
Epistola I 


(alias 49; scripta circa annum 370) 


Ad Innocentium de muliere septies percussa 


Hieronymus Innocentii precibus historiam cujusdam miraculi refert ; quod Vercellis in Liguria 
sua aetate acciderat. Quaedam mulier a viro adulterii falso accusata, atque una delatus juvenis 
tormentis ad eliciendam veritatem cruciantur. Hic impatiens confitetur quod non admiserat, 
ista constanter negans, nulla vi ad confessionem non admissi sceleris adduci potest. Ducitur 

uterque ad supplicium, et juvenis quidem occiditur, mulier vero saepius icta mori non potest. 
Demum quum videretur necem occubuisse, sublatum cadaver revivit, et quum denuo ad 
supplicium requireretur, Evagrius ei ab Imperatore veniam suis precibus impetrat. 

1:1 Saepe a me, Innocenti carissime, postulasti, ut de ejus rei miraculo, quae nostra aetate 
acciderat, non tacerem. Quumque ego id verecunde et vere, ut nunc experior, negarem, meque 
assequi posse diffiderem ; sive quia omnis sermo humanus inferior est laude caelesti : sive quia 
otium quasi quaedam ingenii rubigo, parvulam licet facultatem pristini siccasset eloquii : tu e 
contrario asserebas, in divinis rebus non possibilitatem inspici debere, sed animum ; neque 
posse eum verba deficere, qui credidisset in Verbum. 

1:2 Quid igitur faciam ? Quod implere non possum, negare non audeo. Super onerariam 
navem rudis vector imponor. Et homo, qui necdum scalmum in lacu rexi, Euxini maris credor 
fragoribus. Nunc mihi evanescentibus terris, caelum undique et undique pontus (/Eneid. lib. V) : 
nunc unda tenebris inhorrescit, et caeca nocte nimborum spumei fluctus canescunt. Hortaris, ut 
tumida malo vela suspendam, rudentes explicem, clavum regam. Pareo jam jubenti, et quia 
caritas omnia potest, Spiritu Sancto cursum prosequente confidam, habiturus in utraque parte 
solatium ; si me ad optatos portus aestus impulerit, gubernator putabor infirmior ; si inter 
asperos orationis anfractus impolitus sermo substiterit, facultatem forsitan quaeras, voluntatem 
certe flagitare non poteris. 

1:3 Vercellae Ligurum civitas. — Igitur Vercellae Ligurum civitas haud procul a radicibus 
Alpium sita, olim potens, nunc raro est habitatore semiruta. Hanc quum ex more Consularis 
inviseret, oblatam sibi quandam mulierculam una cum adultero (nam hoc crimen maritus 
impegerat) poenali carceris horrore circumdedit. Neque multo post, quum lividas carnes ungula 
cruenta pulsaret, et sulcatis lateribus dolor quaereret veritatem, infelicissimus juvenis volens 
compendio mortis longos cruciatus vitare, dum in suum mentitur sanguinem, accusavit alienum ; 
solusque omnium miser, merito visus est percuti, quia non reliquit innoxiae, unde posset negare. 
At vero mulier sexu infirmior, virtute fortior, quum eculeus corpus extenderet, et sordidas 
foetore carceris manus post tergum vincula cohiberent, oculis, quos tantum tortor alligare non 
poterat, suspexit ad caelum, et evolutis per ora lacrimis : « Tu », inquit, « testis es, Domine Jesu, 
cui occultum nihil est, qui es scrutator renum et cordis, non ideo me negare velle, ne peream, 
sed ideo mentiri nolle, ne peccem. At tu miserrime homo, si interire festinas, cur duos interimis 
innocentes ? Equidem et ipsa cupio mori, cupio invisum [Mss. infirmum] hoc corpus exuere, sed 
non quasi adultera. Praesto jugulum, micantem intrepida excipio mucronem, innocentiam 
tamen [Mss. tantum] mecum feram. Non moritur, quisquis sic victurus occiditur. » 

1:4 Igitur Consularis pastis cruore luminibus, ut fera, quae gustatum semel sanguinem 
semper sitit, duplicari tormenta jubet, et saevum dentibus frendens, similem carnifici minitatus 
est poenam, nisi confiteretur sexus infirmior, quod non potuerat robur virile reticere. 

1:5 Succure, Domine Jesu : ad unum hominem tuum quam plura sunt inventa supplicia. 
Crines ligantur ad stipitem, et toto corpore ad eculeum fortius alligato, vicinus pedibus ignis 
apponitur, utrumque latus carnifex fodit, nec papillis dantur indutiae : immota mulier manet, et 
a dolore corporis, spiritu superato, dum conscientiae bono fruitur, vetuit circa se saevire 
tormenta. Judex crudelis, quasi superatus attollitur : illa Deum deprecatur ; solvuntur membra 
compagibus: illa oculos ad caelum tendit ; quasi de communi scelere alius confitetur : illa pro 
confitente negat, et periclitans ipsa, alium vindicat periclitantem. 

1:6 Una interim vox est : Caede, ure, lacera, non feci. Si dictis tollitur fides, veniet dies, quae 
hoc crimen diligenter disentiat, habeo [al. habebo] judicem meum. Jam lassus tortor suspirabat 

in gemitum, nec erat novo vulneri locus. Jam victa saevitia, corpus quod laniarat, horrebat. 
Extemplo ira excitus Consularis : quid miramini, inquit, circumstantes, si torqueri mulier mavult, 
quam perire ? Adulterium certe sine duobus committi non potest [al. potuit], et esse credibilius 
reor, noxiam ream negare de scelere, quam innocentem juvenem confiteri. 

1:7 Pari igitur prolata in utrumque sententia, damnatos carnifex trahit. Totus ad 
spectaculum populus effunditur, ut prorsus quasi migrare civitas putaretur ; stipatis proruens 
portis turba densatur. Et quidem miserrimi juvenis ad primum statim ictum amputatur gladio 
caput, truncumque in suo sanguine volutatur cadaver. Postquam vero ad feminam ventum est, 
et flexis in terram poplitibus, super trementem cervicem micans elevatus est gladius, et exertam 
carnifex dexteram totis viribus concitavit ad primum corporis tactum stetit mucro lethalis, et 
leviter perstringens cutem, rasurae modicae sanguinem aspersit. Imbellem manum percursor 
expavit, et victam dexteram gladio marcescente miratus, in secundos impetus torquet. 
Languidus rursus in feminam mucro delabitur, et quasi ferrum eam timeret attingere, circa 
cervicem torpet innoxium. Itaque furens et anhelans lictor, paludamento in cervicem retorto, 
dum totas expendit [al. expedit et expetit] vires, fibulam quae chlamydis mordebat oras, in 
humum excussit, ignarusque rei, ensem librabat in vulnus. En tibi, ait mulier, ex humero aurum 
ruit, collige multo quaesitum labore, ne pereat. 

1:8 Proh, rogo, quae est ista securitas ? Impendentem non timet mortem, laetatur percussa ; 
carnifex pallet ; oculi gladium non videntes, tantum fibulam vident ; et ne parum esset, quod 
non formidabat inreritum praestat beneficium saevienti. Jam igitur et tertium ictum 
sacramentum frustraverat Trinitatis. Jam spiculator exterritus et non credens ferro, mucronem 
aptabat in jugulum, ut qui secare non poterat, saltem premente manu, corpori conderetur. O 
omnibus res inaudita saeculis ! Ad capulum gladius reflectitur, et velut dominum suum victus 
aspiciens, confessus est se ferire non posse. 

1:9 Huc huc mihi trium exempla puerorum, qui inter frigidos flammarum globos hymnos 
edidere pro fletibus (Dan. 3) : circa quorum saraballa, sanctamque caesariem innoxium lusit 
incendium. Huc beati Danielis revocetur historia, juxta quem adulantibus caudis, praedam suam 
leonum ora timuerunt. Nunc Susanna nobilis fide, omnium subeat mentibus, quae iniquo 
damnata judicio, Spiritu Sancto puerum replente, salvata est. Ecce non dispar in utraque 
misericordia Domini. Illa liberata per judicem, ne iret ad gladium : haec a judice damnata, 
absoluta per gladium est. 

1:10 Tandem ergo ad feminam vindicandam populus armatur. Omnis aetas, omnis sexus 
carnificem fugat, et coetu in circulum coeunte exclamat. Non credit paene unusquisque quod 
videt. Turbatur tali nuncio urbs propinqua ; et tota lictorum caterva glomeratur. E quibus 
medius, ad quem damnatorum cura pertinebat, erumpens, et Canitiem immundam perfuso 
pulvere turpans (/Eneid. lib. XII) : Quin meum, inquit, o cives, petitis caput ? me illi vicarium 
datis ? Si estis misericordes, si clementes estis, si vultis servare damnatam ; innocens certe 
perire non debeo. Quo fletu vulgi concussus est animus, maestusque se per omnes torpor 
insinuat, et mirum in modum voluntate mutata, quum pietatis fuisset, quod ante defenderant, 
pietatis visum est genus, ut paterentur occidi. 

1:11 Novus igitur ensis, novus percussor apponitur. Stat victima, Christo tantum favente 
munita. Semel percussa concutitur, iterum repetita quassatur, tertio vulnerata prosternitur. O 
divinae potentiae sublimanda majestas ! quae prius fuerat quarto percussa, nec laesa, ideo post 
paululum visa est mori, ne pro ea periret innoxius. 

1:12 Clericorum officium in sepeliendis cadaveribus. — Clerici, quibus id officii erat, cruentum 
linteo cadaver obvolvunt, et fossam humum lapidibus construentes, ex more tumulum parant. 
Festinato sol cursu occasum petit, et misericordia Domini, celeriore cursu naturae nox advenit. 
Subito feminae palpitat pectus, et oculis quaerentibus lumen, corpus animatur ad vitam : jam 
spirat [al. suspirat], jam videt, jam sublevatur, et loquitur. Jam in illam potest vocem erumpere : 
Dominus auxiliator meus, non timebo quid faciat mihi homo (Ps. 117). 

1:13 Anus interim quaedam, quae Ecclesiae sustentabatur opibus, debitum caelo spiritum 
reddidit, et quasi de industria ordine currente rerum, vicarium tumulo corpus operitur. Dubia 
adhuc luce, in lictore diabolus occurrit, quaerit cadaver occisae, sepulcrum sibi monstrari petit : 
vivere putat, quam mori potuisse miratur. Recens a Clericis cespes ostenditur, et dudum 
superjecta humus cum his vocibus ingeritur flagitanti. Erue scilicet ossa jam condita. Infer 
novum sepulcro bellum ; et si hoc parum est, avibus ferisque lanianda membra discerpe. Septies 
percussa debet aliquid plus morte perpeti. 

1:14 Tali ergo invidia carnifice confuso, clam domi mulier refocillatur. Et ne forte creber 
medici ad Ecclesiam commeatus suspicionis panderet viam, cum quibusdam virginibus ad 
secretiorem villulam secto crine transmittitur. Ibi paulatim virili habitu, veste mutata, in 
cicatricem vulnus obducitur. Et, o vere Jus summum, summa malitia ! post tanta miracula adhuc 
saeviunt leges. 

1:15 En quo me gestorum ordo protraxit. Jam enim ad Evagrii nostri nomen advenimus. 
Cujus ego pro Christo laborem, si arbitrer a me dici posse, non sapiam ; si penitus tacere velim, 
voce in gaudium erumpente, non possim. Quis enim valeat digno canere praeconio, Auxentium 
Mediolani incubantem, hujus excubiis sepultum paene ante quam mortuum ? Romanum 
Episcopum (Damasum) jam paene factionis laqueis irretitum et vicisse adversarios, et non 
nocuisse superatis ? Verum haec ipse equidem spatiis exclusus iniquis. Praetereo, atque aliis 
post me memoranda reliquo (Georgica, lib. IV). Praesentis tantum rei fine contentus sum. 
Imperatorem (Valentinianum) de industria adit, precibus fatigat, merito lenit, sollicitudine 
promeretur; ut redditam vitae, redderet libertati. 

{ 2 } 

Epistola II 


(alias 38; scripta an. 374) 


Ad Theodosium et ceteros Anachoretas 


Theodosium, ac ceteros sub eo Anachoretas rogat, ut suis precibus a deo impetrent, ut abdicato 
penitus Saeculo, vivere in Deserto velit, ac possit. 

2:1 

Quam vellem nunc vestro interesse conventui : et admirandum consortium, licet isti oculi non 
mereantur aspicere, tota cum exsultatione complecti. Spectarem desertum omni amoenius 
civitate. Viderem desolata ab accolis loca, quasi ad quoddam paradisi instar, Sanctorum coetibus 
obsideri. Verum quia hoc mea fecere delicta, ne consortio beatorum insereretur obsessum omni 

crimine caput : idcirco obsecro (quia vos impetrare posse non ambigo) ut me ex istius tenebris 
saeculi vestro liberetis oratu. Et ut ante dixeram praesens, et nunc per litteras votum indicare 
non cesso, quod mens mea omni ad id studium cupiditate rapiatur. Nunc vestrum est, ut 
voluntatem sequatur effectus. Meum est, ut velim, obsecrationum vestrarum est, ut velim, et 
possim. Ego ita sum, quasi a cuncto grege morbida aberrans ovis. Quod nisi me bonus Pastor 
ad sua stabula humeris impositum reportarit (Luc. 15), lababunt gressus, et in ipso conamine [al. 
certamine] vestigia concident assurgentis. Ego sum ille prodigus filius, qui omni, quam mihi 
pater crediderat, portione profusa, necdum me ad genitoris genua summisi : necdum coepi 
prioris a me luxuriae blandimenta depellere. Et quia paululum non tam desivi a vitiis, quam coepi 
velle desinere, nunc me novis diabolus ligat retibus : nunc nova impedimenta proponens, maria 
undique circumdat, et undique pontum (/Eneid. lib. V) : nunc in medio constitutus elemento, 
nec regredi volo, nec progredi possum. Superest ut oratu vestro Sancti Spiritus aura me 
provehat, et ad portum optati litoris prosequatur. 


{3} 

Epistola III 


(alias 41 ; scripta Antiochiae media aestate an. 374) 


Ad Rufinum Monachum 


Rufinum Aquileiensem, quem in /Egyptum concessisse audierat, videre, et alloqui vehementer 
optat, eumque de suo statu, deque Bonosi sodalis carissimi, qui in insulam quandam paenitentiae 
peragendae causa secesserat, certiorem reddit. Denique ut in mutua caritate perseveret, 
deprecatur. 

3:1 Plus Deum tribuere quam rogatur, et ea saepe concedere, quae nec oculus vidit, nec auris 
audivit, nec in cor hominis ascenderunt (1. Cor. 2), licet ex sacrorum mysterio voluminum ante 
cognoverim ; tamen in causa propria nunc probavi, Rufine carissime. Ego enim qui audacia satis 
vota credebam, si vicissitudine litterarum imaginem nobis praesentiae mentiremur, audio te 
/Egypti secreta penetrare, Monachorum invisere choros, et caelestem in terris circumire 
familiam. O si nunc mihi Dominus Jesus Christus, vel Philippi ad Eunuchum (Act. 2), vel Abacuc 
ad Danielem (Dan. 14) translationem repente concederet, quam ego nunc tua arctis stringerem 
colla complexibus, quam illud os, quod mecum vel erravit aliquando, vel sapuit, impressis 
figerem labiis ? Verum quia non tam te sic ad me venire, quam ego ad te sic ire non mereor ; et 
invalidum, etiam quum sanum est, corpusculum crebri fregere morbi, has mei vicarias, et tibi 
obvias mitto, quae te copula amoris innexum, ad me usque perducant. 

3:2 Prima inopinati guadii ab Heliodoro fratre mihi est nuntiata felicitas. Non credebam 
certum, quod certum esse cupiebam, praesertim quum et ille ab alio se audisse diceret, et rei 
novitas fidem sermonis auferret. Rursum suspensa vota, nutantemque mentem quidam 
Alexandrinus Monachus, qui ad /Egyptios Confessores, et voluntate jam Martyres, pio plebis jam 
dudum fuerat transmissus obsequio, manifestus ad credulitatem nuntii auctor impulerat. Fateor 
et in hoc meam labasse sententiam. Nam quum et patriam tuam ignoraret, et nomen, in eo 

tamen [al. tantum] plus videbatur afferre, quod eadem asserebat, quae jam alius indicaverat. 
Tandem plenum veritatis pondus erupit : Rufinum enim Nitriae esse, et ad beatum perrexisse 
Macarium, crebra commeantium multitudo referebat. Hic vero tota credulitatis frena laxavi, et 
tunc vere aegrotum esse me dolui. Et nisi me attenuati corporis vires quadam compede 
praepedissent, nec mediae fervor aestatis, nec navigantibus semper incertum mare, pia 
festinatione gradienti valuisset obsistere. Credas mihi, frater, non sic tempestate jactatus 
portum nauta prospectat : non sic sitientia imbres arva desiderant : nec sic curvo assidens litori 
anxia filium mater exspectat. 

3:3 Postquam me a tuo latere subitus turbo convulsit : postquam glutino caritatis 
haerentem impia distraxit avulsio ; Tunc mihi caeruleus supra caput astitit imber : tunc maria 
undique, et undique caelum (/Eneid. lib. III). Tandem in incerto peregrinationis erranti, quum me 
Thracia, Pontus, atque Bithynia, totumque Galatiae et Cappadociae iter, et fervido Cilicum terra 
fregisset aestu, Syria mihi velut fidissimus naufrago portus occurrit. Ubi ego quicquid morborum 
esse poterat expertus, ex duobus oculis unum perdidi, Innocentium enim, partem animae meae, 
repentinus febrium ardor abstraxit. Nunc uno et toto mihi lumine Evagrio nostro fruor, cui ego 
semper infirmus ad laborem cumulus accessi. Erat nobiscum et Hylas sanctae Melanii famulus, 
qui puritate morum, maculam servitutis abluerat : et hic necdum obductam rescidit cicatricem. 
Verum quia de dormientibus contristari Apostoli voce prohibemur, et nimia vis maeroris laeto 
superveniente nuntio temperata est, indicamus haec tibi, ut si nescis, discas ; si ante cognovisti, 
pariter gaudeamus. 

3:4 Bono si laudes, et ejus solitudo. — Bonosus tuus, immo ut verius dicam, noster, scalam 
praesagatam meus, et, Jacob somniante jam scandit : portat crucem suam, nec de crastino 
cogitat, nec post tergum respicit. Seminat in lacrimis, ut in gaudio metat. Et sacramento Moysi, 
serpentem in eremo suspendit (Num. 21:9). Cedant huic veritati, tam Graeco quam Romano 
stilo, mendaciis ficta miracula. Ecce puer honestis saeculi nobiscum artibus institutus, cui opes 
affatim, dignitas apprime inter aequales erat, contemptu matre, sororibus, et carissimo sibi 
germano, insulam pelago circumsonante naufragam, cui asperae cautes et nuda saxa et solitudo 
terrori est, quasi quidam novus paradisi colonus insedit. Nullus ibi agricolarum, nullus 
Monachorum ne parvulus quidem, quem nosti, Onesimus, quo velut fratre in osculo fruebatur, 
in tanta vastitate adhaeret lateri [al. alteri] comes. Solus ibi, immo jam Christo comitante non 
solus, videt gloriam Dei, quam etiam Apostoli, nisi in deserto non viderant. Non quidem 
conspicit turritas urbes ; sed in novae civitatis censu dedit nomen suum. Horrent sacco membra 
deformi [al. deformia]; sed sic melius obviam Christo rapietur in nubibus. Nulla euriporum 
amoenitate perfruitur ; sed de latere Domini aquam vitae bibit. Propone haec tibi ante oculos, 
amice dulcissime, et in praesentiam rei totus animo ac mente convertere. Tunc poteris laudare 
victoriam, quum laborem praeliantis agnoveris. Totam circa insulam fremit insanum mare, et 
sinuosis montium illisum scopulis aequor reclamat. Nullo terra gramine viret, nullis vernans 
campus densatur umbraculis. Abruptae rupes, quasi quendam horrore [al. horroris] carcerem 
claudunt. Ille securus, intrepidus, et totus de Apostolo armatus (Ephes. 6:16), nunc Deum audit, 
dum divina relegit, nunc cum Deo loquitur, quum Dominum rogat : et fortasse ad exemplum 
Joannis (Apoc. 1:9) aliquid videt, dum in insula commoratur. 

3:5 Quas nunc diabolum nectere credis tricas ? quas parare arbitraris insidias ? Forsan 
antiquae fraudis memor, famem suadere tentabit. Sed jam illi responsum est : Non in solo pane 
vivit homo (Matth. 4), Opes forsitan gloriamque proponet. Sed dicetur illi : Qui cupiunt divites 
fieri, incidunt in muscipulam, et tentationes (1. Tim. 6). Et Mihi gloriatio omnis in Christo est 
(Gal. 6). Fessa membra jejuniis, morbo gravante concutiet ; sed Apostoli repercutietur eloquio : 

Quando enim infirmor, tunc fortior sum (2. Cor. 12). Et virtus in infirmitate perficitur (Ibidem). 
Minabitur mortem ; sed audiet : Cupio dissolvi, et esse cum Christo (Philipp. 1). Ignita jacula 
vibrabit, sed excipientur [al. excutientur] scuto fidei. Et ne multa replicem (Ephes. 6) : 
impugnabit Satanas, sed tutabitur Christus. Gratia tibi, Domine Jesu, quod in die tua habeo, qui 
pro me te possit rogare. Scis ipse (tibi enim patent pectora singulorum, qui cordis arcana rimaris, 
qui tantae bestiae alvo inclusum Prophetam in profundo vides) ut ego, et ille pariter a tenera 
infantia ad florentem usque adoleverimus aetatem, ut iidem nos nutricum sinus, iidem amplexus 
foverint bajulorum : et quum post Romana studia ad Rheni semibarbaras ripas, eodem cibo, 
pari frueremur hospitio, ut ego primus coeperim velle te colere. Momento quaeso hunc 
bellatorem tuum mecum quondam fuisse tyronem. Habeo promissum majestatis tuae, Qui 
docuerit, et non fecerit, minimus vocabitur in regno caelorum (Matth. 5). Fruatur ille virtutis 
corona, et ob quotidiana martyria stolatus agnum sequatur (Apoc. 14) : Multae enim sunt 
mansiones apud Patrem (Joan. 14). Et Stella ab stella differt in claritate (1. Cor. 15). Mihi 
concede, ut inter Sanctorum calcanea caput possim levare : ut quum ego voluerim, ille 
perfecerit, mihi ignoscas, quia implere non potui, illi tribuas praemium quod meretur. Plura 
fortasse quam Epistolae brevitas patiebatur, longo sermone protraxerim, quod mihi semper 
accidere consuevit, quando aliquid de Bonosi nostri laude dicendum est. 

3:6 Sed ut ad illud redeam, unde discesseram, obsecro te, ne amicum, qui diu quaeritur, vix 
invenitur, difficile servatur, pariter cum oculis mens amittat. Fulgeat cuilibet auro ; et 
pompaticis ferculis corusca ex sarcinis metalla radient. Caritas non potest comparari. Dilectio 
pretium non habet. Amicitia quae desinere potest, vera nunquam fuit. Vale in Christo. 

{4} 

Epistola IV 


(alias 5; scripta eodem tempore, ac superiori addita) 


Ad Florentium 


Superiorem Epistolam Rufino reddendam isti ad Florentium jungit, eumque Jerosolymae 
degentem, quod multorum pauperum necessitatibus subveniret, plurimum laudat : tum Rufini 
etiam laudes admiscet. 

4:1 Quantus Beatitudinis tuae rumor diversa populorum ora compleverit, hinc poteris 
aestimare, quod ego te ante incipio amare, quam nosse. Ut enim ait Apostolus, quorumdam 
hominum peccata manifesta sunt, praecedentia ad judicium (I. Tim. 5) : ita e contrario tuae 
dilectionis fama dispergitur, ut non tam laudandus sit ille qui te amat, quam scelus putetur 
facere ille qui non amat. Praetermitto innumerabiles, in quibus Christum sustentasti, pavisti, 
vestisti, visitasti. Heliodori fratris a te adjuta necessitas mutorum etiam potest ora laxare, quibus 
gratiis, quo ille praeconio peregrinationis incommoda a te fota referebat ? Ita ut ego ille 
tardissimus, quem intolerabilis languor exedit, pennatis, ut ajunt, pedibus, gestu caritatis et voto 
te salutaverim, et etiam complexus sim. Gratulor itaque tibi, et nascentem amicitiam, ut 
Dominus confoederare dignetur, precor. 

4:2 Rufinus et Melania. — Et quia frater Rufinus, qui cum sancta Melania ab /Egypto 
Jerosolymam venisse narratur, individua mihi germanitatis caritate connexus est, quaeso ut 
Epistolam meam huic Epistolae tuae copulatam, ei reddere non graveris. Noli nos ejus aestimare 
virtutibus ; in illo conspicies expressa sanctitatis insignia : et ego cinis et vilissima pars luti, et 
jam favilla dum vertor (Clun. Cod. dum vegetor), satis habeo, si splendorem morum illius 
imbecillitas oculorum meorum ferre sustineat. Ille modo se lavit, et mundus est, et tanquam nix 
dealbatus : ego cunctis peccatorum sordibus inquinatus, diebus ac noctibus opperior cum 
tremore reddere novissimum quadrantem. Sed tamen quia Dominus solvit compeditos (Ps. 45. 
Isai. 66), et super humilem et trementem verba sua requiescit, forsitan et mihi in sepulcro 
scelerum jacenti, dicat ; Hieronyme, veni foras. Sanctus Presbyter Evagrius plurimum te salutat : 
et Martinianum fratrem juncto salutamus obsequio, quem ego videre desiderans, catena 
languoris innector. Vale in Christo. 

{5} 

Epistola V 


(alias 6; scripta post aliquot menses a superiore, an. 374) 


Ad Florentium 


Respondet Florentio, eumque certiorem facit se jam solitudinem quae juxta Syriam Saracenis 
jungitur, arripuisse. Tum petit ab eo libros quosdam, aliosque illi offert, quibus abundabat. 

5:1 In ea mihi parte eremi commoranti, quae juxta Syriam Saracenis jungitur, dilectionis tuae 
scripta perlata sunt. Quibus lectis, ita reaccensus est animus Jerosolymam proficiscendi, ut 
paene nocuerit proposito, quod profuerit caritati. Nunc igitur quomodo valeo, pro me tibi 
litteras repraesento : et si corpore absens, amore tamen et spiritu venio : impedio exposcens, 
ne nascentes amicitias, quae Christi glutino cohaeserunt, aut temporis, aut locorum magnitudo 
divellat ; quin potius foederemus eas reciprocis epistolis. Illae inter nos currant, illae sibi obvient, 
illae nobiscum loquantur. Non multum perditura erit caritas, si tali secum sermone fabuletur. 

5:2 Rufinus autem frater, ut scribis, necdum venit ; et si venerit, non multum proderit 
desiderio meo, quum eum jam visurus non sim. Ita enim et ille longo intervallo a me separatus 
est, ut huc non possit excurrere : et ego arreptae solitudinis terminis arceor, ut coeperit jam mihi 
non licere quod volui. Ob hoc et ego obsecro, et tu, ut petas, plurimum quaeso, ut tibi beati 
Rhetitii Augustodunensis Episcopi Commentarios ad describendum largiatur, in quibus Canticum 
Canticorum sublimi ore disseruit. Scripsit et mihi quidam de patria supradicti fratris Rufini, 
Paulus senex, Tertulliani suum codicem apud eum esse, quem vehementer reposcit. Et ex hoc 
quaeso, ut eos libros, quos me non habere Brevis subditus edocebit, librarii manu in charta scribi 
jubeas. Interpretationem quoque Psalmorum Davidicorum, et prolixum valde de Synodis librum 
sancti Hilarii, quem ei apud Treviros manu mea ipse descripseram, ut mihi transferas peto. Nosti 
hoc esse animae Christianae pabulum, si in lege Domini meditetur die ac nocte (Ps. 1). Ceteros 
hospitio recipis, solatio foves, sumptibus juvas. Mihi si rogata praestiteris, cuncta largitus es. Et 
quoniam, largiente Domino, multis sacrae Bibliothecae codicibus abundamus, impera vicissim, 
quodcunque vis mittam. Nec putes mihi grave esse, si jubeas. Habeo alumnos, qui Antiquariae 

arti serviant. Neque vero beneficium pro eo quod postulo, polliceor. Heliodorus frater mihi 
indicavit, te multa de Scripturis quaerere, nec invenire ; aut si omnia habes, incipit sibi plus 
caritas vindicare, plus petere. 

5:3 Magistrum autem pueri tui, de quo dignatus es scribere (quem plagiatorem ejus esse 
non dubium est), saepe Evagrius Presbyter, dum adhuc Antiochiae essem, me praesente corripuit. 
Cui ille respondit : Ego nihil timeo. Dicit se a Domino suo fuisse dimissum : et si vobis placet, 
ecce hic est, transmittite quo vultis. In hoc arbitror me non peccare, si hominem vagum non 
sinam longius fugere. Quapropter quia ego in hac solitudine constitutus, non possum agere 
quod jussisti, rogavi carissimum mihi Evagrium, ut tam tui quam mei causa instanter negotium 
prosequatur. Cupio te valere in Christo. 

{ 6 } 

Epistola VI 


(alias 73; scripta anno 374) 


Ad Julianum 


Excusat se apud Julianum de silentio litterarum, et quum, eo primum nuntiante, intellexisset, 
sororem suam in eo permanere quod coeperat, rogat ut de ejus proposito crebris ad se litteris 
laetiorem faciat ; addens se obtrectatorem suum interea despicere. 

6:1 Antiquus sermo est : Mendaces faciunt, ut nec sibi vera dicentibus credatur : quod mihi 
a te, ego objurgatus de silentio litterarum, accidisse video. Dicam, saepe scripsi, sed neglegentia 
bajulorum fuit ? Respondebis: omnium non scribentium vetus ista excusatio est. Dicam, non 
repperi qui epistolas ferret ? Dices, hinc istuc [al. illinc] isse quam plurimos. Contendam, me 
etiam his dedisse ? At illi, quia non reddiderunt, negabunt : et erit inter absentes incerta 
cognitio. Quid igitur faciam ? Sine culpa veniam postulabo, rectius arbitrans, pacem loco motum 
petere, quam aequo gradu certamina concitare : quanquam ita me jugis tam corporis aegrotatio, 
quam animae aegritudo consumpsit, ut morte imminente, nec mei paene memor fuerim. Quod 
ne falsum putes, oratorio more, post argumenta testes vocabo. Sanctus frater Heliodorus hic 
adfuit, qui quum mecum eremum vellet incolere, meis sceleribus fugatus abscessit. Verum 
omnem culpam praesens verbositas excusabit. Nam, ut ait Flaccus in satyra : "Omnibus hoc 
vitium est cantoribus inter amicos," rogati ut nunquam cantent, Injussi nunquam desistant" 
(Horatius, lib. 1, Carm. Sat. 3) : ita te deinceps fascibus obruam litterarum, ut econtrario incipias 
rogare, ne scribam. Sororem meam, filiam in Christo tuam, gaudeo, te primum nuntiante, in eo 
permanere, quod coeperat. Hic enim ubi nunc sum, non solum quid agatur in patria, sed an ipsa 
patria perstet, ignoro. Et licet me sinistro Ibera excetra ore dilaniet, non timebo hominum 
judicium, habiturus judicem Deum : juxta illud quod quidam ait : "Si fractus illabatur orbis, 
impavidum ferient ruinae" (Horatius, lib. 3. carm. Od. 3.). Quapropter quaeso ut Apostolici 
memor praecepti, quo docet opus nostrum permanere debere (1. Cor. 3) ; et tibi a Domino 
praemium in illius salute pares, et me de communi in Christo gloria crebris reddas sermonibus 
laetiorem. 


{ 7 } 

Epistola VII 


(alias 43 ; scripta eodem anno, ac superior) 


Ad Chromatium, Jovinum et Eusebium 


Chromatium et Eusebium fratres, una cum Jovino amico, nec non matre et sororibus virginibus, 
eadem in domo sancte viventes resalutat, atque eorum contubernium pluribus laudat. Tunc 
Bonosi, de quo illi scripserant, laudes admiscet, ac probat. Demum sororem suam, quae bonos 
in patria magistros vitae non haberet, illis commendat. 

7:1 Non debet charta dividere, quos amor mutuus copulavit : nec per singulos officia mei 
sunt partienda sermonis, quum sic invicem vos ametis, ut non minus tres caritas jungat, quam 
duos natura sociavit ; quin potius si rei condicio pateretur, sub uno litterulae apice nomina 
indivisa concluderem, vestris quoque ita me litteris provocantibus, ut et in uno tres, et in tribus 
unum putarem. Nam postquam sancto Evagrio transmittente, in ea ad me eremi parte delatae 
sunt, quae inter Syros ac Saracenos vastum limitem ducit, sic gavisus sum, ut illum diem Romanae 
felicitatis, quo primum Marcelli apud Nolam praelio, post Cannensem pugnam, Hannibalis 
agmina conciderunt, ego vicerim. Et licet supradictus frater saepe me visitet, atque me ita ut sua 
in Christo viscera foveat ; tamen longo a me spatio sejunctus, non minus mihi dereliquit 
abeundo desiderium, quam attulerit [al. attulerat] veniendo laetitiam. 

7:2 Nunc cum vestris litteris fabulor, illas amplector, illae mecum loquuntur, illae hic tantum 
Latine sciunt. Hic enim aut barbarus semisermo discendus est, aut tacendum. Quotiescumque 
carissimos mihi vultus notae manus referunt impressa vestigia, toties aut ego hic non sum, aut 
vos hic estis. Credite amori vera dicenti : et quum has scriberem, vos videbam. De quibus hoc 
primum queror, cur tot interjacentibus spatiis maris atque terrarum, tam parvam Epistolam 
miseritis, nisi quod ita merui, qui vobis, ut scribitis, ante non scripsi. Chartam defuisse non puto, 
/Egypto ministrante commercia. Et si alicubi Ptolomaeus maria clausisset ; tamen rex Attalus 
membranas a Pergamo miserat, ut penuria chartae pellibus pensaretur. Unde et Pergamenarum 
nomen ad hunc usque diem, tradente sibi invicem posteritate, servatum est. Quid igitur ? 
arbitrer bajulum festinasse ? Quamvis longae Epistolae una nox sufficit. An vos aliqua 
occupatione detentos ? Nulla necessitas major est caritate. Restant duo : ut aut vos piguerit, 
aut ego non meruerim. E quibus magis volo vos incusare [al. incessere] tarditatis, quam me 
condemnare non meritum. Facilius enim neglegentia emendari potest, quam amor nasci. 

7:3 Bonosi laudes. — Bonosus, ut scribitis, quasi filius IxOuoq, id est, piscis, aquosa petit. 
Nos pristina contagione sordentes, quasi reguli et scorpiones arentia quaeque sectamur. Ille jam 
calcat super colubri caput : nos serpenti, terram ex divina sententia comedenti, adhuc cibus 
sumus. Ille jam potest summum Graduum Psalmum scandere : nobis adhuc in primo ascensu 
flentibus [al. fluentibus], nescio an dicere aliquando contingat : Levavi oculos meos in montes, 
unde veniet auxilium mihi (Ps. 120:1). Ille inter minaces saeculi fluctus in tuto insulae, hoc est, 
Ecclesiae gremio sedens, ad exemplum Joannis, librum forte jam devorat (Apoc. 10) : ego in 
scelerum meorum sepulcro jacens (Joan. 11), et peccatorum vinculis colligatus, Dominicum de 
Evangelio exspecto clamorem : Hieronyme, veni foras. Bonosus, inquam, (quia secundum 
Prophetam, omnis diaboli virtus in lumbis est [Jerem. 13]) trans Euphratem tulit lumbare suum, 

ubi illud in foramine petrae abscondens (Job. 40:11), et postea scissum reperiens, cecinit : 
Domine, tu possedisti renes meos (Ps. 138). Dirupisti vincula mea : tibi sacrificabo hostiam 
laudis (Ps. 105). Me vero [al. verus] Nabuchodonosor ad Babylonem, id est, confusionem mentis 
meae catenatum duxit : ibi mihi captivitatis jugum imposuit : ibi ferri circulum naribus meis 
innectens, de Canticis Sion cantare praecepit (Ps. 136). Cui ego dixi : Dominus solvit compeditos, 
Dominus illuminat caecos (Ps. 145). Ut breviter coeptam dissimilitudinem finiam, ego veniam 
deprecor, ille exspectat coronam. 

7:4 Soror mea, sancti Juliani in Christo fructus est. Ille plantavit, vos rigate : Dominus 
incrementum dabit (1. Cor. 6). Hanc mihi Jesus, pro eo vulnere quod diabolus inflixerat, praestitit, 
vivam reddendo pro mortua. Huic ego, ut ait gentilis Poeta (Vergilius, lib. 4. /Eneid.), omnia 
etiam tuta timeo. Scitis ipsi lubricum adolescentiae iter, in quo et ego lapsus sum, et vos non 
sine timore transitis. Hoc illa nunc maxime ingrediens, omnium est fulcienda praeceptis, omnium 
est sustentanda solatiis, id est, crebris vestrae sanctitudinis epistolis roboranda. Et quia caritas 
omnia sustinet : obsecro ut etiam a Papa Valeriano ad eam confortandam litteras exigatis. 
Nostis puellares animos his rebus plerumque solidari, si se intellegant curae esse majoribus. 

7:5 In mea enim patria rusticitatis [al. rusticitas] vernacula, Deus venter est, et in diem 
vivitur : et sanctior est ille, qui ditior est. Accessit huic patellae (juxta tritum populi sermone 
proverbium) dignum operculum, Lupicinus Sacerdos, secundum illud quoque, de quo semel in 
vita Crassum ait risisse Lucillius : Similem habent labra lactucam, asino carduos comedente : 
videlicet ut perforatam navem debilis gubernator regat, et caecus caecos ducat in foveam, 
Talisque sit rector, quales illi qui reguntur. 

7:6 Matrem communem (quae quum vobis sanctitate societur, in eo vos praevenit, quia tales 
genuit, cujus vere venter aureus potest dici) eo salutamus honore, quo nostis : una quoque 
suscipiendas cunctas [al. cunctis] sorores, quae sexum vicere cum saeculo, quae oleo ad lampadas 
largiter praeparato, sponsi operiuntur adventum (Matth. 25). O beata domus, in qua morantur 
Anna vidua, Virgines Prophetissae, geminus Samuel nutritus in templo I O tecta felicia, in quibus 
cernimus Machabaeorum martyrum coronis cinctam martyrem matrem I Nam licet cottidie 
Christum confiteamini, dum ejus praecepta servatis : tamen ad privatam gloriam publica haec 
accessit vobis et aperta confessio, quod per vos ab urbe vestra Ariani quondam dogmatis virus 
exclusum est. Et miramini forsitan, quod in fine jam Epistolae rursum exorsus sim. Quid faciam ? 
Vocem pectori negare non valeo. Epistolae brevitas compellit tacere : desiderium vestri cogit 
loqui. Praeproperus sermo : confusa turbatur oratio : amor ordinem nescit. 

{ 8 } 

Epistola VIII 


(alias 42 ; scripta paulo post superiorem) 


Ad Nicaeam Hypodiaconum 


Nicaeam veterem sodalem, ac peregrinationis suae comitem, jam in patriam regressum, ut ad se 
aliquando scribat exemplo Chromatii, et Eusebii fratrum hortatur. 

8:1 Turpilius Comicus tractans de vicissitudine litterarum : « Sola », inquit, « res est, quae 
homines absentes, praesentes facit ». Nec falsam dedit, quanquam in re non vera, sententiam. 
Quid enim est (ut ita dicam) tam praesens inter absentes, quam per epistolas et alloqui, et audire 
quos diligas ? Nam et rudes illi Italiae homines, quos Cascos Ennius appellat, qui sibi (ut in 
Rhetoricis Cicero ait) ritu ferino victum quaerebant, ante chartae et membranarum usum, aut in 
dedolatis e ligno codicillis, aut in corticibus arborum mutuo epistolarum alloquia missitabant. 
Unde et portitores earum Tabellarios, et scriptores a libris arborum Librarios vocavere. Quanto 
magis igitur nos, expolito jam artibus mundo, id non debemus omittere, quod illi sibi 
praestiterunt, apud quos erat cruda rusticitas, et qui humanitatem quodammodo nesciebant ? 
Ecce beatus Chromatius cum sancto Eusebio non plus natura quam morum aequalitate germano, 
litterario me provocavit officio. Tu modo a nobis abiens, recentem amicitiam scindis potius 
quam dissuis, quod prudenter apud Ciceronem Laelius vetat. Nisi forte ita tibi exosus est Oriens, 
ut litteras quoque tuas huc venire formides. Expergiscere, expergiscere, evigila de somno, 
praesta unam chartae schedulam caritati. Inter delicias patriae, et communes quas habuimus 
peregrinationes, aliquando suspira. Si amas, scribe obsecranti : si irasceris, iratus licet scribe. 
Magnum et hoc desiderii solamen habeo, si amici litteras, vel indignantis accipiam. 

{9} 

Epistola IX 


(alias 44 ; scripta eodem tempore quo superior) 


Ad Chrysogonum Monachum 


Expostulat cum Chrysogono Aquileiae Monacho, recenti amico, quod nihil ad se scripserit. 

9:1 Qui circa te affectus meus sit, carissimus ambobus Heliodorus tibi potuit fideliter 
nuntiare ; qui non minore te diligit amore, quam ego diligo : ut ego semper in ore meo nomen 
tuum sonem : ut ad primam quamque confabulationem jucundissimi mihi consortii recorder, ut 
humilitatem admirer, virtutem efferam, praedicem caritatem. Verum tu, quod natura Lynces 
insitum habent, ne post tergum respicientes meminerint priorum, et mens perdat quod oculi 
videre desierint, ita nostrae es necessitudinis penitus oblitus, ut illam epistolam, quam in corde 
Christianorum scriptam Apostolus (1. Cor. 3:2) refert, non parva litura, sed imis, ut ajunt, ceris 
eraseris. Et illae quidem, quas diximus, ferae, sub frondente captantes arboris ramo fugaces 
capreas, aut timidum, cervos, animal comprehendunt : currentemque frustra praedam, dum 
hostem suum secum verabido desuper ore dilaniant ; et tamdiu meminere praedandi, quamdiu 
venter vacuus siccum fame guttur exasperat. Ubi vero sanguine pasta feritas viscera distenta 
compleverit, cum saturitate succedit oblivio : tamdiu nescitura quid capiat, donec memoriam 
revocaverit esuries. Tu necdum satiatus e nobis, cur finem jungis exordio ? Cur amittis 
antequam teneas ? Nisi forte neglegentiae semper excusatione socia, asseras te non habuisse 
quod scriberes : quum hoc ipsum debueris scribere, te non habuisse quod scriberes. 

{ 10 } 

Epistola X 

(alias 21 ; scripta circa idem tempus, quo superior) 


Ad Paulum Concordiensem 


Paulum Concordiensem centesimum agentem annum, et tamen integro virentique corpore, 
laudat, petitque ab eo libros aliquot, mittens ei interea vitam Pauli Eremitae, quam nuper 
adornaverat. 

10:1 Humanae vitae brevitas, damnatio delictorum est. Et in ipso saepe lucis exordio, mors 
secuta nascentem, labentia cottidie in vitium saecula profitetur. Nam quum primum Paradisi 
colonum, viperinis nexibus praepeditum, coluber deduxisset ad terras, aeternitas mortalitate 
mutata, et in nongentos et eo amplius annos, secundam quodammodo immortalitatem 
maledicti hominis distulerat elogium. Exinde paulatim recrudescente peccato, totius orbis 
naufragium Gigantum adduxit impietas. Post illud, ut ita dixerim, purgati baptisma mundi, in 
breve tempus hominum vita contracta est. Hoc quoque spatium, sceleribus nostris semper 
contra divina pugnantibus, paene perdidimus. Quotus enim quisque aut centenariam 
transgreditur aetatem, aut non ad eam sic pervenit, ut pervenisse paeniteat, secundum quod in 
libro Psalmorum Scriptura testatur : Dies vitae nostrae septuaginta anni : si autem multum, 
octoginta : quicquid reliquum est, labor et dolor (Ps. 89:10). 

10:2 Quorsum, ais, ista tam alto repetita principio, et ita procul coepta ut merito quis 
Horatiano de nobis possit sale ludere : Et gemino bellum Trojanum orditur ab ovo (Ex arte 
Poet.)? Videlicet ut senectutem tuam, et caput ad Christi similitudinem candidum (Apoc. 1:14), 
dignis vocibus praedicemus. Ecce jam centenus aetatis circulus volvitur, et tu semper Domini 
praecepta custodiens, futurae beatitudinem vitae per praesentia exempla meditaris. Oculi puro 
lumine vigent ; pedes imprimunt certa vestigia ; auditus penetrabilis ; dentes candidi, vox 
canora [al. sonora]; corpus solidum, et succi plenum ; cani cum rubore discrepant ; vires cum 
aetate dissentiunt. Non memoriae tenacitatem, ut in plerisque cernimus, antiquior senecta 
dissolvit. Non calidi acumen ingenii, frigidus sanguis obtundit. Non contractam rugis faciem, 
arata frons asperat. Non denique tremula manus per curvos cerae tramites errantem stilum 
ducit. Futurae nobis resurrectionis virorem [Ms. vigorem] in te nobis Dominus ostendit, ut 
peccati sciamus esse, quod ceteri adhuc viventes praemoriuntur in carne ; justitiae, quod tu 
adolescentiam in aliena aetate mentiris. Et quanquam multis istam corporis sanitatem, etiam 
peccatoribus evenire videamus, tamen illis hoc diabolus ministrat, ut peccent : tibi Dominus 
praestat, ut gaudeas. 

10:3 Doctissimi quique Graecorum (de quibus pro Flacco agens luculenterTullius ait : Ingenita 
levitas et erudita vanitas) regum suorum, vel principum laudes, accepta mercede, dicebant. Hoc 
ego nunc faciens, pretium posco pro laudibus. Et ne putes modica esse, quae deprecor, 
margaritam de Evangelio postularis. Eloquia Domini, eloquia casta, argentum igne examinatum, 
probatum terrae, purgatum septuplum (Ps. 11:7) : scilicet Commentarios Fortunatiani, et 
propter notitiam persecutorum, Aurelii Victoris Historiam, simulque Epistolas Novatiani, ut dum 
schismatici hominis venena cognoscimus, libentius sancti Martyris Cypriani bibamus antidotum. 
Misimus interim te tibi, id est, Paulo seni Paulum seniorem ; in quo propter simpliciores quosque 
multum in dejiciendo sermone laboravimus. Sed nescio quomodo, etiam si aqua plena sit, 

tamen eundem odorem lagoena servat, quo dum rudis esset, imbuta est. Si hoc munusculum 
placuerit, habemus etiam alia condita, quae cum plurimis orientalibus mercibus ad te, si Spiritus 
Sanctus afflaverit, navigabunt. 

{ 11 } 

Epistola XI 


(alias 39 ; scripta eodem tempore, quo superior) 


Ad Virgines /Emonenses 


Conqueritur, quod Virgines /Emonae in Italiae finibus degentes, saepe ab eo litteris provocatae, 
nunquam rescripserint, ostenditque non esse suis obtrectatoribus credendum. 

11:1 Chartae exiguitas indicium solitudinis est ; et idcirco longum sermonem brevi spatio 
coarctavi ; quia et vobiscum volebam prolixius loqui, et angustia schedulae cogebat tacere. Nunc 
igitur ingenio est victa pauperies. Minutae quidem litterae, sed confabulatio longa est. Et tamen 
in hoc necessitatis articulo animadvertite caritatem, quum me nec penuria scriptionis valuerit 
prohibere, ne scriberem. Vos autem, ignoscite, obsecro, dolenti ; dico enim laesus, dico 
lacrimans et irascens : ne unum quidem apicem, toties vobis tribuenti officium, praestitistis. Scio 
quia nulla communio luci et tenebris est : nulla cum ancillis Dei, peccatori societas. Attamen et 
meretrix Domino pedes lacrimis lavit (Luc. 7), et de dominorum micis canes edunt (Matth. 15). 
Et ipse Salvator non venit justos vocare, sed peccatores. Non enim egent sani medico (Ibid. 5:31). 
Et magis vult paenitentiam peccatoris, quam mortem. Et errantem oviculam suis humeris refert. 
Et prodigum filium revertentem, excipit laetus pater (Luc. 15). Quin potius Apostolus ait : Nolite 
judicare ante tempus (1. Cor. 4:5). Tu enim quis es, qui alienum servum judices ? Suo Domino 
stat, aut cadit (Rom. 14:4). Et, qui stat, videat ne cadat. Et, invicem onera vestra portate (Galat. 
6:2). Aliter, sorores carissimae, hominum livor, aliter Christus judicat. Non eadem sententia est 
tribunalis ejus, et anguli susurronum. Multae hominibus viae videntur justae (Prov. 14:12), quae 
postea reperiuntur pravae. Et in testaceis vasculis thesaurus saepe reconditur. Petrum ter 
negantem (Matth. 26), amarae in suum locum restituere lacrimae. Cui plus dimittitur, plus amat 
(Luc. 7:47). De toto grege siletur, et ob unius morbidae pecudis salutem Angeli laetantur in caelo. 
Quod si cui videtur indignum, audiat a Domino : Amice, si ego bonus sum, quare oculus tuus 
nequam est (Matth. 20:15) ? 

{ 12 } 

Epistola XII 


(alias 45 ; scripta eodem tempore quo superior) 


Ad Antonium Monachum 

Antonium Monachum /Emonae reprehendit, quod toties rogatus nunquam rescripserit : 
rursumque hortatur, ut diligentem se diligat, et scribenti rescribat. 

12:1 Dominus noster humilitatis magister, disceptantibus de dignitate discipulis, unum 
apprehendit e parvulis, dicens : Quicumque vestrum non fuerit conversus sicut infans, non 
potest introire in regnum caelorum (Matth. 18). Quod ne tantum docere, nec facere videretur, 
implevit exemplo : dum discipulorum pedes lavat (Joan. 13) : dum traditorem osculo excipit 
(Luc. 22) : dum loquitur cum Samaritana (Joan. 4) : dum ad pedes sibi sedente Maria, de 
caelorum disputat regno (Luc. 7) : dum ab inferis resurgens, primum mulierculis apparescit (Mare. 
16). Satanas autem ex Archangelico fastigio non aliam ob causam, nisi ob contrariam humilitati 
superbiam ruit. Et Judaicus populus primas sibi cathedras, et salutationes in foro vindicans, 
deputato antea in stillam situlae (Isai. 40), Gentili populo succedente, deletus est. Contra 
sophistas quoque saeculi, et sapientes mundi, Petrus et Jacobus piscatores mittuntur. Cujus rei 
causa Scriptura ait : Superbis Deus resistit, humilibus autem dat gratiam (1. Petr. 5:5). Vide, 
frater, quale malum sit, quod adversarium habet Deum. Ob quod in Evangelio et Pharisaeus 
arrogans spernitur, et humilis Publicanus auditur. Decem jam, nisi fallor, Epistolas plenas tam 
officii quam precum misi, quum tu ne mu quidem facere dignaris : et Domino loquente cum 
servis, frater cum fratre non loqueris. Nimis, inquies, contumeliose. Crede mihi, nisi stili 
verecundia prohiberet tanta laesus ingererem, ut inciperes mihi rescribere, vel iratus. Sed 
quoniam et irasci hominis est, et injuriam non facere, Christiani, ad antiquum morem revertens, 
rursus precor ; ut et diligentem te diligas, et conservo sermonem conservus impertias. Vale in 
Domino. 

{13} 

Epistola XIII 


(alias 36 ; scripta circa idem tempus, quo superior) 


Ad Castorinam Materteram 


Castorinam materteram suam, cum qua aliquid habuerat dissidii, ad pacem et concordiam, quod 
per alias etiam fecerat litteras, adhortatur. 

13:1 Joannes idem Apostolus et Evangelista in Epistola sua ait : Quicumque odit fratrem 
suum, homicida est (1. Joan. 3:15) : et recte. Quum enim homicidium ex odio saepe nascatur : 
quicumque odit, etiam si necdum gladio percusserit, animo tamen homicida est. Cur, ais, tale 
principium ? Scilicet ut veteri rancore deposito, mundum pectoris Deo paremus habitaculum. 
Irascimini, inquit David, et nolite peccare (Ps. 4:5). Hoc quid velit intellegi, Apostolus plenius 
interpretatur : Sol non occidat super iracundiam vestram (Ephes. 4:26). Quid agemus nos in die 
judicii, super quorum iram non unius diei, sed tantorum annorum sol testis occubuit ? Dominus 
loquitur in Evangelio : Si offers munus tuum ad altare, ibique recordatus fueris, quia frater tuus 
habet aliquid adversum te, relinque ibi munus tuum ante altare, et vade reconciliari prius fratri 
tuo, et tunc veniens offeres munus tuum (Matth. 5:23). Vae mihi misero, ne dicam et tibi, qui 
tanto tempore, aut non obtulimus munus ad altare, aut, ira permanente sine causa, obtulimus. 
Quomodo in quotidiana prece unquam diximus : Dimitte nobis debita nostra, sicut et nos 

dimittimus debitoribus nostris (Matth. 6:12), animo discrepante cum verbis, oratione dissidente 
cum factis ? Precor itaque, quod et ante annum prioribus litteris rogaveram, ut pacem, quam 
nobis reliquit Dominus, habeamus (Joan. 14) ; et meum desiderium, et tuam mentem Christus 
intueatur. In brevi ante tribunal ejus reconciliata, seu scissa concordia, aut praemium 
recuperabit, aut poenam. Quod si tu, quod procul absit, nolueris : ego liber ero. Epistola me 
haec mea, quum lecta fuerit, absolvet. 

{14} 

Epistola XIV 


(alias 1; scripta eodem tempore sive an. 373) 


Ad Heliodorum Monachum 


Heliodorum peregrinationis suae comitem, quem frustra conatus erat apud se in Eremo detinere 
propositi socium, datis litteris, quemadmodum discedenti promiserat, ad se invitat, et vitae 
eremiticae beatitudinem praedicat. 

14:1 Quanto amore et studio contenderim, ut pariter in eremo moraremur, conscium mutuae 
caritatis pectus agnoscit. Quibus lamentis, quo dolore, quo gemitu, te abeuntem prosecutus 
sim, istae quoque litterae testes sunt, quas lacrimis cernis interlitas. Verum tu quasi parvulus 
delicatus, contemptum rogantis per blandimenta fovisti, et ego incautus, quid tunc agerem, 
nesciebam. Tacerem ? Sed quod ardenter volebam, moderate dissimulare non poteram. 
Impensius obsecrarem ? sed audire nolebas, quia similiter non amabas. Quod unum potuit, 
spreta caritas fecit. Quem praesentem retinere non valuit, nunc quaerit absentem. Quoniam 
igitur et tu ipse abiens postularas, ut postea quam ad deserta migrassem, invitatoria ad te scripta 
transmitterem, et ego me facturum promiseram : Invito, jam propera. Nolo pristinarum 
necessitatum recorderis. NUDOS AMAT EREMUS. Nolo te antiquae peregrinationis terreat 
difficultas. Qui in Christum credis, et ejus crede sermonibus. Quaerite primum regnum Dei, et 
haec omnia apponentur vobis (Matth. 6:33). Non pera tibi sumenda, non virga est. Affatim dives 
est, qui cum Christo pauper est. 

14:2 Sed quid ago ? Rursus improvidus obsecro ? Abeant preces, blandimenta discedant. 
Debet amor laesus irasci. Qui rogantem contempseras, forsitan audies objurgantem. Quid facis 
in paterna domo delicate miles ? Ubi vallum ? ubi fossa, ubi hiems acta sub pellibus ? Ecce de 
caelo tuba canit : ecce cum nubibus debellaturus orbem, imperator armatus egreditur : ecce bis 
acutus gladius ex regis ore procedens (Apoc. 1:16), obvia quaeque metit ; et tu mihi de cubiculo 
ad aciem, tu de umbra egrederis ad solem ? Corpus assuetum tunica, loricae onus non fert. 
Caput opertum linteo, galeam recusat. Mollem otio manum, durus exasperat capulus. Audi 
edictum regis tui : Qui non est mecum, contra me est : et qui mecum non colligit, spargit (Luc. 
11:23; Matth. 12:30). Recordare tyrocinii tui diem, quo Christo in baptismate consepultus, in 
sacramenti verba jurasti : pro nomine ejus non te matri parciturum esse, non patri. Ecce 
adversarius in pectore tuo Christum conatur occidere. Ecce donativum, quod militaturus 
acceperas, hostilia castra suspirant. Licet parvulus ex collo pendeat nepos, licet sparso crine et 
scissis vestibus, ubera quibus te nutrierat, mater ostendat, licet in limine pater jaceat, per 

calcatum perge patrem, siccis oculis ad vexillum crucis evola. SOLUM PIETATIS genus est, in hac 
re esse crudelem. 

14:3 Oratio sanctorum in caelo pro viatoribus. — Veniet, veniet postea dies, quo victor 
revertaris in patriam ; quo per Jerosolymam caelestem vir fortis coronatus incedas. Tunc 
municipatum cum Paulo capies. Tunc et parentibus tuis ejusdem civitatis jus petes. Tunc et pro 
me rogabis, qui te ut vinceres, incitavi. Neque vero nescio, qua te dicas nunc compede praepediri. 
Non est nobis ferreum pectus, nec dura praecordia. Non ex silice natos Hyrcanae nutriere tigrides. 
Et nos per ista transivimus. Nunc tibi blandis vidua soror haeret lacertis, nunc illi, cum quibus 
adolevisti, vernaculi ajunt : Cui nos servituros relinquis ? Nunc et gerula quondam, jam anus, et 
nutricius, secundus post naturalem pietatem pater, clamitat : Morituros exspecta paulisper, et 
sepeli. Forsitan et laxis uberum pellibus mater, arata rugis fronte, antiquum referens mammae 
lallare, congeminet. Dicant si volunt et Grammatici : In te omnis domus inclinata recumbit 
(/Eneid. 12). Facile rumpit haec vincula amor Dei, et timor gehennae. At contra Scriptura praecipit 
parentibus obsequendum : sed quicumque eos supra Christum amat, perdit animam suam. 
Gladium tenet hostis, ut me perimat, et ego de matris lacrimis cogitabo ? Propter patrem 
militiam Christi deseram, cui sepulturam Christi causa non debeo, quam etiam omnibus ejus 
causa debeo ? Domino passuro timide Petrus consulens scandalum fuit (Matth. 16). Paulus 
retinentibus se fratribus, ne Jerosolymam pergeret, respondit : Quid facitis plorantes, et 
conturbantes cor meum ? Ego enim non solum ligari, sed et mori in Jerusalem paratus sum pro 
nomine Domini Jesu Christi (Act. 21:13). Aries iste pietatis, quo fides quatitur, Evangelii 
retundendus est muro. Mater mea, et fratres mei hi sunt, quicumque faciunt voluntatem Patris 
mei, qui in caelis est (Luc. 8:21; Matth. 12:30). Si credunt in Christum, faveant mihi pro ejus 
nomine pugnaturo. Si non credunt, mortui sepeliant mortuos suos (Matth. 8:22). Sed hoc, ais, 
in Martyrio. 

14:4 Erras, frater, erras, si putas unquam Christianum persecutionem non pati : ET TUNC 
MAXIME oppugnaris, si te oppugnari nescis. Adversarius noster, tanquam leo rugiens, aliquem 
devorare quaerens, [al. cupiens], circumit (1. Petr. 5:8), et tu pacem putas ? Sedet in insidiis cum 
divitibus, et in occultis interficiat innocentem. Oculi ejus in pauperem respiciunt. Insidiatur in 
occulto, sicut leo in spelunca sua : insidiatur ut rapiat pauperem (Ps. 9:30) ; et tu frondosae 
arboris tectus umbraculo, molles somnos, futura [al. futurus] praeda, carpis ? Inde me 
persequitur luxuria : inde avaritia conatur irrumpere : inde venter meus vult mihi Deus esse pro 
Christo, compellit libido, ut habitantem in me Spiritum Sanctum fugem, ut templum ejus violem. 
Persequitur, inquam, me hostis, cui nomina mille, Mille nocendi artes (/Eneid. lib. VII) : et ego 
infelix victorem me putabo, dum capior ? 

14:5 Nolo, frater carissime, examinato pondere delictorum, minora arbitreris [al. nolo te 
arbitrari] idololatriae crimine [al. crimina] esse, quae diximus. Imo Apostoli disce sententiam, qui 
ait : hoc enim scitote intellegentes, quia omnis fornicator, aut immundus, aut avarus, aut 
fraudator, quod est idolorum servitus, non habet hereditatem in regno Christi, et Dei (Ephes. 
5:5). Et quanquam generaliter adversus Deum sapiat, quicquid diaboli est ; et quod diaboli est, 
idololatria sit, cui omnia idola mancipantur : tamen et in alio loco speciatim, nominatimque 
determinat, dicens : Mortificate membra vestra, quae sunt super terram, deponentes 
fornicationem, immunditiam, et concupiscentiam malam, et cupiditatem, quae sunt idolorum 
servitus, propter quae venit ira Dei (1. Coloss. 3:5 et 6). Servitus idolorum in vitiis et peccatis. — 
Non est tantum in eo servitus idoli, si quis duobus digitulis, tura in bustum arae jaciat, aut 
haustum paterae poculo fundat merum. Neget avaritiam esse idololatriam, qui potest triginta 
argenteis Dominum venditum appellare justitiam. Neget sacrilegium in libidine, sed is, qui 

membra Christi, et hostiam vivam placentem Deo, cum publicarum libidinum victimis, nefaria 
colluvione violavit. Non fateatur fraudem idololatriam esse, sed similis eorum, qui in Actibus 
Apostolorum ex patrimonio suo partem pretii reservantes, praesenti periere vindicta (Act. 5). 
Animadverte, frater, non tibi licere [al. licet.] de tuis quidquam habere rebus. Omnis, inquit 
Dominus, qui non renuntiaverit cunctis, quae possidet, non potest meus esse discipulus (Luc. 
14:33). Cur timido animo Christianus es ? 

14:6 Respice Petro [al. cum Petro] relictum rete : respice surgentem de telonio Publicanum, 
statim Apostolum. Filius hominis non habet, ubi caput reclinet : et tu amplas porticus, et 
ingentia tectorum spatia metiris ? H/E RED ITATE M EXSPECTANS saeculi, coheres Christi esse non 
poteris. Interpretare vocabulum Monachi, hoc est nomen tuum. Quid facis in turba qui solus 
es ? Et hoc ego, non integris rate, vel mercibus, nec quasi ignarus fluctuum doctus nauta 
praemoneo ; sed quasi nuper naufragio ejectus in litus, timida navigaturis voce denuntio. In illo 
aestu Charybdis luxuriae, salutem vorat. Ibi ore virgineo, ad pudicitiae perpetranda naufragia, 
Scyllaeum renidens libido blanditur. Hic barbarum litus, hic diabolus pirata, cum sociis portat 
vincula capiendis. Nolite credere, nolite esse securi. Licet in modum stagni fusum aequor 
arrideat : licet vix summa jacentis elementi spiritu terga crispentur, magnos hic campus montes 
habet. Intus inclusum est periculum, intus est hostis. Expedite rudentes, vela suspendite. Crucis 
antenna figatur in frontibus. Tranquillitas ista tempestas est. Sed forsitan dicturus es : Quid 
ergo ? Quicumque in civitate sunt, Christiani non sunt ? Non est tibi eadem causa quae ceteris. 
Dominum ausculta dicentem : Si vis perfectus esse : vade, vende omnia tua, et da pauperibus, 
et veni, sequere me (Matth. 19:21). Tu autem perfectum te esse pollicitus es. Nam quum 
derelicta militia [al. derelicta domo, militia], te castrasti propter regna caelorum, quid aliud quam 
perfectam secutus es vitam ? PERFECTUS AUTEM servus Christi, nihil praeter Christum habet. 
Aut si quid praeter Christum habet, perfectus non est. Et si perfectus non est, quum se perfectum 
fore Deo pollicitus sit, ante mentitus est. Os autem, quod mentitur, occidit animam (Sap. 1:11). 
Igitur, ut concludam : si perfectus es, cur bona paterna desideras ? Si perfectus non es, 
Dominum fefellisti. Divinis Evangelium vocibus contonat : Non potestis duobus dominis servire 
(Luc. 16:13) ; et audet quisquam mendacem Christum facere, Mammonae, et Domino 
serviendo ? Vociferatur ille saepe : Si quis vult post me venire, abneget semetipsum sibi, et tollat 
crucem suam, et sequatur me (Ibid. 9:23). Et ego onustus auro arbitror me Christum sequi ? 
"Qui dicit se in Christum credere, debet quomodo ille ambulavit, et ipse ambulare." (1. Joan. 
2 : 6 ). 

14:7 Quod si nihil habes (ut te responsurum scio) cur, tam bene paratus ad bella, non militas ? 
Nisi forte in patria tua te arbitraris hoc facere, quum in sua Dominus signa non fecerit. Et cur 
id ? Cum auctoritate sume rationem. Nemo Propheta in patria sua honorem habet (Luc. 4). 
Non quaero, inquies, honorem : sufficit mihi conscientia mea. Neque Dominus quaerebat, 
quippe qui ne a turbis rex constitueretur, aufugit. Sed ubi honor non est, ibi contemptus est. 
Ubi contemptus, ibi frequens injuria : ubi autem injuria, ibi et indignatio : ubi indignatio, ibi 
quies nulla : ubi quies non est, ibi mens a proposito saepe deducitur. Ubi autem per 
inquietudinem aliquid aufertur ex studio, minus fit ab eo, quod tollitur : et ubi minus est, 
perfectum non potest dici. Ex hac supputatione summa illa nascitur, Monachum in patria sua 
perfectum esse non posse. Perfectum autem esse nolle, delinquere est. 

14:8 — Dignitas Clericorum. Sed de hoc gradu pulsus ; provocabis ad Clericos. An de his 

aliquid audeam dicere, qui certe in suis urbibus commorantur ? Absit ut de his quidquam 
sinistrum loquar, quia Apostolico gradui succedentes, CHRISTI CORPUS sacro ore conficiunt ; per 
quos et nos Christiani sumus. Qui claves regni caelorum habentes, quodammodo ante judicii 

diem judicant : qui sponsam Domini sobria castitate conservant. Sed alia, ut ante perstrinxi, 
Monachorum est causa, alia Clericorum. Clerici pascunt oves: ego pascor. Illi de altario vivunt : 
mihi quasi infructuosae arbori, securis ponitur ad radicem, si munus ad altare non defero. Nec 
possum obtendere paupertatem, quum in Evangelio anum viduam, duo, quae sola sibi 
supererant, aera mittentem in gazophylacium, laudaverit Dominus (Luc. 21:24). Mihi ante 
presbyterum sedere non licet : illi, si peccavero, licet tradere me Satanae in interitum carnis, ut 
spiritus salvus sit (1. Cor. 5:5). Et in veteri quidem Lege, quicumque Sacerdotibus non 
obtemperasset, aut extra castra positus, lapidabatur a populo ; aut gladio cervice subjecta, 
contemptum expiabat cruore (Deut. 17:12). Nunc vero inoboediens spirituali mucrone 
truncatur : aut ejectus de Ecclesia rabido daemonum ore discerpitur. Quod si te quoque ad 
eundem Ordinem pia fratrum blandimenta sollicitant, gaudebo de ascensu, sed timebo de lapsu. 
Qui Episcopatum desiderat, bonum opus desiderat. Scimus ista : sed junge quod sequitur : 
Oportet autem hujusmodi irreprehensibilem esse, unius uxoris virum, sobrium, pudicum, 
prudentem, ornatum, hospitalem, docibilem, non vinolentum, non percussorem, sed modestum 
(1. Tim. 3). Et ceteris, quae de eo sequuntur, explicitis, non minorem in tertio gradu adhibuit 
diligentiam, dicens : Diaconos similiter pudicos : non bilingues, non multo vino deditos, non 
turpilucros [al. turpis lucri appetitores] : habentes ministerium fidei in conscientia pura. Et hi 
autem probentur primum : et sic ministrent, nullum crimen habentes. Vae illi homini, qui vestem 
non habens nuptialem, ingreditur ad cenam. Nihil superest, nisi ut statim audiat : Amice 
quomodo huc intrasti ? Et illo obmutescente dicatur ministris : Tollite illum, ligatis manibus et 
pedibus, et mittite eum in tenebras exteriores, ubi erit fletus et stridor dentium (Matth. 
22:12:13). Vae illi qui acceptum talentum in sudario ligans, ceteris lucra facientibus, id tantum 
quod acceperat, reservavit. Illico indignantis Domini clamore ferietur : Serve nequam, quare 
non dedisti pecuniam meam ad mensam, et ego veniens cum usuris exegissem eam (Luc. 
19:23.) ? Id est, deposuisses ad altare, quod ferre non poteras. Dum enim tu ignavus negotiator 
denarium tenes, alterius locum, qui pecuniam duplicare poterat, occupasti. Quamobrem sicuti 
qui bene ministrat, bonum gradum sibi acquirit : ita qui indigne ad calicem Domini accedit, reus 
erit Dominici Corporis et Sanguinis (1. Cor. 11). 

14:9 Non omnes Episcopi, Episcopi sunt. Attendis Petrum : sed et Judam considera. 
Stephanum suspicis : sed et Nicolaum respice, quem Dominus in Apocalypsi sua damnat 
sententia : qui tam turpia et nefanda commentus est, ut Nicolaitarum haeresis ex illa radice 
nascatur. Probet se unusquisque, et sic accedat. NON FACIT Ecclesiastica dignitas Christianum. 
Cornelius Centurio adhuc ethnicus, dono Sancti Spiritus mundatur (Act. 10). Presbyteros Daniel 
puer judicat (Dan. 13) : Amos ruborum mora distringens, repente Propheta effectus est. David 
pastor eligitur in Regem (1. Reg. 16). Minimum discipulum Jesus amat plurimum. Inferius frater 
accumbe, ut minore adveniente, sursum jubearis ascendere (Luc. 14). Super quem Dominus 
requiescit, nisi super humilem et quietum, ettrementem verba sua (Isai. 66:2) ? Cui plus creditur, 
plus ab eo exigitur. Potentes potenter tormenta patientur (Sap. 6:3). Nec sibi quisquam de 
corporis tantum mundi castitate supplaudat, quum omne verbum otiosum, quodcunque locuti 
fuerint homines, reddituri sint pro eo rationem in die judicii (Matth. 12:5) : quum etiam 
convicium in fratrem, homicidii sit reatus. Non est facile stare loco Pauli, tenere gradum Petri, 
jam cum Christo regnantium : ne forte veniat angelus, qui scindat velum templi tui, qui 
candelabrum tuum de loco moveat (Apoc. 2:5). /Edificaturus turrim, futuri operis sumptus 
supputa (Luc. 14:28). Infatuatum sal ad nihil est utile, nisi ut projiciatur foras, et a porcis 
conculcetur. Monachus si ceciderit, rogabit pro eo Sacerdos. Pro Sacerdotis lapsu quis 
rogaturus est ? 

14:10 Sed quoniam e scopulosis locis enavigavit oratio, et inter cavas spumeis fluctibus cautes, 
fragilis in altum cimba processit, expandenda vela sunt ventis, et quaestionum scopulis 
transvadatis, laetantium more nautarum, epilogi celeuma cantandum est. O desertum, Christi 
floribus vernans ! O solitudo, in qua illi nascuntur lapides, de quibus in Apocalypsi civitas magni 
regis exstruitur (Apoc. 21:18)! O eremus familiarius Deo gaudens ! Quid agis frater in saeculo, 
qui major es mundo ? Quamdiu te tectorum umbrae praemunt ? Quamdiu fumosarum urbium 
carcer includit ? Crede mihi, nescio quid plus lucis aspicio. Libet, sarcina corporis abjecta, ad 
purum aetheris evolare fulgorem. Paupertatem times ? Sed beatos Christus pauperes appellat. 
Labore terreris ? At nemo athleta sine sudore coronatur. De cibo cogitas ? Sed fides famem 
non timet. Super nudam metuis humum exesa jejuniis membra collidere ? Sed Dominus tecum 
jacet. Squalidi capitis horret inculta caesaries ? Sed caput tuum Christus est. Infinita eremi 
vastitas te terret ? Sed tu paradisum mente deambula. Quotiescumque illuc cogitatione 
conscenderis, toties in eremo non eris. Scabra sine balneis attrahitur cutis ? Sed qui in Christo 
semel lotus est, non illi necesse est iterum lavare (Joan. 13). Et ut breviter, ad cuncta audias 
Apostolum respondentem ; Non sunt, inquit, condignae passiones hujus saeculi ad 
superventuram gloriam, quae revelabitur in nobis (Rom. 8:18). Delicatus es, frater, si et hic vis 
gaudere cum saeculo, et postea regnare cum Christo. 

14:11 Veniet, veniet illa dies, qua corruptivum hoc et mortale incorruptionem induat et 
immortalitatem. Tunc beatus servus, quem Dominus invenerit vigilantem (Luc. 12:43). Tunc ad 
vocem tubae pavebit terra cum populis, et tu gaudebis. Judicaturo Domino lugubre mundus 
immugiet : et tribus ad tribum pectora ferient. Potentissimi quondam reges nudo latere 
palpitabunt. Exhibebitur cum prole sua Venus. Tunc ignitus Jupiter adducetur, et cum suis 
stultus Plato discipulis. Aristotelis argumenta non proderunt. Tunc tu rusticanus et pauper 
exsultabis, et ridebis, et dices : Ecce crucifixus meus, ecce judex, qui obvolutus pannis in 
praesaepio vagiit. Hic est ille operarii, et quaestuariae filius : hic qui matris gestatus sinu, 
hominem Deus fugit in /Egyptum (Matth. 2) : hic vestitus coccino : hic sentibus coronatus : hic 
Magus, daemonium habens, et Samarites. Cerne manus, Judaee, quas fixeras : cerne latus, 
Romane, quod foderas. Videte corpus, an idem sit, quod dicebatis clam nocte sustulisse 
discipulos. Dilectio tua me compulit, ut haec tibi frater dicerem ; ut his interesse contingat, cui 
nunc labor durus est. 

{15} 

Epistola XV 


(alias 57 ; scripta circa finem anni 376) 


Ad Damasum Papam 


Rogat, ut sibi significet, an tres Hypostases in Deo dicendae sint, vel tacendae : et cum quo apud 
Antiochiam communicare debeat. 

15:1 Cathedram Petri consulendam. Orientis et Occidentis status qua diversus. — Quoniam 
vetusto Oriens inter se populorum furore collisus, indiscissam Domini tunicam, et desuper 
textam, minutatim per frusta discerpit : et Christi vineam exterminant vulpes, ut inter lacus 

contritos, qui aquam non habent (Jerem. 2), difficile, ubi fons signatus, et hortus ille conclusus 
sit (Cant. 4:11), possit intellegi : ideo mihi cathedram Petri et fidem Apostolico ore laudatam 
censui consulendam : inde nunc meae animae postulans cibum, unde olim Christi vestimenta 
suscepi. Neque vero tanta vastitas elementi liquentis, et interjacens longitudo terrarum, me a 
pretiosae margaritae potuit inquisitione prohibere. Ubicumque fuerit corpus, illic 
congregabuntur aquilae (Matth. 24:28). Profligato a sobole mala patrimonio, apud vos solos 
incorrupta patrum servatur hereditas. Ibi cespite terra fecundo, Dominici seminis puritatem 
centeno fructu refert. Hic obruta sulcis frumenta in lolium a venasque degenerant. Nunc in 
Occidente sol justitiae oritur : in Oriente autem Lucifer ille qui ceciderat, supra sidera posuit 
thronum suum. Vos estis lux mundi, vos sal terrae (Matth. 5:14 et 13), vos aurea vasa et 
argentea : hic testacea vasa vel lignea (2. Tim. 2:20) virgam ferream et aeternum opperiuntur 
incendium. 

15:2 Extra Ecclesiam nulla salus. — Quanquam igitur tui me terreat magnitudo, invitat tamen 
humanitas. A Sacerdote victimae salutem, a Pastore praesidium ovis flagito. Facessat invidia ; 
Romani culminis recedat ambitio ; cum successore Piscatoris et discipulo crucis loquor. Ego 
nullum primum, nisi Christum sequens, Beatitudini tuae, id est, cathedrae Petri, cummunione 
consocior. Super illam Petram aedificatam Ecclesiam scio. Quicumque extra hanc domum 
agnum comederit, profanus est. Si quis in Noe Arca non fuerit, peribit regnante diluvio. Et quia 
pro facinoribus meis ad eam solitudinem commigravi, quae Syriam juncto Barbariae fine 
determinat ; nec possum sanctum Domini tot interjacentibus spatiis a Sanctimonia tua semper 
expetere : ideo hic collegas tuos /Egyptios Confessores sequor ; et sub onerariis navibus parva 
navicula delitesco. Non novi Vitalem, Meletium respuo, ignoro Paulinum. Quicumque tecum 
non colligit, spargit : hoc est, qui Christi non est, Antichristi est. 

15:3 Vis illata Hieronymo ut tres in Deo hypostases confiteatur. — Nunc igitur proh dolor ! 
post Nicaenam fidem, post Alexandrinum juncto pariter Occidente decretum, trium hypostaseon 
ab Arianorum prole, Campensibus, novellum a me homine Romano nomen exigitur. Qui, quaeso, 
ista Apostoli prodidere ? Quis novus magister gentium Paulus haec docuit ? Interrogamus, quid 
tres hypostases posse arbitrentur intellegi : tres personas subsistentes ajunt. Respondemus nos 
ita credere : non sufficit sensus, ipsum nomen efflagitant ; quia nescio quid veneni in syllabis 
latet. Clamamus, si quis tres hypostases, ut tria enhypostata, hoc est, tres subsistentes personas 
non confitetur, anathema sit. Et quia vocabula non ediscimus, haeretici judicamur. Si quis autem 
hypostasim, usian intellegens, non in tribus personis unam hypostasim dicit, alienus a Christo 
est : et sub hac confessione vobiscum pariter cauterio Unionis inurimur. 

15:4 Tres hypostases dicere cur non liceat. Solus Deus est ; creaturae non sunt. Una natura 
Deitati in tribus personis. — Decernite, obsecro, si placet, et non timebo tres hypostases dicere. 
Si jubetis, condatur nova post Nicaenam fides, et similibus verbis, cum Arianis confiteamur 
orthodoxi. Tota saecularium litterarum schola nihil aliud hypostasim, nisi usian novit. Et 
quisquam, rogo, ore sacrilego tres substantias praedicabit ? Una est Dei et sola natura, quae vere 
est. Id enim quod subsistit, non habet aliunde, sed suum est. Cetera quae creata sunt, etiamsi 
videntur esse, non sunt : quia aliquando non fuerunt ; et potest rursum non esse, quod non 
fuit. Deus solus qui aeternus est, hoc est, qui exordium non habet, essentiae nomen vere tenet. 
Idcirco et ad Moysen de rubo loquitur : Ego sum qui sum : et rursum : Qui est, me misit (Exod. 
3:14). Erant utique tunc Angeli, caelum, terra, maria : et quomodo commune nomen essentiae, 
proprie sibi vindicat Deus ? Sed quia illa sola natura est perfecta, et in tribus personis Deitas una 
subsistit [al. persistit], quae est vere, et una natura est : quisquis tria esse, hoc est, tres esse 
hypostases, id est usias, dicit, sub nomine pietatis, tres naturas conatur asserere. Et si ita est, 

cur ab Ario [al. Arianis] parietibus separamur, perfidia copulati ? Jungatur cum Beatitudine tua 
Ursinus ; cum Ambrosio societur Auxentius. Absit hoc a Romana fide : sacrilegium tantum 
religiosa populorum corda non hauriant. Sufficiat nobis dicere unam substantiam, tres personas 
subsistentes, perfectas, aequales, coaeternas. Taceantur tres hypostases, si placet, et una 
teneatur. Non bonae suspicionis est, quum in eodem sensu verba dissentiunt. Sufficiat nobis 
memorata credulitas. Aut si rectum putatis tres hypostases cum suis interpretationibus debere 
nos dicere, non negamus. Sed mihi credite, venenum sub meile latet ; transfiguravit se angelus 
Satanae in angelum lucis (2. Cor. 11:14). Bene interpretantur hypostasim, et quum id quod ipsi 
exponunt habere me dicam, haereticus judicor. Quid tam anxie unum verbum tenent ? Quid 
sub ambiguo sermone latitant ? Si sic credunt, ut interpretantur, non damno quod retinent. Si 
sic credo, ut ipsi sentire se simulant, permittant et mihi meis verbis suum sensum loqui. 

15:5 Quamobrem obtestor Beatitudinem tuam per crucifixam mundi salutem, per homousian 
Trinitatem, ut mihi epistolis tuis, sive tacendarum, sive dicendarum hypostaseon detur 
auctoritas. Et ne forte obscuritas loci, in quo dego, fallat bajulos litterarum, ad Evagrium 
Presbyterum, quem optime nosti, dignare scripta transmittere. Simul etiam, cui apud. 
Antiochiam debeam communicare significes : quia Campenses cum Tharsensibus haereticis 
copulati, nihil aliud ambiunt, quam ut auctoritate communionis vestrae fulti, tres hypostases 
cum antiquo sensu praedicent. 

{16} 

Epistola XVI 


(alias 58 ; scripta post aliquot menses a superiore) 


Ad Damasum Papam 


Apud quem ex tribus, qui Antiochenam Ecclesiam scindunt, debeat communicare, ut sibi 
significet, iterum obtestatur. 

16:1 Importuna in Evangelio mulier tandem meruit audiri (Matth. 15:28) : et clauso cum 
servis ostio, media licet nocte, ab amico panes amicus accepit (Luc. 11:8). Deus ipse, qui nullis 
contra se viribus superari potest, publicani precibus vincitur. Ninive civitas, quae peccato periit, 
fletibus stetit (Jon. 3:10). Quorsum ista tam longo repetita principio ? Videlicet, ut parvum 
magnus aspicias ; ut dives Pastor morbidam non contemnas ovem. Christus in paradisum de 
cruce latronem intulit (Luc. 11:42) : et ne quis aliquando seram conversionem putaret, fecit 
homicidii poena martyrium. Christus, inquam, prodigum filium revertentem laetus amplectitur 
(Luc. 15:20), et nonaginta novem pecudibus derelictis, una ovicula, quae remanserat, humeris 
boni Pastoris advehitur (Luc. 15:5). Paulus ex persecutore fit praedicator ; oculis carnalibus 
excaecatur, ut mente plus videat et qui vinctos Christi famulos ducebat ad concilium Judaeorum, 
ipse postea etiam de Christi vinculis gloriatur (Act. 9). 

16:2 Ego igitur, ut ante jam scripsi, Christi vestem in Romana urbe suscipiens, nunc barbaro 
Syriae limite teneor. Et ne putes alterius hanc de me fuisse sententiam, quid mererer, ipse 
constitui. Verum, ut ait Gentilis Poeta : Caelum non animum mutat, qui trans mare currit) 
(Horatius lib. 1, epist. 11), ita me incessabilis inimicus post tergum secutus est, ut majora in 

solitudine bella nunc patiar. Hinc enim praesidiis fulta mundi Ariana rabies fremit. Hinc in tres 
partes scissa Ecclesia ad se rapere me festinat. Monachorum circa manentium antiqua in me 
surgit auctoritas. Ego interim clamito, si quis cathedrae Petri jungitur, meus est. Meletius, Vitalis, 
atque Paulinus tibi haerere se dicunt, possem credere si hoc unus assereret. Nunc aut duo 
mentiuntur, aut omnes. Idcirco obtestor Beatitudinem tuam, per crucem Domini, per 
necessarium fidei nostrae decus, passionem Christi, ut qui Apostolos honore sequeris, sequaris 
et merito : ita in solio quum duodecim judicaturus sedeas : ita te alius senem cum Petro cingat : 
ita municipatum caeli cum Paulo consequaris, ut mihi litteris tuis, apud quem in Syria debeam 
communicare, significes. Noli despicere animam, pro qua Christus mortuus est. 

{17} 

Epistola XVII 


(alias 77 ; scripta sub initium anni 379) 


Ad Marcum Presbyterum 


Marco fidei suae de Trinitate professionem cum Romana et Alexandrina Ecclesiis congruentem 
exponit, doletque plurimum, quod Arianorum factione amici sui discedere ex Eremo compulsi 
sint, ipseque ad relinquenda ea loca cottidie expetatur. 

17:1 Decreveram quidem utendum mihi Psalmistae voce dicentis : Quum consisteret 
adversum me peccator, obmutui, et humiliatus sum, et silui a bonis. (Ps. 38) Et iterum : Ego 
vero tanquam surdus non audiebam, et tanquam mutus non aperiens os suum, et factus sum ut 
homo non audiens. (Ps. 37) Sed quia caritas omnia superat, et propositum vincit affectus : non 
tam injuriam facientibus reddo vicem, quam tibi respondeo postulanti. Apud Christianos enim, 
non qui patitur, ut ait quidam, sed qui facit contumeliam, miser est. 

17:2 Queritur suam offendi fidem, quae eadem esset cum illa Damasi et Petri Alex. — Et primo 
quidem antequam de fide mea, quam optime nosti, tecum loquar, adversus barbariem istius loci, 
versu cogor clamare vulgato : 

Quod genus hoc hominum ? 

Quaeve hunc tam barbara morem 

Permittit patria ? Hospitio prohibemur arenae. 

Bella cient ; primaque vetant consistere terra, etc. 

(/Eneid. lib. 1). 


Quae idcirco de Gentili Poeta sumpsimus, ut qui Christi pacem non servat, pacem saltem discat 
ab Ethnico. Haereticus vocor, homousian praedicans Trinitatem. Sabellianae impietatis arguor, 
tres subsistentes, veras, integras, perfectasque personas, indefessa voce pronuntians. Si ab 
Arianis, merito : si ab Orthodoxis, qui hujusmodi arguunt fidem, Orthodoxi esse desierunt, aut 
si eis placet, haereticum me cum Occidente, haereticum cum /Egypto, hoc est, cum Damaso, 

Petroque condemnent. Quid unum hominem exceptis sociis, criminantur? Si rivus tenuiter fluit, 
non est alvei culpa, sed fontis. Pudet dicere: de cavernis cellularum damnamus orbem. In sacco 
et cinere volutati, de Episcopis sententiam ferimus. Quid facit sub tunica paenitentis regius 
animus ? Catenae, sordes, et comae non sunt diadematis signa, sed fletus. Permittant me, quaeso, 
nihil loqui. Cur eum lacerant, qui non meretur invidiam ? Haereticus sum, quid ad te ? Quiesce, 
jam dictum est. Plane times, ne eloquentissimus homo in Syro sermone, vel Graeco Ecclesias 
circumeam, populos seducam, schisma conficiam. Nihil alicui praeripui, nihil otiosus accipio. 
Manu cottidie et proprio sudore quaerimus cibum, scientes ab Apostolo scriptum esse : Qui 
autem non operatur, nec manducet. (2. Thess. 3) 

17:3 Haec, venerabilis et sancte Pater, cum quali gemitu, cum quali dolore conscripserim, 
testis est Jesus. Tacui, nunquid semper tacebo, dicit Dominus) (Ps. 49; et Isai. 42:14) ? Non mihi 
conceditur unus angulus eremi. Quotidie exposcor fidem, quasi sine fide renatus sim. Confiteor, 
ut volunt, non placet. Subscribo, non credunt. Unum tantum placet, ut hinc recedam. Jamjam 
cedo : abruperunt a me partem animae meae, carissimos fratres : ecce discedere cupiunt, immo 
discedunt, melius esse dicentes, inter feras habitare, quam cum talibus Christianis : et ego ipse, 
nisi me et corporis imbecillitas, et hiemis retineret asperitas, jam modo fugerem. Verumtamen 
dum vernum tempus adveniat, obsecro ut paucis mihi mensibus eremi concedatur hospitium : 
aut si et hoc tardum videtur, abscedo. Domini est terra, et plenitudo ejus. (Ps. 23) Ascendant 
soli caelum, propter illos tantum Christus mortuus sit, habeant, possideant, glorientur. Mihi 
autem absit gloriari, nisi in cruce Domini nostri Jesu Christi, per quem mihi mundus crucifixus 
est, et ego mundo. (Gal. 6) 

17:4 De fide autem quod [al. quam] dignatus es scribere sancto Cyrillo dedi conscriptam 
fidem. Qui sic non credit, alienus a Christo est. Ceterum ego fidei meae testes habeo aures tuas, 
et beati fratris Zenobii, quem tecum omnes, qui hic sumus, plurimum salutamus. 

{18} 

Epistola XVIII 


(alias in duas divisa sub numeris 142 et 143; scripta circ. med. an. 381) 


Ad Damasum Papam de Seraphim et calculo 


Exponit Visionem sexti Capituli Isaiae Prophetae ; et post nonnulla de historia et morte Regis 
Oziae, de Seraphim ac Trisagio erudite suo more pertractat. Et factum est in anno, quo mortuus 
est rex Ozias : vidi Dominum sedentem super thronum excelsum et elevatum, etc. (Isai. 6:2). 

18:1 Antequam de Visione dicamus, pertractandum videtur quis sit Ozias, quot annis 
regnaverit, qui ei in ceteris gentibus sint coaevi. Et de persona quidem, sicut in Regnorum, et 
Praeteritorum libris legimus (4. Reg. 15; et 2. Paral. 26:18), fuit vir justus, et fecit rectum in 
conspectu Domini, aedificans Templum, aquaeductum fabricans, offerens vasa, et pro hoc, 
merito adversarios superans : quodque maximum pietatis indicium est, habens multos in suo 
imperio Prophetas. Hic, quamdiu vixit Zacharias sacerdos, cognomento I ntel ligens, placuit Deo, 
et cum omni veneratione delubrum ejus ingressus est. Postquam vero Zacharias obiit, volens 
per se offerre donaria, sacerdotalem ordinem non tam pie quam audacter invasit : et 

reclamantibus Levitis et Sacerdotibus ceteris : Nonne tu es rex Ozias, et non sacerdos ? Audire 
noluit, statimque lepra perfusus in fronte est, juxta Prophetae vocem, dicentis : Imple, Domine, 
facies eorum ignominia) (Ps. 82:17). Quam corporis partem sacerdos auri lamina protegebat, 
quam in Ezechiel Dominus jubet THAU { Ji } litterae impressione signari (Ezech. 9), de qua David 
exsultat, dicens : Signatum est super nos lumen vultus tui) (Ps. 4:7), Domine : in qua allophylus 
procax fundae lapide ictus interiit. Regnavit autem Ozias annis quinquaginta duobus (2. Reg. 17), 
quo tempore apud Latinos Amulius, apud Athenienses Agamestor undecimus imperabat. Post 
cujus mortem Isaias Propheta hanc Visionem, quam explanare nunc nitimur, vidit, id est, eo anno 
quo Romulus Romani imperii conditor natus est : sicut manifestum esse poterit his, qui voluerint 
legere Temporum librum, quem nos in Latinam linguam, ex Graeco sermone transtulimus. Et 
factum est in anno, quo mortuus est Ozias rex : vidi Dominum sedentem super thronum 
excelsum et elevatum) (Isai. 6). Praemissa historia, spiritalis sequitur intellectus, cujus causa 
historia ipsa replicata est. Vivente leproso rege, et quantum in se est, sacerdotium dissipante, 
Isaias Visionem videre non potuit. Quamdiu ille regnum tenuit in Judaea, Propheta oculos non 
levavit ad caelum (Isai. 6) : non ei sunt reserata caelestia, non apparuit Dominus Sabaoth, nec in 
mysterio fidei, ter Sancti nomen auditum est. Quando vero ille mortuus est, universa quae 
subsequens sermo monstrabit, aperto sese lumine prodiderunt. Tale quiddam et in Exodo (Cap. 
2) scriptum est, dum Pharao vixit, populus Israel ex luti et lateris palearumque opere pressus, 
non suspiravit ad Dominum : dum ille regnavit, nemo quaesivit Deum patrum, Abraham, Isaac 
et Jacob. 

18:2 Quando vero ille mortuus est, suspiraverunt filii Israel, ut Scriptura dicit : Et ascendit 
clamor eorum ad Dominum) (Exod. 2:23) : quum utique juxta historiam, tunc magis gaudere 
debuerint, et ante suspirare dum viveret. Ezechiel quoque prophetante, Phaltias filius Banaiae 
occubuit, et post pessimi ducis interitum, Cecidi, inquit, super faciem meam, et clamavi voce 
magna, et dixi : Heu mihi, heu mihi, Adonai Domine, in consummatione [al. consummationem] 
tu facis reliquias Israel) (Ezec. 11:13). Si ergo intellegas in Ozia, et Pharaone, et Phaltia, et ceteris 
istiusmodi contrarias fortitudines, videbis quomodo illis viventibus nullus nostrum videat, ac 
suspiret, et in paenitentiam corruat. Non regnet, ait Apostolus (Rom. 6), peccatum in mortali 
vestro corpore. Regnante peccato, /Egyptiis exstruimus civitates ; in cinere versamur et 
sordibus ; pro frumento paleas, pro solida petra, luti opera sectamur. 

18:3 Sequitur : Vidi Dominum sedentem super thronum excelsum et elevatum) (Dan. 7). 
Vidit et Daniel sedentem Dominum, sed non super thronum excelsum et elevatum. Pollicetur 
et alibi vox divina, dicens : Veniam, et sedebo, et judicabo populum in valle Josaphat, quod 
interpretatur, Domini judicium) (Joel. 3:12). Qui peccator est, et mei similis, videt Dominum 
sedentem in valle Josaphat : non in colle, non in monte ; sed in valle, et in valle judicii. Quivero 
justus, et Isaiae similis est, videt illum sedentem super thronum excelsum et elevatum. Ut autem 
et aliud inferam, quando cum mente pertracto regnare in Thronis, Dominationibus, Angelis, 
ceterisque Virtutibus, video excelsum thronum ejus. Quando autem considero quomodo genus 
dispenset humanum, et pro nostra salute saepe descendere dicatur ad terras, video humilem et 
proximum terrae thronum ejus. 

18:4 Sequitur : Vidi Dominum sedentem super thronum excelsum et elevatum ; et plena erat 
domus majestate ejus, et Seraphim stabant in circuitu ejus (juxta LXX). Quidam ante me tam 
Graeci quam Latini hunc locum exponentes, Dominum super thronum sedentem, Deum Patrem ; 
et duo Seraphim, quae ex utraque parte stantia praedicantur, Dominum nostrum Jesum Christum, 
et Spiritum Sanctum interpretati sunt. Quorum ego auctoritati, quamvis sint eruditissimi, non 
assentior. MULTO SIQUIDEM MELIUS EST vera rustice, quam falsa diserte proferre : maxime 

quum Joannes Evangelista in hac eadem Visione, non Deum Patrem, sed Christum scribat esse 
conspectum. Nam quum de incredulitate diceret Judaeorum, statim causas incredulitatis 
exposuit, dicens : Et ideo non poterant credere in eum, quia dixit Isaias : Aure audietis, et non 
intellegetis : et cernentes aspicietis, et non videbitis. Haec autem dixit, quando vidit gloriam 
Unigeniti, et testificatus est de eo) (Is. 6:9. 10; Joan. 12:40:41). In praesenti ergo volumine Isaiae 
ab eo qui sedet in throno jubetur, ut dicat : Aure audietis, et non intellegetis. Qui autem haec 
jubet, ut Evangelista intellegit, Christus est : unde nunc colligitur, non posse Seraphim Christum 
intellegi, quum Christus sit ipse qui sedeat. Et licet in Actis Apostolorum adversus Judaeos inter 
se dissidentes, Paulus dicat : "Bene Spiritus Sanctus locutus est per Isaiam Prophetam ad patres 
nostros, dicens : Vade ad populum istum, et dic : Aure audietis, et non intellegetis : et videntes 
videbitis, et non perspicietis. Incrassatum est enim cor populi hujus, et auribus suis graviter 
audierunt, et oculos suos clauserunt : ne quando videant oculis, et auribus audiant, et corde 
intellegant, et convertantur ad me, et sanem illos" (Act. 28:25, et seqq.), mihi tamen personae 
diversitas non facit quaestionem, quum sciam et Christum et Spiritum Sanctum unius esse 
substantiae ; nec alia Spiritus verba esse, quam Filii, nec aliud Filium jussisse, quam Spiritum. 

18:5 Sequitur: Et plena erat domus majestate ejus. Domus Dei quae sursum est, gloria plena 
conspicitur : haec vero quae deorsum est, nescio an plena sit gloria nisi forte secundum sensum 
Psalmistae dicentis : Domini est terra, et plenitudo ejus) (Ps. 23:1). Nos quoque dicamus eos 
esse in terra plenos gloria, qui possint dicere : Nos omnes ex plenitudine ejus accepimus) (Joan. 
1:16). Istam domum sapientes mulieres aedificant, et insipientes dissipant manibus (Prov. 14). 
De ista et Isaias loquitur : Et erit in novissimis diebus praeparatus mons domus Domini in summis 
montibus, et elevabitur super colles) (Isai. 2:2). Haec est domus, de qua et alibi supradictus 
Paulus sacra voce testatur : Et Moyses quidem fidelis in tota domo ejus, quasi famulus in 
testimonium eorum, quae dicenda erant. Christus autem ut Filius super domum ejus, cujus 
domus sumus nos : si tamen principium substantiae ejus usque ad finem firmum teneamus (Hebr. 
35:6). De hac et ad Timotheum loquitur : Haec autem scribo, ut scias quemadmodum oporteat 
te conversari in domo Dei, quae est Ecclesia) (1. Tim. 3:14:15). 

18:6 Sequitur: Et Seraphim stabant in circuitu ejus ; sex alae uni, et sex alae alteri ; et duabus 
quidem velabant faciem, et duabus velabant pedes, et duabus volabant, et clamabant alter ad 
alterum, et dicebant : Sanctus, Sanctus, Sanctus Dominus Deus Sabaoth, plena est universa terra 
gloria ejus. Volumus scire quae sint Seraphim stantia in circuitu Dei, quae sex alae unius, et simul 
junctae duodecim ; quomodo duabus velent faciem, et duabus pedes, et duabus volent : quum 
superius in circuitu Dei stare dicantur : aut quomodo stent in circuitu, quum duo sint, et alibi 
volent : quid sit illud quod alter ad alterum clamitent, et ter Sancti nomen ingeminent : 
quomodo superius domus plena gloria, et nunc terra esse dicatur. Orandum in interpretationes 
Scripturarum. — Quae quum non minimum pulverem moveant, et prima statim fronte 
difficultatem interpretationis objiciant, in commune Dominum deprecemur, ut mihi quoque de 
altari carbo mittatur, ut omni peccatorum sorde detersa, primum possim Dei sacramenta 
conspicere, dehinc enarrare quae videro. Seraphim sicut in interpretatione Nominum 
Hebraeorum invenimus, ardor, aut incendium, aut principium oris eorum, interpretantur. 
Quaerimus quid sit hoc incendium ? Salvator ait : Ignem veni mittere in terram, et quam [al. 
quem] volo, ut ardeat (Luc. 12:49). Duo discipuli, quibus in itinere Dominus Scripturas aperuerat, 
a Moyse et omnibus Prophetis incipiens, postquam reserati sunt oculi eorum, cognoscentes eum, 
dixerunt ad alterutrum : Nonne cor nostrum ardens erat in nobis, dum loqueretur in via, et 
aperiret nobis Scripturas ? (Luc. 24:32) Et in Deuteronomio (cap. 4) Deus ipse ignis scribitur esse 
consumens ; et in Ezechiele (cap. 8) quoque, a renibus usque ad pedes videtur esse igneus ; Et 
eloquia Domini eloquia casta, argentum igne examinatum, probatum terrae, purgatum 

septuplum (Ps. 17). Et multa alia quae si de omnibus Scripturis voluero replicare, perlongum est. 
Ergo quaerimus ubi sit hoc incendium salutare ? Nulli dubium quin in sacris voluminibus, ex 
quorum lectione universa hominum vitia purgantur. De eo vero quod sequitur, principium oris 
eorum, quomodo possit ad Scripturas referri, vereor ne si dicere coeperimus, non tam 
interpretari, quam vim Scripturis inferre videamur. Lingua Hebraea prima et communis. 
Victorinus Latinus Auctor. — Initium oris et communis eloquii, et hoc omne [al. omne verbum] 
quod loquimur, Hebraeam linguam, qua vetus Testamentum scriptum est, universa antiquitas 
tradidit. Postquam vero in fabricatione turris per offensam Dei linguarum diversitas attributa 
est, tunc sermonis varietas in omnes dispersa est nationes. Igitur et incendium et initium oris, 
in duobus animadvertitur Testamentis : quae circa Deum stare, non mirum est, quum per ea 
Dominus ipse discatur. Sex alae uni, et sex alae alteri. Victorinus noster duodecim Apostolos 
interpretatus est. Nos possumus et duodecim lapides altaris, quos ferrum non tetigit, et 
duodecim gemmas, ex quibus sacerdotis insigne constructum est (Exod. 28), accipere ; quos et 
Ezechiel (cap. 28) memorat, et Apocalypsis (cap. 21) non tacet, quorum quid verum sit, Deus 
viderit : quid verisimile, in sequentibus exponemus. 

18:7 Sequitur : Et duabus quidem velabant faciem, et duabus velabant pedes, et duabus 
volabant. Velabant faciem non suam, sed Dei. Quis enim ejus scire potest principium, quid 
antequam istum conderet mundum, in rerum fuerit aeternitate : quando Thronos, Dominationes, 
Potestates, Angelos, totumque ministerium caeleste condiderit ? Sequitur : Et duabus velabant 
pedes, non suos, sed Dei. Extrema quippe ejus scire quis potest ? Quid post consummationem 
saeculi sit futurum, quid postquam genus hominum fuerit judicatum, quae sequatur vita ? An 
rursum alia sit futura terra, et post transitionem, alia rursum elementa, vel alius mundus solque 
condendus sit ? Priora annuntiate mihi, et novissima quae futura sunt, et dicam, quia dii estis, 
ait Isaias (cap. 41. v. 23), significans neminem posse, quid ante mundum fuerit, et quid post 
mundum futurum sit, enarrare. Et duabus volabant. Media tantum cognoscimus, quae ex 
Scripturarum nobis lectione panduntur, quando mundus factus sit, quando plasmatus homo, 
quando diluvium, quando lex data sit : ut ex uno homine universa terrarum spatia completa 
sint : et in extremo tempore Dei Filius pro nostra salute sumpserit carnem. Cetera vero quae 
diximus, ista duo Seraphim, in facie pedibusque texerunt. Et clamabant alter ad alterum. 
Pulchre positum est, alter ad alterum. Nihil dissonum in veteri et novo Testamento. — Quicquid 
enim in veteri legimus Testamento, hoc idem in Evangelio reperimus : et quod in Evangelio fuerit 
lectitatum, hoc ex veteris Testamenti auctoritate deducitur : nihil in eis dissonum, nihil diversum 
est. Et dicebant, Sanctus, Sanctus, Sanctus Dominus Deus Sabaoth. In ambobus Testamentis 
Trinitas praedicatur. Quod autem sabaoth et Salvator noster esse dicatur, accipe exemplum in 
vicesimo tertio Psalmo. Virtutes quae Domino ministrabant, ad caelestes alias Fortitudines 
proclamabant, ut pandant januam Domino revertenti : Tollite portas principes vestras, sive ut 
Aquila interpretatur, attollite portae capita vestra, et introibit rex gloriae. Rursum illae quem 
indutum carne conspiciunt, novo mysterio stupefactae interrogant : Quis est iste rex gloriae ? 
(Ps. 23:9) accipiuntque responsum : "Dominus virtutum ipse est rex gloriae" : quod in Hebraeo 
scribitur, "Dominus sabaoth." Sciendumque quia ubicumque Septuaginta Interpretes Dominum 
virtutum, et Dominum Omnipotentem expresserint, in Hebraeo sit positum, "Dominus sabaoth," 
quod interpretatur Aquila, "Dominus militiarum." Dominus quoque ipse hic quattuor litterarum 
est, quod proprie in Deo ponitur JOD { ' } HE { n }, JOD { 1 } HE { n }, id est duobus ja, quae duplicata 
ineffabile illud et gloriosum Dei nomen efficiunt. "Plena est universa terra gloria ejus." Hoc 
adhuc [al. autem] a Seraphim dicitur de adventu Domini Salvatoris, quomodo in omnem terram 
praedicatio illius porrigatur, et Apostolorum sonus mundi limites penetret. 

18:8 Sequitur : "Et elevatum est superliminare a voce qua clamabant." Legimus in veteri 
Testamento, quod semper Dominus Moysi et Aaron ad ostium Tabernaculi sit locutus (Levit. 1. 
et 4. Num. 10), quasi ante Evangelium necdum eos in Sancta sanctorum introduxerit : sicut Dei 
Ecclesia postea introducta est dicens : "Introduxit me rex in cubiculum suum" (Cant. 1:3). 
Quando ergo Dominus noster descendit ad terras, superliminare illud, id est, quasi quoddam 
obstaculum intrare cupientibus sublatum est : et universus hic mundus fumo impletus est, id 
est gloria Dei. Ubi autem in Latino elevatum legimus, in Graeco enqpOri, sublatum, ponitur. Sed 
quia verbi ambiguitas utroque modo interpretari potest, nostri elevatum interpretati sunt pro 
ablato. "Et domus impleta est fumo." Deus, ut supra diximus, ignis est : hic quum in Sina monte 
descendisset ad Moysen, ad adventum ejus videbantur lampades discurrentes, et plenus omnis 
mons fumo. Unde in Psalmis dicitur : "Qui tangit montes, et fumigant" (Ps. 103:32). Ex igne 
ergo, quoniam totam substantiam capere non possumus, laevior quaedam in universum 
mundum, et (ut ita dicam) rarior fumi natura dispergitur, quam nos capientes, dicamus : "E 
parte cognoscimus, et ex parte prophetamus" (1. Cor. 13:9). Et: "Nunc videmus per speculum 
in aenigmate" (Ibid. 12). 

18:9 Et, Seraphim stabant in circuitu ejus : sex alae uni, et sex alae alteri. Quidam Graecorum 
in Scripturis apprime eruditus, Seraphim virtutes quasdam in caelis esse exposuit, quae ante 
tribunal Dei assistentes laudent eum, et in diversa ministeria mittantur, maximeque ad eos qui 
purgatione indigent, et ob pristina peccata, aliqua ex parte suppliciis purgari merentur. Quod 
autem sublatum est, inquit, superliminare, et domus impleta est fumo, signum est Templi Judaici 
destruendi, et incendendae universae Jerusalem, quam videmus nunc destructam. Nonnulli vero 
in superioribus consentientes, in extrema parte dissentiunt. Nam superliminare sublatum illo 
tempore praedicant, quando velum templi scissum est, et universa domus Israel erroris nube 
confusa (Matth. 17; et Mare. 15; et Luc. 23) : quando Josephus refert sacerdotes ex adytis templi, 
virtutum caelestium audisse vocem, Transeamus ex his sedibus. 

18:10 Est vir (Mss. vero) quidam a quo ego plura didicisse me gaudeo, et qui Hebraeorum 
sermonem ita elimarit, ut inter Scribas eorum Chaldaeus existimetur. Is longe alia via ingressus 
est ; ait enim nullum Prophetarum extra Isaiam vidisse Seraphim circa Deum stantia, et ne ipsa 
quidem Seraphim alibi lectitari. Dehinc consummationis et captivitatis Jerusalem, quae sub 
Nabuchodonosor facta est, signum esse praemissum. Ab Ozia quippe, sub quo orsus est 
prophetare, usque ad Sedeciam, qui extremus regnavit, et qui caecus in Babylonem ductus est, 
fuisse reges undecim, et duodecimum Godoliam, quem constituerat rex Babylonis super terram, 
quem interfecit Ismael filius Nathaniae inter medias epulas, reliquiarum patriae parricida (4. Reg. 
25; et 2. Paral. ult.; et Jer. 41) ; et has esse duodecim alas, e quibus quattuor faciem suam velent, 
sicut in nonnullis exemplaribus invenitur, quattuor volent, quattuor pedes contegant. Ex his 
quippe duodecim regibus tantum quattuor justos fuisse, Oziam, Joatham, Ezechiam, et Josiam, 
qui sublimes per singulas captivitates audeant glorificare Deum, Sanctus, Sanctus, Sanctus 
Dominus Deus Sabaoth. Reliquos vero propter peccata sua velare faciem : et alios qui in 
captivitatem ducti sunt, pedum velare vestigia. Superliminare vero sublatum, et domum 
impletam fumo, sicut supra diximus, eversionem Jerusalem et incendium templi exposuit. 

18:11 Et quia semel ejus coepi referre sententiam, etiam ea quae necdum a me sunt tacta, 
contingamus. Forcipem de qua altaris carbo comprehensus est, et labia purgata, propriam Isaiae 
asseruit passionem, et qua sub Manasse interfectus est rege, et tunc vere purgatis labiis dixit ad 
Dominum : Ecce ego, mitte me, et dixi : O miser ego, quoniam compunctus sum (Juxta LXX) ! 
Donec Ozias vivit non intellegis, o Isaia, te esse miserum, non compungeris, non moveris : sed 
quando ille mortuus est, tunc animadvertis, non munda habere te labia, tunc indignum cognoscis 

te esse visione Dei. Utinam autem et ego compungar, et post compunctionem, Dei visione 
dignus efficiar, quum sim homo, et non munda labia habeam, et in medio quoque populi 
immunda labia habentis habitem. Isaias ut justus tantum in sermone peccaverat : ideo sola 
labia habebat immunda, non conscientiam. Ego vero quia et oculis video ad concupiscendum, 
et manu scandalizor et pede, et omnium membrorum parte delinquo, habeo omnia immunda : 
et quia semel spiritu baptizatus, rursum tunicam pollui, secundi baptismatis purgatione, id est, 
ignis indigeo (Matth. 3:11). 

18:12 In Scripturis non sunt simplicia verba. — Non sunt, ut quidam putant, in Scripturis verba 
simplicia, plurimum in his absconditum est. Aliud littera, aliud mysticus sermo significat. Ecce 
Dominus in Evangelio cingitur linteo, pelvim ad lavandos discipulorum pedes praeparat, servi 
fungitur ministerio (Joan. 13) : esto, ut doceat humilitatem, ut nobis invicem ministremus : non 
abnuo, non recuso. Quid est quod Petro recusanti dicit : Nisi lavero pedes tuos, non habebis 
partem mecum ? Et ille respondit : Domine, non solum pedes, sed et manus et caput (Ibid. v. 
8:9). Ascensurus ergo Dominus ad caelum (quia Apostoli ut homines terrae insistentes, adhuc 
habebant peccatorum serdibus pedes pollutos) vult eos a delictis penitus liberare, ut eis possit 
Prophetalis sermo congruere : Quam speciosi pedes evangelizantium pacem (Isai. 52:7) ; et 
imitari valeant Ecclesiae verba, dicentis : Lavi pedes meos, quomodo inquinabo illos ? (Cant. 5:3) 
ut etiam si quis post resurrectionem postea his adhaeserit pulvis, in impiam eum excutiant 
civitatem, in testimonium laboris : quod eo usque pro omnium salute contenderint, facti Judaeis 
ut Judaei, gentibus ut gentiles ; ut etiam propria vestigia aliqua ex parte polluerint. Igitur, ut ad 
propositum revertamur, sicut Apostoli purgatione indigebant pedum : sic Isaias qui tantum in 
sermone peccaverat, labia habebat immunda : et quantum ego arbitror, quia Oziam in Templum 
irruentem, non corripuerat, nec juxta Eliae exemplum libera voce impium designarat, labia 
habebat immunda. In medio quoque populi immunda labia habentis habitem. Isaias qui 
compunctus est, et se miserum contestatur, purgatione dignus efficitur. Populus vero non 
solum non agens paenitentiam, sed ne sciens quidem quia labia habebat immunda, purgationis 
remedium non meretur. Providendum igitur sub hoc exemplo, non solum ut ipsi simus justi, sed 
ne cum peccatoribus moremur : quia et hoc in peccati ac miseriae parte ducit Propheta. 

13.&nbsnbsp;Quomodo Deus videtur. — Sequitur : Et regem Dominum sabaoth ego vidi. Ajunt 
Judaei Isaiam a majoribus suis idcirco interemptum, quia quum Moyses posteriora Dei viderit, 
hic Dominum sabaoth oculis carnalibus vidisse se scribat, super hoc Deo dicente : Nemo faciem 
meam videbit, et vivet (Exod. 33:20). Quos si interrogemus, quomodo se Deus in Lege aliis 
Prophetis in visione et somno dicat ostendi, Moysi vero facie ad faciem colloqui ; et quomodo 
stet illa sententia : Nemo faciem meam videbit, et vivet, quum facie ad faciem se ad Moysen 
locutum esse fateatur : respondebunt utique, juxta possibilitatem humanam Deum visum, non 
ut est, sed ut voluit se videri : quibus et nos dicimus eodem modo ab Isaia esse visum, restante 
summa, ut Moyses Deum aut viderit, aut non viderit. Si vidit, vidit ergo et Isaias, qui vidisse se 
dicens, impie est interfectus a vobis : quia Deus videri potest. Si non vidit, interficite et Moysen 
cum Isaia, quia ejusdem mendacii reus est, dicens se vidisse eum, qui videri non potest. 
Quemcumque [al. quodcunque] in expositione ejus loci super Moysen habuerint intellectum, 
etiam nos ad Isaiae temperabimus visionem. 


18:14 Sequitur : Et missum est ad me unum de Seraphim, et in manu sua habebat carbonem, 
quem forcipe sumpserat de altari, et tetigit os meum, et dixit : Ecce tetigit hoc labia tua, et 
auferet iniquitates tuas, et peccata tua purgabit. Secundum omnes Editiones, quas supra 
exposuimus, sive duo Testamenta intellegere volueris, sive aliquas apparatrices in caelestibus 

virtutes, sive in signum captivitatis futurae umbram quandam veritatis futurae praefiguratam, 
nunc accipe Seraphim. Nos quia primam sententiam sequimur, Evangelicum Testamentum 
missum asserimus ad Prophetam : quod habens in se utraque mandata, id est, et sua et veteris 
Testamenti, ignitum sermonem Dei, duplici praeceptorum acie comprehendit : et tactis labiis, 
quicquid fuerat ignorantiae, hoc siquidem nos labia interpretamur immunda, purgationis suae 
pepulit veritate. Hanc forcipem Jacob in scala conspicit (Genes. 28) : hic est gladius bis acutus : 
haec duo minuta, quae mulier vidua mittit in dona Dei (Mare. 12) : hic stater duos denarios 
habens, qui in ore piscis repertus, pro Domino et Petro redditur (Matth. 17) ; hac duplici forcipe 
quae unionis retinetur virtute, carbo comprehensus mittitur ad Prophetam, quem in centesimo 
decimo nono Psalmo, quum Propheta Deum rogaret dicens : "Domine, libera animam meam a 
labiis iniquis, et a lingua dolosa," et post interrogationem Spiritus Sancti : "Quid detur tibi, aut 
quid apponatur tibi ad linguam dolosam ?" Dictum est : "Sagittae potentis acutae cum 
carbonibus desolatoriis" (Ps. 119:2. et seqq.), scimus Prophetae esse concessum. Vere quippe 
desolatorius carbo, qui linguam puram facit a peccato, sermo divinus est, de quo et in Isaia 
dicitur : "Habes carbones ignis, sedebis super eos, hi erunt tibi in adjutorium" (Isai. 47:145. sec. 
LXX). 

18:15 Sequitur : Et audivi vocem Domini dicentis, Quem mittam, et quis ibit ad populum 
istum ? Et dixi : Ecce ego, mitte me. Et ait : Vade et dic populo huic : Aure audietis, et non 
intellegetis. Interrogantis sunt verba Domini, non jubentis, quem debeat mittere, et quis iturus 
sit ad populum, cui facilis Propheta respondet : Ecce ego, mitte me, et post pollicitationem 
jubetur, ut dicat : Vade, et dic populo huic : Aure audietis, et non intellegetis : et cernentes 
aspicietis, et non videbitis ; et cetera quae ipsius Prophetiae sermo contexit. Audivi ego in hoc 
loco non parvam Hebraei mei disputationem, cujus pauca ponam, ut sensum hominis advertas. 
Aiebat, de Moyse et Isaia, quis melius fecerit, requiramus. Utrum ne Moyses, qui quum a Deo 
mitteretur ad populum, ait : Precor, Domine, non sum dignus ; et rursum, provide alium quem 
mittas (Exod. 4:13) : An Isaias, qui quum non fuisset electus, ultro se obtulit, dicens : Ecce ego, 
mitte me. Nec ignoro, dicebat, periculosum esse de Sanctorum meritis disputare ; et aliquid vel 
minus vel plus disserere velle de eo quem Dominus coronavit ; sed quia ipse dixit : Quaerite, et 
invenietis ; pulsate, et aperietur vobis (Matth. 7; et Luc. 11), etiam nos, non ut de aliquo 
detrahamus, sed ut Scripturae sensum scientes, ad ejus nos dirigamus exempla, debemus 
inquirere quod potest facere quaestionem. Qui Moysi, inquit, assertor est, humilitatem ejus 
praedicat ac mansuetudinem, quod se indignum judicans ministerio Dei, major effectus sit : 
Isaias vero, qui ultro se obtulit, incipiens prophetare, a maledictis coepit : Aure audietis, et non 
intellegetis, et cernentes aspicietis, et non videbitis. Ob quod inde multa mala perpessus, et ab 
omni populo pro insano habitus, quum iterum ei vox divina dixisset, clama, sciens quid superiori 
facilitate seipsum offerens pertulisset, non ait : Ecce ego, mitte me : sed interrogavit, quid illud 
esset quod clamare deberet, et dixit : Quid clamabo ? Cui simile est illud in Jeremia : Accipe 
calicem vini meri hujus de manu mea, et potionabis omnes gentes, ad quas ego te mittam, et 
bibent, et voment, et insanient, et cadent a facie gladii, quem mittam in medio eorum (Jerem. 
25:15,6). Quod quum audisset Propheta, non renuit : non secundum exemplum Moysi dixit : 
Precor, Domine, non sum dignus, provide alium quem mittas (Exod. 4:13) ; sed amator populi 
sui, et putans quia ex potu calicis inimicae gentes interficerentur et ruerent, calicem meri libenter 
accepit, intellegens in omnibus gentibus etiam Jerusalem comprehendi. Denique inter ceteras 
nationes : Et accepi, ait, calicem de manu Domini, et potionavi omnes gentes, ad quas misit me 
Dominus, et Jerusalem, et civitates Juda, et reges ejus, et principes ejus, ad ponendas eas in 
desolationem, et in invium, et sibilationem (Jerem. 25:17,18). Pro qua Prophetia, licet in 
plerisque codicibus ordo sit perversus : quid in alio loco dicat ausculta : Seduxisti me, Domine, 

et seductus sum : tenuisti me et potuisti : factus sum in derisum, totam diem exegi in 
subsannationem (Jer. 20:7). Et econtrario qui assertor est Isaiae (dicebat) illa proferet : 
Prophetam, non tam sui merito, quam misericordia Dei confisum, postquam a Seraphim 
audierat, Ecce tetigit hoc labia tua, et auferet iniquitates tuas, et peccata tua purgabit, otio 
noluisse torpere, sed ultro in ministerium Dei, quasi a peccatis liberum, zelo se obtulisse fidei. 
Moysen vero quia saecularibus eruditus fuerat disciplinis, et interfecto /Egyptio, conscientia ejus 
aliqua ex parte sorduerat (Exod. 2) ; unde et vox ad eum de rubo facta sit, dicens : Ne accesseris 
huc : solve calceamenta de pedibus tuis, locus enim in quo stas, terra sancta est : et scierit sibi 
adversus magos et adversus Pharaonem pessimum regem futurum esse certamen, se excusasse 
dicentem : Precor, Domine, non sum dignus : pro quo in Hebraeo legitur, non habeo labia 
circumcisa, Septuaginta Interpretibus sensum potius ex sensu quam verbum de verbo 
exprimentibus. E quo manifeste possit intellegi, Isaiam recte post circumcisa labia, in Dei se 
obtulisse ministerium, et Moysen adhuc incircumcisis labiis tam grande ministerium recusasse. 

18:16 Aure audietis, et non intellegetis : et cernentes aspicietis, et non videbitis. Totus hic 
locus sicut Salvator dicit in Evangelio, ad id pertinet tempus, quo ipse est dignatus descendere 
ad terras, et signa Judaeis non intellegentibus perpetravit. Et quoniam usque ad finem Capituli 
explanatio multiplex sequitur ; et excipientis jam explicuimus [Mss. implevimus] ceras, 
hucusque dictasse sufficiat : quia et oratio, quae non propriae manus stilo expolitur, quum per 
se inculta est, tum multo molestior fit ; si taedium sui prolixitate congeminet ; ut oculorum 
dolore cruciati, auribus tantum studeamus et lingua. 

18:17 Septuaginta : Et missum est ad me unum de Seraphim ; Aquila, et Theodotion, Et volavit 
ad me unum de Seraphim ; Symmachus, Et volavit ad me unus de Seraphim. Quotidie ad nos 
mittitur Seraphim, cottidie ingemiscentium atque dicentium : O miser ego, quoniam 
compunctus sum, ora purgantur, et quum a peccatis fuerint liberati, praeparant se ministerio Dei. 
Quod autem ceteri Interpretes, pro missum esse, volasse dixerint, intellege velocem divini 
sermonis adventum super eos, qui digni societate illius judicantur. In genere quoque diversitas 
est. Septuaginta, Aquila, et Theodotion Seraphim neutro genere transtulerunt : Symmachus 
masculino. Nec putandum sexum esse in Virtutibus Dei, quum etiam ipse Spiritus Sanctus 
secundum proprietates linguae Hebraeae, feminino genere proferatur RUHA: Graece neutro xo 
nveupa : Latine masculino, Spiritus. E quo intellegendum est, quando de superioribus 
disputatur, et masculinum aliquid, seu femininum ponitur, non tam sexum significari, quam 
idioma sonare linguae. Siquidem ipse Deus invisibilis et incorruptibilis omnibus paene linguis 
profertur genere masculino, quum in eum non cadat sexus. Illorum quoque, pius licet, attamen 
coarguendus error, qui in orationibus et oblationibus suis audent dicere : Qui sedet super 
Cherubim et Seraphim. Nam et super Cherubim sedere Deum, scriptum est ; ut ibi : Qui sedes 
super Cherubim, ostendere (Ps. 79:2). Super Seraphim vero sedere Deum, nulla Scriptura 
commemorat, et ne ipsa quidem Seraphim, circa Deum stantia, excepto praesenti loco, Scripturis 
sanctis omnibus invenimus. 

18:18 Septuaginta : "Et in manu habebat carbonem, quem forcipe acceperat de altari, et tetigit 
os meum." Aquila et Theodotion : "et in manu ejus calculus in forcipe, quem acceperat de altari, 
et tetigit os meum." Symmachus : "Et in manu ejus calculus in forcipibus, quem sumpserat de 
altari, et detulit ad os meum." Quantum ad historiam pertinet, videtur Deus sedere in Templo 
Jerusalem, et ante eum de altari, secundum Septuaginta ad Isaiam carbo deferri : de altari vero 
incensi sive holocaustorum. Quantum autem ad mysticos intellectus, ille ei ignis mittitur, quem 
Jeremias ferre non poterat : quin quum animae nostrae arcana penetrarit, ita nos dissolvit, ita a 
veteri homine in novum excoquit, ut in illam vocem possimus erumpere : "Vivo autem jam non 

ego, sed gratia Dei quae in me est" (Galat. 2:20). Forcipes quoque secundum Interpretes ceteros 
licet in sacerdotali semper supellectile fuerint, diversas gratias debemus accipere, quibus 
multifarie, et multis modis olim Deus patribus nostris locutus est in Prophetis. Quia in Hebraeo 
pro carbone, calculus legitur, ceteris quoque super hoc consonantibus, videtur mihi sermo 
divinus calculi appellatione signari. Sicut enim calculus genus est lapidis durissimi et rotundi, et 
omni puritate laevissimi, ita sermo Dei, qui neque haereticorum, neque omnium adversariorum 
potest contradictionibus cedere, calculus dicitur. De hoc calculo Sephora filium circumcidit : et 
Jesus populum purgat a vitiis : et in Apocalypsi Dominus pollicetur vincentibus, ut accipiant 
calculum et scribatur super eum nomen novum. Videntur autem mihi et Septuaginta in eo quod 
av0paKa transtulerunt, idem sensisse quod ceteri. ’Av0pa£; quippe, quem nos carbunculum 
interpretamur, genus est lapidis fulgidi atque nitentis, quem etiam in duodecim lapidibus 
invenimus. Sive igitur calculum, sive carbunculum lapidem accipimus, in calculo divini sermonis 
veritas et rigor ; in carbunculo lucens doctrina et manifesta monstratur. "Eloquia enim Domini, 
eloquia casta, argentum igne probatum terrae, purgatum septuplum" (Ps. 11:7). Et alibi : 
"Mandatum Domini lucidum, illuminans oculos" (Ps. 18:19). Quod autem ait : In manu habebat 
carbonem, manuum intellegamus operationem, ut ibi, In manu linguae mors, et vita (Prov. 
18:21) ; et in Psalmo : Cadent in manu gladii (Ps. 62:11) ; Aut certe vere manus apparuit, ut per 
similitudinem humanae formae, dum manus cernitur porrigentis, Propheta non timeat : juxta 
quod et ipsum Deum, et Angelos in humanas vidimus se mutasse formas, ut metus videntibus 
demeretur. 

18:19 Septuaginta : Et dixit, ecce tetigit hoc labia tua, et auferet iniquitates tuas, et peccata 
tua purgabit. Aquila : Ecce tetigit hic labia tua, et recedet iniquitas tua, et peccatum tuum 
propitiabitur. Ceteri Interpretes in Aquilae verba consentiunt. Primum necesse est, ut labia 
nostra tangantur : Deinde quum tacta fuerint, fugetur iniquitas ; et quum iniquitas fuerit 
effugata, propitietur Dominus : quia apud ipsum est propitiatio : et secundum Apostolum : Ipse 
est propitiatio pro peccatis nostris. Purgatis autem peccatis nostris, audiemus vocem Domini 
dicentis : Quem mittam ? Et respondebimus : Ecce ego, mitte me. 

18:20 Septuaginta : Et audivi vocem Domini dicentis, quem mittam, et quis ibit ad populum 
istum ? Aquila, Theodotion et Symmachus : Et audivivocem Domini dicentis : quem mittam ? 
Et quis ibit nobis ? De comparatione Isaiae et Moysi, quomodo alius ministerium recusarit, alius 
ultro se offerens dura perpessus sit, in alio loco disputavimus. Sed ne videamur aliquid 
praeterisse earum, quas Judaei vocant 5euiepu)oiq, et in quibus universam scientiam ponunt, 
nunc breviter illud attingimus [al. attingamus], quare in Hebraeo sit positum, et quis ibit nobis ? 
Sicut enim in Genesi dicitur : Faciamus hominem ad imaginem et similitudinem nostram (Genes. 
1:26) ; ita et hic puto dictum, et quis ibit nobis ? Nobis autem quibus aliis aestimandum est, nisi 
Patri et Filio et Spiritui Sancto, quibus vadit quicumque eorum obsequitur voluntati ? Et in eo 
quidem quod unius loquentis persona proponitur, divinitatis est unitas. In eo vero quod dicitur, 
nobis, personarum diversitas indicatur. Legimus in Canticis Canticorum vocem sponsi dicentis 
ad sponsam : Surge, veni, proxima mea, speciosa mea [al. sponsa], columba mea : quia ecce 
hiems transiit, pluvia abiit sibi (Cant. 5:2). Quando enim anima in cogitatione tranquillitatem 
sentit, quando supra petram fundata est, et fides ejus alta radice fixa est, universi tentationem 
fluctus sibi pertranseunt : et ei non pertranseunt, qui tentatur. Notandum autem quomodo ad 
id quod Dominus dixerat, quem mittam, et quis ibit nobis, Propheta ex parte responderit : Ecce 
ego, mitte me, et de sequenti tacuerit, intellegens nullum hominem dignum esse, qui Deo 
pergeret, et omne iter suum ejus faceret esse, qui mitteret. Quam humilitatem Dominus 
advertens quod se secundis putaret indignum, imperavit sequentia, dicens : Vade. 

18:21 Septuaginta: Et dixit : Ecce ego sum, mitte me. Aquila et Theodotion : Ecce adsum, 
mitte me. Symmachus : Ecce, mitte me. Deus qui vocat ea quae non sunt, quasi sint, et qui 
dixit : Ego sum qui sum ; et alibi : Qui est, misit me (Exod. 3:14), quoscumque vocaverit, statim 
facit subsistere : quod satis claret exemplis in vivente Matthaeo Evangelista, et in Lazaro 
quatriduano jam mortuo : qui statim ut sunt vocati a Domino, et ille sepulcrum avaritiae reliquit, 
quit, et iste suae mortis (Mare. 2. Luc. 5. et Joan. 11). QUONIAM OMNIA quae absque eo sunt, 
non sunt. Unde Propheta purgatus a vitiis ausus est dicere : Ecce ego sum : licet in Latinis 
codicibus propter Interpretum varietatem, sum, non sit appositum. Quidam observandum 
putant, ad quos Prophetas mittentis, aut missi sermo dicatur, quod est Graece Apostolus. Et 
hanc esse differentiam volunt : ut quicumque mittantur, et Prophetae sint pariter et Apostoli : 
ad quos vero mittentis sermo non ponitur, tantum Prophetae sint : quod ego superfluum puto. 
Et quia semel ad tractatum istius vocabuli venimus : sciendum, Silam collegam Pauli lingua 
Hebraea Apostolum dici : qui cum eo nonnullas Epistolas scribit. Et vitiose Silvanus legitur pro 
Sila, quum Silvanum in Apostolorum Actis non legamus. 


{19} 

Epistola XIX 


(alias 124 ; scripta circa initium anni 383) 


Damasi Papae ad Hieronymum 


Quid apud Hebraeos sonet OSANNA perspicue sibi explicari rogat. 

19:1 Dilectissimo filio HIERONYMO DAMASUS Episcopus in Domino salutem. 


Commentaria quum legerem Graeco Latinoque sermone in Evangeliorum interpretatione a 
nostris, id est, orthodoxis viris olim, ac nuper scripta de eo quod legitur, Osanna filio David 
(Matth. 21:9) ; non solum diversa, sed etiam contraria sibimet proferunt. 

19:2 Dilectionis tuae est, ut ardenti illo strenuitatis ingenio, abscisis opinionibus, 
ambiguitatibusque supplosis, quid se habeat apud Hebraeos, vivo sensu scribas ; ut et de hoc, 
sicut et de multis, tibi curae nostrae in Christo Jesu gratias referant. 

{ 20 } 

Epistola XX 


(alias 145 ; eodem tempore scripta quo superior) 


Seu rescriptum Hieronymi ad Damasum 

Quid vox OSANNA significet juxta hebraicum fontem, et cur hebraeum hoc verbum, ita ut est 
apud Hebraeos, relictum apud omnes sit Linguas, docet. 

20:1 Variorum interpretationes. — MULTI super hoc sermone diversa finxerunt, e quibus 
noster Hilarius in Commentariis Matthaei (c. 21. n. 3) ita posuit : Osanna Hebraico sermone 
significatur, redemptio domus David. Primum redemptio lingua Hebraea PHEDUTH 
interpretatur : deinde domus BETH. David vero in hoc loco non esse nomen insertum, omnibus 
patet. Alii opinati sunt, Osanna, gloriam dici. Porro gloria CHABOD appellatur : nonnulli gratiam, 
cum gratia, THODA sive ANNA nuncupetur. 

20:2 Ad Hebraeum fontem recurrendum. — Restat ergo, ut omissis opinionum rivulis, ad 
ipsum fontem, unde ab Evangelistis sumptum est, recurramus. Nam quomodo illud neque in 
Graecis, neque in Latinis codicibus possumus invenire, Ut compleretur id quod dictum est per 
Prophetas : Quoniam Nazaraeus vocabitur (Matth. 2:23) ; et illud, ex/Egypto vocavi filium meum 
(Ibid. v. 15) : ita et nunc ex Hebraeis codicibus veritas exprimenda est, unde in hanc vocem vulgus 
et maxime consona inter se parvulorum turba proruperit, dicente Matthaeo : Turbae autem, 
quae praecedebant, et quae sequebantur, clamabant dicentes : Osanna filio David : benedictus 
qui venit in nomine Domini, Osanna in excelsis (Matt. 21:2). Marcus vero ita posuit : Clamabant 
dicentes, Osanna : benedictus qui venit in nomine Domini : benedictum quod venit in nomine 
Domini regrum patris nostri David, Osanna in excelsis (Mare. 11:9). Joannes vero pari voce 
consentit : Et clamabant, Osanna : benedictus qui venit in nomine Domini, rex Israel (Joan. 
12:14). Solus Lucas verbum Osanna, non posuit, in reliqua interpretationis parte consentiens : 
Benedictus qui venit rex in nomine Domini, pax in caelo, et gloria in excelsis. (Luc. 19:38). Igitur, 
ut diximus, ipsa verba Hebraea ponenda sunt, et omnium Interpretum opinio digerenda, quo 
facilius quid super hoc sentiendum sit, ex retractatione cunctorum ipse sibi Lector inveniat. 

20:3 Interpretum Hebraei textus opinio. — In centesimo decimo septimo Psalmo, ubi nos 
legimus, O Domine salvum me fac, o Domine bene prosperare : benedictus qui venit in nomine 
Domini, in Hebraeo legitur, ANNA ADONAI, OSIANNA, ANNA ADONAI ASUANNA ; BARUCH ABBA 
BASEM ADONAI. Quod Aquila, Symmachus, Theodotio, et Quinta Editio, ne quid in Latino 
mutare videamur, ita exprimunt : cb 5f| Kupie oeboov 6f|, cb 5f| Kupie euoSujoov 6f|, euAoyqpevoq 
6 epxopevoq ev ovopan Kupiou. Sola Sexta Editio cum Interpretibus Septuaginta ita congruit, 
ut ubi ceteri posuerunt ib 6f|, illi scripserint cb. Et quia OSIANNA, quod nos corrupte propter 
ignorantiam dicimus OSANNA, salvifica, sive salvum fac exprimatur, omnium interpretatione 
signatum est : nunc illud in cura est, quid sine adjectione salvandi, solus ANNA sermo significet. 
Sciendumque quod in hoc loco ter dicatur ANNA; et primum quidem ac secundum eisdem litteris 
scribitur, ALEPH (x }, NUN (| }, HE (n }, tertium vero HE (n }, NUN (| }, HE (n }. Symmachus igitur, 
qui in centesimo decimo septimo Psalmo cum omnium interpretatione consenserat, ut nobis 
manifestiorem tribueret intellectum, in centesimo decimo quarto Psalmo, ubi dicitur : O Domine, 
libera animam meam, ita interpretatur est : Obsecro, Domine, libera animam meam. Ubi autem 
Septuaginta, cb, et ille, Obsecro, transtulerunt, Aquila, et ceteris Editionibus cb 5f| 
interpretantibus, in Hebraeo scribitur ANNA: verum ita ut in principio ALEPH (x } habeat, non HE 
(n }. E quo animadvertimus, si ex ALEPH (x } scribatur ANNA, significari obsecro ; sin autem ex 
HE (n }, esse conjunctionem, sive interjectionem, quae apud Graecos ponitur 6f), et est in oeboov 
6f|, cujus interpretationem Latinus sermo non exprimit. 

20:4 Sed quoniam hae minutiae et istiusmodi disputationis arcanum, propter barbariem 
linguae pariter ac litterarum, legenti molestiam tribuunt, ad explanandi compendium venio, ut 

dicam de centesimo decimo septimo Psalmo, qui manifeste de Christo prophetat, et in synagogis 
Judaeorum creberrime legebatur, unde et populis notior erat, hos versus esse assumptos : quod 
ille, qui repromittebatur de genere David, venerit salvaturus Israel, dicente David, « Lapidem 
quem reprobaverunt aedificantes, hic factus est in caput anguli. A Domino, factum est. Hic est 
mirabilis in oculis nostris. Haec est dies quam fecit Dominus : exsultemus et laetemur in ea. O 
Domine salvum me fac : o Domine bene prosperare : benedictus qui venit in nomine Domini. 
Benediximus vobis de domo Domini : Deus Dominus et illuxit nobis » (Ps. 117:22. etc.). Unde et 
Evangelistarum scriptura commemorat, Pharisaeos et Scribas hac indignatione commotos, quod 
viderent populum, Psalmi prophetiam super Christo intellegere completam, et clamantes 
parvulos Osianna, filio David, dixisse ei : Audis quid isti loquuntur ? Et Jesum respondisse eis : 
« Nunquam legistis, Quia ex ore infantium et lactentium perfecisti laudem » (Matth. 21. Luc. 19. 
Joan. 12) ? — centesimum decimum septimum Psalmum octavi Psalmi assertione firmantem. Et 
de eo quidem, quod facile exprimi poterat, « Benedictus qui venit in nomine Domini, » omnium 
Evangelistarum Scriptura consentit. De verbo autem OSIANNA, quia in Graecum non poterant 
transferre sermonem, sicut in ALLELUJA, et in AMEN, et in plerisque factum videmus, ipsum 
Hebraeum posuerunt, dicentes, OSIANNA. Lucas igitur, qui inter omnes Evangelistas Graeci 
sermonis eruditissimus fuit, quippe ut medicus, et qui Evangelium Graecis scripsit, quia se vidit 
proprietatem sermonis transferre non posse, melius arbitratus est tacere, quam id ponere quod 
legenti faceret quaestionem. 

20:5 Ad summam, sicuti nos in lingua Latina habemus interjectiones quasdam, ut insultando 
dicamus vah, et in admirando papae, et in dolendo heu : et quando silentium volumus imponere, 
strictis dentibus spiritum coarctamus et agimus tantum sibilum, insonando sith : ita Hebraei inter 
reliquas proprietates linguae suae habent interjectionem, ut quando volunt Dominum deprecari, 
ponant verbum petentis affectu, et dicant, ANNA Domine, quod Septuaginta dixerunt, o Domine. 
OSI ergo salvifica interpretatur ; ANNA interjectio deprecantis est. Si ex duobus his velis 
compositum verbum facere, dices OSIANNA, sive ut nos loquimur, OSANNA, media vocali littera 
elisa ; sicut facere solemus in versibus Virgilii, quando pro mene incepto desistere victam, 
scandimus, men incepto. ALEPH (n } namque littera prima verbi sequentis, extremam prioris 
verbi AIN (y } veniens excludit. Quapropter ut ad quaestionis originem revertamur, ubi nos 
legimus in Latino : « O Domine salvum me fac ; o Domine bene complace : benedictus qui venit 
in nomine Domini, » juxta Hebraeum sensum legere possumus : « Obsecro, Domine, salvum fac ; 
obsecro Domine, prosperare, obsecro : benedictus qui venit in nomine Domini. » Salvum autem 
fac, dicitur, ut subaudiamus populum tuum Israel, sive generaliter mundum. Denique Matthaeus, 
qui Evangelium Hebraeo sermone conscripsit, ita posuit, OSANNA BARRAMA, id est, Osanna in 
excelsis : quod Salvatore nascente salus in caelum usque, id est, etiam ad excelsa pervenerit, 
pace facta non solum in terra, sed et in caelo ; ut jam dici aliquando cessaret : « Inebriatus est 
gladius meus in caelo » (Isai. 34:5). 

20:6 Haec interim juxta mediocritatem sensus mei breviter strictimque dictavi. Ceterum sciat, 
Beatitudo tua, in istiusmodi disputationibus molestiam in legendo non debere surrepere ; quia 
facile et nos potuimus aliquid ementiri, quod ex una voce solveret quaestionem, sicut et ceteros 
fecisse monstravimus : sed magis condecet ob veritatem laborare paulisper, et peregrino aurem 
accommodare sermoni, quam de aliena lingua fictam referre sententiam. 

{ 21 } 

Epistola XXI 

(alias 146 ; scripta circa finem anni 383) 


Ad Damasum de duobus filiis 


Evangelicam Parabolam, quae est apud Lucam de Filio prodigo, et filio frugi in modum 
Commentarii rogatus ipse a Damaso interpretatur. 

21:1 1. Beatitudinis tuae interrogatio, disputatio fuit : et sic quaesisse quaerendo viam est 

dedisse quaesitis. Sapienter quippe interroganti, sapientia reputabitur. Ais, « quis est iste in 
Evangelio pater, qui duobus filiis substantiam dividit (Luc. 15) ? Qui duo filii ? Qui major ? Quive 
minor ? Quomodo minor acceptam substantiam cum meretricibus dissipat ? Fame facta, a 
principe regionis praeponitur porcis, siliquas comedit ; ad patrem redit : accipit annulum et 
stolam ; et immolatur ei vitulus saginatus ? Quis sit major frater, et quomodo de agro veniens, 
susceptioni fratris invideat ? Et cetera quae in Evangelio plenius explicantur. Addis insuper : 
Scio multos in hac lectione diversa dixisse : et fratrem majorem, Judaeum, minorem existimasse 
Gentilem populum. Sed quaero, quomodo Judaico populo possit aptari : Ecce tot annis servivi 
tibi, et nunquam mandalum tuum praeterii, et nunquam dedisti mihi haedum, ut cum amicis meis 
epularer. Et illud : Fili, tu semper mecum es, et omnia mea tua sunt. Si autem, ut ais, de justo 
et peccatore voluerimus esse parabolam, justo non poterit convenire, ut de salute alterius et 
maxime fratris contristetur. Si enim invidia diaboli, mors introivit in orbem terrarum ; et 
imitantur eum, qui sunt ex parte ejus, nunquid personae justi tam immanis invidia poterit 
coaptari, ut foris steterit, et clementissimo patri rigidus obstiterit ; solusque livore cruciatus, 
laetitiae domus interesse noluerit ? 

21:2 Itaque sicut in ceteris parabolis, quae non sunt a Salvatore dissertae, quam ob causam 
dictae sint, solemus inquirere : ita et in hac facere debemus, quare Dominus in istiusmodi verba 
proruperit ; et ob quam interrogationem, responsionis similitudino prolata sit. Scribae et 
Pharisaei mussitabant, dicentes : « Quare hic peccatores recipit, et vescitur cum eis » (Luc. 
15:2) ? Superior quippe sermo praemiserat : « Erant autem accedentes ad eum publicani et 
peccatores, » volentes audire eum. Itaque hinc omnis invidia, cur quos Legis praecepta 
damnarent, eorum confabulationem atque convivium Dominus non vitaret. Et haec Lucas. 
Ceterum Matthaeus ita loquitur : Quum autem discumberet in domo, ecce multi peccatores et 
publicani venientes recumbebant cum Jesu, et cum discipulis ejus (Matth. 9:20). Quod videntes 
Pharisaei, dicebant discipulis ejus : Quare cum peccatoribus et publicanis manducat magister 
vester ? Qui audiens dixit : Non necesse habent sani medicum, sed male habentes. Euntes 
autem discite quid sit, misericordiam volo, et non sacrificium : non enim veni vocare justos, sed 
peccatores. Marcus quoque in eadem verba consentit. Igitur, ut diximus, omnis ex Lege quaestio 
nascebatur. Lex quippe justitiae tenax, clementiam non habebat : sed quicumque adulter, 
homicida, fraudator, et ut breviter dicam, mortali crimine tenebatur, nulla venia paenitentiae 
laxabatur a crimine, oculum pro oculo, dentem pro dente, animam pro anima jubebantur 
exolvere (Exod. 21). Omnes itaque declinaverant, simul inutiles facti erant : non erat qui faceret 
bonum, non erat usque ad unum (Ps. 13). « Ubi autem abundavit peccatum, superabundavit et 
gratia. » (Rom. 3:20). Et, « misit Deus filium suum factum ex muliere » (Gal. 4:4), qui destructo 
medio pariete, fecit utraque unum (Ephes. 2:2), et austeritatem Legis Evangelii gratia temperavit. 
Unde et Paulus ad Ecclesias scribens : « Gratia vobis, inquit et pax a Deo Patre nostro, et Domino 
Jesu Christo » (Rom. 1) : gratia quae non ex merito retributa, sed ex donante concessa est. Pax 
vero qua reconciliati Deo sumus, habentes propitiatorem Dominum nostrum Jesum Christum, 

qui donavit nobis delicta nostra ; et delevit chirographum mortis, quod erat contra nos, affigens 
illud cruci : et principatus et potestates fecit ostentui, triumphans eas in ligno. Quae autem 
major potest esse clementia quam ut Filius Dei, hominis Filius, nasceretur ? Decem mensium 
fastidia sustineret ? Partus exspectaret adventum ? Involveretur pannis ? Subjiceretur 
parentibus ? Per singulas adoleret aetates ? Et post contumelias vocum, alapas et flagella, crucis 
quoque pro nobis fieret maledictum, ut nos a maledicto legis absolveret, Patri factus oboediens 
usque ad mortem : et id opere compleret, quod ante ex persona mediatoris fuerat deprecatus, 
dicens : « Pater volo, ut quomodo ego et tu unum [al. idem] sumus, ita et isti in nobis unum sint 
» (Joan. 17:22). Ergo quia ad hoc venerat, ut quod erat, impossibile Legis, quia nemo ex ea 
justificabatur, ineffabili misericordia vinceret, publicanos et peccatores ad paenitentiam 
provocabat, convivium quoque eorum expetens, ut in convivio docerentur : sicut manifestum 
esse poterit ei, qui Evangelia sollicita mente perlegerit, quomodo et cibus ejus et potus, et 
deambulatio, et universa quae gessit in corpore, salutem hominum procurarint. Hoc videntes 
Scribae et Pharisaei, adversus Legem eum facere dicebant : « Ecce homo vorax et vini potator, 
amicus publicanorum et peccatorum. » (Matth. 11:19) Nam ante reprehenderant quare curaret 
in sabbatis. Dominus ergo, ut hanc eorum accusationem clementi ratione superaret, tres 
parabolas proposuit : e quibus una est, nonaginta novem ovium in montibus relictarum, et unius 
perditae, quae pastoris humeris est revecta. Alia drachmae, quam mulier accenso lumine 
perquisivit, et inventa ea, vicinas ad laetitiam convocavit, dicens : « Congratulamini mihi, quia 
inveni drachmam quam perdideram » (Luc. 15:9). Tertia vero duorum filiorum, de qua, ut 
disputarem pauca, jussisti. 

21:3 Et de ove quidem, ac drachma, licet ad unum pertineant intellectum, non est istius 
temporis disputatio ; hoc tantum dixisse sufficiat, ob id has parabolas esse propositas, ut 
quomodo ibi in inventione pecoris et drachmae laetitia est Angelorum, et circa manentium 
vicinarum : sic in publicanorum peccatorumque paenitentia, omnium debere esse laetitiam, 
quibus non est necessaria paenitentia. Unde vehementer admiror, Tertullianum in eo libro, 
quem de Pudicitia adversum paenitentiam scripsit, et sententiam veterem, nova opinione 
dissolvit, hoc voluisse sentire, quod Publicani et peccatores, qui cum Domino vescebantur, 
Ethnici fuerint, dicente Scriptura : « Non erit vectigal pendens ex Israel (Deut. 23:18. secundum 
LXX) : quasi vero et Matthaeus, non ex Circumcisione fuerit Publicanus, et ille qui cum Pharisaeo 
in Templo orans, oculos ad caelum non audebat erigere, non ex Israel fuerit Publicanus : aut non 
Lucas memoret : « Et omnis populus audiens, et Publicani justificaverunt Deum, baptizati 
baptismo Joannis » (Luc. 7:29.) ; aut cuiquam credibile possit videri Ethnicum Templum 
ingressum, aut Dominum cum Ethnicis habuisse convivium, quum id maxime caveret, ne Legem 
solvere videretur : et primum venerit ad oves perditas domus Israel ; Chananaeae quoque 
deprecanti pro salute filiae, responderit : « Non oportet tollere panem filiorum, et dare eum 
canibus. Et alibi discipulis praeceperit : In viam gentium ne abieritis, et in civitates 
Samaritanorum ne intraveritis (Matth. 10:5). E quibus omnibus edocemur, in Publicanis, non 
tam Gentilium, quam generaliter omnium peccatorum, id est, qui erant et de Gentibus, et de 
Judaeis, accipi posse personas. Ille autem qui [al. quia] juxta insanas et blasphemas feminas suas, 
id dogmatis defendebat, quo Christianos nollet recipire paenitentes, frustra argumentatus est, 
Publicanos Judaeos non fuisse, ut in persona eorum Gentilium tantum populus possit intellegi. 
Itaque ne longum faciam, ipsa Evangelii verba proponam ; et in modum commentarii, quid mihi 
videatur, ad singula quaeque subnectam. 

21:4 Homo quidam habebat duos filios (Luc. 15:11). Hominem Deum dici, multis testimoniis 
approbatur, ut ibi : « Duorum hominum testimonium verum est. Ego de me testimonium dico, 
et Pater qui me misit » (Joan. 10:17,18). In alia parabola Pastor, in alia paterfamilias nuncupatur, 

in alia vineam locat, in alia invitat ad nuptias, et diversis similitudinibus rem significat eandem, 
ut Judaeorum superbiam reprobet : et in communi omnium peccatorum, sive Gentilium, sive 
Israelitarum paenitentiam probet. Quod autem ait, duos filios, omnes paene Scripturae de 
duorum vocatione populorum plenae sunt sacramentis. 

21:5 « Et dixit illi adolescentior : Pater da mihi portionem substantiae, quae me contingit. » 

Substantia Dei est, omne quod vivimus, sapimus, cogitamus, in verba prorumpimus. Haec Deus 
aequaliter universis et in commune largitus est, Evangelista dicente : « Erat lux vera, quae 
illuminat omnem hominem venientem in hunc mundum » (Joan. 1:9). Iste est dexter oculus, qui 
a scandalis observandus est : haec lucerna corporis : hoc talentum quod non est in sudario 
colligandum, id est, delicate otioseque tractandum ; nec in terra defodiendum, terrenis scilicet 
cogitationibus obscurandum. 

21:6 Qui divisit eis substantiam. Significantius in Graeco legitur SieTAev auxoiq xov (3iov, id est, 
dedit eis liberum arbitrium, dedit mentis propriae libertatem, et ut viveret unusquisque non ex 
imperio Dei sed obsequio suo, id est, non ex necessitate, sed ex voluntate, ut virtus haberet 
locum, ut a ceteris animantibus distaremus, dum ad exemplum Dei, permissum est nobis facere 
quod velimus. Unde et in peccatores aequum judicium, et in sanctos et justos justum praemium 
retribueretur [al. retribuetur]. 

21:7 Quomodo sumus cum Deo, vel ab eo discedimus. — Et non post multos dies, collectis 
omnibus, adolescentior filius peregre profectus est in regionem longinquam. Si Deus caelum 
tenet palmo, et terram pugillo : et Jeremias dicit, Deus appropinquans : et non Deus de 
longinquo (Jerem. 23) : per David quoque, quia nullus absque eo locus sit, praedicatur ; 
quomodo filius peregre proficiscitur, et a patre discedit ? Sciendum igitur, non locorum spatiis, 
sed affectu, aut esse nos cum Deo, aut ab eo discedere. Quomodo enim ad discipulos loquitur : 
Ecce ego vobiscum sum omnibus diebus, usque ad consummationem saeculi (Matth. 28:20) : ita 
ad eos qui sui jactantiam praeferunt, et esse cum Domino non merentur, dicit : Discedite a me, 
non novi vos, qui operamini iniquitatem (Ibid. 7:23). 

21:8 Recessit ergo junior filius cum universa substantia a patre, et peregre profectus est. Et 
Cain egressus a facie Domini habitavit in terra Naid, quod interpretatur, fluctuatio. Quicumque 
a Deo recedit, statim saeculi fluctibus quatitur et moventur pedes ejus. Nam postquam moti 
sunt homines ab oriente, et a vero lumine recesserunt, tunc adversus Deum impietatis suae 
aedificavere turrim ; tunc dogmatum superbias confinxerunt, volentes curiositate non licita in 
ipsius caeli alta penetrare. Et vocatus est locus ille Babel, id est, confusio. 

21:9 Et ibi dissipavit substantiam suam, vivens luxuriose. Luxuria inimica Deo, inimica 
virtutibus, perdit omnem substantiam patris ; et ad praesens voluptate deliniens, futuram non 
sinit cogitare paupertatem. 

21:10 Quumque consumpsisset omnia, facta est fames valida per regionem illam. Acceperat 
a patre facultates, ut invisibilia ejus per ea quae erant visibilia cognosceret, et ex pulchritudine 
creaturarum consequenter intellegeret Creatorem. Qui veritatem in injustitia detinens, et pro 
Deo idola colens, naturae bona universa consumpsit : et consumptis omnibus, coepit egere 
virtutibus, derelicto fonte virtutum. Facta est fames valida per regionem illam. Omnis locus 
quem patre incolimus absente, famis, penuriae et egestatis est. Famis autem pexa ep4>aaeu)q 
valide haec est regio, de qua dicitur per Prophetam : Qui habitatis in regione umbrae mortis, lux 
fulgebit super vos (Isa. 9:2). At contra est alia regio, quam possessuri sumus mundo corde atque 
puro viventes, quam sanctus David desiderat, dicens : Credo videre bona Domini in terra 
viventium (Ps. 26:13). 

21:11 Et ipse coepit egere, et abiit, et conjunxit se uni de principibus regionis illius. Deserto 
nutricio, qui ad primam vocem bona ei fuerat cuncta largitus, junxit se principi hujus mundi, id 
est, diabolo, rectori tenebrarum. Quem nunc inimicum hominem, nunc judicem iniquitatis, nunc 
draconem, nunc Satan, nunc malleum, nunc perdicem, nunc Belial, nunc rugientem leonem, 
nunc Leviathan, nunc Thaninim, nunc Behemoth, et multis aliis vocabulis Scriptura cognominat. 
Quod autem ait, uni de principibus, plures esse intellegendum est, qui per istum volitent aerem, 
et diversorum fraude vitiorum, genus hominum suae subjiciant servituti. 

21:12 Qui misit illum in agrum suum, ut pasceret porcos. Porcus animal immundum est, quod 
ceno et sordibus delectatur. Talis est daemonum multitudo, quae per idola manufacta, cruore 
pecudum et victimis pascitur ; et novissime saginatiore quadam hostia, ipsius hominis morte 
saturatur. Misit ergo eum in possessionem suam, id est, suum effecit esse famulum, ut pasceret 
porcos, immolans ei animam suam. 

21:13 Et cupiebat implere ventrem suum de siliquis porcorum ; et nemo illi dabat. In quod in 
Ezechiele cum increpatione dicitur ad Jerusalem : Et factum est in te perversum ultra mulieres 
quae ante fornicationem tuam, et post te sunt fornicatae, in eo quod dedisti mercedes, et 
mercedes tibi non sunt datae (Ezech. 16:34), videmus in filio minore completum. Substantiam 
suam in regione principis perdidit ; et post perditas facultates, missus ad porcos, egestate 
contabuit. D/EMONUM CIBUS est ebrietas, luxuria, fornicatio, et universa vitia. Haec blanda 
sunt et lasciva, et sensus voluptate demulcent : statimque ut apparuerint, ad usum sui 
provocant. Quibus ideo luxuriosus adolescens non poterat saturari, quia semper voluptas 
famem sui habet ; et transacta non satiat : et Satanas quum aliquem sua arte deceperit, et 
proprium ei imposuerit jugum, ultra ad abundantiam vitiorum non procurat, sciens esse jam 
mortuum, sicuti multos idololatras videmus panis miseria et egestate confectos. Hi sunt in 
quibus Propheticus sermo completur : « Omnibus meretricibus dantur mercedes : tu autem 
dedisti mercedes omnibus amatoribus tuis, et non accepisti mercedes » (Ezech. 16:33). 
Possumus autem et aliter siliquas interpretari. Daemonum cibus est carmina Poetarum, 
saecularis sapientia, Rhetoricorum pompa verborum. Haec sua omnes suavitate delectant : et 
dum aures versibus dulci modulatione currentibus capiunt, animam quoque penetrant, et 
pectoris interna devinciunt. Verum ubi cum summo studio fuerint ac labore perlecta, nihil aliud, 
nisi inanem sonum, et sermonum strepitum suis lectoribus tribuunt : NULLA IBI SATURITAS 
veritatis, nulla refectio justitiae reperitur. Studiosi earum in fame veri, et virtutum penuria 
perseverant. Hujus sapientiae typus, et in Deuteronomio sub mulieris captivae figura describitur : 
de qua divina vox praecipit, ut si Israelites eam habere voluerit uxorem, calvitium ei faciat, 
ungues praesecet, et pilos auferat : et quum munda fuerit effecta, tunc transeat in victoris 
amplexus. Haec si secundum litteram intellegimus, nonne ridicula sunt ? Itaque et nos facere 
solemus, quando Philosophos legimus, quando in manus nostras libri veniunt sapientiae 
saecularis, si quid in eis utile reperimus, ad nostrum dogma convertimus : si quid vero 
superfluum, de idolis, de amore, de cura saecularium rerum, haec radimus, his calvitium 
inducimus, haec in unguium morem ferro acutissimo desecamus. Unde et Apostolus prohibet, 
ne in idolio quis recumbat, dicens : « Videte autem, ne haec licentia vestra offendiculum fiat 
infirmis. Si enim quis viderit eum, qui habet scientiam, in idolio recumbentem, nonne 
conscientia ejus quum sit infirma, aedificabitur ad manducandum idolothyta, et peribit qui 
infirmus est in tua scientia frater, propter quem Christus mortuus est » (I. Cor. 8:9) ? Nonne tibi 
videtur sub aliis verbis dicere, ne legas Philosophos, Oratores, Poetas ; nec in eorum lectione 
requiescas ? Nec nobis blandiamur, si in eis, quae sunt scripta, non credimus, quum aliorum 
conscientia vulneretur, et putemur probare, quae dum legimus, non reprobamus. Alioqui quale 
erit, ut existimemus Apostolum ejus, qui vescebatur in idolio, conscientiam comprobasse, et 

eum dixisse perfectum, quem sciret de idolothytis manducare ? Absit, ut de ore Christiano sonet, 
« Jupiter omnipotens ; et me Hercule, et me Castor, » et cetera magis portenta, quam numina. 
At nunc etiam Sacerdotes Dei, omissis Evangeliis et Prophetis, videmus Comoedias legere, 
amatoria Bucolicorum versuum verba canere, tenere Virgilium : et id QUOD IN PUERIS 
necessitatis est, crimen in se facere voluptatis. Cavendum igitur, si captivam velimus habere 
uxorem, ne in idolio recumbamus ; aut si certe fuerimus ejus amore decepti, mundemus eam, 
et omni sordium errore purgemus, ne scandalum patiatur frater, pro quo Christus mortuus est, 
quum in ore Christiani carmina in idolorum laudem composita audierit per sonare. 

21:14 Mercenarii quinam. — « In se autem conversus dixit : Quanti mercenarii in domo patris 
mei abundant panibus, ego autem hic fame pereo. » Mercenarios secundum alium intellectum 
eos animadvertimus ex Judaeis, qui ob praesentia tantum bona, Legis praecepta custodiunt. Hi 
justi sunt et misericordes, non ob ipsam justitiam, et ob ipsum misericordiae bonum ; sed ut a 
Deo terrenae felicitatis et longae vitae praemium consequantur. Qui autem ista desiderat, merito 
compellitur ad obsequium praeceptorum, ne eorum praevaricatione quae jussa sunt, careat 
concupitis. Porro ubi metus est, non est dilectio. Perfecta quippe dilectio foras mittit timorem. 
Nam qui diligit, non ideo imperata custodit, quia aut timore poenarum, aut praemii aviditate 
compellitur ; sed quia hoc ipsum quod a Deo jubetur, est optimum. Sensus itaque iste est : 
Quanti ex Judaeis ob praesentia tantum bona a Dei obsequio non recedunt, et ego egestate 
conficior. 

21:15 « Surgens ibo ad patrem meum. » Pulchre ait, surgens : patre quippe absente, non 

steterat. Peccatorum jacere, justorum stare est. Ad Moysen dicitur, « Tu vero hic sta mecum » 
(Deut. 5:31). Et in centesimo tricesimo tertio Psalmo : « Ecce nunc benedicite Dominum, omnes 
servi Domini, qui statis in domo Domini, » ad benedictionem Domini stantes Propheta in domo 
Domini cohortatur. 

21:16 « Et dicam illi : Pater, peccavi in caelum et coram te, jam non sum dignus vocari filius 
tuus. » Peccaverat in caelum, qui Jerusalem caelestem reliquerat matrem. Peccaverat coram 
patre, qui Conditore deserto, fuerat ligna veneratus. Non erat dignus vocari filius Dei, qui servus 
esse maluerat idolorum. « Omnis enim qui facit peccatum, de diabolo patre natus est. » (1. Joan. 
3:7). 

21:17 « Fac me sicut unum de mercenariis tuis. » Fac me, inquit, sicut unum ex Judaeis, qui te 
ob praesentium tantum rerum promissa venerantur. Recipe filium paenitentem, qui merecnariis 
tuis peccantibus saepissime pepercisti. 

21:18 « Et venit usque ad patrem suum. » Venimus ad patrem, quando recedimus a porcorum 
pastione, secundum illud : « Statim ut conversus ingemueris, salvus eris » (Ezech. 18). 

21:19 « Quumque adhuc longe esset, vidit eum pater ejus, et misericordia motus est. 
Antequam dignis operibus et vera paenitentia ad patrem rediret antiquum, Deus, apud quem 
cuncta futura jam facta sunt, et qui est omnium praescius futurorum, ad ejus praecurrit 
adventum, et per Verbum suum, quod carnem sumpsit ex Virgine, reditum filii sui junioris 
anticipat. 

21:20 « Et praecurrens incubuit super collum ipsius. » Ante venit ad terram, quam ille domum 
confessionis intraret. Incubuit super collum ipsius, id est, corpus sumpsit humanum. Et sicuti 
Joannes super pectus Jesu recubuit (Joan. 13), qui secretorum ejus effectus est particeps : ita et 
jugum suum leve, id est, mandatorum suorum facilia praecepta, ex gratia magis quam ex merito 
super juniorem filium collocavit. 

21:21 « Et osculatus est eum ; » juxta illud quod in Cantico Canticorum Ecclesia de sponsi 
precatur adventu : « Osculetur me osculo oris sui. » (Cant. 1:1) Nolo mihi, dicens, per Moysen, 
nolo per Prophetas loquatur : ipse meum corpus assumat, ipse me osculetur in carne : ut et 
illud quoque quod in Isaia scriptum est, huic sententiae coaptemus : « Si quaeris, quaere : et ad 
me habita in saltu. » (Isa. 21:12 juxta LXX.) Et ibi quippe flens Ecclesia clamare jubetur ex Seir ; 
quia Seir, pilosus et hispidus interpretatur : ut et antiquum Gentilium significet horrorem, illa 
pari similitudine respondente : « Nigra sum, sed formosa, filiae Jerusalem » (Cant. 1:4). 

21:22 « Dixit autem illi filius : Pater, peccavi in caelum et coram te, jam non sum dignus vocari 
filius tuus. » Dicit se non esse dignum filium nuncupari, et tamen ex naturae voce, ex illa 
substantia, quam illi pater fuerat aliquando largitus, in nomen trepidus veritatis erumpit : Pater, 
inquiens, peccavi in caelum. Frustra igitur quidam argumentantur, nomen patris in sanctos 
tantummodo convenire : quum etiam Deum hic patrem vocet, qui se filii nomine confitetur 
indignum : nisi forte ideo patrem audet vocare, quia plena mente conversus est. 

21:23 « Dixit autem pater ad pueros suos : Celerius proferte stolam priorem, et induite eum ; 

» stolam, quam Adam peccando perdiderat, stolam, quae in alia parabola indumentum dicitur 
nuptiale (Matth. 22), id est, vestem Spiritus Sancti, quam qui non habuerit, non potest regis 
interesse convivio. 

21:24 « Et date annulum in manu illius ; » signaculum similitudinis Christi, secundum illud : « 
In quem credentes, signati estis spiritu repromissionis sancto » (Ephes. 1:13). Et ad principem 
dicitur Tyri, qui similitudinem Conditoris amiserat : « Tu signaculum similitudinis, et corona 
decoris, in deliciis paradisi Dei natus es » (Ezech. 28:12f.). Isaias quoque de hoc signaculo 
loquitur : « Tunc manifesti erunt qui signantur. » Hoc signaculum in manu datur, quando opera 
justitiae Scriptura significat, ut ibi : « Factum est verbum Domini in manu Aggaei Prophetae » 
(Agg. 1. et 2), dicentis ad Jerusalem : « Ornavi te, inquit, ornamento, et imposui tibi armillas 
circa manus tuas » (Ezech. 16:11). Rursum ad eum qui indutus est podere, alius locus signaculi 
demonstratur : « Pertransi per mediam Jerusalem, et da signaculum in frontibus virorum 
gementium, et dolentium in omnibus iniquitatibus, quae fiunt in medio eorum » (Ibid. 9:4). 
Quare ? Ut postea possint dicere : « Signatum est super nos lumen vultus tui, Domine » (Ps. 
4:7). 

21:25 « Et calceamentum in pedibus ejus. » Sponsi quippe perdiderat dignitatem, et nudis 

pedibus Pascha celebrare non poterat. Haec sunt calceamenta de quibus Dominus ait : « Et 
calceavi te hyacintho. Et calceamenta in pedibus ejus » (Ezec. 16:10) ; nec ubi coluber insidians, 
plantam ingredientis invaderet : et super scorpiones et serpentes securius ambularet ; ut 
praepararetur ad Evangelium pacis : jam non gradiens secundum carnem, sed secundum 
spiritum ; et dictum ei Propheticum conveniret : « Quam speciosi pedes evangelizantium pacem, 
evangelizantium bona » (Isai. 52:7). 

21:26 « Et afferte vitulum saginatum, et occidite, et manducemus, et epulemur ; quoniam hic 
filius meus mortuus fuerat, et revixit, perierat, et inventus est. » Vitulus saginatus qui ad 
paenitentis immolatur salutem, ipse Salvator est, cujus cottidie carne pascimur, cruore potamur. 
Fidelis mecum lector intellegis, qua pinguedine saturati, in ructum laudis ejus erumpimus, 
dicentes : « Eructavit cor meum verbum bonum, dico ego opera mea regi » (Ps. 44:1) ; licet 
quidam superstitiose magis, quam vere, non considerantes textum Psalmi, ex Patris persona 
arbitrentur hoc intellegi. Quod autem, ait, « epulemur, quoniam hic filius meus mortuus fuerat, 
et revixit, perierat, et inventus est, » ad eundem parabolae superioris pertinet sensum, in qua 

dicitur : « Sic dico vobis, quia gaudium erit coram Angelis Dei super uno peccatore paenitentiam 
agente. » 

21:27 « Et coeperunt epulari. » Hoc convivium cottidie celebratur, cottidie pater filium recipit : 
semper Christus credentibus immolatur. 

21:28 « Erat autem filius illius senior in agro. » Hucusque de persona filii junioris disputatum 
est, quem secundum praesentem parabolam, in publicanis et peccatoribus, qui a Domino ad 
paenitentiam provocabantur, debemus accipere : secundum mysticos autem intellectus, de 
futura quoque vocatione Gentium prophetari. Nunc ad seniorem filium sermo transgreditur, 
quem multi simpliciter ad omnium Sanctorum personam, multi proprie ad Judaeos referunt. Et 
de Sanctis quidem non difficilis interpretatio est, in eo quod dicitur, nunquam mandatum tuum 
praeterivi : licet illud videatur obsistere, quod reversioni fratris invideat. In Judaeos autem quum 
livor in fratris salute conveniat, hoc repugnat, quod nunquam se dicat ejus praeterisse 
mandatum ; de quibus quid nobis videatur, suis in locis conabimur explanare. « Erat autem filius 
illius senior in agro, « in terrenis operibus labore desudans, longe a gratia Spiritus Sancti, et a 
consilio patris extorris. Hic est, qui ait : « Agrum emi, et necesse habeo exire et videre illum : 
rogo te, habe me excusatum » (Luc. 14:18). Hic, qui juga boum emit quinque, et Legis onere 
depressus, terrenorum sensuum voluptate perfruitur. Hic, qui uxore ducta, ire ad nuptias non 
potest ; et effectus caro, nequaquam unum potest esse cum spiritu. In hujus persona etiam 
illius parabolae operarii congruunt, in qua prima, tertia, sexta, nona hora, id est, vocationibus 
variis mittuntur ad vineam, et indignantur sibi undecimae horae operarios coaequari. 

21:29 « Et quum veniret, et appropinquaret domui, audivit symphoniam et chorum. » Illud 
quod in quodam Psalmo superscribitur pro MELETH, huic sensui convenit. Siquidem MELETH, 
chorus in unum concinens dicitur. Male autem quidam de Latinis symphoniam putant esse 
genus organi, quum concors in Dei laudibus concentus, hoc vocabulo significetur : oup4>u)via 
quippe consonantia exprimitur in Latino. 

21:30 « Et vocavit unum de pueris, et interrogavit quidnam essent haec. » Et nunc interrogat 
Israel, quare Deus in Gentium assumptione laetetur : et aemulatione cruciatus, paternam scire 
non potest voluntatem. 

21:31 « Qui ait illi, quoniam fratertuus venit, et occidit patertuus vitulum saginatum, quoniam 
incolumem illum recepit. » Causa laetitiae, quod pari in Dei laudes toto orbe concinitur, salus est 
Gentium, salus est peccatorum : laetantur Angeli : omnis in gaudium creatura consentit ; et de 
solo dicitur Israel : 

21:32 « Iratus autem noluit intrare. » Irascitur se absente fratrem esse susceptum, irascitur 
eum vivere, quem putabat exstinctum : et nunc foris stat Israel, et nunc discipulis Evangelia in 
Ecclesia audientibus, mater ejus et fratres foris stant quaerentes eum (Matth. 12). 

21:33 « Egressus autem pater illius coepit rogare eum. » Quam benignus et clemens pater ; 

rogat filium, ut laetitiae domus particeps fiat : rogat autem pater per Apostolos, rogat per 
Evangelii praedicatores. E quibus Paulus ait : « Precamur pro Christo, reconciliamini Deo (2 Cor. 
5:20). » Et alibi « Vobis oportebat primum annuntiari [al. annuntiare] verbum Dei : sed quia 
reppulistis illud, et indignos vos judicastis aeternae vitae, ecce convertimur ad gentes » (Act. 
13:46). 

21:34 « Ipse autem respondens, ait patri suo : Ecce tot annis servio tibi. Pater supplex ad 
concordiam deprecatur : ille justitiam, quae in Lege est, sequens, Dei justitiae non subjicitur. 

Porro quae major justitia Dei, quam ignoscere paenitentibus, filium suscipere redeuntem ? « 
Ecce tot annis servio tibi, et nunquam mandatum tuum praeterivi ; quasi hoc ipsum non sit 
praeterire mandatum, saluti alterius invidere, ante Deum se jactare justitiae, quum nemo coram 
eo mundus sit. Quis enim laetabitur castum se habere cor, ne [al. vel] si unius quidem diei fuerit ? 
David confitetur : « In iniquitatibus conceptus sum, et in delictis concepit me mater mea » (Ps. 
50:7). Et in alio loco : « Si iniquitatem attendis, Domine, quis sustinebit » (Ps. 129:3) ? Et hic 
dicit nunquam se praeterisse mandatum, toties ob idololatriam captivitatibus traditus. « Ecce tot 
annis servio tibi, et nunquam mandatum tuum praeterivi. » Hoc est quod Paulus Apostolus 
loquitur : « Quid ergo dicemus ? Quia gentes quae non sectabantur justitiam, apprehenderunt 
justitiam, justitiam autem quae ex fide est. Israel vero sectando legem justitiae, ad legem justitiae 
non pervenit » (Rom. 9:30f.). Quare? Quia non ex fide, sed quasi ex operibus Legis. Potest ergo 
et ex ejus persona dici, qui juxta eundem Apostolum in justitia, quae ex lege est, sine 
reprehensione versatus sit : licet mihi videatur magis se jactare Judaeus, quam vera dicere, ad 
exemplum illius Pharisaei, dicentis : « Deus gratias ago tibi, quia non sum sicut ceteri homines, 
raptores, injusti, adulteri, sicut et hic Publicanus » (Luc. 18:11). Oro te, nonne tibi videtur ea 
quae ille de publicano dixerat, dicere iste de fratre ? Hic est qui comedit omnem substantiam 
suam, vivens cum meretricibus. Ad id autem quod ait : « Mandatum tuum nunquam praeterivi, 
» patris sermo non congruit : non enim confirmavit vera esse quae dixerat filius, sed irascentem 
alia ratione compescuit : « Fili, tu semper mecum es. » Nunquid, ait, bene quidem dicis, et 
fecisti cuncta quae jusseram ? Sed mecum es, inquit, semper. Mecum es lege qua stringeris : 
mecum es, dum mihi et in captivitatibus erudiris : mecum es, non quia praecepta mea 
compleveris, sed quod te in longinquam regionem abire non passus sum : mecum es ad 
extremum, secundum illud quod loquutus sum ad David : « Si dereliquerint filii ejus legem meam, 
et in judiciis meis non ambulaverint ; si justitias » (Ps. 88:31. et seqq.) « meas profanaverint, et 
mandata mea non custodierint, visitabo in virga iniquitates eorum, et in flagellis injustitias 
eorum : misericordiam autem meam non auferam ab eis [al. justificationes]. » Quo testimonio 
et id in quo filius senior gloriatur, falsum esse convincitur, dum in Dei judiciis non ambulat, et 
ejus mandata non facit. Et quomodo ista non faciens, cum patre semper fuisse dicitur ? Dum 
peccans visitatur in virga, et visitato misericordia non negatur. Nec mirandum patri eum ausum 
fuisse mentiri, qui fratri potuit invidere : maxime quum in die judicii quidam impudentius 
mentiantur, dicentes : « Nonne in nomine tuo comedimus et bibimus, et virtutes multas fecimus, 
et daemonia ejecimus (Matth. 7:22) ? Quid vero sit, et omnia mea tua sunt, suo loco 
congruentius explicabitur. 

21:35 « Et nunquam dedisti mihi haedum, ut cum amicis meis epularer. » Tantus, inquit, Israel 
sanguis effusus est, tot hominum caesa sunt milia, et nullus eorum nostrae exstitit salutis 
redemptor. Ipse Josias qui placuit in conspectu tuo (4. Reg. 23) : et nuper Machabaei, qui pro 
tua hereditate pugnabant, contra fas sanctitatis, hostium gladiis interempti sunt, et nullius eruor 
nobis reddidit libertatem. Ecce adhuc Romano imperior subjacemus : non Propheta, non 
Sacerdos, non justus quisquam immolatus est pro nobis. Et pro luxurioso filio, id est, pro 
gentibus, pro peccatoribus, totius creaturae gloriosus sanguis effusus est. Quumque merentibus 
minora non dederis, immeritis majora tribuisti. « Nunquam dedisti mihi haedum, ut cum amicis 
meis epularer. » Erras, Israel : dic potius, ut tecum epularer. Aut potest esse tibi aliqua 
jucunditas, nisi patre tecum celebrante convivium ? Saltem exemplo docere praesenti. Reverso 
filio juniore, et pater laetatur et pueri. Manducemus, ait, et epulemur : non manducate, et 
epulamini. At tu ea mente, qua invides fratri, qua a patris recedis aspectu, et semper in agro es, 
nunc quoque vis eo absente inire convivium. « Nunquam dedisti mihi haedum. » Nunquam pater 
deteriora dat munera : habes vitulum immolatum : ingredere, manduca cum fratre. Quid 

haedum quaeris, cui agnus est missus ? Et ne simules te nescire, quod missus est, Joannes tibi 
eum in eremo demonstravit : « Ecce Agnus Dei, ecce qui tollit peccata mundi » (Joan. 1:29). Et 
pater quidem quasi clemens, et paenitentiam tribuens, te hortatur ad vitulum, non immolans 
haedum, quem stare scit ad sinistram. Tu vero in fine saeculi, ipse tibi es haedum immolaturus 
Antichristum, et cum amicis tuis, spiritibus immundis, ejus carne saturandus, expleto vaticinio : 
«Tu confregisti caput draconis magni : dedisti eum escam populi TEthiopum (Ps. 73:14). 

21:36 « Quum autem filius tuus hic, qui devoravit omnem substantiam suam, vivens cum 
meretricibus, venit, occidisti ei vitulum saginatum. » Confitetur et nunc Israel saginatum vitulum 
fuisse qui caesus est : intellegunt venisse Christum : sed torquentur invidia, et nolunt, fratre non 
pereunte, salvari. 

21:37 « Ipse autem dixit illi : Fili, tu semper mecum es, et mea omnia tua sunt. » Filium vocal, 
licet intrare nolentem. Quomodo autem Dei omnia Judaeorum sunt ? Nunquid Angeli, Throni, 
Dominationes, ceteraeque Virtutes ? Omnia ergo intellegamus, Legem, Prophetas, eloquia 
divina. Haec ei dedit, ut in lege ejus meditarentur die ac nocte, secundum illum canonem quem 
saepe exposuimus Scripturarum, Omnia non ad totum referenda esse, sed ad partem maximam, 
ut ibi: « Omnes declinaverunt, simul inutiles facti sunt » (Ps. 13). Et alibi: « Omnes qui venerunt 
ante me, fures fuerunt et latrones » (Joan. 10:8). Et Paulus ad Corinthios : « Omnibus, inquit, 
omnia factus sum, ut omnes lucrifacerem » (1 Cor. 9:22). Et ad Philippenses : « Omnes enim 
quae sua sunt, quaerunt; non ea quae sunt Jesu Christi » (Philipp. 2:21). Quanquam nihil unquam 
illi negasse credendum sit, quem ad vituli hortatur esum. 

21:38 « Epulari nos oportet, et gaudere, quoniam hic frater tuus mortuus fuerat, et revixit ; 
perierat, et inventus est. » Confidamus igitur et nos vivere posse per paenitentiam, qui fueramus 
mortui per delicta. Et hic quidem ipse filius revertitur : in superioribus vero, in Ove scilicet, et 
in Drachma, quod erraverat, affertur ; et quod perierat invenitur : et simili tres parabolae fine 
clauduntur, dum in ista ponitur, perierat, et inventus est : ut intellegamus diversis 
similitudinibus, de eadem peccatorum susceptione signatum. Et haec quidem in Ethnici persona 
dicta sint, et Judaei. 

21:39 Videamus autem quomodo super sancto generaliter et peccatore parabola ista possit 
intellegi. Et de ceteris quin justo conveniat, non ambigitur. Illud est, in quo legenti scrupulus 
commovetur, cur justus saluti peccatoris invideat : et in tantum iracundia repleatur, ut nec 
fratris misericordia, nec patris precibus, nec totius domus jucunditate superetur. Ad quod 
breviter respondebimus : omnem mundi istius justitiam, ad Dei comparationem non esse 
justitiam. Quomodo enim ex peccatis Jerusalem, Sodoma justificatur, non quod ipsa sit justa, 
sed quod majoribus delictis fiant minora delicta : ita et hominum omnium universa justitia non 
est Deo collata justitia. Denique Paulus qui dixerat : « Quotquot ergo perfecti sumus, hoc 
sapiamus » (Philipp. 3:15), in alio loco confitetur, et clamitat : « O profundum divitiarum 
sapientiae et scientiae Dei, quam inscrutabilia sunt judicia ejus, et ininvestigabiles viae ejus » 
(Rom. 11:33) ? Et alibi, « E parte cognoscimus, et ex parte prophetamus. » Et, « Nunc videmus 
per speculum in aenigmate » (1 Cor. 13:9,12). Et ad Romanos : « Miser ego homo, quis me 
liberabit de corpore mortis hujus » (Rom. 7:24) ? E quibus omnibus edocemur, Dei solius 
perfectam esse justitiam, qui solem suum oriri facit super justos et injustos : dat pluviam 
serotinam et matutinam, merentibus pariter et non merentibus ; qui de vicis, angulis, et plateis 
invitat ad nuptias, et deintus quosdam jam quasi securos expellit foras : et ovem, quae ad 
exemplum filii paenitentis ipsa redire non poterat, vel nolebat, quaerit, et invenit ; et inventam 
suis humeris reportat (Luc. 15). Multum enim errando laboraverat. 

21:40 Ut autem doceamur in Sanctos quoque cadere posse invidiam, et soli Deo puram 
elementiam derelinqui, filiorum Zebedaei consideremus exemplum : pro quibus quum mater 
mota pietatis affectu, nimis grandia postulasset, reliqui decem discipuli indignati sunt. Et Jesus 
advocans eos, dixit : « Scitis quia principes gentium dominantur eorum ; et qui majores sunt, 
potestatem exercent in eis. Non ita erit inter vos : sed quicumque voluerit inter vos major esse, 
sit vester minister : et quicumque vestrum voluerit inter vos esse primus, sit vester servus : 
quoniam Filius hominis non venit ministrari, sed ministrare, et dare animam suam 
redemptionem pro multis » (Matth. 20:25ff.). Nulli periculosum, nulli videatur esse 
blasphemum, quod et in Apostolos in vidiae malum diximus potuisse surrepere, quum etiam de 
Angelis hoc dictum putemus. « Sidera quippe non sunt munda in conspectu ejus, et contra 
Angelos suos perversum quid intellexit » (Job 15:15. et 4:18). Et in Psalmis dicitur : « Non 
justificabitur in conspectu tuo omnis vivens. » Non ait, « non justificabitur omnis homo, » sed « 
omnis vivens, » id est, non Evangelista, non Apostolus, non Propheta. Ad majora conscendo, 
non angeli, non Throni, non Dominationes, non Potestates, ceteraeque Virtutes. Solus Deus est, 
in quem peccatum non cadit : cetera quum sint liberi arbitrii, juxta quod et homo ad imaginem 
et similitudinem Dei factus est, in utramque partem possunt suam flectere voluntatem. Quod 
si hac sententia non adduceris, saltem illius auctoritate parabolae commovere, in qua per totum 
diem operarii mittuntur ad vineam (Matth. 20) ; et in prima hora vocantur Adam, Abel, Seth : 
in tertia Noe: in sexta Abraham : in nona Moyses : in undecima Gentium populus, cui dicitur : 
Quid hic statis tota die otiosi ? Et illi responderunt : Nemo nos conduxit. Quod autem extrema 
hora, nostri sit Salvatoris adventus, testis est Joannes Apostolus, dicens : « Fratres, novissima 
hora est. Etenim sicut audistis, quia Antichristus venit, nunc autem Antichristi multi facti sunt, 
propter quod cognoscimus, quia novissima hora est »(Joan. 2:18). Si haec displicet interpretatio, 
sequor quocumque duxeris : ita tamen ut eos qui vocati sunt primi, justos esse fatearis. Quod 
quum obtinuero, illud inferam : et quomodo justi murmuraverunt adversum patremfamilias, 
dicentes : « Hi novissimi venerunt, et una hora fecerunt : et aequales illos nobis fecisti, qui 
portavimus pondus diei et aestus ? Videntur quidem juste dicere, nos aequalem debere esse 
mercedem ejus, qui prima hora ad noctem usque sudaverit, et ejus qui una hora sit in labore 
versatus. Sed ista justitia habet in se livorem, quum alterius invideat felicitati. Denique et 
Dominus oculum in eis arguit invidentem, dicens : Amice, an oculus tuus nequam est, quia ego 
bonus sum ? Unde et ab Apostolo solus justus, solus dicitur immortalis : non quod Angeli sint 
injusti et mortales, sed quod ipse sit immortalis et justus, cui collata universa justitia, iniquitas 
invenitur. 

21:41 Ut autem in hac eadem parabola, quam nunc proposuimus, injustitiam intellegas 
conductorum, attende paulisper. Qui prima hora conductus est, plus meretur ab eo, qui hora 
tertia missus est ad vineam : rursum horae tertiae operarius, et sextae horae operarium 
antecedit : et sextae horae, nonae horae vincit operarium. Quomodo igitur novissimo omnes 
invident, et eandem inter se justitiam non requirunt ? Tu qui hora nona conductus es, cur invides 
ei qui undecima hora est missus in vineam ? Quodcunque responderis, quamvis diversum 
asserueris laborem, ut et praemium majus in diverso labore merearis, eidem apud sextum 
sententiae subjacebis. Et tu qui hora sexta conductus es, novissimo invides, cur tecum denarium, 
id est, aequalem consequatur salutem : licet salutis pro labore diversa sit gloria, eadem de te 
potest tertius dicere : et de tertio rursum primus. Verum ipsi inter se ob non aequalem laborem, 
et vocationis spatia diversa, aequale praemium libenter accipiunt : in novissimo tantum operario, 
id est, in Gentium salute discordant, et Domino injuriam faciunt, et sub omnibus parabolis 
arguuntur invidiae. 

21:42 Non ambigo, quin inculta tibi nostrae parvitatis videatur oratio ; sed saepe causatus sum, 
expoliri non posse sermonem, nisi quem propria manus limaverit. Itaque ignosce dolentibus 
oculis, id est, ignosce dictanti, maxime quum in ecclesiasticis rebus non quaerantur verba, sed 
sensus, id est, panibus sit vita sustentanda, non siliquis. 

{ 22 } 

Epistola XXII 


(alias quoque 22 ; scripta an. 384) 


Ad Eustochium 


De custodia virginitatis. Eustochium Virginem, Paulae nobilissae apud Romanos Matronae filiam, 
docet quomodo Virginitatem custodire debeat, quam professa erat : atque eos qui castitatis 
specie ventri avaritiaeque inserviunt, acriter insectatur. 

22:1 « Audi filia, et vide, et inclina aurem tuam, et obliviscere populum tuum, et domum 

patris tui ; et concupiscet rex decorem tuum » (Ps. 44:11). In quadragesimo quarto Psalmo Deus 
ad animam loquitur humanam, ut secundum exemplum Abrahae, exiens de terra sua, et de 
cognatione sua, relinquat Chaldaeos qui quasi daemonia interpretantur, et habitet in regione 
viventium, quam alibi Propheta suspirat, dicens : « Credo videre bona Domini in terra viventium 
» (Ps. 26:13). Verum non sufficit tibi exire de terra tua, nisi obliviscaris populi tui, et domus 
patris tui, ut carne contempta, sponsi jungaris amplexibus. « Ne respexeris, inquit, retro : nec 
steteris in omni circa regione, sed in monte salvum te fac, ne forte comprehendaris » (Gen. 
19:17). Non expedit apprehenso aratro, respicere post tergum, nec de agro reverti domum, nec 
post Christi tunicam, ad tollendum aliud vestimentum tecto descendere (Matth. 24). Grande 
miraculum : Pater filiam cohortatur, ne meminerit patris sui. « Vos de patre diabolo estis, et 
desideria patris vestri vultis facere » (Joan. 8:44), dicitur ad Judaeos. Et alibi : « Qui facit 
peccatum, de diabolo est » (Joan. 3:8). Tali primum parente generati, nigri sumus, et post 
paenitentiam, nec dum culmine virtutis ascenso, dicimus : Nigra sum, sed speciosa, filiae 
Jerusalem (Cant. 1:4). Exivi de domo infantiae meae, oblita sum patris mei, renascor in Christo. 
Quid pro hoc mercedis accipio ? Sequitur: Et concupiscet rex decorem tuum. Hoc ergo illud 
magnum est Sacramentum. Propter hoc relinquet homo patrem, et matrem suam, et adhaerebit 
uxori suae, et erunt ambo, jam non, ut ibi, in una carne (Gen. 2:44), sed in uno spiritu. Non est 
sponsus tuus arrogans, non superbus, /Ethiopissam duxit uxorem : statim ut volueris sapientiam 
audire veri Salomonis, et ad eum veneris, confitebitur tibi cuncta quae novit, et inducet te rex in 
cubiculum suum, et mirum in modum colore mutato, sermo tibi ille conveniet : Quae est ista, 
quae ascendit dealbata (Cant. 3:6. et 8:5). 

22:2 Dominae virgines vocandae. — Haec idcirco, mi Domina Eustochium, scribo (Dominam 
quippe vocare debeo sponsam Domini mei) ut ex ipso principio lectionis agnosceres, non me 
nunc laudem Virginitatis esse dicturum, quam probasti optimam, et consecuta es : nec 
enumeraturum molestias nuptiarum, quomodo uterus intumescat, infans vagiat, cruciet pellex, 
domus cura sollicitet, et omnia quae putantur bona, mors extrema praecidat. Habent enim et 
maritatae ordinem suum, honorabiles nuptias, et cubile immaculatum (Hebr. 13) ; sed ut 

intellegeres tibi exeunti de Sodoma, timendum esse Lot uxoris exemplum (Genes. 19). Nulla est 
enim in hoc libello adulatio. Adulator quippe blandus inimicus est. Nulla erit Rhetorici pompa 
sermonis, quae te etiam inter Angelos statuat, et beatitudine Virginitatis exposita, mundum 
subjiciat pedibus tuis. 

22:3 Nolo tibi venire superbiam de proposito, sed timorem. Onusta incedis auro, latro tibi 
vitandus est. Stadium est haec vita mortalibus, hic contendimus, ut alibi coronemur. Nemo inter 
serpentes et scorpiones securus ingreditur. Et inebriatus est, inquit Dominus, gladius meus in 
caelo (Isai. 34), et tu pacem arbitraris in terra, quae tribulos generat, et spinas, quam serpens 
comedit ? Non est nobis colluctatio adversus carnem et sanguinem, sed adversus principatus, 
et potestates hujus mundi, et rectores harum tenebrarum, adversus spiritualia nequitiae in 
caelestibus (Ephes. 6:12). Magnis inimicorum circumdamur agminibus, bostium plena sunt 
omnia. CARO FRAGILIS, et cinis futura post modicum, pugnat sola cum pluribus. Quum autem 
fuerit dissoluta, et venerit princeps mundi hujus, et invenerit in ea peccati nihil, tunc secura 
audies per Prophetam : Non timebis a timore nocturno : a sagitta volante per diem, a negotio 
perambulante in tenebris, ab incursu et daemonio meridiano. Cadent a latere tuo mille, et 
decem milia a dextris tuis, ad te autem non appropinquabunt (Ps. 90:5,6). Quod si eorum te 
multitudo turbaverit, et ad singula incitamenta vitiorum coeperis aestuare, et dixerit tibi cogitatio 
tua: quid faciemus ? Respondebit tibi Elisaeus : Noli timere, quia plures nobiscum sunt, quam 
cum illis, et orabit, et dicet : Domine, aperi oculos puellae tuae, ut videat (4. Reg. 6:16) : et 
apertis oculis videbis igneum currum, qui te ad exemplum Eliae in astra sustollat (Ps. 123:7) ; et 
tunc laeta cantabis : Anima nostra sicut passer erepta est de laqueo venantium : Laqueus 
contritus est, et nos liberati sumus (Ibid. 2). 

22:4 In hac vita nulla est certa victoria. — Quamdiu hoc fragili corpore detinemur, quamdiu 
habemus thesaurum istum in vasis fictilibus (2. Cor. 4), et concupiscit spiritus adversus carnem, 
et caro adversus spiritum (Galat. 5), nulla est certa victoria. Adversarius noster diabolus, 
tanquam leo rugiens aliquem devorare quaerens, circumit (1. Petr. 5). Posuisti tenebras, ait 
David, et facta est nox. In ipsa pertransibunt omnes bestiae silvae. Catuli leonum rugientes, ut 
rapiant, et quaerant a Deo escam sibi (Ps. 103:20). Non quaerit diabolus homines infideles : non 
eos qui foris sunt, et quorum carnes rex Assyrius in olla succendit : de Ecclesia Christi rapere 
festinat. Escae ejus secundum Abacuc electae sunt. Job subvertere cupit, et devorato Juda, ad 
cribrandos Apostolos expetit potestatem. Non venit Salvator pacem mittere super terram, sed 
gladium. Cecidit Lucifer, qui mane oriebatur ; et ille qui in Paradiso deliciarum nutritus est, 
meruit audire : Si exaltatus fueris, ut aquila, inde detraham te, dicit Dominus (Abdiae. 4). Dixerat 
enim in corde suo ; Super sidera caeli ponam sedem meam, et ero similis Altissimo (Isai. 14:13). 
Unde cottidie ad eos qui per scalam Jacob somniantis descendunt, loquitur Deus : Ego dixi dii 
estis, et filii Altissimi omnes. Vos autem sicut homines moriemini, et tanquam unus de 
principibus cadetis (Ps. 81:6,7). Cecidit enim primus diabolus, et quum stet Deus in synagoga 
deorum, in medio autem deos discernat, Apostolus eis qui dii esse desinunt, scribit : Ubi enim 
in vobis sunt dissensiones et aemulationes, nonne homines estis, et secundum hominem 
ambulatis (2. Cor. 3:3) ? 

22:5 Si Apostolus vas electionis, et separatus in Evangelium Christi, ob carnis aculeos et 
incentiva vitiorum reprimit corpus suum, et servituti subjicit, ne aliis praedicans ipse reprobus 
inveniatur ; et tamen videt aliam legem in membris suis repugnantem legi mentis suae, et 
captivum se in legem duci peccati, si post nuditatem, jejunia, famem, carcerem, flagella, 
supplicia, in semetipsum reversus exclamat : Infelix ego homo, quis me liberabit de corpore 
mortis hujus (Rom. 7:24), tu te putas securam esse debere ? Cave, quaeso, ne quando de te dicat 

Deus : Virgo Israel cecidit, et non est qui suscitet eam (Amos. 5:2). Audenter loquar : Quum 
omnia possit Deus, suscitare virginem non potest post ruinam. Valet quidem liberare de poena, 
sed non vult coronare corruptam. Timeamus illam Prophetiam, ne in nobis etiam compleatur : 
Virgines bonae deficient (Amos. 8:13). Observa quid dicat, et virgines bonae deficient; quia sunt 
et virgines malae. Qui viderit, inquit, mulierem ad concupiscendum eam, jam moechatus est eam 
in corde suo (Matth. 5:28). Perit ergo, et mente virginitas. Istae sunt virgines malae, virgines 
carne, non spiritu : virgines stultae, quae oleum non habentes, excluduntur a sponso. 

22:6 Si autem et illae quae virgines sunt, ob alias tamen culpas, virginitate corporum non 
salvantur : quid fiet illis, quae prostituerunt membra Christi, et mutaverunt templum Sancti 
Spiritus in lupanar ? Ilico audient : « Descende, sede in terra virgo filia Babylonis : sede in terra, 
non est solium filiae Chaldaeorum : non vocaberis ultra mollis, et delicata. Accipe molam, mole 
farinam, discooperi velamen tuum, denuda crura, transi flumina, revelabitur ignominia tua, 
apparebunt opprobria tua » (Isai. 47). Et hoc post Dei Filii thalamos, post oscula fratruelis, et 
sponsi, illa de qua quondam sermo Propheticus concinebat : Astitit regina a dextris tuis, in 
vestitu deaurato, circumdata varietate (Ps. 44:10), nudabitur ; et posteriora ejus ponentur in 
faciem ipsius : sedebit ad aquas solitudinis, posito vase, et divaricabit pedes suos omni 
transeunti, et usque ad verticem polluetur. RECTIUS FUERAT hominis [al. homini] subiisse 
conjugium, ambulasse per plana, quam ad altiora tendentem, in profundum inferni cadere. Ne 
fiat obsecro civitas meretrix, fidelis Sion, ne post Trinitatis hospitium, ibi daemones saltent, et 
sirenae nidificent, et hericii. Non solvatur fascia pectoralis ; sed statim ut libido titillaverit 
sensum, aut blandum voluptatis incendium dulci nos calore perfuderit, erumpamus in vocem : 
Dominus auxiliator meus, non timebo quid faciat mihi caro (Ps. 117:9). Quum paululum interior 
homo inter vitia atque virtutes coeperit fluctuare, dicito : « Quare tristis es anima mea, et quare 
conturbas me ? Spera in Domino [al. Deo], quia confitebor illi, salutare vultus mei, et Deus meus 
» (Ps. 41:12). Nolo sinas cogitationes crescere. Nihil in te Babylonium, nihil confusionis 
adolescat. Dum parvus est hostis, interfice : nequitia, ne zizania crescant, elidatur in semine. 
Audi Psalmistam dicentem : « Filia Babylonis misera, beatus qui retribuet tibi retributionem 
tuam quam retribuisti nobis. Beatus qui tenebit, et allidet parvulos tuos ad Petram » (Ps. 136:8). 
Quia enim impossibile est in sensum hominis non irruere innatum medullarum calorem, ille 
laudatur, ille praedicatur beatus, qui ut coeperit cogitare sordida, statim interficit cogitatus, et 
allidit ad petram : petra autem Christus est (1 Cor. 104). 

22:7 Hieronymi tentationes in eremo. — O quoties ego ipse in eremo constitutus, et in illa 
vasta solitudine, quae exusta solis ardoribus, horridum Monachis praestat habitaculum, putabam 
me Romanis interesse deliciis. Sedebam solus, quia amaritudine repletus eram. Horrebant 
sacco membra deformia, et squalida cutis situm aethiopicae carnis obduxerat. Quotidie lacrimae, 
cottidie gemitus, et si quando repugnantem somnus imminens oppressisset, nuda humo ossa 
vix haerentia collidebam. De cibis vero et potu taceo, quum etiam languentes Monachi aqua 
frigida utantur, et coctum aliquid accepisse, luxuria sit. Ille igitur ego, qui ob gehennae metum, 
tali me carcere ipse damnaveram, scorpionum tantum socius et ferarum, saepe choris intereram 
puellarum. Pallebant ora jejuniis, et mens desideriis aestuabat in frigido corpore, et ante 
hominem sua jam in carne praemortuum, sola libidinum incendia balliebant. Itaque omni auxilio 
destitutus, ad Jesu jacebam pedes, rigabam lacrimis, crine tergebam ; et repugnantem carnem 
hebdomadarum inedia subjugabam. Non erubesco infelicitatis meae miseriam confiteri, quin 
potius plango me non esse, quod fuerim. Memini me clamantem, diem crebro junxisse cum 
nocte, nec prius a pectoris cessasse verberibus, quam rediret, Domino increpante, tranquillitas. 
Ipsam quoque cellulam meam, quasi cogitationum mearum consciam pertimescebam. Et 
mihimet iratus et rigidus, solus deserta penetrabam. Sicubi concava vallium, aspera montium, 



49 


rupium praerupta cernebam, ibi meae orationis locus, ibi illud miserrimae carnis ergastulum ; et, 
ut ipse mihi testis est Dominus, post multas lacrimas, post caelo inhaerentes oculos, 
nonnunquam videbar mihi interesse agminibus Angelorum, et laetus gaudensque cantabam : 
Post te in odorem unguentorum tuorum curremus (Cant. 1:3). 

22:8 Si autem hoc sustinent illi, qui exeso corpore, solis cogitationibus oppugnantur, quid 
patitur puella, quae deliciis fruitur ? Nempe illud Apostoli : Vivens mortua est (1 Tim 5:6). Si 
quid itaque in me potest esse consilii, si experto creditur, hoc primum moneo, hoc obtestor, ut 
sponsa Christi vinum fugiat pro veneno. Haec adversus adolescentiam prima arma sunt 
daemonum. Non sic avaritia quatit, infiat superbia, delectat ambitio. Facile aliis caremus vitiis ; 
hic hostis nobis inclusus est. Quocumque pergimus, nobiscum portamus inimicum. VINUM ET 
ADOLESCENTIA, duplex incendium voluptatis est. Quid oleum flammae adjicimus ? Quid ardenti 
corpusculo fomenta ignium ministramus ? Paulus ad Timotheum : « Jam noli, inquit, aquam 
bibere, sed vinum modico utere, propter stomachum tuum, et frequentes tuas infirmitates » (1. 
Tim. 5:23). Vide quibus causis vini potio concedatur, ut ex hoc stomachi dolor, et frequens 
mederetur infirmitas. Et ne nobis forsitan de aegrotationibus blandiremur, modicum praecepit 
esse sumendum, medici potius consilio, quam Apostoli : licet et Apostolus sit medicus 
spiritualis : et ne Timotheus imbecillitate superatus, Evangelii praedicandi non posset implere 
discursus : alioquin se dixisse meminerat : « Vinum in quo est luxuria. » (Ephes. 5:18) Et, « 
bonum est homini vinum non bibere, et carnem non manducare » (Rom. 14:21). Noe vinum 
bibit, et inebriatus est (Gen. 9:21). Post Diluvium, rudi adhuc saeculo, et tunc primum plantata 
vinea inebriare vinum forsitan nesciebat. Et ut intellegas Scripturae in omnibus sacramentum, 
Margarita quippe est sermo Dei, et ex omni parte forari potest, post ebrietatem nudatio 
femorum subsecuta est, libido juncta luxuriae. Prius enim venter extenditur, et sic cetera 
membra concitantur. « Manducavit enim populus, et bibit, et surrexerunt ludere » (Exod. 32:6). 
Lot amicus Dei in monte salvatus (Genes. 19), et de tot milibus populi solus justus inventus, 
inebriatur a filiabus suis ; et licet illae putarent genus hominum defecisse, et hoc facerent 
liberorum magis desiderio, quam libidinis : tamen sciebant virum justum, hoc nisi ebrium non 
esse facturum. Denique quid fecerit, ignoravit : et quanquam voluntas non sit in crimine, tamen 
error in culpa est. Inde nascuntur Moabitae, et Ammonitae, inimici Israel, qui usque ad quartam 
et decimam progeniem, et usque in aeternum, non ingrediuntur in Ecclesiam Dei. 

22:9 Elias quum Jezabel fugeret, et sub quercu jaceret lassus in solitudine, veniente ad se 
Angelo suscitatur, et dicitur ei : « Surge, et manduca. Respexit, et ecce ad caput ejus panis 
collyrida, et vas aquae (4. Reg. 19:5 et 6). Revera nunquid non poterat Deus conditum ei merum 
mittere, et electos cibos, et carnes contusione mutatas ? Elisaeus filios Prophetarum invitat ad 
prandium, et herbis agrestibus eos alens, consonum prandentium audit clamorem : « Mors in 
olla » (4. Reg. 4:40). Homo Dei non iratus est cocis, lautioris enim mensae consuetudinem non 
habebat, sed farina desuper jacta, amaritudinem dulcoravit : eadem spiritus virtute, qua Moyses 
mutaverat Maram in dulcedinem. Necnon et illos qui ad eum comprehendendum venerant, 
oculis pariter ac mente caecatos, quum in Samariam nescios induxisset, qualibus eos epulis refici 
imperaverit, ausculta, « Pone eis, inquit, panem et aquam ; manducent, et bibant, et remittantur 
ad Dominum suum » (4. Reg. 6:22). Potuit et Danieli de regiis ferculis opulentior mensa 
transferri ; sed Abacuc ei messorum prandium portat, arbitror rusticanum. Ideoque et 
desideriorum vir appellatus est, quia panem desiderii non manducavit, et vinum concupiscentiae 
non bibit. 

22:10 Innumerabilia sunt de Scripturis divina responsa, quae gulam damnent, et simplices cibos 
probent [al. praebeant]. Verum quia nunc non est propositum de jejuniis disputare, et universa 

exequi, sui et tituli sit et voluminis, haec sufficiant pauca de plurimis. Alioquin ad exemplum 
horum, poteris tibi ipsa colligere, quomodo primus de paradiso homo, ventri magis oboediens, 
quam Deo, in hanc lacrimarum dejectus est vallem. Et ipsum Dominum Satanas fame tentaverit 
in deserto. Et Apostolus clamitet : « Escae ventri, et venter escis : Deus autem hunc et illas 
destruet » (1 Cor. 6:13). Et de luxuriosis, « quorum Deus venter est » (Philipp. 3). Id enim colit 
unusquisque, quod diligit. E quo sollicite providendum est, ut quos saturitas de paradiso expulit, 
reducat esuries. 

22:11 Deus non delectatur nostra inedia. — Quod si volueris respondere, te nobili stirpe 
generatam, semper in deliciis, semper in plumis, non posse a vino et esculentioribus cibis 
abstinere, nec his legibus vivere districtius, respondebo : Vive ergo lege tua, quae Dei non potes. 
Non quod Deus universitatis Creator et Dominus, intestinorum nostrorum rugitu et inanitate 
ventris, pulmonisque delectetur ardore ; sed quod aliter pudicitia tuta esse non possit. Job Deo 
carus, et testimonio ipsius immaculatus et simplex, audi quid de diabolo suspicetur : « Virtus 
ejus in lumbis, et potestas ejus in umbilico » (Job. 4). Honeste viri mulierisque genitalia 
immutatis sunt appellata nominibus. Unde et de lumbis David super sedem ejus promittitur 
esse sessurus. Et septuaginta quinque animae introierunt in /Egyptum, quae exierunt de femore 
Jacob. At postquam colluctante Domino, latitudo femoris ejus emarcuit, a liberorum opere 
cessavit. Et qui Pascha facturus est, accinctis mortificatisque lumbis, facere praecipitur. Et ad 
Job dicit Deus : « Accinge sicut vir lumbos tuos » (Ibid. 38:3) : Et Joannes zona pellicea cingitur 
et Apostoli jubentur accinctis lumbis, Evangelii tenere lucernas. Ad Jerusalem vero, quae 
respersa sanguine, in campo invenitur erroris, in Ezechiele dicitur : « Non est praecisus umbilicus 
tuus » (Ezech. 16:4). Omnis igitur adversus viros diaboli virtus in lumbis est : omnis in umbilico 
contra feminas fortitudo. 

22:12 Vis scire ita esse, ut dicimus ? Accipe exempla : Samson leone fortior et saxo durior, qui 
et unus et nudus mille persecutus est armatos, in Dalilae mollescit amplexibus. David secundum 
cor Domini electus, et qui venturum Christum sanctum saepe ore cantaverat, postquam 
deambulans super tectum domus suae, Bethsabee captus est nuditate, adulterio junxit 
homicidium. Ubi, et ILLUD BREVITER ATTENDE, quod nullus sit, etiam in domo, tutus aspectus. 
Quapropter ad Dominum paenitens loquitur : « Tibi soli peccavi, et malum coram te feci » (Ps. 
50:5). Rex enim erat, alium non timebat. Salomon, per quem se cecinit ipsa Sapientia, qui 
disputavit a cedro Libani usque ad hyssopum, quae exit per parietem, recessit a Domino, quia 
amator mulierum fuit. Et ne quis sibi de sanguinis propinquitate confideret, illicito Thamar 
sororis Amnon frater exarsit incendio. 

22:13 Pudet [al. Piget] dicere, quot cottidie Virgines ruant, quantas de suo gremio mater 
perdat Ecclesia, super quae sidera inimicus superbus ponat thronum suum : quot petras excavet, 
et habitet coluber in foraminibus earum. Videas plerasque viduas, antequam nuptas, infelicem 
conscientiam mentita tantum veste protegere. Quas nisi tumor uteri, et infantium prodiderit 
vagitus, erecta cervice, et ludentibus pedibus incedunt. Aliae vero sterilitatem praebibunt, et 
necdum sati hominis homicidium faciunt. Nonnullae quum se senserint concepisse de scelere, 
abortii venena meditantur, et frequenter etiam ipsae commortuae, trium criminum reae, ad 
inferos perducuntur, homicidae sui, Christi adulterae, necdum nati filii parricidae. Istae sunt quae 
solent dicere : « Omnia munda mundis » (Rom. 14:20). Sufficit mihi conscientia mea. Cor 
mundum desiderat Deus. Cur me abstineam a cibis quos creavit Deus ad utendum ? Et si quando 
lepidae et festivae volunt videri, ubi se mero ingurgitaverint, ebrietati sacrilegium copulantes, 
ajunt : Absit, ut ego me a Christi Sanguine abstineam. Et quam viderint pallentem atque tristem, 
miseram, et Manichaeam vocant : et consequenter : tali enim proposito jejunium haeresis est. 

Hae sunt, quae per publicum notabiliter incedunt, et furtivis oculorum nutibus, adolescentium 
greges post se trahunt, quae semper audiunt per Prophetam : « Facies meretricis facta est tibi, 
impudorata es tu » (Jerem. 3). Purpura tantum in veste tenuis, et laxius, ut crines decidant, 
ligatum caput, soccus vilior, et super humeros hyacinthina laena Maforte volitans : succinctae 
manichae brachiis adhaerentes, et solutis genubus factus incessus. Haec est apud illas tota 
virginitas. Habeant istiusmodi laudatores suos, ut sub virginali nomine lucrosius pereant. 
Libenter talibus non placemus. 

22:14 Pudet dicere, proh nefas : triste, sed verum est : unde in Ecclesias Agapetarum pestis 
introiit ? Unde sine nuptiis aliud nomen uxorum ? Immo unde novum concubinarum genus ? 
Plus inferam : unde meretrices univirae ? Eadem domo, uno cubiculo, saepe uno tenentur et 
lectulo, et suspiciosos nos vocant, si aliquid existimamus. Frater sororem virginem deserit, 
caelibem spernit virgo germanum, fratrem quaerit extraneum, et quum in eodem proposito esse 
se simulent, quaerunt alienorum spiritale solatium, ut domi habeant carnale commercium. 
Istiusmodi homines Salomon in Proverbiis spernit [ai. arguit.]: dicens ; « Alligabit quis in sinu 
ignem, et vestimenta ejus non comburentur ? Aut ambulabit super carbones ignis, et pedes 
illius non ardebunt » (Prov. 6:27,28) ? 

22:15 Explosis igitur et exterminatis his quae nolunt esse virgines, sed videri, nunc ad te mihi 
omnis dirigatur oratio, quae quanto prima Romanae urbis virgo nobilis esse coepisti, tanto tibi 
amplius laborandum est, ne et praesentibus bonis careas, et futuris. Et quidem molestias 
nuptiarum, et incerta conjugii domestico exemplo didicisti, quum soror tua Blesilla aetate major, 
sed proposito minor, post acceptum maritum, septimo mense viduata est. O infelix humana 
condicio et futuri nescia : et virginitatis coronam, et nuptiarum perdidit voluptatem. Et 
quanquam secundum pudicitiae gradum teneat viduitas, tamen quas illam per momenta 
sustinere existimas cruces, spectantem cottidie in sorore ; quod ipsa perdiderit, et quum 
difficilius experta careat voluptate, minorem continentiae habere mercedem ? Sit tamen et illa 
secura, sit gaudens. Centesimus et sexagesimus fructus de uno sunt semine castitatis. 

22:16 Virgo debet fugere Matronarum consortium. Viduarum vitia, et Clericorum. — Nolo 
habeas consortia matronarum : nolo ad nobilium domos accedas : nolo te frequenter videre, 
quod contemnens, virgo esse voluisti. Sic sibi solent applaudere mulierculae de judicibus viris, 
et in aliqua positis dignitate. Si ad Imperatoris uxorem concurrit ambitio salutantium, cur tu 
facis injuriam viro tuo ? Ad hominis conjugem, Dei sponsa quid properas ? Disce in hac parte 
superbiam sanctam : scito te illis esse meliorem. Neque vero earum tantum te cupio declinare 
congressus, quae maritorum inflantur honoribus, quas eunuchochorum greges sepiunt, et in 
quarum vestibus attenuata in filum auri metalla texuntur ; sed etiam eas fuge, quas viduas 
necessitas fecit, non voluntas : non quod mortem optare debuerint maritorum ; sed quod 
datam occasionem pudicitiae non libenter acceperint. Nunc vero tantum veste mutata pristina 
non mutatur ambitio. Praecedit caveas Basternarum ordo semivirorum : et rubentibus buccis, 
cutis farta distenditur, ut eas putes maritos non amisisse, sed quaerere. Plena adulatoribus 
domus, plena conviviis. Clerici ipsi, quos in magisterio esse oportuerat doctrinae pariter et 
timoris, osculantur capita matronarum, et extenta manu, ut benedicere eos putes velle, si 
nescias, pretia accipiunt salutandi. Illae interim, quae Sacerdotes suo viderint indigere praesidio, 
eriguntur in superbiam : et quia maritorum expertae dominatum, viduitatis praeferunt 
libertatem, castae vocantur, et Nonnae, et post cenam dubiam, Apostolos somniant. 

22:17 Sint tibi sociae, quas jejunia tenuant, quibus, pallor in facie est, quas et aetas probavit et 
vita, quae cottidie in cordibus suis canunt : « Ubi pascis ? Ubi cubas in meridie » (Cant. 1:6) ? 
Quae ex affectu dicunt : « Cupio dissolvi, et esse cum Christo » (Philipp. 1:23). Esto subjecta 

parentibus: imitare sponsum tuum. Rarus sit egressus in publicum. Martyres tibi quaerantur 
in cubiculo tuo. Nunquam causa deerit procedendi, si semper quando necesse est, processura 
sis. Sit tibi moderatus cibus, et nunquam venter expletus. Plures quippe sunt, quae quum vino 
sint sobriae, ciborum largitate sunt ebriae. Ad orationem tibi nocte surgenti, non indigestio 
ructum faciat, sed inanitas. Crebrius lege, disce quamplurima. Tenenti codicem somnus obrepat, 
et cadentem faciem pagina sancta suscipiat. Sint tibi quotidiana jejunia, et refectio satietatem 
fugiens. NIHIL PRODEST BIDUO triduoque transmisso, vacuum portare ventrem, si pariter 
obruatur, si compensetur, saturitate jejunium. Illico mens repleta torpescit, et irrigata humus 
spinas libidinum germinat. Si quando senseris exteriorem hominem florem adolescentiae 
suspirare, et accepto cibo, quum te in lectulo compositam dulcis libidinum pompa concusserit, 
arripe scutum fidei, in quo ignitae diaboli exstinguuntur sagittae. « Omnes adulterantes, quasi 
clibanus » (Ose. 7:4) corda eorum. At tu Christi comitata vestigiis, et sermonibus ejus intenta, 
dic : « Nonne cor nostrum ardens erat in via, quum aperiret nobis Jesus Scripturas » (Luc. 
24:32) ? Et illud : « Ignitum eloquium tuum vehementer, et servus tuus dilexit illud » (Ps. 118). 
Difficile est humanam animam aliquid non amare, et necesse est, ut in quoscumque mens nostra 
trahatur affectus. Carnis amor spiritus amore superatur. Desiderium desiderio restinguitur. 
Quicquid inde minuitur, hinc crescit. Quin potius semper ingemina, et dicito super lectulum 
tuum : « In noctibus quaesivi quem dilexit anima mea (Cant. 3:1). Mortificate ergo, inquit 
Apostolus, membra vestra quae sunt super terram » (Coloss. 3:5). Unde et ipse postea 
confidenter ajebat : « Vivo autem, jam non ego, vivit vero in me Christus » (Galat. 2:20). Qui 
mortificat membra sua, et in imagine perambulat, non timet dicere : « Factus sum sicut uter in 
pruina » (Ps. 118:83). Quicquid in me fuit humoris libidinis excoctum est ; Et: « Infirmata sunt 
in jejunio genua mea ; » Et : « oblitus sum manducare panem meum. A voce gemitus mei 
adhaesit os meum carni meae » (Ps. 101:6). 

22:18 Esto cicada noctium. Lava per singulas noctes lectum tuum, lacrimis tuis stratum riga. 
Vigila, et sis sicut passer in solitudine. Psalle spiritu, psalle et sensu : « Benedic, anima mea, 
Dominum, et ne obliviscaris omnes retributiones ejus : qui propitiatur cunctis iniquitatibus tuis : 
Qui sanat omnes infirmitates tuas, et redimit ex corruptione vitam tuam » (Ps. 101:1. et seqq). 
Et quis nostrum ex corde dicere potest : « Quia cinerem tanquam panem manducabam, et 
potionem meam cum fletu miscebam » (Ps. 101:10). An non flendum est, non gemendum, quum 
me rursus serpens invitat ad illicitos cibos ? Quum de paradiso Virginitatis ejectos, tunicis vult 
vestire pelliceis quas Elias ad paradisum rediens, projecit in terram ? Quid mihi et voluptati, quae 
brevi perit ? Quid cum hoc dulci et mortifero carmine Sirenarum ? Nolo te illi subjacere 
sententiae, qua in hominem est illata damnatio : « In doloribus, et in anxietatibus paries » (Gen. 
3:16). Mulieris lex ista est, non mea : « Et ad virum conversio tua. » Sit conversio illius ad 
maritum, quae virum non habet Christum. Et ad extremum, « morte morieris. » Finis iste 
conjugii ; meum propositum sine sexu est. Habeant nuptae suum tempus, et titulum. Mihi 
virginitas in Maria dedicatur et Christo. 

22:19 Dicat aliquis : Et audes nuptiis detrahere, quae a Deo benedictae sunt ? Non est 
detrahere nuptiis, quum illis virginitas antefertur. Nemo malum bono comparat. Glorientur et 
nuptae, quum a virginibus sint secundae. « Crescite, ait, et multiplicamini, et replete terram » 
(Genes. 1:28). Crescat et multiplicetur ille, qui impleturus est terram. Tuum agmen in caelis est. 
« Crescite et multiplicamini, » hoc expletur edictum post paradisum et nuditatem, et ficus folia, 
auspicantia pruriginem nuptiarum. Nubat, et nubatur ille, qui in sudore faciei comedit panem 
suum, cujus terra tribulos et spinas generat, et cujus herba sentibus suffocatur. Meum semen 
centenaria fruge fecundum est. « Non omnes capiunt verbum Dei, sed hi quibus datum est » 
(Matth. 19:11). Alium eunuchum necessitas faciat, me voluntas. « Tempus amplexandi, et 

tempus abstinendi a complexibus : tempus mittendi lapides, et tempus colligendi » (Eccles. 3:5). 
Postquam de duritia nationum generati sunt filii Abrahae, coeperunt « sancti lapides volvi super 
terram » (Zach. 9:16). Petranseunt quippe mundi istius turbines, et in curru Dei, rotarum 
celeritate volvuntur. Consuant tunicas, qui inconsutam desursum tunicam perdiderunt, quos 
vagitus delectat infantium, in ipso lucis exordio fletu lugentium quod nati sunt. Eva in paradiso 
virgo fuit : post pelliceas tunicas, initium sumpsit nuptiarum. Tua regio paradisus est. Serva 
quod nata es, et dic : « Revertere anima mea in requiem tuam » (Ps. 124:7). Et ut scias 
virginitatem esse naturae, nuptias post delictum : virgo nascitur caro de nuptiis, et in fructu 
reddens, quod in radice perdiderat. « Exiet virga de radice Jesse, et flos de radice ejus ascendet 
» (Isai. 11:1). Virga Mater est Domini, simplex, pura, sincera, nullo extrinsecus germine 
cohaerente, et ad similitudinem Dei unione fecunda. Virgae flos Christus est, dicens : « Ego flos 
campi, et lilium convallium » (Cant. 2:1). Qui et in alio loco, lapis praedicatur abscissus de monte 
sine manibus » (Dan. 2), significante Propheta, virginem nasciturum esse de Virgine. Manus 
quippe accipiuntur pro opere nuptiarum, ut ibi : « Sinistra ejus sub capite meo, et dextera illius 
amplexabitur me » (Cant. 2). In hujus sensus congruit voluntatem etiam illud, quod animalia, 
quae in Arcam Noe bina inducuntur, immunda sunt : impar enim numerus est mundus. Et 
Moyses et Jesus Nave nudis in sanctam Terram pedibus jubentur incedere. Et discipuli sine 
calceamentorum onere, et vinculis pellium ad praedicationem novi Evangelii destinantur : Et 
milites, vestimentis Jesu sorte divisis, caligas non habebant [al. habuere] quas tollerent. Nec 
enim poterat habere Dominus, quod prohibuerat servis. 

22:20 Laudo nuptias, laudo conjugium, sed quia mihi virgines generant : lego de spinis rosam, 
de terra aurum, de concha margaritam. Nunquid qui arat, tota die arabit ? Nonne et laboris sui 
fruge laetabitur ? Plus honorantur nuptiae, quando quod de illis nascitur plus amatur. Quid 
invides mater filiae ? Tuo lacte nutrita est, tuis educata visceribus, in tuo adolevit sinu. Tu illam 
virginem sedula pietate servasti. Indignaris, quod noluit militis esse uxor, sed regis ? Grande 
tibi beneficium praestitit. Socrus Dei esse coepisti. « De Virginibus, inquit Apostolus, praeceptum 
Domini non habeo » (1. Cor. 7:25). Cur ? Quia et ipse ut esset virgo, non fuit imperii, sed propriae 
voluntatis. Neque enim audiendi sunt, qui eum uxorem habuisse confingunt, quum de 
continentia disserens et suadens perpetuam castitatem, intulerit : « Volo autem omnes esse 
sicut meipsum » (1 Cor. 7:8). Et infra : « Dico autem innuptis et viduis : Bonum est illis, si sic 
permaneant, sicut et ego. » Et in alio loco : « Nunquid non habemus potestatem circumducendi 
mulieres, sicut et ceteri Apostoli » (Ibid. 9:5). Quare ergo non habet Domini de Virginitate 
praeceptum ? Quia majoris est mercedis, quod non cogitur, et offertur. Quia, si fuisset Virginitas 
imperata, nuptiae videbantur ablatae : et durissimum erat contra naturam cogere, 
Angelorumque vitam ab hominibus extorquere, et id quodam modo damnare, quod conditum 
est. 

22:21 Alia fuit in veteri Lege felicitas. Ibi dicitur : « Beatus qui habet semen in Sion, et 
domesticos in Jerusalem. » Et: « maledicta sterilis, quae non pariebat » (Esai. 10). Et: « filii tui 
sicut novellae olivarum, in circuitu mensae tuae » (Ps. 127). Et repromissio divitiarum. Et, « non 
erit infirmus in tribubus tuis » (Isai. 56). Nunc dicitur, ne te lignum arbitreris aridum : habes 
locum pro filiis et filiabus in caelestibus sempiternum. Nunc benedicuntur pauperes, et Lazarus 
diviti praefertur in purpura. Nunc qui infirmus est, fortior est. Vacuus erat orbis : et ut de typicis 
taceam, sola erat benedictio liberorum. Propterea et Abraham jam senex Cethurae copulatur : 
et Jacob mandragoris redimitur : et conclusam vulvam in Ecclesiae figuram Rachel pulchra 
conqueritur. Paulatim vero increscente segete, messor immissus est. Virgo Elias, Elisaeus virgo, 
virgines multi filii Prophetarum. Jeremiae dicitur : « Et tu ne accipias uxorem » (Jerem. 16:2). 
Sanctificatus in utero, captivitate propinqua, uxorem prohibetur accipere. Aliis verbis idipsum 

Apostolus loquitur : « Existimo hoc bonum esse propter instantem necessitatem, quoniam 
bonum est homini sic esse » (1 Cor. 7:26). Quae est ista necessitas, quae aufert gaudia 
nuptiarum ? « Tempus breviatum est : Reliquum est, ut et qui habent uxores, sic sint quasi non 
habeant » (Ibid. 19). In proximo est Nabuchodonosor. Promovit se leo de cubili suo. Quo mihi 
superbissimo regi servitura conjugia ? Quo parvulos, quos Propheta complorat, dicens : « 
Adhaesit lingua lactentis ad faucem ipsius in siti. Parvuli postulaverunt panem, et qui frangeret 
eis, non erat » (Thren. 4:4). Inveniebatur ergo, ut diximus, in viris tantum hoc continentiae 
bonum, et in doloribus jugiter Eva parturiebat. Postquam vero Virgo concepit in utero, et peperit 
nobis puerum, « cujus principatus in humeros ejus » (Isai. 9:6), Deum, fortem, patrem futuri 
saeculi, soluta maledictio est. Mors per Evam : vita per Mariam. Ideoque et ditius virginitatis 
donum fluxit in feminas, quia coepit a femina. Statim ut filius Dei ingressus est super terram, 
novam sibi familiam instituit, UT QUI AB ANGELIS adorabatur in caelo, haberet Angelos et in terris. 
Tunc Holofernis caput, Judith continens amputavit (Judith. 13). Tunc Aman, qui interpretatur 
iniquitas, suo combustus est igni (Esther. 15). Tunc Jacobus et Joannes relicto patre, rete, 
navicula, secuti sunt Salvatorem ; affectum sanguinis et vincula saeculi, et curam domus pariter 
relinquentes. Tunc primum auditum est : « Qui vult venire post me, abneget semetipsum : et 
tollat crucem suam, et sequatur me. » Nemo enim miles cum uxore pergit ad proelium. Discipulo 
ad sepulturam patris ire cupienti, non permittitur (Matth. 8). Vulpes foveas habent, et volucres 
caeli nidos, ubi requiescant : Filius autem hominis, non habet ubi caput suum reclinet (Luc. 9:58). 
Ne forsitan contristeris, si anguste manseris. « Qui sine uxore est, sollicitus est quae Domini sunt, 
quomodo placeat Domino. Qui autem cum uxore est, sollicitus est quae sunt mundi ; quomodo 
placeat uxori. Divisa est mulier, et Virgo. Quae non est nupta, cogitat quae sunt Domini, ut sit 
sancta corpore et spiritu » (1 Cor. 7:31. et seqq). Nam quae nupta est, cogitat quae sunt mundi, 
quomodo placeat viro. 

22:22 Quantas molestias habeant nuptiae, et quot sollicitudinibus vinciantur, in eo libro quem 
adversus Helvidium de beatae Mariae perpetua Virginitate edidimus, puto breviter expressum. 
Nunc eadem replicare perlongum esset ; et si cui placet, de illo potest haurire fonticulo. Verum 
ne penitus videar omisisse : nunc dicam, quod quum Apostolus sine intermissione orare nos 
jubeat, et qui in conjugio debitum solvit, orare non possit : aut oramus semper, et virgines 
sumus : aut orare desinimus, ut conjugio serviamus. « Et si nupserit, inquit, virgo, non peccat : 
Tribulationem tamen carnis habebunt hujusmodi » (1. Cor. 7:28). Et in principio libelli praefatus 
sum, me de angustiis nuptiarum, aut nihil omnino, aut pauca dicturum : et nunc eadem 
admoneo, ut si tibi placet scire quot molestiis virgo libera, quot uxor astricta sit, legas 
Tertullianum ad amicum Philosophum, et de Virginitate alios libellos, et beati Cypriani volumen 
egregium, et Papae Damasi super hac re, versu, prosaque composita ; et Ambrosii nostri quae 
nuper scripsit ad Sororem opuscula. In quibus tanto se effudit eloquio, ut quicquid ad laudes 
virginum pertinet, exquisierit, expresserit, ordinarit. 

22:23 Nobis diverso tramite incedendum. Virginitatem non tantum efferimus, sed servamus. 
Nec sufficit scire, quod bonum est, nisi custodiatur attentius quod electum est : quia illud judicii 
est, hoc laboris : et illud commune cum pluribus, hoc cum paucis. « Qui perseveraverit, inquit 
usque in finem, hic salvus erit » (Matth. 24:13). Et, « multi vocati, pauci vero electi » (Ibid. 20:16. 
et 22:14). Itaque obtestor te coram Deo, et Christo Jesu, et electis Angelis ejus ut custodias quae 
coepisti, ne vasa templi Domini, quae solis Sacerdotibus videre concessum est, facile in publicum 
proferas ; ne sacrarium Dei quisquam profanus aspiciat. Oza Arcam, quam non licebat tangere, 
attingens, subita morte prostratus est. Neque enim vas aureum, et argenteum tam carum Deo 
fuit, quam templum corporis virginalis. Praecessit umbra, nunc veritas est. Tu quidem simpliciter 
loqueris, et ignotos quosque blanda non despicis, sed aliter vident impudici oculi. NON NORUNT 

animae pulchritudinem considerare, sed corporum Ezechias thesaurum Dei monstrat Assyriis : 
sed Assyrii non debuerunt videre, quod cuperent. Denique frequentibus bellis Judaea convulsa, 
vasa primum Domini capta atque translata sunt. Inter epulas et concubinarum greges (quia 
palma vitiorum est honesta polluere) Balthasar potat in phialis. 

22:24 Ne declines aurem tuam in verba malitiae. Saepe enim indecens aliquid loquentes, 
tentant mentis arbitrium, si libenter audias virgo quod dicitur, si ad ridicula quaeque solvaris, 
quicquid dixeris, laudant ; quicquid negaveris, negant : facetam vocant et sanctam, et in qua 
nullus sit dolus : Ecce vere ancilla Christi, dicentes : ecce tota simplicitas. Non ut illa horrida, 
turpis, rusticana, terribilis, et quae ideo forsitan maritum non habuit, quia invenire non potuit. 
Naturali ducimur malo. Adulatoribus nostris libenter favemus, et quanquam nos respondeamus 
indignos, et calidus rubor ora perfundat ; attamen ad laudem suam intrinsecus anim laetatur. 
Sponsa Christi arca est Testamenti, intrinsecus et extrinsecus deaurata, custos legis Domini. 
Sicut in illa nihil aliud fuit, nisi tabulae Testamenti, ita et in te nullus sit extrinsecus cogitatus. 
Super hoc propitiatorium quasi super Cherubim, sedere vult Dominus. Mittit discipulos suos, ut 
in te sicut in pullo asinae sedeat, curis te saecularibus solvat, ut paleas et lateres /Egypti 
derelinquens, Moysen sequaris in eremo, et terram repromissionis introeas. Nemo sit qui 
prohibeat, non mater, non soror, non cognata, non germanus : Dominus te necessariam habet. 
Quod si voluerint impedire, timeant flagella Pharaonis, qui populum Dei ad colendum quum 
nolens dimittere, passus est ea quae scripta sunt. Jesus ingressus in Templum, ea quae Templi 
non erant, projecit. Deus enim zelotes est, et non vult Patris domum fieri speluncam latronum, 
Alioquin ubi aera numerantur, ubi sunt caveae columbarum, et simplicitas enecatur, ubi in 
pectore virginali saecularium negotiorum cura aestuat, statim velum Templi scinditur ; sponsus 
consurgit iratus, et dicit : Relinquetur vobis domus vestra deserta (Matth. 15:38). Lege 
Evangelium, et vide quomodo Maria ad pedes Domini sedens, Marthae studio praeferatur. Et 
certe Martha sedulo hospitalitatis officio, Domino atque discipulis ejus convivium praeparabat, 
cui Jesus, « Martha, inquit, Martha, sollicita es, et turbaris erga plurima : pauca autem 
necessaria sunt, ut unum : Maria bonam partem elegit, quae non auferetur ab ea » (Luc. 10:41. 
et seqq), Esto et tu Maria, cibis praeferto doctrinam. Sorores tuae cursitent, et quaerant 
quomodo Christum hospitem suscipiant. Tu semel saeculi onere [al. honore] projecto, sede ad 
pedes Domini, et dic : « Inveni eum, quem quaerebat anima mea : tenebo eum, et non dimittam 
» (Cant. 3:4) : et ille respondeat : « Una est columba mea, perfecta mea : una est matri suae, 
electa genitrici suae » (Ibid. 6:8), caelesti videlicet Jerusalem. 

22:25 In oratione ad Deum loquimur, etc. — Semper te cubiculi tui secreta custodiant, semper 
tecum sponsus ludat intrinsecus. Oras, loqueris ad Sponsum : legis, ille tibi loquitur : et quum 
te somnus oppresserit, veniet post parietem, et mittet manum suam per foramen, et tanget 
ventrem tuum: et expergefacta consurges, et dices : « Vulnerata caritate ego sum » : et rursus 
ab eo audies, « Hortus conclusus soror mea sponsa : hortus conclusus, fons signatus » (Cant. 
4:12). Cave ne domum exeas, et velis videre filias regionis alienae, quamvis fratres habeas 
Patriarchas, et Israel parente laeteris : Dina egressa corrumpitur. Nolo te Sponsum quaerere per 
plateas. Nolo te circumire angulos civitatis, dicas licet : « Surgam, et circumibo civitatem, et in 
foro, et in plateis quaeram quem dilexit anima mea » (Ibid. 3:2) ; et interroges : « Num quem 
dilexit anima mea, vidistis » (Ibid. 3) ? Nemo tibi respondere dignabitur. Sponsus in plateis non 
potest inveniri. « Arcta, et angusta via est, quae ducit ad vitam » (Matth. 7:14). Denique 
sequitur : « Quaesivi eum, et non inveni, vocavi eum, et non respondit mihi » (Cant. 5:6). Atque 
utinam non invenisse sufficiat ! Vulneraberis, nudaberis, et gemebunda narrabis : « Invenerunt 
me custodes, qui circumeunt civitatem : percusserunt me, et vulneraverunt me, tulerunt 
theristrum meum mihi » (Ibid. v. 7). Si autem hoc exiens patitur illa, quae dixerat : « Ego dormio, 

et cor meum vigilat » (Cant. 5:2). Et, « fasciculus stactes fratruelis meus mihi, in medio uberum 
meorum commorabitur ; » quid de nobis fiet, quae adhuc adolescentulae sumus ; quae sponsa 
intrante cum sponso, remanemus extrinsecus ? Zelotypus est Jesus, non vult ab aliis videri 
faciem tuam. Excuses licet, atque causeris, obducto velamine ora contexi, et quaesivi te ibi, et 
dixi : « Annuntia mihi, quem dilexit anima mea : ubi pascis, ubi cubas in meridie, ne quando 
efficiar sicut operta super greges sodalium tuorum »(Cant. l:6.juxt. LXX) : indignabitur, tumebit, 
et dicet : « Si non cognoveris teipsam, o pulchra inter mulieres, egredere tu in vestigiis gregum, 
et pasce haedos tuos in tabernaculis pastorum. » Sis licet pulchra, et inter omnes mulieres 
species tua diligatur a Sponso, nisi te cognoveris, et omni custodia servaveris cor tuum : nisi 
oculos juvenum fugeris, egredieris de thalamo meo, et pasces haedos, qui statuendi [al. staturi] 
sunt a sinistris. 

22:26 Itaque, mi Eustochium, filia, domina, conserva, germana (aliud enim aetatis, aliud meriti, 
aliud religionis, hoc caritatis est nomen) audi Isaiam loquentem : « Populus meus intra 

cubiculum tuum. Claude ostium tuum, abscondere pusillum aliquantulum, donec transeat ira 
Domini » (Isai. 26). Foris vagentur virgines stultae, tu intrinsecus esto cum Sponso ; quia si 
ostium clauseris, et secundum Evangelii praeceptum in occulto oraveris Patrem tuum, veniet, et 
pulsabit, et dicet : « Ecce ego sto ante januam, et pulso. Si quis mihi aperuerit, introibo et 
cenabo cum eo, et ipse mecum » (Apoc. 3:20), et tu statim sollicita, respondebis : « Vox fratruelis 
mei pulsantis [al. additur et dicentis]: Aperi mihi soror mea, proxima mea, columba mea, 
perfecta mea » (Cant. 5, 2). Nec est ut dicas : « Despoliavi me tunica mea, quomodo induam 
illam ? Lavi pedes meos, quomodo inquinabo eos ? » ; llico consurge, et aperi, ne te remorante, 
pertranseat, et postea conqueraris, et dicas : « Aperui ego fratrueli meo, fratruelis meus 
pertransivit. » Quid enim necesse est, ut cordis tui ostia clausa sint sponso ? Pateant Christo, 
claudantur diabolo, secundum illud. « Si spiritus potestatem habentis ascenderit super te, ne 
dimiseris locum tuum » (Eccl. 10:4). Daniel in cenaculo suo manebat in superioribus (neque 
enim manere poterat in humili) fenestras apertas ad Jerusalem habuit. Et tu habeto apertas 
fenestras, sed unde lumen introeat, unde videas civitatem Domini. Ne aperias illas fenestras, de 
quibus dicitur : « Intravit mors per fenestras vestras » [al. nostras] (Jer. 9:21). 

22:27 Inanis gloria fugienda. — Illud quoque tibi vitandum est cautius, ne inanis gloriae ardore 
capiaris. « Quomodo, inquit Jesus, potestis credere, gloriam ab hominibus accipientes » (Joan. 
5) ? Vide quale malum sit, quod qui habuerit, non potest credere. Nos vero dicamus : « 
Quoniam gloriatio mea tu es » (Ps. 3:4). Et : « Qui gloriatur, in Domino glorietur » (2 Cor. 10:17). 
Et : « Si adhuc hominibus placerem, Christi servus non essem » (Galat. 1:10). Et : « Mihi autem 
absit gloriari, nisi in cruce Domini nostri Jesu Christi, per quem mihi mundus crucifixus est, et 
ego mundo. » Et illud : « In te laudabimur tota die, in Domino laudabitur anima mea » (Ps. 33). 
Quum facis eleemosynam, Deus solus videat. Quum jejunas, laeta sit facies tua. Vestis nec satis 
munda, nec sordida, et nulla diversitate notabilis ; ne ad te obviam praetereuntium turba 
consistat, et digito monstreris. Frater est mortuus, sororis est corpusculum deducendum : cave 
ne dum haec saepius facis, ipsa moriaris. Nec satis religiosa velis videri, nec plus humilis quam 
necesse est, ne gloriam fugiendo quaeras. Plures enim paupertatis, misericordiae, atque jejunii 
arbitros declinantes, HOC IPSO CUPIUNT placere, quod placere contemnunt : et mirum in 
modum laus, dum vitatur, appetitur. Ceteris perturbationibus quibus hominis mens gaudet, 
aegrescit, sperat et metuit, plures invenio extraneos. Hoc vitio pauci admodum sunt qui 
caruerint : et ille est optimus, qui quasi in pulchro corpore, rara naevorum sorde respergitur. 
Neque vero moneo, ne de divitiis glorieris, ne de generis nobilitate te jactes, ne te ceteris 
praeferas. Scio humilitatem tuam : scio te ex affectu dicere : « Domine, non est exaltatum cor 
meum, neque elati sunt oculi mei » (Ps. 130:1). Novi apud te, et apud matrem tuam, superbiam, 

per quam diabolus cecidit, penitus locum non habere. Unde ad te super ea scribere superfluum 
sit. Stultissimum quippe est docere, quod noverit ille quem doceas. Sed ne hoc ipsum tibi 
jactantiam generet, quod saeculi jactantiam contempsisti ; ne cogitatio tacita surrepat, ut quia 
in auratis vestibus placere desisti, placere coneris in sordidis : etsi quando in conventum fratrum 
veneris vel sororum, humilies sedeas, scabello te causeris indignam. Vocem ex industria, quasi 
confecta jejuniis, non tenues ; et deficientis imitata gressum, humeris innitaris alterius. Sunt 
quippe nonnullae exterminantes facies suas, ut appareant hominibus jejunantes : quae statim ut 
aliquem viderint, ingemiscunt, demittunt supercilium, et operta facie, vix unum oculum, liberant 
[Mss. librant] ad videndum. Vestis pulla, cingulum sacceum, et sordidis manibus pedibusque, 
venter solus, quia videri non potest, aestuat cibo. His cottidie Psalmus ille canitur : « Dominus 
dissipabit ossa hominum sibi placentium » (Ps. 52:6). Aliae virili habitu, veste mutata, erubescunt 
esse feminae quod natae sunt, crinem amputant, et impudenter erigunt facies eunuchinas. Sunt 
quae ciliciis vestiuntur, et cucullis fabrefactis, ut ad infantiam redeant, imitantur noctuas et 
bubones. 

22:28 Sed ne tantum videar disputare de feminis, viros quoque fuge, quos videris catenatos, 
quibus feminei contra Apostolum crines, hircorum barba, nigrum pallium, et nudi in patientia 
frigoris pedes. Haec omnia argumenta sunt diaboli. Talem olim Antimum, talem nuper 
Sophronium Roma congemuit. Qui postquam nobilium introierunt domus, et deceperunt 
mulierculas oneratas peccatis, semper discentes, et nunquam ad scientiam veritatis 
pervenientes, tristitiam simulant ; et quasi longa jejunia, furtivis noctium cibis protrahunt. 
Pudet dicere reliqua, ne videar potius invehi, quam monere. Sunt alii (de mei ordinis hominibus 
loquor) qui ideo Presbyteratum et Diaconatum ambiunt, ut mulieres licentius videant. Omnis 
his cura de vestibus, si bene oleant, si pes, laxa pelle, non folleat. Crines calamistri vestigio 
rotantur ; digiti de annulis radiant : et ne plantas humidior via aspergat, vix imprimunt summa 
vestigia. Tales quum videris, sponsos magis aestimato quam Clericos. Quidam in hoc omne 
studium vitamque posuerunt, ut matronarum nomina, domos, moresque cognoscant. E quibus 
unum, qui hujus artis est princeps, breviter strictimque describam : quo facilius magistro cognito, 
discipulos recognoscas. Cum sole festinus exurgit ; salutandi ei ordo disponitur ; viarum 
compendia requiruntur, et paene usque ad cubicula dormientium, senex importunus ingreditur. 
Si pulvillum viderit, si mantile elegans, si aliquid domesticae suppellectilis, laudat, miratur, 
attrectat, et se his indigere conquerens, non tam impetrat, quam extorquet : quia singulae 
metuunt Veredarium urbis offendere. Huic inimica castitas, inimica jejunia : prandium nidoribus 
probat et altili geranopepa [< yepcov 6 rcencov], quae vulgo pipizo (ttojuiu^cjov) nominatur. Os 
barbarum et procax, et in convicia semper armatum. Quocumque te verteris, primus in facie 
est. Quicquid novum insonuerit, aut auctor, aut exaggerator est famae. Equi per horarum 
momenta mutantur, tam nitidi, tamque feroces, ut Thracii regis illum putes esse germanum. 

22:29 Variis callidus hostis pugnat insidiis. Sapientior erat coluber omnibus bestiis, quas 
creaverat Dominus super terram. Unde et Apostolus : Non, inquit, ignoramus ejus astutias. NEC 
AFFECTAT/E SORDES, nec exquisitae munditiae conveniunt Christiano. Si quid ignoras, si quid de 
Scripturis dubitas, interroga eum, quem vita commendat, excusat aetas, fama non reprobat ; qui 
possit dicere, « Desponsavi enim vos uni viro, virginem castam exhibere Christo » (2 Cor. 11:2). 
Aut si non est qui possit exponere, MELIUS EST ALIQUID nescire secure, quam cum periculo 
discere. Memento, quia in medio laqueorum ambulas : et multae veteranae virgines castitatis 
indubitatae in ipso mortis limine coronam perdidere de manibus. Si quae ancillulae sunt comites 
propositi tui, ne erigaris adversus eas, ne infleris ut domina. Unum sponsum habere coepistis, 
simul psallitis, Christi simul corpus accipitis, cur menda diversa sit ? Provocentur et aliae. Honor 
virginum sit invitatio ceterarum. Quod si aliquam senseris infirmiorem in fide, suscipe, consolare, 

blandire, et pudicitiam illius fac lucrum tuum. Si qua simulat, fugiens servitutem, huic aperte 
Apostolum lege : « Melius est nubere, quam uri » (1 Cor. 7:9). Eas autem virgines et viduas, 
quae otiosae et curiosae domos circumeunt matronarum, quae rubore frontis attrito, parasitos 
vincunt mimorum, quasi quasdam pestes abjice. « Corrumpunt mores bonos confabulationes 
pessimae » (1 Cor. 15:33). Nulla illis nisi ventris cura est, et quae ventri sunt proxima. Istiusmodi 
hortari solent, et dicere : « Mi catella, rebus tuis utere, et vive dum vivis : et nunquid filiis tuis 
servas ? Vinosae atque lascivae, quidvis mali insinuant, ac ferreas quoque mentes ad delicias 
emolliunt. « Et quum luxuriatae fuerint in Christo, nubere volunt, habentes damnationem, quod 
primam fidem irritam fecerunt » (1 Tim. 5:llf.). Nec tibi diserta multum velis videri, aut Lyricis 
festiva carminibus, metro ludere. Non delumbem matronarum salivam delicata secteris, quae 
nunc strictis dentibus, nunc labiis dissolutis, balbutientem linguam in dimidiata verba 
moderantur, rusticum putantes omne quod nascitur. Adeo illis adulterium etiam linguae placet : 
« Quae enim communicatio luci ad tenebras ? Qui consensus Christo cum Belial » (2 Cor. 6:14) ? 
Quid facit cum Psalterio Horatius ? Cum Evangeliis Maro ? Cum Apostolo Cicero ? Nonne 
scandalizatur frater, si te viderit in idolio recumbentem ? Et licet omnia munda mundis, et nihil 
rejiciendum, quod cum gratiarum actione percipitur : tamen simul bibere non debemus calicem 
Christi, et calicem daemoniorum. Referam tibi meae infelicitatis historiam. 

22:30 Quum ante annos plurimos domo, parentibus sorore, cognatis, et quod his difficilius est, 
consuetudine lautioris cibi, propter caelorum me regna castrassem, et Jerosolymam militaturus 
pergerem, Bibliotheca, quam mihi Romae summo studio ac labore confeceram, carere omnino 
non poteram. Itaque miser ego lecturus Tullium, jejunabam. Post noctium crebras vigilias, post 
lacrimas, quas mihi praeteritorum recordatio peccatorum ex imis visceribus eruebat, Plautus 
sumebatur in manus [al. manibus]. Si quando in memetipsum reversus, Prophetas legere 
coepissem, sermo horrebat incultus ; et quia lumen caecis oculis non videbam, non oculorum 
putabam culpam esse, sed solis. Dum ita me antiquus serpens [al. hostis] illuderet, in media 
ferme Quadragesima medullis infusa febris, corpus invasit exhaustum : et sine ulla requie (quod 
dictu quoque incredibile sit) sic infelicia membra depasta est, ut ossibus vix haererem. Interim 
parantur exequiae, et vitalis animae calor, toto frigescente jam corpore, in solo tantum tepente 
pectusculo palpitabat : Quum subito raptus in spiritu, ad tribunal judicis pertrahor ; ubi tantum 
luminis, et tantum erat ex circumstantium claritate fulgoris, ut projectus in terram, sursum 
aspicere non auderem. Interrogatus de condicione, Christianum me esse respondi. Et ille qui 
praesidebat : Mentiris, ait, Ciceronianus es, non Christianus : ubi enim thesaurus tuus, ibi et cor 
tuum (Matth. 6:21). Illico obmutui, et inter verbera (nam caedi me jusserat) conscientiae magis 
igne torquebar, illum mecum versiculum reputans : « In inferno autem quis confitebitur tibi » 
(Ps. 6:6) ? Clamare tamen coepi, et ejulans dicere : « Miserere mei, Domine, miserere mei ». 
Haec vox inter flagella resonabat. Tandem ad praesidentis genua provoluti qui astabant, 
precabantur, ut veniam tribueret adolescentiae, et errori locum paenitentiae commodaret, 
exacturus deinde cruciatum, si Gentilium litterarum libros aliquando legissem. Ego qui in tanto 
constrictus articulo, vellem etiam majora promittere, dejerare coepi, et nomen ejus obtestans, 
dicere, Domine, si unquam habuero codices saeculares, si legero, te negavi. In haec sacramenti 
verba dimissus, revertor ad superos ; et mirantibus cunctis, oculos aperto tanto lacrimarum 
imbre perfusos, ut etiam, incredulis fidem facerem ex dolore. Nec vero sopor ille fuerat, aut 
vana somnia, quibus saepe deludimur. Testis est tribunal illud, ante quod jacui, testis judicium 
triste, quod timui : ita mihi nunquam contingat in talem incidere quaestionem. Liventes fateor 
habuisse me scapulas, plagas sensisse post somnum, et tanto dehinc studio divina legisse, 
quanto non ante mortalia legeram. 

22:31 Avaritiae tibi quoque vitandum est malum, non ut aliena non appetas (hoc enim et 
publicae leges puniunt) sed quo tua, quae tibi sunt aliena, non serves. « Si in alieno, inquit, fideles 
non fuistis, quod vestrum est, quis dabit vobis » (Luc. 16:12) ? Aliena nobis auri argentique sunt 
pondera, nostra possessio spiritalis est : de qua alibi dicitur : « Redemptio animae viri, propriae 
divitiae (Prov. 13). Nemo potest duobus dominis servire : aut enim unum odiet, et alterum 
amabit ; aut unum patietur, et alterum contemnet. Non potestis Deo servire, et mammonae » 
(Matth. 6:24), id est « divitiis. » Nam gentili Syrorum lingua, Mammona divitiae nuncupantur. 
COGITATIO VICTUS, spinae sunt fidei. Radix avaritiae, cura gentilium. At dicis : Puella sum 
delicata, et quae manibus meis laborare non possim. Si ad senectam venero, si aegrotare coepero, 
quis mei miserebitur ? Audi Apostolis loquentem Jesum : « Ne cogitetis in corde vestro, quid 
manducetis : neque corpori vestro, quid induamini. Nonne anima plus est quam esca, et corpus 
plus quam vestimentum ? Respicite volatilia caeli, quoniam non serunt, neque metunt, neque 
congregant in horrea, et Pater vester caelestis pascit illa » (Matth. 5:25,26). Si vestis defuerit, 
lilia proponantur. Si esurieris, audias beatos pauperes et esurientes. Si aliquis te afflixerit dolor, 
legito : « Propter hoc complaceo mihi in infirmitatibus meis. » Et, « datus est mihi stimulus 
carnis meae, angelus Satanae, qui me colaphizet » (1. Cor. 12 30:7), extollar. Laetare in omnibus 
judiciis Dei. « Exultaverunt enim filiae Judae in omnibus Judiciis tuis, Domine. » Illa tibi semper in 
ore vox resonet : « Nudus exivi de utero matris meae, nudus redeam » (Job. 1:21). Et : « Nihil 
intulimus in hunc mundum, neque auferre quid possumus. » 

22:32 At nunc plerasque videas armaria vestibus stipare, tunicas mutare cottidie, et tamen 
tineas non posse superare. Quae religiosior fuerit, unum exterit [al. exerit] vestimentum, et 
plenis arcis pannos trahit. Inficiuntur membranae colore purpureo. Aurum liquescit in litteras, 
gemmis codices vestiuntur, et nudus ante fores earum Christus emoritur. Quum manum egenti 
porrexerint, buccinant. Quum ad agapen vocaverint, praeco conducitur. Vidi nuper (nomen 
taceo, ne Satyram putes) nobilissimam mulierum Romanarum in Basilica Beati Petri, semiviris 
antecedentibus, propria manu, quo religiosior putaretur, singulos nummos dispertire 
pauperibus. Interea [ut usu nosse perfacile est] anus quaedam annis pannisque obsita 
praecucurrit, ut alterum nummum acciperet : ad quam quum ordine pervenisset, pugnus 
porrigitur pro denario, et tanti criminis reus sanguis effunditur. Radix omnium malorum est 
avaritia, ideoque ab Apostolo idolorum servitus appellatur. Quaere primum regnum Dei, et haec 
omnia apponentur tibi. Non occidet fame animam justam Dominus. « Junior fui, et senui, et non 
vidi justum derelictum, neque semen ejus quaerens panem » (Ps. 36:25). Elias corvis 
ministrantibus pascitur. Vidua Sareptana, ipsa cum filiis nocte moritura, Prophetam pascit 
esuriens : et mirum in modum capsace completo, qui alendus venerat, alit. Petrus Apostolus 
inquit : « Argentum, et aurum non habeo, quod autem habeo, hoc tibi do. In nomine Domini 
Jesu surge, et ambula » (Act. 3:6). At nunc multi, licet sermone taceant, opere loquuntur : Fidem 
et misericordiam non habeo : quod autem habeo, argentum et aurum, hoc tibi non do. « 
Habentes autem victum et vestitum, his contenti sumus » (1. Tim. 6:8). Audi Jacob, quid sua 
oratione postulet : « Si fuerit Dominus meus mecum, et servaverit me in via hac, per quam ego 
iter facio, et dederit mihi panem ad manducandum, et vestitum ad vestiendum » (Gen. 28:20). 
Tantum necessaria deprecatus est : et post annos viginti dives dominus, et ditior pater, ad 
terram revertitur Chanaan. Infinita de Scripturis exempla suppetunt, quae avaritiam doceant 
esse fugiendam. 

22:33 Verum quia nunc ex parte de ea dicitur (et suo, si Christus annuerit volumini reservatur) 
quid ante non plures annos Nitriae gestum sit, referemus. Quidam ex fratribus parcior magis 
quam avarior, et nesciens triginta argenteis Dominum venditum, centum solidos, quos lino 
texendo acquisierat, moriens dereliquit. Initum est inter Monachos consilium (nam in eodem 

loco circiter quinque milia divisis cellulis habitabant) quid facto opus esset. Alii pauperibus 
distribuendos esse dicebant : alii dandos Ecclesiae : nonnulli parentibus remittendos. Macarius 
vero, et Pambo, et Isidorus, et ceteri, quos Patres vocant, Sancto in eis loquente Spiritu, 
decreverunt infodiendos esse cum domino suo, dicentes : « Pecunia tua tecum sit in 

perditionem » (Act. 8:10). Nec hoc crudeliter quisquam putet factum : tantus cunctos per totam 
/Egyptum terror invasit, ut unum solidum dimisisse, sit criminis. 

22:34 Et quoniam Monachorum fecimus mentionem, et te scio libenter audire, quae sancta 
sunt, aurem paulisper accommoda. Tria sunt in /Egypto genera Monachorum. Unum, 
Coenobitae, quod illi Sauses gentili lingua vocant, nos in commune viventes possumus appellare. 
Secundum, Anachoretae, qui soli habitant per deserta ; et ab eo quod procul ab hominibus 
recesserint, nuncupantur. Tertium genus est, quod Remoboth dicunt, deterrimum [al. 
teterrimum] atque neglectum, et quod in nostra provincia aut solum, aut primum est. Hi bini 
vel terni, nec multo plures simul habitant, suo arbitratu ac ditione viventes : et de eo quod 
laboraverint, in medium partes conferunt, ut habeant alimenta communia. Habitant autem 
quam plurimum in urbibus et castellis : et quasi ars sit sancta, non vita, quicquid vendiderint, 
majoris est pretii. Inter hos saepe sunt jurgia quia, suo viventes cibo, non patiuntur se alicui esse 
subjectos. Revera solent certare jejuniis ; et rem secreti, victoriae faciunt. Apud hos affectata 
sunt omnia ; laxae manicae, caligae follicantes, vestis crassior [Mss. grossior], crebra suspiria ; 
visitatio Virginum, detractio Clericorum : et si quando dies festus venerit, saturantur ad 
vomitum. 

22:35 Coenobitae. — His igitur quasi quibusdam pestibus exterminatis, veniamus ad eos qui 
plures sunt, et in commune habitant, id est, quos vocari Coenobitas diximus. Prima apud eos 
confoederatio est, oboedire majoribus, et quicquid jusserint, facere. Divisi sunt per decurias 
atque centurias, ita ut novem hominibus decimus praesit. Et rursus decem praepositos sub se 
centesimus habeat. Manent separati sejunctis cellulis. Usque ad horam nonam, ut institutum 
est, nemo pergit ad alium, exceptis his Decanis, quos diximus, ut si cogitationibus forte quis 
fluctuat, illius consoletur alloquiis. Post horam nonam in commune concurritur, Psalmi resonant, 
Scripturae recitantur ex more. Et completis orationibus, cunctisque residentibus, medius, quem 
Patrem vocant, incipit disputare. Quo loquente, tantum silentium fit, ut nemo alium respicere, 
nemo audeat exscreare. Dicentis laus in fletu est audientium. Tacite [Leg. Tacitae] volvuntur per 
ora lacrimae, et ne in singultus quidem erumpit dolor. Quum vero de regno Christi, et de futura 
beatitudine, et de gloria coeperit annuntiare ventura, videas cunctos moderato suspirio, et oculis 
ad caelum levatis, intra se dicere : « Quis dabit mihi pennas sicut columbae, et volabo, et 
requiescam » (Ps. 54:7) ? Post haec concilium solvitur, et unaquaeque decuria cum suo parente 
pergit ad mensas, quibus per singulas hebdomadas vicissim ministrant. Nullus in cibo strepitus 
est ; nemo comedens loquitur. Vivitur pane, legumini bus et oleribus, quae sale solo condiuntur. 
Vinum tantum senes accipiunt, quibus cum parvulis saepe fit prandium, ut aliorum fessa 
sustentetur aetas, aliorum non frangatur incipiens. Dehinc consurgunt pariter, et hymno dicto, 
ad praesaepia redeunt : ibi usque ad vesperam cum suis unusquisque loquitur, et dicit : Vidistis 
illum et illum ? Quanta in ipso sit gratia ? Quantum silentium ? Quam moderatus incessus ? Si 
infirmum viderint, consolantur : si in Dei amore ferventem, cohortantur ad studium. Et quia 
nocte extra orationes publicas in suo cubili [Aliquot Mss. cubiculo] unusquisque vigilat, 
circumeunt cellulas singulorum ; et aure apposita, quid faciant, diligenter explorant. Quem 
tardiorem deprehenderint, non increpant : sed dissimulato quod norunt, eum saepius visitant : 
et prius incipientes, provocant magis orare quam cogunt. Opus diei statum est : quod Decano 
redditum, fertur ad CEconomum, qui et ipse per singulos menses Patri omnium cum magno 
tremore reddit rationem. A quo etiam cibi quum facti fuerint, praegustantur : et quia non licet 

dicere cuiquam : Tunicam et sagum textaque juncis strata non habeo, ille ita universa moderatur, 
ut nemo quid postulet, nemo dehabeat. Si quis vero coeperit aegrotare, transfertur ad exedram 
latiorem, et tanto senum ministerio confovetur, ut nec delicias urbium, nec matris quaerat 
affectum. Dominicis diebus orationi tantum et lectionibus vacant : quod quidem et omni 
tempore completis opusculis faciunt. Quotidie aliquid de Scripturis discitur. Jejunium totius 
anni aequale est, excepta Quadragesima, in qua sola conceditur districtius vivere. A Pentecoste 
cenae mutantur in prandia : quo et traditioni Ecclesiasticae satisfiat, et ventrem cibo non onerent 
duplicato. Tales Philo Platonici sermonis imitator : tales Josephus, Graecus Livius, in secunda 
Judaicae captivitatis historia Essenos refert. 

22:36 Verum quia nunc de Virginibus scribens, paene superfluum de Monachis disputavi, ad 
tertium genus veniam, quos Anachoretas vocant ; qui et de Coenobiis exeuntes, excepto pane 
et sale, ad deserta nihil perferunt amplius. Hujus vitae auctor Paulus, illustrator Antonius : et ut 
ad superiora conscendam, princeps Joannes Baptista fuit. Talem vero virum Jeremias quoque 
Propheta describit, dicens : « Bonum est viro quum portaverit jugum ab adolescentia sua. 
Sedebit solitarius, et tacebit, quoniam sustulit super se jugum, et dabit percutienti se maxillam : 
saturabitur opprobriis, quia non in sempiternum abjiciet Dominus » (Thren. 27. et seqq.). Horum 
laborem et conversationen in carne non carnis, alio tempore, si volueris, explicabo. Nunc ad 
propositum redeam, quia de avaritia disserens, ad Monachos veneram. Quorum tibi exempla 
proponens, non dico aurum atque argentum, et ceteras opes, sed ipsam terram et caelum 
despiciens, et Christo copulata cantabis : « Pars mea Dominus. » 

22:37 Post haec quanquam Apostolus orare nos semper jubeat, ET SANCTIS etiam ipse sit 
somnus oratio, sic tamen divisas orandi horas debemus habere, ut si forte aliquo fuerimus opere 
detenti, ipsum nos ad officium tempus admoneat. Horam tertiam, sextam, nonam, diluculum 
quoque et vesperam, nemo est qui nesciat. Nec cibi sumantur, nisi oratione praemissa : nec 
recedatur a mensa, nisi referatur Creatori gratia. Noctibus bis terque surgendum, revolvenda 
quae de Scripturis memoriter retinemus. Egredientes de hospitio, armet oratio : regredientibus 
de platea, oratio occurrat antequam sessio : nec prius corpusculum requiescat, quam anima 
pascatur. Ad omnem actum, ad omnem incessum manus pingat Domini crucem. Nulli detrahas, 
nec adversus filium matris tuae ponas scandalum. Tu quae [Ms. quis] es, ut alienum servum 
judices? « Suo Domino stat, aut cadit. Stabit autem: potens est enim Dominus statuere illum 
» (Rom. 14:4). Nec si biduo triduoque jejunaveris, putes te non jejunantibus esse meliorem. Tu 
jejunas, et irasceris : ille comedit, et fronte blanditur. Tu vexationem mentis et ventris esuriem 
rixando digeris [al. detegis]: ille moderatius alitur, et Deo gratias agit. Unde cottidie clamat 
Isaias : « Non tale jejunium elegi, dicit Dominus » (Isai. 58:5). Et iterum: « In diebus jejuniorum 
vestrorum inveniuntur voluntates vestrae, et omnes qui sub vestra potestate sunt, stimulatis. In 
judiciis et litibus jejunatis, et percutitis pugnis humilem » (Ibid. v. 3). Ut quid mihi jejunatis ? 
Quale illud potest esse jejunium, cujus iram non dicam nox occupat, sed luna integram 
derelinquit ? Te ipsam considerans, NOLI IN ALTERIUS ruina, sed in tuo opere gloriari. 

22:38 Exempla malorum. Meliorum exempla sectanda. — Nec illarum tibi exempla proponas, 
quae carnis curam facientes, possessionum reditus, et quotidianas domus impensas supputant. 
Neque enim undecim Apostoli Judae proditione sunt fracti : nec Phygelo, et Alexandro 
facientibus naufragium, ceteri a cursu fidei substiterunt. Nec dicas, illa et illa suis rebus fruitur ; 
honoratur ab hominibus ; fratres ad eam conveniunt et sorores. Nunquid ideo virgo esse desiit ? 
Primo dubium est, an virgo sit talis. « Non enim quomodo videt homo, videt Deus. Homo videt 
in facie, Deus autem videt in corde » (1. Reg. 16). Dehinc etiam si corpore virgo est, spiritu virgo 
sit, nescio. Apostolus autem ita virginem definivit : Ut sit sancta corpore et spiritu (1 Cor. 7:34). 



62 


Ad extremum habeat sibi gloriam suam. Vincat Pauli sententiam, deliciis fruatur et vivat. Nos 
meliorum exempla sectemur. Propone tibi beatam Mariam, quae tantae exstitit puritatis, ut 
Mater Domini esse mereretur. Ad quam quum Angelus Gabriel in viri specie descendisset, 
dicens : Ave gratia plena, Dominus tecum (Luc. 1:28), consternata et perterrita, respondere non 
potuit. Nunquam enim a viro fuerat salutata. Denique nuntium discit et loquitur. Et quae 
hominem formidabat, cum Angelo fabulatur intrepida. Potes et tu esse Mater Domini. Accipe 
tibi tomum magnum, novum, et scribe in eo stilo hominis : velociter spolia detrahe : et 
postquam accesseris ad Prophetissam, et conceperis in utero, et pepereris filium, dic. « A timore 
tuo, Domine, concepimus, et doluimus, et peperimus spiritum salvationis tuae, quem fecimus 
super terram » (Isa. 26). Tunc et filius tuus tibi respondebit, et dicet : Ecce mater mea, et fratres 
mei (Mare. 3:34). Et mirum in modum ille, quem in latitudine pectoris tui paulo ante 
descripseras, quem in novitate cordis stilo rignaveras ; postquam spolia ex hostibus receperit, 
postquam denudaverit principatuset potestates, et affixerit eas cruci, conceptus adolescit, et 
major effectus sponsam te incipit habere de matre. GRANDIS LABOR, sed grande praemium, 
esse quod Martyres, esse quod Apostoli, esse quod Christus est. Quae quidem universa tunc 
prosunt, quum in Ecclesia fiunt : quum in una domo Pascha celebramus ; si Arcam ingredimur 
cum Noe; si pereunte Jericho, Rahab meretrix justificata nos continet. Ceterum virgines, quales 
apud diversas haereses, et quares apud impurissimum Manichaeum esse dicuntur, scorta sunt 
existimandae, non virgines. Si enim corporis earum auctor est diabolus, quomodo possunt 
honorare plasmationem hostis sui ? Sed quia sciunt virginale vocabulum gloriosum, sub ovium 
pellibus lupos tegunt. Christum mentitur Antichristus ; et turpitudinem vitae falso nominis 
honore convestiunt. Gaude soror, gaude filia, gaude mi virgo : quia quod aliae simulant, tu vere 
esse coepisti. 

22:39 Haec omnia quae digessimus, dura videbuntur ei, quae non amat Christum. Qui autem 
omnem saeculi pompam pro purgamento habuerit ; et vana duxerit universa sub sole, ut 
Christum lucrifaciat ; qui commortuus est Domino suo, et consurrexit, et crucifixit carnem cum 
vitiis et concupiscentiis, libere proclamabit : « Quis nos separabit a caritate Dei [al. Christi] ? An 
tribulatio ? An angustia ? An persecutio ? An fames ? An nuditas ? An periculum ? An gladius ? 
»; Et iterum : « Certus sum, quia neque mors, neque vita, neque Angelus, neque Principatus, 
neque Potestates, neque instantia, neque futura, neque fortitudo, neque excelsum, neque 
profundum, neque alia creatura poterit nos separare a caritate Dei, quae est in Christo Jesu 
Domino nostro » (Rom. 8:35. et seqq.). Dei Filius pro nostra salute, hominis factus est filius. 
Novem mensibus in utero ut nascatur exspectat, fastidia sustinet, cruentus egreditur, pannis 
involvitur, blanditiis delinitur [al. deridetur]: et ille pugillo mundum includens, praesaepis 
continetur angustiis. Taceo quod usque ad triginta annos ignobilis, parentum paupertate 
contentus est : verberatur, et tacet : crucifigitur, et pro crucifigentibus deprecatur. « Quid igitur 
retribuam Domino pro omnibus quae retribuit mihi ? Calicem salutaris accipiam, et nomen 
Domini invocabo. Pretiosa est in conspectu Domini, mors Sanctorum ejus » (Ps. 115:4-6). Haec 
est sola DIGNA RETRIBUTIO, quum sanguis sanguine compensatur ; et redempti cruore Christi, 
pro redemptore libenter occumbimus. Quis sanctorum sine certamine coronatus est ? Abel 
justus occiditur ; Abraham uxorem periclitatur amittere. Et ne in immensum volumen extendam, 
quaere et invenies singulos adversa perpessos. Solus in deliciis Salomon fuit, et forsitan ideo 
corruit. « Quem enim diligit Dominus, corripit [al. flagellat]. Castigat autem omnem filium quem 
recipit » (Prov. 3:12). Nonne melius est brevi tempore dimicare, ferre vallum, arma sumere, 
lassescere sub lorica, et postea gaudere victorem, quam impatientia unius horae servire 
perpetuo ? 

22:40 Nihil amantibus DURUM EST, nullus difficilis cupienti labor est. Respice quanta Jacob 
pro Rachel pacta uxore sustinuit. « Et servivit, inquit Scriptura, Jacob pro Rachel annis septem. 
Et erant in conspectu ejus quasi dies pauci, quia amabat illam » (Genes. 29:20). Unde et ipse 
postea memorat : In die urebar aestu, et gelu nocte (Gen. 31:40). Amemus et nos Christum, 
ejusque semper quaeramus amplexus, et facile videbitur omne difficile ; brevia putabimus 
universa quae longa sunt ; et jaculo illius vulnerati, per horarum momenta dicemus : « Heu me, 
quia peregrinatio mea prolongata est a me. (Ps. 119:2). Non sunt enim condignae passiones 
hujus temporis ad futuram gloriam, quae revelabitur in nobis (Rom. 8:18). Quia tribulatio 
patientiam operatur, patientia autem probationem, probatio autem spem, spes autem non 
confundit » (Ibid. 5:3,4). Quando tibi grave videtur esse quod sustines, Pauli secundam 
Epistolam ad Corinthios lege : « In laboribus plurimum ; in carceribus abundantius ; in plagis 
supra modum ; in mortibus frequenter. A Judaeis quinquies quadragenas una minus accepi : ter 
virgis caesus sum : semel lapidatus sum : ter naufragium feci : nocte et die in profundo maris 
fui. In itineribus saepius, periculis fluminum, periculis latronum, periculis ex genere, periculis ex 
gentibus, periculis in civitate, periculis in deserto, periculis in mari, periculis in falsis fratribus : 
in laboribus, in miseriis, in vigiliis multis, in fame et siti, in jejuniis plurimis, in frigore et nuditate 
» (2 Cor. 11). Quis nostrum saltem minimam portionem de catalogo harum sibi potest vindicare 
virtutum ? Ob quae ille postea confidenter ajebat : « Cursum consummavi, fidem servavi. 
Superest mihi corona justitiae, quam retribuet mihi in illa die Dominus justus judex » (2. Tim. 
4:7,8). Si cibus insulsior fuerit, contristamur : et putamus Deo nos aliquod praestare beneficium, 
quum aquatius vinum bibimus. Calix frangitur, mensa subvertitur ; verbera resonant, et aqua 
tepidior sanguine vindicatur. « Regnum caelorum vim patitur, et violenti rapiunt illud » (Matth. 
11:12). Nisi vim feceris, caelorum regna non capies. Nisi pulsaveris importune, panem non 
accipies Sacramenti. AN NON TIBI VIDETUR VIOLENTIA, quum caro cupit esse quod Deus est : 
et illuc unde Angeli corruerunt, Angelos judicatura conscendit ? 

22:41 Merces Virginum et pudicitiae. — Egredere quaeso paulisper de carcere, et praesentis 
laboris ante oculos tuos tibi pinge mercedem, quam nec oculus vidit, nec auris audivit, nec in cor 
hominis ascendit. Qualis erit illa dies, quum tibi Maria Mater Domini choris occurret comitata 
Virgineis ? Quum post Rubrum mare, submerso cum suo exercitu Pharaone, tympanum tenens 
Maria soror Aaron in sua manu, praecinet responsuris : « Cantemus Domino, gloriose enim 
honorificatus est : equum et ascensorem projecit in mare » (Exod. 15:1). Tunc Thecla in tuos 
laeta volabit amplexus. Tunc et ipse sponsus occurret, et dicet : « Surge, veni proxima mea, 
speciosa mea, columba mea, quia ecce hiems transivit, pluvia abiit sibi » (Cant. 1:10,11). Tunc 
et Angeli mirabuntur, et dicent : « Quae est ista prospiciens [al. proficiscens] quasi diluculum, 
speciosa ut luna, electa ut sol » (Ibid. 6:9) ? Videbunt te filiae, et laudabunt reginae, et concubinae 
praedicabunt. Hinc et alius castitatis chorus occurret : Sara cum nuptis veniet : filia Phanuelis 
Anna cum viduis. Erunt in diversis gregibus carnis et spiritus matres tuae. Laetabitur illa, quod 
genuit : exsultabitur ista, quod docuit. Tunc vere super asinam Dominus ascendet, et caelestem 
ingreditur Jerusalem. Tunc parvuli, de quibus in Isaia Salvator effatu r : « Ecce ego, et pueri mei, 
quos mihi dedit Deus » (Isai. 8:18), palmas victoriae sublevantes, consono ore cantabunt : « 
Osanna in excelsis : Benedictus qui venit in nomine Domini, osanna in excelsis » (Joan. 12:13). 
Tunc centum quadraginta quattuor milia in conspectu throni et seniorum tenebunt citharas, et 
cantabunt Canticum novum. Et nemo poterit dicere Canticum illud, nisi numerus definitus. « Hi 
sunt qui cum mulieribus se non coinquinaverunt : Virgines enim permanserunt. Hi sunt qui 
sequuntur agnum quocumque vadit » (Apoc. 14:4). Quotiescumque te vana saeculi delectaverit 
ambitio : quoties in mundo aliquid videris gloriosum, ad paradisum mente transgredere : esse 
incipe quod futura es, et audies a sponso tuo : « Pone me sicut umbraculum in corde tuo ; sicut 

signaculum in brachio tuo » (Cant. 8:6), et corpore pariter ac mente munita clamabis, et dices : 
« Aquae multae non potuerunt exstinguere caritatem, et flumina non operient eam » (Ibid. v. 7). 

{23} 

Epistola XXIII 

(alias 24 ; scripta eodem anno quo superior) 

Ad Marcellam de exitu Leae 


Leae religiosissimae feminae mortem quum Consulis designati, qui sub idem tempus obierat, 
morte comparat, ostendens quantum discrimen sit inter Sanctorum et Ethnicorum exitus. 

23:1 Cum hora ferme tertia hodiernae diei, septuagesimum secundum Psalmum, id est, tertii 
libri principium legere coepissemus ; et docere cogeremur, tituli ipsius partem ad finem secundi 
libri, partem ad principium tertii libri pertinere : quod scilicet, « defecerunt hymni David, filii 
Jesse, » finis esset prioris : « Psalmus » vero « Asaph » principium sequentis ; et usque ad eum 
locum pervenissemus, in quo justus loquitur : « Si dicebam, narrabo [al. narravero] sic, ecce 
generationem filiorum tuorum praevaricatus sum » (Ps. 72:15) ; quod in Latinis codicibus non 
ita habemus expressum : repente nobis nuntiatum est sanctissimam Leam exisse de corpore. 
Ibique ita te palluisse conspexi, ut vere aut pauca, aut nulla sit anima, quae fracto vase testaceo, 
non tristis erumpat. Et tu quidem, non quod futuri incerta esses, dolebas ; sed quod triste funeri 
obsequium non dedisses. Denique in mediis fabulis [Colloquiis], rursum didicimus, reliquias ejus 
jam Ostiam fuisse delatas. 

23:2 Quaeras, quo pertineat ista replicatio ? Respondebo tibi verbis Apostoli, « multum per 
omnem modum. » Primum, quod universorum gaudiis prosequenda sit, quae calcato diabolo, 
coronam jam securitatis accepit. Secundo, ut ejus vita breviter explicetur. Tertio, ut designatum 
Consulem, de suis socculis [al. saeculis] detrahentem, esse doceamus in tartaro. Et quidem 
conversationem Leae nostrae, quis possit digno allevare praeconio ? Ita eam totam ad Dominum 
fuisse conversam, ut Monasterii princeps, mater virginum fieret : post mollitiem vestium sacco 
membra trivisse : insomnes orationibus duxisse noctes : et comites suas plus exemplo docuisse 
quam verbis. Humilitatis fuit tantae tamque subjectae, ut quondam domina plurimorum ancilla 
omnium [al. hominis] putaretur : nisi quod eo Christi magis esset ancilla, dum domina hominum 
non putatur. Inculta vestis, vilis cibus, neglectum caput : ita tamen, ut quum omnia faceret, 
ostentationem fugeret singulorum, ne reciperet in praesenti saeculo mercedem suam. 

23:3 Nunc igitur pro brevi labore aeterna beatitudine fruitur ; excipitur Angelorum choris, 
Abrahae sinibus confovetur, et cum paupere quondam Lazaro, divitem purpuratum, et non 
palmatum Consulem, sed atratum, stillam digiti minoris cernit inquirere. O quanta rerum 
mutatio ! Ille, quem ante paucos dies dignitatum omnium culmina praecedebant, qui, quasi de 
subjectis hostibus triumpharet, Capitolinas ascendit arces, quem plausu quodam et tripudio 
populus Romanus excepit, ad cujus interitum urbs universa commota est, nunc desolatus, et 
nudus, non in lacteo caeli palatio, ut uxor mentitur infelix, sed in sordentibus tenebris continetur. 
Haec vero quam unius cubiculi secreta vallabant, quae pauper videbatur, et tenuis, cujus vita 

putabatur amentia, Christum sequitur, et dicit : « Quaecumque audivimus, ita et vidimus in 
civitate Dei nostri » (Ps. 47:9), et reliqua. 

23:4 Quapropter moneo, et flens gemensque contestor, ut dum hujus mundi viam currimus, 
non duabus tunicis, id est, duplici vestiamur fide : non calceamentorum pellibus, mortuis 
videlicet operibus, praegravemur : non divitiarum nos pera ad terram premat : non virgae, id est, 
potentiae saecularis quaeratur auxilium : non pariter, et Christum velimus habere, et saeculum ; 
sed pro brevibus, et caducis, aeterna succedant : et quum cottidie (secundum corpus loquor) 
praemoriamur, IN CETERIS NON nos perpetuos existimemus, ut possimus esse perpetui.; Romae 
veluti in eremo solitariam vitam sanctissime degeret, laudat apud Marcellam, a qua de illius 
sanctitate audierat. 

{24} 

Epistola XXIV 


(alias 15 ; scripta biduo post superiorem) 


Ad eandem Marcellam de laudibus Asellae 


Asellam Virginem, quae Romae veluti in eremo solitariam vitam sanctissime degeret, laudat apud 
Marcellam, a qua de illius sanctitate audierat. 

24:1 Nemo reprehendat, quod in Epistolis aliquos aut laudamus, aut carpimus ; quum, et in 
arguendis malis, sit correptio ceterorum, et in optimis praedicandis, bonorum ad virtutem studia 
concitentur. Nudiustertius de beatae memoriae Lea aliqua dixeramus : ilico pupugit animum, et 
mihi venit in mentem, non debere nos tacere de Virgine, qui de secundo ordine castitatis locuti 
sumus. Igitur Asellae nostrae vita breviter explicanda est ; cui quaeso ne hanc Epistolam legas : 
gravatur quippe laudibus suis : sed his potius quae adolescentulae sunt, legere dignare, ut ad 
exemplum ejus se instituentes, conversationem illius, perfectae vitae normam arbitrentur. 

24:2 Praetermitto, quod in matris utero benedicitur ei, antequam nascatur : quod in phiala 
nitentis vitri, et omni speculo purioris, patri virgo traditur per quietem. Quod adhuc infantiae 
involuta pannis, et vix annum decimum aetatis excedens, honore futurae beatitudinis 
consecratur. Sit gratiae omne, quod ante laborem fuit : licet Deus praescius futurorum, et 
Jeremiam sanctificet in utero ; et Joannem in alvo matris faciat exsultare ; et Paulum ante 
constitutionem mundi, separet in Evangelium Filii sui. 

24:3 Ad ea venio, quae post duodecimum annum sudore proprio elegit, arripuit, tenuit, coepit, 
implevit. Unius cellulae clausa angustiis, latitudine Paradisi fruebatur. Idem terrae solum, et 
orationis locus exstitit et quietis. Jejunium pro ludo habuit, inediam pro refectione. Et quum 
eam non vescendi desiderium, sed humana confectio ad cibum traheret, pane, et sale, et aqua 
frigida concitabat magis esuriem, quam restinguebat. Et quia paene oblitus sum, quod in 
principio debui dicere : Quum primum hoc propositum arripuit, aurum colli sui, quod quidem 
Murenulam vulgus vocat ; quod scilicet metallo in virgulas latescente, quaedam ordinis flexuosi 
catena contexitur, absque parentibus vendidit ; et tunicam fusciorem, quam a matre impetrare 

non poterat, induta, pio negotiationis auspicio, se repente Domino consecravit, ut intellegeret 
universa cognatio, non posse aliud ei extorqueri, quae jam saeculum damnasset in vestibus. 

24:4 Sed, ut dicere coeperamus, ita se semper moderate habuit, et intra cubiculi sui secreta 
custodivit, ut nunquam pedem proferret in publicum, nunquam viri nosset alloquium. Et quod 
magis sit admirandum, sororem virginem amaret potius, quam videret. Operabatur manibus 
suis, sciens scriptum esse : « Qui non operatur, non manducet » (2. Thess. 3:10). Sponso aut 
orans loquebatur, aut psallens. Ad Martyrum limina paene invisa properabat. Et quum gauderet 
proposito suo, in eo vehementius exsultabat, quod se nullus cognosceret. Quumque per omnem 
annum, jugi jejunio pasceretur, biduo triduoque sic permanens, tum vero in Quadragesima 
navigii sui vela tendebat, omnes paene hebdomadas vultu laetante conjungens. Et quod 
impossibile forsitan est hominibus ad credendum, Deo autem praestante possibile est, ita ad 
quinquagenariam pervenit aetatem, ut non doleret stomachum, non viscerum cruciaretur 
injuria ; non sicca humus jacentia membra confringeret ; non sacco asperata cutis foetorem 
aliquem situmque contraheret : sed sana corpore, anima sanior, solitudinem putaret esse 
delicias, et in urbe turbida, inveniret eremum Monachorum. 

24:5 Et haec quidem tu melius nosti, a qua pauca didicimus ; et cujus oculis durities de 
genibus camelorum in illo sancto corpusculo prae orandi frequentia obcalluisse perspecta est. 
Nos quod scire possumus, explicamus. Nihil illius severitate jucundius, nihil jucunditate severius, 
nihil suavitate tristius, nihil tristitia suavius. Ita pallor in facie est, ut quum continentiam indicet, 
non redoleat ostentationem. Sermo silens, et silentium loquens. Nec citus, nec tardus incessus. 
Idem semper habitus. Neglecta mundities, et inculta veste, cultus ipse sine cultu. Sola vitae suae 
aequalitate promeruit, ut in Urbe pompae, lasciviae, deliciarum, in qua humilem esse miseria est, 
et boni eam praedicent, et mali detrahere non audeant. Viduae eam imitentur et virgines, maritae 
colant, noxiae timeant, suspiciant Sacerdotes. 

{25} 

Epistola XXV 


(alias 136; scripta anno eodem 384) 


Ad eandem Marcellam de decem nominibus Dei 


Decem Nomina, quibus apud Hebraeos Deus vocatur, Marcellae id ab se postulanti, explicat. 
25:1 

Nonagesimum Psalmum legens, in eo loco quo scribitur : « Qui habitat in adjutorio Altissimi, in 
protectione Dei caeli commorabitur, » dixeram apud Hebraeos pro Deo caeli esse positum, 
SADDAI, quod Aquila interpretatur Iravov, quod nos robustum et sufficientem ad omnia 
perpetranda accipere possumus : unumque esse de decem Nominibus, quibus apud Hebraeos 
Deus vocatur. Ilico studiosissime postulasti, ut tibi universa nomina cum sua interpretatione 
digererem. Faciam quod petisti. Primum Nomen Dei est EL, quod Septuaginta Deum, Aquila 
exupoAoyiav, ejus exprimens loxupov, id est, fortem interpretatur. Deinde ELOIM et ELOE, quod 
et ipsum Deus dicitur. Quartum SABAOTH, quod Septuaginta, virtutum, Aquila, exercituum, 

transtulerunt. Quintum ELION, quem nos excelsum, dicimus. Sextum ESER IEJE, quod in Exodo 
legitur : « Qui est, misit me. » Septimum ADONAI, quem nos Dominum generaliter appellamus. 
Octavum IA, quod in Deo tantum ponitur : et in ALLELUIA extrema quoque syllaba sonat. Nonum 
xexpctypappov, quod avex 4> <b v rj z o v id est, « ineffabile » putaverunt, quod his litteris 
scribitur, JOD { 1 }, HE { n }, WAW { i }, HE { n }. Quod quidam non intellegentes propter 
elementorum similitudinem, quum in Graecis libris reppererint n I n I (= "PIPI"), legere 
consueverunt. Decimum, quod superius dictum est, SADDAI, et in Ezechiel non interpretatum 
ponitur. Scire autem debemus quod ELOIM communis numeri sit, quod et unus Deus sic vocetur 
et plures, ad quam similitudinem caelum quoque appellatur et caeli, id est, SANAIM. Unde et 
saepe Interpretes variant, cujus rei exemplum nos in lingua nostra habere possumus : Athenas, 
Thebas, Salonas. 


{26} 

Epistola XXVI 


(alias 102 (137) ; scripta paulo post superiorem) 


Ad eandem Marcellam de quibusdam nominibus 


Exponit cur nomina quaedam Hebraica sine interpretatione in Scripturarum Translationibus 
remanserint, et quid significent. 

26:1 Nuper quum pariter essemus, non per Epistolam, ut ante consueveras, sed praesens ipsa 
quaesisti, quid ea verba, quae ex Hebraeo in Latinum non habemus expressa, apud suos sonarent ; 
curque sine interpretatione sint posita, ut est illud, Alleluia, Arnen, Maran atha, Ephod, et cetera, 
quae in Scripturis respersa memorasti. 

26:2 Ad quod nos, quia dictandi angustia coarctamur, breviter respondemus, sive 
Septuaginta Interpretes, sive Apostolos id curasse, ut quoniam prima Ecclesia ex Judaeis fuerat 
congregata, nihil ad credentium scandalum innovarent : sed ita ut a parvo imbiberant, traderent. 
Postea vero quam in universas gentes, Evangelii dilatatus est sermo, non potuisse semel 
suscepta mutari. Licet et illud in libris suis, quos efjnynxixouq vocant, Origenes asserat, propter 
vernaculum linguae uniuscujusque idioma, non posse ita apud alios sonare, ut apud suos dicta 
sunt ; et multo melius esse non interpretata ponere, quam vim eorum interpretatione tenuare. 

26:3 Igitur ALLELUIA exprimitur, Laudate Dominum, JA quippe apud hebraeos unum de decem 
Dei nominibus est. Et in illo Psalmo ubi legimus : « Laudate Dominum, quoniam bonus est 
Psalmus (Ps. 146:1) ; apud Hebraeos legitur, ALLELUIA CHI TOB ZAMMER. 

26:4 AMEN vero Aquila jremoxcjopevijoq exprimit, quod nos, fideliter, possumus dicere, 
ductum adverbium ex nomine fidei Arnen Septuaginta yevoixo, id est, fiat. Unde et in fine 
librorum (in quinque siquidem volumina, Psalterium apud Hebraeos divisum est) fiat, fiat 
transtulerunt : quod in Hebraico legitur, AMEN AMEN, quo scilicet eo vere dicta quae sunt supra, 
confirmentur. Unde et Paulus asserit, non posse aliquem respondere Arnen, id est, confirmare 
quae praedicata sunt, nisi intellexerit, praedicationem. MARANATHA magis Syrum est quam 

Hebraicum, tametsi ex confinio utrarumque linguarum aliquid et Hebraeum sonet, et 
interpretetur, « Dominus noster venit ; » ut sit sensus : « Si quis non amat Dominum Jesum 
Christum, anathema sit » (1 Cor. 16:22), et illo completo, deinceps inferatur : « Dominus noster 
venit : » quod superfluum sit adversum eum odiis pertinacibus velle contendere, quem venisse 
jam constet. 

26:5 Vellem tibi aliquid et de Diapsalmate scribere, quod apud Hebraeos scribitur SELA: et de 
Ephod, et de eo quod in cujusdam Psalmi titulo habetur : Pro AIELETH, et ceteris istiusmodi ; 
nisi et modum epistolici characteris excederem, et tibi aviditatem magis dilatae deberent facere 
quaestiones. Tritum quippe est proverbium : Ultroneas putere merces. Unde et nos de industria 
dicenda reticemus, ut avidius velis audire quae tacita sunt. 

{27} 

Epistola XXVII 


(alias 120 (102) ; scripta paulo post superiorem) 


Ad eandem Marcellam 


Respondet eis, qui sibi obrectabant, quod quaedam ex novo Testamento jam recepta mutasset, 
et virginum cum viris consuetudinem vituperasset. 

27:1 Omnia verba Scripturae divinitus inspirata. Vitiositas Codicum latinorum ad Graecam 
originem revocanda. — Post priorem Epistolam, in qua de Hebraeis verbis pauca perstrinxeram, 
ad me repente perlatum est, quosdam homunculos mihi studiose detrahere, cur adversum 
auctoritatem veterum, et totius mundi opinionem, aliqua in Evangeliis emendare tentaverim. 
Quos ego quum possem meo jure contemnere (Asino quippe lyra superflue canit) tamen ne nos 
superbiae, ut facere solent, arguant ita responsum habeant : Non adeo me hebetis fuisse cordis, 
et tam erasse rusticitatis (quam illi solam pro sanctitate habent, piscatorum se discipulos 
asserentes, quasi idcirco sancti sint, si nihil scierint) ut aliquid de Dominicis verbis, aut 
corrigendum putaverim, aut non divinitus inspiratum ; sed Latinorum codicum vitiositatem, 
quae ex diversitate librorum omnium comprobatur, ad Graecam originem, unde et ipsi translata 
non denegant, voluisse revocare. Quibus si displicet fontis unda purissimi, caenosos rivulsos 
bibant ; et diligentiam qua avium silvas, et concharum gurgites norunt, in Scripturis legendis 
abjiciant : sintque in hac re tantum simplices, ut Christi verba existiment rusticana, in quibus 
per tanta jam saecula, tantorum ingenia sudaverunt, ut rationem verbi uniuscujusque [al. 
unusquisque] magis opinati sint, quam expresserint. Apostolum arguant imperitiae, qui ob 
multas litteras insanire dicatur. 

27:2 Scio te quum ista legeris, rugare frontem, et libertatem meam rursum seminarium 
timere rixarum ; ac meum, si fieri potest, os digito velle comprimere, ne audeam dicere, quae 
alii facere non erubescunt. Rogo quid a nobis libere dictum est ? Nunquid in lancibus idola 
caelata descripsi ? Nunquid inter epulas Christianas, virginalibus oculis Baccharum 
Satyrorumque complexus innexui : aut unquam aliquem amarior sermo pulsavit ? Nunquid ex 
mendicis divites fieri doluimus ? Nunquid reprehendi hereditarias sepulturas ? Unum miser 
locutus, quod virgines saepius deberent cum mulieribus esse, quam cum masculis, totius oculos 

urbis offendi, cunctorum digitis notor. « Multiplicati sunt super capillos capitis mei, qui oderunt 
me gratis, et factus sum eis in parabolam » (Ps. 119) : et tu putas me aliquid deinceps 
locuturum ? 

27:3 Verum ne Flaccus de nobis rideat : « Amphora coepit Institui, currente rota, cur urceus 
exit ? »; (Horatius, de Art. Poetic.) revertimur ad nostros bipedes asellos ; et illorum in aure 
buccinna magis quam cithara concrepamus. Illi legant, « spe gaudentes, tempori servientes : » 
nos legamus, « spe gaudentes, Domino servientes » (Rom. 12:12 et 11). Illi adversus 
Presbyterum accusationem omnino putent recipiendam : nos legamus, « adversus Presbyterum 
accusationem ne receperis, nisi sub duobus, aut tribus testibus : peccantes autem coram 
omnibus argue » (1. Tim. 5:19). Illis placeat, « Humanus sermo et omni acceptione dignus : » 
nos cum Graecis, id est, cum Apostolo, qui Graece locutus est, erremus : « Fidelis sermo, et omni 
acceptione dignus. » Ad extremum illi gaudeant Gallicis Cantheriis ; nos solutus vinculis, et in 
Salvatoris ministerium praeparatus Zachariae asellus ille delectet, qui postquam Domino terga 
praebuit, coepit Isaiae consonare vaticinio : « Beatus qui seminat secus omnem aquam, ubi bos 
et asinus calcant » (isai. 32. sec. LXX). 

{ 28 } 

Epistola XXVIII 


(alias, 138 ; scripta eodem tempore quo superior) 


Ad eandem Marcellam de voce Diapsalma 


Quid sit Sela, sive Diapsalma, interpretatur ; tum Origenis Epistolam verbo ad verbum latine 
reponit, ut quid ille senserit de proposita quaestione Marcella uberius cognoscat. 

28:1 Quae acceperis reddenda sunt cum fenore : fortisque dilatio usuram parturit. De 
Diapsalmate nostram sententiam flagita ras, Epistolae brevitatem causati sumus, et rem libri non 
posse explicari litteris praetexuimus. Verum quid prodest ad epyo5iu)KTr|v meum ? Major tibi 
cupiditas silentio concitatur. Itaque ne te diutius traham, habeto pauca pro pluribus. 

28:2 Quidam Diapsalma commutationem metri dixerunt esse ; alii pausationem spiritus ; 
nonnulli alterius sensus exordium. Sunt qui rythmi distinctionem : et quia Psalmi tunc temporis 
juncta voce ad organum canebantur, cujusdam musicae varietatis existiment silentium. Nobis 
nihil horum videtur ; quum Aquila, qui verborum Hebraeorum diligentissimus explicator est, 
SELA, hoc est, Diapsalma, quod e Samech { y }, Lamed { 'i }, He { n } scribitur, semper transtulerit : 
et inveniamus in Psalmorum quoque fine, Diapsalma positum, ut est illud in tertio : « Dentes 
peccatorum contrivisti : Domini est salus, et super populum tuum benedictio tua, sela, » Id est, 
« semper : » Et vigesimo tertio : « Quis est iste rex gloriae ? Dominus virtutum ipse est rex 
gloriae, semper. » E contra in Psalmis multorum versuum penitus non inveniatur : in tricesimo 
videlicet sexto, et septuagesimo septimo, et in centesimo decimo octavo. Rursus nonus Psalmus 
distinguatur Cantico Diapsalmatis : quum utique si, ut quibusdam videtur, Diapsalma est initium 
silentii, Canticum silentii esse non possit. 

28:3 E quo animadvertimus hoc verbum superiora pariter inferioraque connectere, aut certe 
docere sempiterna esse quae dicta sunt ; ut est illud in tertio : « Multi dicunt animae meae, non 
est salus ipsi in Deo suo, semper. » Et rursum : « Voce mea ad Dominum clamavi, et exaudivit 
me de monte sancto suo, semper. » Et in quarto : « Ut quid diligitis vanitatem et quaeritis 
mendacium ? — semper. » Et iterum, « Quae dicitis in cordibus vestris, et in cubilibus vestris 
compungimini, semper. » Et in Abacuc : « Deus ab Austro veniet, et Sanctus de monte Pharan, 
semper. » Et infra : « Juramenta tribubus, quae loquutus es, semper (Abac. 3). 

28:4 Scire autem debemus apud Hebraeos in fine librorum, unum e tribus solere subnecti, ut 
aut AMEN scribant, aut SELA, aut SALOM, quod exprimit pacem. Unde et Salomon pacificus 
dicitur, igitur ut solemus nos completis opusculis ad distinctionem rei alterius sequentis, 
medium interponere Explicit, aut Feliciter, aut aliquid istiusmodi : ita et Hebraei, ut quae scripta 
sunt roborentur, facere solent, ut dicant AMEN, aut in sempiternum, ut scribenda 
commemorent, et ponant SELA; aut transacta feliciter protestantur, pacem in ultimo 
subnotantes. 

28:5 Haec nos de intimo Hebraeorum fonte libavimus, non opinionum rivulos persequentes, 
neque errorum, quibus totus mundus repletus est, varietate perterriti : sed cupientes et scire 
et docere quae vera sunt. Quod si tibi non videtur onerosum, quid Origenes de Diapsalmate 
senserit, verbum interpretabor ad verbum, ut quia novitia musta contemnis, saltem veteris vini 
auctoritate ducaris. 

28:6 Saepe quaerens causas cur in quibusdam Psalmis interponatur Diapsalma, observavi 
diligentissime in Hebraeo, et cum Graeco contuli, invenique quia ubi lingua Hebraea SELA habet, 
Graeca vero semper, aut aliquid istiusmodi, ibi Septuaginta, et Theodotion, et Symmachus 
transtulerunt Diapsalma. Neque vero nocet exemplis affirmare quod dicimus, in septuagesimo 
quarto Psalmo, cujus principium est : « Confitebimur tibi Deus, confitebimur, et invocabimus 
nomen tuum ; post illud, » ego confirmavi columnas ejus, » apud Septuaginta et Theodotionem, 
et Symmachum est Diapsalma; pro quo apud Aquilam, « ponderavi columnas ejus, semper. » In 
Quinta autem Editione : « ego sum qui paravi columnas ejus, semper. » In Sexta vero : « ego 
firmavi columnas ejus jugiter. » Porro in Hebraico habet post AMUDA, quod est, columnas ejus, 
SELA. Et rursum in septuagesimo quinto, cujus principium est : « Notus in Judaea Deus ; 
invenimus apud Septuaginta et Theodotionem, post « scutum et frameam, et bellum, Diapsalma. 
» Apud Symmachum, post « clypeum et gladium et bellum, » similiter Diapsalma. Pro quo apud 
Aquilam, post « clypeum et gladium et bellum, semper. » Apud Quintam Editionem, post « 
scutum et romphaeam et bellum, semper. » In Sexta vero, post « scutum et gladium et bellum, 
in finem. » Eratque rursum in Hebraico post UMALAMA, quod est, et bellum, SELA. Et in eodem 
Psalmo post illum locum, « ut salvos faciat mites terrae, Diapsalma : » apud Symmachum 
similiter Diapsalma : et apud Aquilam, semper : necnon et apud Quintam. In Sexta vero, in 
finem. Et in Hebraico erat post ANIE ARES, quod est, mites terrae, SELA. Atque ita quum talem 
uniuscujusque Editionis opinionem repperissemus, haec annotavimus. Utrum autem cujusdam 
musicae cantilenae, aut rythmi immutationem, qui interpretati sunt Diapsalma, senserint, aliudve 
intellexerint, tuo judicio derelinquo. 

28:7 Hucusque Origenes, cujus nos maluimus in hac disputatione dumtaxat imperitiam sequi, 
quam stultam habere scientiam nescientium. 

{29} 

Epistola XXIX 

(alias 130 ; scripta eodem tempore quo superior) 


Ad eandem Marcellam de Ephod et Theraphim 


Roganti Macellae, ut quid sibi vellet Ephod Bad in Regnorum Libro 1. sibi exponeret, satisfacit, 
addens quoque quid Theraphim significet in Judicum volumine. 

29:1 Epistolare officium est de re familiari, aut de quotidiana conversatione aliquid scribere, 
et quodammodo absentes inter se praesentes fieri, dum mutuo quid aut velint, aut gestum sit, 
nuntiant : licet interdum confabulationis tale convivium, doctrinae quoque sale condiatur. 
Verum tu, dum tota in tractatibus occuparis, nihil mihi scribis, nisi quod me torqueat, et 
Scripturas legere compellat. Denique heri famosissima quaestione proposita, postulasti, ut, quid 
sentirem, statim rescriberem. Quasi vero Pharisaecorum teneam cathedram, ut quotiescumque 
de verbis Hebraicis jurgium est, ego arbiter et litis sequester exposcar. Non sunt suaves epistolae, 
quae non placentam redoleant, quas non condit Apicius, in quibus nihil de magistrorum hujus 
temporis jure suffumat. Sed quia vector et internuntius sermonis nostri redire festinat, rem 
grandem celerius dicto, quam habeo : LICET DE SCRIPTURIS sanctis disputanti, non tam 
necessaria sint verba, quam sensus. Quod si eloquentiam quaeris (al. quaerimus), Demosthenes 
legendus, aut Tullius est : si Sacramenta divina, nostri codices, qui de Hebraeo in Latinum non 
bene resonant, pervidendi. 

29:2 in fronte Epistolae tuae posueras, Quid sibi velit, quod in Regnorum libro primo scriptum 
est. « Et Samuel puer serviebat ante conspectum Domini, cinctus Ephod bad, et diploidem 
habebat pusillam, quam fecerat ei mater sua : et afferebat ei de diebus in dies, quum ascenderet 
cum viro suo sacrificare sacrificium dierum » (1. Reg. 2:8. et 9). Itaque quaeris quid sit EPHOD 
BAD, quo (al. quod) futurus Propheta praecingitur, utrumne zona, an, ut quidam putant, 
turibulum, vel genus aliquod vestimenti sit. Et si vestis, quomodo ea praecingitur ? Et post ipsum 
Ephod, quare adjungitur ei bad ? In sequentibus quoque legisse te scribis : « Venit homo Dei ad 
Eli, et dicit ei : Haec dicit Dominus : Manifeste ostendi me ad domum patris tui, ex omnibus 
tribubus Israel, quum essent in terra /Egypti servientes in domo Pharaonis, et elegi domum patris 
tui ex omnibus tribubus Israel mihi in sacerdotium, ut ascenderent ad altare meum, et 
incenderent incensum, et portarent Ephod » (Ibid. 27. et 28) ; totumque libri ordinem prosecuta, 
etiam de illo loco exemplar sumpsisti, in quo Doec Idumaeus jussu regis interfecit sacerdotes. « 
Et conversus, inquit Scriptura, Doec Syrus mortificavit ipse sacerdotes Domini : et occidit in illa 
die trecentos quinque viros (ibid. c. 22. v. 18 et 19), sive (ut in Hebraeo legitur) octoginta quinque, 
omnes qui portabant Ephod : et Nob civitatem sacerdotum occidit in ore gladii a viro usque ad 
mulierem, ab infante usque ad nutrientem, et vitulum, et asinum, et ovem in ore gladii. Et 
salvatus est unus filius Abimelech filii Achitob ; et nomen ei Abiathar, et fugit post David. » 

29:3 Non me teneo, quin problematis ordinem responsione praeveniam, ubi nunc legimus : « 
Et omnes portantes Ephod » (1. Reg. 22) : in Hebraeo habet, portantes Ephod bad. Hoc quare 
ita dixerim, in sequentibus disces, illud quoque quod sequitur addidisti : « Et factum est, quum 
fugeret Abiathar filius Abimelech ad David, et ipse cum David descendit in Ceila, habens Ephod 
in manu sua : et renuntiatum est Saul, quia venit David in Ceila » (Ibid. c. 23:6. et seqq.) : ubi 
quum regis adventus et civitatis timeretur obsidio, dixit David ad Abiathar : « Defer Ephod 

Domini. » Haec sunt quae de Regnorum libro excerpta proponens, ad volumen Judicum 
transcendisti, in quo Micha de monte Ephraim scribitur mille centum argenti siclos matri, quos 
illa voverat, reddidisse ; eamque [al. atque] sculptile inde fecisse et conflatile. Et addis haec post 
modicum vocari Ephod et Teraphim, quum utique si zona sit, aut vestimenti genus, sculptile 
atque conflatile esse non possit. Agnosco errorem paene omnium Latinorum putantium Ephod 
et Teraphim, quae postea nominantur, de hoc argento, quod Micha matri dederat, fuisse 
conflatum ; quum Scriptura sic referat : « Et accepit mater ejus, » haud dubium quin Michae, « 
argentum et dedit illud conflatori, et fecit illud sculptile atque conflatile. Et fuit in domo Michae ; 
et vir Micha, et domus ejus Dei ; et fecit Ephod et Theraphim, et implevit manum unius de filiis 
suis, et factus est ei in sacerdotem » (Jud. 17:4. et 5). Si autem putas ea quae superius appellata 
sunt sculptile atque conflatile, Ephod, et Theraphim deinceps nominari, disce esse non eadem. 
Siquidem post matris idolum, quod dicitur sculptile atque conflatile, fecit Micha Ephod et 
Theraphim, sicut ex consequentibus approbatur. « Et responderunt quinque viri qui abierant 
considerare terram, et dixerunt ad fratres suos. Ecce nostis, quia est in domibus istis Ephod et 
Theraphim et sculptile atque conflatile » (Ibid. c. 18:14. et seqq.). Et post multa quae in medio 
praetermisisti : « Et ascenderunt, inquit, quinque viri, et illuc irruerunt, et sumpserunt sculptile 
atque conflatile, Ephod et Theraphim. Et sexcenti viri qui cincti erant vasis bellicis, ingressi sunt 
domum Michae, et sumpserunt sculptile atque conflatile, Ephod et Theraphim ». Coarguit igitur 
eorum opinionem, qui ut indissolubilem facerent quaestionem, Ephod, argenteum putaverunt, 
illud breviter attende, quod nunquam nisi in sacerdotio nominetur. Nam et Samuel qui illo 
cinctus refertur, Levites fuit, et Sacerdotes Nobe hoc dignitatis suae insigne portabant. Et (quod 
in Latinis codicibus non habetur) quando David fugiens a Saul, venit ad Abimelech, et gladium 
postulavit, dicens : « Vide si est ad manum tuam lancea et gladius, quoniam gladium meum, et 
vasa mea non sustuli in manu mea : respondensque sacerdos dixit : Ecce gladius Goliath 
alienigenae, quem percussisti in valle Terebinthi, et hic involutus est vestimento post Ephod in 
sacrario » (1. Reg. 21:8 et 9) : utique Ephod conditum servabatur. Hoc quoque quod nunc 
posuimus, ubi sculptile atque conflatile legitur : licet idolum sit, tamen quia per errorem religio 
putabatur, ad venerationem ejus, sicut ad Dei ministerium [al. mysterium], Ephod et Theraphim 
insigne conficitur. 

29:4 Theraphim quid sit, si spatium dictandi fuerit, prosequemur. Nunc interim de Ephod, ut 
coepimus, explicandum est. in Exodo ubi Moysi praecipitur, ut sacerdotalia jubeat fieri 
vestimenta, post cetera legitur : « Et hae stolae quas facient, pectorale, et superhumerale, et 
tunicas KOoupPu)xaq, et cidarim, et cinctorium » (Exod. 28:4). Ubi autem nos posuimus 
superhumelare, in Graeco encopifia Septuaginta interpretes transtulerunt, quod scilicet super 
humeros istiusmodi veniat vestimentum. Deinde jungitur : « Et hi accipient aurum, et 

hyacinthum, et coccum, et purpuram, et byssum, et facient superhumerale de bysso retorta, 
opus textile varium. » Quid plura ? Totus Exodi liber hac vestium plenus est specie. Nam et in 
fine ejusdem voluminis scribitur : « Et fecit omnis sapiens in operibus stolas sanctorum, quae 
sunt Aaron sacerdotis, sicut Dominus praecepit Moysi. Et fecerunt superhumerale de auro, et 
hyacintho, et purpura, et cocco, et bysso retorta. » Exod. 39:1 et 2). Sed quia in Exodo hoc genus 
vestimenti praecipitur tantum ut fiat, et postea factum refertur, non tamen eo Aaron vestitur, in 
Levitico quomodo sacerdotalibus vestimentis indutus fuerit, explicatur. « Et applicuit Moyses 
Aaron, et filios ejus, et lavit eos aqua, et vestivit eum tunica, et cinxit eum zona, et vestivit eum 
uiioSuxriv » ; quod nos, subtunicalem, sive tunicam, qua subtus vestitus est, possumus 
interpretari. « Et imposuit ei superhumerale, » inquit, « et cinxit eum secundum facturam 
superhumeralis, et constrinxit eam in ipso » (Levit. 8:6 et 7). Vides itaque hoc Aaron 
superhumerali cingi, quomodo Samuel Ephod bad illo, nescio quo, cingebatur. Sed ne te longius 

traham, hanc habe sententiam. Ubicumque in Septuaginta Interpretibus, hoc est, in codicibus 
nostris encopu;, id est, superhumerale legitur, in Hebraeo scriptum est Ephod. Quod quare alibi 
interpretari voluerint, et alibi ininterpretatum relinquerint, non est mei judicii, quum hoc ipsum 
in pluribus fecerint : ut quae alibi aliter atque aliter expresserant, novissime translationis 
varietate lassati, ipsa Hebraea verba posuerint. Aquila autem id quod illi eunoSuiriv et encopifia 
dixerunt, evfiupa et enevfiupa, id est, vestimentum et super vestimentum dixit. Quod scilicet 
evfiupa, quod Hebraeo sermone vocatur MAIL, subteriorem tunicam ; ini v 8 o ji a vero, id 
est, encopiq, quod Hebraice dicitur EPHOD, superius pallium significet, quo tota sacerdotalis 
protegatur ambitio. 

29:5 Quaeras forsitan, si Ephod sacerdotale sit pallium, quare in quibusdam locis addatur 
bar ? Audiens bar, risum tenere non possum. Nam quum apud Hebraeos dicatur bad, ipsos 
quoque Septuaginta Interpretes sic transtulisse manifestum sit : ut pro bad, bar, scriberetur, 
error obtinuit : BAD autem Hebraica lingua linum dicitur, licet linum PHESTHA significantius 
exprimatur. Denique ubi nos legimus : « Et fac eis femorale lineum, ut operiant carnis 
turpitudines, a lumbis usque ad crura eorum » (Exod. 28:42) : In Hebraeo pro lineo, bad ponitur. 
Qua specie vir quoque ille qui Danieli monstratur, indutus est. « Et extuli oculos meos, et vidi : 
et ecce vir unus vestitus est baddim » (Dan. 10:5), quo plurali numero, vestes lineae nuncupantur. 
Propterea autem Samuel et octoginta quinque viri sacerdotes, Ephod lineum portasse 
referuntur, quoniam Sacerdos magnus solus habebat licentiam Ephod non lineo vestiendi ; 
verum (ut Scriptura commemorat) auro, hyacintho, purpura, cocco, byssoque contexto. Ceteri 
habebant Ephod, non illa varietate distinctum, et duodecim lapibus ornatum, qui in humero 
utroque residebant, sed lineum et simplex, et toto candore purissimum. 

29:6 Verum quia supra promiseram, me, si spatium dictandi fuisset, de Theraphim quoque 
breviter disserturum : nec quisquam interim interpellator advenit : Scito Theraphim ab Aquila 
pop4>u)paxa interpretari, quas nos figuras sive figurationes possumus dicere. Nam in eo loco, 
quando Saul misit nuntios, ut acciperent David : et responderunt, vexari illum graviter, misit 
rursum dicens : « Afferte illum in lecto ad me, ut occidam illum : et venerunt nuntii, et ecce 
cenotaphia in lecto » (I. Reg. 19:15) : pro cenotaphiis, in Hebraeo Theraphim, id est, pop4>d)pon:a 
posita sunt : et non jecur caprarum ut nostri codices habent, sed pulvillus de caprarum pelle 
consutus, qui intonsis pilis, caput involuti in lectulo hominis mentiretur. Ut autem utriusque 
sermonis veritatem pariter explicem, in Osee comminatur Deus, se a populo fornicante omnem 
gratiam ablaturum, dicens, quod « diebus multis sedebunt filii Israel sine Rege, et principe, sine 
sacrificio, sine altari, et sine sacerdotio, et manifestationibus » (Osec 3:4). Pro sacerdotio et 
manifestationibus, in Hebraeo est, sine Ephod, et sine Theraphim : sicut Theodotion et 
Symmachus transtulerunt. E quo intellegimus in Ephod, juxta Septuaginta quoque, qui sensum 
magis, quam verba interpretati sunt, sacerdotium interpretari ; in Theraphim vero, id est, 
figurationibus vel figuris, varia opera, quae Theraphim vocantur, intellegi. Nam et in Exodo 
ceterisque locis, ubi describuntur vestes plumaria arte contextae, opus Cherubim, id est, varium 
atque depictum, esse factum describitur : ita tamen, ut WAW { i } litteram Cherubim non 
habeat : quia ubicumque cum hac littera scribitur, animalia magis quam opera significat. Juxta 
igitur hunc sensum et Micha cum veste sacerdotali, cetera quoque quae ad sacerdotalia 
pertinent ornamenta, per Theraphim fecisse monstratur. 

29:7 Quam vellem nunc tibi omnem habitum sacerdotalem exponere, et per singulas vestium 
species, divina ostendere sacramenta. Verum quia in hoc ipso brevitatem Epistolae excessimus, 
et Josephus ac Philo viri doctissimi Judaeorum, multique de nostris id latissime persecut siunt, 
quorum, ut ajunt, voce audies me : quae de cetero velis, praesens percunctator praesentem, ut 

si quid forte nescimus, sine teste, sine judice in fida aure moriatur. Mater communis si valeat, 
gaudeo, et ut valeat, Dominum precor. Nos, ut scis, Hebraeorum lectione detenti, in Latina lingua 
rubiginem obduximus ; in tantum, ut loquentibus quoque nobis stridor quidam non latinus 
interstrepat. Unde ignosce ariditati : et si imperitus sum sermone, inquit Apostolus, sed non 
scientia. Illi utrumque non deerat, et unum humiliter renuebat. Nobis utrumque deest, quia et 
quod pueri plausibile habueramus, amisimus ; nec scientiam quam volebamus, consecuti sumus, 
juxta /Esopici canis fabulam, dum magna sectamur, etiam minora perdentes. 

{30} 

Epistola XXX 


(al. 155; scripta eodem anno quo superiores) 


Ad Paulam de Alphabeto Hebraico Psalmi CXVIII 


Etymologias litterarum Hebraicarum, et interpretationes sanctam Paulam edocet : et quanta 
sint in connexione eorumdem elementorum divina mysteria, breviter exponit. 

30:1 Nudius tertius, quum centesimum octavum decimum Psalmum tibi insinuare conarer, et 
dicerem, omnem moralem locum in eo esse comprehensum ; et quomodo Philosophi solent 
disputationes suas in Physicam, Ethicam, Logicamque partiri, ita et eloquia divina aut de natura 
disputare, ut in Genesi, et in Ecclesiaste, aut de moribus, ut in Proverbiis, et in omnibus sparsim 
libris, aut de Logica, pro qua nostri Theoricen sibi vindicant, ut in Cantico canticorum, et in 
Evangeliis (licet Apostolus saepe proponat, assumat, confirmet atque concludat, quae proprie 
artis dialecticae sunt) studiosissime perquisisti, quid sibi velint Hebreae litterae, quae Psalmo, 
quem legebamus, videbantur insertae. 

30:2 Respondi secundum ordinem litterarum eum esse compositum, quod videlicet ex prima 
littera, quae apud eos vocatur Aleph { x }, octo versus inciperent. Rursus ex sequenti Beth { n } 
totidem versus exordium sumerent : ac postea exGemel {a }idem numerus compleretur : atque 
ita usque ad Thau { ji }, quae apud eos extrema littera est, Psalmum esse conscriptum : et ex 
singulis quibusque elementis secundum interpretationes eorum debere intellegi quae 
sequerentur. Identidem flagitasti, ut tibi interpretationes singularum edicerem litterarum. Dixi, 
fateor, verum quia propter barbariem linguae memoria labitur omne quod diximus, desideras 
Commentariolum fieri, ut si in aliquo forte titubaveris, oblivionem lectio consoletur. 

30:3 Quattuor Psalmi Alphabetici. — Ac prius quam de singulis disseram, scire debes, 
quattuor Psalmos secundum ordinem Hebraeorum incipere elementorum centesimum decimum, 
et centesimum undecimum, et hunc de quo nunc scribimus, et centesimum quadragesimum 
quartum. Verum debes scire in prioribus Psalmis, singulis litteris singulos versiculos, qui trimetro 
iambico constant, esse subnexos. Inferiores vero tetrametro iambico constare, sicuti et 
Deuteronomii Canticum scriptum est. In centesimo decimo octavo Psalmo singulas litteras 
octoni versus sequuntur. In centesimo quadragesimo quarto singulis litteris singuli versus 
gemini deputantur. Sunt qui et alios hoc ordine putent incipere, sed falsa eorum opinio est. 
Habes et in Lamentationibus Jeremiae quattuor Alphabeta, e quibus duo prima quasi Saphico 
metro scripta sunt : quia tres versiculos qui sibi connexi sunt, et ab una tantum littera incipiunt 

Heroici comma concludit. Tertium vero Alphabetum trimetro scriptum est, et a ternis litteris, 
sed eisdem terni versus incipiunt. Quartum Alphabetum simile est primo, et secundo. Proverbia 
quoque Salomonis extremum claudit Alphabetum, quod tetrametro iambico supputatur, ab eo 
loco, in quo ait : Mulierem fortem quis inveniet (Prov. 31:10). 

30:4 Quomodo autem in his nostris litteris non potest quis ad legenda verba, texendaque 
procedere, nisi prius ab elementis coeperit : ita et in Scripturis divinis non valemus ea quae 
majora sunt nosse, nisi Ethicae habuerimus exordium, secundum illud quod Propheta dicit : « A 
mandatis tuis intellexi (Ps. 118:104) ; quod videlicet post opera coeperit habere scientiam 
secretorum. Verum jam complendum est quod petisti, ut sensum uniuscujusque elementi 
interpretatio annexa significet. 

30:5 Aleph { x } interpretatur doctrina. Beth {n }, domus. Gemel {a }, plenitudo. Delethjf}, 
tabularum. He { n }, ista. Waw { i }, et. Zai { t }, haec. Heth { n }, vita. Teth { u }, bonum. Jod 
{ 1 }, principium. Caph {:>}, manus. Lamed j 1 ?}, disciplinae sive cordis. Mem { n }, ex ipsis. Nun 
{ ] }, sempiternum. Samech { o }, adjutorium. Ain { y }, fons sive oculus. Phe { D }, os (ab ore, 
non ab osse dictum intellege, ne litterarum ambiguitate fallaris). Sade { * }, justitia. Coph { \ i }, 
vocatio. Res { ~i }, capitis. Sen { vj }, dentium. Thau { n }, signa. 

30:6 Post interpretationem elementorum intellegentiae ordo dicendus est Aleph { N }, Beth 
{ 2 }, Gemel { A }, Deleth { i }, prima connexio est, doctrina, domus, plenitudo, tabularum; quod 
videlicet doctrina Ecclesiae, quae domus Dei est, in librorum reperiatur plenitudine divinorum. 

30:7 Secunda connexio est, He { n }, Waw { i }, Zai { r }, Heth { n }, ista, et haec, vita. QU/E 
ENIM ALIA POTEST esse vita sine scientia Scripturarum, per quas etiam ipse Christus agnoscitur, 
qui est vita credentium 

? 

30:8 Tertia connexio habet, Teth { u }, Jod { 1 }, bonum principium : quia quamvis nunc 
sciamus universa quae scripta sunt, tamen ex parte cognoscimus, et ex parte prophetamus : et 
nunc per speculum videmus in aenigmate. Quum autem meruerimus esse cum Christo, et similes 
Angelis fuerimus, tunc librorum doctrina cessabit, et tunc videbimus facie ad faciem bonum 
principium sicuti est. 

30:9 Quarta connexio est, Caph { D }, Lamed { 'i }, manus, disciplinae, sive cordis. Manus 
intelleguntur in opere, cor et disciplina interpretantur [al. intelleguntur] in sensu : quia nihil 
facere possumus, nisi prius quae facienda sunt sciverimus. 

30:10 Quinta connexio est, Mem { n }, Nun { D }, Samech { o }, ex ipsis, sempiternum, adjutorium. 
Hoc explanatione non indiget, sed omni luce manifestius est, ex Scripturis aeterna subsidia 
ministrari. 

30:11 Sexta connexio habet, Ain { y }, Phe { D }, Sade { x }, fons sive oculus, oris, justitiae : 
secundum illud quod in tertio numero exposuimus. 

30:12 Septima connexio est, quae et extrema, quod et in ipso quoque septenario numero sit 
mysticus intellectus, Coph { f 7 }, Res { n }, Sen { w }, Thau { Ji }, vocatio, capitis, dentium, signa. 
Per dentes articulata vox promitur, et in his signis ad caput omnium, qui est Christus, pervenitur, 
per quem venitur ad regnum sempiternum. 

30:13 Oro te, quid hoc sacratius sacramento ? Quid hac voluptate jucundius ? Qui cibi, quae 
mella sunt dulciora, quam Dei scire prudentiam, et in abdita ejus intrare, et sensum Creatoris 

inspicere, et sermones Domini Dei tui, qui ab hujus mundi sapientibus deridentur, plenos discere 
sapientia spiritali ? Habeant sibi ceteri, si velint, suas opes, gemma bibant, serico niteant, plausu 
populi delectentur; et pervarias voluptates, divitias suas vincere nequeant. Nostrae divitiae sint, 
in lege Domini meditari die ac nocte, pulsare januam non patentem, panes Trinitatis accipere, 
et saeculi fluctus, Domino praeeunte, calcare. 

30:14 Saluta Blaesillam, et Eustochium tirunculas nostras. Saluta Felicianam, vere carnis et 
spiritus virginitate felicem. Saluta reliquum castitatis chorum, et domesticam tuam Ecclesiam, 
cui omnia, etiam quae tuta sunt, timeo ; ne dormiente patrefamilias, inimicus homo zizania 
superseminet : quamvis etiam dicere audeant, Ego civitas firma, civitas quae non oppugnatur 
(Isai. 27:3. juxt. LXX). Nullus, hostili obsidente exercitu, securus est. Nemo, ut beatus Cyprianus 
ait, satis tutus, periculo proximus. Exemplar Epistolae, si accipere voluerit 4>iAo7iovoT&Tr| (Id est 
laboris studiosissima) nostra Marcella, tribuito. Et memento mei, obsecrans, ut Dominus noster 
Jesus Christus conterat Satanam sub pedibus nostris velociter. 

{31} 

Epistola XXXI 


(alias 19 ; scripta eodem anno 384) 


Ad Eustochium de Munusculis 


Quaedam munuscula sibi in natali S. Petri ab Eustochio missa, mystica interpretatione trahit ad 
morum institutionem. 

31:1 Parva specie, sed caritate sunt magna, munera accepisse a Virgine, armillas, epistolam, 
et columbas. Et quoniam mei in Dei sacrificiis non offertur, nimia dulcedo arte mutata est, et 
quadam, ut ita dicam, piperis austeritate condita. Apud Deum enim nihil voluptuosum ; nihil 
tantum suave placet ; nisi quod in se habet mordacis aliquid veritatis. Pascha Christi cum 
amaritudinibus manducatur. 

31:2 Festus dies B. Petri quomodo celebrandus. — Festus est dies, et natalis beati Petri, 
festivius est solito condiendus : ita tamen, ut Scripturarum cardinem jocularis sermo non fugiat : 
nec a praescripto palaestrae nostrae longius evagemur. Armillis in Ezechiele ornatur Jerusalem. 
Baruch epistolas accipit ab Jeremia. In columbae specie Spiritus Sanctus altabitur (Joan. 1). 
Itaque ut te aliquid, et piperis mordeat, et pristini libelli (Epist. de Virgin, servanda) etiam nunc 
recorderis, cave ne operis ornamenta dimittas, quae verae armillae sunt brachiorum ; ne 
epistolam pectoris tui scindas, quam a Baruch traditam novacula Rex profanus incidit ; ne ad 
similitudinem Ephraim per Osee audias : Facta es insipiens, ut columba (Osee 7). Nimium, 
respondebis, austere, et quod festo non conveniat diei. Talibus ipsa muneribus provocasti : dum 
dulcibus amara sociata sunt, et a nobis paria recipies, laudem amaritudo comitabitur. 

31:3 Verum ne videar dona minuisse : accepimus et canistrum cerasis refertum, talibus et 
tam virginali verecundia rubentibus, ut ea nunc a Lucullo delata existimarim. Siquidem hoc 
genus pomi, Ponto, et Armenia subjugatis, de Cerasunto primus Romam pertulit (Plin. lib. 15. 
cap. 25). Unde et de patria arbor nomen accepit. Igitur quia in Scripturis canistrum ficis plenum 

legimus, cerasa vero non invenimus, in eo quod allatum est, id quod allatum non est, 
praedicamus ; optamusque te de illis pomis fieri, quae contra Templum Dei sunt, et de quibus 
Deus dicit : Quia bona, bona valde. Nihil quippe Salvator medium amat. Et sicuti frigidum non 
refugiens, calidis delectatur, ita tepidos in Apocalypsi evomere se loquitur (Apoc. 3). Unde nobis 
sollicitius providendum est, ut solemnem diem, non tam ciborum abundantia, quam spiritus 
exsultatione celebremus. QUIA VALDE ABSURDUM EST, nimia saturitate velle honorare 
Martyrem, quem scias Deo placuisse jejuniis. Ita tibi semper comedendum est, ut cibum et 
oratio sequatur, et lectio. Quod si aliquibus displicet, Apostoli verba cantato : Si adhuc 
hominibus placerem, Christi ancilla non essem. 

{32} 

Epistola XXXII 


(alias 74 ; scripta paucis diebus post duas superiores) 


Ad Marcellam 


Excusat se, quod paucis scripserit, nimirum conferendis cum Aquilae translatione Hebraeis 
voluminibus occupatus. Brevitatem vero hujus Epistolae compensat duabus superioribus 
Epistolis Paulae et Eustochio directis, quas Marcellae legendas mittit. 

32:1 Ut tam parvam Epistolam scriberem, causae duplicis fuit ; quod, et tabellarius festinabat, 
et ego alio opere detentus, hoc quasi napepyu) me occupare nolui. Quaeris quidnam illud sit tam 
grande, tam necessarium, quo epistolicae confabulationis munus exclusum sit. Jam pridem cum 
voluminibus Hebraeorum Editionem Aquilae confero, ne quid forsitan propter odium Christi 
Synagoga mutaverit : et ut amicae menti fatear, quae ad nostram fidem pertineant roborandam, 
plura reperio. Nunc a Prophetis, Salomone, Psalterio, Regnorumque libris examussim recensitis, 
Exodum teneo, quem illi ELLE SMOTH vocant, ad Leviticum transiturus. Vides igitur quod nullum 
officium huic operi praeponendum sit. Attamen ne Currentius noster forte frustra cucurrerit, 
duas Epistolas, quas ad sororem tuam Paulam ejusque pignus Eustochium miseram, huic 
sermunculo annexui : ut dum illas legeris, et in his aliquid doctrinae pariter ac leporis inveneris, 
putes tibi quoque scripta esse, quae illis scripta sunt. 

32:2 Albinam communem matrem valere cupio : de corpore loquor, ut spiritu valeat, non 
ignorans : eamque per te salutari obsecro, et duplici pietatis officio focillari, quod in una atque 
eadem Christiana simul diligatur, et mater. 

{33} 

Epistola XXXIII 


(scripta circiter an. 384) 


Ad Paulam pars quaedam 

Indicem operum Origenis contra Varronis Opera conferens, ostendit, Ecclesiam Christi habuisse 
Scriptorem, qui omnes Graecos Latinosque superasset etiam librorum editorum multitudine. 

33:1 Varro et Chalcenterus copiosissimi Scriptores. — Marcum Terentium Varronem miratur 
Antiquitas, quod apud Latinos tam innumerabiles libros scripserit. Graeci Chalcenterum miris 
efferunt laudibus, quod tantos libros composuerit, quantos quivis nostrum alienos sua manu 
describere non possit. Et quia nunc otiosum est apud Latinos, Graecorum voluminum indicem 
texere, de eo qui latine scripsit, aliqua commemorabo ; ut intellegamus nos Epimenidis dormire 
somnum, et studium quod illi posuerunt in eruditione saecularium scripturarum, nos in 
congregandis opibus ponere. 

33:2 Scripsit itaque Varro quadraginta quinque libros Antiquitatum : quattuor de vita populi 
Romani 

33:3 Origenes. — Quorsum Varronis, et Chalcenteri mentio facta sit quaeritis ? Videlicet, ut 
ad Adamantium, nostrumque Chalcenterum veniamus : qui tanto studio in sanctarum 
Scripturarum labore sudavit, ut juste Adamantii nomen acceperit. Vultis nosse quanta ingenii 
sui reliquerit monimenta ? Sequens titulus ostendit. 

Scripsit in Genesim libros tredecim. 

Mysticarum Homiliarum libros duos. 

In Exodum Excerpta. 

In Leviticum Excerpta 

Item Monobiblia. 

n £ p lApxcov libros quattuor. 

De Resurrectione libros duos. 

Et alios de Resurrectione dialogos duos .... 

33:4 Videtisne, et Graecos pariter, et Latinos unius labore superatos ? Quis enim unquam 
tanta legere potuit, quanta ipse conscripsit ? Porro (al. Pro) hoc sudore quid accepit pretii ? 
Damnatur a Demetrio Episcopo, exceptis Palestinae, et Arabiae, et Phoenicis atque Achaiae 
Sacerdotibus. In damnationem ejus consentit urbs Romana : ipsa contra hunc cogit senatum, 
non propter dogmatum novitatem, non propter haeresim, ut nunc adversus eum rabidi canes 
simulant : sed quia gloriam eloquentiae ejus, et scientiae ferre non poterant, et illo dicente, 
omnes muti putabantur. 

33:5 Haec quare scripserim, et ad pauperis lucernae igniculum, cito sermone, sed non cauto 
dictaverim, potestis intellegere, si Epicuros et Aristipos cogitetis. 

{34} 

Epistola XXXIV 


(al. 141; scripta eodem anno 384) 

Ad Marcellam de aliquot locis Psalmi CXXVI 


Quid sit panis doloris, quidque filii excussorum in Psalmo 126. eleganter exponit, excusans 
interea sanctum Hilarium, quod deceptus ab Heliodoro Presbytero, non bene intellexerit 
excussorum verbum. 

34:1 Beatus Pamphilus Martyr, cujus vitam Eusebius Caesariensis Episcopus, tribus ferme 
voluminibus explicavit, quum Demetrium Phalereum, et Pisistratum in sacrae Bibliothecae studio 
vellet aequare, imaginesque ingeniorum, quae vera sunt, et aeterna monumenta, toto orbe 
perquireret, tunc vel maxime Origenis libros impensius prosecutus, Caesariensi Ecclesiae 
dedicavit : quam ex parte corruptam, Aeacius dehinc, et Euzoius ejusdem Ecclesiae sacerdotes 
in membranis instaurare conati sunt. Hic quum multa reppererit, et inventorum nobis indicem 
dereliquerit, centesimi vigesimi sexti Psalmi Commentarium, et PHE litterae Tractatum, ex eo 
quod non inscripsit, confessus est non repertum. Non quod talis tantusque vir (Adamantium 
dicimus) aliquid praeterierit, sed quod neglegentia posterorum ad nostram usque memoriam 
non durarit. Hoc ideo dixi, ut quia de eodem Psalmo mihi proposuisti, quid esset panis doloris, 
in eo quod dicitur : « Vanum vobis est ante lucem surgere, surgite postquam sederitis, qui 
manducatis panem doloris, » ostenderem me de Origenis Commentariis quid senserit, non 
habere. 

34:2 Unde ad Hebraeum recurrens, inveni pro pane doloris scriptum, LEEM AASABIM, quod 
Aquila interpretatus est, apxov xtov Sianovnpdicjov, id est, panem elaborationum. Symmachus 
apxov KaKOTxaBoupsvov, quod exponitur, panem aerumnosum. Quinta Editio, et Theodotion, 
qui in ceteris cum Septuaginta Translatoribus facit, panem idolorum. Sexta jxA.avr|q, id est, 
erroris. Nec mirandum est de Aquila, si Siarcovrjpaxa pro idolis ponat, quum opera manuum 
hominis sint, et prophetice populus arguatur ad templum diluculo frustra consurgere, et post 
quietem ad sanctuarium festinare, quum idola, Dei honore venerentur : secundum quod 
Ezechiel scripsit in ipso templo, sacrificare idolis sacerdotes. Ut autem plenius adducaris, pro 
dolore in Hebraeo idola posita, hoc ipsum verbum, hoc est, ASABIM, etiam in centesimo decimo 
tertio Psalmo scriptum est, Septuaginta quoque idola transtulerunt. Nam et in eo loco ubi 
legimus, idola gentium, argentum, et aurum, opera manuum hominum; in Hebraeo habetur, 
ASAREEM, quod Aquila interpretatur elaborationes eorum. Unde quum ita veritas se habeat, 
non frustra quidam doloris panem, aut haereticorum intellegunt sacramenta, aut vitae istius 
miserabilis, et aerumnosae interpretantur laborem : apud quam in sudore faciei comedimus 
panem nostrum, et inter spinas, et tribulos brevis vitae alimenta nascuntur. 

34:3 Illud quoque de eodem Psalmo interrogare dignata es : Qui sint filii excussorum ? Miror 
te in Hilarii Commentariis non legisse, excussorum filios, credentium populos interpretari, quod 
scilicet Apostolos illo nomine putaverit appellatos, quibus in Evangeliis sit praeceptum, in 
quamcumque civitatem introierint, et non fuerint recepti, excutere pulverem pedum suorum in 
testimonium non credentium (Matth. 10; et Mare. 6). Licet tu argute praecaveris, non posse 
Apostolos sub nomine excussorum intellegi, quum sit aliud excutientium, aliud excussorum : 
quia excutientes sunt, qui excutiant, excussi vero, qui ab aliis excutiantur. Et incongruum esse 
excussos Apostolos accipi, qui magis excutientes debuerint appellari. Quid igitur faciam ? 
Tantum virum, et temporibus suis disertissimum reprehendere non audeo : qui et confessionis 
suae merito, et vitae industria, et eloquentiae claritate, ubicumque Romanum nomen est, 
praedicatur : nisi quod non ejus culpae ascribendum est, qui Hebraei sermonis ignarus fuit, 

Graecarum quoque litterarum quandam auram coeperat, sed Heliodori Presbyteri, quo ille 
familiariter usus est, ea quae intellegere non poterat, quomodo ab Origene essent dicta, 
quaerebat. Qui, quia in hoc Psalmo Commentarium Origenis invenire non potuit, opinionem 
magis insinuare suam, quam inscitiam voluit confiteri. Quam ille sumptam claro sermone 
disseruit, et alienum errorem disertius executus est. 

34:4 Restat igitur, ut rursum ad fontem sermonis recurramus Hebraei, et videamus, quomodo 
scriptum sit. Ubi nos habemus, sicut filii excussorum : ibi legitur, CHEN BNE ANNAURIM, quod 
Aquila interpretatus est, sicut filii pubertatum. Symmachus, et Theodotion, sicut filii juventutis. 
Sexta rjKOveoq vou, quod nos dicere possumus, exacuti sensus. E quo manifestum est, 
adolescendae populos intellegi Christianos, secundum illud exemplum, quod Deus suos sanctos 
in modum arcus et sagittarum dicatur extendere ; ut in Propheta Zacharia : « quoniam extendi 
te mihi Juda, ut arcum » (Zach. 9:13). Et Salvator de semetipso : « Posui me sicut sagittam 
electam. Et in pharetra sua abscondit me » (Isai. 49:2). Denique in sequenti versu, exceptis 
Septuaginta, qui aliter transtulerunt, et in Hebraeo, et in cunctis Editionibus ita repperi : « Beatus 
vir, qui replevit pharetram suam ex ipsis ; ut quia metaphoram semel sumpserat ex sagittis, et 
in pharetra quoque translatio servaretur. Excussos autem et consuetudo sermonis humani 
vegetos et robustos et expeditos vocat : et ipsi Septuaginta Interpretes in Esdrae libro, pro 
juvenibus transtulerunt, in quo ita scribitur : « Et factum est ex die illa, medii excussorum 
faciebant opus, et medii eorum habebant hastas et scuta et arcus et thoraces et principes post 
omnem domum Juda, aedificantium in muro » (Neem. 4:16). E quo animadvertimus, et in 
praesenti loco pro adolescentibus atque puberibus, excussos positos : non ut ille opinatus est 
pro Apostolis, qui excussi a pedum excussione dicantur. Legi et cujusdam librum, et elegantem 
in eo sensum repperi, excussos Judaeos dici a templo, et lege et gratia Domini, pro eo quod est 
reprobos : et eorum esse filios Apostolos, qui ex ipsorum semine procreentur, et in 
similitudinem sagittarum manu Domini contineantur. 

34:5 In sequenti quoque Psalmo Heliodorus magis quam noster Hilarius erravit, qui de eo loco, 
in quo scriptum est : « Labores fructuum tuorum manducabis, » varia opinatus, asseruit magis 
stare sententiam, si scribatur : fructus laborum aliquem manducare, et non labores fructuum : 
unde spiritualem intellegentiam debere perquiri. Et ex hac occasione longam ingrediens 
disputationem, tanta operositate, quod volebat intellegi, usus est persuadendi, quanta semper 
falsitas indiget, ut vera videatur : quum in hoc loco non Septuaginta Interpretes, sed Latini de 
Graeci verbi ambiguitate decepti, mpnouq fructus; magis quam manus interpretati sint ; quum 
Kapjioi, manus quoque dicantur : quod in Hebraeo ponitur CHAPHACH. Et Symmachus, 
Quintaque Editio transtulerunt, manuum tuarum, ut ambiguitatem prioris sermonis effugerent. 

34:6 Quum haec furtivis, ut ajunt, operis ad lucubratiunculam velox notarii manus me dictante 
signaret, et plura dicere cogitarem, jam ferme quarta noctis hora excesserat, et repente stimulis 
quibusdam dolentis stomachi suscitatus, in orationem prorupi, ut saltem reliquo horarum spatio, 
surrepente somno, frustraretur infirmitas. 

{35} 

Epistola XXXV 


(alias 124; scripta anno 384) 

Damasi Papae ad Hieronymum 


Hieronymum, cujus scripta multa se cum aviditate legere profitetur, enixe Damasus rogat, ut 
subjectis V. quaestionibus ex Veteri Testamento respondeat. Dilectissimo filio HIERONYMO 
DAMASUS. 

35:1 « Dormientem te, et longo jam tempore legentem potius, quam scribentem, 

quaestiunculis ad te missis excitare disposui : non quo et legere non debeas : hoc enim veluti 
quotidiano cibo alitur et pinguescit oratio : sed quod lectionis fructus sit iste, si scribas. Itaque 
quoniam et heri tabellario ad me remisso, nullas te jam epistolas habere dixisti, exceptis his, 
quas aliquando in eremo dictaveras, quasque tota aviditate legi atque descripsi : et ultro 
pollicitus es te furtivis noctium operis aliquas, si vellem, posse dictare ; libenter accipio ab 
offerente, quod rogare volueram etiam si negasses. Neque vero ullam puto digniorem 
disputationis nostrae confabulationem fore, quam si de Scripturis sermocinemur inter nos : id 
est, ut ego interrogem, tu respondeas. Qua vita nihil puto in hac luce jucundius, quo animae 
pabulo omnia mella superantur. » Quam dulcia, inquit Propheta, gutturi meo eloquia tua, super 
mei ori meo (Ps. 118:103). « Nam quum idcirco, ut ait praecipuus orator, homines a bestiis 
differamus, quod loqui possumus : qua laude dignus est, qui in ea re ceteros superat, in qua 
homines bestias antecellunt ? » 

35:2 « Accingere igitur, et mihi quae subjecta sunt dissere, servans utrobique moderamen, ut 

nec proposita solutionem desiderent, nec epistola brevitatem. Fateor quippe tibi, eos quos mihi 
jampridem Lactantii dederas libros, ideo non libenter lego, quia et plurimae epistolae ejus (al. 
hujus) usque ad mille spatia versuum tenduntur, et raro de nostro dogmate disputant : quo fit, 
ut et legenti fastidium generet longitudo : et si qua brevia sunt, scholasticis magis sint apta, 
quam nobis, de metris et regionum situ et philosophis disputantia. 

35:3 « Quid sibi vult quod in Genesi scriptum est : Omnis qui occiderit Cain, septem vindictas 

exsolvet ? » ; (Gen. 4:15) 

35:4 « Si omnia Deus fecit bona valde, quare Noe de mundis et immundis animalibus praecepit, 

quum immundum nihil bonum esse possit ? Et in novo Testamento post visionem, quae Petro 
fuerat ostensa dicenti : Absit, Domine, a me, quoniam commune, et immundum nunquam 
introivit in os meum, vox de caelo responderit : Quod Deus mundavit, tu commune ne dixeris ? 
» ; (Act. 10:14 et 15.) 

35:5 « Cur Deus loquitur ad Abraham, quod quarta progenie filii Israel essent de /Egypto 

reversuri, et postea Moyses scribit » : Quinta autem progenie exierunt filii Israel de terra /Egypti 
(Exod. 13:18. juxta LXX) : » quod utique nisi exponatur, videtur esse contrarium. » 

35:6 « Cur Abraham fidei suae signum in circumcisione suscepit ? » 

35:7 « Cur Isaac vir justus, et Deo carus, non illi cui voluit, sed cui noluit deceptus errore, 

benedixit ? » 

{36} 

Epistola XXXVI 


(alias 125 ; scripta altero post superiorem die) 

Seu rescriptum Hieronymi ad Damasum 

Praemissa excusatione morarum, ac praetermissis tantum duabus Quaestiunculis, secunda et 
quarta a Tertulliano, Novatiano, ac Origene disputatis, reliquis tribus copiose respondet 

36:1 Beatissimo Papae Damaso HIERONYMUS. 


Postquam epistolam tuae Sanctitatis accepi, confestim accito notario, ut exciperet imperavi : 
quo ad officium praeparato, quod eram voce prompturus, ante mihi cogitatione pingebam. 
Interim jam et ego linguam, et ille articulum movebamus, quum subito Hebraeus intervenit, 
deferens non pauca volumina, quae de Synagoga quasi lecturus acceperat. Et ilico habes, inquit, 
quod postulaveras : meque dubium, et quid facerem nescientem, ita festinus exterruit, ut 
omnibus praetermissis ad scribendum transvolarem : quod quidem usque ad praesens facio. 
Verum quia heri diacono ad me misso, ut tu putas Epistolam, ut ego sentio, Commentarium te 
expectare dixisti, brevem responsionem ad ea desiderans, quae singula magnorum voluminum 
prolixitate indigent, xauia ooi eoxediaoa, duabus tantum Quaestiunculis praetermissis : non quo 
non potuerim ad illas aliquid respondere, sed quod ab eloquentissimis viris, Tertulliano nostro 
scilicet, et Novatiano, latino sermone sint editae ; et si nova voluerimus afferre, sit latius 
disputandum. Certe exspecto quid placeat : utrumne epistolari brevitate sententias tibi velis 
digeri aut singulorum libros confici. Nam et Origenes in quarto Pauli ad Romanos e^nyrjo£U)v 
tomo de circumcisione magnifice disputavit : et de mundis atque immundis animalibus in 
Levitico plura disseruit : ut si ipse invenire nihil possem, de ejus tamen fontibus mutuarer. Et 
ut verius loquar, Didymi de Spiritu sancto librum in manibus habeo, quem translatum tibi cupio 
dedicare : ne me existimes tantummodo dormitare, qui lectionem sine stilo somnum putas. 
Antelatis itaque problematibus, quae epistolae tuae subjeceras, quid mihi videretur annexui, 
veniam postulans, et festinationis pariter et morarum : festinationis, quia ad unam 
lucubratiunculam dictare voluerim multorum opus dierum ; tarditatis, quia alio opere detentus, 
non statim ad interrogata rescripsi. 

36:2 Quid sibi vult quod in Genesi scriptum est : Omnis qui occiderit Cain, septem vindictas 
exsolvet ? Antequam de Quaestione dicamus, rectum videtur ut editiones interpretum 
singulorum cum ipso Hebraico conferentes sermone, digeramus, quo facilius Scripturae sensus 
possit intellegi. VAIOMER LO ADONAI LOCHEN CHOL OREC CAIN SOBATHAIM JOCCAMO. Aquila. 
« Et dixit ei Dominus : Propterea omnis qui occiderit Cain, septempliciter ulcisceretur. » 
Symmachus : « Et dixit ei Dominus : Non sic, sed omnis qui occiderit Cain, hebdomas, sive 
septimus vindicabitur. » Septuaginta et Theodotio : Et dixit ei Dominus : « Non sic, sed omnis 
qui occiderit Cain, septem vindictas exsolvet. » Postquam Cain occiderat fratrem, interrogatus 
a Domino : « Ubi est Abel frater tuus ? » Contumeliose respondit, « Nescio : nunquid custos 
fratris mei sum ? » Quamobrem maledictione damnatus, ut gemens et tremens viveret super 
terram, noluit veniam deprecari : sed peccatis peccata congeminans, tantum putavit nefas, cui 
a Domino non posset ignosci. Denique respondit Domino : « Major mea causa est, quam ut 
dimittar, » id est, plus peccavi, quam ut merear absolvi. « Ecce ejicis me hodie a facie terrae, et 
a facie tua abscondar, et ero gemens et tremens super terram : et erit, omnis qui invenerit me, 
occidet me. » Ejicior, inquit, a conspectu tuo, et conscientia sceleris, lucem ipsam ferre non 
sustinens, abscondar ut latitem. « Eritque, omnis qui invenerit me, occidet me : » dum ex 

tremore corporis et furiatae mentis agitatu, eum esse intellegit, qui mereatur interfici. Verum 
Deus nolens eum compendio mortis finire cruciatus, nec tradens poenae, qua se ipse damnaverat, 
ait. « Non sic, » id est, non ut aestimas, morieris, et mortem pro remedio accipies : verum vives 
usque ad septimam generationem, et conscientiae tuae igne torqueberis, ita ut quicumque te 
occiderit, secundum duplicem intellegentiam, aut in septima generatione, aut septimo te liberet 
cruciatu. Non quod ipse qui occiderit Cain, septem ultionibus subjiciendus sit : sed quod septem 
vindictas, quae in Cain tanto tempore cucurrerunt, solvat interfector, occidens eum qui vitae 
fuerat derelictus ad poenam. 

36:3 Ut autem quod dicimus manifestius fiat, quotidianae consuetudinis ponamus exemplum. 
Loquatur inter verbera servus ad dominum : quia incendi domum tuam, et universam 
substantiam tuam dissipavi, interfice me. Dominusque respondeat : Non ut vis, morieris, et 
finies morte supplicia ; verum longo tempore custodieris ad vitam, et tam infeliciter in hac luce 
versaberis, ut quicumque te occiderit, beneficium praestet occiso : dum te de tam multis liberet 
cruciatibus. Et secundum Septuaginta quidem editionem hic nobis sensus videtur. 

36:4 De eo autem quod Aquila posuit, septempliciter : et Symmachus, hebdomas sive 
septimus ulciscetur, majorum nostrorum ista sententia est, quod putant in septima generatione 
a Lamech interfectum Cain. Adam quippe genuit Cain, Cain genuit Enoch, Enoch genuit Irad, Irad 
genuit Maviael, Maviael genuit Mathusala, Mathusala genuit Lamech, qui septimus ab Adam, 
non sponte (ut in quodam hebraeo volumine scribitur) interfecit Cain : ut ipse postea confitetur, 
« quia virum occidi in vulnere meo, et juvenem in livore meo : quoniam septies vindicabitur de 
Cain : de Lamech autem septuagies septies » (Gen. 4:23,24). Hoc quidem de Cain, quod in 
septima generatione a Lamech interfectus sit, et juxta aliam editionem, poenam sui sceleris 
dederit : quod tot generationibus gemens et tremens viveret super terram, nihil obscuri arbitror 
remansisse. 

36:5 Vindictae 77. in Lamech exsolvendae. — Nunc illud quod non interrogaveras, dum aliud 
agimus, irrepsit. Quae sint septuaginta septem vindictae, quae in Lamech exsolvendae sint. Ajunt, 
ab Adam usque ad Christum generationes septuaginta septem. Lege Lucam Evangelistam, et 
invenies ita esse, ut dicimus. Sicut ergo septima generatione Cain peccatum est dissolutum, non 
enim vindicabit Deus bis in idipsum, et qui semel recepit mala in vita sua, non eosdem cruciatus 
patietur in morte, quos est passus in vita : ita et Lamech peccatum, id est, totius mundi atque 
sanguinis, qui effusus est, Christi solveretur adventu : qui tulit mundi peccata, qui lavit amictum 
suum sanguine uvae, et torcular calcavit solus : qui de Edom ad caelum rubicundus ascendens 
(Isai. 63:1,3), clamantibus angelis miraculum praebuit : « Elevate portas, principes, vestras, et 
introibit rex gloriae » (Ps. 23:7), et cetera. Referebat mihi quidam Hebraeus in apocryphorum 
libris septuaginta septem animas ex Lamech progenie reperiri, quae diluvio deletae sint : et in 
hoc numero de Lamech factam esse vindictam, quod genus ipsius usque ad cataclysmum 
perseveraverit. 

36:6 Cain septem peccata. — Alii de septem vindictis Cain varia suspicantur. Primum ejus 
asserunt fuisse peccatum, quod non recte diviserit. Secundum, quod inviderit fratri suo. 
Tertium, quod dolose egerit, dicens : « Transeamus in campum » (Gen. 4:8). Quartum, quod 
interfecerit. Quintum, quod procaciter negaverit, dicens : « Nescio, nunquid custos fratris mei 
sum » (v. 9) ? Sextum, quod se ipsum damnaverit, dicens : « Major culpa mea est, quam ut 
dimittar » (v. 13). Septimum, quia nec damnatus egerit paenitentiam, secundum Ninivitas, et 
Ezechiam regem Juda : qui imminentem mortem lacrimis sustulerunt ut qui damnati fuerant, 
non perirent, sed agentes paenitentiam, impetrarent misericordiam Dei. Nam tradunt illum a 

clementissimo Deo, ideo usque ad septem generationes fuisse dilatum, ut saltem malis ipsis, et 
longaevitate maeroris compulsus, paenitentiam ageret, et mereretur absolvi. 

36:7 Nonnulli septenarium numerum plenum et perfectum interpretantur, de multis 
Scripturarum locis testimonia contrahentes : et hunc esse sensum quem supra perstrinximus, 
quod qui interfecerit Cain, ab ingenti eum afflictione, et omnia supplicia transeunte liberet poena. 

36:8 Sunt autem qui et de Evangelio interrogationem Petri replicent : « Domine, quoties 
peccabit in me frater meus, et dimittam ei : usque septies ? Dicit ei Jesus : Non dico tibi usque 
septies, sed usque septuagies septies » (Matth. 18:21. et 22). Et putant mortem atque peccatum 
in septima progenie sabbatizasse, quando Enoch raptus est, « et non inveniebatur, quia 
transtulit illum Deus » (Gen. 5:24). De septuaginta autem et septem, illam expositionem 
sequuntur : in adventu Christi, mortis atque peccati aculeum esse confractum. 

36:9 Ponam et aliam opinionem, ne quid videar praetergressus. Quidam septimum annum 
remissionis, et quinquagesimum Jubilaei, et quadringentesimum nonagesimum, quod volunt 
intellegi septuagies septies, multis modis interpretantur : asserentes ob hanc causam 
quinquagesimi et quingentesimi numeri sacrati, in Evangelio positum debitorem : et 
quinquagesimum Psalmum paenitentiae : qui septem conficitur septimanis, et in principium 
ogdoadis erumpit. Verum ne longius sermo procedat, hucusque super hoc locutum esse sufficiat, 
quia et ex his quae respersimus, ingentem tibi disputationis silvam poteris ipse conficere : sciens 
Origenem, duodecimum et tertiumdecimum in Genesim librum de hac tantum Quaestione 
dictasse. 

36:10 Cur Deus loquitur ad Abraham, quod quarta progenie, filii Israel essent de /Egypto 
reversuri : et postea Moyses scribit : Quinta autem progenie ascenderunt filii Israel de terra 
/Egypti ? Quod utique nisi exponatur, videtur esse contrarium. Hoc vero problema quum 
legissem, coepi mecum tacitus aestuare, et e vestigio Genesim, Exodumque percurrens, repperi 
loca, in quibus scripta sunt, quae videntur facere quaestionem. Ac primo aestimabam 
spiritualibus spiritualia comparans, indissolubilia esse, sicut et multa sunt alia. Nam et 
Mathusalam quattuordecim annos post diluvium vixisse scribitur, nec tamen ingressus est arcam 
cum Noe. Et quum ipse Deus locutus sit ad Abraham : « Sciendo scies, quia peregrinum erit 
semen tuum in terra non sua, et in servitutem redigent eos et affligent, et humiliabunt eos annis 
quadringentis (Gen. 15:13) : » postea Moyses scribit in Exodo : « Et factum est post 

quadringentos et triginta annos, exivit omnis potentia Domini de terra /Egypti » (Exod. 12:41). 
Agar quoque Ismaelem, quasi lactentem et tenerum portat in humeris, cum decem et octo 
ferme, et amplius reperiatur annorum : et ridiculum sit tam grandem juvenem matris sedisse 
cervicibus. Roboam vero filius Salomonis quadragesimo primo aetatis suae anno regni sumpsit 
exordium, et regnavit in Jerusalem annis sexdecim : quum utique pater ejus duodecimo anno 
regnare incipiens, annis quadraginta regnaverit et undecimo filium generare non quiverit. 

36:11 Dum haec et multa hujusmodi mecum sollicitus volverem, aperuit mihi ostium, qui habet 
elavem David, et introduxit me in cubiculum suum, posuitque in foramine petrae : ut post 
spiritum saevientem, post terrae meae motum, post incendium ignorantiae quo urebar, vox ad 
me aurae lenioris accederet, diceremque : « Inveni quem quaesivit anima mea : tenebo eum et 
non dimittam » (Cant. 3:4). ETENIM CUM videatur Scriptura inter se esse contraria, utrumque 
verum est, quum diversum sit. Egressi sunt quarta generatione filii Israel de terra /Egypti : 
Replica genealogiam Levi. Levi genuit Caath, Caath genuit Amram, Amram genuit Aaron, Aaron 
genuit Eleazar, Eleazar genuit Finees. Caath cum patre suo Levi ingressus est/Egyptum. Rursum 
Eleazar cum patre suo Aaron egressus est de /Egypto. A Caath usque ad Eleazar computantur 

generationes quattuor : licet quidam velint ab Amram incipere et ad Finees, ut nos in Eleazarum 
fecimus, pervenire. Si vero volueris disparem numerum ostendere, quomodo secundum 
Exodum quinta generatione egressi sint filii Israel de terra /Egypti, tribus tibi Judae et ordo 
numeretur. Juda genuit Phares, Phares genuit Esrom, Esrom genuit Aram, Aram genuit 
Aminadab, Aminadab genuit Naason, Naason genuit Salmon. Phares cum patre suo Juda 
ingressus est /Egyptum, Naason princeps tribus Juda in deserto describitur : cujus filius Salmon 
terram repromissionis intravit. Computa a Phares usque ad Naason, invenies generationes 
quinque : tametsi nonnulli (ut in tribu Levi ostendimus) in Esrom initium faciant, et ad Salmon 
usque perveniant. 

36:12 Puto problema dissolutum : quod si displicet, ad compendium veniam, et dicam in 
hebraeo non esse diversum. Aquila namque qui non contentiosius, ut quidam putant, sed 
studiosius verbum interpretatur ad verbum, in eo loco ubi Septuaginta posuerunt : « Quinta 
autem generatione ascenderunt filii Israel de terra /Egypti » (Exod. 13:18), ita transulit : Kai 
evonAioapsvoi ctvePqoav ol ui.oi’lapaf|A areo xfjq yqq Aiyunxou, id est, « Et armati ascenderunt 
filii Israel de terra /Egypti. » Licet pro eo quod nos armati diximus, secundum graeci sermonis 
ambiguitatem, instructi, sive muniti, propter supellectilem, qua /Egyptios spoliaverunt, possit 
intellegi. 

36:13 /Estimanti curiositatem esse finitam, major quaerendi ardor exoritur : et ad 
similitudinem Jeremiae dissolvor undique et ferre non possum (Jerem. 20) : quare Septuaginta, 
quintam generationem, et Aquila transtulerit armatos. Volumen Hebraeum replico, quod Paulus 
4>ev6Ar)v juxta quosdam vocat, et ipsos characteres sollicitus attendens, scriptum reperio. 
VAMUSIM ALU BNE ISRAAL MEAREZ MESRAIM. In reliqua parte interpretationes non 
discordant : omnis pugna de verbo est AMUSI M, quod his litteris scribitur, HETH { n }, MEM { □ }, 
SIN { w }, JOD { 1 }, MEM { □ }, utrum nam quinque, an munitos sonet. Et quidem quinque hoc 
sermone dici, negare non possumus : verum quinque plurali numero, non quinta, ut illi 
interpretati sunt, singulari : sed nec generatio invenitur adjuncta, quae lingua hebraea DOR 
dicitur : ut si esset quinta generatio, sermone legeretur illorum AMESA DOR. Nunc autem 
AMUSIM, id est, quinque, immo quinta, tantum scriptum est, ut sit quasi sensus : « Quinta 
autem ascenderunt filii Israel de terra /Egypti : » quod quia minus videbatur intellegi, adjuncta 
generatio est. Aquilam vero ut in ceteris, et in hoc maxime loco proprie transtulisse omnis 
Judaea conclamat : et Synagogarum consonant universa subsellia, quod videlicet idem sermo, 
et eisdem litteris scriptus, diversas apud eos et voces et intellegentias habeat. E quibus exempli 
causa unum ponimus, ut quod dicimus perspicuum fiat : pastores et amatores eisdem litteris 
scribuntur RES { ~i }, AIN { V }, JOD { 1 }, MEM { □ } : sed pastores ROIM, amatores leguntur REIM. 
Unde evenit, ut ubi Jerusalem in Prophetis, cum amatoribus suis fornicationis scelere arguitur, 
ibi in nostris codicibus, pro amatoribus, pastorum nomen sit immutatum. 

36:14 Scio haec molesta esse lectori, sed de Hebraicis litteris disputantem, non decet Aristotelis 
argumenta conquirere, nec ex flumine Tulliano eloquentiae ducendus est rivulus : nec aures 
Quintiliani flosculis et scholari declamatione mulcendae. Pedestris, et quotidianae similis, et 
nullam lucubrationem redolens oratio necessaria est, quae rem explicet, sensum edisserat, 
obscura manifestet, non quae verborum compositione frondescat. Sint alii diserti, laudentur, ut 
volunt, et inflatis buccis, spumantia verba trutinent : mihi sufficit sic loqui, ut intellegar, ut de 
Scripturis disputans, Scripturarum imiter simplicitatem. 

36:15 Cur Isaac vir justus et Deo carus non illi cui voluit, sed cui noluit, deceptus errore 
benedixit ? (Genes. 17) Differo paulisper typos, et ea quae a majoribus nostris super hoc loco 
sunt interpretata, praetereo, non quod opinioni eorum non acquiescam, sed quod tu hoc tantum 

quaeras, quare vir justus aliquid ignoraverit, et contra suam fecerit voluntatem. Ad quod 
districta responsio est : NULLUM HOMINEM, excepto eo qui ob nostram salutem carnem est 
dignatus induere, plenam habuisse scientiam, et certissimam veritatem. Denique Paulus ex 
parte cognoscit, et ex parte prophetat (1 Cor. 13:9), et nunc per speculum videt in aenigmate, et 
secundum quod oportet orare, nescire nos dicit (Rom. 8:26) : Quia quum venerit quod 
perfectum est, tunc quod ex parte est destruetur (1 Cor. 13:10). Samuel Propheta connum 
eratus Moysi in Psalterio, ad ungendum regem missus, quum maximum filiorum Jesse vidisset 
Eliab, ait : « Ecce coram Domino Christus ejus » (1. Reg. 16:6) ? Et dixit Dominus ad Samuel : « 
Noli respicere faciem ejus, neque staturam, quoniam reprobavi eum : quia non quomodo videt 
Deus, videt homo. Homo videt in facie, Deus autem inspicit cor » (Ibid. v. 7). Et per singulos 
semper ignorans, usque ad David nescisse describitur. Elisaeus quoque qui duplici glorificatus 
est Spiritu, cujus ossa vitam exanimi cadaveri reddiderunt (4. Reg. 1 et 13) : cum Sunamitis ad 
eum venisset in montem, et ad pedes ejus flebiliter corruisset, Giezi prohibente ne faceret, ait : 
« Dimitte eam, quia anima ejus in amaritudine est, et Dominus abscondit a me, et non nuntiavit 
mihi » (4. Reg. 4:27). Plura sunt quam ut exemplis debeamus docere, sanctos viros et Deo caros, 
ea tantummodo scisse, quae eis a Domino revelata sunt : ignorasse vero, quae eis revelata non 
fuerint : et ad singulas visiones Zachariam atque Danielem interrogare angelum, et suppliciter 
deprecari, ut exponat sibi quae sint illa quae videant. Unde non mirum est, et Isaac in suam 
maxime utilitatem nescisse quid faceret, quum magis eo tempore erraret, quo filium 
sanguinariae deditum voluptati, et eum, qui postea fratrem posset occidere, praetermisso illo qui 
innocenter habitabat domi, vellet efferre, et suam magis quam Dei facere voluntatem. Ego puto 
divinae dispensationis fuisse, ut oculis caecaretur, et quum ipse diceret : « Vox quidem, voxJacob 
est : manus autem, manus Esau » (Gen. 27:22) : tamen non intellegeret minorem esse filium, 
qui ad benedictionem fratris praereptor astiterat. 

36:16 Hippolyti martyris mystica interpretatio. Quoniam autem polliciti sumus, et de eo quid 
significaret in figura, adjungere, Hippolyti martyris verba ponamus, a quo et Victorinus noster 
non plurimum discrepat : non quod omnia plenius executus sit, sed quod possit occasionem 
praebere lectori ad intellegengentiam latiorem. « Isaac portat imaginem Dei Patris, Rebecca 
Spiritus sancti, Esau populi prioris, et diaboli. Jacob Ecclesiae sive Christi. Senuisse Isaac, 
consummationem orbis ostendit : oculis caligasse, fidem periisse de mundo, et religionis lumen 
ante eum neglectum esse significat. Quod filius major vocatur, acceptio legis est Judaeorum. 
Quod escas ejus atque capturam diligit pater, homines sunt ab errore salvati, quos per doctrinam 
justus quisque venatur. Sermo Dei benedictionis est repromissio, et spes regni futuri, in quo 
cum Christo sancti sunt regnaturi, et verum sabbatum celebraturi. Rebecca plena Spiritu sancto, 
sciens quid audiisset antequam pareret quia major serviet minori » (Gen. 25:23) ; magis autem 
forma Spiritus sancti, quae futura noverat in Christo, in Jacob ante meditatur : loquitur ad filium 
minorem : Vade ad gregem, et accipe mihi inde duos haedos » (Gen. 27:9) ; « praefigurans 
carneum Salvatoris adventum, in quo eos vel maxime liberaret, qui peccatis tenebantur obnoxii : 
siquidem in omnibus Scripturis haedi pro peccatoribus accipiuntur. Quod autem duos jubetur 
afferre, duorum populorum significatur assumptio : quod teneros, et bonos, dociles, et 
innocentes animae. Stola vel vestimentum Esau, fides et Scripturae sunt Hebraeorum, quibus 
gentilium indutus est populus. Pelles quae ejus brachiis circumdatae sunt, peccata utriusque sunt 
plebis, quae Christus in extensione manuum cruci secum pariter affixit. Quod Isaac quaerit ab 
Jacob, cur tam cito venerit, admiratur celerem credentium fidem. Quod cibi delectabiles 
offeruntur, hostia placens Deo, salus est peccatorum. Post esum sequitur benedictio, et ejus 
odore perfruitur : virtutem resurrectionis, et regni aperta voce pronuntians : quomodo etiam 
adorent eum fratres sui et serviant ei, credentes ex Israel. Quia igitur iniquitas est inimica 

justitiae, Esau in discordiam concitatur, et necem fraudulentus excogitat, dicens in corde suo : 
Appropinquent dies passionis patris mei, et occidam Jacob fratrem meum » (Gen. 27, 41). « 
Diabolus fratricidas Judaeos in Cain ante praemeditans, in Esau manifestissime confitetur : 
tempus quoque interfectionis ostendens : Appropinquent, inquit, dies passionis patris, ut 
interficiam fratrem meum. Quapropter Rebecca, id est patientia, nuntiavit viro fratris insidias, 
qui vocato Jacob, praecepit ei ut in Mesopotamiam pergeret, et inde acciperet uxorem de genere 
Laban Syri fratris matris suae. Quomodo itaque fratris dolos fugiens, Mesopotamiam tendit 
Jacob (Gen. 28), ita et Christus Judaeorum incredulitate compulsus, proficiscitur in Galilaeam : 
inde sibi ex gentibus sponsam sumpturus Ecclesiam. » Haec supra dictus vir. 

36:17 Nos autem dicimus non venisse Dominum, nisi ad oves perditas domus Israel, nec 
voluisse panem filiorum accipere et dare eum canibus, et benedictionem primam Judaeorum 
populo detulisse, quibus sunt credita eloquia Dei (Rom. 3, 2), et repromissio et legislatio, et 
confectio Testamenti (Rom. 9:4) ; verum quia illi credere noluerunt, ad Jacob minorem populum 
benedictionem esse translatam. Neque tamen majorem filium penitus fuisse despectum, quia 
quum intraverit plenitudo gentium, tunc omnis Israel salvus erit (Rom. 11:25 et 26). 

{37} 

Epistola XXXVII 


(alias 133 ; scripta anno eodem 384) 


Ad Marcellam de Commentariis Rheticii in Canticum Canticorum 


Heduorum Episcopum S. Rheticium coarguit, quod in Commentariis super Cantico Canticorum, 
Tharsis pro Tarso Ciliciae, et aurum Ophaz pro Petro Apostolorum pincipe inepte nimis acceperit. 

37:1 Nuper quum Rheticii Augustodunensis episcopi, qui quondam a Constantino Imperatore 
sub Silvestro Episcopo, ob causam Montensium missus est Romam, Commentarios in Canticum 
Canticorum perlegissem, quod Hebraei vocant SIR ASSIRIM, vehementer miratus sum, virum 
eloquentem praeter ineptias sensuum ceterorum Tharsis urbem, putasse Tarsum, in qua Paulus 
apostolus natus sit, et aurum Ophaz Petrum significare, quia Cephas in Evangelio idem Petrus sit 
appellatus. Habuerat utique et in Ezechiele idipsum verbum, ubi de quattuor animalibus 
scribitur : « Et species rotarum sicut species Tharsis » (Ezech. 10:9), et in Daniele de Domino : « 
Et corpus ejusdem ut Tharsis » (Dan. 10:6). Quod Aquila chrysolitum, Symmachus hiacyntum 
interpretantur. Et in psalmo : « In spiritu violento conteres naves Tharsis » (Ps. 47:8). Et inter 
lapides qui in ornatu sacerdotis, tribuum nominibus sculpti sunt, ejusdem lapidis nomen 
inseritur, et omnis fere Scriptura hoc vocabalo referta est. De Ophaz vero quid dicam, quum 
supra dictus Daniel propheta in tertio anno Cyri regis Persarum, post tres hebdomadas jejunii 
atque tristitiae dicat : « Extuli oculos meos, et vidi, et ecce vir unus vestitus baddim, et renes 
ejus cincti auro Ophaz » (Dan. 10, 5). Plura quippe apud Hebraeos auri sunt genera. Unde ob 
distinctionem, nunc OPHAZ positum est, ne quis ZAAB putaret, quod in Genesi cum lapide 
carbunculo praedicatur (Gen. 2:12). 

37:2 Quaeris si Tharsis lapis chrysolithus sit, aut hyacinthus, ut diversi interpretes volunt, ad 
cujus coloris similitudinem Dei species scribatur, quare Jonas propheta Tharsis ire velle dicatur 

(Jonae 1), et Salomon et Josaphat in regnorum libris naves habuerint, quae de Tharsis solitae sint 
exercere commercia (2 Reg. 10). Ad quod facilis est responsio opcbvupov esse vocabulum, quod 
et Indiae regio ita appelletur, et ipsum mare, quia caeruleum sit, et saepe solis radiis percussum, 
colorem supra dictorum lapidum trahat, et a colore nomen acceperit. Licet Josephus TAU littera 
commutata, Graecos putet Tarsum appellasse pro Tharsis. 

37:3 Innumerabilia sunt, quae in illius mihi commentariis sordere visa sunt. Est quidem sermo 
compositus, et Gallicano cothurno fluens : sed quid ad interpretem, cujus professio est, non quo 
ipse disertus appareat, sed quo eum, qui lecturus est, sic faciat intellegere, quomodo ipse 
intellexit qui scripsit. Rogo, non habuerat decem Origenis volumina ? Non Interpretes ceteros ? 
Non certe aliquos necessarios Hebraeorum, ut aut interrogaret, aut legeret, quid sibi vellent quae 
ignorabat ? Sed tam male videtur existimasse de posteris, ut nemo posset de ejus erroribus 
judicare. 

37:4 Frustra ergo a me ejusdem viri commentarios postulas, quum mihi in illis displiceant 
multo plura, quam placeant. Quod si opposueris, cur ceteris dederim, audies, non omnes 
eisdem vesci debere cibis. Jesus in deserto plures hordeaceis panibus pascit, frumentaceis 
pauciores. Corinthii in quibus audiebaturfornicatio qualis nec intergentes, lacte pascuntur, quia 
necdum poterant solidum cibum capere. Ephesii autem in quibus nullum crimen arguitur, ab 
ipso Domino caelesti vescuntur pane, et sacramentum, quod a saeculis absconditum fuerat, 
agnoscunt. Neque vero eorum qui a me exemplaria acceperunt, vel auctoritate vel aetate 
ducaris, quum et Daniel puer senes judicet, et Amos pastor caprarum, in sacerdotum principes 
invehatur. 

{38} 

Epistola XXXVIII 


(alias 23 ; scripta eodem tempore quo superior) 


Ad Marcellam de aegrotatione Blaesillae 


Blaesillam Paulae filiam, quae mortuo marito, admonita valida febri, totam sese converterat ad 
Christum, et Monacham profiteri coeperat, de proposito laudat, ejusque obtrectatoribus 
respondet. 

38:1 Abraham tentatur in filio, et fidelior invenitur. Joseph in /Egyptum venditur, ut patrem 
pascat, et fratres. Ezechias vicina morte terretur, ut fusus in lacrimas, quindecim annorum 
spatium ei proteletur ad vitam. Petrus Apostolus Domini passione concutitur, ut amare flens 
audiat : Pasce oves meas (Joan. 21:17). Paulus lupus rapax, et Benjamin adolescentior, in extasi 
(Gen. 49, Ps. 67:28) caecatur ut videat, et repentino tenebrarum horrore circumdatus, Dominum 
vocat, quem dudum ut hominem persequebatur. 

38:2 Ita et nunc, mi Marcella, Blaesillam nostram vidimus ardore febrium per triginta ferme 
dies jugiter aestuasse : ut sciret rejiciendas delicias corporis, quod paulo post vermibus 
exarandum sit. Venit et ad hanc Dominus Jesus, tetigitque manum ejus, et ecce surgens 
ministrat ei. Redolebat aliquid neglegentiae, et divitiarum fasciis colligata, in saeculi jacebat 

sepulcro. Sed infremuit Jesus, et conturbatus in spiritu, clamavit dicens : Blaesilla, veni foras 
(Joan. 11:43 de Lazaro). Quae vocata surrexit, et egressa quum Domino vescitur. Judaei minentur 
[al. mirentur], et tumeant, quaerant occidere suscitatam : soli Apostoli glorientur. Scit se vitam 
suam ei debere, qui reddidit. Scit se ejus amplexari pedes, cujus paulo ante judicium 
pertimescebat. Corpus paene jacebat exanime, et anhelos artus mors vicina quatiebat. Ubi tunc 
erant auxilia propinquorum ? Ubi verba omni inaniora fumo ? Nihil tibi debet, o ingrata cognatio, 
quae mundo periit, et Christo revixit. Qui Christianus est, gaudeat : qui irascitur, non se esse 
indicat Christianum. 

38:3 Vidua quae soluta est vinculo maritali, nihil necesse habet nisi perseverare. At 
scandalizat quempiam vestis fuscior. Scandalizet Joannes, quo inter natos mulierum major 
nullus fuit : qui Angelus dictus, ipsum quoque Dominum baptizavit : qui camelorum vestitus 
tegmine, zona pellicea cingebatur. Cibi displicent viliores ? Nihil vilius est locustis. Illae 
Christianos oculos scandalizent potius, quae purpurisso, et quibusdam fucis ora oculosque 
depingunt : quarum facies gypseae, et nimio candore deformes, idola mentiuntur ; quibus si 
forte improvidis lacrimarum stilla eruperit, sulco defluit : quas nec numerus annorum potest 
docere, quod vetulae sint, quae capillis alienis verticem struunt, et praeteritam juventutem in 
rugis anilibus poliunt : quae denique ante nepotum gregem trementes virgunculae componuntur. 
Erubescat mulier Christiana, si naturae cogit decorem, si carnis curam facit ad concupiscentiam, 
in qua qui sunt, secundum Apostolum, Christo placere non possunt. 

38:4 Vidua nostra ante morosius ornabatur, et die tota quid sibi deesset, quaerebat ad 
speculum. Nunc loquitur confidenter : « Nos autem omnes revelata facie gloriam Domini 
speculantes, in eandem imaginem transformamur, a gloria in gloriam, quasi a Domini spiritu. » 
Tunc crines ancillulae disponebant, et mitellis crispantibus vertex arctabatur innoxius : nunc 
neglectum caput scit sibi tantum sufficere quod velatur. Illo tempore plumarum quoque dura 
mollities videbatur, et in exstructis toris jacere vix poterat. Nunc ad orandum festina consurgit, 
et tinnula [al. hymnula] voce ceteris alleluia praeripiens, prior incipit laudare Dominum suum. 
Flectuntur genua super nudam humum, et crebris lacrimis facies psimmythio ante sordidata 
purgatur. Post orationem Psalmi concrepant, et lassa cervix, poplites vacillantes, in somnumque 
vergentes oculi, nimio mentis ardore vix impetrant ut quiescant. Pulla tunica, minus cum humi 
jacuerit, sordidatur. Soccus vilior auratorum pretium calceorum egentibus largitur. Cingulum 
non auro, gemmisque distinctum est ; sed laneum et tota simplicitate purissimum : et quod 
possit magis astringere vestimenta, quam scindere. Si huic proposito invidet scorpius, et 
sermone blando de vetita rursum arbore comedere persuadet, illidatur ei pro solea anathema, 
et in suo morienti pulvere dicatur : Vade retro Satana (Mare. 8:33), quod interpretatur, adverse. 
ADVERSARIUS QUIPPE Christi est, et Antichristus, cui praecepta displicent Christi. 

38:5 Oro te, quid tale unquam, quale Apostoli fecimus, ut merito scandalizentur ? Patrem 
senem quum navicula, et reti dimittunt. Publicanus a teloneo surgit, et sequitur Salvatorem : 
volens discipulus reverti domum, et suis ante renuntiare, magistri voce prohibetur. Sepultura 
non datur patri : ET PIETATIS genus est, impium esse pro Domino. Nos quia serica veste non 
utimur, monachi judicamur : quia ebrii non sumus, nec cachinno ora dissolvimus, continentes 
vocamur et tristes. Si tunica non canduerit, statim illud e trivio : Impostor, et Graecus est. 
Cavillentur vafriora licet, et pingui aqualiculo fartos circumferant homines, Blaesilla nostra 
ridebit, nec dedignabitur loquacium ranarum audire convitia, cum Dominus ejus dictus sit 
Beelzebub. 


{ 39 } 

Epistola XXXIX 


(alias 25 ; scripta post superiorem tres circiter menses) 


Ad Paulam super obitu Blaesillae filiae 


Blaesilla, paulo post mortem mariti, suamque conversionem defuncta, Paulam matrem 
consolatur Hieronymus, atque nimium ejus dolorem objurgat, admiscetque interim Blaesillae 
virtutes, et vitam. 

39:1 « Quis dabit capiti meo aquam, et oculis meis fontem lacrimarum, et plorabo » (Jer. 9:1) : 

non, ut Jeremias ait, « vulneratos populi mei ; » nec ut Jesus miseriam Jerusalem : sed plorabo 
sanctitatem, misericordiam, innocentiam, castitatem : plorabo omnes pariter in unius morte 
defecisse virtutes. Non quod lugenda sit illa quae abiit, sed quod nobis impatientius sit dolendum, 
quod [al. qui.] talem videre desivimus. Quis enim siccis oculis recordetur, viginti annorum 
adolescentulam tam ardenti fide crucis levasse vexillum, ut magis amissam virginitatem, quam 
mariti doleret interitum ? Quis sine singultibus transeat orandi instantiam, nitorem linguae, 
memoriae tenacitatem, acumen ingenii ? Si Graece loquentem audiisses, latine eam nescire 
putares : si in romanum sonum lingua se verterat, nihil omnino peregrini sermo redolebat. Jam 
vero quod in Origene quoque illo Graecia tota miratur, in paucis non dicam mensibus, sed diebus, 
ita hebraeae linguae vicerat difficultates, ut in discendis canendisque Psalmis, cum matre 
contenderet. Humilitas vestium non (ut in plerisque solet) tumentes animos arguebat : sed 
quum interiori se mente dejecerat, inter ancillarum virginum [In aliis libris vilium pro virginum, 
quod et Gravius statuit] cultum dominamque nihil medium, nisi quod in eo facilius dignoscebatur, 
quod neglectius incedebat. Vacillabant aegrotatione gressus, et pallentem ac trementem faciem, 
vix collum tenue sustinebat, et tamen aut Prophetam, aut Evangelium semper in manibus 
tenebat. Lacrimis ora complentur, singultus occupat vocem : et haerentem linguam, viscera 
commota non laxant. Quum sanctum corpusculum febrium ardor excoqueret, et semianimis [al. 
semianime] lectulum vallaret circulus propinquorum, haec extrema [al. in extremo] verba 
mandabat : Orate Dominum Jesum, ut mihi ignoscat, quia implere non potui quod volebam. 
Secura esto, mi Blaesilla, sentiens omni tempore vestimenta tua candida. Candor vestium, 
sempiternae virginitatis est puritas. Confidimus probare vera esse quae dicimus : NUNQUAM 
EST sera conversio. Vox haec primum dedicata est in latrone : « Arnen dico tibi, hodie mecum 
eris in Paradiso » (Luc. 23:43). Postquam autem sarcina carnis abjecta, ad suum anima revolavit 
auctorem, et in antiquam possessionem diu peregrinata conscendit, ex more parantur exequiae, 
et nobilium ordine praeeunte, aureum feretro velamen obtenditur. Videbatur mihi tunc clamare 
de caelo. Non agnosco vestes : amictus iste non est meus : hic ornatus alienus est. 

39:2 Sed quid agimus ? Matris prohibituri lacrimas, ipsi plangimus. Confiteor affectus meos, 
totus hic liber fletibus scribitur. Flevit et Jesus Lazarum, quia amabat illum (Joan. 11). Non est 
optimus consolator, quem proprii vincunt gemitus, cujus visceribus emollitis, fracta in lacrimis 
verba desudant. Testor, mi Paula, Jesum, quem Blaesilla nunc sequitur, testor sanctos Angelos, 
quorum consortio fruitur, eadem me dolorum perpeti tormenta quae pateris : patrem esse 
spiritu, nutricium caritate, et interdum dicere : « Pereat dies illa, in qua natus sum » (Jerem. 
20:14). Et, « Hei mihi mater, ut quid genuisti me virum, qui dicerer discrimen omni terrae » (Ibid. 

15:10). Et illud : « Justus es, Domine, verumtamen judicia loquar ad te. Quid est, quod viae 
peccatorum prosperantur ? »; Et, « Mei quoque paene moti sunt pedes, paene effusi sunt gressus 
mei. Quia zelavi in peccatoribus, pacem peccatorum videns. Et dixi : Quomodo cognovit Deus, 
et si est scientia in excelso ? Ecce ipsi peccatores et abundantes in saeculo, obtinuerunt divitias. 
» Sed rursus illud occurrit : « Si narravero sic, ecce generationem filiorum tuorum praevaricatus 
sum. » Nunquid et in meam mentem, non hic saepius fluctus illiditur ? Quare senes impii, saeculi 
divitiis perfruuntur ? Quare adolescentia rudis, et sine peccato pueritia, immaturo flore 
metitur ? Quid causae est, ut saepe bimuli, trimulique et ubera materna lactentes a daemonio 
corripiantur, repleantur lepra, morbo regio devorentur, et e contrario impii, adulteri, homicidae, 
sacrilegi, vegeti atque securi de sua sanitate, in Deum blasphement ? Praesertim quum injustitia 
patris non redundet ad filium : et anima quae peccaverit, ipsa moriatur. Aut si manet vetus illa 
sententia, peccata patrum in filios oportere restitui (Exod. 34), iniquum sit longaevi patris 
innumera delicta in innocentem infantiam repensare. « Et dixi : Ergo sine causa justificavi cor 
meum, et lavi inter innocentes manus meas : et factus sum flagellatus tota die » (Ps. 72:13,14). 
Sed quum haec cogitarem, statim didici cum Propheta : « Et suscepi, ut cognoscerem : hic labor 
est in conspectu meo, donec ingrediar sanctuarium Dei, et intellegam in novissima eorum » 
(Ibidem, v. 16). « Judicia enim Domini abyssus multa. » Et, « O profundum divitiarum sapientiae 
et scientiae Dei, quam inscrutabilia sunt judicia ejus, et investigabiles viae ejus I » ; (Rom. 11:33) 
Bonus est Deus, et omnia quae bonus facit, bona sint necesse est. Mariti orbitas irrogatur, plango 
quod accidit. Sed quia sic placet Domino, aequo animo sustinebo. Unicus raptus est filius ; 
durum quidem, sed tolerabile, quia sustulit ille, qui dederat. Si caecus fuero, amici me lectio 
consolabitur. Si auditum quoque surdae aures negaverint, vacabo a vitiis : nihil aliud, nisi 
Dominum cogitabo. Imminebit super haec et dura pauperies, frigus, languor, et nuditas ; 
extremam exspectabo mortem, et breve putabo malum, quod finis melior subsequatur. 
Consideremus quid ethicus ille Psalmus sonet : « Justus es, Domine, et rectum judicium tuum » 
(Ps. 118). Hoc non potest dicere, nisi ille, qui ad universa quae patitur, magnificat Dominum, et 
suo merito imputans, in adversis de ejus clementia gloriatur. Exultaverunt enim filiae Judae in 
omnibus judiciis Domini. Si Juda, confessio interpretatur : confitens autem omnis anima 
credentis est : necesse est, ut qui se credere dicit in Christo, in omnibus Christi judiciis gaudeat. 
Sanus sum, gratias refero Creatori. Langueo, et in hoc laudo Domini voluntatem. « Quando enim 
infirmor, tunc fortis [al fortior] sum » (2. Cor. 12) ; et virtus spiritus in carnis infirmitate perficitur. 
Patitur et Apostolus aliquid quod non vult, pro quo ter Dominum deprecatur. Sed dicitur ei : « 
Sufficit tibi gratia mea ; quia virtus in infirmitate perficitur » (2 Cor. 12:9) ; et ad revelationum 
humiliandam superbiam, monitor quidam humanae imbecillitatis apponitur, in similitudinem 
triumphantium, quibus in curru retro comes adhaerebat per singulas acclamationes civium, 
dicens: Hominem te esse memento. 

39:3 Cur autem durum sit, quod quandoque patiendum est ? Et cur dolemus quemquam 
mortuum ? ad hoc enim nati non sumus, ut maneamus aeterni. Abraham, Moyses, Isaias, Petrus, 
Jacobus, Joannes, Paulus electionis vas, et super omnia Filius Dei, moritur : et nos indignamur, 
aliquem exire de corpore, qui ad hoc forsitan raptus est, « ne malitia mutaret intellectum ejus ? 
Placita enim erat Deo anima ejus. Propter hoc properavit educere eam de media iniquitate » 
(Sap. 4), ne longo vitae itinere [al. longa vita in itinere], deviis oberraret anfractibus. Lugeatur 
mortuus ; sed ille quem gehenna suscipit, quem tartarus devorat, in cujus poenam aeternus ignis 
aestuat. Nos, quorum exitum Angelorum turba comitatur, quibus obviam Christus occurrit, 
gravemur magis, si diutius in tabernaculo isto mortis habitemus. Quia quamdiu hic moramur, 
peregrinamur a Domino (1. Cor 5). Illa, illa nos cupido teneat : « Hei mihi, quia peregrinatio 
mea prolongata est a me, habitavi cum habitantibus Cedar, multum peregrinata est anima mea 

» (Ps. 119). Si Cedar, tenebrae sunt, et mundus iste sunt tenebrae ; quia lux lucet in tenebris, et 
tenebrae eam non comprehenderunt (Joan. 1:5), faveamus Blaesillae nostrae, quae de tenebris 
migravit ad lucem, et inter fidei incipientis ardorem, consummati operis percepit coronam. 
Revera si saeculare desiderium ; et, quod Deus a suis avertat, delicias vitae hujus cogitantem 
mors immatura rapuisset, plangenda erat, et omni lacrimarum fonte ploranda. Nunc vero quum, 
propitio Christo, ante quattuor ferme menses, secundo quodam modo propositi se baptismo 
laverit, et ita deinceps vixerit, ut calcato mundo, semper monasterium cogitarit, non vereris, ne 
tibi Salvator dicat : Irasceris, Paula, quia tua filia, mea facta est filia ? Indignaris de judicio meo, 
et rebellibus lacrimisfacis invidiam possidenti ? Scis enim quid de te, quid de ceteristuis cogitem. 
Cibum tibi denegas, non jejuniorum studio, sed doloris. Non amo frugalitatem istam. Jejunia 
ista, adversarii mei sunt. NULLAM ANIMAM recipio, quae me nolente, separatur a corpore. Tales 
stulta philosophia habeat martyres, habeat Zenonem, Cleobrotum, vel Catonem. Super nullum 
requiescit spiritus meus, nisi « super humilem et quietum, et trementem verba mea » (Isai. 66. 
Juxta LXX). Hoc est quod mihi Monasterium promittebas ? Quod habitu a matronis ceteris 
separato, tibi quasi religiosior videbaris ? Mens ista quae plangit, sericarum vestium est. 
Interciperis, et emoreris, et quasi non in meas manus ventura sis, crudelem judicem fugis. 
Fugerat quondam et Jonas animosus Propheta, sed in profundo maris meus fuit. Si viventem 
crederes filiam, nunquam plangeres ad meliora migrasse. Hoc est quod per Apostolum meum 
jusseram, ne pro dormientibus in similitudinem Gentium tristaremini. Erubesce, Ethnicae 
compatione superaris. Melior diaboli ancilla, quam mea est. Illa infidelem maritum translatum 
fingit in caelum, tu mecum tuam filiam commorantem, aut non credis, aut non vis. 

39:4 Sed dicis quomodo lugere me prohibes, quum et Jacob Joseph in sacco fleverit, 
congregatisque ad se omnibus propinquis, noluerit consolari, dicens : « Descendam ad filium 
meum lugens in infernum ? » (Genes. 37:35.). Et David Absalon cooperto capite planxerit, 
repetens : « Fili mi, Absalon, Absalon, fili mi : quis dabit, ut moriar pro te, fili mi, Absolon ? » 
(2. Reg. 18:33). Moysi quoque et Aaron, ceterisque Sanctorum solemnis sit luctus exhibitus ? 
Perfacilis ad ista responsio est : Luxisse Jacob filium, quem putabat occisum, ad quem et ipse 
erat ad inferos descensurus, dicens : « Descendam ad filium meum lugens in infernum » (Gen. 
37), quia necdum paradisi januam Christus effregerat, nec dum flammeam illam romphaeam et 
vertiginem praesidentium Cherubim, sanguis ejus exstinxerat. Unde et Abraham licet in loco 
refrigerii, tamen apud inferos cum Lazaro fuisse scribitur (Luc. 16). Et David juste flevisse filium 
parricidam, qui alium parvulum, postquam, ut viveret, impetrare non potuit, quia sciebat non 
peccasse, non flevit (2. Reg. 12). De Moyse vero et Aaron, quod eis ex veteri more sit planctus 
exhibitus, non mirandum est, quum et in Actis Apostolorum, jam Evangelio coruscante, 
Stephano fecerint Jerosolymae fratres planctum magnum (Act. 8) : et utique planctus magnus, 
non in plangentium exanimatione, ut tu putas, sed in pompa funeris, et exequiarum frequentia 
intellegendus sit. Denique de Jacob Scriptura sic loquitur : « Et ascendit Joseph sepelire patrem 
suum, et ascenderunt cum eo omnes pueri Pharaonis, et seniores domus ejus, et seniores omnis 
terrae /Egypti, et omnis domus Joseph et fratres ejus. » Et post paululum : « Et ascenderunt cum 
eo quadrigae et equites, et facta sunt castra grandia nimis. » Ac deinde : « Et planxerunt cum 
planctu magno, et forti nimis » (Gen. 50:7. et seqq.). Planctus iste solemnis non longas /Egyptiis 
imperat lacrimas, sed funeris monstrat ornatum. Juxta quem modum Aaron quoque et Moysen, 
fletos esse manifestum est. Nequeo satis Scripturae laudare mysteria, et divinum sensum, in 
verbis licet simplicibus admirari, quid sibi velit quod Moyses plangitur, et Jesus Nave vir sanctus 
sepultus refertur, et tamen fletus esse non scribitur. Nempe illud quod in Moyse, id est, in Lege 
veteri sub peccati Adam omnes tenebantur elogio [damnatione]; et ad inferos descendentes 
consequenter lacrimae prosequebantur, secundum Apostolum, qui ait : « Et regnavit mors ab 

Adam usque ad Moysen, etiam super eos qui non peccaverunt » (Rom. 5:14). In Jesu vero, id 
est, in Evangelio, per quem Paradisus est apertus, mortem gaudia prosequuntur. Flent usque 
hodie Judaei, et nudatis pedibus in cinere volutati sacco incubant. Ac ne quid desit superstitioni, 
ex ritu vanissimo Pharisaeorum, primum cibum lentis accipiunt ; videlicet ostendentes quali 
edulio primogenita perdiderint. Sed merito, quia in resurrectionem Domini non credentes, 
Antichristi praeparantur adventui. Nos vero qui Christum induimus, et facti sumus, juxta 
Apostolum, genus regium et sacerdotale (1. Petr. 2), non debemus super mortuos contristari. « 
Et dixit, inquit, Moyses ad Aaron et Eleazar et Ithamar filios ejus, qui relicti erant : Caput vestrum 
non denudabitis, et vestimenta vestra non scindetis, ne moriamini ; et super omnem synagogam 
veniat ira » (Levit. 10:6). Nolite, inquit, scindere vestimenta vestra, et luctum exhibere Gentilem, 
ne moriamini. MORS NOSTRA peccatum est. Et, quod forsitan crudele alicui videatur, sed fidei 
necessarium est, in eodem Levitico scribitur, quomodo Sacerdos magnus ad patrem, matrem, 
fratresque, vel liberos mortuos prohibeatur accedere, ne videlicet anima Dei sacrificiis vacans, 
et tota in illius mysteriis [al. ministeriis] occupata, aliquo impediatur affectu. Nonne aliis verbis 
idipsum in Evangelio praecipitur, ut non renuntiet domui discipulus ? Ut mortuo patri non 
exhibeat sepulturam ? « Et de sanctis, inquit, non exiet, et non contaminabitur sanctificatio Dei 
ejus, quia sanctum oleum unctionis a Deo super eum est » (Levit. 21). Certe postquam credimus 
in Christum, et oleo unctionis ejus accepto, illum portamus in nobis, non debemus exire de 
templo, id est, de proposito Christiano : non foras egredi, incredulitati videlicet Gentilium 
commisceri ; sed esse semper intrinsecus, id est voluntati Domini ministrare. 

39:5 Haec idcirco dicimus, ne ignorantia Scripturarum auctoritatem tibi praeberet in luctu, et 
videreris rationabiliter errare. Et adhuc sic locutus sum, quasi unam de turbis convenerim 
Christianam. Nunc vero quum sciam toti te renuntiasse mundo ; et abjectis calcatisque deliciis 
saeculi, orationi, jejuniis, lectioni vacare cottidie ; quum ad exemplum Abraham cupias exire de 
terra tua, et de cognatione tua, ut et Chaldaeis et Mesopotamia derelictis, terram repromissionis 
introeas ; quum omnem substantiolam, aut pauperibus dilargita sis, aut filiis ante mortem 
mundo mortua dederis, miror te ea facere, quae si facerent ceterae, reprehensione dignae 
viderentur. Redit tibi in memoriam confabulatio ejus, blanditiae, sermo, consortium ; et quod 
his careas, pati non potes. Ignoscimus matris lacrimis, sed modum quaerimus in dolore. Si 
parentem cogito, non reprehendo quod plangis ; si Christianam et Monacham, istis nominibus 
mater excluditur. Recens vulnus est, et tactus iste quo blandior, non tam curat, quam exasperat. 
Attamen quod tempore mitigandum est, cur ratione non vincitur ? Nam et Noemi famem 
fugiens in terra Moab, et maritum perdidit et filios. Et quum suorum auxilio esset destituta, 
Ruth alienigena ab ejus latere non recedit (Ruth. 1). Vide quanti meriti sit desertae praestitisse 
solatium : Ex ejus semine Christus oritur. Respice Job, quanta sustinuit, et videbis te nimium 
delicatam, illum erectis in caelum oculis, inter ruinas domus, poenas ulceris, innumeras orbitates, 
et ad extremum uxoris insidias, invictam tenuisse patientiam. Scio quid responsura sis : Hoc illi 
quasi justo ad probationem evenisse. Et tu e duobus elige, quod velis : aut sancta es, et 
probaris : aut peccatrix, et injuste quereris, minora sustinens, quam mereris. Quid vetera 
replicem ? Praesentia exempla sectare. Sancta Melania nostri temporis inter Christianos vera 
nobilitas (cum qua tibi Dominus, mihique concedat in die sua habere partem) calente adhuc 
mariti corpusculo, et necdum humato, duos simul perdidit filios. Rem sum dicturus incredibilem, 
sed teste Christo, non falsam. Quis illam tunc non putaret more lymphatico, sparsis crinibus, 
veste conscissa, lacerum pectus invadere ? Lacrimae gutta non fluxit ; stetit immobilis, et ad 
pedes advoluta Christi, quasi ipsum teneret, arrisit. Expeditius, inquit, tibi servitura sum, 
Domine, quia tanto me onere liberasti. Sed forsitan superatur in ceteris. Quinimo qua illos 

mente contempserit, in unico postea filio probat, cui omni quam habebat possessione concessa, 
ingruente jam hieme, Jerosolymam navigavit. 

39:6 Parce quaeso tibi, parce filiae cum Christo jam regnanti, parce saltem Eustochio tuae, 
cujus parva adhuc aetas, et rudis paene infantia, te magistra [al. magistrante] dirigitur. Saevit 
nunc diabolus, et quia unam cernit de tuis liberis triumphantem, obtritum [al. obrutum] se esse 
condolens, quaerit in remanente victoriam, quam in praeeunte jam perdidit. GRANDIS in suos 
pietas, impietas in Deum est. Abraham unicum filium laetus interficit, et tu unam de pluribus 
quereris coronatam ? Non possum sine gemitu eloqui, quod dicturus sum. Quum de media 
pompa funeris, te exanimem referrent, hoc inter se populus mussitabat : Nonne illud est quod 
saepius dicebamus ? Dolet filiam jejuniis interfectam, quod non vel de secundo ejus matrimonio 
tenuerit nepotes. Quousque genus detestabile Monachorum non urbe pellitur ? Non lapidibus 
obruitur ? Non praecipitatur in fluctus ? Matronam miserabilem seduxerunt, quae quum [al. 
quia] Monacha esse noluerit, hinc probatur, quod nulla Gentilium ita suos unquam fleverit filios. 
Qualem putas ad istas voces Christum habuisse tristitiam ? Quomodo exsultasse Satanam, qui 
nunc tuam animam eripere festinans, et pii tibi proponens doloris illecebram, dum ante oculos 
tuos filiae semper imago versatur, cupit matrem simul necare victricis, et solitudinem sororis 
invadere relictae. Non ut terream loquor, sed ut mihi testis est Dominus, quasi ante tribunal ejus 
assistens, in haec te verba convenio. Detestandae sunt istae lacrimae, plenae sacrilegio, 
incredulitate plenissimae, quae non habent modum, quae usque ad viciniam mortis accedunt. 
Ululas et exclamitas, et quasi quibusdam facibus accensa, quantum in te est, tui semper 
homicida es. Sed ad talem clemens ingreditur Jesus, et dicit : « Quid ploras ? Non est mortua 
puella, sed dormit » (Mare. 5:39; et Luc. 8:52). Irrideant circumstantes : ista infidelitas 
Judaeorum est. Te quoque, si ad sepulcrum filiae volueris volutari, Angelus increpabit : « Quid 
quaeris viventem cum mortuis ? » ; (Luc. 24:5) Quod quia Maria fecerat Magdalene, postquam 
vocem Domini se clamantis agnovit, ad ejus provoluta pedes, audit : « Ne tetigeris me, necdum 
enim ascendi ad Patrem meum » (Joan. 20:27), id est, non mereris tangere resurgentem quem 
mortuum existimas in sepulcro. 

39:7 Quas nunc existimas Blaesillam nostram pati cruces, quae ferre tormenta, quod tibi 
Christum videat subiratum ? Clamat nunc illa lugenti : Si unquam me amasti, mater, si tua ubera 
suxi, si tuis instituta sum monitis, ne invideas gloriae meae ; nec hoc agas, ut a nobis in 
perpetuum separemur. Putas esse me solam ? Habeo pro te Mariam Matrem Domini. Multas 
hic video quas ante nesciebam. O quanto melior est iste comitatus. Habeo Annam quondam in 
Evangelio prophetantem, et, quo magis gaudeas, tantorum annorum labores, ego in tribus 
mensibus consecuta sum. Unam palmam castitatis accepimus. Misereris mei, quia mundum 
reliqui ? At ego vestri sortem doleo, quos adhuc saeculi carcer includit ; quos cottidie in acie 
proeliantes, nunc ira, nunc avaritia, nunc libido, nunc variorum incentiva vitiorum pertrabunt ad 
ruinam. Si vis, ut mater mea sis, cura placere Christo. Non agnosco matrem, meo Domino 
displicentem. Loquitur illa et alia multa, quae taceo, et pro te Dominum rogat ; mihique ut de 
ejus mente securus sum (al. sim), veniam impetrat peccatorum : quod monui, quod hortatus 
sum, quod invidiam propinquorum, ut salva esset, excepi. 

39:8 Itaque dum spiritus hos artus regit, dum vitae hujus fruimur commeatu, spondeo, 
promitto, polliceor, illam mea lingua resonabit, illi mei dedicabuntur labores, illi meum sudabit 
ingenium. Nulla erit pagina, quae non Blaesillam sonet. Quocumque sermonis nostri 
monumenta pervenerint, illa cum meis opusculis peregrinabitur. Hanc in mea mente defixam 
legent Virgines, Viduae, Monachi, sacerdotes. Brevis vitae spatium, aeterna memoria 
compensabit. Quae cum Christo vivit in caelis, in hominum quoque ore victura est. Transibit et 

praesens aetas, sequentur saecula post futura, quae sine amore, sine invidia judicabunt. Inter 
Paulae Eustochiique nomen media ponetur. Nunquam in meis moritura est libris. Audiet me 
semper loquentem cum sorore, cum matre. 

{40} 

Epistola XL 


(alias 100 ; scripta circa idem tempus) 


Ad Marcellam de Onaso 


Onasum obtrectatorem quempiam ridet, qui quod Hieronymus in suis libris adversus vitia 
scripserat, ad suam contumeliam pertinere putabat. 

40:1 Medici quos vocant Chirurgicos crudeles putantur, et miseri sunt. An non est miseria, 
alienis dolere vulneribus et mortuas carnes clementi secare ferro ? Non horrere curantem, quod 
horret ipse qui patitur, et inimicum putari ? Ita se natura habet, ut amara sit veritas, blanda vitia 
existimentur. Isaias in exemplum captivitatis futurae, nudus non erubescit incedere (Isai. 20). 
Jeremias de media Jerusalem ad Euphratem fluvium Mesopotamiae mittitur (Jerem. 13) : ut 
inter inimicas gentes, ubi est Assyrius, et castra sunt Chaldaeorum, ponat nepi^u)pa 
corrumpendum. Ezechiel stercore primum humano, deinde bubulo, panem de omni semente 
conspersum edere jubetur (Ezech. 4:24) : et uxoris interitum siccis oculis videt. Amos de 
Samaria pellitur (Amos 7). Cur, quaeso ? Nempe ideo pellitur, quia chirurgici spirituales, 
secantes vitia peccatorum, ad paenitentiam cohortantur. Paulus Apostolus : « Inimicus », inquit, 
« vobis factus sum, verum dicens » (Galat. 4). Et quia Salvatoris dura videbantur eloquia, plurimi 
discipulorum retrorsum abierunt. 

40:2 Unde non mirum est, si et nosipsi vitiis detrahentes, offendimus plurimos. Disposui 
nasum secare foetentem, timeat qui strumosus est. Volo corniculae detrahere garrienti, 
rancidulam (al. raucidulam) se intellegat cornix. Nunquid unus in urbe Romana est, qui habeat 
« truncas inhonesto vulnere nares ? (/Eneid. lib. VI) Nunquid solus Onasus Segestanus cava 
verba, et in modum vessicarum tumentia, buccis trutinatur inflatis ? Dico quosdam scelere, 
perjurio, falsitate ad dignitatem nescio quam pervenisse. Quid ad te, qui te intellegis 
innocentem ? Rideo advocatum, qui patrono egeat : quadrante dignam eloquentiam nare 
subsanno : quid ad te, qui disertus es ? Volo in nummarios invehi Sacerdotes : tu qui dives es, 
quid irasceris ? Clausum cupio suis ignibus ardere Vulcanum : nunquid hospes ejus es, aut 
vicinus, quod a delubris idoli niteris incendium submovere ? Placet mihi de larvis, de noctua, de 
bubone, de Niliacis ridere portentis. Quicquid dictum fuerit, in te dictum putas. In quodcunque 
vitium stilti mei mucro contorquetur, te clamitas designari. Conserta manu in jus vocas, et 
satyricum scriptorem in prosa stulte arguis. An ideo tibi bellus videris, quia fausto vocaris 
nomine ? Quasi non, et lucus ideo dicatur, quod minime luceat : et Parcae ab eo, quod 
nequaquam parcant : et Eumenides furiae, quod non sint benignae : et vulgo /Ethiopes vocentur 
argentei. Quod si in descriptione foedorum semper irasceris, jam tibi cum Persio cantabo : 


Optent te generum rex, et regina, puellae 

Te rapiant : quicquid calcaveris hoc rosa fiat. 
(Satyr. 2) 


40:3 Dabo tamen consilium, quibus absconditis, possis pulchrior apparere. Nasus non 
videatur in facie : sermo non sonet ad loquendum : atque ita et formosus, et disertus videri 
poteris. 

{41} 

Epistola XLI 


(alias 54; scripta eodem anno 384) 


Ad Marcellam 


Refellit Montani haeretici dogmata, ostenditque quid inter ejus errores, atque Ecclesiae 
sententiam intersit. 

41:1 Testimonia de Joannis Evangelio congregata, quae tibi quidam Montani sectator ingessit, 
in quibus Salvator noster se ad Patrem iturum, missurumque Paracletum pollicetur. Quae in 
quod promissa sint tempus, et quo completa sint tempore, Apostolorum Acta testantur. Decima 
die dixit post ascensum Domini, hoc est quinquagesima post resurrectionem, Spiritum Sanctum 
descendisse, linguasque credentium esse divisas, ita ut unusquisque omnium gentium sermone 
loqueretur : quando quidam adhuc parum credentium, musto eos ebrios asserebant, et Petrus 
stans in medio Apostolorum omnisque conventus, ait : « Viri Judaei, et omnes qui habitatis in 
Jerusalem, hoc vobis notum sit, et auribus percipite verba mea. Non enim sicut vos existimatis, 
hi ebrii sunt : nam est hora diei tertia : sed hoc est quod dictum est per Joel Prophetam : in 
novissimis diebus, dicit Dominus, effundam de spiritu meo in omnem carnem, et prophetabunt 
filii, et filiae eorum : et juvenes visiones videbunt, et seniores somnia somniabunt, et quidem in 
servos meos, et ancillas meas effundam de spiritu meo » (Act. 2:14). 

41:2 Ecclesia fundata super Petrum. — Si igitur Apostolus Petrus, super quem Dominus 
fundavit Ecclesiam, et prophetiam et promissionem Domini, illo tempore completam memoravit, 
quomodo possumus nobis aliud tempus vindicare ? Quod si voluerint respondere, et Philippi 
deinceps quattuor filias prophetasse, et Prophetam Agabum reperiri, et in divisionibus spiritus 
inter Apostolos, et Doctores, Prophetas quoque, Apostolo scribente, formatos, ipsumque 
Paulum Apostolum, multa de futuris haeresibus, et de fine saeculi prophetasse, sciant a nobis 
non tam prophetiam repelli, quae Domini est signata passione, quam eos non recipi, qui cum 
Scripturae veteris, et novae auctoritate non congruant. 

41:3 Primum in fidei regula discrepamus. Nos Patrem, et Filium, et Spiritum Sanctum in sua 
unumquemque persona ponimus, licet substantia copulemus : illi Sabellii dogma sectantes 
Trinitatem in unius personae angustias cogunt. Nos secundas nuptias non tam appetimus, quam 
concedimus, Paulo jubente, ut viduae adolescentulae nubant : illi in tantum putant scelerata 

conjugia iterata, ut quicumque hoc fecerit, adulter habeatur. Nos unam quadragesimam 
secundum traditionem Apostolorum, toto nobis orbe congruo, jejunamus : Illi tres in anno 
faciunt Quadragesimas, quasi tres passi sint Salvatores. Non quod, et per totum annum, excepta 
Pentecoste, jejunare non liceat : sed quod aliud sit necessitate, aliud voluntate munus offerre. 
Apud nos Apostolorum locum Episcopi tenent : apud eos Episcopus tertius est. Habent enim 
primos de Pepusa Phrygiae Patriarchas : secundos, quos appellant Cenonas : atque ita in tertium, 
id est, paene ultimum locum Episcopi devolvuntur ; quasi exinde ambitiosior religio fiat, si quod 
apud nos primum est apud illos novissimum sit. Illi ad omne paene delictum Ecclesiae obserant 
fores ; nos cottidie legimus : « Malo paenitentiam peccatoris, quam mortem » (Ezech. 18:23) Et, 
« Nunquid qui cadit, non resurget, dicit Dominus » (Jerem. 8:4). Et, « Convertimini ad me filii 
convertentes, et ego curabo contritiones vestras » (Jerem. 3:22. sec. LXX). Rigidi autem sunt, 
non quo, et ipsi pejora non peccent : sed hoc inter nos, et illos interest, quod illi erubescunt 
confiteri peccata quasi justi : nos dum paenitentiam agimus, facilius veniam promeremur. 

41:4 Praetermitto scelerata mysteria, quae dicuntur de lactente puero, et victuro martyre 
confarrata. Malo inquam non credere : sit falsum omne quod sanguinis est. Aperta est 
convincenda blasphemia dicentium, Deum primum voluisse in veteri Testamento per Moysen, 
et Prophetas salvare mundum : sed quia non potuerit explere, corpus sumpsisse de Virgine, et 
in Christo sub specie Filii praedicantem, mortem obiisse pro nobis. Et quia per duos gradus 
mundum salvare nequiverit, ad extremum per Spiritum Sanctum in Montanum, Priscam, et 
Maximillam insanas feminas descendisse, et plenitudinem quam Paulus non habuerit, dicens : 
« E parte cognoscimus, et ex parte prophetamus » (1. Cor. 13:9). Et, « nunc videmus per 
speculum in aenigmate » abscisum, et semivirum habuisse Montanum. Haec sunt quae 
coargutione non indigent : perfidiam eorum exposuisse, superasse est. Nec necesse est ut 
singula deliramenta quae proferunt, brevior epistolae sermo subvertat, quum, et tu ipsas 
Scripturas apprime tenens, non tam ad eorum mota sis quaestiones, quam quid sentirem, a me 
volueris sciscitari. 

{42} 

Epistola XLII 


(al. 149; scripta circa eundem annum 384) 


Ad Marcellam contra Novatianos 


Roganti Marcellae quid sit verbum contra Spiritum Sanctum, respondet, sensum Novatiani 
docens esse falsum. 

42:1 Brevis est quaestiuncula, quam misisti, et aperta responsio est. Si enim de eo quod in 
Evangelio scribitur : « Quicumque dixerit verbum contra Filium hominis, remittetur ei : qui 
autem dixerit contra Spiritum Sanctum non remittetur ei, neque in hoc saeculo, neque in futuro 
» (Matth. 12:32; et Mare. 3:29), Novatianus affimat non posse peccare in Spiritum Sanctum, nisi 
eum qui Christianus sit, et postea negaverit ; manifestum est Judaeos qui eo tempore 
blasphemabant, peccato blasphemiae non teneri : quippe, qui impii coloni, interfectis Prophetis, 
de nece Domini cogitabant, et in tantum erant perditi, ut ad salvandos eos, se Dei Filius venisse 

responderit. Unde de toto ipsius Scripturae ordine convincendus est, non his irremissibilem esse 
dictam blasphemiam, qui tormentis compulsi, et variis eviscerati cruciatibus, Dominum 
denegassent ; sed his qui quum in virtutibus videant opera Dei, calumnientur et clamitent, 
daemonis esse virtutem, et omnia signa quae facta sunt, non ad divinam magnificentiam, sed ad 
diabolum pertinere (Matth. 12; Mare. 3; et Luc. 11). Unde et Salvator noster toto responsionis 
suae hoc agit argumento, ut doceat, non posse Satanam ejici a Satana, et regnum ejus inter se 
non esse divisum. Quum enim diaboli studium sit, Dei laedere creaturam, quomodo ejusdem 
poterit esse voluntatis sanare languentes, et seipsum de obsessis fugare corporibus ? Probet 
itaque Novatianus, aliquem de his, qui sacrificare compulsi sunt ante tribunal judicis, 
respondisse omnia quae in Evangelio scripta sunt, non a Filio Dei, sed a Beelzebub principe 
daemoniorum fuisse perfecta, et tunc poterit approbare irremissibilem in Spiritum Sanctum esse 
blasphemiam. 

42:2 Ut autem et acutius aliquid interrogemus, respondeat, quid sit contra Filium hominis 
dicere, et in Spiritum Sanctum blasphemare. Ego quippe assero juxta sensum illius, eos qui 
Christum in persecutione negaverint, contra Filium hominis dixisse, et non in Spiritum Sanctum 
blasphemasse. Qui enim interrogatur, an Christianus sit, et Christianum se non esse 
responderit ; utique negando Christum, hoc est, Filium hominis, Spiritui Sancto non facit 
injuriam. Si autem Christum negando, negavit et Spiritum ; edisserat Haereticus, quomodo non 
peccet in Spiritum, qui Filium hominis denegaverit. Aut si Spiritum Sanctum hoc loco 
intellegendum Patrem putat, Patris nulla est a negatore mentio facta quum negaret. Petrus 
Apostolus eo tempore, quo ancillae interrogatione perterritus, Dominum negavit, in Filium 
hominis, an in Spiritum Sanctum videtur commisisse peccatum ? Si id quod ait, nescio hominem, 
ridicule voluerit interpretari, non Christum quum negasse, sed hominem ; mendacem faciet 
Salvatorem, qui se, hoc est, Filium Dei, negandum esse praedixerat (Matth. 26; et Joan. 13). Si 
autem negavit Filium Dei, unde et amare flevit, et trinam negationem, trina postea confessione 
delevit, manifestum est, peccatum in Spiritum Sanctum, ideo non posse dimitti, quod habeat 
blasphemiam : ut quum videas in virtutibus Deum, Beelzebub calumnieris in factis, Doceat igitur 
aliquem negatorem, Beelzebub vocasse Christum, et ultro referam gradum, negatorem non 
posse veniam consequi post ruinam. Aliud est tormentis cedere, et se Christianum negare : 
aliud Christum, diabolum dicere, sicut tibi ipsa Scriptura, atque contextus, lecta attentius 
poterunt [al. potuerunt] demonstrare. 

42:3 Fuerat quidem prolixius disserendum : sed quoniam amicis, et qui ad nostrum 
hospitiolum convenerunt, praesentiam nostram negare non possumus, et tibi non statim 
respondere, admodum visum est arrogantis, latam disputationem brevi sermone 
comprehendimus, ut non tam Epistolam, quam Commentariolum dictaremus. 

{43} 

Epistola XLIII 


(alias 18; scripta circa an. 385) 


Ad Marcellam de laudibus ruris 

Marcellam hortatur, ut Roma relicta, se rus conferat : per contentionem ostendens, et quantum 
habeat Roma molestiarum, et quantum commoditatum solitudo. 

43:1 Ambrosius, quo chartas, sumptus, notarios ministrante, tam innumerabiles libros vere 
Adamantius, et Chalcenterus noster explicavit in quadam Epistola, quam ad eundem de Athenis 
scripserat, refert, nunquam se cibum Origene praesente sine lectione sumpsisse ; nunquam 
inisse somnum, nisi unus e fratribus sacris litteris personaret. Hoc diebus egisse et noctibus, ut 
et lectio orationem exciperet, et oratio lectionem. 

43:2 Quid nos ventris animalia tale unquam fecimus ? Quos si vel secunda hora legentes 
invenerit, oscitamus : manu faciem defricantes, continemus stomachum ; et quasi post multum 
laborem mundialibus rursum negotiis occupamur. Praetermitto prandia, quibus mens onerata 
premitur. Pudet dicere frequentiam salutandi, qua aut ipsi cottidie ad alios pergimus, aut ad 
nos venientes ceteros exspectamus. Deinceps itur in verba, sermo teritur, lacerantur absentes, 
vita aliena describitur, et mordentes invicem, consumimur ab in vicem. Talis nos cibus occupat 
et dimittit. Quum vero amici recesserint, ratiocinia supputamus. Nunc ira personam leonis 
nobis inducit [al. imponit]: nunc cura superflua in annos plurimos duratura praecogitat. Nec 
recordamur Evangelii, dicentis : « Stulte, hac nocte auferent animam tuam a te : quae autem 
praeparasti cujus erunt ? » (Luc. 12:20) Vestes non ad usus tantum, sed ad delicias conquiruntur. 
Ubicumque compendium est, volocior pes, citus sermo, auris attentior. Si damnum (ut saepe in 
re familiari accidere solet) fuerit nuntiatum, vultus maerore deprimitur. Laetamur ad nummum, 
obolo contristamur. Unde quum in uno homine animorum tam diversa sit facies, Propheta 
Dominum deprecatur, dicens : « Domine, in civitate tua imaginem eorum dissipa » (Ps. 72:20). 
Quum enim ad imaginem et similitudinem Dei conditi simus, ex vitio nostro personas nobis 
plurimas superinducimus. Et quomodo in theatralibus scenis unus atque idem histrio, nunc 
Herculem robustus ostendit, nunc mollis in Venerem frangitur, nunc tremulus in Cybelem : ita 
et nos (qui si de mundo non essemus, odiremur a mundo) tot habemus personarum similitudines, 
quot peccata. 

43:3 Quapropter quia multa jam vitae spatia transmisimus fluctuando, et navis nostra nunc 
procellarum concussa turbine, nunc scopulorum illusionibus perforata est [al. perturbata], quum 
primum licet, quasi portum quendam secreta ruris intremus. Ibi cibarius panis, et olus nostris 
manibus irrigatum, et lac deliciae rusticanae, viles quidem, sed innocentes cibos praebent [al. 
praebeant]. Ita viventes, non ab oratione somnus, nec saturitas a lectione revocabit. Si aestas 
est, secretum arboris umbra praebebit. Si autumnus, ipsa aeris temperies, et strata subter folia, 
locum quietis ostendent. Vere ager floribus pingitur, et inter querulas aves, Psalmi dulcius 
cantabuntur. Si frigus fuerit et brumales nives, ligna non coemam, et calidius vigilabo, vel 
dormiam. Certe quod sciam, vilius non algebo. Habeat sibi Roma suos tumultus, arena saeviat, 
circus insaniat, theatra luxurient, et quia de nostris dicendum est, matronarum cottidie visitetur 
senatus. Nobis adhaerere Domino bonum est, et ponere in Domino Deo spem nostram (Psal : 
72) : ut quum paupertatem istam caelorum regna mutaverint, erumpamus in vocem : « Quid 
enim mihi est in caelo, et a te quid volui super terram ? » Quo scilicet quum tanta reperiamus in 
caelo, parva et caduca quaesisse nos doleamus in terra. Vale. 

{44} 

Epistola XLIV 


(alias 20 ; scripta circa idem tempus quae superior) 

Ad Marcellam de Muneribus 


Munuscula missa a Marcella, sibi, et Paulae, filiaeque hujus Eustochio, per jocum allegorice 
interpretatur. 

44:1 Ut absentiam corporum, Spiritus confabulatione solemur : facit unusquisque quod 
praevalet. Vos dona transmittitis : nos Epistolas remittimus gratiarum. Ita tamen ut, quia 
velatarum virginum munus est, aliqua in ipsis munusculis esse mysteria demonstremus. Saccus, 
orationis signum atque jejunii est. Sellae, ut foras pedes virgo non moveat. Cerei, ut accenso 
lumine, sponsi exspectetur adventus. Calices mortificationem carnis ostendunt, et semper 
animum ad martyrium praeparatum. « Calix quippe Domini inebrians, quam praeclarus est » (Ps. 
22:5). Quod autem et matronis offertis muscaria parva, parvis animalibus eventilandis, elegans 
significatio est, debere luxuriam cito restinguere ; quia muscae moriturae, oleum sua vitatis 
exterminant. Hic typus sit virginum : haec figura matronarum. Nobis autem, licet in perversum, 
munera vestra conveniunt : Sedere aptum est otiosis, in sacco jacere paenitentibus, calices 
habere potantibus. Licet et propter nocturnos metus, et animos semper malo conscientiae 
formidantes, cereos quoque accendisse sit gratum. 

{45} 

Epistola XLV 


(alias 99 ; scripta mense Aug. anni 385) 


Ad Asellam 


Navem, Roma discessurus, conscendens, purgat se ab obtrectatorum columniis, apud quos 
ingens sibi odium conflaverat, quod Paulam, et Eustochium primarias feminas traxisset ad 
Monachorum institutum. 

45:1 Si tibi putem gratias a me referri posse, non sapiam. Potens est Deus super persona mea 
sanctae animae tuae restituere quod meretur. Ego enim indignus nec aestimare unquam potui, 
nec optare, ut mihi tantum in Christo largireris affectum. Et licet me sceleratum quidam putent, 
et omnibus flagitiis obrutum, et pro peccatis meis, etiam haec parva sint : tamen tu bene facis, 
quod ex tua mente etiam malos, bonos putas. Periculosum quippe est de servo alterius judicare 
(Rom. 14:4), et non facilis venia, prava dixisse de rectis. Veniet, veniet illa dies in qua et mecum 
dolebis ardere non paucos. 

45:2 Ego probrosus, ego versipellis et lubricus : ego mendax, et Satanae arte decipiens. Quid 
enim est tutius, haec vel credidisse, vel finxisse de insontibus, an etiam de noxiis credere 
noluisse ? Osculabantur mihi manus quidam, et ore vipereo detrahebant : dolebant labiis, corde 
gaudebant. Videbat Dominus et subsannabat illos, et miserum me servum suum futuro cum eis 
judicio reservabat. Alius incessum meum calumniabatur et risum : ille vultui detrahebat ; hic 
in simplicitate aliud suspicabatur. Paene certe triennium cum eis vixi. Multa me virginum crebro 

turba circumdedit. Divinos Libros, ut potui, nonnullis saepe disserui. Lectio assiduitatem, 
assiduitas familiaritatem, familiaritas fiduciam fecerat. Dicant, quid unquam in me aliter 
senserint, quam Christianum decebat ? Pecuniam cujusquam accepi ? Munera vel parva, vel 
magna non sprevi ? In manu mea aes alicujus insonuit ? Obliquus sermo, oculus petulans fuit ? 
Nihil mihi aliud objicitur nisi sexus mens, et hoc nunquam objicitur, nisi quum Jerosolymam 
Paula proficiscitur. Esto, crediderunt mentienti : cur non credunt neganti ? Idem est homo ipse 
qui fuerat : fatetur insontem, qui dudum noxium loquebatur, et certe veritatem magis 
exprimunt tormenta quam risus : nisi quod facilius creditur quod aut fictum, libenter auditur, 
aut non fictum, ut fingatur, impellitur. 

45:3 Antequam domum sanctae Paulae nossem, totius in me urbis studia consonabant. 
Omnium paene judicio dignus summo Sacerdotio decernebar. Beatae memoriae Damasus, meus 
sermo erat. Dicebar sanctus : dicebar humilis et disertus. Nunquid domum alicujus lascivioris 
ingressus sum ? Nunquid me vestes sericae, nitentes gemmae, picta facies, auri rapuit ambitio ? 
Nulla fuit alia Romae matronarum, quae meam posset edomare mentem, nisi lugens atque 
jejunans, squalens sordibus, fletibus paene caecata ; quam continuis noctibus misericordiam 
Domini deprecantem sol saepe deprehendit. Cujus Canticum Psalmi, sermo Evangelium, deliciae 
continentia, vita jejunium. Nulla me potuit alia delectare, nisi illa, quam manducantem 
nunquam vidi. Sed postquam eam pro suae merito castitatis venerari, colere, suspicere coepi, 
omnes me ilico deseruere virtutes. 

45:4 O invidia primum mordax tui ! O Satanae calliditas semper sancta persequens ! Nullae 
aliae Romanae urbi fabulam praebuerunt, nisi Paula et Melanium, quae contemptis facultatibus, 
pignoribusque desertis, crucem Domini quasi quoddam pietatis levavere vexillum. Si balneas 
peterent, unguenta eligerent, divitias et viduitatem haberent materiem luxuriae et libertatis, 
dominae vocarentur, et sanctae. Nunc in sacco et cinere formosae volunt videri, et in gehennam 
ignis cum jejuniis et paedore descendere : videlicet non eis licet applaudente populo perire cum 
turbis. Si Gentiles hanc vitam carperent, si Judaei haberent solatium non placendi eis, quibus 
displicet Christus. Nunc vero, proh nefas ! homines Christiani, praetermissa domorum suorum 
cura, et proprii oculi trabe neglecta, in alieno oculo festucam quaerunt. Lacerant sanctum 
propositum, et remedium poenae suae arbitrantur, si nemo sit sanctus : si omnibus detrahatur : 
si turba sit pereuntium : si multitudo peccantium. 

45:5 Tibi placet lavare cottidie : alius has munditias sordes putat. Tu attagenem ructas, et 
de comeso acipensere gloriaris : ego faba ventrem impleo. Te delectant cachinnantium greges : 
me Paula, Melaniumque plangentes. Tu aliena desideras : illae contemnunt sua. Te delibuta 
meile vina delectant : illae potant aquam frigidam suaviorem. Tu te perdere existimas, quicquid 
in praesenti non habueris, comederis, devoraveris : illae futura desiderant, et credunt vera esse 
quae scripta sunt. Esto, inepte et inaniter, quibus resurrectio corporum persuasit : quid ad te ? 
Nobis e contrario tua vita displicet. Bono tuo crassus sis : me macies delectat et pallor. Tu tales 
miseros arbitraris : nos te miserabiliorem putamus. Par pari refertur, et invicem nobis videmur 
insanire. 

45:6 Haec, mi domina Asella, quum jam navem conscenderem, raptim flens dolensque 
conscripsi, et gratias ago Deo meo, quod dignus sim, quem mundus oderit. Ora autem ut de 
Babylone Jerosolymam regrediar, ne mihi dominetur Nabuchodonosor, sed Jesus filius Josedec : 
veniat Ezras, qui interpretatur adjutor, et reducat me in patriam meam. Stultus ego qui volebam 
cantare Canticum Domini in terra aliena, et deserto monte Sina, /Egypti auxilium flagitabam (Jer. 
42). Non recordabar Evangelii, quia qui de Jerusalem egreditur, statim incidit in latrones, 
spoliatur, vulneratur, occiditur. Sed licet Sacerdos despiciat atque Levites, Samaritanus ille 

misericors est (Luc. 10), qui quum diceretur : Samaritanus, es et daemonium habes (Joan. 8), 
daemonium renuens, Samaritem se non negavit ; quia quem nos custodem, Hebraei samaritem 
vocant. Maleficum quidam me garriunt : titulum fidei, servus agnosco. Magum vocant, et Judaei 
Dominum meum. Seductor et Apostolus dictus est. Tentatio me non apprehendat, nisi humana 
(1 Cor. 10). Quotam partem angustiarum perpessus sum, qui cruci milito ? Infamiam falsi 
criminis imputarunt : sed scio per bonam et malam famam perveniri ad regna caelorum. 

45:7 Saluta Paulam et Eustochium, velit nolit mundus, in Christo meas. Saluta matrem 
Albinam, sororemque Marcellam, Marcellinam quoque, et sanctam Felicitatem, et dic eis : Ante 
tribunal Christi simul stabimus, ibi apparebit qua mente quis vixerit. Memento mei, exemplum 
pudicitiae, et virginitatis insigne ; fluctusque maris tuis precibus mitiga. 


{46} 

Epistola XLVI 


(alias 17 ; scripta circa annum 386) 


Paulae et Eustochii ad Marcellam de Sanctis locis 


Paula, filiaque ejus Eustochium, quum ad Sancta loca devenissent, Marcellam hortantur ut, 
relicta Roma, ad eas Bethleem commigret, fruitura omnibus Christi monumentis in locis, in 
quibus pleraque religionis nostrae mysteria peracta sunt. 

46:1 Mensuram caritas non habet, et impatientia nescit modum, et desiderium non sustinet. 
Unde et nos oblitae virium nostrarum, et non quid possimus, sed quid velimus tantum cogitantes, 
magistram cupimus docere discipulae ; et ut est vulgare proverbium : Sus artium repertricem 
(Sus Minervam). Tu quae prima [al. primam] scintillam nostro fomiti subjecisti, quae ad hoc 
studium nos et sermone hortata es, et exemplo ; et quasi gallina congregasti sub alas pullos 
tuos (Matth. 23) : nunc nos libere absque matre volitare patieris [al pateris], et accipitris pavere 
formidinem, et ad omnem umbram praetervolantium avium formidare ? Igitur, quod solum 
absentes facere possumus, querulas fundimus preces ; et desiderium nostrum non tam fletibus, 
quam ejulatibus contestamur, ut Marcellam nostram nobis reddas, et illam mitem, illam suavem, 
illam omni meile et dulcedine dulciorem non patiaris apud eas esse rigidam, et tristem rugare 
frontem, quas affabilitate sua ad simile vitae studium provocavit. 

46:2 Certe si sunt meliora quae poscimus, non est impudens desiderium. Si cunctae 
Scripturarum voces nostrae sententiae congruunt, non facimus audacter, ad ea te provocantes, 
ad quae tu nos saepissime cohortata es. Prima vox Dei ad Abraham : "Exi, inquit, de terra tua, 
et de cognatione tua, et vade in terram quam monstravero tibi" (Gen. 12:1). Jubetur Patriarchae, 
ad quem primum de Christo facta est repromissio, ut relinquat Chaldaeos, relinquat confusionis 
urbem, et Rooboth ; id est, latitudines ejus : relinquat campum Sennaar, in quo superbiae usque 
ad caelum erecta turris est : et post fluctus istius saeculi, post flumina, super quae sederunt sancti, 
et fleverunt quum recordarentur Sion, post gravem gurgitem Chobar, de quo Ezechiel capillo 
verticis sublevatus, Jerusalem usque transfertur ; ut habitet terram repromissionis, quae non 

rigatur ut /Egyptus de deorsum, sed de sursum : nec facit olera languentium cibos ; sed 
temporaneum et serotinum de caelo exspectat imbrem. Haec terra montuosa, et in sublimi sita : 
quantum a deliciis saeculi vacat, tantum majores habet delicias spiritus. Denique et Maria mater 
Domini, postquam ad eam Angeli est facta promissio, et uterum suum intellexit esse domum filii 
Dei, derelictis campestribus ad montana perrexit. De hac urbe, allophylo quondam hoste 
superato, et diabolicae percussa frontis audacia, postquam ille in faciem corruit, exsultantium 
animarum turba processit : et concinens chorus decem milium, David nostri victoriam 
praedicavit. In hac Angelus gladium tenens, et totam impietatis devastans urbem, in Ornam 
Jebusaeorum regis area templum Domini designavit : jam tunc significans Ecclesiam Christi, non 
in Israel, sed in gentibus consurgentem. Recurre ad Genesim, et Melchisedech regem Salem 
hujus principem invenies civitatis : qui jam tunc in typo Christi panem et vinum obtulit, et 
mysterium Christianum in Salvatoris sanguine et corpore dedicavit. 

46:3 Tacita forsitan mente reprehendes, cur non sequamur ordinem Scripturarum ; sed 
passim, et ut quicquid obviam venerit, turbidus sermo perstringat. Et in principio testatae sumus, 
dilectionem ordinem non habere, et impatientiam nescire mensuram. Unde et in Cantico 
Canticorum quasi difficile praecipitur : Ordinate in me caritatem (Cant. 2:4) ; et nunc eadem 
dicimus nos, non ignoratione, sed affectu labi. Denique ut multo inordinatius aliquid proferamus, 
antiquiora repetenda sunt. In hac urbe, immo in hoc tunc loco, et habitasse dicitur, et mortuus 
esse Adam. Unde et locus in quo crucifixus est Dominus noster, Calvaria appellatur, scilicet quod 
ibi sit antiqui hominis calvaria condita, ut secundus Adam, id est sanguis Christi de cruce stillans, 
primi Adam et jacentis protoplasti peccata dilueret : et tunc sermo ille Apostoli compleretur : 
"Excitare qui dormis, et exsurge a mortuis, et illuminabit te Christus" (Ephes. 5:14). Quantos 
haec urbs Prophetas, quantos emiserit sanctos viros, longum est recensere. Totum mysterium 
nostrum, istius provinciae, urbisque vernaculum est. In tribus nominibus Trinitatis demonstrat 
fidem. Jebus, et Salem, et Jerusalem appellatur. Primum nomen, calcata : secundum, pax : 
tertium, visio pacis. Paulatim quippe pervenimus ad finem, et post conculcationem ad pacis 
visionem erigimur : ex qua pace Salomon, id est, pacificus, in ea natus est, et factus est in pace 
locus ejus (Ps. 75). Et in figura Christi, sub etymologia urbis, Dominus dominantium, et Rex 
regum nomen accepit. Quid referemus de David et tota progenie ejus, quae in hac civitate 
regnavit ? Quanto Judaea ceteris provinciis, tanto haec urbs cuncta sublimior est Judaea. Et (ut 
coactius disseramus) totius provinciae gloria metropoli vindicatur : et quicquid in membris laudis 
est, omne refertur ad caput. 

46:4 Jamdudum te cupientem in verba prorumpere, ipsi litterarum apices sentiunt, et 
venientem contra charta intellegit quaestionem. Respondebis quippe, et dices, hoc olim fuisse, 
quando "dilexit Dominus portas Sion super omnia tabernacula Jacob" (Ps. 86) : et fuerunt 
fundamenta ejus in montibus sanctis : licet et haec possint altius interpretari. Postquam vero 
consurgentis Domini vox illa pertonuit : "Relinquetur vobis domus vestra deserta" (Matth. 
29:39) ; et flebiliter ruinam ejus prophetavit, dicens : "Jerusalem, Jerusalem, quae occidis 
Prophetas, et lapidas eos qui ad te missi sunt : quoties volui congregare filios tuos, sicut gallina 
congregat pullos suos sub alis, et noluisti. Ecce dimittetur vobis domus vestra deserta" (Luc. 
13:34,35) : et postquam velum templi scissum est, et circumdata ab exercitu Jerusalem, et 
Dominico cruore violata, tunc ab ea etiam Angelorum praesidia, et Christi gratiam recessisse. 
Denique etiam Josephum, qui vernaculus scriptor est Judaeorum, asserere, illo tempore quo 
crucifixus est Dominus, ex adytis Templi Virtutum caelestium erupisse voces, dicentium : 
Transmigremus ex his sedibus (Josephus de bello Jud. lib. 6. c. 5). E quibus et aliis apparere, ubi 
abundavit gratia, ibi superabundasse peccatum. Et postquam audierunt Apostoli : "Euntes 
docete omnes gentes" (Matth. 28:19) : Et ipsi Apostoli dixerunt. "Oportebat quidem vobis 

primum annuntiare verbum Dei : quoniam autem noluistis, ecce transimus ad gentes" (Act. 
13:46) ; tunc omne sacramentum Judaeae, et antiquam Dei familiaritatem, per Apostolos in 
nationes fuisse translatam. 

46:5 Valida quidem quaestio, et quae possit etiam eos, qui Scripturarum aliquid attigerunt, 
concutere : sed perfacile solvitur. Nunquam enim eam fleret Dominus corruentem, nisi diligeret. 
Flevit et Lazarum, quia amabat eum. Et hoc tamen prima fronte cognoscito, non loci, sed 
hominum fuisse peccatum. Verum quia interfectio populi, captivitas civitatis est, propterea 
urbem deletam, ut populus puniretur : ideo Templum subrutum, ut typicae hostiae tollerentur. 
Ceterum quantum ad locum pertinet, per profectus temporum multo nunc augustior [al. 
angustior] est, quam ante fuit. Venerabantur quondam Judaei Sancta sanctorum, quia ibi erant 
Cherubim, et propitiatorium, et Arca testamenti, manna, et virga Aaron, et altare aureum. 
Nonne tibi venerabilius videtur sepulcrum Domini ? Quod quotiescumque ingredimur, toties 
jacere in sindone cernimus Salvatorem : et paululum ibidem commorantes, rursum videmus 
Angelum sedere ad pedes ejus, et ad caput sudarium convolutum. Cujus sepulcri gloriam, multo 
antequam excideretur a Joseph, scimus Isaiae vaticinio prophetatam, dicentis : "Et erit requies 
ejus honor" (Isai. 11. sec. LXX) : quod scilicet sepulturae Domini locus esset ab omnibus 
honorandus. 

46:6 Sed dices, quomodo in Apocalypsi Joannis legimus : "Et occidet illos (haud dubium quin 
Prophetas) bestia quae ascendit ex abysso, et corpora eorum jacebunt in plateis civitatis magnae, 
quae vocatur spiritualiter Sodoma et /Egyptus, ubi et Dominus eorum crucifixus est" (Apoc. 
11:7,8,13. et seqq.). Si enim, ais : Civitas magna, in qua crucifixus est Dominus nulla est alia nisi 
Jerusalem ; ubi autem crucifixus est Dominus, spiritualiter Sodoma appellatur et/Egyptus ; ergo 
Jerusalem Sodoma est et /Egyptus, in qua crucifixus est Dominus. Primum te scire volumus, 
omnem sanctam Scripturam non posse sibi esse contrariam ; et maxime unum adversum se non 
discrepare librum : et ut plus adjiciamus, eundem ejusdemque libri locum. In Apocalypsi quippe, 
de qua nunc testimonium protulisti, ante decem circiter versiculos scribitur : "Surge et metire 
Templum Dei, et altare, et adorantes in eo. Atrium autem quod est foris templum, ejice foras, 
et ne metiaris illud, quoniam datum est gentibus, et civitatem sanctam calcabunt mensibus 
quadraginta duobus" (Apoc. 11:1,2). Si enim Apocalypsis multo post passionem Domini scripta 
est a Joanne, et in ea Jerusalem sancta civitas appellatur, quomodo rursum spiritualiter Sodoma 
vocatur et /Egyptus ? Nec statim potes dicere, sanctam diei Jerusalem caelestem, quae futura 
est, et Sodomam quae corruit appellari, quia de futura dicitur, quod bestia quae ascensura est de 
abysso, faciet adversus duos prophetas bellum, et vincet illos et occidet, et corpora eorum 
jacebunt in platea civitatis magnae. De qua civitate et in fine ejusdem libri scribitur : "Et civitas 
in quadro posita est, et longitudo ejus et latitudo tanta est quanta et altitudo : et mensus est 
civitatem de arundine aurea, per stadia duodecim milia. Longitudo et latitudo et altitudo ejus 
aequalia sunt. Et mensus est muros ejus centum quadraginta quattuor cubitorum mensura 
hominis, quae est Angeli. Et erat structura muri ejus ex lapide jaspide. Ipsa vero civitas ex auro 
mundo," et cetera. Ubi quadrum est, ibi nec longitudo, nec latitudo appellari potest. Et quae 
est ista mensura, ut tanta sit longitudo et latitudo, quanta altitudo ejus, et muri de lapide jaspide, 
et tota civitas de auro mundo, et fundamenta et plateae ejus de lapidibus pretiosis, et duodecim 
portae fulgentes margaritis ? 

46:7 Quum ergo haec non possint carnaliter accipi (absurdum quippe est, per duodecim milia 
stadiorum tantam civitatis longitudinem et latitudinem, quantam et altitudinem praedicari) 
spiritualiter intellegenda sunt singula : et civitas magna, quam videlicet prius aedificavit Cain, et 
nominavit eam ex vocabulo filii sui, hic mundus intellegendus est, quem accusator fratrum 

suorum diabolus, et fratricida periturus exstruxit vitiis, sceleribus condidit, iniquitate complevit : 
quae spiritualiter appellatur Sodoma et/Egyptus. De qua Sodoma scribitur : Restituetur Sodoma 
in antiquum ; quod scilicet ita restituendus sit mundus, ut ante fuit. Neque enim possumus 
credere rursum aedificandam Sodomam et ceteras, Gomorram scilicet et Adamam et Seboim, 
sed in perpetuos cineres relinquendas. /Egyptum autem nunquam pro Jerusalem legimus, sed 
semper pro hoc mundo. Et quia longum est de Scripturis innumerabilia exempla congerere, 
unum testimonium proferamus, ubi manifestissime mundus hic/Egyptus appellatur. In Epistola 
Catholica Judas Apostolus, frater Jacobi, scribit, dicens : "Commonere autem vos volo, scientes 
semel omnia, quoniam Jesus populum de terra /Egypti salvans, secundo eos qui non crediderunt, 
perdidit" (Jud. 1, 5). Et ne putares de Jesu dici filio Nave, statim sequitur : "Angelos vero qui 
non servaverunt suum principatum, sed dereliquerunt suum domicilium, in judicium magni diei 
vinculis aeternis sub caligine reservavit." Et ut credas ubicumque simul /Egyptus et Sodoma et 
Gomorra nominantur, non loca, sed mundum hunc interpretari, statim jungit exemplum : "Sicut 
Sodoma et Gomorra et finititimae civitates, simili modo fornicatae, et abeuntes post carnem 
alteram, factae sunt exemplum, ignis aeterni poenam sustinentes." Et quid necesse est plura 
conquirere, quum post passionem et resurrectionem Domini Matthaeus Evangelista 
commemoret : "Et petrae scissae sunt, et sepulcra aperta, et plurima corpora dormientium 
sanctorum surrexerunt : et egredientes de sepulcris post resurrectionem suam ingressi sunt 
sanctam civitatem, et apparuerunt multis" (Matth. 27,51. et seqq.). Nec statim Jerosolyma 
caelestis, sicut plerique ridicule arbitrantur, in hoc loco intellegitur, quum signum nullum esse 
potuerit apud homines Domini resurgentis, si corpora Sanctorum in caelesti Jerusalem visa sunt. 
Quum ergo et Evangelistae, et omnes Scripturae Jerosolymam sanctam nominent civitatem ; et 
Psalmista praecipiat, ut adoremus in loco ubi steterunt pedes ejus (Ps. 131), ne patiaris eam 
appellari Sodomam et /Egyptum, per quam Dominus jurare vetat, quia sit civitas magni regis. 

46:8 Maledictam terram nominant, quod cruorem Domini hauserit. Et quomodo benedicta 
loca putant, in quibus Petrus et Paulus, Christiani exercitus duces sanguinem fudere pro Christo ? 
Si servorum et hominum confessio gloriosa est, cur Domini et Dei non sit gloriosa confessio ? Et 
Martyrum ubique sepulcra veneramur, et sanctam favillam oculis apponentes, si liceat etiam 
ore contingimus : et monumentum in quo Dominus conditus est, quidam aestimant 
neglegendum ? Si nobis non credimus, credamus saltem diabolo et angelis ejus, qui 
quotiescumque ante illud de obsessis corporibus expelluntur, quasi in conspectu tribunalis 
Christi stantes contremiscunt, rugiunt, et sero dolent crucifixisse, quem timeant. Si post 
passionem Domini (ut scelerata vox concrepat) hic detestabilis locus est, quid sibi voluit Paulus 
Jerosolymam festinare, ut ibi faceret Pentecosten ? Qui renitentibus se loquutus est, dicens. 
"Quid facitis flentes et conturbantes cor meum ? Ego enim non solum ligari, sed et mori in 
Jerusalem paratus sum pro nomine Domini Jesu" (Act. 21:13). Quid ceteri Sancti et illustres viri, 
quorum vota et oblationes post praedicationem Christi ad fratres, qui erant Jerosolymis, 
deferebantur. 

46:9 Longum est nunc ab ascensu Domini usque ad praesentem diem per singulas aetates 
currere, qui Episcoporum, qui Martyrum, qui eloquentium in doctrina Ecclesiastica virorum 
venerint Jerosolymam, putantes minus se religionis, minus habere scientiae ; nec summam, ut 
dicitur, manum accepisse virtutum, nisi in illis Christum adorassent locis, de quibus primum 
Evangelium de patibulo coruscaverat. Certe si etiam praeclarus Orator reprehendendum nescio 
quem putat, quod litteras Graecas non Athenis, sed Lilybaei, Latinas non Romae, sed in Sicilia 
didicerit : quod videlicet unaquaeque provincia habeat aliquid proprium, quod alia aeque habere 
non possit ; cur nos putamus absque Athenis nostris quemquam ad studiorum fastigia 
pervenisse ? 

46:10 Nec hoc dicimus, quod renuamus regnum Dei intra nos esse, et sanctos viros etiam in 
ceteris esse regionibus ; sed quod hoc asseramus vel maxime, eos qui in toto orbe sunt primi, 
huc pariter congregari. Ad quae nos loca non ut primae, sed ut extremae venimus ; ut primos in 
eis omnium gentium cerneremus. Certe flos quidam et pretiosissimus lapis inter Ecclesiastica 
ornamenta, Monachorum et Virginum chorus est. Quicumque in Gallia fuerit primus, huc 
properat. Divisus ab orbe nostro Britannus, si in religione processerit, occiduo sole dimisso, 
quaerit locum fama sibi tantum et Scripturarum relatione cognitum. Quid referamus Armenios, 
quid Persas, quid Indiae, et/Ethiopiae populos, ipsamque juxta /Egyptum, fertilem Monachorum, 
Pontum et Cappadociam, Syriam Coelen et Mesopotamiam, cunctaque Orientis examina ? Quae 
juxta Salvatoris eloquium, dicentis. "Ubicumque fuerit corpus, illuc congregabuntur aquilae" 
(Matth. 24:2). Concurrunt ad haec loca, et diversarum nobis virtutum specimen ostendunt. Vox 
quidem dissona, sed una religio. Tot paene psallentium chori, quot gentium diversitates. Inter 
haec (quae vel prima in Christianis virtus est) nihil arrogans, nihil de continentia supercilii : 
humilitatis inter omnes contentio est. Quicumque novissimus fuerit, hic primus putatur. In 
veste nulla discretio, nulla admiratio. Utcumque placuerit incedere, nec detractionis est, nec 
laudis. Jejunia quoque neminem sublevant ; nec defertur inediae, nec moderata saturitas 
condemnatur. Suo Domino stat unusquisque aut cadit. Nemo judicat alterum, ne a Domino 
judicetur. Et quod in plerisque provinciis familiare est, ut genuino dente se lacerent, hic penitus 
non habetur. Procul luxuria, procul voluptas. Tanta in ipsa urbe orationum loca, ut ad ea 
peragranda dies sufficere non possit. 

46:11 Verum ut ad villulam Christi, et Mariae diversorium veniamus (plus enim laudat 
unusquisque quod possidet) quo sermone, qua voce speluncam tibi possumus Salvatoris 
exponere ? Et illud praesaepe, in quo infantulus vagiit, silentio magis, quam infirmo [al. infimo] 
sermone honorandum est. Ubi sunt latae porticus ? Ubi aurata laquearia ? Ubi domus 
miserorum poenis, et damnatorum labore vestitae ? Ubi instar palatii, opibus privatorum 
exstructae basilicae, ut vile corpusculum hominis pretiosius inambulet, et quasi mundo quidquam 
possit esse ornatius, recta magis sua velit aspicere, quam caelum ? Ecce in hoc parvo terrae 
foramine, caelorum conditor natus est : hic involutus pannis, hic visus a pastoribus, hic 
demonstratus a stella, hic adoratus a Magis. Et hic puto locus sanctior est rupe Tarpeja, quae de 
caelo saepius fulminata ostendit, quod Domino displiceret. 

46:12 Lege Apocalypsim Joannis, et quid de muliere purpurata, et scripta in ejus fronte 
blasphemia, septem montibus, aquis multis, et Babylonis cantetur exitu, contuere. "Exite, inquit 
Dominus, de illa populus meus, et ne participes sitis delictorum ejus, et de plagis ejus non 
accipiatis" (Apoc. 18:4). Ad Jeremiam quoque regrediens, scriptum pariter attende, "Fugite de 
medio Babylonis, et salvate unusquisque animam suam. Cecidit enim, cecidit Babylon magna, 
et facta est habitatio daemonum, et custodia omnis spiritus immundi" (Jerem. 51:8). Est quidem 
ibi sancta Ecclesia, sunt trophaea Apostolorum, et Martyrum ; et Christi vera confessio ; est ab 
Apostolo praedicata fides, et gentilitate calcata, in sublime se cottidie erigens vocabulum 
Christianum : sed ipsa ambitio, potentia, magnitudo urbis, videri et videre, salutari et salutare, 
laudare et detrahere, vel audire vel proloqui, et tantam frequentiam hominum saltem invitum 
videre, a proposito Monachorum et quiete aliena sunt. Aut enim videmus venientes ad nos, et 
silentium perdimus : aut non videmus, et superbiae arguimur. Interdumque ut visitantibus 
reddamus vicem ad superbas fores pergimus, et inter linguas rodentium ministrorum, postes 
ingredimur auratos. In Christi vero, ut supra diximus, villula tota rusticitas, et extra Psalmos 
silentium est. Quocumque te verteris, arator stivam lenens, alleluia decantat. Sudans messor 
Psalmis se avocat, et curva attondens vitem falce vinitor, aliquid Davidicum canit. Haec sunt in 



107 


hac provincia carmina : hae, ut vulgo dicitur, amatoriae cantationes. Hic pastorum sibilus : haec 
arma culturae. 

46:13 Verum quid agimus, nec quid deceat cogitantes, solum quod cupimus, hoc videmus ? O 
quando tempus illud adveniet, quum anhelus nuntium viator apportet, Marceliam nostram ad 
Palaestinae litus appulsam : et toti Monachorum chori, tota virginum agmina concrepabunt ? 
Obviam jam gestimus occurrere : et non expectato vehiculo, concitum pedibus ferre corpus. 
Tenebimus manus, ora cernemus ; et a desiderato vix avellemur amplexu. Ergo ne erit illa dies, 
quando nobis liceat speluncam Salvatoris intrare ? In sepulcro Domini flere cum sorore, flere 
cum matre ? Crucis deinde lignum lambere, et in Oliveti monte cum ascendente Domino, voto 
et animo sublevari ? Videre exire Lazarum fasciis colligatum ; et fluenta Jordanis ad lavacrum 
Domini puriora ? Inde ad pastorum caulas pergere : in David orare Mausoleo ? Amos 
Prophetam etiam nunc buccina pastorali in sua conspicere [al. prospicere] rupe clangentem ? 
Ad Abraham, Isaac, et Jacob, trium quoque illustrium feminarum, vel tabernacula properare, vel 
memorias ? Videre fontem, in quo a Philippo eunuchus est tinctus ? Samariam pergere, et 
Joannis Baptistae, Elisaei quoque et Abdiae pariter cineres adorare ? Ingredi speluncas, in quibus 
persecutionis et famis tempore Prophetarum agmina sunt nutrita ? Ibimus ad Nazareth, et juxta 
interpretationem nominis ejus, florem, videbimus Galilaeae. Haud procul inde cernetur [al. 
cernitur] Cana, in qua aquae in vinum versae sunt. Pergemus ad Itabyrium (Thabor montem) et 
tabernacula Salvatoris, non ut Petrus quondam voluit cum Moyse et Elia, sed cum Patre 
cernemus et Spiritu Sancto. Inde ad mare veniemus Genezareth, et de quinque et septem 
panibus videbimus in deserto quinque et quattuor hominum milia saturata. Apparebit oppidum 
Naim, in cujus portis [al. porta] viduae filius suscitatus est. Videbitur et Hermonim, et torrens 
Endor, in quo superatus est Sisara. Capharnaum quoque signorum Domini familiare, et omnis 
pariter Galilaea cernetur. Et tunc comitante Christo, quum per Silo et Bethel et cetera loca, in 
quibus Ecclesiae quasi quaedam victoriarum Domini sunt erecta vexilla, ad nostram speluncam 
redierimus, canemus jugiter, crebro flebimus, indesinenter orabimus, et vulneratae jaculo 
Salvatoris in commune dicemus : "Inveni quem quaesivit anima mea : tenebo eum : et non 
dimittam illum" (Cant. 3:4). 

{47} 

Epistola XLVII 


(alias 154; scripta circa annum 393) 


Ad Desiderium 


Desiderium et Serenillam sororem, a quibus litteras acceperat, ex nominum etymologia ducto 
initio, commendat ; et ut ad sancta loca, suum implentes propositum, accedant, hortatur, et cur 
suorum operum interea nihil illis mittat, rationem reddit. 

47:1 Lecto sermone Dignationis tuae, quem mihi necopinanti tua benevolentia tribuit, gavisus 
quidem sum testimonio honesti et eloquentis viri : sed in memet reversus, satis dolui, indignum 
tantis laudibus atque praeconio opprimi me potius quam levari. Scis enim dogma nostrum, 
humilitatis tenere vexillum, et per ima gradientes, ad summa nos scandere. Quotus igitur ego, 



108 


vel quantus sum, ut eruditae vocis merear testimonium ; ut mihi ab eo palma eloquentiae 
deferatur, qui scribendo disertissime, deterruit ne scriberem ? Verumtamen audendum est, ut 
caritas, quae non quaerit quae sua sunt, sed quae proximi, reddat salutationis officia, quoniam 
locum implere non valet praeceptoris. 

47:2 Gratulor tibi et sanctae atque venerabili sorori tuae Serenillae, quae 4>epovupoq calcatis 
fluctibus saeculi, ad Christi tranquilla pervenit : quanquam hoc nominis vaticinio etiam in te 
praedestinatum sit. Legimus enim sanctum quoque Danielem appellatum desideriorum virum 
(Dan. 9), et amicum Dei, quia mysteria ejus scire desideravit. Itaque quod venerabilis Paula me 
est deprecata, ut facerem, sponte facio : hortorque vos et precor per Domini caritatem, ut nobis 
vestros tribuatis aspectus, et per occasionem sanctorum Locorum, tanto nos ditetis munere. 
Certe si consortia nostra displicuerint ; adorasse ubi steterunt pedes Domini, pars fidei est ; et 
quasi recentia nativitatis et crucis ac passionis vidisse vestigia. 

47:3 Opusculorum meorum, quia plurima evolaverunt de nidulo suo, et temerario editionis 
honore vulgata sunt, nihil misi ; ne eadem forsitan mitterem quae habebas. Quod si exemplaria 
libuerit mutuari, vel a sancta Marcella, quae manet in Aventino, vel a Lot temporis nostri, 
Domnione, viro sanctissimo accipere poteris. Ego autem operiens praesentiam tuam, aut totum 
tibi dabo quum affueris, aut si hoc aliquae impedierint difficultates, quaecumque praeceperis, 
libens mittam. Scripsi librum de Illustribus Viris, ab Apostolis usque ad nostram aetatem, 
imitatus Tranquillum, Graecumque Apollonium : et post catalogum plurimorum, me quoque in 
calce voluminis quasi abortivum et minimum omnium Christianorum posui ; ubi mihi necesse 
fuit usque ad decimum quartum annum Theodosii Principis [al. Imperatoris et Principis] quae 
scripserim breviter annotare : quem librum quum a supradictis sumpseris, quicquid de indice 
minus habueris, paulatim scribi faciam, si volueris. 

{48} 

Epistola XLVIII 


(al. 50; scripta circ. finem anni 393) 


Ad Pammachium pro libris contra Jovinianum 


Defendit suos contra Jovinianum libros, quos acceperat a Pammachio, eo nomine invidiose 
traduci ab obtrectatoribus suis, quod nimius in laudem virginitatis videretur, atque e contra 
iniquior in matrimonium. 

48:1 Quod ad te hucusque non scripsi, causa fuit silentium tuum. Verebar enim, ne si tacenti 
scriberem, molestum me magis quam officiosum putares. Nunc autem provocatus dulcissimis 
litteris tuis, et hujuscemodi litteris, quae me ad philosophiam nostri dogmatis provocarent, et 
condiscipulum quondam et sodalem et amicum obviis, ut ajunt, manibus excipio ; 
defensoremque [fort. defensionem] meorum opusculorum paro : ita tamen si ante te placatum 
judicem habuero : immo si oratorem meum super omnibus quae in me arguuntur, instruxero. 
Hoc enim et Tullius tuus ; et ante illum in brevi et solo volumine scripsit Antonius, Primam 
causam esse victoriae, diligenter causam, pro qua dicturus es, discere. 

48:2 Reprehendunt me quidam, quod in libris quos adversus Jovinianum scripsi, nimius 
fuerim, vel in laude virginum, vel in sugillatione nuptarum [al. nuptiarum]; et ajunt 
condemnationem quodammodo esse matrimonii, in tantum pudicitiam praedicare, ut nulla 
videatur inter uxorem et virginem comparatio derelinqui. Ego si bene problematis memini, inter 
Jovinianum et nos ista contentio est, quod ille exaequet virginitati nuptias, nos subjiciamus : ille 
vel parum, vel nihil : nos multum interesse dicamus. Denique idcirco te post Dominum faciente, 
damnatus est, quod ausus sit perpetuae castitati [al. virginitati] matrimonium comparare. Aut si 
idipsum virgo putatur, et nupta, cur piaculum vocis hujus Roma audire non potuit ? Virgo a viro, 
non vir a virgine generatur. Medium esse nihil potest : aut mea sententia sequenda est, aut 
Joviniani. Si reprehendor quod nuptias virginitati subjicio, laudetur ipse qui comparat. Si autem 
damnatus est qui aequales putabat, damnatio ejus mei operis testimonium sit. Si saeculi homines 
indignantur in minori gradu se esse quam virgines, miror Clericos et Monachos et continentes id 
non laudare quod faciunt. Castrant se ab uxoribus suis, ut imitentur virginum castitatem ; et id 
ipsum volunt esse maritatas, quod virgines ? Aut jungantur itaque uxoribus suis, quibus 
renuntiaverant : aut si se abstinuerint, etiam tacentes confitebuntur melius esse, quod 
nuptiarum operi praetulerunt. An ego rudis in Scripturis, et nunc primum sacra volumina legens, 
lineam, et (ut ita dicam) tenue dicendi filum inter virginitatem et nuptias servare non potui ? 
Videlicet nesciebam dictum : Noli esse justus multum (Eccl. 7:17) : et dum unum latus protego, 
in altero vulneratus sum : atque, ut manifestius loquar, dum contra Jovinianum presso gradu 
pugno, a Manichaeo terga mea confossa sunt. “Nonne, quaeso, statim in principio operis mei ista 
praefatus sum ? Neque enim nos Marcionis et Manichaei dogma sectantes, nuptiis detrahimus. 
Nec Tatiani principis Encratitarum errore decepti, omnem coitum spurcum putamus ; qui non 
solum nuptias, sed cibos quoque, quos Deus creavit ad utendum, damnat et reprobat. Scimus 
in domo magna, non solum vasa aurea et argentea esse, sed et lignea et fictilia : et super 
fundamentum Christi, quod Paulus architectus posuit, alios superaedificare aurum, argentum, 
lapides pretiosos : alios e contrario fenum, ligna, stipulam. Non ignoramus honorabiles nuptias, 
et cubile immaculatum. Legimus primam Dei sententiam : Crescite et multiplicamini, et replete 
terram (Gen. 1:28). Sed ita nuptias recipimus, ut virginitatem, quae de nuptiis nascitur, 
praeferamus. Nunquid argentum non erit argentum, si aurum argento pretiosius est ? Aut 
arboris et segetis contumelia est, si radici et foliis, culmo et aristis, poma praeferantur et fructus ? 
Ut poma ex arbore, frumentum ex stipula, ita virginitas ex nuptiis. Centesimus et sexagesimus 
et tricesimus fructus, quanquam de una terra, et de una semente nascatur, tamen multum 
differt in numero. Triginta referuntur ad nuptias, quia et ipsa digitorum conjunctio, quasi molli 
osculo se complexans et foederans, maritum pingit et conjugem. Sexaginta vero ad viduas, eo 
quod in angustia et tribulatione sint positae. Unde et superiori digito deprimuntur : quia quanto 
major est difficultas expertae quondam voluptatis illecebris abstinere, tanto majus est praemium. 
Porro numerus centesimus (quaeso diligenter lector attende) de sinistra transfertur ad 
dexteram : et eisdem quidem digitis ; sed non eadem manu, quibus in laeva, nuptae significantur 
et viduae, circulum faciens, exprimit virginitatis coronam." 

48:3 Oro te, qui haec loquitur, damnat nuptias ? Aurum virginitatem, argentum diximus 
matrimonium. Centesimum et sexagesimum et tricesimum fructum de una terra exposuimus, 
et de una semente generari, licet multum differat in numero. Et quisquam tam iniquus lector 
erit, ut non ex meis dictis, sed ex suo me sensu judicet ? Et certe multo clementiores erga 
conjugia fuimus, omnibus paene Latinis et Graecis Tractatoribus, qui centesimum numerum ad 
Martyres referunt, sexagesimum ad Virgines, tricesimum ad Viduas : atque ita fit juxta illorum 
sententiam, ut de bona terra, et de patrisfamilias semine excludantur mariti. Verum ne in 
principio cautus, in reliquis forsitan improvidus fuerim : nonne post partitionem opusculi, quum 

ad quaestiones venirem, statim intuli, "Vos quaeso utriusque sexus virgines et continentes, mariti 
quoque et digami, ut conatus meos orationibus adjuvetis." Cunctorum in commune Jovinianus 
hostis est. Quorum ego orationibus indigeo, et quos adjutores mei operis precor, eos possum 
Manichaei errore damnare. 

48:4 Curramus ad reliqua. Neque enim Epistolae brevitas patitur diutius in singulis immorari. 
Interpretantes illud Apostoli testimonium : "Uxor proprii corporis sui non habet potestatem, 
sed vir : similiter et vir corporis sui non habet potestatem, sed uxor," (1. Cor. 7), hoc subjunximus 
(Lib. 1. c. 4) : "Omnis haec quaestio de his est qui in matrimonio sunt, an eis liceat uxores 
dimittere, quod et Dominus in Evangelio prohibuit. Unde et Apostolus : Bonum est, ait, homini 
uxorem vel mulierem non tangere (Matth. 5) : quasi in tactu ejus periculum sit, quasi qui eam 
tetigerit non evadat. Unde et Joseph, quia illum tangere volebat /Egyptia, fugiens de manibus 
ejus pallium abjecit. Sed quia qui semel duxit uxorem, nisi ex consensu se non valet abstinere, 
nec dare repudium non peccanti, reddat conjugi debitum, quia sponte se alligavit, ut reddere 
cogeretur." Qui Domini dicit esse praeceptum, ne dimittantur uxores, et absque consensu, 
"Quod Deus conjunxit, homo non separet" (Matth. 19:6), hic potest dici nuptias condemnare ? 
Rursum in sequentibus : "Sed unusquisque, ait, habet proprium donum ex Deo. Alius quidem 
sic, alius autem sic" (1. Cor. 7:7). Quam sententiam nos exponentes (Lib. 1. c. 8), haec intulimus : 
"Quid, inquit, velim, perspicuum est. Sed quoniam in Ecclesia diversa sunt dona, concedo et 
nuptias, ne videar damnare naturam. Simulque considera, quod aliud donum virginitatis sit, 
aliud nuptiarum. Si enim eadem esset merces nuptarum et virginum, nequaquam dixisset post 
praeceptum continentiae : Sed unusquisque proprium habet donum ex Deo : Alius quidem sic, 
alius autem sic. Ubi proprietas singulorum est, ibi altrinsecus diversitas. Concedo et nuptias 
esse donum Dei, sed inter donum et donum magna diversitas est. Denique et Apostolus de 
quodam post incestum paenitente : E contrario, inquit, donate ei et consolamini ; et si cui quid 
donastis, et ego (2. Cor. 2:7). Ac ne putaremus donum hominis contemnendum, addidit : Nam 
et ego quod donavi, si quid donavi, propter vos coram Christo [al. in persona Christi]. Diversa 
sunt dona Christi. Unde et Joseph in typo ejus variam habebat tunicam. Et in Psalmo 
quadragesimo quarto legimus : Astitit regina a dextris tuis in vestitu deaurato, circumdata 
varietate. Et Petrus Apostolus : Sicut coheredes, ait, multiplicis gratiae Dei (1. Petr. 3:7). Quod 
significantius Graece dicitur noiKiAqq, id est, variae." 

48:5 Rogo, quae est ista contentio claudere oculos, nec apertissimum lumen aspicere ? In 
Ecclesia diximus esse dona diversa : et aliud donum virginitatis, et aliud nuptiarum. Et post 
paululum : "Concedo et nuptias esse donum Dei. Sed inter donum et donum magna diversitas 
est." Et quod Dei donum voce apertissima pronuntiamus, damnare dicimur ? Porro si Joseph in 
typo Domini accipitur, tunica ejus varia atque distincta in virginibus, viduis, continentibus, ac 
maritatis est. Et potest videri quasi alienus, qui de tunica Christi est : quum et ipsam reginam, 
hoc est Ecclesiam Salvatoris in vestitu deaurato, eadem varietate circumdatam dixerimus ? "Sed 
et in consequentibus de conjugio disputantes, eundem sensum secuti sumus. Hic locus ad 
praesentem controversiam non pertinet. Docet enim juxta sententiam Domini, uxorem excepta 
causa fornicationis non repudiandam, et repudiatam, vivo marito, alteri non nubere : aut certe 
viro suo debere reconciliari. Necnon et in alio loco : Mulier alligata est, quanto tempore vir ejus 
vivit. Quod si dormierit vir ejus, liberata est a lege viri : cui vult nubat, tantum in Domino (1. 
Cor. 7:39), id est, Christiano." Qui secundas nuptias tertiasque concedit in Domino, primas cum 
Ethnico prohibet. 

48:6 Aperiant, quaeso, aures obtrectatores mei, et videant me secundas et tertias nuptias 
concessisse in Domino. Qui secundas et tertias non damnavi, primum potui damnare 

matrimonium ? In eo quoque loco, ubi interpretamur capitulum Apostoli : "Circumcisus aliquis 
vocatus est, non adducat praeputium. In praeputio vocatus est, non circumcidatur" (Ibid. v. 18) 
(licet quidam prudentissimi Interpretes Scripturarum hoc de circumcisione et servitute Legis 
dictum esse contendant) nonne apertissime foedera servamus nuptiarum ? Diximus enim (Lib. 
1. c. 6) : "Si in praeputio quis vocatus est, non circumcidatur. Habebas, inquit, uxorem, quum 
credidisti: noli fidem Christi causam putare dissidii ; quia in pace nos vocavit Deus. Circumcisio 
nihil est, et praeputium nihil est : sed observatio mandatorum Dei (1. Cor. 7:19; et Galat. 5:6). 
Nihil enim prodest absque operibus caelibatus et nuptiae : quum etiam fides quae proprie 
Christianorum est, si opera non habuerit, mortua esse dicatur, et hac lege virgines quoque Vestae 
et Junonis univirae, in sanctarum queant ordine numerari. Et post paululum : Servus vocatus es, 
non sit tibi curae : sed et si potes fieri liber, magis utere (1. Cor. 7:21). Etiam si habes, inquit, 
uxorem, et illi alligatus es : et solvis debitum, et non habes tui corporis potestatem : atque (ut 
manifestius loquar) servus uxoris es, noli propter hoc habere tristitiam, nec de amissa virginitate 
suspires. Sed etiam si potes causas aliquas invenire dissidii, ut libertate pudicitiae perfruaris, noli 
salutem tuam cum alterius interitu quaerere." Habeto paulisper uxorem, nec praecurras 
morantem : expecta dum sequitur. Si egeris patienter, conjux mutabitur in sororem. 

48:7 In eo quoque loco ubi tractavimus, cur dixisset Paulus : "De virginibus autem Domini 
praeceptum non habeo : consilium autem do, tanquam misericordiam consecutus a Domino, ut 
sim fidelis," ita virginitatem praetulimus [al. extulimus], ut nuptiarum ordinem servaremus. "Si 
virginitatem Dominus imperasset, videbatur nuptias condemnare, et homiminum auferre 
seminarium, unde et ipsa virginitas nascitur. Si praecidisset radicem, quomodo fruges 
quaereret ? Nisi ante fundamenta jecisset, qua ratione aedificium exstrueret, et operturum 
cuncta desuper culmen imponeret ?" Si radicem nuptias, si virginitatem diximus fructus : si 
fundamentum matrimonium, et aedificium vel culmen perpetuam castitatem ; quis vel tam 
invidus, vel tam caecus obtrectator mei erit, ut in eadem domo aedificium vel culmen videat, et 
fundamentum quod aedificium et culmen portat, ignoret ? Porro et in alio loco proponentes 
Apostoli testimonium, in quo ait : "Alligatus es uxori, noli quaerere solutionem. Solutus es ab 
uxore, noli quaerere uxorem" (1. Cor. 7:27). Illico haec subjecimus (Lib. 1. c. 7) : "Habet 
unusquisque nostrum terminos suos, redde mihi meum, et tu tene tuum. Si alligatus es uxori 
tuae, ne illi des repudium. Si solutus sum ab uxore, non quaeram uxorem. Ut ego non solvo 
conjugia, si semel ligata sunt : ita tu non liges, quod solutum est." Sed et in alio testimonio, quid 
de virginitate et nuptiis senserimus, manifestissime declaratur (Lib. 1. c. 7). "Non imponit nobis 
Apostolus laqueum, nec cogit esse quod nolumus, sed suadet quod honestum est et decorum, 
et intente facit servire Domino, et semper esse sollicitos, et exspectare paratam Domini 
voluntatem, ut quum quid imperaverit, quasi strenuus et armatus miles, statim impleat quod 
praeceptum est, et hoc faciat sine ulla distentione, quae data est secundum Ecclesiasten 
hominibus hujus mundi, ut distendantur in ea." In fine quoque comparationis nuptarum et 
virginum, disputationem nostram hoc sermone conclusimus (Lib. 1. c. 7). Ubi bonum et melius 
est, ibi boni et melioris non unum est praemium, et ubi non est unum praemium, ibi utique dona 
diversa. "Tantum igitur interest inter nuptias et virginitatem : quantum inter non peccare et 
benefacere : immo ut levius dicam, quantum inter bonum et melius." 

48:8 Porro in consequentibus, quum dicimus (Lib. 1. c. 8) : "Finita disputatione conjugiorum 
et virginitatis, ut inter utrumque cauto moderamine praeceptorum, nec ad sinistram, nec ad 
dexteram diverteret, sed via regia graderetur, et illud impleret : Ne sis multum justus" (Eccl. 
7:17), rursus monogamiam digamiae comparat, et quomodo nuptias subdiderat virginitati, ita 
digamiam nuptiis subjicit : nonne perspicue ostendimus ; quae sit in Scripturis sanctis sinistra, 
quae dextra : et quid significet, "ne sis multum justus ?" Quod videlicet sinistra sit, si Judaeorum, 

et Gentilium sequamur libidinem, et semper aestuemus ad coitum ; dextra, si Manichaeorum 
sequamur errorem, et simulata pudicitia, impudicitiae retibus implicemur. Via autem regia sit, 
ita appetere virginitatem, ne nuptiae condemnentur. Praeterea quis tam iniquus meorum 
opusculorum judex erit, ut prima matrimonia damnare me dicat, quum etiam de secundis dixisse 
me legerit ? "Concedit Apostolus secundas nuptias ; sed volentibus, sed his quae se continere 
non possunt : ne luxuriatae in Christo, nubere velint : habentes damnationem, quod primam 
fidem irritam fecerint ; et hoc concedit, quia multae abierunt retrorsum post Satanam (1. Tim. 
5). Ceterum beatiores erunt, si sic permanserint. Continuoque subjungit Apostolicam 
auctoritatem : secundum consilium meum. Porro ne auctoritas Apostoli quasi hominis, levior 
videretur, addidit : Puto autem quod et ego spiritum Dei habeam. Ubi ad continentiam 
provocat : ibi non hominis, sed spiritus Dei consilio usus est. Ubi autem nubendi concedit 
veniam, spiritum Dei non nominat ; sed prudentiae librat consilium : ita singulis relaxans, ut 
unusquisque ferre possit." Propositis ergo testimoniis, in quibus Apostolus secundas concedit 
nuptias, statim subjecimus. Quomodo virginibus ob fornicationis periculum, concedit nuptias ; 
et excusabile facit, quod per se non appetitur : ita ob eandem fornicationem, concedit viduis 
secunda matrimonia. "Melius est enim, licet alterum et tertium, unum virum nosse, quam 
plurimos : id est, tolerabilius est uni homini prostitutam esse, quam multis." Facessat calumnia. 
De secundo hic et de tertio et quarto (si libet) matrimonio disputavimus, non de primo. Sed ne 
quis in eo quod diximus, tolerabilius est uni homini prostitutam esse quam multis, ad primum 
maritum [al. matrimonium] referat, quum omnis nobis quaestio de digamia et trigamia fuerit ; 
denique digamiae, et trigamiae disputationem hac calce signavimus "Omnia licent, sed non 
omnia expediunt" (I. Cor. 6). "Non damno digamos, immo nec trigamos, et si dici potest, 
octogamos. Plus aliquid inferam ; etiam scortatorem recipio paenitentem. Quicquid aequaliter 
licet, aequali lance pensandum est." 

48:9 Erubescat calumniator meus, dicens me prima damnare matrimonia, quando legit, "Non 
damno digamos, et trigamos, et si dici potest, octogamos." Aliud est non damnare, aliud 
praedicare : aliud est veniam concedere, aliud laudare virtutem. Si autem durus in eo videor, 
quia dixi : "quicquid aequaliter licet, aequali lance pensandum est" ; puto non me crudelem 
judicabit et rigidum, qui alia loca virginitati et nuptiis, alia trigamis, et octogamis, et paenitentibus 
legerit praeparata. Christum in carne virginem, in spiritu monogamum, quod unam haberet 
Ecclesiam, noster in reliquis sermo testatus est : et crediti sumus nuptias condemnare ! 
Damnare dicor nuptias, cujus hic sermo est ? (Lib. 1. c. 13.) Nullique dubium est, "Sacerdotes 
de Aaron et Eleazar et Phinees stirpe generatos ; qui quum et ipsi uxores habuerint, recte nobis 
opponerentur, si errore Encratitarum ducti contenderemus matrimonia reprobanda." Tatianum 
Encratitarum principem, qui abjicit matrimonia, reprehendimus, et ipsi nuptias condemnamus ? 
Rursumque ubi virgines, et viduas comparo, quid de nuptiis senserim ; et quomodo tres gradus 
virginitatis, viduitatisque vel continentiae et conjugii fecerim, declarant ipsa quae scripta sunt. 
"Non nego beatas esse viduas, quae ita post baptismum manserint : nec illarum detraho merito, 
quae cum viris in castitate perdurant : sed sicut hae majoris praemii apud Deum sunt, quam 
nuptae conjugali officio servientes : ita et ipsae aequo patiantur animo, virginitatem sibi 
praeferri." 

48:10 Ad Galatas quoque testimonium Apostoli proponentes : "Ex operibus legis non 
justificabitur omnis caro" (Galat. 2:16), hujuscemodi sensum intulimus (Lib. 1. c. 23). "Opera 
legis et nuptiae sunt. Unde et maledicuntur in ea, quae non habent filios : quae si conceduntur 
etiam in Evangelio, aliud tamen est indulgentiam infirmitati tribuere, aliud est virtutibus praemia 
polliceri." Ecce perspicue nuptias diximus concedi in Evangelio : sed tamen easdem in suo officio 
permanentes, praemia castitatis capere non posse. Quod si indigne accipiunt mariti, non mihi 

irascantur, sed Scripturis sanctis : immo Episcopis, et Presbyteris, et Diaconis, et universo choro 
Sacerdotali et Levitico, qui se noverunt hostias offerre non posse, si operi serviant conjugali. Sed 
et in eo loco ubi de Apocalypsi testimonium posuimus (Lib. 1. c. 25), nonne manifestum est, quid 
de virginibus et viduis et conjugibus senserimus ? "Hi sunt qui cantant canticum novum, quod 
nemo potest cantare, nisi qui virgo est. Hi sunt primitiae Dei et Agni, et sine macula (Apoc. 14:5). 
Si virgines primitiae Dei sunt, ergo viduae, et in matrimonio continentes, erunt post primitias, hoc 
est, in secundo et tertio gradu. In secundo et tertio gradu viduas ponimus et maritatas : et 
haeretico furore dicimur damnare nuptias ?" 

48:11 Multa sunt quae per omnem librum cauto moderamine de virginitate, de viduis, de 
nuptiis diximus. Sed brevitatis studio unum adhuc ponam testimonium, cui non reor 
contradicturum, nisi eum, qui aut se inimicum probare voluerit, aut vecordem. Nam quum 
proposuissem, quod Dominus isset ad nuptias in Cana Galilaeae, post quaedam etiam haec addidi 
(Lib. 1. c. 25) : "Qui enim semel ivit ad nuptias, semel docuit esse nubendum, et tunc virginitati 
posset officere, si nuptias post virginitatem, et viduitatis castimoniam, non in gradu tertio 
poneremus. Nunc autem quum Haereticorum sit damnare conjugia, et Dei spernere 
condicionem : quicquid de laude dixerit nuptiarum, libenter audimus. Ecclesia enim non damnat 
matrimonia, sed subjicit : nec abjicit, sed dispensat, sciens (sicut supra diximus) in domo magna, 
non solum esse vasa aurea et argentea, sed et lignea et fictilia : et alia esse in honorem, alia in 
contumeliam (1. Tim. 2:21). Et quicumque se mundaverit, eum futurum esse vas honorabile et 
necessarium, in omne opus bonum praeparatum." Quicquid, inquam, de laude dixerit [al. 
dixerint] nuptiarum, libenter audimus. Laudari nuptias, libenter audimus, et nuptias 
condemnamus ? Ecclesia matrimonia non damnat, sed subjicit. Velitis, nolitis, maritus subjicitur 
virginitati, et viduitati. Ecclesia nuptias, sed nuptias in suo opere permanentes, subjicit, non 
damnat, nec abjicit, sed dispensat. In potestate vestra est, si velitis secundum pudicitiae gradum 
scandere. Quid indignamini, si in tertio stantes, nolitis ad superiora properare ? 

48:12 Igitur quum toties et crebro lectorem admonuerim, et per singula paene tractuum milia, 
cautus viator incesserim, me ita recipere nuptias, ut eis continentes, viduas, virginesque 
praeferrem ; debuerat prudens et benignus Lector, etiam ea quae videntur dura, aestimare de 
ceteris, et non in uno atque eodem libro, criminari, me diversas sententias protulisse. Quis enim 
tam hebes, et sic in scribendo rudis est, ut idem laudet et damnet ? /Edificata destruat, et 
destructa aedificet ? Et quum adversarium vicerit, suo novissime mucrone feriatur ? Si rusticani 
homines, et vel rhetoricae, vel dialecticae artis ignari detraherent mihi, tribuerem veniam 
imperitiae, nec accusationem reprehenderem, ubi non voluntatem in culpa cernerem, sed 
ignorantiam. Nunc vero quum diserti homines, et liberalibus studiis eruditi, magis velint laedere, 
quam intellegere, breviter a me responsum habeant, corrigere eos debere peccata, non 
reprehendere. Patet campus, stat e contra acies, adversarii dogma manifestum est, et (ut 
Virgilianum aliquid inferam) "illum aspice contra, Qui vocat" (/Eneid. II) : Respondeant 
adversario. Aliter teneant modum in disputando, aliter virgam in docendo ; et me in libris suis, 
quid vel praetermiserim, vel addiderim, doceant. Reprehensores non audio, sequor magistros. 
Delicata doctrina est, pugnanti ictus dictare de muro, et quum ipse unguentis delibutus sis, 
cruentum militem accusare formidinis. Nec hoc dicens, statim jactantiae reus sum, quod ceteris 
dormientibus solus certaverim ; sed hoc dico, cautius eos posse pugnare, qui me viderint 
vulneratum. Nolo tale certamen adeas, in quo tantum te protegas, et torpente dextra, sinistra 
clypeum circumferas. Aut feriendum tibi est, aut cadendum. Non possum te aestimare victorem, 
nisi adversarium video [al. videro] trucidatum. 

48:13 Legimus, eruditissimi viri, in scholis pariter ; et Aristotelea illa vel de Gorgiae fontibus 
manantia, simul didicimus, plura esse videlicet genera dicendi : et inter cetera, aliud esse 
YupvaxiKtoq scribere, aliud SoypcmKtbq. In priori vagam esse disputationem ; et adversario 
respondentem, nunc haec, nunc illa proponere. Argumentari ut libet, aliud loqui, aliud agere, 
panem, ut dicitur, ostendere ; lapidem tenere. In sequenti autem aperta frons, et ut ita dicam, 
ingenuitas necessaria est. Aliud est quaerere, aliud definire. In altero pugnandum : in altero 
docendum est. Tu me stantem in praelio, et de vita periclitantem studiosus magister doceas. 
Noli ex obliquo, et unde non putaris, vulnus inferre. Directo percute gladio. Turpe tibi est 
hostem dolis ferire, non viribus. Quasi non et haec ars summa pugnantium sit, alibi minari, alibi 
percutere. Legite, obsecro vos, Demosthenem, legite Tullium : ac ne forsitan Rhetores vobis 
displiceant (quorum artis est, verisimilia magis quam vera dicere), legite Platonem, 
Theophrastum, Xenophontem, Aristotelem, et reliquos qui de Socratis fonte manantes, diversis 
cucurrere rivulis : quid in illis apertum, quid simplex est ? Quae verba non sensuum ? Qui sensus 
non victoriae ? Origenes, Methodius, Eusebius, Apollinaris [al. Apollinarius], multis versuum 
milibus scribunt adversus Celsum et Porphyrium. Considerate quibus argumentis, et quam 
lubricis problematibus diaboli spiritu contexta subvertant : et quia interdum coguntur loqui, non 
quod sentiunt, sed quod necesse est, dicunt adversus ea, quae dicunt Gentiles. Taceo de Latinis 
Scriptoribus, Tertulliano, Cypriano, Minutio, Victorino, Lactantio, Hilario, ne non tam me 
defendisse, quam alios videar accusasse. Paulum Apostolum proferam, quem quotiescumque 
lego, videor mihi non verba audire, sed tonitrua. Legite Epistolas ejus, et maxime ad Romanos, 
ad Galatas, ad Ephesios, in quibus totus in certamine positus est ; et videbitis eum in testimoniis 
quae sumit de veteri Testamento, quam artifex, quam prudens, quam dissimulator fit ejus quod 
agit. Videntur quidem verba simplicia, et quasi innocentis hominis et rusticani ; et qui nec facere 
nec declinare noverit insidias : sed quocumque respexeris, fulmina sunt. Haeret in causa, capit 
omne quod tetigerit : tergum vertit, ut superet : fugam simulat, ut occidat. Calumniemur ergo 
illum, atque dicamus ei : Testimonia quibus contra Judaeos, vel ceteras haereses usus es, aliter 
in suis locis, aliter in tuis Epistolis sonant. Videmus exempla captiva servire tibi ad victoriam, 
quae suis in voluminibus non dimicant. Nonne nobis loquitur cum Salvatore : aliter foris, aliter 
domi loquimur ? Turbae parabolas, discipuli audiunt veritatem (Matth. 13). Proponit Pharisaeis 
Dominus quaestiones, et non edisserit. Aliud est docere discipulum, aliud adversarium vincere. 
"Mysterium, inquit, meum mihi, mysterium meum mihi et meis" (Isai. 24:16). 

48:14 Indignamini mihi, quod Jovinianum non docuerim, sed vicerim. Imo indignantur mihi, 
qui illum anathematizatum dolent : et quum laudent quod sunt, accusant quod esse se simulant. 
Quasi vero rogandus fuerit, ut mihi cederet, et non invitus ac repugnans in veritatis vincula 
ducendus. Et haec dicerem, si vincendi studio, contra regulam Scripturarum quippiam locutus 
fuissem ; et sicut viri fortes in controversiis solent facere, culpam praemio redimerem. Nunc 
vero quum interpres magis Apostoli fuerim, quam dogmatistes, et commentatoris sim usus 
officio, quicquid durum videtur, ei magis imputetur quem exposuimus, quam nobis qui 
exposuimus. Nisi forte ille aliter dixit, et nos simplicitatem verborum ejus maligna 
interpretatione detorsimus. Qui hoc arguit, de ipsis Scripturis probet. "Diximus : Si bonum est 
mulierem non tangere, malum ergo est tangere : nihil enim bono contrarium est, ni malum. Si 
autem malum est et ignoscitur, ideo conceditur, ne malo quid deterius fiat" : et cetera usque 
ad propositionem alterius capituli. Hoc ideo subjecimus, quia Apostolus dixerat : "Bonum est 
homini mulierem non tangere : propterfornicationem autem unusquisque uxorem suam habeat, 
et unaquaeque suum virum habeat" (I. Cor. 7:2). In quo differunt verba mea a sensu Apostoli ? 
Nisi forte in eo, quod ille pronuntiat, ego dubito : ille definit, ego sciscitor : ille aperte dicit : 
"Bonam est homini mulierem non tangere," ego timide [al. cottidie.] quaero, si bonum est 

mulierem non tangere. Si dubitantis est, non confirmantis. Ille dicit: "Bonum est non tangere : 
ego quid bono contrarium esse possit, adjungo. Statimque in consequentibus : Animadvertenda 
Apostoli prudentia. Non dixit : "Bonum est homini uxorem non habere, sed Bonum est 
mulierem non tangere" : quasi et in tactu ejus periculum sit ; quasi qui illam tetigerit, non 
evadat. Vides igitur non de conjugibus nos exponere, sed de coitu simpliciter disputare, quod 
ad comparationem pudicitiae et virginitatis, et Angelicae similitudinis, bonum est homini 
mulierem non tangere. "Vanitas vanitatum, et omnia vanitas", dicit Ecclesiastes (Eccle. 1:2). Si 
omnes creaturae bonae, ut a bono Creatore conditae, quomodo universa vanitas ? Si terra vanitas, 
nunquid et caeli, et Angeli, et Throni. Dominationes, Potestates, ceteraeque Virtutes ? Sed quae 
per se bona sunt, ut a bono Creatore condita, ad comparationem meliorum vanitas appellantur. 
Verbi gratia : lucerna lampadis comparatione pro nihilo est : lampas stellae collatione non lucet : 
stellam lunae confer, caeca est : lunam soli junge, non rutilat : solem Christo confer, et tenebrae 
sunt. Ego sum, inquit, qui sum (Exod. 3:14). Omnem igitur creaturam si Deo contuleris, non 
subsistit. "Ne tradas, inquit Esther, hereditatem tuam his qui non sunt" (Esther. 14:11), idolis 
scilicet et daemonibus. Et certe erant idola et daemones, quibus ne traderentur, orabat. In Job 
quoque legimus, a Baldad [al. Baldach] dictum de impio : "Avellatur de tabernaculo suo fiducia 
ejus, et calcet super eum quasi rex interitus. Habitent in tabernaculo ejus socii ejus, qui non 
est" : haud dubium quin diaboli, qui quum habeat socios, non autem haberet nisi esset : tamen 
quia Deo periit, non esse dicitur. Ergo secundum hunc comparationis sensum, "malum diximus 
mulierem tangere (licet uxori nulla facta sit mentio) quia bonum est non tangere." Et 
subjecimus : "Virginitatem frumentum, nuptias hordeum, fornicationem stercus bubulum 
nuncupantes." Utique frumentum et hordeum creatura Dei est. Verum in Evangelio major turba 
hordeaceis panibus, minor frumentaceis pascitur (Mar. 6:44) : "Homines, inquit, et jumenta 
salvos facies, Domine" (Ps. 33:7). Aliis verbis id ipsum locuti sumus, quando aurum virginitatem, 
argentum nuptias diximus : et centum quadraginta quattuor milia virginum signatorum, qui cum 
mulieribus non sunt coinquinati : in quo ostendi voluimus, omnes qui virgines non permanserint, 
ad comparationem purissimae et Angelicae castitatis, et ipsius Domini nostri Jesu Christi, esse 
pollutos. Quod si cui asperum et reprehensione dignum videtur, tantam nos inter virginitatem 
et nuptias fecisse distantiam ; quanta inter frumentum et hordeum est, legat S. Ambrosii de 
Viduis librum, et inveniet illum inter cetera quae de virginitate et nuptiis disputavit, etiam hoc 
dixisse. "Neque ita conjugium praetulit Apostolus, ut studia virginitatis [Amb. integritatis] 
exstingueret : sed a continentiae persuasione [al. perfectione] incipiens, ad incontinentiae 
remedia descendit. Et quum brabeum supernae vocationis fortibus demonstrasset, deficere 
tamen in via neminem passus est : ita plaudens prioribus, ut non despiceret et sequentes. 
Didicerat enim et ipse, quia Dominus Jesus aliis panem hordeaceum, ne in via deficerent (Joan. 
6:5. et seq.) : aliis corpus suum, ut ad regnum contenderent (Matth. 26), demonstravit. Et in 
consequentibus : Non ergo copula nuptialis quasi culpa vitanda, sed quasi necessitatis sarcina 
declinanda est. Lex enim astringit uxorem, ut in laboribus et tristitia filios generet : conversio 
ejus ad virum sit, ut ei ipse dominetur (Gen. 3:16). Ergo laboribus et doloribus in generatione 
filiorum addicitur nupta, non vidua : et dominatui viri sola subditur copulata, non virgo. Et in 
alio loco : Pretio, inquit, empti estis, nolite fieri servi hominum (I. Cor. 7). Videtis quam evidens 
conjugalis sit definitio servitutis. Et post pusillum. Si igitur bonum conjugium servitus est, 
malum quid est, quando nequeunt se invicem sanctificare, sed perdere." Universa quae nos de 
virginitate ac nuptiis lato sermone diffudimus, ille brevi arctavit compendio, in paucis multa 
comprehendens. Virginitas ab eo persuasio continentiae : nuptiae, remedia incontinentiae 
praedicantur. Et significanter a majoribus ad minora descendens, virginibus bravium supernae 
vocationis ostendit, nuptas ne in via deficiant, consolatur. Alios laudat, alios non despicit. 
Conjugium hordeo, virginitatem corpori Christi comparat. Et puto multo minorem distantiam 

inter frumentum esse et hordeum, quam inter hordeum et corpus Christi. Denique nuptias dicit, 
quasi necessitatis sarcinam declinandas, et definitionem esse evidentissimae servitutis. Et multa 
alia quae tribus libellis de virginibus latissime prosecutus est. 

48:15 E quibus universis perspicuum est, me nihil novi de virginibus nuptisque dixisse : sed 
majorum in omnibus secutum esse sententiam, tam hujus videlicet, quam reliquorum, qui de 
Ecclesiasticis dogmatibus disputarunt : QUORUM /EMULARI exopto neglegentiam potius, quam 
aliorum obscuram diligentiam. Tumeant contra me mariti, quare dixerim : "Oro te, quale illud 
bonum est, quod orare prohibet : quod corpus Christi accipere non permittit ? Quando impleo 
mariti officium, non impleo continentis." Jubet idem Apostolus in alio loco, ut semper oremus 
(1. Thess. 5). "Si semper orandum est, nunquam ergo conjugio serviendum. Quoniam 
quotiescumque uxori debitum reddo, orare non possum." Hoc quare dixerim, perspicuum est, 
quia interpretabar illud Apostoli dictum : Nolite fraudare invicem, nisi forte ex consensu ad 
tempus, ut vacetis orationi (1. Cor. 7:5). Paulus Apostolus dicit, quando coimus cum uxoribus, 
nos orare non posse. Si per coitum quod minus est impeditur, id est, orare : quanto plus quod 
majus est, id est, Corpus Christi prohibetur accipere ? Petrus ad continentiam hortatur : Ne 
impediantur orationes (1. Pet. 3:7) nostrae. Quod hic, quaeso, peccatum meum est ? Quid 
commerui ? Quid deliqui ? Si turbidae, et nebulosae aquae fluunt, non est alvei culpa, sed fontis. 
An idcirco arguor, quod de meo ausus sum adjicere : "Quale illud bonum est, quod Corpus Christi 
accipere non permittit ? Ad hoc breviter respondebo. Quid est majus orare, an Corpus Christi 
accipere ?" Utique accipere corpus Christi. Si per coitum quod minus est impeditur, multo magis 
quod majus est. Diximus in eodem volumine (Lib. 1. c. 10). Panes propositionis ex Lege non 
potuisse comedere David, et socios ejus nisi se triduo mundos a mulieribus respondissent (1. 
Reg. 21). non utique a meretricibus, quod damnabatur a Lege : sed ab uxoribus, quibus licite 
jungebantur. Populum quoque quando accepturus erat Legem in Monte Sina, tribus diebus 
jussum esse ab uxoribus abstinere (Exod. 19.) Scio Romae hanc esse consuetudinem, ut fideles 
semper Christi corpus accipiant, quod nec reprehendo, nec probo : Unusquisque enim in suo 
sensu abundat (Rom. 14.) Sed ipsorum conscientiam convenio, qui eodem die post coitum 
communicant, et juxta Persium, noctem flumine purgant (Satyr. 2) ; quare ad Martyres ire non 
audent ? Quare non ingrediuntur Ecclesias ? An alius in publico, alius in domo Christus est ? 
Quod in Ecclesia non licet, nec domi licet. Nihil Deo clausum est, et tenebrae quoque lucent apud 
Deum. Probet se unusquisque, et sic ad Corpus Christi accedat ; non quod dilatae communionis 
unus dies, aut biduum sanctiorem efficiat Christianum, ut quod hodie non merui, cras vel 
perendie merear : sed quod dum doleo me non communicasse Corpori Christi, abstineam me 
paulisper ab uxoris amplexu : ut amori conjugis, amorem Christi praeferam. Durum est, et non 
ferendum est. Quis hoc saecularium sustinere potest ? Qui potest sustinere, sustineat : qui non 
potest, ipse viderit. Nobis curae est, NON QUID UNUSQUISQUE POSSIT, aut velit ; sed quid 
Scripturae praecipiant, dicere. 

48:16 Illud quoque in commentariolis meis ejusdem Apostoli carpitur, in quibus, dixi (Lib. 1 c. 
4), "Verum ne quis putet ex eo quod sequitur : ut vacetis orationi, et iterum ad idipsum 
revertimini (1. Cor. 7:5), Apostolum hoc velle, et non propter majorem ruinam concedere, statim 
infert, ne tentet vos Satanas propter incontinentiam vestram. Pulchra nimirum indulgentia, et 
iterum revertimini ad idipsum. Quod erubescit suo vocare nomine : quod tentationi praefert 
Satanae, quod causam habet incontinentiam ; laboramus quasi obscurum disserere, quum 
exposuerit se ipse qui scripsit ? Hoc autem dico, inquit, juxta indulgentiam, non secundum 
imperium. Et mussitamus adhuc nuptias non vocare indulgentiam ; sed praeceptum : quasi non 
eodem modo, et secunda, et tertia matrimonia concedantur, et reliqua ? Quid hic locutus sum, 
quod Apostolus non dixerit ? Nimirum illud, Quod erubescit suo vocare nomine ?" Ego arbitror 

quando dicit, ad idipsum, et rem ipsam tacet, non eum nominare palam coitum, sed verecunde 
ostendere. An quia sequitur, "Quod tentationi praefert Satanae, quod habet causam 
incontinentiam ?" Nonne alio verborum ordine idipsum est, ne tentet vos Satanas propter 
incontinentiam vestram ? An quia dixi, "Et mussitamus adhuc nuptias non vocare indulgentiam, 
sed praeceptum ?" Quod si durum est, imputetur Apostolo, qui ait : Hoc autem dico secundum 
indulgentiam, non secundum imperium ; non mihi, qui excepto praepostero ordine, nec sensum, 
nec verba mutavi. 

48:17 Transeamus ad reliqua, epistolari enim brevitate festinat oratio : "Dico, inquit Apostolus, 
innuptis, et viduis, bonum est eis, si sic permanserint, ut ego. Si autem se non continent, 
nubant : melius est enim nubere, quam uri" (1. Cor. 7:8,9). Quod capitulum nos sic interpretati 
sumus : "Postquam nuptis concesserat usum conjugii, et ostenderat ipse quid vellet, quidve 
concederet, transit ad innuptas, et viduas, et sui proponit exemplum, et felices vocat, si sic 
permanserint : si autem se non continent, nubant : idipsum, dicens quod supra : Propter 
fornicationem autem : et, ne tentet vos Satanas propter incontinentiam vestram. Redditque 
causam cur dixerit, Si se non continent, nubant : Melius est enim nubere, quam uri. Ideo melius 
est nubere, quia pejus est uri. Tolle ardorem libidinis, et non dicet, quia melius est nubere. 
Melius semper ad comparationem deterioris respicit : non ad simplicitatem incomparabilis per 
se boni. Velut si diceret : Melius est unum oculum habere, quam nullum. Et post paululum 
quum apostropham fecissem ad Apostolum ; intuli : Si per se bonae nuptiae sunt, noli eas 
incendio comparare : sed die simpliciter, bonum est nubere. Suspecta est mihi bonitas ejus rei, 
quam magnitudo alterius mali, malum cogit esse inferius. Ego autem non levius malum, sed 
simplex per se bonum volo. Vult Apostolus innuptas, et viduas absque coitu permanere, et ad 
exemplum sui provocat, et feliciores vocat, si sic permanserint. Si autem se continere non 
possunt, et ardorem libidinis, non tam continentia volunt quam fornicatione restinguere, melius 
est nubere, quam uri. Ad quod nos intulimus ; ideo melius est nubere, quia pejus est uri : non 
nostram sententiam proferentes, sed interpretantes illud Apostoli, melius est nubere, quam uri, 
id est, melius est maritum ducere, quam fornicari. Si uri vel fornicari bonum esse docueris, tunc 
bono melius praeferetur. Si autem nubere melius est, quod malo praefertur, non est germanae, 
et purae integritatis, nec ejus beatitudinis, quae Angelis comparatur. Si dixero, melius est 
virginem esse, quam nuptam : bono melius praetuli. Si autem alterum gradum fecero, melius 
est nubere, quam fornicari, ibi non bono melius, sed malo bonum praetuli. Multa diversitas est 
inter id melius, quod nuptiis, et inter id quod fornicationi anteponitur. Obsecro te, quid in hac 
dissertione peccavi ? Propositum mihi erat, non ad meam voluntatem Scripturas trahere, sed id 
dicere, quod Scripturas velle intellegebam. Commentatoris officium est, non quid ipse velit : 
sed quid sentiat ille quem interpretatur, exponere. Alioqui si contraria dixerit, non tam interpres 
erit, quam adversarius ejus, quem nititur explanare. Certe ubicumque Scripturas non 
interpretor, et libere de meo sensu loquor, arguat me cui libet, durum quid dixisse contra nuptias. 
Quod si non repererit, quicquid vel austerum esse videtur, vel durum, id Scriptoris auctoritati, 
non interpretis officio deputet. 

48:18 Illud vero ferre quis possit, quod in me reprehenditur : quare exponens capitulum 
Apostoli, in quo de conjugibus scripsit, "tribulationem carnis habebunt hujusmodi" (1. Cor. 7, 
28), dixerim : "Nos ignari rerunt putabamus nuptias saltem carnis habere laetitiam. Si autem 
nubentibus et in carne tribulatio est, in qua sola videbantur habere delicias, quid erit relicum 
propter quod nubant, quum et in spiritu, et in anima, et in ipsa carne tribulatio sit ?" Quae haec 
condemnatio matrimonii est, si infantium vagitus, filiorum mortes, abortia [al. divortia], damna 
domus, et cetera hujusmodi tribulationem diximus nuptiarum ? Dum adviveret [al. adhuc 
viveret] sanctae memoriae Damasus, librum contra Helvidium "de Beatae Mariae virginitate 

perpetua" scripsimus, in quo necesse fuit nobis ad virginitatis beatitudinem praedicandam, 
multa de molestiis dicere nuptiarum. Num vir egregius, et eruditus in Scripturis, et virgo 
Ecclesiae virginis doctor, aliquid in illo sermone reprehendit ? In libro quoque ad Eustochium 
multo duriora de nuptiis diximus, et nemo super hac re laesus est. AMATOR QUIPPE castitatis, 
praeconium pudicitiae intenta aure captabat. Lege Tertullianum, lege Cyprianum, lege 
Ambrosium ; et cum illis me vel accusa vel libera. Inventae sunt Plautinae familiae [al. fabulae], 
et scioli tantum ad detrahendum, qui in eo se doctos ostentare velint, si omnium dicta lacerent, 
et in una atque eadem causa, utrumque, id est, et me, et adversarium reprehendant, et quum e 
duobus alterum necesse sit vincere, ambos victos esse contendant. "Porro ubi de digamis, et 
trigamis disserentes diximus, melius est licet alterum, et tertium, unum virum nosse, quam 
plurimos, id est, tolerabilius est uni homini prostitutam esse, quam multis, nonne statim cur hoc 
dixerim, subjecimus ? Siquidem et illa in Evangelio Samaritana, sextum maritum habere se 
dicens, arguitur a Domino, quod non sit vir ejus" (Jaon. 4). Ego etiam nunc libera voce proclamo, 
non damnari in Ecclesia digamiam, immo nec trigamiam, et ita licere quinto, et sexto, et ultra, 
quomodo, et secundo marito nubere : sed quomodo non damnantur istae nuptiae, ita nec 
praedicantur. So- LATIA MISERI/E SUNT, non laudes continentiae. "Unde et in alio loco dixi : Ubi 
unus maritus exceditur, nihil refert, secundus an tertius sit : quia desinit esse monogamus. 
Omnia licent, sed non omnia expediunt. Non damno digamos, immo nec trigamos, et si dici 
potest, octogamos : habeat cuilibet octavum maritum, et esse desinat prostituta. 

48:19 Veniam et ad illum locum in quo arguor, quare dixerim (Lib. 1. c. 9) dumtaxat juxta 
Hebraicam Veritatem, in die secundo non additum, sicut in primo et in tertio, et reliquis : "Vidit 
Deus, quia bonum est" (Gen. 1) ; statimque subjecerim : "Nobis intellegentiam derelinqui : non 
esse bonum duplicem numerum, qui ab unione dividat, et praefiguret foedera nuptiarum. Unde 
et in arca Noc omnia animalia quaecumque bina ingrediuntur, immunda sunt. Impar numerus 
est mundus." In hoc nescio quid reprehendatur interim de secunda die : utrum quia scriptum 
est, et scriptum non esse diximus : an quia etiam si scriptum est, nos aliter intelleximus, quam 
Scripturae simplicitas patitur. Scriptum non esse in secundo die, "Vidit Deus quia bonum est" : 
non meum accipiant testimonium, sed cunctorum Hebraeorum, et aliorum Interpretum, Aquilae 
videlicet, et Symmachi, et Theodotionis. Si autem scriptum non est, quum in ceteris diebus 
scriptum sit, aut reddant aliam probabiliorem causam, quare non scriptum sit : aut si non 
reppererint, ingratis suscipiant quod a nobis dictum est. Porro si in arca Noe omnia animalia, 
quae bina ingrediuntur immunda sunt, et impar numerus mundus est, et hoc scriptum esse nemo 
dubitat ; quare scriptum si edisserant. Si autem non edisserunt, quod a me expositum est, velint, 
nolint, suscipient. Aut profer meliores epulas, et me conviva utere : aut qualicumque nostra 
cenula contentus esto. Scilicet nunc enumerandum mihi est, qui Ecclesiasticorum de impari 
numero disputarint, Clemens, Hippolytus, Origenes, Dionysius, Eusebius, Didymus, 
nostrorumque Tertullianus, Cyprianus, Victorinus, Lactantius, Hilarius : quorum Cyprianus de 
septenario, id est, impari numero disserens, quae, et quanta dixerit ad Fortunatum, liber illius 
testimonio est. An forsitan Pythagoram, et Architam Tarentinum, et Publium Scipionem in sexto 
de Republica, de impari numero proferam disputantes ? Et si hos audire noluerint obtrectatores 
mei, Grammaticorum scholas eis faciam conclamare : "Numero Deus impare gaudet" (Vergilius, 
Ecloga 8). 

48:20 Grande piaculum, eversae sunt Ecclesiae, orbis audire non potest, si mundiorem 
virginitatem diximus esse quam nuptias : si parem numerum impari subjecimus, et veteris 
Testamenti typos, Evangelicae veritati profecisse monstravimus. Cetera quae in libro nostro 
reprehensa sunt, vel leviora puto, vel ad eundem sensum pertinentia : unde ad ea respondere 
nolui, ne libelli excedere magnitudinem, et tuo viderer ingenio diffidere, quem patronum causae 

meae ante habui, quam rogarem. Igitur hoc extrema voce protestor, ME NEC damnasse nuptias, 
nec damnare ; respondisse adversario, non meorum insidias formidasse. Virginitatem autem in 
caelum fero, non quia habeam, sed quia magis mirer quod non habeo. Ingenua, et verecunda 
confessio est, quo ipse careas, id in aliis praedicare. Nunquid quia gravi corpore terrae haereo, 
avium non miror volatus, nec columbam praedico, quod "Radit iter liquidum, celeres neque 
commovet alas" (/Eneid. 5) ? Nullus se decipiat : nemo blando adulatore se praecipitet. Prima 
est virginitas a nativitate, secunda virginitas a secunda nativitate. Non est meus sermo, antiqua 
sententia est : "Nemo potest duobus dominis servire" (Matth. 6:24), carni et spiritui. "Caro 
concupiscit adversus spiritum, spiritus autem adversus carnem ; haec invicem sibi adversantur, 
ut non quae volumus illa faciamus (Galat. 5:17). Quando aliquid tibi asperum videtur in nostro 
opusculo, non ad mea verba respicias, sed ad Scripturam, unde mea tracta sunt verba. 

48:21 Christus virgo, Mater virginis nostri Virgo perpetua, mater, et virgo. Jesus enim clausis 
ingressus est ostiis, et in sepulcro ejus, quod novum, et in petra durissima fuerat excisum, nec 
antea quis, nec postea positus est. Hortus conclusus, fons signatus (Cantic. 4:12) : de quo fonte 
ille fluvius manat juxta Joel (3:18), qui irrigat torrentem, vel funium, vel spinarum : funium 
peccatorum, quibus ante alligabantur [al. alligabamur]; spinarum, quae suffocabant [al. 
suffocant] sementem patrisfamilias. Haec est porta orientalis, ut ait Ezechiel, semper clausa, et 
lucida, et operiens in se, vel ex se proferens Sancta sanctorum ; per quam sol justitiae, et Pontifex 
noster secundum ordinem Melchisedech ingreditur, et egreditur. Respondeant mihi, quomodo 
Jesus ingressus est clausis ostiis, quum palpandas manus, et latus considerandum, et ossa 
carnemque monstraverit, ne veritas corporis, phantasma putaretur ; et ego respondebo, 
quomodo sancta Maria sit et mater, et virgo. Virgo post partum, mater ante quam nupta. Igitur, 
ut dicere coeperamus, Christus virgo, virgo Maria, utrique sexui virginitatis dedicavere principia. 
Apostoli, vel virgines, vel post nuptias continentes. Episcopi, Presbyteri, Diaconi, aut virgines 
eliguntur, aut vidui, aut certe post Sacerdotium in aeternum pudici. Quid nobismetipsis illudimus, 
et irascimur, si subantibus nobis semper ad coitum, praemia pudicitiae denegentur ? Volumus 
opipare comedere, uxorum adhaerere complexibus, et in numero virginum, et viduarum regnare 
cum Christo. Idem ergo habebit fames praemium, et ingluvies, sordes, et munditiae, saccus, et 
sericum ? Lazarus recepit mala in vita sua, et dives ille purpuratus, crassus et nitidus, fruitus est 
carnis bonis dum adviveret : sed diversa post mortem tenent loca (Luc. 16) : MISERI/E DELICUS, 
et deliciae miseriis commutantur. In nostro arbitrio est, vel Lazarum sequi, vel divitem. 

{49} 

Epistola XUX 


(alias 32 ; scripta eodem tempore, ac superiori juncta) 


Ad Pammachium 


Apologeticam superiorem Epistolam Pammachio mittit, eidemque gratulatur quod ab omnibus 
dignus haberetur Sacerdotio ; tandem eum invitat ad lectionem translationum suarum ex 
Hebraeo, et aliorum opusculorum. 

49:1 Christiani interdum pudoris est, etiam apud amicos tacere, et humilitatem suam magis 
silentio consolari, quam retractando veteres amicitas, ambitionis crimen incurrere. Quamdiu 
tacuisti, tacui, nec expostulare unquam super hac re volui : ne non amicum quaerere, sed 
potentiorem viderer expetere. Nunc autem provocatus officio litterarum, primas semper partes 
habere tentabo : et non tam rescribere, quam scribere ; ut et verecunde hucusque tacuisse, et 
verecundius loqui coepisse cognoscar. 

49:2 De opusculis meis contra Jovinianum, quod et prudenter et amanter feceris, exemplaria 
subtrahendo, optime novi. Sed nihil profuit ista diligentia, quum aliquanti ex Urbe venientes, 
mihi eadem lectitarent, quae se Romae excepisse referebant. In hac quoque provincia jam libri 
fuerant divulgati : et ut ipse legisti, "nescit vox missa reverti" (Horatius, de Art. Poet.). Non sum 
tantae felicitatis, quantae plerique hujus temporis Tractatores, ut nugas meas quando voluerim 
emendare possim. Statim ut aliquid scripsero, aut imatores mei, aut invidi, diverso quidem 
studio, sed pari certamine, in vulgus nostra disseminant : et vel in laude, vel in vituperatione 
nimii sunt : non meritum stili, sed suum stomachum sequentes. Itaque quod solum facere potui, 
dnoA o y t i i k ov ipsius operis tibi npoo£4>u)vr|oa ; quem quum legeris, ipse pro nobis 
ceteris satisfacies : aut si tu quoque narem contraxeris, illam Apostoli rcepiKonrjv, in qua de 
virginitate et nuptiis disputat, aliter disserere compelleris. 

49:3 Nec hoc dico, quod te ad scribendum provocem : cujus in sacris litteris studium mihi 
praefero : sed ut alios qui nos lacerant, hoc facere compellas. Norunt litteras, videntur sibi scioli : 
possunt me non reprehendere, sed docere. Si quid scripserint, magis ex operis eorum 
comparatione, mea interpretatio neglegetur. Lege, quaeso te, et diligenter Apostoli verba 
considera, et tunc videbis me propter calumniam declinandam multo plus quam ille voluit in 
maritos fuisse clementem. Origenes, Dionysius, Pierius, Eusebius Caesariensis, Dydimus, 
Apollinaris latissime hanc Epistolam interpretati sunt : quorum Pierius quum sensum Apostoli 
ventilaret atque edisseret, et proposuisset illud exponere : "Volo autem omnes esse sicut 
meipsum" (1. Cor. 1:7), adjecit, xauxa Aiyu)v 6 llauAoq dvxixpuq ayapiav KqpuooEi. Quod hic 
quaeso peccatum meum, quae duritia ? Universa quae scripsi, huic sententiae comparata 
lenissima [al. levissima] sunt. Revolve omnium quos supra memoravi, commentarios et 
Ecclesiarum Bibliothecis fruere, et magis concito gradu ad optata coeptaque pervenies. 

49:4 Audio totius in te Urbis studia concitata. Audio Pontificis et populi voluntatem pari 
mente congruere. MINUS EST tenere Sacerdotium, quam mereri. Libros sedecim Prophetarum, 
quos in Latinum de Hebraeo sermone verti, si legeris, et delectari te hoc opere comperero, 
provocabis nos etiam cetera clausa armario non tenere. Transtuli nuper Job in linguam nostram : 
cujus exemplar a sancta Marcella consobrina tua poteris mutuari. Lege eundem Graecum et 
Latinum ; et veterem Editionem nostrae Translationi compara : et liquido pervidebis quantum 
distet inter veritatem, et mendacium. Miseram quaedam xd>v unopvripdxu)v in Prophetas 
duodecim sancto patri Domnioni, Samuelem quoque et Malachim, id est, quattuor Regum libros. 
Quae si legere volueris, probabis quantae difficultatis sit divinam Scripturam, et maxime 
Prophetas intellegere : et Interpretum vitio quae apud suos purissimo cursu orationis labuntur, 
apud nos scatere vitiis. Porro eloquentiam quam pro Christo in Cicerone contemnis, in parvulis 
ne requiras. Ecclesiastica interpretatio etiam si habet eloquii venustatem, dissimulare eam 
debet et fugere, ut non otiosis Philosophorum scholis paucisque discipulis, sed universo loquatur 
hominum generi. 

{50} 

Epistola L 

(alias 51 ; scripta paulo post superiorem) 


Ad Domnionem 


Admonitus a Sancto Domnione de conviicis quibus Romae lacerabant multi libros adversus 
Jovinianum, in primis autem Monachus quidam juvenis, rumigerulus, hunc mire exagitat, 
ejusque imperitiam objurgans, provocat ad scribendum. 

50:1 Litterae tuae et amorem pariter sonant, et querelam. Amorem tuum, quo sedulo monens, 
etiam quae tuta sunt in nobis pertimescis : querelam eorum qui non amant, et quaerentes 
occasionem in peccatis, garriunt adversus fratrem suum, et contra filium matris suae ponunt 
scandalum (Ps. 39:20). Scribis enim eos, immo nescio quem de trivio, de compitis, de plateis 
circumforaneum Monachum rumigerulum, rabulam, vafrum tantum ad detrahendum, qui per 
trabem oculi sui festucam alterius nitatur eruere, contionari adversum me, et libros, quos contra 
Jovinianum scripsi, canino dente rodere, lacerare, convellere. Hunc Dialecticum urbis vestrae, et 
Plautinae familiae columen, non legisse quidem Kaxqyopiaq Aristotelis, non nepi eppqveiaq 
(Praedicamenta De Interpretatione), non dvaAuxiKCt (Resolutiones), non saltem Ciceronis Tonouq, 
sed per imperitorum circulos, muliercularumque oupnooia (Compotationes), syllogismos 
ctouAAoyioxouq texere, et quasi sophismata nostra callida argumentatione dissolvere. Stultus 
ego qui me putaverim haec absque Philosophis scire non posse ; qui meliorem stili partem eam 
legerim, quae deleret, quam quae scriberet. Frustra ergo Alexandri verti Commentarios : 
nequidquam me doctus magister per ei.oayu)yrjv Porphyrii introduxit ad Logicam : et, ut humana 
contemnam, sine causa Gregorium Nazianzenum et Didymum in Scripturis sanctis catechistas 
habui : nihil mihi profuit Hebraeorum eruditio, et ab adolescentia usque ad hanc aetatem 
quotidiana in Lege, Prophetis, Evangeliis, Apostolisque meditatio. 

50:2 Inventus est homo absque praeceptore perfectus nveupaxocfiopoq, rai auxoSiSaKxoq, 
qui eloquentia Tullium, argumentis Aristotelem, prudentia Platonem, eruditione Aristarchum, 
multitudine librorum Chalcenterum, Didymum scientia Scripturarum, omnesque sui temporis 
vincat Tractatores. Denique dicitur materiam poscere : et Carneadis aliquid referens, in 
utramque partem, hoc est, et pro justitia et contra justitiam disputare. Liberatus est mundus a 
periculo, et Hereditariae vel Centumvitales causae de barathro erutae, quod hic forum neglegens, 
se ad Ecclesiam transtulit. Quis hoc nolente [I. volente] fuisset innoxius ? Quem criminosum 
non hujus servasset oratio, quum coepisset in digitis partiri causam, et syllogismorum suorum 
retia tendere ? Nam si applosisset pedem, intendisset oculos, rugasset frontem, jactasset 
manum, barbam tornasset, tenebras ilico ob oculos offudisset [al. effudisset] judicibus. Nec 
mirum si me et absentem jamdiu, et absque usu Latinae linguae, semigraeculum, barbarumque, 
homo latinissimus et facundissimus superet ; quum praesentem Jovinianum (Jesu bone qualem 
et quantum virum : cujus nemo scripta intellegeret, qui sibi tantum caneret et musis) 
eloquentiae suae mole oppresserit. 

50:3 Quaeso igitur te, pater carissime, ut moneas eum, ne loquatur contra propositum suum ; 
ne castitatem habitu pollicens, verbis destruat ; ne virgo vel continens (ipse enim viderit quid 
esse se jactet) maritatas [al. maritos] virginibus comparet, et frustra adversus hominem 
disertissimum, tanto tempore digladiatus sit. Audio praeterea eum libenter virginum et 

viduarum cellulas circumire, et adducto supercilio, de sacris inter eas litteris philosophari. Quid 
in secreto, quid in cubiculo mulierculas docet ? Ut hoc sciant esse virgines, quod maritatae [al. 
maritae]; ut florem aetatis non neglegant, ut comedant et bibant, et balneas adeant, munditias 
appetant, unguenta non spernant ? An magis pudicitiam, et jejunia, et illuviem corporis ? Utique 
illa praecipit quae plena virtutis sunt. Fateatur ego publice quod domi loquitur. Aut si et domi 
eadem docet quae et publice, a puellarum consortio separandus est. Miror autem non 
erubescere juvenem, et Monachum, ut sibi videtur, disertum (cujus de ore veneres fluunt ; qui 
tantae in sermocinando elegantiae est, ut Comico sale ac lepore conspersus sit) lustrare nobilium 
domos, haerere salutationibus matronarum, religionem nostram pugnam facere, et fidem Christi 
contentione torquere verborum ; atque inter haec fratri suo detrahere. Utique si errare me 
arbitratus est (in multis enim offendimus omnes, et "si quis in verbo non peccat, hic perfectus 
est vir)" (Jacob 30:2), debuit vel arguere, vel interrogare per litteras : quod vir eruditus et nobilis 
fecit Pammachius, cui ego aneAoyioctpnv ut potui, et Epistola disserui longiore (Superior. Epist. 
XLVIII), quo unumquodque sensu dixerim. Imitatus saltem fuisset tuam verecundiam, qui ea 
loca, quae scandalum quibusdam facere videbantur, excerpta de volumine per ordinem digessisti, 
poscens ut vel emendarem, vel exponerem, et non tantae me putasset dementiae, ut in uno 
atque eodem libro, et pro nuptiis, et contra nuptias scriberem. 

50:4 Parcat sibi, parcat mihi, parcat nomini Christiano. Monachum se esse non loquendo, et 
discursando, sed tacendo, et sedendo noverit. Legat Jeremiam, dicentem : "Bonum est viro 
quum portaverit jugum ab adolescentia sua. Sedebit solus et tacebit : quia tulit super se jugum" 
(Thren. 3:27,28). Aut si certe in omnes Scriptores censoriam accepit virgulam, et idcirco se 
eruditum putat, quia Jovinianum, solus intellegit (est quippe proverbium ; Balbum meluis balbi 
verba cognoscere) navieq ou ouyypa4>eiq appellamur Attilio judice. Ipse quoque Jovinianus, 
ouyypac|)£uq, id ei justissime proclamabit, Quod me damnant Episcopi, non est ratio, sed 
conspiratio. Nolo mihi ille, vel ille respondeat, quorum me auctoritas opprimere potest, docere 
non potest. Scribat contra me vir, cujus et ego linguam intellego : quem quum vicero, omnes 
homines simul vicerim. Ego enim bene novi (experto credite) "quantus In clypeum assurgat, quo 
turbine torqueat hastam" (/Eneid. lib. X). Fortis est, et in disputando nodosus et tenax, et qui 
obliquo et arcuato pugnet capite. Saepe de nocte usque ad vesperam contra nos in plateis 
clamavit : habet latera et athletarum robur, et belle corpulentus est. Videtur mihi occulte mei 
dogmatis esse sectator. Praeterea nunquam erubescit, nec considerat quid, sed quantum dicat ; 
et in tantam venit opinionem eloquentiae, ut soleant dicta ejus Ciriatorum esse dictata. Quoties 
me iste in circulis stomachari fecit et adduxit ad choleram ? Quoties conspuit, et consputus 
abscessit ? Sed haec vulgaria sunt, et a quolibet de sectatoribus meis possunt fieri : ad libros 
provoco, ad memoriam in posteros transmittendam. Loquamur scriptis, ut de nobis tacitus 
lector judicet ; ut quomodo ego discipulorum gregem ductito ; sic ex hujus nomine Gnathonici, 
vel Phormionici vocentur. 

50:5 Non est grande, mi Domnion, garrire per angulos, et medicorum tabernas, ac de mundo 
ferre sententiam : hic bene dixit, ille male : iste Scripturas novit, ille delirat : iste loquax, ille 
infantissimus est. Ut de omnibus judicet, cujus hoc judicio meruit ? Contra quemlibet passim in 
triviis strepere, et congerere maledicta, non crimina, scurrarum est ; et paratorum [al. 
parasitorum] semper ad lites. Moveat manum, figat stilum, commoveat se ; et quicquid potest 
scriptis ostendat. Det nobis occasionem respondendi disertitudini suae. Possum remordere [al. 
respondere], si velim, possum genuinum laesus infigere. Et nos didicimus litteras ; "Et nos saepe 
manum ferulae subtraximus" (Juvenal. Sat. 1). De nobis quoque dici potest ; Fenum habet in 
cornu, longe fuge (Hor. Serm. 1. sat. 4). Sed magis volumus esse discipuli ejus, qui ait : "Dorsum 
meum posui ad flagella ; et faciem meam non averti a confusione sputorum" (Isai. 50,6. juxta 

LXX). "Qui quum malediceretur, non remaledixit" (1. Ptr. 2:23) ; et post alapas, crucem, flagella, 
blasphemias, novissime pro crucifigentibus deprecatus est, dicens : "Pater ignosce eis, quod 
enim faciunt, nesciunt" (Luc. 13:34). Et ego ignosco errori fratris : intellego, quia diaboli arte 
deceptus est. Inter mulierculas sciolus sibi et eloquens videbatur. Postquam Romam mea 
opuscula pervenerunt, quasi aemulum exhorruit, et de me quoque captavit gloriam, ut nullus 
esset in terris, qui non ejus eloquentiae displiceret, exceptis his quorum potentiae non parcit, sed 
cedit ; immo quos non honorat, sed metuit. Voluit scilicet homo peritissimus, ut veteranus miles 
uno rotatu gladii percutere utrumque, et ostendere populis quod quicquid ipse vellet, hoc 
Scriptura sentiret. Dignetur igitur nobis sermonem suum mittere, et non reprehendendo, sed 
docendo, garrulitatem nostram corrigere. Tunc intelleget aliam vim fori esse, aliam triclinii ; 
non aeque inter fusos et calathos puellarum, et inter eruditos viros de divinae legis dogmatibus 
disputari. Nunc libere, et impudenter jactat in vulgus, et perstrepit, damnat nuptias ; et inter 
uteros tumentes, infantium vagitus, et lectulos maritorum, quid Apostolus dixerit, tacet, ut me 
solum in invidiam vocet. Quum autem ad libros venerit, et pedem pedi contulerit, et vel 
proposuerit aliquid de Scripturis, vel audierit proponentem, tunc sudabit, tunc haerebit. Procul 
Epicurus, longe Aristippus, subulci non aderunt, scropha non grunniet. "Et nos tela, pater, 
ferrumque haud debile dextra Spargimus, et nostro sequitur de vulnere sanguis." (/Eneid. lib. 
XII). Porro si non vult scribere, et tantum maledictis agendum putat, audiat tot interjacentibus 
terris, flactibus, populis, saltem Echo clamoris mei : Non damno nuptias, non damno conjugium. 
Et ut certius sententiam meam teneat, volo omnes qui propter nocturnos forsitan metus soli 
cubitare non possunt, uxores ducere. 

{51} 

Epistola Ll 


(alias 60 ; scripta ac latine reddita circa eundem annum 394) 


Epiphanii ad Joannem Jerosolymitanum 


Epiphanius Episcopus Salaminae Cypri excusat se Joanni Episcopo Jerosolymitano, quod 
Paulinanium Presbyterum ordinasset ipso inconsulto. Deinde commonet, ut ab Origenis 
erroribus abstineat. 

51:1 Domino dilectiss. Fratri JOANNI Episc. EPIPHANIUS. 

Oportebat nos, dilectissime, Clericatus honore non abuti in superbiam, sed custodia 
mandatorum Dei, et observatione diligentissima hoc esse quod dicimur. Si enim sancta Scriptura 
loquitur : "Cleri eorum non proderunt eis (Jerem." 12. juxta. LXX) : quae arrogantia clericatus 
conducere nobis poterit, qui non solum cogitatione, et sensu, verum etiam sermone peccamus ? 
Audivi quippe quod tumeas contra nos, et irascaris, et miniteris scribere in extremos fines terrae, 
ut loca provinciasque non nominem. Et ubi est Dei timor, qui nos debet illo tremore concutere, 
qui dictus est a Domino : "Si quis irascitur fratri suo sine causa, reus erit judicio ?" (Matth. 3:23.) 
Non quod magnopere curem, si scribas quod placuerit. Scribebantur enim, et epistolae biblinae 
juxta Isaiam : et mittebantur super aquas, quae cito cum saeculo transeunt. Nihil tibi nocuimus, 
nihil injuriae fecimus, nec quicquam violenter extorsimus. In monasterio fratrum, et fratrum 

Peregrinorum, qui provinciae nihil tuae deberent : et propter nostram parvitatem, et litteras, 
quas ad eos crebro direximus, communionis quoque tuae coeperunt habere discordiam, ne 
viderentur quadam duritia, et conscientia nostra, antiquae fidei ab Ecclesia separari, ordinavimus 
Diaconum : et postquam ministravit, rursum Presbyterum, super quo debueras gratulari, 
intellegens quod ob Dei timorem hoc sumus facere compulsi : maxime quum nulla sit diversitas 
in sacerdotio Dei, et ubi utilitati Ecclesiae providetur. Nam, et si singuli Ecclesiarum Episcopi 
habent sub se Ecclesias, quibus curam videntur impendere : et nemo super alienam mensuram 
extenditur, tamen praeponitur omnibus caritas Christi, in qua nulla simulatio est : nec 
considerandum quid factum sit, sed quo tempore, et quo modo, et in quibus, et quare factum 
sit. Quum enim vidissem, quia multitudo sanctorum fratrum in monasterio consisteret, et sancti 
Presbyteri Hieronymus, et Vincentius propter verecundiam, et humilitatem nollent debita 
nomini suo exercere sacrificia, et laborare in hac parte ministerii, quae Christianorum praecipua 
salus est : invenire autem, et comprehendere servum Dei non posses, qui te, eo quod grave 
onus sacerdotii nollet suscipere, saepe fugiebat : sed nec alius quis Episcoporum facile eum 
reperiret. Unde, et satis miratus sum, quomodo dispensatione Dei ad nos venerit cum Diaconis 
monasterii, et ceteris fratribus, ut mihi satisfaceret, quia nescio quid adversum eos habebam 
tristitiae. Quum igitur celebraretur Collecta in ecclesia villae, quae est juxta monasterium 
nostrum, ignorantem eum, et nullam penitus habentem suspicionem, per multos Diaconos 
apprehendi jussimus, et teneri os ejus, ne forte liberari se cupiens, adjuraret nos per nomen 
Christi : et primum Diaconum ordinavimus, proponentes ei timorem Dei, et compellentes, ut 
ministraret ; valde quippe obnitebatur, indignum se esse clamitans, et grave onus ultra vires 
suas esse contestans. Vix ergo compulimus eum, et persuadere potuimus testimoniis 
Scripturarum, et propositione mandatorum Dei. Et quum ministrasset [al. ministraret] in sanctis 
sacrificiis rursus eum, ingenti difficultate, tento ore ejus, ordinavimus Presbyterum : et eisdem 
verbis quibus antea suaseramus, impulimus ut sederet in ordine Presbyterii. Post haec 
scripsimus ad sanctos Presbyteros monasterii, et ceteros fratres : et increpavimus eos, quare 
non scripsissent super eo, quum ante annum multos eorum queri audissem, cur non haberent, 
qui sibi Domini sacramenta conficerent, et illum omnes suo poscerent testimonio, et grandem 
utilitatem in commune monasterii testarentur : quare tunc reperta opportunitate non 
scripsissent nobis, neque super ordinatione ejus aliquid poposcissent. 


51:2 Haec ita acta sunt, ut locutus sum, in caritate Christi, quam te erga parvitatem nostram 
habere credebam : quanquam in monasterio ordinaverim, et non in paroecia, quae tibi subjecta 
sit. O vere benedicta Episcoporum Cypri mansuetudo et bonitas, et nostra rusticitas sensu tuo 
et arbitratu digna misericordia Dei. Nam multi Episcopi communionis nostrae et Presbyteros in 
nostra ordinaverunt provincia, quos nos comprehendere non poteramus, et miserunt ad nos 
Diaconos et Hypodiaconos, quos suscepimus cum gratia. Et ipse cohortatus sum beatae 
memoriae Philonem Episcopum, et sanctum Theoprepum, ut in ecclesiis Cypri, quae juxta se 
erant, ad meae autem paroeciae videbantur ecclesiam pertinere, eo quod grandis esset, et late 
patens provincia, ordina rent Presbyteros, et Christi Ecclesiae providerent. Nunquam autem ego 
ordinavi Diaconissas, et ad alienas misi provincias, neque feci quicquam ut ecclesiam scinderem. 
Quid ergo tibi visum est, sic graviter intumescere et jactari contra nos pro opere Dei, quod in 
aedificationem, et non in destructionem fratrum factum est ? Sed et illud vehementer admiratus 
sum, quod meis locutus es Clericis, asserens te per sanctum Presbyterum et Abbatem 
monachorum Gregorium mandasse mihi, ne quemquam ordinarem : et ego hoc pollicitus sim, 
dicens : Nunquid juvenis sum, aut canones ignoro ? Audi igitur veritatem in sermone Dei, me 
hoc nec audisse, nec nosse, nec istius sermonis penitus recordari. Suspicatus autem sum, ne 



125 


forsitan inter multa, quasi homo oblitus essem : et ob hanc causam sanctum Gregorium 
sciscitatus sum, et Zenonem Presbyterum, qui cum eo est. E quibus Abbas Gregorius respondit, 
se hoc penitus ignorare. Zenon autem dixit, quia quum ei Presbyter Rufinus nescio quae alia 
transitorie loqueretur, etiam hoc dixerit : Putasne aliquos ordinaturus est sanctus Episcopus [al. 
Epiphanus] ? Et hucusque stetisse sermonem. Ego autem Epiphanius nec audivi quicquam, nec 
respondi. Unde, dilectissime, non te praeveniat furor, nec occupet indignatio, nec frustra 
movearis : et aliud dolens, te vertas ad alia, ut peccandi occasionem invenisse videaris. Quod 
Propheta devitans, Dominum precatur, dicens : "Non declines cor meum in verba malitiae : ad 
excusandans excusationes in peccatis" (Ps. 140:4). 

51:3 Illud quoque audiens admiratus sum, quod quidam, qui solent ultro citroque portare 
rumusculos, et his quae audierunt semper aliquid addere, ut tristitias et rixas inter fratres 
concitent, te quoque turbaverunt, et dixerunt, quod in oratione quando offerimus sacrificia Deo, 
soleamus pro te dicere : "Domine, praesta Joanni, ut recte credat." Noli nos in tantum putare 
rusticos, ut hoc tam aperte dicere potuerimus. Quanquam enim hoc in corde meo semper orem, 
tamen ut simpliciter fatear, nunquam in alienas aures protuli, ne te viderer parvipendere, 
dilectissime. Quando autem complemus orationem secundum ritum mysteriorum, et pro 
omnibus et pro te quoque dicimus : "Custodi illum qui praedicat veritatem" : vel certe ita : "Tu 
praesta, Domine, et custodi, ut ille verbum praedicet veritatis" : sicut occasio sermonis se tulerit, 
et habuerit oratio consequentiam. Quapropter obsecro te, dilectissime, et advolutus pedibus 
tuis precor, praesta mihi et tibi, ut salveris, sicuti scriptum est, "a generatione perversa" ; et 
recede ab haeresi Origenis, et a cunctis haeresibus, dilectissime. Video enim quod propter hanc 
causam omnis vestra [al. nostra] indignatio concitata sit, quod dixerim vobis, Arii patrem, et 
aliarum haereseon radicem, et parentem laudare non debetis. Et quum vos rogarem, ne ita 
erraretis, et monerem, contradixistis, et me ad tristitiam atque lacrimas adduxistis. Non solum 
autem me, sed et alios plurimos catholicos qui intererant. Inde, ut intellego, haec est omnis 
indignatio, et iste furor. Et ideirco comminamini, quod mittatis adversum me epistolas, ut huc 
illucque sermo vester discurrat ; et propter defensionem haereseos adversum me odia 
suscitantes, rumpitis caritatem quam in vos habuimus : intantum ut feceritis nos etiam 
paenitentiam agere, quare vobis communicaverimus, ita Origenis errores et dogmata 
defendentes. 

51:4 Simpliciter loquor [al. loquar]: nos secundum quod scriptum est, nec oculo nostro 
parcimus, ut non effodiamus eum, si nos scandalizaverit : nec manui, neque pedi, si nobis 
scandalum fecerit. Et vos ergo sive oculi nostri, sive manus, sive pedes fueritis, similia 
sustinebitis. Quis enim catholicorum possit aequo animo sustinere, et eorum qui fidem suam 
bonis operibus exornant, ut audiant Origenis doctrinam atque consilium, credant praeclarae illius 
praedicationi : Non potest Filius videre Patrem, neque Spiritus sanctus videre Filium ? Haec in 
libris nepi Apxtov scribuntur, his verbis legimus, et ita locutus est Origenes. "Sicut enim 
incongruum est dicere, quod possit Filius videre Patrem, sic inconsequens est opinari, quod 
Spiritus sanctus possit videre Filium." Illud quoque quis Origenem dicentem patiatur, quod 
animae, angeli fuerint in caelis : et postquam peccaverint in supernis, dejectas esse in istum 
mundum, et quasi in tumulos et sepulcra, sic in corpora ista relegatas, poenas antiquorum luere 
peccatorum ? Et corpora credentium non templa Christi esse, sed carceres damnatorum ? 
Exinde veritatem historiae, allegoriae depravans mendacio, infinita verba multiplicat : et 
simplices quosque varia persuasione supplantans, nunc asserit animas, juxta Graecam 
etymologiam ijiuxaq ano xou ^ux^oBai, idcirco vocitatas, quia de caelestibus ad inferiora 
venientes, calorem pristinum amiserint : nunc corpus hoc, ob id juxta Graecos Sepaq, id est, 
vinculum, sive juxta aliam proprietatem, cadaver dici : quia animae de caelo ruerint : a plerisque 

autem secundum variam Graeci sermonis supellectilem otopa, id est, corpus, aqpa, id est, 
monumentum interpretari : eo quod ita animam in se clausam habeat, quomodo sepulcra et 
tumuli cadavera mortuorum. Et si hoc verum est, ubi est fides nostra ? Ubi praeconium 
resurrectionis ? Ubi Apostolica doctrina, quae in ecclesiis Christi hucusque perdurat ? Ubi illa 
benedictio ad Adam, et ad semen ejus, et ad Noe, et ad filios ejus : Crescite et multiplicamini, 
et replete terram ? (Genes. 1:18, et 9:7.). Jam enim non erit benedictio, sed maledictio, juxta 
Origenem, qui angelos vertit in animas : et de sublimi fastigio dignitatis facit ad inferiora 
descendere, quasi Deus generi humano non possit animas per benedictionem dare, nisi angeli 
peccaverint : et tot in caelo sint ruinae, quot in terra nativitates. Dimittenda ergo nobis est 
doctrina Apostolorum et Prophetarum, et Legis et ipsius Domini Salvatoris in Evangelio 
pertonantis. Econtrario Origenes praecipit, et legem dat, ut non dicam constringit discipulos 
suos, ne quis oret in caelum ascendere, ne pejus iterum peccans quam in terris ante peccaverat, 
praecipitetur in mundum. Quanquam istiusmodi nugas et deliramenta soleat ille Scripturarum 
interpretatione perversa et aliud significante, quam quod verum est affirmare, dicens : 
Priusquam a malitia humiliarer, ego deliqui (Ps. 118:47). Et illud : Revertere anima mea in 
requiem tuam (Ps. 114:7). Necnon et illud : Educ de carcere animam meam (Ps. 141:8). Et in 
alio loco : Confitebor Domino in regione vivorum (Ps. 114:8) : quum alius procul dubio sensus 
Scripturae divinae sit, quam ille in haeresim suam maligna interpretatione detorquet. Quod 
faciunt et Manichaei, et Gnostici, et Hebionitae, et Marcionis sectatores, et aliae haereses numero 
octoginta, quae de purissimo Scripturarum fonte assumentes testimonia, non ita interpretantur, 
ut scripta sunt, sed simplicitatem sermonis ecclesiastici id volunt significare, quod ipsi sentiunt. 

51:5 Illud quoque quod asserere nititur, doleamne an rideam nescio. Doctor egregius audet 
docere, diabolum id rursum futurum esse quod fuerat, et ad eandem rediturum dignitatem, et 
conscensurum regna caelorum. Proh nefas, quis tam vecors et stolidus, ut hoc recipiat, quod 
sanctus Joannes Baptista, et Petrus, et Joannes Apostolus et Evangelista, Isaias quoque, et 
Jeremias, et reliqui Prophetae coheredes fiant diaboli in regno caelorum ? Praetereo frivolam 
ejus expositionem super tunicis pelliceis, quanto conatu, quantisque egerit argumentis, ut 
tunicas pelliceas humana esse corpora crederemus. Qui inter multa ait : "Nunquid coriarius aut 
sordiscarius [al. stortisarius] erat Deus, ut conficeret pelles animalium, et consueret ex eis 
tunicas pelliceas Adam et Evae ? Manifestum est ergo, inquit, quod de corporibus nostris 
loquatur." Et si hoc ita est, quomodo legimus ante pelliceas tunicas, et ante inoboedientiam, et 
de paradiso ruinam Adam loquentem non secundum allegoriam, sed vere : "Hoc nunc os ex 
ossibus meis, et caro de carne mea" (Gen. 2:23) Aut unde assumptum est illud, quod divinus 
sermo testatur : "Et injecit Deus soporem in Adam, et dormivit : et sumpsit unam de costis ejus ; 
et adimplevit pro ea carnem, et aedificavit costam, quam tulerat ex eo, illi in uxorem ?" (Ibid. 
21) Aut quae corpora contegebat Adam et Eva foliis ficus, postquam comederunt de arbore 
vetita ? Quis autem patienter ferat Origenem lubricis argumentationibus resurrectionem carnis 
hujus negantem : sicut declarat manifestissime in volumine Explanationum primi psalmi, et in 
aliis multis locis ? Aut quis audiat in tertio caelo donantem nobis Origenem paradisum, et illum 
quem Scriptura commemorat, de terra ad caelestia transferentem : et omnes arbores quae 
scribuntur in Genesi, sic allegorice intellegentem : quod scilicet arbores, angelicae Fortitudines 
sint, quum hoc veritas non recipiat ? Neque enim dixit Scriptura divina : Deposuit Deus Adam 
et Evam in terram : sed, ejecit eos de paradiso, et habitare fecit eos contra paradisum. Non ait, 
sub paradiso. Et posuit romphaeam flammeam, et Cherubim custodire introitum ligni vitae 
(Genes. 3). Non dixit, ascensum. Et fluvius egrediebatur ex Eden : non dixit, descendit ex Eden. 
Iste dividitur in quattuor principia : nomen uni Phison, et nomen secundi Geon (Ibid. 2:10). Ego 
vidi aquas Geon, aquas quas his carneis oculis aspexi. Iste est Geon, quem Jeremias demonstrat 

dicens : Quid vobis et viae /Egypti, ut bibatis aquam Geon turbidam ? (Jerem. 2:10.). Bibi et de 
magno flumine Euphrate aquas simpliciter, quas manu potes tangere, ore sorbere, non aquas 
spiritales. Ubi autem flumina sunt, quae et videntur et bibuntur, ibi consequens est quod et ficus 
et alia ligna sint : de quibus dicit Deus : Ex omni ligno quod est in paradiso comedes (Genes. 
2:16) : similia sunt lignis aliis et arboribus, sicut flumina similia sunt fluminibus et aquis. Si autem 
aqua quae cernitur, vere aqua est, necesse est ut et ficus vera sit, et alia ligna : et Adam verus 
statim a principio plasmatus in corpore, sicut et Eva, et non in phantasmate, et post ruinam (ut 
vult Origenes) propter peccatum postea corpus acceperit. Sed dicis : Legimus quod sanctus 
Paulus raptus sit usque ad tertium caelum, et usque in paradisum (2. Cor. 12). Bene dicis : 
Quando ponit tertium caelum, et postea addit, et in paradisum, ostendit alibi esse caelum, et alibi 
paradisum. Illas vero praestigias quis non statim abjiciat atque contemnat : dicente Origene de 
aquis quae super firmamentum sunt, non esse aquas, sed Fortitudines quasdam angelicae 
potestatis, et rursum aquas quae super terram sunt, hoc est, sub firmamento, esse Virtutes 
contrarias, id est, daemones ? Et quomodo legimus, in diluvio apertas cataractas caeli, et aquas 
inundasse diluvii ? Unde aperti sunt fontes abyssi, et totus mundus opertus est aquis (Genes. 
7). 

51:6 O furor hominum junctus stultitiae, qui reliquerunt illud quod in Proverbiis dicitur : "Audi 
fili sermonem patris tui, et ne abjicias legem matris tuae" (Prov. 6:20), et conversi sunt ad 
errorem, et dicunt stulto, ut princeps sui sit; nec contemnunt resfatuatas, quae dicuntur a fatuo, 
sicut Scriptura testatur : "Fatuus autem fatua loquitur, et cor ejus vana intellegit" (Isai. 32:6). 
Unde obsecro te, dilectissime, et quasi membris meis parcens, propter caritatem quam in te 
habeo, precor scribens et orans, ut impleas illud quod dicitur : "Nonne odientes te, Domine, 
odivi, et super inimicos tuos tabescebam ?" (Ps. 138,21.) Inimica et digna odio Origenis verba 
sunt, et Deo repugnantia, et sanctis ejus, et non ista sola quae dixi, sed et alia innumerabilia. Ne 
que enim nunc mihi propositum est adversus omnia Origenis dogmata disputare. Nihil mihi 
surripuit Origenes, nec in mea generatione fuit : nec propter aliquas res mundi et hereditatem, 
odium adversum illum, pugnasque suscepi : sed (ut simpliciter fatear) doleo, et val dedoleo, 
videns plurimos fratrum, et eorum praecipue, qui professionem habent non minimam, et in 
gradum quoque sacerdotii maximum pervenerunt, ejus persuasionibus deceptos, et 
perversissima doctrina cibos factos esse diaboli : in quibus completum est illud, quod dicitur : 
"Super omnem munitionem ludit, et escae ejus electae, et congregavit sicut arenam captivitatem" 
(Abac. 1). Te autem, frater, liberet Deus, et sanctum populum Christi, qui tibi creditus est, et 
omnes fratres qui tecum sunt, et maxime Rufinum Presbyterum ab haeresi Origenis, et ab aliis 
haeresibus et perditione earum. Si enim propter unum verbum, aut duo quae contraria fidei sunt, 
multae haereses abjectae sunt ab Ecclesia, quanto magis hic inter haereticos habebitur, qui tantas 
perversitates, et tam mala dogmata contra fidem adinvenit, Deique et Ecclesiae hostis exstitit ? 
Inter multa enim mala etiam illud ausus est dicere, perdidisse imaginem Dei Adam, quum hoc in 
nullo penitus loco Scriptura significet. Si enim ita esset, nunquam omnia quae in mundo sunt, 
servirent semini Adam, id est, universo generi hominum : sicut et Jacobus Apostolus loquitur : 
"Omnia domantur, et subjecta sunt humanae naturae (Jacob. 3:7)." Nunquam enim universa 
subjecta essent hominibus, si non haberent homines juxta id quod universis imperarent, 
imaginem Dei. Conjungens autem atque consocians Scriptura divina gratiam benedictionis, 
quam Adam donaverat, et generationibus quae ex eo erant, ne qui forsitan maligna 
interpretatione auderent dicere, uni datam gratiam Dei, et illum solum factum esse ad imaginem 
Dei : quia plasmatus esset ex humo, et uxorem ejus, quam creasset de costa viri : eos vero qui 
conciperentur in utero, et non ita nascerentur ut Adam, Dei non habere imaginem, statim per 
ordinem jungit, et dicit : "Et vixit Adam ducentos triginta annos, et cognovit Evam uxorem suam, 

et peperit ei filium juxta speciem et juxta imaginem ejus, et vocavit nomen ejus Seth" (Genes. 
5:3). Rursumque in decima generatione post annos bis mille ducentos quadraginta duos, 
vindicans Deus imaginem suam, et ostendens, quod gratia quam dedisset hominibus 
perseveraret in eis, ait : "Ne comederitis carnem in sanguinem [al. cum sanguine], ego enim 
ulciscar sanguinem vestrum de manu omnis hominis effundentis illum : quia ad imaginem Dei 
feci hominem" (Genes. 9). Nec non post alteras decem generationes usque ad Abraham, et ab 
Abraham usque ad David alias generationes quattuordecim, quae viginti quattuor generationes 
simul faciunt annos bis mille centum decem et septem : Spiritus Sanctus in tricesimo octavo 
psalmo, quum quereretur de omnibus hominibus, quod in vanitate ambularent, et peccatis 
essent obnoxii, loquitur : "Verumtamen in imagine perambulat omnis homo" (Ps. 38:7). Nec 
non post David, etiam sub Salomone filio ejus, legimus tale quiddam super Dei imagine 
nominatum. Dicit enim in Sapientia, quae titulo ejus inscribitur : "Creavit Deus incorruptum 
hominem, et imaginem suae proprietatis dedit ei" (Sap. 2:23). Et rursum post annos millenos 
centenos undenas plus minus, in novo legimus Testamento, quod non perdiderunt homines 
imaginem Dei. Jacobus enim Apostolus et frater Domini, cujus et supra meminimus, instruit nos, 
ne Origenis laqueis capiamur, habere hominem imaginem et similitudinem Dei. Nam quum de 
lingua hominis latius disputasset, adjecit : "Instabile malum, in ipsa quippe benedicimus Deum 
patrem, et in ipsa maledicimus homines, qui ad similitudinem Dei conditi sunt" (Jacob. 3:8. et 9). 
Paulus quoque vas electionis, et qui doctrinam Evangelicam sua praedicatione complevit, docet 
nos, quod homo ad imaginem, et similitudinem Dei conditus sit, dicens : "Vir non debet nutrire 
comam, quum gloria et imago Dei sit" (2. Cor. 11:7) : imaginem simpliciter appellans suo nomine, 
similitudinem autem gloriae appellatione significans. 

51:7 Pro tribus igitur testimoniis, quae tibi, si de Scriptura sancta reperirem, dicebas posse 
sufficere : ecce septem testimonia dedimus. Quis ergo sustinebit Origenis ineptias ? Ut non 
gravius aliquid loquar, et similis efficiar vel ipsi vel discipulis ejus, qui audent in periculo animae 
suae asserere, quodcunque eis in buccam venerit, et magis jubere Deo, et non ab eo vel orare 
vel discere veritatem. Quidam enim eorum dicunt, quod imago Dei, quam prius accepit Adam, 
illo peccante, perierit. Alii suspicantur corpus, quod Filius Dei habiturus esset ex Maria, ipsum 
esse imaginem conditoris. Nonnulli animam esse imaginem, alii sensum, alii virtutem : isti 
baptisma : hi, quod homo ad imaginem Dei dominetur omnibus, ebriorum more haec vel illa 
ructantes, quos oportebat tantum effugere, discrimen, nec negare quae loquitur Deus, et 
credentes simpliciter salvos fieri, Deoque concedere donationis suae certam et veram scientiam, 
in qua potissimum parte homines condiderit ad imaginem et similitudinem suam. Qui haec 
relinquentes, multis se quaestionibus implicacarunt, et per has in cenum demersi sunt 
peccatorum. Nos autem, dilectissime, credimus his, quae locutus est Dominus, et scimus, quod 
in cunctis hominibus imago Dei permaneat, ipsique concedimus nosse, in qua parte homo ad 
imaginem Dei conditus sit. Sed neque illud, quod quidam in epistola Joannis legentes non 
intellegunt, quemquam decipiat, ubi loquitur : "Nunc filii Dei sumus, et nescimus quales futuri 
sumus. Novimus autem, quia quum ille revelatus fuerit, similes ei erimus. Videbimus enim 
quum sicuti est" (1. Joan. 3:2). Hoc enim propter gloriam, quae ibi revelanda est sanctis ejus, 
dictum est : sicut et in alio loco legimus : "A gloria in gloriam" (2. Cor. 3) : cujus gloriae jam in 
isto saeculo sancti arrabonem et portiunculam susceperunt. Primus eorum Moyses, cujus fulsit 
facies valde, et radiabat veluti fulgor et sol. Secundus Elias, igneo curru raptus in caelum, et ignis 
detrimenta non sentiens. Stephanus lapidabatur, et faciem habebat angeli, quae ab omnibus 
cernebatur. Hoc autem quod in paucis diximus, de omnibus intellegendum est, ut impleatur 
illud quod scriptum est : "Omnis qui sanctificat semetipsum, inter beatos numerabitur. Beati 
enim mundo corde, quoniam ipsi Deum videbunt" (Matth. 5:8). 8. Quum haec ita se habeant, 

dilectissime, custodi animam tuam, et desine contra [al. circa] nos murmurare. Dicit enim 
Scriptura divina : "Nolite murmurare adinvicem, sicut quidam murmuraverunt, et a serpentibus 
perierunt" (1. Cor. 10,9. et 10) : magis acquiesce veritati, et dilige nos diligentes te, et veritatem. 
Deus autem pacis praestet nobis juxta suam clementiam, ut conteratur Satanas sub pedibus 
Christianorum, et abjiciatur omnis occasio perversa, ne scindatur in nobis vinculum caritatis et 
pacis, et rectae fidei praedicatio. 

51:8 Notanda historiola. — Praeterea audivi quosdam murmurare contra me, quia quando 
simul pergebamus ad sanctum locum qui vocatur Bethel, ut ibi Collectam tecum ex more 
ecclesiastico facerem, et venissem ad villam quae dicitur Anablatha, vidissemque ibi praeteriens 
lucernam ardentem, et interrogassem, quis locus esset, didicissemque esse ecclesiam, et 
intrassem ut orarem : inveni ibi velum pendens in foribus ejusdem ecclesiae tinctum atque 
depictum, et habens imaginem quasi Christi, vel sancti cujusdam ; non enim satis memini, cujus 
imago fuerit. Quum ergo hoc vidissem, et detestatus essem in ecclesia Christi contra 
auctoritatem Scripturarum hominis pendere imaginem, scidi illud, et magis dedi consilium 
custodibus ejusdem loci, ut pauperem mortuum eo obvolverent et efferrent. "Illique contra 
murmurantes dixerunt : Si scindere voluerat, justum erat, ut aliud daret velum atque 
mutaret." Quod quum audissem, me daturum esse pollicitus sum, et ilico esse missurum. 
Paululum autem morarum fuit in medio, dum quaere optimum velum pro eo mittere ; arbitrabar 
enim de Cypro mihi esse mittendum. Nunc autem misi quod potui reperire, et precor ut jubeas 
presbytero ejusdem loci suspicere velum a Lectore, quod a nobis missum est, et deinceps 
praecipere, in ecclesia Christi istiusmodi vela, quae contra religionem nostram veniunt, non 
appendi. Decet enim honestatem tuam hanc magis habere sollicitudinem, ut scrupulositatem 
tollat, quae indigna est ecclesia Christi, et populis qui tibi crediti sunt. Palladium vere Galatam, 
qui quondam nobis carus fuit, et nunc misericordia Dei indiget, cave, quia Origenis haeresim 
praedicat et docet, ne forte aliquos de populo tibi credito ad perversitatem sui inducat erroris. 
Opto ut valeatis in Domino. 

{52} 

Epistola Lll 


(alias 2; scripta anno 394) 


Ad Nepotianum de vita Clericorum et Monachorum 


Nepotiano, Heliodori ex sorore nepoti, praescribit vivendi formam, quam Clerici, ac Monachi 
sequi debeant, saluberrima per singulas virtutes, quae ad eorum vitam pertinent, praecepta 
paraenitice exponens. 

52:1 Petis a me, Nepotiane carissime, litteris transmarinis, et crebro petis, ut tibi brevi 
volumine digeram praecepta vivendi, et qua ratione is, qui saeculi militia derelicta, vel Monachus 
coeperit esse, vel Clericus, rectum Christi tramitem teneat, ne ad diversa vitiorum diverticula 
rapiatur. Dum essem adolescens, immo paene puer, et primos impetus lascivientis aetatis eremi 
duritia refrenarem, scripsi ad avunculum tuum sanctum Heliodorum exhortatoriam Epistolam, 
plenam lacrimis quaerimoniisque, et quae deserti sodalis monstraret affectum. Sed in illo opere 

pro aetate tunc lusimus, et calentibus adhuc Rhetorum studiis atque doctrinis, quaedam 
scholastico flore depinximus. Nunc jam cano capite, et arata rugis fronte, et ad instar bovum 
pendentibus a mento palearibus, Frigidus obsistit circum praecordia sanguis (Vergilius, Georgica, 
lib. 2). Unde et in alio loco idem Poeta canit : Omnia fert aetas, animum quoque. Et post 
modicum : 

Nunc oblita mihi tot carmina ; vox quoque Moerim 
jam fugit ipsa. 

(In Bucolicis, Ecloga 9). 


52:2 Quod ne de Gentili tantum litteratura proferre videamur, divinorum voluminum 
sacramenta cognosce. David annos natus septuaginta, bellicosus quondam vir, senectute 
frigescente, non poterat calefieri. Quaeritur itaque puella de universis finibus Israel Abisag 
Sunamitis, quae cum rege dormiret, et senile corpus calefaceret (3. Reg. 1). Nonne tibi videtur, 
si occidentem sequaris litteram, vel figmentum esse de mimo, vel Atellanarum ludicra ? Frigidus 
senex obvolvitur vestimentis, et nisi complexu adolescentulae non tepescit. Vivebat adhuc 
Bethsabee, supererat Abigail, et reliquae uxores ejus, et concubinae, quas Scriptura commemorat. 
Omnes quasi frigidae repudiantur, et in unius tantum adolescentulae grandaevus calescit 
amplexibus. Abraham multo David senior fuit, et tamen vivente Sara, aliam non quaesivit 
uxorem. Isaac duplices David annos habuit ; et quum Rebecca jam vetula nunquam friguit. 
Taceo de prioribus ante Diluvium viris, qui post annos nongentos, non dico senilibus, sed paene 
jam cariosis artubus, nequaquam puellares quaesiere amplexus. Certe Moyses dux Israelitici 
populi, centum et viginti annos habebat, et Sephoram non mutavit. 

52:3 Quae est igitur ista Sunamitis uxor et virgo, tam fervens, ut frigidum calefaceret, tam 
sancta, ut calentem ad libidinem non provocaret ? Exponat sapientissimus Salomon patris sui 
delicias, et pacificus bellatoris viri narret amplexus. "Posside sapientiam, posside intellegentiam. 
Ne obliviscaris, et ne declinaveris a verbis oris mei. Neque derelinquas illam et apprehendet te : 
ama illam, et servabit te. Principium sapientiae, posside sapientiam, et in omni possessione tua 
posside intellegentiam : circumda illam, et exaltabit te : honora illam, et amplexabitur te ; ut 
det capiti tuo coronam gratiarum. Corona quoque deliciarum protegat te" (Prov. 4:5. sqq.). 
Omnes paene virtutes corporis mutantur in senibus, et crescente sola sapientia, decrescunt 
cetera : jejunia, vigiliae, et eleemosynae, chameuniae, huc illucque discursus, peregrinorum 
susceptio, defensio pauperum, instantia orationum, perseverantia, visitatio languentium, labor 
manuum, unde praebeantur eleemosynae : et, ne sermonem longius traham, cuncta quae per 
corpus exercentur, fracto corpore minora fiunt. Nec hoc dico, quod in juvenibus et adhuc 
solidioris aetatis, his dumtaxat qui labore, et ardentissimo studio, vitae quoque sanctimonia, et 
orationis ad Dominum Jesum frequentia, scientiam consecuti sunt, frigeat sapientia, quae in 
plerisque senibus aetate marcescit : sed quod adolescentia multa corporis sustineat bella, et 
inter incentiva vitiorum, et carnis titillationes, quasi ignis in lignis viridibus suffocetur, et suum 
non possit explicare fulgorem. Senectus vero eorum, qui adolescentiam suam honestis artibus 
instruxerunt, et in lege Domini meditati sunt die ac nocte, aetate fit doctior, usu tritior, processu 
temporis sapientior, et veterum studiorum dulcissimos fructus metit (Confer. Praefat. lib. 2. in 
Amos). Unde et sapiens ille vir Graeciae Themistocles, quum, expletis centum et septem annis, 
se mori cerneret, dixisse fertur, se dolere, quod tunc egrederetur e vita, quando sapere coepisset. 
Plato octogesimo primo anno scribens, mortuus est. Et Isocrates, nonaginta novem annos in 
docendi scribendique labore complevit. Taceo ceteros Philosophos, Pythagoram, Democritum, 

Xenocratem, Zenonem, et Cleantem, qui jam aetate longaeva in sapientiae studiis floruerunt. Ad 
Poetas venio, Homerum, Hesiodum, Simonidem, Stesichorum, qui grandes natu, cygneum 
nescio quid, et solito dulcius, vicina morte, cecinerunt. Sophocles quum propter nimiam 
senectutem et rei familiaris neglegentiam, a filiis accusaretur amentiae, CEdipi fabulam, quam 
nuper scripserat, recitavit judicibus ; et tantum sapientiae in aetate jam fracta specimen dedit, 
ut severitatem tribunalium in theatri favorem verteret. Nec mirum, quum etiam Cato Censorius, 
Romani generis disertissimus jam et senex, Graecas litteras discere, nec erubuerit, nec 
desperaverit. Certe Homerus refert, quod de lingua Nestoris, jam vetuli et paene decrepiti, 
dulcior meile oratio duxerit. Sed et ipsius nominis Abisag sacramentum, sapientiam senum 
indicat ampliorem. Interpretatur enim, pater meus superfluus, vel patris mei rugitus. Verbum 
superflui, ambiguum est ; sed in praesenti loco virtutem sonat, quod amplior sit in senibus, et 
redundans ac larga sapientia. In alio autem loco superfluus, quasi non necessarius ponitur. 
Abisag autem, id est, rugitus, proprie nuncupatur, quum maris fluctus resonat, et ut ita dicam, 
de pelago veniens fremitus auditur. E quo ostenditur abundantissimum, et ultra humanam 
vocem divini sermonis in senibus tonitruum commorari. Porro Sunamitis in lingua nostra 
coccinea dicitur : ut significet calere sapientiam et divina lectione fervere : quod licet Dominici 
sanguinis indicet sacramentum, tamen et fervorem ostendit sapientiae. Unde et obstetrix illa in 
Genesi (c. 38) coccinum ligat in manu Phares, qui ab eo quod parietem diviserat, duos ante 
populos separantem, divisoris, id est, Phares, sortitus est nomen. Et Rahab meretrix in typo 
Ecclesiae resticulam, mysterium sanguinis continentem, ut Jericho pereunte domus ejus 
salvaretur, appendit [al. additur in fenestra]. Unde et in alio loco de viris sanctis Scriptura 
commemorat : Hi sunt, qui venerunt de calore domus patris Rechab (1. Paral. 2:55). Et Dominus 
noster in Evangelio : Ignem, inquit, veni mittere in terram, et quam volo ut ardeat (Luc. 12:49). 
Qui in discipulorum corda succensus, cogebat eos dicere : "Nonne cor nostrum ardens erat in 
nobis, dum loqueretur in via, et aperiret nobis Scripturas ?" (Ib. 24:32.) 

52:4 Quorsum haec tam longo repetita principio ? Ne a me quaeras pueriles declamationes, 
sententiarum flosculos, verborum lenocinia, et per fines capitulorum singulorum acuta quaedam 
breviterque conclusa, quae plausus et clamores excitent audientium. Amplexetur me modo 
sapientia, et Abisag nostra, quae nunquam senescit, in meo requiescat sinu. Impolluta enim est, 
virginitatisque perpetuae, et quae in similitudinem Mariae, quum cottidie generet, semperque 
parturiat, incorrupta est. Hinc reor dixisse et Apostolum, spiritu ferventes (Rom. 12:11). Et in 
Evangelio Dominum praedicasse, quod in fine mundi, quando juxta Prophetam Zachariam, 
stultus pastor esse coeperit, sapientia decrescente, refrigescet caritas multorum (Matth. 24; 
Zach. 11). Audi igitur, ut Beatus Cyprianus ait, non diserta, sed fortia. Audi fratrem collegio, 
patrem senio, qui te ab incunabulis fidei, usque ad perfectam ducat aetatem, et per singulos 
gradus vivendi praecepta constituens, in te ceteros erudiat. Scio quidem ab avunculo tuo beato 
Heliodoro, qui nunc Pontifex Christi est, te et didicisse, quae sancta sunt, et cottidie discere : 
normamque vitae ejus, exemplum habere virtutum. Sed et nostra qualiacumque sunt suscipe, 
et libellum hunc, libello illius copulato, ut quum ille te Monachum erudierit, hic Clericum doceat 
esse perfectum. 

52:5 Igitur Clericus qui Christi servit Ecclesiae, interpretatur primo vocabulum suum, et 
nominis definitione prolata, nitatur esse quod dicitur. Si enim KA.qpoq Graece, sors Latine 
appellatur : propterea vocantur Clerici, vel quia de sorte sunt Domini, vel quia ipse Dominus 
sors, id est, pars Clericorum est. Qui autem vel ipse pars Domini est, vel Dominum partem habet, 
talem se exhibere debet, ut et ipse possideat Dominum, et possideatur a Domino. Qui Dominum 
possidet, et cum Propheta dicit, Pars mea Dominus (Ps. 15:5. et 72:26), nihil extra Dominum 
habere potest. Quod si quippiam aliud habuerit praeter Dominum, pars ejus non erit Dominus. 

Verbi gratia : si aurum, si argentum, si possessiones, si variam supellectilem : cum istis partibus, 
Dominus pars ejus fieri non dignabitur. Si autem ego pars Domini sum, et funiculus hereditatis 
ejus : nec accipio partem inter ceteras tribus, sed quasi Levita et Sacerdos vivo de decimis, et 
altari serviens, altaris oblatione sustentor, habens victum et vestitum, his contentus ero, et 
nudam crucem nudus sequar. Obsecro itaque te, et repetens, iterum iterumque monebo, ne 
officium Clericatus genus antiquae militiae putes : id est, NE LUCRA S/ECULI in Christi quaeras 
militia : ne plus habeas quam quando Clericus esse coepisti : et dicatur tibi, Cleri eorum non 
proderunt eis (Jerem. 12:13. secundum LXX). Mensulam tuam pauperes et peregrini, et cum illis 
Christus conviva noverit. NEGOTIATOREM Clericum, et ex inope divitem, ex ignobili gloriosum, 
quasi quandam pestem fuge. Corrumpunt mores bonos confabulationes pessimae (1. Cor. 15:33). 
Tu aurum contemnis, alius diligit : tu calcas opes, ille sectatur : tibi cordi est silentium, 
mansuetudo, secretum ; illi verbositas attrita frons, fora placent et plateae, ac medicorum 
tabernae. In tanta morum discordia, quae potest esse concordia ? HOSPITIOLUM tuum aut raro, 
aut nunquam mulierum pedes terant. Omnes puellas et virgines Christi, aut aequaliter ignora, 
aut aequaliter dilige. Ne sub eodem tecto mansites : nec in praeterita castitate confidas. Nec 
David sanctior : nec Salomone potes esse sapientior. MEMENTO semper, quod paradisi 
colonum, de possessione sua mulier ejecerit (Genes. 3). /Egrotanti tibi quilibet sanctus frater 
assistat, et germana, vel mater, aut probatae quaelibet apud omnes fidei. Quod si hujuscemodi 
non fuerint consanguinitatis, castimoniaeque personae, multas anus nutrit Ecclesia, quae et 
officium praebeant, et beneficium accipiant ministrando, ut infirmitas quoque tua fructum 
habeat eleemosynae. Scio quosdam convaluisse corpore, et animo aegrotare coepisse. 
PERICULOSE TIBI ministrat, cujus vultum frequenter attendis. Si propter officium Clericatus, aut 
vidua a te visitatur, aut virgo, nunquam domum solus introeas. Tales habeto socios, quorum 
contubernio non infameris. Si Lector, si Acolytus, si Psaltes, te sequitur, non ornentur veste, sed 
moribus: nec calamistro crispent comas ; sed pudicitiam habitu polliceantur. SOLUS CUM SOLA, 
secreto, et absque arbitro, vel teste, non sedeas. Si familiarius est aliquid loquendum, habet 
nutricem majorem domus, virginem, viduam, vel maritam : non est tam inhumana, ut nullum 
praeter te habeat, cui se audeat credere. Caveto omnes suspiciones, et quicquid probabiliter 
fingi potest, ne fingatur, ante devita. CREBRA MUNUSCULA, et sudariola, et fasciolas, et vestes 
ori applicitas, et oblatos ac degustatos cibos, blandasque et dulces litterulas sanctus amor non 
habet. "Mei meum, meum desiderium : omnes delicias, et lepores," et risu dignas urbanitates, 
et ceteras ineptias amatorum, in Comoediis erubescimus, in saeculi hominibus detestamur : 
quanto magis in Monachis et in Clericis, quorum et Sacerdotium proposito, et propositum 
ornatur Sacerdotio ? Nec hoc dico, quod aut inte aut in sanctis viris ista formidem ; sed quod in 
omni proposito, in omni gradu et sexu, et et boni et mali reperiantur : MALORUMQUE 
condemnatio, laus bonorum sit. 

52:6 Pudet dicere, sacerdotes idolorum, mimi, et aurigae, et scorta, hereditates capiunt : solis 
Clericis et Monachis hoc Lege prohibetur : et prohibetur non a persecutoribus, sed a Principibus 
Christianis. Nec de lege conqueror ; sed doleo cur meruerimus hanc legem. Cauterium bonum 
est, sed quo mihi vulnus, ut indigeam cauterio ? Provida severaque legis cautio, et tamen nec 
sic refrenatur avaritia. Per fideicommissa legibus illudimus ; et quasi majora sint Imperatorum 
scita, quam Christi, leges timemus, Evangelia contemnimus. Sit haeres, sed mater filiorum, id 
est, gregis sui Ecclesia, quae illos genuit, nutrivit et pavit. Quid nos inserimus, inter matrem et 
liberos ? GLORIA EPISCOPI EST, pauperum inopiae [Plerique Mss. opibus] providere. Ignominia 
omnium Sacerdotum est, propriis studere divtiis. Natus in paupere domo, et in tugurio 
rusticano ; qui vix milio et cibario pane, rugientem saturare ventrem poteram, nunc similam et 
mella fastidio. Novi et genera et nomina piscium, in quo litore concha lecta sit calleo : saporibus 

avium discerno provincias ; et ciborum pretiosorum me raritas, ac novissime damna ipsa 
delectant. Audio praeterea in senes, et anus absque liberis, quorumdam turpe servitium. Ipsi 
apponunt matulam [al. mappulam], obsident lectum, purulentiam stomachi, et phlegmata 
pulmonis, manu propria suscipiunt. Pavent ad introitum medici, trementibusque labiis, an 
commodius habeant, sciscitantur : et si paululum senex vegetior fuerit, periclitantur : 
SI MU LATAQUE laetitia, mens intrinsecus avara torquetur. Timent enim, ne perdant 
ministerium ; et vivacem senem, Mathusalae annis comparant. O quanta apud Deum merces, 
si in praesenti pretium non sperarent ! Quantis sudoribus hereditas cassa expetitur ! Minori 
labore margaritum Christi emi poterat. 

52:7 Divinas Scripturas saepius lege, immo nunquam de manibus tuis sacra lectio deponatur. 
Disce quod doceas : obtine eum qui secundum doctrinam est, fidelem sermonem ; ut possis 
exhortari in doctrina sana, et contradicentes revincere. Permane in his quae didicisti, et credita 
sunt tibi ; sciens a quo didiceris : paratus semper ad satisfactionem omni poscenti te rationem, 
de ea quae in te est spe et fide. Non confundant opera tua sermonem tuum : ne quum in Ecclesia 
loqueris, tacitus quilibet respondeat, Cur ergo haec quae dicis, ipse non facis ? DELICATUS 
MAGISTER EST, qui pleno ventre de jejuniis disputat. Accusare avaritiam et latro potest. 
Sacerdotis Christi os, mens, manusque concordent. Esto subjectus Pontifici tuo, et quasi animae 
parentem suscipe. Amare filiorum, timere servorum est. "Si pater sum, inquit, ubi est honor 
meus ? Si Dominus ego sum, ubi est timor meus ?" (Malach. 1:2) Plura tibi in eodem viro 
observanda sunt nomina ; Monachus, Pontifex, avunculus tuus, qui te jam in omnibus, quae 
sancta sunt, docuit. Illud etiam dico, quod Episcopi, Sacerdotes se esse noverint, non dominos 
[Alibi se Patres esse non dominos]: honorent Clericos quasi Clericos, ut et ipsis a Clericis, quasi 
Episcopis honor deferatur. Scitum illud est oratoris Domitii ; Cur ego te, inquit, habeam ut 
principem, quum tu me non habeas ut Senatorem ? Quod Aaron et filios ejus, hoc esse 
Episcopum et Presbyteros noverimus : Unus Dominus, unum templum, unum sit etiam 
ministerium. Recordemur semper quid Apostolus Petrus praecipiat Sacerdotibus : "Pascite eum 
qui in vobis est gregem Domini : providentes non coacte, sed spontanee secundum Deum : 
neque turpis lucri gratia, sed voluntarie : neque ut dominantes in clerum, sed forma facti gregis 
ex animo : ut quum apparuerit princeps pastorum, percipiatis immarcescibilem gloriae coronam" 
(1. Petr. 5:2. et seqq.). Pessimae consuetudinis est in quibusdam Ecclesiis, tacere Presbyteros, 
et praesentibus Episcopis non loqui, quasi aut invideant, aut non dignentur audire. "Et si alii," 
inquit Apostolus Paulus, "fuerit revelatum sedenti, prior taceat. Potestis enim per singulos 
prophetare, ut omnes discant, et omnes consolentur : et spiritus Prophetarum Prophetis 
subjectus est. Non enim est dissensionis Deus, sed pacis" (1. Cor. 14:30. et seqq.). "Gloria patris 
est filius sapiens" (Prov. 10:1). Gaudeat Episcopus judicio suo, quum tales Christo elegerit 
Sacerdotes. 

52:8 Conciones in Ecclesia. — Docente te in Ecclesia, non clamor populi, sed gemitus 
suscitetur. Lacrimae auditorum, laudes tuae sint. Sermo Presbyteri, Scripturarum lectione 
conditus sit. Nolo te declamatorem esse et rabulam garrulumque sine ratione, sed mysteriorum 
peritum, et sacramentorum Dei tui eruditissimum. Verba volvere, et celeritate dicendi apud 
imperitum vulgus admirationem sui facere, indoctorum hominum est. Attrita frons 
interpretatur saepe quod nescit : et quum aliis persuaserit, sibi quoque usurpat scientiam. 
Praeceptor quondam meus Gregorius Nazianzenus, rogatus a me ut exponeret, quid sibi vellet in 
Luca sabbatum SEuieporcpcoTOv, id est, secundo primum (Luc. 6:1), eleganter lusit, docebo te, 
inquiens, super hac re in Ecclesia : in qua mihi omni populo acclamante, cogeris invitus scire 
quod nescis. Aut certe si solus tacueris, solus ab omnibus stultitiae condemnaberis. Nihil tam 
facile, quam vilem plebeculam et indoctam contionem, linguae volubilitate decipere, quae 

quicquid non intellegit, plus miratur. M. Tullius (in quem pulcherrimum illud elogium est : 
"Demosthenes tibi praeripuit, ne esses primus Orator" : tu illi, ne solus) in oratione pro Quinto 
Gallio, quid de favore vulgi, et de imperitis contionatoribus loquatur, attende, ne his fraudibus 
ludaris. Loquor enim, quae sum ipse nuper expertus. Unus quidam Poeta nominatus homo, 
perlitteratus, cujus sunt illa colloquia Poetarum ac Philosophorum, quum facit Euripidem et 
Menandrum inter se, et alio loco Socratem atque Epicurum disserentes, quorum aetates non 
annis, sed saeculis scimus esse disjunctas, quantos is plausus et clamores movet ? Multos enim 
condiscipulos habet in theatro, qui simul litteras non didicerunt. 

52:9 Cultus qualis. Diversa membra in Ecclesia. — Vestes pullas aeque devita, ut candidas. 
Ornatus ut sordes pari modo fugiendae sunt, quia alterum delicias, alterum gloriam redolet. Non 
absque amictu lineo incedere, sed pretium vestium linearum non habere, laudabile est. Alioqui 
ridiculum et plenum dedecoris est, referto marsupio, quod sudarium orariumque non habeas, 
gloriari. Sunt qui pauperibus paulum tribuunt, ut amplius accipiant ; et sub praetextu 
eleemosynae quaerunt divitias, quae magis venatio appellanda est, quam eleemosynae genus. Sic 
bestiae, sic aves, sic capiuntur et pisces. Modica in hamo esca ponitur, ut matronarum in eo 
sacculi protrahantur. Sciat Episcopus, cui commissa est Ecclesia, quem dispensationi pauperum 
curaeque praeficiat. MELIUS EST non habere quod tribuam, quam impudenter petere quod 
recondam. Sed et genus arrogantiae est, clementiorem te velle videri, quam Pontifex Christi est. 
Non omnia possumus omnes. Alius in Ecclesia oculus est, alius lingua, alius manus, alius pes, 
auris, venter, et cetera. Lege Pauli Epistolam ad Corinthios : quomodo diversa membra unum 
corpus efficiunt (I. Cor. 12). Nec rusticus tamen et simplex frater ideo se sanctum putet, si nihil 
noverit : nec peritus et eloquens, lingua aestimet sanctitatem. MULTOQUE MELIUS EST e 
duobus imperfectis, rusticitatem habere sanctam, quam eloquentiam peccatricem. 

52:10 Templorum ornatus. — Multi aedificant parietes, et columnas ecclesiae substruunt : 
marmora nitent, auro splendent laquearia, gemmis altare distinguitur, et ministrorum Christi 
nulla electio est. Neque vero mihi aliquis opponat, dives in Judaea Templum, mensam, lucernas, 
turibula, patellas, scyphos, mortariola, et cetera ex auro fabrefacta (3. Reg. 5. et 6). Tunc haec 
probabantur a Domino, quando Sacerdotes hostias immolabant, et sanguis pecudum erat 
redemptio peccatorum. Quanquam haec omnia praecesserint in figura : "Scripta sunt autem 
propter nos, in quos fines saeculorum devenerunt" (2. Cor. 10:11). Nunc vero quum 
paupertatem domus suae pauper Dominus dedicarit, COGITEMUS crucem ejus, et divitias lutum 
putabimus. Quid miramur, quod Christus vocat iniquum mammona ? (Luc. 16.) Quid suspicimus 
[al. suscipimus] et amamus, quod Petrus se non habere, gloriose testatur ? (Act. 3). Alioqui si 
tantum litteram sequimur, et in auro atque divitiis simplex nos delectat historia, cum auro 
observemus et cetera. Ducant Pontifices Christi, uxores virgines : quamvis bonae mentis sit qui 
cicatricem habuerit, et deformis est, privetur Sacerdotio : lepra corporis, animae vitiis 
praeferatur. Crescamus et multiplicemur, et repleamus terram : nec immolemus agnum, nec 
mysticum Pascha celebremus, quia haec absque Templo fieri lege prohibentur. Figamus septimo 
mense tabernaculum, et solemne jejunium buccina concrepemus. Quod si haec omnia 
spiritualibus spiritualia comparantes, scientesque cum Paulo quod lex spiritualis est (Rom. 7), et 
David verba cantantis [al. cantantes]: "Revela oculos meos, et considerabo mirabilia de lege tua" 
(Ps. 118:18), sic intellegimus, ut Dominus quoque noster intellexit, et interpretatus est 
sabbatum : aut aurum repudiemus cum ceteris superstitionibus Judaeorum : aut, si aurum 
placet, placeant et Judaei, quos cum auro aut probare nobis necesse est aut damnare. 

52:11 Convivia fugienda. — Convivia tibi vitanda sunt saecularium, et maxime eorum, qui 
honoribus tument. Turpe est ante fores Sacerdotis Christi crucifixi et pauperis, et qui cibo 

quoque vescebatur alieno, lictores Consulum, et milites excubare, judicemque provinciae melius 
apud te prandere, quam in palatio. Quod si obtenderis te facere haec, ut roges pro miseris atque 
subjectis, JUDEX S/ECULI plus deferet Clerico continenti, quam diviti : et magis sanctitatem tuam 
venerabitur, quam opes. Aut si talis est, qui non audiat Clericos pro quibuslibet tribulatis, nisi 
inter phialas [ai. inter calices et phialas], libenter carebo hujuscemodi beneficio ; et Christum 
rogabo pro judice, qui magis et citius subvenire potest, quam judex : "Melius enim est confidere 
in Domino, quam confidere in homine. Melius est sperare in Domino, quam sperare in 
principibus" (Ps. 117:8,9). Nunquam vinum redoleas, ne audias illud Philosophi : Hoc non est 
osculum porrigere, sed vinum propinare. Vinolentos Sacerdotes et Apostolus damnat, et vetus 
lex prohibet (Levit. 10). Qui altario deserviunt, vinum, et siceram non bibant. Sicera Hebraeo 
sermone omnis potio nuncupatur, quae inebriare potest ; sive illa quae frumento conficitur ; sive 
pomorum succo, aut quum favi decoquuntur in dulcem et barbaram potionem, aut palmarum 
fructus exprimuntur in liquorem, coctisque frugibus, aqua pinguior coloratur. Quicquid inebriat, 
et statum mentis evertit, fuge similiter ut vinum. Nec hoc dico, quod Dei a nobis creatura 
damnetur (siquidem et Dominus vini potator est appellatus (Matth. 11) : et Timotheo dolenti 
stomachum, modica vini sorbitio relaxata est (1. Tim. 5), sed modum pro aetatis, et valetudinis 
et corporum qualitate exigimus in potando. Quod si absque vino ardeo adolescentia, et 
inflammor calore sanguinis, et succulento validoque sum corpore, libenter carebo poculo, in quo 
suspicio veneni est. Pulchre dicitur apud Graecos, et nescio an apud nos aeque resonet : Pinguis 
venter, non gignit sensum tenuem. 

52:12 Modus in jejuniis. — Tantum tibi jejuniorum modum impone, quantum ferre potes. Sint 
tibi pura, casta, simplicia, moderata, et non superstitiosa jejunia. Quid prodest oleo non vesci, 
et molestias quasdam difficultatesque ciborum quaerere, carycas, piper, nuces, palmarum 
fructus, similam, mei, pistacia ? Tota hortorum cultura vexatur, ut cibario non vescamur pane, 
et dum delicias sectamura, regno caelorum retrahimur. Audio praeterea quosdam contra rerum 
hominumque naturam, aquam non bibere, nec vesci pane ; sed sorbitiunculas delicatas et 
contrita olera, betarumque succum, non calice sorbere, sed concha. Proh pudor, non 
erubescimus istiusmodi ineptiis ; nec taedet superstitionis I Insuper etiam famam abstinentiae 
in deliciis quaerimus. FORTISSIMUM jejunium est aqua et panis. Sed quia gloriam non habet, et 
omnes pane et aqua vivimus, quasi publicum et commune jejunium non putatur. 

52:13 Gloria cavenda. Cultus superstitiosus. — Cave ne hominum rumusculos aucuperis : ne 
in offensam Dei, populorum laudem commutes. Si adhuc, inquit Apostolus, hominibus placerem, 
Christi servus non essem (Galat. 1:10). Desiit placere hominibus, et servus factus est Christi. Per 
bonam famam et malam, a dextris et a sinistris Christi miles graditur : nec laude extollitur, nec 
vituperatione frangitur : non divitiis tumet, non contrahitur paupertate, et laeta contemnit, et 
tristia. Per diem sol non urit eum, neque luna per noctem (Ps. 120:6). Nolo te orare in angulis 
platearum, ne rectum iter precum tuarum frangat aura popularis. Nolo te dilatare fimbrias, et 
ostentui habere phylacteria, et conscientia repugnante, pharisaica ambitione circumdari. 
Quanto melius erat haec non in corpore, sed in corde gestare ; et Deum habere fautorem, non 
aspectus hominum ? Inde pendet Evangelium inde Lex et Prophetae ; sive sacra et Apostolica 
doctrina. "Melius est enim haec omnia in mente portare, quam in corpore." Fidelis mecum Lector 
intellegis quid taceam, et quid magis tacendo loquar. Tot te regulae, quot species gloriarum 
percurrant. Vis scire quales Dominus quaerat ornatus ? Habeto prudentiam, justitiam, 
temperantiam, fortitudinem. His caeli plagis includere, haec te quadriga [al. additur in altum], 
velut aurigam Christi, ad metam concitum [al. concita] ferat. Nihil hoc monili pretiosius, nihil 
hac gemmarum varietate distinctius. Ex omni parte decoraris, cingeris, atque protegeris, et 
ornamento tibi sunt et tutamini, gemmae vertuntur in scuta. 

52:14 Obtrectationes cavendae. — Cave quoque, ne aut linguam aut aures habeas prurientes, 
id est, ne aut ipse aliis detrahas, aut alios audias detrahentes. "Sedens, inquit, adversus fratrem 
tuum loquebaris, et adversus filium matris tuae ponebas scandalum : haec fecisti et tacui. 
Existimasti inique, quod ero tui similis : aguam te et statuam contra faciem tuam" (Ps. 49:20,21). 
Parce a detractione linguae, custodi sermones tuos, et scito quia per cuncta, quae de aliis loqueris, 
tua sententia judicaris, et in his ipse deprehenderis, quae in aliis arguebas. "Neque vero illa justa 
est excusatio, Referentibus aliis injuriam facere non possum." Nemo invito auditori libenter 
refert. Sagitta in lapidem nunquam figitur, interdum resiliens percutit dirigentem. Discat 
detractor, dum te videt non libenter audire, non facile detrahere : "Cum detractoribus, ait 
Salomon, ne miscearis, quoniam repente veniet perditio eorum, et ruinam utriusque quis novit ?" 
(Prov. 24:21,22) Tam videlicet ejus qui detrahit, quam illius qui aurem accommodat detrahenti. 

52:15 Silentium et secretum. — Officii tui est visitare languentes, nosse domos matronarum, 
ac liberos earum, et nobilium virorum custodire secreta. Officii tui sit, non solum oculos castos 
servare, sed et linguam. Nunquam de formis mulierum disputes, nec quid agatur in alia, domus 
alia per te noverit. Hippocrates adjurat discipulos suos, antequam doceat, et in verba sua jurare 
compellit : extorquet sacramento silentium, sermonem, incessum, habitum, moresque 
praescribit. Quanto magis nos, quibus animarum medicina [al. cura] commissa est, omnium 
Christianorum domos debemus amare quasi proprias ? Consolatores potius nos in maeroribus 
suis, quam convivas in prosperis noverint. FACILE CONTEMNITUR Clericus, qui saepe vocatus ad 
prandium, ire non recusat. 

52:16 Raro accipiendum. Nuptias Clericus non conciliat. Sacrilegium Ecclesiam fraudare. — 
Nunquam petentes, raro accipiamus rogati. Beatius enim est magis dare quam accipere (Act. 
20). Nescio quo enim modo etiam ipse qui deprecatur, ut tribuat, quum acceperis, viliorem te 
judicat, et mirum in modum si eum rogantem contempseris, plus te posterius veneratur. 
Praedicator continentiae, nuptias ne conciliet. Qui Apostolum legit, dicentem, Superest, ut qui 
habent uxores, sic sint, quasi non habeant (1. Cor. 7) ; cur virginem cogit ut nubat ? Qui de 
monogamia Sacerdos est, quare viduam hortatur ut digama sit ? Procuratores et dispensatores 
domorum alienarum atque villarum, quomodo possunt esse Clerici, qui proprias jubentur 
contemnere facultates ? AMICO QUIPPIAM rapere, furtum est : Ecclesiam fraudare, sacrilegium 
est. Accepisse quod pauperibus erogandum est, et esurientibus plurimis, vel cautum esse velle, 
vel timidum ; aut quod apertissimi sceleris est, aliquid inde subtrahere, omnium praedonum 
crudelitatem superat. Ego fame torqueor, et tu judicas quantum ventri meo satis sit ? Aut divide 
statim quod acceperis, aut si timidus dispensator es, dimitte largitorem, ut sua ipse distribuat. 
NOLO SUB occasione mea sacculus tuus plenus sit. Nemo me melius, mea servare potest. 
Optimus dispensator est qui sibi nihil reservat. 

52:17 Coegisti me, Nepotiane carissime, lapidato jam Virginitatis libello [Epistola XXII. de 
Virginit. servanda], quem sanctae Eustochio Romae scripseram, post annos decem rursus 
Bethleem ora reserare, et confodiendum me linguis omnium prodere. Aut enim nihil 
scribendum fuit, ne hominum judicium subiremus, quod tu facere prohibuisti : aut scribentes 
nosse, cunctorum adversum nos maledicorum tela esse torquenda. Quos obsecro ut quiescant 
et desinant maledicere ; non enim ut adversariis, sed ut amicis scripsimus ; nec invecti sumus 
in eos qui peccant, sed ne peccent, monuimus. Neque in illos tantum, sed et in nos metipsos 
severi judices fuimus : volentesque festucam de oculo alterius tollere, nostram prius trabem 
ejecimus. Nullum laesi, nullius nomen saltem descriptione [al. mea scriptura] signatum est. 
Neminem specialiter meus sermo pulsavit. Generalis de vitiis disputatio est. Qui mihi irasci 
voluerit, prius ipse de se quod talis sit, confitebitur. 

{53} 

Epistola Llll 


(alias 103 ; scripta circ. an. 394) 


Ad Paulinum de studio Scripturarum 


Omnium sapientum exemplis provocat ad studium Litterarum sacrarum, et in his quantum sit 
difficultatis, ostendit. Deinde quo magis inflammet ad earum studium, singulos libros, Auctores 
et argumenta elogiis quibusdam breviter commendat. Denique, ut se a saeculi rebus penitus 
expediat, hortatur. 

53:1 Vera necessitudo. Sapientum peregrinationes. — Frater Ambrosius tua mihi munuscula 
perferens, detulit et suavissimas litteras, quae a principio amicitiarum, fidem jam probatae fidei 
et veteris amicitiae praeferebant. Vera enim illa necessitudo est, et Christi glutino copulata, 
quam non utilitas rei familiaris, non praesentia tantum corporum, non subdola et palpans 
adulatio ; sed Dei timor et divinarum Scripturarum studia conciliant. Legimus in veteribus 
historiis, quosdam lustrasse provincias, novos adisse populos, maria transisse, ut eos quos ex 
libris noverant, coram quoque viderent. Sic Pythagoras Memphiticos vates ; sic Plato /Egyptum 
et Architam Tarentinum, eamque oram Italiae, quae quondam magna Graecia dicebatur, 
laboriosissime peragravit ; ut qui Athenis magister erat et potens, cujusque doctrinam 
Academiae gymnasia personabant, fieret peregrinus atque discipulus, MALENS ALIENA 
verecunde discere, quam sua impudenter ingerere. Denique quum litteras quasi toto fugientes 
orbe persequitur, captus a piratis et venundatus, etiam tyranno crudelissimo (Dionysio Siciliae) 
paruit, captivus, vinctus, et servus ; tamen quia Philosophus, major emente se fuit. Ad T. Livium 
lacteo eloquentiae fonte manantem, de ultimis Hispaniae (a Gadibus,) Galliarumque finibus 
quosdam venisse nobiles legimus ; et quos ad contemplationem sui Roma non traxerat, unius 
hominis fama perduxit. Habuit illa aetas inauditum omnibus saeculis celebrandumque miraculum, 
ut urbem tantam ingressi, aliud extra urbem quaererent. Apollonius (sive ille Magus, ut vulgus 
loquitur, sive Philosophus, ut Pythagorici tradunt) intravit Persas, pertransivit Caucasum, 
Albanos, Scythas, Massagetas, opulentissima Indiae regna penetravit : et ad extremum latissimo 
Physon amne (Gange) transmisso, pervenit ad Brachmanas ; ut Hiarcam in throno sedentem 
aureo et de Tantali fonte potantem, inter paucos discipulos, de natura, de motibus, ac siderum 
cursu audiret docentem : inde per Elamitas, Babylonios, Chaldaeos, Medos, Assyrios, Parthos, 
Syros, Phoenices, Arabes, Palaestinos, reversus Alexandriam, perrexit /Ethiopiam, ut 
Gymnosophistas, et Tamosissimam Solis mensam videret in sabulo. Invenit ille vir ubique quod 
disceret : et semper proficiens, semper se melior fieret. Scripsit super hoc plenissime octo 
voluminibus Philostratus. 

53:2 Quid loquar de saeculi hominibus ? Quum Apostolus Paulus vas electionis et magister 
gentium, qui de conscientia tanti in se hospitis loquebatur. An experimentum quaeritis ejus qui 
in me loquitur Christus ? (2. Cor. 13:3.). Post Damascum Arabiamque lustratam, ascenderit 
Jerosolymam, ut videret Petrum, et manserit apud eum diebus quindecim. Hoc enim mysterio 
hebdomadis et ogdoadis, futurus Gentium praedicator instruendus erat. Rursumque post annos 
quattuordecim, assumpto Barnaba et Tito exposuerit Apostolis Evangelium, ne forte in vacuum 

curreret, aut cucurrisset. Habet nescio quid latentis energiae viva vox ; et in aures discipuli de 
auctoris ore transfusa fortius sonat. Unde et Eschynes, quum Rhodi exularet ; et legeretur illa 
Demosthenis Oratio, quam adversus eum habuerat, mirantibus cunctis atque laudantibus, 
suspirans ait : Quid si ipsam audissetis bestiam, sua verba resonantem ? 

53:3 Haec non dico, quod sit in me aliquid tale, quod vel possis, vel velis discere : sed quod 
ardor tuus ac discendi studium, etiam absque nobis per se probari debeat. Ingenium docile, et 
sine doctore laudabile est. Non quid invenias, sed quid quaeras, consideramus. Mollis cera et 
ad formandum facilis, etiam si artificis et plastae cessent manus, tamen xfj Suvctpei totum est, 
quicquid esse potest. Paulus Apostolus ad pedes Gamalielis legem Moysi et Prophetas didicisse 
se gloriatur, ut armatus spiritualibus telis, postea diceret confidenter : "Arma militiae nostrae, 
non carnalia sunt, sed potentia Dei, ad destructionem munitionum : Concilia destruentes, et 
omnem altitudinem extollentem se adversus scientiam Dei ; et captivantes [al. captivantem] 
omnem intellectum, ad oboediendum Christo : et parati subjugare cunctam inoboedientiam" (4. 
Cor. 10:4,5). Ad Timotheum scribit, ab infantia sacris litteris eruditum ; et hortatur ad studium 
lectionis, ne neglegat gratiam, quae data sit ei per impositionem manus Presbyterii. Tito praecipit, 
ut inter ceteras virtutes Episcopi, quem brevi sermone depinxit, scientiam quoque eligat [al. 
intellegat] Scripturarum : "Obtinentem, inquit, eum qui secundum doctrinam est, fidelem 
sermonem ; ut potens sit exhortari in doctrina sana, et contradicentes revincere" (Tim. 1:9). 
Sancta quippe rusticitas solum sibi prodest : et quantum aedificat ex vitae merito Ecclesiam 
Christi, tantum nocet, si destruentibus non resistat. Aggaeus Propheta, immo per Aggaeum 
Dominus, interroga, ait, Sacerdotes Legem (Agg. 2). 

Sacerdotis officium. Paulus cur vas electionis. — In tantum Sacerdotis officium est, interrogatum 
respondere de Lege. Et in Deuteronomio legimus : Interroga patrem, tuum, et annuntiabit tibi ; 
seniores tuos, et dicent tibi (Deut. 32:7). In Psalmo quoque centesimo decimo octavo. 
Cantabiles mihi erant justificationes tuae, in loco peregrinationis meae (v. 54). Et in descriptione 
justi viri, quum eum David arbori vitae, quae est in paradiso, compararet, inter ceteras virtutes 
et hoc intulit : In lege Domini voluntas ejus : et in lege ejus meditabitur die ac nocte (Psalm. 
1:2). Daniel in fine sacratissimae Visionis justos, ait, fulgere sicut stellas ; et intellegentes, hoc 
est doctos, quasi firmamentum. Vides quantum inter se distent, justa rusticitas, et docta 
justitia ? Alii stellis, alii caelo comparantur. Quanquam juxta Hebraicam Veritatem, utrumque 
de eruditis possit intellegi : ita enim apud eos legimus : "Qui autem docti fuerint, fulgebunt 
quasi splendor firmamenti : et qui ad justitiam erudiunt multos, quasi stellae in perpetuas 
aeternitates" (Dan. 12:3). Cur dicitur Paulus Apostolus vas electionis ? Nempe quia legis et 
sanctarum Scripturarum armarium est. Pharisaei stupent ad doctrinam Domini ; et mirantur in 
Petro et Joanne quomodo legem sciant, quum litteras non didicerint. Quicquid enim aliis 
exercitatio et quotidiana in Lege meditatio tribuere solet, illis Spiritus Sanctus suggerebat : et 
erant, juxta quod scriptum est, BeoSiSaxioi. Duodecim annos Salvator impleverat, et in Templo 
senes de quaestionibus legis interrogans, magis docet, dum prudenter interrogat. 


4. Nisi forte rusticum Petrum, rusticum dicimus Joannem ; quorum uterque dicere poterat : 
"Etsi imperitus sermone, non tamen scientia" (2. Cor. 11:6). Joannes rusticus, piscator, 
indoctus ? Et unde illa vox obsecro, "In principio erat Verbum, et Verbum erat apud Deum, et 
Deus erat Verbum ?" (Joan. 1:1.) Aoyoq enim Graece multa significat ; nam et verbum est, et 
ratio, et supputatio, et causa uniuscujusque rei, per quam sunt singula quae subsistunt. Quae 
universa recte intellegimus in Christo. Hoc doctus Plato nescivit : hoc Demosthenes eloquens 
ignoravit. "Perdam, inquit, sapientiam sapientium, et prudentiam prudentium reprobabo" (1. 

Cor. 1:19). Vera sapientia perdet falsam sapientiam : et quanquam stultitia praedicationis in 
Cruce sit, tamen Paulus "Sapientiam loquitur inter perfectos. Sapientiam autem non saeculi 
hujus, nec principum saeculi istius, qui destruuntur : sed loquitur Dei sapientiam in mysterio 
absconditam, quam praedestinavit Deus ante saecula" (1. Cor. 2:7). Dei sapientia Christus est. 
"Christus enim Dei virtus, et Dei sapientia" (Ibid. 24). Haec sapientia in mysterio abscondita est : 
de qua et noni Psalmi titulus praenotatur, "pro occultis filii" : in quo sunt omnes thesauri 
sapientiae et scientiae absconditi : et qui in mysterio absconditus erat, praedestinatus est ante 
saecula. Praedestinatus autem, et praefiguratus, in Lege et Prophetis. Unde et Prophetae 
appellabantur Videntes : quia videbant eum, quem ceteri non videbant. "Abraham vidit diem 
ejus : et laetatus est" (Joan. 8:56). Aperiebantur caeli Ezechieli ; qui populo peccatori erant. 
"Revela, inquit David, oculos meos : et considerabo mirabilia de lege tua" (Ps. 118:18). Lex enim 
spiritualis est, et revelatione opus est, ut intellegatur, ac revelata facie Dei gloriam 
contemplemur. 


53:5 Liber in Apocalypsi septem sigillis signatus ostenditur (Apoc. 5) : quem si dederis homini 
scienti litteras, ut legat, respondebit tibi : Non possum, signatus est enim. Quanti hodie putant 
se nosse litteras, et tenent signatum librum ; nec aperire possunt, nisi ille reseraverit "qui habet 
elavem David : qui aperit, et nemo claudit, claudit et nemo aperit ?" (Ibid. 3:7.) In Actis 
Apostolorum sanctus eunuchus, immo vir (sic enim eum Scriptura cognominat), quum legeret 
Isaiam, interrogatus a Philippo : "Putasne intellegis quae legis ?" Respondit, "Quomodo possum, 
nisi aliquis me docuerit ?" (Act. 8.) Ego, ut de me interim loquar, nec sanctior sum hoc eunucho, 
nec studiosior ; qui de /Ethiopia, id est, de extremis mundi finibus venit ad Templum, reliquit 
aulam regiam : et tantus amator Legis, divinaeque scientiae fuit, ut etiam in vehiculo sacras 
litteras legeret : et tamen quum librum teneret, et verba Domini cogitatione conciperet, lingua 
volveret, labiis personaret, ignorabat eum, quem in libro nesciens venerabatur. Venit Philippus, 
ostendit ei Jesum, qui clausus latebat in littera. O mira doctoris virtus ! Eadem hora credit 
eunuchus, baptizatur, fidelis et sanctus est ; ac de discipulo magister : plus in deserto, fonte 
Ecclesiae, quam in aurato synagogae Templo repperit. 

53:6 Haec a me perstricta sunt breviter (neque enim Epistolaris angustia evagari longius 
patiebatur) ut intellegeres te in Scripturis sanctis, sine praevio et monstrante semitam, non posse 
ingredi. Taceo de Grammaticis, Rhetoribus, Philosophis, Geometris, Dialecticis, Musicis, 
Astronomis, Astrologis, Medicis, quorum scientia mortalibus vel utilissima est, et in tres partes 
scinditur, xo Soypa, if)v pe0o6ov, iqv epneipiav. Ad minores artes veniam, et quae non tam , 
quam manu administrantur. Agricolae, caementarii, fabri, metallorum, lignorumve caesores, 
lanarii quoque et fullones, et ceteri qui variam supellectilem et vilia opuscula fabricantur, absque 
doctore non possunt esse quod cupiunt. "Quod Medicorum est," Promittunt Medici, tractant 
fabrilia fabri. (Horatius, Epist. lib. 1.). 

53:7 Sola Scripturarum ars est, quam sibi omnes passim vindicant. Scribimus indocti, 
doctique poemata passim. (Ibid.). Hanc garrula anus, hanc delirus senex, hanc sophista verbosus, 
hanc universi praesumunt, lacerant, docent, antequam discant. Alii adducto supercilio, grandia 
verba trutinantes, inter mulierculas de sacris litteris philosophantur. Alii discunt, proh pudor, a 
feminis, quod viros doceant : et ne parum hoc sit, quadam facilitate verborum, immo audacia 
edisserunt aliis, quod ipsi non intellegunt. Taceo de mei similibus, qui si forte ad Scripturas 
sanctas, post saeculares litteras venerint ; et sermone composito aurem populi mulserint, 
quicquid dixerint, hoc legem Dei putant : nec scire dignantur, quid Prophetae, quid Apostoli 
senserint ; sed ad sensum suum incongrua aptant testimonia ; quasi grande sit, et non 

vitiosissimum docendi genus, depravare sententias, et ad voluntatem suam Scripturam trahere 
repugnantem. Quasi non legerimus, Homerocentonas, et Virgiliocentonas : ac non sic etiam 
Maronem sine Christo possimus dicere Christianum, qui scripserit : 

Jam redit et virgo, redeunt Saturnia regna. 

Jam nova progenies caelo demittitur alto 

(Virgilius, Ecloga 4) 


Et patrem loquentem ad filium, Nate, meae vires, mea magna potentia solus. 

Et post verba Salvatoris in cruce. Talia perstabat memorans, fixusque manebat. 


Puerilia sunt haec, et circulatorum ludo similia, docere quod ignores : immo, ut cum stomacho 
loquar, ne hoc quidem scire quod nescias. 

53:8 Videlicet manifestissima est Genesis, in qua de natura mundi, de exordio generis humani, 
de divisione terrae, de confusione linguarum, et descensione usque ad /Egyptum, gentis scribitur 
Hebraeorum. Patet Exodus cum decem plagis, cum Decalogo, cum mysticis divinisque praeceptis 
In promptu est Leviticus liber, in quo singula sacrificia, immo singulae paene syllabae, et vestes 
Aaron, et totus ordo Leviticus, spirant caelestia sacramenta. Numeri vero, nonne totius 
arithmeticae, et Prophetiae Balaam, et quadraginta duarum per eremum mansionum mysteria 
continent ? Deuteronomium quoque secunda lex, et Evangelicae legis praefiguratio, nonne sic 
ea habet quae priora sunt, ut tamen nova sint omnia de veteribus ? Hucusque Pentateuchus : 
quibus quinque verbis (1. Cor. 14:19), loqui se velle Apostolus in Ecclesia gloriatur. Job exemplar 
patientiae, quae non mysteria suo sermone complectitur ? Prosa incipit, versu labitur, pedestri 
sermone finitur : omnesque leges dialecticae, propositione, assumptione, confirmatione, 
conclusione determinat. Singula in eo verba plena sunt sensibus. Et, ut de ceteris sileam, 
resurrectionem corporum sic prophetat ; ut nullus de ea vel manifestius, vel cautius scripserit : 
"Scio, inquit, quod redemptor meus vivit, et in novissimo die de terra resurrecturus sum : et 
rursum circumdabor pelle mea ; et in carne mea videbo Deum. Quem visurus sum ego ipse, et 
oculi mei conspecturi sunt, et non alius. Reposita est haec spes mea in sinu meo" (Job. 19:25,26). 
Veniam ad Jesum Nave, qui typus Domini non solum in gestis, sed etiam in nomine, transiit 
Jordanem, hostium regna subvertit, divisit terram victori populo, et per singulas urbes, viculos, 
montes, flumina, torrentes, atque confinia, Ecclesiae, caelestisque Jerusalem spiritualia regna 
describit. In Judicum libro quot principes populi, tot figurae sunt. Ruth Moabitis. Isaiae explet 
vaticinium, dicentis : "Emitte agnum, Domine, dominatorem terrae, de petra deserti ad montem 
filiae Sion" (Isai. 16:1). Samuel in Heli mortuo, et in occiso [al. occisione], Saul, veterem legem 
abolitam monstrat. Porro in Sadoc atque David, novi Sacerdotii, novique Imperii sacramenta 
testatur. Malachim, id est, Regum tertius, et quartus liber a Salomone usque ad Jechoniam : et 
ab Jeroboam filio Nabath, usque ad Osee, qui ductus est in Assyrios, regnum Juda et regnum 
describit Israel. Si historiam respicias, verba simplicia sunt : si in litteris sensum latentem 
inspexeris, Ecclesiae paucitas, et Haereticorum contra Ecclesiam bella narrantur. Duodecim 
Prophetae in unius voluminis angustias coarctati, multo aliud quam sonant in littera, praefigurant. 
Osee crebro nominat Ephraim. Samariam, Joseph, Jezrael, et uxorem fornicariam, et 
fornicationis filios, et adulteram cubiculo clausam mariti, multo tempore sedere viduam, et sub 
veste lugubri, viri ad se reditum praestolari. Joel filius Phathuel, describit terram duodecim 

tribuum, heruca, brucho, locusta, rubigine vastante corruptam : et post eversionem prioris 
populi, effusum iri Spiritum Sanctum super servos Dei, et ancillas, id est, super centum viginti 
credentium nomina, qui effundendus erat in cenaculo Sion : qui centum viginti, ab uno usque 
ad quindecim paulatim et per incrementa surgentes, quindecim graduum numerum efficiunt, 
qui in Psalterio mystice continentur. Amos pastor et rusticus, et "ruborum mora distringens," 
paucis verbis explicari non potest. Quis enim digne exprimat tria, aut quattuor scelera Damasci, 
Gazae, et Tyri, et Idumeae, et filiorum Ammon, et Moab, et in septimo octavoque gradu, Judae et 
Israel ? Hic loquitur ad vaccas pingues, quae sunt in monte Samariae, et ruituram domum 
majorem minoremque testatur. Ipse cernit fictorem locustae ; et stantem Dominum super 
murum litum vel adamantinum, et uncinum pomorum, attrahentem supplicia peccatoribus, et 
famem in terram : non famem panis, nec sitim aquae, sed audiendi verbum Dei. Abdias qui 
interpretatur "servus Dei" [al. Domini], pertonat contra Edom sanguineum, terrenumque 
hominem. Fratris quoque Jacob semper aemulum hasta percutit spirituali. Jonas "columba" 
pulcherrima, naufragio suo passionem Domini praefigurans, mundum ad paenitentiam revocat : 
et sub nomine Ninive, salutem gentibus nuntiat. Michaeas de Morasthi, "coheres" Christi, 
vastationem annuntiat filiae latronis, et obsidionem ponit contra eam : quia maxillam 
percusserit judicis Israel. Nahum "consolator" orbis, increpat civitatem sanguinum, et post 
eversionem illius loquitur : "Ecce super montes pedes evangelizantis et annuntiantis pacem" 
(Num. 1:15). Abacuc "luctator" fortis et rigidus, stat super custodiam suam, et figit gradum 
super munitionem, ut Christum in cruce contempletur, et dicat : "Operuit caelos gloria ejus, et 
laudis ejus plena est terra. Splendor ejus, ut lux erit : cornua in manibus ejus, ibi abscondita est 
fortitudo ejus" (Abac. 3). Sophonias "speculator" et arcanorum Domini cognitor, audit 
clamorem a porta piscium, et ejulatum a secunda, et contritionem a collibus. Indicit quoque 
ululatum habitatoribus pilae : quia conticuit omnis populus Chanaam : disperierunt universi, qui 
involuti erant argento. Aggaeus "festivus" et laetus, qui seminavit in lacrimis, ut in gaudio 
meteret, destructum Templum reaedificat, Dominumque Patrem inducit loquentem : "Adhuc 
unum modicum, et ego commovebo caelum et terram, et mare, et aridam, et movebo omnes 
gentes : et veniet desideratus cunctis gentibus" (Agg. 2:7,8). Zacharias "memor Domini sui," 
multiplex in Prophetia, Jesum vestibus sordidis indutum, et lapidem oculorum septem, 
candelabrumque aureum quum totidem lucernis, quot oculis, duas quoque olivas a sinistris 
lampadis cernit et dextris : ut post equos, rufos, nigros et albos, et varios, et dissipatas quadrigas 
ex Ephraim, et equum de Jerusalem, pauperem regem vaticinetur et praedicet, sedentem super 
pullum filium asinae subjugalis. Malachias aperte, et in fine omnium Prophetarum, de abjectione 
Israel et vocatione gentium : "Non est mihi, ait, voluntas in vobis, dicit Dominus exercituum, et 
munus non suscipiam de manu vestra. Ab ortu enim solis usque ad occasum, magnum est 
nomen meum in gentibus : et in omni loco sacrificatur, et offertur nomini meo oblatio munda" 
(Mal. 1:10). Isaiam, Jeremiam, Ezechielem, et Danielem quis possit vel intellegere, vel 
exponere ? Quorum primus non Prophetiam mihi videtur texere, sed Evangelium. Secundus 
virgam nuceam [Vulg. vigilantem] et ollam succensam a facie Aquilonis, et pardum spoliatum 
suis coloribus ; et quadruplex diversis metris nectit alphabetum (Lamentationes). Tertius 
principia et finem tantis habet obscuritatibus involuta, ut apud Hebraeos istae partes cum exordio 
Geneseos ante annos triginta non legantur. Quartus vero qui et extremus inter quattuor 
Prophetas, temporum conscius, et totius mundi 4 >iAo'igtu)p, lapidem praecisum de monte sine 
manibus, et regna omnia subvertentem, claro sermone pronuntiat. David, Simonides noster, 
Pindarus et Alcaeus, Flaccus quoque, Catullus et Serenus, Christum lyra personat, et in 
decachordo psalterio ab inferis suscitat resurgentem. Salomon, pacificus, et amabilis Domini, 
mores corrigit, naturam docet, Ecclesiam jungit et Christum, sanctarumque nuptiarum dulce 
canit epithalamium. Esther in Ecclesiae typo populum liberat de periculo, et interfecto Aman, 

qui interpretatur "iniquitas," partes convivii et diem celebrem mittit in posteros. Paralipomenon 
liber, id est, Instrumenti veteris eniiopr) tantus ac talis est, ut absque illo si quis scientiam 
Scripturarum sibi voluerit arrogare, seipsum irrideat. Per singula quippe nomina, juncturasque 
verborum, et praetermissae in Regum libris tanguntur historiae, et innumerabiles explicantur 
Evangelii quaestiones. Ezras et Neemias, "adjutor" videlicet et "consolator a Domino," in unum 
volumen coarctantur : instaurant Templum, muros exstruunt civitatis : omnisque illa turba 
populi redeuntis in patriam, et descriptio Sacerdotum, Levitarum, Israelis, proselytorum ac per 
singulas familias murorum ac turrium opera divisa, aliud in cortice praeferunt, aliud retinent in 
medulla. 

53:9 Cernis me Scripturarum amore raptum excessisse modum Epistolae, et tamen non 
implesse quod volui. Audivimus tantum quid nosse, quid cupere debeamus, ut et nos quoque 
possimus dicere : "Concupivit anima mea desiderare justificationes tuas in omni tempore" (Ps. 
118:20). Ceterum Socraticum illud impletur in nobis ; Hoc tantum scio, quod nescio. Tangam 
et novum breviter Testamentum. Matthaeus, Marcus, Lucas, et Joannes, quadriga Domini, et 
verum Cherubim, quod interpretatur "scientiae multitudo, per totum corpus oculati sunt, 
scintillae emicant, discurrunt fulgura, pedes habent rectos et in sublime tendentes, terga 
pennata et ubique volitantia. Tenent se mutuo, sibique perplexi sunt, et quasi rota in rota 
volvuntur, et pergunt quocumque eos flatus Sancti Spiritus perduxerit. Paulus Apostolus ad 
septem Ecclesias scribit (octava enim ad Hebraeos a plerisque extra numerum ponitur.)" 
Timotheum instruit ac Titum, Philemonem pro fugitivo famulo (Onesimo) deprecatur. Super 
quo tacere melius puto, quam pauca scribere. Actus Apostolorum nudam quidem sonare 
videntur historiam, et nascentis Ecclesiae infantiam texere : sed si noverimus scriptorem eorum 
Lucam esse medicum, cujus "Laus est in Evangelio," animadvertemus pariter omnia verba illius, 
animae languentis esse medicinam. Jacobus, Petrus, Joannes, Judas Apostoli, septem Epistolas 
ediderunt tam mysticas quam succinctas, et breves pariter et longas : breves in verbis, longas 
in sententiis, ut rarus sit qui non in earum lectione caecutiat [al. concutiatur]. Apocalypsis Joannis 
tot habet sacramenta, quot verba. Parum dixi pro merito voluminis. Laus omnis inferior est : in 
verbis singulis multiplices latent intellegentiae. 

53:10 Oro te, frater carissime, inter haec vivere, ista meditari, nihil aliud nosse, nihil quaerere, 
nonne tibi videtur jam hic in terris regni caelestis habitaculum ? Nolo offendaris in Scripturis 
sanctis simplicitate, et quasi vilitate verborum, quae vel vitio interpretum, vel de industria sic 
prolata sunt, ut rusticam contionem [al. contentionem] facilius instruerent : et in una eademque 
sententia, aliter doctus, aliter audiret indoctus. Non sum tam petulans et hebes, ut haec me 
nosse pollicear, et eorum fructus in terra capere, quorum radices in caelo fixae sunt ; sed velle 
fateor : sedenti me praefero, magistrum renuens, comitem spondeo. Petenti datur, pulsanti 
aperitur : quaerens invenit. Discamus in terris, quorum nobis scientia perseveret in caelo. 

53:11 Obviis te manibus excipiam, et, ut inepte aliquid, ac de Hermagorae tumiditate effutiam, 
quicquid quaesieris, tecum scire conabor. Habes hic amantissimum tui fratrem Eusebium, qui 
litterarum tuarum mihi gratiam duplicavit, referens honestatem morum tuorum, contemptum 
saeculi, fidem amicitiae, amorem Christi. Nam prudentiam et eloquii venustatem, etiam absque 
illo, ipsa Epistola praeferebat. Festina, quaeso te, et haerentis in salo naviculae funem magis 
praecide, quam solve. Nemo renuntiaturus saeculo bene potest vendere, quae contempsit ut 
venderet. Quicquid in sumptus de tuo tuleris, pro lucro computa. Antiquum dictum est : Avaro 
tam deest quod habet, quam quod non habet. "Credenti totus mundus divitiarum est. Infidelis 
autem etiam obolo indiget." Sic vivamus tanquam nihil habentes, et omnia possidentes. VICTUS 
et vestitus, divitiae Christianorum sunt. Si habes in potestate rem tuam, vende : si non habes, 

projice. Tollenti tunicam, et pallium relinquendum est. Scilicet nisi tu semper recrastinans, et 
diem de die trahens, caute et pedetentim tuas possessiunculas vendideris, non habet Christus 
unde alat pauperes suos. Totum Deo dedit, qui seipsum obtulit. Apostoli navem tantum et retia 
reliquerunt. Vidua duo aera misit ad gazophylacium, et praefertur Croesi divitiis. FACILE 
contemnit omnia, qui se semper cogitat esse moriturum. 

{54} 

Epistola LIV 


(alias 10 ; scripta circiter ann. 394) 


Ad Furiam de viduitate servanda 


Furiam viduam, Titianae filiam, Probi Consolis nurum, hortatur ut in viduitate perseveret, nec 
iteret matrimonium ; et quoniam adhuc virenti erat aetate, quibus modis pudicitiam simul ac 
famam tueri debeat, praecipit. 

54:1 Obsecras litteris, et suppliciter deprecaris, ut tibi scribam, immo rescribam, quomodo 
vivere debeas, et viduitatis coronam illaeso pudicitiae nomine conservare. Gaudet animus, 
exsultant viscera, gestit affectus, hoc te cupere esse post virum, quod sanctae memoriae mater 
tua Titiana multo tempore fuit sub marito. Exauditae sunt preces et orationes ejus. Impetravit, 
ut adipisceretur in unica filia, quod vivens ipsa possederat. Habes praeterea generis tui grande 
privilegium, quod exinde a Camillo (L. Furius Camillus), vel nulla, vel rara vestrae familiae scribitur 
secundos nosse concubitus : ut NON TAM laudanda sis, si vidua perseveres, quam execranda, si 
id Christiana non serves, quod per tanta saecula gentiles feminae custodierunt. 

54:2 Taceo de Paula et Eustochio, stirpis vestrae floribus, ne per occasionem exhortationis 
tuae illas laudare videar. Blaesillamque praetereo, quae maritum suum, tuum secuta germanum, 
in brevi vitae spatio tempora virtutum multa complevit. Atque utinam praeconia feminarum 
imitarentur viri : ET RUGOSA senectus redderet, quod sponte offert adolescentia. Sciens et 
videns in flammam mitto manum : adducentur supercilia, extendetur brachium ; Iratusque 
Chremes tumido desaeviet ore. Consurgent proceres adversus Epistolam meam ; turba patritia 
detonabit [al. denotabit], me magum, me seductorem clamitans, et in terras ultimas 
deportandum. Addant, si volunt, et Samaritem, ut Domini mei titulum recognoscam. Certe 
filiam a parente non divido, nec dico illud de Evangelio : Sine ut mortui sepeliant mortuos suos 
(Matth. 8:22; et Luc. 9:60). Vivit enim, qui credit in Christum. Et qui in illum credit, debet utique 
quomodo ille ambulavit, et ipse ambulare (1. Joan. 2:6). 

54:3 Quando honorandi parentes. — Facessat invidia, quam nomini Christiano maledicorum 
semper genuinus infigit : ut, dum probra metuunt, ad virtutes non provocentur. Exceptis 
epistolis, ignoramus alterutrum. SOLAQUE causa pietatis est, ubi carnis nulla notitia est. Honora 
patrem tuum ; sed si te a vero Patre non separat. TAMDIU SCITO sanguinis copulam, quamdiu 
ille suum noverit Creatorem. Alioqui David tibi protinus canet : "Audi filia, et vide, et inclina 
aurem tuam, et obliviscere populum et domum patris tui : et concupiscet rex decorem tuum, 
quoniam ipse est Dominus tuus" (Ps. 44:11). Grande praemium parentis obliti : Concupiscet rex 
decorem tuum. Quia audisti, quia vidisti, quia inclinasti aurem tuam ; et populi tui, domusque 

patris tui oblita es, idcirco concupiscet rex decorem tuum, et dicet tibi : Tota pulchra es amica 
mea, et macula non est in te (Cant. 4:7). Quid pulchrius anima, quae Dei filia nuncupatur, et 
nullos extrinsecus quaerit ornatus ? [Mss. amplexus]. Credit in Christum, et hac ambitione ditata 
pergit ad sponsum : eundem habens Dominum, quem et virum. 

54:4 Nuptiarum angustiae. — Quid angustiarum habeant nuptiae, didicisti in ipsis nuptiis : et 
quasi coturnicum carnibus usque ad nauseam saturata es (Num. 11) : amarissimam choleram 
tuae sensere fauces. Egessisti acescentes et morbidos cibos : relevasti aestuantem stomachum. 
Quid vis rursum ingerere, quod tibi noxium fuit ? Canis revertens ad vomitum, et sus lota, ad 
volutabrum luti (2. Petr. 2:22). Bruta quoque animalia et vagae aves, in easdem pedicas retiaque 
non incidunt. An vereris, ne proles Furiana deficiat, et ex te parens tuus non habeat pusionem, 
qui reptet in pectore, et cervicem ejus stercore liniat ? Quippe omnes habent filios, qui habuere 
matrimonia ; et quibus nati sunt liberi, suo generi responderunt. Exhibuit Ciceronis filius patrem 
in eloquentia ? Cornelia vestra, pudicitiae simul et fecunditatis exemplar, Graecos suos se 
genuisse laetata est ? RIDICULUM est sperare pro certo, quod multos et non habere videas, et 
quum habuerint, perdidisse. Cui dimittes tantas divitias ? Christo, qui mori non potest. Quem 
habebis heredem ? Ipsum, quem et Dominum. Contristabitur pater, sed laetabitur Christus : 
lugebit familia, sed Angeli gratulabuntur. Faciat pater quod vult de substantia sua : NON ES 
EJUS, cui nata es, sed cui renata : et qui te grandi pretio redemit, sanguine suo. 

54:5 Cavendae nutrices et servi. — Cave nutrices, et gerulas, et istiusmodi venenata animalia, 
quae de corio tuo saturari ventrem suum cupiunt. Non suadent quod tibi, sed quod sibi prosit. 
Et saepe illud obganniunt : 

Solane perpetua maerens carpere juventa ? 

Nec dulces natos, Veneris nec praemia noris ? 

(7ENEID. 1. IV.) 


Ubi pudicitiae sanctitas [al. pudicitie et sanctitas], ibi frugalitas est. Ubi frugalitas, ibi damna 
servulorum. Quicquid non tulerint [al. intulerint], sibi ablatum putant : nec considerant de 
quanto, sed quantum accipiant. Ubicumque viderint Christianum, statim illud de trivio, 6 
ypaiKoq, 6 £Tu0£ir|q. Hi rumores turpissimos serunt : et quod ab ipsis egressum est, id ab aliis 
audisse se simulant, iidem auctores et exaggeratores. Exit fama de mendacio : quae quum ad 
matronas pervenerit, et earum linguis fuerit ventilata, provincias penetrat. Videas plerasque 
rabido ore saevire, et tincta facie, viperinis orbibus, dentibus pumicatis carpere Christianos. Hic 
aliqua, 


Cui circa humeros hyacinthina laena est ; 
Rancidulum quiddam, balba de nare locuta. 
Perstrepit, ac tenero supplantat verba palato. 


(PERS. Sat. prima.) 

Omnis consonat chorus, et latrant universa subsellia. Junguntur nostri ordinis, qui et roduntur 
et rodunt. Adversus nos loquaces, pro se muti ; quasi et ipsi aliud sint quam Monachi ; et non 
quicquid in Monachos dicitur, redundet in Clericos qui sunt Monachorum. Detrimentum pecoris, 
pastoris patres ignominia est. Sicut e regione, illius Monachi vita laudanda est, qui venerationi 
habet Sacerdotes Christi : et non detrahit gradui per quem factus est Christianus. 


54:6 Haec locutus sum, in Christo filia, non dubitans de proposito tuo (nunquam enim 
exhortatorias litteras postulares, si ambigeres de bono monogamiae), sed ut nequitiam 
servulorum, qui te venalem portant, et insidias affinium, ac pium parentis errorem intellegeres : 
cui, ut amorem in te tribuam, amoris scientiam non concedo, dicens aliquid cum Apostolo : 
"Confiteor, zelum Dei habent, sed non secundum scientiam" (Rom. 10:1). Imitare potius (crebro 
enim idipsum repetam) sanctam matrem tuam, cujus ego quoties recordor, venit in mentem 
ardor in Christum, pallor ex jejuniis, eleemosynae in pauperes, obsequium in servos Dei, 
humilitas vestium et cordis, atque in cunctis sermo moderatus. Pater tuus, quem ego honoris 
causa nomino (non quia Consularis et Patritius, sed quia Christianus est) impleat nomen suum. 
Laetetur filiam genuisse Christo, non saeculo. Quin potius doleat, quod et virginitatem frustra 
amiseris, et fructus perdideris nuptiarum. Ubi est maritus quem tibi dedit ? Etiam si amabilis, 
etiam si bonus fuisset, mors repuisset omnia : et copulam carnis solvisset interitus. Arripe, 
quaeso, occasionem, et fac de necessitate virtutem. NON QU/ERUNTUR in Christianis initia, sed 
finis. Paulus male coepit, sed bene finivit. Judae laudantur exordia ; sed finis proditione 
damnatur. Lege Ezechielem : "Justitia justi non liberabit eum, in quacumque die peccaverit. Et 
impietas impii non nocebit ei, in quacumque die conversus fuerit ab impietate sua" (Ezech. 33). 
Ista est scala Jacob, per quam Angeli ascendunt, et descendunt ; cui Dominus innititur lapsis 
porrigens manum, et fessos ascendentium gradus, sui contemplatione sustentans. Sed sicut non 
vult mortem peccatoris, tantum [al. tantum quantum] ut convertatur et vivat : ita tepidos odit, 
et cito ei nauseam faciunt. Cui plus dimittitur, plus diligit. 

54:7 Vestium cultus. — Meretrix illa in Evangelio baptizata lacrimis suis, et crine, quo multos 
ante deceperat, pedes Domini tergens, salvata est (Luc. 7). Non habuit crispantes mitras, nec 
stridentes calceolos, nec orbes stibio fuliginatos. Quanto foedior, tanto pulchrior. Quid facit in 
facie Christianae purpurissus et cerussa ? Quorum alterum ruborem genarum labiorumque 
mentitur : alterum candorem oris et colli : ignis juvenum, fomenta libidinum, impudicae mentis 
indicia. Quomodo flere potest pro peccatis suis, quae lacrimis cutem nudat, et sulcos ducit in 
facie? Ornatus iste non Domini est; velamen istud Antichristi est. QUA FIDUCIA erigit ad caelum 
vultus, quos Conditor non agnoscat ? Frustra obtenditur adolescentia, et aetas puellaris asseritur. 
Vidua quae marito placere desivit, et juxta Apostolum vere vidua est, nihil habet necessarium, 
nisi perseverantiam. Meminit pristinae voluptatis, scit quid amiserit, quo delectata sit. Ardentes 
diaboli sagittae, jejuniorum et vigiliarum rigore [al. frigore] restinguendae sunt. Aut loquendum 
nobis est, ut vestiti sumus : aut vestiendum, ut loquimur. Quid aliud pollicemur, et aliud 
ostendimus ? LINGUA personat castitatem, et totum corpus praefert impudicitiam. 

54:8 Hoc quantum ad habitum pertinet et ornatum. Ceterum vidua quae in deliciis est (non 
est meum, sed Apostoli) vivens mortua est. Quid sibi vult hoc quod ait : vivens mortua est ? (1. 
Tim. 5:6.). Vivere quidem videtur ignorantibus, et non esse peccato mortua, sed Christo, quem 
secreta non fallunt, mortua est. "Anima quae peccaverit, ipsa morietur" (Ezech. 18). 
"Quorumdam hominum peccata manifesta sunt, praecedentia ad judicium : quosdam autem et 
subsequuntur. Similiter et facta bona manifesta sunt : et quae aliter se habent, abscondi non 
possunt" (1. Tim. 5:24. et 25). Quod dicit istiusmodi est : Quidam tam libere et palam peccant, 

ut postquam eos videris, statim intellegas peccatores. Alios autem, qui callide occultant vitia 
sua, ex sequenti conversatione cognoscimus. Similiter et bona apud aliquos in propatulo sunt, 
in aliis longo usu discimus. Quid ergo necesse est nos jactare pudicitiam, quae sine comitibus et 
appendiciis suis, continentia et parcitate, fidem sui facere non potest ? Apostolus macerat 
corpus suum, et animae subjicit imperio ; ne quod aliis praecipit, ipse non servet : ET 
ADOLESCENTULA fervente cibis corpore, de castitate secura est ? 

54:9 Neque vero haec dicens, condemno cibos, quos Deus creavit ad utendum cum gratiarum 
actione ; sed juvenibus et puellis incentiva aufero voluptatum. Non /Etnaei ignes, non Vulcania 
tellus, non Vesevus et Olympus tantis ardoribus aestuant, ut juveniles medullae vino plenae, et 
dapibus inflammatae. Avaritia calcatur a plerisque, et cum marsupio deponitur. Maledicam 
linguam indictum emendat silentium. Cultus corporis et habitus vestium, unius horae spatio 
commutatur. Omnia alia peccata extrinsecus sunt ; et quod foris est, facile abjicitur. Sola libido 
insita a Deo, ob liberorum procreationem, si fines suos egressa fuerit, redundat in vitium, et 
quadam lege naturae in coitum gestit erumpere. Grandis igitur virtutis est, et sollicitae diligentiae, 
superare quod nata sis : in carne, non carnaliter vivere : tecum pugnare cottidie, et inclusum 
hostem Argi (ut fabulae ferunt) centum oculis observare. Hoc est quod Apostolus verbis aliis 
loquebatur : "Omne peccatum quod fecerit homo, extra corpus est. Qui autem fornicatur in 
corpus suum peccat" (2. Cor. 6:18). Ajunt medici et qui de humanorum corporum scripsere 
naturis, praecipueque Galenus in libris, quorum titulus nepi 'Yyieivtov (Galeni libri de Tuenda 
sanitate), puerorum et juvenum, ac perfectae aetatis virorum mulierumque corpora insito calore 
fervere, et noxios esse his aetatibus cibos, qui calorem augeant ; sanitatique conducere frigida 
quaeque in esu et potu sumere. Sicut e contrario senibus, qui pituita laborant et frigore, calidos 
cibos, et vetera vina prodesse. Unde et Salvator : "Attendite, inquit, vobis, ne forte graventur 
corda vestra in crapula et ebrietate, et curis hujus vitae" (Luc. 21:34). Et Apostolus : "Nolite 
inebriari vino, in quo est luxuria" (Ephes. 5:18). Nec mirum hoc figulum sensisse de vasculo, 
quod ipse fabricatus est, quum etiam Comicus, cujus finis est humanos mores nosse atque 
describere, dixerit : 

Sine Cerere et Libero friget Venus. 

(TERENT, in Eunuc.) 


54:10 Quid vitandum juvenibus in cibis. — Primum igitur, si tamen stomachi firmitas patitur, 
donec puellares annos transeas, aquam in potu sume, quae natura frigidissima est. Aut si hoc 
imbecillitas prohibet, audi quum Timotheo : "Vino modico utere propter stomachum, et 
frequentes tuas infirmitates" (1. Tim. 5:23). Deinde in ipsis cibis calida quaeque devita : non 
solum de carnibus loquor, super quibus vas electionis profert sententiam : "Bonum est vinum 
non bibere, et carnem non manducare" ; sed etiam in ipsis leguminibus inflantia quaeque, et 
gravia [al. gravida] declinanda sunt : nihilque ita scias conducere Christianis adolescentibus, ut 
esum olerum. Unde et in alio loco : "Qui infirmus est, ait, olera manducet" (Rom. 14:2) ; 
ardorque corporum frigidioribus epulis temperandus est. Sic [al. Si] autem tres pueri et Daniel 
leguminibus vescebantur. Pueri erant, necdum ad sartaginem venerant, in qua rex Babylonius 
senes judices frixit. Nobis non corporis cultus, qui in illis (excepto privilegio gratiae Dei) ex 
hujuscemodi cibis enituerat ; sed animae vigor quaeritur, quae carnis infirmitate fit fortior. Inde 
est quod nonnulli vitam pudicam appetentium, in medio tinere corruunt, dum solam 
abstinentiam carnium putant ; et leguminibus onerant stomachum, quae momoderate parceque 

sumpta, innoxia sunt. Et, ut quod sentio loquar, nihil sic inflammat corpora, et titillat membra 
genitalia, sicut indigestus cibus, ructusque convulsus. Malo apud te, filia, verecundia parumper, 
quam causa periclitari. QUIDQUID seminarium voluptatum est, venenum puta. Parcus cibus, et 
venter semper esuriens, triduanis jejuniis praefertur ; et multo melius est cottidie parum, quam 
raro satis sumere. Pluvia illa optima est, quae sensim descendit in terram. Subitus et nimius 
imber in praeceps arva subvertit. 

54:11 Quando comedis, cogita quod statim tibi orandum, ilico et legendum sit. De Scripturis 
sanctis habeto fixum versuum numerum ; istud pensum Domino tuo redde. Nec ante quiete 
membra concedas, quam calathum pectoris tui, hoc subtegmine impleveris. Post Scripturas 
sanctas doctorum hominum tractatus lege : eorum dumtaxat, quorum fides nota est. Non 
necesse habes aurum in luto quaerere ; multis margaritis, unam redime margaritam. Sta, juxta 
Jeremiam, in viis pluribus (Jerem. 6:16), ut ad illam viam quae ad Patrem [al. patriam] ducit, 
pervenias. Amorem monilium atque gemmarum, sericarumque vestium, transfer ad scientiam 
Scripturarum. Ingredere terram repromissionis, lacte et meile manantem (Exod. 2). Comede 
similam et oleum : vestire cum Joseph variis indumentis (Genes. 37) : perforentur aures tuae 
cum Jerusalem sermone Dei ; ut pretiosa ex illis novarum segetum grana dependeant. Habes 
Sanctum Exsuperium, probatae aetatis et fidei, qui te monitis suis frequenter instituat. 

54:12 Fac tibi amicos de iniquo mammona, qui te recipiant in aeterna tabernacula (Luc. 16). 
Illis tribue divitias tuas, qui non Phasides aves, sed cibarium panem comedant ; qui famem 
expellat, non qui augeat luxuriam. Intellige super egenum et pauperem (Ps. 40). Omni petenti 
te, da ; sed maxime domesticis fidei : nudum vesti, esurientem ciba, aegrotantem visita (Luc. 6). 
Quotiescumque manum extendis, Christum cogita. Cave ne, mendicante Domino Deo tuo, 
alienas divitias augeas. 

54:13 Cavendae juvenum confabulationes. Confabulandi fiducia in viduis. Sanctus amor 
impatientiam non habet. Laudes Eustochii virginis. — Juvenum fuge consortia. Comatulos, 
comptos, atque lascivos, domus tuae tecta non videant. Cantor pellatur, ut noxius. Fidicinas et 
psaltrias, et istiusmodi chorum diaboli, quasi mortifera Sirenarum carmina proturba [al. devita 
ac proturba] ex aedibus tuis. Noli ad publicum subinde procedere, et spadonum exercitu 
praeeunte, viduarum circumferri libertate. Pessimae consuetudinis est, quum fragilis sexus et 
imbecilla aetas suo arbitrio abutitur, et putat licere, quod libet, "Omnia quidem licent, sed non 
omnia expediunt" (1. Cor. 6:12). Nec procurator calamistratus, nec formosus collactaneus, nec 
candidus [al. candidulus] et rubicundus assecla adhaereat lateri tuo. Interdum animus 
dominarum ex ancillarum habitu judicatur. Sanctarum virginum et viduarum societatem appete. 
Et si sermocinandi cum viris incubuerit necessitas, arbitros ne divites : tantaque confabulandi 
fiducia sit, ut intrante alio, nec paveas, nec erubescas. Speculum mentis est facies, et taciti oculi 
cordis fatentur arcana. Vidimus nuper ignominiosum quendam per totum Orientem volitasse 
rumorem. Et aetas, et cultus, et habitus, et incessus, et indiscreta societas, exquisitae epulae, 
regius apparatus, Neronis et Sardanapali nuptias loquebantur. Aliorum vulnus, nostra sit cautio. 
"Pestilente flagellato, stultus sapientior erit." (Prov. 19). Sanctus amor impatientiam non habet. 
Falsus rumor cito opprimitur, et vita posterior judicat de priore. Fieri quidem non potest, ut 
absque morsu hominum, vitae hujus curricula quis pertranseat : malorumque solatium est, 
bonos carpere, dum peccantium multitudine putant culpam minui peccatorum. Sed tamen cito 
ignis stipulae conquiescit, et exundans flamma, deficientibus nutrimentis, paulatim emoritur. Si 
anno praeterito fama mentita est, aut si certe verum dixit, cesset vitium, cessabit et rumor. Haec 
dico, non quod de te sinistrum quid metuam, sed quod pietatis affectu, etiam quae tuta sunt, 
pertimescam. O si videres sororem tuam, et illud sacri oris eloquium coram te audire 

contingeret, cerneres in parvulo corpusculo ingentes animos. Audires totam veteris et novi 
Testamenti supellectilem ex illius corde fervere. Jejunia pro ludo habet, orationem pro deliciis. 
Tenet tympanum in exemplum Mariae, et Pharaone merso, Virginum choro praecinit : 
"Cantemus Domino, gloriose enim magnificatus est, equum et ascensorem dejecit in mare" 
(Exod. 15:1). Has docet psaltrias Christo, has fidicinas erudit Salvatori. Sic dies, sic nox ducitur, 
et oleo ad lampades praeparato, sponsi exspectatur adventus. Imitare ergo et tu consanguineam 
tuam. Habeat Roma, quod augustior urbe Romana possidet Bethleem. 

54:14 Habes opes, facile tibi est indigentibus victus subsidia ministrare. Quod luxuriae 
parabatur, virtus insumat : nullam [al. nulla] nuptias contemptura timeat egestatem. Redime 
virgines, quas in cubiculum regis inducas. Suscipe viduas, quas inter Virginum lilia, et Martyrum 
rosas, quasi quasdam violas, misceas : pro corona spinea, in qua Christus mundi delicta portavit, 
talia serta compone. Laetetur et adjuvetur nobilissimus pater tuus : discat a filia, quod didicerat 
ab uxore. Jam incanuit caput, tremunt genua, dentes cadunt : et fronte ob senium rugis arata, 
vicina est mors in foribus ; designatur rogus prope. Velimus, nolimus, senescimus. Paret sibi 
viaticum, quod longo itineri necessarium est. Secum portet, quod invitus dimissurus est ; immo 
praemittat in caelum, quod si negaverit, terra sumptura est. 

54:15 Solent adolescentulae viduae, quarum nonnullae abierunt retro post Satanam, quum 
luxuriatae fuerint in Christo nubentes dicere : Patrimoniolum meum cottidie perit : majorum 
hereditas dissipatur : servus contumeliose locutus est : imperium ancilla neglexit. Quis 
procedet ad publicum ? Quis respondebit pro agrorum tributis ? Parvulos meos qui erudiet, et 
vernulas quis educabit ? Et hanc proh nefas, causam opponunt matrimonii, quae vel sola debuit 
nuptias impedire. Superducit mater filiis, non nutritium, sed hostem ; non parentem, sed 
tyrannum. Inflammata libidine, obliviscitur uteri sui : et inter parvulos suas miserias nescientes, 
lugens dudum, nova nupta componitur. Quid obtendis patrimonium ? Quid superbiam 
servulorum ? Confitere turpitudinem. Nulla idcirco maritum ducit, ut cum marito non dormiat. 
Aut si certe libido non stimulat, quae tanta insania est, in morem scortorum prostituere 
castitatem, ut augeantur divitiae ; et propter rem vilem atque perituram, pudicitia, quae et 
pretiosa et aeterna est, polluatur ? Si habes liberos, nuptias quid requiris ? Si non habes, quare 
expertam non metuis sterilitatem ; et rem incertam, certo praefers pudori ? 

Sponsales tabulae. Nuptiarum secundarum miseriae. — Scribuntur tibi nunc sponsales tabulae, 
ut post paululum testamentum facere compellaris. Simulabitur mariti infirmitas : et quod te 
morituram facere volet, ipse victurus faciet : aut si evenerit, ut ex secundo marito habeas filios, 
domestica oritur pugna, intestinum praelium. Non licebit tibi amare liberos, nec aequis aspicere 
oculis, quos genuisti. Clam porriges cibos, invidebit mortuo : et nisi oderis filios, adhuc eorum 
amare videberis patrem. Quod si de priore uxore sobolem habens, domum te introduxerit : 
etiam si clementissima fueris, omnes Comoedi, et Mimographi, et communes Rhetorum loci, in 
novercam saevissimam declamabunt. Si privignus languerit, et condoluerit caput, infamaberis 
ut venefica. Si non dederis cibos, crudelis ; si dederis, malefica diceris. Oro te, quid habent 
tantum boni secundae nuptiae, ut haec mala valeant compensare ? 


54:16 Volumus scire quales esse debeant viduae ? Legamus Evangelium secundum Lucam : Et 
erat, inquit, Anna prophetissa, filia Phanuel de tribu Aser (Luc. 2:36). Anna, interpretatur gratia. 
Phanuel, in lingua nostra, resonat vultum Dei. Aser, vel in beatitudinem, vel in divitias vertitur. 
Quia igitur ab adolescentia usque ad octoginta quattuor annos viduitatis onus sustinuerat, et 
non recedebat de templo Dei, diebus ac noctibus insistens jejuniis et obsecrationibus : idcirco 

meruit gratiam spiritualem [al. specialem], et nuncupari filia vultus Dei ; et ab atavis, beatitudine, 
divitiisque censetur. Recordemur viduae Sareptanae, quae et suae et filiorum saluti, Eliae praetulit 
famem : ut in ipsa nocte moritura cum filio, superstitem hospitem relinqueret, malens vitam 
perdere, quam eleemosynam : et in pugillo farinae seminarium sibi messis Dominicae praeparavit. 
Farina seritur, et olei capsaces nascitur. In Judaea frumenti est penuria. Granum enim tritici ibi 
mortuum fuerat (Joan. 12), et in gentium vidua olei fluenta manabant. Legimus in Judith (si cui 
tamen placet volumen recipere) viduam confectam jejuniis, et habitu lugubri sorditatam, quae 
non lugebat mortuum virum, sed squalore corporis, sponsi quaerebat adventum. Video 
armatam gladio manum, cruentam dexteram. Recognosco caput Holophernis de mediis 
hostibus reportatum (Judith. 8. et seqq.). Vincit viros femina, et castitas truncat libidinem : 
habituque repente mutato, ad victrices sordes redit, omnibus saeculi cultibus mundiores. 

54:17 Quidam imperite et Deboram inter viduas numerant, ducemque Barac, arbitrantur 
Deborae filium ; quum aliud Scriptura commemoret. Nobis ad hoc nominabitur, quod 
Prophetissa fuerit, et in ordine Judicum supputetur. Et quia dicere poterat : "Quam dulcia 
gutturi meo eloquia tua : super mei et favum ori meo (Ps. 118:103). Apis nomen accepit, 
Scripturarum floribus pasta, Spiritus Sancti odore perfusa, et dulces ambrosiae succos prophetali 
ore componens. Noemi (quae nobiscum sonat napaKEKAripevri, quam interpretari possumus 
consolatam) marito et liberis peregre mortuis, pudicitiam reportavit in patriam ; et hoc 
sustentata viatico nurum Moabitidem tenuit (Ruth. 1) ; ut illud Isaiae vaticinium compleretur : 
Emitte agnum Domine dominatorem terrae de petra deserti, ad montem filiae Sion" (Isai. 16:1). 
Venio ad Viduam de Evangelio, viduam pauperculam (Luc. 21), omni Israelitico populo ditiorem, 
quae accipiens granum sinapis, et mittens fermentum in farinae satis tribus ; Patris et Filii 
confessionem, Spiritus Sancti gratia temperavit, et duo minuta misit in Gazophylacium. 
Quicquid (al. id est quicquid) habere poterat in substantia sua, universasque divitias in utroque 
fidei suae obtulit Testamento. Haec sunt duo Seraphim ter glorificantia Trinitatem, et in 
thesauros Ecclesiae condita. Unde et forcipe utriusque Testamenti, ardens carbo comprehensus, 
purgat labia peccatoris. 

54:18 Quid vetera repetam, et virtutes feminarum de libris proferam, quum possis multas ante 
oculos tibi proponere in Urbe qua vivis, quarum imitari exemplum debeas ? Et ne videar 
adulatione per singulas currere, sufficit tibi sancta Marcella, quae respondens generi suo, aliquid 
nobis de Evangelio rettulit. Anna septem annis a virginitate sua vixerat cum marito, ista septem 
mensibus. Illa Christi exspectabat adventum : ista tenet, quem illa susceperat. Illa vagientem 
canebat (al. cernebat) : ista praedicat triumphantem. Illa loquebatur de eo omnibus, qui 
expectabant redemptionem Israel (al. Jerusalem) : haec cum redemptis gentibus clamitat : 
"Frater non redimit, redimet homo" (Ps. 48:8). et de alio Psalmo, "Homo natus est in ea, et ipse 
fundavit eam altissimus" (Ps. 86:5). Scio me ante hoc ferme biennium, edidisse libros contra 
Jovinianum, quibus venientes e contrario quaestiones, ubi Apostolus concedit secunda 
matrimonia, Scripturarum auctoritate contrivi. Et non est necesse eadem ex integro scribere, 
quum possis inde quae scripta sunt mutuari. Hoc tantum, ne modum egrediar epistolae, 
admonitam te volo : COGITA cottidie, te esse morituram, et nunquam de secundis nuptiis 
cogitabis. 

{55} 

Epistola LV 


(al. 147; scripta circ. eundem annum 394) 

Ad Amandum 


Amando Presbytero, qui sibi proposuerat per litteras tres quaestiones, simulque de cujusdam 
Sororis statu consuluerat, ad singula respondet. 

55:1 AMANDO Presbytero HIERONYMUS. 

Brevis Epistola longas explanare non valet quaestiones, et in arctum multa concludens, stringere 
verbis, quod sensibus dilatatum est. Interrogas, quid significet illud in Evangelio juxta 
Matthaeum : "Nolite solliciti esse de crastino ; sufficit enim diei malitia sua" (Matth. 6:34). 
Crastinum, in Scripturis sanctis, futurum tempus significat : sicut et Jacob in Genesi loquitur : 
"Exaudiet me cras justitia mea" (Gen. 30:33). Et ubi altare exstruitur a duabus tribubus Ruben 
et Gad, et dimidia tribu Manasse, a cuncto Israele ad eas legatio mittitur, quum Phinees Pontifici 
respondissent, idcirco se altare fecisse, ne cras filiis suis colendi Deum possessio denegaretur 
(Josue 22:24). Et multa istiusmodi in veteri reperies Instrumento. Qui ergo de futuris nos 
cogitare prohibuit, concessit de praesentibus, propter humanae vitae fragilitatem. Quod autem 
adjicit, "sufficit diei malitia sua" (Matth. 6:34), hoc modo intellege : Sufficit nobis de praesentibus 
hujus saeculi cogitare angustiis. Quid necesse est sensum ad incerta et futura extendere, quae 
aut consequi non possumus, aut forsitan cito inventa perdamus ? Kaxia enim quam Latinus 
vertit in malitiam, apud Graecos duo significat, et malitiam, et afflictionem, quam raxcboiv Graeci 
dicunt, et hic magis pro malitia, transferri debuit afflictio. Quod si contentiose (al. contentione.) 
quis ducitur, nolens raxiav afflictionem sonare et angustias, sed malitiam, illo sensu 
explanandum est, quo mundus in maligno, hoc est in malo positus sit ; et in Dominica Oratione 
dicimus : Liberas nos a malo (Matth. 6:3) : ut sufficiat nobis contra malitiam hujus saeculi 
praesens habere certamen. 


55:2 In secundo quaesisti loco de beati Apostoli Pauli prima ad Corinthios Epistola, in qua 
loquitur : "Omne peccatum quod fecerit homo, extra corpus est. Qui autem fornicatur in corpus 
suum peccat (1. Cor. 6:18). Legamus ergo paulo superius, et sic ad haec verba veniamus, ne de 
extremis partibus, et ut ita dicam, cauda capituli totam sententiam nosse cupiamus. Corpus, 
inquit, non fornicationi, sed Domino, et Dominus corpori. Deus autem qui Dominum suscitavit, 
et nos cum illo suscitabit per virtutem suam. Nescitis quia corpora vestra membra Christi sunt ? 
Tollens ergo membra Christi, faciam membra meretricis ? Absit ! An nescitis, quia qui conjungit 
se meretrici, unum corpus est ? Erunt enim, inquit, duo in carnem unam" (Ibid. 13. et seqq.) 
"Qui autem conjungit se Domino, unus spiritus est. Fugite fornicationem. Omne peccatum 
quodcunque fecerit homo, extra corpus est. Qui autem fornicatur, in corpus suum peccat" (Gen. 
2:24; et Mare. 10:8), et reliqua. Sanctus Apostolus contra luxuriam disputans, et in superioribus 
dicens : "Escae ventri, et venter escis : Deus autem et hunc et illas destruet" (1. Cor. 6:13), 
consequenter venit ad fornicationem. Etenim luxuria mater libidinis est, ventremque distentum 
cibo, et vini potionibus irrigatum, voluptas genitalium sequitur ; atque ut alibi dictum est, pro 
membrorum ordine, ordo vitiorum est. Omne itaque peccatum, verbi gratia furtum, homicidium, 
rapina, perjurium, et cetera his similia, post factum paenitudinem habent : et licet invitet lucrum, 
tamen mordet conscientia. Voluptas sola ac libido etiam in ipso tempore paenitendi, praeteritos 
stimulos patitur, et titillationem carnis, et incentiva peccati : ut per haec, quae corrigi cupimus, 
cogitantes, rursum sit materia delinquendi. Aliter : Cetera peccata forinsecus sunt. Quicquid 

enim egerimus, in alios agimus : fornicatio non solum conscientiam fornicantis, sed et corpus 
maculat, ac secundum sententiam Domini, qua ait : "Propter hoc relinquet homo patrem et 
matrem, et adhaerebit uxori suae, et erunt duo in carnem unam (Mare. 10:7,8), etiam ipse cum 
meretrice unum corpus efficitur ; et peccat in corpus suum, dum templum Christi facit corpus 
esse meretricis. Dicamus et aliter, ne ullam Graecorum sententiam praeterire videamur. Aliud 
est peccare per corpus, aliud in corpore. Furtum, homicidium, et cetera absque fornicatione 
peccata, manu administramus extrinsecus : fornicatio sola intrinsecus in corpore nostro 
exercetur a nobis, non per corpus in alios : et per, praepositio ministerium habet : in, autem in 
se passionem. Sunt qui ita edisserant, quod secundum Scripturam uxor viri corpus sit, et 
quicumque fuerit fornicatus, peccet in corpus suum, hoc est in uxorem, dum eam sua 
fornicatione commaculat, et facit eam non peccantem, sua commixtione peccare. 

55:3 Reperi junctam Epistolae et Commonitoriolo [al. Commentariolo] tuo brevem chartulam, 
in qua haec indita ferebantur : Quaerendum ab eo, id est a me, utrum mulier relicto viro adultero, 
et sodomita, et alio per vim accepto, possit absque paenitentia communicare Ecclesiae, vivente 
adhuc eo quem prius reliquerat. Quod legens, illius versiculi recordatus sum : "Ad excusandas 
excusationes in peccatis" (Ps. 140). Omnes enim homines vitiis nostris favemus ; et quod 
propria facimus voluntate, ad naturae referimus necessitatem. Quomodo si dicat adolescens : 
vim patior corporis, me ad libidinem ardor impellit, ipsa organa membrorum genitalium, et 
compositio corporis, femineos quaerit amplexus. Et rursum si homicida, in egestate, inquit, eram, 
indigebam cibo, tegmen corporis non habebam ; ideo alienum sanguinem fudi, ne ipse fame et 
frigore morerer. Responde itaque sorori, quae a nobis super suo statu quaerit, non nostram, sed 
Apostoli sententiam. "An ignoratis, fratres, scientibus enim Legem loquor, quoniam lex 
dominatur homini, quanto tempore vivit ? Mulier enim quae sub viro est, vivente viro, astricta 
est Legi. Quod si mortuus fuerit vir ejus, liberata est a lege viri. Ergo vivente viro, adultera erit, 
si duxerit alterum virum" (Rom. 7:1. et seqq.). Et in alio loco : "Mulier alligata est, quanto 
tempore vivit vir ejus. Si autem dormierit vir ejus, liberata est : cui vult nubat, tantum in Domino" 
(1. Cor. 7, 39). Omnes igitur causationes Apostolus amputans, apertissime definivit, vivente viro 
adulteram esse mulierem, si alteri nupserit. Nolo mihi proferas raptoris violentiam, matris 
persuasionem, patris auctoritatem, propinquorum catervam, servorum insidias atque 
contemptum, damna rei familiaris. Quamdiu vivit vir, ficet adulter sit, licet sodomita, licet 
flagitiis omnibus coopertus, et ab uxore propter haec scelera derelictus, maritus ejus reputatur, 
cui alterum virum accipere non licet. Nec Apostolus haec propria auctoritate decernit, sed 
Christo in se loquente, Christi verba secutus est, qui ait in Evangelio : "Qui dimittit uxorem suam, 
excepta causa fornicationis, facit eam moechari : et qui dimissam acceperit, adulter est." (Matth. 
5:32). Animadverte quid dicat : "Qui dimissam acceperit, adulter est" : sive ipsa dimiserit virum, 
sive a viro dimissa sit, adulter est qui eam acceperit. Unde et Apostoli gravem conjugii sarcinam 
intellegentes : "Si ita est, inquiunt, non expedit homini uxorem accipere." Ad quos Dominus : 
"Qui potest, inquit, capere, capiat" (Matth. 19:10. et 12). Statimque sub exemplo trium 
eunuchorum, virginitatis infert beatitudinem, quae nulla carnis lege tenetur. 

55:4 Neque satis animadvertere potui, quid sit quod dicere voluit, alio viro per vim accepto. 
Quid est, per vim accepto ? Congregata videlicet multitudine, nolentem rapuit : et quare postea 
raptorem rapta non dimisit ? Legat libros Moysi, et inveniet desponsatam viro, si in civitate 
fuerit oppressa, et non clamaverit, puniri quasi adulteram (Deut. 22). Si autem in agro oppressa 
sit, innoxiam esse a scelere ; et violentum legibus subjacere. Ergo et ista soror, quae, ut dicit, 
vim passa est, ut alteri jungeretur, si vult corpus Christi accipere, et non adultera reputari, agat 
paenitentiam : ita duntaxat, ut secundo viro, qui non appellatur vir, sed adulter, a tempore 
paenitentiae non copuletur. Quod si ei durum videtur, et semel dilectum non potest derelinquere, 

nec praeferre Dominum voluptati, audiat Apostolum conclamantem : "Non potestis calicem 
Domini bibere, et calicem daemoniorum. Non potestis mensae Domini communicare, et mensae 
daemoniorum" (1. Cor. 10:20). Et in alio loco : "Quae communicatio luci ac tenebris ? Qui 
consensus Christo, et Belial ?" (2. Cor. 6:14,15.) Rem novam loquor, immo non novam, sed 
veterem, quae veteris Testamenti auctoritate firmatur. Si reliquerit secundum virum, et 
reconciliari voluerit priori, non potest. Scriptum est enim in Deuteronomio : "Si acceperit homo 
uxorem, et habuerit eam : et non invenerit gratiam in conspectu ejus propter aliquam 
foeditatem, scribet libellum repudii, et dabit in manus ejus ; et dimittet eam de domo sua. 
Quumque egressa alterum maritum duxerit ; et ille quoque oderit eam, dederitque ei libellum 
repudii, et dimiserit de domo sua, vel certe mortuus fuerit, non poterit prior maritus recipere 
eam in uxorem : quia polluta est, et abominabilis facta est coram Domino. Ne peccare facias 
terram tuam, quam Dominus Deus tuus tradidit tibi possidendam" (Deut. 24:1. et seqq.). Unde 
obsecro te, ut consoleris eam, immo provoces ad salutem. Putridae carnes ferro indigent et 
cauterio : nec est medicinae culpa, sed vulneris, quum clementi crudelitate non parcit medicus, 
ut parcat, saevit, ut misereatur. 

55:5 Tertia, id est, extrema propositio tua fuit de eadem Apostoli Epistola, ubi de 
resurrectione disputans, venit ad eum locum, in quo scriptum est : "Oportet enim eum regnare, 
donec ponat omnes inimicos suos sub pedibus suis. Novissime autem inimica destruetur mors. 
Omnia enim subjecta sunt sub pedibus ejus" (1. Cor. 15:25,26). Quum autem dixerit, quia omnia 
subjecta sunt ei, haud dubium quin praeter eum qui subjecit ei omnia. Quum vero subjecta ei 
fuerint omnia, tunc et ipse Filius subjicietur ei, qui sibi subjecit omnia ; "ut sit Deus omnia in 
omnibus." Et miror te hoc a me quaerere voluisse, quum sanctus Hilarius Pictaviensis Episcopus, 
undecimum librum contra Arianos hac quaestione et solutione compleverit. Tamen pauca 
saltem dicamus. Omne in hoc scandalum est, quare Filius Patri subjectus esse dicatur. Quid est 
turpius sive inferius, Patri subjici (quod saepe pietatis est, ut in Psalmo scribitur : "Nonne Deo 
subjecta erit anima mea ?" [Ps. 61:1]). An crucifigi, et maledictum crucis fieri ? "Maledictus 
enim omnis qui pendet in ligno" (Deut. 21:23). Qui ergo pro nobis maledictum factus est, ut nos 
de maledictione liberaret, miraris si pro nobis subjectus sit, ut nos Patri faciat esse subjectos 
dicens in Evangelio : "Nemo vadit ad Patrem, nisi per me" (Joan. 14:6) : Et "Quum exaltatus 
fuero a terra, omnia traham ad me" (Ib. 12:32). Christus in his qui fideles sunt, subjectus est 
Patri : quia omnes credentes, immo omne hominum genus, corporis ipsius membra reputantur. 
In his autem qui increduli sunt, id est, Judaeis et Ethnicis et Haereticis, insubjectus esse dicitur, 
quia pars membrorum ejus non est subjecta fidei. In fine autem mundi quum omnia membra 
regnantem viderint Christum, id est, corpus suum, etiam ipsa subjicientur Christo, id est, corpori 
suo, ut omne Christi corpus subjiciatur Deo, et Patri ; "ut sit Deus omnia in omnibus." Non ait : 
"ut sit Pater omnia in omnibus" ; sed "ut sit Deus" : quod proprium nomen est T rinitatis, et tam 
ad Patrem, quam ad Filium et Spiritum Sanctum referri potest, ut humanitas subjiciatur divinitati. 
Humanitatem hoc loco dicimus, non mansuetudinem et clementiam, quam Graeci 
4>iAav0pu)Tuav vocant, sed omne hominum genus. Porro quod ait, "ut sit Deus omnia in 
omnibus," hoc sensu accipiendum est : Dominus atque Salvator noster nunc omnia non est in 
omnibus, sed pars in singulis. Verbi gratia, in Salomone sapientia, in David bonitas, in Job 
patientia, in Daniele cognitio futurorum, in Petro fides, in Phinees et Paulo zelus, in Joanne 
virginitas, in ceteris cetera. Quum autem rerum omnium finis advenerit, tunc omnia in omnibus 
erit, ut singuli Sanctorum omnes virtutes habeant, ut sit Christus totus in cunctis. 

{56} 

Epistola LVI 

(alias 86 ; scripta cir. annum 394. sed non reddita) 


Augustini ad Hieronymum 


Augustinus Hieronymo de nova post LXX. veteris Testamenti versione, deque Petro reprehenso 
a Paulo ad Galat. 2. expostulans de suscepto hinc patrocinio mendacii officiosi. 

56:1 Domino dilectissimo, et cultu sincerissimae caritatis obsequendo atque amplectendo 
fratri et Compresbytero HIERONYMO AUGUSTINUS. 

“ Nunquam aeque quisquam tam facile cuilibet innotuit, quam mihi tuorum in Domino 
studiorum quieta laetitia, et vere exercitatio liberalis. Quanquam ergo percupiam omnino te 
nosse, tamen exiguum quiddam tui minus habeo, praesentiam videlicet corporis : quam ipsam 
etiam postea quam te beatissimus nunc Episcopus, tunc vero jam Episcopatu dignus, frater 
Alypius vidit, remeansque a me visus est, negare non possum, magna ex parte mihi esse relatu 
ejus impressam : et ante reditum quum te ille ibi videbat, et ego videbam, sed oculis ejus. Non 
enim animo me atque illum, sed corpore duos, qui noverit, dixerit, concordia dumtaxat et 
familiaritate fidissima, non meritis, quibus ille antecellit. Quia ergo me primitus communione 
spiritus, quo in unum nectimur : deinde illius ex ore jam diligis, nequaquam impudenter, quasi 
aliquis ignotus, commendo germanitati tuae fratrem Profuturum, quem nostris conatibus, 
deinde adjutorio tuo vere profuturum speramus : nisi forte quod talis est, ut ipse tibi per eum 
fiam commendatior, quam ille per me. Hactenus fortasse scribere debuerim, si esse vellem 
epistolarum solemnium more contentus : sed scatet animus in loquelas communicandas tecum 
de studiis nostris, quae habemus in Christo Jesu Domino nostro ; qui nobis multas utilitates et 
viatica quaedam demonstrati a se itineris, etiam [al. demonstravit itineris ; et jam.] per tuam 
caritatem non mediocriter ministrare dignatur." 


56:2 "Petimus ergo, et nobiscum petit omnis Africanarum Ecclesiarum studiosa societas, ut 
in interpretandis eorum libris qui Graece Scripturas nostras quam optime tractaverunt, curam 
atque operam impendere non graveris. Potes enim efficere, ut nos quoque habeamus illos tales 
viros, et unum potissimum quem tu libentius in tuis litteris sonas [Origenem]. De vertendis 
autem in linguam Latinam sanctis litteris Canonicis, laborare te nollem nisi eo modo quo Job 
interpretatus est : ut signis adhibitis, quid inter hanc tuam, et Septuaginta, quorum est gravis 
sima auctoritas, interpretationem distet, appareat. Satis autem nequeo mirari, si aliquid adhuc 
in Hebraicis litteris et exemplaribus invenitur, quod tot Interpretes illius linguae peritissimos 
fugerit. Omitto enim Septuaginta, de quorum vel consilii, vel majore spiritus concordia, quam si 
[al. quasi] unus homo esset, non audeo in aliquam partem certam ferre sententiam ; nisi quod 
eis praeeminentem auctoritatem in hoc munere sine controversia tribuendam existimo. Illi me 
plus movent, qui quum posteriores interpretarentur, et verborum locutionumque Hebraearum 
viam atque regulas mordicus (ut fertur) tenerent, non solum inter se non consenserunt ; sed 
etiam reliquerunt multa, quae tanto post eruenda et prodenda remanerent. Si enim obscura 
sunt, te quoque in illis falli potuisse creditur : si autem manifesta, illos in eis falli potuisse non 
creditur. Hujus igitur rei pro tua caritate expositis causis, certum me facias obsecraverim." 

56:3 Simulatio patrocinium mendacii. "Legi etiam quaedam scripta, quae tua dicerentur, in 
Epistolas Apostoli Pauli, quarum unam ad Galatas, quum enodare velles, venit in manus locus 
ille, quo Apostolus Petrus a perniciosa simulatione revocatur. Ibi patrocinium mendacii 
susceptum esse, vel abs te tali viro, vel a quopiam, si alius illa scripsit, fateor, non mediocriter 
doleo, donec refellantur (si forte refelli possunt) ea quae me movent. Mihi enim videtur 
exitiosissime credi aliquod in sanctis libris haberi mendacium, id est, eos homines, per quos 
nobis illa Scriptura ministrata est atque conscripta, aliquid in suis libris fuisse mentitos. Alia 
quippe quaestio est, Sitne aliquando mentiri viri boni : et alia quaestio est, Utrum scriptorem 
sanctarum Scripturarum mentiri oportuerit : immo vero non alia, sed nulla est quaestio. 
Admisso enim semel in tantum auctoritatis fastigium officioso aliquo mendacio, nulla illorum 
librorum particula remanebit, quae non, ut cuique videbitur vel ad mores difficilis, vel ad fidem 
incredibilis, eadem perniciosissima regula ad mentientis auctoris consilium officiumque 
referatur. Si enim mentiebatur Apostolus Paulus quum, Apostolum Petrum objurgans, diceret, 
Si tu quum sis Judaeus, Gentiliter, et non Judaice vivis, quemadmodum cogis gentes judaizare ? 
"Et recte illi videbatur Petrus fecisse, quem non recte fecisse et dixit, et scripsit" (Galat. 2:14) : 
"ut quasi animos tumultuantium deliniret." Quid respondebimus, quum exsurrexerint perversi 
homines, prohibentes nuptias, quos futuros ipse praenuntiavit ; et dixerint totum illud quod 
idem Apostolus de matrimoniorum jure firmando locutus est, propter homines qui dilectione [al. 
dilectioni] conjugum tumultuari poterant, fuisse mentitum : scilicet non quod hoc senserit, sed 
ut illorum placaretur adversitas ? Non enim opus est multa commemorare. Possunt enim videri 
etiam de laudibus Dei esse officiosa mendacia, ut apud homines pigriores dilectio ejus ardescat : 
atque ita nusquam certa erit in sanctis litteris castae veritatis auctoritas. Nonne attendimus 
eundem Apostolum, cum ingenti cura veritatis commendandae, dicere"; Si autem Christus non 
resurrexit, inanis est praedicatio nostra, inanis est et fides vestra. Invenimur autem et falsi testes 
Dei : quia testimonium diximus adversus Deum, quod suscitavit Christum, quem non suscitavit 
(1. Cor. 15:14,15). "Si quis huic diceret : quid in hoc mendacio perhorrescis, quum id dixeris, 
quod etiam si falsum sit, ad laudem Dei maxime pertinet ? Nonne hujus detestatus insaniam, 
quibus posset verbis et significationibus in lucem penetralia sui cordis aperiret ? Clamans non 
minore, aut fortasse etiam majore scelere in Deo laudari falsitatem, quam veritatem vituperari ? 
Agendum est igitur, ut ad cognitionem divinarum Scripturarum talis homo accedat, qui de 
sanctis libris tam sancte et veraciter existimet, ut nolit aliqua eorum parte delectari per officiosa 
mendacia : potiusque id quod non intellegit, transeat, quam cor suum praeferat illi veritati. 
Profecto enim quum hoc dicit, credi sibi expetit : et id agit, ut divinarum Scripturarum 
auctoritatibus non credamus." 

56:4 "Et ego quidem qualibuscumque viribus, quas Dominus suggerit, omnia illa testimonia 
quae adhibita sunt, adstruendae utilitati mendacii, aliter oportere intellegi ostenderem, ut 
ubique eorum firma veritas doceretur. Quam enim testimonia mendacia esse non debent, tam 
non debent favere mendacio. Sed hoc intellegentiae tuae relinquo. Admota enim lectioni 
diligentiori consideratione, multo id fortasse facilius videbis quam ego. Ad hanc autem 
considerationem coget te pietas, qua cognoscis fluctuare auctoritatem Scripturarum divinarum, 
ut in eis quod vult quisque credat : quod non vult, non credat : si semel fuerit persuasum, aliqua 
ratione illos viros per quos nobis haec ministrata sunt, in Scripturis suis officiose potuisse 
mentiri ; nisi forte regulas quasdam daturus es, quibus noverimus ubi oporteat mentiri, et ubi 
non oporteat. Quod si fieri potest, nullo modo mendacibus dubiisque rationibus id explices, 
quaeso. Nec me onerosum, aut impudentem judices, per humanitatem veracissimam Domini 
nostri. Nam, ut non dicam nulla, certe non magna culpa, meus error veritati favet : si recte in 
te veritas potest favere mendacio. 

56:5 Multa alia cum sincerissimo corde tuo loqui cuperem, et de Christiano studio conferre : 
sed huic desiderio meo nulla epistola satis est. Uberius idipsum possum per fratrem Profuturum, 
quem miscendum et alendum dulcibus atque utilibus sermocinationibus tuis misisse me gaudeo. 
Et tamen quantum vellem, nec ipse (quod ejus pace dixerim) forsitan capit, quanquam in nihilo 
me illi praetulerim. Ego enim me fateor tui capaciorem ; sed ipsum video fieri pleniorem, quo 
me sine dubitatione antecellit, et postea quam redierit, quod Domino adjuvante prosperato fiat 
cursu, quum ejus pectoris abs te cumulati particeps fuero : non est impleturus, quod in me 
adhuc vacuum erit, atque avidum sensuum tuorum. Ita fiet, ut et ego etiam tunc egentior sim, 
ille copiosior. Sane idem frater aliqua scripta nostra fert secum, quibus legendis, si dignationem 
adhibueris, etiam sinceram fraternamque severitatem adhibeas, quaeso. Non enim aliter 
intellego quod scriptum est": Emendabit me justus in misericordia, et arguet me : oleum autem 
peccatoris non impinguet caput meum (Ps. 140:5) ; nisi quia magis amat objurgator sanans, 
quam adulator ungens caput. EGO AUTEM difficillime bonus judex lego quod scripserim ; sed 
aut timidior recto, aut cupidior. Video etiam interdum vitia mea ; sed ea malo audire a 
melioribus : ne quum me recte fortasse reprehendero, rursus mihi blandiar : et meticulosam 
mihi videar in me potius, quam justam tulisse sententiam." 

{57} 

Epistola LVII 


(alias 101 ; scripta circ. med. an. 395) 


Ad Pammachium de optimo genere interpretandi 


Quum, quod Epiphanii superiorem epistolam 51 ad Joannem Episcopum Jerosolymitanum non 
recte transtulisset Hieronymus, cavillaretur Rufinus, post querelas, quod, se inscio, e scriniis 
suffuratus epistolam nondum plene emendatam, aliquis sit, tam veterum omnium eruditorum, 
quam sacrarum Scripturarum testimoniis docet, quodnam sit optimum genus interpretandi, illud 
scilicet esse ostendens, quo ipse in vertenda illa epistola usus est, hoc est, quo sensus e sensu, 
non verbum e verbo transfertur. 

57:1 Paulus Apostolus, praesente Agrippa rege, de criminibus responsurus, quod posset 
intellegere qui auditurus erat, securus de causae victoria statim in principio sibi gratulatur, 
dicens : "De omnibus quibus accusor a Judaeis, o rex Agrippa, existimo me beatum, quum apud 
te sim hodie defendendus, qui praecipue nosti cunctas quae in Judaeis sunt consuetudines et 
quaestiones" (Act. 26:13). Legerat enim illud Jesu : "Beatus qui in aures loquitur audientis" (Eccli. 
25:12 secundum LXX) ; et noverat tantum oratoris verba proficere, quantum judicis prudentia 
cognovisset. Unde et ego beatum me in hoc duntaxat negotio judico, quod apud eruditas aures 
imperitae linguae responsurus sum : quae objicit mihi vel ignorantiam, vel mendacium ; si aut 
nescivi alienas litteras vere interpretari, aut nolui : quorum alterum error, alterum crimen est. 
Ac ne forsitan accusator meus facilitate, qua cuncta loquitur, et impunitate, qua sibi licere omnia 
putat, me quoque apud vos argueret, ut Papam Epiphanium criminatus est, hanc epistolam misi, 
quae te, et per te alios, qui nos amare dignantur, rei ordinem doceat. 

57:2 Epiphanii litterae ad Joannem Episcopum. Eusebius Cremonensis Graeci sermonis 
ignarus. Pseudomonachus quid egerit. — Ante hoc ferme biennium miserat Joanni Episcopo 
supradictus Papa Epiphanius litteras, arguens eum in quibusdam dogmatibus, et postea 
clementer ad paenitentiam provocans. Harum exemplaria certatim Palaestinae rapiebantur, vel 
ob auctoris meritum, vel ob elegantiam scriptionis. Erat in monasterio nostro vir apud suos haud 
ignobilis, Eusebius Cremonensis, qui quum haec Epistola per multorum ora volitaret, et 
mirarentur eam pro doctrina et puritate sermonis, docti pariter et indocti, coepit a me obnixe 
petere, ut sibi eam in Latinum verterem, et propter intellegendi facilitatem apertius explicarem : 
Graeci enim eloquii penitus ignarus erat. Feci quod voluit ; accitoque Notario, raptim 
celeriterque dictavi : ex latere in pagina breviter adnotans, quem intrinsecus sensum singula 
capitula continerent. Siquidem et hoc ut sibi soli facerem, oppido flagitarat ; postulavique ab 
eo mutuo, ut domi haberet exemplar : nec facile in vulgus proderet. Res ita anno et sex 
mensibus transiit : donec supradicta interpretatio de scriniis ejus novo praestigio Jerosolymam 
commigravit. Nam quidem Pseudomonachus, vel accepta pecunia, ut perspicue intellegi datur, 
vel gratuita malitia, ut incassum corruptor nititur persuadere, compilatis chartis ejus et 
sumptibus, Judas factus est proditor : deditque adversariis latrandi contra me occasionem, ut 
inter imperitos contionentur, me falsarium, me verbum non expressisse de verbo : pro 
honorabili dixisse carissimum, et maligna interpretatione, quod nefas dictu sit, al5eoipu)xaxov 
narmav, noluisse transferre. Haec et istiusmodi nugae crimina mea sunt. 

57:3 Ac primum antequam de translatione respondeam, volo interrogare eos, qui malitiam 
prudentiam vocant : Unde apud vos exemplar epistolae ? Quis dedit ? Qua fronte profertis, 
quod scelere redemistis ? Quid apud homines tutum erit, si ne parietibus quidem et scriniis 
nostra possumus secreta celare ? Si ante tribunalia judicum, hoc vobis crimen impingerem, reos 
legibus subjugarem, quae etiam pro utilitatibus fisci, noxiis (al. variis) delatoribus poenas 
statuunt : et quum suscipiant proditionem, damnant proditorem. Lucrum videlicet placet : 
voluntas displicet. Dudum Hesychium virum Consularem (contra quem Patriarcha Gamaliel 
gravissimas exercuit inimicitias) Theodosius princeps capite damnavit, quod sollicitato Notario, 
chartas illius invasisset. Legimus in veteribus historiis (T. Livii Dec. 1. I. 5), ludi magistrum, qui 
Faliscorum liberos prodiderat, vinctum pueris traditum ; et ad eos quos prodebat, remissum : 
nec sceleratam populum Romanum suscepisse victoriam. Pyrrhum Epirotarum regem, quum in 
castris ex vulnere curaretur, medici sui proditione interfici nefas duxit Fabricius (Florus I. 1) ; 
quin potius vinctum remisit ad dominum, ut scelus nec in adversario comprobaret. Quod leges 
publicae, quod hostes tuentur, quod inter bella et gladios sanctum est, hoc nobis inter Monachos 
et Sacerdotes Christi, intutum fuit. Et audet quidam ex eis adducto supercilio et concrepantibus 
digitis, eructare et dicere : Quid enim, si redemit, si sollicitavit ? Fecit quod sibi profuit. MIRA 
SCELERIS defensio ; quasi non et latrones et fures et piratae faciant, quod sibi prodest. Certe 
Annas et Caiphas seducentes infelicem Judam fecerunt quod sibi utile existimabant. 

57:4 Volo in chartulis meis quaslibet ineptias scribere ; commentari de Scripturis, remordere 
laedentes, digerere stomachum, in locis me exercere communibus, et quasi limatas ad 
pugnandum (al. expugnandum) sagittas reponere. Quamdiu non profero cogitata, maledicta, 
non crimina sunt : immo ne maledicta quidem, quae aures publicae nesciant. Tu corrumpas 
servulos, sollicites clientes : et, ut in fabulis legimus (Metam. I. 4), auro ad Dana"n penetres, 
dissimulatoque quod feceris, me falsarium voces : quum multo pejus crimen accusando in te 
confitearis, quam in me arguis. Alius te haereticum, alius insimulat dogmatum perversorem. 
Taces ipse : respondere non audes : interpretem laceras ; de syllabis calumniaris ; et totam 
defensionem tui putas, si tacenti detrahas. Finge in transferendo vel errasse, vel intermisisse 
me quippiam. Hic totus tui negotii (al. totius tui ingenii) cardo versatur : haec tua est defensio. 

Num idcirco tu non es haereticus, si ego malus interpres sim ? Nec hoc dico, quod te haereticum 
noverim, sciat ille qui accusavit, noverit ille qui scripsit ; sed quod stultissimum sit accusatum 
ab alio, alium criminari, et confosso undique corpore, de dormientis vulnere solatium quaerere. 

57:5 Hactenus sic locutus sum quasi aliquid de Epistola commutaverim, et simplex translatio 
possit errorem habere, non crimen. Nunc vero quum ipsa Epistola doceat nihil mutatum esse 
de sensu, nec res additas, nec aliquod dogma confictum, "Faciunt nae intellegendo ut nihil 
intellegant (Terent. Prol. Andr.) : et dum alienam imperitiam volunt coarguere, suam produnt. 
Ego enim non solum fateor, sed libera voce profiteor, me in interpretatione Graecorum, absque 
Scripturis sanctis, ubi et verborum ordo mysterium est, non verbum e verbo, sed sensum 
exprimere de sensu. Habeoque hujus rei magistrum Tullium, qui Protagoram Platonis, et 
CEconomicon Xenophontis et /Eschinis ac Demosthenis duas contra se orationes pulcherrimas 
transtulit. Quanta in illis praetermiserit, quanta addiderit, quanta mutaverit, ut proprietates 
alterius linguae, suis proprietatibus explicaret, non est hujus temporis dicere. Sufficit mihi ipsius 
translatoris (Ciceronis) auctoritas, qui ita in Prologo earumdem orationum locutus est : "Putavi 
mihi suscipiendum laborem utilem studiosis, mihi quidem ipsi non necessarium. Converti enim 
ex Atticis duorum eloquentissimorum nobilissimas orationes, inter seque contrarias, /Eschinis et 
Demosthenis : nec converti, ut interpres, sed ut Orator, sententiis eisdem et earum formis, tam 
figuris quam verbis ad nostram consuetudinem aptis. In quibus non verbum pro verbo necesse 
habui reddere : sed genus omne verborum vimque servavi. Non enim me annumerare ea lectori 
putavi oportere, sed tanquam appendere. Rursum in calce sermonis : Quorum ego, ait, 
orationes, si, ut spero, ita expressero, virtutibus utens illorum omnibus, id est sententiis, et 
earum figuris, et rerum ordine : verba persequens eatenus, ut ea non abhorreant amore nostro. 
Quae si e Graecis omnia conversa non erunt : tamen ut generis ejusdem sint, elaboravimus." Sed 
et Horatius vir acutus et doctus, hoc idem in Arte Poetica erudito interpreti praecipit : 

Nec verbum verbo curabis reddere, fidus 

Interpres. 


Terentius Menandrum, Plautus et Cecilius veteres comicos interpretati sunt. Nunquid haerent 
in verbis : ac non decorem magis et elegantiam in translatione conservant ? Quam vos veritatem 
interpretationis, hanc eruditi KaKO^qAiav nuncupant. Unde et ego doctus a talibus ante annos 
circiter viginti, et simili tunc quoque errore deceptus, certe hoc mihi a vobis objiciendum 
nesciens, quum Eusebii Caesariensis Xpovucov in Latinum verterem, tali inter cetera usus sum 
Praefatione : "Difficile est alienas lineas insequentem, non alicubi excidere : et arduum, ut quae 
in alia lingua bene dicta sunt, eundem decorem in translatione conservent. Significatum est 
aliquid unius verbi proprietate : non habeo meum quo id efferam : et dum quaero implere 
sententiam longo ambitu, vix brevis vitae spatia [al. brevia spatia] consummo. Accedunt 
hyperbatorum anfractus, dissimilitudines casuum, varietates figurarum : ipsum postremo suum, 
et, ut ita dicam, vernaculum linguae genus. Si ad verbum interpretor, absurde resonant : si ob 
necessitatem aliquid in ordine, vel in sermone mutavero, ab interpretis videbor officio 
recessisse." Et post multa, quae nunc prosequi otiosum est, etiam hoc addidi : "Quod si cui non 
videtur linguae gratiam in interpretatione mutari, Homerum ad verbum exprimat in Latinum. 
Plus aliquid dicam : eundem sua in lingua prosae verbis interpretetur : videbis ordinem ridiculum, 
et Poetam eloquentissimum vix loquentem." 

57:6 Verum ne meorum scriptorum parva sit auctoritas (quanquam hoc tantum probare 
voluerim, me semper ab adolescentia non verba, sed sententias transtulisse), qualis super hoc 
genere praefatiuncula sit, in libro quo beati Antonii Vita describitur (E Praefatione Evagrii ad 
Innocentium), ipsius lectione cognosce. "Ex alia in aliam linguam expressa ad verbum translatio, 
sensum operit; et veluti laeto gramine, sata strangulat. Dum enim casibus et figuris servit oratio, 
quod brevi poterat indicare sermone, longo ambitu circumacta vix explicat." Hoc igitur ego 
vitans, ita beatum Antonium, te petente, transposui, ut nihil desit ex sensu, quum aliquid desit 
ex verbis. Alii syllabas aucupentur et litteras [al. syllabis occupentur et litteris], tu quaere 
sententias. Dies me deficiet, si omnium qui ad sensum interpretati sunt, testimonia replicavero. 
Sufficit in praesenti nominasse Hilarium Confessorem, qui Homilias in Job, et in Psalmos tractatus 
plurimos in Latinum vertit e Graeco, nec assedit litterae dormitanti, et putida rusticorum 
interpretatione se torsit : sed quasi captivos sensus in suam linguam, victoris jure transposuit. 

57:7 Nec hoc mirum in ceteris saeculi videlicet, aut Ecclesiae viris, quum Septuaginta 
interpretes, et Evangelistae atque Apostoli idem in sacris voluminibus fecerint. Legimus in Marco 
dicentem Dominum : TALITHA CUMI, statimque subjectum est, "quod interpretatur, puella, tibi 
dico, surge" (Mare. 5:41). Arguatur Evangelista mendacii, quare addiderit, tibi dico, quum in 
Hebraeo tantum sit, puella surge. Sed ut epctxmKtoxepov faceret ; et sensum vocantis atque 
imperantis exprimeret, addidit, tibi dico. Rursum in Matthaeo redditis ab proditore Juda triginta 
argenteis : et empto ex eis agro figuli, scribitur, "Tunc impletum est quod scriptum est per 
Jeremiam Prophetam, dicentem : et acceperunt triginta argenteos pretium appretiati, quod 
appretiaverunt a filiis Israel : et dederunt eos in agrum figuli, sicut constituit mihi Dominus" 
(Matth. 27:9). Hoc in Jeremia penitus non invenitur, sed in Zacharia, aliis multo verbis, ac toto 
ordine discrepante : Vulgata quippe Editio ita se habet : "Et dicam ad eos : si bonum est coram 
vobis, date mercedem mihi, aut renuite. Et appenderunt mercedem meam triginta argenteos. 
Dixitque Dominus ad me : Pone illos in conflatorium ; et considera si probatum sit, sicut 
probatus sum ab eis. Et tuli triginta argenteos, et misi eos in domo Domini in conflatorium" 
(Zach. 11:12,13). Quantum distet ab Evangelistae testimonio Septuaginta translatio, perspicuum 
est. Sed et in Hebraeo quum sensus idem sit, verba praepostera sunt, et paene diversa. "Et dixi, 
inquit, ad eos : Si bonum est in oculis vestris, afferte mercedem meam : et si non, quiescite. Et 
appenderunt mercedem meam triginta argenteos. Et dixit Dominus ad me : Projice illud ad 
statuarium : decorum pretium, quod appretiatus sum ab eis. Et tuli triginta argenteos, et projeci 
eos in domo Domini ad statuarium." Accusent Apostolum falsitatis, quod nec cum Hebraico, nec 
cum Septuaginta congruat translatoribus : et quod his majus est, erret in nomine, pro Zacharia 
quippe, Jeremiam posuit. Sed absit hoc de pedissequo Christi dicere : cui curae fuit non verba 
et syllabas aucupari, sed sententias dogmatum ponere. Veniamus ad aliud ejusdem Zachariae 
testimonium, quod Joannes Evangelista assumit juxta Hebraicam Veritatem. "Videbunt in quem 
compunxerunt" (Zach. 12:10; et Joan. 19:37), pro quo in Septuaginta legimus, kou £m(3A.£4Jovxai 
npoq pe, ctv0' cbv evcjopxqoavxo, quod interpretati sunt Latini : "Et aspicient ad me, pro his quae 
illuserunt, sive insultaverunt." Discrepat Evangelistae, Septuaginta interpretum, nostraque 
translatio : et tamen sermonum varietas, spiritus unitate concordat. In Matthaeo quoque 
legimus Dominum praedicentem Apostolis fugam, et hoc ipsum Zachariae testimonio 
confirmantem. Scriptum est, ait, Percutiam pastorem, et dispergentur oves (Zach. 13:7; et 
Matth. 26:31). At in Septuaginta et in Hebraeo multo aliter ; non enim ex persona Dei dicitur, 
ut Evangelista vult : sed ex Prophetae, Deum Patrem rogantis : "Percute pastorem, et 
dispergentur oves." In hoc, ut arbitror, loco, juxta quorumdam prudentiam, Evangelista piaculi 
reus est, quod ausus sit Prophetae verba ad Dei referre personam. Scribit supradictus 
Evangelista, ad Angeli monitum, tulisse Joseph parvulum et matrem ejus ; et intrasse in 

/Egyptum, ibique mansisse usque ad obitum Herodis, ut impleretur quod dictum est a Domino 
per Prophetam : "Ex/Egypto vocavi filium meum." Hoc nostri codices non habent : sed in Osee 
juxta Hebraicam scribitur Veritatem : "Quia puer Israel est, et dilexi eum : et ex/Egypto vocavi 
filium meum" (Osee. 11:2). Pro quo et in eodem loc. Septuaginta transtulerunt : "quia parvulus 
est Israel, et dilexi eum : et ex/Egypto vocavi filios ejus." Num omnino repudiandi sunt, quia 
istum locum, qui ad Christi maxime pertinet sacramentum, aliter transtulerunt ? An danda 
potius venia ut hominibus, juxta Jacobi sententiam, dicentis : "Multa peccamus omnes : et, si 
quis in verbo non offendit, iste perfectus est vir, et potest refrenare omne corpus" (Jacob. 3). 
Illud vero quod in eodem Evangelista scribitur : "Et veniens habitavit in civitate quae dicitur 
Nazareth : ut impleretur quod dictum est per prophetas, quia Nazaraeus vocabitur" (Matth. n. 
23). Respondeant AoyoSaifiaAoi, et fastidiosi aestimatores omnium Tractatorum, ubi legerint ; 
discantque in Isaia positum. Nam in eo loco ubi nos legimus atque transtulimus : "Exiet virga 
de radice Jesse, et flos de radice ejus ascendet" (Isai. 11:1) : in Hebraeo juxta linguae illius iSicopa 
ita scriptum est : "Exiet virga de radice Jesse, et Nazaraeus de radice ejus crescet." Cur hoc 
omiserunt Septuaginta, si non licet transferre verbum pro verbo ? Sacrilegium est, vel celasse, 
vel ignorasse mysterium. 

57:8 Transeamus ad cetera : neque enim epistolae brevitas patitur diutius singulis immorari. 
Idem Matthaeus loquitur : "Hoc autem totum factum est, ut compleretur quod dictum est a 
Domino per Prophetam dicentem : Ecce virgo in utero habebit, et pariet filium, et vocabunt 
nomen ejus Emmanuel" (Matth. 1:22,23; et Isai. 7:14) Quod Septuaginta transtulerunt : "Ecce 
virgo in utero accipiet, et pariet filium, et vocabitis nomen ejus Emmanuel." Si verba 
calumniantur [al. calumniamur], utique non est idem, "habebit, et accipiet ; neque vocabuit, et 
vocabitis." Porro in Hebraeo legimus ita scriptum : "Ecce virgo concipiet et pariet filium, et 
vocabit nomen ejus Emmanuel." Non Achaz, qui arguebatur infidelitatis, non Judaei qui erant 
Dominum negaturi, sed vocabit, inquit, ipsa quae concipiet, ipsa virgo, quae pariet. In eodem 
Evangelista legimus, Herodem ad adventum Magorum fuisse turbatum ; Scribisque et 
Sacerdotibus congregatis, sciscitatum ab eis, ubi Christus nasceretur ; illosque respondisse, "in 
Bethleem Judae : Sic enim scriptum est in Propheta : Et tu Bethleem terra Juda, nequaquam 
minima es in ducibus Juda : E te enim egredietur dux, qui regat populum meum Israel." Hoc 
exemplum in Vulgata Editione sic fertur" : Et tu Bethleem domus Ephratha, modicus es, ut sis in 
milibus Juda, de te mihi egredietur, ut sit princeps in Israel." Quanta sit inter Matthaeum et 
Septuaginta verborum ordinisque discordia, magis [al. sic magis] admiraberis, si Hebraicum 
videas, in quo ita scriptum est : "Et tu Bethleem Ephratha, parvulus es in milibus Juda, ex te mihi 
egredietur, qui sit dominator in Israel." Considera gradatim, quae ab Evangelista sint posita : Et 
tu Bethleem terra Juda. Pro, terra Juda, in Hebraico habet Ephratha : in Septuaginta, domus 
Ephratha. Et pro, "nequaquam minima es in ducibus Juda," in Septuaginta legitur, "modicus es, 
ut sis in milibus Juda" : in Hebraeo, "parvulus es in milibus Juda" ; sensusque contrarius est, 
Septuaginta sibi in hoc duntaxat loco et Hebraico concordante. Evangelista enim dixit, quod non 
sit parvulus in ducibus Juda, quum e regione sit positum, parvulus quidem es et modicus ; sed 
tamen de te mihi parvulo et modico egredietur dux in Israel, secundum illud Apostoli : "Elegit 
infirma mundi Deus, ut confundat fortia" (I. Cor. 1). Porro quod sequitur, "qui regat, vel qui 
pascat populum meum Israel," aliter in Propheta esse perspicuum est. 

57:9 Haec replico non ut Evangelistas arguam falsitatis (hoc quippe impiorum est, Celsi, 
Porphyrii, Juliani) sed ut reprehensores meos arguam imperitiae : et impetrem ab eis veniam, ut 
concedant mihi in simplici epistola, quod in Scripturis sanctis, velint, nolint, Apostolis concessuri 
sunt. Marcus discipulis Petri ita suum orditur Evangelium : "Principium Evangelii Jesu Christi, 
sicut scriptum est in Isaia Propheta : Ecce ego mitto Angelum meum ante faciem tuam, qui 

praeparabit viam tuam ante te. Vox clamantis in deserto, parate viam Domini, rectas facite 
semitas ejus." Hoc exemplum ex duobus Prophetis compositum est, de Malachia videlicet et 
Isaia. Nam primum quod dicitur : "Ecce ego mitto Angelum meum ante faciem tuam, qui 
praeparabit viam tuam ante te” (Malae. 3:1), in Malachiae fine scriptum est. Sequens autem 
quod infertur : "Vox clamantis in deserto," et cetera, in Isaia legimus. Et quomodo Marcus 
statim in principio voluminis sui posuit, "sicut scriptum est in Isaia Propheta : Ecce ego mitto 
Angelum meum" (Isai 40:3), quod non scribitur in Isaia, ut diximus : sed in Malachia novissimo 
duodecim Prophetarum ? Solvat hanc quaestiunculam imperita praesumptio : et ego erroris 
veniam deprecabor Idem Marcus inducit ad Pharisaeos Salvatorem loquentem : “Nunquam 
legistis quid fecerit David, quando necessitatem habuit, et esurivit ipse et socii ejus ; quomodo 
ingressus domum Dei sub Abiathar Pontifice, et panes propositionis comedit, quibus non licebat 
vesci, nisi solis Sacerdotibus ?" (Mar. 2:25,26. et Luc. 6:3,4). Legamus Samuelem : sive (ut in 
communi titulo habetur) Regnorum libros, ibique reperiemus non Abiathar scriptum esse, sed 
Abimelech Pontificem, qui postea a Doeg [al. Doec.j cum ceteris Sacerdotibus, Saul jubente, 
percussus est. Pergamus ad Apostolum Paulum. Scribit ad Corinthios : "Si enim cognovissent 
Dominum gloriae, non crucifixissent. Sed sicut scriptum est : Quod oculus non vidit, nec auris 
audivit, nec in cor hominis ascendit, quae praeparavit Deus diligentibus se." Solent in hoc loco 
apocryphorum quidam deliramenta sectari, et dicere, quod de Apocalyps. Eliae testimonium 
sumptum sit : quum in Isaia juxta Hebraicum ita legatur : "A saeculo non audierunt, nec auribus 
perceperunt. Oculus non vidit, Deus, absque te, quae praeparasti exspectantibus te" (Isai. 64:4). 
Hoc Septuaginta multo aliter transtulerunt : "A saeculo non audivimus ; neque oculi nostri 
viderunt Deum absque te, et opera tua vera, et facies exspectantibus te 
misericordiam." Intelligimus unde sumptum sit testimonium, et tamen Apostolus non verbum 
expressit e verbo, sed napa4>paoiKu><;, eundem sensum aliis sermonibus indicavit. In Epistola 
ad Romanos idem Apostolus Paulus exemplum de Isaia sumens : "Ecce, inquit, ponam in Sion 
lapidem offensionis, et petram scandali" (Isai. 8:14), discordat a Translatione veteri ; et tamen 
cum Hebraica veritate concordat. In Septuaginta enim contrarius sensus est : "Non ut lapidi 
offensionis occurreretis, neque ut petrae ruinae" : quum Apostolus quoque Petrus Hebraeis 
Pauloque consentiens, ita posuerit : "Incredulis autem lapis offensionis et petra scandali" (Rom. 
9:33. et 1. Petr. 2). E quibus universis perspicuum est, Apostolos et Evangelistas in 
interpretatione veterum Scripturarum, sensum quaesisse, non verba : nec magnopere de ordine 
sermonibusque curasse, dum intellectui res pateret. 

57:10 Lucas vir Apostolicus et Evangelista scribit, Stephanum primum Christi Martyrem in 
Judaica contione narrantem : "In septuaginta quinque animabus descendit Jacob in /Egyptum : 
et defunctus est ipse, et patres nostri translati sunt in Sychem et positi sunt in sepulcro quod 
emit Abraham pretio argenti a filiis Emor patris Sychem" (Act. 7:15,16. et Genes. 23). Hic locus 
in Genesi multo aliter invenitur, quod scilicet Abraham emerit ab Ephron Hetheo, filio Seor, juxta 
Hebron, quadringentis drachmis argenti, speluncam duplicem, et agrum circa eam, sepelieritque 
in ea Saram uxorem suam. Atque in eodem legimus libro, postea revertentem de Mesopotamia 
Jacob cum uxoribus et filiis suis, posuisse tabernaculum ante Salem urbem Sychimorum, quae 
est in terra Chanaan, et habitasse ibi, et emisse partem agri, in quo habebat tentoria, ab Emor 
patre Sychem centum agnis : et statuisse ibi altare, et invocasse ibi Deum Israel (Ibid. 33). 
Abraham non emit specum ab Emor patre Sychem : sed ab Ephron filio Seor : nec sepultus est 
in Sychem, sed in Hebron, quae corrupte dicitur Arboch. Duodecim autem Patriarchae non sunt 
sepulti in Arboch ; sed in Sychem, qui ager non est emptus ab Abraham, sed a Jacob (Jos. 24:32). 
Differo solutionem et istius quaestiunculae, ut obtrectatores mei quaerant, et intellegant, non 
verba in Scripturis consideranda, sed sensus. Vicesimi primi Psalmi juxta Hebraeos idipsum 



161 


exordium est, quod Dominus locutus est in cruce : ELI ELI LAMA AZABTHANI: quod interpretatur, 
"Deus meus, Deus meus, quare me dereliquisti ?" Reddant rationem, cur Septuaginta 
translatores interposuerint, "respice me" [al. in me]. Ita enim verterunt : "Deus Deus meus, 
respice me, quare me dereliquisti ?" Respondebunt utique nihil damni in sensu esse, si duo 
verba sint addita. Audiant et a me non periclitari Ecclesiarum statum, si celeritate dictandi, 
aliqua verba dimiserim. 

57:11 Longum est nunc revolvere, quanta Septuaginta de suo addiderint, quanta dimiserint, 
quae in exemplaribus Ecclesiae, obelis, asteriscisque distincta sunt. Illud enim quod legimus in 
Isaia : "Beatus qui habet semen in Sion, et domesticos in Jerusalem" (Isai. 31. sec. LXX), solent 
Hebraei deridere, quum audierint. Nec non et in Amos post descriptionem luxuriae : "Stantia 
putaverunt haec, et non fugientia" (Amos 6. sec. LXX). Revera sensus rhetoricus et declamatio 
Tulliana. Sed quid faciemus ad authenticos libros, in quibus haec non feruntur adscripta, et 
cetera his similia, quae si proferre nitamur, infinitis libris opus est. Porro quanta dimiserint, vel 
asterisci testes, ut dixi, sunt, vel nostra interpretatio, si a diligenti lectore Translationi veteri 
conferatur : et tamen jure Septuaginta Editio obtinuit in Ecclesiis, vel quia prima est, et ante 
Christi facta adventum, vel quia ab Apostolis (in quibus tamen ab Hebraico non discrepat) 
usurpata. Aquila autem proselytus et contentiosus interpres, qui non solum verba, sed 
etymologias quoque verborum transferre conatus est, jure projicitur a nobis. Quis enim pro 
frumento et vino et oleo, possit, vel legere, vel intellegere, xeupa, oncopiopov, *iArcv6xr|xa, quod 
nos possumus dicere "fusionem, pomationemque," et "splendentiam." Aut quia Hebraei non 
solum habent ap0pa, sed et npoap0pa, ille KaKO(jrjA.u)q, et syllabas interpretatur, et litteras 
dicitque ouv xov oupavov xal ouv xqv yrjv, quod Graeca et Latina lingua omnino non recipit ; 
cujus rei exemplum ex nostro sermone capere possumus. Quanta enim apud Graecos bene 
dicuntur, quae si ad verbum transferamus, in Latino non resonant : et e regione, quae apud nos 
placent si vertantur juxta ordinem, apud illos displicebunt. 

57:12 Sed ut infinita praeteream, et ostendam tibi, vir omnium nobilium Christianissime, et 
Christianorum nobilissime, cujusmodi falsitatis me in epistolae translatione reprehendant, ipsius 
epistolae ponam cum Graeco sermone principium, ut ex uno crimine intellegantur et cetera, E5si 
rjpaq ayanrixe pq xrj olrjosixtov KA.rjpu)v 4>epe0ai, quod ita me vertisse memini : "Oportebat nos, 
dilectissime, clericatus honore non abuti in superbiam." Ecce, inquiunt, in uno versiculo quanta 
mendacia. Primum ctyarcrixoq, dilectus est non dilectissimus. Deinde oiqoiq, aestimatio dicitur, 
non superbia ; non enim dixit olrjpaxi [al. oiSrjpaxi], sed olrjosi : quorum alterum tumorem, 
alterum arbitrium sonat. Totumque quod sequitur, "clericatus honore non abuti in superbiam, 
tuum est. Quid ais [al. agis], o columen litterarum, et nostrorum temporum Aristarche, qui de 
universis scriptoribus sententiam feras ? Ergo frustra tanto tempore studuimus ; et a saepe 
manum ferulae subduximus" (Juvenal. Sat. I). Egredientes de portu, statim impegimus. Igitur 
quia et errasse humanum est ; et confiteri errorem, prudentis : tu quicumque reprehensor es, 
tu me obsecro emenda praeceptor, et verbum de verbo exprime. Debueras, inquit, dicere : 
"Oportebat nos, dilecte, non aestimatione Clericorum ferri." Haec est Plautina eloquentia, hic 
lepos Atticus, et Musarum, ut dicunt, eloquio comparandus. Completur in me tritum vulgi 
sermone proverbium : Oleum perdit et impensas, qui bovem mittit ad ceroma. Haec non est 
illius culpa, cujus sub persona alius agit Tragoediam ; sed Rufini et Melanii magistrorum ejus, qui 
illum magna mercede nihil scire docuerunt. Nec reprehendo in quolibet Christiano sermonis 
imperitiam: atque utinam Socraticum illud haberemus : Scio, quod nescio ; et alterius sapientis 
(Chilonis ut putatur) : Teipsum intellege. VENERATIONI mihi semper fuit non verbosa rusticitas, 
sed sancta simplicitas. Qui in sermone imitari se dicit Apostolus, prius imitetur virtutes in vita 
illorum, in quibus loquendi simplicitatem excusabat sanctimoniae magnitudo ; et syllogismos 

Aristotelis, contortaque Chrysippi acumina, resurgens mortuus confutabat. Ceterum ridiculum, 
si quis e nobis manens inter Croesi opes, et Sardanapali delicias, de sola rusticitate se jactet : 
QUASI OMNES latrones, et diversorum criminum rei, diserti sint : et cruentos gladios, 
Philosophorum voluminibus, ac non arborum truncis occulant. 

57:13 Excessi mensuram epistolae, sed non excessi doloris modum. Nam qui falsarius vocor ; 
et inter muliercularum radios et textrina dilanior, contentus sum crimen abnuere, non referre. 
Unde arbitrio tuo cuncta permitto ; ut legas ipsam epistolam, tam Graecam quam Latinam : et 
ilico intelleges accusatorum meorum nenias, et probrosas querelas. Porro mihi sufficit amicum 
instruxisse carissimum : et in cellula latitantem diem tantum exspectare judicii. Optoque, si fieri 
potest, et si adversarii siverint, Commentarios potius Scripturarum, quam Demosthenis et Tullii 
Philippicas tibi scribere. 

{58} 

Epistola LVIII 


(alias 13 ; scripta an. 395, vel circiter) 


Ad Paulinum 


Recusans ob humilitatem Christianam laudes Paulini, vicissimque laudes laudibus repensans, ob 
eloquentiam ejus et morum honestatem, hortatur ipsum ad studia divinarum Litterarum ; 
normamque illi vitae sancte ac caste peragendae proponit. 

58:1 Bonus homo de bono thesauro cordis sui profert ea quae bona sunt (Matth. 12), et ex 
fructibus arbor cognoscitur (Luc. 6:44). Metiris nos virtutibus tuis, et parvos magnus extollis : 
ultimamque partem convivii occupas, ut patrisfamilias judicio proveharis. Quid enim in nobis, 
aut quantulum est, ut doctae vocis mereamur praeconium ? Ut illo ore, quo religiosissimus 
Princeps defenditur, humiles modicique laudemur ? Noli igitur, frater carissime, annorum nos 
aestimare numero : nec sapientiam canos reputes, sed canos sapientiam, Salomone testante : 
"Cani hominis prudentia ejus" (Sap. 4:8). Nam et Moyses septuaginta Presbyteros jubetur 
eligere (Num. 11), quos ipse sciret esse Presbyteros : utique non aevo, sed prudentia judicandos. 
Et Daniel adhuc puer, longaevos judicat, atque impudicos senes aetas lasciva condemnat. Noli, 
inquam, fidem pensare temporibus : nec me idicirco meliorem putes, quod prior in Christi 
exercitu coeperim militare. Paulus Apostolus, vas electionis, de persecutore mutatus, 
novissimus in ordine, primus in meritis est : quia extremus licet, plus omnibus laboravit. Judas, 
qui quondam audierat : "Tu autem homo, qui simul mecum dulces capiebas cibos, dux meus et 
notus meus ; in domo Dei ambulavimus cum consessu" (Ps. 54:14,15), proditor amici et magistri, 
Salvatoris arguitur voce : 

Et nodum informis lethi trabe nectit ab alta. 


(7ENEID. lib. XII) 

E contrario latro crucem mutat paradiso, et facit homicidii poenam martyrium. Quanti hodie diu 
vivendo portant funera sua, et quasi sepulcra dealbata, plena sunt ossibus mortuorum ? Subitus 
calor longum vincit teporem. 


58:2 Denique et tu, audita sententia Salvatoris : "Si vis perfectus esse, vade, et vende omnia 
quae habes, et da pauperibus, et veni sequere me" (Matth. 19:21) ; verba vertis in opera, et 
nudam crucem nudus sequens, expeditior et levior scandis scalam Jacob. Tunicam mutas cum 
animo, nec pleno marsupio, gloriosas sordes appetis : sed puris manibus et candido pectore, 
pauperem te et spiritu et operibus gloriaris. Nihil est enim grande, tristi et lurida facie, vel 
simulare, vel ostentare jejunia : possessionum redditibus abundare, et vile jactare palliolum. 
Crates ille Thebanus, homo quondam ditissimus, quum ad philosophandum Athenas pergeret, 
magnum auri pondus abjecit ; nec putavit se simul posse et virtutes et divitias possidere. Nos 
suffarcinati [al. subsarcinati] auro, Christum pauperem sequimur ; et sub praetextu eleemosynae, 
pristinis opibus incubantes, quomodo possumus aliena fideliter distribuere, qui [al. cui] nostra 
timide reservamus ? Plenus venter facile de jejuniis disputat. Non Jerosolymis fuisse, sed 
Jerosolymis bene vixisse, laudandum est. Illa expetenda, illa laudanda est civitas, non quae 
occidit Prophetas, et Christi sanguinem fudit ; sed quam fluminis impetus laetificat (Ps. 45:4; Luc. 
11) : quae in monte sita, celari non potest : quam matrem sanctorum Apostolus clamitat : in 
qua se municipatum cum justis laetatur habere. 

58:3 Neque vero hoc dicens, memetipsum inconstantiae redarguo, damnoque quod facio : ut 
frustra videar ad exemplum Abraham, et meos et patriam reliquisse : sed non audeo Dei 
omnipotentiam angusto fine concludere, et coarctare parvo terrae loco, quem non capit caelum. 
Singuli quique credentium, non locorum diversitatibus, sed fidei merito ponderantur. Et veri 
adoratores, neque Jerosolymis, neque in monte Garizim adorant Patrem : quia Deus Spiritus est, 
et adoratores ejus in spiritu et veritate adorare oportet. "Spiritus autem spirat ubi vult. Domini 
est terra et plenitudo ejus" (Joan. 3:8; Ps. 23:1). Postquam siccato Judaeae vellere, universus 
orbis caelesti rore perfusus est, et multi de Oriente et Occidente venientes, recubuerunt in sinu 
Abrahae ; desiit notus esse tantum in Judaea Deus, et in Israel magnum nomen ejus : sed in 
omnem terram exivit sonus Apostolorum, et in fines orbis terrae verba eorum (Ps. 75; et 18). 
Salvator ad discipulos suos loquens, quum esset in templo : Surgite, inquit, abeamus hinc (Joan. 
14:31): et ad Judaeos : Relinquetur vobis domus vestra deserta (Matth. 23:38). Si caelum et 
terra transibunt, utique transibunt omnia quae terrena sunt. Et Crucis igitur et Resurrectionis 
loca prosunt his, qui portant crucem suam ; et cum Christo resurgunt cottidie ; qui dignos se 
tanto exhibent habitaculo. Ceterum qui dicunt : Templum Domini, Templum Domini (Jer. 7), 
audiant ab Apostolo : Vos estis templum Domini, et Spiritus Sanctus habitat in vobis (2. Cor. 
6:16). Et de Jerosolymis et de Britania aequaliter patet aula caelestis : Regnum enim Dei intra 
vos est. Antonius, et cuncta /Egypti, et Mesopotamiae, Ponti, Cappadociae, et Armeniae examina 
Monachorum non viderunt Jerosolymam : et patet illis absque hac urbe paradisi janua. Beatus 
Hilarion, quum Palaestinus esset, et in Palaestina viveret, uno tantum die vidit Jerosolymam, ut 
nec contemnere loca sancta propter viciniam, nec rursus Dominum loco claudere videretur. Ab 
Hadriani temporibus usque ad imperium Constantini, per annos circiter centum octoginta, in 
loco Resurrectionis simulacrum Jovis ; in Crucis rupe, statua ex marmore Veneris a gentibus 
posita colebatur : existimantibus persecutionis auctoribus, quod tollerent nobis fidem 
resurrectionis et crucis, si loca sancta per idola polluissent. Bethleem nunc nostram, et 
augustissimum orbis locum de quo Psalmista canit : Veritas de terra orta est (Ps. 84:12), lucus 

inumbrabat Thamuz, id est, Adonidis : et in specu, ubi quondam Christus parvulus vagiit, Veneris 
amasius plangebatur. 

58:4 Cur, inquies, haec tam longo repetita principio ? Videlicet ne quidquam fidei tuae deesse 
putes, quia Jerosolymam non vidisti : nec nos idcirco meliores aestimes, quod hujus loci 
habitaculo fruimur : sed sive hic, sive alibi, aequalem te pro operibus tuis apud Dominum 
nostrum habere mercedem. Revera, ut simpliciter motus mentis meae fatear, considerans et 
propositum tuum, et ardorem quo saeculo renuntiasti, differentias in locis arbitror, si urbibus et 
frequentia urbium derelicta, in agello habites, et Christum quaeras in solitudine, et ores solus in 
monte cum Jesu, Sanctorumque tantum locorum vicinitatibus perfruaris, id est, ut et urbe careas, 
et propositum Monachi non amittas. Quod loquor, non de Episcopis, non de Presbyteris, non 
de Clericis loquor, quorum aliud officium est ; sed de Monacho, et Monacho quondam apud 
saeculum nobili : qui idcirco pretium possessionum suarum ad pedes Apostolorum posuit, 
docens pecuniam esse calcandam ; ut humiliter et secreto victitans, semper contemnat quod 
semel contempsit. Si Crucis et Resurrectionis loca non essent in Urbe celeberrima, in qua curia, 
in qua aula militum, in qua scorta, mimi, scurrae, et omnia sunt, quae solent in ceteris urbibus : 
vel si Monachorum turbis solummodo frequentaretur, expetendum revera hujuscemodi cunctis 
Monachis esset habitaculum. NUNC VERO summae stultitiae est renuntiare saeculo, dimittere 
patriam, urbes deserere, Monachum profiteri, et inter majores populos peraeque vivere, quam 
eras victurus in patria. De toto huc orbe concurritur. Plena est civitas universi generis hominum : 
et tanta utriusque sexus constipatio, ut quod alibi ex parte fugiebas, hic totum sustinere cogaris. 

58:5 Quia igitur fraterne interrogas, per quam viam incedere debeas, revelata tecum facie 
loquar. Si officium vis exercere Presbyteri, si Episcopatus, te vel opus, vel honor forte delectat, 
vive in urbibus et castellis ; ET ALIORUM salutem, fac lucrum animae tuae. Sin autem cupis esse, 
quod diceris Monachus, id est, solus, quid facis in urbibus, quae utique non sunt solorum 
habitacula, sed multorum ? Habet unumquodque propositum principes suos. Romani duces 
imitentur Camillos, Fabricios, Regulos, Scipiones. Philosophi proponant sibi Pythagoram, 
Socratem, Platonem, Aristotelem. Poetae aemulentur Homerum, Virgilium, Menandrum, 
Terentium. Historici, Thucydidem, Sallustium, Herodotum, Livium. Oratores, Lysiam. Graecos, 
Demosthenem, Tullium. Et ut ad nostra veniamus, Episcopi et Presbyteri habeant in exemplum 
Apostolos, et Apostolicos viros : quorum honorem possidentes, habere nitantur et meritum. 
Nos autem habeamus [al. habemus] propositi nostri principes, Paulos et Antonios, Julianos, 
Hilariones, Macarios. Et ut ad Scripturarum auctoritatem redeam, noster princeps Elias, noster 
Elisaeus, nostri duces filii Prophetarum, qui habitabant in agris et solitudinibus, et faciebant sibi 
tabernacula prope fluenta Jordanis. De his sunt et illi filii Rechab, qui vinum et siceram non 
bibebant, qui morabantur in tentoriis, qui Dei per Jeremiam (Cap. 35) voce laudantur, et 
promittitur eis quod non deficiat de stirpe eorum vir stans coram Domino. Hoc reor et 
septuagesimi Psalmi titulum significare : Filiorum Jonadab : et eorum qui primi in captivitatem 
ducti sunt. Iste est Jonadab filius Rechab, qui in Regnorum libro scribitur currum ascendisse cum 
Jeu. Et hujus filii sunt, qui in tabernaculis semper habitantes, ad extremum propter irruptionem 
Chaldaici exercitus, Jerosolymam intrare compulsi, hanc primi captivitatem sustinuisse dicuntur, 
quod post solitudinis libertatem, urbe quasi carcere sunt reclusi. 

58:6 Obsecro itaque te, ut quoniam sanctae sororis tuae (Therasiae uxoris) ligatus es vinculo, 
et non penitus expedito pergis gradu, sive hic, sive ibi, multitudines hominum, et officia, et 
salutationes, et convivia, veluti quasdam catenas fugias voluptatum. Sit vilis et vespertinus cibus, 
olera et legumina : interdumque pisciculos pro summis ducas deliciis. Qui Christum desiderat, 
et illo pane vescitur, non quaerit magnopere de quam pretiosis cibis stercus conficiat. Quicquid 

post gulam non sentitur, idem tibi sit quod panis et legumina. Habes adversus Jovinianum libros 
de contemptu ventris et gutturis plenius disserentes. Semper in manu tua sacra sit lectio. 
Frequenter orandum, et flexo corpore, mens erigenda ad Dominum. Crebrae vigiliae : et ventre 
vacuo saepius dormiendum. Rumusculos et gloriolas et palpantes adulatores, quasi hostes fuge. 
Pauperibus et fratribus refrigeria sumptuum manu propria distribue. Rara est in hominibus fides. 
Non credis verum esse quod dico ? Cogita Judae loculos. Humilitatem vestium tumenti animo 
non appetas. Saecularium, et maxime potentium consortia devita. Quid tibi necesse est ea 
videre crebrius, quorum comtemptu Monachus esse coepisti ? Soror praecipue tua matronarum 
declinet colloquia [al. consortia]; nec inter sericas vestes et gemmas circumsedentium 
feminarum se sordidatam, aut doleat, aut miretur : QUIA ALTERUM propositi paenitentiam, 
alterum jactantiae seminarium est. Cave ne quasi fidelis et famosus tuorum quondam 
dispensator, alienam pecuniam distribuendam accipias. Intelligis quid loquar ; dedit enim tibi 
Dominus in omnibus intellectum. Habeto simplicitatem columbae, ne cuiquam machineris 
dolos : et serpentis astutiam, ne aliorum supplanteris insidiis. NON MULTUM distat in vitio, vel 
decipere posse, vel decipi Christianum. Quem senseris tibi aut semper, aut crebro de numnis 
loquentem, excepta eleemosyna, quae indifferenter omnibus patet, institorem potius habeto, 
quam Monachum. Praeter victum et vestitum, et manifestas necessitates, nihil cuiquam tribuas : 
ne filiorum panem canes comedant. 

58:7 Verum Christi templum anima credentis est : illam exorna, illam vesti, illi offer donaria, 
in illa Christum suscipe. QU/E UTILAS est parietes fulgere gemmis et Christum in paupere fame 
periclitari ? Jam non sunt tua quae possides, sed dispensatio tibi credita est. Memento Ananiae 
et Sapphirae. Illi sua timide servaverunt : tu considera, ne Christi substantiam imprudenter 
effundas, id est, ne immoderato judicio rem pauperum tribuas non pauperibus, et secundum 
dictum prudentissimi viri (Cic. I. 2. Offic.) liberalitate liberalitas pereat. Noli 

Respicere ad phaleras, et nomina vana Catonum. 

(Per s. Satyr 3) 

Ego te, inquit, intus et in cute novi 
(Lucan. lib. X. Pharsal). 


ESSE CHRISTIANUM grande est, non videri. Et nescio quomodo plus placent mundo, qui Christo 
displicent : Haec non sicut ajunt, Sus Minervam ; sed ingredientem pelagus, amicus amicum 
monui, malens a te facultatem meam requiri, quam voluntatem : ut in quo ego lapsus sum, tu 
firmo pergeres gradu. 


58:8 Liber Paulini pro Theodosio. — Librum tuum, quem pro Theodosio principe prudenter 
ornateque compositum transmisisti, libenter legi ; et praecipue mihi in eo subdivisio placuit. 
Quumque in primis partibus vincas alios, in penultimis teipsum superas. Sed et ipsum genus 
eloquii pressum est et nitidum : et quum Tulliana luceat puritate, crebrum est in sententiis. 
Jacet enim (ut ait quidam) oratio in qua tantum verba laudantur. Praeterea magna est rerum 
consequentia, et alterum pendet ex altero. Quicquid assumpseris, vel finis superiorum, vel 
initium sequentium est. Felix Theodosius, qui a tali Christi oratore defenditur. Illustrasti 
purpuras ejus, et utilitatem legum futuris saeculis consecrasti. Macte virtute : qui talia habes 
rudimenta, qualis exercitatus miles eris ? O si mihi liceret istiusmodi ingenium non per Aonios 

montes et Heliconis vertices, ut Poetae canunt, sed per Sion et Itabyrium [Thabor], et Sina 
excelsa ducere. Si contingeret docere quae didici : et quasi per manus mysteria tradere 
Prophetarum [ai. Scripturarum], nasceretur nobis aliquid quod docta Graecia non haberet. 

58:9 Audi ergo, mi conserve, amice, germane : ausculta paulisper, quo in Scripturis sanctis 
calle gradiaris. TOTUM quod legimus in divinis Libris, nitet quidem, et fulget etiam in cortice, 
sed dulcius in medulla est. Qui edere vult nucleum, frangat nucem (E Plauto). "Revela," inquit 
David, "oculos meos, et considerabo mirabilia de lege tua" (Ps. 118:18). Si tantus Propheta 
tenebras ignorantiae confitetur, qua nos putas parvulos, et paene lactentes inscitiae nocte 
circumdari ? Hoc autem velamen non solum in facie Moysi, sed et in Evangelistis et in Apostolis 
positum est. Turbis Salvator in parabolis loquebatur, et contestans mysticum esse quod 
dicebatur, ajebat : Qui habet aures audiendi audiat (Luc. 8:8). Nisi aperta fuerint universa quae 
scripta sunt ab eo, qui habet elavem David : qui aperit, et nemo claudit, claudit, et nemo aperit : 
nullo alio reserante, pandentur. Si haberes hoc fundamentum, immo si quasi extrema manus 
operi tuo induceretur, nihil pulchrius, nihil doctius, nihil dulcius, nihilque Latinius tuis haberemus 
voluminibus. 

58:10 Tertullianus creber est in sententiis, sed difficilis in loquendo. Beatus Cyprianus instar 
fontis purissimi, dulcis incedit et placidus ; et quum totus sit in exhortatione virtutum, occupatus 
persecutionum angustiis, de Scripturis divinis nequaquam disseruit. Inclyto Victorinus martyrio 
coronatus, quod intellegit, eloqui non potest. Lactantius quasi quidam fluvius eloquentiae 
Tullianae, utinam tam nostra affirmare potuisset, quam facile aliena destruxit. Arnobius 
inaequalis et nimius, et absque operis sui partitione confusus. Sanctus Hilarius Gallicano 
cothurno attollitur : et quum Graeciae floribus adornetur, longis interdum periodis involvitur, et 
a lectione simpliciorum fratrum procul est. Taceo de ceteris, vel defunctis, vel etiam adhuc 
viventibus, super quibus in utramque partem post nos alii judicabunt. 

58:11 Ad teipsum veniam symmysten, sodalem meum, et amicum, amicum, inquam, meum, 
antequam notum ; et precabor, ne assentationem in necessitudine [al. necessitudinem] 
suspiceris : quin potius vel errare [al. errore] me aestimato, vel amore labi, quam amicum 
adulatione decipere. Magnum habes ingenium, et infinitam sermonis supellectilem : et facile 
loqueris et pure, facilitasque ipsa et puritas mixta prudentiae est. Capite quippe sano omnes 
sensus vigent. Huic prudentiae et eloquentiae si accederet vel studium, vel intellegentia 
Scripturarum, viderem te brevi arcem tenere nostrorum : et ascendentem cum Joab tectum 
Sion (1. Paral. 11), canere in domatibus, quod in cubilibus cognovisses. Accingere, quaeso, te, 
accingere. "Nihil sine magno labore vita dedit mortalibus (E Hor. 1. 1. Sat. 9), Nobilem te Ecclesia 
habeat, ut prius Senatus habuit. Praepara tibi divitias, quas cottidie eroges : et nunquam 
deficiant, dum viget aetas, dum nondum canis spargitur caput : antequam "subeant morbi, 
tristisque senectus, Et labor, et durae" rapiat "inclementia mortis." Nihil in te mediocre esse 
contentus sum : totum summum, totum perfectum desidero. Sanctum Vigilantium 
Presbyterum qua aviditate susceperim, melius est ut ipsius verbis, quam meis discas litteris : qui 
cur tam cito a nobis profectus sit, et nos reliquerit, non possum dicere, ne laedere quempiam 
videar. Tamen quasi praetereuntem et festinantem paululum retinui, et gustum ei nostrae 
amicitiae dedi, ut per eum discas, quid in nobis desideres. Sanctam conservam tuam, et tecum 
in Domino militantem, per te salutari volo. 

{59} 

Epistola LIX 

(al. 148; scripta an. 395. vel sequenti) 


Ad Marcellam 


De quibusdam Quaestionibus novi Testamenti. Singulis quinque Quaestionibus sibi a Marcella 
propositis respondet. 

59:1 Magnis nos provocas Quaestionibus ; et torpens otio ingenium, dum interrogas, doces. 
Prima tua sciscitatio fuit, quae sint illa, "quae nec oculus vidit, nec auris audivit, nec in cor hominis 
ascenderunt, quae praeparavit Deus his qui diligunt eum" (1. Cor. 2:9). Et quomodo rursus idem 
Apostolus inferat : "Nobis autem revelavit Deus per spiritum suum" (Ibid. v. 10). Et si revelatum 
est Apostolo, intellegere debeamus, quomodo et aliis revelaverit. Ad quae brevis responsio est, 
non debere nos quaerere, quid sit illud, quod nec oculus vidit, nec auris audivit, nec in cor 
hominis ascendit. Si enim ignoratur, quomodo sciri potest ? Quod promittitur in futuro, non 
cernitur in praesenti. "Spes enim quae videtur, non est spes" (Rom. 8:24), sed jam certa 
possessio; quomodo si velit quispiam dicere : ostende mihi quod invisibile est : loquere quod 
audiri non potest : expone quod cogitatio non comprehendit humana. Ergo hoc sensu Apostolus 
dixisse credendus est, quod carnalibus oculis, et aure carnali, et cogitatione mortali non possint 
spiritualia comprehendi. "Etsi enim noveramus quondam Jesum secundum carnem, sed nunc 
jam non novimus eum" (2. Cor. 5:16). Et in Joannis Epistola scribitur : "Carissimi, nunc filii Dei 
sumus, et necdum manifestum est quod futuri sumus. Scimus enim quoniam quum apparuerit, 
similes ei erimus, quia videbimus eum sicuti est" (1. Joan. 3:2). Quodque revelatum sibi et 
Sanctis per spiritum esse testatur, non statim sequitur, ut ipse aliis revelaverit. Alioqui audivit 
et in paradiso verba ineffabilia, quae aliis narrare non poterat (2. Cor. 12) : aut si narravit, 
nequaquam ineffabilia sunt. 

59:2 Secunda Quaestio fuit, in qua dicis legisse te per ransitum in Opusculis meis, quod agni 
qui stant a dextris, et haedi qui stant a sinistris (Matth. 25), Christiani sint atque gentiles : et non 
potius boni et mali. Non memini me hoc aliquando dixisse, et si dixissem, non essem in errore 
pertinax. Quantum autem dictanti subito occurrit, in secundo volumine contra Jovinianum 
super hoc capitulo disputasse me novi, et non solum super hoc, sed et de eo quod in eandem 
quaestionem cadit, ubi pisces mali a bonis piscibus separabuntur (Matth. 13). Quod ergo ibi 
plene dictum est, nunc omittendum videtur. 

59:3 Tertio interrogaveras, quod dicit Apostolus in adventu Domini Salvatoris, rapi quosdam 
viventes obviam in nubibus, ita ut non praeveniantur ab his, qui in Christo dormierunt (1. Thess. 
4) : visque nosse, utrum sic occurrant in corporibus et [al. ut] non ante moriantur ; quum et 
Dominus noster mortuus sit, et Enoch atque Elias secundum Apocalypsim Joannis morituri esse 
dicantur (Apoc. 11) : ne scilicet ullus sit qui non gustaverit mortem (Ps. 88). Hoc ex ipsius loci 
continentia sciri potest, quod sancti qui in adventu Salvatoris fuerint deprehensi in corpore, in 
eisdem corporibus occurrant ei : ita tamen ut inglorium et corruptivum et mortale, gloria et 
incorruptione et immortalitate mutetur (1. Cor. 15) ; ut qualia corpora mortuorum surrectura 
sint, ut talem substantiam etiam vivorum corpora transformentur. Unde dicit in alio loco 
Apostolus : "Propter quod nolumus exspoliari, sed supervestiri ; ut absorbeatur mortale hoc a 
vita" (1. Cor. 9:4), ne scilicet corpus ab anima deseratur ; sed anima habitante in corpore, fiat 
inclutum quod ante inglorium fuit. De Enoch autem et Elia, quos venturos Apocalypsis refert et 
esse morituros (Apoc. 11), non est istius temporis disputatio, quum omnis ille liber aut 

spiritualiter intellegendus sit, ut nos existimamus, aut si carnalem inerpretationem sequimur, 
Judaicis fabulis acquiescendum sit, ut rursum aedificetur Jerusalem, et hostiae offerantur in 
Templo ; et spirituali cultu imminuto, carnales obtineant caeremoniae. 

59:4 Quartum est quod quaesisti, quomodo in Joannis Evangelio post resurrectionem dicatur 
ad Mariam Magdalenam : "Noli me tangere, nondum enim ascendi ad Patrem meum" (Joan. 
20:17). Et rursum in Matthaeo scriptum sit, quod ad vestigia Salvatoris mulieres corruerint 
(Matth. 28) ; quum utique non sit idipsum tangere post resurrectionem pedes ejus, et non 
tangere. Maria Magdalena ipsa est, a qua septem daemonia expulerat (Mare. 16) ; ut ubi 
abundaverat peccatum, superabundaret gratia (Rom. 5) ; quae quia Dominum hortulanum 
putabat, et quasi cum homine loquebatur, et quaerebat viventem cum mortuis, recte audivit, 
"Noli me tangere" (Joan. 20:17). Et est sensus : Non mereris meis haerere vestigiis, nec adorare 
quasi Dominum, nec ejus tenere pedes, quem non existimas surrexisse. Tibi enim necdum 
ascendi ad Patrem meum. Ceterae vero mulieres, quae pedes tangunt, Dominum confitentur, et 
merentur ejus haerere vestigiis, quem ad Patrem ascendisse confidunt. Quanquam etiamsi 
eadem mulier diversis in Evangeliis et tenuisse pedes, et non tenuisse referatur, facilis solutio 
sit, quum potuerit corrigi primum quasi incredula, et postea non repelli, quasi ea quae errorem 
confessione mutaverat, quod et de latronibus intellegi potest, quum alius Evangelista utrumque 
blasphemasse, alius narret alterum esse confessum (Matth. 27; et Mare. 15). 

59:5 Extrema schedula continebat, utrum post resurrectionem, quadraginta diebus Dominus 
cum discipulus conversatus sit (Luc. 23) ; et nunquam [fort. nunquidj alibi fuerit ? An latenter 
ad caelum ascenderit, atque descenderit, et nihilominus Apostolis suam praesentiam non 
negarit ? Si Dominum Dei Filium consideres, de quo sermo est, et illum esse qui loquitur : 
"Nonne caelum et terram ego repleo, dicit Dominus" (Jerem. 23:24), et de quo alius Propheta 
testatur : "Caelum mihi thronus est, terra autem scabellum pedum meorum" (Isai. 66:1) ; et 
rursum alibi : "Qui tenet caelum palmo et terram pugillo" (Ibid. 40:12), de quo David canit : "Quo 
ibo a spiritu tuo ; et a facie tua quo fugiam ? Si ascendero in caelum, tu ibi es ; si descendero 
ad infernum, ades : Et si habitavero in extremis maris ; etenim ibi manus tua deducet me, et 
continebit me dextera tua" (Ps. 138:7. et seqq.), profecto non ambiges, etiam ante 
resurrectionem sic in Dominico corpore habitasse Deum verbum, ut et in Patre esset, et caeli 
circulum clauderet, atque in omnibus [al. hominibus] infusus esset et circumfusus, id est, ut 
cuncta penetraret interior, et contineret exterior. Stultum est igitur illius potentiam unius 
corpusculi parvitate finire [al. finiri], quem non capit caelum : et tamen qui ubique erat, etiam 
in Filio hominis totus erat. Divina quippe natura, et Dei sermo in partes secari non potest, nec 
locis dividi : sed quum ubique sit, totus ubique est. Erat igitur uno eodemque tempore et cum 
Apostolis quadraginta diebus, et cum Angelis, et in Patre, et in extremis maris finibus erat ; in 
omnibus locis versabatur : cum Thoma in India, cum Petro Romae, cum Paulo in Illyrico, cum 
Tito in Creta, cum Andrea in Achaja, cum singulis Apostolis et Apostolicis viris, in singulis 
cunctisque regionibus. Quod autem dicitur quosdam deserere, vel non deserere, non naturae 
illius terminus ponitur ; sed eorum merita describuntur, apud quos esse, vel non esse dignatur 
[al. dedignatur]. 

{60} 

Epistola LX 


(alias 3; scripta init. an. 396) 

Ad Heliodorum 


Epitaphium Nepotiani. Super Nepotiani Presbyteri morte, Heliodorum ejus avunculum 
Altinensem Episcopum consolatur ; ostenditque mortem non esse timendam, quae a Christo 
devicta sit ; tum multis propositis veterum ethnicorum exemplis, Nepotiani laudes explicat, et 
demum ex eorum temporum calamitatibus ad vitae contemptum hortatur. 

60:1 Grandes materias ingenia parva non sufferunt [al. sustinent], et in ipso conatu ultra vires 
ausa, succumbunt : quantoque majus fuerit, quod dicendum est, tanto magis obruitur, qui 
magnitudinem rei verbis non potest explicare. Nepotianus meus, tuus, noster, immo Christi, et 
quia Christi, idcirco plus noster, reliquit senes, desiderii sui jaculo vulneratos, et intolerabili 
dolore confectos [al. confecit]. Quem heredem putavimus, funus tenemus. Cui jam meum 
sudabit ingenium ? Cui litterulae placere gestient ? Ubi est ille epyo5iu)Kxriq noster, et cygneo 
canore vox dulcior ? Stupet animus, manus tremit, caligant oculi, lingua balbutit. Quicquid 
dixero, quia ille non audit, mutum videtur. Stylus ipse quasi sentiens [al. dissentiens], et cera 
subtristior, vel rubigine, vel situ obducitur. Quotiescumque nitor in verba prorumpere, et super 
tumulum ejus Epitaphii hujus flores spargere, toties lacrimis implentur oculi, et renovato dolore, 
totus in funere sum. Moris quondam fuit, ut super cadavera defunctorum in contione pro rostris 
laudes liberi dicerent, et instar lugubrium carminum ad fletus, et gemitus audientium pectora 
concitarent. En rerum in nobis ordo mutatus est, et in calamitatem nostram perdidit sua jura 
natura. Quod exhibere senibus juvenis debuit, hoc juveni exhibemus senes. 

60:2 Quid igitur faciam ? Jungam tecum lacrimas ? Sed Apostolus prohibet, Christianorum 
mortuos, dormientes vocans (1. Thess. 4). Et Dominus in Evangelio : "Non est," inquit, "mortua 
puella, sed dormit" (Mare. 5:39, et Luc. 8:52). Lazarus quoque quia dormierat, suscitatus est 
(Joan. 11). Laeter et gaudeam, quia "raptus est, ne malitia immutaret mentem ejus," quia 
"placuerat Deo anima illius" (Sap. 4). Sed invito et repugnanti per genas lacrimae fluunt, et inter 
praecepta virtutum, resurrectionisque spem, credulam mentem, desiderii frangit affectus. O 
mors quae fratres dividis, et amore sociatos, crudelis ac dura dissocias. Adduxit urentem ventum 
Dominus de deserto ascendentem, qui siccavit venas tuas, et desolavit fontem tuum (Osee 
13:15). Devorasti quidem Jonam, sed et in utero tuo vivus fuit. Portasti quasi mortuum, ut 
tempestas mundi conquiesceret ; et Ninive nostra illius praeconio salvaretur. Ille ille te vicit : 
ille te jugulavit, fugitivus Propheta, qui reliquit domum suam, dimisit hereditatem suam, dedit 
dilectam animam suam in manibus quaerentium eum [al. eam]. Qui per Osee quondam tibi 
rigidus minabatur : "Ero mors tua, o mors : ero morsus tuus, inferne" (Osee 13:17). Illius morte, 
tu mortua es : illius morte, nos vivimus. Devorasti, et devorata es. Dumque assumpti corporis 
sollicitaris illecebra, et avidis faucibus praedam putas, interiora tua adunco dente confossa sunt. 

60:3 Gratias tibi, Christe Salvator, tua agimus creatura, quod tam potentem adversarium 
nostrum dum occideris, occidisti. Quis ante te miserior homine, qui aeternae mortis terrore 
prostratus, vivendi sensum ad hoc tantum acceperat, ut periret ? "Regnavit enim mors ab Adam 
usque ad Moysen, etiam super eos, qui non peccaverunt, in similitudinem praevaricationis Adae" 
(Rom. 5:14). Si Abraham, Isaac et Jacob in inferno, quis in caelorum regno ? Si amici tui sub 
poena offendentis Adam, et qui non peccaverant, alienis peccatis tenebantur obnoxii, quid de 
his credendum est, qui dixerunt "in cordibus suis, non est Deus ?" Qui "corrupti et abominabiles 
facti sunt, in voluntatibus suis ?" Qui "declinaverunt, simul inutiles facti sunt ; non est qui faciat 
bonum, non est usque ad unum ?" (Ps. 13:1) Quod si Lazarus videtur in sinu Abrahae, locoque 

refrigerii, quid simile infernus et regna caelorum ? ANTE CHRISTUM Abraham apud inferos : post 
Christum latro in paradiso. Et idcirco in resurrectione ejus, multa dormientium corpora 
surrexerunt, et visa sunt in caelesti Jerusalem. Tuncque impletum est illud elogium : "Surge qui 
dormis, et elevare, et illuminabit te Christus" (Ephes. 5:14). Joannes Baptista in eremo personat : 
"Paenitentiam agite : appropinquavit enim regnum caelorum. A diebus enim Joannis Baptistae 
regnum caelorum vim patitur, et violenti diripiunt illud" (Matth. 2:3. et 11:11). Flammea illa 
romphaea custos paradisi, et praesidentia foribus Cherubim, Christi restincta et reserata sunt 
sanguine. Nec mirum hoc nobis in resurrectione promitti, quum omnes qui in carne, non 
secundum carnem vivimus, municipatum habeamus in caelo : et hic adhuc positis dicatur in 
terra : "Regnum Dei intra vos est" (Luc. 17:21). 

60:4 Adde quod ante resurrectionem Christi, "notus" tantum "in Judaea" erat "Deus : in Israel 
magnum nomen ejus" (Ps. 75). Et ipsi qui noverant eum, tamen ad inferos trahebantur. Ubi 
tunc totius orbis homines, ab India usque ad Britanniam, a rigida Septentrionis plaga, usque ad 
fervores Atlantici Oceani, tam innumerabiles populi, et tantarum gentium multitudines? 

Quam variae linguis, habitu tam vestis, et armis. 

(/Eneid. 8) 


Piscium ritu ac locustarum, et velut muscae et culices conterebantur : absque notitia etenim 
Creatoris sui, omnis homo pecus est. Nunc vero passionem Christi, et resurrectionem ejus, 
cunctarum gentium et voces et litterae sonant. Taceo de Hebraeis, Graecis, et Latinis, quas 
nationes fidei suae in Crucis titulo Dominus dedicavit. Immortalem animam et post 
dissolutionem corporis subsistentem, quod Pythagoras somniavit, Democritus non credidit, in 
consolationem damnationis suae Socrates disputavit in carcere, Indus, Persa, Gothus, /Egyptius 
philosophantur. Bessorum feritas, et pellitorum turba populorum, qui mortuorum quondam 
inferiis homines immolabant, stridorem suum in dulce Crucis fregerunt melos, et totius mundi 
una vox Christus est. 


60:5 Quid agimus, anima ? Quo nos vertimus ? Quid primum assumimus ? Quid tacemus ? 
Excideruntne tibi praecepta Rhetorum ? Et occupata luctu, oppressa lacrimis, praepedita 
singultibus, dicendi ordinem non tenes ? Ubi illud ab infantia studium litterarum, et Anaxagorae, 
ac Telamonis semper laudata sententia ? Sciebam me genuisse mortalem. Legimus Crantorem, 
cujus volumen ad confovendum dolorem suum, secutus est Cicero (Lib. de Consolat, qui 
intercidit) ; Platonis, Diogenis, Clitomachi, Carneadis, Posidonii ad sedandos luctus opuscula 
percurrimus, qui diversis aetatibus, diversorum luctum vel libris, vel epistolis minuere sunt conati, 
ut etiam si nostrum areret ingenium, de illorum posset fontibus irrigari. Proponunt 
innumerabiles viros, et maxime Periclem et Xenophontem Socraticum, quorum alter amissis 
duobus filiis, coronatus in contione disseruit : alter quum, sacrificans filium, in bello audisset 
occisum, deposuisse coronam dicitur, et eandem capiti reposuisse, postquam fortiter in acie 
dimicantem repperit concidisse. Quid memorem Romanos duces, quorum virtutibus quasi 
quibusdam stellis, Latinae micant historiae ? Pulvillus Capitolium dedicans, mortuum, ut 
nuntiabatur, subito filium, se jussit absente sepeliri. L. Paulus septem diebus inter duorum 
exequias filiorum triumphans, urbem ingressus est. Praetermitto Maximos, Catones, Gallos, 
Pisones, Brutos, Scaevolas, Metellos, Scauros, Marios, Crassos, Marcellos, atque Aufidios, 
quorum non minor in luctu quam in bellis virtus fuit, et quorum orbitates in Consolationis libro 

Tullius explicavit, ne videar potius aliena quam nostra quaesisse. Quanquam et haec in 
sugillationem nostri breviter dicta sint, si non praestet fides quod exhibuit infidelitas. 

60:6 Igitur ad nostra veniamus. Non plangam cum Jacob et David filios in lege morientes ; 
sed cum Christo in Evangelio recipiam resurgentes. JUD/EORUM LUCTUS, Christianorum 
gaudium est. "Ad Vesperam demorabitur fletus, et ad matutinum laetitia (Ps. 29:6). Nox 
praecessit, dies autem appropinquavit" (Rom. 13). Unde et Moyses moriens plangitur (Deut. 34), 
Jesus absque funere et lacrimis in monte sepelitur. Quicquid de Scripturis super lamentatione 
dici potest, in eo libro quo Paulam Romae consolati sumus, breviter explicavimus. Nunc nobis 
per aliam semitam ad eundem locum perveniendum est, ne videamur praetrita [al. praeterita] et 
abolita quondam calcare vestigia. 

60:7 Scimus quidem Nepotianum nostrum esse cum Christo, et Sanctorum mixtum choris, 
quod hic nobiscum eminus rimabatur in terris, et aestimatione quaerebat, ibi videntem cominus 
dicere : "Sicut audivimus, sic et vidimus, in civitate Domini virtutum, in civitate Dei nostri" (Ps. 
47:9) : sed desiderium absentiae ejus ferre non possumus, non illius, sed nostram vicem dolentes. 
Quanto ille felicior, tanto amplius nos in dolore, quod tali caremus bono. Flebant et sorores 
Lazarum (Joan. 11), quem resurrecturum noverant. Et ut veros hominis exprimeret affectus, 
ipse Salvator ploravit quem resuscitaturus erat (Ibidem). Apostolus quoque ejus qui dixit : 
"Cupio dissolvi et esse cum Christo" (Philip. 1:23) : et alibi : "Mihi vivere Christus est, et 
morilucrum" (Ibid. v. 21), gratias agit, quod Epaphras [al. Epaphroditus] de mortis sibi vicinia 
redditus sit, ne haberet tristitiam super tristitiam (Philipp. 2), non incredulitatis metu, sed 
desiderio caritatis. Quanto magis tu et avunculus et Episcopus, hoc est, et in carne et in spiritu 
pater, doles abesse viscera tua, et quasi a te divulsa suspiras ? Sed obsecro, ut modum adhibeas 
in dolore, memor illius sententiae : Ne quid nimis : obligatoque parumper vulnere, audias laudes 
ejus, cujus semper virtute laetatus es ; nec doleas, quod talem amiseris, sed gaudeas quod talem 
habueris. Et sicut hi qui in brevi tabella terrarum situs pingunt, ita in parvo isto volumine cernas 
adumbrata, non expressa signa virtutum : suscipiasque a nobis non vires, sed voluntatem. 

60:8 Praecepta Rhetorum. — Haec praecepta sunt Rhetorum, ut majores ejus qui laudandus 
est, et eorum gesta altius repetantur, sicque ad ipsum per gradus sermo perveniat : quo videlicet 
avitis paternisque virtutibus illustrior fiat, et aut non degenerasse a bonis, aut mediocres ipse 
ornasse videatur. Ego CARNIS bona, quae semper et ipse contempsit, in animae laudibus non 
requiram : nec me jactabo de genere, id est, de alienis bonis, quum et Abraham et Isaac sancti 
viri, Ismaelem, et Esau peccatores genuerint (Genes. 16. et 25). Et e regione, Jephte in in 
catalogo justorum, Apostoli voce numeratus, de meretrice sit natus (Hebr. 11, Judic. 11). 
"Anima," inquit, "quae peccaverit, ipsa morietur" (Ezech. 18:4) ; ergo quae non peccaverit, ipsa 
vivet. Nec virtutes, nec vitia parentum liberis imputantur. Ab eo tempore censemur, ex quo in 
Christo renascimur. Paulus persecutor Ecclesiae, et mane lupus rapax, Benjamin (Genes. 49), ad 
vesperam dedit escam, Ananiae ovi summittens caput (Act. 9). Igitur et Nepotianus noster, quasi 
infantulus vagiens, et rudis puer, subito nobis, quasi de Jordane nascatur. 

60:9 Alius forsitan scriberet, quod ob salutem illius, Orientem, eremumque dimiseris ; et me 
carissimum sodalem tuum, redeundi spe lactaveris, ut primum, si fieri posset, sororem cum 
parvulo viduam ; deinde, si consilium illa respueret, saltem nepotem dulcissimum conservares. 
Hic est enim ille de quo tibi quondam vaticinatus sum : licet parvulus ex collo pendeat nepos. 
Referret, inquam, alius, quod in palatii militia, sub chlamyde et candenti lino, corpus ejus cilicio 
tritum sit : quod stans ante saeculi potestates, lurida jejuniis ora portaverit : quod adhuc sub 
alterius indumentis, alteri militaverit : et ad hoc habuerit cingulum, ut viduis, pupillis, oppressis, 

miserisque subveniret. Mihi non placent dilationes istae imperfectae servitutis Dei. Et 
centurionem Cornelium, ut lego justum, statim audio baptizatum (Act. 10). 

60:10 Verumtamen velut incunabula quaedam nascentis fidei comprobemus ; ut qui sub 
alienis signis devotus miles fuit, donandus laurea sit, postquam suo regi coeperit militare. 
Baltheo posito habituque mutato, quicquid castrensis peculii fuit, in pauperes erogavit. Legerat 
enim : "Qui vult perfectus esse, vendat omnia quae habet, et det pauperibus, et sequatur me" 
(Matth. 19). Et iterum : "Non potestis duobus dominis servire, Deo, et mammonae" (Matth. 
6:14). Excepta vili tunica, et operimento pari, quo tecto tantum corpore, frigus excluderet, nihil 
sibi amplius reservavit. Cultus ipse, provinciae morem sequens, nec munditiis, nec sordibus 
notabilis erat. Quumque arderet cottidie, aut ad Egypti monasteria pergere, aut Mesopotamiae 
invisere choros ; vel certe insularum Dalmatiae, quae Altino tantum freto distant, solitudines 
occupare : avunculum Pontificem deserere non audebat, tot in illo cernens exempla virtutum, 
domique habens unde disceret. In uno atque eodem et imitabatur Monachum, et Episcopum 
venerabatur. Non, ut plerisque accidere solet, assiduitas familiaritatem, familiaritas 
contemptum illius fecerat ; sed ita eum colebat, quasi parentem, ita admirabatur, quasi cottidie 
novum cerneret. Quid multa ? Fit Clericus, et per solitos gradus Presbyter ordinatur. Jesu bone, 
qui gemitus, qui ejulatus, quae cibi interdictio, quae fuga oculorum omnium ? Tum primum et 
solum avunculo iratus est. Querebatur se ferre non posse, et juvenilem aetatem incongruam 
Sacerdotio causabatur. Sed quanto plus repugnabat, tanto magis in se studia omnium 
concitabat, et MEREBATUR negando, quod esse nolebat, eoque dignior erat, quo se clamabat 
indignum. Vidimus Timotheum nostri temporis, et canos in sapientia, electumque a Moyse 
Presbyterum, quem ipse sciret esse Presbyterum. Igitur Clericatum non honorem intellegens, 
sed onus, primam curam habuit, ut humilitate superaret invidiam, deinde ut nullam obsceni in 
se rumoris fabulam daret ; ut qui mordebantur ad aetatem ejus, stuperent ad continentiam ; 
subvenire pauperibus, visitare languentes, provocare hospitio, lenire blanditiis, gaudere cum 
gaudentibus, flere cum flentibus. Caecorum baculum, esurientium cibus, spes miserorum, 
solamen lugentium fuit. Ita in singulis virtutibus eminebat, quasi ceteras non haberet. Inter 
Presbyteros et coaequales, primus in opere, extremus in ordine. Quicquid boni fecerat, ad 
avunculum referebat. Si quid forte aliter evenerat quam putarat, illum nescire, se errasse 
dicebat. In publico Episcopum, domi patrem noverat : gravitatem morum, hilaritate frontis 
temperabat. Gaudium in risu, non cachinnum intellegeres. Virgines et viduas Christi honorare 
ut matres, hortari ut sorores, cum omni castitate. Jam vero postquam domum se contulerat, et 
relicto foris Clerico, duritiae se tradiderat Monachorum, creber in orationibus, vigilans in 
precando, lacrimas Deo non hominibus offerebat ; jejunia in aurigae modum pro lassitudine et 
viribus corporis moderabatur. Mensae avunculi intererat, et sic apposita quaeque libabat, ut et 
superstitionem fugeret, et continentiam servaret. Sermo ejus per omne convivium de Scripturis 
aliquid proponere, libenter audire, respondere verecunde, recta suscipere, prava non acriter 
confutare, disputantem contra se magis docere, quam vincere. Et ingenuo pudore, qui ornabat 
aetatem, quid cujus esset, simpliciter confiteri ; atque in hunc modum eruditionis gloriam 
declinando, eruditissimus habebatur. Illud, ajebat, Tertulliani, istud Cypriani : hoc Lactantii, illud 
Hilarii est. Sic Minutius Felix, ita Victorinus, in hunc modum est locutus Arnobius. Me quoque, 
quia pro sodalitate avunculi diligebat, interdum proferebat in medium. Lectioneque assidua, et 
meditatione diuturna, pectus suum bibliothecam fecerat Christi. 

60:11 Quoties ille transmarinis Epistolis deprecatus est, ut aliquid ad se scriberem ? Quoties 
nocturnum de Evangelio petitorem, et interpellatricem duri judicis mihi viduam exhibuit ? (Luc. 
15:5) Quumque ego silentio magis quam litteris denegarem, et pudore reticentis, pudorem 
suffunderem postulantis, avunculum mihi opposuit precatorem, qui et liberius pro alio peteret, 

et pro reverentia Sacerdotii facilius impetraret. Feci ergo quod voluit, et brevi libello, amicitias 
nostras aeternae memoriae consecravi. Quo suscepto, Croesi opes, et Darii divitias se vicisse 
jactabat. Illum oculis, illum manibus, illum sinu, illum ore tenebat. Quumque in stratu 
frequenter evolveret, saepe super pectus soporati, dulcis pagina decidebat. Si vero 
peregrinorum, si amicorum quispiam venerat, laetabatur nostro super se testimonio. Et quicquid 
minus in opusculo erat, distinctione moderata, et pronuntiationis varietate pensabat ; ut in 
recitando illo, ipse vel placere cottidie, vel displicere videretur. Unde hic fervor, nisi ex amore 
Dei ? Unde legis Christi indefessa meditatio, nisi ex desiderio ejus qui legem dedit ? Alii 
nummum addant nummo, et marsupium suffocantes, matronarum opes venentur obsequiis : 
sint ditiores Monachi, quam fuerant saeculares : possideant opes sub Christo paupere, quas sub 
locuplete diabolo non habuerant : et suspiret eos Ecclesia divites, quos tenuit mundus ante 
mendicos. Nepotianus noster aurum calcans, schedulas consectatur. Sed sicut sui in carne 
contemptor est, et paupertate incedit ornatior ; ita totum Ecclesiae investigat ornatum. 

60:12 Ad comparationem quidem superiorum, modica sunt quae dicturi sumus, sed et in parvis 
idem animus ostenditur. Ut enim Creatorem non in caelo tantum miramur, et terra, sole, oceano, 
elephantis, camelis, equis, bobus, pardis, ursis, leonibus ; sed et in minutis quoque animalibus, 
formica, culice, muscis, vermiculis, et istiusmodi genere, quorum magis corpora scimus quam 
nomina, eamdemque in cunctis veneramur solertiam : ita mens Christo dedita, aeque et in 
majoribus, et in minoribus intenta est, sciens etiam pro otioso verbo reddendam esse rationem. 
Erat ergo sollicitus, si niteret altare, si parietes absque fuligine, si pavimenta tersa, si janitor 
creber in porta, vela semper in ostiis, si sacrarium mundum, si vasa luculenta [al. lucentia) : et 
in omnes caeremonias pia sollicitudo disposita, non minus, non majus neglegebat officium. 
Ubicumque eum in Ecclesia quaereres, invenires. Nobilem virum Qu. Fabium miratur Antiquitas, 
qui etiam Romanae scriptor historiae est ; sed magis ex pictura quam ex litteris nomen invenit : 
et Beseleel nostrum plenum sapientia et spiritu Dei, Scriptura testatur. Flyram quoque filium 
mulieris Tyriae, quod alter tabernaculi, alter Templi supellectilem fabricati sint (Exod. 31; et 3. 
Reg. 5). Quomodo enim laetae segetes, et uberes agri, interdum culmis, aristisque luxuriant (e 
Vergilii Georgicis 1) : ITA PR/ECLARA ingenia, et mens plena virtutibus, in variarum artium 
redundat elegantiam. Unde et apud Graecos Philosophus ille laudatur, qui omne quo uteretur 
usque ad pallium et annulum, manu sua factum gloriatus est. Floc idem possumus et de isto 
dicere, qui bisilicas Ecclesiae, et Martyrum Conciliabula, diversis floribus, et arborum comis, 
vitiumque pampinis adumbrarit : ut quicquid placebat in Ecclesia, tam dispositione, quam visu, 
Presbyteri laborem et studium testaretur. 

60:13 Macte virtute, cujus talia principia, qualis finis erit ? O miserabilis humana condicio, et 
sine Christo vanum omne quod vivimus ! Quid te subtrahis ? Quid tergiversaris, oratio : quasi 
enim mortem illius differre possimus, et vitam facere longiorem, sic timemus ad ultimum 
pervenire. "Omnis caro fenum, et omnis gloria ejus quasi flos feni" (Isai. 40:6). Ubi nunc decora 
illa facies, ubi totius corporis dignitas, quo veluti pulchro indumento, pulchritudo animae 
vestiebatur ? Marcescebat, proh dolor, flante austro lilium, et purpura violae in pallorem sensim 
migrabat. Quumque febribus aestuaret, et venarum fontes hauriret calor, lasso anhelitu tristem 
avunculum consolabatur. Laetus erat vultus, et universis circa plorantibus, solus ipse ridebat. 
Projicere pallium, manus extendere, videre quod alii non videbant, et quasi in occursum se 
erigens, salutare venientes : intellegeres illum non emori, sed emigrare, et mutare amicos, non 
relinquere. Volvuntur per ora lacrimae, et obfirmato animo, non queo dolorem dissimulare 
quem patior. Quis crederet in tali illum tempore nostrae necessitudinis recordari, et luctante 
anima, studiorum scire dulcedinem ? Apprehensa avunculi manu, hanc, inquit, tunicam, qua 
utebar in ministerio Christi, mitte dilectissimo mihi, aetate patri, fratri collegio, et quicquid a te 

nepoti debebatur affectus, in illum transfer, quem mecum pariter diligebas. Atque in talia verba 
defecit, avunculi manum, mei recordatione contrectans. 

60:14 Scio, quod nolueris amorem in te civium sic probare, et affectum patriae magis quaesisse 
in prosperis. Sed hujuscemodi officium in bonis juncundius est, in malis gratius. Tota hunc 
civitas, tota planxit Italia. Corpus terra suscepit, anima Christo reddita est. Tu nepotem 
quaerebas, Ecclesia Sacerdotem. Praecessit te successor tuus. Quod tu eras, ille post te judicio 
omnium merebatur. Atque ita ex una domo duplex Pontificatus egressa est dignitas, dum in 
altero gratulatio est, quod tenuerit : in altero maeror, quod raptus sit, ne teneret. Platonis (In 
Phaedone) sententia est, Omnem sapientium vitam, meditationem esse mortis. Laudant hoc 
Philosophi, et in caelum usque ferunt. Sed multo fortius Apostolus : Quotidie, inquit, morior per 
gloriam vestram (1. Cor. 15:31). Aliud est enim conari, aliud agere : aliud vivere moriturum, 
aliud mori victurum. Ille moriturus est ex gloria ; iste moritur semper ad gloriam. Debemus 
igitur et nos animo praemeditari, quod aliquando futuri sumus : et quod velimus, nolimus, 
abesse longius non potest. Nam si nongentos vitae excederemus annos, ut ante Diluvium vivebat 
humanum genus, et Mathusalem nobis tempora donarentur : tamen nihil esset praeterita 
longitudo, quae esse desiisset. Etenim inter eum qui decem vixit annos, et illum qui mille, 
postquam idem vitae finis advenerit, et irrecusabilis mortis necessitas, transactum omne 
tantumdem est : nisi quod senex magis onustus peccatorum fasce proficiscitur. 

Optima quaeque dies miseris mortalibus aevi 

Prima fugit, subeunt morbi, tritisque senectus, 

Et labor, et durae rapit inclementia mortis. 

(Virgilius, lib. 3, Georgica) 


Naevius Poeta : Pati, inquit, necesse est multa mortalem mala. Unde et Niobem, quia multum 
fleverit, in lapidem et diversas bestias commutatam finxit Antiquitas. Et Hesiodus natales 
hominum plangens, gaudet in funere : prudenterque Ennius. 


Plebes, ait, in hoc Regei antestat loco : licet 
Lacrimare plebei, Regei honeste non licet. 


Ut Regi, sic Episcopo, immo minus Episcopo quam Regi. Ille enim nolentibus praeest, hic 
volentibus : ille terrore subjicit, hic servitute dominatur : ille corpora custodit ad mortem, hic 
animas servat ad vitam. In te oculi omnium diriguntur, domus tua, et conversatio, quasi in 
specula constituta, magistra est publicae disciplinae. Quicquid feceris, id sibi omnes faciendum 
putant. Cave ne committas, quod aut qui reprehendere volunt, digne lacerasse videantur : aut 
qui imitari, cogantur delinquere. Vince quantum potes, immo etiam plus quam potes, mollitiem 
animi tui, et ubertim fluentes lacrimas reprime, ne grandis pietas in nepotem, apud incredulas 
mentes desperatio putetur in Deum. Desiderandus est tibi quasi absens, non quasi mortuus : 
ut illum exspectare, non amisisse videaris. 

60:15 Verum quid ago, medens dolori quem jam reor, et tempore et ratione sedatum, ac non 
potius replico tibi vicinas Regum miserias, et nostri temporis calamitates, ut non tam plangendus 
sit, qui hac luce [al. vice] caruerit, quam gratulandum ei, qui de tantis malis evaserit ? 
Constantius Arianae fautor haereseos, dum contra inimicum paratur, et concitus fertur ad 
pugnam, in Mopsi viculo moriens, magno dolore hosti reliquit imperium. Julianus proditor 
animae suae, et Christiani jugulator exercitus, Christum sensit in Media, quem primum in Gallia 
denegarat ; dumque Romanos propagare vult fines, perdidit propagatos. Jovianus [al. 
Jovinianus] gustatis tantum regalibus bonis, foetore prunarum suffocatus interiit : ostendens 
omnibus, quid sit humana potentia. Valentinianus vastato genitali solo, et inultam patriam 
derelinquens, vomitu sanguinis exstinctus est. Hujus germanus Valens Gothico bello victus in 
Thracia, eundem locum et mortis habuit, et sepulcri. Gratianus ab exercitu suo proditus, et 
obviis ab urbibus non receptus, ludibrio hosti fuit, cruentaeque manus vestigia parietes tui, 
Lugdune, testantur. Adolescens Valentinianus et paene puer, post fugam, post exilia, post 
recuperatum multo sanguine imperium, haud procul ab urbe fraternae mortis conscia, necatus 
est : et cadaver exanime suspendio infamatum. Quid loquar Maximo, Eugenio, qui utique dum 
rerum potirentur, terrori gentibus erant ? Omnes capti steterunt ante ora victorum, et (quod 
potentissimis quondam miserrimum est) prius ignominia servitutis, quam hostili mucrone 
confossi sunt. 

60:16 Dicat aliquis : Regum talis condicio est, feriuntque summos Fulgura montes (Hor. I. 2. 
Od. X). Ad privatas veniam dignitates, nec de his loquar qui biennium excedunt ; atque, ut 
ceteros praetermittam, sufficit nobis trium nuper Consularium diversos exitus scribere. 
Abundantius egens Pityunte exulat. Rufini caput pilo Constantinopolim gestatum est, et abscissa 
manus dextra ad dedecus insatiabilis avaritiae, ostiatim stipem mendicavit. Timasius 
praecipitatus repente de altissimo dignitatis gradu, evasisse se putat, quod Assae vivit inglorius. 
Non calamitates miserorum, sed fragilem humanae condicionis narro statum. Horret animus 
temporum nostrorum ruinas persequi. Viginti et eo amplius anni sunt, quod inter 
Constantinopolim, et alpes Julias, cottidie Romanus sanguis effunditur. Scythiam, Thraciam, 
Macedoniam, Dardaniam, Daciam, Thessaliam, Achajam, Epiros, Dalmatiam, cunctasque 
Pannonias Gothus, Sarmata, Quadus, Alanus, Hunni, Wandali, Marcomanni vastant, trahunt, 
rapiunt. Quot matronae, quot virgines Dei, et ingenua nobiliaque corpora, his belluis fuere 
ludibrio ? Capti Episcopi, interfecti Presbyteri, et diversorum officia Clericorum. Subversae 
Ecclesiae, ad altaria Christi stabulati equi, Martyrum effossae reliquiae : ubique Luctus, ubique 
gemitus [pavor], et plurima mortis imago (e Verg. /Eneid. 2). Romanus orbis ruit, et tamen cervix 
nostra erecta non flectitur. Quid putas nunc animi habere Corinthios, Athenienses, 
Lacedaemonios, Arcadas, cunctamque Graeciam, quibus imperant Barbari ? Et certe paucas 
urbes nominavi, in quibus olim fuere regna non modica. Immunis ab his malis videbatur Oriens, 
et tantum nuntiis consternatus. Ecce tibi anno praeterito ex ultimis Caucasi rupibus immissi in 
nos, non jam Arabiae, sed Septentrionis lupi, tantas brevi provincias percurrerunt. Quot 
monasteria capta ? Quantae fluviorum aquae humano cruore mutatae sunt ? Obsessa Antiochia, 
et urbes reliquae, quas Halis. Cydnus, Orontes, Euphratesque praeterfluunt. Tracti greges 
captivorum : Arabia, Phoenice, Palaestina, /Egyptus timore captivae. 

« Non mihi si linguae centum sint, oraque centum, 

Ferrea vox, 

Omnia poenarum percurrere nomina possim » 


(Vergilius, 6. /Eneid.) 

Neque enim historiam proposui scribere, sed nostras breviter flere miserias. Alioquin ad haec 
merito explicanda, et Thucydides, et Sallustius muti sint [al. sunt]. 


60:17 Felix Nepotianus, qui haec non videt : felix qui ista non audit. Nos miseri, qui aut patimur, 
aut patientes fratres nostros tanta perspicimus ; et tamen vivere volumus, eosque qui his carent, 
flendos potius quam beatos putamus. OLIM OFFENSUM sentimus, nec placamus Deum. Nostris 
peccatis Barbari fortes sunt. Nostris vitiis Romanus superatur exercitus : et quasi non haec 
sufficerent cladibus, plus paene bella civilia, quam hostilis mucro consumpsit. Miseri Israelitae, 
ad quorum comparationem Nabuchodonosor servus Dei scribitur [al. dicitur] (Jerem. 25:9). 
Infelices nos, qui tantum displicemus Deo, ut per rabiem Barbarorum, illius in nos ira desaeviat. 
Ezechias egit paenitentiam, et centum octoginta quinque milia Assyriorum ab uno Angelo, una 
nocte deleta sunt (4. Reg. 19:25). Josaphat laudes Domini concinebat, et Dominus pro laudante 
superabat (2. Paralip. 26:21). Moyses contra Amalec, non gladio, sed oratione pugnavit (Exod. 
17:11). Si ERIGI volumus, prosternamur. Proh pudor, et stolida usque ad incredulitatem mens : 
Romanus exercitus, victor orbis et dominus, ab his vincitur, hos pavet, horum terretur aspectu, 
qui ingredi non valent, qui si terram tetigerint, se mortuos arbitrantur. Et non intellegimus 
Prophetarum voces : "Fugient mille uno persequente ? (Isai. 30:17) Nec amputamus causas 
morbi, ut morbus pariter auferatur : statimque cernamus sagittas pilis, tiaras galeis, caballos 
equis cedere. 

60:18 Excessimus consolandi modum, et dum unius mortem flere prohibemus, totius orbis 
mortuos planximus. Xerses ille rex potentissimus, qui subvertit montes ; maria constravit, quum 
de sublimi loco infinitam hominum multitudinem, et innumerabilem vidisset exercitum, flesse 
dicitur, quod post centum annos nullus eorum, quos tunc cernebat, superfuturus esset. O si 
possemus in talem ascendere speculam, de qua universam terram sub nostris pedibus 
cerneremus ; jam tibi ostenderem totius orbis ruinas, gentes gentibus, et regnis regna collisa ; 
alios torqueri, alios necari, alios absorberi [al. obrui] fluctibus, alios ad servitutem trahi : hic 
nuptias, ibi planctum : illos nasci, istos mori : alios affluere divitiis [al. delictis], alios mendicare : 
et non Xerxis tantum exercitum, sed totius mundi homines, qui nunc vivunt, in brevi spatio 
defuturos. Vincitur sermo rei magnitudine, et minus est omne quod dicimus. 

60:19 Redeamus igitur ad nos, et quasi e caelo descendentes, paulisper nostra videamus. 
Sentisne, obsecro te, quando infans, quando puer, quando juvenis, quando robustae aetatis, 
quando senex factus sis ? Quotidie morimur, cottidie commutamur, et tamen aeternos nos esse 
credimus. Hoc ipsum quod dicto, quod scribitur, quod relego, quod emendo, de vita mea tollitur. 
Quot puncta notarii, tot meorum damna sunt temporum. Scribimus atque rescribimus, 
transeunt mare epistolae, et findente sulcum [al. solum, f. salum] carina, per singulos fluctus 
aetatis nostrae momenta minuuntur. Solum habemus lucri, quod Christi nobis amore sociamur. 
"Caritas patiens est, benigna est : caritas non zelatur, non agit perperam, non inflatur, omnia 
sustinet, omnia credit, omnia sperat, omnia patitur : Caritas nunquam excidit." Haec semper 
vivit in pectore ; ob hanc Nepotianus noster absens, praesens est, et per tanta terrarum spatia 
divisos, utraque complectitur manu. Habemus mutuae obsidem caritatis. Jungamur spiritu, 
stringamur affectu, et fortitudinem mentis, quam beatus Papa Chromatius ostendit in 
dormitione germani (Eusebii fratris sui), nos imitemur in filio. Illum nostra pagella decantet, 
illum cunctae [al. nostrae] litterae sonent. Quem corpore non valemus, recordatione teneamus. 
Et cum quo loqui non possumus, de eo loqui nunquam desinamus. 

{61} 

Epistola LXI 


(alias 75 ; scripta eodem an. 396) 


Ad Vigilantium 


Vigilantium, qui in Occidentem regressus Hieronymianum nomen, et illius amicos infamabat, 
reprehendit : et hortatur ut aliquando resipiscat, ac desinat calumniari ; blasphemias ejus in 
fine acriter coarguens. 

61:1 Justum quidem fuerat, nequaquam tibi litteris satisfacere, qui tuis auribus non 
credidisti : neque enim schedulae poteris acquiescere, qui vivo sermoni non accommodasti 
fidem. Sed quia Christus perfectae nobis humilitatis exemplar in se tribuit, dans osculum 
proditori, et latronis paenitentiam in patibulo suscipiens, eadem absenti significo, quae prasenti 
quoque locutus sum, me ita Origenem legisse vel legere, ut Apollinarium [al. Apollinarem], vel 
ceteros Tractatores, quorum, in quibusdam, libros Ecclesia non recipit. Non quo omnia dicam 
esse damnanda, quae in illorum voluminibus continentur : sed quod quaedam reprehendenda 
confitear. Verum quia operis mei est et studii, multos legere, ut ex plurimis diversos flores 
carpam, non tam probaturus omnia, quam quae bona sunt electurus, assumo multos in manus 
meas, ut a multis multa cognoscam, secundum illud quod scriptum est : Omnia legentes : quae 
bona sunt retinentes (1. Thess. 5:21). Unde satis miror te voluisse Origenis mihi objicere 
dogmata, cujus in plerisque errorem usque ad hanc aetatem penitus ignoras. Egone haereticus ? 
Et cur me, quaeso haeretici non amant ? Tu orthodoxus ? Qui etiam contra sententiam tuam, et 
linguam alia praedicantem, aut invitus subscripsisti, et praevaricatores : aut volens, et haereticus. 
Dimisisti /Egyptum, cunctas provincias reliquisti, in quibus sectam tuam libera plerique fronte 
defendunt : et elegisti me ad insectandum ; qui omnia contra Ecclesiam dogmata reprehendo, 
et publica voce condemno. 

61:2 Origenis errores. — Origenes haereticus : quid a me, qui illum in plerisque haereticum 
non nego ? Erravit de resurrectione corporis [al. corporum]; erravit de animarum statu, de 
diaboli paenitentia : et quod his majus est, Filium Dei, et Spiritum Sanctum in Commentariis 
Isaiae, Seraphim esse testatus est. Si errasse non dicerem eum, et haec cottidie non 
anathematizarem, essem erroris illius socius. Neque enim ita debemus bona ejus recipere, ut 
mala quoque suscipere cogamur. At idem et Scripturas in multis bene interpretatus est, et 
Prophetarum obscura disseruit : et tam novi quam veteris Testamenti revelavit maxima 
sacramenta. Si igitur quae bona sunt, transtuli, et mala vel amputavi, vel correxi, vel tacui ; 
arguendus sum cur per me Latini bona ejus habeant, et mala ignorent ? Si hoc crimen est, 
arguatur Confessor Hilarius qui Psalmorum interpretationem, et Homilias in Job ex libris ejus, id 
est, ex Graeco in latinum transtulit. Sit in culpa ejusdem confessionis Vercellensis Eusebius, qui 
omnium Psalmorum Commentarios haeretici hominis (Eusebii Caesariensis) vertit in nostrum 
eloquium : licet haeretica praetermittens, optima quaeque transtulerit. Taceo de Victorino 
Petabionensi, et ceteris, qui Origenem in explanatione duntaxat Scripturarum secuti sunt, et 
expresserunt : ne non tam me defendere, quam socios criminis videar quaerere. Ad teipsum 
veniam : cur tractatus ejus in Job descriptos habes ? In quibus contra diabolum, et de stellis 

caeloque disputans, quaedam locutus est, quae Ecclesia non recipit ? Tibi soli licet ito oo4>u)xaxu) 
Kpaviu) de cunctis et Graecis et Latinis Tractatoribus ferre sententiam ? Et quasi censoria virgula, 
alios ejicere de bibliothecis, alios recipere : et quum tibi placuerit, me vel Catholicum, vel 
Haereticum pronuntiare : nobis non licet perversa respuere, et damnare quod saepe 
damnavimus ? Lege ad Ephesios libros, lege cetera opuscula mea, maxime in Ecclesiasten 
Commentarios : et liquido pervidebis, me ab adolescentia nunquam alicujus auctoritate 
deterritum, acquievisse haereticae pravitati. 

61:3 Non parum est scire quod nescias : prudentis hominis est nosse mensuram suam, nec 
zelo diaboli concitatum, imperitiae suae cunctum orbem testem facere. Scilicet et gloriari cupis, 
et in patria tua jactitas, me non potuisse respondere eloquentiae tuae, et acumen in te Chrysippi 
formidasse. Christiana verecundia teneor, et cellulae meae latebras nolo mordaci sermone 
reserare. Alioqui proferrem rcaoav xqv ctpioxeiav oou Ka'ixponaio4>opiav. Sed haec aliis : aut 
loquenda, aut ridenda dimitto. Ego [al. Ergo] quasi Christianus cum Christiano loquens, obsecro 
te, frater, ne plus velis sapere, quam sapis : ne vel innocentiam, vel simplicitatem tuam, vel 
certe ea quae taceo, et te non intellegente, ceteri intellegunt, stilo proferas, et ineptiarum 
tuarum cunctis cachinnum praebeas. Aliud a parva aetate didicisti : aliis assuetus es disciplinis. 
Non est ejusdem hominis, et aureos nummos, et Scripturas probare, et degustare vina, et 
Prophetas, vel Apostolos intellegere. Me laceras : sanctum fratrem Oceanum in culpam 
haereseos vocas : Presbyterorum tibi Vincentii et Pauliniani, et fratris Eusebii judicium displicet. 
Solus es Cato Romani generis disertissimus, qui testimonio tuo et prudentiae velis credi. 
Recordare, quaeso, illius diei quando me de Resurrectione, et veritate corporis praedicante, ex 
latere subsultabas, et plaudebas manu, et applodebas pedem, et orthodoxum conclamabas. 
Postquam navigare coepisti, et ad intimum cerebrum tuum sentinae putredo pervenit, tunc nos 
haereticos recordatus es. Quid tibi faciam ? Credidi sancti Presbyteri Paulini epistolis, et illius 
super nomine tuo non putavi errare judicium. Et licet statim accepta epistola aoupapxrixov 
sermonem tuum intellegerem : tamen rusticitatem et simplicitatem magis in te arbitrabar, 
quam vecordiam. Nec reprehendo sanctum virum ; maluit enim apud me dissimulare quod 
noverat, quam portitorem clientulum suis litteris accusare. Sed memetipsum arguo, qui alterius 
potius acquievi, quam meo judicio : et oculis aliud cernentibus, aliud schedulae credidi quam 
videbam. 

61:4 Carpit lepide imperitiam Vigilantii. — Quamobrem desine me lacessere, et voluminibus 
tuis obruere. Parce saltem nummis tuis, quibus notarios librariosque conducens, eisdem et 
scriptoribus uteris et fautoribus : qui te ideo forsitan laudant, ut lucrum in scribendo [al. 
scribendis] faciant. Si libet exercere ingenium, trade te Grammaticis atque Rhetoribus, disce 
Dialecticam, sectis instruere Philosophorum : ut quum omnia didiceris, saltem tunc tacere 
incipias. Quanquam stulte faciam, magistro cunctorum magistros quaerere, et ei modum 
imponere [al. ponere], qui loqui nescit, et tacere non potest. Verum est illud apud Graecos 
proverbium, ovu)A.upa. Ego reor, et nomen tibi rax' avxicfipaoiv impositum. Nam tota mente 
dormitas, et profundissimo non tam somno stertis, quam lethargo. Inter ceteras quippe 
blasphemias, quas ore sacrilego protulisti, ausus es dicere, Montem de quo abscissus est in 
Daniele lapis sine manibus (Daniel. 2), esse diabolum ; et lapidem Christum, qui quia assumpsit 
corpus ex Adam, qui diabolo ante per vitia cohaeserat, natum esse de Virgine : ut a monte, hoc 
est, a diabolo hominem separaret. O praecidendam linguam, ac per partes et frusta lacerandam. 
Quisquam ne Christianus Deum Patrem omnipotentem in persona diaboli interpretatur, et tanto 
piaculo totius orbis aures maculat ? Si interpretationem tuam [al. istam], quisquam non dicam 
Catholicorum, sed haereticorum, sive Gentilium unquam recepit, pium sit quod locutus es. Sin 
autem tantum nefas nunquam audivit Christi Ecclesia : et per tuum primum os, ipse se montem 

interpretatus est, qui dixerat : "Ero similis Altissimo" ; age paenitentiam, in sacco versare et 
cinere : et tantum scelus jugibus absterge lacrimis : si tamen [al. tandem] tibi dimittatur haec 
impietas ; et juxta errorem Origenis tunc veniam consequaris, quando consecuturus est et 
diabolus, qui nunquam plus quam per os tuum deprehenditur blasphemasse. Meam injuriam 
patienter tuli. Impietatem contra Deum ferre non potui. Unde et visus sum mordacius in 
extremo quam postepistolae scribere, quam promiseram : quam priorem paenitentiam, qua a 
me veniam deprecatus es, iterum commisisse unde agas paenitentiam, stolidissimum sit. Tribuat 
tibi Christus, ut audias, et taceas : ut intellegas, et sic loquaris. 

{62} 

Epistola LXII 


(alias 7; script. an. 396. vel sequenti) 


Ad Tranquillinum 


Tranquillinum amicum docet, quatenus amplectendus, ac legendus Origenes sit. 

62:1 Majora spiritus vincula esse quam corporum, si olim ambigebamus, nunc probavimus : 
dum et mihi sanctitas tua haeret animo, et ego tibi Christi amore conjungor. Vere enim et 
simpliciter candidissimo pectori tuoloquor, ipsa schedula et muti apices litterarum inspirant in 
nos tuae mentis affectum. 

62:2 Oceanus Origenistis repugnabat. — Quod dicis, Origenis multos errore deceptos, et 
sanctum filium meum Oceanum illorum insaniae repugnare, et doleo simul et gaudeo : dum aut 
supplantati sunt simplices : aut ab erudito viro errantibus subvenitur. Et quia meae parvitatis 
quaeris sententiam : utrum secundum fratrem Faustinum penitus respuendus sit, an secundum 
quosdam legendus ex parte : ego Origenem propter eruditionem sic interdum legendum 
arbitror, quomodo Tertullianum, Novatum, Arnobium, Apollinarium, et nonnullos Ecclesiasticos 
Scriptores Graecos pariter et Latinos : ut bona eorum eligamus, vitemusque contraria, juxta 
Apostolum dicentem : "Omnia probate, quod bonum est, tenete" (1 Thess. 5). Ceterum qui vel 
in amorem ejus nimium, vel in odium stomachi sui pravitate ducuntur, videntur mihi illi 
maledicto Prophetico subjacere : "Vae his, qui dicunt bonum malum, et malum bonum : qui 
faciunt amarum dulce, et dulce amarum (Isai. 5). Nec enim propter doctrinam ejus, prava 
suscipienda sunt dogmata : nec propter dogmatum pravitatem, si quos Commentarios in 
Scripturas sanctas utiles edidit, penitus respuendi sunt. Quod si contentiosum inter se amatores 
ejus et obtrectatores funem duxerint : ut nihil medium appetant, nec servent modum : sed 
totum aut probent, aut improbent ; libentius piam rusticitatem, quam doctam blasphemiam 
eligam. Sanctus frater Tatianus Diaconus te impendio resalutat. 

{63} 

Epistola LXIII 


(alias 68; Script. circ. an. 397) 

Ad Theophilum 


Significat, respondens Theophilo, nihil sibi esse antiquius quam Christi jura servare, gratias agens 
interim de commonitione circa Canones Ecclesiasticos ; nec probans quod ille remissius ageret 
in causa Origenistarum. 

63:1 BEATISSIMO PAP/E THEOPHILO HIERONYMUS. 

Meminit Beatitudo tua, quod eo tempore quo nobiscum tacebas, nunquam ab officiis meus 
sermo cessaverit : nec consideraverim, quid tu pro dispensatione tunc faceres ; sed quid me 
facere conveniret. Et nunc sumptis Dignationis tuae epistolis, fructum aliquem coepisse me video 
Evangelicae lectionis. Si enim duri judicis sententiam creba mulieris inflexit petitio (Luc. 18:15), 
quanto magis paterna viscera interpellatione sedula molliuntur ? 


63:2 Quod de Canonibus Ecclesiasticis mones, gratias agimus ; "Quem enim diligit Dominus, 
corripit ; et flagellat omnem filium, quem recipit (Hebr. 12:6). Sed tamen scito nobis nihil esse 
antiquius, quam Christi jura servare, nec Patrum transferre (al. transire) terminos, semperque 
meminisse Romanam fidem, Apostolico ore laudatam, cujus se esse participem Alexandrina 
Ecclesia gloriatur. 

63:3 Super nefaria haeresi (Origeniana), quod multam patientiam geris : et putas Ecclesiae 
visceribus incubantes tua posse corrigi lenitate, multis Sanctis displicet : NE DUM PAUCORUM 
paenitentiam praestolaris, nutrias audaciam perditorum, et factio robustior fiat. Vale in Christo. 

{64} 

Epistola LXIV 


(alias 128 ; scripta an. 397. vel superiori) 


Ad Fabiolam 


De Veste Sacerdotali. Fabiolae (quae Bethleem se contulerat, illic cum Paula et Eustochio victura, 
sed ingruentibus barbaris coacta est subito reverti Romam) explicat quid habeat mysterii 
vestitus Sacerdotum ac Levitarum, additque velut auctarium de ritu caeremoniisque sacrorum, 
deque vasis Templi. Invitat autem illam verecunde, ut quandoquidem pacata jam esset 
Bethleemitica regio, redeat ad pristinum contubernium. 

64:1 Usque hodie in lectione veteris Testamenti super faciem Moysi velamen positum est. 
Loquitur glorificato vultu, et populus loquentis gloriam ferre non sustinet (Exod. 34). Quum 
autem conversi fuerimus ad Dominum, auferetur (al. aufertur) velamen : occidens littera 
moritur, vivificans spiritus suscitatur. Dominus enim spiritus est, et lex spiritalis. Unde et David 
orabat in psalmo, "Revela oculos meos : et considerabo mirabilia de lege tua (Ps. 118:18). 
Nunquid de bobus cura est Deo ?" (1. Cor. 9:10.) Utique non. Multo magis de jecore bovis, 

arietis, et hircorum, et armo dextero, pectore, et ventre, quo stercora digeruntur ; quorum duo 
in esum accipiunt sacerdotes : tertium Phinees meretur in praemium. De victimis salutaribus, 
adeps quo pectus obvolvitur, et pinnula jecoris offeruntur super altare : ipsum vero pectus et 
brachium dextrum dantur Aaron et filiis ejus legitimum sempiternum a filiis Israel (Levit. 7). 
Sensus in corde est, habitaculum cordis in pectore. Quaeritur ubi sit animae principale. Plato in 
cerebro : Christus monstrat in corde : "Beati mundo corde, quoniam ipsi Deum videbunt. Et, 
De corde, procedunt cogitationes malae. Et, Quid cogitatis nequam in cordibus vestris" (Matth. 
5:8. et 15:18. et 9:4). Voluptas et concupiscentia, juxta eos qui de physicis disputant, consistit 
in jecore. Hujus pinnulam in diversa volitantem, et per oculorum fenestras erumpentem foras, 
offerunt sacerdotes Deo : ut postquam opere dixerint Deo, "holocaustum tuum pingue fiat" (Ps. 
19) : et concupiscentiam, libidinis seminarium, igne Spiritus concremaverint, mereantur 
accipere praemium, pectus et brachium. In pectore, mundas cogitationes, legis notitiam, 
dogmatum veritatem : in brachio bona opera et pugnam contra diabolum et armatam manum : 
ut quod mente conceperint, exemplo probent. Jesus enim "coepit facere et docere" (Act. 1). 
Ipsum quoque pectusculum appellatur eniBepa, id est, additamentum, sive praecipuum, et 
egregium: THENUPHA quippe hoc magis sonat. E quo intellegimus juxta illud Malachiae : "Labia 
sacerdotis custodiunt scientiam, et legem requirunt ex ore ejus" (Malach. 1:7) : praecipuam 
debere esse in sacerdotibus legis doctrinaeque notitiam : et additamento gratiae spiritualis, 
talem virum institui, qui possit contradicentibus resistere (Tit. 1), et nihil in se sinistri habere 
operis, quod ducat ad tartarum : sed dextrum brachium et separatum, UT OPERA sacerdotis 
comparatione virtutum ejus, a cunctis hominibus separata sint. Haec de victimis, et de his quae 
offeruntur in altari : et quae sacerdotibus dantur a Domino. 

64:2 Ceterum et alia tria, exceptis primitiis hostiarum, et de privato, et de macello publico, 
ubi non religio, sed victus necessitas est, sacerdotibus membra tribuuntur, brachium, maxilla, et 
venter. De brachio jam diximus. Maxilla eloquentem eruditumque significat, ut quod pectore 
concipimus, ore promamus. Venter receptaculum ciborum, in scorto Madianitide sacerdotali 
pugione confossus (Num. 25), universos hominum labores, et momentanea blandimenta gulae, 
stercoris fine condemnat : et ostendit mentibus consecratis Deo, totum quod curamus, quod 
voramus, in secessum projici. Unde et Apostolus : "Esca, inquit, ventri, et venter escis : Deus 
autem et hunc et illas destruet" (1. Cor. 6:13) : Et e contrario de luxuriosis : "Quorum Deus 
venter est : et gloria in confusione eorum" (Philip. 3:19). Vituli pulverem quem adoraverat Israel, 
in contemptum superstitionis in potum accepit populus, ut discat contemnere quod in secessum 
projici viderat. Praecipitur sacerdotibus, ne ministraturi in templo, vinum et siceram bibant, ne 
ebrietate et crapula, et curis hujus vitae praegraventur corda eorum : nec partem habeant in 
terra, nisi solum Deum (Levit. 10) ; ut nulla debilitate insignes sint : ne truncis auribus, laeso 
oculo, simis naribus, claudo pede, cutis colore mutato, quae omnia referuntur ad animae vitia. 
VOLUNTAS ENIM in homine, non natura damnatur. Si quis e sacerdotibus semine fluxerit, ad 
sacerdotalem mensam prohibetur accedere ; et e contrario vidua, cujus cum Sara defecerunt 
muliebria, propter continentiam et castitatem recipitur in domum patris : et de templi aerario 
alitur. Quod si filios habuerit, redditur soboli suae, ut juxta Apostolum eis ministretur, "quae vere 
viduae sunt" (1. Tim. 5:3) : et ut quae de sacerdotalibus sustentatur cibis, nullius alterius amore 
teneatur. Vicinus et mercenarius excluduntur a convivio sacerdotum, servisciborum reliquiae 
conceduntur. Jam tunc rejiciebantur Phygelus et Hermogenes, et recipiebatur Onesiphorus. 
Primitiae ciborum et omnium frugum atque pomorum offeruntur Antistiti : ut habens victum 
atque vestitum, absque ullo impedimento securus et liber serviat Domino. Primogenita 
mundorum animalium accipiunt sacerdotes : immundorum pretia. Hominum quoque primi 
partus redimuntur, et quia condicio una nascendi est, pretium aequaliter offertur, sic 

moderatum et leve : ut nec dives intumescat, nec tenuis praegravetur. /Editui et janitores 
accipiunt decimas : et rursum decimas decimarum offerunt sacerdotibus (Num. 18. et 35) : 
tanto illis minores, quanto ipsi majores populo. Quadraginta octo civitates ad habitandum 
Levitis et Sacerdotibus separantur : sex urbes fugitivorum trans Jordanem et intra Jordanem 
eliguntur : et finis exilii mors Pontificis est. Universa quae festinus sermo perstrinxit, et quorum 
pulsavi tantum, nec aperui sacramenta, ad cunctos pertinent sacerdotes : Pontifex autem 
quantis polleat privilegiis, dicam breviter. 

64:3 Caput, inquit, suum non discooperiet (Levit. 21) Habet cidarim, et nomen Dei portat in 
fronte : diademate ornatus est regio, ad perfectam Christi venit aetatem, semper ejus gloria 
protegendus est : et vestimenta sua non scindet, quia candida sunt, quia impolluta, quia agnum 
sequentia : et de attonsae ovis confecta velleribus. Thamar amissa pudicitia, scidit tunicam (Gen. 
38). Caiphas perdito sacerdotio, rupit publice vestimenta (Matth. 26). "Super omnem animam, 
quae mortua est, non ingredietur" (Levit. 21:11). Ubicumque peccatum est, et in peccato mors, 
illuc Pontifex non accedit. "Anima quae peccaverit, ipsa morietur" (Ezech. 18). Quamvis ille sit 
dives, quamvis potens, et multitudinem offerat victimarum, si mortuus est, non tangitur a 
Pontifice, non videtur. Quod si resurgit, et ad vocem Salvatoris egreditur de sepulcro, et fasciis 
peccatorum solutus incedit (Joan. 11:12), intrabit ad eum Pontifex : et ibi faciet mansionem, et 
cum resurgente prandebit. 

64:4 "Super patre suo et matre sua non inquinabitur" (Levit. 21:11). Multa nos facere cogit 
affectus : et DUM PROPINQUITATEM respicimus corporum, et corporis et animae offendimus 
Creatorem. Qui amat patrem aut matrem super Christum, non est eo dignus (Luc. 9). Discipulus 
ad sepulturam patris ire desiderans, Salvatoris prohibetur imperio. QUANTI MONACHORUM 
dum patris matrisque miserentur, suas animas perdiderunt ! Super patre et matre pollui nobis 
non licet, quanto magis super fratre, sororibus, consobrinis, familia, servulis ? Genus regale et 
sacerdotale sumus. ILLUM ATTENDAMUS patrem, qui nunquam moritur, aut qui pro nobis 
moritur : et qui ideo vivens mortuus est, ut nos mortuos vivificaret. Si quid habemus de /Egypto 
quod princeps mundi suum possit agnoscere, tenenti /Egyptiae cum pallio relinquamus (Gen. 39). 
Sindone opertus adolescens, vinctum Dominum sequebatur (Mare. 14) : incurrisset in laqueos, 
nisi expeditus et nudus persequentium declinasset impetum. Reddamus parentibus quae 
parentum sunt : si tamen vivunt : si servientes Domino filios suos praeferri sibi gloriantur. 

64:5 "Et de sanctis non egredietur : et non polluet sanctificationem Dei sui" (Levit. 21:12). 
Pro otioso quoque verbo rationem reddituri sumus : ET OMNE QUOD non aedificat audientes, 
in periculum vertitur loquentium. Ego si fecero, si dixero quippiam, quod reprehensione dignum 
est : de sanctis egredior, et polluo vocabulum Christi, in quo mihi blandior : quanto magis 
Pontifex et Episcopus, quem oportet esse sine crimine (Tit. 1) : tantarumque virtutum, ut 
semper moretur in Sanctis : et paratus sit victimas offerre pro populo, sequester hominum et 
Dei, et carnes agni sacro ore conficiens : "Quia sanctum oleum Christi Dei sui super eum 
est." Non egredietur de sancto, ne vestimentum quo indutus est, polluat. Quotquot enim in 
Christo baptizati sumus, Christum induimus (Gal. 3). Servemus tunicam quam accepimus, 
sanctam custodiamus in sancto. Ille montanus habitator, qui de Jerusalem descendebat in 
Jericho, non prius vulneratus est, quam nudatus. Infunditur ei oleum medicamentum lene, et 
misericordia temperatum : et quia debuit neglegentiae sentire cruciatum, vini austeritate 
mordetur (Luc. 10) : ut per oleum ad paenitentiam provocetur, per vinum severitatem sentiat 
judicantis. 

64:6 "Uxorem virginem accipiet, viduam autem et ejectam et meretricem non accipiet, sed 
virginem de genere suo, et non contaminabit semen suum in populo. Ego Dominus qui sanctifico 

eum" (Levit. 21:14). Scio pontificem, cui praecepta nunc dantur a plerisque Christum intellegi : 
et id quod dictum est, "super patre et matre non inquinabitur," de virginali Mariae partu edisseri : 
multoque facilior est super Domino interpretatio, qui audit in Psalmo : "Tu es sacerdos in 
aeternum, secundum ordinem Melchisedec" (Ps. 109:14). Et in Zacharia : "Audi Jesu sacerdos 
magne" (Zach. 3:8) : et cui sordida peccatorum nostrorum vestimenta tolluntur, ut recipiant 
gloriam quam habuit apud patrem prius quam mundus esset. 

64:7 Sed ne quis me vim facere Scripturae putet, et sic amare Christum, ut historiae auferam 
veritatem, interpretabor in membris, quod referatur ad caput : intellegam de servis, quod 
impleatur in Domino. Quanquam gloria Domini, gloria famulorum sit. Et ubicumque 
opportunitas loci tulerit, sic de vero lumine disputabo, ut derivetur ad eos, quibus Christus 
donavit, ut lumen sint. Pontifex iste, quem Mosaicus sermo describit, viduam ejectam et 
meretricem non ducit uxorem. Vidua est, cujus maritus est mortuus. Ejecta, quae a marito 
vivente projicitur. Meretrix, quae multorum libidini patet. Sed accipiet, inquit, uxorem virginem 
et de genere suo, non alienigenam, ne in mala terra nobilium seminum frumenta degeneret. 
Non meretricem, quae multis exposita est amatoribus. Non ejectam, quae etiam priori conjugio 
indigna fuit. Non viduam, ne pristinarum meminerit voluptatum : sed illam animam, quae non 
habet maculam, neque rugam, quae cum Christo renata, innovatur de die in diem, de qua 
Apostolus loquitur : Despondi enim vos uni viro, virginem castam exhibere Christo (1. Cor. 11:2). 
Nolo discipulam conjugem Pontificis quidquam haberi de veteri homine. Si consurreximus cum 
Christo, ea quae sursum sunt, sapiamus. Praeteritorum obliti, futurorum avidi. Infelix Simon, 
quia post baptismum de antiquo matrimonio cogitabat, nec ad virginalem venerat puritatem, 
Petri consortio indignus fuit. 

64:8 Compulisti me, Fabiola, litteris tuis, ut de Aaron tibi sacerdotio scriberem et vestimentis. 
Ego plus obtuli, ut de cibis et primitiis sacerdotum, et de observatione Pontificis Praefatiunculam 
struerem. Egressa de Sodomis, et ad montana festinans, non vis habitare in parva urbe Segor. 
Transcendens proselytos, praeteris Israelitas, dimittens Leviticum gradum, et praepete penna 
transvolans sacerdotes, ad Pontificem venis. Sed dum vestes ejus et Rationale pectoris 
diligenter inquiris, nostra tibi displicuere consortia. Et tu quidem optato frueris otio : et juxta 
Babylonem Bethleemitica forsitan rura suspiras. Nos in Ephrata, tandem pace reddita, 
vagientem de praesaepi audimus infantem : et querimonias ejus ac voculas ad tuas aures 
cupimus pervenire. 

64:9 Legimus in Exodo, tabernaculum, mensam, candelabrum, altare, columnas, tentoria, 
coccum, byssum, hyacinthum, purpuram ex auro, argento, aere vasa diversa, tabernaculum 
divisum in tria, duodecim panes per singulas hebdomadas mensae impositos, in candelabro 
septem lucernas, altare hostiis holocaustisque expositum, crateras, scyphos, turibula, phyalas, 
mortariola, paxillos, pelles rubras, pillos caprarum et ligna imputribilia (Exod. 35. et seqq.). Tanta 
et talia offeruntur in tabernaculo Dei, ut nullus desperet salutem. Alius aurum sensuum, alius 
argentum eloquii, alius vocem aeris exhibeat. Totus mundus in tabernaculi describitur 
sacramento. Primum et secundum vestibulum omnibus patet. Aqua enim et terra, cunctis 
mortalibus data sunt. In sanctis vero sanctorum, quasi ad aethera et in caelum, paucorum 
introitus et volatus est. Duodecim panes duodecim mensium significant circulum. Septem 
lucernae, septem errantia astra demonstrant. Et ne longum faciam (neque enim propositum 
mihi est nunc de tabernaculo scribere) veniam ad sacerdotalia vestimenta : et antequam 
mysticam scruter intellegentiam, more judaico, quae scripta sunt, simpliciter exponam : ut 
postquam vestitum videris sacerdotem, et oculis tuis omnis ejus patuerit ornatus, tunc 
singulorum causas pariter exquiramus. 

64:10 Discamus primum communes sacerdotum vestes atque pontificum. Lineis feminalibus, 
quae usque ad genua et poplites veniunt, verenda celantur, et superior pars sub umbilico 
vehementer astringitur : ut si quando expediti mactant victimas, tauros et arietes trahunt, 
portantque onera, et in officio ministrandi sunt, etiam si lapsi fuerint, et femora revelaverint, 
non pateat quod opertum est. Inde et gradus altaris prohibentur fieri, ne inferior populus 
ascendentium verenda conspiciat : vocaturque lingua Hebraea hoc genus vestimenti M ACHNASE, 
Graece nepioKsAfj, a nostris feminalia, vel bracae usque ad genua pertingentes. Refert Josephus 
(nam aetate ejus adhuc templum stabat : et necdum Vespasianus et Titus Jerosolymam 
subverterant, et erat ipse de genere sacerdotali ; multoque plus intellegitur quod oculis videtur, 
quam quod aure percipitur) haec feminalia de bysso retorta ob fortitudinem solere contexi, et 
postquam incisa fuerint, acu consui. Non enim posse in tela hujuscemodi fieri. 

64:11 Secunda ex lino tunica est noSrjpqq, id est, talaris, duplici sindone, quam et ipsam 
Josephus byssinam vocat, appellaturque CHOTONATH, id est, xetcov, quod Hebraeo sermone in 
lineam vertitur. Haec adhaeret corpori, et tam arcta est et strictis manicis, ut nulla omnino in 
veste sit ruga : et usque ad crura descendat. Volo pro legentis facilitate abuti sermone vulgato. 
Solent militantes habere lineas, quas camisias vocant, sic aptas membris et adstrictas corporibus, 
ut expediti sint vel ad cursum, vel ad praelia, dirigendo jaculo, tenendo clypeo, ense vibrando, et 
quocumque necessitas traxerit. Ergo et sacerdotes parati in ministerium Dei, utuntur hac 
tunica ; ut habentes pulchritudinem vestimentorum, nudorum celeritate discurrant. 

64:12 Tertium genus est vestimenti, quod illi appellant ABANET, nos cingulum vel balteum, vel 
zonam possumus dicere. Babylonii novo vocabulo HEMIAN vocant. Diversa vocabula ponimus, 
ne quis erret in nomine. Hoc cingulum in similitudinem pellis colubri, qua exuit senectutem : sic 
in rotundum textum est, ut marsupium longius putes. Textum est autem subtegmine cocci, 
purpurae, hyacinthi, et stamine byssino, ob decorem et fortitudinem : atque ita polymita arte 
distinctum, ut diversos flores ac gemmas artificis manu non textas, sed additas arbitreris. 
Lineam tunicam, de qua supradiximus, inter umbilicum et pectus hoc stringunt balteo, qui 
quattuor digitorum habens latitudinem, et ex una parte ad crura dependens, quum ad sacrificia 
cursu et expeditione opus est, in laevum humerum retorquetur. 

64:13 Quartum genus est vestimenti, rotundum pileolum, quale pictum in Ulyxi conspicimus, 
quasi sphaera media sit divisa, et pars una ponatur in capite : hoc Graeci et nostri uctpav, nonnulli 
galerum vocant, Hebraei MISNEPHETH: non habet acumen in summo, nec totum usque ad 
comam caput tegit ; sed tertiam partem a fronte inopertam relinquit : atque ita in occipitio 
vitta constrictum est : ut non facile labatur ex capite. Est autem byssinum, et sic fabre apertum 
linteolo, ut nulla acus vestigia forinsecus appareant. 

64:14 His quattuor vestimentis, id est, feminalibus, tunica linea, cingulo, quod purpura, cocco, 
bysso, hyacinthoque contexitur, et pileo, de quo nunc diximus, tam Sacerdotes, quam Pontifices 
utuntur. Reliqua quattuor proprie Pontificum sunt, quorum primum est MAIL, id est, tunica 
talaris, tota hyacinthina, ex lateribus ejusdem coloris assutas habens manicas, et in superiori 
parte, qua collo induitur, aperta, quod vulgo capitium vocant, oris firmissimis ex se textis, ne 
facile rumpantur. In extrema parte, id est, ad pedes, septuaginta duo sunt tintinnabula, et 
totidem mala punica, eisdem contexta coloribus, ut supra cingulum. Inter duo tintinnabula 
unum malum est : inter duo mala unum tintinnabulum, ut alterutrum sibi media sint : causaque 
redditur. Idcirco tintinnabula vesti apposita sunt, ut quum ingreditur Pontifex in Sancta 
Sanctorum, totus vocalis incedat, statim moriturus, si hoc non fecerit. 

64:15 Sextum est vestimentum, quod Hebraica lingua dicitur EPHOD. Septuaginta entopifia, id 
est, superhumerale appellant. Aquila enevSupa, nos EPHOD suo ponimus nomine. Et 
ubicumque in Exodo, sive in Levitico superhumerale legitur, sciamus apud Hebraeos Ephod 
appellari. Hoc autem esse Pontificis vestimentum, et in quadam Epistola (Ad Marcell. 29) 
scripsisse me memini : et omnis Scriptura testatur, sacrum quiddam esse, et solis conveniens 
Pontificibus. Nec statim illud occurrat, quod Samuel qui Levita fuit, scribitur Regnorum primo 
libro, habuisse aetatis adhuc parvulae ephod bad, id est, superhumerale lineum : quum David 
quoque ante arcam Domini idem portasse referatur. Aliud est enim ex quattuor supra dictis 
coloribus, id est, hyacintho, bysso, cocco, purpura, et ex auro habere contextum ; aliud in 
similitudinem sacerdotum simplex et lineum. Auri laminae, id est, bracteae, mira tenuitate 
tenduntur, ex quibus secta fila torquentur, cum subtegmine trium colorum, hyacinthi, cocci, 
purpurae, et cum stamine byssino : et efficitur palliolum mirae pulchritudinis, praestringens 
fulgore oculos in modum Caracallarum, sed absque cucullis. Contra pectus nihil contextum est, 
et locus futuro Rationali derelictus. In utroque humero habet singulos lapides clausos et 
astrictos auro, qui Hebraice dicuntur SOOM: ab Aquila et Symmacho et Theodotione onychini : 
a Septuaginta smaragdi transferuntur : Josephus sardonychas vocat, cum Hebraeo Aquilaque 
consentiens : ut vel colorem lapidum, vel patriam demonstraret. Et in singulis lapidibus sena 
Patriacharum nomina sunt, quibus Israeliticus populus dividitur. In dextro humero majores filii 
Jacob, in laevo minores scripti sunt : ut Pontifex ingrediens Sancta Sanctorum, nomina populi 
pro quo rogaturus est Dominum, portet in humeris. 

64:16 Septimum vestimentum est mensura parvulum, sed cunctis supra dictis sacratius. 
Intende, quaeso, animum, ut quae dicuntur, intellegas. Hebraice vocatur HOSEN, Graece autem 
Aoyiov, nos Rationale possumus appellare, ut ex ipso statim nomine scias mysticum esse quod 
dicitur. Pannus est brevis ex auro et quattuor textus coloribus, hoc est, eisdem quibus et 
Superhumerale, habens magnitudinem palmi per quadrum ; et duplex, ne facile rumpatur. 
Intexti sunt enim ei duodecim lapides mirae magnitudinis atque pretii per quattuor ordines : ita 
ut in singulis versiculis terni lapides collocentur. In primo ordine sardius, topazius, smaragdus 
ponitur. Symmachus dissentit in smaragdo, ceraunium pro eo transferens. In secundo 
carbunculus, sapphirus, jaspis. In tertio ligurius, achates, amethystus. In quarto chrysolithus, 
onychinus, beryllus. Satisque miror cur hyacinthus pretiosissimus lapis in horum numero non 
ponatur : nisi forte ipse est alio nomine ligurius. Scrutans eos qui de lapidum atque gemmarum 
scripsere naturis, ligurium invenire non potui. In singulis lapidibus secundum aetates duodecim 
tribuum sculpta sunt nomina. Hos lapides in diademate principis Tyri, et in Apocalypsi Joannis 
legimus, de quibus exstruitur caelestis Jerusalem (Ezech. 28; Apoc. 21) : et sub horum nominibus 
et specie, virtutum vel ordo, vel diversitas indicatur. Per quattuor Rationalis angulos, quattuor 
annuli sunt aurei, habentes contra se in Superhumerali alios quattuor, ut quum appositum fuerit 
Aoyiov in loco, quem in Ephod diximus derelictum, annulus veniat contra annulum, et mutuo sibi 
vittis copulentur hyacinthinis. Porro ne magnitudo et pondus lapidum contexta stamina 
rumperet, auro ligati sunt atque conclusi : nec suffecit hoc ad firmitatem, nisi et catenae ex auro 
fierent, quae ob pulchritudinem fistulis aureis tegerentur, haberentque et in Rationali supra duos 
majores annulos, qui uncinis Superhumeralis aureis necterentur, et deorsum alios duos : nam 
post tergum in Superhumerali contra pectus et stomachum, ex utroque latere erant annuli aurei, 
qui catenis cum Rationalis inferioribus annulis jungebantur : atque ita fiebat, ut astringeretur et 
Rationale Superhumerali, et Superhumerale Rationali, ut una textura contra videntibus 
putaretur. 

64:17 Octava est lamina aurea, id est, SIS ZAAB, in qua scriptum est nomen Dei Hebraicis 
quattuor litteris JOD { ' }, HE { n }, WAW { i }, HE { n }, quod apud illos ineffabile nuncupatur. Haec 

super pileolum lineum et commune omnium Sacerdotum, in Pontifice plus additur, ut in fronte 
vita hyacinthina constringatur, TOTAMQUE Pontificis pulchritudinem, Dei vocabulum coronet et 
protegat. 

64:18 Didicimus, quae vel communia cum Sacerdotibus, vel quae specialia Pontificis vestimenta 
sint : et si tanta difficultas fuit in vasis fictilibus, quanta majestas erit in thesauro, qui intrinsecus 
latet ? Dicamus igitur prius quod ab Hebraeis accepimus : et juxta morem nostrum, spiritualis 
postea intellegentiae vela pandamus. Quattuor colores et quattuor elementa referuntur, ex 
quibus universa subsistunt. Byssus terrae deputatur, quia ex terra gignitur. Purpura mari, quia 
ex ejus cochleolis tingitur. Hiacynthus aeri, propter coloris similitudinem. Coccus igni et aetheri, 
qui Hebraice SANI appellatur : quod Aquila 5i&4>opov, Symmachus 6iPa4>ov interpretatus est. 
Pro cocco juxta Latinum eloquium, apud Hebraeos THOLATH, id est, vermiculus scribitur : et 
justum esse commemorant, ut Pontifex Creatoris non solum pro Israel, sed et pro universo 
mundo roget : si quidem ex terra et aqua et aere et igne mundus iste consistit : et haec elementa 
sint omnium. Unde primum vestimentum lineum, terram significat : secundum hyacinthinum, 
aerem in colore demonstrat (al. demonstrans) : quia de terrenis paulatim ad excelsa sustollimur : 
et ipsa vestis hyacinthina a capite usque ad talos veniens, indicat aerem de caelis usque ad terram 
fusum. Mala autem punica et tintinnabula in inferioribus posita, fulgura tonitruaque 
demonstrant : sive terram et aquam, et omnium elementorum inter se consonantiam : et sic 
sibi universa perplexa, ut in singulis omnia reperiantur. Quod autem supradicti colores auro 
intexti sunt : id significari volunt, quod vitalis calor, et divini sensus providentia universa 
penetret. Superhumerale et duos lapides, vel smaragdinos, vel onychinos, qui desuper sunt, et 
utrumque humerum tegunt, duo hemisphaeria interpretantur : quorum aliud super terram, 
aliud sub terra sit ; sive solem et lunam, quae desuper rutilant. Zonam illam, qua sacerdotis 
pectus arctatur, et linea tunica, id est terra, constringitur : interpretantur oceanum. Rationale 
in medio positum terram edisserunt : quae instar puncti, licet omnia in se habeat, tamen a 
cunctis vallatur elementis. Duodecim lapides, vel zodiacum interpretantur circulum, vel 
duodecim menses, et singulis versiculis singula assignant tempora, et his ternos deputant 
menses. Nec alicui gentilis videatur expositio. NON ENIM SI C/ELESTIA et Dei dispositionem, 
idolorum nominibus infamarunt, idcirco Dei est neganda providentia, quae certa lege currit et 
fertur, et regit omnia. Nam et in Job, Arcturum et Orionem, et MAZUROTH, hoc est, zodiacum 
circulum et cetera astrorum nomina legimus (Job. 9. et 39). Non quod eadem apud Hebraeos 
vocabula sint, sed quia nos non possumus quae dicuntur, nisi consuetis vocibus intellegere. 
Pulchre autem hoc ipsum quod in medio est, appellatur Rationale ; ratione enim cuncta sunt 
plena, et terrena haerent caelestibus : immo ratio terrenorum et temporum, caloris et frigoris, 
et duplex inter utraque temperies, de caeli cursu et ratione descendit. Unde et Rationale cum 
Ephod fortius stringitur. Porro quod dicitur in ipso Rationali 6rjAu)oiq esse et dArjBsia, id est, 
manifestatio, atque doctrina, vel veritas, hoc ipsum significat, quod nunquam in Dei ratione 
mendacium sit ; sed et ipsa veritas multis signis et argumentis monstretur hominibus, et usque 
ad mortales veniat. Unde factum est, ut rationem solis et lunae et anni et mensium et temporum 
et horarum, tempestatum quoque, serenitatis atque ventorum, et rerum omnium nosceremus, 
ACCIPIENTES INSITAM a Deo sapientiam, et ipso habitatore atque doctore, domicilii sui nobis et 
fabricae scientiam demonstrante. Super omnia cidaris et vitta hyacinthina caelum monstrat : et 
auri lamina quae in fronte Pontificis est, inscriptumque nomen Dei, universa quae subter sunt, 
Dei arbitrio gubernari. Idipsum ego puto sub aliis nominibus et in Cherubim et quattuor 
animalibus figuratum, quae ita sibi permixta sunt et haerent, ut in uno inveniantur et cetera : et 
quod instanter, et ante se vadant, et non revertantur. Labuntur enim tempora, et praeterita 
relinquentia, ad futura festinant. Quod autem semper in motu sunt, illud significant quod, et 

philosophi suspicantur, currere mundum suo ordine, et incessabiliter velut rotam in suo axe 
torqueri : unde et rota in rota est, id est, tempus in tempore, et annus in semetipsum revolvitur : 
et ipsae rotae elevantur ad caelum, et super crystallum thronus ex sapphiro est, et super thronum 
similitudo sedentis : cujus inferiora ignea sunt, superiora electrina : ut demonstret quae 
inferiora sunt, igne et purgatione indigere : quae sursum, in condicionis suae puritate persistere. 
Et quomodo hic in habitu sacerdotis, auri lamina est desuper : ita in Ezechiele electrum in 
pectore, et in vertice collocatur (Ezech. 1:8). Justum ergo erat (sicut supra ex parte diximus) ut 
Pontifex Dei, creaturarum omnium typum portans in vestibus suis, INDICARET CUNCTA indigere 
misericordia Dei : et quum sacrificaret ei, expiaretur universalis condicio, ut non pro liberis ac 
parentibus et propinquis ; sed pro cuncta creatura, et voce et habitu precaretur. 

64:20 Tetigimus expositionem Hebraicam, et infinitam sensuum silvam alteri tempori 
reservantes, quaedam futurae domus stravimus fundamenta. De feminalibus lineis hoc solent 
dicere, Ratio seminum et generationis ad carnem pertinens, terrae per eam deputatur. Unde et 
ad Adam loquitur Deus : Terra es, et in terram ibis (Gen. 3:19). Causasque hujus rei, quomodo 
de parvulo semine et foedissimis initiis tanta vel hominum vel diversarum rerum pulchritudo 
nascatur, esse obvolutas, et humanis oculis non patere. Legimus in Levitico (Levit. 8), juxta 
praeceptum Dei, Moysen lavisse Aaron et filios ejus : jam tunc purgationem mundi, et rerum 
omnium sanctitatem Baptismi sacramenta signabant. Non accipiunt vestes, nisi lotis prius 
sordibus, nec ornantur ad sacra, nisi in Christo novi homines renascantur. Vinum enim novum 
in novis utribus mittitur. Quod autem Moyses lavat, legis indicium est. Habent Moysen et 
Prophetas, ipsos audiant. Et Ab Adam usque ad Moysen omnes peccaverunt. Praeceptis Dei 
lavandi sumus, et quum parati ad indumentum Christi, tunicas pelliceas deposuerimus, tunc 
induemur veste linea, nihil in sese mortis habente, sed tota candida : ut de baptismo 
consurgentes, cingamus lumbos in veritate, et tota pristinorum peccatorum turpitudo celetur. 
Unde et David : Beati quorum remissae sunt iniquitates, et quorum tecta sunt peccata (Ps. 31:1). 

64:21 Post feminalia et lineam tunicam induimur hyacinthino vestimento, et incipimus de 
terrenis ad alta conscendere. Haec ipsa hyacinthina tunica, a Septuaginta unoSuxriq, id est, 
subucula nominatur, et proprie Pontificis est, significatque rationem sublimium non patere 
omnibus, sed majoribus atque perfectis. Hanc habuerunt Moyses et Aaron et Prophetae, et 
omnes quibus dicitur : In montem excelsum ascende tu, qui evangelizas Sion (Isai. 40:9). Nec 
nobis sufficit priorum ablutio peccatorum, baptismi gratia, doctrina secretior, nisi habuerimus 
et opera. Unde jungitur et Ephod, id est, Superhumerale, quod Rationali copulatur : ut non sit 
laxum, neque dissolutum, sed haereant sibi invicem, et auxilio sint. Ratio enim operibus, et opera 
ratione indigent : ut quod mente percipimus opere perpetremus. Duoque lapides in 
Superhumerali, vel Christum significant et Ecclesiam, duodecim Apostolorum, qui ad 
praedicationem missi sunt, nomina continentes : vel litteram et spiritum, in quibus continentur 
legis universa mysteria. In dextra spiritus, in laeva littera est. Per litteras ad verba descendimus, 
per verba venimus ad sensum. Quam pulcher ordo, et ex ipso habitu sacramenta demonstrans. 
In humeris opera sunt, in pectore ratio. Unde et pectusculum comedunt sacerdotes. Hoc autem 
Rationale duplex est, apertum et absconditum, simplex et mysticum, duodecim in se lapides 
habens, et quattuor ordines, quos quattuor puto esse virtutes, Prudentiam, Fortitudinem, 
Justitiam, et Temperantiam, quae sibi haerent invicem : et dum mutuo miscentur, duodenarium 
efficiunt numerum : vel quattuor Evangelia, quae in Apocalypsi describuntur plena oculis (Apoc. 
14:6), et Domini luce radiantia mundum illuminant. In uno quattuor, et in quattuor singula. 
Unde SrjAcooiq, et &A.rj0eia, id est doctrina, et veritas in pectore Sacerdotis est. Quum enim 
indutus quis fuerit veste multiplici, consequens est, veritatem quam corde retinet, sermone 
proferre : et ob id in Rationali veritas est, id est, scientia, ut noverit quae docenda sint : et 

manifestatio atque doctrina, ut possit instruere alios, quod mente concepit. Ubi sunt qui 
innocentiam Sacerdoti dicunt posse sufficere ? Vetus lex novae congruit : idipsum Moyses quod 
Apostolus. Ille sacerdotis scientiam ornat in vestibus : iste Timotheum et Titum instruit 
disciplinis. Sed et ipse vestimentorum ordo praecipuus. Legamus Leviticum. Non prius Rationale, 
et sic Superhumerale, sed ante Superhumerale, et deinceps Rationale (Levit. 8). A mandatis tuis, 
inquit, intellexi (Ps. 118:104) : prius faciamus, et sic doceamus : Ne doctrinae auctoritas, cassis 
operibus destruatur. Hoc est quod in Propheta legimus : Seminate vobis in justitia, et metite 
fructum vitae : illuminate vobis lumen scientiae (Osee 10:12). Primum seminate in justitia, et 
fructum vitae aeternae metite, postea vobis scientiam vindicate. Nec statim absoluta perfectio 
est, si quis Superhumerale et Rationale habeat : nisi haec ipsa inter se forti compagine solidentur, 
et sibi invicem connexa sint : ut et operatio rationi, et ratio operibus haereat : et his 
praecedentibus, doctrina sequatur et veritas. 

64:22 Quattuor elementa, de quibus supra diximus, et duos lapides vel onychinos, vel 
smaragdinos, et gemmas duodecim, quae ponuntur in Rationali, si esset tempus ut discuterem, 
singulorum naturas et causas tibi exponerem : et quid unusquisque valeat, et quomodo 
virtutibus singulis comparentur, plenius quaesita demonstrarem. Sufficiat, quod et sanctus Papa 
Epiphanius egregium super hoc volumen edidit : quod si legere volueris, plenissimam scientiam 
consequeris. Ego jam mensuram epistolae excedere me intellego, et excipientis ceras video esse 
completas. Unde ad reliqua transeo, ut tandem finiatur oratio. Lamina aurea rutilat in fronte : 
nihil enim nobis prodest omnium rerum eruditio, nisi Dei scientia coronemur. Lineis induimur, 
ornamur hyacinthinis, sacro balteo cingimur, dantur nobis opera, Rationale in pectore ponitur : 
accipimus veritatem, profert sermo doctrinam : imperfecta sunt universa, nisi tam decoro currui 
dignus quaeratur auriga, et super creaturas creator insistens, regat ipse quae condidit. Quod olim 
in lamina monstrabatur, nunc in signo ostenditur Crucis. Auro legis, sanguis Evangelii pretiosior 
est. Tunc signum juxta Ezechielis vocem gementibus figebatur in fronte (Ezech. 9:4) : nunc 
portantes crucem dicimus : Signatum est super nos lumen vultus tui, Domine (Ps. 4:7). Bis in 
Exodo legimus (Exod. 28. et 29), praecipiente Domino, et Moyse jussa faciente : octo vestium 
genera Pontificis. In Levitico de septem scriptum est (Levit. 8) ; et refertur quomodo Moyses 
fratrem suum Aaron illis induerit : de solis feminalibus nihil dicitur, hac (ut arbitror) causa, quod 
ad genitalia nostra et verenda lex non mittit manum, sed ipsi secretiora nostra et confusione 
digna tegere et velare debemus, et conscientiam puritatis feminum Deo judici reservare. De 
ceteris virtutibus, verbi gratia, sapientia, fortitudine, justitia, temperantia, humilitate, 
mansuetudine, liberalitate, possunt et alii judicare : pudicitiam sola [al. solam] novit conscientia, 
et humani oculi hujus rei certi judices esse non possunt : absque his qui passim in morem 
brutorum animalium libidini sunt expositi. Unde et apostolus : De virginibus, inquit, praeceptum 
Domini non habeo (1. Cor. 7:25) : quasi Moyses loquatur : feminalibus ego non vestio, nec 
impono alicui necessitatem : qui vult Sacerdos esse, ipse se vestiat. O quantae virgines, et 
quantorum sperata pudicitia in die judicii dehonestabitur : quantorum infamata pudicitia a Deo 
judice coronabitur. Ipsi igitur assumamus feminalia : ipsi nostra verenda operiamus : non 
quaeramus alienos oculos. Ita tegantur genitalia, ut nullorum oculis pateant : ne quando 
intramus Sancta Sanctorum, si qua apparuerit turpitudo, morte moriamur. 

64:23 Jam sermo finitur, et ad superiora retrahor. Tanta debet esse scientia et eruditio 
Pontificis Dei, ut et gressus ejus, et motus, et universa vocalia sint. Veritatem mente concipiat, 
et toto eam habitu resonet et ornatu : ut quicquid agit, quicquid loquitur, sit doctrina populorum. 
Absque tintinnabulis enim et diversis coloribus, et gemmis floribusque virtutum, nec Sancta 
ingredi potest, nec nomen Antistitis possidere. Haec ad unam lucubratiunculam quum jam funis 
solveretur a litore, et nautae crebrius inclamarent, propero sermone dictavi, quae memoria 

tenere poteram, et quae diuturna in Rationali pectoris mei lectione congesseram : satis 
intellegens magis me loquendi impetu, quam judicio scribentis fluere, et more torrentis 
turbidum proferre sermonem. Fertur in indice Septimii Tertulliani liber de Aaron vestibus, qui 
interim usque ad hanc diem a me non est repertus. Si a vobis propter celebritatem Urbis fuerit 
inventus, quaeso ne meam stillam illius flumini comparetis. Non enim magnorum virorum 
ingeniis, sed meis sum viribus aestimandus. 

{65} 

Epistola LXV 


(al. 140; scripta circ. medium anni 397) 


Ad Principiam in Psalmum XUV 


Quadragesimum quartum Psalmum, cujus initium est, Eructavit cor meum verbum bonum, in 
quo sponsi Christi, sponsaeque Ecclesiae epithalamium canitur, Principiae Romanae virgini, post 
defensum a calumniis se ac muliebrem sexum, quem in expositione Scripturarum maribus 
interdum praeferebat, interpretatur. 

65:1 Scio me, Principia, in Christo filia, a plerisque reprehendi, quod interdum scribam ad 
mulieres, et fragiliorem sexum maribus praeferam. Et idcirco debeo primum obtrectatoribus 
meis respondere, et sic venire ad disputatiunculam, quam rogasti. Si viri de Scripturis quaererent, 
mulieribus non loquerer. Si Barac ire ad praelium voluisset, Debbora de victis hostibus non 
triumphasset (Jud. 5). Jeremias carcere clauditur (Jer. 36), et quia periturus Israel virum non 
receperat prophetantem, Olda eis mulier suscitatur (4. Reg. 22). Sacerdotes et Pharisaei 
crucifigunt Filium Dei (Matth. 27), et Maria Magdalene plorat ad crucem, unguenta parat, quaerit 
in tumulo (Mare. 16), hortulanum interrogat, Dominum recognoscit (Joan. 2), pergit ad 
Apostolos, repertum nuntiat. Illi dubitant, ista confidit. Vere, vere turris candoris et Libani, quae 
prospicit faciem Damasci (Cant. 7), sanguinem videlicet Salvatoris ad sacci paenitentiam 
provocantem. Defecerant Sarae muliebria, et ideo Abraham ei subjicitur, et dicitur ad eum : 
Omnia quae dicit tibi Sara, audi vocem ejus (Gen. 18). Illi defecerant muliebria, tu nunquam 
habuisti muliebria. Sexus devoratur a virgine, Christum portat in corpore. Jam possidet quod 
futura est. Rebecca pergit ad interrogandum Deum : et sua responsione condigna audit oracula : 
Duae gentes in utero tuo, et duo populi de ventre tuo dividentur (Gen. 25:23). Illa duos generat 
dissidentes : tu unum cottidie concipis, parturis, generas, unione fecundum, majestate 
multiplicem, trinitate concordem. Maria soror Moysi, victorias Domini canit (Exod. 15), et Rachel 
Bethleem nostram atque Ephratham stirpe nominis sui signat in posteros (Gen. 35). Filiae 
Salphaad hereditatem inter fratres merentur accipere (Num. 27). Ruth et Esther et Judith tantae 
gloriae sunt, ut sacris voluminibus nomina indiderint. Anna Prophetissa generat filium Levitam, 
Prophetam, Judicem, sacro crine venerabilem, et offert eum in tabernaculo Dei (I. Reg. 1:2). 
Thecuites mulier, regem David interrogatione concludit, aenigmate docet, exemplo Dei mitigat 
(2. Reg. 14). Legimus et aliam sapientem feminam, quae quum obsideretur civitas, et propter 
unum perduellem, dux exercitus Joab muros ariete quateret, locuta est ad populum in sapientia 
sua, et tantae multitudinis periculum, muliebri auctoritate sedavit (3. Reg. 10). Quid loquar de 
regina Saba (Ibid.), quae venit a finibus terrae audire sapientiam Salomonis, et testimonio Domini 

condemnatura est omnes viros Jerusalem ? Elisabeth utero prophetat et voce (Matth. 2). Anna 
filia Phanuelis in templo, templum efficitur Dei, et quotidiano jejunio, caelestem invenit panem 
(Luc. 1). Sequuntur mulieres Salvatorem, et ministrant ei de substantia sua (Ibid. 2). Ille qui de 
quinque panibus, quinque milia hominum, exceptis mulieribus et parvulis, aluit, escas sanctarum 
mulierum non recusat accipere. Cum Samaritana loquitur ad puteum et, saturatus conversione 
credentis, cibos qui coempti fuerant neglegit. Apollo virum Apostolicum et in lege doctissimum, 
Aquila et Priscilla erudiunt, et instruunt eum de via Domini (Act. 18:25). Si doceri a femina non 
fuit turpe Apostolo, mihi quare turpe sit post viros docere et feminas ? 

65:2 Haec et istiusmodi, oepvoxdiri filia, perstrinxi breviter, ut nec te paeniteret sexus tui, nec 
viros nomen suum erigeret : in quorum condemnationem, feminarum in Scripturis sanctis vita 
laudatur. Gaudeo, et veluti quodam tripudio effertur animus meus, quum in Babylone invenitur 
Daniel, Ananias, Azarias, Misael. O quam multi sunt senes et Judices Israel, quos rex Babylonius 
frigit in sartagine sua. Quam multae Susannae, quod interpretatur lilium, quae candore pudicitiae 
sponso serta componunt, et coronam spineam mutant in gloriam triumphantis. Habes ibi in 
studio Scripturarum, et in sanctimonia mentis et corporis Marcellam et Asellam : quarum altera 
te per prata virentia, et varios divinorum Voluminum flores ducat ad eum qui dicit in Cantico : 
Ego flos campi, et lilium convallium (Cant. 2:1) ; altera ipsa flos Domini tecum mereatur audire : 
Ut lilium in medio spinarum, sic proxima mea in medio filiarum (Ibid. 2). Et quia de floribus et 
liliis loqui coepimus, semperque virginitas floribus comparatur, opportunum mihi videtur, ut ad 
florem Christi scribens, de multis floribus disputem. 

65:3 Quadragesimum quartum Psalmum legens in titulo repperi : In finem pro his qui 
commutabuntur, filiorum Core intellegentiae, Canticum pro dilecto : in Hebraico scriptum est, 
LAMANASSE AL SOSANNIM LABNE CORE MESCHIL SIR IDIDOTH: quod nos in Latinum vertimus ; 
Victori pro liliis filiorum Core, eruditionis Canticum amantissimi. Symmachus more suo 
manifestius, triumphum pro floribus interpretatus est. Igitur SOSANNIM, vel, pro his qui 
commutandi sunt, vel in lilia transfertur et flores : MESCHIL quoque et eruditionem et 
doctissimum sonat : SIR, canticum : IDIDIA antiquum Salomonis est nomen, quia alio sensu 
pacificus appellatur. Quattuor autem Psalmi, licet in posteriori titulorum parte dissentiant, hoc 
principio praenotantur, quadragesimus quartus, quinquagesimus nonus, sexagesimus octavus, 
septuagesimus nonus : e quibus duo medii inscribuntur, David ; primus et novissimus, Filiorum 
Core et Asaph. De cunctis dicere non est hujus temporis, quem coepimus, explicemus. 

65:4 Recte, qui in saeculorum fine mutandi sunt, de quibus Apostolus loquitur : Omnes 
dormiemus, sed non omnes immutabimur (1. Cor. 15:51), referuntur ad finem. Et hoc ipsum 
mysterium lectorem praeparat ad intellegentiam spiritalem. Ubi enim simplex et apertus est 
sensus, quid necesse est audientem intellegentiae praemoneri, et dici ad eum, Qui habet aures 
audiendi, audiat ? (Matth. 13) Canticum quoque canitur carissimo atque dilecto, quia propter 
illum veniet sanctis promissa mutatio. Quae quidem et in hac vita intellegi potest, quando 
exuimur veteri homine, et induimur novo, qui renovatur in cognitione secundum imaginem 
Creatoris, et gloriam Domini contemplantes, in eandem imaginem transformamur quasi a gloria 
in gloriam. Nec est tempus ullum quo non mutetur Sanctus, praeteritorum obliviscens et in 
futurum se extendens, quum interior noster homo renovetur de die in diem, et immutabilis Deus 
qui loquitur per prophetam : Ego Deus, et non mutor (Malach. 5:6), propter nos mutaverit 
faciem suam, formamque servi acceperit, et de Judaea transmigrans ad Philistiim, qui 
interpretantur poculo corruentes (inebriati enim fuerant aureo calice Babylonis) primum derisus 
sit propter stultitiam crucis, deinde susceptus propter gloriam triumphorum. Carissimus autem 
ille est, de quo Isaias canit : Cantabo Canticum dilecto vineae meae (Isai. 5:1) ; et Evangelium : 



191 


Hic est Filius meus dilectus, in quo mihi bene complacui, hunc audite (Matth. 17:5). Cui non 
unus Propheta, sed omnis chorus filiorum Core nunc laudes canit. Qui sint autem filii Core, id 
est, Calvariae, in quadragesimo primo Psalmo competentius disputatur. Et ut sciamus textum 
Cantici titulo convenire, mutationem de alio ad aliud dicit, ut filia cui praecipitur, ut antiqui 
parentis obliviscatur, regis se amplexibus paret. Victorem autem eum esse qui dicit : Confidite, 
ego vici mundum (Joan. 16:33) ; et ad quem ista adolescentis oratio est : A te victoria, et 
sapientia, et gloria, et ego tuus servus (3. Esd. 4:59), profecto novit qui, Domino vincente, 
superavit, et est particeps triumphorum ejus, et qui immarcescibilem gloriae coronam, de 
candore bonorum operum et de varietate virtutum texuit Salvatori. 

65:5 Eructavit cor meum verbum bonum. Pro quo interpretatus est Symmachus, Commotum 
est cor meum verbo bono : indicans ad alterius sermonem cor dicentis esse commotum, et 
Spiritu Sancto futura Christi sacramenta pandente, etiam hunc in eloquium prorupisse : ut 
quemadmodum ceteri de adventu ejus locuti sunt, et iste loqueretur. Ructus autem proprie 
dicitur digestio cibi, et concoctarum escarum in ventum efflatio. Quomodo enim juxta 
qualitatem ciborum de stomacho ructus erumpit, et boni vel mali odoris flatus indicium est : ita 
interioris hominis cogitationes verba proferunt, et ex abundantia cordis os loquitur (Matth. 12). 
Justus comedens replet animam suam, cumque sacris doctrinis fuerit satiatus, de boni cordis 
thesauro profert ea quae bona sunt, et cum Apostolo loquitur : An experimentum quaeritis ejus, 
qui in me loquitur Christus ? (2. Cor. 13:3) Quidam ex persona Patris dictum intellegi volunt, 
quod ex imis vitalibus et cordis arcanis, Verbum suum quod in se erat semper, protulerit, juxta 
alterius Psalmi vaticinium : Ex utero ante luciferum genui te (Ps. 109:3). Ut quomodo uterus 
non significat uterum (neque enim Deus dividitur in membra) sed eandem substantiam Patris 
Filiique demonstrat ; sic cor et verbum quod profertur ex corde, Patrem ostendat et Filium. Et 
quod sequitur : Dico ego opera mea regi (Ps. 32:9), illi aptant intellegentiae : Ipse dixit et facta 
sunt, ipse mandavit et creata sunt (Joan. 14) : quod dicente Patre, operatus sit Filius. Omnia 
enim quaecumque Pater facit, eadem et Filium facere similiter, et Patrem manentem in eo 
operari cuncta per Filium. 

65:6 "Dico ego opera mea regi." Propheticus chorus Christi et Ecclesiae sacramenta dicturus, 
ne carmine videatur indignus, et ob conscientiam peccatorum dicatur ei : "Ut quid tu enarras 
justitias meas, et assumis testamentum meum per os tuum ?" (Ps. 49:16.) Opera sua regi quem 
laudaturus est, confitetur, ut vel si bona sunt, ipse suscipiat, vel, si mala sunt, mundet ; facitque 
quod jussus est : "Dic tu iniquitates tuas, ut justificeris" (Isai. 43:26). Et, "Justus accusator sui 
est in principio sermonis” (Prov. 18:17). Idioma autem non solum Hebraicae, sed et Latinae 
linguae est, pro syntagmatibus et scriptis opuscula dicere. Ergo et iste qui laudes cantaturus est 
Domino, carmon suum et opusculum consecrat ei, et pro Musis gentilium, ipsum, invocat in 
principio, quem laudaturus est. 

65:7 "Lingua mea calamus scribae, velociter scribentis." Pro quo nos interpretati sumus. 
"Lingua mea stilus scribae velocis." Extrema pars prologi est ; et cum praecedentibus junge quod 
sequitur : Eructavit cor meum in laudes Dei sermonem bonum et opuscula mea quibus eum 
praedicaturus sum, ipsi potissimum consecravi. Debeo ergo et linguam meam quasi stilum et 
calamum praeparare, ut per illam in corde et auribus audientium scribat Spiritus Sanctus. Meum 
enim est quasi organum praebere linguam : illius quasi per organum sonare quae sua sunt. Stilus 
scribit in cera : calamus vel in charta vel in membranis, aut in quacumque materia quae apta est 
ad scribendum. Mea autem lingua in similitudinem scribae velocis, quem notarium possumus 
intellegere, quodam signorum compendio, breviatum Evangelii strictumque sermonem exaravit 
in tabulis cordis carnalibus. Si enim Lex per manum Mediatoris digito Dei scripta est, et quod 

destructum est, glorificatum est : quanto magis Evangelium, quod mansurum est, per meam 
linguam scribetur a Spiritu Sancto : ut illius laudes, ad quem in Isaia dicitur, "Velociter spolia 
detrahe, cito praedare (Isai. 8:1), velox in corde credentium sermo describat." 

65:8 "Speciosus forma prae filiis hominum." In Hebraico : "Decore pulchrior es filiis 
hominum." Finito prooemio, hinc narrationis exordium est, et fit apostropha ad ipsum 
amantissimum, et dilectum et regem, cui dicentis opera consecrata sunt. Quaeritur autem 
quomodo pulchrior sit cunctis filiis hominum, de quo legimus in Isaia : "Vidimus eum, et non 
habebat speciem neque decorem, sed erat species ejus inhonorata et deficiens a filiis hominum. 
Homo in plaga positus, et sciens ferre infirmitatem, quia avertit faciem suam" (Isai. 53:2. et 
seqq.). Nec statim scriptura dissonare videatur : quia ibi ignobilitas corporis propter flagella et 
sputa et alapas et clavos, et injurias patibuli, commemoratur : hic pulchritudo virtutum in sacro 
et venerando corpore. Non quo divinitas Christi hominibus comparata formosior sit ; haec enim 
non habet comparationem : sed absque passionibus crucis, universis pulchrior est. Virgo de 
virgine, qui non ex voluntate viri, sed ex Deo natus est. Nisi enim habuisset et in vultu quiddam 
oculisque sidereum, nunquam eum statim secuti fuissent Apostoli, nec qui ad 
comprehendendum eum venerant, corruissent (Joan. 18). Denique et in praesenti testimonio, 
in quo ait. "Homo in plaga positus et sciens ferre infirmitatem," reddit causas quare ista 
perpessus sit. "Quia avertit faciem suam," id est, paululum divinitate subtracta, corpus injuriae 
dereliquit. Quidam hunc versiculum superioribus copulant, ut speciosus forma prae filiis 
hominum, non ad Christum, sed ad calamum referatur. 

65:9 "Effusa est gratia in labiis tuis, propterea benedixit te Deus in aeternum." In Editione 
Vulgata pro benedixit, unxit legimus. Sed sciendum quod error scriptorum Septuaginta 
Translatoribus non debeat imputari, qui hoc loco cum Hebraica Veritate concordant. Legentes 
illud, "Jesu proficiebat aetate et sapientia et gratia apud Deum et homines" (Luc. 2:52) : Et in 
alio loco : "Admirabantur super verbis gratiae ejus quae egrediebantur de ore illius" (Matth. 
7:16) : Et quod "In potestate habebat sermonem" (Mare. 6:7) ; intellegere possumus, quo sensu 
dictum sit : "Effusa est gratia in labiis tuis." Noe invenit gratiam coram Domino in diebus suis, 
et Moyses, et reliqui Prophetarum. Sed omnis gratiae multitudo in labiis Salvatoris effusa est, 
quae in brevi tempore totum implevit orbem. Et ipse tanquam sponsus processit de thalamo 
suo. "A summo caelo egressio ejus, et occursus illius usque ad summum ejus" (Ps. 18). Nam et 
sancta Maria, quia conceperat eum, in quo omnis plenitudo divinitatis habitat corporaliter, plena 
gratia salutatur (Luc. 1). Et Apostolus sciens praedicationem suam, non in eloquentia saeculari, 
sed in virtute Dei, omnes mundi superasse doctrinas, ait : "Et sermo meus et praedicatio mea, 
non in persuasibilibus humanae sapientiae verbis, sed in ostensione spiritus et virtutis : ut sit 
fides nostra non in sapientia hominum, sed in virtute Dei" (1. Thess. 1:5). Seque ipsum 
reprehendens, quia dixerat : "Amplius autem omnibus laboravi" : statim intulit : "Non autem 
ego, sed gratia Dei, quae mecum est." Et rursum : "Quia gratia ejus qui in me est, non fuit vacua" 
(1. Cor. 15:10). Proprie autem in Salvatorem verbum effusionis adjungitur, ut significet gratiae 
largitatem, secundum illud : "Effundam de spiritu meo super omnem carnem" (Joel. 2:28). Et, 
"caritas Dei diffusa est in cordibus nostris" (Rom. 5:5). Et nota quod omnium quae dicuntur, 
intellegentiam ad personam referat, qui assumptus ex Maria est : quod propter gratiam 
labiorum in aeternum benedictus esse dicatur : tale quid et Apostolo praedicante : "Humiliavit 
se, factus oboediens usque ad mortem, mortem autem crucis. Propter quod et Deus illum 
exaltavit : et dedit illi nomen super omne nomen" (Philipp. 2:8). Sicut enim ibi forma servi, 
passionis injuria est : et exaltatio nominisque donatio ad Patrem redit ; ita hic effusio gratiae et 
benedictionis in sempiternum, ad eum referenda est, qui potest humiliari, et crescere. 

65:10 "Accingere gladio tuo super femur tuum, potentissime : Specie tua, et pulchritudine 
tua." In Hebraeo : "Accingere gladio tuo super femur tuum, fortissime. Gloria tua et decore 
tuo." Istum arbitror te locum optime intellegere, accinctam Christi gladio militare. Ut autem 
scias semper virginitatem gladium habere pudicitiae, per quem truncat opera carnis, et superat 
voluptates ; Gentilis quoque error Deas virgines finxit armatas. Accinxit et Petrus lumbos suos, 
et ardentem lucernam habuit in manibus suis. Quod autem femur significet opera nuptiarum, 
his breviter exemplis doceberis. Abraham mittens ad uxorem quaerendam filio suo Isaac, dicit 
Majori domus suae. "Pone manum tuam super femore meo, et adjurabo te per Dominum Deum 
caeli" (Gen. 24:2). Non dubium quin per eum qui de ejus semine erat nasciturus. Jacob 
postquam luctatus est cum homine, qui ei apparuerat ad torrentem Jaboc, Mesopotamia 
derelicta, et terram Repromissionis ingrediens, non ante Israel sortitus est nomen, quam nervus 
femoris ejus emarcuit. Et ad filium : "Non deficiet princeps ex Juda, neque dux de femoribus 
ejus" (Gen. 49:50). Et rursum ipse moriturus, Joseph adjurat in femore suo, ne eum in /Egypto 
sepeliat. In Judicum quoque libro legimus : "Gedeoni erant filii septuaginta, qui egressi sunt de 
femoribus ejus" (Judic. 8:30). In Cantico Canticorum dicitur, "Ecce lectulus Salomonis, sexaginta 
potentes in circuitu ejus de potentibus Israel, omnes tenentes gladios, docti ad bellum, vir et 
gladius ejus super femur ejus" (Cant. 3:7. et 8). Gloria ergo et decore suo, sive specie et 
pulchritudine divinitatis suae, carnis opera mortificans ; et natus ex virgine, futuris virginibus 
virginitatis princeps fuit. 

65:11 "Et intende prospere, procede et regna. Propter veritatem et mansuetudinem et 
justitiam ; et deducet te mirabiliter dextera tua." In Hebraeo : "Decore tuo prospere ascende : 
propter veritatem et mansuetudinem justitiae, et deducet te mirabiliter dextera tua." Secundo 
scriptum est apud Hebraeos, decore tuo, ne quis idipsum vitio librariorum repetitum putet. Et 
est figura quae apud Rhetores, Repetitio nominatur. More ergo Panegyrici, quo laudatores 
loquuntur ad eos quos praeconiis efferunt, armatum cohortatur ad praelium : ut semel arrepta 
bella non deserat, et super hostium strages victor incedens, praeparet sibi regnum in his, quos 
de diaboli eripiens potestate, suo copulavit imperio ; et dicat : Ego autem constitutus sum rex 
ab eo super Sion montem sanctum ejus (Ps. 2:6). Nullique dubium, veritatem, et modestiam, et 
justitiam, Christum appellari, qui dicit, Ego sum via, veritas, et vita (Joan. 14:6). Et, Discite a me, 
quia mitis sum, et humilis corde (Matth. 11:29). Et, Qui factus est nobis a Deo justitia, et 
redemptio, et sanctitas (1. Cor. 1:36). Haec autem universa dicuntur in corpore, ut exigantur in 
membris. Victoria Domini, servorum triumphus est. Magistri eruditio, discipulorum profectus. 
Et quod sequitur, Deducet te mirabiliter dextera tua, aut de signis quae in Evangelio perpetravit 
aut xpoTiiKtbq de caede, quam exercuit in hostibus, sentiendum est. Cor sapientis in dextera, et 
cor stulti in sinistra ejus. Christus totus in dextris est : Antichristus in sinistris. Hebraica 
interpretatio distat in verbis, non distat in sensu. 

65:12 Sagittae tuae acutae potentissime, populi sub te cadent in corda inimicorum regis. In 
Hebraico, absque potentissime, reliqua similiter. Et hic versiculus tibi potissimum aptus est, quae 
jaculo Domini vulnerata, cum sponsa in Cantico canis Vulnerata caritate ego sum (Cant. 2:5). 
Nec mirum, si sponsus tuus habeat plures sagittas, de quibus in centesimo decimo nono Psalmo 
dicitur : Sagittae potentis acutae cum carbonibus desolatoriis ; quum Patris ipse sit jaculum, et 
loquatur in Isaia : Posuit me quasi sagittam electam, in pharetra sua abscondit me (Isai. 49:2). 
His sagittis et Cleophas in itinere cum altero vulneratus ajebat, Nonne cor nostrum ardens erat 
in nobis, dum loqueretur in via, et aperiret nobis Scripturas ? (Luc. 24:39) Et in alio loco legimus : 
Sicut sagittae in manu potentis, ita filii excussorum (Ps. 126:4). His sagittis totus orbis vulneratus 
et captus est. Paulus sagitta fuit Domini, qui postquam ab Jerosolymis usque ad Illyricum missus 
arcu Domini, huc illucque volitavit, ad Hispanias ire festinat : ut velox sagitta sub pedibus Domini 

sui, orientem occidentemque prosternat. Et quia plures sunt potentissimi regis inimici, qui 
vulnerati fuerant ignitis sagittis diaboli, et quasi cervus spiculo percussi in jecore ; sagittae 
Domini mittuntur ignitae cum carbonibus desolatoriis, ut quicquid vitii in corde inimicorum regis 
fuerit, excoquant, et salutari igne ignem ejiciant perditorem. 

65:13 "Sedes tua Deus in saeculum saeculi, virga directionis, virga regni tui. Dilexisti justitiam, 
et odisti iniquitatem, propterea unxit te Deus, Deus tuus, oleo laetitiae prae consortibus tuis." In 
Hebraico : "Thronus tuus Deus in saeculum et in aeternum : sceptrum aequitatis, sceptrum regni 
tui. Dilexisti justitiam, et odisti iniquitatem : propterea unxit te Deus, Deus tuus oleo 
exsultationis prae participibus tuis," Duas personas, ejus qui unctus est Dei, et qui unxit, intellege. 
Unde et Aquila ELOIM verbum Hebraicum, non nominativo casu, sed vocativo interpretatur, 
dicens 0ee, et nos propter intellegentiam Dee posuimus, quod Latina lingua non recipit ; ne quis 
perverse putet Deum dilecti et amantissimi et regis bis Patrem nominari. Quanquam enim Pater 
in Filio, et Filius in Patre, et alterutrum sibi et habitator et thronus sint : tamen in hoc loco ad 
regem, qui Deus est, sermo dirigitur ; et dicitur ei quod imperium ejus (hoc enim intellego, 
thronum, juxta illud quod scriptum est : De fructu ventris tui ponam super thronum tuum (Ps. 
131:11) finem non habeat. Quod quidem et Mariae nuntiavit Angelus : "Dabit ei Dominus Deus 
thronum David patris sui, et regnabit super domum Jacob in saecula, et regni ejus non erit finis" 
(Luc. 1:32). Nec putemus hoc illi esse contrarium, quod Apostolus scribens ad Corinthios ait, 
Filium Deo traditurum regnum, et subjiciendum ei qui sibi subjecit omnia : ut sit Deus omnia in 
omnibus (1. Cor. 15). Non enim dixit, tradet Patri, ut videretur separare Filium, sed tradet Deo, 
hoc est, habitanti in assumptione corporis Deo : ut sit Deus omnia in omnibus : et Christus, qui 
ante per paucas virtutes erat in singulis, per omnes in omnibus commoretur. Sceptrum autem 
et virgam insigne esse regnantis, ipse Propheta significat, dicens : Sceptrum aequitatis, sceptrum 
regni tui (Isai. 11:1). Quidam de Isaia testimonium proferentes : Exiet virga de radice Jesse, et 
flos de radice ejus ascendet, hominem qui est assumptus, intellegunt, cui et deferatur imperium, 
et qui propter dilectam justitiam et exosam iniquitatem regnare dicatur, et unctus esse oleo 
exsultationis prae participibus suis : quasi praemium caritatis, et odii [al. odium] iniquitatis in 
unctione sumpturus. Docemur autem in utraque parte et amoris et odii esse in nobis semina, 
quum ipse qui primitias massae nostrorum corporum levavit ad caelos, et justitiam dilexerit, et 
oderit iniquitatem. Unde David : Nonne odientes te, Domine, oderam, et super inimicos tuos 
tabescebam ? Perfecto odio oderam illos (Ps. 138:21). Quod sequitur ; Unxit te Deus, Deus 
tuus. Primum nomen Dei vocativo casu intellegendum est, sequens nominativo. Quod satis 
miror cur Aquila non ut coeperat in primo versiculo, vocativo casu interpretatus sit, sed 
nominativo, his nominans Deum qui supradictum unxerit Deum. In hoc loco Photinus opprimitur, 
sed Arrius caput levat, de Evangelio proferens testimonium : "Ascendo ad Patrem meum et 
Patrem vestrum, Deum meum et Deum vestrum" (Joan. 20:17). Sed quum dilectum audiat eum, 
accinctum gladio super femur, et regnare propter veritatem et mansuetudinem, ungi ob 
dilectam justitiam et exosam iniquitatem, et unctum esse prae consortibus suis, de quibus 
scriptum est : "Participes Christi facti sumus, si tamen principium substantiae usque ad finem 
firmum retineamus" (Hebr. 3:14) ; miror cur solum Deum Dei ad calumniam vocet, quasi 
universa quae dicta sunt, divinitati Verbi et non humilitati hominis conveniant. Audiat Actus 
Apostolorum : "Jesum Nazarenum, quem unxit Deus Spiritu sancto" (Act. 10:38). Audiat 
Evangelium : "Spiritus sanctus veniet super te, et virtus Altissimi obrumbrabit tibi : propterea 
quod nascetur ex te sanctum, vocabitur Filius Dei" (Luc. 1:35). Ipsum Dominum sentiat 
intonantem : "Spiritus Domini super me, eo quod unxerit me" (Isai. 61:1). Participes autem 
Apostolos credentesque significat ; quibus unctionis suae vocabulum tribuit, ut ab uncto 
vocentur uncti, id est, a Christo Christiani. 

65:14 "Myrrha et gutta et casia a vestimentis tuis a domibus eburneis, ex quibus delectaverunt 
te filiae regum in honore tuo." In Hebraico, "Myrrha et stacte et casia in cunctis vestimentis tuis 
de domibus eburneis, quibus laetificaverunt te filiae regum in honore tuo." Praefatio ipsa te 
docuit, idcirco me hunc Psalmum explanare voluisse, quia ad virginem scribens, pro liliis et 
floribus titulum repperi. Itaque consequenter et istos versiculos ad te referam, cui volumen hoc 
scribitur. Mortificasti membra tua super terram, et cottidie Christo offers myrrham. Christi 
bonus odor es, et propterea stacten, id est, stillam vel guttam exhibes Domino. Narrant et hi 
qui aromatum novere virtutes, stacten florem esse myrrhae. Quod autem sequitur casia, est ipsa 
quae ab aliis oupiyf; id est, fistula nuncupatur, vocalis in laudes Dei, et omnes pituitas et 
rheumata voluptatum suo calore excoquens. Ubi in nostris codicibus scriptum est, gutta, vel 
stacte, in Hebraico MALOTH legitur. Unde et Nicodemus centum libras myrrhae et aloes ad 
sepeliendum Dominum praeparavit. Et sponsus loquitur ad sponsam : Myrrha et aloe cum 
omnibus unguentis primis (Cant. 4). Et illa respondet : Manus meae distil laverunt myrrham ; 
digiti mei myrrha pleni (Ibid. 5:5). Projice et tu mortis opera. Christo in baptismate consepulta, 
et huic mundo mortua esto, et nihil aliud nisi de caelestibus cogitans, loquere ad sponsum tuum : 
Manus meae stillaverunt myrrham ; digiti mei myrrha pleni. Legimus et unguentum sacerdotale, 
cujus et David meminit : Sicut unguentum in capite, quod descendit in barbam, barbam Aaron, 
quod descendit in oram vestimenti ejus (Ps. 132:2). In quo cum ceteris aromatibus miscetur et 
stacte. Offerunt et Magi myrrham. Et in praesenti loco, initium vestimentorum Christi est 
suscipere mortem illius, et in sua carne monstrare. Haec indumenta para sponso tuo : his a te 
vestibus comptus incedat. Quumque ei hujuscemodi texueris vestimenta, efficieris ipsa 
templum Dei, et laetificabis eum de domibus eburneis, sive ut melius in Hebraico scribitur, de 
templo dentium ; et laudes Domino canes, totaque saeculo mortua, Angelorum imitaberis 
choros. Ebur enim et dentes, insigne esse mortis et vocis ipsa nominum natura testatur. Et 
consequenter adjunctum est : E quibus delectaverunt te filiae regum in honore tuo. Rex regum 
et Dominus dominantium sponsus tuus est. Reges isti qui sub tanto rege sunt reguli, patres tui 
sunt, qui te Evangelica genuere doctrina. Horum tu filia, honorificas in omnibus vestimentis et 
odoribus bonis et templo eburneo eum, cui supra dictum est : Effusa est gratia in labiis tuis ; Et: 
Accingere gladio tuo super femur tuum potentissime ; Et, Sagittae tuae acutae ; Et, Thronus tuus 
Deus in saeculum saeculi. Pro eo quod nos transtulimus domibus eburneis, quia in Graeco 
scriptum est ano Papecov eAcc^aviivcov quidam Latinorum ob verbi ambiguitatem, a gravibus 
interpretati sunt, quum Pctpiq verbum sit emxibpiov Palaestinae : et usque hodie domus ex omni 
parte conclusae, et in modum aedificatae turrium ac moenium publicorum, Pctpsiq appellentur. 

65:15 "Astitit regina a dextris tuis in vestitu deaurato" ; quodque sequimur : "circumdata 
varietate", excepta Editione Vulgata, nullus interpretum transtulit. In Hebraico, "Stetit conjux in 
dextra tua in diademate aureo." Ubi nos conjugem vertimus, ibi apud Hebraeos legitur SEGAL. 
Pro quo Aquila obyxoixov, id est, concubinam : Symmachus et Quinta Editio naAAaxrjv, id est, 
pellicem, Septuaginta, Theodotion, et Sexta, reginam interpretati sunt. Deinde ubi ego posui, in 
diademate aureo, Symmachus transtulit, in auro primo : Aquila, Quinta et Sexta Editio, in 
tinctura, vel in auro Ophir. Quae filiae regum sunt, et in sponsi parantur amplexus, per myrrham 
et guttam et casiam et domos eburneas delectant eum, cujus thronus in saeculum saeculi est. 
Quae autem jam super petram Christum stabili radice fundata est Catholica Ecclesia, una 
columba, perfecta et proxima stat a dextris, et nihil in se sinistrum habet. Stat in vestibus 
deauratis, de sermonibus Scripturarum ad sensum transiens, et cunctis plena virtutibus : sive ut 
nos transtulimus, in diademate aureo. Est enim regina, regnatque cum rege : cujus filias 
possumus intellegere, et in commune credentium animas, et proprie virginum choros. Ophir 
genus auri est, vel a loco Indiae, vel a colore nomine indito. Septem quippe apud Hebraeos auri 

vocabula sunt. Uxorem quoque et concubinam intellegamus de cantico Salomonis, quae sine 
sponso suo vel marito dormire non potest. 

65:16 "Audi, filia, et vide, et inclina aurem tuam, et obliviscere populum tuum et domum patris 
tui, et concupiscet rex decorem tuum : quoniam ipse est Dominus Deus tuus, et adorabunt eum" 
In Hebraico : "Audi, filia, et vide, et inclina aurem tuam, et obliviscere populi tui, et domus patris 
tui, et concupiscet rex decorem tuum ; quia ipse est Dominus tuus, et adora eum." Hucusque 
per Prophetae linguam, quam calamo scribenti velociter comparat, loquitur Spiritus Sanctus, 
ipsum regem, et bellatorem, et Deum, sponsumque compellans. Hinc persona Patris inducitur 
loquentis ad sponsam Filii sui, et cohortantis eam, ut veteris gentilitatis et idololatriae errore 
contempto, primum his quae dicantur attendat ; et propter quod de alienigena filia nominetur ; 
deinde videat vel ipsa quae dicuntur, vel universam condicionem, ex visibilibus intellegens 
invisibilia, et ex creaturis sentiens Creatorem, et diligenter inclinet aurem suam, ut quae dicuntur, 
memoriter teneat. Quumque audierit, viderit et inclinaverit aurem suam, totamque se doctrinae 
tradiderit, et eorum intellegentiae quae dicuntur, obliviscatur primum populum suum : et cum 
Abraham de Chaldea egrediens, relinquat terram nativitatis et cognationis suae. Nemo dubitat 
patrem nostrum, antequam adoptaremur a Deo, fuisse diabolum, unde Salvator ait : "Vos ex 
patre diabolo nati estis (Joan. 8:44). Quum ergo, ait, antiqui patris fueris oblita, et talem te 
exhibueris, depositis pristinis sordibus, ut super fratruelem dealbata conscendas, et quam possit 
diligere Filius meus, tunc concupiscet rex decorem tuum. Et ne putes unum esse de turba, a quo 
amanda es, ipse est Rex tuus et Dominus tuus. Quia vero interdum qui reges et domini sunt, 
sunt quidem potestate reges et domini, tamen ejusdem naturae, cujus sunt illi, in quos 
dominantur et regnant ; indico tibi quod et Deus tuus sit, et debeas adorare eum. Septuaginta 
Interpretes non dixerunt, et adorabis eum, sed adorabunt eum, ut sit sensus : Iste qui te 
amaturus est, qui tuam pulchritudinem dilecturus, Deus est, et adorandus ab omnibus. Quod 
de Ecclesia ex gentibus congregata exposuimus, unusquisque ad seipsum referat, animamque 
credentis quod prioribus vitiis derelictis, adoptetur in filiam ; inclinet aurem suam, obliviscatur 
veteris conversationis : et cum Apostolo dimittat mortuum patrem, et talem se praebeat, qui 
ametur a rege. Ipse est enim Dominus ejus, qui flectere debeat genu, et deposita superbia, 
jugum humilitatis assumere. 

65:17 Interrogemus Judaeos, quae sit ista filia, ad quam loquitur Deus. Non dubito quin 
Synagogam respondeant. Et quomodo dicitur Synagogae et Israelitico populo : "Dimitte 
populum tuum, et domum patris tui" ? Nunquid derelinquet gentem Hebraeam, et Abraham 
antiquum patrem ? Si dixerint de vocatione significari Abraham, qui [al. qua] Chaldaeos reliquerit, 
quis est iste rex, qui amaturus est decorem Abraham ? Certe alius est qui loquitur : Audi filia, 
et alius de quo loquitur : Concupiscet rex decorem tuum. Qui alius, non solum rex, sed et 
Dominus et Deus est, qui adorandus est. 

65:18 "Filia Tyri, in muneribus vultum tuum deprecabuntur divites plebis. "In Hebraeo est" : O 
filia fortissimi, in muneribus faciem tuam deprecabuntur divites populi." Verbum Hebraicum 
SOR, quod in Ezechiele juxta Septuaginta legimus, interpretari potest et Tyrus, et tribulatio, et 
fortissimus, sive fortissima, et Silex, id est, lapis durissimus. Unde in praesenti loco error ortus 
est : Aquila enim, et Septuaginta, et Theodotion, et Quinta Editio, Tyrum interpretati sunt. Sexta 
verbum Hebraicum posuit Sor : Symmachus xpaxaiav id est, fortissimam. Nos idipsum ad Deum 
rettulimus, ut illa, cui supra dixerat : Audi filia, et vide, filia fortissimi nuncupetur. Aut certe ipsa 
fortissima sit, quia imitata est fortem Patrem, cujus vultum in diversis muneribus deprecabuntur 
divites plebis. Divites in cunctis operibus bonis et scientia ; sive qui divites putantur in hoc 
saeculo, sapientes hujus mundi, et Philosophorum disciplinis eruditi ; vel quod melius est, qui 

antea divites fuerant, habentes eloquia Dei, et Testamenta, et Prophetas, id est, de populo Israel. 
Ut enim ante Salvatoris adventum, hi qui de Tyro erant, hoc est de populo gentium, et proselyti 
esse cupiebant, deprecabantur divitem populum Israel, et per eos introducebantur in Templum ; 
sic post adventum Domini, quicumque ex Israel credere voluerint (divites quondam familiaritate, 
et protectione Dei) venient ad filiam Tyri, et offerentes varia dona virtutum et confessionis in 
Christum, deprecabuntur eam, ut salutem quam perdiderunt in Judaea, inveniant in gentibus. 

65:19 "Omnis gloria ejus filiae regis ab intus, in fimbriis aureis circumamicta varietatibus." In 
Hebraeo : "Omnis gloria filiae regis intrinsecus, fasciis aureis vestita est." Pro eo quod in 
Septuaginta scriptum est eocoBev, et nos vel "intrinsecus" interpretati sumus ; in quibusdam 
exemplaribus invenitur ESEBON, quod "cogitationes" sonat. E quo ostenditur, omnem gloriam 
Ecclesiae, cui supra dictum est, "Audi filia, et vide," Et, "O filia Tyri," et nunc appellatur filia regis, 
esse intrinsecus, et in cogitationibus, id est, in interiori homine, et in circumcisione non 
manufacta, sed spiritu ; habente conscientiae fiduciam apud Deum, et tota pulchritudine posita 
magis in sensuum nomine, quam in flore verborum. Quomodo autem in stamine, ex quo 
dependent fimbriae, subtegmen intexitur, et tota vestimenti virtus in stamine est : ita in variis 
sensibus Scripturarum, in quibus vestis Ecclesiae omnis intexitur, miscentur aliqua de natura, de 
moribus, et hoc ipsum significat vestis Aaron auro, purpura, cocco, bysso, hyacinthoque 
contexta (Exod. 28:39), quam fecerunt mulieres, quibus Deus ad texendum dedit sapientiam. Et 
ut intellegere possimus omnem ornatum filiae regis intrinsecus, ipsa loquitur in Cantico : 
"Introduxit me rex in cubiculum suum" (Cant. 1:50. Matth. 6) : in qua clauso ostio labiorum, 
Deum Patrem jubemur orare. In nono quoque Psalmo titulus inscribitur, "Pro absconditis 
filii." Variam habuit et Joseph tunicam (Gen. 37), quam ei texuit mater Ecclesia. De his fimbriis 
Salvatoris alpoppoouoa unam tetigit ; et sanata est (Matth. 9. Mare. 6. Luc. 8). Quod autem in 
Hebraico scribitur, "fasciis aureis vestita est," id ipsum significat quod supra : "Omnis gloria filiae 
regis intrinsecus" ; fasciis sensuum divinorum interiora membra obvolvuntur Ecclesiae, et tota 
uteri tegitur ambitio. Harum fasciarum non potest oblivisci sponsa, secundum Jeremiam (Cap. 
2), quae mammas ligant, et pectus, in quo cogitationes sunt, protegunt. 

65:20 "Adducentur regi virgines post eam, proximae ejus afferentur tibi. Afferentur in laetitia 
et exsultatione, adducentur in templum regis." Juxta Septuaginta prior versiculus adhuc de filiae 
canitur ornatu ; sequens ad ipsum sponsum regemque dirigitur. Porro juxta Hebraicum, totum 
ad sponsam dicitur usque ad eum locum, ubi scriptum est : "Pones eos principes in universa 
terra." Et legitur; "In scutulatis ducetur ad regem, virgines sequentur eam, amicae ejus ducentur 
illuc, ducentur in laetitiis et exsultatione, ingredientur thalamum regis." Multam esse distantiam 
animarum in Christo credentium, demonstrat Canticum Canticorum, in quo scriptum est : 
"Sexaginta sunt reginae, et octoginta concubinae, et adolescentulae quarum non est numerus. 
Una est columba mea, perfecta mea ; proxima mea," de qua dicitur, "Viderunt eam filiae, et 
beatificant eam reginae et concubinae, et laudant eam" (Cant. 6:7. et seqq.). Quae ergo perfecta 
est et sancta corpore et spiritu, et columba et proxima meretur vocari. Haec est filia, de qua 
supra dictum est "Astitit regina a dextris tuis in vestitu deaurato" Quae autem supergressae sunt 
sex dies mundi, et futura regna suspirant, reginae appellantur. Si qua vero circumcisionem 
quidem habet octavae diei, sed adhuc non venit ad nuptias, haec concubina vocitatur. Diversa 
autem multitudo credentium, quae necdum potest sponsi copulari amplexibus, nec de eo liberos 
parere, adolescentula dicitur. Ego puto de istis virginibus, quae sequuntur Ecclesiam, et in primo 
ponuntur gradu, et te esse et omnes, qui in virginitate corporis et animae perseverant. Proximas 
autem et amicas, viduas esse, et in matrimonio continentes : quae omnes cum laetitia et 
exsultatione ducuntur ad templum et in thalamum regis. In templum quasi sacerdotes Dei : in 
thalamum quasi sponsae regis et sponsi. Hoc templum et Joannes vidit in Apocalypsi (Apoc. 21), 

et Propheta desiderat. "Unam, inquit, petii a Domino, hanc requiram ; ut inhabitem in domo 
Domini, omnibus diebus vitae meae" (Ps. 26:4). Et iterum : "Domine, dilexi decorem domus tuae, 
et locum habitationis gloriae tuae" (Ps. 25:8). Et in alio loco : "Quia transibo in locum tabernaculi 
admirabilis, usque ad domum Dei in voce exsultationis et confessionis, sonitus festa 
celebrantium" (Ps. 41:5). Scutulata autem quibus sponso suo regina componitur, ipsa sunt, quae 
in Septuaginta legimus "circumamicta varietate." 

65:21 "Pro patribus tuis nati sunt tibi filii, constitues eos principes super omnem terram." In 
Hebraico : "Pro patribus tuis erunt tibi filii, pones eos principes in universa terra." Et ex Patris 
persona nequaquam de filia, sed rursum ad filiam sermo intellegi potest ; et ex Spiritus Sancti, 
et ex filiorum Core. Si ergo ad filiam sponsam sermo dirigitur, sponsa autem de nationibus 
congregata est, cui supra dicitur : "Obliviscere populum tuum et domum patris tui," debemus 
sponsae patres nosse : ut consequenter noverimus et filios. Pro patribus tuis, de quibus in 
Jeremia locuta es : "Quam falsa possederunt patres nostri idola, et non est in eis qui pluat" 
(Jerem. 14:22. et 16:19). Pro Platone et pro ceteris diversorum dogmatum et errorum magistris, 
nati sunt tibi filii, quos constituisti principes tuos, et fecisti in populis praeceptores. Vel certe 
aliter : O Ecclesia, filii tui quos genuisti tibi, vertentur in patres tuos, quum de discipulis eos 
feceris magistros, et in sacerdotali gradu omnium testimonio collocaveris. Sin autem Patres 
Ecclesiae intellegimus Abraham, Isaac, et Jacob, et reliquos Patriarchas ; filios, qui ei in patrum 
honore sunt nati, Apostolus intellegamus, qui missi sunt a Domino praedicare usque ad 
extremum terrae, et baptizare credentes in nomine Trinitatis. Sed quaeritur quomodo Ecclesia 
de gentibus patres habere possit, Abraham, Isaac, et Jacob, quum ei supradictum sit : 
"Obliviscere populum tuum et domum patris tui." Legamus Evangelium : "Nolite dicere, patrem 
habemus Abraham : potens est Deus de lapidibus istis," hoc est, de duro corde gentilium, 
"suscitare filios Abrahae" (Matth. 2:9). Et in alio loco : "Si filii essetis Abrahae, opera Abrahae 
faceretis" (Joan. 8:39). Et in Genesi ad ipsum Abraham loquitur Deus : "In semine tuo 
benedicentur omnes gentes" (Gen. 12:3). Sicut enim ille in praeputio ex fide justificatus est, ita 
et nos justificabimur in eadem fide, si habuerimus fidem et opera patris nostri Abraham. Potest 
hoc ipsum ad Salvatorem dici, vel a Patre, vel a Prophetali choro et Spiritu Sancto. Pro patribus 
tuis, stirpe videlicet Judaeorum, qui te reliquerunt et negaverunt, nati sunt tibi filii, Apostoli, et 
de nationibus credentes, quos constituisti principes in universa terra. 

65:22 "Memor ero nominis tui in omni generatione et generatione. Propterea populi 
confitebuntur tibi in aeternum, et in saeculum saeculi." In Hebraico : "Recordabor nominis tui in 
omni generatione et generatione. Propterea confitebuntur tibi populi in saeculum et in 
aeternum." Quod nos interpretati sumus, "confitebuntur tibi," Symmachus transtulit, 
"laudabunt te." Regina, quae steterat a dextris regis in vestitu deaurato, et jussa fuerat oblivisci 
populi et domus patris sui ; et iterum illi dictum erat : "Pro patribus tuis nati sunt tibi filii, 
constitues eos principes super omnem terram," intellegens quanta decoranda sit gloria, et 
quibus praemiis sublevanda, convertit ad sponsum voces suas, et pollicetur recordaturam se 
semper nominis sponsi, in omni generatione et generatione. Quod promisit, videmus expletum. 
Ipsa Christiana nobis omnibus Christianorum nomen imposuit : nomen novum, in quo 
"benedicentur [al. benedicuntur] omnes familiae gentium." Recordatur autem non in una 
generatione, sed in omnibus : vel cunctas significans nationes, vel duas generationes, Judaeorum 
atque Gentilium. Et quia hoc parum est, si in duabus generationibus nominis Domini recordetur, 
propterea populi qui in Ecclesia fuerint, confitebuntur et laudabunt Dominum in aeternum et in 
saeculum saeculi. Quando et tu, o filia Principia, sanctorum mixta choro, inter virgines duceris 
ad regem, et ex domibus eburneis delectabis sponsum in honore tuo : tunc recordare et mei, 
qui hujus Psalmi tibi, Domino revelante, intellegentiam tribui, et dicito : "Memor ero nominis 

tui" ; ut quae partem intellexisti carminis, si vita comes fuerit, et totum Canticum Canticorum 
intellegas. 

{ 66 } 

Epistola LXVI 

(alias 26 ; scripta sub finem an. 397) 

Ad Pammachium 


Paulinam, Paulae filiam quae Pammachio nupserat, juveni docto cum primis et nobili, defunctam 
laudat, ipsumque Pammachium, qui statim ab ejus morte Monachi propositum arripuerat, opes 
suas in pauperum subsidium elargitus, hortatur, ut in sancto proposito pergat. 

66:1 Sanato vulneri et in cicatricem superductae cuti, si medicina colorem reddere voluerit, 
dum pulchritudinem corporis quaerit, plagam doloris instaurat. Ita et ego serus consolator, qui 
importune per biennium tacui, vereor ne nunc importunius loquar, et attrectans vulnus pectoris 
tui, quod tempore et ratione curatum est, commemoratione exulcerem. Quae enim aures tam 
durae, quae de silice excisa praecordia, et Hyreanarum tygrium lacte nutrita, possunt sine lacrimis 
Paulinae tuae audire nomen ? Quis parturientem rosam et papyllatum corymbum, antequam in 
calathum fundatur orbis, et tota rubentium foliorum pandatur ambitio [al. ambitione], 
immature demessum aequis oculis marcescere videat ? Fractum est pretiosissimum margaritum. 
Virens smaragdi gemma contrita est. Quid boni habeat sanitas, languor ostendit. Plus sensimus 
quod habuimus, postquam habere desivimus. 

66:2 In agro terrae bonae, tres fructus legimus, centesimum, sexagesimum, et tricesimum 
(Matth. 23). In tribus mulieribus et sanguine et virtute conjunctis, tria Christi praemia 
recognosco. Eustochium virginitatis flores metit : Paula laboriosam viduitatis aream terit : 
Paulina castum matrimonii cubile servat. Tali filiarum mater fulta comitatu, totum sibi in terris 
vindicat quod Christus promisit in caelo. Et ut quadrigam domus una emitteret sanctitatis, et 
feminarum virtutibus responderent viri, additur comes Pammachius, verum Ezechielis Cherubim, 
cognatus, gener, maritus, immo frater amantissimus, QUIA SANCTA consortia spiritus, vocabula 
non tenent nuptiarum. Huic quadrigae Jesus praesidet. De his equis et Abacuc canit : Ascende 
super equos tuos, et equitatio tua salus (Abac. 3:8). Impari cursu, pari animo ad palmam tenditur. 
Discolores equi, sed voluntate concordes, unum aurigae jugum trabunt, non expectantes flagelli 
verbera, sed ad vocis hortamenta ferventes. 

66:3 Quattuor virtutes sibi cohaerentes. — Dicamus aliquid et de Philosophis. Quattuor 
virtutes describunt Stoici, ita sibi invicem nexas, et mutuo cohaerentes, ut qui unam non habuerit, 
omnibus careat : prudentiam, justitiam, fortitudinem, temperantiam. Has omnes sic habetis 
singuli, ut tamen emineatis in singulis. Prudentia in te, in matre justitia, in virgine fortitudo, in 
nupta temperantia praedicatur. QUID ENIM EO sapientius, qui contempta mundi stultitia, 
Christum secutus est, Dei virtutem et Dei sapientiam ? Quid matre justius, quae inter liberos 
opibus distributis, docuit divitias contemnendo, quid filii amare deberent ? Quid Eustochio 
fortius, quae nobilitatis portas, et arrogantiam generis Consularis, virginali proposito fregerit, et 
in urbe prima, primum genus subjugaverit pudicitiae ? Quid Paulina temperantius, quae legens 

illud Apostoli : Honorabiles nuptiae et cubile immaculatum (Hebr. 13:4), nec sororis felicitatem, 
nec matris continentiam ausa appetere, maluit in humilioribus tuta pergere, quam pendulo 
gradu in sublimioribus fluctuare ? Quanquam illa semel inito matrimonio, nihil aliud diebus ac 
noctibus cogitaverit, nisi ut reddito fructu nuptiarum, secundum castimoniae gradum acciperet, 
et tanti dux femina facti (/Eneid. 1), virum proposito suo jungeret, non relinquens salutis 
comitem, sed exspectans. Dumque crebris abortiis, et experta fecunditate conceptuum, non 
desperat liberos, et socrus aviditatem, maritique tristitiam praeponit imbecillitati suae, passa est 
aliquid de Rachelis exemplo ; et pro filio doloris, ac dexterae (Gen. 35:18), virum desiderii sui 
peperit heredem. Certisque auctoribus didici illam, non primae sententiae Dei : Crescite et 
multiplicamini, et replete terram (Gen. 1:28), nec officio conjugali servire voluisse : sed ad hoc 
optasse filios, ut Christo virgines pareret. 

66:4 Legimus et uxorem sacerdotis Phinees, audita captivitate Arcae Domini, subito uteri 
dolore correptam, edidisse filium Icabod (1. Reg. 4:19), et inter manus et officia feminarum, 
animam emisisse cum prole. De prima Benjamin, hoc est, filius virtutis ac dexterae ; de secunda 
inclutus Sacerdos Dei, ex Arcae cognomine nascitur. Nobis post dormitionem somnumque 
Paulinae, Pammachium Monachum Ecclesia peperit postumum, et patris et conjugis nobilitate 
patricium, eleemosynis divitem, humilitate sublimem. Apostolus scribit ad Corinthios : Videte 
fratres vocationem vestram, quia non multi sapientes, non multi nobiles (1. Cor. 1:26). Hoc 
nascentis Ecclesiae rudimenta poscebant, ut granum sinapis paulatim in arborem cresceret (Luc. 
13:19), ut sensim et Evangelii fermentum totam Ecclesiae massam altius elevaret. Nostris 
temporibus Roma possidet, quod mundus ante nescivit. Tunc rari sapientes, potentes, nobiles, 
Christiani : nunc multi Monachi, sapientes, potentes, nobiles. Quibus cunctis Pammachius meus 
sapientior, potentior, nobilior : magnus in magnis, primus in primis, Monachorum. Tales Paulina 
morte sua nobis liberos dedit, quos vivens concupiverat possidere. "Laetare sterilis quae non 
paris, erumpe et clama, quae non parturis (Isai. 54:1), quoniam quot Romae sunt pauperes, tot 
filios repente genuisti. 

66:5 Ardentes gemmae, quibus ante collum et facies ornabantur, egentium ventres saturant. 
Vestes sericae, et aurum in fila lentescens, in mollia lanarum vestimenta mutata sunt, quibus 
repellatur frigus, non quibus nudetur ambitio, Deliciarum quondam supellectilem virtus insumit. 
Ille caecus extendens manum, et saepe ubi nemo est, clamitans, heres Paulinae, coheres 
Pammachii est. Illum truncum pedibus, et toto corpore se trahentem, tenerae [al. tenera] puellae 
sustentat manus. Fores quae prius salutantium turbas vomebant, nunc a miseris obsidentur. 
Alius tumenti aqualiculo mortem parturit : alius elinguis et mutus, et ne hoc quidem habens 
unde roget, magis rogat, dum rogare non potest. Hic debilitatus a parvo, non sibi mendicat 
stipem. Ille putrefactus morbo regio, supravivit cadaveri suo. 

Non mihi si linguae centum sint, oraque centum 

Omnia poenarum percurrere nomina possim. 

(/Eneid. 6) 


Hoc exercitu comitatus incedit, in his Christum confovet, horum sordibus dealbatur. Munerarius 
pauperum, et egentium candidatus sic festinat ad caelum. Ceteri mariti super tumulos conjugum 
sparguni violas, rosas, lilia, floresque purpureos : et dolorem pectoris his officiis consolantur. 
Pammachius noster sanctam favillam ossaque veneranda, eleemosynae balsamis rigat. His 
pigmentis atque odoribus fovet cineres quiescentes, sciens scriptum : "Sicut aqua exstinguit 

ignem, ita eleemosyna peccatum" (Eccli. 3:33). Quantas vires habeat misericordia, et quibus 
donanda sit praemiis, et beatus Cyprianus grandi volumine prosequitur, et Danielis consilium 
probat, qui regem impiissimum si se audire voluisset, scit pauperum sustentatione salvandum. 
Gaudet hujuscemodi filiae mater herede. Non dolet opes ad alium pervenisse, quas cernit 
eisdem quibus ipsa voluerat, erogari. Quin potius gratulatur absque labore suo, sua vota 
compleri. Non enim substantiae dimunitio, sed operarii commutatio est. 


66:6 Quis enim hoc crederet, ut Consulum pronepos, et Furiani germinis decus, inter 
purpuras Senatorum, furva tunica pullatus incederet, et non erubesceret oculos sodalium, ut 
deridentes se ipse derideret ? "Est confusio quae ducit ad mortem : et est confusio, quae ducit 
ad vitam" (Eccli. 4). Prima virtus est Monachi, contemnere hominum judicia, et semper Apostoli 
recordari, dicentis : "Si adhuc hominibus placerem [al. placere vellem], Christi servus non essem" 
(Galat. 1:10). Tale quid et Dominus loquitur ad Prophetas : quod posuerit faciem eorum, quasi 
urbem aeneam, et lapidem adamantinum, et columnam ferream (Jerem. 1), ne paverent ad 
injurias populi, sed impudentiam subsannantium, frontis rigore contererent (Ezech. 3). Ingenia 
liberaliter educata, facilius verecundia, quam metus superat. Et quos tormenta non vincunt, 
interdum vincit pudor. Non est parum, virum nobilem, virum disertum, virum locupletem, 
potentium in plateis vitare comitatum, miscere se turbis, adhaerere pauperibus, rusticis copulari, 
de principe vulgum fieri. Sed quanto humilior, tanto sublimior est. 

66:7 Lucet margaritum in sordibus, et fulgor gemmae purissimae, etiam in luto radiat. Hoc est 
quod Dominus repromisit : "Glorificantes me, glorificabo" (1. Reg. 2:30). Alii hoc intellegant de 
futuro, quando maeror vertetur in gaudium, et transeunte mundo, Sanctorum corona non 
transit : Ego et in praesentiarum video Sanctorum promissa compleri. Antequam Christo tota 
mente serviret, notus erat in Senatu, sed multi alii habebant insulas Proconsulares. Totus orbis 
hujuscemodi honoribus plenus est. Primus erat, sed inter primos. Praecedebat alios dignitate ; 
sed et alios sequebatur. QUAMVIS CLARUS honor vilescit in turba : et apud viros bonos indignior 
fit ipsa dignitas, quam multi indigni possident. Unde egregie de Caesare Tullius, quum quosdam, 
ait, ornare voluit, non illos honestavit, sed ornamenta ipsa turbavit. At nunc omnes Christi 
Ecclesiae Pammachium loquuntur. Miratur orbis pauperem, quem hucusque divitem nesciebat. 
Quid Consulatu illustrius ? Annuus honor est, et postquam alius successerit, prior desinit. Latent 
in multitudine laureae, et triumphi interdum triumphantium sordibus polluuntur. Quod ante per 
manus patritias tradebatur, et sola nobilitas possidebat, quo Consul Marius, victor Numidiae et 
Theutonum, atque Cimbrorum, ob ignobilitatem [al. novitatem] familiae putabatur indignus : 
quod Scipio ultra annos pro virtute meruit, nunc sola militia possidet, et agrestia dudum corpora, 
fulgens palma circumdat. Plus ergo accepimus, quam dedimus. PARVA DIMISIMUS, et grandia 
possidemus. Centuplicato fenore Christi promissa redduntur. In tali et Isaac quondam agro 
severat, qui paratus ad mortem, ante Evangelium, Evangelicam portavit crucem. 

66:8 "Si vis, inquit, perfectus esse, vade et vende omnia quae habes, et da pauperibus, et veni, 
sequere me" (Matth. 19:21). Si vis perfectus esse. Semper grandia in audientium ponuntur 
arbitrio. Et ideo virginitatem Apostolus non imperat, quia Dominus disputans de eunuchis, qui 
se castrassent propter regna caelorum, ad extremum intulit : "Qui potest capere, capiat" (Ibid. 
12). "Non est enim volentis, neque currentis, sed miserentis Dei" (Rom. 9:16). Si vis perfectus 
esse. Non tibi imponitur necessitas, ut voluntas praemium consequatur. Si vis ergo esse 
perfectus, et desideras esse quod Prophetae, quod Apostoli, quod Christus est, vende, non 
partem substantiae, ne timor penuriae infidelitatis occasio sit, et cum Anania et Sapphira pereas ; 
sed universa quae possides. Quumque vendideris, da pauperibus, non locupletibus, non superbis. 

Da quo necessitas sustentetur, non quo augeantur opes. Quumque legeris illud Apostoli : "Bovi 
trituranti os non alligabis : Et, Dignus est operarius mercede sua" (1 Cor. 9:9; 1. Tim. 5:18) : Et, 
"Qui altario ministrant, de altario participantur" (1. Cor. 9:13) ; memento quoque hujus 
sententiae : "Habentes victum et vestitum, his contenti sumus" (1. Tim. 6:8). Ubi videris fumare 
patinas, et Phasides aves lentis vaporibus decoqui, ubi argenti pondus, ubi ferventes Mannos, 
comatulos pueros, pretiosas vestes, picta tapetia, ibi ditior est largitore, cui largiendum est. 
PARS SACRILEGII est, rem pauperum dare non pauperibus. Et tamen non est satis perfecto et 
consummato viro opes contemnere, pecuniam dissipare, et projicere quod in momento et perdi, 
et inveniri potest. Fecit hoc Crates Thebanus, fecit Antisthenes, fecerunt plurimi, quos 
vitiosissimos legimus. Plus debet Christi discipulus praestare, quam mundi Philosophus, gloriae 
animal, et popularis aurae atque rumorum venale mancipium. Tibi non sufficit opes contemnere, 
nisi Christum sequaris. CHRISTUM AUTEM sequitur, qui peccata dimittit, et virtutum comes est. 
Christum scimus sapientiam. Hic thesaurus in agro Scripturarum nascitur, haec gemma multis 
emitur margaritis. Sin autem adamaveris captivam mulierem, id est, sapientiam saecularem, et 
ejus pulchritudine captus fueris, decalva eam, et illecebras crinium atque ornamenta verborum 
cum emortuis unguibus seca. Lava eam Prophetali nitro, et tunc requiescens cum illa, dicito : 
"Sinistra ejus sub capite meo, et dextra illius amplexabitur me" (Cant. 2:6), et multos tibi fetus 
captiva dabit, ac de Moabitide efficietur Israelitis. Christus sanctificatio est, sine qua nemo 
videbit faciem Dei. Christus redemptio, idem redemptor et pretium, Christus omnia, ut qui 
omnia propter Christum dimiserit, unum inveniat pro omnibus, et possit libere proclamare : Pars 
mea Dominus (Ps. 72:26). 

66:9 Sentio te divinis ardere doctrinis, nec temeritate quorumdam docere quod nescias ; sed 
ante discere, quod docturus sis. Simplices Epistolae tuae olent Prophetas, Apostolos sapiunt. 
Non cothurnatam affectas eloquentiam ; nec more puerorum argutas sententiolas in clausulis 
struis. CITO TURGENS spuma dilabitur ; et quamvis grandis tumor, contrarius sanitati est. 
Scitum est illud quoque Catonis : Sat cito, si sat bene. "Quod nos quondam adolescentuli, quum 
a perfecto Oratore in Praefatiuncula diceretur, risimus." Meminisse te puto erroris mutui, 
quando omne Athenaeum Scholasticorum vocibus consonabat : Sat cito, si sat bene. Felices, 
inquit Fabius, essent artes, si de illis soli artifices judicarent. Poetam non potest nosse, nisi qui 
versum potest struere. Philosophos non intellegit, nisi qui scit dogmatum varietates. Manufacta 
et oculis patientia, magis probant artifices. Nostra quam dura sit necessitas, hinc potes 
animadvertere, quod vulgi standum est judicio, et ille in turba metuendus, quem quum videris 
solum, despicias. Hoc praeteriens tetigi, ut eruditis contentus auribus, non magnopere cures, 
quid imperitorum de ingenio tuo rumusculi jactitent ; sed Prophetarum cottidie medullas bibas, 
Christi mystes, Patriarcharum symmistes. 

66:10 Sive legas, sive scribas, sive vigiles, sive dormias, Amos [al. amor] tibi semper buccina in 
auribus sonet. Hic lituus excitet animam tuam : hoc amore furibundus, quaere in lectulo tuo 
quem desiderat anima tua (Cant. 3:1), et loquere confidenter : “Ego dormio, et cor meum 
vigilat, (Ibid. 3:2). Quumque inveneris eum et tenueris, ne dimittas. Et si pauxillulum dormitanti 
elapsus fuerit e manibus, noli protinus desperare. Egredere in plateas, adjura filias Jerusalem 
(Ibid. 3:2), reperies eum cubantem in meridie, lassum, ebrium, noctis ore madefactum, inter 
greges sodalium, in aromatum varietatibus, inter poma paradisi. Ibi ei de mammillas tuas (Ibid. 
7:12), sugat de erudito pectore, requiescat inter medios Cleros, pennae columbae deargentatae, 
et interiora ejus in fulgore auri (Ps. 67:14). Parvulus iste et puer, qui butyro et meile saginatur 
(Isai. 7:15), qui inter caseatos nutritus est montes, cito crescit in juvenem, velociter in te hostes 
spoliat, mature praedatur Damascum, et regem vincit Assyrium. 

66:11 Xenedochium exstructum a Pammac. — Audio te Xenodochium in portu fecisse romano, 
et virgam de arbore Abraham in Ausonio plantasse litore. Quasi /Eneas nova castra metaris, et 
super undam Tyberis, ubi ille, cogente quondam penuria, crustis fatalibus et quadris patulis non 
pepercit, tu viculum nostrum, id est, domum panis (Bethleem) aedificas : et diuturnam famem 
repentina saturitate compensas. Euge : nostra initia transgrederis ; statum summum tenes : 
de radice pervenis ad cacumen ; primus inter monachos, in prima urbe, primum sequeris 
patriarcham. Lot, quod [al. qui] interpretatur declinans, campestria eligat, et juxta Pythagorae 
litteram, facilia magis ac sinistra sectetur. Tu in arduis et saxosis cum Sara tibi monumentum 
para (Gen. 23). Juxta sit civitas litterarum, deletisque gigantibus, filiis Enac [al. Enacim], 
hereditatem tuam, gaudium et risus excipiat. Dives erat Abraham auro, argento, pecore, 
possessione, vestibus (Gen. 24) : tantam habebat familiam, ut ad subitos nuntios, juvenibus 
electis armare posset exercitum, et quattuor reges, quos quinque reges fugerant, in Dan 
consecutus occideret ; et tamen post tam crebra hospitalitatis officia, dum non refutat homines, 
suscipere meruit Deum. Non servis, et ancillulis imperabat, ut ministrarent hospitibus, nec 
bonum quod exercebat, per alios minuit ; sed quasi reperta praeda, cum Sara sua, humanitati 
solus incubuit. Ipse pedes lavit, ipse pinguem vitulum portavit humeris de armento. Stetit ut 
servus, peregrinis prandentibus, et Sarae manibus coctos cibos jejunaturus apposuit. 

66:12 Haec moneo, frater carissime, pietate qua te diligo ; ut non solum pecuniam, sed 
teipsum Christo offeras, hostiam vivam, sanctam, placentem Deo, rationabile obsequium tuum 
(Rom. 12:1) ; et imiteris filium hominis, qui non venit ministrari, sed ministrare (Matth. 20:28). 
Et quod patriarcha alienis, hoc discipulis et servis Magister exhibuit et Dominus. "Corium pro 
corio, et omnia quae homo possidet, dare potest pro anima sua. Sed tange," inquit diabobolus, 
"carnes ejus, nisi in faciem benedixerit tibi" (Job 2:4,5). Scit hostis antiquus, majus continentiae 
quam nummorum esse certamen. FACILE ABJICITUR, quod haeret extrinsecus ; intestinum 
bellum periculosius est. Conjuncta disglutinamus, unita discindimus [al. dissuimus]. Zachaeus 
dives erat, Apostoli pauperes. Reddidit ille quadruplum quod rapuerat, divisitque pauperibus 
medietatem substantiae suae quae remanserat ; suscepit Christum hospitem, salus facta est 
domui ejus (Luc. 19) ; et tamen quia parvulus erat, et apostolicae proceritati se non poterat 
extendere, non fuit in duodecim numero Apostolorum. Apostoli autem quantum ad divitias nihil, 
quantum ad voluntatem, totum mundum pariter reliquerunt. Si offeramus Christo opes cum 
anima nostra, libenter suscipiet. Si autem quae foris sunt Deo, quae intus sunt, diabolo demus, 
non est aequa partitio, et dicitur nobis : "Nonne si recte offeras, et non recte dividas, peccasti ?" 
(Genes. 4:7. sec. LXX.) 

66:13 Quod patritii generis primus inter primos, monachus esse coepisti, non tibi sit tumoris, 
sed humilitatis occasio, scienti Filium Dei factum Filium hominis. QUANTUMCUMQUE te 
dejeceris, humilior Christo non eris. Esto, incedas nudis pedibus, fusca tunica vestiaris, aequeris 
pauperibus, inopum cellulas dignanter introeas ; caecorum oculus sis, manus debilium, pes 
claudorum; ipse aquam portes, ligna concidas, focum exstruas, ubi vincula ? Ubi alapae ? Ubi 
sputa? Ubi flagella? Ubi patibulum ? Ubi mors ? Et eum omnia quae dixi feceris, ab Eustochio 
tua, Paulaque vinceris, si non opere, at certe sexu. Ego quidem Romae non eram, et tunc me 
tenebat eremus (atque utinam pertenuisset), quando socero tuo vivente Toxotio, saeculo 
serviebant. Sed tamen audio, quae immunditias platearum ferre non poterant, quae 
eunuchorum manibus portabantur, et inaequale solum molestius transcendebant ; quibus serica 
vestis oneri erat, et solis calor incendium, nunc sordidatae et lugubres, et sui comparatione 
forticulae, vel lucernas concinnant, vel succendunt focum, pavimenta verrunt, mundant 
legumina, olerum fasciculos in ferventem ollam dejiciunt, apponunt mensas, calices porrigunt, 
effundunt cibos, huc illucque discurrunt. Et certe magnus virginum chorus cum illis habitat. 

Num hujuscemodi ministeria aliis imperare non poterant ? SED NOLUNT vinci ab his labore 
corporum, quas ipsae superant virtute animi. Haec dico, non quod de ardore mentis tuae 
quidquam dubitem, sed quo currentem impellam, et acriter dimicanti, fervorem fervori augeam. 

66:14 Monaster. ab Hieron. exstruet. — Nos in ista provincia aedificato monasterio, et 
diversorio propter exstructo, ne forte et modo Joseph cum Maria in Bethleem veniens, non 
inveniat hospitium (Luc. 2), tantis de toto orbe confluentibus turbis obruimur monachorum ; ut 
nec coeptum opus deserere, nec supra vires ferre valeamus. Unde quia paene nobis illud de 
Evangelio contigit, ut futurae turris non ante supputaremus expensas (Luc. 14), compulsi sumus 
fratrem Paulinianum ad patriam mittere, ut semirutas villulas, quae barbarorum effugerunt 
manus ; et parentum communium census venderet, ne coeptum Sanctorum ministerium 
deserentes, risum maledicis et aemulis praebeamus. 

66:15 In calce Epistolae recordatus sum, quadrigae vestrae, et proposito quintam deesse 
Blaesillam, paene oblitus de ea loqui, quae prima de vobis praecesserit ad Dominum. Vere nunc 
quinque in tres, ac duas videmus esse divisas, illa cum sorore Paulina dulci somno fruitur, tu 
duarum medius, ad Christum levius subvolabis. 

{67} 

Epistola LXVII 


(alias 87 ; scripta circ. an. 397) 


Augustini ad Hieronymum 


Hieronymum sciscitatur de titulo vulgati ab ipso libri de Scriptoribus Ecclesiasticis ; tum de Petro 
reprehenso non mendaciter a Paulo, quod etiam superiori epist. 56. quaesierat. Postremo petit, 
ut quae sint Origenis aliorumque haereticorum errata, sibi indicet. 

67:1 Domino dilectissimo, et cultu sincerissimo caritatis observando atque amplectendo 
fratri et Compresbytero HIERONYMO, AUGUSTINUS. 

“ Habeo gratiam, quod pro subscripta salutatione, plenam mihi Epistolam reddidisti, sed 
breviorem multo quam ex te vellem suscipere, tali viro, a quo, tempora quantalibet occupet, 
nullus sermo prolixus est. Quanquam itaque nos negotiorum alienorum, eorumque saecularium, 
curis circumstemur ingentibus : tamen Epistolae tuae brevitati facile non ignoscerem, nisi 
cogitarem quam paucioribus verbis meis redderetur. Quare aggredere, quaeso, istam nobiscum 
litterariam collocutionem, ne multum ad nos disjungendos liceat absentiae corporali ; 
quanquam simus in Domino spiritus unitate conjuncti, etiamsi ab stilo quiescamus, atque 
taceamus. Et libri quidem quos de horreo Dominico elaborasti, paene totum nobis te exhibent. 
Si enim propterea te non novimus, quia faciem corporis tui non vidimus, hoc modo nec ipse te 
nosti : nam tu quoque non vides eam. Si autem tibi non ob aliud notus es, nisi quia nosti animum 
tuum : et nos eum non mediocriter novimus in litteris tuis, in quibus benedicimus Domino, quod 
tibi, et nobis, omnibusque fratribus qui tua legunt, te talem dedit." 

67:2 "Liber quidam tuus, inter cetera non diu est, quod venit in manus nostras : quae sit ejus 
inscriptio, nescimus adhuc. Non enim hoc codex ipse, ut assolet, in liminari pagina praetendebat. 
Epitaphium tamen appellari dicebat frater, apud quem inventus est, quod ei nomen tibi 
placuisse ut inderetur, crederemus, si eorum tantum hominum vel vitas, vel scripta ibi 
legissemus, qui jam defuncti essent. Quum vero multorum et eo tempore quo scribebatur, et 
nunc usque viventium, ibi commemorentur opuscula, miramur cur hunc ei titulum vel 
imposueris, vel imposuisse credaris. Tamen [al. Sane] utiliter a te conscriptum eundem librum 
satis approbamus." 

67:3 "In expositione quoque Epistolae Pauli Apostoli ad Galatas, invenimus aliquid, quod nos 
multum moveat. Si enim ad Scripturas sanctas admissa fuerint, velut officiosa mendacia, quid 
in eis remanebit auctoritatis ? Quae tandem de Scripturis illis sententia proferetur, cujus 
pondere contentiosae falsitatis subruatur [al. obruatur] improbitas ? Statim enim ut protuleris, 
si aliter sapit, qui contra nititur ; dicet illud quod prolatum erit, honesto aliquo officio scriptorem 
fuisse mentitum. Ubi enim hoc non poterit, si potuit in ea narratione, quam exorsus Apostolus 
ait : Quae autem scribo vobis, ecce coram Deo quia non mentior (Gal. 1:20), credi affirmarique 
mentitus, eo loco ubi dixit de Petro et Barnaba : Quum viderem, quia non recte ingrediebantur 
ad veritatem Evangelii ? (Gal. 2:14). Si enim recte ingrediebantur illi, iste mentitus est. Si autem 
ibi mentitus est, ubi verum dixit ? An ibi verum dixisse videbitur, ubi hoc dixerit, quod lector 
sapit ? Quum vero contra sensum lectoris aliquid occurrerit, officioso mendacio deputabitur ? 
Non enim deesse poterunt causae, cur existimetur non solum potuisse, verum etiam debuisse 
mentiri, si huic regulae conceditur locus. Non opus est hanc causam multis verbis agere, 
praesertim apud te, cui sapienter providenti dictum est satis. Nequaquam vero mihi arrogaverim, 
ut ingenium tuum divino dono aureum, meis obolis ditare contendam : nec est quisquam te 
magis idoneus, qui opus illud emendet." 

67:4 "Neque enim a me docendus es, quomodo intellegatur, quod idem dicit : Factus sum 
Judaeis tanquam Judaeus, ut Judaeos lucrifacerem (1. Cor. 9:20), et cetera quae ibi dicuntur 
COMPASSIONE misericordiae, non simulatione fallaciae. Fit enim tanquam aegrotus, qui ministrat 
aegroto : non quum se febres habere mentitur, sed quum animo condolentis cogitat, 
quemadmodum sibi serviri vellet, si ipse aegrotaret. Nam utique Judaeus erat ; Christianus 
autem factus, non Judaeorum sacramenta reliquerat, quae convenienter ille populus et legitimo 
tempore quo oportebat, acceperat. Sedi deo susceperat ea celebranda, quum jam Christi esset 
Apostolus ; ut doceret non esse perniciosa eis, qui ea vellent, sicut a parentibus per Legem 
acceperant, custodire, etiam quum in Christo credidissent, non tamen in eis jam constituerent 
spem salutis, quoniam per Dominum Jesum salus ipsa, quae illis sacramentis significabatur, 
advenerat. Ideoque gentibus, quod insuetos a fide revocarent onere gravi et non necessario, 
nullo modo imponenda esse censebat. 

67:5 "Quapropter non ideo Petrum emendavit, quod paternas traditiones observaret : quod 
si facere vellet, nec mendaciter, nec incongrue faceret ; quamvis enim jam superflua, tamen 
solita non nocerent : sed quoniam gentes cogebat judaizare (Galat. 2:14), quod nullo modo 
posset, nisi ea sic ageret, tanquam adhuc etiam post Domini adventum necessaria saluti forent : 
quod vehementer per Apostolatum Pauli veritas dissuasit. Nec Apostolus Petrus hoc ignorabat : 
sed id faciebat, timens eos qui ex Circumcisione erant. Itaque et ipse vere correctus est, et 
Paulus vera narravit ; ne sancta scriptura, quae ad fidem posteris edita est, admissa auctoritate 
mendacii, tota dubia nutet ac fluctuet. Non enim potest aut oportet litteris explicari, quanta et 
quam inexplicabilia mala consequantur, si hoc concesserimus. Posset autem opportune 
minusque periculose demonstrari, si coram inter nos colloqueremur. 

67:6 “Hoc ergo Judaeorum Paulus dimiserat, quod malum habebant : et in primis illud, quod 
ignorantes Dei justitiam, et suam justitiam volentes constituere, justitiae Dei non sunt subjecti 
(Rom. 10:3). Deinde quod post passionem et resurrectionem Christi, dato ac manifestato 
sacramento gratiae, secundum ordinem Melchisedech, adhuc putabant vetera sacramenta, non 
ex consuetudine solemnitatis, sed ex necessitate salutis esse celebranda. Quae tamen si 
nunquam fuissent necessaria, infructuose atque inaniter pro eis Machabaei Martyres fierent (2. 
Mach. 7:1). Postremo illud, quod praedicatores gratiae Christianos [f. Christianae] Judaei 
tanquam hostes legis persequebantur. Hos itaque atque hujusmodi errores et vitia, dicit se 
damna et stercora arbitratum, ut Christum lucrifaceret (Philip. 3:8) : non observationes legis, si 
more patrio celebrarentur : sicut ab ipso celebratae sunt sine ulla salutis necessitate : non sicut 
Judaei celebrandas putabant, aut fallaci simulatione, quod in Petro reprehenderat. Nam si 
propterea illa sacramenta celebravit, quia simulavit se Judaeum, ut illos lucrifaceret : cur non 
etiam sacrificavit cum Gentibus, quia et eis qui sine lege erant, tanquam sine lege factus est, ut 
eos quoque lucrifaceret (1. Cor. 9) : nisi quia et illud fecit, ut natura Judaeus : et hoc totum dixit, 
non ut fallaciter se fingeret esse quod non erat ; sed ut misericorditer eis ita subveniendum esse 
sentiret, ac si ipse in eodem errore laboraret ? NON SCILICET mentientis astu, sed compatientis 
affectu : sicut eo ipso loco generaliter intulit : Factus sum infirmis infirmus, ut infirmos 
lucrifacerem (Ibid. v. 22), ut sequens conclusio : Omnibus omnia factus sum, ut omnes 
lucrifacerem, ad hoc referenda intellegatur, ut cujusque infirmitatem tanquam in seipso 
miseratus appareat. Non enim et quum diceret : Quis infirmatur, et ego non infirmor ? (2. Cor. 
11:29.) Infirmitatem alterius simulasse potius quam condoluisse, volebat intellegi. 

67:7 "Quare arripe, obsecro te, ingenuam et vere Christianam cum caritate severitatem, ad 
illud opus corrigendum atque emendandum, et naAivu)5iav, ut dicitur, cane. Incomparabiliter 
enim pulchrior est veritas Christianorum, quam Helena Graecorum. PRO ISTA ENIM fortius nostri 
Martyres adversus hanc Sodomam, quam pro illa illi heres adversus Trojam, dimicaverunt. 
Neque hoc ideo dico, ut oculos cordis recipias, quos absit, ut amiseris ; sed ut advertas, quos 
quum habeas sanos et vigiles, nescio qua dissimulatione avertisti ; ut non intenderes quae 
consequantur adversa, si semel creditum fuerit, posse honeste atque pie scriptorem divinorum 
librorum in aliqua sui operis parte mentiri. 

67:8 "Scripseram jam hinc aliquando ad te Epistolam, quae non perlata est, quia nec is 
perrexit, cui perferendam tradideram. E qua illud mihi suggestum est, quum ista dictarem, quod 
in hac quoque praetermittere non debui, ut si alia est sententia tua, eademque est melior, timori 
meo libenter ignoscas. Si enim aliter sentis, verumque tu sentis (nam nisi verum sit, melius esse 
non potest) ut non dicam nulla, certe non magna culpa, meus error veritati favet, si recte in 
quoquam veritas potest favere mendacio." 

67:9 De Origene autem quod rescribere dignatus es, jam sciebam non tantum in Ecclesiasticis 
litteris, sed in omnibus, recta et vera quae invenerimus, approbare atque laudare, falsa vero et 
prava improbare atque reprehendere. Sed illud de prudentia doctrinaque tua desiderabam, et 
adhuc desidero, ut nota nobis facias ea ipsa ejus errata, quibus a fide veritatis ille vir tantus 
recessisse convincitur. In libro etiam, quo cunctos, quorum meminisse potuisti, Scriptores 
Ecclesiasticos, et eorum scripta commemorasti, commodius ut arbitror fieret, si nominatis eis 
quos haeresiarchas (quando ne ipsos quidem praetermittere volueris, subjungeres etiam in 
quibus cavendi essent : quanquam nonnullos etiam praetermiseris, quod scire cuperem, quo 
consilio factum sit. Aut si illud volumen forte onerare noluisti, ut commemoratis haereticis, non 
adderes, in quibus eos Catholica damnarit auctoritas, quaeso ne grave sit litterario labori tuo, 
quo non mediocriter per Domini Dei nostri gratiam in latina lingua sanctorum studia et accendisti 

et adjuvisti, id quod tibi per humilitatem meam fraterna caritas indicit, ut si occupationes tuae 
sinunt, omnium haereticorum perversa dogmata, qui rectitudinem fidei Christianae usque ad hoc 
tempus, vel imprudentia, vel imperitia, vel pervicacia depravare conati sunt, uno libello breviter 
digesta edas, in notitiam eorum, quibus aut non vacat propter alia negotia, aut non valent 
propter alienam linguam tam multa legere atque cognoscere. Diu te rogarem, nisi hoc soleret 
esse indicium minus de caritate praesumentis. Hunc interea fratrem nostrum in Christo Paulum 
multum commendo benignitati tuae, cujus in nostris regionibus existimationi bonum coram Deo 
testimonium perhibemus." 

{ 68 } 

Epistola LXVIII 


(al. 33; scripta hoc an. 397) 


Ad Castrutium 


Castrutio e Pannonia, qui ut Hieronymum inviseret, navigare constituerat, gratias agit, eumque 
consolatur de caecitate oculorum, docens eam aliquoties a Deo propitio immitti. 

68:1 Sanctus filius meus Heraclius diaconus mihi rettulit, quod cupiditate nostri Cissam usque 
venisses : et homo Pannonius, id est, terrenum animal, non timueris Adriatici maris aestus [al. 
Syrtes], et /Egei atque Ionii subire discrimina. Et nisi te pius fratrum retinuisset affectus, 
voluntatem opere complesses. Habeo itaque gratias, et in acceptum refero. In amicis enim non 
res quaeritur, sed voluntas. Quia alterum ab inimicis saepe praebetur : alterum sola caritas tribuit. 
Simulque obsecro, ne imbecillitatem corporis quam sustines, de peccato tibi existimes evenisse. 
Quod quidem et Apostoli suspicantes de eo qui natus erat caecus ex utero, interrogantesque 
Dominum Salvatorem : Iste peccavit, an parentes ejus, ut caecus nasceretur, audiunt : Neque 
hic peccavit, nec parentes ejus ; sed ut manifestentur opera Dei in ipso (Joan. 9:2,3). Quantos 
enim cernimus Ethnicos atque Judaeos, haereticos, atque diversorum dogmatum homines 
volutari in ceno libidinum, madere sanguine, feritate lupos, rapacitate milvos vincere ; et 
nihilominus flagellum non appropinquare tabernaculis eorum (Ps. 90), nec eos cum hominibus 
verberari : et idcirco superbire contra Deum, et transire usque ad caelum os eorum. Quum 
sanctos e contrario viros, sciamus aegrotationibus, miseriis et egestate torqueri, qui forsitan 
dicunt. Ergo frustra sanctificavi animam meam, et lavi inter innocentes manus meas (Ps. 72:13). 
Et statim se reprehendentes ajunt : Si narravero sic, ecce nationem [al. generationem] filiorum 
tuorum reprobavi (Ibid. 13:15). Si caecitatis causam putas esse peccatum, et id Dei inferre iram, 
quod crebro medici remediantur, insimulabis Isaac, qui in tantum lucis istius expers fuit, ut etiam 
cui nollet, errore deceptus benediceret (Gen. 27). Referes crimen in Jacob, cujus caligaverat 
acies, et cum interioribus oculis et spiritu prophetali longe post futura prospiceret, et Christum 
cerneret de stirpe regia esse venturum, Ephraim et Manassem videre non poterat (Ibid. 48 et 
49). Quid inter reges Josia sanctius ? /Egyptio mucrone interfectus est (4. Reg. 23). Quid Petro, 
quid Paulo sublimius ? Neronianum gladium cruentarunt. Et (ut de hominibus taceam) Dei Filius 
sustinuit ignominiam crucis : et tu putas beatos, qui felicitate istius saeculi et deliciis 
perfruuntur ? Magna ira est, quando peccantibus non irascitur Deus. Unde et in Ezechiele ad 
Jerusalem, Jam, inquit, non irascar tibi, zelus meus recessit a te (Ezech. 16, 42). Quem enim 

diligit Dominus, corripit (Prov. 3:12). Et, castigat omnem filium quem recipit (Hebr. 12). Non 
erudit pater, nisi quem amat. Non corripit magister discipulum, nisi eum quem ardentioris cernit 
ingenii. Medicus si cessaverit curare, desperat. Quod si responderis : quo modo Lazarus recepit 
mala in vita sua (Luc. 16), libenter nunc tormenta patiar, ut futura mihi gloria reservetur ; Non 
enim vindicabit Dominus bis in idipsum (Naum. 1). Job vir sanctus et immaculatus, et justus in 
generatione sua cur tanta perpessus sit ipsius volumine continetur. 

68:2 Et ne veteres replicando historias, longum faciam, et excedam mensuram epistolae, 
brevem tibi fabulam [Narratiunculam] referam, quae infantiae meae temporibus accidit. Beatus 
Antonius quum a sancto Athanasio, Alexandriae Episcopo, propter confutationem haereticorum 
[Arianorum], in urbem Alexandriam esset accitus, et isset ad eum Didymus vir eruditissimus, 
captus oculis, inter ceteras sermocinationes, quas de Scripturis sanctis habebant, quum ejus 
admiraretur ingenium, et acumen animi collaudaret, sciscitans ait : Num tristis es, quod oculis 
carnis careas ? Quum ille pudore reticeret ; secundo tertioque interrogans, tandem elicuit, ut 
maerorem animi simpliciter fateretur. Cui Antonius : Miror, ait, prudentem virum ejus rei dolere 
damno, quam formicae et muscae et culices habent, et non laetari illius possessione, quam sancti 
soli et Apostoli meruerunt. E quo pervides, quod multo melius sit spiritu videre quam carne : et 
illos oculos possidere, in quos peccati festuca (Luc. 6) non possit incidere. Nos [al. Ad nos], licet 
hoc anno non veneris, tamen non desperamus adventum tuum. Quod si sanctus Diaconus 
portitor litterarum, tuis rursum amplexibus fuerit irretitus, et illo comitante, huc veneris, 
libenter suscipiam, dispensationis moram magnitudine fenoris duplicari. 

{69} 

Epistola LXIX 


(alias 83; scripta circ. an. 397) 


Ad Oceanum 


Carterii Hispani Episcopi, qui unam ante baptismum, alteram, ea mortua, post baptismum 
uxorem duxerat, ordinationem defendit, ne bigamus censeatur, contra quam Oceanus sentiebat. 
Hinc arrepta occasione de verbis Apostoli, Unius uxoris virum, deque eis quae in Episcopo cum 
primis requiruntur, virtutibus disserit. 

69:1 Nunquam, fili Oceane, fore putabam, ut indulgentia Principis calumniam sustineret 
reorum ; et de carceribus exeuntes, post sordes ac vestigia catenarum dolerent alios relaxatos. 
In Evangelio audit invidus salutis alienae ; Amice, si ego bonus sum, quare oculus tuus nequam 
est? (Matth. 20:15.). Conclusit Deus omnia sub peccato, ut omnibus misereatur (Rom. 11:32). 
Ubi abundavit peccatum, superabundavit gratia (Ibid. 5:20). Caesa sunt /Egypti primogenita 
(Exod. 12), et ne jumentum quidem Israeliticum in/Egypto derelictum est. Et [al. En] consurgit 
mihi Caina haeresis, atque olim emortua vipera contritum caput levat, quae non ex parte ut ante 
consueverat, sed totum Christi subruit sacramentum. Dicit enim esse aliqua peccata, quae 
Christus non possit purgare sanguine suo ; et tam profundas scelerum pristinorum inhaerere [al. 
inseri] corporibus atque animis cicatrices, ut medicina illius attenuari non queant. Quid aliud 
agit, nisi ut Christus frustra mortuus sit ? Frustra autem mortuus est, si aliquos vivificare non 

potest. Mentitur Joannes Baptista, et digito Christum et voce demonstrans : Ecce Agnus Dei, 
qui tollit peccata mundi (Joan. 1:29), si sunt adhuc in saeculo, quorum Christus peccata non 
tulerit. Aut enim ostendendi sunt non esse de mundo, quos Christi ignoret indulgentia : aut si 
de mundo sunt, eligendum e duobus alterum. Liberati a peccatis, Christi potentiam probant : 
non liberati, quasi adhuc rei, imbecillitatem demonstrant. Sed absit hoc de Omnipotente 
credere, quod in aliquo impotens sit. Omnia quae Pater facit, et Filius facit similiter (Ibid. 5:19). 
Infirmitas Filii redundat ad Patrem. Cuncta oviculae membra portata sunt : totae Apostoli 
Epistolae Christi gratiam sonant. Et ne parum videretur simplex gratiae nuncupatio : Gratia, 
inquit, vobis et pax multiplicetur (1. Petr. 1:2). Multiplicatio promittitur, et a nobis paucitas 
affirmatur. 

69:2 Quorsum ista ? Nosti problema tuum : Carterius Hispaniae Episcopus, homo et aetate 
vetus et sacerdotio, unam antequam baptizaretur, alteram post lavacrum, priore mortua, duxit 
uxorem ; et arbitraris eum contra Apostoli fecisse sententiam, qui in catalogo virtutum, 
Episcopum unius uxoris virum praeceperit ordinandum. Miror autem te unum protraxisse in 
medium, quum omnis mundus his ordinationibus plenus sit ; non dico de Presbyteris, non de 
inferiori gradu : ad Episcopos venio, quos si sigillatim voluero nominare, tantus numerus 
congregabitur, ut Ariminensis Synodi multitudo superetur. SED INDECENS EST, sic unum tueri, 
ut plures accusare videaris ; et quem ratione non possis, societate peccantium defendas. 
Sustinui Romae a viro eloquentissimo cornutum, ut dicitur, syllogismum, ut quocumque me 
verterem, strictius [al. strictus] tenerer. Uxorem, inquit, ducere peccatum est, an non ? Ego 
simplex, et qui insidias vitare nescirem, dixi non esse peccatum. Rursum aliud proposuit, in 
baptismate bona opera dimittuntur, an mala ? Et in hoc eadem simplicitate respondi peccata 
dimitti. Quum me securum putarem, coeperunt mihi hinc inde cornua increscere, et absconditae 
prius acies dilatari. Si, inquit, uxorem ducere, non est peccatum ; baptismus autem peccata 
dimittit ; quicquid non dimittitur, reservatur. Illico mihi, quasi a fortissimo pugile percussus 
essem, ante oculos caligo observari coepit, statimque recordatus Chrysippei [al. Chrysippi] 
sophismatis : "Si mentiris, idque vere dicis ; mentiris" : et in me reversus converti in 
adversarium propositionis stropham. Quaeso, inquam, te ut respondeas. Baptismus hominem 
facit novum, an non ? Vix dedit, quod novum faceret. Gradatim intuli : ex toto novum facit, an 
ex parte ? Respondit, ex toto. Deinceps interrogavi, nihil ergo veteris hominis in baptismate 
reservatur? Movit caput. Coepi protinus texere : Si baptismus novum hominem facit, et ex toto 
novum creat, nihilque in eo veteris reservatur, non potest novo imputari, quod in veteri 
quondam fuit. Primum spinosulus noster obmutuit ; postea vero Pisoniano vitio, quum loqui 
nesciret, tacere non potuit. Sudare tamen frons, pallere genae, tremere labia, haerere lingua, 
saliva siccari, et plus timore quam aetate contrahi. Erupuit aliquando : Nonne legisti ab Apostolo, 
unius uxoris virum assumi in sacerdotium, et rem non tempora definiri ? Quia me syllogismis 
provocaverat, et videbam tendere hominem ad interrogatiunculas tortuosas, sua contra illum 
tela jaciebam. Baptizatos, inquam, Apostolus elegit in Episcopatum, an Catechumenos ? 
Respondere nolebat. Ego tamen idipsum ingerere, et secundo ac tertio sciscitari [al. additur 
coepit]. Nioben putares, quae nimio fletu in lapidem versa est. Verti me ad auditores : nihil 
interest, o boni judices, adversarium vigilantem, an dormientem ligem, nisi quod facilius est 
quiescenti, quam reluctanti vincula innectere. Si Apostolus non catechumenos in clerum allegit, 
sed fideles : fidelis autem est qui Episcopus ordinatur ; vitia catechumeni non imputabuntur 
fideli. Torquebam istiusmodi spicula, et vibrantes hastas in lethargicum dirigebam. Oscitabat 
tandem, et quasi per mentis crapulam ructans et nauseans evomebat : Apostolus, dixit, Paulus 
haec docuit. 

69:3 Proferuntur ergo Apostoli Epistolae, una ad Timotheum, altera ad Titum. In prima 
scriptum erat : "Si quis episcopatum desiderat, bonum opus desiderat. Oportet ergo Episcopum 
irreprehensibilem esse, unius uxoris virum, sobrium, prudentem, ornatum, hospitalem, 
doctorem, non vinolentum, non percussorem : sed modestum, non litigiosum, non avarum, 
domum suam bene regentem ; filio shabentem subditos cum omni castitate. Si quis autem 
domui suae praeesse nescit, quomodo Ecclesiae Dei diligentiam adhibebit ? Non neophytum, ne 
in superbiam elatus, in judicium incidat diaboli. Oportet autem eum et testimonium habere 
bonum ab his qui foris sunt, ut non in opprobrium incidat, et in laqueum diaboli" (1. Tim. 5:1. et 
seqq.). Ad Titum statim in principio haec mandata ponuntur. "Hujus rei gratia reliqui te Cretae, 
ut ea quae deerant, corrigas : et constituas per civitates Presbyteros, sicut ego tibi disposui. Si 
quis est sine crimine unius uxoris vir, filios habens fideles, non in accusatione luxuriae, aut non 
subditos. Oportet ego Episcopum esse sine crimine, tanquam Dei dispensatorem, non 
protervum, non iracundum, non vinolentum, non percussorem, non turpis lucri cupidum, sed 
hospitalem, benevolum, prudentem, justum, sanctum, continentem, obtinentem eum, qui 
secundum doctrinam est, fidelem sermonem ; ut possit exhortari in doctrina sana, et 
contradicentes revincere" (Cap. 1:5. et seqq.). In utraque Epistola, sive Episcopi, sive Presbyteri, 
quanquam apud veteres iidem Episcopi et Presbyteri fuerint : quia illud nomen dignitatis est, 
hoc aetatis, jubentur monogami in Clerum eligi. Certe de baptizatis Apostoli sermonem esse, 
nemo dubitat. Si ergo omnia quae in ordinatione quaeruntur Episcopi, non praejudicant 
ordinando, licet ea ante baptisma non habuerit (quaeritur enim quid sit, et non quid fuerit) quare 
solum nomen uxoris impediat, quod solum peccatum non fuit ? Dicis, quia peccatum non fuit, 
idcirco non est dimissum in baptismate. Rem novam audio : quia peccatum non fuit, in 
peccatum reputabitur. Omnia scorta, et publicae colluvionis sordes, impietas in Deum, 
parricidium, et incestus in parentes, atque in extraordinarias voluptates utriusque sexus mutata 
natura, Christi fonte purgantur : uxoris inhaerebunt maculae, et lupanaria thalamis praeferentur ? 
Ego non tibi imputo meretricum exercitus, exoletorum greges, effusionem sanguinis, et instar 
suis in omni ceno libidinum volutabra ; et tu mihi olim mortuam de sepulcro uxorculam 
protrahis : quam ideo accepi, ne facerem quod fecisti ? Audiant ethnici messes [al. messis] 
Ecclesiae, de quibus cottidie horrea nostra complentur : audiant catechumeni, qui sunt fidei 
canditati, ne uxores ducant ante baptisma, ne honesta jungant matrimonia ; sed Scottorum et 
Atticotorum ritu, ac de Republica Platonis, promiscuas uxores, communes liberos habeant : 
immo caveant qualecumque vocabulum conjugis, ne postquam in Christo crediderint, doceat eis 
quod aliquando non concubinas, nec meretrices, sed uxores habuerint. 

69:4 Recolat unusquisque conscientiam suam, et totius vulnera plangat aetatis : cumque 
verum judicem priorum se exhibuerit delictorum, audiat increpantem Jesum : Hypocrita, ejice 
primum trabem de oculo tuo, et tunc videbis ejicere festucam de oculo fratris tui (Matth. 7:5; et 
Luc. 6:42). Vere Scribarum et Pharisaeorum similes, culicem liquantes et camelum glutientes, 
decimamus mentam et anethum ; et Dei judicium praetermittimus (Matth. 23). Quid simile uxor 
et scortum ? Imputatur infelicitas conjugis mortuae, et libido meretricia coronatur ? Ille si prior 
uxor viveret, aliam conjugem non haberet : tu ut passim caninas nuptias jungeres, quid potes 
excusare ? Forsitan timuisse te dicas, ne si matrimonium copulasses, non posses aliquando 
Clericus ordinari. Ille in uxore optavit liberos, tu in meretrice sobolem perdidisti. Illum naturae 
et benedictioni Domini servientem : Crescite et multiplicamini, et replete terram (Gen. 1:28), 
cubiculorum secreta texerunt : te subantem ad coitum publica facies execrata est. Ille quod 
licebat, verecundo pudore celavit : tu quod non licebat, impudenter omnium oculis ingessisti. 
Illi scriptum est : Honorabiles nuptiae, et cubile immaculatum (Hebr. 13:4) ; tibi legitur : 
Fornicatores autem et adulteros judicabit [al. perdet.] Deus (Ibidem) : Et, qui corrumpit 

templum Dei, corrumpet illum Deus (1. Cor. 6:7). Omnia, inquit, nobis in baptismate condonata 
sunt crimina : nec post indulgentiam, judicis est metuenda severitas, dicente Apostolo : "Et haec 
quidem fuistis, sed abluti estis, sed sanctificati estis, sed justificati estis in nomine Domini Jesu 
Christi, et in Spiritu Dei nostri (Ibid. 3:17). Omnia peccata donata sunt ; bene et fideliter. Sed 
quaero quomodo tuae sordes lotae sint, et meae munditiae sordidatae ? Non dico, ais, tuas 
sordidatas, sed in eodem statu mansisse quo fuerant ; si enim sordes fuissent, lotae utique 
fuissent ut meae. Rogo quae est ista tergiversatio, et acumen omni pistillo retusius ? Quia non 
est peccatum, peccatum est : quia non est sordidum, sordidum est ? Non dimisit Dominus, quia 
non habuit quod dimitteret ; et quia non dimisit, idcirco manet, quod dimissum non fuit. 

69:5 Quantam vim habeat baptisma, et aqua in Christo sanctificata gratiam, paululum post 
docebo : interim juxta vulgare proverbium : Malo arboris nodo, malus cuneus requirendus est. 
Hoc quod dicit, unius uxoris virum, potest et aliter disseri. E Judaeis erat Apostolus : prima Christi 
Ecclesia de Israel reliquiis congregabatur. Sciebat, Lege concessum, et exemplo Patriarcharum 
ac Moysi familiare populo noverat in multis uxoribus liberos spargere : ipsis quoque 
Sacerdotibus hujus licentiae patebat arbitrium : Praecepit ergo, ne eandem licentiam Ecclesiae 
sibi vindicent Sacerdotes : ne bina pariter et trina conjugia sortiantur ; sed ut singulas uno 
tempore uxores habeant. Ne contentiosum clames esse quod diximus, accipe et aliam 
explanationem : ne tibi soli liceat, non voluntatem Legi, sed Legem jungere voluntati. Quidam 
coacte interpretantur uxores pro Ecclesiis, viros pro Episcopis debere accipi. Et hoc in Nicaena 
quoque Synodo a patribus esse decretum, ne de alia ad aliam Ecclesiam Episcopus transferatur : 
ne virginali [al. Virginis] pauperculae societate contempta, ditioris adulterae quaerat amplexus : 
ut quomodo culpa et filiorum vitium in AoyiopoTq, id est, cogitationibus, accipitur ; domusque 
dispensatio ad animam refertur et corpus, ita et uxores Pontificum dici Ecclesias. De quibus in 
Isaia scriptum est : Mulieres properantes de spectaculo venite : non est enim populus habens 
intellegentiam (Isai. 27:11. juxta LXX). Et rursum : Mulieres divites, surgite, et audite vocem 
meam (Ibid. 32:9). Et in Proverbiis : Mulierem fortem quis inveniet ? (Prov. 31:10. juxta LXX.) 
Honorabilior est pretiosis lapidibus, quae talis est. Confidit in ea cor viri sui. Et in eodem 
volumine : Sapientes mulieres aedificaverunt domum ; insipiens autem destruxit manibus (Ibid. 
14:1). Nec hoc, inquiunt, Episcopis videatur indignum, quum de Deo quoque scriptum sit : Sicut 
despicit uxor virum suum, sic despexit me domus Israel (Jerem. 3). Et in Apostolo : Despondi 
enim vos uni viro, virginem castam exhibere Christo (2. Cor. 11:2). Mulierem autem, id est, 
yivaiKa juxta Graeci sermonis ambiguitatem, in his omnibus testimoniis uxorem potius intellege. 
Violenta est, inquies, et satis dura etiam haec interpretatio. Redde igitur Scripturae simplicitatem 
suam, ne tuis contra te legibus dimicemus. Quaeram et illud : Si quis et ante baptismum habuerit 
concubinam, et illa mortua, baptizatus uxorem duxerit, utrum Clericus fieri debeat an non ? 
Respondebis posse fieri : quia concubinam habuerit, non uxorem. Conjugales ergo tabulae et 
jura dotalia, non coitus ab Apostolo condemnatur. Multos videmus ob nimiam paupertatem, 
uxorum [al. virorum] sarcinam declinare, et ancillas suas habere pro uxoribus, susceptosque ex 
his liberos colere [al. tollere] ut proprios : qui si forte ditati ab Imperatore, stolam illis meruerint, 
confestim Apostolo colla summittent, et inviti inter uxores eas recipere cogentur. Sin autem 
Principale rescriptum eadem tenuitas impetrare non quiverit, cum Romanis legibus scita 
Ecclesiae mutabuntur. Vide ne hoc quod dicitur : unius uxoris virum, unius mulieris possit 
intellegi, ut ad coitum magis referatur, quam ad dotales tabulas. Haec universa proferimus, non 
quo verae et simplici intellegentiae resistamus : sed ut doceamus te Scripturas sanctas sic 
intellegere ut scriptae sunt ; nec evacuare baptismum Salvatoris, et totum patibuli sacramentum 
irritum facere. 

69:6 Reddamus quod paulo ante promisimus, et de schola Rhetorum, aquarum laudes et 
baptismi praedicemus. Rudis mundus, necdum sole rutilante, nec pallente luna, nec astris 
micantibus, incompositam et invisibilem materiam, abyssorum magnitudine, et deformibus 
tenebris opprimebat. Solus Spiritus Dei in aurigae modum super aquas ferebatur (Gen. 1:2), et 
nascentem mundum in figura baptismi parturiebat. Inter caelum et terram, medium exstruitur 
firmamentum ; et juxta Hebraici sermonis eiupoAoyiav caelum, id est, SAMAIM ex aquis sortitur 
vocabulum : et aquae quae super caelos sunt, in laudes Dei separantur. Unde et in Ezechiele 
Propheta, Crystallum super Cherubim videtur extensum (Ezech. 1), id est, compactae et 
densiores aquae. Primum de aquis, quod vivit, egreditur et pennatos fideles de terra ad caelum 
levat. Fabricatur homo de limo (Gen. 2:7), et inter manus Dei aquarum sacramenta versantur. 
Plantatur paradisus in Eden (Ibid. v. 8) ; et unus fons in quattuor principia dividitur, qui postea 
egrediens de templo, et contra solis ortum vadens (Ezech. 47:1), amaras aquas mortuasque 
vivificat. Peccat mundus, et sine aquarum Diluvio non purgatur (Gen. 7:17), Statimque columba 
Spiritus sancti, expulso alite teterrimo, ita ad Noe quasi ad Christum in Jordane devolat, et ramo 
refectionis ac luminis, pacem orbi annuntiat (Ibid. 8:11). Pharao cum exercitu suo nolens 
populum Dei exire de /Egypto, in typo baptismatis suffocatur (Exod. 14:13). Et in Psalmis de 
interfectione illius scribitur : "Tu confirmasti in virtute tua mare, contrivisti [al. contribulasti] 
capita draconum in aquis ; tu confregisti capita draconis magni" (Ps. 73:13). Unde et reguli et 
scorpiones arentia quaeque sectantur ; et postquam ad aquas venerint u5po4>6(3ouq (Aquae 
pavidos), et lymphaticos faciunt. Mare mutatur sacramento crucis ; et septuaginta palmae 
Apostolorum, dulcoratis Legis gurgitibus irrigantur. Abraham et Isaac puteos fodiunt, repugnant 
Allophyli. Et Bersabee, civitas juramenti (Gen. 21), regnumque Salomonis nomen sumit a 
fontibus (3. Reg. 1). Rebecca invenitur ad puteum (Gen. 24). Rachel propter aquas, 
supplantatoris osculo salutatur (Ibid. 29). Moyses filias sacerdotis Madiam aperto puteo ab 
injuria vindicat. Praecursor Domini in aquis fontium juxta Salim, quod interpretatur pax sive 
perfectio, Christo populum parat (Matth. 4:27). Ipse Salvator post baptisma, et sanctificatas suo 
lavacro Jordanis aquas, regnum caelorum incipit praedicare. Primum signum ex aquis facit (Joan. 
2:9), Samaritana vocatur ad puteum, sitiens invitatur ad potum. Nicodemo dicit occulte : "Nisi 
quis renatus fuerit ex aqua et Spiritu, non intrare eum in regnum caelorum" (Joan. 3). Quia ab 
aquis coeperat, finivit in aquis. Latus Christi percutitur lancea, et baptismi atque martyrii pariter 
sacramenta funduntur. Post resurrectionem mittit Apostolos ad Gentes, et praecipit eis, ut 
baptizent eos in mysterio Trinitatis. Paenitet facti populum Judaeorum, et statim a Petro ad 
baptisma mittitur. Antequam parturiat, parit Sion, et nascitur gens simul (Isai. 66:7,8). Paulus 
persecutor Ecclesiae, et lupus rapax Benjamin, Ananiae ovi summittit caput : nec ante recuperat 
aspectum quam curet baptismo caecitatem (Act. 9:18). Eunuchus Candacis reginae /Ethiopum, 
lectione Prophetica, Christi baptismati praeparatur. Mutat contra naturam /Ethiops pellem suam, 
et pardus varietates suas (Jer. 13:23). Qui Joannis acceperant, quia Spiritum Sanctum nesciebant, 
iterum baptizantur, ne quis putaret Gentibus ac Judaeis, aquas sine Spiritu Sancto ad salutem 
posse sufficere. "Vox Domini super aquas, Dominus super aquas multas, Dominus diluvium 
inhabitare facit" (Ps. 28:3). "Dentes ejus sicut grex detonsarum, quae ascenderunt de lavacro, 
omnes gemellos habentes fetus, et infecunda non est in eis" (Cantic. 4:2). Si non est infecunda, 
nec sterilis, omnes habent ubera lacte rorantia, quae cum Apostolo possint dicere : Filioli mei, 
quos iterum parturio, donec Christus formetur in vobis (Gal. 4:19) : et, Lac vobis potum dedi, 
non escam (1. Cor. 3:2). Michaeas de baptismi gratia vaticinatur : Ipse avertet, et miserebitur 
nostri : demerget iniquitates nostras, et projiciet in profundum maris omnia peccata nostra 
(Mich. 7:19). 

69:7 Quomodo ergo in lavacro omnia peccata merguntur, si una uxor supernatat : Beati 
quorum remissae sunt iniquitates, et quorum sunt peccata. Beatus vir, cui non imputavit 
Dominus peccatum (Ps. 31:1,2). Arbitror quod possumus et nos huic aliquid cantico jungere : 
Beatus vir, cui non imputabit Dominus uxorem. Audiamus et Ezechielem filium hominis, 
quomodo de ejus virtute pronuntiet, qui hominis futurus est filius : Assumam vos de gentibus, 
et aspergam super vos aquam mundam, et mundabimini ab omnibus immunditiis vestris : et 
dabo vobis cor novum, et spiritum. Ab omnibus, inquit, mundabo vos sordibus (Ezech. 36:25,26). 
In omnibus nihil praetermittitur. Si sordes emundantur, quanto magis munditiae non 
coinquinantur ? Dabo vobis cor novum, et spiritum novum : In Christo enim Jesu, neque 
circumcisio aliquid valet, neque praeputium, sed nova natura (Gal. 5:6). Unde cantamus 
canticum novum : et vetere homine deposito, non ambulamus in vetustate litterae sed in 
novitate spiritus (Rom. 7:6). Hic est calculus novus, cui novum nomen inscribitur ; quod nemo 
scit legere, nisi qui illud acceperit (Apoc. 2:17). "Quotquot enim baptizati sumus in Christo Jesu, 
in mortem illius baptizati sumus. Consepulti enim ei sumus per baptismum in mortem [al. 
morte], ut quomodo surrexit Christus a mortuis per gloriam Patris, ita et nos in novitatem vitae 
ambulemus" (Rom. 6:3). Toties novitatem legimus, et tamen maculosum nomen uxoris non 
potest ulla novitate deleri ? Consepulti sumus Christo in baptismate, et resurreximus per fidem 
operationis Dei, qui suscitavit eum a mortuis. Quumque essemus mortui in delictis, et praeputio 
carnis nostrae, convivificavit nos cum illo, donans omnia delicta ; delens quod adversum nos erat 
chirographum decreti, quod erat contrarium nobis : et ipsum tulit de medio, affigens illud cruci 
(Coloss 2). Omnia nostra cum Christo mortua sunt, universa chirographi veteris peccata deleta 
sunt ; solum nomen vivit uxoris ? Dies me deficiet si cuncta quae ad potentiam baptismi 
pertinent, de Scripturis sanctis voluero digerere ; et nativitatis secundae, immo in Christo primae, 
ponere sacramenta. 

69:8 Antequam dictandi finem faciam (jam enim intellego mensuram me excedere Epistolae), 
volo superiora capitula, in quibus futuri Episcopi vita describitur, cursim exponere ; ut 
Apostolum non in unius uxoris elogio, sed in omnibus quae praecipit, Doctorum Gentium 
suscipiamus. Simul obsecro, ne quis me in sugillationem istius temporis Sacerdotum scripsisse, 
quae scripsi, existimet, sed in Ecclesiae utilitatem. Ut enim oratores, et philosophi describentes 
qualem velint esse perfectum oratorem, et philosophum, non faciunt injuriam Demostheni et 
Platoni, sed res ipsas absque personis definiunt : sic in descriptione Episcopi, et in eorum 
expositione quae scripta sunt, quasi speculum Sacerdotii proponitur. Jam in potestate et 
conscientia singulorum est, quales se ibi aspiciant ; ut vel dolere ad deformitatem, vel gaudere 
ad pulchritudinem possint. Si quis Episcopatum desiderat, bonum opus desiderat (1. Tim. 3:1). 
Opus, non dignitatem ; laborem, non delicias, OPUS, PER quod humilitate decrescat, non 
intumescat fastigio. Oportet ergo Episcopum irreprehensibilem esse (Ibid. 2). Idipsum quoque 
ad Titum : Si quis est sine crimine (Tit. 1:6). Omnes virtutes in uno sermone comprehendit, et 
paene rem contra naturam exigit ? Si enim omne peccatum, etiam in otioso verbo reprehensione 
dignum est : quis est ille qui absque peccato, id est, sine reprehensione, versetur in hoc mundo ? 
Sed futurus Pastor Ecclesiae talis eligitur, ad cujus comparationem recte grex ceteri nominentur. 
Definiunt Rhetores oratorem, qui sit vir bonus, dicendi peritus. Ante vita, sic lingua 
irrephensibilis quaeritur, ut merito suspiciatur. PERDIT ENIM auctoritatem docendi, cujus sermo 
opere destruitur. Unius uxoris virum ; de hoc supra diximus. Nunc hoc tantum admonemus, ut 
si unius uxoris vir, etiam ante baptisimum quaeritur ; cetera quoque quae praecepta sunt, ante 
baptismum requiramus. Neque enim competit universa post baptismum, et unum hoc 
mandatum intellegere ante baptismum. Sobrium, sive vigilantem, vq4)&A.ioq quippe utrumque 
significat. Prudentem, ornatum, hospitalem, doctorem (Levit. 10). Sacerdotes qui ministrant in 

templo Dei, prohibentur vinum et siceram bibere : ne in crapula et ebrietate aggraventur corda 
eorum ; et ut sensus officium exhibens, Deo vigeat semper, et tenuis sit. Quod autem infert 
prudentem, excludit eos, qui sub nomine simplicitatis excusant stultitiam Sacerdotum. NISI 
ENIM cerebrum sanum fuerit, omnia membra in vitio erunt. Ornatum quoque, emxaoiq est 
prioris verbi, id est, irreprehensibilis. Qui vitia non habet, irreprehensibilis appellatur : qui 
virtutibus pollet, ornatus est. Possumus et aliud intellegere ex hoc verbo, juxta illud Tullii : Caput 
est artis, decere quod facias. Sunt enim quidam ignorantes mensuram suam, et tantae 
stoliditatis ac vecordiae, ut et in motu et in incessu, et in habitu, et in sermone communi, risum 
spectantibus praebeant : et quasi intellegentes quid sit ornatus, comunt se vestibus et munditiis 
corporis, et lautioris mensae epulas parant : quum omnis istiusmodi ornatus et cultus sordibus 
foedior sit. Quod autem doctrina a Sacerdotibus expetatur, et veteris praecepta sunt Legis, et ad 
Titum plenius scribitur. INNOCENS ENIM et absque sermone conversatio, quantum exemplo 
prodest, tantum silentio nocet. Nam et latratu canum, baculoque pastoris, luporum rabies 
deterrenda est. Non vinolentum, non percussorem (Tit. 7). Virtutibus vitia opposuit. 

69:9 Didicimus quales esse debeamus : discamus quales non esse debeant Sacerdotes. 
Vinolentia scurrarum est, et comessatorum : venterque mero aestuans, cito despumat in 
libidines. In vino luxuria, in luxuria voluptas, in voluptate impudicitia est. Qui luxuriatur, vivens 
mortuus est : ergo qui inebriatur, et mortuus et sepultus est. Noc ad unius horae ebrietatem 
nudat femora sua (Gen. 9:21), quae per sexcentos annos sobrietate contexerat. Lot per 
temulentiam, nesciens libidini miscet incestum : et quem Sodoma non vicerat, vina vicerunt. 
Percussorem autem Episcopum ille condemnat, qui dorsum suum posuit ad flagella : et 
maledictus non remaledixit (Isai. 50; Mare. 15). Sed modestum (1. Tim. 3). Duobus malis unum 
opposuit bonum ; ut temulentia et ira, modestia refrenentur. Non litigiosum, non avarum. Nihil 
enim impudentius arrogantia rusticorum, qui garrulitatem auctoritatem putant ; et parati 
semper ad lites, in subjectum sibi gregem tumidis sermonibus tonant. Avaritiam in Sacerdote 
vitandam, et Samuel docet : nihil coram populo eripuisse se cuiquam probans (1. Reg. 12) : et 
Apostolorum paupertas, qui refrigeria sumptuum a fratribus accipiebant, et praeter victum 
atque vestitum nihil se aliud nec habere, nec velle gloriabantur. Quam ad Timotheum avaritiam, 
ad Titum turpis lucri cupiditatem apertissime notat (Tit. 1). Domum suam bene regentem. Non 
ut opes augeat, non ut regias paret epulas, non ut caelatas patinas struat, non ut Phasides aves 
lentis vaporibus coquat, qui ad ossa perveniant et superficiem carnis non dissolvant artifici 
temperamento : sed ut quod populo praecepturus est, prius a domesticis exigat. Filios 
habentem subditos, cum omni castitate ; ne scilicet imitentur filios Eli, qui in vestibulo Templi 
cum mulieribus dormiebant ; et religionem praedam putantes, quicquid optimum in hostiis erat, 
in suas delicias convertebant (1. Reg. 2). Non neophytum, ne in superbiam elatus in judicium 
incidat diaboli (1. Tim. 3. et Tit. 1). Mirari satis non queo, quae hominum tanta sit caecitas, de 
uxoribus ante baptismum disputare ; et rem in baptismate mortuam, immo cum Christo 
vivificatam in calumniam trahere, quum tam apertum evidensque praeceptum nemo custodiat. 
Heri catechumenus, hodie pontifex : heri in amphitheatro, hodie in Ecclesia ; vespere in circo, 
mane in altario : dudum fautor histrionum, nunc virginum consecrator. Num ignorabat 
Apostolus tergiversationes nostras, et argumentorum ineptias nesciebat ? Qui dixit, unius uxoris 
virum (Ibid.), ipse mandavit irreprehensibilem, sobrium, prudentem, ornatum, hospitalem, 
doctorem, modestum : non vinolentum, non percussorem, non litigiosum, non avarum, non 
neophytum. Ad haec omnia claudimus oculos, solas videmus uxores. Quod autem ait : Ne in 
superbiam elatus, incidat in judicium diaboli, quis non exemplo verum probet ? Ignorat 
momentaneus Sacerdos humilitatem, et mansuetudinem rusticorum : ignorat blanditias 
Christianas; nescit seipsum contemnere : de dignitate transfertur ad dignitatem : non jejunavit, 

non flevit, non mores suos saepe reprehendit, et assidua meditatione correxit : non substantiam 
pauperibus erogavit. De cathedra quodammodo ducitur ad cathedram, id est, de superbia ad 
superbiam. Judicium autem et ruina diaboli, nulli dubium, quin arrogantia sit. INCIDUNT IN EAM 
qui in puncto horae, necdum discipuli jam magistri sunt. Oportet autem eum et testimonium 
habere bonum ab his qui foris sunt. Quale principium, talis et clausula. Qui irreprehensibilis est, 
non solum a domesticis, sed et ab alienis consono ore laudatur. Alieni et extra Ecclesiam sunt 
Judaei, haeretici, atque Gentiles. Talis ergo sit Pontifex Christi, ut qui religioni detrahunt, vitae 
ejus detrahere non audeant. At nunc plerosque cernimus, vel favorem populi, in aurigarum 
morem pretio redimere : vel tanto omnium hominum odio vivere, ut non extorqueant pecunia, 
quod mimi impetrant gestibus. 

69:10 Haec, fili Oceane, sollicito timore perquirere (al. perquire) : haec magistri Ecclesiae 
custodire debebunt : hos in Sacerdotibus eligendis canones observare : non juxta propria odia 
et privatas simultates, carpentemque semper auctorem suum, invidiam, legem Christi 
interpretari. Vide quantum sit testimonium hujus, quem arguunt, mariti, cui praeter vinculum 
conjugale, et hoc ante baptismum, nihil aliud ab aemulis objici potest. "Qui praecipit non 
moechandum, ipse dixit, et non occides" (Jacob. 2:11). Si non moechamur, sed occidimus, 
transgressores legis sumus. "Qui totam legem servaverit, et offenderit in uno, fit omnium reus" 
(Ibid. 10). Itaque quum opposuerint nobis uxorem ante baptismum, nos ab eis omnia quae post 
baptismum praecepta sunt, requiramus. PRAETEREUNT quod non licet : et objiciunt quod 
concessum est. 

{70} 

Epistola LXX 


(alias 84 ; scripta circ. idem tempus quo superior) 


Ad Magnum 


Magno cuidam Rhetori Romano, quem Rufinus sobornarat, ut quaereret ab Hieronymo, cur in 
opusculis suis saecularium litterarium exempla poneret, rationem reddit, ostenditque quatenus 
id liceat, et quorum exemplo id faciat. 

70:1 Sebesium nostrum tuis monitis profecisse, non tam Epistola tua, quam ipsius 
paenitudine didicimus. Et mirum in modum plus correptus placuit, quam errans laeserat. 
Certaverunt inter se indulgentia parentis, et filii pietas : dum alter praeteritorum non meminit, 
alter in futurum quoque officia pollicetur. Unde et mutuo nobis tibique gaudendum est : quia 
nos filium recepimus, tu discipulum comprobasti. 

70:2 Quod autem quaeris in calce Epistolae tuae, cur in opusculis nostris saecularium (al. 
scholarium litterarum interdum ponamus exempla, et candorem Ecclesiae, Ethnicorum sordibus 
polluamus ; breviter responsum habeto. Nunquam hoc quaereres, nisi te totum Tullius 
possideret ; si Scripturas sanctas legeres, si Interpretes earum, omisso Volcatio, evolveres. Quis 
enim nesciat et in Moyse, et in Prophetarum voluminibus quaedam assumpta de Gentilium libris, 
et Salomonem Philosophis Tyri et nonnulla proposuisse, et aliqua respondisse ? Unde in exordio 
Proverbiorum commonet, ut intellegamus sermones prudentiae, versutiasque verborum, 

parabolas, et obscurum sermonem, dicta sapientum, et aenigmata (Prov. 1), quae proprie 
dialecticorum et philosophorum sunt. Sed et Paulus Apostolus Epimenidis Poetae abusus 
versiculo est, scribens ad Titum : "Cretenses semper mendaces, malae bestiae, ventres pigri" (Tit. 
1, 22). Cujus heroici hemistichium postea Callimachus usurpavit. Nec mirum si apud Latinos 
metrum non servet ad verbum expressa translatio, quum Homerus eadem linqua versus in 
prosam, vix cohaereat. In alia quoque Epistola, Menandri ponit senarium : "Corrumpunt mores 
bonos confabulationes pessimae." Et apud Athenienses in Martis curia disputans, Aratum testem 
vocat. "Ipsius enim et genus sumus," quod Graece dicitur : xou yap Kai yevoq sopev ; et est 
clausula versus heroici. Ac ne parum hoc esset, ductor Christiani exercitus, et orator invictus pro 
Christo causam agens, etiam inscriptionem fortuitam, arte torquet in argumentum fidei. 
Didicerat enim a vero David, extorquere de manibus hostium gladium, et Goliae superbissimi 
caput proprio mucrone truncare. Legerat in Deuteromonio (Cap. 21) Domini voce praeceptum, 
mulieris captivae radendum caput, supercilia, omnes pilos, et ungues corporis amputandos, et 
sic eam habendam in conjugio. Quid ergo mirum, si et ego sapientiam saecularem propter 
eloquii venustatem, et membrorum pulchritudinem, de ancilla atque captiva Israelitidem (al. 
Israeliten) facere cupio ? Et si quicquid in ea mortuum est, idololatriae, voluptatis, erroris, 
libidinum, vel praecidio, vel rado : et mixtus purissimo corpori vernaculos ex ea genero Domino 
Sabaoth ? Labor meus in familiam Christi proficit ; stuprum in alienam, auget numerum 
conservorum. Osee accepit uxorem fornicariam Gomer filiam Debelaim, et nascitur ei de 
meretrice filius Jezrael, qui vocatur semen Dei (Osee 1). Isaias novacula acuta barbam, et crura 
peccantium radit (Isai. 7) : et Ezechiel in typo fornicantis Jerusalem, tondet caesariem suam ; ut 
quicquid in ea absque sensu et vita est, auferatur. 

70:3 Cyprianus vir eloquentia pollens et martyrio, Firmiano narrante, mordetur, cur adversus 
Demetrianum scribens, testimoniis usus sit Prophetarum, et Apostolorum, quae ille ficta et 
commentitia esse dicebat, et non potius Philosophorum et Poetarum, quorum auctoritati, ut 
Ethnicus, contraire non poterat. Scripserunt contra nos Celsus atque Porphyrius : priori 
Origenes, alteri Methodius, Eusebius, et Apollinaris fortissime responderunt. Quorum Origenes 
octo scripsit libros : Methodius usque ad decem milia procedit versuum : Eusebius, et 
Apollinaris viginti quinque, et triginta volumina condiderunt. Lege eos, et invenies nos 
comparatione eorum imperitissimos : et post tanti temporis otium, vix quasi per somnium quod 
pueri didicimus, recordari. Julianus Augustus septem libros in expeditione Parthica, adversum 
Christum evomuit ; et juxta fabulas Poetarum, suo se ense laceravit. Si contra hunc scribere 
tentavero, puto, interdices mihi, ne rabidum canem, Philosophorum et Stoicorum doctrinis, id 
est, Herculis clava percutiam (al. repercutiam) ? Quanquam Nazarenum nostrum, et (ut ipse 
solebat dicere) Galilaeum, statim in praelio senserit ; et mercedem linguae putidissimae, conto 
ilia perfossus acceperit. Josephus antiquitatem approbans Judaici populi, duos libros scripsit 
contra Appionem Alexandrinum Grammaticum : et tanta saecularium profert testimonia, ut mihi 
miraculum subeat, quomodo vir Hebraeus, et ab infantia sacris Litteris eruditus, cunctam 
Graecorum Bibliothecam evolverit. Quid loquar de Philone, quem vel alterum, vel Judaeum 
Platonem critici pronuntiant ? 

70:4 Scriptores Ecclesiastici saecularibus litteris eruditi. — Curram per singulos : Quadratus 
Apostolorum discipulus, et Atheniensis Pontifex Ecclesiae, nonne Adriano Principi, Eleusinae 
sacra invisenti, librum pro nostra religione tradidit ? Et tantae admirationi omnibus fuit, ut 
persecutionem gravissimam, illius excellens sedaret ingenium. Aristides Philosophus, vir 
eloquentissimus, eidem Principi Apologeticum pro Christianis obtulit, contextum Philosophorum 
sententiis : quem imitatus postea Justinus, et ipse Philosophus, Antonino Pio et filiis ejus, 
Senatuique librum contra Gentiles tradidit, defendens ignominiam crucis, et resurrectionem 

Christi tota praedicans libertate. Quid loquar de Melitone Sardensi Episcopo ? Quid de 
Apollinario Hierapolitanae Ecclesiae Sacerdote, Dionysioque Corinthiorum Episcopo, et Tatiano, 
et Bardesane, et Irenaeo Photini Martyris successore : qui origines haereseon singularum, et ex 
quibus Philosophorum fontibus emanarint, multis voluminibus explicarunt ? Pantaenus Stoicae 
sectae Philosophus, ob praecipuae eruditionis gloriam, a Demetrio Alexandriae Episcopo missus 
est in Indiam, ut Christum apud Brachmanas, et illius gentis Philosophos praedicaret. Clemens 
Alexandrinae Ecclesiae Presbyter, meo judicio (al. vir meo judicio, etc.), omnium eruditissimus, 
octo scripsit Stromatum libros ; et totidem unoxurccooecov, et alium contra Gentes, Paedagogi 
quoque tria volumina. Quid in illis indoctum ? Immo quid non de media Philosophia est ? Hunc 
imitatus Origenes, decem scripsit Stromateas, Christianorum et Philosophorum inter se 
sententias comparans : et omnia nostrae religionis dogmata de Platone et Aristotele, Numenio, 
Cornutoque confirmans. Scripsit et Miltiades contra Gentes volumen egregium. Hippolytus 
quoque, et Apollonius, Romanae urbis Senator, propria opuscula condiderunt. Exstant et Julii 
Africani libri, qui temporum scripsit historias ; et Theodori, qui postea Gregorius appelatus est 
(S. Gregorius Thaumaturgus), viri Apostolicorum signorum, atque virtutum ; et Dionysii 
Alexandrini Episcopi : Anatolii quoque Laodicenae Ecclesiae Sacerdotis ; nec non Presbyterorum 
Pamphili, Pierii, Luciani, Malchionis, Eusebii Caesariensis Episcopi, et Eustathii Antiocheni, et 
Athanasii Alexandrini : Eusebii quoque Emiseni, et Triphilii Cyprii, et Asterii Scythopolitae, et 
Serapionis Confessoris : Titi quoque Bostrensis Episcopi : Cappadocumque Basilii, Gregorii, 
Amphilochii : qui omnes in tantum Philosophorum doctrinis atque sententiis suos resarciunt 
libros, ut nescias quid in illis primum admirari debeas, eruditionem saeculi, an scientiam 
Scripturarum. 

70:5 Veniam ad Latinos. Quid Tertulliano eruditius, quid acutius ? Apologeticus ejus, et 
contra Gentes libri, cunctam saeculi obtinent (al. continent) disciplinam. Minutius Felix 
causidicus Romani fori, in libro, cui titulus Octavius est ; et in altero contra Mathematicos (si 
tamen inscriptio non mentitur auctorem) quid Gentilium scripturarum dimisit intactum ? 
Septem libros adversus Gentes Arnobius edidit, totidemque discipulus ejus Lactantius, qui de Ira 
quoque, et Opificio Dei duo volumina condidit : quos si legere volueris, dialogorum Ciceronis in 
eis £niTopf)v reperies. Victorino Martyri in libris suis, licet desit eruditio, tamen non deest 
eruditionis voluntas. Cyprianus, Quod idola dii non sint, qua brevitate, qua historiarum omnium 
scientia, quorum verborum et sensuum splendore perstrinxit ? Hilarius meorum Confessor 
temporum et Episcopus, duodecim Quintiliani libros et stilo imitatus est, et numero : brevique 
libello, quem scripsit contra Dioscorum Medicum, quid in litteris possit, ostendit. Juvencus 
Presbyter, sub Constantino historiam Domini Salvatoris versibus explicavit : nec pertimuit 
Evangelii majestatem sub metri leges mittere. De ceteris vel mortuis, vel viventibus taceo : 
quorum in scriptis suis et vires manifestae sunt et voluntas. 

70:6 Nec statim prava opinione fallaris, contra Gentes hoc esse licitum, in aliis disputationibus 
dissimulandum, quia omnes paene omnium libri, exceptis his qui cum Epicuro litteras non 
didicerunt, eruditionis doctrinaeque plenissimi sunt. Quanquam ego illud magis reor, quod 
dictanti venit in mentem, non te ignorare quod semper a doctis viris usurpatum est ; sed per te 
mihi proponi ab alio quaestionem, qui forte propter amorem historiarum Sallustii, Calpurnius 
cognomento Lanarius sit. Cui quaeso ut suadeas, ne vescentium dentibus edentulus invideat, et 
oculos caprearum, talpa contemnat. Dives, ut cernis, ad disputandum materia ; sed jam 
epistolaris angustia finienda est. 

{71} 

Epistola LXXI 

(alias 28; scripta anno 398) 


Ad Lucinium 


Lucinium Boeticum genere, qui cum uxore sua Theodora castam ducebat vitam, et Jerosolymam 
navigare constituerat, hortatur ut in proposito perstet et adnaviget. Interea opera quaedam sua, 
quae ille postulaverat, una cum quattuor ciliciolis, et Isaiae codice, mittit ; tum de jejuniis, 
Eucharistiae sumptione, ac traditionibus Ecclesiasticis disserit. 

71:1 Nec opinanti mihi subito litterae tuae redditae sunt : quae quanto insperatae, tanto 
gaudiorum plenae, quiescentem animam suscitarunt, ut statim amore complecterer, quem 
oculis ignorabam, et illud mecum tacitus mussitarem : Quis dabit mihi pennas sicut columbae, 
et volabo, et quiescam (Ps. 54:7), ut inveniat quem diligit amima mea. Vere nunc in te sermo 
Dominicus completus est : Multi de Oriente et Occidente venient, et recumbent in sinu Abrahae. 
Cornelius centurio cohortis Italicae, jam tunc Lucinii mei praefigurabat fidem. Apostolus Paulus 
scribens ad Romanos : Quum in Hispaniam proficisci coepero, spero quod praeteriens videam 
vos, et a vobis deducar illuc (Rom. 15:24), tantis fructibus (al. fluctibus) approbavit, quid de illa 
provincia quaereret. In brevi tempore ab Jerosolymis usque ad Illyricum Evangelii jaciens 
fundamenta, Romam vinctus ingreditur, ut vinctos superstitionis erroribus liberos faciat. Manet 
in hospitio conducto per biennium ; ut nobis utriusque Instrumenti aeternam reddat domum. 
Piscator hominum, misso rete Apostolico, te quoque quasi pulcherrimum Auratam inter 
innumera piscium genera traxit ad litus. Reliquisti amaros fluctus, salsos gurgites, scissuras 
monitum, et Leviathan regnantem in aquis, cum Jesu deserta expetens, contempsisti, ut possis 
Propheticum illud canere : In terra deserta, et invio, et in inaquoso, sic in sancto apparui tibi (Ps. 
62:3). Et iterum : Ecce elongavi fugiens, et mansi in solitudine. Exspectabam eum qui salvum 
me fecit a pusillanimitate spiritus et tempestate (Ps. 54:8,9). Obsecro te et moneo parentis 
affectu, ut qui Sodomam reliquisti, ad montana festinans, post tergum ne respicias : ne aratri 
stivam, ne fimbriam Salvatoris, ne cincinnos ejus, noctis rore madefactos, quos semel tenere 
coepisti, aliquando dimittas : ne de tecto virtutum pristina quaesiturus vestimenta descendas ; 
ne de agro revertaris domum, ne campestria cum Lot et amoena hortorum diligas, quae non 
irrigantur de caelo, ut terra sancta, sed de turbido flumine Jordanis, postquam dulces aquas 
Maris Mortui commixtione mutavit. 

71:2 Coepisse multorum est, ad culmen pervenisse paucorum. Qui in stadio currunt, omnes 
quidem currunt ; sed unus accipit coronam (1. Cor. 9:24,25). At contra de nobis dicitur : Sic 
currite, ut apprehendatis. NON EST INVIDUS Agonotheta noster, nec alterius palma, alteri parat 
ignominiam. Omnes athletas suos desiderat coronari. Gaudet anima mea, et magnitudine 
laetitiae rem maeroris patior. Ruth in lacrimas verba prorumpunt. Zachaeus ad unius horae 
conversionem, hospitem habere meruit Salvatorem. Martha et Maria, convivio praeparato 
Dominum suscepere. Meretrix lavat fletibus pedes, et unguentis bonorum operum Dominici 
corporis dedicat sepulturam. Simon leprosus invitat magistrum cum discipulis, et non 
contemnitur. Abrahae dicitur : Egredere de terra tua, et de cognatione tua, et de domo patris 
tui, et vade in terram quam monstravero tibi (Gen. 12:1). Relinquit Chaldaeam, relinquit 
Mesopotamiam : QU/ERIT QUOD nescit ne perdat quem invenerat. Non enim arbitratus est 
simul se habere posse et patriam et Dominum ; sed jam tunc illud Prophetae David opere 

complebat : (Advena sum apud te, et peregrinus, sicut omnes patres mei (Ps. 38:13) : Hebraeus 
id est, nepctxriq, atque transitor : dum non est praesenti virtute contentus ; sed praeteritorum 
obliviscens, in futurum se extendit, et scit illud, Ibunt de virtute in virtutem (Ps. 83:8), mysticum 
sortitus est nomen, et viam tibi aperuit, quomodo non quaeras ea quae tua sunt, sed quae aliena : 
et illos putes parentes, fratres, affines, atque cognatos, qui tibi in Christo copulati sunt. Mater, 
inquit, mea, et fratres mei hi sunt, qui faciunt voluntatem Patris mei (Matth. 12:48). 

71:3 Habes tecum prius in carne, nunc in spiritu sociam ; de conjuge germanam, de femina 
virum, de subjecta parem : quae sub eodem jugo ad caelestia simul regna festinat. Cauta rei 
familiaris dispensatio, et ad calculos rediens, non cito deponitur. Joseph cum tunica /Egyptiam 
effugere non potuit. Adolescens ille, qui opertus sindone sequebatur Jesum : quia tentus fuerat 
a ministris, terrenum abjiciens operimentum, nudus evasit. Elias igneo curru raptus ad caelum, 
meloten reliquit in terris. Elisaeus boves, et juga prioris operis vertit in vota. Loquitur 
sapientissimus vir : Qui tangit picem, inquinabitur ab ea (Eccli. 1:13). QUAMDIU VERSAMUR in 
rebus saeculi, et anima nostra possessionum ac reddituum procuratione devincta est, de Deo 
libere cogitare non possumus. Quae enim participatio justitiae cum iniquitate, aut quae societas 
lucis ad tenebras ? Qui consensus Christi ad Belial ? Quae pars fideli cum infideli ? (2. Cor. 6:14. 
et seqq.) Non potestis, inquit Dominus, Deo servire et mammonae (Matth. 6:24). Aurum 
deponere incipientium est, non perfectorum. Fecit hoc Thebanus Crates, fecit Antisthenes. 
SEIPSUM offere Deo, proprie Christianorum est et Apostolorum : qui duo cum vidua paupertatis 
suae in Gazophylacium aera mittentes, totum censum quem habuerunt, Domino tradiderunt, et 
merentur audire : Sedebitis super duodecim solia, judicantes duodecim tribus Israel (Matth. 
19:28). 

71:4 Haec et ipse intellegis, quo animo replicem ; et quod sub aliis verbis te ad sanctorum 
Locorum invitem habitaculum. Abundantia tua multorum in opiam sustentavit, ut et horum 
divitiae in tuam indigentiam redundarent. Fecisti tibi amicos de iniquo mammona, qui te 
reciperent in aeterna tabernacula (Luc. 16). Laudanda res, et Apostolicorum temporum 
virtutibus coaequanda : quando venditis possessionibus suis, credentes afferebant pecunias, 
atque fundebant ante pedes Apostolorum, ostendentes avaritiam esse calcandam. Sed 
Dominus magis quaerit animas credentium, quam opes. Legimus : Redemptio animae viri, 
propriae divitiae (Prov. 13:8. sec. LXX). Possumus quidem divitias proprias intellegere, quae non 
de alieno, non de rapinis sunt, juxta illud : "Honora Deum de tuis justis laboribus" (Ibid. 3:9) : 
sed melior est illa intellegentia, ut divitias proprias cognoscamus thesauros absconditos, quos 
nec fur possit suffodere, nec latro violentus eripere (Luc. 12). 

71:5 Opuscula mea, quae non sui merito, sed bonitate tua desiderare te dicis, ad 
describendum hominibus tuis dedi, et descripta vidi in chartaceis codicibus : ac frequenter 
admonui, ut conferrent diligentius, et emendarent. Ego enim tanta volumina prae frequentia 
commeantium et peregrinorum turbis relegere non potui, et ut ipsi probavere praesentes, longo 
tentus incommodo, vix diebus Quadragesimae, quibus ipsi proficiscebantur, respirare coepi. 
Unde si paragrammata reppereris, vel minus aliqua descripta sunt, quae sensum legentis 
impediant, non mihi debes imputare, sed tuis, et imperitiae notariorum librariorumque incuriae, 
qui scribunt non quod inveniunt, sed quod intellegunt ; et dum alienos errores emendare 
nituntur, ostendunt suos. Porro Josephi libros, et sanctorum Papiae et Polycarpi volumina, falsus 
ad te rumor pertulit a me esse translata : quia nec otii mei, nec virium est, tantas res eadem in 
alteram linguam exprimere venustate. Origenis et Didymi pauca transtulimus, volentes nostris 
ex parte ostendere, quid Graeca doctrina retineret. Canonem Hebraicae Veritatis, excepto 
Octateucho, quem nunc in manibus habeo, pueris tuis et notariis dedi describendum. 

Septuaginta interpretum editionem et te habere non dubito ; et ante annos plurimos 
diligentissime emendatam, studiosis tradidi. Novum Testamentum Graecae reddidi auctoritati. 
Ut enim veterum librorum fides de Hebraeis voluminibus examinanda est ; ita novorum Graecae 
sermonis normam desiderat. 

71:6 Jejunium Sabbati, et Eucharistiae sumptio quotidiana. — De Sabbato quod quaeris, utrum 
jejunandum sit : et de Eucharistia, an accipienda cottidie, quod Romana Ecclesia [al. Romanae 
Ecclesiae] et Hispaniae observare perhibentur, scripsit quidem et Hippolytus vir disertissimus ; et 
carptim diversi Scriptores e variis auctoribus edidere. Sed ego illud breviter te admonendum 
puto, traditiones Ecclesiasticas (praesertim quae fidei non officiant) ita observandas, ut a 
majoribus traditae sunt ; nec aliorum consuetudinem, aliorum contrario more subverti. Atque 
utinam omni tempore jejunare possimus, quod in Actibus Apostolorum diebus Pentecostes et 
die Dominico, Apostolum Paulum, et cum eo credentes fecisse legimus (Act. 13:20,21). Nec 
tamen Manichaeae haereseos accusandi sunt, quum carnalis cibus praeferri non debuerit spirituali. 
Eucharistiam quoque absque condemnatione nostri, et pungente conscientia, semper accipere, 
et Psalmistam audire dicentem : Gustate et videte, quoniam suavis est Dominus (Ps. 39:9), et 
cum eo canere : Eructavit cor meum verbum bonum (Ps. 44:1). Nec hoc dico, quod diebus festis 
jejunandum putem ; et contextas quinquaginta diebus ferias auferam : sed unaquaeque 
provincia abundet in sensu suo, et praecepta majorum, leges Apostolicas arbitretur. 

71:7 Duo palliola, et amphimallum de tuis usibus vel utenda, vel sanctis danda suscepi. Ego 
insignia paupertatis, et quotidianae symbola paenitentiae, tibi et sorori tuae misi : quattuor 
ciliciola apta proposito et usibus vestris : et codicem, hoc est decem visiones Isaiae valde 
obscurissimas, quas nuper historica explanatione disserui : ut quotiescumque mea opuscula 
videris, toties amici dulcissimi recordatus, navigationem quam parumper distuleras, pares. Et 
quia non est in homine via ejus, et a Domino gressus hominis diriguntur (Jer. 10:23) : si forte 
(quod procul absit) aliquid fuerit impedimenti, quaeso ut quos caritas jungit, terrarum longitudo 
non separet : et absentem Lucinium nostrum, semper praesentem litterarum vicissitudine 
sentiamus. 

{72} 

Epistola LXXII 


(alias 132 ; scripta hoc an. 398) 


Ad Vitalem Presbyterum de Salomone et Achaz 


Alteri Vitalis epistolae respondens, docet pro vero credendum esse, Salomonem, et Achaz 
undecimo aetatis anno filios genuisse. Posse tamen alia ratione Scripturam id assevantem 
explicari ; verum ab hujusmodi quaestionibus anxie discutiendis dehortatur. 

72:1 Zenon nauclerus, per quem mihi dicis tuae sanctitatis litteras esse transmissas, unam 
tantum et brevem Epistolam beati Papae Amabilis reddidit, solita munuscula continentem. 
Satisque miror quid causae fuerit, ut quum in benedictionibus et tuis et illius perferendis fidelis 
exstiterit, in reddenda epistola neglegens comprobetur. Neque enim te falli arbitror discipulum 
veritatis ; nisi forte Graeco homini Latinus sermo inter chartulas oberravit. Itaque ad secundam 

rescribo Epistolam, quam mihi sanctus filius meus Heraclius Diaconus reddidit, in qua inter 
cetera deprecaris, ut exponam tibi causas, Quare Salomon, et Achaz undecim annorum, filios 
genuisse dicantur. Si enim duodecimo anno Salomon super Israel accepit imperium, et 
quadraginta annis regnavit in Jerusalem ; filiusque ejus Roboam quum quadragesimum et 
primum annum ageret aetatis, patri successit in regnum, perspicuum est undecim annorum 
fuisse Salomonem, sive decem, quia decem menses a conceptu usque ad partum sibi mater 
vindicat. Rursum Achaz filius Joathan quum viginti esset annorum, rex constitutus est super 
duas tribus, idest, Judam et Benjamin (4. Reg. 16), regnavitque annis sedecim (2. Par. 28) : quo 
mortuo, Ezechias quum vicesimum et quintum annum ageret aetatis, patri successit in regnum 
(4. Reg. 18). E quo intellegitur, Achaz quoque undecimo sive decimo anno, Ezechiam filium 
procreasse. 

72:2 Et si quidem in historiis aliter haberent Septuaginta interpretes, aliter Hebraica Veritas, 
confugere poteramus ad solita praesidia : et arcem linguae tenere vernaculae : nunc vero et 
ipsum authenticum, et ceteri interpretes pari auctoritate consentiant, non in Scriptura, sed in 
sensu est difficultas. Quis enim crederet mortalium, ut undecim annorum puer generaret 
filium ? Multa et alia dicuntur in Scripturis, quae videntur incredibilia, et tamen vera sunt. 
NEQUE ENIM VALET natura contra naturae Dominum : aut potest vas figulo dicere : quare me 
ita fecisti, aut ita ? Licet quod pro miraculo, signo atque portento fit, legem naturae facere non 
possit. Num quia nostra aetate duplex Lyddae natus est homo, duorum capitum, quattuor 
manuum, unum ventre, et duobus pedibus, omnes homines ita nasci necesse est ? Legamus 
veteres historias et maxime Graecas ac Latinas, et inveniemus lustralibus hostiis, secundum 
errorem veterum, portentuosas soboles, tam in hominibus, quam in armentis ac pecudibus, 
expiatas. Audivi, Domino teste non mentior : quaedam muliercula quum expositum nutriret 
infantem, et instillaret cibos, ac nutricis officio fungeretur, cubaretque cum ea parvulus, qui 
usque ad decimum jam pervenerat annum ; accidit, ut plus quam pudicitia patitur, se mero 
ingurgitaret, accensaque libidine, obscenis motibus ad coitum duceret infantem. Prima ebrietas 
alterius noctis et ceterarum deinceps fecit consuetudinem. Nec dum duo menses fuerant evoluti, 
et ecce feminae uterus intumuit. Quid plura ? dispensatione Dei factum est, ut quae contra 
naturam simplicitate parvuli in contemptum Dei abutebatur, a naturae Domino proderetur, 
impleto sermone quo dicitur : Nihil occultum quod non manifestetur (Matth. 10). 

72:3 Simulque consideremus, quod occulte Scriptura et Salomonem et Achaz voluptatis et 
impietatis accuset. Uterque enim quum esset de stirpe David, recessit a Domino : et alter in 
tantum secutus est libidinem, ut septingentas habuerit uxores, et trecentas concubinas, et 
adolescentulas, et scorta passiva, quorum non erat numerus : neglectoque Deo patrum suorum, 
exstruxerit idola gentium plurimarum ; et fuerit, non ut prius IDIDIA, id est, amabilis Domini, sed 
amator mulierum (3. Reg. 11) : alter miserit ad regem Assyriorum, auxilium postulans, et in 
tempore angustiae suae, auxerit contemptum in Dominum, immolaveritque diis Damasci 
victimas percussoribus suis, et in omnibus urbibus Juda exstruxerit aras ad cremandum tus ; 
atque ad iracundiam provocaverit Dominum Deum Patrum suorum (2. Paral. 28) : in tantum ut 
direptis vasis domus Domini atque confractis, clauserit januas Templi Dei, et fecerit sibi altaria 
in universis angulis Jerusalem, ambulaveritque in viis regum Israel, et statuas fuderit Baalim, et 
adoleverit incensum in valle filiorum Ennon, et lustraverit filios suos in igne, juxta ritum gentium, 
quas interfecit Dominus in adventu filiorum Israel. E quo perspicuum est, homines a parva aetate 
libidini deditos, immatura eorum sobole demonstrari, quod etiam eo tempore peccare coeperint, 
quo natura non patitur. 

72:4 Ad summam illud dici potest, quod in regno David Salomon quum duodecim esset 
annorum, solium patris obtinuerit : et postea, quia Scriptura reliquit incertum, vixerit David, 
regnante jam filio, aliquot annos, qui sibi et non Salomoni imputentur : mortuo autem patre, 
post filius regnaverit annis quadraginta, quos sine parente regnavit : atque ita et initium regni 
Salomonis, et tempus quo solus ipse regnavit, ab historia demonstratum. Nec tamen omnes 
annos vitae illius quinquaginta tantum et duorum annorum circulis contineri. Sin autem dubitas, 
quod regnantibus filiis, patribusque viventibus, non filiis tempus regni eorum, sed parentibus 
imputetur, lege ipsum Regnorum volumen, et invenies, quod Ozias rex Juda postquam lepra 
percussus est, habitavit in domo separata, et filius ejus Joathan imperium rexerit, judicaveritque 
populum terrae, usque ad diem mortis patris sui (4. Reg. 5) : et tamen post mortem illius, quum 
viginti quinque esset annorum, sedecim annis regnasse dicatur, quos solus ipse regnaverit. 
Quod de Salomone intelleximus, de Achaz similiter intellegendum est, qui Joathae filius, Ezechiae 
pater fuerit (2. Paral. 27:28). Audivi quemadmodum Hebraeum hujuscemodi narrare fabulam 
juxta Prophetiam Isaiae, quam inter decem Visiones nuper interpretatus sum : quod mortuo 
Achaz, Philistaea laetata sit, et Scriptura postea comminetur ac dicat : "Ne laeteris Philistaea 
omnis tu : quoniam comminuta est virga percussoris tui. De radice enim colubri egredietur 
regulus, et semen ejus absorbens volucrem" (Isai. 14) : hoc est de Achaz constituetur rex 
Ezechias. E quo intellegi voluit, non statim post mortem patris, filium in imperium surrogatum, 
sed vel seditionibus populi, vel quibusdam interregnis, aut certe prementibus malis, et hinc inde 
consurgentibus bellis, regnum ejus fuisse dilatum. 

72:5 In rebus obscuris diversas ponimus opiniones, ut non tam scribere, quam loqui tibi 
coram videamur. Ceterum Apostolus interminabiles genealogias et Judaicas fabulas prohibens, 
de istiusmodi mihi videtur interdicere quaestionibus. Quid enim prodest haerere in littera, et vel 
scriptoris errorem, vel annorum seriem calumniari, quum manifestissime scribatur : Littera 
occidit, spiritus autem vivificat ? (2. Cor. 3.) Relege omnes et veteris et novi Testamenti libros, 
et tantam annorum reperies dissonantiam, et numerum inter Judam et Israel, id est, inter 
regnum utrumque confusum, ut hujuscemodi haerere quaestionibus, non tam studiosi, quam 
otiosi hominis esse videatur. Munuscula a te missa libenter suscepi, et impendio precor, ut in 
amore quo nos appetere coepisti, ad finem usque perdures. Non enim coepisse, sed permansisse 
virtutis est. Nostra vicissim per Desiderium (Puta Aquitanum Presbyt.) missa suscipe. 

{73} 

Epistola LXXIII 


(al. 126; script circ. med. an. 398) 


Ad Evangelum Presbyterum 


Auctoris anonymi librum, qui Pontificem Melchisedec, non hominem, sed Spiritum Sanctum 
fuisse affirmabat, ex veterum Christianorum sententiis impugnat ; ostenditque, illum revera 
hominem genere Chananaeum exstitisse ; aut si Judaeis credatur, Sem primum filium Noe 
Patriarchae. 

73:1 Lib. anonymum et absque auctore. — Misisti mihi volumen ctvcbvupov aSeoorcoxov et 
nescio, utrum tu de titulo nomen subtraxeris, an ille qui scripsit, ut periculum fugeret disputandi, 
auctorem noluerit confiteri. Quod quum legissem, intellexi famosissimam quaestionem super 
Pontifice Melchisedec illuc plurimis argumentis esse perductam, ut docere conatus sit, eum qui 
benedixerit tanto Patriarchae, divinioris fuisse naturae, nec de hominibus aestimandum. Et ad 
extremum ausus est dicere Spiritum Sanctum occurrisse Abrahae, et ipsum esse qui sub hominis 
figura visus sit. Quomodo autem Spiritus Sanctus, panem vinumque protulerit, et decimas 
praedae, quas Abraham victis quattuor regibus reportarat, acceperit, omnino tangere noluit : 
petisque ut quid mihi, vel de Scriptore, ve de quaestione videatur, respondeam. Fateor volui 
dissimulare sententiam, nec me periculoso et c|)iA£yKA.ripovi miscere tractatui, in quo 
quodcunque dixissem, reprehensores habiturus forem. Sed rursum quum Epistolam legerem, 
et invenissem in extrema pagella, miris me obtestationibus adjuratum, ne spernerem 
precatorem : revolvi Veterum libros, ut viderem quid singuli dicerent, et tibi quasi de multorum 
consilio, responderem. 

73:2 Statimque in fronte Geneseos primam Homiliarum Origenis repperi scriptam de 
Melchisedech, in qua multiplici sermone disputans, illuc devolutus est, ut eum Angelum diceret, 
lisdemque paene argumentis, quibus Scriptor tuus de Spiritu sancto, ille de supernis virtutibus 
est locutus. Transivi ad Didymum sectatorem ejus, et vidi hominem pedibus in magistri isse 
sententiam. Verti me ad Hippolytum, Irenaeum, Eusebium Caesariensem, et Emisenum, 
Apollinarem quoque, et Eustathium nostrum, qui primus Antiochenae Ecclesiae Episcopus contra 
Arium clarissima tuba bellicum cecinit : et deprehendi, horum omnium opiniones, diversis 
argumentationibus ac diverticulis ad unum compitum pervenisse, ut dicerent Melchisedech 
hominem fuisse Chananaeum, regem urbis Jerosolymae, quae primum Salem, postea Jebus, ad 
extremum Jerusalem appellata sit. Nec mirum esse, si Sacerdos Dei altissimi describatur absque 
circumcisione et legalibus caeremoniis, et genere Aaron : quum Abel quoque, et Enoch, et Noe 
placuerint Deo, et victimas obtulerint : et in Job volumine legamus, quod ipse et oblator 
munerum fuerit, et sacerdos, et cottidie pro filiis suis hostias immolarit (Job. 1). Et ajunt ipsum 
quoque Job non fuisse de genere Levi, sed de stirpe Esau : licet aliud Hebraei autument. 

73:3 Quomodo autem Noe inebriatus in domo sua, et nudatus atque derisus a mediano filio 
(Gen. 9), typum Salvatoris praebuit, et Cnam populi Judaeorum : Samson quoque amator 
meretricis et pauperis Dalilae, multo plures hostium mortuus, quam vivus occidit (Judic. 16), ut 
Christi exprimeret passionem : omnesque paene Sancti et Patriarchae et Prophetae, in aliqua re 
figuram expresserunt Salvatoris ; sic et Melchisedech, eo quod Chananaeus fuerit, et non de 
genere Judaeorum, in typum praecessisse sacerdotis (al. Sacerdotii) Filii Dei, de quo dicitur in 
centesimo nono Psalmo : Tu es Sacerdos in aeternum, secundum ordinem Melchisedech. 
Ordinem autem ejus multis modis interpretantur, quod solus et rex fuerit, et sacerdos, et ante 
circumcisionem functus sacerdotio : ut non gentes ex Judaeis, sed Judaei a gentibus sacerdotium 
acceperint, neque unctus oleo sacerdotali, ut Moysi praecepta constituunt (Levit. 81) : sed oleo 
exsultationis, et fidei puritate, neque carnis et sanguinis victimas immolaverit, et brutorum 
animalium exta susceperit : sed pane et vino, simplici puroque sacrificio Christi dedicaverit 
sacramentum ; et multa alia quae epistolaris brevitas non recipit. 

73:4 Praeterea (fort. Praetereo) plenius esse tractatum in Epistola ad Hebraeos (Cap. 7), quam 
omnes Graeci recipiunt, et nonnulli Latinorum, quod iste Melchisedech, id est, rex justus, rex 
fuerit Salem, id est, rex pacis, sine patre, sine matre, et quomodo hoc intellegendum sit, uno 
statim verbo explicari ctyr|V£aA6yrp:o(;, non quod absque patre et matre fuerit, quum Christus 
quoque secundum utramque naturam et patrem habuerit et matrem, sed quod subito 

introducatur in Genesi occurrisse Abraham a caede hostium revertenti ; et nec ante, nec postea 
ejus nomen feratur adscriptum. Affirmat autem Apostolus, quod Aaron sacerdotium, id est, 
populi Judaeorum, et principium habuerit et finem : Melchisedech autem, id est, Christi et 
Ecclesiae, et in praeteritum et in futurum aeternum sit, nullumque habuerit auctorem : et quod 
translato sacerdotio, legis quoque mutatio fiat : ut nequaquam de Agar ancilla, et monte Sina, 
sed de Sara libera, et arce Sion egrediatur verbum Domini, et lex Dei de Jerusalem. Et 
difficultatem rei primo exagerat, dicens : Super quo multus nobis sermo est, et ininterpretabilis 
(Hebr. 5:11) : non quia Apostolus non potuerit id interpretari, sed quia illius temporis non fuerit. 
Hebraeis enim, id est, Judaeis persuadebat, non jam Fidelibus, quibus passim proderet 
sacramentum. Verumtamen si vas electionis stupet ad mysterium, et de quo disputat, ineffabile 
confitetur ; quanto magis nos vermiculi et pulices, solam debemus scientiam inscitiae confiteri, 
et amplissimam domum, parvo quasi foramine ostendere : ut dicamus duo sacerdotia inter se 
ab Apostolo comparata, prioris populi et posterioris ? Et hoc agit tota disputatione, ut ante Levi 
et Aaron, sacerdos fuerit Melchisedech ex gentibus, cujus tantum praecedat meritum, ut futuris 
sacerdotibus Judaeorum, in lumbis benedixerit Abraham. Totumque quod sequitur in laudes 
Melchisedech, ad Christi typum referri, cujus profectus Ecclesiae sacramenta sunt. 

73:5 Haec legi in Graecorum voluminibus, et quasi latissimos terrarum situs, in brevi tabella 
volui demonstrare, non extendens spatia sensuum atque tractatuum, sed quibusdam punctis 
atque compendiis infinita significans, ut in parva Epistola multorum simul disceres voluntates. 
Verum quia amanter interrogas, et universa quae didici, fidis auribus instillanda sunt, ponam et 
Hebraeorum opinionem : et ne quid desit curiositati, ipsa Hebraica verba subnecram 
UMELCHISEDEC MELEC SALEM MOSI LEHEM VAJAIN, UHU CHOEN LEEL ELION: VAIBAR CHEU 
VAIOMER BARUCH ABRAM LEEL ELION CONE SAMAIM VA ARES: UBARUCII EL ELION ESER 
MAGGEN SARACH BIADACH VAJETHEN LO MAASER MECCHOL (Gen. 14:18). Quod interpretatur 
in Latinum hoc modo : Et Melchisedech rex Salem, protulit panem et vinum ; erat autem 
sacerdos Dei excelsi : benedixitque illi, et ait, Benedictus Abram Deo excelso, qui creavit caelum 
et terram : et benedictus Deus altissimus, qui tradidit inimicos tuos in manu tua ; et dedit ei 
decimas ex omnibus. Traduntque hunc esse Sem primum filium Noe, et eo tempore quo ortus 
est Abram, habuisse aetatis annos trecentos nonaginta, qui ita supputantur. Sem post diluvium 
anno secundo, quum centum esset annorum, genuit Arphaxad : post cujus ortum, vixit annos 
quingentos, hoc est, simul sexcentos. Arphaxad annos natus triginta et quinque, genuit Salem, 
qui et ipse tricenarius, procreavit Eber, quem triginta quattuor annorum legimus genuisse 
Phaleg. Rursum Phaleg expletis annis triginta, genuit Rehu : qui et ipse, post trigesimum et 
secundum nativitatis suae annum, edidit Serug : de quo quum ad triginta pervenisset annos, 
ortus est Nachor : qui viginti novem annorum, genuit Thare : quem legimus quod 
septuagenarius genuit Abram, et Nachor, et Aran. Supputa per singulas aetates annorum 
numerum, et invenies ab ortu Sem, usque ad generationem Abram, trecentos nonaginta annos. 
Mortuus est autem Abraham centesimo septuagesimo quinto aetatis suae anno. Ratione 
deducta, invenitur Sem, abnepoti suo decimi gradus, Abraham, supervixisse annos triginta 
quinque. 

73:6 Simulque et hoc tradunt, quod usque ad sacerdotium Aaron, omnes primogeniti ex 
stirpe Noe, cujus series et ordo describitur, fuerint sacerdotes, et Deo victimas immolarint : et 
haec esse primogenita, quae Esau fratri suo vendiderit Jacob (Gen. 27). Nec esse mirum, si 
Melchisedech victori Abram obviam processerit, et in refectionem tam ipsius, quam pugnatorum 
ejus, panes vinumque protulerit, et benedixerit ei, quum abnepoti suo hoc jure debuerit : et 
decimas praedae atque victoriae acceperit ab eo : sive quod habetur ambiguum, ipse dederit ei 
substantiae suae decimas, et avitam largitatem ostenderit in nepotem. Utrumque enim intellegi 

potest, et juxta Hebraicum et juxta Septuaginta interpretes, quod et ipse acceperit decimas 
spoliorum, et Abrahae dederit decimas substantiae suae : quanquam Apostolus in Epistola sua 
ad Hebraeos (Cap. 7) apertissime definiat, non Abraham suscepisse a Melchisedech decimas 
divitiarum ejus, sed de spoliis hostium, partem accepisse Pontificem. 

73:7 Salem autem non, ut Josephus, et nostri omnes arbitrantur esse (f. est) Jerusalem, 
nomen ex Graeco Hebraicoque compositum, quod absurdum esse, peregrinae linguae mixtura 
demonstrat : sed oppidum juxta Scythopolim, quod usque hodie appellatur Salem, et ostenditur 
ibi palatium Melchisedech, ex magnitudine ruinarum, veteris operis ostendens magnificentiam : 
de quo in posteriore quoque parte Geneseos scriptum est. Venit Jacob in Socoth, id est, in 
tabernacula, et fecit sibi ibi domos atque tentoria, et transivit in Salem civitatem regionis Sichem, 
quae est in terra Chanaan (Gen. 33:17. et 18). 

73:8 Considerandum quoque est, quod Abrahae a caede hostium revertenti ; quos persecutus 
est usque Dan (Gen. 14), quae hodie Paneas (al. Pameas) appellatur ; non devia Jerusalem, sed 
oppidum metropoleos Sichem, in itinere fuerit : de quo in Evangelio quoque legimus : Erat 
autem Joannes baptizans in Ennon, juxta Salim, quia aquae erant multae ibi (Joan. 3). Nec refert, 
utrum Salem, an Salim nominetur, cum vocalibus in medio litteris perraro utantur Hebraei, et 
pro voluntate lectorum, ac varietate, regionem eadem verba diversis sonis atque accentibus 
proferantur. 

73:9 Haec ab eruditissimis gentis illius didicimus, qui intantum non recipiunt Spiritum sanctum, 
vel Angelum fuisse Melchisedech, ut etiam certissimum hominis nomen adscribant. Et revera 
stultum est, id quod in typo dicitur : eo quod Christi sacerdotium finem non habeat ; et ipse rex 
et sacerdos nobis utrumque donaverit, ut simus genus regale et sacerdotale (1. Petr. 2:9), et 
quasi angularis lapis (Isai.) parietem utrumque conjunxerit, et de duobus gregibus bonus pastor 
unum effecerit gregem (Eph. 2:16) ; sic quosdam referre ad dvayu)yr|v, ut historiae auferant 
veritatem, et dicant non fuisse regem, sed imagine hominis Angelum demonstratum : quum 
intantum nitantur Hebraei Melchisedech regem Salem, filium Noe, Sem ostendere, ut ante hoc 
scriptum sic referant : Egressus est autem rex Sodomorum in occursum ei (haud dubium, quin 
Abrahae) postquam reversus est a caede Chodorlaomor, et regum qui cum eo erant in valle Save : 
haec est vallis regis ; de qua statim sequitur : Et Melchisedech rex Salem protulit panem et 
vinum (Gen. 14), et reliqua. Si ergo haec civitas regis est, et vallis regis, sive ut Septuaginta 
transtulerunt, campus, quem hodie Aulonem Palaestini vocant : manifestum est hominem fuisse, 
qui in terrena et valle et urbe regnavit (al. regnaverit). 

73:10 Habes quae audierim, quae legerim de Melchisedech. Meum fuit citare (al. recitare) 
testes : tuum sit de fide testium judicare. Quod si omnes repuleris, tuum certe spiritualem illum 
interpretem non recipies, qui imperitus sermone, et scientia, tanto supercilio et auctoritate 
Melchisedech Spiritum sanctum pronuntiavit, ut illud verissimum comprobarit, quod apud 
Graecos canitur, Imperitia confidentiam, eruditio timorem creat. Ego post longam aegrotationem, 
vix in Quadragesimae diebus febri carere potui, et quum alteri me operi praepararem, paucos 
dies qui supererant in Matthaei expositione consumpsi : tantaque aviditate studia omissa 
repetivi, ut quod exercitationi linguae profuit, nocuerit corporis valetudini. 

{74} 

Epistola LXXIV 

(alias 131 ; scripta sub finem anni 398) 


Ad Rufinum Presbyterum 

de jurgio duarum meretricum, et judicio Salomonis 


Recentis cum Rufino amicitiae officiis breviter perstrictis, jurgium duarum meretricum 
interpretatur allegorice de Ecclesia ex Gentibus congregata, ac Judaeorum Synagoga. 

74:1 Multum in utramque partem crebro fama mentitur, et tam de bonis mala, quam de malis 
bona, falso rumore concelebrat. Unde et ego gaudeo quidem super testimonio erga me 
sanctitatis tuae, et amore sancti Presbyteri Eusebii : nec dubito quin me publice praedicetis, sed 
tacitum vestrae prudentiae judicium pertimesco. Itaque obsecro, ut magis memineritis mei, et 
dignum vestra laude faciatis. Quod primus ad officium provocasti, et mihi secundae in 
rescribendo (al. scribendo) partes datae sunt, non venit de incuria in amicos, sed de ignorantia ; 
si enim scissem, praeoccupassem sermonem tuum. 

74:2 Interpretatio judicii Salomonis super jurgio duarum mulierum meretricum (3. Reg. 3), 
quantum ad simplicem historiam pertinet, perspicua est : quod puer annorum duodecim contra 
aetatis suae mensuram de intimo humanae naturae judicarit affectu. Unde et admiratus est, et 
pertimuit illum omnis Israel, quod scilicet eum manifesta non fugerent, qui tam prudenter 
abscondita deprehendisset. Quantum autem ad typicos pertinet intellectus, dicente Apostolo : 
Haec omnia in figura contingebant illis, scripta sunt autem de nobis, in quos fines saeculorum 
decurrerunt (1. Cor. 10:11), quidam Graecorum autumant super Synagoga et Ecclesia 
sentiendum, et ad illud tempus cuncta referenda, quando post crucem et resurrectionem, tam 
in Israel, quam in Gentium populo verus Salomon, id est, pacificus, regnare coeperit. Quod 
autem adulterae et meretrices, Synagoga et Ecclesia dicantur in Scripturis, nulla dubitatio est. 

74:3 Et hoc prima fronte videtur esse blasphemum ; ceterum si recurramus ad Prophetas, 
Osee videlicet, qui accepit uxorem fornicariam, et generavit filios fornicationis (Osee 1), et 
deinde adulteram : et ad Ezechiel, qui Jerusalem quasi meretricem arguit, quod secuta sit 
amatores suos, et divaricaverit omni transeunti pedes, lupanarque in loco celebri exstruxerit 
(Ezech. 16) ; animadvertemus Christum idcirco venisse, ut meretrices donaret matrimonio, et 
de duobus gregibus unum ovile faceret, medioque pariete destructo (Ephes. 2), in easdem caulas 
oves prius morbidas congregaret. Hae sunt duae virgae, quae junguntur in Ezechiel (Cap. 37), et 
de quibus per Zachariam Dominus refert : Et assumpsi mihi duas virgas, unam vocavi decorem, 
et alteram vocavi funiculum, et pavi gregem (Zach. 11:8). Mulier quoque illa meretrix in 
Evangelio, quae pedes Jesu lacrimis lavat, crine detergit, et cui peccata omnia dimittuntur, 
manifeste pingit Ecclesiam de Gentibus congregatam (Luc. 7). Haec idcirco in prima fronte 
replicavi, ne cui videatur incongruum, si meretrices dicantur Synagoga et Ecclesia, quarum una 
Salomonis judicio, filii possessione donata est. Prudens quaerat auditor, quomodo meretrix sit 
Ecclesia, quae non habet maculam, neque rugam ? (Ephes. 5) Non dicimus Ecclesiam 
permansisse meretricem, sed fuisse. Nam et in Simonis leprosi domo Salvator scribitur inisse 
convivium (Matth. 26), utique non quia leprosus erat eo tempore, quo habebat hospitem 
Salvatorem, sed quia leprosus ante fuerat. Matthaeus quoque in catalogo Apostolorum 
Publicanus dicitur, non quo permanserit Publicanus post Apostolicam dignitatem, sed quia prius 
fuerit Publicanus : ut ubi superabundavit peccatum, superabundaret gratia. 

74:4 Simulque considera quid dicat Ecclesia contra Synagogam calumniatricem : Ego et 
mulier haec habitabamus in domo una (3. Reg. 3:17). Post resurrectionem enim Domini 
Salvatoris, una de utroque populo Ecclesia congregata est ; et quam eleganter : Peperi, inquit, 
apud eam in cubiculo. Ecclesia enim de Gentibus, quae non habebat prius Legem et Prophetas, 
peperit in domo Synagogae : nec egressa est de cubiculo, sed ingressa. Unde dicit in Cantico 
Canticorum : Introduxit me rex in cubiculum suum (Cant. 1:3). Et iterum : Et quidem non 
spernam te. Assumens introducam te in domum matris meae, et in cubiculum ejus quae concepit 
me (Cant. 3:4). Tertia autem die : postquam ego peperi, peperit et haec. Si consideres Pilatum 
lavantem manus atque dicentem : Mundus ego sum a sanguine justi hujus (Matth. 27:24) : si 
Centurionem ante patibulum confitentem : Vere hic erat Filius Dei (Mare. 15:39), si eos qui ante 
passionem per Philippum, Dominum videre desiderant : haud ambiges primam peperisse 
Ecclesiam, et postea natum populum Judaeorum, pro quo Dominus precabatur : Pater, ignosce 
eis, quod enim faciunt, nesciunt (Luc. 23:34). Unaque die crediderunt tria milia : et alia die 
quinque milia (Act. 2. et 4). Et eramus simul (multitudinis enim credentium erat cor unum, et 
anima una) nullusque alius in domo nobiscum, exceptis nobis duabus : non blasphemantium 
Judaeorum, non Gentilium idolis servientium. Mortuus est autem filius mulieris hujus nocte. 
Dum enim Legis sequitur observantiam, et gratiae Evangelii jugum Mosaicae doctrinae copulat, 
tenebrarum errore cooperta est. Oppressitque eum mater sua dormiens, quae non poterat 
dicere : Ego dormio, et cor meum vigilat (Cant. 5:2). Media nocte consurgens, tulit filium de 
latere (Ecclesiae) dormientis, et in suo collocavit sinu. Relege totam ad Galatas Apostoli 
Epistolam, et animadvertes quomodo filios Ecclesiae suos facere Synagoga festinet, et dicat 
Apostolus : Filioli mei, quos iterum parturio, donec Christus formetur in vobis (Gal. 4:19). Vivum 
tulit, non ut possideret, sed ut occideret. Non enim amore fecit hoc filii, sed aemulae odio, et 
suum mortuum per Legis caeremonias in sinu Ecclesiae supposuit. 

74:5 Longum est si velim per singula currere ; quomodo per Apostolum Paulum, et 
Ecclesiasticos viros intellexit Ecclesia, non esse suum filium, qui tenebatur in Lege : et in luce 
cognoverit, quem in tenebris non videbat. Inde jurgium ortum est, praesente rege, altera 
dicente : Filius tuus mortuus est, meus autem vivit : altera respondente, Mentiris, filius quippe 
meus vivit, et filius tuus mortuus est : atque in hunc modum contendebant coram rege. Tunc 
rex Salomon, qui manifeste Salvator accipitur (secundum Psalmum septuagesimum primum, qui 
titulo Salomonis inscribitur ; ubi nulla dubitatio est, quin cuncta quae dicuntur, non Salomoni 
mortuo, sed Christi conveniant majestati) simulat ignorantiam, et humanos pro dispensatione 
carnis mentitur affectus, sicut et in alio loco : Ubi posuistis Lazarum ? (Joan. 11:34.) et ad 
mulierem fluentem sanguine, Quis me tetigit ? (Matth. 9.) Gladium postulat, de quo dixerat : 
Nolite putare, quod venerim pacem mittere super terram : non veni pacem mittere, sed gladium. 
Veni enim dividere hominem contra patrem suum, et filiam contra matrem suam, et nurum 
contra socrum suam : et inimici hominis domestici ejus (Matth. 10) : et tentat naturam naturae 
Dominus, vultque secundum utriusque voluntatem, viventem filium in Legem, Gratiamque 
dividere : non quod probet, sed quod ad arguendum calumniam Synagogae, hoc velle se dicat. 
Illa, quae nolebat Ecclesiae filium in gratia vivere, nec per baptismum liberari, libenter habet 
dividi puerum : non ut possideat, sed ut interficiat. ECCLESIA QUEM scit suum esse, libenter 
concedit aemulae, dum vivat saltem apud adversariam : ne inter Legem divisus et Gratiam, 
Salvatoris mucrone feriatur. Unde dicit Apostolus : Ecce ego Paulus dico vobis, quod si Legem 
observatis, Christus vobis nihil prodest (Gal. 5). 

74:6 Haec sub allegoriae nubilo dicta sint. Ceterum optime novit prudentia tua, non easdem 
esse regulas in Tropologiae umbris, quae in historiae veritate. Quod sicubi pedem offendimus, et 
sapienti lectori frivolum videatur esse quod scripsimus, culpam in auctorem referat. Nos enim 

et haec ipsa in lectulo decumbentes, longaque aegrotatione confecti, vix notario celeriter 
scribenda dictavimus : non ut impleremus materiam, sed ne tibi in principio amicitiarum aliquid 
imperanti, videremur negare. Ora nobis a Domino sospitatem, ut post duodecim menses, quibus 
jugi languore confectus sum, possim aliquid dignum vestrae scribere voluntati : et ignosce si 
scatens oratio, cursu solito non fluat. Non enim eodem lepore dictamus, quo scribimus : quia 
in altero saepe stilum vertimus, iterum quae legi digna sint, scripturi : in altero quicquid in 
buccam venerit celeri sermone convolvimus. Caninium libenter vidi, qui narrare tibi poterit, 
quam difficile et periculosum manus dexterae, usque in praesentem diem, quo ista dictavi, vulnus 
sustinuerim. 

{75} 

Epistola LXXV 


(alias 29; scripta circ. ann. 399) 


Ad Theodoram viduam 


Theodoram Lucinii viduam consolatur de morte mariti, cujus virtutes, et castitatem praecipue 
laudat. 

75:1 Lugubri nuntio consternatus super sancti et venerabilis mihi dormitione Lucinii, vix 
brevem Epistolam dictare potui. Non quod ejus vicem doleam, quem scio ad meliora transisse, 
dicente Moyse : Transiens videbo visionem hanc magnam (Exod. 3:3) ; sed quod torquear 
desiderio, non meruisse me ejus viri, videre faciem, quem in brevi tempore huc venturum esse 
credebam. Verum est illud super necessitate mortis prophetale vaticinium, quod fratres dividat 
(Osee 13), et carissima inter se nomina crudelis et dura dissociet. Sed habemus consolationem, 
quia Domini sermone jugulatur, et dicitur ad eam : Ero mors tua, o mors, ero morsus tuus 
inferne ; et in consequentibus : Adducet urentem ventum Dominus de deserto ascendentem, 
qui siccabit omnes venas ejus, et desolabit fontem illius (Ibid.). Exivit enim virga de radice Jesse, 
et flos de virginali frutice pullulavit (Isai. 11:1) : qui loquitur in Cantico Canticorum : Ego flos 
campi, et lilium convallium (Cant. 2:1). Flos noster mortis interitus ; ideoque et mortuus est, ut 
mors illius morte moreretur. Quod autem de deserto dicitur adducendus, virginalis uterus 
demonstratur, qui absque coitu et semine viri Deum nobis fudit infantem : qui calore Spiritus 
Sancti exsiccaret fontes libidinum, et caneret in Psalmo : In terra deserta et invia et inaquosa, 
sic in sancto apparui tibi (Ps. 62:3). Adversum ergo mortis duritiam et crudelissimam 
necessitatem hoc solatio erigimur, quod brevi visuri sumus eos, quos dolemus absentes. NEQUE 
ENIM mors, sed dormitio et somnus appellatur. Unde et beatus Apostolus vetat de 
dormientibus contristari (1. Thess. 4) : ut quos dormire novimus, suscitari posse credamus ; et 
post digestum soporem, vigilare cum Sanctis, et cum Angelis dicere : Gloria in excelsis Deo, et 
super terram pax hominibus bonae voluntatis (Luc. 2:14). In caelo, ubi non est peccatum, gloria 
est, et perpetua laus, et indefessa praeconia. In terra autem, ubi seditio, bella atque discordiae, 
pax imprecanda est : et pax non in omnibus ; sed in his qui bonae sunt voluntatis ; et 
salutationem audiunt Apostolicam : Gratia vobis et pax a Deo Patre, et Domino nostro Jesu 
Christo multiplicetur (Rom. 1:7) : ut in pace sit locus ejus, et habitatio ejus in Sion (Ps. 75:2), id 

est, in specula, in sublimitate dogmatum atque virtutum, in anima credentis ; cujus cottidie 
Angelus videt faciem Dei (Matth. 18:10), et revelato vultu gloriam Dei contemplatur. 

75:2 Unde obsecro te, et currentem, ut ajunt, impello, ut Lucinium tuum desideres quidem 
ut fratrem ; sed gaudeas regnare cum Christo : Quia raptus est, ne malitia immularet mentem 
ejus. Placita enim erat Deo anima illius, et in brevi spatio tempora multa complevit (Sap. 4). 
NOS DOLENDI magis, qui cottidie stamus in praelio peccatorum, vitiis sordidamur, accipimus 
vulnera, et de otioso verbo reddituri sumus rationem. Ille jam securus et victor te aspicit de 
excelso, et favet laboranti : et juxta se locum praeparat, eodem amore et eadem caritate, qua 
oblitus officii conjugalis, in terram quoque sororem te habere coeperat, immo fratrem ; quia 
casta conjunctio sexum non habet nuptialem. Et si adhuc in carne positi, et renati in Christo, 
non sumus Graecus et Barbarus, servus et liber, masculus et femina ; sed omnes in eo unum 
sumus : quanto magis quum corruptivum hoc induerit incorruptionem, et mortale hoc induerit 
immortalitatem (Gal. 3:28), non nubent, neque nubentur, sed erunt sicut Angeli in caelis ? (Matth. 
22, et Luc. 20.) Quando dicit, non nubent, neque nubentur, sed erunt sicut Angeli in caelis, non 
natura et substantia corporum tollitur, sed gloriae magnitudo monstratur. Neque enim scriptum 
est, erunt Angeli ; sed, sicut Angeli, ubi similitudo promittitur, veritas denegatur. Erunt, inquit, 
sicut Angeli, id est, similes Angelorum : ergo homines esse non desinent. Inclyti quidem, et 
Angelico splendore decorati ; sed tamen homines : ut et Apostolus, Apostolus sit, et Maria, 
Maria : et confundatur haeresis, quae ideo incerta et magna promittit, ut quae certa et moderata 
sunt, auferat. 

75:3 Et quia haereseos semel fecimus mentionem, qua Lucinius noster dignae eloquentiae 
tuba praedicari potest ? Qui, spurcissima per Hispanias Basilidis haeresi saeviente, et instar pestis 
et morbi, totas intra Pyrenaeum et Oceanum vastante provincias, fidei Ecclesiasticae tenuit 
puritatem, nequaquam suscipiens, Armagil, Barbelon, Abraxas, Balsamum, et ridiculum 
Leusiboram, ceteraque magis portenta, quam nomina, quae ad imperitorum, et muliercularum 
animos concitandos, quasi de Hebraicis fontibus hauriunt, barbaro simplices quosque terrentes 
sono : ut quod non intellegunt, plus mirentur. Refert Irenaeus, vir Apostolicorum temporum, et 
Papiae, auditoris Evangelistae Joannis discipulus, Episcopusque Ecclesiae Lugdunensis : quod 
Marcus quidam de Basilidis Gnostici stirpe descendens, primum ad Gallias venerit : et eas partes 
per quas Rhodanus et Garumna fluunt, sua doctrina maculaverit : maximeque nobiles feminas, 
quaedam in occulto mysteria repromittens, hoc errore seduxerit : magicis artibus, et secreta 
corporum voluptate, amorem sui concilians. Inde Pyrenaeum transiens, Hispanias occuparit, et 
hoc studii habuerit, ut divitum domos, et in ipsis feminas maxime appeteret : quae ducuntur 
variis desideriis, semper discentes, et nunquam ad scientiam veritatis pervenientes. Hoc ille 
scripsit ante annos circiter trecentos. Et scripsit in his libris, quos adversus omnes haereses 
doctissimo et eloquentissimo sermone composuit. 

75:4 E quo perpendat prudentia tua, qua Lucinius noster laude sit dignus, qui clausit aurem, 
ne audiret judicium sanguinis : et omnem substantiam suam dispersit et dedit pauperibus, ut 
justitia ejus maneret in aeternum (Ps. 111). Nec patriae suae largitate contentus, misit 
Jerosolymarum et Alexandrinae Ecclesiae tantum auri, quantum multorum possit inopiae 
subveniri. Quod quum multi mirentur et praedicent, ego in illo magis laudabo fervorem et 
studium Scripturarum. Quo ille desiderio opuscula nostra flagitavit, et missis sex notariis (quia 
in hac provincia Latini sermonis scriptorum penuria est) describi sibi fecit, quaecumque ab 
adolescentia usque in praesens tempus dictavimus ? Non nos honoravit, qui parvuli et minimi 
Christianorum omnium sumus, et ob conscientiam peccatorum, Bethleemitici ruris saxa 

incolimus ; sed Christum, qui honoratur in servis suis ; et Apostolis repromittit, dicens : "Qui 
vos recipiunt, me recipiunt. Et qui me recipiunt, recipiunt eum, qui me misit (Matth. 10). 

75:5 Itaque, carissima filia, hanc Epistolam amoris mei in illum habeto Epitaphium : et 
quicquid posse me scieris in opere spirituali, audacter impera, ut sciant saecula post futura, eum, 
qui dicit in Isaia : "Posuit me ut sagittam electam, in pharetra sua abcondit me" (Isai 49), duos 
viros tantis maris atque terrarum inter se spatiis separatos, suo acumine vulnerasse, ut quum 
mutuo in carne se nesciant, amore spiritus copulentur. 

Subscriptio. 


Sanctam te corpore et spiritu servet ille Samarites, id est, Servator et custos, de quo in Psalmo 
scribitur : "Non dormitabit, neque dormiet, qui custodit Israel" (Ps. 120) ; ut Hir, qui 
interpretatur vigil, qui descendit ad Daniel, ad te quoque veniat, et possis dicere : dormio, et 
cor meum vigilat (Cant. 5). 


{76} 

Epistola LXXVI 


(alias 32 ; scripta paulo post superiorem) 


Ad Abigaum 


Abigao Presbytero excusat se, quod non scripserit : eumque consolatur, ne moleste ferat 
caecitatem corporis, quum animo cernat. Denique integritatem ejus laudat, eique commendat 
Theodoram viduam Lucinii. 

76:1 Quanquam mihi multorum sim conscius peccatorum, et cottidie in oratione flexis 
genibus loquar : "Delicta juventutis meae, et ignorantias meas ne memineris" (Ps. 24:7) : tamen 
sciens dictum esse ab Apostolo : "Ne inflatus superbia incidat in judicium diaboli" (I. Tim. 3:6) : 
Et in alio loco scriptum : "Superbis Deus resistit ; humilibus autem dat gratiam" (Jacob. 4:6), 
nihil ita a pueritia conatus sum vitare quam tumentem animum, et cervicem erectam, Dei contra 
se odia provocantem. Novi enim magistrum et Dominum et Deum meum in carnis humilitate 
dixisse : "Discite a me, quia mitis sum et humilis corde" (Matth. 11:29) : et ante per os David 
cecinisse : "Memento, Domine, David, et omnis mansuetudinis ejus" (Ps. 131:1). Et in alio loco 
legimus : “Ante gloriam humiliabitur cor viri ; et ante ruinam elevatur" (Prov. 18:12). Itaque 
obsecro te, ne me putes sumptis litteris tuis ante tacuisse ; et aliorum, vel infidelitatem, vel 
neglegentiam in me referas. Quid enim causae erat, ut provocatus officio, tacerem, et amicitias 
tuas meo silentio repellerem, qui ultro soleo bonorum appetere necessitudinem, et me eorum 
ingerere caritati ? "Quia meliores sunt duo, quam unus : et si alter ceciderit, ab altero fulcietur. 
Funiculus triplex non facile rumpitur, et frater fratrem adjuvans, exaltabitur" (Eccles. 4:9). Scribe 
igitur audacter ; et absentiam corporum, crebro vince sermone. 

76:2 Nec doleas, si hoc non habeas quod formiculae, et muscae, et serpentes habent, id est, 
carnis oculos : sed illum te oculum habere laetare, de quo in Cantico dicitur Canticorum : 
"Vulnerasti me, soror mea sponsa, uno de oculis tuis" (Cant. 4:9) ; quo Deus videtur ; de quo a 
Moyse dicitur : "Transiens videbo visionem hanc magnam" (Exod. 3:3). Denique quosdam etiam 
mundi Philosophos legimus, ut totam cogitationem ad mentis cogerent puritatem, sibi oculos 
eruisse. Et a Propheta dicitur : "Intravit mors per fenestras vestras" (Jer. 9:21). Et Apostoli 
audiunt ; "Qui viderit mulierem ad concupiscendum eam, jam moechatus est eam in corde suo" 
(Matth. 5:18). Unde praecipitur eis, ut levent oculos, et videant candidas segetes, quae paratae 
sunt ad metendum (Luc. 21; et Joan. 4). 3. Quod autem precaris, ut nostris monitis 

Nabuchodonosor, et Rapsaces, et Nabuzardan, et Holofernes in te occidantur, NUNQUAM 
nostra auxilia postulares, si in te viverint. Sed quia illi mortui sunt, et cum Zorobabel, et cum 
Jesu filio Josedec Sacerdote magno (1. Esd. 3), cum Ezra quoque, et Neemia ruinas Jerusalem 
aedificare coepisti ; nec mittis mercedes in pertusum sacculum, sed thesauros tibi in caelestibus 
paras, idcirco nostras appetis amicitias, quos Christi famulos arbitraris. Sanctam filiam meam 
Theodoram, sororem beatae memoriae Lucinii, per se commendatam, meo sermone commendo, 
ut in coepto itinere non lassetur ; ut ad Terram sanctam multo per eremum labore perveniat : 
ut non putet perfectam esse virtutem exisse de /Egypto ; sed per innumerabiles insidias ad 
montem Nabo, et ad Jordanem fluvium pervenire (Num. 33) : ut accipiat secundam in Galgala 
circumcisionem : ut illi Jericho corruat, sacerdotalium tubarum subversa clangoribus : ut 
juguletur Adonisedec : ut Hai, et Azor pulcherrimae quondam corruant civitates (Jos. 3; 5; 6; 10; 
11). Fratres qui nobiscum in Monasterio sunt, te salutant. Sanctos qui nos diligere dignantur 
[al. conantur], per te oppido salutamus. 

{77} 

Epistola LXXVII 


(al. 30; scripta hoc anno 399) 


Ad Oceanum de morte Fabiolae 


Fabiolam nobilem feminam laudat, quod post lapsum ad Christum conversa, sanctissimam 
vereque Christianam egerit vitam, gloriosumque meruerit vitae finem. Tum alteram de 42. 
Mansionibus epistolam huic jungit, atque ejus memoriae reddit. 

77:1 Plures anni sunt, quod super dormitione Blaesillae, Paulam venerabilem feminam, recenti 
adhuc vulnere, consolatus sum (Epist. 39. de Obit. Blaesil.). Quartae aestatis circulus volvitur, ex 
quo ad Fleliodorum Episcopum Nepotiani scribens Epitaphium, quicquid habere potui virium, in 
illo tunc dolore consumpsi. Ante hoc ferme biennium, Pammachio meo pro subita 
peregrinatione Paulinae, brevem Epistolam dedi, erubescens ad disertissimum virum plura loqui, 
et ei sua ingerere, ne non tam consolari amicum viderer, quam stulta jactantia docere perfectum. 
Nunc mihi, fili Oceane, volenti et ultro appetenti, debitum munus imponis, quo pro novitate 
virtutum, veterem materiam novam faciam. In illis enim vel parentis affectus, vel maeror 
avunculi, vel desiderium mariti temperandum fuit ; et pro diversitate personarum, diversa de 
Scripturis adhibenda medicamina. 

77:2 Fabiolae laudes. — In praesentiarum tradis mihi Fabiolam, laudem Christianorum, 
miraculum Gentilium, luctum pauperum, solatium Monachorum. Quicquid primum arripuero, 
sequentium comparatione vilescit. Jejunium praedicem ? Sed praevalescunt eleemosynae. 
Humilitatem laudem ? Sed major est fidei ardor. Dicam appetitas sordes, et in condemnationem 
vestium sericarum plebejum cultum et servilia indumenta quaesita ? PLUS EST animum 
deposuisse, quam cultum. Difficilius arrogantia, quam auro caremus et gemmis. His enim 
abjectis, interdum gloriosis tumemus sordibus : et vendibilem paupertatem populari aurae 
offerimus. CELATA VIRTUS, et conscientiae fota secreto, Deum solum judicem respicit. Unde 
novis mihi est efferenda praeconiis, et ordine Rhetorum praetermisso, tota de conversionis ac 
paenitentiae [al. confessionis, et conversationis] incunabulis assumenda. Alius forsitan scholae 
memor, Q. Maximum. Unum qui nobis, cunctando, restituit rem (/Eneid. 6), et totam Fabiorum 
gentem proferret in medium : diceret pugnas, describeret praelia, et per tantae nobilitatis gradus 
Fabiolam venisse jactaret, ut quod in virga non poterat, in radicibus demonstraret. Ego diversorii 
Bethleemitici, et praesaepis Dominici amator, in quo virgo puerpera Deum fudit infantem, 
ancillam Christi, non de nobilitate veteris historiae, sed de Ecclesiae humilitate producam. 

77:3 Et quia statim in principio, quasi scopulus quidam, et procella mihi obtrectatorum ejus 
opponitur, quod secundum sortita matrimonium, prius reliquerit, non laudabo conversam, nisi 
prius ream absolvero. Tanta prior maritus vitia habuisse narratur, ut ne scortum quidem et vile 
mancipium ea sustinere posset. Quae si voluero dicere, perdam virtutem feminae, quae maluit 
culpam subire dissidii, quam corporis sui infamare partem, et maculas ejus detegere. Hoc solum 
proferam, quod verecundae matronae et Christianae satis est. Praecepit Dominus uxorem non 
debere dimitti, excepta causa fornicationis : et si dimissa fuerit, manere innuptam (Matth. 5 et 
19). Quicquid viris jubetur, hoc consequenter redundat in feminas. Neque enim adultera uxor 
dimittenda est, et vir moechus tenendus. "Si quis meretrici jungitur, unum corpus facit" (1. Cor. 
6:16) : ergo et quae scortatori impuroque sociatur, unum cum eo corpus efficitur. Aliae sunt 
leges Caesarum, aliae Christi : aliud Papianus, aliud Paulus noster praecipit. Apud illos viris 
impudicitae frena laxantur : et solo stupro atque adulterio condemnato, passim per lupanaria et 
ancillulas libido permittitur : quasi culpam dignitas faciat, non voluntas. Apud nos, quod non 
licet feminis, aeque non licet viris ; et eadem servitus pari condicione censetur. Dimisit ergo, ut 
ajunt, vitiosum : dimisit illius et illius criminis noxium : dimisit (paene dixi) quod, clamante vicinia, 
uxor sola non prodidit. Sin autem arguitur, quare repudiato marito, non innupta permanserit, 
facile culpam fatebor, dum tamen referam necessitatem. Melius est, inquit Apostolus, nubere, 
quam uri (1. Cor. 7:9). Adolescentula erat, viduitatem suam servare non poterat. Videbat aliam 
legem in membris suis repugnantem legi mentis suae (Rom. 7:23), et se vinctam et captivam ad 
coitum trahi. Melius arbitrata est aperte confiteri imbecillitatem suam, et umbram quandam 
miserabilis subire conjugii, quam sub gloria univirae opera exercere meretricum. Idem Apostolus 
vult viduas adolescentulas nubere, filios procreare, nullam dare occasionem adversario 
maledicti gratia (1 Tim. 5). Et protinus cur hoc velit, exponit : "Jam enim quaedam abierunt retro 
post Satanam." Igitur et Fabiola, quia persuaserat sibi, et putabat a se virum jure dimissum, nec 
Evangelii vigorem noverat, in quo nubendi universa causatio, viventibus viris, feminis amputatur, 
dum multa diaboli vitat vulnera, unum incauta vulnus accepit. 

77:4 Fabiolae paenitentia publica. — Sed quid ego in abolitis et antiquis moror, quaerens 
excusare culpam, cujus paenitentiam ipsa confessa est ? Quis hoc crederet, ut post mortem 
secundi viri in semetipsam reversa, quo tempore solent viduae neglegentes, jugo servitutis 
excusso, agere se liberius, adire balneas, volitare per plateas, vultus circumferre meretricios ; 
saccum indueret, ut errorem publice fateretur ; et tota urbe spectante Romana, ante diem 
Paschae in Basilica quondam Leterani, qui Caesariano truncatus est gladio, staret in ordine 

paenitentium, Episcopo, Presbyteris, et omni populo collacrimantibus, sparsum crinem, ora 
lurida, squalidas manus, sordida colla summitteret ? Quae peccata fletus iste non purget ? Quas 
inveteratas maculas haec lamenta non abluant ? Petrus trinam negationem trina confessione 
delevit (Joan 21). Aaron sacrilegium, et conflatum ex auro vituli caput, fraternae correxere 
preces (Exod. 32). David sancti et mansuetissimi viri homicidium pariter et adulterium, septem 
dierum emendavit fames (2. Reg. 11:12). Jacebat in terra, volutabatur in cinere, et oblitus regiae 
potestatis, lumen quaerebat in tenebris. Illumque tantum respiciens quem offenderat, 
lacrimabili [al. lacrimali] voce dicebat : Tibi soli peccavi, et malum coram te feci (Ps. 50:6). Et: 
Redde mihi laetitiam salutaris tui, et spiritu principali confirma me (Ibid. 14). Atque factum est, 
ut qui me prius docuerat virtutibus, suis, quomodo stans non caderem, doceret per paenitentiam, 
quomodo cadens resurgerem. Quid tam impium legimus inter reges, quam Achab, de quo 
Scriptura dicit ; Non fuit alius talis ut Achab, qui venundatus est, ut faceret malum in conspectu 
Domini ? (3. Reg. 21.) Hic quum propter sanguinem Nabuthae correptus fuisset ab Elia, et 
audisset iram Domini per Prophetam : "Occidisti, et insuper possedisti : et ecce ego inducam 
super te malum, et demetam posteriora tua," et reliqua : scidit vestimenta sua, et operuit cilicio 
carnem suam, jejunabatque in sacco, et ambulabat demisso capite. Tunc factus est sermo Dei 
ad Eliam Thesbyten, dicens : "Nonne vidisti Achab humiliatum coram me ? Quia ergo humiliatus 
est mei [al. timoris mei] causa, non inducam malum in diebus ejus." O felix paenitentia, quae ad 
se Dei traxit oculos, quae furentem sententiam Dei, confesso errore mutavit. Hoc idem et 
Manassen in Paralipomenon (2. Par. 330 supple libr.), et Niniven fecisse legimus in Propheta (Jon. 
3:4), Publicanum quoque in Evangelio (Luc. 16). E quibus primus non solum indulgentiam, sed 
et regnum recipere meruit ; alter impendentem Dei fregit iram ; tertius pectus verberans, 
pugnis, oculos non levabat ad caelum ; et multo justificatior recessit Publicanus humili 
confessione vitiorum, quam Pharisaeus superba jactatione virtutum. Non est loci hujus ut 
paenitentiam praedicem, et quasi contra Montanum, Novatumque scribens dicam, illam hostiam 
Domino esse placabilem (Ps. 26) ; et, "Sacrificium Deo, spiritum contribulatum" (Ps. 50:19) : Et, 
"Malo paenitentiam peccatoris, quam mortem" : (Ezech. 18:23) ; Et, "Exsurge, exsurge 
Jerusalem" (Isai. 60:1; et Baruch, 5:5) ; et multa alia, quae prophetarum clangunt tubae. 

77:5 Hoc unum loquar, quod et legentibus utile sit, et praesenti causae conveniat. Non est 
confusa Dominum in terris, et ille eam non confundetur [al. confundet] in caelo (Luc. 9). Aperuit 
cunctis vulnus suum, et decolorem [al. dedecorem] in corpore cicatricem flens Roma conspexit. 
Dissuta habuit latera, nudum caput, clausum os. Non est ingressa Ecclesiam Domini, sed extra 
castra cum Maria sorore Moysi separata censedit (Num. 12:15), ut quam Sacerdos ejecerat, ipse 
revocaret. Descendit de solio deliciarum suarum, accepit molam, fecit farinam, et discalceatis 
pedibus transivit fluenta lacrimarum. Sedit super carbones ignis. Hi ei fuere in adjutorium. 
Faciem, per quam secundo viro placuerat, verberabat, oderat gemmas, linteamina videre non 
poterat, ornamenta fugiebat. Sic dolebat, quasi adulterium commisisset, et multis impendiis 
medicaminum unum vulnus sanare cupiebat. 

77:6 Diu morati sumus in paenitentia, in qua velut in vadosis locis resedimus, ut major nobis 
et absque ullo impedimento se laudum ejus campus aperiret. Recepta sub oculis omnis Ecclesiae 
communione, quid fecit ? Scilicet in die bona malorum non oblita est (Eccli. 11) ; et post 
naufragium rursum tentare noluit pericula navigandi. Quin potius omnem censum, quem 
habere poterat (erat autem amplissimus, et respondens generi ejus) dilapidavit, ac vendidit : et 
in pecuniam congregatum, usibus pauperum praeparavit ; et prima omnium voooKopeiov 
instituit, in quo aegrotantes colligeret de plateis, et consumpta languoribus atque inedia 
miserorum membra foveret. Describam ego nunc diversas hominum calamitates, truncas nares, 
effossos oculos, semiustos pedes, luridas manus, tumentes alvos, exile femur, crura turgentia, 

et de exesis ac putridis carnibus vermiculos bullientes ? Quoties morbo regio, et pedore 
confectos humeris suis ipsa portavit ? Quoties lavit purulentam vulnerum saniem quam alius 
aspicere non valebat ? Praebebat cibos propria manu, et spirans cadaver sorbitiunculis irrigabat. 
Scio multos divites et religiosos ob stomachi angustiam exercere hujusmodi misericordiam per 
aliena ministeria, et clementes esse pecunia, non manu. Quos equidem non reprobo, et 
teneritudinem animi nequaquam interpretor infidelitatem : sed sicut imbecillitati stomachi 
veniam tribuo, sic perfectae mentis ardorem in caelum laudibus fero. MAGNA fides ista 
contemnit. Scio [al. Scit] quid in Lazaro dives purpuratus aliquando non fecerit, quali superba 
mens retributione damnata sit (Luc. 16). Ille quem despicimus, quem videre non possumus, ad 
cujus intuitum nobis vomitus erumpit, nostri similis est, de eodem nobiscum formatus est luto, 
eisdem compactus elementis. Quicquid patitur, et nos pati possumus. Vulnera ejus existimemus 
propria ; et omnis animi in alterum duritia, clementi in nosmetipsos cogitatione frangetur. 

Non mihi si linguae centum sint, oraque centum, 

Ferrea vox, 

Omnia morborum percurrere nomina possim, 

(Ex/Eneide 6) 


quae Fabiola in tanta miserorum refrigeria commutavit, ut multi pauperum sani languentibus 
inviderent. Quanquam illa simili liberalitate erga Clericos, et Monachos, ac Virgines fuerit. Quod 
Monasterium non illius opibus sustentatum est ? Quem nudum, et clinicum non Fabiolae 
vestimenta texerunt ? In quorum se indigentiam non effudit praeceps et festina largitio ? 
Angusta misericordiae ejus Roma fuit. Peragrabat ergo insulas, et totum Etruscum mare, 
Volscorumque provinciam, et reconditos curvorum litorum sinus, in quibus Monachorum 
consistunt chori, vel proprio corpore, vel transmissa per viros sanctos ac fideles munificentia 
circumibat. 


77:7 Unde repente et contra opinionem omnium Jerosolymam navigavit, ubi multorum 
excepta concursu, nostro parumper usa est hospitio : cujus societatis recordans, videor mihi 
adhuc videre quam vidi. Jesu bone, quo illa fervore, quo studio intenta erat divinis voluminibus ? 
Et veluti quandam famem satiare desiderans, per Prophetas, Evangelia, Psalmosque currebat : 
quaestiones et proponens, et solutas recondens in scriniolo pectoris sui. Nec vero satiabatur 
audiendi cupidine, sed addens scientiam, addebat dolorem (Eccl. 3) ; et quasi oleum flammae 
adjiciens [al. adjeceris], majoris ardoris fomenta capiebat. Quodam die quum in manibus Moysi 
Numeros teneremus, et me verecunde rogaret, quid sibi vellet nominum tanta congeries : cur 
singulae tribus in aliis atque aliis locis varie jungerentur : quomodo Balaam ariolus sic futura 
Christi mysteria prophetarit (Num. 20), ut nullus propemodum Prophetarum tam aperte de eo 
vaticinatus sit ; respondi ut potui, et visus [al. nisus] sum interrogationi ejus satisfacere. 
Revolvens ergo librum, pervenit ad eum locum, ubi catalogus describitur omnium Mansionum, 
per quas de /Egypto egrediens populus, pervenit usque ad fluenta Jordanis (Num. 33). Quumque 
causas quaereret et rationes singularum [al. singulorum], in quibusdam haesitavi, in aliis 
inoffenso cucurri pede, in plerisque simpliciter ignorantiam confessus sum. Tunc vero magis 
coepit urgere, et quasi non mihi liceret nescire, quod nescio, expostulare, ac se indignam tantis 
mysteriis dicere. Quid plura ? Extorsit mihi negandi verecundia, ut proprium ei opus 

hujuscemodi disputatiunculae pollicerer, quod usque in praesens tempus, ut nunc intellego, 
Domini voluntate dilatum, reddetur memoriae illius : ut sacerdotalibus prioris ad se voluminis 
induta vestibus, per mundi hujus solitudinem gaudeat se ad terram repromissionis aliquando 
venisse. 

77:8 Verum quod coepimus, prosequamur. Quaerentibus nobis dignum tantae feminae 
habitaculum, quum illa ita solitudinem cuperet, ut diversorio Mariae carere nollet : ecce subito 
discurrentibus nuntiis, Oriens totus intremuit [al. intonuit], ab ultima Maeotide inter glacialem 
Tanain, et Massagetarum immanes populos, ubi Caucasi rupibus feras gentes Alexandri claustra 
cohibent, erupisse Hunnorum examina, quae pernicibus equis huc illucque volitantia, caedis 
pariter, ac terroris cuncta complerent. Aberat tunc Romanus exercitus, et bellis civilibus in Italia 
tenebatur. Hanc gentem Herodotus refert, sub Dario, rege Medorum, viginti annis Orientem 
tenuisse captivum, et ab /Egyptiis atque /Ethiopibus annum exegisse vectigal. Avertat Jesus ab 
orbe Romano tales ultra bestias. Insperati ubique aderant, et famam celeritate vincentes, non 
religioni, non dignitatibus, non aetati parcebant, non vagientis miserabantur infantiae. 
Cogebantur mori, qui nondum vivere coeperant ; et nescientes malum suum, inter hostium 
manus ac tela ridebant. Consonus inter omnes rumor, petere eos Jerosolymam, et ob nimiam 
auri cupiditatem ad hanc urbem percurrere Muri neglecti pacis incuria, sarciebantur. Antiochia 
obsidebatur. Tyrus se volens a terra abrumpere, insulam quaerebat antiquam. Tunc et nos 
compulsi sumus parare naves, es se in litore, adventum hostium praecavere, et saevientibus 
ventis, magis barbaros metuere, quam naufragium ; non tam propriae saluti, quam Virginum 
castimoniae providentes. Erat illo tempore quaedam apud [al. inter] nos dissensio, et 
barbarorum pugnam domestica bella superabant. Nos in Oriente tenuerunt jam fixae sedes, et 
inveteratum sanctorum Locorum desiderium. Illa, quae tota in sarcinis erat, et in omni urbe 
peregrina, reversa est ad patriam, ut ibi pauper viveret, ubi dives fuerat ; manens in alieno, quae 
multos prius hospites habuit : et (ne sermonem longius protraham) in conspectu Romanae urbis 
pauperibus erogaret, quod, illa teste, vendiderat. 

77:9 Nos hoc tantum dolemus, quod pretiosissimum de sanctis Locis monile perdidimus. 
Recepit Roma quod amiserat, et procax ac maledica lingua Gentilium, oculorum testimonio 
confutata est. Laudent ceteri misericordiam ejus, humilitatem, fidem : ego ardorem animi plus 
laudabo. Librum quo Heliodorum quondam juvenis ad eremum cohortatus sum (Epist. 14), 
tenebat memoriter ; et Romana cernens moenia, inclusam se esse plangebat Oblita sexus, 
fragilitatis immemor, ac solitudinis tantum cupida, ibi erat, ubi animo morabatur. Non poterat 
teneri consiliis amicorum : ita ex urbe, quasi de vinculis, gestiebat erumpere. Dispensationem 
pecuniae, et cautam distributionem genus infidelitatis vocabat. Non aliis distributionem 
eleemosynarum tribuere ; sed suis pariter effusis, ipsa pro Christo stipes optabat accipere. Sic 
festinabat, sic impatiens erat morarum, ut illam crederes profecturam. Itaque dum semper 
paratur, mors eam invenire non potuit imparatam. 

77:10 Inter laudes feminae subito mihi Pammachius meus exoritur. Paulina dormit ut iste 
vigilet. Praecedit maritum, ut Christo famulum derelinquat. Hic heres uxoris, et hereditatis alii 
possessores. Certabant vir et femina, quis in Portu Abrahae tabernaculum figeret : et erat haec 
inter utrumque contentio, quis humanitate superaret. Vicit uterque, et uterque superatus est. 
Ambo se victos et victores fatentur, dum quod alter cupiebat, uterque perfecit. Jungunt opes, 
sociant voluntates, ut quod aemulatio dissipatura erat, concordia cresceret. Necdum dictum, 
jam factum. Emitur hospitium, et ad hospitium [al. et hospitum] turba concurrit. "Non est enim 
labor in Jacob, nec dolor in Israel" (Num. 23:21. juxta LXX). Adducunt maria, quos in gremio suo 
terra suscipiat. Mittat Roma properantes [al. navigantes], quos navigaturos litus molle 

confoveat. Quod Publius semel fecit in insula Melite erga unum Apostolum, et (ne contradictioni 
locum tribuam) in una navi ; hoc isti et frequenter faciunt et in plures : nec solum inopum 
necessitas sustentatur, sed prona in omnes munificentia aliquid et habentibus providet. 
Xenodochium in Portu Romano situm totus pariter mundus audivit. Sub una aestate didicit 
Britannia, quod /Egyptus et Parthus noverant Vere. 

77:11 Quod scriptum est : "Timentibus Dominum, omnia cooperantur in bonum (Rom. 8:28), 
in obitu tantae feminae vidimus comprobatum. Quadem praesagio futurorum ad multos 
scripserat Monachos, ut venirent, et se gravi onere laborantem absolverent, faceretque sibi de 
iniquo mammona amicos, qui eam reciperent in aeterna tabernacula (Luc. 16:19). Venerunt, 
amici facti sunt : dormivit illa quo modo voluit : et deposita tandem sarcina, levior volavit ad 
caelum. Quantum haberet viventis Fabiolae Roma miraculum, in mortua demonstravit. Necdum 
spiritum exhalaverat, necdum debitam Christo reddiderat animam, 

Et jam fama volans, tanti praenuntia luctus 

(/Eneid. 1. 1) 


totius Urbis populum ad exequias congregabat. Sonabant Psalmi, et aurata Templorum tecta 
reboans in sublime quatiebat ALLELUIA. 

Hic juvenum chorus, ille senum, qui carmine laudes, 

Femineas, et facta ferant. 

(Ibid. I. 8.) 


Non sic Furius de Gallis, non Papirius de Samnitibus, non Scipio de Numantia, non Pompejus de 
Ponti gentibus triumphavit. Illi corpora vicerant, haec spirituales nequitias subjugavit. Audio 
praecedentium turmas, et catervatim in exequiis ejus multitudinem confluentem. Non plateae, 
non porticus, non imminentia desuper tecta capere poterant prospectantes. Tunc suos in unum 
populos Roma conspexit : favebant sibi omnes in gloria paenitentis. Nec mirum si de ejus salute 
homines exsultarent, de cujus conversione Angeli laetabantur in caelo. 


77:12 Hoc tibi, Fabiola [al. mi Fabiola], ingenii mei senile munus, has officiorum inferias dedi. 
Laudavimus saepe virgines, viduas, ac maritatas, quarum semper fuere candida vestimenta, quae 
"sequuntur Agnum quocumque vadit" (Apoc. 14:4). Felix praeconium, quod nulla totius vitae 
sorde maculatur. Procul livor, facessat invidia. Si paterfamilias bonus est, quare oculus noster 
malus est ? Quae inciderat in latrones, Christi humeris reportata est (Luc. 10). Multae mansiones 
sunt apud Patrem (Joan. 14). Ubi abundavit peccatum, superabundavit gratia (Rom. 5). Cui plus 
dimittitur, plus amat (Luc. 7). 

{78} 

Epistola LXXVIII 


(alias 127 ; edita eodem tempore quo superior) 

Ad Fabiolam de 42 mansionibus Israelitarum in deserto 


Postquam egressus Hebraeorum ex Egypto, et diuturni itineris historiam spiritualiter 
intellegendam docuit, Mansionum ordinem prosequitur, singulam quamque juxta tropologiam 
exponens ; redditque ita memoriae Fabiolae opus, quod ei viventi promiserat. 

78:1 In septuagesimo septimo Psalmo, quem juxta Evangelistam Matthaeum (Cap. 13. v. 35) 
ex persona Domini dictum credimus, decem plagarum in /Egypto, et egressionis Israel in 
solitudinem, narratur historia. Quumque nulli dubium sit, facta esse quae scripta sunt, quasi 
aliud littera sonet, aliud spiritus clausum teneat : "Aperiam," inquit, "in parabola os meum : 
loquar propositiones ab initio. Quanta audivimus et vidimus, ea et patres nostri narraverunt 
nobis" (Ps. 77:2. et 3). Unde et Apostolus eisdem verbis, quia eodem et spiritu : "Haec autem," 
ait, "omnia in figura contingebant illis : scripta sunt autem ad commonitionem nostram, in quos 
fines saeculorum devenerunt" (1. Cor. 10:11) : Et, "Nolo vos ignorare, fratres, quoniam patres 
nostri omnes sub nube fuerunt, et omnes mare transierunt, et omnes in Moyse baptizati sunt, 
in nube et in mari : et omnes eandem escam spiritualem manducaverunt, et omnes eundem 
potum spiritualem biberunt. Bibebant autem de spirituali consequente eos petra : petra autem 
erat Christus" (Ibidem. 1 et seqq.). Si ergo pars historiae itineris ex/Egypto spiritualiter accipitur, 
et cetera, quae ab Apostolo pro angustia temporis praetermissa sunt, ejusdem esse intellegentiae 
convincentur. Nam idem Propheta, qui in alio loco dixerat : "Habitavi cum habitantibus Cedar : 
multum incola fuit anima mea" (Ps. 119:5) : absentiam Terrae sanctae non sustinens, 
lacrimabiliter ingemiscit, et dicit : "Haec recordatus sum, et effudi in me animam meam : donec 
transeam in locum tabernaculi admirabilis, usque ad domum Dei : in voce exsultationis et 
confessionis, sonus epulantis" (Ps. 41:5). Et in alio Psalmo : "Revela oculos meos, et considerabo 
mirabilia de lege tua" (Ps. 118:18). Paulus quoque, "Lex spiritualis est" (Rom. 7:14) : Et ipse 
Dominus, "Si crederetis Moysi, et mihi crederetis : de me enim ille scripsit" (Joan. 5:47). Et 
Evangelium secundum Lucam : "Tunc incipiens a Moyse, et omnibus Prophetis, interpretabatur 
illis in cunctis Scripturis, quae de se ipso dicta erant" (Luc. 24:27). Igitur Judaei parvuli, et qui 
solidum cibum glutire nequeunt, sed adhuc lacte nutriuntur infantiae (1. Cor. 3), legant 
Pharaonem carneum, et mare Rubrum, per quod ad Indiam navigatur : et Manna coriandro 
simile : et omnia quae scripta sunt, audiant corporaliter, lepram domorum, et lepram pellis, et 
staminis ; taurum homicidam, et jumentum adulterii reum ; et Hebraei propter uxorem ac 
liberos servire cupientis, aurem subula perforatam. Nos autem derelinquentes Capharnaum, 
agrum quondam pulcherrimum, et cum Jesu egredientes in desertum, pascamur panibus ejus 
(Matth. 14; et Mare. 6) : si insipientes sumus et jumentorum similes, hordeaceis : sin rationale 
animal, triticeis, et ex grano frumenti commolitis : quod in terram cadens et mortuum multos 
fructus attulit. Novem plagis percussa est/Egyptus, fractus Pharao, ut dimitteret populum Dei. 
Ad extremum primogenita perdidit, ut primogenita Israelis Domino sacrarentur. Qui prius 
tenere cupiebant, instanter expellunt. Exterminator transit, et terram Gessen pastoralem et 
pluviis irrigatam, non audet attingere : erant enim postes eorum agni cruore signati, et opere 
loquebantur : "Signatum est super nos lumen vultus tui, Domine" (Ps. 4:7). Unde et appellatur 
ipsa solemnitas Phase, quam nos transitum appellare possumus, eo quod de pejoribus ad 
meliora pergentes, tenebrosam /Egyptum relinquimus. Sed jam tempus est, ut promissa 
complentes, Mansionum Israel ordinem prosequamur. 

78:2 Scriptum est in ultima parte voluminis Numerorum (Cap. 33), quod apud Hebraeos 
appellatur VAJEDABBER: "Haec sunt castra filiorum Israel, qui egressi sunt de terra /Egypti per 
turmas suas in manu Moysi et Aaron" ; quas Graeci ctnctpociq vocant, nos propter linguae 
proprietatem significantius Mansiones, sive quia de exercitu dicitur, castra transtulimus. Fit 
autem catalogus Mansionum a prima usque ad ultimam ; et numerantur simul quadraginta duae, 
de quibus Matthaeus loquitur : "Ab Abraham usque ad David generationes quattuordecim, et a 
David usque ad transmigrationem Babylonis generationes quattuordecim : et a transmigratione 
Babylonis usque ad Christum generationes quattuordecim, id est, simul generationes 
quadraginta duae" (Matth. 1:17). Per has currit verus Hebraeus, qui de terra transire festinat ad 
caelum : et /Egypto saeculi derelicta, terram repromissionis ingreditur. Nec mirum, si in illo 
numeri sacramento perveniamus ad regna caelorum : sub quo Dominus atque Salvator a primo 
Patriarcha pervenit ad virginem, quasi ad Jordanem, quae pleno gurgite fluens, Spiritus sancti 
gratiis redundabat. Quod autem in manu Moysi et Aaron egressus scribitur, intellege legem et 
sacerdotium, opera, et cultum Dei : quorum alterum altero indiget. NIHIL ENIM PRODEST 
exercere virtutes, nisi noveris Creatorem : nec Dei veneratio proficit ad salutem, nisi praecepta 
Conditoris impleveris. His duabus manibus, quasi duobus Seraphim in confessionem sanctae 
Trinitatis erumpimus, dicentes, Sanctus, sanctus, sanctus Dominus Deus sabaoth. 

PRIMA MANSIO 


Moverunt autem castra de Ramesse, mense primo, quinta decima die mensis primi, altera die 
post Pascha egressi sunt filii Israel in manu excelsa in conspectu omnium /Egyptiorum : et 
/Egyptii sepeliebant, quos percusserat Dominus ex eis, omne primogenitum in terra /Egypti : et 
in diis eorum fecit Dominus judicia (Num. 33:2 et seqq.). 


RAMESSES a quibusdam interpretatur commotio turbulenta, aut amaritudo commotioque 
tineae : nos autem verius aestimamus exprimi, tonitruum gaudii. Ad hanc urbem quae in extremis 
finibus erat, populus congregatus est, qui in desertum exire cupiebat, eo quod tumultum saeculi 
derelinquens, movebatur a vitiis pristinis, et ab excomodente se prius tinea peccatorum, ut 
omnem amaritudinem vertens in dulcedinem, Dei vocem in Sina monte desupertonantis audiret. 
Quod autem verba divina et eloquia Scripturarum, in istius saeculi et mundi rota, tonitrus 
appellentur, Psalmista declarat, dicens : "Vox tonitrui tui in rota" (Ps. 76:12). Et Dei Patris vocem 
in baptismo Salvatoris audientes tonitruum putaverunt. Quumque commoti fuerimus ad 
Evangelicam tubam, et excitati tonitruo gaudii, eximus in mense primo, quando "hiems praeteriit, 
et abiit sibi" (Cant. 2), quando veris exordium est, quando terra parturit, quando cuncta 
renovantur, et eximus quinta decima die mensis primi (Exod. 12), in crastinum Paschae pleno 
mensis lumine, post esum agni immaculati : et calciatos pedes habentes de Apostolo (Ephes. 6), 
et accinctos pudicitia lumbos, et baculos in manibus praeparatos. Quamvis enim in /Egypto 
quarta decima die mensis Pascha facientes, comederimus agnum, tamen tunc nobis lux plena 
completur, quando in manu excelsa Ramessem dimittimus, quae excelsa dicitur, vel quod 
/Egyptum percusserit, vel quod protexerit Israel, videntibus /Egyptiis, qui admirantur nos exire 
de saeculo, et torquentur invidia, et postea nos tenere cupientes, in persecutionibus 
suffocantur : quando et /Egyptii sepeliunt primogenitos suos, et patres mortui terrenis operibus, 
opprimunt mortuos filios suos. Mihi videntur /Egyptiorum primogenita, dogmata esse 
Philosophorum, quibus deceptos homines atque irretitos tenebant. Quae quum Israel vivus 
effugerit, circumdant [al. circumdantur] mortuis suis, ne exeuntium imitentur exemplum. Porro 

quod sequitur : "In diis eorum fecit judicia" (Num. 33:9), sive ut Septuaginta transtulerunt, 
"ultiones" : illud Hebraei autumant, quod nocte qua egressus est populus, omnia in /Egypto 
templa destructa sint, sive motu terrae, sive ictu fulminum. Spiritualiter autem discimus quod 
egredientibus nobis de /Egypto, errorum idola corruant, et omnis perversarum doctrinarum 
cultura quatiatur. 


II. MANSIO 


Et proficiscentes filii Israel de Ramesse, castra metati sunt in Soccoth (Num. 33:5). 


Secunda Mansio. In hac coquunt panes azymos, et primum tendunt tabernacula, unde et ex re 
locus nomen accepit. SOCCOTH quippe interpretatur in lingua nostra, tabernacula, sive tentoria. 
Et ob hoc septimo mense, quinta decima die mensis solemnitas Tabernaculorum est (Levit. 23). 
Quum ergo exierimus ex /Egypto, primum tabernacula figimus, scientes nobis ad ulteriora 
pergendum. Tunc non comedimus de fermento /Egypti, de fermento malitiae et nequitiae : sed 
vescimur azymis sinceritatis et veritatis (1. Cor. 5) : Domini praecepta opere consummantes : 
"Cavete a fermento Pharisaeorum" (Matth. 16:11). In hac nobis praecipitur Mansione, ut semper 
egressionis ex /Egypto memores simus : ut celebremus transitum, id est, Phase Domini ; ut 
primogenita nostri uteri, cunctarumque virtutum, pro primogenitis /Egypti, quae percussa sunt, 
Domino consecremus. 


III. MANSIO 


Et profecti de Soccoth, castra metati sunt in Etham, quae est in extremo solitudinis (Num. 33:6). 


Tertia Mansio offertur post tabernacula, in qua primum videtur Dominus nocte in columna ignis, 
et per diem in columna nubis, ut praecedat populum, et dux itineris fiat. ETHAM nobis sonat 
fortitudo, atque perfectio, de qua et David canit : "Tu dirupisti fluvios Etham," (Ps. 73:15), id est, 
"fortes." Grandis est fortitudo, /Egyptum dimittere, et in extrema solitudine commorari. E quo 
intellegimus locum Soccoth adhuc juxta /Egypti fuisse regiones. In eo enim quod dicitur, quae 
est in extremis finibus solitudinis, ostenditur inter confinia esse eremi et /Egypti. Praeparemus 
nobis fortitudinem, assumamus perfectum robur, ut inter errorum tenebras, et confusionem 
noctis, scientiae Christi lumen appareat. Dies quoque noster nubem habeat protegentem : ut 
his ducibus ad sanctam Terram pervenire valeamus. 


IV. MANSIO 


Profectique de Etham, reversi sunt ad Phiahiroth, quod est contra Beel sephon, et castra metati 
sunt e regione Magdol (Num. 33:7). 

Quarta Mansio est PHIAHIROTH, quae interpretatur os nobilium, scribiturque per litteram HETH. 
Quidam male, hiroth, villas putant, errorque manifestus, quod pro supradicto elemento, AI 
litteram legant. BEEL-SEPHON in linguam nostram vertitur Dominus aquilonis, aut ascensus 
speculae, aut habens arcana. Porro MAGDOL, magnitudo vel turris. Assumpta igitur fortitudine 
nobilitamur in Domino, et Beel-sephon idoli arcana contemnimus, illiusque magnificentiam et 
turritam superbiam declinamus. Non enim est ab austro, unde Dominus venit, et a meridie, in 
qua sponsus recumbit in floribus ; sed possessor Aquilonis venti frigidissimi, a quo exardescunt 
mala super terram : qui quum sit frigidissimus, nomine dexter vocatur, falsum sibi assumens 
vocabulum virtutis ac dextrae, quum totus sit in sinistra. 


V. MANSIO 


Et profecti de Phiahiroth, transierunt per medium mare in deserto : et ambulaverunt viam trium 
dierum in solitudine Etham, et castra metati sunt in Mara (Num. 33:8). 


Quinta Mansio est in MARA, quae interpretatur amaritudo. Non poterant ad Rubri Maris gurgites 
pervenire, et Pharaonem cum suo exercitu videre pereuntem ; nisi postquam habuerunt in ore 
nobilitates, id est, in Domini confessione virtutes, quando crediderunt Deo, et Moysi famulo 
ejus : et audierunt ab eo : "Dominus pugnavit pro vobis [al. nobis], et vos tacebitis" (Exod. 
14:14) : et victores, Maria praecinente, in tympanis et choris resonare coeperunt carmina 
triumphantium. "Cantemus Domino, gloriose enim honorificatus est, equum et ascensorem 
projecit in mare" (Exod. 15:1). Post praedicationem Evangelii, post tabernacula transmigrantium, 
post assumptam fortitudinem, post confessionis nobilitatem, /Egyptii et Pharao rursus occurrunt. 
Unde discimus cavendas semper insidias, et invocandam misericordiam Dei, ut insequentem 
Pharaonem possimus effugere, et nobis in spirituali baptismo suffocetur. Egressis de mari Rubro, 
occurrit eremus Sur, quae et solitudo Etham dicitur, in qua tribus diebus ingredientes non 
habuerunt aquam : et pervenerunt ad Mara, quae ex amaritudine nomen accepit. Habebat fons 
aquam, et dulcedinem non habebat. Murmurat populus videns aquas, et potare non sustinens. 
Mara intellege, aquas occidentis litterae, quibus si immittatur confessio crucis, et passionis 
Dominicae sacramenta jungantur : omne quod impotabile et triste videbatur ac rigidum, vertitur 
in dulcedinem. Unde et scriptum est : "Constituit Deus populo legem et judicia, ettentavit eum" 
(Exod. 15:25). Ubi enim magnitudo gratiae, ibi magnitudo discriminis. Nec terrearis, si post 
victoriam venias ad amaritudinem : quia verum Pascha facientes, azyma cum amaritudinibus 
comedunt, et tentatio probationem, probatio spem, spes parit salutem (Rom. 5). Apud medicos 
quoque, quaedam antidotus, noxios humores temperans, ex amaritudine nuncupatur, quae 
dulcis ostenditur, restituens sanitatem : sicut e contrario voluptas atque luxuria amaritudine 
terminantur, dicente Scriptura : "Quae ad tempus pinguefacit fauces tuas, novissime vero 
amarius felle invenies" (Prov. 5:3. juxta LXX). 


VI. MANSIO 

Et profecti de Mara, venerunt in Elim, ubi erant duodecim fontes aquarum, et septuaginta 
palmae ; ibi que castra metati sunt (Num. 33:9). 


Sexta Mansio in arietes fortesque vertitur. Quam pulcher ordo virtutum : post victoriam 
tentatio, post tentationem refectio. De amaritudine venimus ad arietes, et robustos principes 
gregis, quos apud Ezechielem (Ezech. 34) Dominus judicaturum esse se dicit : quod alii eorum 
conculcaverint aquas, et compresserint oves : alii lenes et placabiles fuerint. De his et vicesimus 
octavus Psalmus loquitur : Afferte Domino Filii Dei, Afferte Domino filios arietum. Sextae 
Mansionis tenemus hospitium. Nunquam prius occurrerunt fontes purissimi, nisi ubi 
magistrorum doctrina prorupit. Nec dubium quin de duodecim Apostolis sermo sit : de quorum 
fontibus derivatae aquae, totius mundi siccitatem rigant. Juxta has aquas septuaginta creverunt 
palmae, quos et ipsos secundi ordinis intellegimus praeceptores, Luca Evangelista testante, 
duodecim fuisse Apostolos, et septuaginta discipulos minoris gradus, quos et binos ante se 
Dominus praemittebat (Luc. 6. et 10). De quibus et Paulus refert (1. Cor. 15:5,6 et 7), quod 
apparuerit Dominus primum undecim, deinde Apostolis omnibus, alios volens intellegi primos, 
et alios secundos Christi discipulos. Bibamus de hujusmodi fontibus, et dulces fructus victoriae 
devorantes, ad Mansiones reliquas praeparemur. 


VII. MANSIO 


Profectique de Elim, castra metati sunt ad Mare Rubrum (Num. 33:10). 


Mare Rubrum, quod Hebraice dicitur, JAM SUPH, septima Mansio est. Et quaeritur, quomodo 
post transitionem Maris Rubri, et fontis Mara, et Elim, rursum ad mare Rubrum venerint, nisi 
forte in itinere pergentibus, sinus quidam maris occurrerit, juxta quem castra metati sint. Aliud 
est enim transire mare : aliud in proximo figere tabernacula. E quibus monemur, etiam post 
Evangelicam disciplinam et cibos dulcissimos triumphorum, apparere nobis interdum mare : et 
praeterita discrimina poni ante oculos. Quanquam multae differentiae sit transire mare, et mare 
procul aspicere. Verbum JAM SUPH, apud Hebraeos ex mari et rubro compositum est. SUPH 
autem et Rubrum et Scyrpus vocatur. Unde possumus suspicari, quod venerint ad paludem 
quandam et lacum, qui et carecto et juncis plenus fuerit. Quod autem omnes congregationes 
aquarum Scriptura sancta mare vocet, nulla dubitatio est. Haec Mansio in Exodo non habetur : 
sed scriptum est pro ea, quod de mari Rubro venerint ad desertum Sin, quod est inter Elim et 
Sinai, quinta decima die mensis secundi egressionis eorum ex /Egypto (Exod. 16:1), id est, 
tricesima prima postquam egressi sunt de Ramesse. 


VIII. MANSIO 


Et profecti de mari Rubro, castra metati sunt in solitudine Sin (Num. 33:11). 

Octava Mansio, licet juxta ordinem Exodi septima sit. Sed sciendum, quod omnis usque ad 
montem Sinai eremus Sin vocetur, et ex tota provincia etiam locus unius Mansionis nomen 
acceperit : sicut et Moab tam urbis quam provinciae nomen est. In hac solitudine quinque 
Mansiones sunt : Jam suph, de qua supra diximus, et eremus Sin, et Dephca, et Alus, et Raphidim, 
de quibus loquemur in consequentibus. SIN autem, interpretatur rubus, vel odium, quorum 
utrumque facit ad mysticos intellectus, quod postquam venerimus ad eum locum, de quo sit 
nobis Dominus locuturus [al. locutus], grande odium mereamur inimici. Tunc videbimus ardere 
rubum, et non comburi : inflammari Ecclesiam persecutionibus, et eam, loquente in illa Domino, 
non perire. Et nota, quod in octava Mansione, in qua torcularia nostra sunt, unde et octavus 
Psalmus, hoc titulo praenotatur, desertum capimus rubi : quia plures filii desertae magis, quam 
ejus quae habet virum (Isai. 54). 


IX. MANSIO 


Et profecti de deserto Sin, castra metati sunt in Dephca (Num. 33:12). 


Nona Mansio. Hoc nomen apud Hebraeos Kpoupa, id est, pulsatio dicitur : juxta quod et 
Dominus ait : Pulsate et aperietur vobis (Matth. 7). In libro autem Hebraicorum Nominum, 
adhaesionem, remissionemque transtulimus, quod lectorem turbare non debet. Nec putet nos 
dissonantia scribere ; ibi enim juxta id quod vulgo habetur, edidimus, si medium verbum 
scribatur per BETH litteram : hic autem in Hebraico volumine scriptum repperi per PHE, quod 
elementum magis pulsationem quam glutinum sonat : sensusque est manifestus : post 
responsa Domini, post octavum numerum resurrectionis, Christi incipimus sacramenta pulsare. 
Prudentem studiosumque lectorem rogatum velim, ut sciat me vertere nomina juxta Hebraicam 
Veritatem. Alioquin in Graecis et Latinis codicibus praeter pauca, omnia corrupta repperimus : 
et miror quosdam eruditos et Ecclesiasticos viros ea voluisse transferre, quae in Hebraico non 
habentur, et de male interpretatis, fictas explanationes quaerere, ut in praesenti pro Dephca, 
legant Rephca, litteram ponentes pro littera, eo quod RES et DELETH parvo apice, distinguantur, 
et interpretantur curationem : atque exinde tropologiam similem prosequuntur. 


X. MANSIO 


Profecti de Dephca, castra metati sunt in Alus (Num. 33:13). 


Decima Mansio in Exodo non habetur, crediturque in Sin eremo contineri, eodem narrante libro. 
Profecta est omnis multitudo filiorum Israel de eremo Sin per Mansiones suas juxta os Domini, 
et venerunt Raphidim. E quo perspicuum est plures Mansiones, unius regionis vocabulo 
demonstrari. Interpretaturque ALUS, fermentum : quod tollens mulier, miscuit farinae satis 
tribus, donec fermentaretur totum (Matth. 13:33). In hac solitudine murmurat populus propter 
famem, et conversus respicit procul in nube gloriam Dei ; accepitque vespere coturnicem, et 

mane alterius diei manna (Num. 11). Et nota in Mansione decima fermentum poni, et post esum 
carnium, manna tribui, implerique Scripturam : Panem Angelorum manducavit homo (Ps. 77:35). 


XI. MANSIO 


Profecti de Alus, castra metati sunt in Raphidim : et non erat ibi aqua populo (Num. 33:14). 


Undecima Mansio est, quam violenter interpretatam in libro Hebraicorum Nominum repperi, 
vidit os sufficiens eis, aut certe, visio oris fortium : meliusque transfertur, dissolutio fortium, vel 
sanitas fortium, sive juxta proprietatem linguae Syrae, remissio manuum. Haec et in Exodo legitur 
(Cap. 17:1) post profectionem de eremo Sin. Queritur in ea populus ob ardorem sitis : fons de 
petra Oreb erumpit, et profluit : et quia tentaverunt Deum, locus Raphidim, tentationis quoque, 
id est, MESSE [al. Masa], sortitus est nomen. Moyses ascendit in montem : Jesus contra Amalec 
militat : ad crucis signum superatur inimicus : remissis orantis manibus, hostis victor insequitur. 
Sedet Moyses super lapidem dictum a Zacharia (Cap. 2. v. 5), qui septem habebat oculos : et in 
Samuelis volumine appellatur ABEN EZER, id est, lapis adjutorii (1. Reg. 4:1) : et utramque 
manum ejus Aaron, et Ur, id est, montanus, lucidusque sustentat. Devicto adversario supervenit 
Jethro, educit Zephoram, et utrumque filium ; dat concilium septuaginta Seniorum : et in typum 
Ecclesiae de gentibus congregatae, Legis immunitio, Evangelio suggerente, completur. Pulchre 
autem dissolutio, ac sanitas fortium, RAPHIDIM dicitur, vel propter dissipatum Amalec, vel 
propter sanatum Israel. Sin autem remissionem manuum juxta Syros RAPHIDIM sonat, dicemus, 
propter offensam populi : quia contra Dominum murmuravit, istud loco nomen impositum. 
Haec tangimus potius quam exponimus, breviter indicasse contenti, quod post fermentum Alus, 
et Messam Ecclesiae, soleant multiplicia daemonum adversum nos tentamenta consurgere. 


XII. MANSIO 


Et profecti de Raphidim, castra metati sunt in solitudine Sinai (Num. 33:15). 


Duodecima Mansio est. Statim tibi veniat in mentem Apostolorum numerus. Una de pluribus, 
sed major omnibus, non separatur in ordine : et praecellit in merito. Ad hunc locum 
quadragesima septima die perveniunt, Scriptura dicente : "Mense tertio egressionis filiorum 
Israel de /Egypto, in die hac transierunt in solitudine Sinai, profectique de Raphidim, venerunt in 
desertum Sinai, et castra metati sunt in eremo, seditque ibi Israel e regione montis ; et Moyses 
ascendit ad Deum : vocavitque eum Dominus de monte dicens" (Exod. 19:1. et seqq.) : et reliqua. 
Et rursum : "Vade, inquit, ad populum, et sanctifica eos hodie et cras : et lavent vestimenta sua, 
sintque parati in diem tertium : quia tertia die descendet Dominus, vidente universo populo, 
super montem Sinai" (Ibid. 10). Quod et factum est. Laveruntque vestimenta sua, et ab uxorum 
coitu separatis, die tertio descendit Dominus in montem : quo fumante, et fulgore, tonitruo, 
caligine, voce, tuba, mortalium corda terrentibus, Moyses loquebatur, et Dominus respondebat 
ei. Supputemus numerum, et inveniemus quinquagesimo die egressionis Israel ex /Egypto in 



244 


vertice montis Sinai legem datam. Unde et Pentecostes celebratur solemnitas, et postea 
Evangelii sacramentum Spiritus sancti descensione completur : ut sicut priori populo 
quinquagesimo die, vero Jubilaeo, et vero anno Remissionis, et veris quinquaginta et quingentis 
denariis, qui debitoribus dimittuntur, lex data est : Apostolis quoque, et qui cum eis erant, in 
centum viginti Mosaicae aetatis numero constitutis, descenderit Spiritus sanctus, et divisis linguis 
credentium, totus Evangelica praedicatione mundus expletus sit. Longum est si replicare velim, 
quod in lege praeceptum sit : quomodo fabricatum tabernaculum, quae varietas hostiarum, quae 
vasorum diversitas, quae indumenta Pontificis, quae Sacerdotum, et Levitarum caeremoniae, quid 
egerint : quomodo populus numeratus sit. Hoc tantum dicam, quod media pars Exodi, et totus 
Leviticus liber, et Numerorum praecepta non modica, et per singulas populi tribus distributio, et 
oblationes principum in hac Mansione descriptae sint, multorumque voluminum disputatio huic 
loco sufficere vix possit. Interpretatur autem SINAI rubi ; non unus ut supra in solitudine Sin, 
sed plures : ut ibi principium sit, hic perfectio ; ibi solitarius, numerus hic multiplex. Aliud est 
enim unam, et aliud omnes gratias possidere. 


XIII. MANSIO 


Et profecti de solitudine Sinai, castra metati sunt in sepulcris concupiscentiae (Num. 33:16). 


Tertia decima Mansio, cujus nomen ex interpretatione editum est, apud Hebraeos appellatur 
CABATORH ATTHAVA. Est autem sensus ille de Evangelio, quod Jesus baptizatus statim a Spiritu 
ductus est in desertum, et tentatus [al. tentabatur] a diabolo. Itaque et Israel post familiarem 
cum Domino sermonem, postquam juxta montem Sinai commoratus est anno uno et diebus 
quattuor, mira dispositione castrorum egressus in solitudinem PHARAN, quae interpretatur, 
onager, aut feritas, ibique succumbit malae bestiae, fastidiens caelestem panem, et /Egyptiorum 
carnes desiderans, quando multos subitum voravit incendium ; et intercedente Moyse (Num. 
11:1. et 2), humum vorax flamma consumpsit. Tunc accipiunt coturnices, et usque ad nauseam 
ac vomitum devorant. Eliguntur septuaginta Presbyteri ; vadunt ad ostium tabernaculi, duo 
remanent, Heldad et Medad, non imperii neglegentes, sed humilitate summissi, dum se honore 
arbitrantur indignos. Unde et absentes prophetant ; saturatoque populo, dum adhuc escae 
essent in ore eorum, ira Dei ascendit super eos, et occidit pingues eorum, et electos Israel 
praepedivit (Ps. 77:5) : ne ad malum velociter currerent : unde et appellatus est locus, sepulcra 
concupiscentiae ; sive ut in Septuaginta legimus, memoria desiderii. E quibus omnibus nos 
omnes docemur, qui sapientiam dimisimus saecularem, et /Egyptias ollas contempsimus, non 
debere murmurare contra caelestem Scripturarum panem, nec virulentias /Egyptiorum, qui sunt 
magnarum carnium, sed simplicem mannae cibum quaerere ; alioquin si rursus eas voluerimus 
appetere, vorabimus usque ad nauseam ; et statim Domini igne torquebimur, desideriumque 
nostrum vertetur in tumulos, ut simus sepulcra dealbata, quae foris parent hominibus speciosa, 
intus autem plena sunt ossibus mortuorum, et omni spurcitia. 


XIV. MANSIO 

Et profecti de sepulcris concupiscentiae, castra metati sunt in Aseroth (Num. 33:17). 


Quarta decima Mansio est in solitudine Pharan, quae in atria vertitur. In hac Aaron et Maria, 
propter /Ethyopissam contra Moysen murmurant, et in typum zeli, adversus Ecclesiam de 
gentibus congregatam, populus Judaeorum leprae sorde perfunditur : nec redit ad tabernaculum, 
et pristinam recipit sanitatem, donec statutum plenitudinis gentium tempus impleat [al. 
impleatur]. Et hoc prudens lector attende, quod post consummatam in duodecimo numero 
virtutem, quia superbivit Israel : et in sepulcris concupiscentiae carnes /Egyptias desideravit : 
rursum jacit aliud fundamentum, et atria, id est, vestibulum virtutis ingreditur, ostendens nobis, 
et eos qui stant, posse cadere, et qui ceciderunt, posse resurgere. Positus est enim Jesus in 
ruinam et resurrectionem multorum (Luc. 2), et ipse loquitur per Prophetam : Nunquid qui cadit, 
non resurget ? (Jerem. 8:4.) 


XV. MANSIO 


Et profecti de Aseroth, castra metati sunt in Rethma (Num. 33:18) ; pro quo supra in hoc eodem 
libro legimus : Postquam profectus est populus de Aseroth, castra metati sunt in solitudine 
Pharan. Haec est autem quinta decima Mansio. Et notandum quod reliquae Mansiones decem 
et octo, quarum nunc breviter catologus describitur, a Rethma usque ad Asiongaber, id est, 
usque ad tricesimam secundam Mansionem, sub Pharan solitudinis nomine contineantur, in 
quibus universa quae scripta sunt, diversis temporibus gesta sentimus : quae quia non sunt per 
Mansiones singulas distributa, a nobis quoque in commune dicentur, ut postea veniamus ad 
reliqua. RETHMA transfertur, sonitus, aut juniperus, quanquam plerique, apiceuBov apud 
Graecos aliud genus arboris significare contendant. Juniperum autem et primus Graduum 
Psalmus, juxta Veritatem Hebraicam sonat, ubi scriptum est : Quid detur tibi, aut quid apponatur 
tibi ad linguam dolosam ? (Ps. 119:3. et 4). Et Propheta respondet : Sagittae potentis acutae, 
cum carbonibus juniperorum : pro quo apud nos legitur, desolatoriis. Ferunt autem lignum hoc 
ignem multo tempore conservare, ita ut si prunae ex ejus cinere fuerint opertae, usque ad annum 
perveniant. E quo discimus post sepulcra concupiscentiae, et vestibula, transire nos ad lignum, 
quod multo tempore calorem tenet, ut simus ferventes spiritu, et claro sonitu atque exaltata 
voce, Evangelium Domini praedicemus. Ab hac itaque Mansione usque ad tricesimam secundam 
istiusmodi continentur historiae. Duodecim exploratores mittuntur ad Terram sanctam : botrus 
refertur in ligno, et Christi breviter passio demonstratur. Murmurat populus Judaeorum, 
gigantum impetum reformidans. Pugnat contra Amalec et Chananaeum, nolente Deo, et victus 
intellegit quae debebat in Terra sancta exercere sacrificia. Dathan et Abiron, et filii Core 
consurgunt contra Moysen et Aaron, et terrae voragine glutiuntur. Inter mortuos et viventes 
Pontifex medius turibulo armatus ingreditur, et currens [f. furens] ira Dei, sacerdotis voce 
prohibetur. Virga Aaron et florem profert et folia, et in aeternam memoriam virens siccitas 
consecratur (Num. 17). Necdum templum, et jam aeditui, necdum Sacerdotes, et Levitae 
obtulere sacrificia, et partes eorum mysticus sermo describit. Vitula rufa in holocausto 
concrematur, et cinis ejus, piacularis aspersio est (Num. 19). Quorum omnium figurae proprios 
libros flagitant, et melius reor tacere, quam pauca dicere. 

XVI. MANSIO 


Et profecti de Rethma, castra metati sunt in Remmon Phares (Num. 33:19). 


Sexta decima Mansio est, quae interpretatur Graeco sermone poiaq anoKonrj, Latine, mali punici 
divisio, quod alii malum granatum vocant. Cujus arboris fructus in Scriptura dupliciter accipitur : 
aut in Ecclesiae gremio, quae omnem turbam credentium suo cortice tegit : aut in varietate et 
consonantia virtutum, juxta illud quod scriptum est : Multitudinis autem credentium erat cor 
unum, et anima una (Act. 4:32) : sicque divisi (al. diversi) sunt singuli gradus, ut omnes eadem 
compage teneantur. 


XVII. MANSIO 


Et profecti de Remmon-Phares, castra metati sunt in Lobna (Num. 33:20). 


Septima decima Mansio est, quam in laterem possumus vertere : licet quidam Lebbona 
transferentes, male candorem interpretati sint. Legimus /Egyptios lateres in Exodo, quos 
populus faciens ingemuit (Exod. 1:14). Legimus in Malachia (Cap. 1. v. 4) lateres, pro quibus 
Idumaea destructis, politos lapides reponere nititur. Et laterem in Ezechiel (Cap. 14. v. 1) : in 
quo obsessae Jerusalem pictura describitur. E quibus discimus in itinere istius vitae, et de alio in 
aliud transitu, NUNC NOS CRESCERE, nunc decrescere, et post ordinem Ecclesiasticum saepe ad 
laterum opera transmigrare. 


XVIII. MANSIO 


Et profecti de Lebna, castra metati sunt in Ressa (Num. 33:21). 


Octava decima Mansio in frenos vertitur. Si enim post profectum, rursum ad luti opera 
descendimus, infrenandi sumus et cursus vagi atque praecipites, Scripturarum retinaculis 
dirigendi. Hoc verbum, quantum memoria suggerit, nusquam alibi in Scripturis sanctis apud 
Hebraeos invenisse me novi, absque libro apocrypho, qui a Graecis Aeniri, id est parva Genesis, 
appellatur : ibi in aedificatione turris, pro stadio ponitur, in quo exercentur pugiles et athletae, 
et cursorum velocitas comprobatur. Dicit et Psalmista : In freno et chamo maxillas eorum 
constringe, qui non approximant ad te (Ps. 31:9). Et Apostolus : Nescitis quod qui in stadio 
currunt, omnes quidem currunt ; sed unus accipit palmam ? Sic currite, ut comprehendatis (1. 
Cor. 9:24). 


XIX. MANSIO 

Et profecti de Ressa, castra metati sunt in Caaltha (Num. 33:22). 


Nona decima Mansio interpretatur Ecclesia. Vagi currentium gressus frenis ad Ecclesiam 
retrahuntur : et fores, quas ante reliquerant, rursum intrare festinant. 


XX. MANSIO 


Et profecti de Caaltha, castra metati sunt in monte Sapher (Num. 33:23). 


Vigesima Mansio interpretatur pulchritudo, et in monte decoris est constituta, de qua et quarti 
decimi Psalmi principium sonat : Domine, quis habitat in tabernaculo tuo : aut quis requiescet 
in monte sancto tuo ? VIDE QUID prosint frena. A vitiis nos retrahunt, introducunt ad virtutum 
choros, et in Christo, monte pulcherrimo, habitare faciunt. Iste, juxta Danielem, lapis excisus de 
monte sine manibus, crevit in montem magnum, et implevit omnem terram (Dan. 2:34). Iste 
juxta Ezechielem, vulneravit principem Tyri (Ezech. 27). Ad istum in Isaia et Michaea populi 
confluunt, dicentes : Venite ascendamus in montem Domini, et ad domum Dei Jacob : et docebit 
nos vias suas ; et ambulabimus in semitis ejus (Isa. 2:2; Mich. 4:1). 


XXI. MANSIO 


Et profecti de monte Sapher, castra metati sunt in Arada (Num. 33:24). 


Vicesima prima Mansio vertitur in miraculum. Quam pulcher ordo profectuum, quam egregia 
textura credentium. Post opus lateris infrenamur : post frenos in Ecclesiam introducimur : post 
habitationem Ecclesiae, ad Christum montem ascendimus, in quo positi stupemus atque 
miramur : ut noster in laudibus ejus sermo superetur, invenientes in eo, quae nec oculus vidit, 
nec auris audivit, nec in cor hominis ascenderunt (1. Cor. 2). 


XXII. MANSIO 


Et profecti de Arada, castra metati sunt in Maceloth (Num. 33:25). 


Vicesima secunda Mansio in coetus vertitur. In hac enim consistit multitudo credentium : 
Ecclesia primitivorum, virtutum omnium consonantia. Tum vere possumus dicere : Ecce quam 

bonum et quam jucundum, habitare fratres in unum (Ps. 132:1). Et, Dominus habitare fecit unius 
moris in domo (Ps. 67:7). 


XXIII. MANSIO 


Et profecti de Maceloth, castra metati sunt in Thaath (Num. 33:26). 


Vicesima tertia mansio potest et subter intellegi, sed melius pavorem interpretabimur. Venisti 
ad Ecclesiam, ascendisti ad montem pulcherrimum, stupore et miraculo Christi magnitudinem 
confiteris : vides ibi multos virtutis tuae socios : noli altum sapere, sed time. Dominus enim 
superbis resistit, humilibus autem dat gratiam (Jac. 4). Et qui se exaltat, videat ne cadat (1. Cor. 
10). Potentes potenter tormenta patientur (Sap. 6:7). TIMOR VIRTUTUM custos est : securitas 
ad lapsum facilis. Unde et in quodam Psalmo, postquam propheta dixerat : Dominus regit me, 
et nihil mihi deerit, in loco pascuae ibi me collocavit (Ps. 22:2) : jungit timorem, qui custos est 
beatitudinis, et infert : Virga tua et baculus tuus, ipsa me consolata sunt (Ibid. 4). Et est sensus : 
dum tormenta formido, servavi gratiam, quam acceperam. 


XXIV. MANSIO 


Et profecti de Thaath, castra metati sunt in Thare (Num. 33:27). Vicesima quarta Mansio, quam 
nonnulli vertunt in malitiam, vel pasturam, nec errarent si per Ai litteram scriberetur, nunc vero 
quum aspiratio duplex in extrema sit syllaba, erroris causa manifesta est. Hoc eodem vocabulo 
et eisdem litteris scriptum invenio patrem Abraham, qui in supradicto apocrypho Geneseos 
volumine, abactis corvis, qui hominum frumenta vastabant, abactoris, vel depulsoris sortitus est 
nomen. Itaque et nos imitemur Thare : et volucres caeli quae juxta viam satum triticum devorare 
festinant, solliciti prohibeamus. Nam et Abraham Patriarcha in typo Israelis, hostiarum divisit 
membra sacrificii, quae a volucribus non sinit devorari (Gen. 15:11) ; et contemptorem oculum 
effodiunt corvi de convallibus ; verusque Moyses ducit /Ethiopissam ; et Elias a corvis pascitur. 
Si habueris pavorem, sollicitus eris ; si sollicitus fueris, leo in caulas ovium tuarum introire non 
poterit : quod vel ad praepositos Ecclesiarum, vel ad custodiam refer animae tuae, ad quam leo, 
diabolus, per diversa vitiorum foramina ingredi nititur (1. Petr. 5). 


XXV. MANSIO 


Et profecti de Thare, castra metati sunt in Methca (Num. 33:28). 


Vicesima quinta Mansio vertitur in "dulcedinem." Ascendisti in excelsum, admiratus es virtutum 
choros, timuisti ruinam, abegisti insidiatores, dulcis te protinus fructus laboris insequitur : et in 
morem litterarum, radicum amaritudinem, pomorum suavitas compensabit, et dices : "Quam 

dulcia faucibus meis eloquia tua, super mei ori meo" (Ps. 111:103). Sponsumque tibi audies 
concinentem : "Mei distillant labia tua, soror mea sponsa" (Cant. 4:11). QUID ENIM suavis 
disciplina ? Quid eruditione melius ? Quid dulcius Domino ? "Gustate, et videte, quoniam suavis 
est Dominus" (Ps. 33:9). Unde et Samson qui abegerat a fructibus suis aves, et vulpes, quae 
exterminant vineas, colligaverat, leonemque interfecerat rugientem, favum invenit in ore mortui 
(Jud. 14). 


XXVI. MANSIO 


Et profecti de Methca, castra metati sunt in Asmona) Num. 33:29). 


Vicesima sexta Mansio in lingua nostra "festinationem" sonat : juxta illud quod in Psalmo 
scribitur, "Venient legati ex/Egypto" (Ps. 67:32). Pro "legatis" in Hebraeo, "festinantes" legimus : 
ut postquam dulces fructus laboris messuerimus, non simus quiete contenti et otio ; sed rursum 
ad ulteriora properantes, obliviscamur praeteritorum, et in futura nos extendamus. 


XXVII. MANSIO 


Et profecti de Asmona, castra metati sunt in Moseroth (Num. 33:30). 


Vicesima septima Mansio "vincula," sive "disciplinas" sonat, ut festino gradu pergamus ad 
magistros, et eorum teramus limina, ET PR/ECEPTA VIRTUTUM, ac mysteria Scripturarum, 
vincula putemus aeterna : juxta illud quod in Isaia dicitur : "Et Sabaim viri sublimes ad te 
transibunt, et tui erunt ; post te ambulabunt vincti manicis" (Isai. 45:14). Et "Paulus, vinctus 
Jesu Christi" (Ephes. 3:4). Duplicia sunt in Scripturis vincula quae quamdiu rupit Samson, vicit 
inimicos. Et de meretrice legimus, "vinculum in manibus ejus" (Eccl. 7:27). Et ex persona Domini 
dicentis, "Dirumpamus Vincula eorum, et projiciamus a nobis jugum ipsorum" (Ps. 2:3). Et alibi, 
"Laqueus contritus est, et nos liberati sumus" (Ps. 123:7). CHRISTI AUTEM vincula voluntaria 
sunt, et vertuntur in amplexus. Quicumque his fuerit colligatus, dicet, "Sinistra ejus sub capite 
meo ; et dextra ejus complectetur me" (Cant. 2:6). 


XXVIII. MANSIO 


Et profecti de Moseroth, castra metati sunt in Banejacan (Num. 33:31). 


Vicesima octava Mansio transfertur in "filios necessitatis," seu "stridoris." Si ab uno incipias 
numero, et paulatim addens ad septimum usque pervenias, vicesimus octavus efficitur numerus. 
Qui sint isti filii necessitatis, Psalmus ipse nos doceat : "Afferte Domino filii Dei, afferte Domino 

filios arietum" (Ps. 28:1). Quae est tanta necessitas, quae nolentibus imponatur ? Quum divinis 
Scripturis fueris eruditus, et leges earum ac testimonia vincula scieris veritatis ; contendes cum 
adversariis, ligabis eos, et vinctos duces in captivitatem ; et de hostibus quondam miseris atque 
captivis, liberos Dei facies, ut repente dicas cum Sion : "Ego sterilis et non pariens, transmigrata 
et captiva, et istos quis enutrivit ? Ego destituta et sola, et isti ubi erant ?" (Isai. 49:21) Miraris 
Isaiam : ejusdem Psalmi sacramenta cognosce. "Vox Domini in virtute, vox Domini in 
magnificentia, vox Domini confringentis cedros" (Ps. 28:4), ut postquam adversarios fregerit, et 
concusserit desertos prius gentium populos, praeparentur cervi in montibus, et sit dilectus sicut 
filius unicornium, in temploque ejus omnes dicant gloriam. Porro quod vertimus, "filios stridoris," 
ad illum sensum refer, quod timore supplicii et ejus loci ubi "est fletus et stridor dentium" (Luc. 
13), deserens diaboli vincula, Christo Domino credentium turba colla summittat. 


XXIX. MANSIO 


Et profecti de Bane jacan, castra metati sunt in monte Gadgad (Num. 33:32). 


Vicesima nona Mansio interpretatur "nuntius," sive "expeditio," et "accinctio" vel certe (quod 
nos verius arbitramur) Kaiaxorcrj, id est, "concisio." Haud aliter possumus magistri discipulorum 
atque credentium eos facere filios necessitatis, nisi praeceptores eorum interfecerimus. 
Crudeles simus in occisione eorum : non parcat manus nostra, armum, aut extremum auriculae 
de ore leonis extrahere. "Maledictus qui facit opus Domini neglegenter, et qui prohibet gladium 
suum a sanguine" (Jer. 48:10). Unde et David : "In matutino, inquit, interficiebam omnes 
peccatores terrae" (Ps. 100:8). De nuntio autem, et accinctione haec breviter possumus dicere, 
quod filiis necessitatis grandes ad virtutem stimulos suggeramus, quum eis nuntiaverimus 
praemia futurorum, et accinctos inire bella docuerimus. Horum trium quicquid magister fecerit, 
in monte consistit. 


XXX. MANSIO 


Et profecti de monte Gadgad, castra metati sunt in Jetabatha (Num. 33:33). 


Tricesima Mansio "bonitas" interpretatur, ut quum pervenerimus ad perfectum virum, in 
sacerdotalem gradum, et in aetatem plenitudinis Christi (Ephes. 4), in qua et Ezechiel erat juxta 
fluvium Chobar (Ezech. 1:1), possimus cum David in tricesimo Psalmo canere. "In te, Domine, 
speravi, non confundar in aeternum. Pastor" enim "bonus ponit animam suam pro ovibus suis" 
(Joan. 10). 


XXXI. MANSIO 

Et profecti de Jetabatha, castra metati sunt in Hebrona (Num. 33:34). 


Tricesima prima Mansio interpretatur rcapeA.euoiq, id est, "transitus," sive "transitio." Ad hanc 
venit verus Hebraeus, id est, nepctiriq, sive "transitor" qui dicere potest : "Transiens videbo 
visionem hanc magnam" (Exod. 3:3) ; de qua et Psalmista canit : “Et non dixerunt qui 
praeteribant, benedictio Domini super vos" (Ps. 128:8). Praeterit enim figura hujus mundi (1. Cor. 
7), et propterea sancti cupiunt ad meliora transire, nec praesenti statu contenti, ingemiscunt 
cottidie. "Haec recordatus sum, et effudi in me animam meam, quoniam transibo in locum 
tabernaculi admirabilis usque ad domum Dei" (Ps. 41:5). Multum est, si de omnibus Scripturis 
super verbo transitionis velim exempla congerere. 


XXXII. MANSIO 


Et profecti de Hebrona, castra metati sunt in Asion-Gaber (Num. 33:35). 


Tricesima secunda Mansio transfertur in "ligna viri," sive "dolationes hominis," quod 
significantius Graece dicitur fjuAoKiopol ctvSpoq, scribiturque per "Ai" litteram, non, ut Graeci et 
Latini errant, per "Gimel." Unde in solitudine multitudo lignorum, nisi quod seduli et diligentis 
magistri disciplina monstratur, caedentis ligna informia, et dolantis facientisque vasa diversa, 
quae in domo magna necessaria sunt ? (2. Tim. 2) Possunt "lignationes viri," saltuum et omnium 
arborum genera, ac per hoc credentium multitudinem figurare, dicente David : "Invenimus eam 
in campis silvae" (Ps. 131). Hucusque solitudo Pharan decem et octo continet Mansiones, quae 
descriptae in catalogo, in superiori itinere non ponuntur. 


XXXIII. MANSIO 


Et profecti de Asion-Gaber, castra metati sunt in deserto Sin : Haec est Cades (Num. 33:36). 


Quaeritur cur octava Mansio nunc tricesima tertia esse dicatur. Sed sciendum quod prior per 
"Samech" litteram scribitur, interpretaturque "rubus," sive "odium" : haec autem per "Sade," et 
vertitur in "mandatum." Illudque quod jungitur, "Cades," non ut plerique aestimant, "sancta" 
dicitur : sed "mutata," sive "translata." Legimus in Genesi (Cap. 28. v. 21) juxta Hebraicam 
Veritatem, ubi Judas meretricem putans Thamar, dona transmisit : et sequester munerum 
interrogat, "ubi est cadesa," hoc est, "scortum," cujus habitus a ceteris feminis immutatus est. 
In multis quoque locis hoc idem repperimus. Sin autem "sancta" interpretatur, Kcrcd cnm4>paoiv 
est intellegendum : quomodo Parcae dicuntur ab eo quod minime parcant, et bellum, quod 
nequaquam bellum sit, et lucus, quod minime luceat. In hac Mansione moritur Maria, et 
sepelitur : et propter aquas contradictionis Moyses et Aaron offendunt Dominum, et 
prohibentur transire Jordanem, missisque nuntiis ad Edom, transitus petitur, nec impetratur. 
Quis timeret post tantos profectus murmur populi, et offensam magistrorum, et viae transitus 

denegatos ? Videtur mihi in Maria Prophetia mortua : in Moyse et Aaron Legi et Sacerdotio 
Judaeorum finis impositus : quod nec ipsi ad terram repromissionis transcendere valeant, nec 
credentem populum de solitudine hujus mundi educere. Et nota quod post mortem Prophetiae, 
et aquas contradictionis ; Idumaeum [al. idumaeam] carneum atque terrenum transire non 
possint : et cum multis precibus et conatu viam non impetrent ; sed egrediatur Edom adversus 
cos in populo multo, et in manu forti. Interpretatio quoque nominis morti et offensae, et negato 
transitui convenit. Ubi enim mandatum, ibi et peccatum : ubi peccatum, ibi offensa : ubi offensa, 
ibi mors. Haec est Mansio de qua Psalmista canit, "Commovebit Dominus desertum Cades" (Ps. 
28:8) 


XXXIV. MANSIO 


Et profecti de Cades, castra metati sunt in Or monte, in extremo terrae Edom. Ascenditque Aaron 
sacerdos in montem Or, juxta praeceptum Domini, et mortuus est ibi anno quadragesimo 
egressionis filiorum Israel de terra /Egypti, mense quinto, prima die mensis. Eratque Aaron 
centum viginti trium annorum quando mortuus est in monte Or. Et audivit Chananaeus rex Arad, 
qui habitabat ad Austrum in terra Chanaan, quod venissent filii Israel (Num. 33:17 et sqq.) 


Trigesima quarta Mansio est, quam plerique interpretantur "lumen" : nec errarent, si per "Aleph" 
litteram scriberetur. Alii "pellem," et ipsi verum dicerent, si esset "Ai" positum. Nonnulli 
"foramen," quod posset accipi, si "Heth" haberet elementum. Quum autem legatur per "He" ; 
magis "mons" intellegitur : et legi potest, "Ascendit Aaron sacerdos in montis montem," id est, 
in verticem ejus. E quo animadvertimus non in monte simpliciter, sed in montis monte 
Pontificem mortuum, ut dignus locus meritis illius monstraretur. Moritur autem eo anno, quo 
novus populus repromissionis terram intraturus erat, in extremis finibus terrae Idumaeorum. Et 
quanquam in monte sacerdotium Eleazaro filio dereliquerit, Lexque eos, qui eam impleverint, 
perducat ad summum : tamen ipsa sublimitas non est trans fluenta Jordanis, sed in extremis 
terrenorum operum finibus : et plangit eum populus triginta diebus. Aaron plangitur, Jesus non 
plangitur. IN LEGE DESCENSUS ad inferos ; in Evangelio ad paradisum transmigratio. Audivit 
quoque Chananaeus quod venisset Israel, et in loco exploratorum, ubi quondam offendisse 
populum noverat, infert praelium, et captivum ducit Israel. Rursumque in eodem loco pugnatur : 
ex voto victor vincitur, victi superant, appellaturque nomen loci "Horma," id est, 
"anathema." Eadem dicere mihi non est pigrum, legentibus necessarium, quod semper humanus 
status in hujus saeculi via fluctuet, et alius in valle, alius in campis, alius moriatur in monte : nec 
in monte simpliciter, sed in montis monte, id est, in excelso vertice. Quumque nos Dei auxilio 
destitutos hostis invaserit, duxeritque captivos ; non desperemus salutem, sed iterum armemur 
ad praelium. Potest fieri, ut vincamus, ubi victi fuimus, et in eodem loco triumphemus, ubi 
fuimus ante captivi. 


XXXV. et XXXVI. MANSIO 

Et profecti de monte Or, castra metati sunt in Selmona. Profectique de Selmona, venerunt in 
Phinon (Num. 13:41. et 42). 


Hae duae Mansiones, tricesima quinta et tricesima sexta in ordine historiae non inveniuntur, sed 
scriptum est pro eis. "Egressi sunt de monte Or, perviam maris Rubri, et circumierunt terram. 
Edom" (Num. 21:4). E quo ostenditur in finibus atque circumitu terrae Edom eas positas. Nec 
secundum morem legitur : "Et profecti de monte Or, castra metati sunt in Selmona," sive "in 
Phinon," sed post ambitum terrae Idumaeorum venit ad extremum, et ait, "Profecti filii Israel 
castra metati sunt in Oboth" (Num. 33:43). Nec dixit, profecti sunt de illo et illo loco, quia duas 
Mansiones silentio praetermiserat, quas quum in supputatione tacuerit, reddit in summa. Prima 
Mansio "Selmona," interpretatur "imaguncula." Secunda "Phinon," diminutive "os," ab ore, non 
ab osse, intellege. In his Aaron mortuo, murmurant contra Deum et Moysen, manna fastidiunt, 
a serpentibus vulnerantur, et in typum Salvatoris, qui verum antiquumque serpentem in 
patibulo crucis triumphavit, diaboli venena superantur. Unde et imaguncula verae expressaeque 
imaginis Filii Dei, Passionem ejus intuens conservatur : et quod corde credit, ore pronuntiat, 
legens illud Apostoli : "Corde creditur ad justitiam, ore autem confessio fit ad salutem" (Rom. 
10:10). Simulque nota, quod utraque Mansio urcoKopiioiKtbq, appellatur, quia ex parte videmus, 
et ex parte prophetamus : et "nunc per speculum videmus in aenigmate" (1. Cor. 23). 


XXXVII. MANSIO 


Et profecti de Phinon, castra metati sunt in Oboth (Num. 33:43). 


Tricesima septima Mansio vertitur in "magos," sive "pythones" ; vel secundum verba Heliu, 
"lagoenas grandes" quae, quum musto plenae fuerint, absque spiramine, ilico disrumpuntur. 
Pugnaverunt magi contra Moysen et Aaron (Exod. 7. et seqq.) ; et a muliere, quae erat in Endor, 
et habebat, juxta Septuaginta interpretes, spiritum "pythonem," juxta Hebraeos, "magum," regi 
Israelis illuditur (1. Reg. 28). Multae sunt praestigiae et innumerabiles laquei quibus animae 
capiuntur humanae ; sed nos dicamus, in Domino confidentes, "Laqueus contritus est : et nos 
liberati sumus" (Ps. 123:7). Et, "Si ambulavero in medio umbrae mortis, non timebo mala, 
quoniam tu mecum es" (Ps. 22:4) : Cadent a latere nostro mille, et decem milia a dextris nostris 
(Ps. 90:7). Non timebimus ab incursu, et daemonio meridiano ; sed obturabimus aures nostras, 
ne audiamus voces incantantium, et Sirenarum carmina neglegamus. Post imaginem Dei, quae 
in cordis ratione monstratur, et confessionem fidei, quae ore profertur, consurgunt serpentes, 
et artes maleficae ad bella nos provocant. Sed nos, qui habemus pretiosissimum thesaurum in 
vasis fictilibus (2 Cor. 4) quae frangi possunt, ita ut quaedam vix testa remanserit, in qua hauriri 
possit aquae pusillum, omni custodia circumdemus cor nostrum. 


XXXVIII. MANSIO 


Et profecti de Oboth, castra metati sunt in Jeabarim, in finibus Moab 

(Num. 33:44). 


Tricesima octava Mansio "acervos lapidum transeuntium" sonat. Sunt sancti lapides, qui 
volvuntur super terram, leves, politi et rotunditate sua rotarum cursibus similes. Sunt et alii 
quos Propheta jubet tolli de via, ne ambulantium in eos offendant pedes. Qui sunt isti 
ambulantes ? Utique viatores et praetereuntes, qui per istud saeculum ad alias Mansiones 
transire festinant. Quod autem dicitur, "in finibus Moab," et supra scriptum est, "in solitudine 
quae respicit Moab contra solis ortum" : ostendit juxta litteram, quod hucusque in finibus terrae 
Idumaeorum fuerint, et nunc veniant ad terminos Moab, de alia provincia ad aliam transeuntes. 
NON ENIM semper uni virtuti danda est opera : sed sicut scriptum est : "Ibunt de virtute in 
virtutem" (Ps. 81:8), de alia transeundum est ad aliam : quia haerent sibi, et ita inter se nexae 
sunt, ut qui una caruerit, omnibus careat. Et tamen transire de alia ad aliam, eorum est proprie, 
qui solis justitiae ortum considerant. 


XXXIX. MANSIO 


Et profecti de Jeabarim (sive ut in secundo loco apud Hebraeos habes) lim, castra metati sunt in 
Dibon-Gad (Num. 33:45). 


Tricesima nona Mansio interpretatur, "fortiter intellecta tentatio." Pro hac in ordine historiae 
aliter scriptum repperi. Postquam enim castra metati sunt in Jeabarim, in finibus Moab, contra 
ortum solis, legitur : "Inde profecti sunt, et diverterunt ad torrentem Zared. Et de hoc loco 
proficiscentes, castra metati sunt trans Arnon : quae est in solitudine finium Amorraei : eo quod 
Arnon in terminis sit Moabitarum et Amorraeorum" (Num. 21:12. et 13) : et post haec venerunt 
ad puteum, ubi cecinit Israel carmen hoc : "Ascende putee, quem foderunt principes, et 
aperuerunt duces populorum in datore legum, et in baculo ejus : et de solitudine in Mathana 
[al. Marthanaj: et de Matthana ad torrentes Dei : et de torrentibus [al. torrente] Dei, ad excelsa : 
et de excelsis, ad vallem, quae est in regione Moab, in vertice Phasga, qui prospicit contra 
desertum" (Ibid. 17. et seqq.). Haec loca in finibus Amorraeorum quidam interpretantes, putant 
non Mansiones esse, sed transitus, nec praejudicare debere catalogo Mansionum 
extraordinariam expositionem. Alii autem spiritualibus spiritualia comparantes, nolunt regiones 
significari ; sed per locorum nomina, virtutum profectus esse : quod post magos, et 
congregationem lapidum, frequenter veniamus ad torrentes "Zared," quod interpretatur, 
"aliena descensio" : et in descensione positi, transeamus ad "Arnon," quod "maledictionem" 
sonat, quae est posita in finibus "Amorraeorum," qui vel "amari" hostes sunt, vel "multa 
loquuntur" inflati. Sin autem transierimus terminos Moab, qui de incestu generatus est, et 
recessit a vero patre : statim nobis occurrit puteus, quem nemo de plebe fodit, nullus ignobilis, 
sed principes et duces, qui jura dant populis : et canentes carmen in aqua putei, et in Dei 
muneribus gratulantes, prophetant, quo transituri sunt : ad quae perventuri loca, quod scilicet 
de deserto veniant in "Matthana," quod interpretatur "donum," et de Matthana ad "Naaliel," 
quod dicitur ad "torrentes Dei," et de Naaliel ad "Bamoth," quae interpretatur, "excelsa," sive 
"adveniens mors" : quando conformes efficimur mortis Christi, et de Bamoth occurrit nobis 
vallis humilitatis, quae tamen posita est in vertice montis "Phasga," qui interpretatur, "dolatus," 

quod nihil habeat informe et rude, sed artificis sit politus manu : qui mons respiciat solitudinem, 
quae Hebraice dicitur ISIMON. Quando enim fuerimus IN VIRTUTUM CULMINE constituti, tunc 
totius mundi ruinas, et omnium peccatorum respicimus vastitatem. Paene obliti sumus, currente 
oratione, dicere, quare "Dibon-Gad" interpretetur, "fortiter intellecta tentatio." Post Dibon-Gad 
geritur bellum contra Seon regem Amorraeorum, et Og regem Basan ; et discimus, quod quum 
venerimus ad summum, et de fonte principum regumque biberimus, ascendentes ad montem 
Phasga, non debeamus elevari in superbiam, sed [al. si] propositam nobis e contrario 
solitudinem noverimus. Ante contritionem enim elevatur cor viri, et ante gloriam humiliatur. 


XL. MANSIO 


Et profecti de Dibon-Gad, castra metati sunt in Almon Deblathaim (Num. 33:46). 


Quadragesima Mansio vertitur in contemptum palatharum, sive opprobriorum. Et per hanc 
discimus, omnia dulcia et illecebras voluptatum in saeculo contemnendas, nec inebriari nos 
debere vino, in quo est luxuria (Eph. 5). Mei non offertur in sacrificiis Dei (Levit. 2), et cera quae 
dulcia continet, non lucet in Tabernaculo, sed oleum purissimum (Exod. 25), quod de olivae 
profertur amaritudine. Mei enim distillat a labiis mulieris meretricis (Prov. 5) ; de quo puto juxta 
mysticos intellectus gustasse Jonathan, et forte deprehensum, vix populi precibus liberatum (I. 
Reg. 14). Quod autem opprobria contemnenda sint ; et, si falso objiciantur, beatitudinem 
pariant, Salvator plenissime docet. 


XLI. MANSIO 


Et profecti de Almon-Deblathaim, castra metati sunt in montibus Abarim, contra faciem Nabo 
(Num. 33:47). 


Quadragesima prima Mansio vertitur in montes transeuntium, et est contra faciem montis Nabo, 
ubi moritur et sepelitur Moyses, terra repromissionis ante conspecta (Deuter. 34). Nabo 
interpretatur, conclusio, in qua finitur Lex, et non invenitur ejus memoria. Porro gratia Evangelii 
absque ullo fine tenditur. In omnem terram exivit sonus ejus : et in fines orbis terrae verba 
ipsius (Ps. 18). Simulque considera, quod habitatio transeuntium in montibus sita sit, et adhuc 
profectu indigeat. Post montes enim plurimos ad campestria Moab et Jordanis fluenta 
descendimus, qui Interpretatur, descensio. NIHIL ENIM, ut crebro diximus, tam periculosum est, 
quam gloriae cupiditas et jactantia, et animus conscientia virtutum tumens. 


XLI I . MANSIO 

Et profecti de montibus Abarim, castra metati sunt in campestribus Moab super Jordanem juxta 
Jericho, ibique fixerunt tentoria. Ab domo solitudinis usque Abel Sitim, in planitie Moab (Num. 
33:48. et 49). 


In quadragesima secunda, quae et extrema Mansio est, cursim quae sint ges:a narremus. 
Residens in ea populus a Divino Balaam, quem mercede conduxerat Balac filius Sephor, Dei 
jussione benedicitur, et maledictio mutatur in laudes : audit vocem Domini ex profano ore 
resonantem, Orietur stella ex Jacob, et consurget homo de Israel : et percutiet principes Moab, 
et vastabit cunctos filios Seth, et erit Edom hereditas ejus. (Num. 24:17,18). Fornicatur cum 
filiabus Madian : et Phinees filius Eleazar, zelatus zelum Domini, Zamri et scortum Madianitidem 
pugione transfigit : unde et accepit praemium in aeternam memoriam, armum victimae. 
Numeratur rursum populus (Num. 26), ut interfectis pessimis, novus populus Dei censeatur. 
Interpellant quinque filiae Salphaad, et ex judicio Domini hereditatem accipiunt inter fratres suos 
(Num. 28:6), nec femineus a possessione Dei sexus excluditur. Jesus Moysi in montem succedit, 
et discit a Lege, quae spiritualiter offerre debeat in Ecclesia. Primum quid per singulos dies, 
deinde quid in sabbato, quid in Kalendis, quid in Pascha, quid in Pentecoste, quid in Neomenia 
mensis septimi, quid in Jejunio ejusdem mensis, die decimo : quid in Scenopegia, quando 
figuntur tabernacula, decima quinta die supradicti mensis. Uxorum et filiarum vota absque 
auctoritate patrum et virorum cassa memorantur ; bellum contra Madianitas : et mors Divini 
Balaam, et praedae divisio, et oblatio ex ea in tabernaculo Dei. Primi Ruben et Gad et dimidia 
tribus Manasse, ultra Jordanem in eremo possessionem accipiunt. Plurima enim habebant 
jumenta, et necdum ad id venerant, ut possent habitare cum Templo. Docetur populus, ut in 
Terra sancta idola destruat ; et nullus de priori habitatore servetur. Describitur olim cupita 
provincia, et duarum semis tribuum hereditas separatur. Numerantur tribuum principes, qui 
Terram sanctam debeant introire (Num. 34). Quadraginta duas urbes cum suburbanis suis usque 
ad mille passus per circuitum, Levitae accipiunt, tot numero, quot et istae sunt Mansiones. Et 
adduntur fugitivorum sex aliae civitates, tres intra Jordanem, et tres trans Jordanem, ut sint simul 
quadraginta octo (Num. 35). Quid fugitivorum suscipi, qui interfici debeant, qui usque ad 
mortem Pontificis maximi reservari. Succedit Deuteronomium secunda Lex, meditatorium 
Evangelii : ibique breviter discimus quae inter Pharan et Tophel et Laban et Azeroth, et loca 
aurea, abjecto Juda infelicissimo, undecim dierum via de Choreb, per viam montis Seir usque ad 
Cades-Barne Moyses populo sit locutus, et extremum canat Canticum (Deuter. 32), in quo 
apertissime Synagoga projicitur, et Ecclesia Domino copulatur, "Impinguatus est et incrassatus 
ac dilatatus, et recalcitravit dilectus, et oblitus est Dei Salvatoris sui." Et iterum : "Generatio 
pessima : filii ineruditi : ipsi ad aemulationem me provocaverunt in eo qui non erat Deus. 
Irritaverunt me in sculptilibus suis : et ego zelare hos faciam nationes, et contra gentem stultam 
irritabo cos" (Jerem. 5). Benedicuntur filii Israel. Et rursus in Simeone Judas miserandus 
excluditur. Ascendit Moyses ad montem Nabo, in verticem Phasga, qui est contra Jericho : et 
ostendit ei Dominus omnem terram Galaad usque Dan, et Nephthalim et Ephraim et Manassen, 
et universam terram Juda, usque ad mare magnum contra austrum, et regionem campestrem 
Jerichontis, civitatis palmarum, usque Segor (Deut. 34). Quis potest tanta nosse mysteria ? Quis 
in extremis Legis, et hujus vitae finibus constitutus intellegit semper sibi esse pugnandum : et 
tunc plenam victoriam dari, si fuerit in campestribus, si in ABEL SITIM, quod interpretatur, luctus 
spinarum, fleverit antiqua peccata, et spinas, quae suffocaverunt sementem verbi Dei (Luc. 8), 
et de quibus Propheta dicit : Versatus sum in miseria, dum mihi configitur spina (Ps. 31:4) : et 
tunc praeparatus, deficiente Manna, sub duce Jesu Jordanem transeat (Jos. 5) : et circumcisus 
cultro Evangelii, primum comedat de caelesti pane : et occurrat ei princeps exercituum Dei, ut 

verum Pascha nequaquam in /Egypto, sed in finibus Terrae sanctae comedat. O profundum 
divitiarum sapientiae, et scientiae Dei, quam inscrutabilia sunt judicia ejus, et investigabiles viae 
illius. Quis sapiens et intelleget haec ? Intellegens et cognoscet ea ? Quia rectae viae Domini : 
et justi ambulabunt in eis. Praevaricatores autem corruent in illis. 


{79} 

Epistola LXXIX 


(alias 9; scripta circa an. 400) 


Ad Salvinam 


Salvinam mulierem nobilissimam de Nebridii mariti morte consolatur, et post mortui viri laudes, 
quo modo superstites ex eo parvulos, educare, qualemque ipsa vitam traducere debeat, docet, 
et a secundis nuptiis dehortatur. 

79:1 Vereor, ne officium putetur ambitio ; et quod illius exemplo facimus, qui ait : Discite a 
me, quia mitis sum et humilis corde (Matth. 11:29), gloriae facere appetitione dicamur : et non 
viduam alloqui, et in angustia constitutam ; sed aulae nos insinuare regali ; et sub occasione 
sermonis, amicitias potentium quaerere. Quod liquido non putabit, qui scierit esse praeceptum, 
Personam pauperis non accipies in judicio (Levit. 19:15) : ne sub praetextu misericordiae, quod 
injustum est judicemus. UNUSQUISQUE enim non hominum, sed rerum pondere judicandus est. 
Nec diviti obsunt opes, si eis bene utatur : nec pauperem egestas commendabiliorem facit, si 
inter sordes et inopiam peccata non caveat. Utriusque nobis rei testimonium, et Abraham 
Patriarcha, et quotidiana exempla suppeditant : quorum alter in summis divitiis amicus Dei fuit ; 
alii cottidie in sceleribus deprehensi, poenas legibus solvunt. Alloquimur igitur pauperem 
divitem, ut nesciat ipsa quae possidet. Neque enim marsupium ejus discutimus, sed animae 
puritatem. Loquimur ad eam, cujus faciem ignoramus, et virtutes novimus, quam nobis fama 
commendat, cujus venerabiliorem pudicitiam adolescentia facit. Quae mortem juvenis mariti sic 
flevit, ut exemplum conjugii dederit, sic tulit, ut eum profectum crederet [al. crederes], non 
amissum. Orbitatis magnitudo, religionis occasio fuit. Nebridium suum sic quaerit absentem, ut 
in Christo praesentem noverit. Cur ergo ad eam scribimus, quam ignoramus ? Triplex nimirum 
causa est. Prima, quia pro officio Sacerdotii omnes Christianos filiorum loco diligimus, et 
profectus eorum nostra est gloria. Altera, quia pater defuncti intima mihi necessitudine 
copulatus fuit. Extrema, quae et validior, quod filio meo Avito roganti negare nihil potui ; qui 
crebris litteris interpellatricem duri judicis viduam (Luc. 8) superans, et multorum mihi, ad quos 
ante super eadem materia scripseram, exempla poponens, ita suffudit pudorem negantis, ut 
plus considerarem quid ille cuperet, quam quid me facere conveniret. 

79:2 Alius forsitan laudet Nebridium, quod de sorore generatus Augustae, et in materterae 
nutritus sinu, invictissimo Principi ita carus fuit, ut ei conjugem nobilissimam quaereret, et bellis 
civilibus Africam dissidentem, hac velut obside sibi fidam redderet. Mihi a principio statim illud 
est praedicandum, quod quasi vicinae mortis praescius, inter fulgorem palatii, et honorum 
culmina quae aetatem anteibant, sic vixit, ut se ad Christum crederet profecturum. Sacra narrat 

historia, Cornelium centurionem cohortis Italicae in tantum acceptum Deo, ut Angelum ad eum 
mitteret, et omne mysterium, quo Petrus de circumcisionis angustiis transferebatur ad praeputii 
latitudinem, ad illius merita pertinere doceret, qui primus ab Apostolo baptizatus, salutem 
Gentium dedicavit. Scriptumque est de eo : Erat vir quidam in Caesarea, nomine Cornelius, 
centurio cohortis quae dicitur Italica, religiosus, et timens Deum cum omni domo sua, faciens 
eleemosynas multas plebi, et orans Deum semper (Act. 10:1,2). Quicquid de illo dicitur, hoc 
nomine commutato, in Nebridio meo vindico. Sic religiosus fuit, et amator pudicitiae, ut virgo 
sortiretur uxorem : sic timens Deum cum universa domo sua, ut oblitus dignitatis, omne 
consortium cum Monachis haberet et Clericis : tantasque eleemosynas faceret in populis, ut 
fores ejus pauperum ac debilium obsiderent examina. Certe sic semper orans Deum, ut illi quod 
optimum esset, eveniret. Raptus est, ne malitia mutaret mentem ejus, quia placita erat Deo 
anima illius (Sap. 4:11). Unde et ego possum super eo vere abuti Apostoli voce, dicentis : In 
veritate cognovi, quoniam non est personarum acceptor Deus ; sed in omni proposito, qui timet 
Deum, et operatur justitiam, acceptus est illi (Act. 10:34). Nihil nocuit militanti paludamentum, 
et baltheus, et Apparitorum catervae : quia sub habitu alterius, alteri militabat. Sicut e contrario 
aliis nihil prodest vile palliolum, furva tunica, corporis illuvies, et simulata paupertas, si nominis 
dignitatem operibus destruant. Legimus, et in Evangelio de alio centurione Domini 
testimonium : Nec in Israel tantam fidem inveni (Matth. 8:10). Et ut ad superiora redeamus, 
Joseph, qui et in egestate et in divitiis dedit experimenta virtutum, qui et servus et dominus, 
docuit animae libertatem, nonne post Pharaonem regiis ornatus insignibus, sic Deo carus fuit, ut 
super omnes Patriarchas, duarum tribuum pater fieret ? Daniel et tres pueri sic praeerant 
Babyloniae opibus, et sic erant inter principes civitatis, ut habitu Nabuchodonosor, Deo mente 
servirent. Mardochaeus et Esther inter purpuram, sericum, et gemmas, superbiam humilitate 
vicerunt, tantique fuere meriti, ut captivi victobus imperarent. 

79:3 Haec illud tendit oratio, ut ostendam juvenem meum conjunctionem regalis sanguinis, 
et affluentiam divitiarum, atque insignia potestatis, materiam habuisse virtutum, dicente 
Ecclesiaste : Sicut protegit sapientia, sic protegit et pecunia (Eccl. 7:13). Nec statim illud huic 
testimonio putemus adversum : Arnen dico vobis, difficile dives intrabit in regnum caelorum 
(Matth. 19:23,24). Et rursum : Dico vobis, facilius est camelum per foramen acus transire, quam 
divitem intrare in regnum caelorum (Mare. 10:24,25). Alioquin Zachaeus publicanus, quem 
ditissimum commemorat Scriptura, contra hanc sententiam salvatus videbitur. Sed quomodo 
quod apud homines impossibile est, apud Deum possibile fiat, Apostoli consilium docet 
scribentis ad Timotheum. Divitibus hujus saeculi praecipe, non superbe sapere, nec sperare in 
incerto divitiarum suarum, sed in Deo vivo, qui praestat nobis omnia abundanter ad fruendum 
(1. Tim. 6:17). Benefaciant, divites sint in operibus bonis, facile tribuant ; communicent, 
thesaurizent sibi fundamentum bonum in futurum, ut apprehendant veram vitam. Didicimus 
quomodo camelus introire possit per foramen acus : quomodo animal tortuosum, deposito 
pondere sarcinarum, assumat sibi pennas columbae (Ps. 54), et requiescat in ramis arboris, quae 
de sinapis semente succrevit (Matth. 13). Legimus in Isaia, camelos. Madian et Epha et Saba, 
aurum et tus ad urbem Domini deportantes (Isai. 60). In typo horum camelorum, Ismaelitae 
negotiatores stacten et thymiama, et resinam, quae nascitur in Galaad (Jer. 8), et cutem 
vulneribus obducit, /Egyptiis deferunt : tantaeque felicitatis sunt, ut emant et vendant Joseph 
(Gen. 37), et mercimonium eorum salus mundi sit. Docet et /Esopi fabula, plenum muris 
ventrem per angustum foramen egredi non valere. 

79:4 Ergo Nebridius meus cottidie illud revolvens : "Qui volunt divites fieri, incidunt in 
tentationem et laqueum diaboli, et desideria multa" (1. Tim. 6:9). Quicquid et Imperatoris 
largitio, et honoris insulae dederant, in usus pauperum conferebat. Noverat enim a Domino esse 

praeceptum : "Si vis perfectus esse, vade, vende omnia quae habes, et da pauperibus, et veni, 
sequere me" (Matth. 19:21). Et quia hanc sententiam implere non poterat, habens uxorem et 
parvulos liberos, et multam familiam, faciebat sibi amicos de iniquo mamona, qui se reciperent 
in aeterna tabernacula (Luc. 16). Nec semel abjiciebat sarcinam, quod fecerunt Apostoli, patrem, 
rete, et naviculam relinquentes (Id. 5) : sed ex aequalitate, aliorum inopiae suam abundantiam 
communicabat, ut postea illorum divitiae, hujus indigentiam sustentarent (2. Cor. 8). Scit ipsa, 
cui libellus hic scribitur, me non nota, sed audita narrare : nec ex aliquo in me beneficio, 
scriptorum more Graecorum, gratiam lingua reddere. Procul a Christianis ista suspicio. 
"Habentes victum et vestitum, his contenti sumus" (1. Tim. 6:8). Ubi vile olusculum, et cibarius 
panis, et cibus potusque moderatus : ibi divitiae supervacuae, ibi nulla adulatio, quae vel 
praecipue fructum respicit. E quo colligitur, fidele esse testimonium, quod causas non habet 
mentiendi. 

79:5 Ac ne quis putet me solas in Nebridio praedicare eleemosynas, quanquam et has 
exercuisse sit magnum, de quibus dicitur : "Sicut aqua exstinguit ignem, ita eleemosyna 
exstinguit peccatum" (Eccli. 3:33), ad ceteras virtutes ejus veniam, quas singulas in paucis 
hominibus deprehendimus. Quis fornacem regis Babylonii sine adustione ingressus est ? (Dan. 
3.) Cujus adolescentis /Egyptia domina pallium non tenuit ? (Gen. 39.) Quae uxor Eunuchi nullos 
creat liberos voluptate transacta ? Quem hominum disputatio illa non terreat : "Video aliam 
legem in membris meis, repugnantem legi mentis meae, et captivum me ducentem in lege 
peccati, quae est in membris meis ?" (Rom. 7:23.) Mirum dictu est, nutritus in palatio, 
contubernalis et condiscipulus Augustorum [Arcadii et Honorii], quorum mensae ministrat orbis, 
et terrae ac maria serviunt, inter rerum omnium abundantiam, in primo aetatis flore tantae 
verecundiae fuit, ut virginalem pudorem vinceret, et ne levem quidem obsceni rumoris in se 
fabulam daret. Deinde purpuratorum propinquus, socius, consobrinus, eisdem cum ambobus 
studiis eruditus (quae res etiam externorum mentes sibi conciliat) non est inflatus superbia, nec 
ceteros homines adducta fronte contempsit : sed cunctis amabilis, ipsos principes amabat ut 
fratres, venerabatur ut dominos ; et in illorum salute, suam salutem positam fatebatur. 
Ministros autem eorum, et universum ordinem palatii, quo regalis frequentatur ambitio, sic sibi 
caritate sociarat, ut qui merito inferiores erant, officiis se pares arbitrarentur. Difficile factu est, 
gloriam virtute superare : et ab his diligi, quos praecedas. Quae vidua non hujus auxilio 
sustentata est ? Quis pupillus non in eo reperit patrem ? Totius Orientis Episcopi ad hunc 
miserorum preces, et laborantium desideria conferebant. Quicquid ab Imperatore poscebat, 
eleemosyna in pauperes, pretium captivorum, misericordia in afflictos erat. Unde et ipsi 
Principes libenter praestabant, quod sciebant, non uni, sed pluribus indulgeri. 

79:6 Quid ultra differimus ? Omnis caro fenum, et omnis gloria ejus quasi flos feni (Isai. 40:6). 
Reversa est terra in terram suam : dormivit in Domino, et appositus est ad patres suos, plenus 
dierum ac luminis, et nutritus in senectute bona. Cani enim hominis sunt sapientia ejus (Sap. 4). 
In brevi aetate tempora multa complevit. Tenemus pro eo dulcissimos liberos. Uxor heres 
pudicitiae pretium est. Nebridius pusio, patrem quaerentibus exhibet. Sic oculos, sic ille manus, 
sic ora ferebat (/Eneid. lib. 3). Scintilla vigoris paterni lucet in filio : et similitudo morum per 
speculum carnis erumpens. Ingentes animos angusto in pectore versat (Georgica 4). Jungitur ei 
germana, rosarum et liliorum calathus, eboris ostrique commercium. Sic refert ore patrem, ut 
ad venustatem propensior sit. Sic matrem mixta pingit similitudine, ut in uno corpore utrumque 
agnoscas. Ita suavis est, et mellitula, ut honor sit omnium propinquorum. Hanc tenere non 
dedignatur Augustus : hanc fovere in sinu Regina laetatur. Certatim ad se omnes rapiunt. 
Pendet ex collo, haeret in brachiis singulorum. Garrula atque balbutiens, linguae offensione fit 
dulcior. 

79:7 Habes igitur, Salvina, quos nutrias, in quibus virum absentem tenere te credas. Ecce 
hereditas Domini, filii merces, fructus ventris (Ps. 126:3). Pro uno homine duos filios recepisti, 
auctus est numerus caritatis. Quicquid debebas marito, redde filiis. Amore praesentium absentis 
desiderium tempera. Non est parvi apud Deum meriti, bene filios educare. Audi Apostolum 
commonentem : "Vidua eligatur non minus annorum sexaginta, quae fuerit unius viri uxor, in 
bonis operibus habens testimonium, si lilios educavit, si hospitalis fuit, si sanctorum pedes lavit, 
si afflictis abundanter praebuit, si omne opus bonum subsecuta est (1. Tim. 5:9. et 10). Didicisti 
catalogum virtutum tuarum, quid debeas nomini tuo, quibus meritis secundum pudicitiae 
gradum possideas. Nec te moveat, quod sexagenaria eligatur vidua, et putes adolescentulas ab 
Apostolo reprobari. Et te crede eligi ab eo, qui discipulo dixerat : Nemo adolescentiam tuam 
contemnat (Ibid. 4:12) ; non continentiam, sed aetatem. Alioquin omnes quae ante sexaginta 
annos viduatae sunt, hac lege accipient maritos. Sed quia rudem Christi instituebat Ecclesiam, 
et omni ordini providebat, praecipueque pauperibus, quorum ei cura cum Barnaba fuerat 
demandata ; illas vult Ecclesiae opibus sustentari, quae propriis manibus non queunt laborare, 
quae vere viduae sunt, quas et aetas probat, et vita. Heli Sacerdos offendit Deum ob vitia 
liberorum. Ergo e contrario placatur Deus virtutibus eorum, "si permanserint in fide et caritate, 
et sanctitate cum pudicitia" (1. Tim. 2:15). "O Timothee, te ipsum castum custodi" (Tim. 5:22). 
Absit ut sinistrum quippiam mihi de te suspicari liceat ; SED EX abundantia lubricam aetatem 
monuisse, pietatis est. Quae dicturus sum, non tibi, sed puellaribus annis dicta intellege. "Vidua 
quae in deliciis est, vivens mortua est" (2 Tim. 5:6). Hoc vas electionis loquitur ; et de illo 
profertur thesauro, qui confidenter ajebat, "An experimentum quaeritis ejus, qui in me loquitur 
Christus ?" (2. Cor. 13:3.) Hoc ille pronuntiat, qui libere sub persona sua fragilitatem humani 
corporis fatebatur. "Non enim quod volo bonum, hoc operor, sed quod nolo malum" (Rom. 7:19). 
Et propterea subjicio [al. castigo] et redigo in servitutem corpus meum, ne aliis praedicans, ipse 
reprobus inveniar" (1. Cor. 9). Si ille timet, quis nostrum potest esse securus ? Si David amicus 
Domini, et Salomon amabilis ejus, victi sunt quasi homines, ut et ruinae nobis ad cautionem, et 
paenitudinis ad salutem exempla praeberent, quis in lubrica via lapsum non metuat ? Procul sint 
a conviviis tuis Phasides aves, crassi turtures, Attagen Ionicus, et omnes aves, quibus amplissima 
patrimonia avolant. Nec ideo te carnibus vesci non putes, si suum, leporum atque cervorum, et 
quadrupedum animantium esculentias reprobes. Non enim haec pedum numero, sed suavitate 
gustus judicantur. Scimus ab Apostolo dictum : "Omnis creatura Dei bona est, et nihil 
rejiciendum, quod cum gratiarum actione percipitur" (1. Tim. 3:4). Sed idem loquitur : "Bonum 
est vinum non bibere, et carnem non manducare" (Rom. 14:21.). Et in alio loco : "Nolite inebriari 
vino, in quo est luxuria" (Ephes. 5:18). Omnis creatura Dei bona est. Audiant haec mulieres, quae 
sollicitae sunt, quomodo placeant viris. Comedant carnes, quae carni serviunt, quarum fervor 
despumat in coitum, quae maritis alligatae, generationi ac liberis dant operam. Quarum uteri 
portant fetus, earum et intestina carnibus impleantur. Tu vero quae in tumulo mariti sepelisti 
omnes pariter voluptates ; quae litam purpurisso et cerussa faciem, super feretrum ejus lacrimis 
diluisti ; quae pullam tunicam, nigrosque calceolos, candidae vestis et aurati socci depositione 
sumpsisti, nihil habes necesse aliud, nisi perseverare in jejunio. Pallor et sordes gemmae tuae 
sint : plumarum mollicies juvenilia membra non foveat. Balnearum calor novum adolescentulae 
sanguinem non incendat. Audi quidex persona viduae [Didonis] continentis ethnicus Poeta 
decantet : 

Ille meos, primus qui me sibi junxit, amores 
Abstulit : ille habeat secum, servetque sepulcro. 


(/Eneid. lib. 4.) 

Si tanti vilissimum vitrum, quanti pretiosissimum margaritum ? Si communi lege naturae damnat 
omnes Gentilis vidua voluptates, quid exspectandum est a vidua Christiana, QU/E PUDICITIAM 
suam non solum ei debet, qui defunctus est, sed et ei, cum quo regnatura est ? 


79:8 Quaeso te, ne generalia monita, et conveniens puellari sermo personae suspicionem tibi 
injuriae moveant, et arbitreris me objurgantis animo scribere, non timentis : cujus votum est, te 
nescire quae metuo. Tenera res in feminis fama pudicitiae est : et quasi flos pulcherrimus cito 
ad levem marcescit auram, levique flatu corrumpitur, maxime ubi et aetas consentit ad vitium, 
et maritalis deest auctoritas, cujus umbra tutamen uxoris est. Quid facit vidua inter familiae 
multitudinem ? Inter ministrorum greges ? Quos nolo contemnat ut famulos, sed ut viros 
erubescat. Certe si ambitiosa domus haec officia flagitat, praeficiat his senem honestis moribus, 
cujus honor dominae dignitas sit. Scio multas, clausis ad publicum foribus, non caruisse infamia 
servulorum, quos suspectos faciebat, aut cultus immoderatus, aut crassi corporis nitor, aut aetas 
apta libidini, aut ex conscientia amoris occulti, securus animi tumor ; qui etiam bene 
dissimulatus, frequenter erumpit in publicum, et conservos quasi servos despicit. Hoc ex 
abundantia dictum sit, ut omni diligentia custodias cor tuum, et caveas quicquid de te fingi 
potest. 

79:9 Non ambulet juxta te calamistratus Procurator, non histrio fractus in feminam, non 
cantoris diabolici venenata dulcedo, non juvenis volsus et nitidus. Nihil artium scenicarum, nihil 
tibi in obsequiis molle jungatur. Habeto tecum viduarum et virginum choros, habeto tui sexus 
solatia. Ex ancillarum quoque moribus dominae judicantur. Certe quum tecum sancta sit mater, 
et lateri tuo amita haereat virgo perpetua, non debes periculose externorum consortia quaerere, 
de tuorum societate secura. Semper in manibus tuis sit divina lectio, et tam crebrae orationes, 
ut omnes cogitationum sagittae, quibus adolescentia percuti solet, hujusmodi clypeo repellantur. 
Difficile est, quin potius impossibile, perturbationum initiis carere quempiam, quas significantius 
Graeci rcponaGeiaq vocant : nos, ut verbum vertamus e verbo, antepassiones possumus dicere, 
eo quod incentiva vitiorum, omnium titillent animos, et quasi in meditullio nostrum judicium sit, 
vel abjicere cogitata, vel recipere. Unde et naturae Dominus in Evangelio loquebatur : "De corde 
exeunt cogitationes malae, homicidia, adulteria, fornicationes, furta, falsa testimonia, 
blasphemiae" (Matth. 15:19). E quo perspicuum est, juxta alterius libri testimonium, proclivius 
esse cor hominis a pueritia ad malum (Genes. 8) : et inter opera carnis et spiritus, quae Apostolus 
enumerat (Galat. 5), mediam animam fluctuare, nunc haec, nunc illa cupientem. 

Nam vitiis nemo sine nascitur : optimus ille est, 

Qui minimis urgetur. 

(Horatius lib. 1. Sat. 3) 


velut si 

Egregio inspersos reprehendas corpore naevos 


(Ibid. Sat. 6). 

Hoc est quod aliis verbis Propheta significat : Turbatus sum, et non sum locutus (Ps. 76:5). Et in 
eodem volumine : Irascimini, et nolite peccare (Ps. 4:5). Et illud Architae Tarentini ad villicum 
neglegentem : Jam te verberibus enecassem, nisi iratus essem. Ira enim viri justitiam Dei non 
operatur (Jacob. 20:1). Quod de una perturbatione dictum est, referamus ad ceteras. SICUT 
IRASCI hominis est, et iram non perficere, Christiani : sic omnis caro concupiscit quidem ea, quae 
carnis sunt ; et quibusdam illecebris ad mortiferas animam voluptates trahit : sed nostrum est, 
voluptatis ardorem majore Christi amore restringere, et lasciviens [al. lascivia] jumentum frenis 
inediae subjugare : ut non libidinem, sed cibos quaerat ac desideret, ET SESSOREM Spiritum 
Sanctum, moderato atque composito portet incessu. 

79:10 Quorsum ista ; Ut hominem esse te noveris, et passionibus humanis, nisi caveris, 
subjacere. De eodem cuncti facti sumus luto, eisdem compacti exordiis. In serico et in pannis 
eadem libido dominatur. Nec regum purpuras timet, nec mendicantium spernit squalorem. 
Multoque melius est, stomachum te dolere, quam mentem : imperare corpori, quam servire : 
gressu vacillare, quam pudicitia. Nec statim nobis paenitentiae subsidia blandiantur, quae sunt 
infelicium remedia. Cavendum est vulnus, quod dolore curatur. Aliud est, integra nave et salvis 
mercibus, portum salutis intrare : aliud, nudum haerere tabulae, et crebris fluctuum recursibus 
ad asperrima saxa collidi. Nesciat vidua digamiae indulgentiam, nec noverit illud Apostoli : 
Melius est nubere, quam uri (1. Cor. 7:9). Tolle quod pejus est uri, et per se bonum non erit 
nubere. Procul sint Haereticorum calumniae. Scimus honorabiles nuptias, et cubile 
immaculatum (Hebr. 13:4). Etiam de Paradiso expulsus Adam, unam uxorem habuit. Primus 
Lamech maledictus et sanguinarius, et de Cain stirpe descendens, unam costam divisit in duas, 
et plantarium digamiae protinus diluvii poena subvertit. Unde illud Apostoli, quod fornicationis 
metu indulgere compellitur, scribens ad Timotheum : "Volo adolescentulas nubere, filios 
procreare, matris familias esse, nullam occasionem dare adversario maledicti causa" (1. Tim. 
5:14). Et cur indulserit, statim subjecit : "Jam quaedam declinaverunt post Satanam." E quo 
intellegimus, illum non stantibus coronam, sed jacentibus manum porrigere. Vide qualia sint 
secunda matrimonia, quae lupanaribus praeferuntur, "quia declinaverunt quaedam post 
Satanam." Ideo adolescentula vidua, quae se non potest continere, vel non vult, maritum potius 
accipiat, quam diabolum. 

79:11 Pulchra nimirum et appetenda res, quae Satanae comparatione suscipitur. Fornicata est 
quondam et Jerusalem, et divaricavit pedes suos omni tanseunti (Ezech. 16:2). In /Egypto 
primum devirginata est, et ibi fractae sunt mammae ejus. Quumque ad deserta venisset, et 
morarum Moysi ductoris impatiens, quasi oestro libidinis furibunda dixisset : "Isti sunt dii tui 
Israel, qui te eduxerunt de terra /Egypti" (Exod. 32:4), accepit praecepta non bona, et 
justificationes pessimas, in quibus non viveret, sed puniretur : Quid ergo mirum, si et 
lascivientibus viduis, de quibus in alio loco Apostolus dixerat : "Quum luxuriatae fuerint in 
Christo, nubere volunt habentes damnationem, quia primam fidem irritam fecerunt" (1. Tim. 
5:11), concessit digamiae praecepta non bona, et justificationes pessimas ; ita secundum 
indulgens maritum, ut et tertium, et si liberet, etiam vicesimum ; ut scirent sibi non tam viros 
datos, quam adulteros amputatos ? Haec, filia in Christo carissima, inculco, et crebrius repeto, 
ut posteriorum oblita, in priora te extendas : habens tui ordinis quas sequaris, Judith de Hebraea 
historia, et Annam filiam Phanuelis de Evangelii claritate [al. caritate], quae diebus et noctibus 
versabantur in Templo, et orationibus atque jejuniis thesaurum pudicitiae conservabant. Unde 
et altera in typo Ecclesiae, diabolum capite truncavit ; altera Salvatorem mundi prima suscepit, 
sacramentorum conscia futurorum. Illud in calce sermonis quaeso, ut brevitatem libelli, non de 
inopia eloquii, vel de materiae sterilitate, sed de pudoris magnitudine aestimes accidisse ; dum 
vereor ignotis me diu ingerere auribus, et occultum legentium judicium pertimesco. 

{80} 

Epistola LXXX 


(in antiquis editionibus 63; in Benedictinam. caret) 


Sive praefatio Rufini in libros flepi Apxtov Origenis 


Rufinus ut Origenem veluti ab adscriptis erroribus expurgatum, cunctis legendum obtrudat, 
Hieronymum suae sententiae socium laudat, et Origenianarum opinionum fautorem mentitur : 
quae res maximum inter utrumque dissidium peperit. 

80:1 "Scio quam plurimos fratrum scientiae scripturarum desiderio provocatos, poposcisse ab 
aliquantis eruditis viris, et Graecarum litterarum peritis, ut Origenem Romanum facerent, et 
Latinis auribus condonarent. Inter quos etiam frater et collega noster ab Episcopo Damaso 
deprecatus, quum Homilias duas de Cantico Canticorum in Latinum transtulisset ex Graeco, ita 
in illo opere ornate magnificeque praefatus est, ut cuivis legendi Origenem, et avidissime 
perquirendi desiderium commoveret, dicens illius animae convenire quod dictum est : 
"Introduxit me rex in cubiculum suum" (Cant. 1:3) ; asserens quod, quum in ceteris libris omnes 
vincat, in Canticis Canticorum etiam ipse se vicerit. Pollicetur sane in ipsa Praefatione, se et ipsos 
in Cantica Canticorum libros, et alios quam plurimos Origenis, Romanis auribus largiturum. Sed 
ille, ut video, in stilo propio placens, rem majoris gloriae sequitur, ut pater verbi sit potius, quam 
interpres. Nos ergo rem ab illo quidem coeptam sequimur et probatam : sed non aequis 
eloquentiae viribus, tanti viri ornare possumus dicta. Unde vereor ne vitio meo id accidat, ut is 
vir, quem ille, alterum post Apostolos Ecclesiae doctorem scientiae ac sapientiae merito 
comprobavit [al. comprobat] inopia sermonis nostri longe esse inferior videatur. 

80:2 "Quod ego saepe [al. Saepius] considerans reticebam, nec deprecantibus me frequenter 
in hoc opus fratribus annuebam. Sed tua vis, fidelissime frater Macari, tanta est, cui obsistere 
ne imperitia quidem potest ; propter quod ne te ultra tam gravem paterer exactorem, etiam 
contra [al. citra] propositum meum cessi : ea tamen lege atque ordine, ut quantum fieri potest, 
interpretando sequar regulam praecessorum. Et ejus praecipue viri (Hieronymi), cujus superius 
fecimus mentionem ; qui quum ultra septuaginta libellos Origenis, quos Homiliticos appellavit, 
aliquantos etiam de Tomis in Apostolum scriptis transtulisset in Latinum, in quibus quum 
aliquanta offendicula inveniantur in Graeco, ita elimavit omnia, interpretando, atque purgavit, 
ut nihil in illis quod a fide nostra discrepet, Latinus lector inveniat. Hunc ergo etiam nos, licet 
non eloquentiae viribus, disciplinae tamen regulis in quantum possumus sequimur, observantes 
scilicet, ne [al. ut] ea quae in libris Origenis a seipso discrepantia inveniuntur atque contraria, 
proferamus. Cujus diversitatis causam plenius tibi in Apologetico, quem Pamphilianus pro libris 
ipsius Origenis scripsit, edidimus, brevissimo libello superaddito, in quo evidentibus, ut arbitror, 
probamentis corruptos esse in quam plurimis ab Haereticis et malevolis libros ejus ostendimus : 
et istos praecipue, quos nunc exigis ut interpreter, id est, nepi Apxtov, quod de principiis, vel de 
principatibus [al. potestatibus], dici potest, qui sunt revera alias et obscurissimi et difficillimi. De 
rebus enim ibi talibus disputat, in quibus Philosophi omni sua aetate consumpta, nihil invenire 
potuerunt. Hic vero noster quantum potuit id egit, ut creatoris fidem et creatarum rerum 
rationem [al. creaturarum naturam], quam illi ad impietatem traxerunt, ad pietatem ipse 

converteret. Sicubi ergo nos in libris ejus aliquid contra [al. circa] id invenimus, quod ab eo 
ceteris locis fideliter de Trinitate [al. de pietate de, etc.] fuerat definitum, veluti adulteratum hoc 
et alienum, aut praetermisimus, aut secundum eam regulam protulimus, quam ab ipso 
frequenter invenimus affirmatam. Si qua sane, velut peritis jam et scientibus loquens, dum 
breviter transire vult, obscurius protulit : nos ut manifestior fieret locus, ea quae de ipsa re in 
aliis ejus libris apertius legeramus, adjecimus, explanationi studentes ; nihil tamen nostrum 
diximus : sed licet in aliis locis, dicta sua tamen ipsi reddidimus [al. sibi reddimus]. Hoc autem 
idcirco in Praefatione commonui ; ne forte calumniatores inde se criminandi putarent invenisse 
materiam. Sed viderint ipsi, quid perversi et contentiosi homines agant. 

80:3 “Nobis interim tantus labor, si tamen orantibus vobis Deus annuerit [al. juverit aut 
adjuverit], idcirco susceptus est, non ut calumniosorum ora [al. calumniosis os] (quod fieri non 
potest, licet forte etiam hoc Deus faciet) clauderemus ; sed ut proficere ad scientiam rerum 
volentibus, materiam praeberemus. Illud sane omnem, qui hos libros vel descripturus est, vel 
lecturus, in conspectu Dei Patris et Filii et Spiritus Sancti contestor atque convenio, per futuri 
regni fidem, per resurrectionis ex mortuis sacramentum, per illum qui praeparatus est diabolo 
et angelis suis aeternum ignem, sic non illum locum aeterna hereditate possideat, ubi est fletus 
et stridor dentium (Matth. 8:12) ; et ubi ignis eorum non exstinguetur, et vermis eorum non 
morietur (Mare. 9:43), ne quis addat aliquid huic scripturae, ne auferat, ne inferat, ne immutet ; 
sed conferat cum exemplaribus, unde scripserit, et emendet ad litteram, et distinguat, et 
inemendatum vel non distinctum codicem non habeat ; ne sensuum difficultas, si distinctus 
codex non sit, majores obscuritates legentibus generet." 

{81} 

Epistola LXXXI 


(alias 66 ; scripta hoc an. 399) 


Ad Rufinum 


Quum obliquis Rufini laudibus in suspicionem traheretur haeresis Origenianae, incitantibus etiam 
amicis, respondet superiori epistolae, qua eum monet, ne se posthac simili modo laudet. 

81:1 Diu te Romae moratum sermo proprius indicavit. Nec dubito spiritalium parentum ad 
patriam revocatum desiderio, quem matris luctus ire prohibebat, ne magis coram doleres, quod 
absens vix ferre poteras. Quod quereris, stomacho suo unumquemque servire, et nostro non 
acquiescere judicio, conscientiae nostrae testis est Dominus, post reconciliatas amicitias nullum 
intercessisse rancorem, quo quempiam laederemus : quin potius cum omni cautione providimus, 
ne saltem casus in malevolentiam verteretur. Sed quid possumus facere, si unusquisque juste 
putat se facere quod facit ? Et videtur sibi remordere potius quam mordere ? Vera amicitia 
quod sentit dissimulare non debet. Praefatiuncula librorum nspi Apxtov ad me missa est, quam 
ex stilo intellexi tuam esse, in qua oblique, immo aperte ego petor : qua mente sit scripta, tu 
videris : qua intellegatur, et stultis patet. Poteram et ego, qui saepissime figuratas controversias 
declamavi, aliquid de vetere artificio repetere, et tuo te more laudare. Sed absit a me, ut quod 
reprehendo in te, imiter : quin potius ita sententiam temperavi, ut et objectum crimen 

effugerem, et amicum quantum in me est, nec laesus laederem. Sed obsecro te, ut si deinceps 
aliquem sequi volueris, tuo tantum judicio sis contentus. Aut enim bona sunt quae appetimus, 
aut mala. Si bona, non indigent alterius auxilio ; si mala, peccantium multitudo non parit errori 
patrocinium. Haec apud te amice potius expostulare volui, quam lacessitus publice desaevire ; 
ut animadvertas, me reconciliatas amicitias pure colere, et non juxta Plautinam sententiam, 
altera manu lapidem tenere, panem offerre altera. 

81:2 Frater meus Paulinianus necdum de patria reversus est, et puto quod eum Aquileiae 
apud sanctum Papam Chromatium videris. Sanctum quoque Presbyterum Rufinum ob quandam 
causam per Romam Mediolanum misimus ; et oravimus, ut nostro animo et obsequio vos 
videret. Ceterisque amicis eadem significavimus, ne mordentes invicem, consumamini ab 
invicem. Jam tuae moderationis est, et tuorum, nullam occasionem impatientibus dare, ne non 
omnes similes mei invenias, qui possint figuratis laudibus delectari. 

{82} 

Epistola LXXXII 


(alias 62 ; scripta sub finem, an. 399) 


Ad Theophilum adversus Joannem Jerosolymitanum 


Missis a Theophilo Alexandrino Episcopo litteris ad se et Monachos, qui secum degebant, ut 
pacem inter eos et Joannem Episcopum Jerosolymitanum reconciliaret, respondet, nihil potius 
habere se, quam ut dissidium componatur, et pax Christi inter utrosque resurciatur. Suas deinde 
interpretationes Latinas Origenis, ac fratris Pauliniani ordinationem defendit adversus 
querimonias ejusdem Joannis. 

82:1 Epistola tua hereditatis Dominicae te indicans possessorem, qui pergens ad Patrem ; 
Apostolis loquebatur : "Pacem meam do vobis, pacem meam relinquo vobis" (Joan. 14:20), illius 
quoque felicitatis compotem te esse testata est, in qua "beati pacifici" nuncupantur (Matth. 5). 
Blandiris ut pater, erudis ut magister, instituis ut Pontifex. Venisti ad nos non in austeritate 
virgae, sed in spiritu benignitatis et lenitatis et mansuetudinis : ut humilitatem Christi primo 
statim sermone resonares, qui mortalium genus non fulminans et tonans, sed in praesaepi 
vagiens, et tacens salvavit in cruce. Legeras enim in typo illius ante praedictum : "Memento, 
Domine, David, et omnis mansuetudinis ejus" (Ps. 31:1) ; et in ipso postea praesentatum : 
"Discite a me, quia mitis sum, et humilis corde" (Matth. 11:19). Unde et multa de sacris 
voluminibus super pacis laude perstringens, ac per varios Scripturarum campos more apum 
volans, quicquid dulce et aptum concordiae fuit, artifici eloquio messuisti. Currentes igitur ad 
pacem incitati sumus : exposita ad navigandum vela, crebrior exhortationis tuae aura complevit ; 
ut non tam retrectantibus et fastidiosis, quam avidis [al. quam ut avidis] et plenis faucibus, dulcia 
pacis fluenta biberemus. 

82:2 Verum quid facimus, in quorum potestate voluntas tantum pacis est, non effectus ? Et 
quanquam voluntas quoque apud Deum propositi sui mercedem habeat, tamen imperfectum 
opus etiam volentes maerore contristat. Quod sciens et Apostolus, perfectissimam videlicet 
pacem in utriusque partis voluntate consistere : Quantum, inquit, ex vobis est, cum omnibus 

hominibus pacem habentes (Rom. 12:18). Et propheta. Pax, pax. Et ubi est pax ? (Jer. 4:10. juxt. 
LXX). Nihil enim grande est, pacem voce praetendere, et opere destruere. Aliud niti, aliud 
demonstrare : verbis sonare concordiam : re exigere servitutem. Volumus et nos pacem ; et 
non solum volumus : sed et rogamus. Sed pacem Christi, pacem veram, pacem sine inimicitiis, 
pacem in qua non sit bellum involutum ; pacem quae non ut adversarios subjiciat, sed ut amicos 
jungat. Quid dominationem pacem vocamus ; et non reddimus unicuique rei vocabulum suum ? 
Ubi odium est. appellentur inimicitiae : ubi caritas, ibi tantummodo pax vocetur. Nos nec 
Ecclesiam scindimus, neque a patrum communione dividimur : sed ab ipsis, ut ita dicam, 
incunabulis catholico sumus lacte nutriti. Nemo namque magis Ecclesiasticus est, quam qui 
nunquam haereticus fuit. Sed ignoramus absque caritate pacem, sine pace communionem. 
Legimus quoque in Evangelio : Si offers munus tuum ad altare, et ibi recordatus fueris, quia 
frater tuus habet aliquid adversum te, dimitte ibi munus tuum coram altari, et vade prius 
reconciliari fratri tuo ; et tunc veniens, offer munus tuum (Matth. 5:13,24). Si munera nostra 
absque pace offerre non possumus : quanto magis et Christi corpus accipere ? Qua conscientia 
ad Eucharistiam Christi accedam, et respondebo Arnen, dum de caritate dubitem porrigentis ? 

82:3 Quaeso te, ut patienter me audias, nec veritatem adulationem putes. Quisquamne tibi 
invitus communicat ? Quisquamne extenta manu vertit faciem ; et inter sacras epulas Judae 
osculum porrigit ? Ad adventum, ut reor, tuum non pavet Monachorum turba ; sed gaudet : 
quum certatim tibi procedunt obviam, et de eremi latibulis exeuntes, sua te cupiunt humilitate 
superare. Quis eos compellit exire ? Nonne amor tui ? Quis per eremum separatos in unum 
cogit ? Nonne tua dilectio ? Amare enim parens debet. AMARI parens et Episcopus debet, non 
timeri. Antiqua sententia est : quem metuit quis, odit : quem odit, periisse cupit (Apud Cicer, 
lib. 2. Officior.). Unde et in nostris litteris, quum initia parvulorum in timore consistant, perfecta 
dilectio foras mittit timorem (1. Joan. 4:18). Non quaeris Monachos tibi esse subjectos : ideo 
magis subjectos habes. Tu offers osculum, illi colla summittunt. Exhibes militem, et ducem 
impetras, quasi unus in pluribus es, ut sis unus ex pluribus. Cito indignatur libertas, si opprimitur. 
Nemo plus impetrat a libero, quam qui servire non cogit. Novimus Canones Ecclesiasticos. Non 
ignoramus ordines singulorum : et lectione et quotidianis exemplis, usque ad hanc aetatem 
multa didicimus, multa experti sumus. Qui scorpionibus caedit ; et lumbis patris habere se putat 
digitos grossiores, cito regnum mansueti David dissipat (3. Reg 12). Certe Romanus populus, ne 
in rege quidem superbiam tulit. Dux ille Israelitici exercitus, qui decem plagis affixerat /Egyptum, 
et ad cujus imperium caelum et terra et maria serviebant, inter cunctos homines, quos tunc terra 
generavit, mansuetissimus praedicatur. Et ideo per quadraginta annos obtinuit principatum, 
quia potestatis superbiam lenitate et mansuetudine temperabat. Lapidabatur a populo, et pro 
lapidantibus rogabat ; quin potius deleri ipse vult de libro Dei, ne commissus sibi grex pereat. 
Cupiebat enim illum imitari Pastorem, quem sciebat etiam errantes oves suis humeris 
portaturum. Pastor, inquit, bonus ponit animam suam pro ovibus suis (Joan. 10:11). Boni quippe 
pastoris discipulus optat anathema esse pro fratribus suis (Rom. 9:4), atque cognatis, qui sunt 
Israelitae secundum carnem. Et si ille perire cupit, ne perditi pereant : quanto magis bonis 
parentibus providendum est, ne ad iracundiam provocent filios suos, et nimietate duritiae, etiam 
lenissimos, asperos esse compellant ? 

82:4 Epistola cogit me brevius loqui, dolor longius. Scribit in suis illis, ut ille vult pacificis, ut 
ego sentio, mordacissimis litteris, quod nunquam a me laesus sit, nec dictus haereticus. Quonam 
igitur modo me ipse laedit, aegrotantem morbo pessimo, et rebellem Ecclesiae ventilans ? Ab 
aliis lacessitus, accurrit adversariis parcere, laedere non laedentem ? Antequam ordinaretur 
frater meus (Paulinianus), nunquam [al. nullam] dixit fuisse inter se et sanctum Papam 
Epiphanium de dogmatibus quaestionem. Et quae eum ratio compellebat, sicut ipse tandem 

scribit, inde inter populos disputare, unde nemo quaerebat ? Scit enim prudentia tua periculosas 
esse hujusmodi quaestiones, et nihil esse tutius quam tacere : nisi forte necesse est loqui de 
grandibus. Certe quod illud tantum ingenium flumenque [al. fulmenque] eloquentiae fuit, ut in 
uno Ecclesiae tractatu, cuncta comprehendisse se dicat, de quibus singulis novimus eruditissimos 
viros infinita versuum milia conscripsisse ? Sed hoc quid ad me ? Noverit ille qui audivit, sciat 
ipse qui scripsit, meque ab accusatione sui ipse etiam liberet. Ego nec interfui, nec audivi. Unus 
e populo sum, immo ne unus quidem, quia multis clamantibus, tacui. Conferamus arguentis 
accusatique personas : et cujus vel meritum, vel vita, vel doctrina praecesserit, illi magis 
accommodemus fidem. 

82:5 Videsne, quod clausis, ut dicitur, oculis summa quaeque perstringam : non tam eloquens 
quod mente concepi, quam indicans quid reticeam. Intellexi et probavi dispensationem [al. 
disputationem] tuam, quod Ecclesiasticae paci consulens, quasi sireneos cantus obturata aure 
pertransis. Alioqui quia a parva aetate sacris litteris eruditus es, nosti quo sensu unumquodque 
dicatur : quomodo in ambiguis sententiis [Ms. ambiguas sententias] tuus sermo libratus, et 
aliena non damnet, et nostra non deneget. Sed fides pura et aperta confessio non quaerit 
strophas et argumenta verborum. Quod simpliciter creditur, simpliciter confitendum est. 
Poteram quidem libere proclamare, et inter gladios quoque ignesque Babylonios dicere : cur 
aliud respondetur quam quaeritur ? Cur non simplex est, nec aperta confessio ? Totum timet, 
totum temperat, totum relinquit ambiguum, et quasi super aristas graditur. Verum studio et 
exspectatione pacis, fervente stomacho, verba non quomodo quaeruntur, respondet. Laedunt 
libere alii, quos laedere laesus ipse non audet. Ego interim sileo : nunc et dispensationem meam 
vel imperitiam simulabo, vel metum. Quid mihi accusanti facturus est, qui ut ipse testatur, 
laudandi detrahit ? 

82:6 Tota ejus Epistola, non tam expositione, quam nostri [al. nostris] plena est contumeliis. 
Nomen meum absque ullis officiis, quibus non invicem palpare solemus homines, frequenter 
assumitur, carpitur, ventilatur, quasi de libro viventium deletus sim : quasi illius me litterae 
suggillaverint ; aut istiusmodi nugas unquam quaesierim, qui ab adolescentia in Monasterii 
clausus cellulis, magis esse voluerim aliquid, quam videri. Quosdam ex nobis sic cum honore 
appellat, ut laceret, quasi et nos non possimus dicere, quae nemo tacet. E servo Clericum factum 
criminatur, quum et ipse nonnullos ejuscemodi Clericos habeat ; et Onesimum legerit inter Pauli 
renatum vincula, Diaconum coepisse esse de servo (Philem. 1). Sycophantam jactitat, et ne 
probare cogatur, audisse se dicit. O si et mihi liberet dicere, quae multi clamitant, et aliorum 
maledictis acquiescerem ; jam et nos intellegeret scire quae omnes sciunt, et me quoque audire, 
quae nullus ignorat. Dicit ei velut praemia pro calumnia restituta. Quis tam argutum et callens 
non perhorrescat ingenium ? Quis tanto possit eloquentiae fulmini [al. flumini] respondere ? 
Quid est plus, sustinere calumniam, an facere ? Accusare quem postea diligas, an peccanti [al. 
peccati] veniam tribuere ? Quid minus ferendum, de sycophanta /Edilem fieri, an Consulem ? 
Scit et ipse quid taceam, quid loquar, quid et ego audierim : quid pro Christi metu fortasse non 
credam. 

82:7 Hilarius vertit Origenem. — Origenem me arguit vertisse in Latinum. Hoc non solus ego 
feci, sed et Confessor Hilarius fecit : et tamen uterque nostrum noxia quaeque detruncans, utilia 
transtulit. Legat ipse, si novit (arbitror enim eum assidua confabulatione et quotidiano 
Latinorum consortio Romanum non ignorare sermonem) aut si certe penitus non imbibit, 
interpretentur ei qui solent, et tunc sciet, me in hoc ipso laudandum esse quod detrahit. Sicut 
enim interpretationem et idiomata Scripturarum Origeni semper attribui, ita dogmatum 
constantissime abstuli veritatem. Nunquid ego in turbam mitto Origenem ? Nunquid ceteros 

Tractatores ? Scio aliter habere Apostolos, aliter reliquos Tractatores. Illos semper vera dicere, 
istos in quibusdam ut homines aberrare. Novum defensionis [al. malitiae] genus, sic Origenis 
vitia non negare, ut cum illo ceteros crimineris. Videlicet quum [al quem] aperte defendere non 
audeas, multorum simili errore tuearis. Sex mille Origenis tomos non poterat quisquam legere, 
quos ille non scripsit : faciliusque credo testem hujus sermonis, quam auctorem esse mentitum. 

82:8 Fratrem meum (Paulinianum) causam dicit esse discordiae : hominem, qui quiescit in 
Monasterii cellula ; et Clericatum non honorem interpretatur, sed onus. Quumque nos usque 
ad praesentem diem ficta pacis ostensione lactaverit, Occidentalium Sacerdotum commovit 
aures, dicens eum adolescentulum et paene puerum in paroecia sua Bethleem Presbyterum 
constitutum. Si hoc verum est, cuncti Palaestini Episcopi non ignorant. Monasterium enim sancti 
papae Epiphanii nomine Vetus dictum, in quo frater meus ordinatus est Presbyter, in 
Eleutheropolitano territorio, et non in /Eliensi situm est. Porro aetas ejus et Beatitudini tuae nota 
est, et quum ad triginta annorum spatia jam pervenerit, puto eam in hoc non esse 
reprehendendam, quae juxta mysterium assumpti hominis in Christo perfecta est. Recordetur 
legis antiquae, et post viginti quinque annos a Levitica tribu eligi in Sacerdotium pervidebit (Num. 
8). Aut si in hoc testimonio solo Hebraicam sequitur Veritatem, noverit triginta annorum fieri 
Sacerdotem. Ac ne forsitan dicat, Vetera transierunt, et facta sunt omnia nova (2. Cor. 5:17), 
audiat cum Timotheo : Adolescentiam tuam nemo contemnat (1. Tim. 4:12). Certe ipse quando 
Episcopus ordinatus est, non multum ab ea, in qua nunc frater meus est, distabat aetate. Vel si 
hoc in Episcopis licet, in Presbyteris non licet, ne per antiphrasim a suo nomine discrepare 
videantur : cur ipse aut ejus, aut minoris aetatis ; et quod his amplius est, ministrum alterius 
Ecclesiae ordinavit Presbyterum ? Quod si non potest pacem habere cum fratre : nisi cum 
subdito, et ordinationis suae Episcopo renuntiante, ostendit se non tam pacem cupere, quam 
sub pacis occasione vindictam ; nec aliter quietis et pacis otio esse contentum, nisi integrum 
habeat quod minatur. Etiam si ipse eum ordinasset, et sic secreti amator quiescere vellet ; ne 
quidquam exerceret. Quod si Ecclesiam scinderet, nihil ei deberet praeter honorem cunctis 
Sacerdotibus debitum. 

82:9 Hucusque apologia ejus, immo categoria, et laciniosus contra nos sermo protractus est. 
Cui ego quidem in Epistola breviter praeteriensque respondi, ut ex his quae dixi, intellegat, quid 
tacuerim ; et noverit nos homines esse rationale animal, et prudentiam suam posse intellegere : 
nec ita obtusi cordis, ut instar brutorum animalium, verborum tantum sonum et non sententias 
audiamus. Nunc quaeso te, ut veniam tribuas dolori meo ; ET SI SUPERBUM est respondisse, 
multo sit superbius accusasse. Quanquam ita responderim, ut silentium potius meum 
indicaverim, quam sermonem. Quid procul pacem quaerunt, et volunt eam nobis ab aliis 
imperari ? Sint pacifici, et ilico pax sequetur. Cur nomine Sanctitudinis tuae contra nos pro 
terrore abutuntur, quum Epistola tua pacem et mansuetudinem sonet : illorum verba duritiem 
comminentur ? Denique quam pacificas et ad concordiam pertinentes per Isidorum 
Presbyterum litteras nobis miseris, hinc probamus, quod illas qui pacem falso jactant, reddere 
noluerint. Eligant itaque quod volunt : Aut boni sumus, aut mali. Si boni, dimittant quiescere : 
si mali, quid malorum expetunt societatem ? Quantum valeat humilitas, experimento didicit. 
Qui nunc dissuit, quae suo consilio olim disjuncta sociavit, probat se nunc ad alterius voluntatem, 
tunc copulata discerpere. 

82:10 Exilium impetratum Hieronymo ab Joanne. — Nuper nobis postulavit et impetravit 
exilium : atque utinam implere potuisset, ut sicut illi voluntas imputatur pro opere ; ita et nos 
non solum voluntate, sed et effectu coronam haberemus exilii. Fundendo sanguinem, et 
patiendo magis, quam faciendo contumelias, Christi fundata est Ecclesia. PERSECUTIONIBUS 

crevit, martyriis coronata est. Aut si isti soli juxta quos elegimus, amant rigorem, et non noverunt 
persecutionem sustinere, sed facere ; sunt et hic Judaei : sunt variorum dogmatum Haeretici, et 
maxime impurissimi Manichaei, cur eorum ne verbo quidem quempiam audent laedere ? Nos 
solos expellere cupiunt ? Nos soli qui Ecclesiae communicamus, Ecclesiam scindere dicimur ? 
Oro te, nonne aequa est ista postulatio, ut aut illos nobiscum expellant, aut nos cum illis 
teneant ? Nisi quod in eo magis honorant, quos saltem exilio ab Haereticis separant. Monachus, 
proh dolor, Monachis et minatur et impetrat [al. importat] exilium, et hoc Monachus, 
Apostolicam Cathedram habere se jactans. Non novit terrori natio ista succumbere, et 
impendenti gladio magis cervices, quam manus subjicit. QUIS ENIM Monachorum exui patriae, 
non exui est mundi ? Quid opus est auctoritate publica ; et Rescripti impendiis, et toto orbe 
discursibus ? Tangat saltem digitulo, et ultro exibimus. Domini est terra, et plenitudo ejus (Ps. 
23:1). CHRISTUS loco non tenetur inclusus. 

82:11 Praeterea, quod scribit nos per te, et Romanam Ecclesiam communicare ei, a qua 
videmur communione separati : non necesse est ire tam longe, et hic in Palaestina eodem modo 
ei jungimur. Et ne hoc quod procul sit, in viculo Bethleem Presbyteris ejus, quantum in nobis 
est, communione sociamur. E quo perspicuum est, dolorem proprium causam Ecclesiae non 
putandum : nec stomachum unius hominis, immo per illum aliorum, generali Ecclesiae vocabulo 
nuncupandum. Quapropter quod in principio Epistolae dixi, etiam nunc repeto, nos velle pacem 
Christi, optare concordiam : et te rogare, ut illum [al. illos] moneas, pacem non extorquere, sed 
velle. Sit praeteritarum nostrarum contumeliarum dolore contentus. Veterata vulnera, saltem 
nova obliteret caritate. Sit talis, qualis ante fuit, quando nos suo arbitrio diligebat. Verba ei de 
alieno stomacho non fluant. Faciat quod vult, et non quod velle compellitur. AUT QUASI 
PONTIFEX cunctis aequaliter imperet ; aut quasi imitator Apostoli, universorum saluti ex aequo 
serviat. Si talem se praebuerit, ultro praebemus manus, extendimus brachia ; amicos et parentes 
habeat ; et sentiat in Christo, sicut omnibus Sanctis, ita et sibi nos esse subjectos. "Caritas 
patiens est, caritas benigna est, caritas non aemulatur, non inflatur, omnia sustinet, omnia credit 
(1. Cor. 13). Cunctarum virtutum mater est caritas ; et quasi spartum triplex Apostoli sententia 
roboratur dicentis, fides, spes, caritas. Credimus, speramus : atque ita per fidem et spem, 
dilectionis vinculo copulamur. Idcirco enim et nos patrias nostras dimisimus, ut quieti absque 
ullis simultatibus in agris et in solitudine viveremus : ut Pontifices Christi, (qui tamen rectam 
fidem praedicant) non dominorum metu, sed patrum honore veneremur ; ut deferamus 
Episcopis ut Episcopis, et non sub nomine alterius, aliis quibus nolumus, servire cogamur. Non 
sumus tam inflati cordis, ut ignoremus quid debeatur Sacerdotibus Christi. Qui enim eos recipit, 
non tam eos recipit, quam illum cujus Episcopi sunt. Sed contenti sint honore suo. Patres se 
sciant esse, non dominos, maxime apud eos qui spretis ambitionibus saeculi, nihil quieti et otio 
praeferunt. Tribuat autem orationibus tuis Christus Deus Omnipotens, ut pacis non ficto nomine, 
sed vero et fideli amore sociemur : ne mordentes invicem, consumamur ab invicem (Gal. 5). 

{83} 

Epistola LXXXIII 


(alias 64 ; scripta an. 399. vel sequenti) 


Pammachius et Oceanus ad Hieronymum 

Pammachius et Oceanus exstimulant Hieronymum, ut librum nepi Apxtov in Latinum sermonem 
exacte transferat, et a calumniis Rufini et hominum suspicionibus se purget, et ostendat ab 
Origenistarum errore alienum. 

83:1 PAMMACHIUS ET OCEANUS HIERONYMO presbytero Salutem. Sanctus aliquis ex 
fratribus schedulas ad nos cujusdam detulit, quae Origenis volumen, quod nepi Apxtov inscribitur, 
in Latinum sermonem conversum tenerent. Et quoniam in his multa sunt, quae tenuitatem nostri 
ingenii permovent, quaeque minus catholice dicta existimamus, suspicamur etiam ad 
excusationem Auctoris, multa de libris ejus esse subtracta, quae apertam impietatem ejusdem 
monstrare potuissent, quaesumus Praestantiam tuam, ut in hoc specialiter, non tam nobis, quam 
universis qui in Urbe habitant, profuturum opus digneris impendere, ut supra dictum librum 
Origenis ad fidem, quemadmodum ab ipso Auctore editus est, tuo sermone manifestes ; et quae 
a defensore ejus interpolata sunt, prodas. Et quae etiam in his schedulis, quas ad Sanctitatem 
tuam direximus, vel contra catholicam regulam vel imperite edita sunt, redarguas atque 
convincas. Sane subtiliter in Praefatione operis sui mentionem, tacito nomine tuae Sanctitatis, 
expressit, quod a te promissum opus ipse compleverit : illud oblique agens, etiam te simili 
ratione sentire. Purga ergo suspiciones hominum, et convince criminantem, ne si dissimulaveris, 
consentire videaris. 

{84} 

Epistola LXXXIV 


(alias 65 ; scripta ut videtur an. 400) 


Ad Pammachium et Oceanum 


Respondens superiori Epistolae, exponit, quo animo legerit, laudaritque Origenem, quem ab 
omnibus legi cupiat, si fieri possit absque periculo pietatis : et 

aemulorum calumnias refellit, ac suspiciones hominum diluit. Coactusque prodit errores 
Origenis, quos frustra conabantur defendere, qui suam haeresim illius praetextu defendere 
studebant. 

84:1 HIERONYMUS PAMMACHIO ET OCEANO Fratribus Salutem. 

Schedulae quas misistis, honorifica me affecere contumelia, sic ingenium praedicantes, ut fidei 
tollerent veritatem. Et quia eadem et Alexandriae et Romae, et in toto paene orbe boni homines 
super meo nomine jactare consueverunt ; et tantum me diligunt, ut sine me haeretici esse non 
possint, omittam personas : rebus tantum et criminibus respondebo. Neque enim causae 
prodest maledicentibus remaledicere, et adversarios talione mordere, cui praecipitur malum pro 
malo non reddere, sed vincere in bono malum (Rom. 12; et 1. Thes. 5) : saturari opprobriis, et 
alteram verberanti praebere maxillam (Matth. 5). 

84:2 Quare Origenem laudaverit. — Objiciunt mihi, quare Origenem aliquando laudaverim. 
Ni fallor duo loca sunt, in quibus eum laudavi : Praefatiuncula ad Damasum in Homilias Cantici 
Canticorum, et Prologus in librum Hebraicorum Nominum. Quid ibi de dogmatibus Ecclesiae 
dicitur ? Quid de Patre et Filio et Spiritu Sancto ? Quid de carnis resurrectione ? Quid de animae 
statu atque substantia ? Simplex interpretatio, atque doctrina, simplici voce laudata est. Nihil 
ibi de fide, nihil de dogmatibus comprehensum est. Moralis tantum tractatur locus, et allegoriae 
nubilum, serena expositione discutitur. Laudavi interpretem, non dogmatisten : ingenium, non 
fidem : Philosophum, non Apostolum. Quod si volunt super Origene meum scire judicium, 
legant in Ecclesiasten Commentarios : replicent in Epistolam ad Ephesios tria volumina, et 
intellegent, me semper ejus dogmatibus contraisse. Quae enim stultitia est, sic alicujus laudare 
doctrinam, ut sequaris et blasphemiam ? Et beatus Cyprianus Tertulliano magistro utitur, ut ejus 
scripta probant ; cumque eruditi et ardentis viri delectetur ingenio, Montanum cum eo 
Maximillamque non sequitur. Fortissimos libros contra Porphyrium scribit Apollinarius : 
Ecclesiasticam pulchre Eusebius historiam texuit ; alter eorum dimidiatam Christi introduxit 
oeconomiam ; alter impietatis Arii apertissimus propugnator est. Vae, inquit Isaias, qui dicunt 
bonum malum, et malum bonum, et qui faciunt amarum dulce, et dulce amarum (Isai. 5:20). 
Nec bonis adversariorum (si honestum quid habuerint) detrahendum est, nec amicorum 
laudanda sunt vitia ; ET UNUMQUODQUE non personarum, sed rerum pondere judicandum est. 
Mordetur et Lucilius, quod incomposito currat pede ; et tamen sales ejus leposque laudantur. 

84:3 Dum essem juvenis, miro discendi ferebar ardore, nec juxta quorumdam 
praesumptionem, ipse me docui. Apollinarium Laodicenum audivi Antiochiae frequenter, et 
colui ; et quum me in sanctis Scripturis erudiret, nunquam illius contentiosum super sensu 
dogma suscepi. Jam canis spargebatur caput, et magistrum potius quam discipulum decebat. 
Perrexi tamen Alexandriam, audivi Didymum : in multis ei gratias ago. Quod nescivi, didici : 
quod sciebam, illo docente, non perdidi. Putabant me homines finem fecisse discendi. Veni 
rursum Jerosolymam et Bethleem. Quo labore, quo pretio Baraninam nocturnum habui 
praeceptorem ! Timebat enim Judaeos, et mihi alterum exhibebat Nicodemum (Joan. 3:1). 
Horum omnium frequenter in opusculis meis facio mentionem. Certe Apollinarii et Didymi inter 
se dogma contrarium est. Rapiat me ergo utraque turma diversum altrinsecus, quia magistrum 
utrumque confiteor. Si expedit odisse homines, et gentem aliquam detestari, miro odio 
adversor circumcisos. Usque hodie enim persequuntur Dominum nostrum Jesum Christum in 
synagogis Satanae. Objiciat mihi quispiam, cur hominem Judaeum habuerim praeceptorem ? Et 
audet quidam proferre litteras meas ad Didymum, quasi ad Magistrum ? Grande crimen discipuli, 
si hominem eruditum et senem magistrum dixerim. Et tamen volo inspicere ipsam Epistolam, 
quae tanto tempore in calumniam reservata est. Nihil praeter honorem et salutationem continet. 
Inepta sunt haec et frivola. Arguite potius ubi haeresim defenderim, ubi pravum Origenis dogma 
laudaverim. In lectione Isaiae (Cap. 6), in qua duo Seraphim clamantia describuntur, illo 
interpretante Filium et Spiritum Sanctum, nonne ego detestandam expositionem in duo 
Testamenta mutavi ? Habetur liber in manibus, ante viginti annos editus. Tot opuscula mea, et 
maxime Commentarii, juxta opportunitatem locorum gentilem sectam lacerant. Quod autem 
opponunt, congregasse me libros illius, super cunctos homines : utinam omnium Tractatorum 
haberem volumina, ut tarditatem ingenii, lectionis diligentia compensarem. Congregavi libros 
ejus, fateor ; et ideo errores non sequor, quia scio universa quae scripsit. Credite experto, quasi 
Christianus Christianis loquor : Venenata sunt illius dogmata, aliena a Scripturis sanctis, vim 
Scripturis facientia. Legi, inquam, legi Origenem ; et si in legendo crimen est fateor ; et nostrum 
marsupium Alexandrinae chartae evacuarunt. Si mihi creditis, Origenistes nunquam fui ; si non 
creditis, nunc esse cessavi. Quod si nec sic adducimini ad fidem, compellitis me ad defensionem 

mei, contra amasium vestrum scribere : ut si non creditis neganti, credatis saltem accusanti. 
Sed libentius mihi erranti creditur, quam correcto. Nec mirum, putant enim me suum esse 
ouppuoxriv, et propter animales et luteos nolle palam dogmata confiteri. Ipsorum enim 
decretum est, non facile margaritas ante porcos esse mittendas, nec dandum sanctum canibus 
(Matth. 7), et cum David dicere : Abscondi in corde meo eloquia tua, ut non peccem tibi (Ps. 
118:11). Et in alio loco super justo : Qui loquitur, inquit, veritatem cum proximo suo (Ps. 14:3. 
et 23:4), id est, cum his qui domestici fidei sunt. E quo volunt intellegi, nos qui necdum initiati 
sumus, debere audire mendacium : ne parvuli atque lactentes solidioris cibi edulio suffocemur. 
Quod autem perjuriorum atque mendacii inter se orgiis foederentur, sextus Stromateon liber (in 
quo Platonis sententiae nostrum dogma componit) planissime docet. 

84:4 Quid igitur faciam ? Negem me ejusdem dogmatis esse ? Non credent. Jurem ? 
Ridebunt, et dicent : domi nobis ista nascuntur. Faciam quod solum cavent, ut sacra eorum 
atque mysteria in publicum proferam, et omnis prudentia eorum qua nos simplices ludunt, in 
propatulo sit : et qui neganti voci non credunt, credant saltem arguenti stilo. Hoc enim vel 
maxime cavent, ne quando contra auctorem suum eorum scripta teneantur. Facile dicunt cum 
juramento, quod postea alio solvant perjurio. Ad subscriptionem tergiversantur, quaeruntque 
suffugia. Alius, Non possum, inquit, damnare, quod nemo damnavit. Alius, Nihil super hoc a 
Patribus statutum est : ut dum totius orbis provocatur auctoritas, subscribendi necessitas 
differatur. Quidam constantius, Quomodo, inquit, damnabimus, quos Synodus Nicaena non 
tetigit ? Quae enim damnavit Arium, damnasset utique et Origenem, si illius dogmata 
reprobasset. Scilicet uno medicamine omnes simul morbos debuere curare ; et idcirco Spiritus 
Sancti neganda majestas est, quia in illa Synodo super substantia ejus silentium fuit. De Ario 
tunc, non de Origene quaestio fuit : de Filio, non de Spiritu Sancto. CONFESSI SUNT quod 
negabatur : tacuerunt de quo nemo quaerebat. Quanquam latenter Origenem fontem Arii 
percusserunt ; damnantes enim eos, qui Filium de Patris negant esse substantia, illum pariter, 
Ariumque damnaverunt. Alioqui hoc argumento, nec Valentinus, nec Marcion, nec Cataphryges, 
nec Manichaeus damnari debent : quia Synodus Nicaena eos non nominat : quos certe ante 
Synodum fuisse, non dubium est. Quod si quando urgeri coeperint, et aut subscribendum eis 
fuerit, aut exeundum de Ecclesia, miras strophas videas. Sic verba temperant, sic ordinem 
vertunt, et ambigua quaeque concinnant, ut et nostram et adversariorum confessionem teneant, 
ut aliter haereticus, aliter catholicus audiat. Quasi non eodem spiritu et Apollo Delphicus, atque 
Loxias oracula fuderit Croeso et Pyrrho diversis temporibus, sed pari illudens stropha ? Exempli 
causa pauca subjiciam. 

84:5 Credimus, inquiunt, resurrectionem futuram corporum. Hoc si bene dicatur, pura 
confessio est. Sed quia corpora sunt caelestia et terrestria, et aer iste et aura tenuis, juxta 
naturam suam corpora nominantur, corpus ponunt, non carnem, ut orthodoxus corpus audiens, 
carnem putet ; haereticus spiritum recognoscat. Haec est eorum prima decipula : quae si 
deprehensa fuerit, instruunt (Ms. struunt] alios dolos, et innocentiam simulant, et malitiosos 
nos vocant, et quasi simpliciter credentes, ajunt : Credimus resurrectionem carnis. Hoc vero 
quum dixerint, vulgus indoctum putat sibi sufficere [Ms. posse sufficere], maxime quia idipsum 
et in Symbolo creditur. Interroges ultra, circuli strepitus commovetur, fautores clamitant : 
Audisti resurrectionem carnis, quid quaeris amplius ? Et in perversum studiis commutatis, nos 
sycophantae, illi simplices appellantur. Quod si obduraveris frontem, et urgere coeperis, carnem 
digitis tenens, an ipsam dicant resurrecturam, quae cernitur, quae tangitur, quae incedit et 
loquitur ; primo rident, deinde annuunt. Dicentibusque nobis, utrum capillos et dentes, pectus 
et ventrem, manus et pedes, ceterosque artus ex integro resurrectio exhibeat : tunc vero risu 
se tenere non possunt, cachinnoque ora solventes, tonsores nobis [Ms. bonis] necessarios, et 

placentas, et medicos, ac sutores ingerunt. Ultroque interrogant, utrum credamus et genitalia 
utriusque sexus resurgere, nostras genas hirtas, feminarum laeves fore, et habitudinem corporis 
pro maris ac feminae distinctione diversam. Quod si dederimus, statim expetunt vulvam et 
coitum, et cetera quae in ventre sunt et sub ventre. Singula membra negant, et corpus quod 
constat ex membris, dicunt resurgere. 

84:6 Non est hujus temporis contra dogma perversum rhetoricum jactare sermonem. Non 
mihi dives Ciceronis lingua sufficiat, non fervens Demosthenis oratio animi mei possit implere 
fervorem, si velim Haereticorum fraudulentias prodere, qui verbo tenus resurrectionem fatentes, 
animo negant. Solent enim mulierculae eorum mammas tenere, ventri applaudere, lumbos et 
semina et putres attrectare axillas, et dicere : Quid nobis prodest resurrectio, si fragile corpus 
resurget ? Et futurae Angelorum similes Angelorum habebimus et naturam. Dedignantur 
videlicet cum carne et ossibus resurgere, cum quibus resurrexit et Christus. Sed fac me errasse 
in adolescentia, et Philosophorum, id est, Gentilium studiis eruditum, in principio fidei dogmata 
ignorasse Christiana : et hoc putasse in Apostolis, quod in Pythagora et Platone et Empedocle 
legeram : Cur parvuli in Christo atque lactentis errorem sequimini ? Cur ab eo impietatem 
discitis, qui necdum pietatem noverat ? Secunda post naufragium tabula est, culpam simpliciter 
confiteri. Imitati estis errantem, imitamini et correctum. Erravimus juvenes, emendemur senes. 
Jungamus gemitus, lacrimas copulemus, ploremus, et convertamur ad Dominum, qui fecit nos 
(Ps. 94) : non expectemus diaboli paenitentiam. Vana est illa praesumptio, et in gehennae 
trahens profundum : hic aut quaeritur vita, aut amittitur. Si Origenem nunquam secutus sum, 
frustra infamare me quaeritis [Ms. cupitis]; si discipulus ejus fui, imitamini paenitentem. 
Credidistis confitenti : credite et neganti. 

84:7 Si ista, ut ais, inquit, noveras, cur eum laudasti in opusculis tuis ? Et hodie laudarem, nisi 
vos ejus laudaretis errores : non mihi displiceret ingenium, nisi quibusdam ejus [al. etiam] 
placeret impietas. Et Apostolus praecipit : Omnia legentes, quae bona sunt retinentes (I. Thess. 
5). Lactantius in libris suis, et maxime in epistolis ad Demetrianum, Spiritus sancti omnino negat 
substantiam, et errore Judaico dicit eum vel ad Patrem referri, vel Filium, et sanctificationem 
utriusque personae sub ejus nomine demonstrari. Quis mihi interdicere potest, ne legam 
Institutionum ejus libros, quibus contra gentes scripsit fortissime, quia superior sententia 
detestanda est ? Apollinarius contra Porphyrium egregia scripsit volumina, probo laborem viri, 
licet fatuum in plerisque dogma contemnam. Confitemini et vos in quibusdam errare Origenem ; 
et mu ultra non faciam. Dicite eum male sensisse de Filio, pejus de Spiritu sancto ; animarum 
de caelo ruinas impie protulisse ; resurrectionem carnis verbo tantum confiteri, ceterum 
assertione destruere ; et post multa saecula, atque unam omnium restitutionem, id ipsum fore 
Gabrielem, quod diabolum ; Paulum, quod Caipham, virgines, quod prostibulas. Quum haec 
rejeceritis, et quasi censoria virgula separaveritis a fide Ecclesiae, tuto legam cetera ; nec venena 
jam timebo, quum antidotum praebibero. Non mihi nocebit, si dixero : Origenes, quum in ceteris 
libris omnes vicerit, in Cantico canticorum ipse se vicit ; nec formidabo sententiam, qua illum 
doctorem Ecclesiarum quondam adolescentulus nominavi. Nisi forte accusare debui, cujus 
rogatu [al. rogatus] opuscula transferebam, et dicere in prologo : Hic cujus interpretor libros 
haereticus est, cave lector, ne legas : fuge viperam : aut si legere volueris, scito a malis 
hominibus et haereticis corrupta esse, quae transtuli ; quanquam timere non debeas ; ego enim 
omnia, quae vitiata fuerant, correxi. Hoc est aliis verbis dicere : ego, qui interpretor, catholicus 
sum ; hic, quem interpretor, haereticus est. Denique et vos satis simpliciter, et ingenue, et non 
malitiose, parvi scilicet pendentes praecepta rhetorica, et praestigias oratorum, dum libros ejus 
nepi Apxtov haereticos confitemini, et in alios crimen transferre vultis, injecistis legentibus 
scrupulum, ut totam auctoris vitam discuterent, et ex ceteris libris ejus conjecturam praesentis 

facerent quaestionis. Ego callidus, qui emendavi, silens quod volui, et dissimulans crimina, non 
feci invidiam criminoso. Ajunt et medici, grandes morbos non esse curandos, sed dimittendos 
naturae, ne medela langorem exasperet. Centum quinquaginta anni prope sunt, ex quo Origenes 
mortuus est Tyri. Quis Latinorum ausus est unquam transferre libros ejus de resurrectione, nepl 
Apxtov, oxpcjopaxeaq etxopouq ? Quis per infame opus se ipsum voluit infamari ? Nec disertiores 
sumus Hilario, nec fideliores Victorino, qui ejus tractatus non ut interpretes, sed ut auctores 
proprii operis transtulerunt. Nuper Sanctus Ambrosius sic Hexa"meron illius compilavit, ut magis 
Hippolyti sententias Basiliique sequeretur. Ego ipse, cujus aemulatores esse vos dicitis, et, ad 
ceteros talpae, caprearum in me oculos possidetis, si malo animo fuissem erga Origenem, 
interpretatus essem hos ipsos, quos supra dixi, libros, ut mala ejus etiam Latinis nota facerem ; 
sed nunquam feci, et multis rogantibus acquiescere nolui. Non enim consuevi eorum insultare 
erroribus, quorum miror ingenia. Ipse, si adhuc viveret. Origenes irasceretur vobis fautoribus 
suis, et cum Jacob diceret, Odiosum me fecistis in mundo (Gen. 34). 

84:8 Vult aliquis laudare Origenem ? Laudet, ut laudo : magnus vir ab infantia, et vere 
martyris [Leonidis Martyris] filius : Alexandriae ecclesiasticam scholam tenuit, succedens 
eruditissimo viro Clementi presbytero : voluptates in tantum fugit, ut zelo Dei, sed tamen non 
secundum scientiam ferro truncaret genitalia : calcavit avaritiam : Scripturas memoriter tenuit, 
et in studio explanationis earum, diebus desudavit ac noctibus. Mille et co amplius tractatus in 
Ecclesia locutus est : edidit innumerabiles praeterea commentarios, quos ipse appellat xopouq, 
et quos nunc praetereo, ne videar operum ejus indicem texere. Quis nostrum tanta potest legere, 
quanta ille conscripsit ? Quis ardentem in Scripturis animum non miretur ? Quod si quis Judas 
zelotes opposuerit nobis errores ejus, audiat libere : 

Interdum magnus dormitat Homerus. 

Verum opere in longo fas est obrepere somnum. 

(HORAT. Art. Poet.) 


Non imitemur ejus vitia, cujus virtutes non possumus sequi. Erraverunt in fide alii tam Graeci, 
quam Latini, quorum non necesse est proferre nomina, ne videamur eum non sui merito, sed 
aliorum errore defendere. Hoc non est, inquies, excusare Origenem, sed accusare ceteros. 
Pulchre, si eum errasse non dicerem, si in fidei pravitate saltem Apostolum Paulum, vel Angelum 
de caelo audiendum crederem (Galat. 1). Nunc vero, quum simpliciter errorem ejus fatear, sic 
legam ut ceteros, quia sic erravit ut ceteri. Sed dicas : si multorum communis est error, cur 
solum persequimini ? Quia vos solum laudatis ut Apostolum. Tolle amoris urcepPoArjv, et nos 
tollimus odii magnitudinem. Ceterorum vitia de libris suis ad hoc tantum excerpitis, ut hujus 
defendatis errorem : Origenem sic fertis in caelum, ut nihil eum errasse dicatis. 


84:9 Quisquis es assertor novorum dogmatum, quaeso te, ut parcas Romanis auribus : parcas 
fidei, quae Apostoli voce laudata est. Cur post quadringentos annos docere nos niteris, quod 
ante nescivimus ? Cur profers in medium, quod Petrus et Paulus edere noluerunt ? Usque ad 
hunc diem sine ista doctrina mundus Christianus fuit. Illam senex tenebo fidem, in qua puer 
renatus sum. Pelusiotas nos appellant, et luteos animalesque, et carneos, quod non recipiamus 
ea, quae spiritus sunt ; illi scilicet Jerosolymitae, quorum mater in caelo est. Non contemno 
carnem, in qua Christus natus est, et resurrexit : non despicio lutum, quod excoctum in testam 

purissimam, regnat in caelo ; et tamen miror, cur carni detrahentes, vivant carnaliter, et 
inimicam suam foveant, et nutriant delicate, nisi forte implere volunt Scripturam dicentem : 
Amate inimicos vestros : benefacite eis, qui persequuntur vos (Luc. 6; Matth. 5). Amo carnem 
castam, virginem, jejunantem : amo carnis non opera, sed substantiam : amo carnem, quae 
judicandam se esse novit : amo illam, quae pro Christo in martyrio caeditur, laniatur, exuritur. 

84:10 An corrupti Origenis libri ? — Illud vero, quod asserunt, a quibusdam haereticis et 
malevolis hominibus libros ejus esse violatos, quam ineptum sit, hinc probari potest. Quis 
prudentior, doctior, eloquentior Eusebio, et Didymo, assertoribus Origenis, inveniri potest ? 
Quorum alter sex voluminibus irjq anoAoyiaq ita eum, ut se, sensisse confirmat : alter sic ejus 
errores nititur excusare, ut tamen illius esse fateatur ; non scriptum negans, sed sensum 
scribentis edisserens. Aliud est, si qua ab haereticis addita sunt, aliud si quis quasi bene dicta 
defendat. Solus inventus est Origenes, cujus scripta in toto orbe falsarentur, et, quasi ad 
Mithridatis litteras, omnis veritas uno die de voluminibus illius raderetur. Si unus violatus est 
liber, num universa ejus opera, quae diversis et locis et temporibus edidit, simul corrumpi 
potuerunt ? Ipse Origenes in epistola, quam scribit ad Fabianum Romanae urbis Episcopum, 
paenitentiam agit, cur talia scripserit, et causas temeritatis in Ambrosium refert, quod secreto 
edita, in publicum protulerit : et quid adhuc eupeoiAoyouoiv, aliena esse, quae displicent ? 

84:11 An Pamphilus Origenis laudator. — Porro, quod Pamphilum proferunt laudatorem ejus, 
gratias illis ago meo nomine, quod dignum me putaverunt, quem cum martyre calumniarentur. 
Si enim ab inimicis Origenis libros ejus dicitis esse violatos, ut infamarentur : quare mihi non 
liceat dicere, ab amicis ejus et sectatoribus compositum esse sub nomine Pamphili volumen, 
quod illum testimonio martyris ab infamia vindicaret ? Ecce vos emendatis in Origenis libris, 
quod ille non scripsit : et miramini, si edat aliquis librum, quem ille non edidit ? Vos in edito 
opere potestis coargui : ille, qui nihil aliud edidit, facilius patet calumniae. Date quodlibet aliud 
opus Pamphili : nusquam reperietis : hoc unum est ; unde igitur sciam, quod Pamphili sit ? 
Videlicet stilus et saliva docere me poterit. Nunquam credam, quod doctus vir primos ingenii 
sui fructus quaestionibus et infamiae dedicarit : et ipsum nomen apologetici ostendit 
accusationem : non enim defenditur, nisi quod in crimine est. Unum nunc proferam, cui 
contradicere vel stulti sit, vel impudentis. Sexti libri Eusebii super Origenis defensione 
principium usque ad mille ferme versus liber iste, qui Pamphili dicitur, continet. Et in reliquis 
scriptor ejusdem operis profert testimonia, quibus nititur approbare Origenem fuisse 
catholicum. Eusebius et Pamphilus tantam inter se habuere concordiam, ut unius animae 
homines putes, et ab uno alter nomen acceperit. Quomodo igitur inter se dissentire potuerunt, 
ut Eusebius in toto opere suo Origenem Ariani probet dogmatis, et Pamphilus Nicaenae synodi, 
quae fuit postea, defensorem ? E quo ostenditur, vel Didymi, vel cujuslibet alterius esse 
opusculum, qui sexti libri capite detruncato, cetera membra sociarit. Sed concedamus, ex 
superfluo, ut Pamphili sit, sed necdum martyris ; ante enim scripsit, quam martyrium 
perpeteretur. Et quo modo, inquies, martyrio dignus fuit ? Scilicet ut martyrio deleret errorem, 
ut unam culpam sanguinis sui effusione purgaret. Quanti in toto orbe martyres, antequam 
caederentur, variis subjacuere peccatis ? Defendamus ergo peccata, quia qui postea martyres, 
prius peccatores fuerunt. 

84:12 Haec, fratres amantissimi, ad epistolam vestram celeri sermone dictavi, vincens 
propositum, ut contra eum scriberem, cujus ingenium ante laudaveram : malens existimatione 
periclitari, quam fide. Hoc mihi praestiterunt amici mei, ut si tacuero, reus : si respondero, 
inimicus judicer. Dura utraque condicio ; sed a duobus eligam quod levius est : simultas 
redintegrari potest, blasphemia veniam non meretur. Quid autem laboris in libris transferendis 

nepi Apx&v sustinuerim, vestro judicio derelinquo ; dum et mutare quippiam de Graeco, non est 
vertentis sed evertentis : et eadem ad verbum exprimere, nequaquam ejus, qui servare velit 
eloquii venustatem. 

{85} 

Epistola LXXXV 


(alias 153 ; scripta paulo post superiorem) 


Ad Paulinum 


Alteri e duabus Paulini quaestionibus sibi propositis breviter respondet : priorem, quod in libris 
nepi Apxtov a se nuper Latine versis enucleetur, omittit. Tum quo animo Origenem legerit, docet. 

85:1 Voce me provocas ad scribendum, terres eloquentia ; et in epistolari stilo prope Tullium 
repraesentas. Quod quereris, me parvas et incomptas litterulas mittere, non venit de incuria, 
sed timore tui, ne verbosius ad te loquens, plura reprehendenda transmittam : et ut sanctae 
menti tuae simpliciter fatear, uno ad Occidentem navigandi tempore, tantae a me simul epistolae 
flagitantur, ut si cuncta ad singulos velim rescribere, occurrere nequeam. Unde accidit, ut 
omisca compositione verborum et scribentium sollicitudine, dictem quicquid in buccam venerit ; 
et amicum te tantum meorum dictorum, non judicem considerem. 

85:2 Duas quaestiunculas tuae litterae praeferebant. Unam, Quare sit a Deo induratum cor 
Pharaonis (Exod. 4:7:10,14) ; et Apostolus dixerit : Non volentis, neque currentis ; sed 
miserentis est Dei (Rom. 9:16), et cetera, quae liberum videntur tollere arbitrium. Alteram, 
Quomodo sancti sint, qui de fidelibus, id est, baptizatis nascuntur : quum sine dono gratiae 
postea acceptae et custoditae, salvi esse non possint. 

85:3 Libri nepi Apxtov Latine redditi. — Primae in libris , quos nuper, Pammachio nostro 
jubente, interpretatus sum, Origenes fortissime respondet : quo detentus opere, implere non 
potui quod promiseram tibi, et Danielem nostrum rursum comperendinavi. Et quidem quamvis 
mei amantissimi et egregii viri Pammachii, tamen unius voluntatem in tempus aliud distulissem, 
nisi omnis paene fraternitas de Urbe eadem postulasset, asserens multos periclitari, et perversis 
dogmatibus acquiescere. Unde necessitate compulsus sum transferre libros, in quibus mali plus, 
quam boni est : et hanc servare mensuram, ut nec adderem quid, nec demerem, Graecamque 
fidem Latina integritate servarem. Quorum exemplaria a supradicto fratre poteris mutuari : licet 
tibi Graeca sufficiant ; et non debeas turbidos nostri ingenioli rivulos quaerere, qui de ipsis 
fontibus bibis. 

85:4 Quo animo legendus Origenes. — Praeterea quia docto viro loquor, et tam divinis 
Scripturis, quam saeculi litteris erudito, illud dignationem tuam admonitam volo, ne me putes in 
modum rustici Balatronis cuncta Origenis reprobare quae scripsit : quod in me criminantur 
aKaipoonouSaoxai ejus : et quasi Dionysium Philosophum arguant, subito mutasse 
sententiam : sed tantum prava dogmata repudiare. Scio enim aequali maledicto eos subjacere, 
qui bona mala dicunt ; et illos qui mala bona judicant : qui faciunt amarum dulce, et dulce 

amarum (Isai. 5). Aut quae est tanta pertinacia, sic laudare alicujus doctrinam, ut sequare 
blasphemiam ? 

85:5 De secundo problemate tuo, Tertullianus in libris de Monogamia disseruit, asserens, 
sanctos dici fidelium filios, quod quasi candidati sint fidei, et nullis idololatriae sordibus 
polluantur. Simulque considera, quod et vasa sacra in tabernaculo legimus, et cetera quae ad 
ritum caeremoniarum pertinent : quum utique sancta esse non possint, nisi ea quae sentiunt et 
venerantur Deum. Idioma igitur Scripturarum est, ut interdum sanctos pro mundis et purificatis 
atque expiatis nominent : sicut et Bethsabee sanctificata scribitur ab immunditia sua : et ipsum 
Templum, Sanctuarium nominatur. 

85:6 Obsecro te, ne tacito mentis judicio, me aut vanitatis arguas, aut falsitatis. Testis est 
enim mihi conscientiae meae Deus, quod ab ipso procinctu et interpretationis exordio supradicta 
necessitas me retraxit ; et scis ipse non bene fieri, quod occupato animo fiat. Pileolum textura 
breve, caritate latissimum, senili capiti confovendo, libenter accepi, et munere et muneris 
auctore laetatus. 

{ 86 } 

Epistola LXXXVI 


(alias 70; scripta an. 401) 


Ad Theophilum 


Laudat prudentiam Theophili, cujus opera victa est factio Origenistarum. 

86:1 BEATISSIMO PAP/E THEOPHILO HIERONYMUS. 

Nuper tuae Beatitudinis percepi scripta, emendantia vetus silentium, et me ad solitum officium 
provocantia. Unde licet per sanctos fratres, Priscum et Eubulum, tuus ad nos sermo cessaverit : 
tamen quia vidimus illos zelo fidei concitatos, raptim Palaestinae lustrasse regiones, et dispersos 
regulos (Basiliscos) usque ad suas latebras persecutos, breviter scribimus, quod totus mundus 
exsultet, et in tuis victoriis glorietur : erectumque Alexandriae vexillum crucis, et adversus 
haeresim trophaea fulgentia, gaudens populorum turba prospectet. Macte virtute, macte zelo 
fidei : OSTENDISTI, quod hucusque taciturnitas dispensatio fuit, non consensus. Libere enim 
Reverentiae tuae loquor. Dolebamus te nimium esse patientem, et ignorantes magistri 
gubernacula, gestiebamus in interitum perditorum. Sed, ut video, exaltasti manum diu, et 
suspendisti plagam, ut ferires fortius. Super susceptione cujusdam non debes contra urbis hujus 
dolere Pontificem : quia nihil tuis litteris praecepisti, et temerarium fuit de eo quod nesciebat, 
ferre sententiam : tamen reor illum, nec audere, nec velle te in aliquo laedere. 


{87} 

Epistola LXXXVII 

(alias 69; scripta hoc an. 400) 


Theophili ad Hieronymum 


Nuntiat expulsos e Nitriae monasteriis Origenistas, hortaturque, si qui alii decepti sunt, ut 
emendet. 

87:1 Dilectissimo et amantissimo fratri HIERONYMO Presbytero THEOPHILUS Episcopus. 

“Sanctus Episcopus Agatho, cum dilectissimo Diacono Athanasio in ecclesiastica directus est 
causa : quam quum didiceris, non ambigo quin nostrum studium probes, et in Ecclesiae victoria 
glorieris. Namque Origenis haeresim in monasteriis Nitriae quidam nequam et furiosi homines 
serere et fundare [al. fundere] cupientes, Prophetica falce succisi sunt. Quia recordati sumus 
commonentis Apostoli" : Argue eos severe (Tit. 2:15). "Festina igitur et tu, partem hujus praemii 
recepturus, deceptos quosque congruis Scripturarum emendare sermonibus. Optamus, si fieri 
potest, in diebus nostris catholicam fidem, et Ecclesiae regulas cum subjectis nobis populis 
custodire, et omnes novas sopire doctrinas." 


{ 88 } 

Epistola LXXXVIII 


(alias 71 ; scripta Paulo post superiorem) 


Ad Theophilum 


Respondet superiori, laudatque Theophilum, per quem non solum XEgyptus et Syria, sed et Italia 
omnis liberata sit ab haeresi. 

88:1 BEATISSIMO PAP/E THEOPHILO HIERONYMUS. 

Duplicem mihi gratiam Beatitudinis tuae litterae praestiterunt : quod et sanctos et venerabiles 
Agathonem Episcopum, et Diaconum Athanasium habuerint portitores : et adversum 
sceleratissimam haeresim, zelum fidei demonstrarint. Vox Beatitudinis tuae in toto orbe 
pertonuit, et cunctis Christi Ecclesiis laetantibus, diaboli venena siluere. Nequaquam amplius 
antiquus serpens sibilat ; sed contortus et evisceratus, in cavernarum tenebris delitescens, 
solem clarum ferre non sustinet. Equidem super hac re, et antequam scriberes, ad Occidentem 
Epistolas miseram, ex parte haereticorum strophas, meae linguae hominibus indicans. E 
dispensatione Dei factum puto, ut eodem tempore tu quoque ad Anastasium Papam scriberes, 
et nostram, dum ignoras, sententiam roborares. Verum a te nunc admoniti, magis studium 
accommodabimus, ut hic et procul simplices ab errore revocemus. Nec timeamus subire odia 
quorumdam ; nec enim debemus hominibus placere, sed Deo : quanquam ardentius ab illis 
defendatur haeresis, quam a nobis oppugnetur. Simulque obsecro : ut si qua Synodica habes, 

ad me dirigas : quo possim tanti Pontificis auctoritate firmatus, liberius et confidentius pro 
Christo ora reserare. Vincentius Presbyter ante biduum, quam hanc Epistolam darem, de Urbe 
venit, et suppliciter te salutat, crebroque sermone concelebrat, Romam et totam paene Italiam 
tuis post Christum Epistolis liberatam. Annitere ergo, Papa amantissime atque beatissime, et 
per omnem occasionem ad Occidentales Episcopos scribe, ut mala germina, acuta, ut ipse 
significas, succidere falce non cessent. 


{89} 

Epistola LXXXIX 


(alias 72; scripta hoc anno 400) 


Theophili ad Hieronymum 


Monet, explosos Origenistas, ut occultos, si qui sunt Palaestinae, insectetur. 

89:1 Domino dilectissimo et amantissimo fratri HIERONYMO, presbytero THEOPHILUS 
Episcopus. 

“Didici, quod et sanctitas tua noverit, Theodorum Monachum, ejusque studium comprobavi : 
quia quum a nobis Romam navigaturus exiret, noluit ante proficisci, nisi te sanctos fratres qui 
tecum sunt in Monasterio, quasi sua viscera amplexaretur et inviseret. Quem quum susceperis, 
pro Ecclesiae tranquillitate laetare. Vidit enim cuncta Nitriae Monasteria, et referre potest 
continentiam et mansuetudinem Monachorum : quomodo exstinctis et fugatis Origenis secta 
toribus, pax Ecclesiae reddita sit, et disciplina Domini conservetur. Atque utinam apud vos 
quoque deponerent hypocrisim, qui occulte dicuntur subruere veritatem : de quibus non bene 
sentientes, in eis regionibus fratres, haec me scribere provocarunt. Quamobrem cavete, et 
effugite hujuscemodi homines, juxta quod scriptum est : Si quis non affert ad vos Ecclesiasticam 
fidem, huic nec ave dixeritis (2 Joan. 2). Quanquam ex superfluo faciam, haec tibi scribere, qui 
errantes potes ab errore revocare ; TAMEN NIHIL nocet, et prudentes et eruditos viros pro 
sollicitudine fidei commoneri. Omnes fratres qui tecum sunt, nomine meo salutari volo." 


{90} 

Epistola XC 


(alias 67 ; scripta post med. an. 400) 


Theophili ad Epiphanium 

Hortatur Epiphanium, ut modis omnibus adnitatur, quo convocata Synodo, Origenistarum 
haeresis publica auctoritate damnetur ; simulque illi a se scriptam Synodicam mittit. 

90:1 Domino dilectissimo fratri, et coepiscopo EPIPHANIO THEOPHILUS. 

“Dominus qui locutus est ad Prophetam : "Ecce constitui te hodie super gentes et regna, 
eradicare, et suffodere, et disperdere, et rursum aedificare ac plantare (Jerem. 1, 10)," singulis 
temporibus eandem Ecclesiae suae largitur gratiam : ut integrum corpus conservetur, et in nullo 
haereticorum dogmatum venena praevaleant. Quod quidem nunc videmus expletum. Nam 
Ecclesia Christi, "quae non habet maculam, neque rugam, aut aliquid istiusmodi" (Ephes. 5.) 
egredientes de cavernis suis Origenis colubros evangelico ense truncavit : et secundum Nitriae 
monachorum agmen, contagione pestifera liberavit. Pauca ergo ex his quae gesta sunt, in 
generali Epistola, quam ad omnes in commune direxi, prout patiebatur angustia temporis, 
comprehendi. Dignationis tuae est, quae in hujuscemodi certaminibus saepe ante nos pugnavit, 
et positos in praelio consolari, et congregare totius insulae Episcopos ; ac synodicas litteras, tam 
ad nos, quam ad Constantinopolitanae urbis Episcopum, et si quos alios putaveris, mittere : ut 
consensu omnium, et ipse Origenes nominatim, et haeresis nefaria condemnetur. Didici [al. 
Dicis] enim quod calumniatores verae fidei, Ammonius, Eusebius, et Euthymius, novo pro haeresi 
furore bacchantes, Constantinopolim navigarint, ut et novos, si quos valuerint, decipiant : et 
veteribus suae impietatis sociis conjugantur. Curae igitur tuae sit, ut cunctis Episcopis per 
Isauriam atque Pamphiliam, et ceterarum provinciarum, quae in vicino sunt, rei ordinem pandas : 
et nostram, si dignum putas, Epistolam subjicias, ut omnes uno spiritu congregati, cum virtute 
Domini nostri Jesu Christi tradamus eos Satanae in interitum impietatis, quae possidet eos. Et ut 
celerius nostra Constantinopolim scripta perveniant, mitte industrium virum, et aliquem de 
Clericis, sicut et nos de ipsis Nitriae monasteriis patres monachorum cum aliis sanctis et 
continentissimis viris misimus, qui possint cunctos in praesenti docere quae gesta sunt ; et super 
omnia quaesumus, ut impensas ad Dominum fundas preces, quo possimus etiam in isto 
certamine victoriam consequi ; non enim parva laetitia, et in Alexandria et per totam /Egyptum 
populorum corda pervasit, ex quo pauci homines ejecti sunt, ut purum corpus Ecclesiae 
permaneret. Saluto fratres qui tecum sunt. Te plebs quae nobiscum est, in Domino salutat." 


{91} 

Epistola XCI 


(alias 73 ; scripta sub finem anni 400) 


Epiphanii ad Hieronymum 


Nuntiat, Origenistarum factionem opera Theophili damnatam : atque exemplar Epist. Synodicae 
ad eum mittens, hortatur, ut quos adversus eam haeresim scripsisset libros, in vulgus edat. 

91:1 Domino amantissimo filio ac fratri HIERONYMO Presbytero, EPIPHANIUS in Domino 
salutem. 

“Generalis Epistola, quae ad omnes Catholicos scripta est, ad te proprie pertinet, qui zelum fidei 
adversus cunctas haereses habens, Origenis proprie, et Apollinarii discipulis adversaris : quorum 
venenatas radices, et in altum defixam impietatem omnipotens Deus protraxit in medium, ut in 
Alexandria proditae, in toto orbe arescerent. Scito enim, fili carissime, Amalech usque ad stirpem 
esse deletum, et in monte Raphidim erectum trophaeum crucis. Etenim quomodo porrectis in 
altum Moysi manibus, vincebat Israel (Exod. 17), sic Dominus confortavit famulum suum 
Theophilum, ut super altare Ecclesiae Alexandrinae, contra Origenem vexillum poneret ; et 
impleretur in eo quod dicitur : Scribe signum hoc, quia delebo funditus Origenis haeresim a facie 
terrae cum ipso Amalech. "Et ne videar eadem rursus iterare, et prolixiorem Epistolam texere, 
ipsa ad vos scripta direxi, ut scire possitis, quae nobis scripserit ; et quantum boni ultimae aetati 
meae concesserit Dominus, ut quod semper clamabam, tanti Pontificis testimonio probaretur. 
Jam autem puto et te aliquid operis edidisse, et juxta priorem Epistolam, qua te super hac re 
fueram cohortatus, elimasse librum, quem tuae linguae homines legant. Audio enim et ad 
Occidentem quorumdam hominum naufragia pervenisse ; qui non contenti perditione sua, 
volunt plures mortis habere participes ; QUASI MULTITUDO peccantium scelus minuat ; et non 
numerositate lignorum, major gehennae flamma succrescat. Sanctos fratres, qui tecum sunt in 
Monasterio Domino servientes, et tecum et per te plurimum salutamus." 


{92} 

Epistola XCII 


Seu Theophili synodica ad episcopos Palaestinos et ad Cyprios 


(Prodit nunc primum ex antiquissimo Mediolanensi Ms. Ambrosianae Bibliothecae, olim Sancti 
Columbani Bobiensis, qui littera “H” et numero "59" praenotatur, atque omnia ferme 
Origenianae causae ac damnationis continet monumenta quae a Theophilo, Epiphanio, 
Hieronymo aliisque conscripta sunt. Haec vero ipsa Synodica epistula, alteri Theophili ejusdem 
ad Epiphanium, quae hic in Hieronymianarum ordine locum 90 tenet, subnectitur. Atque illa 
quidem juncta Synodicae isti fuit, simulque ad Salaminae Episcopum missa, unde et 
luculentissimum ex ipso Theophili ore de hac petitur testimonium, quod est hujusmodi « Pauca 
ex his quae gesta sunt, in GENERALI EPISTULA quam ad omnes in commune direxi, prout 
patiebatur angustia temporis, comprehendi. » Porro alia, eaque alterius anni, puta superioris 
399, est Synodica illa nomine Episcoporum /Egypti atque Alexandriae adversus Origenis 
doctrinam scripta, e qua Graeca quaedam fragmenta recitat Justinianus epistulae ad Menam ; 
nec proinde cum nostra hac confundenda, qui tamen error hactenus apud eruditos obtinuit.) 

De Origenianae haereseos damnatione 

a S. Hieronymo latine reddita. 


Nuntiat convocatos in Alexandrina Synodo Episcopos contra quosdam Nitriae Monachos impie 
furentes pro Origenis haeresi : cujus errores praecipuos singil latim enumerans, damnatos a 
Patribus fuisse uno ore significat. Tum dolet factiosos homines sibi vim fecisse, ut Isidorum 
Presbyterum haereticae impietatis ducem, aliorumque criminum reum Episcoporum judicio 

eriperent. Denique exsecratus iterum Origenis doctrinam, cunctis Ecclesiis sub anathematis 
nota auctor est, eam, ejusque asseclas ne recipiant. 


Haec epistola uniformis ad PALAESTINOS et CYPRIOS Episcopos missa est. 
Utriusque principia tulimus. 


92:1 

Ad Palaestinos 


Dominis dilectissimis fratribus et coepiscopis EULOGIO, JOANNI, ZEBIANO, AUXENTIO, DIONYSIO, 
GENNADIO, ZENONI, THEUDOSIO, DICTERIO, PORPHYRIO, SATURNINO, ALANI, PAULO, 
AMMONIO, HELIANO, alteri PAULO, EUSEBIO, et omnibus, qui in /Eliae Encaeniis congregati sunt, 
Catholicis Episcopis Theophilus in Domino salutem. 

Dicit ad Cyprios 


Dominis dilectissimis, et fratribus, et coepiscopis EPIPHANIO, MARCIANO, AGAPETO, BOETHIO, 
HELPIDIO, EUTASIO, NORBANO, MACEDONIO, ARISTONI, ZENONI, ASIATICO, HERACLIDI, alteri 
ZENONI, KIRIACO, APHRODITO, Theophilus in Domino salutem. 


Arbitror quod ante nostras litteras velox ad vos fama pertulerit, quosdam in monasteriis Nitriae 
Origenis haeresim serere, et Monachorum purissimum coetum potione turbida propinare. 
Quamobrem compulsi sumus ad ipsa loca pertimescentes Sanctorum precibus, et maxime 
Patrum et Presbyterorum, qui prae sunt monasteriis, ne dum nos ire cessamus, ii, qui 
prurientibus blandiuntur auribus, simplicium corda perverterent. Quorum nobilitas in scelere 
est, et tam rabidus furor ad omne facinus, quod imperitia superbiaque suggesserit, ut praecipites 
ruant, nec intellegant mensuram suam, sed apud semetipsos sapientes, qui fons erroris est, 
maximos putantes se quod non sunt. Denique in tantam prorumpentes dementiam [Mss. tanta 
dementia], ut in se verterent manus, et propria ferro membra truncarent ; putantes stultae 
cogitationis arbitrio, hinc religiosos et humiles se probari, si mutilata fronte, et sectis auribus 
incederent. E quibus et unus linguae partem medicus amputavit, ut ignorantibus quoque 
ostenderet, quam timide Dei jura servaret [Mss. servarent et monstrarent] eloquii, quanto 
furore pectoris aestuaret. Quos quia repperi cum quibusdam peregrinis qui in /Egypto parumper 
habitant, ad vestram provinciam transmigrasse, et homines pauperes, gratia et pecuniis 
inescatos, qui debuerant manu et labore victum quaerere, ut impleatur in eis quod scriptum est, 
"In circuitu impii ambulabunt" (Ps. 11:19), velle in similitudinem Judaeorum prius igne consumi, 
quam Origenis videre scripta damnari : quodammodo proclamantes, "Posuimus mendacium 
spem nostram, et mendacio protegamur" (Isai. 28:19. juxta LXX) : ne forte et in illis partibus 
plebis [Ms. plebs] et Monachorum turbent animos, et qui debuerant pro scelere correpti agere 
paenitentiam, nitantur contra nos, et mendaciorum cuniculis subvertant veritatem ; justissimum 
duxi scribere Sanctitati vestrae, et brevitor nuntiare, quod e vicino Episcopis congregatis, qui 
prope implerent numerum Synodi perrexerim Nitriam : et coram multis Patribus, qui de tota 

paene /Egypto convolaverunt, lecti sunt libri Origenis, in quibus impio labore sudavit et consensu 
omnium condemnati. 


92:2 Errores Origenis. — Nam quum legeretur volumen , quem nos de Principiis possumus 
dicere, in quibus scriptum est quod Filius nobis comparatus, sit veritas, Patri collatus, 
mendacium : Et rursum, Quantum differt Paulus et Petrus a Salvatore, tanto Salvator minor est 
Patre : Et iterum, Christi regnum finietur aliquando, et Diabolus cunctis peccatorum sordibus 
liberatus, aequo honore decorabitur, et cum Christo subjicietur : Et in alio libro, qui de Oratione 
inscribitur : Non debemus orare Filium, sed solum Patrem, nec Patrem cum Filio, obturavimus 
aures nostras, et tam Origenem, quam discipulos ejus consona voce damnavimus, ne modicum 
fermentum totam massam corrumperet (1. Cor. 5:6; et Gal. 5:9). Quid loquar de resurrectione 
mortuorum, in qua perspicue blasphemat, et dicit, quod post multos saeculorum recursus 
corpora nostra paulatim redigantur in nihilum, et in auram tenuem dissolvantur ; ac ne parvum 
hoc putaremus, adjecit : Resurgens corpus non solum corruptibile, sed mortale erit. Ut scilicet 
Dominus atque Salvator frustra destruxerit Zabulum, qui mortis habebat imperium ; siquidem 
et post resurrectionem corruptio, et mortalitas in nihilum resolutis corporibus dominatur 
humanis. De Angelis quoque temeraria aliqua confinxit, ut cuncta in caelo ministeria servitutis 
Dei non sint in caelo creata, sed diversis lapsibus et ruinis varia officiorum sortiti sunt nomina ; 
causasque veteres praecessisse, quibus creverint, vel decreverint. Et inter haec quasi doloris 
impatiens, clamante populo. "Quae sursum est Jerusalem, libera est," nihil in ea purum, nihil a 
vitiis liberum et perpetua securum virtute contendit. Non stetit haec tenus profana de Angelis 
disputatio, sed proficiens in scelere : Sicut Daemones, inquit, nidore hostiarum, assidentes aris 
Gentilium pascebantur, ita et Angeli sanguine victimarum, quas spiritualium typus immolat 
Israel, fumo thymiamatis delectati, versabantur prope altaria, et hujuscemodi alebantur cibis. 
Quis non putet eum nihil ultra invenire potuisse, in quod mens vesana corrueret ? Praescientiam 
quoque futurorum, quae soli Domino nota est stellarum motibus tribuit, ut ex earum cursu, et 
varietate formarum, Daemones futura cognoscant, et vel agant aliqua, vel ab his agenda 
demandent. E quo perspicuum est, eum Idololatriam, et Astrologiam, et varias Ethnicorum 
fraudolentae [Ms. fraudolentiaej divinationis praestigias approbare. 

92:3 Haec et hujuscemodi sub nomine Monachorum quidam sentientes, et docentes in 
monasteriis versabantur. Quumque indigne ferrent, auctorem tanti mali cum suo errore 
damnari, quosdam inopes et servos spe gulae sollicitatos suo junxere comitatui, et facto cuneo, 
sedenti in Alexandria vim facere conati sunt ; volentes causam Isidori, quem nos propter 
verecundiam, et Ecclesiae disciplinam Episcoporum judicio servabamus proferre in medium, et 
auribus ethnicorum dictu [Ms. dicta] pudenda ingerere, ut seditio et turbae contra Ecclesiam 
miscerentur ; quorum consilia destruxit Deus, sicut Achitophel (2. Reg. 15). Omnis autem 
conatus eorum hic erat, ut sub nomine Isidori, haeresim defenderent ; qui multis Episcopis 
propter varias causas a communione Sanctorum fuerat separatus. Interim mulier, et filius ejus 
adolescens ab his producitur in medium, et in loco urbis celeberrimo, quem ni fallor Genium 
vocant, collocantur. Clamitant quicquid in nostram invidiam esse credebant, Gentilium contra 
nos populos concitantes, ea quae aures Infidelium libenter audirent. Inter quae et destructionis 
Serapii, et aliorum Idolorum, eos qui in fugam admonentes, vociferantur. Non sic in jura 
templorum in Nitriae monasteriis. Haec autem universa faciebant, putantes sic turbas jungi 
Infidelium, et Isidorum Episcoporum judicio eripi ; ne cum matre audiretur, et puero, et nobis 
invidiam concitarent, qui volebamus eum, praesentibus Clericis, et fideli populo in Ecclesia, 
patienter audiri, et servari in persona ejus cum omni timore Dei, et mansuetudine Ecclesiasticam 

regulam. Neque enim inimici ejus sumus, nec in aliqua re tam illum, quam paucos servos atque 
fugitivos, qui ejus negotii socii sunt, laesimus ; sed Dei timorem et normam rigoris Evangelici 
familiaritati pristinae et necessitudini praetulimus [Ms. pertulimus]. Qui quum accersitus esset 
ad quaestionem coram Episcopis, et omni clero negotium dicere [Ms. diceret], et crebrius 
vocaretur ad causam, coepit subterfugere, et differre diem ex die : illa videlicet spe, ut multorum 
sermo narrabat, quod paulatim mulieris silentium redimeret. Et hoc faciens, sanctorum fratrum 
animos vulnerabat. Quis enim ambigit [Ms. abigit], fiduciam bonae esse conscientiae ; fugam 
autem, et dissimulationem, ut parcius loquar, et aperte proferam quod sentio, apud plerosque 
genus confessionis judicari ? Praesertim quum grave ei mulier datis libellis crimen impingeret, 
et hoc per populos jactaretur, illum magnopere agere, ut quolibet potius genere, quam 
Episcoporum judicio res finem acciperet. Quae mulier, ignorante me, amicorum ejus studio, et 
in albo [Ms. alvo] viduarum descripta est, ut refrigeriis eleemosynae dolorem vulneris solaretur. 
Quod postquam a quodam Diacono didici, qui intrepidus nuntiabat, mulierem scriptam in 
viduarum numero, ut taceret, quod objecerat : ilico per multos Isidoro indicem prodidi, et monui, 
ut Episcoporum se judicio praepararet, muliere dumtaxat a ceterarum consortio separata, donec 
causae videremus eventum. Neque enim fas erat, eam Ecclesiae opibus sustentari, quae tantum 
crimen aut dixisset temere, aut tacuisset. Iste est signifer haereticae factionis. Hoc utuntur duce 
vel locupletissimo si, quos in exordio epistolae descripsimus : qui possit praebere cibos, et 
peregrinationis eorum incommoda sustentare. Ubi furor, et caedes necessariae sunt, nullius 
alterius indigent auxilio ; ubi expensae et sumptus varii, nihil largitore accommodatius. 

92:4 Dolent contra me, atque insaniunt, quare solitudines, et habitacula Monachorum, in 
quibus sancta conversatio est, non permiserim impiis Origenis dogmatibus pollui. E quibus ut 
cetera praetermittam in libris Resurrectionis, quos [Ms. quod] scripsit ad Ambrosium, 
dialecticum morem imitans disputandi, in quo sciscitatio est, atque responsio, artis magicae 
praedicator his verbis est. Ars magica non mihi videtur alicujus rei subsistentis vocabulum [Ms. 
vocabulo], sed etsi sit, nequaquam est operis mali, nec quod haberi possit contemptui. Quae 
dicens, perspicue Domino contradicit, qui loquitur per Prophetam, Sta nunc in incantationibus 
tuis, in multis veneficiis [Ms. beneficiis] tuis, quae didicisti ab adolescentia tua, si possint tibi 
prodesse. Laborasti in consiliis tuis : stent Astrologi caeli, et salvum [Ms. salvam] te faciant, qui 
contemplati sunt sidera, nuntient tibi, quid super te futurum sit (Isai. 47:12,13. juxta LXX). 
Praeterea in libris nepi Apxtov et hoc persuadere conatur, quod vivens Dei Sermo non 
assumpserit corpus humanum, et contra Apostoli vadens sententiam scripsit, Quod qui in forma 
Dei aequalis erat Deo (Philip. 2:7), non fuerit Verbum Dei, sed anima de caelesti regione 
descendens, et se de forma aeternae majestatis evacuans, humanum corpus assumpserit. Quae 
dicens Joanni apertissime contradicit scribenti, et Verbum caro factum est (Joan. 1:14). Nec 
potest anima credi Salvatoris, et non Deus Verbum, et formam, et aequalitatem paternae 
majestatis habuisse. In alias quoque impietates furibundus exsultat [Ms. exaltat], volens eum, 
qui in consummatione saeculorum, et in destructione peccati semel passus est, Dominum 
nostrum Jesum Christum pro Daemonibus quoque, et spiritualibus nequitiis crucem aliquando 
passurum. Nec meminit Pauli scribentis, Impossibile est, eos qui semel sunt illuminati, 
gustaverunt et donum caeleste, et participes sunt facti Spiritus Sancti, gustaverunt nihilominus 
bonum Dei Verbum virtutesque saeculi venturi, et prolapsi sunt, renovari iterum ad paenitentiam, 
rursum crucifigentes sibimet ipsis Filium Dei, et ostentui habentes (Hebr. 6:6). Si hoc scire 
voluisset [Ms. voluisti], immo si non ea quae scit, contemneret [Ms. contemnet], nunquam 
Apostolo contradicens, pro Daemonibus quoque diceret [Ms. dicet], Christum passurum, et eum 
praeberet [Ms. praebet] ostentui : clausa, quod legimus, aure pertransiens, Christus resurgens a 
mortuis, ultra non moritur : mors ei nequaquam dominabitur. Quod enim mortuus est peccato, 

mortuus est semel, quod autem vivit, vivit in Domino (Rom. 6:9,10). Hoc enim quod dicitur 
semel non secundum recipit, nec tertium : unde Apostolus sciens eum semel crucifigi, tota ad 
Hebraeos affirmat audacia : Hoc enim fecit semel se ipsum offerens (Heb. 7:27). 

92:5 Ob haec et alia plurima, de quibus scribere epistolaris sermo non patitur, condemnati 
sunt, et ejecti de Ecclesia ; sed fatuitati juncta superbia, Episcoporum judiciis contradicunt, 
cohaereticum suum nitentes seditione defendere, et per alienas provincias suberrantes, damnati 
damnatum habent ducem, et hujus operis eriguntur. Obsecro itaque vos, fratres carissimi, ut si 
istuc [Ms. illuc] veniunt, praeceptis Evangelicis eos ad lacrimas provocetis. Voti nostri esse, et 
illos, et alios errores corrigere paenitentia, et digne suo nomine conversantes, ut qui vocantur 
Monachi, si tamen hoc esse cupiunt, quod dicuntur, silentium diligant, et fidem Catholicam, 
quibus nihil omnino est praeferendum [Ms. perferendum]. Sed ut audio, imitantes Zabulum, huc 
illucque discurrunt, et quaerunt quos suis impietatibus devorent (1. Petr. 5:8.) Putant enim 
insaniam, fidem, audaciam, fortitudinem ; et idcirco erecti in superbiam, Ecclesiasticae 
praedicationi [Ms. praedicationis] Origenis doctrinam, quae Idololatriae mixta est, praeferunt. 
Sicubi ergo fratres, et plebem quae vobis credita est, turbare tentaverint, custodite gregem 
Domini, et insanos impetus eorum reprimite. Nihil eis nocuimus, nihil tulimus : una causa in nos 
odiorum est, quod usque ad mortem parati sumus fidem defendere. 

92:6 Cetera praetermitto, quomodo nobis necem inferre tentaverint, et quibus insidiis id 
machinati sunt, quando et Ecclesiam, quae est in Monasterio Nitriae, postquam damnati sunt, 
occupaverunt ; ut et nos, et plurimi nobiscum Episcopi [Ms. plurimis et Episcopis], ac 
Monachorum patres, et vita, et aetate venerabiles ingressu ejus prohiberentur [Ms. prohibentur], 
conductis libertinis et servis, qui propter gulam, et ventrem ad omne facinus armati sunt. 
Quumque opportuniora Ecclesiae quasi in obsidione urbis, tenerent loca, palmarum ramis fustes, 
et bacillos protegebant, ut sub pacis insignibus paratos ad caedem animos dissimularent. Et ut 
firmior esset factio, et promptior cuneus ad audaciam, multis ingenuorum pecunias divisere, qui 
acceperunt, non ut sceleri consentirent, sed ut nobis providerent conatus eorum, et paratas 
insidias panderent ad cavendum. Quod quum cerneret innumerabilis frequentia Monachorum, 
coeperunt omnes vociferari, et paucorum furorem consono clamore terrere, ut saltem metu 
Collectam fieri sinerent [Ms. sineret], et Ecclesiae jura servari. Et nisi gratia Dei multitudinis 
impetum refrenasset, evenisset aliquid, quod solet in seditionibus fieri ; in tantam enim nefarii 
homines temeritatem, immo insaniam praeruperant, ut sanctae quoque conversationis Monachi, 
et semper mansuetissimi eorum furorem sustinere non possent [Ms. possint.] Quae nos omnia 
Dei auribus patienter, et humiliter tulimus, providentes saluti eorum, qui contra nos hostiliter 
pugnabant : ita dumtaxat, ut Ecclesiasticas regulas et fidem rectam nullius amicitiis donaremus : 
quod potens est Dominus et nobis, et omnibus servis suis in commune concedere, ut 
necessitudini hominum praeferamus fidei unitatem. Simulque et vos petimus, ut singuli cum 
populis qui vobis crediti sunt, oretis attentius, et Deum misericordiam deprecemini, quo 
possimus haereticorum insidiis resistentes, habere pacem cum his, qui semper pro veritate 
pugnaverunt, omnesque simul coronam justitiae praestolemur. Fratres qui vobiscum sunt, plebs 
quae mecum est, in Domino salutat. 

{93} 

Epistola XCIII 


(al. inedita ; scripta paucis diebus post superiorem) 

Sinodica Jerosolymitanae Synodi ad superiorem 


Respondent Synodi Patres, immunem ab Origeniana, quam subinde exsecrantur haeresi, esse 
Palaestinam ; tamen quaecumque Theophilus in superiori Synodica damnaverat, dogmata, et 
personas damnare se profitentur. 

93:1 Domino et honorabilissimo Episcopo THEOPHILO EULOGIUS, JOANNES, et ceteri 
episcopi, qui Jerosolymis in Sancta Encaeniorum die reperti sunt. 

“Nosti, Domine, cuncta laudabiliter peragi et ante nostras litteras, quod omnis propemodum 
Palaestina gratia Christi ab haereticorum aliena sit scandalo, praeter paucos, qui Apollinaris 
erroribus acquiescentes, noxia praeceptoris sui scripta meditantur. Atque utinam Sanctorum 
orationibus, non nos inquietarent Judaici serpentes, et Samaritanorum incredibilis stultitia, 
atque Gentilium apertissimae impietates, quorum turba quamplurima et ad veritatem 
praedicationis omnino auribus obturantes in similitudinem luporum gregem Christi circuientes, 
non parvas nobis [Ms. vobis] excubias, et laborem incutiunt, dum volumus oves Domini 
custodire, ne ab his dilacerentur. Et quia scripsit nobis Sanctitas tua, repertos quosdam in 
/Egypto, qui ex Origenis dogmatibus pestifera quaedam velint introducere in Ecclesiis, et 
simplicium corda decipere : ideo necessarium duximus significare Sanctitudini tuae, quod 
istiusmodi praedicatio a nostris auribus aliena sit. Neque enim audivimus unquam docentes, 
quod Christi regnum aliquando sit terminandum. Absit hoc a Fidelium auribus, Gabriel Angelo 
loquente ad Mariam de eo qui nasciturus est Christus, atque dicente, Regnabit super domum 
Jacob in aeternum, et regni ejus non erit finis (Luc. 1:33). Neque, quod Zabulus cunctis 
peccatorum vitiis liberatus dignitatem obtineat, quam habuit antequam caderet, ita ut et ipse, 
et Christus sub unum Dei Patris redigantur imperium. Qui enim ita credunt, ituri sunt in tenebras, 
quae praeparatae sunt Diabolo, et Angelis ejus. Quod si qui sunt, qui in suis Tractatibus 
tradiderunt, quod Filius nobis comparatus, sit veritas, Patri collatus, mendacium : et quod est, 
inquiunt, Petrus et Paulus ad Salvatorem, hoc est Unigenitus Filius, et Dei Verbum, comparatus 
Patri : et ut breviter nostram sententiam declaremus (neque necesse est eadem rursus tractare) 
quicumque hoc praedicat, quae Beatitudo tua damnanda significat, et quae discordant ab ea fide, 
quam pio sensu Patres nostri in urbe Nicaena scripserunt et ipsi, et dogmata eorum sint Ecclesiae 
anathema, cum Apollinare, qui contra sanctas Scripturas vadens, imperfectum hominem dicit a 
Domino Jesu Christo nostro esse susceptum, et non plenam assumptionem ejus et animae et 
corporis salutem datam. Nos enim insistentes Patrum vestigiis, et Scripturarum vocibus eruditi, 
docemus et praedicamus in Ecclesiis, et confitemur, Trinitatem increatam, aeternam, unius esse 
in tribus subsistentiis, et in una Deitate adorantes. Si quis autem tua Reverentia, vel propter 
dogmatum pravitatem, vel propter alias causas a communione sejungit, sicuti nobis indicare 
dignatus es, scias in nostris Ecclesiis non recipiendos, donec tu paenitentiae eorum, si tamen 
voluerint damnare perversa, veniam dederis. Saluta omnes qui tecum sunt sacerdotales grado. 


{94} 

Epistola XCIV 

(al. inedita ; scripta eodem tempore quo superior) 


Dionysii ad Theophilum 


Theophilum continuo laudat, quod ejus opera damnata sit haeresis Origeniana, quam ut persequi 
ad finem usque non desinat, vehementer hortatur. 

94:1 Domino Beatissimo THEOPHILO DIONYSIUS Liddensis Episcopus. 

“Bonus Deus noster, qui in conciliis sanctorum glorificatur (Ps. 88:2), et amicos sibi, ac 
Prophetas singulis temporibus praeparat, si ordinem nostrae generationis aspicias, te, Domine 
frater beatissime, aemulatorem rectae fidei suscitavit ut et superstitionem haereticam de 
Gentilium fonte manantem Apostolico rigore contereres, et humanum genus, quod multis 
trahitur erroribus, ac dispersum gregem Christi ad suum Pastorem reduceres ; qui tempore 
passionis idcirco pro cunctis dedit animam suam, ut nunc possimus credentes dicere, Vere Deus 
in nobis est (1. Cor. 14:25). Quis enim ita aut stultus, aut impius est, ut non confiteatur, te 
maximum orbi dedisse munus, deletis sceleratissimis blasphemis [fort. blasphemi] Origenis 
discipulis, ne Ecclesia Christi ab his polluatur, quorum cancer, et insanabilis lepra sic multorum 
corda pervasit, ut et qui simulant paenitentiam, haeresi jungant perjurium ; et nos, quos tacere 
cogunt, odire non desinant. 


94:2 Confortare igitur et viriliter age (1. Paral. 22:13), Dei famule, et usque in finem Origenis 
figmenta persequere, ne simplicium mentes sub umbra sapientiae blandis ejus capiantur 
illecebris, et fiat in corpore Christi scissurae divisio. Omnes enim qui sapiunt, quae sursum sunt, 
te Patrem, et spem, et coronam fidei alacres profitentur, quod Arii Magistrum, et discipulum 
ejus Evangelico mucrone confoderis. Fratres cellulae meae oppido te salutant, et fratres qui 
tecum sunt." 

{95} 

Epistola XCV 


(alias inedita ; scripta, ut videtur, sub initium an. 400) 


Anastasii Papae ad Simplicianum 


Studium Theophili, ac vigilantiam laudat, cujus litteris conventus, Simpliciano Mediolanensi 
Episcopo denuntiat, a se quoque Origenianae haeresi inflictum esse anathema. 

95:1 


Domino Fratri SIMPLICIANO, ANAST ASIUS. 

“Grandem sollicitudinem atque excubias super gregem suum pastor habere approbatur. 
Similiter et ex alta turre causa civitatis diu noctuque cautus speculator observat. Magister 
providus navis hora tempestatis, et periculi magnam patitur animi jactationem, ne procellis, 
atque asperrimis fluctibus navis elidatur in saxa. Pari animo vir sanctus et honorabilis Theophilus, 
frater et coepiscopus noster, circa salutis commoda non desinit vigilare, ne Dei populus per 
diversas Ecclesias, Origenem legendo, in magnas incurrat blasphemias." 


95:2 "Conventus litteris memorati, convenio Sanctitatem tuam, ut sicuti nos in urbe Roma 
positi, quam princeps apostolorum statuit, et fide sua confirmavit gloriosus Petrus, ne quis 
contra praeceptum legat haec quae diximus, damnavimus, et cum magnis precibus postulavimus, 
ut Evangeliorum instituta quae ex ore suo Dei et Christi docuit censura, ab hac recedi omnino 
non debere, sed illud in memoriam deduci quod Paulus venerabilis apostolus praedixit, atque 
commonuit, Si quis vobis evangelizaverit praeter quod evangelizatum est vobis, anathema sit 
(Galat. 1:8). Igitur hoc praeceptum tenentes, illud quicquid est fidei nostrae contrarium, ab 
Origene quondam scriptum, indicavimus, a nobis esse alienum atque punitum." 

95:3 Haec sanctitati tuae scripsimus per Eusebium presbyterum, qui calorem fidei gestans, et 
amorem circa Dominum habens, quaedam capitula blasphemiae obtulit, quae nos non solum 
horruimus, et judicavimus, verum et si qua alia sunt ab Origene exposita, cum suo auctore 
pariter a nobis scias esse damnata. Dominus te incolumem custodiat, Domine frater, merito 
honorabilis." 


{96} 

Epistola XCVI 

(in aliis editionibus num. caret ; scripta initio anni 401) 

Sive Theophili Alexandrini episcopi Paschalis anni 401. 
Ad Totius /Egypti episcopos, 
a s. Hieronymo Latine Reddita 


Christi divinitas maxime contra Apollinarem asseritur, tum Origenis errores plerique sigillatim 
proponuntur, ac refutantur ; denique in proximos dilectio, ad celebrandum, ut par est, 
Dominicum Pascha, praecipua virtus laudatur. 

96:1 Christum Jesum, Dominum gloriae, fratres carissimi, rursum consona voce laudemus, et 
alacriter adorantes, et prophetae verba complentes, qui dicit : Cantate Domino hymnum novum 
(Ps. 149) ; quotquot fidei perducentis ad regna caelorum participes sumus, sanctae solemnitatis 
suscipiamus adventum, et imminentia festa totius nobiscum orbis festivitate celebremus : 
clamante uno de sapientibus : Veni, comede in laetitia panem tuum, et bibe in corde bono vinum 
tuum, quoniam complacuerunt Deo opera tua (Eccl. 9:7). Qui enim bonorum operum sunt, et 
lacte infantiae derelicto, solidioris cibi alimenta suscipiunt, divinos sensus altius intuentur, et 

saturati spirituali cibo, laudatorem et testem vitae suae habent Deum ; et ad istiusmodi convivas 
Ecclesiastes loquitur : Omni tempore sint vestimenta tua candida, et oleum de capite tuo non 
deficiat (Eccles. 9). Ut virtutum veste circumdati, splendorem solis imitemur, et quotidiana 
lectione sanctarum Scripturarum quisque infundat oleum sensui suo, et paret mentis lucernam 
quae, juxta praeceptum Evangelii, luceat omnibus qui in domo sunt (Matth. 5 ». 

96:2 Igitur convivas tales, et qui sic passionis dominicae festa concelebrant, aemulantes, cum 
sancto dicamus : Laudabo Dominum in vita mea, psallam Deo meo, quamdiu sum (Ps. 103) ; 
festinemusque ad Angelorum metropolim, quae libera est, et nulla malitiae sorde maculatur, in 
qua nec dissensiones sunt, nec ruinae, et de altero ad alterum transmigratio, omnique voluptate 
calcata, et compressis luxuriae fluctibus, qui adversum nos crebrius intumescunt, caelestibus 
misceamur choris, ut jam nunc illuc mente translati, et augustiora videntes loca, simus quod 
futuri sumus. Qua beatitudine indignos se fecere Judaei, qui Scripturae sanctae opibus derelictis, 
et ad pauperis intellegentiae acquiescentes magistros, hodie audiunt : Semper errant corde (Ps. 
94 » ; et nolunt, praesente Christo, dicere : Benedictus qui venit in nomine Domini (Ps. 117). 
Praesertim cum omni voce opera clariora, Deum illum esse testentur, et nequaquam dicere : 
Haec dicit Dominus, sed, Ego dico vobis : per quae ostendit se latorem legum, et Dominum Deum 
verum, et non esse unum quemlibet prophetarum. 

96:3 Neque enim divinitatem ejus, quae nullis locorum spatiis circumscribitur, assumptio 
servilis formae poterat obscurare, nec angustia humani corporis ineffabilem majestatis ejus 
terminare virtutem, quem operum magnitudo Dei filium comprobabat. Nam quum frementis 
maris elatos gurgites, et instar montium intumescentes, tranquillitati subitae reddidisset, 
Apostolorum navicula de naufragio liberata, et imperium praesentis Domini aquarum profunda 
sensissent, quumque, colluctantibus ventis, et ex omni parte fluctibus excitatis, tanta discrimina 
Salvatoris jussione cessassent, quasi divino spiritu afflati, qui pariter navigabant : Vere, inquiunt, 
filius Dei es (Matth. 14) : non ambigentes de divinitate, cujus magnitudinem opera loquebantur. 
De illo enim prophetale vaticinium est : Tu dominaris fortitudinis maris, et motum fluctuum ejus 
tu comprimis (Ps. 88). Et ipse propheta canticum signat [al. significat], ut non solum in verbo, 
sed et in virtute Deus verus, qui visus est, crederetur, excellentia operum quod latebat, 
ostendente. Perfectus Deus propria voluntate quicquid humanae fuit et naturae et condicionis 
assumens, absque peccato duntaxat et malitia, quae nullam habet substantiam, infans nascitur, 
EMMANUEL adoratur, Magi de Oriente veniunt, Deum Dei filium, genu posito, confitentur : qui, 
et tempore passionis, pendens in cruce, solis obscurat radios, novo inauditoque miraculo 
divinitatis suae exprimens magnitudinem. Et indivisus et inseparabilis, nec in duos salvatores 
quorumdam errore sejunctus. Unde et ad discipulos loquebatur : Nolite vocare magistrum 
super terram : unus est enim magister vester Christus (Matth. 23:8). Neque enim quum haec 
apostolis diceret, a corpore, quod patebat aspectui, divinitatis excellentiam separabat. Nec 
quando unum se Christum Dei filium testabatur, animam dividebat et carnem : non alteret alter, 
sed unus atque idem utrumque subsistens, Deus et homo, dum servus videtur, et dominus 
adoratur : siquidem in humani corporis vilitate ineffabilem celabat Deum, et rursum fragilitatem 
carnis divinis operibus excedebat : et ne unus quilibet sanctorum, ut a plerisque aestimatum est, 
crederetur : sed ille quem et Paulus ostendere volens, scribit : Unus Deus, unus et mediator Dei 
et hominum, homo Christus Jesus : Et iterum, Mediator autem unius non est, Deus autem unius 
est (1. Tim. 2) ; quia unus Filius Patris nostrique mediator, nec aequalitatem ejus amisit, nec a 
nostro consortio separatus est, invisibilis Deus, et visibilis homo : forma servi absconditus est, 
et dominus gloriae confessione credentium comprobatur. 

96:4 Neque enim privavit eum Pater naturae suae nomine, postquam pro nobis homo et 
pauper effectus est, nec in Jordane fluvio baptizatum altero appellavit vocabulo, sed filium 
unigenitum : Tu es filius meus dilectus, in quo mihi complacui (Luc. 2). Nec similitudo nostra in 
divinitatis est mutata naturam, nec divinitas in nostrae naturae versa est similitudinem : sed 
manens quod a principio erat, Deus verbum, et in se nos glorificans, non venit, juxta Jeremiam, 
ut diceret : Heu mihi mater, ut quid me genuisti ? Virum qui judicer, et discernar omni terrae : 
non profui, neque profuit mihi quisquam (Jerem. 15:10), qui libertatem donaturus advenerat : 
nec juxta Isaiam vociferabatur : Vae mihi, quia quum sim homo, et immunda labia habens, et in 
medio populi immunda labia habentis habitem, regem Dominum sabbaoth vidi oculis meis (Isai. 
6:6). Ipse enim erat rex gloriae, ut in vicesimo tertio Psalmo scriptum est : In patibulo victor 
existens, et hostilia bella compescens, ut hominem fictum ex humo caelorum habitatorem 
faceret, et trophaei sui communione donaret. 

96:5 Igitur quanquam hoc nolint, qui eum putant in alium commutatum, Jesus Christus heri 
et hodie ipse est, et in aeternum (Hebr. 13:8), nunquam habiturus regni sui finem, juxta 
sceleratum Origenis errorem, ne cessante regno, etiam aeternitate privetur, sed coram omnibus 
loquens : Ego in Patre, et Pater in me (Joan. 11:34). Et docere nos cupiens, quod et Pater in Filio, 
et Filius in Patre creaturis omnibus imperaret, et hoc ipsum roborans, inferebat : Ego et Pater 
unum sumus (Joan. 14:11), ne quis unum suum, Patrisque regnum humanae carnis occasione 
divideret. Quod si juxta Origenis insaniam aliquando amissurus est regnum Christus unigenitus 
Filius Dei, quomodo ipse Apostolis loquebatur : Ego et Pater unum sumus, non unum postea 
habiturus imperium ? Ut scilicet hic habeat gloriam, quam ibi depositurus est. Et ubi erit quod 
semper Filius in Patre, et Pater in Filio est, si regnum Filii non erit certum ? Verum hoc qui ita se 
habere contendunt, si tamen non egerint paenitentiam, pereant, et ad hos zelo fidei pietatisque 
commotus loquatur Moyses : Maledictus tu in civitate, et maledictus in agro (Deut. 28) : 
Psalmista pariter increpante : Deficiant peccatores de terra, et iniqui, ut ultra non subsistant (Ps. 
103). 

96:6 Equidem scire non possum, qua temeritate Origenes tanta confingens, et non 
Scripturarum auctoritatem, sed suum errorem sequens, ausus sit cunctis in medium nocitura 
proferre, nec aestimaverit unquam ullum hominum fore, qui suis assertionibus contrairet, si 
philosophorum argutias propriis tractatibus miscuisset, et a malo exordio in fabulas quasdam et 
deliramenta procedens, Christianum dogma ludum et jocum faceret, nequaquam divinae 
doctrinae veritate utens [al. nitens], sed humanae mentis arbitrio, et in tantam, seipso magistro, 
intumescens superbiam, ut non imitaretur humilitatem Pauli, qui plenus Spiritu Sancto contulit 
cum prioribus apostolis evangelium, Ne forte in vacuum curreret, aut cucurrisset (Gal. 2:2) : 
ignorans quod daemoniaci spiritus esset instinctus, sophismata humanarum mentium sequi, et 
aliquid extra Scripturarum auctoritatem putare divinum. Quiescant ergo aliquando, qui regni 
Christi finem somniantes, verbositatis Origenis cupiunt esse parasiti, nec cum fidelibus 
ambulantes, fidem quam non habent, simulent. Quin potius discant, quod omnis dolus, et 
fraudulentia, aliud sit et aliud ostendat : ut sub virtutis specie vitia celare nitatur. Etenim quum 
in crucis ignominia, quam pro nobis passus est, non amiserit Christus esse Dominus gloriae, juxta 
beatum Apostolum, clamantibus contra Judaeis : Qui destruis templum, et in triduo aedificas, 
salvum teipsum fac : si filius Dei es, descende de cruce (Matth. 27) ; et in carne patiens, 
pendensque in patibulo, fortitudinem propriae majestatis ostendit, solem de cursu quiescere 
faciens, et signorum magnitudine plenam fidei vocem latroni extorquens : Memento mei, 
Domine, quum veneris in regnum tuum (Luc. 23). Nunquam post resurrectionis gloriam, 
perditurus est regnum, licet innumeros contra eum Origenes blasphemiarum lapides jactet. Aut 
cujus est consequentiae, perpetuitatem regni discipulis polliceri, et dicere : Venite, benedicti 

Patris mei, possidete paratum vobis regnum a constitutione mundi (Matth. 25) : et ipsum carere 
illo quod aliis tribuit ? Vel quomodo, scribente Paulo ad Corinthios, Absque nobis regnatis, et 
utinam regnaretis, ut et nos regnaremus vobiscum (1. Cor. 4), intellegi poterit regnum Christi 
post multa tempora terminandum ? Praesertim quum Joannes clamet : Et qui desursum venit, 
super omnes est (Joan. 3:31) : Et Apostolus scribat, Quorum Patres, et ex quibus juxta carnem 
Christus, qui est super omnia Deus benedictus in aeternum (Rom. 9:5). 

96:7 Itaque nulli dubium est, quin qui Deus permamanet in aeternum, simul habeat et regnum, 
et super ipsos quoque, quos regni possessione donavit, rex perpetuus appelletur, congruum 
habens divinitatis imperium, nec quicquam in se rude et novum, nisi assumptionem fragilitatis 
humanae. Si enim, juxta Origenis insaniam, post multorum circulos saeculorum, Christi regnum 
est finiendum, consequens impietati ejus est dicere, ut et Deus esse aliquando desistat : et qui 
regni terminos ponit, cogitur idem de divinitate sentire, quae perpetuitatem imperii naturaliter 
possidet. Quod si regnat Sermo Dei (Aoyoq Qeou Verbum Dei), utique Deus est, et hac ratione 
colligitur, quicumque tentaverit finem regno ejus imponere, ad id eum devolvi, ut Christum 
credere compellatur et Deum esse desinere. Sed haec garriat magister indoctus cum 
sectatoribus impiis, nos Christi regnum credamus aeternum, et in solemni die cantemus cum 
Angelo, atque dicamus : Regni ejus non erit finis (Luc. 1:33). Si enim unum cum Patre est, 
nunquam ex eo quod unum est, cessaturus est, et unio Patris et Filii nunquam dividetur in partes, 
ne quod dicitur, unum sunt, aliquando unum esse desistat. 

96:8 Facessant igitur stultissimi mortalium, immo descendant in infernum viventes (Ps. 
54:16), sicut Psalmista testatur, et praeceptorem impietatis suae ibi esse cernentes, clamitent ; 
Et tu captus es sicut et nos : inter nos reputatus es : descendit in infernum gloria tua, et reliqua. 
Talis pastor gregis morbidi Christum ubique suggillat injuriis, et diabolum honore sustollit, dum 
illum adserit, purgatum vitiis atque peccatis, pristinam aliquando gloriam recepturum, et hunc 
regnare desistere, simulque cum diabolo sub Patris imperio redigendum ; ut magis ad Origenis 
blasphemias, quam ad vociferationem Judaeorum propheta mirabundus exclamet : Obstupuit 
caelum super hoc, et horruit valde, dicit Dominus, eo quod duo mala fecerit (Jer. 2:12). Origenes, 
Christum asserens regnare desinere, et diabolum ad culmen, de quo ceciderat, ascensurum ; 
talem sceleris sui profundum lacum fodiens, qui aquas continere non possit : aequalem, 
quantum in se est, diabolo facit Filium Dei, dum detrahit illi regni gloriam sempiternam, et 
imperio Patris eum subjicit cum daemonibus. Verum istiusmodi vox impia proteratur, ut sciamus, 
regnum Christi esse perpetuum, ipso loquente ad discipulos suos : Vos perseverastis mecum in 
tentationibus meis, et ego statuo vobis testamentum aeternum, ut bibatis et comedatis semper 
super mensam meam in regno meo (Luc. 22:28,29). Quomodo enim impleri potest hoc, quod 
dicitur, semper, nisi perpetuum regnum sit, et nullo fine claudendum ? Quod et Magi 
intellegentes, versi ad paenitentiam, studiosius percunctabantur, Ubi est qui natus est Rex 
Judaeorum ? Vidimus enim stellam ejus in Oriente et venimus ut adoremus eum (Matth. 2:22). 
Magi fatentur Christum regem, et Origenes negat, dicens eum non perpetuo regnaturum, nec 
animadvertit se Judaeorum blasphemiis similem. 

96:9 Legimus in evangelio : quum Dominus atque Salvator fortitudinis suae et patientiae 
insigne exemplar ostendens, crucem scanderet, Pilatus inscripsit titulum, et posuit super caput 
ejus: Scriptum autem erat : Jesus Nazarenus rex Judaeorum (Joan. 19:19). Istum titulum multi 
legerunt Judaeorum, qui erat scriptus Hebraice, Graece, et Latine. Dicebant ergo Pilato principes 
sacerdotum et Judaeorum : Noli scribere quod rex Judaeorum sit, sed quod ille se dixerit regem 
Judaeorum. Respondit Pilatus : Quod scripsi, scripsi (Ibidem. 29). Quum ergo Pilatus nec 
seditione, nec precibus ad hoc potuerit adduci, ut regnum Christi de titulo tolleret : sciat 

Origenes absque ulla necessitate se hoc facere, quod fecerunt Judaei, ut regnum Christi aestimet 
terminandum. Et illi quidem in terra positum regem negabant, hic regnantem in caelo, quantum 
in se est, detrahere nititur, ut accusatorem sceleris sui habeat Pilatum, qui Judaeis respondit : 
Quod scripsi, scripsi. Veniat et prophetalis sermo in medium, ac regnum Christi tota praedicet 
libertate : Gaude filia Sion, praedica filia Jerusalem, laetare et exsulta de toto corde tuo, filia 
Jerusalem [al. Israel]: abstulit Dominus iniquitates tuas, redemit te de manu inimicorum tuorum, 
rex Israel in medio tui, non videbis ultra mala [Soph. 3, 14. ex Graec.]. Neque enim quos semel 
salvos fecit, iterum praecipitabit e caelo, et dimittet juxta Origenis deliramenta et fabulas, ut 
rursum de sublimibus corruant. Et hoc quod dicitur, Non videbis [al. videbitis] ultra mala, 
aeternae securitatis indicium est, quod qui semel fuerint liberati, et regni caelorum possessione 
perfruiti, nequaquam vitiis trahantur ad terram, nec Dei priventur auxilio, qui eis juxta eloquium 
prophetale, ponet murum, et circummurale, sua eos virtute circumdans. Unde et Psalmista 
canit : Non commovebitur in aeternum, qui habitat in Jerusalem (Ps. 124). Et Dominus 
protestatur : Non te dimittam, nec deseram. Frustraque somniat ascendere animas in caelum, 
et descendere, et nunc proficere, nunc ad inferiora delabi, ut per ruinas innumerabiles saepe 
moriantur, et Christi passio irrita fiat. Qui enim semel pro nobis mortuus est, aeternam nobis 
victoriae suae laetitiam dedit, quae nulla vitiorum mole extenuetur [al. tenetur]. Nec quisquam 
hominum crebrius moritur, quod Origenes ausus est scribere, Stoicorum impiissimum dogma, 
divinarum cupiens Scripturarum auctoritate firmare. 

96:10 Christum pro Daemonibus passurum. — Verum quid ista memoramus ? Quum in tantam 
irruperit vecordiam, immo dementiam, ut aliud Salvatori crimen impingat, dicens eum et pro 
daemonibus ac spiritualibus nequitiis apud superos affigendum cruci. Nec intellegit in quam 
profundum impietatis corruat barathrum. Si enim Christus pro hominibus passus, homo factus 
est, ut Scripturarum testantur eloquia, consequens erit ut dicat Origenes, Et pro daemonibus 
passurus, daemon futurus est : hoc enim necessitate cogetur inferre, ne ab eo quod coepit, 
discrepare videatur ; ut imitetur blasphemias Judaeorum, quos semper imitatur ; et illi enim 
Christo similiter loquebantur : Daemonium habes : Et, In Beelzebub principe daemoniorum ejicis 
daemonia (Luc. 11:15). Sed absit ut pro daemonibus Christus passurus sit, ne et ipse daemon fiat. 
Et qui hoc credunt, rursum crucifigunt, et ostentui habent Filium Dei (Hebr. 6:6), qui nequaquam 
ut semen Abraham apprehendit, ita assumet et daemonum [al. Daemonium], ut pro illis quoque 
crucifigatur. Nec daemones pro se Deum in passione cernentes, cum Propheta clamabunt : Hic 
peccata nostra portavit, et pro nobis dolet. Neque cum Isaia dicent : Livore ejus sanati sumus 
(Isai. 53:4). Nec pro daemonibus, sicut pro hominum genere, quasi ovis Christus ducetur ad 
victimam ; nec pro eorum salute dicetur : Proprio Filio non pepercit (Jerem. 11) ; quia nec 
daemones clamabunt : Traditus est pro peccatis nostris, et resurrexit pro justificatione nostra (1. 
Cor. 11). Paulus quidem scribit : Tradidi enim vobis in primis, quod et accepi, quia Christus 
mortuus est pro peccatis nostris, secundum Scripturas (1. Cor. 15) : illas in testimonium vocans, 
et volens earum auctoritate firmare quod dubium est ; Origenes autem absque ullo divinae vocis 
testimonio vim facere nititur veritati, et exstincta lucerna, invenire eam. 

96:11 Fautor daemonum et non hominum, crebris calumniis lacessit Filium Dei, et denuo 
crucifigit, non intellegens in quam profundam et horribilem impietatis voraginem detrahatur. 
Consequens enim est, ut qui priora susceperit, suscipiat et quae sequuntur : et qui pro 
daemonibus Christum dixerit crucifigi, ad ipsos quoque dicendum esse suscipiat : Accipite et 
edite: hoc est Corpus meum. Et: Accipite, et bibite : hic est sanguis meus (Matth. 26:26). Si 
enim et pro daemonibus crucifigatur, ut novorum dogmatum assertor affirmat, quod erit 
privilegium, aut quae ratio, ut soli homines corpori ejus sanguinique communicent, et non 
daemones quoque, pro quibus in passione sanguinem fuderit ? Sed nec daemones audient : 

"Accipite, et edite" : Et, "Accipite, et bibite” ; nec Dominus sua praecepta dissolvet, qui 
discipulis ait : "Nolite dare sanctum canibus, nec mittatis margaritas vestras ante porcos, ne 
forte conculcent eas pedibus suis, et conversi disrumpant vos (Matth. 7)." Nam et Apostolus 
scribens, "Nolo vos participes daemonum fieri. Non potestis calicem Domini bibere, et calicem 
daemoniorum : non potestis mensae Domini participari, et mensae daemoniorum (1. Cor. 10)" : 
per haec impossibile esse demonstrat, daemones de calice Domini bibere, et de mensa ejus 
participari. Cibus diaboli negatores Dei sunt, Abacuc loquente : Escae ejus electae (Abac. 1) ; 
cibus autem impiorum omnium execrabilis ipse diabolus, Prophetae vaticinio concrepante : 
Dedisti eum escam populis/Ethiopibus (Ps. 73:14). E quibus omnibus approbatur, Christum pro 
daemonibus non posse crucifigi, ne daemones Corporis et Sanguinis ejus participes fiant. 

96:12 Quum ergo et Apostolus de Salvatore significet : Hoc enim fecit semel, seipsum offerens 
(Hebr. 7:27) ; et Origenes tanta confidentia illius sententiae contradicat, tempus est illud inferre : 
Terra, terra audi verbum Domini, scribe virum istum abdicatum (Jer. 22). Quis enim infernus 
haec mala suscipere potest ? Quis tartarus de rebus istiusmodi cogitare ? Quae gigantum insania 
tam rebellis exstitit, et turrim impietatis exstruxit ? Quae libido lasciviens, et daemonum amore 
deperiens, sic universo dogmati transeunti divaricavit crura mentis suae ? Quis intantum de 
Sodomitica vinea bibit, ut inebriatus vino furoris ejus, toto corde conciderit ? Quis Babyloniorum 
ita fluminum gurgitibus irrigatus, vivos Israel fontes reliquit ? Quis egrediens de Jerusalem, et 
Hieroboam filii Nabath imitator existens, tot errorum fabricatus altaria est, et ararum profana 
tura succendit (3. Reg. 12) ? Cur Dathan et Abiron, qui minora peccarunt, non veniant ante 
tribunal Christi, et sui eum comparatione condemnent, qui extra Ecclesiam Salvatoris variarum 
doctrinarum turibula diabolico igne complevit ? Neque enim Dominus qui loquitur per 
Prophetam : Ego visiones multiplicavi, et in manibus Prophetarum assimilatus sum (Osee 12:10. 
juxta LXX), adulterinas eum docuit proferre doctrinas, nec qui a principio ipsi viderunt, et ministri 
fuerunt verbi Dei, nec Prophetarum chorus, qui olim vocabantur Videntes, haec eum instituit : 
sed ipse suae mentis arbitrio, furori daemonum serviens, et blando cogitationum errore deceptus, 
gregem, et ut ita dicam, examen dogmatum perversorum, per totum orbem immisit mentibus 
indoctorum. Iste est qui Assyriis Babyloniisque fluminibus aperuit os suum, qui navem Ecclesiae 
bonarum mercium salutaris doctrinae plenam, fluctibus operire conatus est : dum imperitorum 
laude sustollitur, et Scripturarum sensum, aliter quam se habet veritas edisserens, gloriatur in 
confusione sua. Quis enim innumerabiles adeo et garrulos, et verbositatis atque imperitiae 
plenos conscripsit libros, et infatigabili studio dies noctesque conjunxit, ut errorum monimenta 
dimittens, mereretur audire : Multis itineribus tuis deceptus es? Usus est enim duce pessimo, 
aura populari, et plurimis falsae scientiae voluminibus exaratis, ac rebelli contra Deum mente 
pugnans, unguento caelestium doctrinarum saniem quandam, et pedorem sui foetoris immiscuit, 
ut rursum ad suam animam diceretur : Immunda et famosa, et nimia iniquitatibus. Neque enim 
Prophetam audire voluit commonentem : Quare diligitis vanitatem et quaeritis mendacium ? (Ps. 
4:3) Is qui pro daemonibus Christum affigit cruci, ut non solum Dei et hominum, sed daemonum 
quoque mediator fiat. Verum absit tam immane nefas de Salvatore credere, ut templum 
corporis sui, quod pro nobis suscitare dignatus est, amissurus, aliud sibi templum daemoniacae 
condicionis affigat, ut illorum quoque recepta similitudine, pro ipsis patibulum subeat. 

96:13 Obsecro, Fratres carissimi, ut ignoscatis dolori meo, doctrinis impiis resistenti : dum 
enim impudentiam sectatorum ejus repercutere nitimur, compagem loricae ipsius, et venenati 
pectoris fraudulentias in medium protulimus, ut illud quoque compleretur in eo : Revelabo 
ignominiam tuam, et ostendam eam amatoribus tuis (Ezech. 16:36). Nam inter cetera etiam 
resurrectionem a mortuis, quae spes salutis nostrae est, ita corrumpit et violat, ut audeat dicere, 
corpora nostra suscitatum quidem iri : sed sic ut corruptelae rursus ac morti subjaceant. 

Responde mihi, o impietatis caput, quomodo, juxta Apostolum Paulum, vicerit Christus eum, qui 
mortis habebat imperium, hoc est diabolum, si corruptibilia et mortalia iterum corpora 
surrectura sunt ? Quid nobis profuit Christi passio, si mors atque corruptio denuo nostra corpora 
possessura est ? Aut quid sibi vult Apostolus, scribens : Sicut enim in Adam omnes moriuntur, 
ita in Christo omnes vivificabuntur (1. Cor. 15), si resurgentibus mors saeva dominabitur ? Vel 
quomodo qui ista credunt, possunt ex animo dicere : Christus Dei virtus, et Dei sapientia (1. Cor. 
1:24) ? Volentes illo fortiorem esse mortem, quae suscitata ab eo corpora deletura est, nec 
probetur ex omni parte superata ? Verum et Origenem tam impie resistentem Christus Dominus 
noster, simul et mortem vicit, et diabolum, qui habebat mortis imperium, sua virtute destruxit, 
parato nobis in caelo victoriarum suarum triumpho. Nec idcirco corpora suscitabit, ut rursum 
pereant, sed pro illorum incorruptione perpetua, mortem corruptionemque delevit. 

96:14 Unde liberati a cunctis malis, passionis dominicae festa celebremus, et juxta Evangelii 
parabolam (Matth. 22), cernentes a sapientia immolari tauros et altilia, vescamur fortioribus, 
plenisque nervorum, et pinguioribus doctrinarum cibis ut, lac infantiae deserentes, solidiora 
capiamus alimenta, causamque malorum omnium fugiamus, imperitiam quae, quum multorum 
diversis haeresibus vinxerit pedes, Origene maxime sui fruitur amatore qui inter cetera ausus est 
licere. Non esse orandum Filium, neque cum Filio Patrem : ac post multa saecula Pharaonis 
instauravit blasphemiam, dicentis : Quis est ut audiam vocem ejus ? Nescio Dominum, et Israel 
non dimittam (Exod. 5:2). Nec est aliud dicere, nescio Dominum, quam hoc quod dicit Origenes, 
non est orandus Filius, quem certe Dominum confitetur. Et quanquam ille in tam apertam 
proruperit blasphemiam, tamen orandus est de quo Propheta testatur, dicens : Et adorabunt te, 
et in te deprecabuntur, quia in te est Deus, et absque te non est Deus (Isai. 4:5,14). Et rursum, 
Omnis qui invocaverit nomen Domini, salvus erit (Rom. 10:13). Et Paulus disputans : Quomodo, 
inquit, in vocabunt, in quem non crediderunt ? (Ibid. v. 14) Oportet primum credere, quod Filius 
Dei sit, ut recta et consequens fiat ejus invocatio. Et quomodo orandus non est, qui non est 
Deus : sic e contrario, quem Deum esse constiterit, adorandus et orandus. Unde et Stephanus, 
positis genibus, et obsecrans pro his qui se lapidibus obruebant, dicebat ad Filium : Domine, ne 
statuas illis hoc peccatum. In nomine quoque Jesu Christi omne genu flectetur, caelestium, 
terrestrium, et infernorum (Act. 7). Quod autem dicitur, Genu flectetur, sollicitae et humillimae 
orationis indicium est : Itaque nec Deum credit Origenes Filium Dei, quem non putat orandum, 
et lacerat eum conviciis : cumque sibi in Scripturarum memoria blandiatur, et putet se eas 
intellegere, non audit contra se loquentem Moysen : Flomo qui maledixerit Deum, peccatum 
habebit, et qui nominaverit nomen Domini, morte morietur : lapidibus obruet eum omnis 
multitudo (Levit. 24:16). At quis tantis Christum afficit contumeliis, ut hic, qui ausus est dicere, 
Non debet orari, cassum et inane tantum ei divinitatis nomen indulgens ? 

96:15 Verum quid necesse est in tam impiis immorari ? Ad alium ejus transeamus errorem. 
Dicit corpora quae resurgunt, post multa saecula in nihilum dissolvenda, nec futura aliquid, nisi 
quum de caelorum mansionibus animae ad inferiora dilapsae indiguerint novis, quae alia rursum 
fiant, prioribus omnino deletis. Quis ista audiens, non et mente, et corpore pertremiscat ? Si 
enim post resurrectionem corpora redigentur in nihilum, fortior erit mors secunda, quam prima : 
quae delere omnino poterit substantiam corporalem. Cur Paulus scribit sic : Mors non 
dominabitur illius, quod enim mortuum est peccato, mortuum est semel (Rom. 6:10) : si corpora 
delenda sunt penitus ? Aut quomodo hoc quod dicitur semel, firmum erit : quum caro, ab 
animae consortio separata, redigenda sit in nihilum ? Qua ratione rursus adjunxit ? Seminatur 
in corruptione, surget in incorruptione : seminatur in infirmitate, surget in virtute : seminatur 
in ignobilitate, resurget in gloria : seminatur corpus animale, surget corpus spirituale (1. Cor. 
15). Si enim incorruptio in nihilum redigit, consequens fuerat dicere, corruptioni ea in 

perpetuum reservari, essetque fortior incorrupto corruptio. Sed absit Paulum contraria sibi 
scribere, et incorruptionis et corruptionis eandem esse naturam. Quod si, ut falso putat 
Origenes, non solum corruptibile, sed et mortale corpus est suscitandum, ergo unum atque idem 
corruptio et incorruptio, mors et vita dicentur, et eandem habebunt in suscitatis corporibus 
potestatem, et nequaquam rebus, sed tantum nominibus corruptio et incorruptio, mors et vita 
separabuntur. Sin autem corruptibile et mortale corpus resurrecturum est, consequentius 
fuerat Apostolum dicere : Seminatur in corruptione, surget in corruptione : seminatur in 
infirmitate, surget in infirmitate : seminatur in ignobilitate, surget ignobilitate : seminatur 
corpus animale, surget corpus animale. Quod si corruptionem, et infirmitatem, et ignobilitatem 
amovet a corporibus suscitatis, et dicit e contrario incorruptione, et fortitudine, et gloria corpora 
vestienda, et pro animali spirituale corpus esse reddendum ; soluta erit mors, et in corporibus 
suscitatis pro morte et corruptione, immortalitas incorruptioque regnabunt : quia et ipsum 
corpus immortale et incorruptum resurget, ut possit permanere animae coaeternum. Igitur et 
Salvator pignus salutis nostris corporibus in resurrectione sui corporis tribuens, non potest credi 
ultra moriturus, Apostolo in hanc sententiam congruente : Christus resurgens ex mortuis, ultra 
non moritur, mors ei nequaquam dominabitur (Rom. 6:9). Nisi illius fuerit dominata, nec 
dominetur nostri. 

96:16 Artem magicam haud malam. — Confundatur Origenes, inter cetera flagitiorum genera, 
quae confingit, magicis quoque artibus patrocinium tribuens : nam in tractatibus suis, his locutus 
est verbis : "Ars magica non mihi videtur alicujus rei subsistentis vocabulum, sed et si sit, non 
est operis mali," ne quis habere possit contemptui. Haec dicens utique fautorem se esse 
demonstrat Elymae magi, qui Apostolis repugnavit, et Jamne atque Mambre, qui Moysi magicis 
artibus restiterunt. Sed nullas Origenis patrocinium habebit vires, quia Christus magorum 
praestigias suo delevit adventu. Respondeat novae impietatis assertor, immo aperte audiat : Si 
non est malum ars magica, non erit malum et idololatria, quae artis magicae viribus nititur. Quod 
si malum est idololatria, malum erit et ars magica, ex qua subsistit idololatria. Quum autem 
idololatria Christi majestate deleta sit, indicat et parentem suam artem magicam secum pariter 
dissolutam, Propheta super hoc liquido proclamante : Sta nunc in incantationibus tuis, et multis 
veneficiis tuis, quae didicisti ab adolescentia tua, si potuerint prodesse tibi (Isai. 47:12). Quum 
igitur haec Prophetarum scripta testentur, et nullus unquam ausus sit memoriae prodere, 
magorum artes inter optima quaeque numerandas, leges quoque publicae magos et maleficos 
puniant : scire non possum qua ratione impulsus Origenes, qui Christianum se jactat, Sedechiae 
pseudoprophetae aemulator existens, cornua sibi ferrea fecerit, quibus contra dogmata veritatis 
armatus incedat, nec sapiat quidquam de caelesti Jerusalem, neque imitetur Moysen, et Daniel, 
Petrumque, et alios sanctos, qui contra magos et incantatores, quasi in acie stantes indefesso 
certamine dimicarunt. Cum quibus festae diei ducamus choros, quod per media Babylonis 
pericula transeuntes, Origenis venena vitavimus [al. vitamus], et oboedivimus Prophetae 
sermonibus, imperantis : Egredere de Babylone, qui fugis de terra Chaldaeorum (Jer. 50:8), ut 
ingrederemur Jerusalem, in qua praedicatio veritatis est. 

96:17 Quanquam mendacio resistentes, passi sumus aliquid trium puerorum, qui in camino 
aestuantis incendii flammarum vicere naturam, tamen non praevaluit contra nos ignis Babylonius, 
nec capilli nostri adusti sunt (Dan. 3:94), extrema videlicet ecclesiasticae dogmata veritatis ; nec 
saraballa mutata, quae in protectionem animarum testimoniis Scripturae sanctae nobis sapientia 
texuit, nec odor ignis in nobis est, perversae scientiae flamma discurrens. Non enim acquievimus 
doctrinae ejus, qui propter lapsum rationabilium creaturarum, corpora fieri suspicatur : et dicit 
juxta Graeci sermonis etymologiam, animas idcirco vocitatas, quod calorem mentis, et in Deum 
ferventissimae caritatis amiserint, ut ex frigore nomen acceperint, ne et Salvatoris animam 

eisdem subjacere naeniis sentiremus. Solis quoque et lunae, ac stellarum cursus, et totius mundi 
pulcherrimam in diversitate consonantiam non asserimus ex causis praecedentibus, variisque 
peccatis, et animarum vitiis accidisse : nec bonitatem Dei multo tempore praestolatam ; ut non 
ante faceret visibiles creaturas, nisi invisibiles deliquissent. Nec vanitatem appellamus 
substantiam corporalem, ut ille aestimat, aliis verbis in Manichaei scita concidens [f. concedens], 
ne et Christi corpus subjaceat vanitati, cujus edulio saturati, ruminamus cottidie verba, dicentis : 
Nisi quis comederit carnem meam, et biberit Sanguinem meum, non habebit partem mecum 
(Joan. 13). Nam si natura corporea vana est et futilis, juxta Origenis errorem, cur Christus 
resurrexit a mortuis ? Quare nostra corpora suscitabit ? Quid sibi vult Paulus scribens : Si mortui 
non resurgent, nec Christus surrexit : si autem Christus non resurrexit, vana est fides nostra (1. 
Cor. 13). 

96:18 E quo perspicuum est, non corporum naturam esse vanam, sed eos credere vanitatem, 
qui non putant eam resurgere, et manere perpetuam. Honorabiles quoque contemnat nuptias, 
negans subsistere corpora, nisi prius animae in caelo peccaverint, ut inde praecipitatae, quasi 
quibusdam ergastulis corporum vinctae fuerint. Et ille quidem sentiat ut vult, loquatur ut non 
timet : audiat nos cum Paulo suis auribus inclamantes : Honorabiles nuptiae, et cubile 
immaculatum (Hebr. 13:4). Et quomodo immaculatum, si anima vitiis sordidata carne 
circumdatur ? Et culpae subjacebit Anna uxor Helcanae semen virile postulans, ut propter 
desiderium mulierculae, animae in caelis periclitentur, et una earum peccato gravis labatur in 
terram, ac pristinam beatitudinem deserat. Nec Moyses imprecans, et dicens : Dominus Deus 
vester multiplicet vos, et ecce estis hodie sicut stellae caeli in multitudine. Dominus Deus patrum 
vestrorum addat vobis sicut estis, milies, et benedicat, ut locutus est (Deuter. 1:10. et seq) : hoc 
petebat ut animarum in caelo catervae peccantes Israelitici populi gentem conderent. Quod esse 
discrepans, apertissime patet, ut qui pro delicto populi precabatur : Si dimittas peccatum hoc 
populo, dimitte ; sin autem, dele me de libro quem scripsisti (Exod. 32:32. juxta Graecum), 
postulet multiplicari filios Israel, quos si noverat animarum ruinis crescere, non e contrario 
precaretur, ne propter vitia melioris substantiae natura vilior conderetur. Cur David imprecatur 
in Psalmo : Benedicat te Dominus ex Sion, et videas quae bona sunt in Jerusalem omnibus diebus 
vitae tuae, et videas filios filiorum tuorum (Ps. 127:5) : si animarum depulsione et exitio justi viri 
augetur genus ? Et audet dicere : Ecce sic benedicetur homo, qui timet Dominum (Ibid. 4) : 
quum sciat animas delinquentes corporum vinculis alligari, et in hujusmodi carcere judicio Dei 
poenas luere peccatorum ? Quomodo Deus loquitur per Prophetam : Si audisses praecepta mea, 
fuisset utique quasi fluvius pax tua, et justitia tua sicut fluctus maris, et sicut arena semen tuum, 
et soboles uteri tui, ut pulvis terrae (Isai. 48:18,19. ex Graeco) ? Qui enim Dei praecepta 
conservant, non debent accipere praemium, animarum de caelo ruinas, quae ligatae corporibus, 
sobolis eorum incrementa multiplicent. Si autem volunt discere, quae sint humani generis 
exordia, audiant dicentem Moysen : Tulit Deus de terra, et finxit hominem, et insufflavit in 
faciem ejus spiritum vitae, et factus est homo in animam viventem (Gen. 2:7), id est, immortalem. 
Deus quoque benedicens Adam, et Evam, ait : Crescite et multiplicamini, et replete terram (Gen. 
9:1,7). 

96:19 Si animae post peccatum mittuntur in terras, ut nascantur in corporibus, non erat rationis 
benedici Adam et Eva, quum causa peccati maledictionem potius mereretur. Denique postquam 
plasmavit eos, benedictionis vocibus prosecutus est : quos postea voluntate peccantes, 
maledictione percussit. E quibus colligitur nequaquam propter animarum peccata corporum 
substitisse naturam. Audiant rursum dicentem : Ego feci terram, et hominem in ea (Jer. 27:5). 
Et David : Caelum caeli Domino, terram autem dedit filiis hominum (Ps. 113). Et cessent ultra 
cogitationum suarum errores sequi, et Scripturarum magis auctoritate ducantur. Sicut enim qui 

voluptatibus enervati sunt, et quorum in pectore libido dominatur, contemplantes corporum 
venustatem, non quaerunt morum pulchritudinem, sed membrorum ; sensusque eorum 
praegravatus fece terrena, nihil altius intuetur : sic qui structa verborum compositione ducuntur, 
et capti eloquentiae sono, non intuentur dogmatum veritatem, erubescunt errorem pristinum 
confiteri, et arrogantiae tumore caecati, nolunt esse discipuli, ne postquam correcti fuerint, prius 
errasse videantur. 

96:20 Abjectis itaque Origenis malis, et Scripturarum, quae vocantur apocryphae [al. apocrypha 
et abscondita], id est absconditae, decipulis praetermissis : Non enim in abscondito locutus sum 
(Joan. 18:20), ait Dominus, iterum atque iterum obsecro vos, fratres carissimi, dominicae 
passionis festa celebremus, fidem conversatione decorantes, misericordia in pauperes imitemur 
Deum, cui nulla corporalium naturarum forma consimilis est. Habeamus in cunctis imaginem 
bonitatis ejus, paenitentia emendemus errores, oremus pro inimicis, pro detractoribus 
obsecremus, aemulantes Moysen, qui sororis contra se loquentis culpam oratione delevit. Oleo 
eleemosynae peccatorum sordes lavemus : captivorum vincula nos videantur astringere, et 
propitium illis imprecemur Deum. Clausos carcere humanitas diurna sustentet, et his quorum 
corpora morbus Regius occupavit, et jugi tabe membra solvuntur, propter repositam in caelis 
mercedem, sollicito ministerio serviamus. Si quando potestas judicii nobis data fuerit, et 
jurgantium ad nos fratrum causa delata, non sit personarum consideratio, sed rerum : 
corruentibus, et in tribulatione positis, nos quoque ruamus affectu. Leges normam teneant 
veritatis. Caritas prona sit ad misericordiam, non insultans peccantibus, sed condolens, facilis 
est enim lapsus ad vitia, et fragilitas condicionis humanae quicquid cernit in alio, in se debet 
pertimescere. Quumque alius fuerit pro errore correptus, illius emendatio nostra sit cautio, et 
super omnia quasi culmen, et corona virtutum, pietas in Deum toto cordis timore servetur, 
execrantesque Deorum numerum, Patris et Filii et Spiritus sancti unam confiteamur 
indiscretamque substantiam, in qua et baptizati vitam aeternam suscepimus. Et si Dei tribuerit 
clementia, cum Angelis merebimur dominicum Pascha celebrare, habentes Quadragesimae 
exordium, ab octavo die mensis, qui secundum TEgyptios vocatur Phamenoth. Et ipso praebente 
vires, attentius jejunemus : hebdomadae majoris, id est Paschae venerabilis, die tertiadecima 
mensis Pharmuthi fundamenta jacientes : ita duntaxat, ut juxta evangelicas traditiones finiamus 
jejunia intempesta nocte, octavo decimo die supradicti mensis Pharmuthi. Et altero die, qui 
dominicae resurrectionis est symbolum, id est, nonodecimo ejusdem mensis verum Pascha 
celebremus : adjungentes his septem reliquas hebdomadas, in quibus Pentecostes festivitas 
texitur, et praebentes nos dignos communione Corporis et Sanguinis Christi. Sic enim merebimur 
accipere regna caelorum in Christo Jesu Domino nostro, per quem et cum quo Deo Patri gloria 
et imperium, cum Spiritu Sancto, et nunc, et semper, et in omnia saecula saeculorum Arnen. 

96:21 Salutate invicem in osculo sancto. Salutant vos qui mecum sunt fratres. 

{97} 

Epistola XCVII 


(alias 78; scripta vere anni 402) 


Ad Pammachium et Marcellam 

Alteram Theophili Paschalem epistolam contra Origenem a se Latine explicatam mittit, et quod 
superiorem a se immutatam calumniarentur Origenistae, rursus hoc anno Graecum exemplar 
versioni suae jungit, et paucis haereticos impugnat. 

97:1 Rursum Orientalibus vos locupleto mercibus, et Alexandrinas opes primo Romam vere 
transmitto. Deus ab Austro veniet, et sanctus de monte Pharan, umbra condensa (Abac. 3:3) : 
unde et sponsa laetatur in Cantico Canticorum, dicens : In umbra ejus concupivi et sedi ; et 
fructus ejus dulcis in faucibus meis (Cant. 2:3). Vere nunc completur Isaiae vaticinium 
praedicantis : In die illa erit altare Domini in medio terrae /Egypti (Isai. 19:19). Ubi abundavit 
peccatum, superabundavit et gratia (Rom. 5:20). Qui parvulum Christum foverant, adultum fidei 
calore defendunt, ut qui per illos effugerat Herodis manus, effugiat haereticum blasphemantem. 
Quem Demetrius Alexandri urbe pepulit, toto orbe fugat Theophilus, ad quem Lucas scripsit 
Actus Apostolorum, qui ex amore Dei nomen invenit. Ubi nunc est co luber tortuosus ? Ubi 
venenatissima vipera ? 

Prima hominis facies, utero commissa luporum. 

(/Eneid. 3) 


Ubi haeresis, quae sibilabat in mundo, et meet Papam Theophi Ium sui jactabat erroris, latratuque 
impudentissimorum canum ad inducendos simplices, nostrum mentiebatur assemsum ? 
Oppressa est ejus auctoritate, et eloquentia : et in morem daemoniacorum spirituum de terra 
loquitur. Nescit enim eum qui, de sursum veniens, ea loquitur quae sursum sunt. 


97:2 Atque utinam serpentina generatio, aut simpliciter nostra fateatur, aut constanter 
defendat sua, ut scire valeamus qui nobis amandi sint, qui cavendi. Nunc autem novum 
paenitentiae genus : oderunt nos, quasi hostes, quorum fidem publice negare non audent. Rogo, 
quis est iste dolor, qui nec tempore, nec ratione curatur ? Inter micantes gladios, jacentia 
corpora, rivos sanguinis profluentes, junguntur saepe hostiles dextrae, et belli rabiem pax 
repentina commutat. Soli sunt hujus haereseos sectatores, qui cum Ecclesiasticis non valent 
foederari : quia quod sermone coguntur dicere, mente condemnant. Et si quando aperta 
blasphemia publicis auribus fuerit revelata, et viderint contra se audientium turbam 
circumfremere, tunc simulata simplicitate, dicunt audisse se primum, quae magistrum dicere 
ante nescierint. Quumque eorum scripta teneantur, voce negant, quod litteris confitentur. Quid 
necesse est obsidere Propontidem, mutare loca, diversas lustrare regiones, et clarissimum 
Pontificem Christi, ejusque discipulos rabido ore discerpere ? Si vera loquimini, pristinum erroris 
ardorem, ardore fidei commutate. Quid maledictorum pannos hinc inde consuitis ; et eorum 
carpitis vitam, quorum fidei resistere non valetis ? Num idcirco non estis vos haeretici, si nos 
quidam assertione vestra [al. nostra] crediderint peccatores : et os impietate foedum non 
habebitis, si cicatricem poteritis in nostra aure monstrare ? Quid juvat vestram perfidiam, vel 
prodest pellis /Ethiopica et pardi varietas, si in nostro corpore naevus apparuerit ? En Papa 
Theophilus tota Origenem arguit libertate, haereticum esse : nec illi dicta defendunt, sed fingunt 
ab haereticis immutata, multorumque dicunt libros similiter depravatos ; ut illum non sua fide, 
sed aliorum tueantur erroribus. Verum haec adversum haereticos dicta sint, qui injusto contra 
nos odio saevientes, mentis [al. mente] fatentur arcanum, et venena pectoris irremediabili 
dolore testantur. 

97:3 Vos Christiani Senatus lumina, accipite et Graecam et Latinam etiam hoc anno Epistolam, 
ne rursum haeretici mentiantur a nobis pleraque vel addita, vel mutata : in qua laborasse me 
fateor, ut verborum elegantiam pari interpretationis venustate servarem ; et intra definitas 
lineas currens, nec in quoquam excedens loco, eloquentiae ejus fluenta non perderem, 
easdemque res eodem sermone transferrem. Quod utrum consecutus sim necne, vestro judicio 
relinquo. Quam sciatis in quattuor partes esse divisam. In primo credentes hortatur ad 
Dominicum Pascha celebrandum : in secundo et tertio loco Apollinarium et Origenem jugulat : 
in quarto, id est, extremo, haereticos ad paenitentiam cohortatur. Si quid autem hic minus 
adversus Origenem dictum est, et in praeteriti anni Epistola continetur, et haec quam modo 
vertimus, brevitati studens, dicere plura non debuit. Porro contra Apollinarium succincta fides 
et pura professio non caret subtilitate dialectica, quae adversarium suum, extorto de manibus 
ejus pugione, confodit. 

97:4 Orate igitur Dominum, ut quod in Graeco placet, in Latino non displiceat, et quod totus 
Oriens miratur et praedicat, laeto sinu Roma suscipiat. Praedicationem quoque cathedrae Marci 
Evangelistae cathedra Petri Apostoli sua praedicatione confirmet. Quanquam celebri sermone 
vulgatum sit, beatum quoque Papam Anastasium, eodem fervore, quia eodem spiritu est, 
latitantes in foveis suis haereticos persecutum, ejusque litterae doceant, damnatum in Occidente 
quod in Oriente damnatum est. Cui multos imprecamur annos, ut haereseos rediviva plantaria, 
per illius studium longo tempore arefacta, moriantur. 

{98} 

Epistola XCVIII 


(al. numero caret ; scripta an. 402) 


Sive Theophili Alexandrini altera Paschalis anni 402. 
Ad Totius /Egypti episcopos S. Hieronymo interprete 


Primo credentes hortatur ad Dominicum Pascha celebrandum : deinde Apollinarii, tertio 
Origenis errores impugnat, ac jugulat : postremo haereticos ad paenitentiam cohortatur. 

98:1 Primum solemnitatis augustae sermo divinus de caelorum regionibus micans, et 
splendore suo jubar solis exsuperans, clarissimum animabus se desiderantium lumen infundit. 
Quumque pleno cordis intuitu radios ejus quiverint sustinere, ad ipsa caelestis Jerusalem 
interiora penetralia, atque, ut ita dicam, Sancta sanctorum eas pertrahit. Unde si volumus salutis 
esse participes, et adhaerentes studio virtutum, animarum vitia purgare, et quicquid in nobis 
sordium est, jugi Scripturarum meditatione diluere : quasi sub sudo apertam doctrinarum 
scientiam contemplantes, festinemus supernae laetitiae festa celebrare, et jungere nos 
Angelorum choris, ubi coronae et praemia, et certa victoria est, et desiderata triumphantibus 
palma proponitur. Nec differamus, tumentibus carnis fluctibus liberati, inter diversa voluptatum 
hinc inde naufragia, clavum tenere virtutum, et post grandia maris pericula tutissimum caelorum 
intrare portum. 

98:2 Quamobrem et eos, quos cassa vitae hujus cura sollicitat, et instar frementium gurgitum, 
perturbationum profunda circumsonant, quasi de somno gravi excitantes, ad sapientiae 
provocemus lucra : ostendamusque eis veras divinorum sensuum divitias, et inspirata sanctae 
celebritatis gaudia : eoque omnis impraesentiarum assumatur labor, ut et eos qui paululum 
neglegentes sunt, et nosmetipsos aeternae gloriae praeparemus. Unde et in Proverbiis indigentes 
sensu ad convivium suum Sapientia provocans, clamitat : Venite, comedite de panibus meis, et 
bibite vinum quod miscui vobis (Prov. 9). Non enim sic caelum hoc, quod suspicimus, stellarum 
illustratur choris, nec in tantum sol et luna, duo mundi, ut ita dicam, clarissimi oculi, quorum 
cursu annus evolvitur, et vicissitudine tempora commutantur, clarum terris lumen infundunt, ut 
nostra solemnitas virtutum choro fulget et radiat. Cujus thesauros et divitias qui expetunt [al. 
expetentes], consona cum David voce decantant : Quis dabit mihi pennas sicut columbae ? Et 
volabo et requiescam (Ps. 54). Exultantesque, et quodam tripudio gestientes, et juxta quod 
scriptum est, gaudio ineffabili corda perfusi, rursum clamitant : Non habemus hic manentem 
civitatem, sed futuram inquirimus (Hebr. 13:14), cujus artifex et fabricator est Deus. Sciunt enim 
omnium laborum suorum, quibus in hoc mundo pugnatur et curritur, hanc esse repositam spem, 
et haec in futuro praemia constituta, pro quibus nulla pericula formidantes, cottidie vitae suae 
cursum [al. cursum suum] dirigunt, haereticorum vel maxime impietatem, et tendiculas 
declinantes, quibus caeci caecos ducunt in foveam, et quasi quadam veternosa et immundissima 
carie deceptorum corda commaculant : nec hac calce contenti, intimas Scripturarum medullas 
bibunt, veritatem dogmatum falsi nominis scientia condemnantes. 

98:3 Quod intellegens et patriarcha Jacob, scalam cernit in somnis, cujus caput pertingebat 
usque ad caelum, per quam diversis virtutum gradibus ad superna conscenditur, et homines 
provocantur, terrarum deserentes humilia, cum Ecclesia primitivorum dominicae passionis festa 
celebrare. Non est, inquit, hoc nisi domus Dei, et haec est porta caeli (Genes. 28). Quam David 
acutius intuens, et tota cupidine mentis inquirens, rationesque hujus itineris cogitationibus 
tractans, et quasi pretiosa pigmenta fortius terens atque comminuens, ut suavissimi late odoris 
fragrantia spargerent, ad solemnitatem provocat festinantes, dicens : Aperite mihi portas 
justitiae, et ingressus in eas confitebor Domino : haec est porta Domini, justi intrabunt per eam 
(Ps. 117). Non est ergo, non est haereticorum ulla solemnitas : nec qui errore decepti sunt, illius 
possunt communione laetari. Scriptum est enim, Si bestia tetigerit montem, lapidabitur (Hebr. 
12:20). Neque caelestium possunt recipere sacramenta verborum, qui divinis Ecclesiae 
dogmatibus contradicunt. Totis itaque viribus animas nostras ab omni contagione purgantes, 
dignas celebritati, quae imminet, praeparemus, ut possimus cum sanctis canere : Deus Dominus, 
et illuxit nobis (Ps. 117). De qua et alius Propheta conscius futurorum mystica voce testatur : 
Apparebit Dominus in eis, et disperdet omnes deos Gentium (Soph. 2:11). Quando verba in 
opera commutata sunt, et ambigentium oculis rerum veritas demonstratur, ut per efficientiam 
eorum, quae praedicta sunt, verborum veritas comprobaretur, victoriae suae nos Deo faciente 
participes, ut et solemnitatis possimus cum sanctis habere consortium, et illustris ejus adventus 
praeconia frequentare. Etenim quod omnis terra variis fuerat illecebris depravata, virtutes 
aestimans vitia, et e contrario vitia virtutes, dum inolescente tempore, consuetudinem legem 
putaret [al. putat] esse naturae, et tyrannica superbia iniqui praecesserant, et mendacium 
tempore roborarant [al. roborarent], patres et magistri veritatis putabantur : unde acciderat [al. 
acciderit], ut hominum error incresceret, et in ritum brutorum animalium utilia nescientes, 
despicerent verum pastorem Dominum, ac furore raptati, tyrannos et principes colerent quasi 
deos, imbecillitatem suam in ejusdem naturae hominibus consecrantes. Per quae eveniebat, ut 
praesens periculum mortis effugerent, et conciliarent sibi eos, quorum clementia crudelitate 
saevior erat. 

98:4 Idcirco omnibus errore seductis, vivens sermo Dei in auxilium nostrum venit ad terras, 
quae ignorabant cultum Dei, et veritatis solitudinem sustinebant. Cujus rei testis est ille qui 
loquitur : Omnes deliquerunt, simul inutiles facti (Rom. 3). Et Prophetae Christi auxilium 
deprecantes : Domine, inclina tuos caelos, et descende (Ps. 143). Non ut mutaret loca, in quo 
omnia sunt, sed ut propter salutem nostram, carnem humanae fragilitatis assumeret, Paulo 
eadem concinente : Quum esset dives, pro nobis pauper factus est, ut nos illius paupertate 
divites essemus (1. Cor. 8). Venitque in terras, et de virginali utero, quem sanctificavit, egressus 
homo, interpretationem nominis sui EMMANUEL, id est, nobiscum Deus, dispensatione 
confirmans, mirum in modum coepit esse quod nos sumus, et non desivit esse quod fuerat : sic 
assumens naturam humanam, ut quod erat ipse non perderet. Quanquam enim Joannes 
scribat : Verbum caro factum est (Joan. 1), id est aliis verbis, Homo ; tamen non est versus in 
carnem, quia nunquam Deus esse cessavit. Ad quem et sanctus loquitur David : Tu autem ipse 
es (Ps. 101). Et Pater de caelo contestatur, et dicit : Tu es Filius meus dilectus, in quo mihi bene 
complacui (Luc. 2). Ut et homo factus nostra confessione permanere dicatur quod fuit 
priusquam homo fieret, Paulo nobiscum eadem praedicante : Jesus Christus heri et hodie, ipse 
et in aeternum (Hebr. 13). In eo enim quod ait, ipse, ostendit illum pristinam non mutasse 
naturam, nec divinitatis suae imminuisse divitias, qui propter nos pauper effectus, plenam 
similitudinem nostrae condicionis assumpserat. E tantis et talibus assumpsit hominem, duntaxat 
absque peccato, ex quantis et qualibus nos omnes creati sumus, non ex parte, sed totus, 
Mediator Dei et hominum, homo Christus Jesus (I. Tim. 2:5), nulloque, quod nostrae similitudinis 
est, caruit, nisi solo peccato quod substantiam non habet : neque enim inanimam carnem habuit, 
et pro anima rationali ipse in ea Deus Verbum fuit, sicut dormitantes Apollinaris discipuli 
suspicantur. Nec dicens illud in Evangelio : Nunc anima mea turbata est (Matth. 26:38), 
divinitatem suam perturbationi subjacuisse testatur [al. testetur], quod consequens est eos 
dicere, qui pro anima divinitatem in corpore ejus fuisse contendunt ; nec rursum solam animam 
sibi socians, susceptum implevit hominem, ne ex similitudine carnis et ex dissimilitudine animae, 
mediae assumptionis dispensationem implesse credatur : in carne nostri similis existens, et in 
anima irrationabilium jumentorum, si tamen secundum illos, irrationabilis et absque mente ac 
sensu est anima Salvatoris, quod impium est credere, et procul ab Ecclesiastica fide, ne protinus 
illo percutiatur elogio, quo Propheta corripit delinquentem, dicens : Ephraim sicut columba 
insensata non habens cor (Osse. 7:11). Et quasi irrationalis audiat : Comparatus est jumentis 
insipientibus, et similis factus est illis (Ps. 48). Nulli enim dubium, quin irrationabilis et sine sensu 
ac mente anima jumentis irrationabilibus comparetur : unde et Moyses scribit : Bovem 
triturantem non infrenabis (Deut. 25). Et Paulus scriptum edisserens ait : Nunquid de bobus 
cura est Deo ? An propter nos utique dicit (1. Cor. 9:10) ? 

98:5 Propter nos igitur homo Salvator est factus, non propter bruta et irrationabilia jumenta, 
ut similitudinem animae jumentorum absque sensu et ratione susciperet. Sed nec illud, quod 
ejusdem haereseos sectatores cavillantur et garriunt, Ecclesia suscipit [al. suscepit], ut 
prudentiam carnis appellari putet animam Salvatoris, quum perspicue Apostolus prudentiam 
carnis inimicam Deo appellet, et mortem (Rom. 8:7) : quod de Domino dicere nefas est, ut anima 
ejus mors, et Dei inimica credatu. Si enim nobis praecipit : Nolite timere eos qui possunt occidere 
corpus, et animam non valent (Matth. 10:28), cogentur stulta sua disputatione suscipere, 
meliores esse nostras animas anima Salvatoris, dum illa prudentia carnis asseritur, quae mors et 
inimica est Dei, nostra autem mori non potest. Quod nequaquam ita intellegendum est, fratres 
carissimi, quum etiam prudentia animae non possit anima nuncupari, et multo inter se differant : 
licet enim prudentia animae in ea sit, cujus prudentia est : tamen alterum habet, alterum 
habetur : et prius anima est, sequens versatur in anima. Quod si prudentia animae non est 

anima, quanto magis carnis prudentia anima non potest appellari ? Tendant quantumlibet 
syllogismorum suorum retia, et sophismatum decipulas proponentes, seipsos innectant laqueis, 
ne id quidem scientes, cujus vana scientia gloriantur : et discant a nobis, quos gratis cogunt 
hujuscemodi disputationem assumere, aliud esse quod sapit, aliud sapientia, aliud quoque quod 
sapitur. Et haec non solum verbis inter se, sed et sensibus discrepare : quae enim sapit, rationalis 
est anima : porro quae ex ipsa est, et ipsius, et non ipsa quae sapit, appellatur sapientia : quod 
autem sapitur, res est quam respicit, eaque gignitur ex sapiente sapientia, et non sapiens ipse, 
nec ipsa sapientia. Tandemque desinant Dialecticae artis strophis simplicia Ecclesiasticae fidei 
decreta pervertere, ut animam Salvatoris prudentiam carnis appellent, quam Apostolus mortem 
et inimicam asserit Dei. 

98:6 Sed et hoc modo nobis contra illos disserendum videtur. Scriptum est de Verbo Dei : 
Omnia per ipsum facta sunt (Joan. 1:3). Num credibile est, sapientiam vel prudentiam carnis, 
quam illi animam Salvatoris intellegunt, a Verbo Dei conditam, ut mortis, et inimicitiae contra 
Deum ipse operator existeret, sibique eas, quod dictu nefas est, copulari ? Quod si nefarium est 
credere, et anima Salvatoris cunctis virtutibus pollet : ergo prudentia carnis non erit anima ejus, 
ne ipse mortem et inimicitiam contra Deum sibi junxisse credatur. Cessent Apollinaris discipuli 
ea quae contra Ecclesiasticas regulas est locutus, propter alia ejus scripta defendere : licet enim 
adversus Arianos et Eunomianos scripserit, et Origenem, aliosque haereticos sua disputatione 
subverterit ; tamen qui memor est illius praecepti : Non accipies personam in judicio (Levit. 
19:15; et Deuter. 1:17) : veritatem semper debet diligere, non personas ; et scire quod in 
dispensatione hominis, quam pro salute nostra unigenitus Filius Dei dignatus est assumere, non 
sit alienus a culpa, qui super anima illius, perversa et intellexit, et scripsit. Sicut enim Apostolus 
ait : Si expendero omnem substantiam meam, et tradidero corpus meum, ut ardeam, caritatem 
autem non habuero, nihil mihi proderit (1. Cor. 13), ita sive iste, de quo nunc sermo est, sive 
Origenes, et alii haeretici, quamvis scripserint aliqua, quae Ecclesiasticae fidei non repugnent ; 
tamen non erunt absque crimine, et in his, quae principalia sunt, et ad salutem credentium 
pertinent, Ecclesiasticae fidei repugnantes. Neque enim, ut ipse cum sectatoribus suis nititur 
approbare, Dominus noster atque Salvator animam sine sensu assumpsit et mente, aut mediam 
partem ejus, duasque [f. duasvej de tribus, sive tertiam, ut imperfecte hominem salvaret 
assumptum : quia nec media, nec reliquae portiones perfecti nomen accipient. Et sicut quod 
perfectum est, caret imperfecti vitio, sic quod imperfectum est, perfectum non potest dici. Et si 
imperfecte similitudinem nostram, vel ex parte susceperat, quomodo in Evangelio loquebatur : 
Nemo tollit animam meam a me : potestatem habeo ponendi eam, et potestatem habeo 
sumendi eam ? (Joan. 10:18) Quae autem tollitur, atque deponitur, nec irrationalis, nec absque 
mente et intellegentia dici potest, sed e contrario rationalis et intellegibilis, et mentem habens, 
ac sentiens. 

98:7 Atque ita ipse disputationis ordo convincit, nihil a Domino imperfectum esse susceptum, 
sed assumptum ab eo hominem plene, perfecteque salvatum. Nulli enim dubium, quin 
irrationabilium jumentorum animae non ponantur et resumantur, sed cum corporibus pereant, 
et in pulverem dissolvantur. Porro Salvator tollens animam, et separans a corpore suo, tempore 
passionis, rursum eam in resurrectione suscepit. Et multo antequam id faceret, loquebatur in 
Psalmo : Non derelinques animam meam in inferno, nec dabis sanctum tuum videre 
corruptionem (Ps. 15). Nec credibile est quod ad inferos caro ejus descenderit, vel prudentia 
carnis, quae appellata sit anima, inferis apparuerit : sed quod corpus ejus positum in sepulcro 
sit, et ipse nec de corpore et sapientia carnis, nec de divinitate sua dixerit, Non derelinques 
animam meam in inferno, sed vere de nostrae naturae anima, ut perfectam ac rationalem, et 
intellegibilem atque sensibilem ad inferos animam descendisse monstraret. Hortamur eos qui 

talia sapiunt, ut relictis haereticorum erroribus, acquiescant Ecclesiasticae veritati, et festivitatem 
dominicae passionis non faciant imperfectam, ne principalem et majorem hominis partem in 
Salvatore negent, absque anima et mente corpus illius asserentes. Si enim ita erat, quid de se 
volens intellegi, loquebatur : Pastor bonus animam suam ponit pro ovibus (Joan. 10) ? Et si 
tantum carnem hominis assumpserat, cur in passione dicebat : Spiritus promptus, caro autem 
infirma (Matth. 26) ? 

98:8 Unde sciendum est, quod ex omni parte temperatum humanae condicionis exhibens 
sacramentum, perfectam similitudinem nostrae condicionis assumpserit, nec carnem tantum, 
nec animam irrationalem, et sine sensu, sed totum corpus totamque animam sibi socians, 
perfectum in se hominem demonstravit [f. demonstrarit], ut perfectam cunctis hominibus in se, 
et per se largiretur salutem ; habensque nostri consortium, qui de terra conditi sumus, nec 
carnem deduxit de caelo, nec animam, quae prius substiterat, et ante carnem ejus condita erat, 
suo corpori copulavit, sicut Origenis nituntur docere discipuli. Si enim anima Salvatoris, 
antequam ille humanum corpus assumeret, in caelorum regionibus morabatur, et necdum erat 
anima illius : impiissimum est dicere, ante corpus eam fuisse Domini, agentem aliquid et 
vigentem, et postea in animam illius commutatam. Aliud est, si possunt de Scripturis docere, 
antequam nasceretur ex Maria, habuisse hanc animam Deum Verbum, et ante carnis 
assumptionem animam illius nuncupatam. Quod si et auctoritate Scripturarum, et ipsa 
suscipere ratione coguntur, Christum non habuisse animam, antequam de Maria nasceretur (in 
assumptione enim hominis et anima ejus assumpta est) perspicue convincuntur eandem 
animam et illius, et non illius fuisse dicere. Sed cessent illi a novorum dogmatum impietate 
furibundi. Nos Scripturarum normam sequentes, tota cordis audacia praedicemus, quod nec 
caro illius, nec anima fuerint priusquam de Maria nasceretur. Nec ante anima in caelis sit 
commorata, quam eam postea sibi junxerit : nihil enim nostrae condicionis e caelo veniens secum 
Dominus deportavit. Unde quicquid contrarium est veritati, evangelica falce succidens, 
loquitur : Omnis plantatio, quam non plantavit Pater meus caelestis, eradicabitur (Matth. 15:13). 
Verbum opere, comminationem fine consummans, et dictorum potentiam expletione rerum 
probans : ut quicquid sermo pollicitus est, gestorum veritas exhiberet. 

98:9 Origenes impugnatur. — Sciant igitur se hujus solemnitatis alienos non posse nobiscum 
celebrare Dominicam passionem, qui Origenem, ut loquar aliquid de fabulis Poetarum, hydram 
omnium sequuntur haereseon, et erroris se habere magistrum et principem gloriantur. Quamvis 
enim innumerabiles texuerit libros, et garrulitatis suae, quasi damnosae possessionis mundo 
reliquerit hereditatem, tamen scimus lege praeceptum : Non poteris constituere super te 
hominem alienum, quia non est frater tuus (Deuter. 17:15). Qui enim diverso tramite ab 
Apostolorum regulis aberravit, quasi indignus et profanus choro Christi, et consortio 
mysteriorum ejus, de solemnitate Christi ejicitur : et a patribus, majoribusque natu, qui 
Salvatoris Ecclesiam fundaverunt, procul pellitur philosophorum pannos laceros ac veteres 
nitens novo et firmissimo Ecclesiae consuere vestimento, et veris falsa sociare, ut ex illorum 
vicinitate fortior probetur infirmitas, et hujus pulchritudo violetur. 

98:10 Praecipuae Origenis haereses. — Quae enim illum ratio, quis disputationum ordo perduxit, 
ut allegoriae umbris et cassis imaginibus Scripturarum tolleret veritatem ? Quis Propheta sentire 
docuit, propter ruinam et lapsus de caelis animarum, Deum esse compulsum corpora fabricare ? 
Quis, juxta beatum Lucam (Cap. 1. v. 2), eorum qui viderunt et ministri fuerunt sermonis Dei, 
huic tradidit ad docendum, neglegentia, et motu, et fluxu de altioribus rationabilium 
creaturarum, provocatum Deum mundi hujus condere diversitatem ? Quum creationem ejus 
Moyses explicans dixerit, nec indicaverit [al. judicaverit] propter aliquas causas praecedentes, de 

rationabilibus sensibilia, de invisibilibus visibilia, de melioribus pejora prolata, quod apertissime 
Origenes praedicat. Dicit enim propter peccata intellegibilium creaturarum mundum esse 
coepisse ; nolens Pascha celebrare cum sanctis, neque cum Paulo dicere : Invisibilia Dei, a 
creatura mundi per ea quae facta sunt, intellecta conspiciuntur (Rom. 1) : Nec cum Propheta 
vociferari : Consideravi opera tua, et obstupui. Aliter enim mundi pulchritudo subsistere non 
valebat, nisi eum varius creaturarum implesset ornatus. Denique sol et luna, duo magna 
luminaria, et stellae reliquae antequam hoc essent, in quod eas creatas quotidiani cursus testatur 
officium, non erant absque corporibus, nec propter aliquas causas, simplicitatem pristinam 
relinquentes, corporibus circumdatae sunt, ut ille somniat, contraria fidei dogmata struens. Nec 
animae in caelorum regionibus aliquid peccaverunt, et idcirco in corpora relegatae sunt. Si enim 
hoc ita esset, oportuerat Salvatorem nec ipsum corpus assumere, et animas de corporibus 
liberare debebat eo tempore, quando in baptismate peccata dimittit ; statim baptizatum de 
corporis vinculis solvere, quae propter peccata in condemnatione [f. condemnationem] peccati 
facta commemorat. Sed et resurrectionem corporum frustra pollicetur, si expedit animabus 
absque gravitate corporum ad caelum levius subvolare. Ipse quoque resurgens carnem suam 
suscitare non debuit, sed solam divinitati animam copulare, si melius est absque corporibus 
quam cum corporibus vivere. 

98:11 De corporibus. — Quid sibi autem vult, crebro animas et vinciri corporibus, et ab eis 
dividi praedicare : et multas nobis inferre mortes ? Ignorans Christum idcirco venisse, non ut 
post resurrectionem corporibus animas solveret, aut liberatas rursus aliis corporibus indueret, 
et de caelorum regionibus descendentes, sanguine et carne vestiret ; sed ut semel corpora 
suscitata incorruptione et aeternitate donaret. Sicut enim Christus mortuus ultra non moritur, 
nec mors ei dominabitur ; ita nec corpora suscitata post resurrectionem secundo, vel frequenter 
intereunt, nec mors eis ultra dominabitur, neque in nihilum resolventur : quia totum hominem 
Christi salvabit (f. salvavit] adventus. 

98:12 De Angelis. — Sed et illud a solemnitate Christi Origenem alienum facit, quod Principatus, 
Potestates, Fortitudines, Thronos, ac Dominationes, non ab initio in hoc conditas refert, sed post 
creationem sui aliquo honore dignas factas, et aliis suis similibus propter neglegentiam ad 
inferiora delapsis, has inclutis nominibus appellatas : ut (juxta errorem ejus) non eas condiderit 
Deus Principatus et Potestates, et reliqua : sed aliorum peccata illis materiem tribuerint 
gloriarum. Et quomodo Paulus Apostolus scribit : "In Christo creata sunt omnia in caelis, et in 
terra, visibilia et invisibilia, sive Throni, sive Dominationes, sive Principatus, sive Potestates, 
omnia per illum, et in illo creata sunt, et ipse est ante omnia (Coloss. 1)" : si intellegeret vim 
verbi per quem dicitur : Creata sunt omnia, nosset utique ab initio ita eas conditas, et non 
aliorum socordiam, et in inferiora prolapsum, occasionem dedisse Deo, ut illas, Principatus, et 
Potestates, et Fortitudines reliquas nominaret : maxime quum creaturarum pulchritudo 
consistat in ordine dignitatum. Sicut enim de sole et luna, et stellis scriptum est : "Fecit Deus 
duo luminaria magna : luminare majus, ut praeesset diei, et luminare minus, ut praeesset nocti, 
et stellas, et posuit illas in firmamento caeli, ut lucerent super terram" (Gen. 1), nec praemium 
bonorum operum reciperent, ut post condicionem sui in firmamento caeli lucerent, et diebus 
sive noctibus succederent ; sic Principatus et Potestates, quae in caelorum regionibus conditae 
sunt, non post bona opera in haec profecisse sentimus, sed sic ab initio conditas : neque enim 
Origenis et discipulorum ejus imitamur errorem, qui putant in similitudine [I. similitudinem] 
daemonum et diaboli, qui propria voluntate talia nomina officiaque sortiti sunt, Principatus et 
Potestates, Virtutes et Thronos, et Dominationes post condicionem sui, boni aliquid perpetrasse, 
ut aliis ad inferiora delapsis, ad excelsa conscenderent, et his nominibus insignirentur, habentes 
postea, quod prius non habuerant. Quae dicentes, non intellegunt, Pauli se sententiae contraire, 

in Christo creatos Principatus, et Potestates, et Thronos, et Dominationes, loquentis. Quod 
autem dicit, creatos, nulli dubium est, quin sic ab exordio conditi sint, et non postea istiusmodi 
acceperint dignitates. 

98:13 De Spiritu Sancto. — Verum haec breviter sanxisse sufficiat : ad aliam ejus veniamus 
impietatem, quam velut de profundissimis tenebris eructans loquitur, et blasphemiarum suarum 
pessimam mundo reliquit memoriam. Dicit enim Spiritum Sanctum non operari ea quae inanima 
sunt, nec ad irrationabilia pervenire. Quod asserens non recogitat, aquas in baptismate mysticas 
adventu Sancti Spiritus consecrari : Panemque Dominicum, quo Salvatoris Corpus ostenditur, et 
quem frangimus in sanctificationem nostri : et sacrum calicem (quae in mensa Ecclesiae 
collocantur et utique inanima sunt) per invocationem et adventum Sancti Spiritus sanctificari. Si 
ad irrationabilia, et ad ea, quae absque anima sunt, Sancti Spiritus fortitudo non pervenit, cur 
David canit : Quo abibo a Spiritu tuo (Ps. 138:7) ? Quod dicens, ostendit Sancto Spiritu omnia 
contineri, et illius majestate circumdari : si omnia in omnibus, utique et irrationabilia, et inanima 
sunt. Et aubi legimus : Spiritus Domini ruplevit orbem terrarum (Sap. 1:7). Quod nunquam 
Scriptura memoraret, nisi irrationabilia quaeque, et inanima illius numine complerentur. Verum 
non est contentus hoc fine blasphemiae, sed in morem lunaticorum, qui furorem suum illisione 
dentium, et spumantium salivarum ejectione testantur, rursum eructat, et dicit Filium Dei, id est, 
rationem (xov Aoyov), et sermonem, ac virtutem ejus, ad ea tantum quae rationabilia sunt, 
pervenire. Quod audiens, miror unde sumpserit, aut quomodo legisse se nesciat : Omnia per 
ipsum facta sunt (Joan. 1) : ex quo approbatur, ad cuncta Verbi Dei fortitudinem pervenire. 
Forsitan oblitus et illius historiae, quando virtute Christi Lazarus suscitatus est, cujus utique 
corpus, eo tempore quo de morte surgebat in vitam, ut anima, ita et ratione caruit. Ignoravit et 
illud, quod de quinque panibus quinque milia saturata sunt hominum, exceptis mulieribus, et 
infantibus : et superfuerunt duodecim cophini fragmentorum (Matth. 14). Quod utique Christi 
fortitudo perfecit. Arbitror eum nec illius miraculi recordatum, quando irrationabiles maris 
fluctus divino calcans pede, tranquillitati navigantium reddidit. Quae Christi virtus, et non 
alterius patravit imperium. Quomodo ergo non toto corde et animo et corpore perhorrescit, 
dicens, fortitudinem Verbi Dei irrationabiles creaturas non posse pertingere ? Et qui jactat se in 
scientia Scripturarum, et putat tanta legisse, quanta nullus hominum legerit, sciat scriptum, 
quod aegrotantes in lectulis deferebant, et ponebant in triviis et plateis, ut Petri eos umbra 
contingeret et sanaret (Act. 5), quod sacra Apostolorum Acta testantur, arguentia Origenis 
stultitiam, per quae id Apostolorum umbra fecisse convincitur, quod ille Filium Dei, Verbum Dei 
non potuisse testatur. 

98:14 De Providentia Dei. — Simili errore deceptus, et nesciens quid loquatur, eorum qui 
nolunt Dei providentiam usque ad omnes creaturas, et mundi inferiora descendere, sed tantum 
in caelorum regionibus commorari, ut scilicet id umbra fecerit Petri, quod implere Salvatoris 
fortitudo non quiverit. Sed et ad illa veniamus : Apostolo enim de primogenito Filio Dei 
perspicue proclamante : “Hoc intellegat unusquisque in nobis, quod et in Christo Jesu, qui quum 
in forma Dei esset, non rapinam arbitratus est esse se aequalem Deo, sed seipsum exinanivit, 
formam servi accipiens" (Philip. 2) : ille ausus est dicere, quod anima Salvatoris se evacuaverit, 
et formam servi acceperit, ut Joannes mentitus esse credatur, qui ait : Verbum caro factum est 
(Joan. 1), similem nostrae condicioni ingerens Salvatorem, dum non est ipse qui se evacuavit, et 
formam servi accepit : sed anima illius ; et fidem, quae omnium confessione firmata est, sua 
impietate dissolvit. Si enim anima Salvatoris est, quae fuit in forma Dei, et aequalis Deo, juxta 
Origenis insaniam, aequalis autem Deo Filius Dei est, et quod aequale Deo est, ejusdem 
convincitur esse substantiae, ipse nos disputationis ordo perducit, ut unius naturae animam et 
Deum esse credamus. Quod quum dicat, sequitur, ut nostras quoque animas non alterius a Deo 

naturae esse contendat (nullique dubium, nostras animas, et animam Salvatoris unius esse 
substantiae) ut jam factor atque factura unius naturae sint. Et quomodo in Christo creata sint 
omnia, si animae hominum ejusdem cum creatore substantiae sunt ? Verum non est ita, fratres, 
nec anima Salvatoris, sed ipse Filius Dei quum esset in forma Dei, et aequalis Deo, se exinanivit, 
formam servi accipiens. At Origenes in profundum impietatis demersus caenum, non intellegit 
se Gentilium esse participem, qui idola pro Deo venerantes : "dicentes se esse sapientes, stulti 
facti sunt, et immutaverunt gloriam incorruptibilis Dei in similitudinem imaginis corruptibilis 
hominis" (Rom. 1) : quod et iste incurrens, simili errore deceptus est : in forma enim et 
aequalitate Dei animam Salvatoris affirmans, sicut superior sermo memoravit, impietati ethnicae 
aequalis est. Ut enim illi immutaverunt gloriam incorruptibilis Dei in similitudinem imaginis 
corruptibilis hominis, dicentes, deos esse qui non erant ; sic iste immutavit gloriam 
incorruptibilis Dei, in forma illius et aequalitate animam Salvatoris asserens, quae creata est ; et 
hanc se evacuasse, et non Verbum Dei ad terrena venisse, sicut Apostoli affirmat auctoritas. 

98:15 Nec erubescit, ex multiloquio immemor sui, et animam hominis nolens a condicionis 
exordio sic vocatam, sed ex eo quod quae prius mens et sensus erat, frigus neglegentiae et 
infidelitatis assumpserit. Quae etymologia magis Graecae huic, quam Latinae linguae convenit. Si 
autem aequalem Deo, et in forma illius constitutam animam asserit Salvatoris, ergo et illa ex 
frigore caritatis sortita vocabulum est, et prioris nominis perdidit dignitatem. Generalis enim 
illius disputatio est, animas hominum appellatas ex eo quod calorem pristini fervoris amiserint. 
Igitur si omnium animae, recepto frigore, sunt vocatae, et confitetur animam habuisse 
Salvatorem, sequitur ut et ipsam de mente et sensu dicat ad hujusmodi vocabulum commigrasse. 
Quod licet sermone taceat, apertaque impietas illius insaniam reprimat, tamen ipsa dicere 
necessitate compellitur, quae prioribus dictis ordine nectit sequentia. Aut enim negare debet 
habuisse animam Salvatorem, ut apertissime contra Evangeliorum veniat auctoritatem : aut si 
non potest sibi contraria loqui, etiam hanc ex frigore caritatis de mente et sensu confitebitur 
animam nuncupatam ; omnium quippe animas, qui recesserint a Deo, et calorem divinae 
caritatis amiserint, ex frigore aestimat appellatas. Quis non credat eum hoc sacrilegii fine 
contentum ? 

98:16 Aliam rursus Filio Dei nectit calumniam, et his verbis loquitur. Sicut Pater et Filius unum 
sunt, ita et anima, quam assumpsit Filius, et ipse Filius Dei unum sunt. Nec intellegit Patrem et 
Filium unum esse propter communionem substantiae, et eandem divinitatem : Filium autem Dei 
et animam ejus diversae, et multum inter se distantis esse naturae. Etenim si sicut Pater et Filius 
unum sunt, sic et anima Filii et ipse Filius unum sunt, unum erit Pater cum anima Salvatoris, et 
ipsa dicere poterit : Qui videt me, videt et Patrem (Joan. 14:9). Sed non est ita : absit hoc ab 
ecclesiastica fide, Filius enim et Pater unum sunt, quia non est inter eos diversa natura ; anima 
autem et Filius Dei et natura inter se discrepant, et substantia, eo quod et ipsa a Filio condita, 
sit nostrae condicionis atque naturae. Si enim sicut Pater et Filius unum sunt, sic anima Filii Dei 
et ipse Filius unum sunt, unum erit, ut jam diximus, anima et Deus Pater ; et anima Salvatoris, 
splendor gloriae et forma substantiae ejus esse credetur. Verum hoc dicere impium est atque 
blasphemum. Ejusdem igitur impietatis est, Filium et animam illius unum dicere, atque Patrem 
et Filium esse unum negare. Rursum immemor sui, contraria sibi loquitur, ait enim : Anima quae 
turbata est, et tristis effecta (Mare. 14:34), non erat ipsa unigenitus et primogenitus omnis 
creaturae, nec Verbum Dei, quod condicionem animae superans, et vere Filius Dei in evangelio 
loquebatur : Potestatem habeo ponendi eam, et potestatem habeo iterum sumendi illam (Joan. 
10:18). Ergo si melior est et potentior Filius Dei anima sua, quod nulli dubium est, quomodo 
anima illius in forma Dei esse poterat, et aequalis Deo quam quum dicat se evacuasse, et servi 
assumpsisse formam ; omnes haereticos magnitudine blasphemiae superat. Si enim in forma 

Dei, et aequalis Deo Verbum Dei est, in forma autem Dei et aequalitate ejus anima Salvatoris est, 
quomodo poterit inter aequalia aliud esse majus, aliud minus ? Ea enim quae inferioris naturae 
sunt, sublimiorem naturam atque substantiam sui dejectione testantur. 

98:17 Non ei sufficit ista blasphemia, sed trans flumina /Ethiopiae currum stultitiae suae dirigens, 
iterum furibundus exsultat, tot dicens voluntate sua Deum condidisse rationabiles creaturas, 
quot poterat gubernare : ut virtutem Dei imbecillitati hominum, et ceteris quae creata sunt, 
comparet. Nam in humano corpore tot fortitudo ejus membra sustentat et regit, quot potest ex 
eis infusa vegetare : et eam nobis tribuit temperantiam, quam valet sua praesentia regere, 
tantumque virtute sustentat, quantum possunt membra hominum sustinere. Deus autem major 
his quae ipse fabricatus est, quum illis mensuram in creatione praestiterit, quam rerum ordo 
poscebat, et quo amplius sustinere non poterat, plus potest quam ea quae facta sunt, capiunt. 
At ille, columen veritatis, terminabilem Dei asserit fortitudinem, et minorem artibus hominum. 
Caementarii quippe, et hi qui struendarum domorum callent scientiam, majora possunt 
aedificare, quam fecerunt : si tamen queant fundamenta sustinere, quae superaedificanda sunt ; 
nec fabricatio cogitationis artium finis est. Quumque opera tanta perfecerint, quanta rerum 
necessitas flagitabat, habeantque mensuram ultra quam si fuisset aliquid exstructum, indecens 
et inutile probaretur, ars ipsa plus mente continet, quam opere demonstravit : nec fine rerum 
finis imponitur scientiae ; si tamen, ut dixi, quicquid mens conceperit, et magnitudine operum 
cogitatio dilatarit, possint ea quae subjecta sunt, sustinere. Et quomodo non impium est, 
humanae arti finem non imponere, nec operibus suis artificum scientiam coaequare ; et Deum 
tanta fecisse dicere rationabilium creaturarum, quanta facere poterat ? Audiat ergo et discat 
impius : Non [al. Quod non] tanta est virtus Dei, quantas fecisse dicitur rationabiles creaturas : 
sed imponens mensuram operibus, ultra quam esse non poterant, et rerum numerum 
dispositionis suae arte concludens, ipse mensura et numero non tenetur. E quibus liquido 
apparet, non eum tanta fecisse, quanta poterat, sed quantum rerum necessitas expetebat, 
tantum ejus fecisse virtutem. Ponamus exemplum, ut quod dicimus, manifestius fiat. Si quis 
opulentus paterfamilias convivas ad cenam voluerit invitare, et tantas offerre dapes, quae 
implere possint aviditatem cenantium, non statim quantum illi comederint, et quantum eis 
fuerit praeparatum, tantum dives dominus habere poterat ; sed praebuit eis quantum convivii 
dignitas exposcebat : sic et omnipotens Deus, vincens comparationis exemplum, non tantas 
fecit creaturas, quantas poterat, sed tantae ab eo factae sunt, quantae debebant fieri. At ille 
verbositatis seminarium contexit, et replicat, et ait : Tanta fecit Deus, quanta poterat 
comprehendere, et sibi habere subjecta, suaque providentia gubernare. Nec audit Prophetam 
dicentem : "Si omnes gentes, ut stilla de situla, et sicut momentum staterae computatae sunt, 
et quasi saliva deputabuntur, etc., cui assimilastis Deum ?" (Isai. 40:15, et 18) Et rursum : "Quis 
mensus est manu aquam, et caelum palmo, et omnem terram pugillo ?" (Ibid. 12) Si ad 
comparationem fortitudinis Dei aqua mensuratur manu, et caelum palmo, et omnis terra pugillo 
(haec autem per metaphoram dicuntur, ut eorum quae facta sunt vilitas ex factoris magnificentia 
comprobetur ; neque enim diversitate membrorum compositus est Deus) : quo modo tanta 
fecisse dicitur, quanta poterat sua virtute comprehendere ? 

98:18 Calcemus quod coepimus, et sensum nostrum plenius explicemus. "Si omnes gentes 
quasi stilla de situla, et quasi momentum staterae reputatae sunt, et quasi saliva reputabuntur" : 
per quae verba omnium creaturarum vilitas et parva substantia demonstratur, ut appareat 
incomparabilis sublimitas Dei ; ergo et fortitudo ejus, sicut stilla de situla, et sicut momentum 
staterae, et saliva hominis reputabitur, si, juxta Origenem, tanta fabricatus est, quanta poterat 
sua virtute comprehendere : et necesse est numero mensuraeque factorum, Dei fortitudinem 
coaequari, si non potuit facere majora quam fecit. Verum non puto quempiam, non dico 

hominum, sed ne daemonum quidem haec de co audere confingere, quae ille et sensit, et scripsit, 
tantam Deum fecisse materiam, quantam ornare poterat et in rerum formas dividere. Quae 
sentiens, rursum discat a nobis, non quanta fecit Deus, tanta facere poterat, sed quantam 
mensuram rerum ordo poscebat, tanta fabricatus est Deus, multo majorem habens et artem et 
fortitudinem, quam ea quae facta sunt, numerum atque mensuram. Et hoc sciat Prophetarum 
testimoniis comprobari, e quibus [sup. unus] ait : Operuit caelos virtus ejus : Et alter clamitat : 
Terram autem sicut nihili fecit : ut majorem Dei esse virtutem his quae facta sunt, praedicarent 
[al. praedicaret]. Porro quod dixit : terram sicut nihili fecit, de universis creaturis Apostolus 
interpretans loquitur : Qui vocat ea quae non sunt, tanquam sint (Rom. 4). Ut et per haec verba 
discamus, majorem esse fortitudinem Dei, quam ea quae ab illo facta sunt. Et non erubescit 
contra Dei fortitudinem disputans dicere, quod tantum possit Deus, quantum ei ad operandum 
materia ministrarit I Nec intellegit aliam naturam esse factorum, et aliam ejus qui factor est 
Deus, neque posse tantum illam de qua aliquid fit, quantum is potest, qui ex ea aliquid 
fabricatur : diversarum enim substantiarum diversa est virtus atque condicio. 

98:19 Quapropter si volunt quum Ecclesia dominicum Pascha celebrare, qui auctoritati 
Scripturarum Origenis praeferunt deliramenta, audiant inclamantem Deum : Et non ostendi illa 
tibi ut ambulares post ea : Ac Prophetam lacrimabiliter commonentem : O o fugite de terra 
Aquilonis, dicit Dominus, quia a quattuor ventis congregabo vos, in Sion salvamini, qui habitatis 
filiam Babylonis (Zach. 2.). Ut erroris tenebras, frigusque ignorantiae relinquentes, ad ortum solis 
justitiae, juncti magorum studiis convertantur, et inhabitantes calidissimam plagam caeli, quae in 
Scripturarum fervore sentitur, pastores ecclesiasticos, spreta Origenis amentia, sciscitentur, et 
dicant : Ubi est qui natus est rex Judaeorum ? (Matth. 2:2) Quum illum invenerint jacentem in 
praesaepi, humili videlicet eloquio Scripturarum, offerant [al. offerunt] ei aurum, et tus, et 
myrrham : id est, fidem probatam, et omni veritatis splendore fulgentem, conversationisque 
beneolentis fragrantiam, et continentiam, luxum voluptatis, et fluitantia carnis incentiva 
siccantem. Qui enim post crebras commonitiones, ecclesiasticae fidei contradicunt, duplici 
languore detinentur, nequitia, et imperitia, et in morem serpentum toti ad terrena conversi, 
adhaerentesque humo, bonis mala praeferunt, nec noverunt, quae sit differentia vitiorum atque 
virtutum, et de sanctis Scripturis in correptionem, et sanitatem sui medicamenta contemnunt, 
in morem praegnantium mulierum, veritatis fastidia sustinentes, quae solitos cibos respuunt, et 
noxia quaeque sectantur ; nec valent contra veritatis radios clarum animae lumen intendere : 
despicientes ecclesiasticam disciplinam, quasi porci volutantur in caeno, et unguenta 
contemnunt. Sed justum est, ut saltem de exemplis quae inferimus recipiant sanitatem. Sicut 
enim oculo officit lippitudo, et totum corpus depopulatur febris, aes quoque et ferrum paulatim 
rubigo consumit, ita dogmatum perversorum perniciosa contagio animarum neglegentium 
pulchritudinem violat, et deformi eas [al. eos] mendaciorum pallore perfundit. Obsecro, fratres, 
ut ignoscatis dolori meo, sceleratas doctrinas in medium proferenti. Licet enim per Babyloniae 
flumina transierimus, ut captivos ibidem commorantes ad festivitatem Jerusalem pergere 
suaderemus, tamen misericordia Dei ipsi captivitatem non sensimus, prosperis ventis 
Scripturarum vela pandentes. Nec obruerunt nos doctrinae haereticae gurgites intumescentes, 
nec mendaciorum tempestas terruit, neque torrentes iniquitatis in medio eorum pelago 
pertraxerunt, ubi juxta Psalmistam canentem, Reptilia quorum non est numerus (Ps. 103:25), et 
Draco diabolus commorantur, venenatissimum animal sanctorum lusibus patens : nec, ut cuncta 
brevi sermone concludam, ex omni parte ventorum flabra consurgentia ecclesiasticam navem 
subvertere potuerunt, et studiorum nostrorum saevo turbine operire remigium. Et cum 
Salvatore Domino, instar discipulorum illius, navigantes transfretavimus, et portum quietis 
intrantes, pulcherrimum divinorum voluminum litus amplectimur ; varios carpentes flores 

scientiae, et nivea membra sapientiae pressis figentes osculis, in ejus haeremus amplexibus, et si 
Dominus concesserit, viventes cum ea et in illius perseverantes amore, cantabimus : Amator fui 
pulchritudinis ejus (Sap. 8). Quotquot enim diligentius Scripturas sanctas legunt, et per picta 
sermonum caelestium prata discurrunt, hac beatitudine perfruuntur [al. perfruentur]. Qui autem 
relinquentes dominicae solemnitatis virorem, ad deserta transcendunt, in morem urbium quae 
absque muro sunt, hostiles daemonum impetus sustinent. 

98:20 Quapropter imminentia festa celebrantes, intellegamus et nosmetipsos, et universa 
quae nostra sunt ; scientiamque, et rationabilem animam nostram, quasi matrem, omni studio 
amplexemur, habentes radicem sermonis, atque rationis scientiae notionem, sermonem autem, 
ut ita dicam, operis vestibulum. Porro opus sermonis et scientiae aedificii tecta perfecta, et 
firmissimum domus culmen impositum. Sermo enim, et ratio, et scientia, et fides absque opere 
cassa sunt et instabilia. Et ut aliquid propter eos, qui dialecticis artibus instituti sunt, ex illa 
doctrina videamur assumere ; quo modo si verbum nomini conjungamus, perfectus sensus 
efficitur, verbumque, si solum fuerit, aut nomen sine verbo, nihil est omnino quod dicitur ; sic 
scientia absque opere, et opus sine fide infirma sunt et caduca : et, e contrario, scientia operi 
copulata perfectae virtutis indicium est. Tacita quippe animi cogitatio arcanus ejus est sermo, 
quae per linguam forinsecus resonans, profert mentis sententiam. Quumque sermo fuerit opere 
consummatus, scientiae et cogitationi nostrae finis imponitur. Atqui cogitationis, et sermonis, et 
operis reddemus rationem in judicio, accusantibus se invicem cogitationibus nostris, sive 
defendentibus, in die qua judicaturus est Deus abscondita hominum, per Jesum Christum sicut 
Paulus Apostolus scribit. 

98:21 Quod quum ita sit, appropinquante festivitate Domini, dicamus istis, quos Origenis error 
involvit, et fraudulentia captivos tenet : Fugite de medio Babylonis, et resalvate unusquisque 
animam suam (Jerem. 51). Quamvis enim juxta vaticinium prophetae, Babylon calix aureus esse 
dicatur, et compositione ac lepore verborum, veritatis pulchritudinem praeferat, et transfiguret 
se in Angelum lucis : tamen sciendum, quod quicumque bibunt de vino illius, moventur et 
corruunt, et contriti lamentatione sunt digni. Nos autem mortiferis perturbationibus resistentes, 
muro continentiae vallemus animam, et libertatem illius quotidiana virtutum exercitatione 
tueamur. Sicut enim venditi servi, eorum qui pro eis dedere pretium, et famuli et verberones 
vocantur : ita qui animas suas variis vendidere desideriis, horum, quibus se tradiderint, famuli 
nuncupantur, et quasi crudelibus oboediunt dominis. Quumque et emendatores erroris sui 
rigida fronte contemnant, temeritate stultitiam defendentes, ignorant, quod audacia nihil sit 
aliud, ut mihi quidem videtur, nisi absque sensu et cogitatione sententia, procul a se fugans 
gubernatorem perturbationum animum. Quumque tali fuerit conspoliata anima praesidio, 
praeceps in profundum fertur impietatis, et quasi quodam amarissimo rheumate lumen mentis 
obscurat, oculumque ejus, secundum eloquium Scripturarum, intractabili tenebrarum nocte 
circumdat. 

98:22 Unde qui Origenis erroribus delectantur, festivitatis dominicae non sperent praeconia : 
nec unguenta, aurum, et margaritas quaerant in luto, neque matrem suam Ecclesiam, quae eos 
genuit et nutrivit, in magnis urbibus lacerent, qui aliquando propter illum et discipulos ejus 
gentilium in nos odia superant, et in dilectione eorum in nos maledicta congeminant, divitumque 
obsident fores, nec audire metuunt cum Judaeis : Filios genui et exaltavi, ipsi autem me 
spreverunt (Isai. 1). Qui mihi videntur nescire omne verbum veritatis, non habens fundamentum, 
etsi ad horam audientem illexerit, ut putet verum esse quod non est, paulatim dissolvi, et in 
nihilum redigi ; universamque sententiam, quae in morem torrentis de pessima mente profertur, 
obruere auctorem suum : et litteras syllabasque, quibus erat contexta, perdentem, absque 

sensu et sono, et ulla imagine derelinqui, et instar venenatissimi colubri percutere prolatorem 
suum, statimque retrahere caput, et quasi in foramine mentis tabescere atque consumi. Nam 
mendaciorum finis interitus est. Illi qui quondam jactabant se solitudinis amatores, saltem 
parvulam ad occultanda maledicta, super labia furoris sui aedificent cellulam, non de sanctis 
Jerusalem lapidibus, sed informibus Babylonis saxis, quae indolata et inaequalia ruiturae domus 
parietes fulciant. Quanquam effeminatis [f. efferatis] auribus, et Gentilium odiis se nostri 
detractione commendent, carpentes ecclesiasticam disciplinam, et patientia nostra quasi 
quodam temeritatis fomite abutentes ; tamen aliquando taceant et quiescant, et audiant 
Prophetam dicentem : Prohibe linguam tuam a malo, et labia tua ne loquantur dolum (Ps. 33). 
Desiderentque ea sapere, quae digna sunt vita sancta, et Ecclesiae principem ac magistrum non 
contristent Deum. 

98:23 Vos autem obsecro, fratres, ut in commune oremus pro eis, et prophetali voce dicamus : 
Quis dabit capiti meo aquam, et oculis meis fontem lacrimarum ? Et plorabo die ac nocte 
vulneratos filiae populi mei (Jerem. 9) : Dei misericordiam deprecantes, ut liberet eos errore quo 
vincti sunt : et odium, quo adversum nos frustra insaniunt, amore commutent. Unde et nos 
obliti injuriarum, indulgentissimo eos cupimus recipere sinu, et illorum sanitatem et 
conversionem ad Deum, propriam sanitatem et gloriam computamus. Et si aliter non possunt 
curari, nisi nostra humilitate, ultro eis satisfaciamus ; nihil eis intulimus injuriae, nihil nocuimus, 
tametsi indignantur, et saeviunt contra Ecclesiae medicamina, quibus vulneratis sanitas redditur. 
Nos quae scimus, loquimur, et quae didicimus, praedicamus : orantes, ut qui ecclesiasticas 
despiciunt regulas, normam recipiant veritatis, nec propter hominum confusionem, per quam 
difficulter errantes corrigi solent, perdant utilitatem paenitentiae. Et nunc dicimus, et ante 
praediximus, et idem frequenter ingerimus, vagari eos nolumus, nec per alienas errare provincias, 
sed ad extorres et furibundos cum Propheta clamamus, et loquimur : Salvamini de terra, et 
revertimini, et nolite stare : recordamini qui procul estis a Domino, et Jerusalem ascendat super 
cor vestrum (Jer. 51:50). 

98:24 Forsitan haec audientes, ecclesiasticae congregationis amor subeat, et recordentur 
fraternae in commune laetitiae, et hymnorum, quibus cum ceteris Dominum concinebant, 
frigusque odiorum dilectionis calore commutent, et intellegant nos medicos, non inimicos, 
indulgentissimos patres, non hostili tumentes superbia. Neque enim fieri potest, ut quos salvari 
volumus, perire cupiamus, et non eis ecclesiasticam virgam converti in baculum : si tamen 
relinquentes errorem, veritatem sequi velint, et omittere temeritatem lascivientium puerorum. 
Sin autem respuunt eam, et contemnentes ecclesiasticam disciplinam, elevant cornu suum 
contra regulas ejus, et salutaria spernentes consilia, projiciunt retrorsum, audiant Dominum 
comminantem : Homo qui fecerit in superbia, ut non audiat Sacerdotem, qui stat ad 
ministrandum in nomine Dei tui, vel judicem, quicumque fuerit in diebus illis, morietur [ai. 
moriatur] homo ille, et auferes malum de Israel, et omnis populus audiens timebit, et non impie 
aget ultra (Deut. 17:12). Verum ne occupati circa vulneratorum curationem, nostri immemores 
simus, et propria neglegamus, ac juxta quod scriptum est : Aliis praedicantes, ipsi reprobi 
inveniamur (1. Cor. 9), commonemus stantes, ut caveant : ne dum jacentibus manum porrigunt, 
ipsi corruant, et ut servantes ecclesiasticam disciplinam, futurum judicium reformident. 

98:25 Igitur dominicum Pascha celebrantes, sanctis Scripturarum purificemur eloquiis, et ad 
trophaea Salvatoris respicientes, cuncta offendicula, quibus vitae nostrae curriculum retardatur, 
auferamus e medio. Avaritiam quasi feneratorem pessimum declinantes, vanae gloriae 
cupiditatem, ut insatiabilem jugulemus feram, et fornicationis blandum ac lubricum colubrum 
sollicita mente vitemus Si quando nobis prosperior rerum aura successerit, humilitate et 

mansuetudine tumorem animi temperemus. Si adversi venti flaverint, fortitudine pressum et 
jacentem animum suscitemus, ipsique nostri peccati accusatores simus : ut scientes 
nosmetipsos corripiamus, et jugi meditatione, virtutum libertatem animae, quae vitiis oppressa 
est, recuperemus. Quapropter positi in certamine et sudore ac labore praesentium, futuram 
nobis solemnitatis caelestis gloriam praeparantes, priusquam stemus ante tribunal Christi, 
praeterita peccata paenitentia corrigamus : praesenti fletu redimamus futura gaudia, aculeoque 
conscientiae in morem apium noxios peccatorum fucos repellamus, plena ceris ac meile alvearia 
reservantes. Curemus diversa vitiorum vulnera, et rapinas divitum, quibus vel maxime hoc 
hominum capitur genus, crebris commonitionibus reprimamus. Et sic poterimus imminentium 
jejuniorum iter carpere. Incipient dies Quadragesimae a tricesima die mensis Mechir. Et 
hebdomadam salutaris Paschae celebrabimus quinta die mensis Pharmuti, finientes jejunia 
secundum Evangelicas traditiones vespere sabbati decima die Pharmuti : et illucescente statim 
Dominica, festa celebremus undecima die ejusdem mensis, jungentes et septem reliquas 
hebdomadas sanctae Pentecostes : ut cum his qui Trinitatis unam confitentur divinitatem, in 
caelis praemia recipiamus, in Christo Jesu Domino nostro, per quem et cum quo, Deo Patri gloria, 
et imperium, cum Sancto Spiritu, in saecula saeculorum, Arnen. 

98:26 Salutate invicem in osculo sancto. Salutant vos omnes qui mecum sunt fratres. Et hoc 
necessario scribimus, ut sciatis pro sanctis et beatis Episcopis qui in Domino dormierunt, 
ordinatos esse in Lemnado pro Herone, Naseam : in Erythro pro Sabbatio, Paulum : in Omboees 
pro Sylvano, Verrem. His ergo scribite, et ab his accipite pacificas, juxta ecclesiasticum morem, 
litteras. 

{99} 

Epistola XCIX 


(alias 31; scripta anno 404) 


Ad Theophilum 


Excusat se Theophilo, quod subnexam Paschalem ejus Epistolam serius verterit ; impeditus 
partim obitu Paulae, partim suo morbo. 

99:1 

BEATISSIMO PAP/E THEOPHILO HIERONYMUS. 


Hieron. aegrotatio. — Ex eo tempore quo Beatitudinis tuae accepi Epistolas, juncto Paschali libro, 
usque in praesentem diem, ita et maerore luctus, et sollicitudine, ac diversis super statu Ecclesiae 
hinc inde rumoribus exagitatus sum, ut vix volumen tuum potuerim in Latinum sermonem 
vertere. Optime enim nosti juxta, veterem sententiam, Non esse tristem eloquentiam : maxime 
si ad aegritudinem animi accedat corporis aegritudo. Et hanc ipsam Epistolam febre aestuans, et 
quintum jam diem decumbens lectulo, nimia festinatione dictavi : breviter indicans Beatitudini 
tuae, magnum me laborem sustinuisse in translatione ejus, ut omnes sententias pari venustate 
transferrem, et Graecae eloquentiae Latinum aliqua ex parte responderet eloquium. 

99:2 In principio philosopharis : et generaliter agens dum omnes erudis, unum jugulas : in 
reliquis autem quod vel difficillimum est, Rhetoricae eloquentiae jungis Philosophos, et 
Demosthenem, atque Platonem nobis consocias. O quanta dicuntur in luxuriam, quantis 
praeconiis extollitur continentia, et de intimis sapientiae disciplinis, diei ac noctis, lunae cursus, 
ac solis ratio, mundi istius natura describitur ; et hanc ipsam disputationem ad Scripturarum 
refers auctoritatem, ne in Paschali libro videaris de saecularibus quidquam fontibus mutuatus. 
Quid plura ? In his laudare te vereor, ne assentandi crimen incurram. Optimus liber est, et in 
Philosophis, et agens susceptam causam absque invidia personarum. Unde obsecro te, ignoscas 
tarditati etiam meae ; ita enim sanctae et venerabilis Paulae confectus sum dormitione, ut absque 
translatione hujus libri, usque in praesentiarum nihil aliud divini operis scripserim. Perdidimus 
enim, ut ipse nosti, repente solatium, quod (ut conscientiae nostrae testis est Dominus) non ad 
proprias ducimus necessitates, sed ad sanctorum refrigeria, quibus illa sollicite serviebat. Sancta 
et venerabilis te, filia tua Eustochium, quae nullam pro matris absentia recipit consolationem, te 
universa Fraternitas suppliciter salutat. Libros quos dudum scripsisse te nuntiasti, vel legendos 
nobis, vel vertendos transmitte. Vale in Christo. 

{ 100 } 

Epistola C 


(al. numero caret ; scripta et latine reddita an. 404) 


Sive Theophili Alexandrini episcopi ad Totius /Egypti episcopos Paschalis anni 404. 
D. Hieronymo interprete 


Cessandum a peccatis, inita virtutum consuetudine, qua ad Pascha celebrandum animi 
praeparentur. Jejuniorum quadragesimalium observatio sancta, tum recta in Deum fides 
proponuntur. Origenis errores, quos exsecrari oporteat ante Dominicum Pascha. Calcanda 
insuper avaritia, et amori in Deum dilectio in proximos jungenda. 

100:1 Nunc quoque Dei viva sapientia nos ad sanctum provocat Pascha celebrandum, omnes 
cupiens ejus esse participes : unde propero ad illud currentes gradu, jejuniis et continentia 
omnique afflictione corporis pugnantes contra virtutum adversariarum industriam, voluptates 
redigamus ad nihilum, fulti Salvatoris auxilio : et peccata nostra Deo, qui sanare potest, 
simpliciter confitentes, verum conscientiae judicium formidemus, ut quum David vociferantes 
atque dicentes : Peccata adolescendae meae et ignorantiae meae ne memineris : secundum 
misericordiam tuam memor esto mei (Ps. 27:7) ; terrore ignis aeterni crescentia vitia 
consumemus [al. consumamus]: quorum finis est, alia ultra non facere, et exordium salutis, 
praeteritorum oblivio. Sicut enim principium viae (f. vitae) bonae, facere justa, sic exordium 
cessantium peccatorum est, eorum impetus cohibere, dum aut ratione frenantur, aut metu ad 
praecipitia non veniunt. Quumque legis fuerit in animo recordatio, ilico fugiunt, et cessantes 
ultra procedere, in triumphantium virtutum castra concedunt, paulatimque paenitendo 
referentes pedem, et sapientium judicium declinantes, instar fumi resolvuntur in nihilum. 
Difficile sanantur mala, quae non statim ut crescere coeperunt, opprimuntur : facilis est eorum 

eradicatio, quum qui dudum peccaverunt, per paenitentiam ad prudentiam convertuntur, et fine 
peccandi, emolumentum invenerint paenitendi. Neque enim possumus opprimere incentiva 
vitiorum, nisi virtutes facere coeperimus : aut cessabunt vetera priusquam novorum operibus 
excludantur. Et quomodo si contra supervenientes voluptates firmo animo resistamus, 
praeterita peccata delentur : ita perseverans si fuerit praeteritorum oblivio, futura delicta ultra 
crescere non valebunt. Malorum quippe operatores, quasi in ditionem suam redigentes eos, qui 
possunt prohibere, nec prohibent, tota ad peccandum debacchantur insania, et silentium in 
sensum trahentes, quicquid animo libido suggesserit, opere explere nituntur. Libertas 
praesentium vitiorum futura germinat vitia : et si priora neglexeris, fons et seminarium 
futurorum est. 

100:2 Prohibenda peccata. — Quae quum ita sint, qui possunt prohibere peccantes, et laboris 
fuga inertique silentio dissimulant, et crescere patiuntur mala, participes eorum rectissime 
judicabuntur, qui auctores scelerum sunt, et neglegentiae poenas luent : dum irrationabile otium 
sudori ulciscentium praetulerunt, malentes quietem culpabilem, quam severitatem vitia 
succidentem. Si enim recedamus a vitiis, penitus interibunt, et eorum fraudulenta dulcedo 
siccabitur ; omnisque impetus voluptatis quodam, ut ita dicam, languore torpescit : quando 
mens nostra fuerit virtutis hospitium. Legis recordatio non sinit peccata generari, nec ea 
crescere patitur ; cumque futurum tribunal et formidolosum judicii diem cogitaverint, tum 
principii diem, medium, finemque peccati prohibebit, et amaros illius fluctus, atque 
intumescentes gurgites usque ad ipsum fontem, venasque siccabit ; virtus lege comitata 
vitiorum opprimet semina, et animum de humilibus ad excelsa sustollet. E contrario vitia, nisi 
coerceantur, superbiunt, et oboedientes sibi ad inferna detrudunt ; cumque semel possederint 
animas, opprimunt eas illecebris voluptatum, nec sinunt juxta humani corporis statum in 
sublime, erectumque suspicere, sed instar pecudum ad terrena declinant. De quibus Psalmista 
testatur, dicens, Vocaverunt nomina sua in terris suis (Ps. 48). 

100:3 Qui exuenda vitia. — Dicat aliquis, quod si tantam habent vitia fortitudinem, et plurimos 
usque adeo blanda persuasione supplantant : quid debent agere, qui peccare se sentientes, 
cupiunt mutare peccata virtutibus, et amore meliorum pejora contemnunt ? Audiant 
hujuscemodi loquentem Moysen : Peccasti ? Desine, fine peccati priora subvertens, et 
efficacissimo medicamine vitia emendans cessatione vitiorum : dulces malae vitae illecebras, et 
blandientes corporis voluptates, quasi noxia venena declina. Nec per lubricam et mollem 
deliciarum ingrediaris semitam : quia jejuniis et continentia solemnitas apprehenditur, et vix 
laborantes atque sudantes mala bonis possumus immutare, et repugnantes opprimere 
voluptates. Pauci sunt, qui caleatis vitiis tramitem teneant veritatis, dum malitia innumeris 
nocendi utitur artibus, et vinci non potest, nisi sapientiae desuper fulciamur auxilio, clamantis 
nobis atque dicentis : Noli timere, quia tecum sum (Gen. 26:24). Mali interitus est, mala ultra 
non facere : radix vitiorum legis scita contemnere. Ut peccata germinat [al. germinant] 
neglegentia, ita sollicitudo virtutes parit. Lex custodita fugat ignominiam, neglecta parturit 
poenas : et quanto, si despiciatur, severi judicis imitatur truculentiam, tanto, si servetur, 
clementissimi patris exhibet mansuetudinem. IGITUR PECCATI cessatio virtutis principium est. 
Medicina praeteritorum, ac praesentium, futurorumque vitiorum legis indefessa meditatio : quae 
quum possessoris sui habuerit securitatem, cunctis perturbationibus caret. Sapientia quippe in 
nobis operatur bonum : postquam ei mundum cordis praebuerimus habitaculum, et cogitationes 
in opera verterimus. Nec ambigitur, quin in utramque partem, vel faciendi, vel non faciendi 
bona, habeamus liberam facultatem, et oppressis pravis, recta nascantur : tuncque virtutum 
inter se concinit chorus, quum vitiorum in animis fuerit solitudo. Sicut enim continentia in 
corporibus nostris obtinens principatum, infirmitates nasci prohibet, et amatores sui nec 

debilitat, nec occidit, praeteritosque languores in pristinam restituit sanitatem, et expellens 
quod contra naturam est, revocat ea quae naturae congrua sunt, ut aequali temperamento vitae 
hujus ratio conservetur : sic anima legum jussa conservans, quantum recipere potest humana 
natura, a malorum contagione secernitur, et ex omni parte sollicita, seque circumspiciens, nihil 
ad se introire permittit, quod contrarium sit praeclaris cogitationibus. Quin potius in templum 
versa Dei, caelesti jugiter solemnitate perfruitur, habens divitias, observantiam legis, quae 
jacentes suscitat, malosque puniens, alios corrigit, et semper clamans : Nunquid qui cecidit, non 
resurget ? Aut qui aversus est, non revertetur ? (Jerem. 8) Spem salutis largitur paenitentibus : 
dum monet, ut prosit : corripit, ut emendet : pudoremque pristinorum injiciens peccatorum, 
facit meliora sectari : quae appetere nemo possit, nisi prius conscientiae vulnera condemnarit. 

100:4 Verum quia lex neglegentes sui, et in errorem demersos consiliis optimis ad meliora 
revocare festinat, quasi norma pravorum operum ; eos autem qui sibi oboediunt, absque 
praemio esse non patitur, neque aeternis angustiis premi ; quotquot sanctum Pascha celebramus, 
continentia atque jejuniis latorem legis amicum nobis esse faciamus, Propheta his qui Pascha 
celebrant, promittente : Eris corona decoris in manu Domini, et diadema regni in manu Dei tui 
(Isai. 62:3). Opulentum virtutum convivium requiramus, ornantes nos scientia Scripturarum, 
quasi solemnibus vestimentis. Sancta, laetantibus nobiscum Angelis in caelo, oscula praeparemus, 
fugantes omnem neglegentiam, et rumpentes moram, ut alacri cum discipulis ad Salvatorem 
pergamus incessu, dicamusqe ei, Ubi vis paremus tibi Pascha ? (Matth. 26) Atque [al. ut.] in 
caelorum cenaculo constituti, ac mysticum Pascha facientes, possimus cantare : Quam dilecta 
tabernacula tua Domine virtutum (Ps. 83) ! Ibi enim Angelorum reperiemus [al. reperimus] 
choros, et cum eis festa celebrantes, habebimus eos socios mysteriorum Dei, et exsultatione 
ineffabili gestiemus, sapientiae cum illis sacramenta discentes : ubi nulla fraudis deceptio est : 
ubi qui vestem non habet nuptialem, convivium intrare prohibetur, licet in praesenti saeculo 
justum esse se jactet. Omnia sunt ibi senescentis ac provectae plena prudentiae : nullusque ibi, 
juxta Prophetam, immaturae sapientiae reperietur : Erit enim, inquit, juvenis centum annorum 
(Isai. 65:20) : magnitudine numeri perfectionem eruditionis ostendens. Unde, fratres, sanctae 
caelestisque vocationis participes, Salvatorem per Prophetam audiamus clamantem : Veniam 
congregare omnes gentes, et venient, et videbunt gloriam meam, et dimittam super eos signum 
mundi (Isai. 66). 

100:5 Ad solemnitatem igitur properemus, atque dicamus : Mihi autem absit gloriari, nisi in 
cruce Christi (Gal. 6). Dabit, dabit, inquam, laborantibus gaudium, et jejunantibus benedicens 
loquetur : Erunt domui Judae in gaudium et laetitiam, et in solemnitates bonas, et laetabimini : 
veritatem ac pacem diligite (Zach. 8:16) : non est enim omnium solemnitas, sed domui Judae, id 
est, Ecclesiae Christi. Igitur quia secundum Psalmistam, Tempus faciendi Domino (Ps. 118:126) : 
et Paulus scribit : Nox praecessit, dies autem appropinquavit. Abjiciamus ergo opera 
tenebrarum, et induamur arma lucis, sicut in die honeste ambulemus, non comessationibus et 
ebrietatibus, non cubilibus et impudicitiis, non contentione et aemulatione : sed induite 
Dominum Jesum Christum, et carnis curam ne feceritis in desideriis (Rom. 13:12). Justum est 
cunctos Domini timore purgatos dignam peragere solemnitatem, continentiis quoque ac jejuniis 
redimere castitatem, et dormientem sensum vigili suscitare fide, imitarique sapientissimum 
Danielem, de quo scribitur : Est vir in regno tuo, in quo est spiritus Dei, et in diebus patris tui 
vigilantia et sapientia inventae [al. inventa.] sunt in eo (Dan. 5:11). Qui enim curam sui gerunt, 
ut ad meliora proficiant, habentes legem quasi fortissimum ducem, parent imperiis ejus, et 
venientia contra se peccata subvertunt, splendore operum illustrantes Paschae festivitatem : et 
securitate conscientiae, perturbationum jacula neglegentes, spe anticipant victoriam. Qui autem 
horum imitatores sunt, antequam ineant praelium, desiderio virtutis palmam occupant 

triumphorum, coronamque victores lubricae voluptatis in caelestibus possident, revelata facie, 
animo contemplantes, vociferabuntur et dicent : Dominus Deus, fortitudo mea, et ponet pedes 
meos in consummationem, super excelsa statuens me, ut vincam in cantico ejus. 

100:6 Nec putemus, fratres carissimi, certamen esse perpetuum, ut idcirco lassemur ; sed 
sciamus finem hujus coronam esse justitiae, quam nulla saeculorum corrumpit aetas. Studium 
vitae istius et certaminis temporale est, qui autem inoffenso cucurrerint gradu, et ad calcem 
venerint praemiorum, novas invenient mansiones, victoriam canticis demonstrantes. Itaque 
gratia Domini triumphos nobis de sceleratissimis daemonibus pollicente, jejunia rite celebremus, 
ut solemnitatis quoque rite participes simus. Nequaquam diebus Quadragesimae, sicut luxuriosi 
divites solent, vini poculum suspiremus, neque in procinctu et praelio, ubi labor et sudor est 
necessarius, carnium edulio delectemur. Crapula quippe et ebrietas, et ceterae hujus vitae 
illecebrae opulentissimum animarum thesaurum exhauriunt, et sementem scientiae 
doctrinaeque uberrimam sui admixtione suffocant. Quamobrem Dominus atque Salvator 
provocans discipulos suos ad rigorem continentiae, loquebatur : Attendite vobis, ne forte 
graventur corda vestra crapula et ebrietate, et curis hujus vitae, et [al. ne] superveniat in vos 
repentina dies illa : tanquam laqueus enim superveniet in omnes, qui sedent super faciem omnis 
terrae (Luc. 21:34. et 35). Surgite : abeamus hinc (Joan. 14:31), quos ob neglegentiam sui poenae 
ilico consequentur. Qui autem legum praecepta custodiunt, ignorant vinum in jejuniis, carnium 
esum repudiant, et insatiabilem avaritiam Dei timore compescunt. Unde ad continentes 
Scriptura cottidie clamitat : Vinum et siceram non bibent (Judic. 13:4. et 7. et 14). Et e contrario 
Judaei ob culpam audiunt : Dabatis bibere sanctis vinum et prophetis (Amos. 2:12). Non possunt 
suscipere correptionem, qui luxuriae oblectatione capiuntur, neque ventris ingluviem ratione et 
consiliis refrenare amore jejunii, qui desidia et peritura cito voluptate, studium virtutis infamant, 
non erubescentes vinum clam bibere, et avidis faucibus arbitros declinantes, in cubiculis mulsa 
potare, ut inediam et jejunia, quae ultro appetere debebant, jejuniorum tempore, luxuria et 
ebrietate commutent : nescientes quod, etiam si hominum conscientiam fugiant, et clausis 
parietibus vescantur carnibus, atque aves altiles diebus Quadragesimae, et propinquante Pascha 
immundis manibus lacerent, tristi vultu foris jejunia promittentes, corripiat hujuscemodi 
Dominus, et dicat : Iniquitates magnas faciunt isti, ut recedant a sanctis meis. Non decet 
jejunantes tempore agonis et praelii vesci carnibus, monente Scriptura : Affligetis animas vestras 
(Levit. 16:29). Neque phasides aves sollicito labore perquirere, et garrulas volucres, earumque 
pinguedinem hianti ingerere gulae. Nec investigare magni pretii coquos, qui ventris rabiem jure 
multiplici, et carnibus contusione mutatis, diversoque ciborum sapore demulceant : fumantibus 
pateris, et nidore sui furori gutturis blandientibus, quum in injuriam [al. quum injuria] 
continentiae diversi saporis et coloris vina quaerantur. 

100:7 Docet nos sancti Danielis historia, et trium puerorum virtus, consona appetere et 
honorare jejunia, qui, ut longum sermonem brevi explicem [al. concludam] compendio, in 
servitutem libertate mutata, quum captivi debuerant [al. debuerunt] desiderare delicias, 
contempserunt Babylonias dapes, et simplicem cibum regali mensae praetulerunt. Praeceperat 
quippe rex Nabuchodonosor eunuchorum principi, ut de filiis captivitatis Israel, et de regio 
semine pueros, in quibus nulla esset macula, pulchros corpore, et aptos ad sapientiam 
perdiscendam, introduceret palatium, et essent in aula regis, discerent litteras ac linguam 
Chaldaeorum, et de reliquiis mensae ejus viverent, atque inde accepta vina potarent (Dan. 1:4. 
et 5). Eliguntur itaque de tribu Juda, Daniel, Ananias, Azarias, Misael, et genere concordes, et 
fide, quorum nobilitatem dura non mutaverat servitus. E quibus Daniel, sicut Scriptura testatur, 
Posuit in corde suo non coinquinari de mensa regis (Ibid. 7). Tres quoque pueri non minus 
religione quam propinquitate sociati, suscipiunt viri consilium, et approbant sapientiam, 

simulque eunuchorum principem deprecantes, Dei opitulante clementia, impetrant quod 
desiderant, et in terra captivitatis servant generis nobilitatem : nam timentem praepositum, ne 
aliorum puerorum vultus hilarior capitali se poenae addiceret, ratione et consilio leniunt, his 
verbis loquentes : Tenta pueros tuos diebus decem, et detur nobis de seminibus, et comedemus, 
et aquam bibemus, et appareant in conspectu tuo vultus nostri, et vultus puerorum qui 
comedunt de mensa regis, et sic ut videris, ita facies cum servis tuis [Dan. 1:12]. Videbat enim 
et virtutis desiderium Dei clementia sustentatum, quodque continentia pulchra et fortia corpora 
conservaret, et omnem deformitatem fides vinceret, et nitorem pulchritudinis nulla macies 
commutaret. 

100:8 Haec idcirco, fratres carissimi, replicavimus, ut Pauli Apostoli de sanctorum virtutibus 
praedicantis, verba noscentes, in quibus ait : Quorum considerantes exitum conservationis, 
imitamini fidem (Heb. 13:7) ; suadeamus eis qui tempore jejuniorum esu carnium delectantur, 
imitari sanctorum continentiam : qui nulla vi superari potuerunt, ut rigorem virtutis amitterent, 
ut Babyloniorum imperia formidantes, captivam in se ostenderent voluptatem, sed manserunt 
liberi, ventrisque desideria ratione superarunt, et titillantem gulae vicere luxuriam, nobisque 
suae fortitudinis exempla reliquerunt, habitantes in Babylone corporibus, sed sensu et fide cum 
Angelis in caelesti Jerusalem morantes, ut omnem deinceps aetatem docerent, jejuniorum 
tempore a vino et carnibus abstinendum, sumere de terra semina, et potandam aquam, quibus 
comitibus utitur pudicitia. 

100:9 Quid memorem insignes Macchabaeorum victorias ? (2. Macchab. 7) Qui, ne illicitis 
carnibus vescerentur et communes tangerent cibos, corpora obtulere cruciatibus : totiusque 
orbis in Ecclesiis Christi laudibus praedicantur, fortiores poenis, ardentiores quibus 
comburebantur ignibus. Victa sunt in eis omnia crudelitatis ingenia, et quicquid ira persecutoris 
invenerat, patientium fortitudo superavit. Inter poenas magis paternae legis, quam dolorum 
memores : lacerabantur viscera, tabo et sanie artus diffluebant, et tamen sententia 
perseverabat immobilis : liber erat animus, et mala praesentia futurorum spe despiciebat [al. 
despiciebant]. Lassabantur tortores, et non lassabatur fides : frangebantur ossa, et volubili rota 
omnis compago nervorum atque artuum solvebatur, et in immensum spirantia mortem incendia 
consurgebant : plenae erant ferventis olei sartagines, et ad frigenda sanctorum corpora terrore 
incredibili personabant ; et tamen inter haec omnia paradisum animo deambulantes, non 
sentiebant quod patiebantur, sed quod videre cupiebant. Mens enim Dei timore vallata flammas 
superat, varios tormentorum spernit dolores. Quumque semel virtuti se tradiderit, quicquid 
adversi evenerit, calcat, et despicit. Qualis fuit Paulus scribens : In his omnibus superamus, per 
eum, qui nos dilexit (Rom. 8:37). Quod enim sustinere non potest carnis fragilitas, naturali 
infirmitate superata, vincit animus, fide colloquens Deo. 

100:10 Ergo qui jejunia, id est, conversationem Angelicam imitantur in terris, meminerint illius 
dicti, Regnum Dei non est cibus et potus, sed justitia, et gaudium, et pax, et laetitia (Rom. 14). 
Isti [al. Quia] per continentiam, brevi et parvo labore magna sibi et aeterna conciliant praemia ; 
et multo plus accipiunt, quam offerunt, et futuri temporis gloria praesentes augustias mitigant, 
quia in hoc stadio pro virtute pugnantibus, finis erit aliquando certaminis. Nam qui [al. Qui 
autem] pugnam ineunt contra vitia, et sapientiae disciplinis suas animas dedicarunt, 
quantumque patitur humana condicio, scientiam appetunt futurorum, per speculum et 
imaginem, sensu et fide caelorum regna cernentes, consequentur aeterna praemia, et nullo 
temporum fine claudenda. Dies et nox certis horarum sibi succedunt spatiis, paulatimque 
decrescentes, quod amittunt, recipiunt, et quod recipiunt, tribuunt : ad eandem mensuram bis 
in anno convenientes, nec manent in eodem statu, sed brevitate et longitudine horarum 

momenta discriminant, ut utilem mundo faciant temporum diversitatem. Nam que dies ordine 
et circulo suo de noctis temporibus mutuatur, et rursum nox recipit quod largita est : dumque 
vicissim et tribuunt, et accipiunt, et orbe quodam quod paulatim amiserant decrescentes, 
sensim crescentes recipiunt : creatoris Dei interpretantur sapientiam. Atque ex hac vicissitudine 
spatiorum vel menstruus lunae orbis efficitur, vel solis sua per vestigia revertentis annus impletur, 
dum crescunt, atque decrescunt, et lapsu praeteritorum futura succedunt, eadem semper atque 
alia tempora commutantur. Unde et luna prudentissimo Dei artificio condita, et formarum 
mutans varietates, ad plenitudinem tendit, et festinat ad diminutionem, ut quicquid crescens 
acquisierat, perdat amittatque decrescens. Nec stat in eodem statu, sed quibusdam gradibus 
ascendens atque descendens, de paupertate pergit ad divitias, et de divitiis redit ad 
paupertatem : ipsa diversitate formarum mutabilem et conditam se esse demonstrans. Quis 
vero possit digno sermone exprimere solis cursum, et anni circulum rationi menstruae sive lunari 
congruentem ? Dum per quattuor volvitur tempora, et in se semper revertitur, eademque 
mensura conscendit atque descendit, et aeterno ordine labitur : ut quod lunare spatium triginta 
diebus implet ac noctibus, hoc solis cursus spatiis anni vertentis reficiat. Quumque ad 
aequalitatem diei noctisque pervenerit, et parumper in libra justi cursus steterit, festinat ad 
inaequalitatem, deserens ad quod pervenerat. Quod puto Ecclesiasten, ne de alienis nostra 
fontibus hauriamus, in volumine suo dicere : Gyrans gyrando vadit spiritus, et in circulos suos 
revertitur spiritus (Eccl. 1), annuum solis cursum significantem. Eadem enim temporum rota in 
semet revertitur, rediens ad ea, unde profectus fuerat. 

100:11 Sancta vero caelestisque solemnitas radios nobis sui splendoris emittens, nullis spatiis 
terminatur : cumque sanctorum certamina, et praesentis saeculi labor finem acceperint, 
succedet perpetuum gaudium, et aeterna festivitas. Unde perfecti viri animas suas ab omni 
errorum caligine separantes, jam nunc festa decantant : Introeamus portas ejus in confessione, 
atria ejus in hymnis (Ps. 94), Salvatoris adventum laetis vocibus personantes. Quum enim in toto 
orbe regnaret malitia, et tenebras humanis oculis daemones offudissent, neque posset eis ullus 
opitulari, juxta illud quod scriptum est : Respexi, et non erat qui auxiliaretur : consideravi, et 
nullus qui susciperet (Ps. 99), ut finem haberet aliquando impietas, et destrueretur idololatriae 
fraudulentia, vivens Sermo Dei, nihil de nostra relinquens similitudine, absque solo peccato, 
quod substantiam non habet, novo modo ad nos venire dignatus est, ut fieret filius hominis, et 
permaneret Filius Dei, natus quippe ex Virgine, hoc tantum stultis mentibus credebatur, quod 
oculi demonstrabant. Ex operibus vero et signorum magnitudine Deus invisibilis a prudentibus 
cernebatur, quemque facies hominem demonstrabat, hunc virtutes significabant Deum, servilis 
formae vilitate coopertum. Quanquam enim tradiderint eum Judaei, et crucifigendum vocibus 
impiis conclamarint, interfectione corporis ejus Dominum blasphemantes : immo occisione 
carnis dominicae servi impietatis effecti, tamen ad mortem intrepidus accedens, ut nobis virtutis 
praeberet exemplum, Dominus gloriae in ipsa passione monstratus est, impassibilis divinitatis 
permanens majestate, et carne passibilis, juxta beati Petri repertus eloquium. Et ideo pro nobis 
patiens, non fugit mortem, ne nos timore mortis ejus proprietate bellantes, victoriam 
perderemus. Nam si timuisset crucem, contraria his quae docuerat gerens, quis discipulorum 
ejus libens pro religione pugnasset ? Irridetur itaque a a stultis et incredulis, qui orbem terrarum 
suae subjecit fidei, et nominis Christiani sanctis largitus est dignitatem. Quumque magnitudo 
virtutum ejus omnibus enitescat [al. clareat], blasphemare non cessant. Ille vero qui irridetur 
Deus, operibus demonstratus est, ut daemonum templa subverteret, ut Origenistarum 
impietatem argueret versipellem : quorum auctor Origenes, ita aures simplicium et leviorum 
sua persuasione decepit, ut solent in litora ex alto venientes illidi gurgites, et in semet spumanti 
mole confringi. 

100:12 Nos ergo ad eum, qui ausus est scribere, ruina rationabilium creaturarum esse corpora 
fabricata, zelo fidei concitati loquamur : Si tibi hujuscemodi impietas placet, quomodo Paulus 
Apostolus scribit : Volo adolescentulas nubere, filios procreare (Tim. 5) ? Utrum idcirco 
praecepit nuptias, ut ex mulieribus nascentia corpora, ruentibus de caelo Angelis, et versis juxta 
te in animas, carceres praepararent [al. praepararet] ? An ut in conjunctione maritali Dei 
sententiae serviens, conservet humanum genus ? Si enim vult adolescentulas nubere, et filios 
procreare, per quas nascuntur corpora humana : corporibus autem propter poenas atque 
supplicia errantes animae uniuntur, nulli dubium, quin propter poenas animarum, et non propter 
generationis ordinem nuptiarum adolescentulis vincula tribuantur. Verum absit, ut ita esse 
credamus, et mariti, uxorisque foedera non ob benedictionem, sed ob peccatum juncta 
credamus. Nec Adam et Evam plasmans Deus, propter animas de caelo ruentes et lapsas [f. 
lapsus] rationabilium creaturarum benedictione sociavit : Crescite et multiplicamini, dicens, et 
replete terram (Gen. 1:28). Si enim propter peccata in caelis praecedentia ad terras missae sunt 
animae, ut corporibus ligarentur, mentitur Paulus scribens : Honorabiles nuptiae, et cubile 
immaculatum (Heb. 12). Sed nequaquam ille mentitur. Igitur non propter ruinam animarum, 
corpora fabricantur : sed ut mundus successione nascentium, morientium damna compenset 
[al. compensaret], et brevitatem humanae vitae vincat successione perpetua. Nam si ruentes 
junctaeque corporibus benedicuntur a Deo, melioris condicionis erunt, postquam corpora 
susceperunt [al. susceperint]: quod si idcirco dicuntur, ut in ultionem peccatorum, corpora 
accipiant, quomodo benedicuntur in corporibus, in quae ob peccata venerunt ? E duobus enim 
alterum erit : aut ante ruinam fuisse eas in benedictione, aut post ruinam junctas corporibus 
nequaquam posse benedici. Si enim illam vitam benedictio sequitur, istam deserit : si ad istam 
transfertur, in illa non fuisse convincitur. Quod si et antequam ruerent, necdumque humanis 
corporibus vestirentur, fuerunt in benedictione, et ruentes, habentesque corpora, rursus 
benedictae sunt, similis erit juxta benedictionis condicionem et prior vita, et posterior : quod 
nequaquam consequens est, quia peccatrices supplicia, non peccantes benedictionem merentur. 
Quicquid e duobus verum esse responderint, vitio subjacebit : dum isti nolunt [al. nolentes] 
ecclesiasticae doctrinae regulam custodire. Sive enim propter peccata de caelo animae corruentes 
instar carceris et catenarum corporibus illigatae sunt, respondeant, quomodo Adam et Eva, 
masculus et femina, viventes in corporibus benedicti sunt ? Neque enim juxta deliramenta 
eorum nudae animae vir et mulier appellantur, sed corpora quae sexum utrumque distinguunt. 
Sive [al. Si vero] ante corpora in caelestibus morabantur, et beata eis tunc erat, dignaque 
benedictione absque corporibus conversatio : qua ratione aut priusquam ruerent, benedictae 
sunt, aut postquam corruerunt, et in poenam ruinae crassis corporibus copulatae sunt, rursus 
benedictione donantur ? Neque enim idipsum est benedictio atque supplicium, quae et 
nominibus, et operibus procul distant : nec possunt ullo modo inter se sociari, quas tanta dividit 
repugnantia. Quomodo autem et justis multitudo liberorum pro benedictione promittitur, 
Propheta dicente : Qui minimus est, erit in milia : et qui novissimus, in gentem magnam. ? 

100:13 Ergo et qui volunt Domini festa celebrare, Origenis simulacra contemnant, et 
turpitudinem dogmatum illius ratione superent. Sicut enim Ethnicorum impiissimi errorem et 
consuetudinem praeferunt veritati, fabricantes in hominum similitudinem idola, et invisibilem 
blasphemantes Deum, dum formam et membra et organa genitalia in eis esse confingunt : nunc 
virum, nunc feminam confitentes, et mutaverunt gloriam incorruptibilis Dei in similitudinem 
imaginis corruptibilis hominis (Rom. 1:23), variarumque formarum : ita Origenes facilitate et 
impietate credentium, quasi delubra idolorum, tractatuum suorum monimentis demisit, quae 
nos auctoritate Scripturarum, et zelo fidei subvertentes, utamur illa similitudine : Ut etenim 
caementarii quadram volentes aedificare domum, aequales ex omni parte parietes metiuntur, 

eosque norma et perpendiculo dirigentes, quod animo depinxerint, opere exstruunt : et 
ejusdem mensurae per quadrum latera quattuor jungunt angulis sursum ac deorsum, coeptam 
aequalitatem, paulatimque incrementa servantes, ut materiae diversitatem jungat operis 
pulchritudo, et angulares lineas artifex structura custodiat : sic Ecclesiae praeceptores habentes 
testimonia Scripturarum, firma doctrinae faciunt fundamenta, et intrepidi permanent, 
offerentes opera sua Christo, atque dicentes : Confirma me in verbis tuis (Ps. 118:28). Ipse enim, 
de quo scriptum est : Lapidem quem reprobaverunt aedificantes, hic factus est in caput anguli 
(Matth. 21), nos et eos qui sursum sunt, una solemnitate consociat, ad quam [al. quem] cursu 
celeri navigantes, rabiem contra nos haereticorum fluctuum velociter dissolvendam, minime 
formidemus. 

100:14 Sicut enim gubernatores magnarum navium, quum viderint immensum ex alto venire 
gurgitem, quasi venatores ferocissimam bestiam, spumantes fluctus suscipiunt, eosque prorae 
objectione sustentant, flectentes in diversum gubernacula, et prout ventorum flatus et 
necessitas imperarit, stringentes funiculos, vel laxantes, cumque unda subsederit, ex utroque 
navis latere laborantia clavorum vincula dimittunt, ut parumper quiescentia venturo gurgiti 
praeparentur : qui quum rursus advenerit, stringunt clavorum capita, et palmulas dilatant, ut 
huc atque illuc scissis flatibus, aequalis sit utriusque lateris labor, et quod simul non poterat 
sustineri, divisim tolerabilius fiat : qui sui curam gerunt, imitantur exempli similitudinem, et 
divinorum dispensatione verborum, quasi gubernaculo, utentes, occurrunt haereticorum 
tempestati, et fluctibus, legem Dei pro arte retinentes, ut qui corruerant [al. corruperant], 
suscitentur : qui stant, firmo perserverent gradu, et [al. ut] omnes in commune doctrinae 
opitulatione serventur. Quod enim gubernatori clavus, hoc animo est lex Dei : In qua 
Dominicum Pascha facientes, caritati Dei et proximi in mundo nihil aliud praeferamus, neque pro 
varietate humanorum casuum, qui huc illucque vertuntur, sententiam commutemus, ut quibus 
dudum pro potentia, turpi adulatione servivimus, si forte reflaverint venti, et paupertate divitiae, 
humilitate sublimitas, ignominia gloria fuerint immutata, in hostes repente vertamur, 
resistentes eis in faciem, quos, veneratione dignos ducebamus, temporibus, non fide 
necessitudinem ponderantes. Imo latentes inimicitias necessitatis tempore demonstrantes, et 
in similitudinem serpentium procedentes de foveis, ut non solum ingratissimi simus in eos, 
quorum beneficiis sustentabamur, gaudentes si nomina clientium possederimus, sed quasi 
perduelles eos usque ad sanguinem persequamur : dejectos prostratosque calcantes, quos 
dudum propter divitias suspiciebamus [al. suscipiebamus], pessimos omnium conclamantes, 
postquam opes paupertate mutaverint, laudantes potentiam, et infelicitatem calumniantes : 
nec pro rerum natura, sed pro varietate casuum honorantes aliquem, vel contemnentes : ut 
quos prius dominos et patronos vocabamus, eosdem quasi verberones, et servos nequissimos 
appellemus : atque ex omni parte appareat nostra iniquitas, dum aut indignos laudamus, aut 
dignos laude, obtrectatione persequimur, imitantes illud quod ad beatum Job exprobrantes 
loquebantur, Pauca pro quibus peccasti, verberatus es (Job 11:7). 

100:15 Nequaquam igitur dubias opes, sed virtutem firmissimam diligamus : non nos duritia 
humiliet paupertatis, non extollant divitiae, quae stultissimos hominum deprimere et elevare 
consueverunt ; sed utrumque pro rerum honestate moderemur, et tristia, et laeta aequali animo 
sustinentes. Divitiarum cura somnos interrumpit dulcissimos, innoxiis calumnias struit, et quum 
infinitas opes congregaverit, materiam aeternis ignibus parat. Postquam vero insatiabilis furor 
quaesitis opibus incubuerit, non expletur avaritia, sed contemnit leges, gehennae flammas 
despicit, futurum judicii tribunal habet pro nihilo. Nec tantum adversarii contra hostes suos, 
quantum divitiae contra virtutes dimicant, nisi ratione, et in proximos misericordia temperentur. 
Hae in urbibus nobilitati praeferuntur, hae novis hominibus antiquam donant familiam. Nunquam 

divitiarum desiderium ullis divitiis satiari potest. Eget semper, qui avarus est : nescit mensuram, 
cui tantum deest quod habet, quantum quod non habet. Infernus mortuis non expletur : sed 
quanto plures susceperit, tanto plures desiderat. Imitatur ergo eum avaritia, nec satiari potest, 
sed quicquid habuerit, plus requiret : minus putat ab eo quod cupit omne quod possidet, semper 
immensa, semper immodica, ardorem peccatoris opum magnitudine non restinguens, in 
conviviis non cibos vorans [al. vorat], sed injustitiam : in judiciis jurgia miscens [al. miscetj, atque 
discordias, invidiam parturit, per quam ad homicidium pervenitur : non est compos mentis, sed 
quasi ebria fluctuat, unam habens mensuram, extra mensuram semper inquirere. Mare litoribus 
clauditur, et venientes ex alto fluctus, et rabiem immitescentium gurgitum portus vel manufacti, 
vel natura firmissimi prohibent : divitiarum cupidinem, nisi ratione frenetur, nec consilium 
temperat, nec lex mitigare potest, nec ulla satiat abundantia. Non erubescit, non futurum 
judicium reformidat, sed desiderio plus habendi, ut luxuriosi dediti voluptatibus solent gestire 
in amplexus, et insanire ad libidinem, ita calumniarum et dissensionum urbes ac viculos, 
villasque complet : insulas, maria, terras, litora, vias, transitus, studia possidet avaritia, dum 
desiderio plus habendi, negotiatione merces huc illucque commutat, et fraudibus atque perjuriis 
divitiarum jacit inexplebilia fundamenta. 

100:16 Itaque hujuscemodi rabiem contemnentes, divitias cultum Dei, et firmissimas 
possessiones castitatis et sanctimoniae, requiramus ; adorantes Patris, et Filii, et Spiritus Sancti 
unam divinitatem ; resurrectionem mortuorum incorruptibilem, et jugiter permanentem esse 
credentes. Neque enim fieri potest, ut eam mors superet, quae Christi passione firmata est, 
suscitans incorruptum et in aeternum permanens templum corporis sui. Oremus pro piissimis 
Imperatoribus ; et observatione legis Dei, jejuniorum praecepta decoremus : quia virtus absque 
ulla necessitate custodit sectatores suos, et sensum in cogitationes varias fluctuantem, de 
terrenis ad excelsa sublimat, nequaquam pulchritudinem corporum, sed conversationis ac 
morum ordinem contemplans, ostendens ei laetantium in caelo Angelorum choros, et docens 
splendentium disciplinarum fulgura, ut in praesenti saeculo quasi athleta fortissimus illatas 
sustineat plagas, et futuram pro his gloriam praestoletur : nequaquam vitiis subjacens, sed 
interiorem hominem desiderio sui ad aeterna sustollens ; atque omnes impetus voluptatis, 
ratione compescens, illud cogitet quod futurus est, et quantum potest sustinere humana 
fragilitas, recedat a corporalium rerum sollicitudine, praeferens carnalibus spiritualia, ut etiam 
ipsum corpus despiciens, et praesentium voluptatum duriorem, sed meliorem vitam inire 
persuadeat, ut qui tum [al. dudumj libidini serviebat, libertate bona serviat castitati, et retractus 
a praecipitiis, mollia jejuniorum frena suscipiat. Etenim si absque rectore fuerit ac magistro 
corporum infirma natura, nec imperanti animo voluerit oboedire, et sibi, et rectori concitat 
infinita naufragia, et pertrahit eum ad turpissimas libidines, ac barathrum voluptatum, ut 
nequaquam honesta consideret, sed fugiens bona, in caeno ac sordibus commoretur. Virtus vero, 
quum aurigae modo [al. in aurigae modum] animum rexerit, et quasi in curru stans, impetus ejus 
et varios appetitus doctrinae habenis composuerit [f. compescuerit], de humilibus eum ad 
excelsa sublevat, invisibilia aeternaque pro visibilibus ostendens, mansionem in caelis parat, et 
amicos illi efficit eos, qui Dei ministerio servientes, spiritualibus deliciis perfruuntur : ut quod 
hic cernebat in imagine, ibi in veritate perspiciat, et majorem solis radiis videat claritatem, quae 
nobis huc ex parte descendit, ut de minoribus ad majora tendamus, et quasi per litteras ac 
syllabas ad legendum proficiamus : quia et illa his, et haec illis indigent. Ibi quum fuerimus 
beatorum juncti consortio, audiemus : Euge serve bone et fidelis, quia super pauca fuisti fidelis, 
supra multa te constituam : intra in gaudium Domini tui (Matth. 25:21,23). 

100:17 Incipient [al. incipientes] sanctae Quadragesimae jejunia ab undecima die mensis 
Phamenoth, et hebdomadae Dominicae passionis sextadecima die mensis Pharmuthi. Et 

finiemus jejunia vespere sabbati vicesima prima die ejusdem mensis Pharmuthi, et sequenti die 
Dominica Pascha celebrabimus [al. celebremus], vicesima et secunda die ejusdem mensis. Post 
quae jungemus [abjungamus] septem hebdomadas sanctae Pentecostes : pauperum memores, 
amantes Deum et proximum, orantes pro inimicis, persecutoribus blandientes, infirmorum 
ruinas consolatione et misericordia sublevantes : ut lingua semper in Dei laudibus personet : ut 
Ecclesiae justa judicia nequaquam irrationabili clementia destruantur, ne Legi Dei arbitria 
praeferantur humana : cujus si desideraverimus [al. cujus desideravimus] amicitias, caelestem 
gloriam consequemur in Christo Jesu Domino nostro ; per quem et cum quo Deo Patri claritas 
et imperium cum Spiritu Sancto in saecula saeculorum. Arnen. 

100:18 Salutate invicem in osculo sancto. Salutant vos fratres qui nobiscum sunt. Et hoc nosse 
debetis : Pro defunctis Episcopis in locis singulorum constitutos. In urbe Nichium pro 
Theopempto, Theodosium : In Terenuthide Arsinthium : In oppido Geras pro Eudemone 
Pirozum : In Achaeis pro Apolline Musaeum : In Athrividi pro Isidoro Athanasium : In Cleopatride 
Offellum : In oppido Laton pro Timotheo Apellen. His ergo scribite, et ab eis, juxta morem, 
Ecclesiasticas suscipite litteras. 

{ 101 } 

Epistola Cl 


(alias 90; Scripta circa an. 402) 


Augustini ad Hieronymum 


Negat se in Hieronymum librum scripsisse, in hoc falsus, quod aliquis prolixam epistolam librum 
appellasset. 

101:1 Domino carissimo, et desideratissimo, et honorando in Christo fratri, et compresbytero 
HIERONYMO, AUGUSTINUS in Domino salutem. 


“Audivi pervenisse in manus tuas litteras meas ; sed quod adhuc rescripta non merui, 
nequaquam imputaverim dilectioni tuae. Aliquid proculdubio impedimenti fuit. Unde agnosco, 
Dominum a me potius deprecandum, ut tuae voluntati det facultatem mittendi, quod rescripseris. 
Nam rescribendi jam dedit, quia quum volueris, facillime poteris. 

101:2 "Etiam hoc, quod ad me sane perlatum est, utrum quidem crederem, dubitavi ; sed hinc 
quoque tibi aliquid utrum scriberem, dubitare non debui. Hoc autem brevi, suggestum esse 
caritati tuae a nescio quibus fratribus, mihi dictum est, quod librum adversus te scripserim, 
Romamque miserim. Hoc falsum esse noveris : Deum nostrum testor, hoc me non fecisse, sed 
si forte aliqua in aliquibus scriptis meis reperiuntur, in quibus aliter aliquid quam tu sensisse 
reperiar, non contra te dictum, sed quod mihi videbatur, a me scriptum esse, puto te debere 
cognoscere : aut si cognosci non potest, credere. Ita sane hoc dixerim, ut ego non tantum 
paratissimus sim, si quid te in meis scriptis moverit, fraterne accipere quid contra sentias, aut de 
correctione mea, aut de ipsa tua benevolentia gavisurus ; verum etiam hoc a te postulem, et 
flagitem. 

101:3 "O si licuisset, et si non cohabitante, saltem vicino te in Domino perfrui ad crebrum et 
dulce colloquium I Sed quia id non est datum, peto ut hoc ipsum, quod in Domino quam 
possumus simul sumus, conservari studeas, et augeri ac perfici ; et rescripta quamvis rara non 
spernere. Saluta obsequio meo sanctum fratrem Paulinianum, et omnes fratres qui tecum ac 
de te in Domino gloriantur. Memor nostri exaudiaris a Domino in omni sancto desiderio tuo, 
domine carissime, et desideratissime, et honorande in Christo frater." 

{ 102 } 

Epistola CII 


(alias 91 ; scripta paulo post superiorem) 


Hieronymi ad Augustinum 


Acceptis Augustini epistolis quae continent quaestionem de mendacio officioso, dubitans 
etiamnum an ejus sit, negat se responsurum, nisi sit certius de auctore. Meminit et Rufini ficto 
nomine. 

102:1 Domino vere Sancto, ac beatissimo Papae AUGUSTINO HIERONYMUS in Domino salutem. 


In ipso profectionis articulo sancti filii nostri Asterii Hypodiaconi, necessarii mei, beatitudinis tuae 
litterae ad me pervenerunt, quibus satisfacis, te contra parvitatem meam librum Romam non 
misisse. Hoc nec ego factum audieram, sed epistolae cujusdam quasi ad me scriptae per fratrem 
nostrum Sysinnium Diaconum huc exemplaria pervenerunt : in qua hortaris me, ut naAivipfiiav 
super quodam Apostoli capitulo canam, et imiter Stesichorum inter vituperationem et laudes 
Helenae fluctuantem, ut qui detrahendo oculos perdiderat, laudando receperit. Ego simpliciter 
fateor dignationi tuae, licet stilus et emxeiprjpaia tua mihi viderentur : tamen non temere 
exemplaribus litterarum credendum putavi ; ne forte me respondente, laesus juste expostulares, 
quod probare ante debuissem tuum esse sermonem, et sic rescribere. Accessit ad moram 
sanctae et venerabilis Paulae longa infirmitas. Dum enim languenti multo tempore assideremus 
[al. assidemus], paene epistolae tuae, vel ejus qui sub tuo nomine scripserat, obliti sumus, 
memores illius versiculi : Musica in luctu importuna narratio (Eccli. 22:6). Itaque si tua est 
epistola, aperte scribe, vel mitte exemplaria veriora : ut absque ullo rancore stomachi in 
Scripturarum disputatione versemur : et vel nostrum emendemus errorem, vel alium frustra 
reprehendisse doceamus. 

102:2 Absit autem a me, ut quidquam de libris tuae beatitutidinis attingere audeam. Sufficit 
enim mihi probare mea, et aliena non carpere. Ceterum optime novit prudentia tua, 
unumquemque in suo sensu abundare, et puerilis esse jactantiae, quod olim adolescentuli facere 
consueverant, accusando illustres viros, suo nomini famam quaerere. Nec tam stultus sum, ut 
diversitate explanationum tuarum me laedi putem : quia nec tu laederis, si nos contraria 
senserimus. Sed illa est vera inter amicos reprehensio, si nostram peram non videntes, aliorum, 
juxta Persium, manticam consideremus. Superest, ut diligas diligentem te ; et in Scripturarum 
campo, juvenis senem non provoces. Nos nostra habuimus tempora, et cucurrimus quantum 

potuimus : nunc te currente et longa spatia transmeante, nobis debetur otium : simulque (ut 
cum honore tuo et venia dixerim) ne solus mihi de Poetis aliquid proposuisse videaris, memento 
Daretis et Entelli (Virgil. 5. /Eneid.), et vulgaris proverbii : quod bos lassus fortius figat pedem. 
Tristes haec dictavimus : utinam mereremur complexus tuos, et collatione mutua vel doceremus 
aliqua, vel disceremus. 

102:3 Misit mihi temeritate solita, sua maledicta Calpurnius, cognomento Lanarius, quae ad 
Africam quoque studio ejus didici pervenisse. Ad quae breviter ex parte respondi, et libelli ejus 
vobis misi exemplaria, latius opus, quum opportunum fuerit, primo missurus tempore : in quo 
illud cavi, ne in quoquam existimationem laederem Christianam ; sed tantum ut delirantis 
imperitique mendacium ac vecordiam confutarem. Memento mei, sancte et venerabilis Papa. 
Vide quantum te diligam, ut ne provocatus quidem voluerim respondere : nec credam tuum 
esse, quod in altero forte reprehenderem. Frater communis suppliciter te salutat. 

{103} 

Epistola CIII 


(alias 98; scripta anno 403) 


Ad Augustinum 


Commendat Augustino Praesidium, et salvere jubet Alypium. 

103:1 Domino vere Sancto et Beatissimo Papae AUGUSTINO, HIERONYMUS in Christo salutem. 


Anno praeterito per fratrem nostrum Asterium Hypodiaconum dignationi tuae epistolam 
miseram, promptum reddens salutationis officium : quam tibi arbitror redditam. Nunc quoque 
per sanctum fratrem meum Praesidium Diaconum, obsecro primum ut memineris mei. Deinde 
ut bajulum litterarum habeas commendatum, et mihi scias germanissimum, et in quibuscumque 
necessitas postulaverit, foveas atque sustentes ; non quo aliqua re, Christo tribuente, indigeat ; 
sed quo bonorum amicitias avidissime expetat, et se in his conjungendis maximum putet 
beneficium consecutum. Cur autem ad Occidentem navigaverit, ipso poteris narrante 
cognoscere. 

103:2 Nos in monasterio constituti, variis hinc inde fluctibus quatimur, et peregrinationis 
molestias sustinemus. Sed credimus in eo qui dixit : Confidite, ego vici mundum (Joan. 16:3) : 
quod ipso tribuente et praesule, contra hostem diabolum victoriam consequamur. Sanctum et 
venerabilem fratrem nostrum Papam Alypium, ut meo obsequio salutes, obsecro. Sancti fratres, 
qui nobiscum in monasterio Domino servire festinant, oppido te salutant. Incolumem te et 
memorem mei Christus Dominus noster tueatur omnipotens, Domine vere sancte et suscipiende 
Papa. 

{ 104} 

Epistola CIV 

(alias 88; scripta anno 403) 


Augustini ad Hieronymum 


Hieronymum dehortatur a libris Testamenti veteris ex Hebraeo vertendis, quin potius auctor est, 
ut Septuaginta versionem mire depravatam ac variantem reddat suae veritati. Novum 
Testamentum ab eo castigatum probat. 

104:1 Domino venerabili, et desiderabili sancto fratri, et compresbytero HIERONYMO, 
AUGUSTINUS in Domino salutem. 


Equo coepi ad te scribere, ac tua scripta desiderare, nunquam mihi melior occurrit occasio, quam 
ut per Dei servum, ac ministrum fidelissimum, mihique carissimum, mea tibi afferretur epistola, 
qualis est filius noster Cyprianus diaconus. Per hunc certe ita spero litteras tuas, ut certius in 
hoc rerum genere quidquam sperare non possim. Nam nec studium in petendis rescriptis 
memorato filio nostro deerit, nec gratia in promerendis, nec diligentia in custodiendis, nec 
alacritas in perferendis, nec fides in reddendis : tantum si aliquo modo merear, adjuvet Dominus, 
et adsit cordi tuo, et desiderio meo, ut fraternam voluntatem nulla major voluntas impediat. 

104:2 Quia ergo duas jam epistolas misi ; nullam autem tuam postea recepi, easdem ipsas 
rursum mittere volui, credens eas non pervenisse. Quae et si pervenerunt, ac fortasse tuae potius 
ad me minime pervenire potuerunt, ea ipsa scripta, quae jam misisti, iterum mitte, si forte 
reservata sunt. Sin minus, rursus dicta quod legam, dum tamen his respondere ne [al. non] 
graveris, quod jam diu est ut expecto. Primas etiam, quas ad te adhuc Presbyter litteras 
praeparaveram mittendas, per quendam fratrem nostrum Profuturum, qui postea nobis collega 
factus, jam ex hac vita migravit, nec eas tunc ipse perferre potuit, quia continuo dum proficisci 
disponit, Episcopatus sarcina detentus, ac deinde in brevi defunctus est, etiam nunc mittere 
volui, ut scias in tua colloquia quam olim inardescam, et quam vim patiar quod a me tam longe 
absunt sensus corporis tui : per quos adire possit ad animum tuum animus meus, mi frater 
dulcissime, et in Domini membris honorande. 

104:3 In hac autem epistola hoc addo, quod postea didicimus, ex Hebraeo Job a te 
interpretatum, quum jam quandam haberemus interpretationem tuam ejusdem Prophetae ex 
Graeco eloquio versam in Latinum : ubi tamen asteriscis notasti, quae in Hebraeo sunt, et in 
Graeco desunt ; obeliscis autem, quae in Graeco inveniuntur, et in Hebraeo non sunt : tam mirabili 
diligentia, ut quibusdam in locis ad singula verba singulas stellas videamus, significantes eadem 
verba esse in Hebraeo, in Graeco autem non esse. Porro in hac posteriore interpretatione, quae 
versa est ex Hebraeo, non eadem verborum fides occurrit. Nec parum turbat cogitantem, vel cur 
in illa prima tanta diligentia figantur asterisci, ut minimas etiam particulas orationis indicent 
deesse codicibus Graecis, quae sunt in Hebraeis : vel cur in hac altera, quae ex Hebraeis est, 
neglegentius hoc curatum sit, ut non eadem particulae locis suis invenirentur. Aliquid inde 
exempli gratia volui ponere : sed mihi ad horam codex defuit, qui ex Hebraeo est. Verumtamen 
quia praevolas ingenio, non solum quid dixerim, verum etiam quid dicere voluerim, salis, ut 
opinor, intellegis, ut causa reddita, quod movet, edisseras. 

104:4 Ego sane te mallem Graecas potius canonicas nobis interpretari Scripturas, quae 
Septuaginta Interpretum auctoritate perhibentur. Perdurum enim erit, si tua interpretatio per 
multas Ecclesias frequentius coeperit lectitari, quod a Graecis Ecclesiis Latinae Ecclesiae 
dissonabunt, maxime quia facile contradictor convincitur, Graeco prolato libro, id est linguae 
notissimae. Quisquis autem in eo quod ex Hebraeo translatum est, aliquo insolito permotus 
fuerit, et falsi crimen intenderit, aut vix, aut nunquam ad Hebraea testimonia pervenietur, quibus 
defendatur objectum. Quod si etiam perventum fuerit, tot Latinas et Graecas auctoritates 
damnari quis ferat ? Huc accedit, quia etiam consulti Hebraei possunt aliud respondere ; ut tu 
solus necessarius videaris, qui etiam ipsos possis convincere : sed tamen quo judice, mirum si 
potueris invenire. 

104:5 Nam quidem frater noster Episcopus, quum lectitari instituisset in Ecclesia cui praeest, 
interpretationem tuam, movit quiddam longe aliter abs te positum apud Jonam Prophetam (Cap. 
4. v. 6), quam erat omnium sensibus memoriaeque inveteratum, et tot aetatum successionibus 
decantatum. Factus est tantus tumultus in plebe, maxime Graecis arguentibus, et 
inflammantibus calumniam falsitatis, ut cogeretur Episcopus (ea quippe civitas erat) Judaeorum 
testimonium flagitare. Utrum autem illi imperitia, an malitia hoc esse in Hebraeis codicibus 
responderunt, quod et Graeci et Latini habebant. Quid plura ? Coactus est homo velut 
mexdositatem corrigere, volens, post magnum periculum, non remanere sine plebe. Unde 
etiam nobis videtur aliquando te quoque in nonnullis falli potuisse. Et vide hoc quale sit, in eis 
litteris, quae non possunt collatis usitatarum linguarum testimoniis emendari. 

104:6 Proinde non parvas Deo gratias agimus de opere tuo, quo Evangelium ex Graeco 
interpretatus es : quia paene in omnibus nulla offensio est, quum Scripturam Graecam 
contulerimus. Unde si quisquam veteri falsitati contentiosus faverit, prolatis collatisque 
codicibus, vel docetur facillime, vel refellitur. Et si quaedam rarissima merito movent, quis tam 
durus est, qui labori tam utili non facile ignoscat, cui vicem laudis referre non sufficit ? Quid tibi 
autem videatur, cur in multis aliter se habeat Hebraeorum codicum auctoritas, aliter Graecorum, 
quae dicitur Septuaginta, vellem dignareris aperire. Neque enim parvum pondus habet illa, quae 
sic meruit diffamari, et qua usos Apostolos, non solum res ipsa indicat, sed etiam te attestatum 
esse memini. Ac per hoc plurimum profueris, si eam Scripturam Graecam quam Septuaginta 
operati sunt, Latinae veritati reddideris : quae in diversis codicibus ita varia est, ut tolerari vix 
possit, et ita suspecta, ne in Graeco aliud inveniatur, ut inde aliquid proferri aut probari dubitetur. 
Brevem putabam futuram hanc epistolam : sed nescio quomodo ita mihi dulce factum est in ea 
progredi, ac si tecum loquerer. Sed obsecro te per Dominum, ne te pigeat ad omnia respondere, 
et praestare mihi, quantum potueris, praesentiam tuam. 

{105} 

Epistola CV 


(alias 92; scripta circa annum 403) 


Ad Augustinum 

Expostulat de Augustini Epistola per Italiam sparsa, qua taxabatur locus non recte a se expositus 
in Epistola ad Galatas. 

105:1 Domino vere Sancto et Beatissimo Papae AUGUSTINO HIERONYMUS, in Domino salutem. 


Crebras ad me epistolas dirigis, et saepe compellas, ut respondeam cuidam Epistolae tuae, cujus 
ad me, ut ante jam scripsi, per fratrem Sysinnium Diaconum exemplaria pervenerunt absque 
suscriptione tua ; et quam primum per fratrem Profuturum, secundo per quendam alium te 
misisse significas : et interim Profuturum retractum de itinere, et Episcopum constitutum, veloci 
morte subtractum : illum cujus nomen retices, maris timuisse discrimina, et navigationis 
mutasse consilium. Quae quum ita sint, satis mirari nequeo, quomodo ipsa epistola et Romae et 
in Italia haberi a plerisque dicatur, et ad me solum non pervenerit, cui soli missa est : praesertim 
quum idem frater Sysinnius inter ceteros Tractatus tuos dixerit eam se non in Africa, non apud 
te, sed in insula Adriae, ante hoc ferme quinquennium repperisse. 

105:2 De amicitia omnis tollenda suspicio. — De amicitia omnis tollenda suspicio est, et sic 
cum amico, quasi cum altero se, est loquendum. Nonnulli familiares mei et vasa Christi, quorum 
Jerosolymis et in sanctis Locis per magna copia est, suggerebant, non simplici animo a te factum, 
sed laudem atque rumusculos et gloriolam populi requirente, ut de nobis cresceres ; ut multi 
cognoscerent te provocare, me timere ; te scribere ut doctum, me tacere, ut imperitum : et 
tandem repperisse, qui garrulitati meae silentium modumque imponeret. Ego autem ut 
simpliciter fatear dignationi tuae, primum idcirco respondere nolui, quia tuam liquido epistolam 
non credebam ; nec (ut vulgi de quibusdam proverbium est) litum meile gladium. Deinde illud 
cavebam, ne episcopo communionis meae viderer procaciter respondere ; et aliqua in 
reprehendentis epistola reprehendere : praesertim quum quaedam in illa haeretica judicarem. 

105:3 Ad extremum, ne tu jure exspostulares, et diceres : Quid enim ? Epistolam meam 
videras, et notae tibi manus in subscriptione signa deprehenderas, ut tam facile amicum laederes, 
et alterius malitiam in meam verteres contumeliam ? Igitur ut ante jam scripsi, aut mitte 
eandem epistolam, tua subscriptam manu, aut senem latitantem in cellula lacessere desine. Sin 
autem tuam vis vel exercere, vel ostentare doctrinam, quaere juvenes et disertos et nobiles, 
quorum Romae dicuntur esse quamplurimi, qui possint et audeant tecum congredi, et in 
disputatione sanctarum Scripturarum, jugum cum Episcopo ducere. Ego quondam miles, nunc 
veteranus et tuas et aliorum debeo laudare victorias, non ipse rursus effeto corpore dimicare ; 
ne si me frequenter ad rescribendum impuleris, illius recorder historiae, quod Hannibalem 
juveniliter exsultantem, Q. Maximus patientia sua fregerit. 

Omnia fert aetas, animum quoque : saepe ego longos 

Cantando puerum memini me condere soles 

Nunc oblita mihi tot carmina : vox quoque Moerim 

Jam fugit ipsa. 


(Vergilius, Ecloga 9, v. 51.) 

Et ut magis de Scripturis sanctis loquar, Berzellai ille Galaadites, regis David beneficia, omnesque 
delicias juveni delegans filio (2. Reg. 19), ostendit senectutem haec nec appetere debere, nec 
oblata suscipere. 


105:4 Quod autem juras te adversum me librum nec scripsisse, neque Romam misisse, quem 
non scripseris ; sed si forte aliqua in tuis scriptis reperiantur, quae a meo sensu discrepent, non 
me a te laesum, sed a te scriptum, quod tibi rectum videbatur ; quaeso ut me patienter audias. 
Non scripsisti librum, et quomodo mihi reprehensionis a te meae per alios scripta delata sunt ? 
Cur habet Italia quod tu non scripsisti ? Qua ratione poscis, ut rescribam ad ea quae scripsisse 
te denegas ? Non tam hebes sum, ut si diversa senseris, me a te laesum putem. Sed si mea 
cominus dicta reprehendas, et rationem scriptorum expetas, et quae scripserim, emendare 
compellas, et ad naAivcpfiiav provoces, et oculos mihi reddas, in hoc laeditur amicitia, in hoc 
necessitudinis jura violantur. Ne videamur certare pueriliter, et fautoribus invicem vel 
detractoribus nostris tribuere materiam contendendi ; haec scribo, quia te pure et Christianae 
diligere cupio, nec quidquam in mea mente retinere, quod distet a labiis. Non enim convenit, ut 
ab adolescentia usque ad hanc aetatem in monasteriolo cum sanctis Fratribus labore desudans, 
aliquid contra Episcopum communionis meae scribere audeam : et eum Episcopum, quem ante 
cepi amare quam nosse ; qui me prior ad amicitias provocavit ; quem post me orientem in 
Scripturarum divinarum [al. abest divinarum] eruditione laetatus sum. Igitur aut tuum negato 
librum, si forte non tuus est, et desine flagitare rescriptum ad ea quae non scripsisti : aut si tuus 
est, ingenue confitere ; ut si in defensionem mei aliqua scripsero, in te culpa sit qui provocasti, 
non in me, qui respondere compulsus sum. 

105:5 Addis praeterea te paratum esse, ut si quid me in tuis scriptis moverit, et corrigere 
voluero, fraterne accipias, et non solum mea in te benevolentia gavisurum ; sed ut hoc ipsum 
faciam, deprecaris. Rursum dico quod sentio, provocas senem, tacentem stimulas, videris 
jactare doctrinam. Non est autem aetatis meae putari malevolum erga eum, cui magis favorem 
debeo. Et si in Evangeliis ac Prophetis perversi homines inveniunt quod nitantur reprehendere, 
miraris si in tuis libris, et maxime in Scripturarum expositione, quae vel obscurissimae sunt, 
quaedam a recta linea discrepare videantur ? Et hoc dico non quod in operibus tuis quaedam 
reprehendenda jam censeam : neque enim lectioni eorum umquam operam dedi, nec horum 
exemplariorum apud nos copia est, praeter Soliloquiorum tuorum libros, et quosdam 
Commentarios in Psalmos, quos si vellem discutere, non dicam a me, qui nihil sum, sed a 
veterum Graecorum docerem interpretationibus discrepare. Vale, mi amice carissime, aetate fili, 
dignitate parens ; et hoc a me rogatus observa, ut quicquid mihi scripseris, ad me primum facias 
pervenire. 

{106} 

Epistola CVI 


(alias 135; scripta circa an. 403) 


Ad Sunniam et Fretelam 

Postquam gratulatus est Sunniae ac Fretelae viris, e Getarum licet genere, studiis Divinarum 
Scripturarum praeclaris : respondet ad sibi propositas ex Psalmis quaestiones, eorumque 
difficultates omnes diluit, ostendens quaenam sit inter variantes lectiones Graecas, atque Latinas, 
ceteris praeferenda, quaeque propius ad Hebraicum fontem accedat. 

106:0 Dilectissimis fratribus SUNNI/E et FRETEL/E, et ceteris qui vobiscum Domino serviunt, 
HIERONYMUS. 

106:1 Vere in vobis Apostolicus et Propheticus sermo completus est : In omnem terram exiit 
sonus eorum, et in fines orbis terrae verba eorum (Ps. 18:5; et Rom. 10:18). Quis hoc crederet, 
ut barbara Getarum lingua Hebraicam quaereret Veritatem ; et dormitantibus, immo 
contendentibus Graecis, ipsa Germania Spiritus Sancti eloquia scrutaretur ? In veritate cognovi, 
quod non est personarum acceptor Deus ; sed in omni gente qui timet Deum, et operatur 
justitiam, acceptus est illi (Act. 10:34 et 35). Dudum callosa tenendo capulum manus, et digiti 
tractandis sagittis aptiores, ad stilum calamumque mollescunt ; et bellicosa pectora vertuntur 
in mansuetudinem Christianam. Nunc et Isaiae vaticinium cernimus opere completum : 
Concident gladios suos in aratra, et lanceas suas in falces ; et non sumet gens contra gentem 
gladium, et non discent ultra pugnare (Isai. 2:4). Rursum in eodem : Pascetur lupus cum agno ; 
et pardus requiescet cum haedo ; et vitulus et leo et taurus pascentur simul ; et puer parvulus 
ducet eos, et bos et ursus in commune pascentur : parvulique eorum erunt pariter ; et leo et 
bos comedent paleas (Isai. ll:6f., 65:25) ; non ut simplicitas in feritatem transeat, sed ut feritas 
discat simplicitatem. 

106:2 Quaeritis a me rem magni operis, et majoris invidiae ; in qua scribentis non ingenium, 
sed eruditio comprobetur ; ut dum ipse cupio de ceteris judicare, judicandum me omnibus 
praebeam : et in opere Psalterii juxta digestionem schedulae vestrae, ubicumque inter Latinos 
Graecosque contentio est, quid magis Hebraeis conveniat, significem. In quo illud breviter 
admoneo, ut sciatis aliam esse editionem, quam Origenes et Caesariensis Eusebius, omnesque 
Graeciae tractatores KOivrjv, id est, "communem" appellant, atque Vulgatam, et a plerisque nunc 
AouKiavoq dicitur ; aliam Septuaginta Interpretum, quae in 'E^arcAoTq codicibus reperitur, et a 
nobis in Latinum sermonem fideliter versa est, et Jerosolymae atque in Orientis ecclesiis 
decantatur. Super qua re et sanctus filius meus Avitus saepe quaesierat. Et quia se occasio fratris 
nostri Firmi Presbyteri dedit, qui mihi vestram epistolam reddidit ; duobus scribens in commune 
respondeo, et me magno amicitiae libero fenore, quod, quanto magis solvimus, plus debemus. 
Sicut autem in Novo Testamento, si quando apud Latinos quaestio exoritur, et est inter 
exemplaria varietas, recurrimus ad fontem Graeci sermonis, quo novum scriptum est 
Instrumentum : ita in Veteri Testamento, si quando inter Graecos Latinosque diversitas est, ad 
Hebraicam confugimus [al. recurrimus] veritatem ut, quicquid de fonte proficiscitur, hoc 
quaeramus in rivulis. Koivq autem ista, hoc est Communis editio, ipsa est quae et Septuaginta. 
Sed hoc interest inter utramque, quod Koivq pro locis et temporibus, et pro voluntate scriptorum, 
vetus corrupta editio est. Ea autem quae habetur in 'EfjanAoiq, et quam nos vertimus, ipsa est 
quae in eruditorum libris incorrupta et immaculata Septuaginta Interpretum translatio 
reservatur. Quicquid ergo ab hac discrepat, nulli dubium est, quin ita et ab Hebraeorum 
auctoritate discordet. 

106:3 Prima de quinto Psalmo quaestio fuit : Neque habitabit juxta te malignus (Ps. 5:6). Pro 
quo habetur in Graeco, ouxe napoiKrjosi ooi novqpoq sive novqpeuopevoq, ut Vulgata editio 
continet. Et miramini, curnapoixiav, id est, "incolatum," Latinus interpres non verterit, sed pro 
hoc posuerit "habitationem," quae Graece dicitur raxoiKia. Quod quidem in alio loco fecisse 
convincitur : Heu mihi, quia incolatus meus prolongatus est (Ps. 119:5). Et in decimo quarto 

Psalmo rursum pro "incolatu" "habitationem" posuit : Domine quis habitabit in tabernaculo 
tuo ? (Ps. 14:1). Et sciendum quod, si voluerimus dicere "Domine quis incolet tabernaculum 
tuum ?", vel illud de quinto (Ps. 5:6) : "Neque incolet juxta te malignus," perdet £u<t>umav ; et 
dum interpretationis KaKorjqAiav sequimur, omnem decorem translationis amittimus ; et hanc 
esse regulam boni interpretis, ut LSubpaxa linguae alterius, suae linguae exprimat proprietate. 
Quod et Tullium in Protagora Platonis, et in Olxovopixui Xenophontis, et in Demosthenis contra 
/Eschinen oratione fecisse convincimus ; et Plautum, Terentium, Caeciliumque, eruditissimos 
viros, in Graecis comoediis transferendis. Nec ex eo quis Latinam linguam angustissimam putet, 
quod non possit verbum de verbo transferre — quum etiam Graeci pleraque nostra circuitu [al. 
per circumitus] transferant, et verba Hebraica, non interpretationis fide, sed linguae suae 
proprietatibus nitantur exprimere. 

106:4 De eodem Psalmo : Dirige in conspectu meo viam tuam (Ps. 5:9). Pro quo habetur in 
Graeco xaieuGuvov evcbmov oou if)v 65ov pou, hoc est, "dirige in conspectu tuo viam meam." 
Quod nec Septuaginta habent, nec Aquila, nec Symmachus, nec Theodotion, sed sola Koivf) 
editio. Denique et in Hebraeo ita scriptum repperi OSER LAPHANAI DARCHACH. Quod omnes 
voce simili transtulerunt ; "Dirige in conspectu meo viam tuam" secundum illud, quod in 
Oratione Dominica dicitur : Pater noster, qui es in caelis, sanctificetur nomen tuum (Matth. 6:10). 
Non quo, nobis orantibus, sanctificetur quod per se sanctum est, sed quo petamus ut, quod per 
naturam sui sanctum est, sanctificetur in nobis. Ergo et nunc Propheta postulat ut via Domini, 
quae per se recta est, etiam sibi recta fiat. 

106:5 De sexto Psalmo : Erubescant et conturbentur vehementer omnes inimici mei (Ps. 6:1). 
Et dicitis in Graeco "vehementer" non haberi. Scio : sed hoc in editione Vulgata. Ceterum in 
Hebraeo habet MOD, id est, "vehementer" ; et omnes o4>o6pa similiter transtulerunt. 

106:6 De septimo Psalmo : Judica me Domine secundum justitiam meam (Ps. 7:9). Pro quo 
habetur in Graeco, Kcrcdifiv SiKaioouvqv oou, id est, "juxta justitiam tuam." Sed et in hoc male ; 
in Hebraeo enim SEDECI habet, quod interpretatur "justitia mea," et non SEDECACH, quod 
"justitiam tuam" sonat. Sed et omnes Interpretes "justitiam meam" voce simili transtulerunt. 
Nec cuiquam videatur temerarium, quod judicari secundum justitiam suam postulet, quum et 
sequens versiculus hoc ipsum significet : Et secundum innocentiam meam super me (Ibid.). Et 
sexti decimi Psalmi hoc exordium sit : Exaudi, Domine, justitiam meam (Ps. 16:1). Et in septimo 
decimo quoque dicatur : Retribuet mihi Dominus secundum justitiam meam, et secundum 
puritatem manuum mearum reddet mihi (Ps. 17:25.). In vigesimo quoque quinto Psalmo 
scriptum sit : Proba me, Domine, et tenta me : ure renes meos, et cor meum (Ps. 25:2). Et in 
quarto dicatur : Quum invocarem, exaudivit me Deus justitiae meae (Ps. 4:1). Et in octogesimo 
quinto : Custodi animam meam, quoniam sanctus sum (Ps. 85:2). Jacob quoque loquatur in 
Genesi : Exaudiet me cras justitia mea (Gen. 30:33). 

106:7 De octavo Psalmo : Quoniam videbo caelos tuos (Ps. 8:4). Et dicitis quod, "tuos," in 
Graeco non habeat. Verum est, sed in Hebraeo legitur SAMACHA, quod interpretatur "caelos 
tuos," et de editione Theodotionis in Septuaginta interpretibus additum est sub asterisco : cujus 
rei vobis sensum breviter aperiam. Ubi quid minus habetur in Graeco ab Hebraica Veritate, 
Origenes de translatione Theodotionis addidit, et signum posuit asterisci, id est, stellam quae, 
quod prius absconditum videbatur, illuminet et in medium proferat : ubi autem quod in Hebraeo 
non est, in Graecis codicibus invenitur obelon, id est, jacentem praeposuit virgulam quam nos 
Latine veru possumus dicere ; quo ostenditur jugulandum esse et confodiendum, quod in 
Authenticis libris non invenitur. Quae signa et in Graecorum Latinorumque poematibus 
inveniuntur. 

106:8 Decimo sexto : Oculi tui videant aequitates (Ps. 16:2). Pro quo in Graeco vos legisse 
dixistis : ol 64>0aApoi pou, id est, "oculi mei sed rectius, "oculi tui," quia et supra dixerat : De 
vultu tuo judicium meum prodeat (Ps. 16, 2) ; et oculi Dei in Propheta recta operante, non prava, 
sed recta conspiciant. In ipso : Custodi me ut pupillam oculi (Ibid. 8). Dicitisque in Graeco legi : 
"Custodi me Domine" ; quod nec in Hebraeo, nec in ullo [al. illo] habetur interprete. In eodem : 
Exsurge, Domine, praeveni eum, et supplanta eum (Ibid. 13). Pro quo in Graeco sit, npo4>0aoov 
auxouq, id est, "praeveni eos, et supplanta eos" : sed melius si legatur numero singulari : 
siquidem de impio dictum est, de quo statim sequitur, Praeveni eum et supplanta eum : eripe 
animam meam ab impio. Nullique dubium, quin diabolum significet. 

106:9 Decimo septimo Psalmo : Grando et carbones ignis (Ps. 17:13). Et quaeritis cur Graecus 
istum versiculum secundo non habeat, interpositis duobus versibus. Sed sciendum, quia de 
Hebraico, et de Theodotionis editione in Septuaginta Interpretibus sub asterisco additum sit. In 
eodem : Qui perfecit pedes meos tanquam cervorum (Ibid. 34). Pro quo scribitis in Graeco 
inveniri cboei eMcfiou, id est, "tanquam cervi" — singularem numerum pro plurali. Sed in 
Hebraeo pluralis numerus positus est CHAJALOTH, et omnes Interpretes pluralem numerum 
transtulerunt. In eodem : Et dedisti mihi protectionem salutis tuae (Ibid. 36). Pro quo in Graeco 
vos legisse dixistis, xrjq oooxripiaq pou, id est, "salutis meae." Sed in Hebraeo JESACHA "salutis 
tuae" significat, non "meae" ; quod et omnes Interpretes transtulerunt. In ipso : Supplantasti 
insurgentes in me subtus me (Ibid. 40). Pro quo in Graeco plus invenisse vos dicitis : "Omnes 
insurgentes" ; sed "omnes" additum est. In eodem : Vivit Dominus, et benedictus Deus meus 
(Ibid. 47). Et dicitis in Graeco non haberi "meus." Quod non sub asterisco, sed ab ipsis 
Septuaginta de Hebraica Veritate translatum est ; et cuncti Interpretes in hac parte consentiunt. 
In eodem : Liberator meus de gentibus iracundis (Ibid. 48). Pro quo in Graeco invenisse vos 
dicitis : "Ab inimicis meis fortibus," sive "potentibus." Et quia semel veritati studemus, si quid, 
vel transferentis festinatione vel scribentium vitio, depravatum est, simpliciter confiteri et 
emendare debemus. In Hebraeo nihil aliud habet nisi hoc : Liberator meus ab inimicis meis. 
Septuaginta autem "iracundis" addiderunt. Et pro "gentibus," tam in Hebraeo quam in cunctis 
Interpretibus, "inimici" positi sunt : et miror quomodo pro "inimicis," "gentes" mutatae sint. 

106:10 Decimo octavo : Exsultavit ut gigas ad currendam viam suam (Ps. 18:6). Et dicitis quod 
in Graeco, "suam," non habeat : sed hoc nos sub veru additum reperimus, et in Hebraeo non 
esse manifestum est. 

106:11 Decimo nono : Tribuat tibi secundum cor tuum (Ps. 19:5). Et dicitis in Graeco vos hoc 
versiculo additum nomen Domini repperisse, quod superfluum est : quia ex superioribus, 
'EnaKOuoai oou Kupioq, subauditur, unde coepit et Psalmus ; "Exaudiat te Dominus in die 
tribulationis" (Ibid. 11) ; ut et hic sub eodem sensu dicatur : Tribuat tibi secundum cor tuum, id 
est, ipse Dominus, de quo supra dictum est. In eodem : Et exaudi nos in die, qua invocaverimus 
te (Ibid. 10). Pro quo legisse vos dicitis : "in quocumque die" ; sed superius cum Hebraica 
veritate concordat, ubi scriptum est BIOM, id est, "in die." 

106:12 Vigesimo primo : Tu autem Domine ne elongaveris auxilium tuum a me (Ps. 21:20). Et 
dicitis invenisse vos "meum" ; quod et verum est, et ita corrigendum. Brevi enim, si quid 
scriptorum errore mutatum est, stulta credimus contentione defendere. In eodem ; Universum 
semen Jacob magnificate eum (Ibid. 24). Pro quo in Graeco scriptum sit, Sofjctoaxs auxov, id est, 
"glorificate eum." Sed sciendum quod ubicumque in Graeco scriptum est, "glorificate," Latinus 
Interpres, "magnificate," transtulerit ; secundum illud quod in Exodo dicitur : Cantemus Domino, 
gloriose enim magnificatus est (Exod. 15:1) ; pro quo in Graeco scribitur, "glorificatus est" : sed 
in Latino sermone si transferatur, fit indecora translatio ; et nos emendantes olim Psalterium, 

ubicumque sensus idem est, veterum Interpretum consuetudinem mutare noluimus, ne nimia 
novitate lectoris studium terreremus. 

106:13 Vigesimo secundo : Calix meus inebrians quam praeclarus est (Ps. 22:5). Pro quo in 
Graeco legisse vos dicitis "calix tuus" : sed hoc in KOivrj errore obtinuit. Ceterum et Septuaginta, 
et Hebraicum, et omnes Interpretes, "calix meus" habent, quod Hebraice dicitur CHOSI: alioquin 
si "calix tuus" esset, diceretur CHOSACH. 

106:14 Vigesimo quarto : Confundantur omnes iniqua agentes (Ps. 24:4). Et dicitis quod 
"omnes" in Graeco non habeat, et bene ; nam nec in Hebraeo habet, sed in Septuaginta sub veru 
additum est. In eodem : Innocentes et recti adhaeserunt mihi, quia sustinui te (Ibid. 21). Et 
dicitis in Graeco vos repperisse "Domine" ; quod superfluum est. 

106:15 Vigesimo sexto : Et nunc ecce exaltavit caput meum (Ps. 26:5). Sed "ecce" superfluum 
est. In eodem: Exquisivit facies mea (Ibid. 8). Pro quo in Graeco sit positum : quaesivit te facies 
mea. Sed melius superius. 

106:16 Vigesimo septimo : Exaudi vocem deprecationis meae (Ps. 27:2). Pro quo invenisse 
dixistis: Exaudi, Domine ; sed et hoc additum est. 

106:17 Vigesimo octavo : Et in templo ejus omnis dicet gloriam (Ps. 28:9). Pro quo in Graeco sit, 
nae, xiq. Quod si transferre voluerimus ad verbum "omnis quis," in KaKO^qAiav interpretationis 
incurrimus, et fit absurda translatio. In eodem : Dominus diluvium inhabitare facit (Ibid. 10). 
Pro quo legisse vos dicitis : Dominus diluvium inhabitat ; quorum prius ad gratiam pertinet in 
credentibus, secundum ad ejus, in quo credunt, habitaculum. Sed quia JASAB verbum 
ambiguum est, et potest utrumque sonare, nam et "sessio" et "habitatio" dicitur ; et in ipso 
Psalmo de gratia baptismatis dicebatur : Vox Domini super aquas : Dominus super aquas 
multas ; et Vox praeparantis cervos, et revelabit condensa, et in templo ejus omnis dicet gloriam 
(Ibid. 3. et seqq.), de ipsis sentire volumus, qui glorificant Dominum ; et interpretati sumus : 
Dominus diluvium inhabitare facit (Ps. 30:5). 

106:18 Trigesimo: Quoniam tu es protector meus (Ps. 30:5). Rursum in hoc loco nomen Domini 
additum est ; et ne eadem semper inculcem, observare debetis nomen Domini et Dei saepissime 
additum ; et id vos debere sequi quod de Hebraico et de Septuaginta Interpretibus 
emendavimus. In eodem: Ego autem dixi in excessu mentis meae (Ps. 30:23). Pro quo in Latinis 
codicibus legebatur, in pavore meo, et nos juxta Graecum transtulimus, ev ifl exoictoei pou, id 
est, "in excessu mentis meae" ; aliter enim Latinus sermo exoiaoiv exprimere non potest, nisi 
"mentis excessum." Aliter me in Hebraico legisse noveram, "in stupore et admiratione mea." 

106:19 Trigesimo primo : Nec est in spiritu ejus dolus (Ps. 31:2). Pro quo in Graeco vos legisse 
dicitis, ev ito oxopaxi auiou, id est, in ore ejus ; quod solus Symmachus posuit. Alioquin et 
Septuaginta Interpretes, et Theodotion, et Quinta, et Sexta Editio, et Aquila, et ipsum Hebraicum, 
in spiritu ejus habet, quod Hebraice dicitur BRUCHO. Sin autem esset "in ore ejus," scriberetur 
BAFFIO. In eodem, Conversus sum in aerumna mea (Ibid. 4) : in Graeco, "mea" non esse 
suggeritis. Quod ex Hebraico, et de translatione Theodotionis sub asterisco additum est, et in 
Hebraeo legitur LASADDI. 

106:20 Trigesimo quarto : Omnia ossa mea dicent, « Domine... » (Ps. 34:10). Pro quo in Graeco 
bis "Domine" invenisse vos dicitis. Sed sciendum quod multa sunt exemplaria apud Hebraeos, 
quae ne semel quidem "Dominum" habeant. 

106:21 Trigesimo sexto : Et viam ejus volet (Ps. 36:23). In Graeco, "volet nimis" vos legisse dicitis. 
Quod additum est, nec apud quemquam habetur Interpretum. 

106:22 Trigesimo octavo : Verumtamen vane conturbatur omnis homo (Ps. 38:6). Et dicitis vos 
in Graeco non invenisse "conturbatur." Sed et hoc in LXX. sub veru additum est. Et hinc apud 
vos, et apud plerosque error exoritur, quod scriptorum neglegentia, virgulis et asteriscis 
subtractis, distinctio universa confunditur. 

106:23 Trigesimo nono : Et legem tuam in medio cordis mei (Ps. 39:9). Pro quo in Graeco 
repperisse vos dicitis "in medio ventris mei," quod et in Hebraeo sic scriptum est BATTHOCH 
MEAI. Sed propter euphoniam apud Latinos, "in corde" translatum est ; et tamen non debemus 
subtrahere quod verum est. In eodem : Domine, in adjutorium meum respice (Ibid. 14). Pro 
quo in Graeco repperisse vos dicitis, oneuoov, id est, "festina." Sed apud Septuaginta npooxeq, 
id est, "respice," scriptum est. 

106:24 Quadragesimo : Et si ingrediebatur, ut videret (Ps. 40:7). Et dicitis quod "si" in Graeco 
non sit positum. Quum manifestissime et in Hebraeo, et in cunctis Interpretibus scriptum sit ; 
et Septuaginta transtulerint "xal el eloenopeuexo xou iSeTv." 

106:25 Quadragesimo primo : Salutare vultus mei, Deus meus (Ps. 41:7). Pro quo invenisse vos 
dicitis "et Deus meus." Sed sciendum ; hoc in isto Psalmo bis inveniri, et in primo positum esse : 
salutare vultus mei, Deus meus ; in secundo autem, id est, in fine ipsius Psalmi : Salutare vultus 
mei, et Deus meus ; ita dumtaxat ut "et" conjunctio de Hebraeo, et Theodotione sub asterisco 
addita sit. In eodem : Exprobraverunt mihi qui tribulant me (Ibid. 11). Pro quo vos invenisse 
dixistis, "oi ex0P°L pou," id est, "inimici mei" ; quum "et" apud Septuaginta scriptum sit, oi 
OAtpovieq pe, et apud Hebraeos SORARAI, id est, "hostes mei." In eodem : Spera in Deum, 
quoniam adhuc confitebor illi (Ibid. 12). Et dicitis "adhuc" in Graeco non inveniri. Quod sub 
asterisco additum est. Ita enim et in Hebraeo scriptum reperimus CHI OD, quod significatur oxi 
eu, Latineque dicitur "quoniam adhuc." Hoc ipsum etiam in quadragesimo secundo 
intellegendum est. 

106:26 Quadragesimo tertio : Et non egredieris in virtutibus nostris (Ps. 43:10). Pro quo in 
Graeco repperisse vos dicitis : "Et non egredieris, Deus" (Ibid. 15) ; sed superfluum est. In ipso: 
"Posuisti nos in similitudinem gentibus" (Ibid. 15). Pro quo in Graeco scriptum sit evioiq eGveoiv, 
sed si dictum fuisset in Latino, "in similitudinem in gentibus," KaKo4>u)vov esset, et propterea 
absque damno sensus, interpretationis elegantia conservata est. Alioquin in Hebraico ita 
scriptum repperi : "Posuisti nos proverbium in gentibus." In eodem: Exsurge, adjuva nos (Ibid. 
26). Pro quo, more solito, in Graeco nomen "Domini" additum est. 

106:27 Quadragesimo quarto : Sagittae tuae acutae (Ps. 44:6) : pro quo in Graeco legisse vos 
dicitis : acutae, potentissime ; sed hoc male, et de superiori versiculo additum est, in quo legitur : 
"Accingere gladio tuo super femur tuum, potentissime" (Ibid. 4). 

106:28 Quadragesimo septimo : Quoniam ecce reges congregati sunt (Ps. 47:5). Pro quo in 
Graeco legisse vos dicitis : "Quoniam ecce reges ejus congregati sunt." Quod superfluum esse, 
ipse lectionis textus ostendit ; et in veteribus codicibus Latinorum scriptum erat "reges terrae," 
quod nos tulimus [f. sustulimus], quia nec in Hebraeo nec in Septuaginta reperitur. In ipso : 
"Sicut audivimus, sic vidimus" (Ibid. 9). Pro quo in Graeco repperisse vos dicitis : "sic et vidimus," 
quod superfluum est ; legitur enim in Hebraeo CHEN RAINU, quod interpretatur ouicoq eiSopev, 
hoc est, "sic vidimus." In eodem : Suscepimus, Deus, misericordiam tuam in medio templi tui 
(Ibid. 10). Pro eo quod nos de Hebraico et de Septuaginta Interpretibus vertimus, "templi tui," 

in Graeco vos legisse dicitis "populi tui," quod superfluum est. In Hebraico scriptum est 
ECHALACH, id est, xou vaou oou, hoc est, "templi tui," et non AMMACH, quod "populum tuum" 
significat. 

106:29 Quadragesimo octavo : Homo, quum in honore esset (Ps. 48:13). Pro quo in Graeco 
invenisse vos dicitis : "Et homo, in honore quum esset." Sed sciendum quod iste versiculus bis 
in hoc Psalmo sit, et in priori additam habeat "et" conjunctionem, in fine non habeat. In eodem : 
"Et dominabuntur eorum justi" (Ibid. 15). Pro "justis," euBeiq, id est, "rectos," in Graeco legisse 
vos dicitis. Sed hoc propter eu4>u)viav ita in Latinum versum est. Alioquin et in eo loco ubi 
scriptum legimus : "In libro eu0 e Tq" (Jos. 10:13), "justorum libro" intellegimus, et non debemus 
sic verbum de verbo exprimere ut, dum syllabam sequimur, perdamus intellegentiam. In 
eodem : "De manu inferni, quum liberaverit me" (Ps. 48:16. "liberaverit" probably intruded 
from the Roman Psalter). Pro quo in Graeco legisse vos dicitis : "quum acceperit me" — quod 
quidem et nos ita de LXX. vertimus ; et miror a quo in vestro codice depravatum sit. 

106:30 Quadragesimo nono : Sedens adversus fratrem tuum loquebaris (Ps. 49:20). Pro quo in 
Graeco repperisse vos dicitis, raxaxou aSeAc^ou oou raxeAaAeiq, et putatis non bene versum, 
quia diximus, "adversus fratrem tuum loquebaris," et debuisse nos dicere, "adversus fratrem 
tuum detrahebas" ; quod vitiosum esse et in nostra lingua non stare, etiam stultis patet. Nec 
ignoramus quod xaxaAaAia dicitur "detractio" ; quam si voluerimus ponere, non possumus 
dicere, "adversus fratrem tuum detrahebas" ; sed "de fratre tuo detrahebas." Quod si fecerimus, 
rursus contentiosus verborum calumniator inquiret quare non dixerimus, xaicx xou a6eA4>ou 
oou, hoc est, "adversus fratrem tuum." Haec superflua sunt, et non debemus in putida nos 
verborum interpretatione torquere, quum damnum non sit in sensibus, quia unaquaeque lingua, 
ut ante jam dixi, suis proprietatibus loquitur. In ipso : "Ne quando rapiat, et sit qui eripiat" (Ibid. 
22). Et in Graeco repperisse vos dicitis : "Et non sit qui eripiat," quod et a nobis versum est, et 
in nostris codicibus sic habetur. Et miror quomodo vitium librarii dormitantis, ad culpam 
referatis interpretis, nisi forte fuerit hoc : "Ne quando rapiat, nec sit qui eripiat," et ille pro "nec," 
"et" scripserit. In eodem : "Sacrificium laudis honorificabit me (Ibid. 23)." Pro quo in Graeco 
scribitur, So^ctoei pe, id est, "glorificabit me," de quo et supra diximus. In Evangelio in eo loco 
ubi in Graeco legimus, rictiep, So^aoov pexfjSo^n h elxov rcapaooi repo xou xov xoopov yeveoBai, 
in Latino legitur : "Pater, clarifica me" (Joan. 17:5. The order of the Greek is slightly different 
from the Standard.) : noluimus ergo immutare quod ab antiquis legebatur, quia idem sensus 
erat. 

106:31 Quinquagesimo quarto : Exspectabam eum qui salvum me fecit (Ps. 54:9). Et dicitis vos 
invenisse in Graeco : "Exspectabam Deum," quod additum est. In eodem : "A pusillanimitate 
spiritus" (Ibid.). Et in Graeco invenisse vos dicitis, areo oAiyo^uxiag, quod proprie "pusillanimitas" 
dicitur. Sed sciendum quod pro oAiymjjuxia, Aquila et Symmachus et Theodotion et Quinta 
Editio interpretati sunt ctrco reveupaxoq, id est, "a spiritu" ; et in Hebraeo scriptum sit MERUA: 
omnisque sensus ita apud eos legatur : "Festinabo, ut salver a spiritu tempestatis et turbinis" 
(Ps. 55:9, juxta Hebraeos). In eodem : "Quoniam si inimicus maledixisset" (Ibid. 13). In Graeco 
cbveifiioev, hoc est, "exprobrasset," positum est. Sed inter "maledicta" et "opprobria" sensum 
non discrepare perspicuum est. 

106:32 Quinquagesimo quinto : Quoniam multi bellantes adversum me, ab altitudine diei 
timebo (Ps. 55:3f.). Et dicitis in Graeco vos invenisse, "non timebo — quod additum est. Et est 
ordo : "quoniam multi dimicant adversum me, idcirco ego ab altitudine diei timebo" : hoc est, 
"non bellantes adversum me, sed tuum excelsum timebo lumen." In ipso : "In ira populos 
confringes" (Ibid. 8). Pro quo in Graeco legitur ev opyrj Aaouq raxcdjeiq (id est "dejicies", non 

Kaxect^Eiq), id est "confringes." Et apud Latinos pro eo quod est "dejicies," id est Kaxct^siq, male 
error obtinuit Kaxsct^Eiq, id est "confringes" ; nam et in Hebraeo HORED habet, id est, 
Kaxapipaoov, quod nos possumus dicere "depone" ; et Symmachus interpretatus est, Kaxdyaye. 

106:33 Quinquagesimo octavo : Quia Deus susceptor meus (Ps. 58:10). Pro quo in Graeco 
positum est : "Susceptor meus es tu." Sed sciendum in Hebraeo nec "es" scriptum, nec "tu" ; 
et apud Septuaginta solos inveniri. In ipso : "Deus meus, voluntas ejus praeveniet me" (Ibid. 11). 
Pro quo in Graeco scriptum est, xo e\eoq auxou, id est, "misericordia ejus," quod et verius est. 
Sed in Hebreo scriptum est : "Misericordia mea praeveniet me." In eodem : "Deus ostendet 
mihi inter inimicos meos" (Ibid. 11). Pro quo in Graeco positum est "Deus meus" ; sed "meus" 
additum est. In eodem : "Ne occidas eos, ne quando obliviscantur populi tui" (Ibid. 11). Pro 
quo in Graeco scriptum est : "legis tuae" ; sed in Septuaginta et in Hebraeo non habet "populi 
tui," sed populi mei ; et a nobis ita versum est. In eodem : "Et scient quia Deus dominabitur 
Jacob finium terrae" (Ibid. 14). Pro quo in Graeco scriptum est : "Et finium terrae," sed "et" 
conjunctio addita est, et ordo est : "Scient quia Deus Jacob dominabitur finium terrae." 

106:34 Quinquagesimo nono : Quis deducet me usque in Idumaeam ? (Ps. 49:11). Pro quo in 
Graeco habet "aut quis deducet me." Sed superfluum est. 

106:35 Sexagesimo : Quoniam tu, Deus meus, exaudisti orationem meam (Ps. 60:6), pro quo 
legitur in Graeco : Quia tu, Deus, exaudisti me. Quod non habet in Hebraeo nec in LXX. 
Interpretibus, et in Latino additum est. In eodem : "Psallam nomini tuo in saeculum saeculi" (Ibid. 
9). Pro quo in Graeco sit "in saeculum" ; et in Hebraeo semel habet LAED, id est, "in aeternum" ; 
et non LOLAM, quod est "in saeculum." 

106:36 Sexagesimo primo : Quia Deus adjutor noster in aeternum (Ps. 61:9). Pro quo in Graeco 
est : Deus adjutor noster. Ergo "in aeternum" obelus est. 

106:37 Sexagesimo secundo : Sitivit tibi anima mea (Ps. 62:2). Pro quo in Graeco sit : Sitivit in 
te anima mea. Sed in Hebraeo non habet ATTHA, quod significat "te," sed LACH, quod ostenditur 
"tibi" : quod et omnes interpretes transtulerunt. Ergo secundum linguae proprietatem versum 
est in Latinum. 

106:38 Sexagesimo tertio : Sagittae parvulorum factae sunt plagae eorum (Ps. 63:8). Pro quo in 
Graeco : Sagitta parvulorum ; sed, si sic dicamus, non resonat in Latino : "Sagitta parvulorum 
factae sunt plagae eorum." Pro quo melius habet in Hebraeo : Percutiet eos Deus jaculo 
repentino, et inferentur plagae eorum. 

106:39 Sexagesimo quarto : Qui conturbas profundum maris, sonum fluctuum ejus (Ps. 64:8). 
In Graeco additum scribitis : Quis sustinebit ? — quod superfluum est ; subauditur enim, "qui 
conturbas profundum maris, et conturbas sonum fluctuum ejus." In eodem : Parasti cibum 
illorum, quoniam ita est praeparatio ejus (Ibid. 10). Et dicitis quod in Graeco non sit "ejus," quum 
in Hebraeo THECHINA manifeste praeparationem ejus significet : "ejus" autem, id est "terrae," 
de qua supra dixerat : Visitasti terram et inebriasti eam (Ibid. 10). 

106:40 Sexagesimo quinto : Holocausta medullata offeram tibi cum incenso arietum (Ps. 65:15). 
Pro quo dicitis invenisse vos : Cum incenso et arietibus ; sed male : in Hebraeo enim scriptum 
est, EM CATOROTH ELIM, quod interpretatur, pexa Oupiapaxoq xpito v, id est, "cum incenso 
arietum." In eodem: Propterea exaudivit Deus (Ibid. 19). Pro quo in Graeco invenisse vos dicitis 
"Exaudivit me Deus," sed superfluum est. 

106:41 Sexagesimo septimo : Et exsultent in conspectu ejus (Ps. 67:5). Pro quo in Graeco 
invenisse vos dicitis : Et exsultate in conspectu ejus. Quod ita versum est a nobis, sed a quo in 
codice vestro corruptum sit, scire non possum. In eodem : Etenim non credunt inhabitare 
Dominum (Ibid. 19). Pro quo in Graeco legisse vos dicitis : xal yap ctneiOouvisq xou 
KaxaoKqvtboai : quod utrumque falsum est. Nos enim transtulimus : Etenim non credentes 
inhabitare Dominum Deum ; ut sit sensus, et pendeat ex superioribus : "Ascendisti in altum, 
cepisti captivitatem, accepisti dona in hominibus (et eos qui non credebant Dominum inhabitare 
posse mortalibus)" (Ibid. 19). In eodem : Deus benedictus Dominus die cottidie (Ibid. 20). Pro 
quo in Graeco invenisse vos dicitis : Dominus benedictus Deus, benedictus Dominus die cottidie ; 
sed melius et verius quod supra. In eodem : Viderunt ingressus tui, Deus (Ibid. 25), pro quo in 
Graeco scriptum sit : Visi sunt ingressus tui, Deus. In Hebraeo ita habet RAU ALICHOTHACH, quod 
Aquila, et Symmachus, et Theodotion interpretati sunt : Viderunt itinera tua, Deus (Ps. 67:25, 
juxta Hebraeos), et quod sequitur : Itinera Dei mei regis, qui est in sancto (Ibid.). Ergo a nobis 
ita legendum est : Viderunt gressus tuos, Deus ; et scriptoris vitium relinquendum, qui 
nominativum posuit pro accusativo : licet et in Septuaginta, et in 'EfjanAoiq ita reppererim : 
sOeooprjoav ai. nopeiai oou, 6 0£oq : et pro eo quod est £0eu)prjoav, hoc est, "viderunt," in 
multis codicibus habet, £0£U)prj0ri a a v : quod et obtinuit consuetudo. In eodem : Ingressus 
Dei mei, regis mei, qui est in sancto (Ibid.) ; subauditur, "Viderunt ingressus Dei mei, regis mei." 
Quod autem dicitis "mei" in "rege" non appositum, apertissimi mendacii est ; secundo enim 
ponitur et "Dei mei" et "regis mei", blandientis affectu ut, qui omnium Deus et rex est, suus 
specialiter Deus fiat, et rex merito servitutis. Denique in Hebraeo scriptum habet, HEU MELCHI, 
quod "Deum meum et regem meum" significat. In eodem : Regna terrae, cantate Deo, psallite 
Domino (Ibid. 33). Et dicitis, hoc in isto versiculo non esse scriptum, "Psallite Domino," quoniam 
statim sequatur : Diapsalma. Psallite Deo, qui ascendit super caelum caeli ad orientem (Ibid. 
33f.) ; quum iste versiculus magis habere debeat juxta Hebraicam Veritatem : Cantate Deo, 
psallite Domino ; et illud quod sequitur in principio versus alterius, "Psallite Deo," non sit in libris 
authenticis, sed obelo praenotatum. Ergo et vos legite magis quae vera sunt ; ne, dum additum 
suscipitis, quod a Propheta scriptum est relinquatis. 

106:42 Sexagesimo octavo : Laudabo nomen Dei cum Cantico (Ps. 68:31). Pro quo dicitis vos 
repperisse in Graeco : Dei mei, sed "mei" superfluum est. 

106:43 Septuagesimo : Deus, ne elongeris a me (Ps. 70:12). Quod dicitis in Graeco positum, 
"Deus meus," superfluum est. In eodem : Deus, docuisti me e juventute mea (Ibid. 17). Et in 
hoc, quod apud Graecos invenisse vos dicitis, Deus meus, superfluum est "meus." In eodem : 
Donec annuntiem brachium tuum (Ibid. 18). Et dicitis in Graeco vos repperisse, mirabilia tua, 
quod de superiori versiculo est, "Et usque nunc pronuntiabo miracula tua" (Ibid. 17). Bene ergo 
hic habet "brachium." 

106:44 Septuagesimo primo : Et adorabunt eum omnes reges (Ps. 71:11). Illud quod in Graeco 
invenisse vos dicitis, "reges terrae," superfluum est. In eodem : Benedictus Dominus Deus, Deus 
Israel (Ibid. 18). Dicitis in Graeco bis "Deus" non haberi ; quum in Hebraeo sit et apud Septuaginta, 
manifestissime triplex Domini Deique nuncupatio mysterium Trinitatis sit. In eodem : Et 
benedictum nomen majestatis ejus in aeternum (Ibid. 19). Hoc ergo, quod in Graeco vos 
invenisse dicitis, "In aeternum et in saeculum saeculi," superflue a Graecis sciatis appositum, quod 
nec Hebraeus habet, nec Septuaginta Interpretes. 

106:45 Septuagesimo secundo : Prodiit quasi ex adipe (Ps. 72:7). Et dicitis vos apud Graecos 
invenisse, efjeAeuoovxai, id est, "prodient," quod falsum est. Nam et apud Septuaginta 
Interpretes ita scriptum est : efjeAeuoexai cbq ek oxeaxoq rj ctSuda auxtov. In eodem: Quomodo 

scit Deus (Ibid. 11). In Graeco dicitis non esse "Deum," quum et apud Septuaginta scriptum sit, 
ntbq eyvu) 6 0soq, et omnes Interpretes similiter de Hebraeo transtulerint. In eodem : Intellegam 
in novissimis eorum (Ibid. 17). Pro quo in Graeco legisse vos dicitis : Et intellegam ; sed hic "et" 
conjunctio superflua est. In eodem : Defecit caro mea et cor meum (Ibid. 26). Pro quo male 
perversum ordinem quidam tenent : Defecit cor meum et caro mea. In eodem: Ut annuntiem 
omnes praedicationes tuas (Ibid. 28). Pro quo vos in Graeco legisse dixistis, xaq alvsosiq oou, id 
est, laudes tuas. Et sciendum quod in Hebraeo MALOCHOTHACH scriptum habet, quod Aquila 
ctyyeAiaq oou, id est, "nuntios tuos" ; Septuaginta, xaq ejxaYycAiaq oou, id est, "praedicationes" 
vel "promissa" interpretati sunt : licet et "laus" et "praedicatio" unum utrumque significet. 

106:46 Septuagesimo tertio : Ut quid, Deus, reppulisti in finem ? (Ps. 73:1). Pro quo male apud 
Graecos legitur, ordine commutato : Ut quid reppulisti, Deus ? In eodem : Quanta malignatus 
est inimicus in Sancto ! (Ibid. 3). Miror quis in codice vestro emendando perverterit, ut pro 
"Sancto," "Sanctis" posuerit, quum et in nostro codice "in Sancto" inveniatur. In eodem : 
Incendamus omnes dies festos Dei a terra (Ibid. 8). Pro quo in Graeco scriptum est 
Kaxarcauocjopev, et nos ita transtulimus : Quiescere faciamus omnes dies festos Dei a terra. Et 
miror quomodo e latere Annotationem nostram nescio quis temerarius scribendam in corpore 
putaverit, quam nos pro eruditione legentis scripsimus hoc modo, "Non habet Kaxajxauocopev, 
ut quidam putant, sed raxarauatop e v , id est, incendamus." Et quia rettulit mihi sanctus 
Presbyter Firmus, qui hujus operis exactor fuit, inter plurimos hinc habitam quaestionem, plenius 
de hoc disputandum videtur. In Hebraeo scriptum est SARPHU CHOL MOEDAHU HEL BAARES, 
quod Aquila et Symmachus verterunt, evercupioav naoaq xaq ouvxayaq xou Qsou, id est, 
incenderunt omnes solemnitates Dei in terra. Quinta, Kaxerauoav id est, combusserunt, Sexta 
KaxaKauooopev, id est, comburamus ; quod et Septuaginta juxta exemplorum veritatem 
transtulisse perspicuum est. Theodotion quoque evenupioapev vertit, id est, succendimus {= 
tempus perfectum}. E quo perspicuum est, sic psallendum ut nos interpretati sumus — et tamen 
sciendum, quid Hebraica Veritas habeat. Hoc enim quod Septuaginta transtulerunt, propter 
vetustatem in Ecclesiis decantandum est, et illud ab eruditis sciendum propter notitiam 
Scripturarum. Unde, si quid pro studio e latere additum est, non debet poni in corpore, ne 
priorem translationem pro scribentium voluntate conturbet. In eodem : Contribulasti capita 
draconum in aquis ; tu confregisti capita draconis (Ps. 13f.). Sic lectionis ordo sequitur, ut in 
priori versu "tu" non habeat, sed in secundo, et "aquae" plurali numero scribantur, non singulari, 
sicut et Aquila verbum Hebraicum AMMAIM, xtbv ufiaxtov, id est, "aquarum," interpretatus est. 
In eodem : Ne obliviscaris voces inimicorum tuorum (Ibid. 23). Pro quo in Graeco xtbv i.K£xtbv 
oou, id est, "deprecantium te," scriptum dicitis. In Hebraeo autem, SORARACH legitur, quod 
Aquila "hostium tuorum," Symmachus "bellantium contra te," Septuaginta et Sexta Editio 
"inimicorum tuorum" interpretati sunt. Et est sensus pendens ex superioribus : Memor esto 
improperiorum tuorum, eorum quae ab insipiente sunt tota die ; ne obliviscaris voces 
inimicorum tuorum (Ibid. 23f.) (id est, voces quae te blasphemant tibique in populo tuo 
detrahunt). Unde sequitur : Superbia eorum qui te oderunt, ascendit semper (Ibid. 23) — id est, 
"dum tu differs poenas, illi proficiunt in blasphemiis." 

106:47 Septuagesimo quarto : Narrabimus mirabilia tua (Ps. 74:3). Pro quo male apud Graecos 
legitur "Narrabo omnia mirabilia tua." 

106:48 Septuagesimo quinto : Omnes viri divitiarum manibus suis (Ps. 75:6). Et non, ut vos a 
nescio quo depravatum legitis, "in manibus suis." In eodem : Terribili et ei qui aufert spiritum 
Principum (Ibid. 12f.). Dicitis quod "ei" non sit scriptum in Graeco. Verum est, sed nisi 

apposuerimus "ei," Latinus sermo non resonat. Neque enim possumus recte dicere : "Terribili 
et qui aufert spiritum Principum." 

106:49 Septuagesimo sexto : Et meditatus sum nocte cum corde meo, et exercitabar et 
scopebam spiritum meum (Ps. 76:7). Pro quo in Hebraeo legimus : Recordabar Psalmorum 
meorum in nocte ; cum corde meo loquebar, et scopebam spiritum meum. Pro "exercitatione" 
ctSoAeoxiav, id est, "decantationem" quandam et "meditationem" Septuaginta transtulerunt. 
Et pro eo quod nos diximus "scopebam," illi posuerunt eoxaAAov, quod Symmachus transtulit 
avqpsuvoov, id est, "perscrutabam," sive "quaerebam" ; et Quinta similiter. Proprie autem 
oKaAiopoq in agricultura dicitur in sarriendo, id est, sarculando. Et quomodo ibi quaeruntur 
herbae sarculo, quae secentur, sic et iste retractatum [al. retractationem] cogitationum suarum 
pexacttopiKtoq a sarculo demonstravit. Et sciendum quod eoxaAov {aoristos, vel tempus 
indefinitum} semel, eoKaAAov {tempus imperfectum} frequenter significat. In eodem : A 
generatione in generationem (Ibid. 9). Hoc, quod in Graeco sequens invenisse vos dicitis, 
"consummavit verbum" {< Symmachus, ouvstsAe o r pfjpa}, recte non habet in Latino, quia et 
in nullo habetur Interpretum. 

106:50 Septuagesimo septimo : Et narrabunt filiis suis (Ps. 77:6). Pro quo in Graeco habet, 
avayyeAouoiv, quod est, "annuntiabunt." Sed sciendum quod in Hebraeo IASAPHPHERU 
scriptum est, quod Aquila et Symmachus "narrabunt" transtulerunt. In eodem : Et occidit 
pingues eorum (Ibid. 31). Sic habet et in Hebraeo, hoc est BAMASMNEHEM, quod Aquila 
interpretatus est ev Auiapoiq auitov, Symmachus xouq Auiapcjoiepouq auitov : Septuaginta et 
Theodotion et Quinta, ev lotq mooiv auitov. Quod quidam non intellegentes, pro mooiv, 
putaverunt scriptum nAeiootv. In eodem : Dilexerunt eum in ore suo, et lingua sua mentiti sunt 
ei (Ibid. 36). Et in Hebraeo ita scriptum est : ICAZBULO ; et omnes voce simili transtulerunt : 
etjjeuoavio auito, id est, "mentiti sunt ei." Quis autem voluerit pro "ei" ponere "eum," et vitiare 
exemplaria, non est mei judicii. In eodem : Et propitius fiet peccatis eorum et non disperdet 
eos (Ps. 77:38). Dicitis quod "eos" in Graeco non habeat, quod et verum est ; sed nos, ne 
sententia pendeat, Latinum sermonem sua proprietate complevimus. Si quis autem putat 
5ia4>0£p£T non "perditionem" sonare, sed "corruptionem," recordetur illius tituli in quo scribitur 
elq to xeAoq pq 6ia4>0£ipqq, hoc est, "in finem ne disperdas" et non, ut plerique KaKOtjqAioq 
interpretantur, "ne corrumpas." In eodem : Et induxit eos in montem sanctificationis suae, 
montem quem acquisivit dextera ejus (Ibid. 54). Pro quo apud Septuaginta legitur opoq iouio, 
6 EKiqoaio rj 6£^ia auiou — et non ut vos putatis, 6 emoaio [= "condidit" aut "creavit"] — , 
hoc est, quem acquisivit dextera ejus. Ergo secundum Hebraicam proprietatem interpretatus 
est Symmachus : montem quem acquisivit dextera ejus. In eodem : Et averterunt se et non 
servaverunt pactum, quemadmodum patres eorum (Ibid. 57). Scio quod "pactum" non habeat 
in Hebraeo ; sed quando omnes voce simili transtulerunt qouv0£iqoav et apud Graecos ouv0rjKq 
"pactum" dicitur, ex uno verbo significatur "non servaverunt pactum," licet Septuaginta 
q0£iqoav posuerint. In eodem : In terra quam fundavit in saecula (Ibid. 69). Pro quo scriptum 
invenisse vos dicitis : In terra fundavit eam in saecula. In Hebraeo ita scriptum est ut vertit et 
Symmachus, elo if)v yqv qv £0£peAiu)O£v £tq tov aliova. Si autem non de terra dicitur, quod 
fundata sit, sed de alia quae fundata videatur in terra, probent e prioribus et sequentibus, quis 
sensus sit, ut [al. "et"] nescio quid, quod non dicitur, fundatum videatur in terra. Sin autem 
Sanctificium in terra fundatum putant, debuit scribi : in terra fundavit illud in saecula. In eodem : 
Et in intellectibus manuum suarum deduxit eos (Ibid. 72). Non habet, ev iq ouveoei, ut scribitis, 
numero singulari, sed Eviatq ouveoeoiv, quod "intellegentias" sonat, sicut habetur et in Hebraeo 
BATHABUNOTH, quod est "intellectibus." 

106:51 Septuagesimo octavo : Posuerunt Hierusalem in pomorum custodiam (Ps. 78:1). Quod 
Graece elq 6nu)po4>uA&Kiov dicitur, nec aliter potest verti quam a nobis translatum est. Significat 
autem speculam quam custodes agrorum [al. satorum] et pomorum habere consueverunt, ut 
de amplissima urbe parvum tuguriolum vix remanserit. Hoc secundum Graecos. Ceterum in 
Hebraeo LICHIN scriptum habet, quod Aquila vertit Ai0a6piov, id est, "acervum et cumulum [al. 
tumulum] lapidum," quibus vineae et agri purgari solent. 

106:52 Septuagesimo nono : Et plantasti radices ejus hinc (Ps. 79:10). Et dicitis quod in Graeco 
"hinc" non habeat. Et bene, nam et in nostris codicibus non habetur ; et miror quis imperitorum 
vestros libros falsaverit. 

106:53 Octogesimo secundo : « Hereditate possideamus sanctuarium Dei ! » (Ps. 82:12). Et 
dicitis quod in Graeco sit scriptum, « KAnpovoprjocjopev eauxoiq ! », id est, "possideamus nobis." 
Quae superflua quaestio est ; quando enim dicitur, "possideamus," intellegitur et "nobis." 

106:54 Octogesimo tertio : Cor meum et caro mea exsultavit in Deum vivum (Ps. 83:3). Pro quo 
in Graeco scriptum dicitis exsultaverunt. In hoc nulla contentio est ; si enim legimus "exsultavit," 
intellegitur et "cor meum exsultavit, et caro mea exsultavit." Sin autem "exsultaverunt," duo 
pariter exsultaverunt, id est cor et caro. Et quaeso vos ut hujusmodi ineptias et superfluas 
contentiones, ubi nulla est sensus immutatio, declinetis. In eodem : Beatus vir cujus est auxilium 
abs te (Ibid. 6). In Graeco invenisse vos dicitis : cui est auxilium ejus abs te ; quod quia nos in 
Latina interpretatione vitavimus, ut dicitis, reprehendimur. Cui enim non pateat, quod si dicere 
voluerimus "cui est auxilium ejus," apertissimum vitium sit et, quando praecesserit "cui," sequi 
non debeat "ejus" ? Nisi forte vitii arguimur quod vitaverimus vitium. In eodem : In valle 
lacrimarum (Ibid. 7). Pro quo dicitis in Graeco scriptum esse, xAauGptovoq, id est, "plorationis." 
Sed sive "ploratum" sive "planctum" sive "fletum" sive "lacrimas" dixerimus, unus est sensus. 
Et nos hoc sequimur ut, ubi nulla de sensu est immutatio, Latini sermonis elegantiam 
conservemus. 

106:55 Octogesimo quarto : Benedixisti, Domine, terram tuam (Ps. 84:1). Pro eo quod est 
"benedixisti," in Graeco scriptum dicitis EuSoKqoaq. Et quaeritis quomodo hoc verbum exprimi 
debeat in Latinum. Si contentiose verba scrutamur et syllabas, possumus dicere : "Bene placuit, 
Domine, terra tua" et, dum verba sequimur, sensus ordinem perdimus. Aut certe addendum est 
aliquid ut eloquii ordo servetur, et dicendum : "Complacuit tibi, Domine, terra tua." Quod si 
fecerimus, rursum a nobis quaeritur quare addiderimus "tibi," quum nec in Graeco sit nec in 
Hebraeo. Eadem igitur interpretandi sequenda est regula quam saepe diximus ut, ubi non fit 
damnum in sensu linguae in quam transferimus, cuccuma et proprietas conservetur. In eodem : 
Misericordia et veritas obviaverunt sibi (Ibid. 11). Et dicitis quod in Graeco "sibi" non habeat. 
Nec in Hebraeo habet et apud Septuaginta obelo praenotatum est, quae signa dum per scriptorum 
neglegentiam a plerisque quasi superflua relinquuntur, magnus in legendo error exoritur. Sin 
autem non fuerit additum "sibi," misericordia et veritas non sibi, sed alii occurrisse credentur, 
nec justitia et pax sibi dedisse osculum, sed alteri. 

106:56 Octogesimo quinto : Et non proposuerunt te in conspectu suo (Ps. 85:14) ; et dicitis 
quod in vestro codice "te" non habeat. Addite "te" et, emendato errore librarii, vestrum quoque 
errorem emendabitis. In eodem : Et tu, Domine Deus, miserator et misericors (Ibid. 15). In 
Graeco invenisse vos dicitis : Et tu, Domine Deus meus. Quod superfluum est : "meus" enim 
nec in Hebraeo habetur nec in Septuaginta. 

106:57 Octogesimo octavo : Magnus et horrendus (Ps. 88:8). Pro quo in Graeco invenisse vos 
dicitis 4>oPsp6q, quod significat, "terribilis," "timendus," "formidandus." Ego puto id ipsum 

significare et "horrendum" (non, ut vulgus existimat, despiciendum et squalidum), secundum 
illud : 

Mihi frigidus horror 
Membra quatit 

(Vergilius, /E neis 3:29-30). 


et : 

Horror ubique animo, simul ipsa silentia terrent 
(Vergilius, /E neis 2:755) 


et : 

Monstrum horrendum, ingens 
(Vergilius, /E neis 3:658) 


et multa his similia. In eodem : Tunc locutus est in visione sanctis tuis (Ps. 88:20). Pro quo in 
Graeco filiis tuis invenisse vos dicitis. Sed sciendum quod in Hebraeo LAASIDACH habet, quod 
omnes xoiq ooioiq oou, id est, "sanctis tuis," transtulerunt, et sola Sexta editio Prophetis tuis 
interpretata est, sensum magis quam verbum exprimens. Et in KOivfj tantum, pro "sanctis," 
"filios" repperi. In eodem : Tu vero reppulisti et respexisti (Ibid. 39). Pro quo in Graeco 
e^ouSevujoaq invenisse vos dicitis. Unius litterae mutatio quantum vobis fecit errorem ! Non 
enim "respexisti," sed "despexisti et pro nihilo duxisti" interpretati sumus. Nisi forte 
e^ouSevujoaq non putatis transferendum "despexisti," sed secundum disertissimum istius 
temporis interpretem, "annihilasti" vel "annullasti" vel "nullificasti" et si qua alia possunt 
inveniri apud imperitos portenta verborum. 


106:58 Octogesimo nono : A saeculo et usque in saeculum tu es, Deus (Ps. 89:2). Et dicitis quod 
in Graeco non sit "Deus." Quod apud eos deesse manifestum est. Nam est in Hebraico, et omnes 
alii interpretes et Septuaginta similiter transtulerunt : ctno xou altovoq, xal ecoq xou altovoq ou 
si, 6 Oeoq, quod Hebraice dicitur MEOLAM AD-OLAM ATAH EL. In eodem : Quoniam supervenit 
mansuetudo, et corripiemur (Ibid. 10). In Graeco vos dicitis invenisse : Mansuetudo super nos. 
Sed et hoc superfluum est. 

106:59 Nonagesimo : Dicet Domino, « Susceptor meus es tu » (Ps. 90:2). Et dicitis quod in 
Graeco "es" non habeat. Ego vobis amplius dicam, quod apud Hebraeos nec "es" habeat nec "tu," 
sed apud Septuaginta et apud Latinos pro eutjxovla et verborum consequentia positum sit. 

106:60 Nonagesimo tertio, Beatus homo quem tu erudieris, Domine (Ps. 93:12). Dicitis in 
Graeco non esse "tu." Et verum est, sed apud Latinos propter eucftcovlav positum. Si enim 
dicamus, "Beatus homo quem erudieris, Domine," compositionis elegantiam non habebit. Et [al. 
"Sed"] quando dicitur "Domine" et apostropha fit ad Dominum, nihil nocet sensui si ponatur et 
"tu." In eodem : Et in malitia eorum disperdet eos (Ibid. 23). In Graeco dicitis non esse 

praepositionem "in," sed legi "Malitiam eorum disperdet.’’ Sciendum autem, quod in Hebraeo 
et in cunctis interpretibus positum sit : In malitia eorum disperdet eos. Si autem voluerimus 
legere "Malitiam eorum disperdet," id quod in Septuaginta sequitur in fine versiculi, "eos," et 
superfluum erit et vitiosum. 

106:61 Nonagesimo septimo : Recordatus est misericordiae suae (Ps. 97:3). Pro quo in Graeco 
invenisse vos dicitis : Misericordiae suae Jacob. Sed hic "Jacob" nomen superfluum est. 

106:62 Centesimo : Oculi mei ad fideles terrae, ut sederent mecum (Ps. 100:6). Pro quo in 
Graeco invenisse vos dicitis, xou ouYKaOqoOai auxouq pex' epou. Quis non talem fugiat 
interpretationem ut, verbum ad verbum exprimens, dicat : "Ut consederent ipsi mecum ?" 

106:63 Centesimo primo : Vigilavi et factus sum sicut passer solitarius in tecto (Ps. 101:8). Et 
dicitis vos in Graeco invenisse em Scopaxi, quod antiqui codices Latinorum interpretati sunt in 
aedificio. Atopa in orientalibus provinciis ipsum dicitur, quod apud nos "tectum" ; in Palaestina 
enim et/Egypto, ubi vel scripti sunt divini libri vel interpretati, non habent in tectis culmina, sed 
Scbpaxa, quae Romae vel solaria vel Maeniana vocant, id est, plana tecta quae transversis trabibus 
sustentatur. Denique et Petrus in Actibus Apostolorum (Cap. 10:9), quando ascendit in 6d>pa, 
in tectum aedificii ascendisse credendus est et, quando praecipitur nobis ut faciamus Scopem 
nostro coronam, hoc praecipitur, ut in tecto faciamus per circuitum quasdam eminentias, ne 
facilis in praeceps lapsus sit (Deut. 22:8). Et in Evangelio, Quae, inquit, auditis in aure, dicite super 
Scopaxa, id est, super tecta (Matth. 10:27). Et in Esaia, Quid vobis est, quod omnes ascendistis 
in tecta vana ? (Isai. 22:1, juxta LXX). Et multa istiusmodi. In eodem : Factus sum sicut 
vuKxiKopaf; in domicilio (Ibid. 7). Quod similiter habetur in Graeco : et quaeritis quid significat 
vuKxiKopaf; apud Latinos. In Hebraeo pro "nycticorace" verbum "bos" scriptum est, quod Aquila 
et Septuaginta et Theodotio et Quinta Editio "nycticoracem" interpretati sunt, Symmachus 
"upupam," Sexta editio "noctuam," quod et nos magis sequimur. Denique ubi apud nostros et 
Graecos legitur Factus sum sicut vuKxiKopaf; in domicilio, apud Hebraeos dicitur "Factus sum sicut 
noctua in ruinosis." Plerique "bubonem" contentiose significari putant. In eodem : A facie irae 
et indignationis tuae (Ibid. 11). Pro quo in Graeco invenisse vos dicitis, A facie irae tuae, quum 
manifestum sit quod apud Hebraeos et apud Septuaginta Interpretes sic habet : ano npooumou 
xrjq opyqq oou xai xou Gupou oou. In eodem : Quoniam placuerunt servis tuis lapides ejus, et 
terrae ejus miserebuntur (Ibid. 15). Pro "terra" in Hebraeo AFAR positum est, quod omnes xouv 
transtulerunt, et potest tam "pulvis" quam "humus," id est "terra," interpretari. 

106:64 Centesimo secundo : Non in perpetuo irascetur (Ps. 102:9). Pro quo in Graeco invenisse 
vos dicitis : Non in finem. Sed verbum Hebraicum NESE, et "perpetuum" et "finis" et "victoria" 
pro locorum intellegitur qualitate. 

106:65 Centesimo tertio : Qui facis Angelos tuos spiritus (Ps. 103:4). Pro quo in Graeco invenisse 
vos dicitis, 6 noitov xouq ayysAouq auxou, id est, qui facit Angelos suos. A quibus, breviter 
quaerite quomodo, quum ad Deum sermo sit, quasi ad alium loquens, Propheta repente mutetur, 
maxime quum sic incipiat : Domine, Deus meus, magnificatus es vehementer. Confessionem et 
decorem induisti (Ibid. 1), et: Qui tegis in aquis superiora ejus (id est, caeli), qui ponis nubem 
ascensum tuum, qui ambulas super pennas ventorum (Ibid. 3). Et statim sequitur : Qui facis 
angelos tuos spiritus, et ministros tuos ignem urentem. Qui fundasti terram super stabilitatem 
suam (Ibid. 4f.). Et post paulum : Ab increpatione tua fugient ; a voce tonitrui tui formidabunt 
(Ibid. 7). Et: In loco quem fundasti eis (Ibid. 8). Qui emittis fontes in convallibus (Ibid. 10). Et 
illud : Ut educas panem de terra (Ibid. 14). Si ergo omnia ad Secundam Personam sunt — id est, 
ad Deum — , quomodo in uno versiculo Tertia Persona subito, et extra ordinem, inducitur ? In 

eodem: A voce tonitrui tui formidabunt (Ibid. 7). Habet et in Hebraeo tonitrui tui ; et miror 
quomodo, apud Latinos, scriptorum errore subtractum sit. In eodem : Hoc mare magnum et 
spatiosum manibus (Ibid. 25; "manibus" de codice Alexandrino archaeo). Dicitis in Graeco 
"manibus" non haberi. Et ego novi, sed ex Hebraico et Theodotionis editione in Septuaginta sub 
asterisco additum est. Denique, et in Hebraeo ita scriptum est : ZE HAIAM GADOL UARAB IDAIM, 
quod Aquila sic interpretatus est : auAq ral rcAaxeTa x £ poiv, et omnes interpretes, auxq rj 
OctAaooa rj peyctAq xai eupuxwpoq x £ P°i v - Et hoc secundum Hebraicam dicitur proprietatem 
pexacttopiKtbq, quod quasi expansas manus habeat et in se cuncta suscipiat. In eodem : Ut 
educas panem de terra (Ibid. 14). Pro quo invenisse vos dicitis : ut educat; sed non potest aliud 
ad ipsum, aliud de ipso dici. Aut omnia quasi ad Deum loquebatur Propheta, aut omnia ad alium 
de eo referebat. Quum autem pleraque ad ipsum dirigantur, et ea quae ambigua sunt ad ipsius 
personam dirigenda sunt. In eodem : Herodii domus dux est eorum (Ibid. 17). Pro herodio, 
quod in Hebraeo dicitur ASIDA, Symmachus imva [al. LktTvov], id est, "milvum," interpretatus 
est. Denique et nos ita vertimus in Latinum : Ibi aves nidificabunt ; milvi abies domus est, quod 
scilicet semper in excelsis et arduis arboribus nidos facere consueverit. Unde et Sexta editio 
manifestius interpretata est, Milvo cupressi ad nidificandum. Pro abietibus autem et cupressis, 
in Hebraeo ponitur BARUSIM, quod magis abietes quam Kunapiooouq significat. In eodem : 
Petra refugium erinaciis (Ibid. 18). Pro quo in Hebraeo positum est SPHANNIM, et omnes xoiq 
XOipoypuAAioiq voces simili transtulerunt, exceptis Septuaginta, qui "lepores” interpretati sunt. 
Sciendum autem animal esse non majus ericio, habens similitudinem muris et ursi, unde in 
Palaestina ctpKxopuq dicitur, et magna est in istis regionibus hujus generis abundantia, 
semperque in cavernis petrarum et terrae foveis habitare consueverunt. 

106:66 Centesimo quarto : Dedit terra eorum ranas (Ps. 104:30). Pro quo in Graeco efjrjprjjev 
vos legisse dicitis. Quod potest ita interpretari : "Ebullivit terra eorum ranas" ; sed et in hoc 
nulla est in sensu mutatio ; et nos, antiquam interpretationem sequentes, quod non nocebat, 
mutare noluimus. In eodem : Et contrivit lignum finium eorum (Ibid. 33). Pro quo in Graeco 
invenisse vos dicitis "omne lignum." Sed et hoc additum est, et superfluum. In eodem : 
Quoniam memor fuit verbi sancti sui, quod habuit ad Abraham, puerum suum (Ibid. 42). Pro 
quo in Graeco legisse vos dicitis, ov SiiOexo (Ibid. 9), id est, "quod disposuit." Ita enim et in 
Hebraeo et apud Septuaginta habetur Interpretes : epvrjoOq xou Aoyou xou ayiou auxou, xou 
npoq APpaap xov SouAov a uxou. Ergo quod in Graeco dicitur ov SiiOexo, in hoc loco et 
superfluum est, et radendum. 

106:67 Centesimo quinto : Confitemini Domino, quoniam bonus (Ps. 105:1). Pro quo in Graeco 
legisse vos dicitis : quoniam xpqoro^ id est, suavis. Sed sciendum quod XP Q cjto q et in "bonum" 
et in "suave" [al. "suavem"] verti potest. Denique et in Hebraeo ita scriptum est: CHI TOB, quod 
omnes voce simili transtulerunt : quia bonus. E quo perspicuum est quod xpn 01 ^ "bonus" 
intellegatur. In eodem : Non fuerunt memores multitudinis misericordiae tuae [Ibid. 7]. Dicitis 
quod in Graeco inveneritis : Et non fuerunt memores. "Et" conjunctio superflua est. In eodem: 
Et irritaverunt ascendentes in mare, Mare Rubrum [Ibid. 7]. Pro quo in Graeco invenisse vos 
dicitis : Kotl napaniKpavav, et putatis verbum e verbo debere transferri : "et amaricaverunt." 
Sed haec interpretatio "annullationi" consimilis est, sive "annihilationi." Legite Ezechiel, et 
invenietis napaniKpaopoq "irritationem et exacerbationem" (cf. etiam Ezech. 20:21 : 
napaTTiKpavdv) semper expressum, ubi dicitur oLxoq jiapan:iKpaivu)v, id est, domus exasperans 
(Ezech. 2:5f.,8 ; 3:9, 26f. ; 12:2f.,9,25). In eodem : Et vidit quum tribularentur, et audivit 
orationem eorum (Ps. 105:44). Quicquid extra hoc in Graeco invenisse vos dixistis, superfluum 
est. 

106:68 Centesimo sexto : Et statuit procellam ejus in auram, et siluerunt fluctus ejus (Ps. 
106:29). Hoc ergo quod pro isto in Graeco invenisse vos dicitis : xai enexipnoev xfj Kaxaiyifii 
auxrjq, mi. Eaxq elq aupav [lectio paululum varians], superfluum est. In eodem : Et deduxit eos 
in portum voluntatis eorum (Ibid. 30). Pro quo invenisse vos dicitis : In portum voluntatis suae. 
Sed in Hebraeo non habet EPHSAU, quod "voluntatis suae" significat, sed EPHSAM, quod 
"voluntatis eorum" sonat. 

106:69 Centesimo septimo : Exsurge, gloria mea (Ps. 107:3). Quod dicitis in Latino non esse, 
recte in isto Psalmo non habet, quia nec apud Hebraeos nec apud ullum Interpretum reperitur, 
sed habetur in quinquagesimo sexto Psalmo (Ps. 56:9), de quo mihi videtur a quodam in istum 
locum esse translatum. In eodem : Mihi alienigenae amici facti sunt (Ps. 107:10). Pro quo in 
Graeco invenisse vos dicitis unexctyqoav, hoc est, "subditi sunt." Sed hoc in quinquagesimo nono 
Psalmo (Ps. 59:10) scriptum est ; in praesenti (Ps. 107:10) autem ita apud omnes invenimus 
Translatores, epoi &AA6(j)uAoiect)iAiaoav (Ps. 107:10 [ecftiAiaoav {aoristos verbi (jxAictiju)} = varia 
lectio pro un£TCtyr)oav]9), id est, amici facti sunt, quod Hebraice dicitur ETHROHE. 

106:70 Centesimo nono : Virgam virtutis tuae emittet Dominus e Sion (Ps. 109:2). Dicitis vos in 
Graecis codicibus non legisse "virtutis tuae," quod manifeste et in Hebraeo et in Septuaginta 
Interpretibus habet. In eodem : Dominare in medio inimicorum tuorum (Ibid. 2). Dicitis in 
Graeco legi : et dominare. Sed hoc nec in Hebraeo habetur nec apud Septuaginta, et superfluum 
est. 

106:71 Centesimo decimo : Confitebor tibi, Domine, in toto corde (Ps. 110:1). In Graeco 
invenisse vos dicitis : in toto corde meo. Sed et hoc hic superfluum est. 

106:72 Centesimo tertio decimo : Deus autem noster in caelo (Ps. 113:11). Pro quo Graeco 
legisse vos dicitis : in caelo et in terra. Sed et hoc superfluum est. 

106:73 Centesimo quarto decimo : Et in diebus meis invocabo te (Ps. 114:2). Dicitis quod in 
Graeco non sit "te," et bene ; e vestris quoque codicibus eradendum est. In ipso : Placebo 
Domino in regione vivorum (Ibid. 9). Pro quo in Graeco legisse vos dicitis : Placebo in conspectu 
Domini. Sed hoc superfluum est. 

106:74 Centesimo septimo decimo : Et in nomine Domini, quia ultus sum in eos (Ps. 117:10). 
Dicitis "quia" in Graecis codicibus non inveniri ; sed in Latinis sub asterisco legendum est. 

106:75 Centesimo octavo decimo : Et meditabar in mandatis tuis quae dilexi (Ps. 118:47). In 
Graeco, "vehementer" additum legisse vos dicitis ; sed hoc superfluum est. In eodem : Levavi 
manus meas ad mandata tua, quae dilexi (Ibid. 48). In Graeco legisse vos dicitis : "ad mandata 
tua quae dilexi [vehementer]," sed et hoc superfluum est. In eodem : Cogitavi vias meas (Ibid. 
59). In Graeco, "[juxta] vias tuas" legisse vos dicitis, sed hoc superfluum est, et rectius "meas" 
legitur. In eodem : Et verti pedes meos in testimonia tua (Ibidem). In Graeco legisse vos dicitis, 
"et averti." Sed et hoc superfluum est. In eodem : Ego autem in toto corde scrutabor mandata 
tua (Ibid. 69). In Graeco, "in toto corde meo" legisse vos dicitis : sed hic "meo" superfluum est. 
In eodem : Anima mea in manibus meis semper ; et legem tuam non sum oblitus (Ibid. 109). 
Pro quo in Graeco legisse vos dicitis, "Anima mea in manibus tuis semper." Sed sciendum et 
apud Hebraeos et apud Septuaginta et omnes alios Interpretes scriptum esse "in manibus meis," 
et non "in manibus tuis," quod Hebraice dicitur BACHAFFI ; et omnes apud Graecos Ecclesiastici 
Interpretes istum locum sic edisserunt, et est, breviter, hic sensus : "Cottidie periclitor, et quasi 
in manibus meis sanguinem meum porto, et tamen legem tuam non obliviscor." In eodem : 
Exitus aquarum deduxerunt oculi mei, quia non custodierunt legem tuam (Ps. 118:136). Pro quo 

in Graeco legisse vos dicitis, "quia non custodivi legem tuam." Sed hoc superfluum est, quia et 
in Hebraeo legitur : Rivi aquarum fluebant de oculis meis, quia non custodierunt legem tuam. In 
eodem : Pronuntiabit lingua mea eloquium tuum (Ibid. 172). Pro pronuntiabit, in Graeco 
4>0£yf;£xai [= varia lectio pro LXX 4>0ey£;aixo]9 vos legisse dixistis ; quod verbum, sive dicas 
"pronuntiabit" sive "effabitur" sive "loquetur," id ipsum significat. Denique et nos de Hebraeo 
ita vertimus : Loquetur lingua mea sermonem tuum (Ps. 118:172, juxta Hebraeos). 

106:76 Centesimo nono decimo : Domine, libera animam meam a labiis iniquis, a lingua dolosa 
(Ps. 119:2). In Graeco legisse vos dicitis : "et a lingua dolosa." "Et" superfluum est. 

106:77 Centesimo vigesimo sexto : Beatus vir qui implebit desiderium suum ex ipsis (Ps. 126:5). 
In Graeco dicitis "vir" non haberi, quod manifestissime et in Hebraeo et in Septuaginta 
Interpretibus continetur. 

106:78 Centesimo vigesimo nono, Propter legem tuam sustinui te, Domine (Ps. 129:4). Dicitis 
vos in Graeco invenisse, "Propter nomen tuum" ; et nos confitemur plura exemplaria sic reperiri. 
Sed quia veritati studemus, quid in Hebraeo sit, simpliciter debemus dicere : pro "nomine" sive 
"lege," apud eos legitur THIRA, quod Aquila interpretatus est 4>6(3ov, hoc est "timorem," 
Symmachus et Theodotion vopov, id est, "legem," putantes THORA propter litterarum 
similitudinem Jod { ■ } et Waw { i }, quae tantum magnitudine distinguuntur. Quinta Editio 
"terrorem" interpretata est ; Sexta, "verbum." 

106:79 Centesimo trigesimo primo : Sicut juravit Domino, votum vovit Deo Jacob (Ps. 131:2). 
Pro eo quod nos interpretati sumus "votum vovit," in Graeco quSjaxo legisse vos dicitis et putatis 
interpretari debuisse "oravit." Sed hoc male : euxn enim, pro locorum qualitate, et "orationem" 
et "votum" significat, secundum illud : Redde Deo vota tua (Ps. 49:14 ; sed ibi "Deo" = LXX "xu> 
'YiJjioxu)," non "xu> 0£to" !), id est, xaq euxaq oou. 

106:80 Centesimo trigesimo quinto : Qui fecit luminaria magna (Ps. 135:7). Dicitis quia in 
Graeco inveneritis : magna solus. Sed hoc de superiori versiculo est, ubi legimus : Qui fecit 
mirabilia magna solus (Ibid. 4). Ibi ergo legendum est, et hic, quasi superfluum, non scribendum. 

106:81 Centesimo trigesimo septimo : Quoniam magnificasti super omne, nomen sanctum 
tuum (Ps. 137:2). In Graeco repperisse vos dicitis : super omnes. Sed in Septuaginta ita legitur : 
oxi epeyctAuvaq eru nav xo ovopa xo ayiov oou [ayiov = varia lectio pro Aoyiov],9 sicuti et nos in 
Latinum vertimus. Ceterum, apud Hebraeos ita esse cognoscite : Quia magnificasti super omne 
nomen tuum, Verbum tuum. Juxta editionem autem Latinam, hic sensus est : "Quoniam 
magnificasti super omne nomen" — hoc est, quod in caelo et in terra dici potest sanctum — 
"filium tuum." 

106:82 Centesimo trigesimo octavo : Quia non est sermo in lingua mea (Ps. 138:4). Pro quo in 
Graeco legisse vos dicitis, "Quia non est dolus in lingua mea," quod solum Sexta editio 
interpretata est. Ceterum, et apud Septuaginta et apud omnes Interpretes et ipsum Hebraicum, 
vel AaAiav vel Aoyov, id est "eloquium" et "verbum," scriptum habet. Denique Hebraice MALA 
dicitur. 

106:83 Centesimo trigesimo nono : Funes extenderunt in laqueum (Ps. 139:6). Pro quo in 
Graeco invenisse vos dicitis : Funes extenderunt laqueum pedibus meis. Sed hoc in loco 
superfluum est. In eodem pro eo quod est "Habitabunt recti cum vultu tuo" (Ibid. 14), in Graeco 
repperisse vos dicitis : Et habitabunt. Sed hic "et" conjunctio superflua est. 

106:84 Centesimo quadragesimo : Dissipata sunt ossa nostra secus infernum (Ps. 140:7). Pro 
quo in Graeco legisse vos dicitis : ossa eorum. Sed et hoc superfluum est. 

106:85 Centesimo quadragesimo sexto : Nec in tibiis viri beneplacitum erit ei (Ps. 146:10). Pro 
"ei," "Domino" legisse vos dicitis ; quod non habetur. 

106:86 Ideo autem, quod et vos in fine schedulae quaeritis, et sanctus filius meus Avitus 
frequenter efflagitat, quomodo Graeca interpretanda sint verba, breviter annotavi. Neopqvia 
mensis exordium est, quod nos secundum Latinae linguae proprietatem "kalendas" possumus 
dicere. Verum quia apud Hebraeos mensis secundum lunae cursum supputatur, et apud Graecos 
pqvr| "luna" dicitur, veopqvia quasi "nova luna" appellatur. 'Eprjpoq autem "desertum" vel 
"solitudinem" significat, Opovoq "sedem" vel "solium," vuKiiKopaS;, ut diximus, noctuam. 
Kuvopuia non, ut Latini interpretati sunt, "musca canina" dicitur, per u Graecam litteram, sed 
juxta Hebraicam intellegentiam per 5i4>0oyyov debet scribi oi, ut sit xoivopuia, id est, "omne 
muscarum genus," quod Aquila nctvpiKxov, id est, “omnimodam muscam" interpretatus est. 
Aafjeuirjpiov autem, pro quo Latinus "asciam" vertit, nos genus ferramenti interpretamur, quo 
lapides dolantur. Denique ex Hebraeo vertentes ita diximus : Et nunc scalpturas ejus pariter, 
bipenne et dolatoriis deraserunt (Ps. 73:6, juxta Hebraeos). Aafjeuirjpiov ergo "dolatorium" dici 
potest. 

{107} 

Epistola CVII 


(alias 7; scripta eodem an. 403) 


Ad Laetam de institutione filiae 


Laetam hortatur, ut filiam jam inde ab ipsis incunabulis instituat ad pietatem Christianam, in 
quam rem de cultu, de victu, deque probe instituenda adolescentia : de studio Scripturarum, et 
cavendis apocryphis, saluberrima tradit praecepta. 

107:1 Beatus apostolus Paulus, scribens ad Corinthios et rudem Christi Ecclesiam sacris 
instituens [al. instruens] disciplinis, inter cetera mandata hoc quoque posuit [al. proposuit], 
dicens : Si qua mulier habet virum infidelem : et hic consentit habitare cum ea, non dimittat 
virum suum. Sanctificatus est enim vir infidelis per mulierem fidelem, et sanctificata est mulier 
infidelis in viro fideli. Alioquin filii vestri immundi essent, nunc autem mundi sunt (1. Cor. 7:13 
et 14). Si cui forte hactenus videbantur nimium disciplinae vincula laxata, et praeceps indulgentia 
praeceptoris, consideret domum patris tui, clarissimi quidem et eruditissimi viri, sed adhuc 
ambulantis in tenebris, et intelleget consilium Apostoli illuc profecisse, ut radicis amaritudinem, 
dulcedo fructuum compensaret, et viles virgulae balsama pretiosa sudarent. Tu es nata de impari 
matrimonio : de te et Toxotio meo Paula generata est. Quis hoc crederet, ut Albini Pontificis 
neptis de repromissione matris [al. martyris] nasceretur : ut praesente et gaudente avo, parvulae 
adhuc lingua balbutiens Christi ALLELUIA resonaret, et virginem Dei in suo gremio senex 
nutriret ? Et bene feliciterque exspectavimus. Sancta et fidelis domus unum sanctificat 
infidelem. Jam candidatus est fidei, quem filiorum et nepotum credens turba circumdat. Ego 
puto etiam ipsum juvenem, si habuisset talem cognationem, potuisse in Christum credere. 

Despuat licet, et irrideat epistolam meam, et me vel stultum, vel insanum clamitet, hoc et gener 
ejus faciebat antequam crederet. Fiunt, non nascuntur Christiani. Auratum squalet Capitolium. 
Fuligine et aranearum telis omnia Romae templa cooperta sunt. Movetur urbs sedibus suis, et 
inundans populus ante delubra semiruta, currit ad Martyrum tumulos. Si non extorquet fidem 
prudentia, extorqueat saltem verecundia. 

107:2 Hoc Laeta, religiosissima in Christo filia, dictum sit, ut non desperes parentis salutem, et 
eadem fide qua meruisti filiam, et patrem recipias, totaque [al. totiusque] domus beatitudine 
perfruaris, sciens illud a Domino repromissum : Quae apud homines impossibilia, apud Deum 
possibilia sunt (Luc. 18:27). Numquam est sera conversio [Ms. confessio]. Latro de cruce transiit 
ad paradisum : Nabuchodonosor rex Babylonis, post efferationem corporis et cordis, et 
balluarum in eremo convictum, mentem recepit humanam. Et, ut omittam vetera, ne apud 
incredulos nimis fabulosa videantur ante paucos annos propinquus vester Graecus, nobilitatem 
patritiam nomine sonans, quum Praefecturam gereret [Mss. regeret]. Urbanam, nonne specum 
Mithrae, et omnia portentosa simulacra, quibus Corax, Nymphus [al. Nyphus, et Gryphus], Miles, 
Leo, Perses, Helios, Dromo, Pater initiantur [al. innitebantur], subvertit, fregit, excussit : et his 
quasi obsidibus ante praemissis, impetravit baptismum Christi. Solitudinem patitur et in Urbe 
gentilitas. Dii quondam nationum cum bubonibus et noctuis in solis culminibus remanserunt. 
Vexilla militum, crucis insignia sunt. Regum purpuras et ardentes diadematum gemmas, patibuli 
salutaris pictura condecorat. Jam /Egyptius Serapis factus est Christianus. Marnas Gazae luget 
inclusus, et eversionem templi jugiter pertimescit [al. pertremiscit]. De India, Perside, /Ethiopia, 
monachorum cottidie turbas suscipimus. Deposuit pharetras Armenius, Hunni discunt 
Psalterium, Scythiae frigora fervent calore fidei : Getarum rutilus et flavus exercitus, Ecclesiarum 
circumfert tentoria ; et ideo forsitan contra nos aequa pugnant acie, quia pari religione confidunt. 

107:3 Paene lapsus sum ad aliam materiam, et currente rota, dum urceum facere cogito, 
amphoram finxit manus. Propositum enim mihi erat, sanctae Marcellae, et tuis precibus invitato 
[al. invitatum] ad matrem, id est, ad te sermonem dirigere, et docere quomodo instituere 
Paulam nostram debeas, quae prius Christo consecrata est, quam genita : quam ante vovisti, 
quam utero concepisti. Vidimus aliquid temporibus nostris de Prophetalibus libris : Anna 
sterilitatem alvi, fecunditate mutavit (1. Reg. 1). Tu luctuosam fecunditatem, vitalibus liberis [al 
libris] commutasti. Fidens loquor, accepturam te filios, quae primum fetum Domino reddidisti. 
Ista sunt primogenita, quae offeruntur in lege (Exod. 1:3). Sic natus est Samuel, sic ortus Samson 
est (Judic. 13), sic Joannes Baptista [Ms. propheta] ad introitum Mariae exsultavit, et lusit (Luc. 
1). Audiebat enim verba Domini per os Virginis, pertonantis : et de utero matris in occursum ei 
gestiebat erumpere. Igitur quae de repromissione nata est, dignam habeat ortu suo 
institutionem parentum. Samuel nutritur in Templo, Joannes in solitudine praeparatur. Ille sacro 
crine venerabilis est, vinum et siceram non bibit ; adhuc parvulus cum Domino sermocinatur. 
Hic fugit urbes, zona pellicea cingitur, locustis alitur ac meile silvestri : et in typum paenitentiae 
praedicandae, tortuosissimi animalis (Cameli) vestitur exuviis. 

107:4 Sic erudienda est anima, quae futura est templum Dei. Nihil aliud discat audire, nihil 
loqui, nisi quod ad timorem Dei pertinet. Turpia verba non intellegat, cantica mundi ignoret : 
adhuc tenera lingua, Psalmis dulcibus imbuatur. Procul sit aetas lasciva puerorum : ipsae puellae 
et pedissequae a saecularibus consortiis arceantur, ne quod male didicerint, pejus doceant. Fiant 
ei litterae vel buxeae, vel eburneae, et suis nominibus appellentur. Ludat in eis, ut et lusus ejus 
eruditio sit. Et non solum ordinem teneat litterarum, et memoria nominum in canticum 
transeat ; sed ipse inter se crebro ordo turbetur, et mediis ultima, primis media misceantur, ut 
eas non sono tantum, sed et visu noverit : Quum vero c' perit trementi manu stilum in cera 

ducere, vel alterius superposita manu teneri regantur articuli, vel in tabella sculpantur elementa, 
ut per eosdem sulcos inclusa marginibus trahantur vestigia, et foras non queant evagari. 
Syllabas jungat ad praemium : et quibus illa aetas delectari [I. deliniri] potest, munusculis 
invitetur. Habeat et in discendo socias, quibus invideat : quarum laudibus mordeatur. Non est 
objurganda, si tardior sit, sed laudibus excitandum ingenium, ut et vicisse gaudeat, et victa 
doleat. Cavendum in primis, ne oderit studia, ne amaritudo eorum praecepta in infantia, ultra 
rudes annos transeat. Ipsa nomina, per quae consuescit paulatim verba contexere, non sint 
fortuita, sed certa, et coacervata de industria, Prophetarum videlicet atque Apostolorum, et 
omnis ab Adam Patriarcharum series, de Matthaeo Lucaque descendat, ut dum aliud agit, futurae 
memoriae praeparetur. Magister probae aetatis et vitae, eruditionisque est eligendus, nec puto 
erubescet vir doctus id facere in propinqua, vel in nobili virgine, quod Aristoteles fecit in Philippi 
filio, ut ipse librariorum utilitate initia traderet litterarum. Non sunt contenenda quasi parva, 
sine quibus magna constare non possunt. Ipse elementorum sonus, et prima institutio 
praeceptorum, aliter de erudito, aliter de rustico ore profertur. Unde et tibi est providendum, 
ne ineptis blanditiis feminarum, dimidiata dicere verba filia consuescat, et in auro atque purpura 
ludere : quorum alterum linguae, alterum moribus officit : ne discat in tenero, quod ei postea 
dediscendum est. Graecorum eloquentiae multum ab infantia sermo matris contulisse scribitur. 
Hortensii oratio in paterno sinu [al. inter paternos sinus] coaluit. Difficulter eraditur, quod rudes 
animi praebiberunt. Lanarum conchylia quis in pristinum colorem [al. candorem] revocet ? Rudis 
[al. Recens] testa diu et saporem retinet et odorem, quo primum imbuta est. Graeca narrat 
historia, Alexandrum potentissimum regem, orbisque domitorem, et in moribus, et in incessu, 
Leonidis paedagogi sui non potuisse carere vitiis, quibus adhuc parvulus fuerat infectus. 
PROCLIVIS est enim malorum aemulatio, et quorum virtutes assequi nequeas, cito imitaris vitia. 
Nutrix ipsa non sit temulenta, non lasciva, non garrula : habeat modestam gerulam, nutricium 
gravem. Quum avum viderit, in pectus ejus transiliat, collo dependeat, nolenti ALLELUIA 
decantet. Rapiat eam avia, patrem risibus cognoscat, sit omnibus amabilis ; et universa 
propinquitas rosam ex se natam gaudeat. Discat statim quam habeat et alteram aviam, quam 
amitam : cui imperatori, cui exercitui tyruncula nutriatur. Illas desideret, ad illas tibi minitetur 
abscessum. 

107:5 Ipse habitus et vestitus doceat eam, cui promissa sit. Cave ne aures ejus perfores, ne 
cerussa et purpurisso consecrata Christo ora depingas, nec collum auro et margaritis premas, 
nec caput gemmis oneres, nec capillum irrufes, et ei aliquid de gehennae ignibus auspiceris. 
Habeat alias margaritas, quibus postea venditis, emptura est pretiosissimum margaritum. 
Praetextata nobilissima quondam femina, jubente viro Hymetio, qui patruus Eustochii virginis 
fuit, habitum ejus, cultumque mutavit, et neglectum crinem mundano more texuit, vincere 
cupieos et virginis propositum, et matris desiderium. Et ecce sibi eadem nocte cernit in somnis 
venisse Angelum terribili facie [al. voce] minitantem poenas, et haec verba frangentem : Tu ne 
ausa es viri imperium praeferre Christo ? Tu caput virginis Dei, tuis sacrilegis attrectare manibus, 
quae jam nunc arescent, ut sentias excruciata quid feceris, et finito mense quinto, ad inferna 
ducaris [al. duceris]. Sin autem perseveraveris in scelere, et marito simul orbaberis, et filiis. 
Omnia per ordinem expleta sunt, et seram miserae paenitentiam velox signavit interitus. Sic 
ulciscitur Christus violatores templi sui : sic gemmas et pretiosissima ornamenta defendit. Et 
hoc rettuli, non quod insultare velim calamitatibus infelicium ; sed ut moneam, cum quanto 
metu et cautione servare debeas, quod Deo spopondisti. 

107:6 Heli Sacerdos offendit Deum ob vitia liberorum (I. Reg. 1 et 4). Episcopus fieri non potest, 
qui filios habuerit luxuriosos, et non subditos (1. Tim. 3). At e contrario de muliere scribitur, 
quod salva fiet per filiorum generationem, si permanserint [al. permanserit] in fide, et caritate, 

et sanctificatione, cum pudicitia (I. Tim. 2:15). Si perfecta aetas et sui juris imputatur parentibus, 
quanto magis lactens et fragilis, quae juxta sententiam Domini, ignorat dexteram et sinistram, id 
est, boni et mali differentiam ? Si sollicita provides, ne filia percutiatur a vipera ; cur non eadem 
cura provideas, ne feriatur a malleo universae terrae (Jer. 50:23) ; ne bibat de aureo calice 
Babylonis ; ne egrediatur cum Dina, et velit videre filias regionis alienae (Gen. 34:1), ne ludat 
pedibus, ne trahat tunicas ? Venena non dantur, nisi meile circumlita, et vitia non decipiunt, nisi 
sub specie umbraque virtutum. Et quomodo, inquies, peccata patrum filiis non redduntur, nec 
filiorum parentibus ; sed anima, quae peccaverit, ipsa morietur (Ezech. 18:20) ? Hoc de his 
dicitur, qui possunt sapere, de quibus in Evangelio scriptum est : /Etatem habet, loquatur pro 
se (Joan. 9:21). Qui autem parvulus est, et sapit ut parvulus, donec ad annos sapientiae veniat, 
et Pythagorae littera eum perducat ad bivium, tam bona ejus quam mala parentibus imputantur. 
Nisi forte aestimas Christianorum filios, si baptisma non acceperint, ipsos tantum reos esse 
peccati, et non etiam scelus referri ad eos, qui dare noluerint, maxime eo tempore, quo 
contradicere non poterant qui accepturi erant, sicut e regione salus infantium, majorum lucrum 
est. Offere necne filiam, potestatis tuae fuit (quanquam alia sit tua condicio, quae) prius eam 
vovisti, quam conciperes) ut autem oblatam non neglegas, ad periculum tuum pertinet. Qui 
claudam et mutilam, et qualibet sorde maculatam obtulerit hostiam, sacrilegii reus est (Deut. 
15), quanto magis qui partem corporis sui, et illibatae animae puritatem regis amplexibus parat, 
si neglegens fuerit, punietur ? 

107:7 Postquam grandiuscula esse coeperit, et in exemplum sponsi sui crescere sapientia, 
aetate, et gratia apud Deum et homines, pergat ad templum veri Patris cum parentibus suis ; sed 
cum illis non egrediatur e templo. Quaerant eam in itinere saeculi, inter turbas et frequentiam 
propinquorum, et nusquam alibi reperiant (Luc. 2), nisi in adyto Scripturarum, Prophetas et 
Apostolos de spiritualibus nuptiis sciscitantem. Imitetur Mariam, quam Gabriel solam in 
cubiculo suo repperit, et ideo forsitan timore perterrita est, quia virum, quem non solebat, 
aspexit. /Emuletur eam, de qua dicitur : Omnis gloria ejus filiae regis ab intus (Ps. 44:14). 
Loquatur et ipsa dilecto [al. electo], caritatis jaculo vulnerata : Introduxit me rex in cubiculum 
suum (Cant. 1:3). Nunquam exeat foras, ne inveniant eam qui circumeunt civitatem ; ne 
percutiant et vulnerent, et auferant theristrum pudicitiae, et nudam in sanguine derelinquant : 
quin potius quum aliquis ostium ejus pulsaverit, dicat : Ego murus, et ubera mea turris. Lavi 
pedes meos, non possum inquinare eos (Cant. 8:10; et 5:3). 

107:8 Non vescatur in publico, id est, in parentum convivio, ne videat cibos quos desideret. Et 
licet quidam putent majoris esse virtutis, praesentem contemnere voluptatem : tamen ego 
arbitror securioris continentiae esse, nescire quod quaeras. Legi quondam in scholis puer : /Egre 
reprehendas, quod sinis consuescere. Dicat jam nunc et vinum non bibere, in quo est luxuria. 
Ante annos robustae aetatis, periculosa est teneris, et gravis abstinentia. Usque ad id tempus, si 
necessitas postulaverit, et balneas adeat, et vino utatur modico propter stomachum, et carnium 
edulio sustentetur, ne prius deficiant pedes, quam currere incipiant. Et hoc dico juxta 
indulgentiam, non juxta imperium, timens debilitatem, non docens luxuriam. Alioqui quod 
Judaica superstitio ex parte facit in rejectione quorumdam animalium atque escarum, quod et 
Indorum Brachmani, et /Egyptiorum Gymnosophistae in polentae et orizae, et pomorum solo 
observant cibo, cur virgo Christi non faciat in toto ? Si tanti vitrum, quare non majoris sit pretii 
margaritum ? Quae nata est ex promissione, sic vivat, ut illi vixerunt, qui de repromissione 
generati sunt. /Equa gratia aequum habeat et laborem. Surda sit ad organa. Tibia, lyra, cithara, 
cur facta sint, nesciat. 

107:9 Reddat tibi pensum cottidie de Scripturarum floribus carptum. Discat Graecorum 
versuum numerum. Sequatur statim Latina eruditio : quae si non ab initio os tenerum 
composuerit, in peregrinum sonum lingua corrumpitur, et externis vitiis sermo patrius 
sordidatur. Te habeat magistram, te rudis imitetur infantia. Nihil in te, et patre suo videat, quod 
si fecerit, peccet. Mementote vos parentes virginis, et magis eam exemplis doceri posse, quam 
voce. Cito flores pereunt, cito violas et lilium et crocum pestilens aura corrumpit. Nunquam 
absque te procedat in publicum. Basilicas Martyrum et Ecclesias sine matre non adeat. Nullus 
ei juvenis, nullus cincinnatus arrideat Vigiliarum dies et solemnes pernoctationes sic virguncula 
nostra celebret, ut ne transverso quidem ungue a matre discedat. Nolo de ancillulis suis aliquam 
plus diligat, cujus crebro auribus insusurret. Quicquid uni loquitur, hoc omnes sciant. Placeat ei 
comes, non compta atque formasa, quae liquido gutture carmen dulce moduletur ; sed gravis, 
pallens, sordidata, subtristis. Praeponatur ei probae fidei, et morum ac pudicitiae virgo veterana, 
quae illam doceat, et assuescat exemplo ad orationes et Psalmos nocte consurgere ; mane 
hymnos canere, Tertia, Sexta, Nona hora stare in acie quasi bellatricem Christi, accensaque 
lucernula reddere sacrificium vespertinum. Sic dies transeat, sic nox inveniat laborantem. 
Orationi lectio, lectioni succedat oratio. Breve videbitur tempus, quod tantis operum 
varietatibus occupatur. 

107:10 Discat et lanam facere, tenere colum, ponere in gremio calathum, rotare fusum, stamina 
pollice ducere. Spernat bombycum telas, Serum vellera, et aurum in filia lentescens. Talia 
vestimenta paret, quibus pellatur frigus, non quibus vestita corpora nudentur. Cibus ejus 
olusculum sit et simila, raroque pisciculi. Et ne gulae praecepta longius traham, de quibus in alio 
loco locutus sum plenius, sic comedat, ut semper esuriat : ut statim post cibum possit legere et 
psallere. Displicent mihi, in teneris maxime aetatibus, longa et immoderata jejunia, in quibus 
junguntur hebdomades, et oleum in cibo, ac poma vetantur. Experimento didici, asellum in via, 
quum lassus fuerit, diverticula quaerere. Faciant hoc cultores Isidis et Cybeles, qui gulosa 
abstinentia Phasides aves, ac fumantes turtures vorant, ne scilicet Cerealia dona contaminent. 
Hoc in perpetuum jejunium praeceptum sit, ut longo itineri vires perpetes superent : ne in prima 
mentione currentes, corruamus in mediis. Ceterum, ut ante scripsi, in Quadragesima 
continentiae vela pandenda sunt, et tota aurigae retinacula equis laxanda properantibus. 
Quamquam alia sit condicio saecularium, alia Virginum ac Monachorum. Saecularis homo in 
Quadragesima ventris ingluviem decoquit, et in cochlearum morem succo victitans suo, futuris 
dapibus ac saginae aqualiculum parat. Virgo et Monachus sic in Quadragesima suos dimittant 
[al. admittant] equos, ut sibi meminerint semper esse currendum. Finitus labor major, infinitus 
moderatior est. Ibi enim respiramus, hic perpetuo incedimus. 

107:11 Si quando ad suburbana pergis, domi filiam non relinquas ; nesciat sine te nec possit 
vivere, et quum sola fuerit, pertimescat. Non habeat colloquia saecularium, non malarum 
virginum contubernia. Non intersit nuptiis servulorum, nec familiae perstrepentis lusibus 
misceatur. Scio praecepisse quosdam, ne virgo Christi cum eunuchis lavet, nec cum maritis 
feminis : quia alii non deponunt [al. deponant], animos virorum, aliae tumentibus uteris, 
praeferunt [al. praeferant], foeditatem. Mihi omnino in adulta virgine lavacra displicent, quae 
seipsam debet erubescere, et nudam videre non posse. Si enim vigiliis et jejuniis macerat corpus 
suum, et in servitutem redigit ; si flammam libidinis et incentiva ferventis aetatis exstinguere 
cupit continentiae frigore ; si appetitis sordibus turpare [al. turbare] festinat naturalem 
pulchritudinem : cur e contrario balnearum fomentis sopitos ignes suscitat ? 

107:12 Pro gemmis et serico divinos Codices amet, in quibus non auri et pellis Babylonicae 
vermiculata pictura ; sed ad fidem placeat emendata et erudita distinctio. Discat primo 

Psalterium, his se canticis avocet, et in Proverbiis Salomonis erudiatur ad vitam. In Ecclesiaste 
consuescat, quae mundi sunt, calcare. In Job virtutis et patientiae exempla sectetur. Ad 
Evangelia transeat, nunquam ea positura de manibus. Apostolorum Acta, et Epistolas tota cordis 
imbibat voluntate. Quumque pectoris sui cellarium his opibus locupletaverit, mandet memoriae 
Prophetas, Heptateuchum [al. Pentateuchum], et Regum, et Paralipomenom libros, Esdrae 
quoque et Esther volumina. Ad ultimum sine periculo discat Canticum Canticorum ; ne si in 
exordio legerit, sub carnalibus verbis, spiritualium nuptiarum epithalamium non intellegens, 
vulneretur. Caveat omnia apocrypha. Et si quando ea non ad dogmatum veritatem, sed ad 
signorum reverentiam legere voluerit, sciat non eorum esse, quorum titulis praenotentur : 
multaque his admixta vitiosa, ET GRANDIS esse prudentiae aurum in luto quaerere. Cypriani 
opuscula semper in manu teneat. Athanasii Epistolas et Hilarii libros inoffenso decurrat pede. 
Illorum tractatibus, illorum delectetur ingeniis, in quorum libris pietas fidei non vacillet. Ceteros 
sic legat, ut magis judicet quam sequatur. 

107:13 Respondebis : Quomodo haec omnia mulier saecularis, in tanta frequentia hominum, 
Romae custodire potero ? Noli ergo subire onus, quod ferre non potes : sed postquam 
ablactaveris eam cum Isaac, et vestieris cum Samuele ; mitte aviae et amitae. Redde 
pretiosissimam gemmam cubiculo Mariae, et cunis Jesu vagientis impone. Nutriatur in 
Monasterio, sit inter Virginum choros, jurare non discat, mentiri sacrilegium putet, nesciat 
saeculum, vivat Angelice, sit in carne sine carne, omne hominum genus sui simile putet. Et, ut 
cetera taceam, certe te liberet servandi difficultate, et custodiae periculo. MELIUS TIBI est 
desiderare absentem, quam pavere ad singula : quid loquatur, cum quo loquatur, cui annuat, 
quem libenter aspiciat. Trade Eustochio parvulam, cujus nunc et ipse vagitus pro te oratio est. 
Trade comitem sanctitatis, futuram heredem. Illam videat, illam amet, illam primis miretur ab 
annis (/Eneid. VIII), cujus et sermo, et incessus, et habitus, doctrina virtutum est. Sit in gremio 
aviae, quae repetat in nepte, quicquid praemisit in filia ; quae longo usu didicit nutrire, servare, 
docere virgines : in cujus corona centenarii cottidie numeri castitas texitur. Felix virgo, felix 
Paula Toxotii, QU/E PER AVI/E amitaeque virtutes nobilior est sanctitate, quam genere. O si tibi 
contingeret videre socrum et cognatam tuam, et in parvis corpusculis ingentes animos intueri : 
pro insita tibi pudicitia non ambigerem, quin praecederes filiam, et primam Dei sententiam, 
secunda Evangelii lege mutares. Ne [al. Nec] tu parvipenderes aliorum desideria liberorum ; 
sed teipsam magis offerres Deo. Sed quia tempus est amplexandi, et tempus longe fieri a 
complexibus : et uxor non habet potestatem corporis sui (1 Cor. 7:4) : et unusquisque in qua 
vocatione vocatus est, in ea permaneat in Domino : et qui sub jugo est, ita debet currere, ne in 
luto comitem derelinquat, totum redde in sobole, quod in te interim distulisti. Anna filium quem 
Deo voverat (1 Reg. 1), postquam obtulit in Tabernaculo, nunquam recepit : indecens arbitrata, 
ut futurus Propheta in ejus domo cresceret ; quae adhuc alios filios habere cupiebat. Denique 
postquam concepit et peperit, non est ausa ad Templum accedere, et vacua apparere coram 
Domino, nisi prius redderet quod debebat : talique immolato sacrificio, reversa domum, 
quinque liberos sibi genuit, quia primogenitum Deo pepererat. Miraris felicitatem sanctae 
mulieris ? Imitare fidem. Ipse, si Paulam miseris, et magistrum me et nutricium spondeo. 
Gestabo humeris, balbutientia senex verba formabo, multo gloriosior mundi Philosopho : qui 
non regem Macedonum Babylonio periturum veneno ; sed ancillam et sponsam Christi erudiam, 
regnis caelestibus offerendam. 

{ 108 } 

Epistola CVIII 

(alias 27 ; scripta anno 404) 


Ad Eustochium Virginem, Epitaphium Paulae matris 


Paulae vitam enarrat, quam primum a generis nobilitate, tum vero maxime ob animi virtutem 
laudat, quod Toxotio marito defuncto, totam se Deo voverit, et in sancto proposito diu Romae 
vixerit. Deinde ejus iter diligentissime describit, quo peragratis sacris Judaeae locis, atque /Egypto 
Alexandriam usque, in Bethleem consedit. Ibi quae exstruxit Virginum monasteria, quibusque 
exemplis ac praeceptis rexerit, declarat, ejusdem humilitatem, patientiam, contemptum saeculi, 
in pauperes atque aegrotos caritatem, Divinarum Scripturarum scientiam, ac fidei puritatem, 
atque alias passim virtutes cumulatissimas praedicat. Denique ejus mortem et funera copiose 
describit. 

108:1 Si cuncta corporis mei membra verterentur in linguas, et omnes artus humana voce 
resonarent, nihil dignum sanctae ac venerabilis Paulae virtutibus dicerem. Nobilis genere, sed 
multo nobilior sanctitate : potens quondam divitiis, sed nunc Christi paupertate insignior ; 
Graecorum stirps, soboles Scipionum, Pauli heres, cujus vocabulum trahit, Martiae Papyriae 
matris Africani vera et germana progenies, Romae praetulit Bethleem, et auro tecta fulgentia, 
informis luti vilitate mutavit. Non maeremus, quod talem amisimus ; sed gratias agimus, quod 
habuimus, immo habeamus. Deo enim vivunt omnia ; ET QUIDQUID revertitur ad Dominum, in 
familiae numero computatur. Quamquam amissio illius, caelestis domus habitatio sit ; quae 
quamdiu in corpore fuit, peregrinata est a Domino (2. Cor. 5), et voce semper flebili querebatur, 
dicens : Heu mihi, quia peregrinatio mea prolongata est, habitavi cum habitantibus Cedar, 
multum peregrinata est anima mea (Ps. 19:5), Nec mirum si planxerit se versari in tenebris (hoc 
enim Cedar interpretatur) quum mundus in maligno positus sit ; et sicut tenebrae illius, ita et 
lumen ejus (Ps. 138:12) ; luxque in tenebris luceat (Joan. 1:5) et tenebrae eam non 
comprehenderunt Unde et illud crebrius inferebat, Advena sum et peregrina sicut omnes patres 
mei (Ps. 38:13). Et iterum ; Cupio dissolvi, et esse cum Christo (Philipp. 1:23). Quoties autem 
infirmitate corpusculi (quam incredibili abstinentia), et duplicatis contraxerat jejuniis) vexabatur, 
hoc in ore volvebat : Subjicio corpus meum, et in servitutem redigo, ne aliis praedicans, ipsa 
reproba inveniar (1. Cor. 9:27). Et: Bonum est vinum non bibere, et carnem non manducare 
(Rom. 14:21). Et: Humiliavi in jejunio animam meam (Ps. 34:13). Et, Totum lectum meum 
versasti in infirmitate mea (Ps. 40). Et, Versata sum in miseria, dum mihi configitur spina (Ps. 
31). Atque inter doloris aculeos, quos mira patientia sustinebat, quasi apertos sibi caelos 
aspiceret, loquebatur : Quis dabit mihi pennas sicut columbae, et volabo, et requiescam ? (Ps. 
54:7) 

108:2 Testor Jesum et Sanctos ejus, ipsumque proprium Angelum, qui custos fuit et comes 
admirabilis feminae, me nihil in gratiam, nihil more blandientium loqui : sed quicquid dicturus 
sum, pro testimonio dicere ; et minus ejus esse meritis, quam totus orbis canit : sacerdotes 
mirantur, virginum chori desiderant, Monachorum et pauperum turbae deplangunt. Vis lector 
ejus breviter scire virtutes ? Omnes suos pauperes, pauperior ipsa dimisit. Nec mirum, de 
proximis et familiola, quam in utroque sexu de servis et ancillis in fratres sororesque mutaverat, 
ista proferre, quum Eustochium virginem, et devotam Christi filiam, in cujus consolationem 
libellus hic cuditur, procul a nobili genere, sola fide et gratia divitem reliquerit. 

108:3 Carpamus igitur narrandi ordinem. Alii altius repetant, et a cunabulis ejus, ipsisque (ut 
ita dicam) crepundiis matrem Blaesillam, et Rogatum proferant patrem : quorum altera 
Scipionum, Graccorumque progenies est : alter per omnes fere Graecias usque hodie 
stemmatibus et divitiis, ac nobilitate Agamemnonis fertur sanguinem trahere, qui decennali 
Trojam obsidione delevit. Nos nihil laudabimus, nisi quod proprium est, et de purissimo sanctae 
mentis fonte profertur. Quanquam Dominus atque Salvator in Evangelio doceat Apostolos 
sciscitantes quid sibi redditurus sit, qui omnia sua pro nomine ejus dimiserunt : centuplum in 
praesentiarum recepturos, et in futuro vitam aeternam (Mare. 10). E quo intellegimus, NON 
LAUDIS esse possidere divitias, sed pro Christo eas contemnere : non tumere ad honores, sed 
pro Dei fide eos parvipendere. Vere quod pollicitus est servis suis et ancillis Salvator, reddidit in 
praesenti. Nam quae unius urbis contempsit gloriam, totius orbis opinione celebratur : quam 
Romae habitantem, nullus extra Romam noverat, latentem in Bethleem, et barbara et Romana 
terra miratur. Cujus enim gentis homines ad sancta loca non veniunt ? Quis autem in sanctis 
locis praeter Paulam, quod plus inter homines miraretur, invenit ? Haec sicut inter multas 
gemmas pretiosissima gemma micat, et jubar solis parvos igniculos stellarum obruit et obscurat : 
ita cunctorum virtutes et potentias sua humilitate superavit, minimaque fuit inter omnes ut 
omnium major esset. Et quanto se plus dejiciebat, tanto magis a Christo sublevabatur. Latebat, 
et non latebat. Fugiendo gloriam, gloriam merebatur ; quae virtutem quasi umbra sequitur, et 
appetitores sui deserens, appetit contemptores. Sed quid ago, narrandi ordinem praetermittens, 
dum in singulis teneor, non servo praecepta dicendi. 

108:4 Tali igitur stirpe generata, juncta est viro Toxotio, qui /Eneae et Juliorum altissimum 
sanguinem trahit. Unde etiam filia ejus Christi Virgo Eustochium, Julia nuncupatur ; et ipse 

Julius a magno demissum nomen Julo. 

(/Eneid. 1) 


Et haec dicimus, non quod habentibus grandia sint, sed quo contemnentibus, mirabilia. Saeculi 
homines suscipiunt [al. suscipiunt] eos, qui his pollent privilegiis. Nos laudamus, qui pro 
Salvatore ista despexerint : et mirum in modum quos habentes parvipendimus, si habere 
noluerint praedicamus. His inquam orta majoribus, et fecunditate, ac pudicitia probata : primum 
viro, deinde propinquis, et totius urbis testimonio, quum quinque liberos edidisset, Blaesillam, 
super cujus morte eam Romae consolatus sum, Paulinam, quae sanctum et admirabilem virum, 
et propositi et rerum suarum Pammachium reliquit heredem, ad quem super obitu ejus 
parvulum libellum edidimus ; Eustochium, quae nunc in sanctis Locis virginitatis et Ecclesiae 
monile pretiosum est ; Rufinam, quae immaturo funere pium matris animum consternavit ; et 
Toxotium, post quem parere desiit, ut intellegeres eam non diu servire voluisse officio conjugali, 
sed mariti desiderio, qui mares optabat liberos, oboedisse. 


108:5 Postquam vir mortuus est, ita eum planxit, ut prope ipsa moreretur ; ita se convertit ad 
Domini servitutem, ut ejus mortem videretur optasse. Quid ego referam, amplae et nobilis 
domus, et quondam opulentissimae, omnes paene divitias in pauperes erogatas ? Quid in 
cunctos clementissimum animum, et bonitatem etiam in eos, quos nunquam viderat 
evagantem ? Quis inopum moriens, non illius vestimentis obvolutus est ? Quis clinicorum non 
ejus facultatibus sustentatus est ? Quos curiosissime tota urbe perquirens, damnum putabat, 

et quisquam debilis et esuriens cibo sustentaretur alterius. Spoliabat filios, et inter objurgantes 
propinquos, majorem se eis hereditatem, Christi misericordiam, dimittere loquebatur. 

108:6 Nec diu potuit excelsi apud saeculum generis, et nobilissimae familiae visitationes et 
frequentiam sustinere. Maerebat honore suo, et ora laudantium declinare, ac fugere festinabat. 
Quumque Orientis et Occidentis episcopos ob quasdam ecclesiarum dissensiones Romam 
imperiales litterae contraxissent, vidit admirabiles viros, Christique pontifices, Paulinum 
Antiochenae urbis episcopum, et Epiphanium Salaminae Cypri, quae nunc Constantia dicitur ; 
quorum Epiphanium etiam hospitem habuit : Paulinum in aliena manentem domo, quasi 
proprium, humanitate possedit. Quorum accensa virtutibus, per momenta patriam deserere 
cogitabat. Non domus, non liberorum, non familiae, non possessionum, non alicujus rei, quae ad 
saeculum pertinet, memor, sola (si dici potest) et incomitata, ad eremum Antoniorum atque 
Paulorum pergere gestiebat. Tandemque exacta hieme, aperto mari, redeuntibus ad ecclesias 
suas episcopis, et ipsa voto cum eis ac desiderio navigavit. Quid ultra differo ? Descendit ad 
portum, fratre, cognatis, affinibus, et quod his majus est, liberis prosequentibus, et 
clementissimam matrem pietate vincere cupientibus. Jam carbasa tendebantur, et remorum 
ductu navis in altum protrahebatur. Parvus Toxotius supplices manus tendebat in litore. Rufina 
jam nubilis, ut suas exspectaret nuptias, tacens fletibus obsecrabat. Et tamen illa siccos 
tendebat ad caelum oculos, pietatem in filios, pietate in Deum superans. Nesciebat se matrem, 
ut Christi probaret ancillam. Torquebantur viscera, et quasi a suis membris distraheretur [Ms. 
distraherentur], cum dolore pugnabat : in eo cunctis admirabilior, quod magnam vinceret 
caritatem. Inter hostium manus et captivitatis duram necessitatem nihil crudelius est, quam 
parentes a liberis separari. Hoc contra jura naturae plena fides patiebatur, immo gaudens 
animus appetebat : et amorem filiorum majore in Deum amore contemnens, in sola Eustochio, 
quae et propositi et navigationis ejus comes erat, acquiescebat. Sulcabat interim navis mare, et 
cunctis qui cum ea vehebantur litora respicientibus, ipsa aversos tenebat oculos, ne videret quos 
sine tormento videre non poterat. Fateor, nulla sic amavit filios, quibus antequam 
proficisceretur : cuncta largita est : exheredans se in terra, et hereditatem inveniret in caelo. 

108:7 Delata ad insulam Pontiam, quam clarissimae quondam feminarum sub Domitiano 
Principe pro confessione nominis Christiani, Flaviae Domitillae nobilitavit exilium ; vidensque 
cellulas in quibus illa longum martyrium duxerat sumptis fidei alis, Jerosolymam et sancta Loca 
videre cupiebat. Tardi erant venti, et omnis pigra velocitas. Inter Scyllam et Charybdim Adriatico 
se credens pelago, quasi per stagnum venit Methonen, ibique refocillato paululum corpusculo, 

Et sale tabentes artus in litore ponens, 

Per Maleam, et Cytheram, sparsasque per aequor 

Cycladas, .... et crebris freta concita terris ; 

(/Eneid. 1.) 


post Rhodum et Lyciam, tandem vidit Cyprum, ubi sancti et venerabilis Epiphanii pedibus 
provoluta, decem ab eo diebus retenta est : non in refectionem, ut ille arbitrabatur, sed in opus 
Dei, ut re comprobatum est. Nam omnia illius regionis lustrans monasteria, prout potuit, 
refrigeria sumptuum fratribus dereliquit, quos amor sancti viri de toto illuc orbe conduxerat. 
Inde brevi cursu transfretavit Seleuciam, de qua ascendens Antiochiam, sancti confessoris 

Paulini modicum caritate detenta, media hieme, calente ardore fidei, femina nobilis, quae prius 
eunuchorum manibus portabatur, asello sedens profecta est. 


108:8 Omitto Coeles Syriae, et Phoenicis iter (neque enim hodoeporicon ejus disposui scribere) : 
ea tantum loca nominabo, quae sacris Voluminibus continentur. Beryto Romana colonia, et 
antiqua urbe Sidone derelicta, in Sareptae litore Eliae (3. Reg. 17) est ingressa turriculam, in qua 
adorato Domino Salvatore, per arenas Tyri, in quibus genua Paulus fixit, pervenit Acco, quae nunc 
Ptolemais dicitur (Act. 21:5) : et per campos Mageddo, Josiae necis conscios, intravit terram 
Philisthiim. Mirata ruinas Dor, urbis quondam potentissimae ; et versa vice, Stratonis turrim ab 
Herode rege (Ascalonuita, seu magno) Judaeae in honorem Caesaris Augusti Caesaream 
nuncupatam, in qua Cornelii domum, Christi vidit Ecclesiam, et Philippi aediculas, et cubicula 
quattuor virginum prophetarum. Deinde Antipatrida, semirutum oppidulum, quod de patris 
nomine Herodes vocaverat ; et Lyddam versam in Diospolim, Dorcadis, atque /Eneae 
resurrectione (Actor. 9), ac sanitate inclutam. Haud procul ab ea Arimathiam viculum Joseph, 
qui Dominum sepelivit ; et Nobe urbem quondam sacerdotum, nunc tumulum occisorum. 
Joppen quoque fugientis portum Jonae (Jon. 1:2) ; et (ut aliquid perstringam de fabulis 
Poetarum) religatae ad saxum Andromedae spectatricem. Repetitoque itinere, Nicopolim, quae 
prius Emmaus vocabatur, apud quam in fractione panis cognitus Dominus (Luc. 24:38), Cleophae 
domum in Ecclesiam dedicavit. Atque inde proficiscens ascendit Bethoron inferiorem et 
superiorem, urbes a Salomone conditas, sed varia postea bellorum tempestate deletas : ad 
dexteram aspiciens Ajalon, et Gabaon, ubi Jesus filius Nave contra quinque reges dimicans, soli 
imperavit et lunae : et Gabaonitas ob dolos et insidias foederis impetrati, in aquarios, 
lignariosque damnavit (Jos. 9. et 10). In Gabaa urbe usque ad solum diruta, paululum substitit, 
recordata peccati ejus, et concubinae in frusta divisae, et tribus Benjamin trecentos viros, propter 
Apostolum reservatos. 

108:9 Quid diu moror ? Ad laevam mausoleo Helenae derelicto, quae Adiabenorum regina in 
fame populum frumento juverat, ingressa est Jerosolymam urbem trinominem, Jebus, Salem, 
Jerusalem, quae ab /Elio postea Hadriano de ruinis, et cineribus civitatis in /Eliam suscitata est. 
Quumque proconsul Palaestinae, qui familiam ejus optime noverat, praemissis Apparitoribus 
jussisset parari praetorium, elegit humilem cellulam : et cuncta loca tanto ardore ac studio 
circumivit, ut nisi ad reliqua festinaret, a primis non posset abduci. Prostrataque ante Crucem, 
quasi pendentem Dominum cerneret, adorabat. Ingressa sepulcrum resurrectionis, osculabatur 
lapidem, quem ab ostio monumenti amoverat angelus. Et ipsum corporis locum in quo Dominus 
jacuerat, quasi sitiens desideratas aquas, fideli ore lambebat. Quid ibi lacrimarum, quantum 
gemituum, quid doloris effuderit, testis est cuncta Jerosolyma : testis est ipse Dominus, quem 
rogabat. Unde egrediens ascendit Sion, quae in arcem, vel speculam vertitur Hanc urbem 
quondam expugnavit et reaedificavit David. De expugnata scribitur : Vae tibi civitas Ariel, id est, 
leo Dei, et quondam fortissima, quam expugnavit David (Isai. 29:1) : et de ea, quae aedificata 
est : dictum est : Fundamenta ejus in montibus sanctis : diligit Dominus portas Sion, super 
omnia tabernacula Jacob (Ps. 86:1). Non eas portas, quas hodie cernimus in favillam et cinerem 
dissolutas : sed portas, quibus non praevalet infernus, et per quas credentium ad Christum 
ingreditur multitudo. Ostendebatur illi columna Ecclesiae porticum sustinens, infecta cruore 
Domini, ad quam vinctus, dicitur flagellatus. Monstrabatur locus, ubi super centum viginti 
credentium animas Spiritus Sanctus descendisset : ut Joelis vaticinium compleretur. 

108:10 Deinde pro facultatula sua, pauperibus atque conservis pecunia distributa, perrexit 
Bethleem, et in dextera parte itineris stetit ad sepulcrum Rachel, in quo Benjamin, non ut mater 

vocaverat moriens, Benoni, hoc est, filius doloris mei (Gen. 35:18) : sed ut pater prophetavit [al. 
prophetizavit] in spiritu, filium dextrae procreavit, atque inde [al. in] Bethleem ingressa, et in 
specum Salvatoris introiens, postquam vidit sacrum virginis diversorium, et stabulum in quo 
agnovit bos possessorem suum, et asinus praesaepe Domini sui (Isai. 1:3) ; ut illud impleretur, 
quod in eodem Propheta scriptum est : Beatus qui seminat super aquas, ubi bos et asinus calcant 
(Ibid. 32:20; jux. LXX), me audiente jurabat, cernere se oculis fidei infantem pannis involutum, 
vagientem in praesaepi Dominum, Magos adorantes, stellam fulgentem desuper, matrem 
Virginem (Matth. 2), nutricium sedulum, pastores nocte venientes, ut viderent verbum quod 
factum erat (Luc. 2:16) ; et jam tunc Evangelistae Joannis principium dedicarent : In principio 
erat Verbum, et Verbum caro factum est (Joan. 3) ; parvulos interfectos, Herodem saevientem, 
Joseph et Mariam fugientes in /Egyptum : mixtisque gaudio lacrimis, loquebatur : Salve 
Bethleem, domus panis, in qua natus est ille panis, qui de caelo descendit. Salve Ephrata, regio 
uberrima, atque xapnocttope [al. Kapnocftopa], cujus fertilitas Deus est. De te quondam Michaeas 
vaticinatus est : Et tu Bethleem domus Ephrata, non minima es in milibus Juda. E te mihi 
egredietur, qui sit princeps in Israel : et egressus ejus ab initio a diebus aeternitatis. Propterea 
dabis eos usque ad tempus parientis. Pariet, et reliquiae fratrum ejus convertentur ad filios Israel 
(Mich. 5:2,3). In te enim natus princeps, qui ante Luciferum genitus est (Ps. 109) : cujus de Patre 
nativitas, omnem excedit aetatem. Et tamdiu in te Davidici generis origo permansit, donec virgo 
pareret, et reliquiae populi credentis in Christum, converterentur ad filios Israel, et libere 
praedicarent : Vobis oportebat primum loqui verbum Dei ; sed quoniam reppulistis illud, et 
indignos vos judicastis aeternae vitae, ecce convertimus ad gentes (Act. 13:46). Dixerat enim Deus 
[al. Dominus], Non veni nisi ad oves perditas domus Israel (Matth. 15:24). Et eo tempore Jacob 
super eo verba completa sunt : Non deficiet princeps ex Juda, et dux de femoribus ejus, donec 
veniat, cui repositum est, et ipse erit exspectatio gentium (Genes. 49:10; juxta LXX). Bene David 
jurabat, bene vota faciebat dicens : Si introiero in tabernaculum domus meae, si ascendero in 
lectum strati mei : si dedero somnum oculis meis, et palpebris meis dormitationem, et requiem 
temporibus meis, donec inveniam locum Domino, tabernaculum Deo Jacob (Ps. 131:3, et seqq.) ; 
et statim quid desideraret exposuit, atque oculis prophetalibus, quem nos venisse jam credimus, 
ille venturum esse cernebat. Ecce audivimus illum in Ephrata, invenimus eum in campis silvae 
(Ibid. 6). ZO quippe sermo Hebraicus, ut te docente didici, non Mariam matrem Domini, hoc est, 
auirjv, sed ipsum, id est, auxo v significat. Unde loquitur confidenter : Introibimus in 
tabernaculum ejus ; adorabimus in loco ubi steterunt pedes ejus. Et ego misera atque peccatrix, 
digna sum judicata deosculari praesaepe, in quo Dominus parvulus vagiit ? Orare in spelunca, in 
qua virgo puerpera Dominum fudit infantem ? Haec requies mea, quia Domini mei patria est. 
Hic habitabo, quoniam Salvator elegit eam. Paravi lucernam Christo meo (Ps. 137:37). Anima 
mea illi vivet, et semen meum serviet ipsi (Ps. 21:31). Haud procul inde descendit ad turrim Ader, 
id est, gregis (Gen. 35:21) : juxta quam Jacob pavit greges suos, et pastores nocte vigilantes 
audire moruerunt : Gloria in excelsis Deo, et super terram vax hominibus bonae voluntatis (Luc. 
2:14). Dumque servant oves, invenerunt Agnum Dei puro et mundissimo vellere, quod in 
ariditate totius terrae caelesti rore complutum est (Judic. 6:37) : et cujus sanguistulit peccata 
mundi, et exterminatorem /Egypti, litus in postibus fugavit (Exod. 12). 

108:11 Statimque concito gradu, coepit per viam veterem pergere, quae ducit Gazam, ad 
potentiam vel ad divitias Dei ; et tacita secum volvere, quomodo Eunuchus /Ethiops gentium 
populos praefigurans, mutaverit pellem suam ; et dum vetus relegit instrumentum, fontem 
reperit Evangelii. Atque inde ad dexteram transit. A Bethsur venit Escol, quae in botrum vertitur 
(Num. 13:24. et 25). Unde in testimonium terrae fertilissimae, et in typum ejus qui dicit : Torcular 
calcavi solus, et de gentibus non est vir mecum (Isai. 63:3). exploratores botrum mirae 

magnitudinis portaverunt (Num. 13). Nec post longum spatium intravit Sarae cellulas, videns 
incunabula Isaac, et vestigia quercus Abraham, sub qua vidit diem Christi, et laetatus est. Atque 
inde consurgens, ascendit Chebron, haec est Cariath-arbe, id est, oppidum virorum quattuor, 
Abraham, Isaac, Jacob, et Adam magni, quem ibi conditum, juxta librum Jesu Nave Hebraei 
autumant : licet plerique Caleb quartum putent, cujus ex latere memoria monstratur. His 
inspectis, noluit pergere ad Cariath sepher, id est, vinculum litterarum : quia contemnens 
occidentem litteram, reppererat spiritum vivificantem. Magisque mirabatur superiores et 
inferiores aquas, quas Othoniel filius Jephone Kenez pro australi terra et arida possessione 
susceperat (Judic. 1), et quarum ductu, siccos prioris Instrumenti agros faciebat irriguos ; ut 
redemptionem veterum peccatorum, in aquis baptismi reperiret. Altera die, orto jam sole, stetit 
in supercilio Caphar Barucha, id est, villae benedictionis : quem ad locum Abraham Dominum 
prosecutus est. Unde latam despiciens solitudinem, ac terram quondam Sodomae et Gomorrhae, 
Adamae, et Seboim, contemplata est balsami vineas in Engaddi, et Segor, vitulam consternantem 
(Isai. 15), quae prius Bala vocabatur ; et in Zoaram, id est, parvulam, Syro sermone translata est. 
Recordabatur speluncae Lot, et versa in lacrimas, virgines socias admonebat, cavenda esse vinum, 
in quo est luxuria, cujus opus Moabitae sunt, et Ammonitae (Gen. 19). 

108:12 Diu haereo in meridie, ubi sponsa cubantem reperit sponsum, et Joseph inebriatus est 
cum fratribus suis (Cant. 1:6. Gen. 43:16) Revertar Jerosolymam, et per Thecuam atque Amos, 
rutilantem montis Oliveti Crucem aspiciam, de quo Salvator ascendit ad Patrem. In quo per 
annos singulos Vacca rufa in holocaustum Domino cremabatur, et cujus cinis expiabat populum 
Israel (Num. 19) : in quo, juxta Ezechielem, Cherubim de Templo transmigrantes, Ecclesiam 
Domini fundaverunt. Post ingressa sepulcrum Lazari, Mariae et Marthae vidit hospitium ; et 
Bethphage, villam sacerdotalium maxillarum ; et locum in quo pullus lasciviens gentium, Dei 
frena suscepit, Apostolorumque stratus vestibus, mollia terga praebuit ad sedendum. Rectoque 
itinere descendebat Jericho, recogitans illum de Evangelio vulneratum, ac Sacerdotibus et Levitis, 
mentis feritate praetereuntibus, clementiam Samaritae, id est, custodis ; qui seminecem [al. 
semivivum] suo jumento impositum, ad stabulum Ecclesiae deportavit (Luc. 10). Et locum 
Adomim quod interpretur sanguinum, quia multus in eo sanguis crebris latronum fundebatur 
incursibus. Et arborem sycomorum Zachaei, id est, bona paenitentiae opera, quibus cruenta 
dudum et noxia rapinis, peccata calcabat : excelsumque Dominum de excelso virtutum 
intuebatur ; et juxta viam caecorum (Matth. 20:30) loca, qui receptis luminibus, utriusque populi 
credentis in Dominum, sacramenta praemiserant. Ingressa Jericho, vidit urbem quam fundavit 
Hiel in Abiram primogenito suo, et cujus portas posuit in Segub novissimo filiorum (Jos. 5:5. et 
4:8). Intuita est castra Galgalae, et acervum praeputiorum, et secundae circumcisionis 
mysterium ; et duodecim lapides, qui de Jordanis illuc translati alveo, duodecim Apostolorum 
fundamenta firmaverant ; et fontem quondam Legis amarissimum et sterilem, quem verus 
Elisaeus sua condivit sapientia, et in dulcorem ubertatemque convertit (4. Reg. 2:22). Vix nox 
transierat, ferventissimo aestu venit ad [al. in] Jordanem ; stetit in ripa fluminis, et orto sole, 
solis justitiae recordata est ; quomodo in medio amnis alveo sicca sacerdotes posuerint vestigia 
(Jos. 3:5) ; et ad Eliae et Elisaei imperium, stantibus ex utraque parte aquis, iter unda praebuerit 
(4. Reg. 2) ; pollutasque diluvio aquas, et totius humani generis intersectione maculatas, suo 
Dominus mundaverit baptismate. 

108:13 Longum est, si velim de valle Achor dicere, id est, tumultus atque turbarum, in qua 
furtum et avaritia condemnata est (Jos. 7:25) ; et de Bethel, Domo Dei, in qua super nudam 
humum nudus et pauper dormivit Jacob ; et posito subter caput lapide, qui in Zacharia septem 
oculos habere describitur (Zach. 3:9), et in Isaia lapis dicitur angularis (Isai. 28:16) vidit scalam 
usque ad caelum tendentem, in qua Dominus desuper innitebatur (Gen. 28), ascendentibus 

porrigens manum, et neglegentes de sublimi praecipitans. Sepulcra quoque in monte Ephraim 
Jesu filii Nave, et Eleazari filii Aaron Sacerdotis, e regione venerata est : quorum alter conditus 
est in Tamnathsare [al. Thammitsare] a septentrionali parte montis Gaas (Jos. 24:30) : alter in 
Gabaa [Mss. Gaab] filii sui Phinees : satisque mirata est, quod distributor possessionum sibi 
montana et aspera delegisset. Quid narrem Silo, in qua altare dirutum hodieque monstratur, et 
raptum Sabinarum a Romulo, tribus Benjamitica [al. Benjaminitica] praecucurrit. Transivit 
Sichem, non ut plerique errantes legunt Sichar, quae nunc Neapolis appellatur, et ex latere 
montis Garizim exstructam circa puteum Jacob intravit Ecclesiam : super quo residens Dominus, 
sitiensque et esuriens, Samaritanae fide satiatus est (Joan. 4:6) ; quae quinque Mosaicorum 
voluminum viris, sextoque, quem se habere jactabat, errore Dosithei derelicto, verum Messiam, 
et verum repperit Salvatorem. Atque inde divertens, vidit duodecim Patriarcharum sepulcra : 
et Sebastem, id est, Samariam, quae in honorem Augusti ab Herode Graeco sermone Augusta est 
nominata. Ibi siti sunt Elisaeus et Abdias Prophetae : et (quo major inter natos mulierum non 
fuit) Joannes Baptista. Ubi multis intremuit consternata mirabilibus : namque cernebat variis 
daemones rugire cruciatibus, et ante sepulcra sanctorum ululare homines more luporum, 
vocibus latrare canum, fremere leonum, sibilare serpentum, mugire taurorum. Alios rotare 
caput, et post tergum terram vertice tangere, suspensisque pede feminis, vestes non defluere 
in faciem. Miserebatur omnium, et per singulos effusis lacrimis, Christi clementiam 
deprecabatur. Et sicut erat invalida, ascendit pedibus montem ; in cujus duabus speluncis, 
persecutionis et famis tempore, Abdias propheta centum prophetas aluit pane et aqua (3. Reg. 
18:4). Inde cito itinere percucurrit Nazareth, nutriculam Domini ; Cana [Mss. Chanaam] et 
Capharnaum, signorum ejus familiares : lacum Tyberiadis, navigante Domino sanctificatum ; 
solitudinem, in qua multa populorum milia paucis saturata sunt panibus, et de reliquis 
vescentium repleti sunt cophini duodecim tribuum Israel. Scandebat montem Thabor, in quo 
transfiguratus est Dominus. Aspiciebat procul montes Hermon et Hermoniim, et campos 
latissimos Galilaeae, in quibus Sisara et omnis exercitus ejus, Barach vincente, prostratus est 
(Judic. 4) torrens Cison, qui mediam planitiem dividebat ; et oppidum juxta Naim, in quo viduae 
suscitatus est filius, monstrabatur. Dies me prius quam sermo deficiet, si voluero cuncta 
percurrere, quae Paula venerabilis fide incredibili pervagata est. 

108:14 Transibo ad /Egyptum ; et in Sochoth, atque apud fontem Samson, quem de molari 
maxillae dente produxit (Judic. 15:19), subsistam parumper : et arentia ora colluam, ut 
refocillatus videam Morasthim, sepulcrum quondam Micheae prophetae, nunc Ecclesiam. Et ex 
latere derelinquam Chorreos, et Gettheos, Maresa, Idumaeam, et Lachis ; et per arenas 
mollissimas pergentium vestigia subtrahentes, latamque eremi vastitatem, veniam ad /Egypti 
fluvium Sior, qui interpretatur turbidus : et quinque /Egypti transeam civitates, quae loquuntur 
lingua Chananitide (Isai. 19:18) ; et terram Gessen, et campos Taneos, in quibus fecit Deus 
mirabilia. Et urbem No, quae postea versa est in Alexandriam ; et oppidum Domini Nitriam, in 
quo purissimo virtutum nitro sordes lavantur cottidie plurimorum. Quod quum vidisset, 
occurrente sibi sancto et venerabili Episcopo Isidoro Confessore, et turbis innumerabilibus 
Monachorum, ex quibus multos Sacerdotalis et Leviticus sublimabat gradus ; laetabatur quidem 
ad gloriam Domini, sed se indignam tanto honore fatebatur. Quid ergo [al. ego] narrem 
Macarios Arsenios, Serapionas, et reliqua columnarum Christi nomina ? Cujus non intravit 
cellulam ? Quorum pedibus non advoluta est ? Per singulos sanctos Christum se videre 
credebat ; et quicquid in illos contulerat, in Dominum se contulisse laetabatur. Mirus ardor, et 
vix in femina credibilis fortitudo. Oblita sexus et fragilitatis corporeae, inter tot milia 
Monachorum cum puellis suis habitare cupiebat. Et forsitan cunctis eam suscipientibus, 
impetrasset, ni majus sanctorum Locorum retraxisset desiderium. Atque propter ferventissimos 

aestus de Pelusio Majomam navigatione perveniens, tanta velocitate reversa est, ut avem 
putares. Nec multo post in sancta Bethleem mansura perpetuo, angusto per triennium mansit 
hospitiolo, donec exstrueret cellulas, ac monasteria, et diversorum peregrinorum juxta viam 
conderet mansiones, in qua Maria et Joseph hospitium non invenerant. Huc usque iter ejus 
descriptum sit, quod multis virginibus et filia comite, peragravit. 

108:15 Nunc virtus latius describatur, quae ipsius propria est, et in qua exponenda, Deo judice 
ac teste, profiteor me nihil addere, nihil in majus attollere, more laudantium ; sed ne rerum 
excedam fidem [al. finem], multa detrahere ; et ne apud detractores, et genuino me semper 
dente rodentes, fingere puter, et cornicem /Esopi alienis coloribus adornare. Quae prima 
Christianorum virtus est, tanta se humilitate dejecit, ut qui eam non vidisset, et pro celebritate 
nominis videre gestisset, ipsam esse non crederet, sed ancillularum ultimam. Et quum 
frequentibus choris virginum cingeretur, et veste et voce et habitu, et incessu minima omnium 
erat. Nunquam post viri mortem usque ad diem dormitionis suae cum ullo comedit viro, quamvis 
eum sanctum et in pontificali sciret culmine constitutum. Balneas, nisi periclitans, non adiit. 
Mollia, etiam in gravissima febre, lectuli strata non habuit, sed super durissimam humum, stratis 
ciliciolis quiescebat, si tamen illa quies dicenda est, quae jugibus paene orationibus dies 
noctesque jungebat [Ms. jungebatur]; illud implens de Psalterio : Lavabo per singulas noctes 
lectum meum, lacrimis meis stratum meum rigabo (Ps. 6:7). In qua fontes crederes lacrimarum, 
ita levia peccato plangebat, ut illam gravissimorum criminum crederes ream. Quumque a nobis 
crebrius moneretur, ut parceret oculis, et eos servaret Evangelicae lectioni, ajebat : Turpanda 
est facies, quam contra Dei praeceptum purpurisso et cerussa et stibio saepe depinxi. 
Affligendum corpus, quod multis vacavit deliciis. Longus risus, perpeti compensandus est fletu. 
Mollia linteamina et serica pretiosissima, asperitate cilicii commutanda. Quae viro et saeculo 
placui, nunc Christo placere desidero. Si inter tales tantasque virtutes castitatem in illa voluero 
praedicare, superfluus videar : in qua etiam quum saecularis esset, omnium Romae matronarum 
exemplum fuit : quae ita se gessit, ut nunquam de illa etiam maledicorum quidquam auderet 
fama confingere. Nihil animo ejus clementius, nihil erga humiles blandius fuit. Non appetebat 
[Ms. appellabat] potentes : nec tamen superbos et gloriolam quaerentes, fastidio despiciebat. 
Si pauperem videbat, sustentabat ; si divitem, ad benefaciendum hortabatur. Liberalitas sola 
excedebat modum. Et usuras tribuens, versuram quoque saepius faciebat, ut nulli stipem 
rogantium denegaret. Fateor errorem meum : quum [al. cur] in largiendo esset profusior, 
arguebam, illud proferens de Apostolo : Non ut aliis sit refrigerium, vobis [al. nobis] autem 
tribulatio : sed ex aequalitate in hoc tempore, ut vestra abundantia sit ad illorum inopiam, et 
illorum abundantia sit ad vestram inopiam (2. Cor. 8:13). Et hoc de Evangelio Salvatoris : Qui 
habet duas tunicas, det alteram non habenti (Luc. 3, 11). Et providendum esse, ne quod libenter 
faceret, semper facere non posset : multaque hujuscemodi, quae illa mira verecundia, et 
sermone parcissimo dissolvebat : testem invocans Deum, se pro illius nomine cuncta facere ; 
hoc et habere voti, ut mendicans ipsa moreretur : ut unum nummum filiae non dimitteret, et in 
funere suo aliena sindone involveretur. Ad extremum inferebat : Ego si petiero, multos 
inveniam qui mihi tribuant : iste mendicans si a me non acceperit, quae ei possum etiam de 
alieno tribuere, et mortuus fuerit, a quo ejus anima requiretur ? Ego cautiorem in re familiari 
esse cupiebam ; sed illa ardentiorfide, toto Salvatori animo jungebatur, et pauperem Dominum, 
pauper spiritu sequebatur, reddens ei quod acceperat, pauper pro ipso affecta. Denique 
consecuta est quod optabat, et in grandi aere alieno filiam dereliquit, quod huc usque debens 
non suis viribus, sed Christi se confidit misericordia reddituram. 

108:16 Solent pleraeque matronarum buccinatoribus suis dona conferre, et in paucos largitate 
profusa, manum a ceteris retrahere : quo illa omnino carebat vitio ; ita enim singulis suam 



358 


pecuniam dividebat, ut singulis necessarium erat, non ad luxuriam, sed ad necessitatem. Nemo 
ab ea pauperum vacuus reversus est. Quod obtinebat, non divitiarum, magnitudine, sed 
prudentia dispensandi : illud semper replicans, Beati misericordes, quoniam ipsi misericordiam 
consequentur (Matth. 5:7). Et: Sicut aqua exstinguit ignem, ita eleemosyna exstinguit peccatum 
(Eccli. 16:9). Et: Facite vobis amicos de iniquo mamona, qui vos recipiant in aeterna tabernacula 
(Luc. 16:9). Et: Date eleemosynam, et ecce omnia munda sunt vobis (Ibid. 12). Et verba Danielis, 
regem Nabuchodonosor monentis [al. sermone monentis], ut eleemosynis redimeret peccata 
sua (Dan. 4). Nolebat in his lapidibus pecuniam effundere, qui cum terra et saeculo transituri 
sunt, sed in vivis lapidibus, qui volvuntur super terram (Zach. 9:36. juxta LXX), de quibus in 
Apocalypsi Joannis (Cap. 16:21. et 22), civitas magni regis exstruitur : quos in saphirum et 
smaragdum et jaspidem, et ceteras gemmas esse vertendos, Scriptura commemorat. 

108:17 Verum haec possunt esse communia cum paucis ; et scit diabolus non in summo 
virtutum culmine posita. Unde loquitur ad Dominum, post amissam Job substantiam, post 
eversam domum, post liberos interfectos, Corium pro corio, et omnia quae habuerit homo, dabit 
pro anima sua. Sed extende manum tuam, et tange ossa ejus et carnes, nisi in faciem benedixerit 
tibi (Job. 2:4). Scimus plerosque dedisse eleemosynam, sed de proprio corpore nihil dedisse : 
porrexisse egentibus manum, sed carnis voluptate superatos, dealbasse ea quae foris erant, et 
intus plenos fuisse ossibus mortuorum. At non Paula talis, quae tantae continentiae fuit, ut prope 
mensuram excederet, et debilitatem corporis nimiis jejuniis ac labore contraheret. Quae 
exceptis diebus festis, vix oleum in cibo caperet, ut ex hoc uno aestimetur, quid de vino et 
liquamine, et piscibus, et lacte, et meile, et ovis, et reliquis, quae gustui suavia sunt, judicarit. In 
quibus sumendis quidam se abstinentissimos putant ; et si his ventrem ingurgitaverint, tutam 
pudicitiam suspicantur. 

108:18 Semper quidem virtutes sequitur invidia, feriuntque summos Fulgura montes (ex 
Horatio). Nec mirum si hoc de hominibus loquar, quum etiam Dominus noster Pharisaeorum 
zelo sit crucifixus, et omnes sancti aemulos habuerint : in paradiso quoque serpens fuerit, cujus 
invidia mors introivit in orbem terrarum (Sap. 2:24). Suscitaverat ei Dominus Adad Idumaeum, 
qui eam colaphizaret, ne se extolleret (3. Reg. 11:14) : et quasi quodam stimulo carnis saepius 
admonebat (2. Cor. 12:7) ; ne magnitudo virtutum altius raperet, et aliarum vitiis feminarum, 
se in excelso crederet constitutam. Ego ajebam, livori esse cedendum, et dandum insaniae 
locum : quod fecisset Jacob in fratre suo Esau, et David in pertinacissimo inimicorum Saul : 
quorum alter in Mesopotamiam fugerit ; alter se Allophylis tradiderit, malens hostibus, quam 
invidis subjacere. At illa respondebat : Juste haec diceres, si diabolus contra servos Dei, et 
ancillas, non ubique pugnaret, et ad omnia loca fugientes non praecederet ; si non sanctorum 
Locorum amore retinerer, et Bethleem meam in alia reperire possem parte terrarum. Cur enim 
non patientia livorem superem ? Cur non humilitate frangam superbiam ; et percutienti 
maxillam, offeram alteram ? Dicente Apostolo Paulo ? Vincite in bono malum (Rom. 12:21). 
Nonne Apostoli gloriabantur, quando pro Domino sunt passi contumeliam ? Nonne ipse Salvator 
humiliavit se, formam servi accipiens, et factus est oboediens Patri usque ad mortem, et mortem 
crucis (Phil. 2:7), ut nos sua passione salvaret ? Job nisi certasset, et vicisset in praelio, non 
accepisset coronam justitiae, nec audisset a Domino : Putas me aliter locutum tibi, quam ut 
appareres justus ? (Job. 4:2. juxt. LXX) Beati dicuntur in Evangelio, qui persecutionem patiuntur 
propter justitiam (Matth. 5:10). SECURA SCIT [fort. sit] conscientia, quod non propter peccata 
patiamur ; et afflictio in saeculo, materia praemiorum est. Si quando procacior fuisset inimicus, 
et usque ad verborum jurgia prosilisset, illud Psalterii decantabat : Quum consisteret adversum 
me peccator, obmutui et silui a bonis (Ps. 38:2). Et rursus : Ego autem quasi surdus non 
audiebam, et quasi mutus non aperiens os suum. Et, Factus sum sicut homo non audiens, et 

non habens in ore suo increpationes (Ps. 37:14). In tentationibus, Deuteronomii verba volvebat : 
Tentat vos Dominus Deus vester, ut sciat si diligatis Dominum Deum vestrum de toto corde 
vestro, et de tota anima vestra (Deut. 13:3). In tribulationibus et angustiis, Isaiae replicabat 
eloquia : Qui ablactati estis a lacte, qui abstracti ab ubere, tribulationem super tribulationem 
exspectate, spem super spem ; adhuc pusillum propter malitiam labiorum, propter linguam 
malignam (Isai. 28:9 et seqq. juxt. LXX). Et Scripturae testimonium in consolationem suam 
edisserebat : ablactatorum esse, eorum scilicet, qui ad virilem aetatem pervenissent, 
tribulationem super tribulationem sustinere, ut spem super spem mereantur accipere. Scientes 
quoniam tribulatio patientiam operatur, patientia autem probationem, probatio vero spem, 
spes autem non confundit (Rom. 5:3,4). Et, Quod si is qui foris est homo noster, corrumpatur, 
ille qui intus est, innovetur : Et, In praesentiarum leve et momentaneum tribulationis nostrae, 
aeternae [al. aeternum] gloriae pondus operatur in nobis, non aspicientibus quae videntur, sed 
quae non videntur. Quae enim videntur, temporalia sunt, quae autem non videntur, aeterna (2. 
Cor. 4:16. et seqq.). Nec longum fore tempus, etiam si humanae impatientiae tardum videatur, 
quin Dei statim sequatur auxilium dicentis : Tempore opportuno exaudivi te, et in die salutis 
auxiliatus sum tibi (Isai. 49:8). Nec dolosa labia, et linguas iniquorum esse metuendas, quum 
Domino adjutore laetemur, et ipsum debeamus audire per Prophetam monentem : Nolite 
timere opprobria hominum, et blasphemias eorum ne metueritis, sicut enim vestimentum, sic 
comedit eos vermis ; et sicut lanam, sic devoravit eos tinea (Isai. 51:7,8). Et: Per patientiam 
vestram possidebitis animas vestras (Luc. 21:19). Et: Non sunt condignae passiones hujus 
temporis ad futuram gloriam, quae revelabitur in nobis (Rom. 8:18) : Et alibi : Tribulationem 
super tribulationem sustinere (Ephes. 3) : ut patienter agamus in omnibus quae accidunt nobis. 
Patiens enim vir multum prudens : qui autem pusillanimis est, vehementer insipiens (Prov. 
14:29). 

108:19 In languoribus et crebra infirmitate dicebat : Quando infirma sum, tunc fortis sum (2 
Cor. 12:10). Habemus thesaurum istum in vasis fictilibus (Ibid. 4:7), donec mortale hoc induat 
immortalitatem, et corruptivum hoc vestiatur incorruptione (1. Cor. 15:53). Et iterum : Sicut 
superabundant passiones Christi in nobis, et per Christum abundavit et consolatio (2. Cor. 1:5). 
Ac deinde : Ut socii passionum estis, sic eritis et consolationis (Ibid. v. 7). In maerore cantabat : 
Quare tristis es anima mea, et quare conturbas me ? Spera in Deo, quoniam adhuc confitebor 
illi, salutare vultus mei, et Deus meus (Ps. 41:12). In periculis loquebatur : Qui vult venire post 
me, abneget semetipsum, et tollat crucem suam, et sequatur me (Luc. 9:23). Et rursum, Qui vult 
animam suam salvam facere, perdet eam. Et, Qui perdiderit animam suam proter me, salvam 
eam faciet (Ibid. 24). Quando dispendia rei familiaris et eversio totius patrimonii nuntiabatur, 
ajebat : Quid enim prodest homini, si totum mundum lucrifecerit, et animae suae damnum 
habuerit ? Aut quam dabit homo commutationem pro anima sua ? (Matth. 16:25) Et, Nudus 
exivi de utero matris meae, nudus et redeam. Sicut Domino placuit, ita factum est, Sit nomen 
Domini benedictum (Job. 1 21). Et illud : Nolite diligere mundum, neque ea quae sunt in mundo. 
Quoniam omne, quod in mundo est, desiderium carnis est, et concupiscentia oculorum, et 
superbia vitae hujus : quae non est ex Patre, sed ex mundo. Et mundus transit, et concupiscentia 
ejus (1. Joan. 2:15:16,17). Scio ei scriptas infirmitates gravissimas liberorum et maxime Toxotii 
sui, quem diligebat plurimum. Quumque illud virtute complesset, turbata sum, et non sum 
locuta (Ps. 76), in haec verba prorupit : Qui amat filium aut filiam plus quam me, non est me 
dignus (Matth. 10:37). Et orans ad Dominum, loquebatur. Posside Domine filios mortificatorum 
(Ps. 78:11), qui pro te cottidie mortificant corpora sua. Novi susurronem quendam (quod genus 
hominum vel perniciosissimum est) quasi benevolum nuntiasse, quod pro nimio fervore 
virtutum quibusdam videretur insana, et cerebrum illius dicerent confovendum. Cui illa 

respondit : Theatrum facti sumus mundo, et Angelis, et hominibus (1. Cor. 4:9) : Et: Nos stulti 
propter Christum ; sed stultum Dei sapientius est hominibus (Ibid. 1:25) : Unde et Salvator 
loquitur ad Patrem : Tu scis insipientiam meam (Ps. 68:6). Et iterum : Tanquam prodigium 
factus sum multis, et tu adjutor fortis (Ps. 70:7), Ut jumentum factus sum apud te, et ego semper 
tecum. Quem in Evangelio et propinqui quasi mentis impotem ligare cupiebant (Joan. 10), et 
adversarii suggillabant, dicentes, Daemonium habet, et Samaritanus est (Ibid. 8:48). Et, In 
Beelzebub principe daemoniorum ejicit daemonia (Matth. 12:24). Sed nos audiamus Apostolum 
cohortantem. Haec est gloria nostra, testimonium conscientiae nostrae ; quoniam in sanctitate 
et sinceritate, et in gratia Dei conversati sumus in mundo (1. Cor. 1:12). Et Dominum dicentem 
ad Apostolos : Ideo mundus odit vos, quoniam non estis de mundo. Si enim essetis de mundo, 
amaret utique mundus quod suum erat (Joan. 15:19). Et ad ipsum Dominum verba vertebat : 
Tu nosti cordis abscondita. Et, Haec omnia venerunt super nos, nec sumus obliti tui, nec inique 
egimus in testamento tuo, nec aversum est retrorsum cor nostrum (Ps. 43:18 et 19). Et, Propter 
te mortificati sumus tota die, reputati sumus ut oves occisionis (Rom. 8:36). Sed Dominus 
auxiliator meus, non timebo quid faciat mihi homo (Ps. 117:6). Legit enim : Fili honora Dominum, 
et confortaberis, et extra Dominum nullum timueris (Prov. 7:1. juxt. LXX). His et talibus 
testimoniis, quasi armatura Dei, et adversus omnia quidem vitia, sed praecipue instruebat se 
contra invidiam saevientem ; et patiendo injurias, furorem rabidi pectoris mitigabat. Denique 
usque ad diem mortis, et hujus patientia, et aliorum zelus omnibus patuit : qui suum rodit 
auctorem, et dum aemulum laedere nititur, in semetipsum proprio furore bacchatur. 

108:20 Dicam et de ordine monasterii, quomodo Sanctorum continentiam in suum verterit 
lucrum. Seminabat carnalia, ut meteret spiritualia (1. Cor. 9) : dabat terrena, ut caelestia 
tolleret : brevia concedebat, ut pro his aeterna mutaret. Post virorum monasterium, quod viris 
tradiderat gubernandum, plures virgines quas e diversis provinciis congregarat, tam nobiles, 
quam medii, et infimi generis, in tres turmas, monasteriaque divisit : ita duntaxat, ut in opere 
et in cibo separatae, psalmodiis et orationibus jungerentur. Post ALLELUIA cantatum (quo signo 
vocabantur ad Collectam) nulli residere licitum erat. Sed prima, seu inter primas veniens, 
ceterarum operiebatur adventum, pudore et exemplo ad laborem eas provocans, non terrore. 
Mane, hora Tertia, Sexta, Nona, Vespere, noctis medio, per ordinem Psalterium cantabant. Nec 
licebat cuiquam sororum ignorare Psalmos, et non de Scripturis sanctis cottidie aliquid discere. 
Die tantum Dominico ad Ecclesiam procedebant, ex cujus habitabant latere. Et unumquodque 
agmen matrem propriam sequebatur : atque inde pariter revertentes, instabant operi distributo, 
et vel sibi, vel ceteris indumenta faciebant. Si qua erat nobilis, non permittebatur de domo sua 
habere comitem, ne veterum actuum memor, et lascivientis infantiae errorem refricaret 
antiquum, et crebra confabulatione renovaret. Unus omnium habitus. Linteamine ad tergendas 
solum manus utebantur. A viris tanta separatio, ut a spadonibus quoque eas sejungeret, ne 
ullam daret occasionem linguae maledicae, quae sanctos carpere solita est in solatium 
delinquendi. Si qua vel tardior veniebat ad Psalmos, vel erat in opere pigrior, variis eam modis 
aggrediebatur. Si erat iracunda, blanditiis, si patiens, correptione ; illud Apostoli imitans : Quid 
vultis In virga veniam ad vos, an in spiritu lenitatis et mansuetudinis ? Excepto victu et vestitu, 
nullam habere quidquam patiebatur, dicente Paulo : Habentes victum et vestitum, his contenti 
sumus (1. Timoth. 6:8) ; ne consuetudine plus habendi, praeberet locum avaritiae, quae nullis 
expletur opibus : et quanto amplius habuerit, plus requirit ; et neque copia, neque inopia 
minuitur. Jurgantes inter se, sermone lenissimo foederabat. Lascivientem adolescentularum 
carnem crebris et duplicatis frangebat jejuniis, malens eis stomachum dolere, quam mentem. Si 
vidisset aliquam comptiorem, contractione frontis, et vultus tristitia arguebat errantem, dicens : 
Munditiam corporis atque vestitus, animae esse immunditiam. Et turpe verbum atque lascivum, 

nunquam de ore virgineo proferendum : quibus signis libidinosus animus ostenditur : et per 
exteriorem hominem, interioris hominis vitia demonstrantur. Quam linguosam, garrulam, ac 
procacem, rixisque perspexerat delectari, et saepius commonitam nolle converti, inter ultimas 
et extra conventum sororum, ad fores triclinii orare faciebat, et separatim cibum capere : ut 
quam objurgatio non correxerat, emendaret pudor. Furtum quasi sacrilegium detestabatur. Et 
quod inter saeculi homines, vel leve putatur, vel nihil, hoc in monasteriis gravissimum dicebat 
esse delictum. Quid memorem clementiam et sedulitatem in aegrotantes, quas miris obsequiis, 
et ministeriis confovebat ? Quumque, aliis languentibus, large praeberet omnia, et esum quoque 
exhiberet carnium ; si quando ipsa aegrotasset, sibi non indulgebat, et in eo inaequalis videbatur, 
quod in aliis clementiam, in se duritiam commutabat. 

108:21 Nulla juvenum puellarum sano et vegeto corpore, tantae se dederat continentiae, 
quantae ipsa fracto et senili debilitatoque corpusculo. Fateor, in hac re pertinacior fuit, ut sibi 
non parceret, et nulli cederet admonenti. Referam quod expertus sum. Mense Julio 
ferventissimis aestibus incidit in ardorem febris, et post desperationem, quum Dei misericordia 
respirasset, et medici persuaderent ob refectionem corporis vino opus esse tenui et parco, ne 
aquam bibens in hydropem verteretur ; et ego clam beatum Papam Epiphanium rogarem, ut 
eam moneret, immo compelleret vinum bibere, illa ut erat prudens et solertis ingenii, statim 
sensit insidias ; et surridens, meum esse quod ille diceret, intimavit. Quid plura ? Quum beatus 
Pontifex post multa hortamenta exisset foras, quaerenti mihi quid egisset, respondit : Tantum 
profeci, ut seni homini paene persuaserit, ne vinum bibam. Flaec refero, non quod 
inconsideranter, et ultra vires sumpta onera probem, monente Scriptura : Super te onus ne 
levaveris ; sed quod mentis ejus ardorem, et desiderium fidelis animae, ex hac quoque probare 
velim perseverantia, decantantis : Sitivit anima mea in te, quam multipliciter tibi caro mea (Ps. 
62:2). Difficile est modum tenere in omnibus. Et vere juxta Philosophorum sententiam, peaoxqq 
rj dpsxrj, unepPoAf) raxia reputantur : Quod nos una et brevi sententiola exprimere possumus : 
Ne quid nimis (Terent. And. Act. 1). Quae in contemptu ciborum tantam habebat pertinaciam : 
in luctu mitis erat, et suorum mortibus frangebatur, maxime liberorum. Nam et in viri et filiarum 
dormitione semper periclitata est. Et quum os stomachumque signaret, et matris [Ms. matricis] 
dolorem crucis niteretur impressione lenire ; superabatur affectu, et credulam mentem, 
parentis viscera consternabant, animoque vincens, fragilitate corporis vincebatur : quam semel 
languor arripiens, longo tempore possidebat ; ut et nobis inquietudinem, et sibi discrimen 
afferret. In quo illa laetabatur, per momenta commemorans ; Miser ego homo, quis me liberabit 
de corpore mortis hujus ? (Rom. 7:24) Dicat prudens lector, pro laudibus me vituperationem 
scribere. Testor Jesum, cui illa servivit, et ego servire cupio, me utramque in partem nihil fingere, 
sed quasi Christianum de Christiana, quae sunt vera, proferre, id est, historiam scribere, non 
panegyricum, et illius vitia, aliorum esse virtutes. Vitia loquor, secundum animum meum, et 
omnium sororum ac fratrum desiderium, qui illam diligimus, et absentem quaerimus. 

108:22 Ceterum illa implevit cursum suum, fidemque servavit, et nunc fruitur corona justitiae (2. 
Tim. 4:7) : sequiturque Agnum quocumque vadit (Apoc. 14). Saturatur, quia esurivit, et laeta 
decantat : Sicut audivimus, ita et vidimus, in civitate Domini virtutum, in civitate Dei nostri (Ps. 
47:9). O beata rerum commutatio : flevit, ut semper rideret. Despexit lacus contritos, ut fontem 
Dominum reperiret. Vestita cilicio est, ut nunc albis vestimentis uteretur, et diceret : Scidisti 
saccum meum, et induisti me laetitia (Ps. 29:12). Cinerem sicut panem manducabat, et potionem 
suam cum fletu miscebat (Ps. 101:10), dicens : Fuerunt mihi lacrimae meae panes die ac nocte 
(Ps. 41:4), ut in aeternum pane Angelorum vesceretur et caneret : Gustate et videte, quoniam 
suavis est Dominus (Ps. 33:9). Et, Eructavit cor meum verbum bonum : dico ego opera mea Regi 
(Ps. 44:1). Et Isaiae, immo Domini per Isaiam in se cerneret verba compleri. Ecce qui serviunt 

mihi, manducabunt, vos autem esurietis. Ecce qui serviunt mihi, bibent, vos, autem sitietis. Ecce 
qui serviunt mihi, laetabuntur, vos autem confundemini. Ecce qui serviunt mihi, exsultabunt in 
gaudio, vos autem clamabitis ob dolorem cordis, et propter contritionem spiritus ululabitis (Isai. 
65:13,14). Dixeram, lacus eam semper fugisse contritos, ut fontem Dominum reperiret, ut 
posset laeta cantare : Sicut cervus desiderat ad fontes aquarum, ita desiderat anima mea ad te 
Deus. Quando veniam et apparebo ante faciem Dei ? (Ps. 41:1) 

108:23 Tangam ergo breviter quomodo haereticorum caenosos devitaverit lacus, et eos instar 
habuerit Ethnicorum. Quidam veterator callidus, atque, ut sibi videbatur, doctus et sciolus, me 
nesciente coepit ei proponere quaestiones, et dicere : Quid peccavit infans, ut a daemone 
corripiatur ? In qua aetate resurrecturi sumus ? Si in ipsa qua morimur : ergo nutricibus post 
resurrectionem opus erit. Sin aliter, nequaquam erit resurrectio mortuorum ; sed transformatio 
in alios. Diversitas quoque sexus maris ac feminae erit, aut non erit ? Si erit, sequentur et nuptiae, 
et concubitus, sed et generatio. Si non erit, sublata diversitate sexus, eadem corpora non 
resurgent : Aggravat enim terrena inhabitatio sensum multa cogitantem (Sap. 9:15) ; sed tenuia 
erunt et spiritualia, dicente Apostolo : Seminatur corpus animale, resurget corpus spirituale (1. 
Cor. 15:44). E quibus omnibus probare cupiebat, rationales creaturas ob quaedam vitia, et 
antiqua peccata in corpora esse delapsas : et pro diversitate et meritis peccatorum tali vel tali 
condicione generari, ut vel corporum sanitate gauderent, et parentum divitiis ac nobilitate, vel 
in morbidas carnes, et domos inopum venientes, poenas pristinorum luerent delictorum, et 
praesenti saeculo atque corporibus, quasi carcere clauderentur. Quod quum audisset, et ad me 
rettulisset, indicans hominem, mihique incubuisset necessitas nequissimae viperae ac mortiferae 
bestiae resistendi, de quibus Psalmista commemorat, dicens : Ne traaas bestiis animas 
confitentium tibi (Ps. 73:19) : Et, Increpa Domine bestias calami (Ps. 67:31), qui scribentes 
iniquitatem, loquuntur contra Dominum mendacium, et elevant in excelsum os suum ; conveni 
hominem, et orationibus ejus, quam decipere nitebatur, brevi interrogatione conclusi : Utrum 
crederet futuram resurrectionem mortuorum, an non ? Qui quum se credere respondisset ; 
intuli: Eadem resurgent corpora, an altera ? Quum dixisset, eadem ; sciscitatus sum : In eodem 
sexu, an in altero ? Ad interrogata reticenti, et instar colubri huc atque illuc transferenti caput, 
ne feriretur ; quia, inquam, taces, ego mihi pro te respondebo, et consequentia inferam. Si non 
resurget mulier, ut mulier, neque masculus, ut masculus, non erit resurrectio mortuorum ; quia 
sexus membra habet, membra autem totum corpus efficiunt. Si autem sexus et membra non 
fuerint, ubi erit resurrectio corporum, quae sine sexu non constant et membris ? Porro si 
corporum non fuerit resurrectio, nequaquam erit resurrectio mortuorum. Sed et illud quod de 
nuptiis objicis : Si eadem membra fuerint, sequi nuptias ; a Salvatore dissolvitur dicente : Erratis 
nescientes Scripturas, neque virtutem Dei : in resurrectione enim mortuorum, non nubent, 
neque nubentur, sed erunt similes Angelorum (Matth. 22:29,30). Ubi dicitur, non nubent, neque 
nubentur, sexuum diversitas demonstratur. Nemo enim de lapide et ligno dicit, non nubent 
neque nubentur, quae naturam nubendi non habent : sed de his qui possint nubere, et gratia 
Christi ac virtute non nubant. Quod si opposueris, quomodo ergo erimus similes Angelorum, 
quum inter Angelos non sit masculus et femina ? Breviter ausculta : Non substantiam nobis 
Angelorum, sed conversationem, et beatitudinem Dominus repromittit. Quomodo et Joannes 
Baptista antequam decollaretur, Angelus appellatus est (Luc. 7:27) ; et omnes Sancti ac Virgines 
Dei, etiam in isto saeculo vitam in se exprimunt Angelorum. Quando enim dicitur : Eritis similes 
Angelorum, similitudo promittitur, non natura mutatur. 

108:24 Simulque responde : quomodo illud interpretaris, quod Thomas Domini resurgentis 
palpaverit manus, et viderit lancea latus ejus perforatum (Joan. 20) ? Et Petrus in litore stantem 
viderit Dominum, et partem assi piscis, ac favum mellis comedentem (Luc. 24) ? Qui stabat, 

profecto habebat pedes. Qui monstravit latus vulneratum, utique et ventrem, et pectus habuit, 
sine quibus non sunt latera ventri et pectori cohaerentia. Qui locutus est, lingua et palato ac 
dentibus loquebatur. Sicut enim plectrum chordis, ita lingua illiditur dentibus, et vocalem reddit 
sonum. Cujus palpatae sunt manus, consequenter et brachia habuit. Quum igitur omnia 
membra habuisse dicatur, necesse est, ut totum corpus habuerit, quod conficitur ex membris : 
non utique femineum, sed virile, id est, ejusdem sexus, in quo mortuus est. Quod si obtenderis : 
ergo et nos post resurrectionem comedemus ? Et quomodo clausis ingressus est januis, contra 
naturam pinguium, et solidorum corporum ? Audies : Noli propter cibum, resurrectionis fidem 
in calumniam trahere. Nam et Archisynagogi filiae resuscitatae jussit cibum dari (Mare. 5:43). Et 
Lazarus quatriduanus mortuus, cum ipso scribitur inisse convivium (Joan. 12:2), ne resurrectio 
eorum phantasma putaretur. Sin autem clausis ingressus est januis, et idcirco spirituale et 
aerium corpus niteris approbare : ergo et antequam pateretur, quia contra naturam graviorum 
corporum super mare ambulavit, spirituale corpus habuit. Et Apostolus Petrus, qui et ipse super 
aquas pendulo incessit gradu, spirituale corpus habuisse credendus est, quum potentia magis et 
virtus ostendatur Dei, quando fit aliquid contra naturam. Et ut scias in signorum magnitudine, 
non naturae mutationem, sed Dei omnipotentiam demonstrari : Qui ambulabat fide, coepit 
infidelitate mergi, nisi eum manus Domini sublevasset, dicentis : Modicae fidei, quare dubitasti ? 
(Matth. 14:31) Miror autem te obdurare frontem loquente Domino : Infer digitum tuum huc, 
et tange manus meas ; et porrige manum tuam, et mitte in latus meum, et noli esse incredulus, 
sed fidelis (Joan. 20:27). Et alibi : Videte manus meas, et pedes meos, quia ipse ego sum, Palpate 
et videte, quia spiritus carnem et ossa non habet, sicut me videtis habere. Et quum hoc dixisset, 
ostendit eis manus et pedes (Luc. 24:34. et 40). Ossa audis, et carnem, et pedes, et manus ; et 
globos mihi Stoicorum, atque aeria quaedam deliramenta confingis. 

108:25 Porro si quaeris, cur infans a daemone corripiatur, qui peccata non habuit : aut in qua 
aetate resurrecturi simus, quum diversa aetate moriamur, ingratis suscipies [al. suspicies]: Judicia 
Dei abyssus multa (Ps. 35:7). Et: O altitudo divitiarum sapientiae et scientiae Dei, quam 
inscrutabilia sunt judicia ejus, et investigabiles viae ejus. Quis enim cognovit sensum Domini : 
aut quis consiliarius ejus fuit ? (Rom. 11:33 et 34) /Etatum autem diversitas non mutat corporum 
veritatem. Quum enim corpora cottidie nostra fluant, et aut crescant, aut decrescant : ergo tot 
erimus homines, quot cottidie commutamur ? Aut alius fui, quum decem annnorum essem, 
alius quum triginta, alius quum quinquaginta, alius quum jam toto cano capite sum ? Igitur juxta 
Ecclesiarum traditiones, et Apostolum Paulum, illud est respondendum : quod in virum 
perfectum, et in mensuram aetatis plenitudinis Christi resurrecturi sumus (Ephes. 4), in qua et 
Adam Judaei conditum autumant : et Dominum Salvatorem legimus surrexisse, et multa alia, 
quae de utroque Testamento in suffocationem haeretici protuli. 

108:26 E quo die ita coepit hominem detestari, et omnes qui ejusdem dogmatis erant, ut eos 
voce publica, hostes Domini proclamaret. Et haec dixi, non ut breviter haeresim confutarem, cui 
multis voluminibus respondendum est [al. esset], sed ut fidem tantae feminae ostenderem, QU/E 
MALUIT inimicitias hominum subire perpetuas, quam Dei offensam, amicitiis noxiis provocare. 

108:27 Dicam ergo ut coeperam, nihil ingenio ejus docilius fuit. Tarda erat ad loquendum, velox 
ad audiendum (Jac. 1:19) : memor illius praecepti : Audi Israel, et tace (Deuter. 27:9. secund. 
LXX). Scripturas sanctas tenebat memoriter ; et quum amaret historiam, et hoc veritatis diceret 
fundamentum ; magis tamen sequebatur intellegentiam spiritualem : et hoc culmine 
aedificationem animae protegebat. Denique compulit me : ut vetus et novum Instrumentum, 
cum filia, me disserente, perlegeret. Quod propter verecundiam negans, propter assiduitatem 
tamen et crebras postulationes ejus praestiti, ut docerem quod didiceram : non a meipso, id est 

a praesumptione, pessimo praeceptore, sed ab illustribus Ecclesiae viris. Sic ubi haesitabam, et 
nescire me ingenue confitebar, nequaquam mihi voluit [al. volebat] acquiescere ; sed jugi 
interrogatione cogebat, ut e multis variisque sententiis, quae mihi videretur probabilior, 
indicarem. Loquar et aliud, quod forsitan aemulis videatur incredibile. Hebraeam linguam, quam 
ego ab adolescentia multo labore ac sudore ex parte didici, et infatigabili meditatione non 
desero, ne ipse ab ea deserar, discere voluit, et consecuta est : ita ut Psalmos hebraice caneret, 
et sermonem absque ulla latinae linguae proprietate personaret. Quod quidem usque hodie in 
sancta filia ejus Eustochio cernimus, quae ita semper adhaesit matri, et ejus oboedivit imperiis, ut 
nunquam absque ea cubaret, nunquam procederet, nunquam cibum caperet, ne unum quidem 
nummum haberet potestatis suae, sed et paternam et maternam substantiolam, a matre 
distribui pauperibus laetaretur, et pietatem in parentem, hereditatem maximam et divitias 
crederet. Non debeo silentio praeterire, quanto exsultaverit gaudio, quod Paulam neptem suam 
ex Laeta et Toxotio genitam immo voto et futurae virginitatis repromissione conceptam, audierat 
in cunis et crepitaculis balbutiente lingua, ALLELUIA cantare : aviaeque et amitae nomina, 
dimidiatis verbis frangere. In hoc solo, patriae desiderium habuit ; ut filium, nurum, neptem, 
renuntiasse saeculo, et Christo servire cognosceret. Quod et impetravit ex parte. Nam neptis 
Christi flammeo reservatur : nurus aeternae se tradens pudicitiae, socrus opera, fide, et 
eleemosynis sequitur, et Romae conatur exprimere, quod Jerosolymis illa complevit. 

108:28 Quid agimus, anima ? Cur ad mortem ejus venire formidas ? Jamdudum prolixior liber 
cuditur, dum timemus ad ultima pervenire, quasi tacentibus nobis, et in laudibus illius occupatis, 
differri possit occubitus. Hucusque prosperis navigavimus ventis, et crispantia maris aequora 
labens carina sulcavit. Nunc in scopulos incurrit oratio, et tumentibus fluctuum montibus, 
praesens utrique nostrum intentatur naufragium : ita ut cogamur dicere : Praeceptor, salvos nos 
fac, perimus (Mare. 4:38. et Luc. 8:24). Et illud : Exurge, ut quid obdormis, Domine ? (Ps. 43:23) 
Quis enim possit siccis oculis Paulam narrare morientem ? Incidit in gravissimam valetudinem, 
immo quod optabat, invenit, ut nos desereret, et plenius Domino jungeretur. In quo languore, 
Eustochii filiae probata semper in matrem pietas, magis ab omnibus comprobata est. Ipsa 
assidere lectulo, flabellum tenere, sustentare caput, pulvillum supponere, fricare pedes, manu 
stomachum confovere, mollia strata componere, aquam calidam temperare, mappulam [al. 
matulam] apponere, omnium ancillarum praevenire officia, et quicquid alia fecisset, de sua 
mercede putare subtractum. Quibus illa precibus, quibus lamentis et gemitu, inter jacentem 
matrem, et specum Domini discurrit, ne privaretur tanto contubernio, ne illa absente viveret : 
ut eodem feretro portaretur ? Sed, o mortalium fragilis et caduca natura, et nisi Christi fides nos 
extollat ad caelum, et aeternitas animae promittatur, cum bestiis ac jumentis, corporum una 
condicio est. Idem occubitus justo et impio, bono et malo, mundo ac immundo, sacrificanti et 
non sacrificanti. Sicut bonus, ita et qui peccat. Sicut qui jurat, ita et is qui juramentum metuit. 
Similiter et homines et jumenta in favillam et cinerem dissolvuntur. 

108:29 Quid diu immoror, et dolorem meum differendo facio longiorem ? Sentiebat 
prudentissima feminarum adesse mortem, et frigente alia parte corporis atque membrorum, 
solum animae teporem in sacro pectore palpitare, nihilominus quasi ad suos pergeret, 
alienosque desereret, illos versiculos susurrabat [Ms. S. Maxim, suffocabat]: Domine, dilexi 
decorem domus tuae et locum habitationis gloriae tuae (Ps. 25:8). Et, Quam dilecta tabernacula 
tua, Domine virtutum, concupiscit, et deficit anima mea in atria Domini (Ps. 83:1). Et, Elegi 
abjecta esse in domo Dei mei, magis quam habitare in tabernaculis peccatorum (Ibid. 11). 
Quumque a me interrogaretur, cur taceret, cur nollet respondere inclamanti, an doleret aliquid, 
Graeco sermone respondit, nihil se habere molestiae, sed omnia quieta et tranquilla perspicere. 
Post haec obmutuit, et clausis oculis quasi jam mortalia despiceret, usque ad expirationem 

animae, eosdem repetebat versiculos, ut quod dicebat, vix audire possemus ; digitumque ad os 
tenens, crucis signum pingebat in labiis. Defecerat spiritus, et anhelabat in mortem ; animaque 
erumpere gestiens, ipsum stridorem, quo mortalium vita finitur, in laudes Domini convertebat. 
Aderant Jerosolymorum [Joannes], et aliarum urbium Episcopi, et Sacerdotum inferioris [al. 
inferiores] gradus, ac Levitarum innumerabilis multitudo. Omne monasterium, virginum et 
monachorum chori repleverant. Statimque ut audivit sponsum vocantem, Surge, veni, proxima 
mea, speciosa mea, columba mea : Quoniam ecce hiems transiit et recessit, pluvia abiit sibi 
(Cant. 2:10,11) ; laeta respondit : Flores visi sunt in terra, tempus sectionis advenit (Ibid. 12). Et 
Credo videre bona Domini in terra viventium (Ps. 26:13). 

108:30 Ex hinc non ululatus, non planctus, ut inter saeculi homines fieri solet, sed Psalmorum 
linguis diversis examina [Ms. ex animo] concrepabant. Translataque Episcoporum manibus, et 
cervicem feretro subjicientibus ; quum alii Pontifices lampadas cereosque praeferrent, alii 
choros psallentium ducerent, in media Ecclesia speluncae Salvatoris est posita. Tota ad funus 
ejus, Palaestinarum urbium turba convenit. Quem monachorum latentium in eremo cellula sua 
tenuit ? Quam virginum cubiculorum secreta texerunt ? Sacrilegium putabat, qui non tali 
feminae ultimum reddidisset officium. Viduae et pauperes in exemplum Dorcadis, vestes ab ea 
praebitas ostendebant (Act. 9:39). Omnis inopum multitudo matrem, et nutritiam [Mss. 
nutriculam] se perdidisse clamabat. Quodque mirum sit, nihil pallor mutaverat faciem, sed ita 
dignitas quaedam, et gravitas ora compleverat, ut eam putares non mortuam, sed dormientem. 
Graeco, Latino, Syroque sermone Psalmi in ordine personabant : non solum triduo, donec subter 
Ecclesiam, et juxta specum Domini conderetur ; sed per omnem hebdomadam, cunctis qui 
venerant, suum funus, et proprias credentibus lacrimas. Venerabilis virgo filia ejus Eustochium, 
quasi ablactata super matrem suam, abstrahi a parente non poterat : deosculari oculos, haerere 
vultui, totum corpus amplexari, et se cum matre velle sepeliri. 

108:31 Testis est Jesus, ne unum quidem nummum ab ea filiae derelictum, sed, ut ante jam dixi, 
derelictum magnum aes alienum : et, quod his difficilius est, fratrum et sororum immensam 
multitudinem, quos sustentare arduum, et abjicere impium est. Quid hac virtute mirabilius, 
feminam nobilissimae familiae, magnis quondam opibus, tanta fide omnia dilargitam, ut ad 
egestatem paene ultimam perveniret ? Jactent alii pecunias, et in corbonam Dei aera congesta, 
funalibusque aureis dona pendentia. NEMO plus dedit pauperibus, quam quae sibi nihil 
reservavit. Nunc illa divitiis fruitur, et his bonis, quae nec oculus vidit, nec auris audivit, nec in 
cor hominis ascenderunt (2. Cor. 2:9). Nostram vicem dolemus, et invidere potius gloriae ejus 
videbimur, si voluerimus diutius flere regnantem. 

108:32 Secura esto, Eustochium, magna hereditate ditata es. Pars tua Dominus : et quo magis 
gaudeas, mater tua longo martyrio coronata est. Non solum enim effusio sanguinis in 
confessione reputatur ; SED DEVOT/E quoque mentis servitus immaculata quotidianum 
martyrium est. Illa corona de rosis et violis plectitur [Ms. S. Max. texitur], ista de liliis. Unde et 
in Cantico scribitur Canticorum : Fratruelis meus candidus et rubicundus (Cant. 5:10) ; et in pace, 
et in bello eadem praemia vincentibus tribuens. Mater inquam tua audivit cum Abraham : Exi 
de terra tua, et de cognatione tua, et veni in terram, quam ostendam tibi (Gen. 12:1). Et per 
Jeremiam Dominum praecipientem : Fugite de medio Babylonis, et salvate animas vestras 
(Jerem. 48:6). Et usque ad diem mortis suae non est reversa in Chaldaeam ; nec ollas /Egypti, et 
virulentias carnium desideravit (Exod. 16:3), sed choris comitata virgineis, civis est Salvatoris 
effecta, et de parvula Bethleem caelestia regna conscendens, dicit ad veram Noemi : Populus 
tuus, populus meus, et Deus tuus, Deus meus (Ruth. 1). 

108:33 Hunc tibi librum ad duas lucubratiunculas, eodem quem tu sustines dolore, dictavi. Nam 
quotiescumque stilum figere volui, et opus exarare promissum, toties obriguerunt digiti, cecidit 
manus, sensus elanguit. Unde et inculta oratio, votum scribentis absque ulla elegantia et 
verborum lepore testatur. 

108:34 Vale, o Paula, et cultoris tui ultimam senectutem, orationibus juva. Fides et opera tua 
Christo te sociant, praesens facilius quod postulas, impetrabis. Exegi monumentum aere 
perennius (Horatius, od. ultim. lib. 3. Carm.), quod nulla destruere possit vetustas. Incidi 
elogium sepulcro tuo, quod huic volumini subdidi, ut quocumque noster sermo pervenerit, te 
laudatam, te in Bethleem conditam lector agnoscat. 

Sequitur titulus sepulcri : 


Scipio quam genuit, Pauli fudere parentes, 
Gracchorum soboles, Agamemnonis incluta proles, 
Hoc jacet in tumulo : Paulam dixere priores, 
Eustochii genitrix, Romani prima Senatus : 
Pauperiem Christi, et Bethlemitica rura secuta est. 


In fronte speluncae : 

Aspicis angustum, praecisa in rupe sepulcrum ? 
Hospitium Paulae est, caelestia regna tenentis. 
Fratrem, cognatos, Romam, patriamque relinquens 
Divitias, sobolem, Bethlemiti conditur antro. 

Hic praesaepe tuum, Christe, atque hic mystica magi 
Munera portantes, hominique, Deoque dedere. 


108:35 Dormivit sancta et beata Paula, septimo Kalendas Februarias, tertia subbati post solis 
occubitum. Sepulta est quinto Kalend. earumdem. Honorio Augusto sexies, et Aristaeneto 
Consulibus. Vixit in Sancto proposito, Romae annos quinque, Bethleem annos viginti. Omne 
vitae tempus implevit, annis quinquaginta sex, mensibus octo, diebus viginti et uno. 

{ 109 } 

Epistola CIX 


(alias 53; scripta hac an. 404) 

Ad Riparium Presbyterum 


Admonitus Riparii Presbyteri litteris, quod Vigilantius doceret, Martyrum non esse colendos 
cineres, damnaretque solemnes Christianorum ad eorum sepulcra vigilias, hac epistola quasi 
velitatur, ac praeludit ad pugnam, ostendens se paratum ad refellendum hominis errorem, si 
libros illius ad se mittat. 

109:1 Acceptis primum litteris tuis, non respondere, superbiae est : respondere, temeritatis. 
De eis enim rebus interrogas, quae et proferre et audire sacrilegium est. Ais Vigilantium, qui hoc 
vocatur nomine (nam Dormitantius rectius diceretur) os foetidum rursus aperire, et putorem 
spurcissimum contra sanctorum Martyrum proferre reliquias : et nos qui eas suscipimus [al. 
suspicimus] appellare cinerarios et idololatras, qui mortuorum hominum ossa veneremur [al. 
veneramur]. O infelicem hominem, et omni lacrimarum fronte plangendum, qui haec dicens, non 
se intellegit [al. intellegat] esse Samaritanum et Judaeum, qui corpora mortuorum, pro immundis 
habent, et etiam vasa quae in eadem domo fuerint, pollui suspicantur : sequentes occidentem 
litteram, et non spiritum vivificantem. Nos autem non dico Martyrum reliquias, sed ne solem 
quidem et lunam, non Angelos, non Archangelos, non Cherubim, non Seraphim, et omne nomen 
quod nominatur et in praesenti saeculo et in futuro (Ephes. 1:21), colimus et adoramus : ne 
serviamus creaturae potius quam Creatori, qui est benedictus in saecula. Honoramus autem 
reliquias Martyrum, ut eum cujus sunt Martyres, adoremus. Honoramus servos, ut honor 
servorum redundet ad Dominum, qui ait : Qui vos suscipit, me suscipit (Matth. 10:40). Ergo 
Petri et Pauli immundae sunt reliquiae ? Ergo Moysi corpusculum immundum erit ? Quod juxta 
Hebraicam Veritatem ab ipso sepultum est Domino ? (Deut. 34:6) Et quotiescumque 
Apostolorum et Prophetarum, ut omnium Martyrum Basilicas ingredimur, toties idolorum 
templa veneramur ? Accensique ante tumulos eorum cerei, idololatriae insignia sunt ? Plus 
aliquid dicam, quod redundet in auctoris caput : et insanum cerebrum, vel sanet aliquando, vel 
deleat ; ne [al. nec.] tantis sacrilegiis, simplicium animae subvertantur. Ergo et Domini corpus 
in sepulcro positum, immundum fuit ? Et Angeli, qui candidis vestibus utebantur, mortuo 
cadaveri atque polluto praebebant excubias ; ut post multa saecula Dormitantius somniaret, 
immo eructaret immundissimam crapulam : et cum Juliano persecutore, Sanctorum Basilicas 
aut destrueret, aut in templa converteret ? 

109:2 Miror, sanctum Episcopum, in cujus parochia esse Presbyter dicitur, acquiescere furori 
ejus : et non virga Apostolica, virgaque ferrea confringere vas inutile, et tradere in interitum 
carnis, ut spiritus salvus fiat (1. Cor. 5:5). Meminerit illius dicti : Si videbas furem, currebas cum 
eo, et cum adulteris portionem tuam ponebas (Ps. 49:48). Et in alio loco : In matutino 
interficiebam omnes peccatores terrae, ut disperderem de civitate Domini omnes operantes 
iniquitatem (Ibid. 100:8). Et iterum : Nonne odientes te, Domine, odio habui, et super inimicos 
tuos tabescebam ? Perfectio odio oderam illos (Ibid. 138:21,22). Si non sunt honorandae 
reliquiae Martyrum, quomodo legimus : Pretiosa in conspectu Domini mors Sanctorum ejus ? 
(Ibid. 115:6) Si ossa eorum [al. mortuorum] polluunt contingentes, quomodo Elisaeus mortuus, 
mortuum suscitavit, et dedit vitam (4. Reg. 13) corpus quod juxta Vigilantium jacebat 
immundum ? Ergo omnia castra Israel tici exercitus et populi Dei fuere immunda, quia Joseph 
et Patriarcharum corpora portabant in solitudine : et ad sanctam Terram, immundos cineres 
pertulerunt ? Joseph quoque, qui in typo praecessit Domini Salvatoris, sceleratus fuit ; qui tanta 
ambitione, Jacob in Hebron ossa portavit ; ut immundum patrem, avo et atavo sociaret 
immundis, et mortuum mortuis copularet ? O praecidendam linguam a medicis, immo insanum 
curandum caput ; ut qui loqui nescit, discat aliquando reticere. Ego [al. ergo] vidi hoc aliquando 



368 


portentum, et testimoniis Scripturarum, quasi vinculis Hippocratis volui ligare furiosum : sed 
abiit, excessit, evasit, erupit ; et inter Adriae fluctus Cotiique regis Alpes, in nos declamando 
clamavit. QUIDQUID ENIM amans loquitur, vociferatio et clamor est appellandus. 

109:3 Tacita me forsitan cogitatione reprehendas, cur in absentem invehar. Fatebor tibi 
dolorem meum. Sacrilegium tantum patienter audire non possum. Legi enim seiromasten 
Phinees (Num. 25), austeritatem Eliae (3. Reg. 18), zelum Simonis Chananaei, Petri severitatem 
Ananiam et Sapphiram trucidantis (Act. 5:5), Paulique constantiam, qui Elymam magum viis 
Domini resistentem, aeterna caecitate damnavit (Deut. 13. et 11). NON EST crudelitas, pro Deo 
pietas. Unde et in Lege dicitur : Si frater tuus, et amicus, et uxor, quae est in sinu tuo, depravare 
te voluerit a veritate, sit manus tua super eos, et effundes sanguinem eorum, et auferes malum 
de medio Israel (Ibid. 13 et 28). Iterum dicam : Ergo Martyrum immundae sunt reliquiae ? Et 
quid passi sunt Apostoli, ut immundum Stephani corpus tanta funeris ambitione praecederent, 
et facerent ei planctum magnum ; ut eorum luctus in nostrum gaudium verteretur ? Nam quod 
dicis eum vigilias execrari, facit et hoc contra vocabulum suum, ut velit dormire Vigilantius, et 
non audiat Salvatorem dicentem : Sic non potuistis una hora vigilare mecum ? Vigilate et orate, 
ut non intretis in tentationem. Spiritus promptus est, sed caro infirma (Matth. 26:40. et Mare. 
14:37). Et in alio loco Propheta decantat : Media nocte surgebam, ut confiterer tibi, super 
judicia justitiae tuae (Ps. 118:62). Dominum quoque in Evangelio legimus pernoctasse, et 
Apostolos clausos carcere tota nocte vigilasse, ut illis psallentibus terra quateretur, custos 
carceris crederet, magistratus et civitas terrerentur. Loquitur Paulus : Orationi insistite, 
vigilantes in ea (Coloss. 4:2). Et in alio loco : In vigiliis frequenter (2. Cor. 11:27). Dormiat itaque 
Vigilantius, et ab exterminatore /Egypti cum TEgyptiis dormiens suffocetur. Nos dicamus cum 
David : Non dormitabit, neque dormiet, qui custodit Israel (Ps. 120:4) ; ut veniat ad nos sanctus, 
et « AIR », qui interpretatur vigil (Dan. 4:10). Et si quando propter peccata nostra dormierit, 
dicamus ad eum : Exurge, quid dormitas, Domine ? (Matth. 8:25) excitemusque illum, et 
navicula fluctuante, clamemus : Magister, salvos nos fac, perimus. 

109:4 Plura dictare volueram, si non Epistolaris brevitas pudorem nobis tacendi imponeret : 
et si tu librorum ipsius ad nos voluisses mittere cantilenas, ut scire possemus ad quae [al. ea quae] 
rescribere deberemus. Nunc autem aerem verberavimus, et non tam illius infidelitatem, quae 
omnibus patet, quam nostram fidem aperuimus. Ceterum si volueris, longiorem nos adversum 
eum librum scribere, mitte naenias illius et ineptias, ut Joannem Baptistam audiat praedicantem : 
Jam securis ad radices arborum posita est. Omnis arbor, quae non facit fructum bonum, 
excidetur, et in ignem mittetur (Ibid. 3:10). 

{ 110 } 

Epistola CX 


(alias 93; scripta hoc an. 404) 


Augustini ad Hieronymum 

Hieronymum litteris suis nonnihil offensum demulcere studet Augustinus. Apologiam illius 
contra Rufinum accepisse se testatur, deplorans tantos inter viros quondam amicissimos tam 
amarulentam discordiam incidisse. 

110:1 Domino venerando, et desideratissimo fratri compresbytero HIERONYMO, AUGUSTINUS 
in Domino salutem. 


“Quamvis existimem antequam ista sumeres, venisse in manus tuas litteras meas, quas per Dei 
servum, filium nostram Cyprianum Diaconum misi, quibus certissime agnosceres meam esse 
epistolam, cujus exemplaria illuc pervenisse [al. venisse] commemorasti ; unde jam me arbitror 
rescriptis tuis, velut Entellinis gravibus atque acribus caestibus (/Eneid. V), tanquam audacem 
Daretem coepisse pulsari atque versari : nunc tamen eis ipsis respondebo litteris tuis, quas mihi 
per sanctum filium nostrum Asterium jam [al. abest jam] mittere dignatus es, in quibus multa in 
me comperi tuae benevolentissimae caritatis, et rursus quaedam nonnullius a me tuae offensionis 
indicia. Itaque ubi mulcebar legens, ibi continuo feriebar : hoc sane vel maxime admirans, quod 
quum te dicas exemplaribus litterarum mearum ideo non temere putavisse credendum, ne forte, 
te respondente, laesus juste expostularem, quod probare ante debuisses, meum esse sermonem, 
et sic rescribere ; postea jubeas, si mea est epistola, aperte me scribere, aut mittere exemplaria 
veriora, ut absque ullo rancore stomachi, in Scripturarum disputatione versemur. Quo pacto 
enim possumus in hac disputatione sine rancore versari, si me laedere paras ? Aut si non paras, 
quomodo ego, te non laedente, abs te laesus juste expostularem quod probare ante debuisses 
meum esse sermonem, et sic rescribere, hoc est et sic laedere ? Nisi enim rescribendo laesisses, 
ego juste expostulare non possem. Proinde quum ita rescribis, ut laedas, quis locus nobis 
relinquitur in disputatione Scripturarum sine ullo rancore versandi ? Ego quidem absit ut laedar, 
si mihi certa ratione volueris et potueris demonstrare illud ex epistola Apostoli, vel quid aliud 
Scripturarum sanctarum te verius intellexisse, quam me : immo vero absit, ut non cum 
gratiarum actione lucris meis deputem, SI FUERO TE docente instructus, aut emendante 
correctus. 

110:2 "Verumtamen tu, mihi frater carissime, nisi te putares laesum scriptis meis, non me 
putares laedi posse rescriptis tuis. Nullo enim modo id de te opinatus fuero, quod te non 
arbitraris laesum si sic tamen rescribis ut laedas. Aut si te non sic rescribente, ego propter nimiam 
stultitiam meam laedi posse putatus sum, hoc ipso laesisti plane, quod de me ita sensisti. Sed 
nullo modo tu me, quem nunquam talem expertus es, temere talem crederes, qui litterarum 
mearum exemplaribus etiam quum stilum meum nosses, temere credere noluisti. Si enim non 
immerito vidisti, me juste expostulaturum fuisse, si temere crederes esse litteras meas, quae non 
essent meae : quanto justius expostularem, meipsum temere putatum talem, qualem me 
expertus non esset, qui putavisset ? Nequaquam ergo ita prolabereris, ut te non rescribente, 
quo laederer, me tamen existimares nimis insipientem, etiam tali tuo rescripto laedi potuisse. 

110:3 "Restat igitur, ut laedere me rescribendo disponeres, si certo documento meas esse illas 
litteras nosses. Atque ita, quia non credo quod injuste me laedendum putares, superest ut 
agnoscam peccatum meum, quod prior te illis litteris laeserim, quas meas esse negare non 
possum. Cur itaque conor contra fluminis tractum, ac non potius veniam peto ? Obsecro ergo 
te per mansuetudinem Christi, ut si te laesi, dimittas mihi, nec me vicissim laedendo, malum pro 
malo reddas. Laedes autem me, si mihi tacueris errorem meum, quem forte inveneris in scriptis 
vel in dictis meis. Nam si ea in me reprehenderis, quae reprehendenda non sunt, te potius [al. 
magis] laedis quam me : quod absit a moribus et sancto proposito tuo, ut hoc facias voluntate 

laedendi, culpans in me aliquid dente maledico, quod mente veridica scis non esse culpandum. 
Ac per hoc aut benevolo corde arguas, etiam si caret delicto quem [al. quod] arguendum putas : 
aut paterno affectu mulceas, quem abjicere nequeas. POTEST ENIM FIERI, ut tibi videatur aliud, 
quam veritas habet, dum tamen aliud, abs te non fiat, quam caritas habet. Nam et ego 
amicissimam reprehensionem tuam gratissime accipiam, etiamsi reprehendi non meruit, quod 
recte defendi potest. Aut agnoscam simul et benevolentiam tuam, et culpam meam : et 
quantum Dominus donat, in alio gratus, in alio emendatus inveniar. 

110:4 "Quid ergo ? Fortasse dura, sed certe salubria verba tua tanquam caestus Entelli 
pertimescam. Caedebatur ille, non curabatur, et ideo vincebatur, non sanabatur. Ego autem si 
medicinalem correptionem tuam tranquillus accepero, non dolebo. Si vero infirmitas vel 
humana, vel mea etiam quum veraciter arguitur, non potest non [al. nisi] aliquantulum 
contristari ; melius tumor capitis dolet, dum curatur, quam dum ei parcitur ; et non sanatur. 
Hoc est enim quod acute vidit, qui dixit, utiliores esse plerumque inimicos objurgantes, quam 
amicos objurgare metuentes. Illi enim dum rixantur, dicunt aliquando vera, quae corrigamus : 
isti autem minorem quam oportet exhibent justitiae libertatem, dum amicitiae timent exasperare 
dulcedinem. Quapropter et si forte bos, ut tibi videris, lassus senectute corporis, non vigore 
animi tamen, in area dominica fructuoso labore desudans ; ecce adsum [al. sum], si quid 
perperam dixi, fortius fige pedem. Non mihi esse debet molestum pondus aetatis tuae, 
dummodo conteratur palea culpae meae. 

110:5 "Proinde illud quod in extremo epistolae tuae posuisti, cum magni desiderii suspirio vel 
lego, vel recolo. Utinam, inquis, mereremur complexus tuos ; et collatione mutua vel 
doceremus aliqua, vel disceremus. Ego autem dico, utinam saltem propinquis terrarum locis 
habitaremus ; ut si non possent misceri nostra colloquia, litterae possent esse crebriores. Nunc 
vero tanto locorum intervallo absumus a sensibus nostris, ut de illis verbis Apostoli ad Galatas, 
juvenem me ad tuam sanctitatem scripsisse meminerim ; et ecce jam senex, necdum rescripta 
meruerim ; faciliusque ad te exemplaria epistolae meae pervenerint, nescio qua occasione 
praeveniente, quam ipsa epistola, me curante. Homo enim, qui eam tunc acceperat, nec ad te 
pertulit nec ad me rettulit [al. pertulerit et rettulerit]. Tantae autem mihi in litteris tuis, quae in 
manus nostras pervenire potuerunt, apparent res, ut nihil studiorum meorum mallem, si possem, 
quam inhaerere lateri tuo. Quod ego quia non possum, aliquem nostrorum in Domino filiorum 
erudiendum nobis ad te mittere cogito, si etiam de hac re tua rescripta meruero. Nam neque in 
me tantum scientiae divinarum Scripturarum est, aut esse jam poterit, quantum inesse tibi video. 
Et si quid in hac re habeo facultatis, utcumque impendo populo Dei. Vacare autem studiis 
diligentius, quam quae populi audiunt instruendi, propter Ecclesiasticas occupationes omnino 
non possum. 

110:6 "Nescio quae scripta maledica super tuo nomine ad Africam pervenerunt. Accepimus 
tamen quod dignatus es mittere, illis respondens maledictis. Quo perlecto, fateor multum dolui, 
inter tam caras familiaresque personas, cunctis paene Ecclesiis notissimo amicitiae vinculo 
copulatas, tantum malum exstitisse discordiae. Et tu quidem quantum tibi modereris, 
quantumque teneas aculeos indignationis tuae, ne reddas maledictum pro maledicto satis in tuis 
litteris eminet. Verumtamen si eas ipsas quum legissem, contabui dolore, et obrigui timore ; 
quid de me illa facerent, quae in te ille scripsit, si in manus meas forte venissent ? Vae mundo a 
scandalis ! (Matth. 18:7) Ecce fit, ecce prorsus impletur quod veritas ait, Quoniam abundavit 
iniquitas, refrigescet caritas multorum (Matth. 14:12). Quae sibi enim jam fida pectora tuto 
refundantur ? In cujus sinum tota se projiciat secura dilectio ? Quis denique amicus non 
formidetur, quasi futurus inimicus, si potuit inter Hieronymum et Rufinum hoc quod plangimus, 

exoriri ? O misera et miseranda condicio. O infida in voluntatibus amicorum scientia 
praesentium, ubi nulla est praescientia futurorum. Sed quid hoc alteri de altero gemendum 
putem, quando ne ipse quidem sibi homo est notus in posterum ? Novit enim utcumque, vix 
forte, nunc qualis sit ; qualis autem postea sit futurus, ignorat. 

110:7 "Haec porro non tantum scientia qualis quisque sit, verum etiam praescientia qualis 
futurus sit, si est in sanctis et beatis Angelis, et quomodo fuerit beatus diabolus aliquando, quum 
adhuc bonus angelus esset, sciens futuram iniquitatem suam, et sempiternum supplicium, 
omnino non video. De qua re, si tamen eam nosse opus est, vellem abs te audire quid sentias. 
Vide quid faciant terrae ac maria, quae nos corporaliter dirimunt. Si haec epistola mea, quam 
legis, ego essem, jam mihi diceres, quod quaesivi : nunc vero quando rescribes ? Quando 
mittes? Quando perveniet ? Quando accipiam ? Et tamen utinam quandoque fiat, quod tam 
cito fieri non posse quam volumus, quanta possumus tolerantia sustinemus. Unde recurro ad 
illa verba epistolae tuae dulcissima, sanctique desiderii tui plenissima, et ea facio vicissim mea : 
Utique mereremur complexus tuos ; et collatione mutua vel doceremus aliqua, vel disceremus : 
si tamen esse ullo modo posset, quod ego te docerem. 

110:8 "In his autem verbis, non jam tuis tantum, sed etiam meis, ubi delector et reficior, et 
ipso quamvis pendente et non attingente utriusque nostrum desiderio, non parva ex parte 
consolor : ibi rursum acerrimis dolorum stimulis fodior, dum cogito inter vos quibus Deus hoc 
ipsum quod uterque nostrum optavit, largum prolixumque concesserat, ut conjunctissimi et 
familiarissimi mella Scripturarum sanctarum pariter lamberetis, tantae amaritudinis irrepsisse 
perniciem, quando non, ubi non, cui non homini formidandam : quum eo tempore, quo abjectis 
jam sarcinis saecularibus, jam expediti Dominum sequebamini, et in ea terra videbatis simul, in 
qua Dominus humanis pedibus ambulans, Pacem, inquit, meam do vobis, pacem meam relinquo 
vobis (Joan. 14:27), viris aetate maturis, et in eloquio Domini habitantibus vobis accidere potuit ? 
Vere tentatio est vita humana super terram (Job 7:1). Heu mihi, qui vos simul alicubi invenire 
non possum : forte ut moveor, ut doleo, ut timeo, prociderem ad pedes vestros, flerem quantum 
valerem, rogarem quantum amarem. Nunc unumquemque vestrum pro seipso, nunc utrumque 
pro alterutro, et pro aliis, ac maxime infirmis, pro quibus Christus mortuus est, qui vos tanquam 
in theatro vitae hujus cum magno sui periculo spectant, ne de vobis ea conscribendo spargatis, 
quae quandoque concordantes delere non poteritis, qui nunc concordare nolitis ; aut quae 
concordes legere timeatis, ne iterum litigetis. 

110:9 "Verum dico caritati tuae, nihil me magis quam hoc exemplum tremuisse, quum quaedam 
ad me in epistola tua legerem, tuae indignationis indicia non illa de Entello et bove lasso, ubi mihi 
potius hilariter jocari, quam iracunde minari visus es, quam illud, quod serio te scripsisse satis 
apparet, unde supra elocutus sum, plus fortasse quam debui, sed non plusquam timui, ubi aisti, 
Ne forte laesus juste expostulares. Rogo te, si fieri potest, ut inter nos quaeramus et disseramus 
aliquid, quo sine amaritudine discordiae corda nostra pascantur, fiat. Si autem non possum [al. 
possumus] dicere, quid mihi emendandum videatur in scriptis tuis, nec tu in meis, nisi cum 
suspicione invidiae, aut laesione amicitiae ; quiescamus ab his, et nostrae vitae salutique parcamus. 
MINUS CERTE assequatur illa quae inflat, dum non offendatur illa quae aedificat. Ego me longe 
esse sentio ab illa perfectione, de qua scriptum est : Si quis in verbo non offendit, hic perfectus 
est vir (Jacob. 3:2). Sed plane in Dei misericordia puto me posse facile abs te petere veniam, si 
quid offendi quod mihi aperire debes ; ut quum te audiero, lucreris fratrem tuum (Matth. 18). 
Neque enim quia hoc propter longinquitatem terrarum non potes facere inter me et te, 
propterea debes sinere errare me. Prorsus quod ad ipsas res, quas nosse volumus, attinet, si 
quid veri me tenere vel scio, vel credo, vel puto, in quo tu aliter sentis, quantum dat Dominus 

sine toa injuria, conabor asserere. Quod autem pertinet ad offensionem tuam, quum te 
indignatum sensero, nihil aliud quam veniam deprecabor. 

110:10 "Nec omnino arbitrabor [al. arbitror] te succensere potuisse, nisi aut hoc dicerem quod 
non debui, aut non sic dicerem, ut debui : quia nec miror nos minus scire invicem, quam scimur 
a conjunctissimis et familiarissimis nostris. In quorum ego caritatem, fateor, facile me totum 
projicio, praesertim fatigatum scandalis saeculi ; et in ea sine ulla sollicitudine requiesco. Dum 
quippe illic esse sentio, in quem me securus projicio, et in quo securus requiesco. Nec in hac 
mea securitate, crastinum illud humanae fragilitatis incertum, de quo superius ingemui, omnino 
formido. Quum enim hominem Christiana caritate flagrantem, eaque [al. atque] mihi fidelem 
amicum factum esse sentio, quicquid ei consiliorum meorum cogitationumque committo, non 
homini committo, sed illi in quo manet, ut talis sit. Deus enim caritas est ; et qui manet in 
caritate, in Deo manet, et Deus in eo (1 Joan. 4:6) : quam si deseruerit, tantum faciat necesse 
est dolorem, quantum manens fecerat gaudium. Verumtamen ex amico intimo factus inimicus, 
quaerat sibi potius quod fingat astutus ; non inveniat quod prodat iratus. HOC AUTEM 
unusquisque facile assequitur, non occultando quod fecerit, sed non faciendo quod occultari [al. 
occultare] velit. Quod si misericordia Dei bonis piisque concedit, ut inter amicos, quoslibet 
futuros, liberi securique versentur, aliena peccata sibi commissa non prodant, quae prodi 
timeant [al. timent], ipsi nulla committant. Quum enim falsum quid a maledico fingitur, aut 
omnino non creditur, aut certe integra salute, sola fama vexatur. Quod autem malum 
perpetratur, hostis est intimus, etiam si nullius intimi loquacitate aut lite vulgetur. Quapropter 
quis prudentium non videat, etiam tu quam tolerabiliter feras amicissimi quondam et 
familiarissimi incredibiles nunc inimicitias, consolante conscientia ; et quemadmodum vel quod 
jactitat, vel quod a quibusdam forsitan creditur, in sinistris armis deputes, quibus non minus 
quam dextris contra diabolum dimicatur. Verumtamen illum maluerim aliquo modo mitiorem, 
quam te isto modo armatiorem. HOC MAGNUM et triste miraculum est, ex amicitiis talibus ad 
has inimicitias pervenisse. Laetum erit, et multo majus, ex inimicitiis talibus ad pristinam 
concordiam revertisse." 

{ 111 } 

Epistola CXI 


(al. 95; scripta cum superiore) 


Augustini ad Praesidium 


Praesidium rogat Augustinus, ut superiorem epistolam curet Hieronymo reddendam, utque sibi 
eundem suis etiam litteris placet. 

111:1 Domino beatissimo, et merito venerando fratri, et consacerdoti PR/ESIDIO, 
AUGUSTINUS in Domino salutem. 


“Sicut praesens rogavi sinceritatem tuam, nunc quoque commoneo, ut litteras meas sancto 
fratri et compresbytero nostro Hieronymo mittere non graveris. Ut autem noverit caritas tua, 



373 


quemadmodum etiam tu illi pro mea causa scribere debeas, misi exemplaria litterarum et 
mearum ad ipsum, et ad me ipsius. Quibus lectis pro tua sancta prudentia facile videas [al. 
videbis] et modum meum, quem servandum putavi, et motum ejus, quem non frustra timui. Aut 
si ego quod non debui, aut quomodo non debui, aliquid scripsi, non ad illum de me, sed ad 
meipsum potius fraterna dilectione mitte sermonem ; quo correctus petam, ut ignoscat, si 
meam culpam ipse cognovero." 

{ 112 } 

Epistola CXII 


(al. 89; scripta circa finem anni 404) 


Hieronymi ad Augustinum 


Respondet tandem Hieronymus ad Augustini quaestiones propositas in epistolis 56:67. et 104. 
scilicet de titulo libri Ecclesiasticos scriptores enarrantis, de Petro reprehenso a Paulo in epist. 
ad Galatas, de translatione veteris Testamenti, ac de hederae vocabulo apud Jonam : defendens 
acriter scriptiones et interpretationes suas adversus Augustinum. 

112:1 Domino vere sancto ac beatissimo Papae AUGUSTINO, HIERONYMUS in Christo salutem. 


Tres simul epistolas, immo libellos breves per Diaconum Cyprianum, tuae dignationis accepi, 
diversas, ut tu nominas, quaestiones, ut ego sentio, reprehensiones opusculorum meorum 
continentes. Ad quas, si respondere voluero, libri magnitudine opus erit. Tamen conabor 
quantum facere possum, modum non egredi longioris epistolae, et festinanti fratri moram non 
facere : qui ante triduum quam profecturus erat, a me epistolas flagitavit ; ut paene in procinctu 
haec qualiacumque sunt, effutire compellerer, et tumultuario respondere sermone, non 
maturitate scribentis, sed dictantis temeritate : quae plerumque non in doctrinam, sed in casum 
vertitur : ut fortissimos quoque [al. quosque] milites subita bella conturbant, et ante coguntur 
fugere quam possint arma corripere. 

112:2 Ceterum nostra armatura Christus est, et Apostoli Pauli institutio, qui scribit ad 
Ephesios : "Assumite arma Dei, ut possitis resistere in die malo" (Ephes. 6:13). Et rursum : 
"State succincti lumbos vestros in veritate, et induti loricam justitiae, et calceati pedes in 
praeparationem Evangelii pacis : super omnia accipientes scutum fidei, in quo possitis universa 
tela maligni ignita exstinguere : et galeam salutis accipite, et gladium spiritus, quo est verbum 
Dei" (Ibid. 14. et seqq.). His quondam telis rex David armatus procedebat ad praelium ; et 
quinque lapides de torrente accipiens levigatos, nihil asperitatis et sordium inter hujus saeculi 
turbines, in sensibus suis esse monstrabat, bibens de torrente in via : et idcirco exaltavit caput, 
et superbissimum Goliath suo potissimum mucrone truncavit, percutiens in fronte blasphemum 
(1. Reg. 17) ; et in ea parte corporis vulnerans, in qua et praesumptor sacerdotii Ozias lepra 
percutitur (2. Paral. 26), et sanctus gloriatur in Domino dicens : Signatum est super nos lumen 
vultus tui, Domine (Ps. 4:7). Dicamus igitur et nos : Paratum cor meum, Deus, paratum cor 
meum ; cantabo et psallam in gloria mea. Exsurge psalterium et cithara ; exsurgam diluculo 

(Ps. 56:8,9. et 107:1,2) ; ut in nobis possit impleri : Aperi os tuum, et ego adimplebo illud (Ps. 
80:11). Et: Dominus dabit verbum evangelizantibus virtute multa (Ps. 67:12). Te quoque hoc 
ipsum orare non dubito, ut inter nos contendentes veritas superet. Non enim tuam quaeris 
gloriam, sed Christi. Quumque tu viceris, et ego vincam, si meum errorem intellexero : et e 
contrario me vincente, tu superas ; quia non filii parentibus, sed parentes filiis thesaurizant. Et 
in Paralipomenon libro legimus, quod filii Israel ad pugnandum processerint mente pacifica : 
inter ipsos quoque gladios et effusiones sanguinis et cadavera prostratorum non suam, sed pacis 
victoriam cogitantes. Respondeamus igitur ad omnia ; ac multiplices quaestiones, si Christus 
jusserit, brevi sermone solvamus. Praetermitto salutationis officia, quibus meum demulces 
caput : laceo de blanditiis, quibus reprehensionem mei [al. meam] niteris consolari. Ad ipsas 
causas veniam. 

112:3 Dicis accepisse te librum meum a quodam fratre, qui titulum non haberet, in quo 
Scriptores Ecclesiasticos tam Graecos quam Latinos enumeraverim. Quumque ab eo quaereres, 
ut tuis verbis utar, cur liminaris pagina non esset inscripta, vel quo censeretur nomine, 
respondisse appellari Epitaphium : et argumentaris, quod recte sic vocaretur, si eorum tantum 
vel vitas vel scripta ibi legisses, qui jam defuncti essent. Quum vero multorum et eo tempore 
quo scribebatur, et nunc usque viventium, ibi commemorentur opuscula, mirari te, cur ei hunc 
titulum imposuerim. Puto intellegere prudentiam tuam, quod ex opere ipso titulum potueris 
intellegere. Legisti enim et Graecos et Latinos, qui vitas virorum illustrium descripserunt, quod 
nunquam Epitaphium titulum indiderint, sed de Illustribus Viris, verbi gratia, Ducibus, 
Philosophis, Oratoribus, Historicis, Poetis, Epicis, Tragicis, Comicis : Epitaphium autem proprie 
scribitur [al. inscribitur] mortuorum : quod quidem in dormitione sanctae memoriae Nepotiani 
Presbyteri olim fecisse me novi. Ergo hic liber de Illustribus Viris, vel proprie de Scriptoribus 
Ecclesiasticis appellandus est : licet a plerisque emendatoribus imperitis, de Auctoribus dicatur 
inscriptus. 

112:4 Secundo loco quaeris, cur dixerim in Commentariis Epistolae ad Galatas, Paulum id, in 
Petro non potuisse reprehendere, quod ipse fecerat : nec in alio arguere simulationem, cujus 
ipse tenebatur reus : et asseris reprehensionem Apostolicam non fuisse dispensatoriam, sed 
veram ; et me non debere docere mendacium, sed universa quae scripta sunt, ita sonare, ut 
scripta sunt. Ad quae primum respondeo, debuisse prudentiam tuam Praefatiunculae 
Commentariorum meorum meminisse, dicentis ex persona mea. "Quid igitur ego stultus, aut 
temerarius, qui id pollicear, quod ille non potuit ? Minime : quin potius in eo, ut mihi videor, 
cautior atque timidior, quod imbecillitatem virium mearum sentiens, Origenis Commentarios 
secutus sum. Scripsit enim ille vir in Epistolam Pauli ad Galatas quinque proprie volumina, et 
decimum Stromateon suorum librum, commatico super explanatione ejus sermone complevit. 
Tractatus quoque varios, et Excerpta, quae vel sola possent [al. possint] sufficere, composuit. 
Praetermitto Didymum videntem meum, et Laodicenum, de Ecclesia nuper egressum, et 
Alexandrum veterem haereticum, Eusebium quoque Emisenum, et Theodorum Heracleotem : 
qui et ipsi nonnullos super hac re Commentariolos reliquerunt. E quibus si vel pauca decerperem, 
fieret aliquid, quod non penitus contemneretur. Itaque ut simpliciter fatear, legi haec omnia, et 
in mente mea plurima coacervans, accito notario, vel mea, vel aliena dictavi, nec ordinis, nec 
verborum, interdum nec sensuum memor. Jam Domini misericordiae est, ne per imperitiam 
nostram ab aliis bene dicta dispereant ; et non placeant inter extraneos, quae placent inter suos)." 
Si quid igitur reprehensione dignum putaveras in explanatione nostra, eruditionis tuae fuerat 
quaerere, utrum ea quae scripsimus, haberentur in Graecis, ut si illi non dixissent, tunc meam 
proprie sententiam condemnares : praesertim quum libere in Praefatione confessus sim, 
Origenis Commentarios me esse secutum, et vel mea, vel aliena dictasse ; et in fine ejusdem 

capituli, quod reprehendis, scripserim : "(Si cui iste non placet sensus, quo nec Petrus peccasse, 
nec Paulus procaciter ostenditur arguisse majorem, debet exponere, qua consequentia Paulus 
in altero reprehendat, quod ipse commisit)." E quo ostendi, me non ex definito id defendere, 
quod in Graecis legerem : sed ea expressisse quae legeram, ut lectoris arbitrio derelinquerem, 
utrum probanda essent, an improbanda. 

112:5 Tu igitur ne quod ego petieram, faceres, novum argumentum repperisti, ut assereres 
Gentiles qui in Christum credidissent, Legis onere liberos ; eos autem qui ex Judaeis crederent, 
Legi esse subjectos : ut per utrorumque personam, et Paulus recte reprehenderet eos qui Legem 
servarent, quasi Doctor gentium ; et Petrus jure reprehenderetur, qui princeps circumcisionis id 
imperaverit [al. imperavit] gentibus, quod soli qui ex Judaeis erant, debuerint observare. Hoc si 
placet, immo quia placet, ut quicumque credunt ex Judaeis, debitores sint Legis faciendae : tu ut 
Episcopus in toto orbe notissimus, debes hanc promulgare sententiam ; et in assensum tuum 
omnes coepiscopos trahere. Ego in parvo tuguriolo [al. turguriunculoj cum Monachis, id est, 
cum compeccatoribus meis, de magnis statuere non audeo, nisi hoc ingenue confiteri, me 
majorum scripta legere, et in Commentariis secundum omnium consuetudinem, varias ponere 
explanationes, ut e multis sequatur unusquisque quod velit. Quod quidem te puto et in saeculari 
litteratura, et in divinis Libris legisse et probasse. 

112:6 Hanc autem explanationem quam primus Origenes in decimo Stromateon libro, ubi 
epistolam Pauli ad Galatas interpretatur, et ceteri deinceps interpretes sunt secuti, illa vel 
maxime causa subintroducunt, ut Porphyrio respondeant blasphemanti, qui Pauli arguit 
procacitatem, quod principem Apostolorum Petrum ausus est reprehendere, et arguere in 
faciem, ac ratione constringere, quod male fecerit, id est in eo errore fuerit : in quo fuit ipse, 
qui alium arguit delinquentem. Quid dicam de Joanne qui dudum in Pontificali gradu, 
Constantinopolitanam rexit Ecclesiam ; et proprie super hoc capitulo latissimum exaravit librum, 
in quo Origenis et veterum sententiam est secutus ? Si igitur me reprehendis errantem, patere 
me, quaeso, errare cum talibus ; et quum me erroris mei multos socios habere perspexeris, tu 
veritatis tuae saltem unum astipulatorem proferre debebis. Haec de explanatione unius capituli 
Epistolae ad Galatas. 

112:7 Sed ne videar adversus rationem tuam niti testium numero, et occasione virorum 
illustrium subterfugere veritatem, nec manum audere conserere, breviter de Scripturis exempla 
proponam. In Actibus Apostolorum vox facta est ad Petrum, dicens : Surge, Petre, occide, et 
manduca (Act. 10:13), id est, omnia animalia quadrupedum et serpentium terrae, et volatilium 
caeli. Quo dicto, ostenditur nullum hominem secundum naturam esse pollutum ; sed aequaliter 
omnes ad Christi gratiam provocari. Ad quod respondit Petrus : Absit, quia nunquam manducavi 
commune et immundum. Et vox ad eum de caelo secundo facta est, dicens : Quae Deus mundavit, 
tu ne commune dixeris. Ivit itaque Caesaream ; et ingressus ad Cornelium, aperiens os suum 
dixit : In veritate comperi, quia non est personarum acceptor Deus : sed in omni gente qui timet 
eum, et operatur justitiam, acceptus est illi. Denique cecidit Spiritus Sanctus super eos ; et 
obstupuerunt ex circumcisione fideles, qui venerant cum Petro, quod et in nationes gratia 
Spiritus Sancti fuisset effusa. Tunc respondit Petrus : Nunquid aquam quis prohibere potest : 
ut non baptizentur hi, qui Spiritum Sanctum acceperunt, sicut et nos ? Et jussit eos in nomine 
Jesu Christi baptizari. Audierunt autem Apostoli et fratres qui erant in Judaea, quia et gentes 
receperunt verbum Dei. Quum autem ascendisset Petrus Jerosolymam, disceptabant adversus 
illum qui erant ex circumcisione, dicentes, Quare introisti ad viros praeputium habentes, et 
manducasti cum illis ? (Act. 11:1,2 et 3) Quibus omni ratione exposita, novissime orationem 
suam hoc sermone conclusit. Si ergo eandem gratiam dedit illis Deus, sicut et nobis, qui 

credidimus in Dominum Jesum Christum ; ego quis eram, qui possem prohibere Deum ? His 
auditis tacuerunt, et glorificaverunt Deum dicentes : Ergo et gentibus paenitentiam Deus ad 
vitam dedit. Rursum quum multo post tempore Paulus et Barnabas venissent Antiochiam ; et 
congregata Ecclesia, rettulissent quanta fecisset Deus cum illis : et quia aperuisset Deus gentibus 
ostium fidei (Act. 14:26. et 27), quidam descendentes de Judaea docebant fratres atque 
dicebant : nisi circumcidamini secundum morem Moysi, non potestis salvi fieri (Act. 15:1). 
Commota igitur seditione non minima adversus Paulum et Barnabam, statuerunt ascendere, et 
ipsi qui accusabantur, et hi qui accusabant, ad Apostolos et Presbyteros Jerosolymam super hac 
quaestione. Quumque Jerosolymam perrexissent, exsurrexerunt quidam de haeresi 
Pharisaeorum, qui crediderant in Christum, dicentes : Oportet circumcidi eos et praecipere illis, 
ut servent Legem Moysi. Et quum magna super hoc verbo oriretur quaestio : Petrus solita 
libertate : Viri, inquit, fratres, vos scitis quoniam ab antiquis diebus in nobis elegit Deus per os 
meum audire gentes verbum Evangelii, et credere ; et qui novit corda Deus, testimonium 
perhibuit, dans illis Spiritum Sanctum sicut et nobis, et nihil discrevit inter nos et illos, fide 
purificans corda illorum. Nunc autem quid tentatis Deum imponere jugum super cervicem 
discipulorum, quod neque patres nostri, neque nos portare potuimus ? Sed per gratiam Domini 
nostri Jesu Christi credimus salvari, quemadmodum et illi. Tacuit autem omnis multitudo, et in 
sententiam ejus Jacobus Apostolus, et omnes simul Presbyteri transierunt. 

112:8 Haec non debent molesta esse lectori, sed et mihi et illi utilia, ut probemus ante 
Apostolum Paulum non ignorasse Petrum immo principem hujus esse [al. fuisse] decreti, Legem 
post Evangelium non esse servandam. Denique tantae auctoritatis Petrus fuit, ut Paulus in 
epistola sua scripserit : Deinde post annos tres veni Jerosolymam videre Petrum, et mansi apud 
eum diebus quindecim (Gal. 1:18). Rursumque in consequentibus : Post annos quattuordecim 
ascendi iterum Jerosolymam cum Barnaba, assumpto et Tito. Ascendi autem secundum 
revelationem, et exposui cum eis Evangelium quod praedico in gentibus (Gal. 2:1), ostendens se 
non habuisse securitatem praedicandi Evangelii, nisi Petri et ceterorum Apostolorum qui cum eo 
erant, fuisset sententia roboratus. Statimque sequitur : Separatim autem his, qui videbantur 
aliquid esse ; ne forte in vacuum currerem, aut cucurrissem. Quare separatim, et non publice 
[al. in publico] ? Ne forte fidelibus qui ex numero Judaeorum, Legem putabant esse servandam, 
et sic credendum in Domino Salvatore, fidei scandalum nasceretur. Ergo et eo tempore quum 
Petrus venisset Antiochiam (licet hoc Apostolorum Acta non scribant, sed affirmanti Paulo 
credendum sit) in faciem illi Paulus restitisse se scribit, quia reprehensibilis erat. Prius enim 
quam venirent quidam a Jacobo, cum gentibus edebat : quum autem venissent, subtrahebat se, 
et segregabat, timens cos qui ex circumcisione erant. Et consenserunt simulationi ejus ceteri 
Judaei : ita ut Barnabas adduceretur ab his in illam simulationem. Sed quum vidissem, inquit, 
quod non recte ingrediebantur [al. ingrediuntur] ad veritatem Evangelii, dixi Petro coram 
omnibus : Si tu quum sis Judaeus, gentiliter et non Judaice vivis, quomodo cogis gentes 
judaizare ? et cetera. Nulli ergo dubium est, quod Petrus Apostolus sententiae hujus, cujus nunc 
praevaricator arguitur, primus auctor exstiterit. Causa autem praevaricationis, timor est 
Judaeorum. Dicit enim Scriptura, quod primum edebat cum gentibus ; quum autem venissent 
quidam a Jacobo, subtrahebat se, et segregabat, timens eos qui ex circumcisione erant. Timebat 
autem Judaeos, quorum erat Apostolus ; ne per occasionem gentilium a fide Christi recederent ; 
et imitator pastoris boni, perderet gregem sibi creditum. 

112:9 Sicut ergo ostendimus, Petrum bene quidem sensisse de abolitione Legis Mosaicae ; sed 
ad simulationem observandae ejus timore compulsum : videamus an ipse Paulus qui alium arguit, 
tale quid fecerit. Legimus in eodem libro : Perambulabat autem Paulus Syriam et Ciliciam, 
confirmans Ecclesias (Act. 15:41) : pervenitque in Derben et Lystram ; et ecce discipulus quidam 

erat ibi nomine Timotheus, filius mulieris viduae fidelis, patre gentili. Huic autem testimonium 
reddebant qui Lystris erant, et Iconio fratres. Hunc voluit Paulus secum proficisci, et assumens 
circumcidit eum propter Judaeos, qui erant in illis locis. Sciebant enim omnes quod pater ejus 
gentilis esset (Act. 16:1,2,3.). O beate Apostole Paule, qui in Petro reprehenderas simulationem, 
quare subtraxisset se a gentibus propter metum Judaeorum, ab Jacobo venerant : cur 
Timotheum filium hominis qui gentilis, utique et ipsum gentilem, neque enim Judaeus erat, qui 
non fuerat circumcisus, contra sententiam tuam circumcidi coegisti ? Respondebis mihi : 
Propter Judaeos, qui erant in illis locis. Qui igitur tibi ignoscis in circumcisione discipuli venientis 
ex gentibus, ignosce et Petro praecessori tuo, quod aliqua fecerit metu fidelium Judaeorum. 
Rursum scriptum est : Paulus vero quum adhuc sustinuisset dies multos, fratribus valedicens 
navigavit Syriam, et cum eo Priscilla et Aquila, et totondit sibi in Cenchreis caput ; votum enim 
habuerat (Act. 18:18). Esto ibi [al. Esto ut ibi] timore Judaeorum compulsus sit facere quod 
nolebat, quare comam nutrivit ex voto ; et postea eam in Cenchreis totondit ex Lege, quod 
Nazaraei, qui se Deo voverint, juxta praeceptum Moysi facere consueverunt ? (Num. 6:18) 

112:10 Verum haec ad comparationem ejus rei quae sequitur, parva sunt. Refert Lucas sacrae 
scriptor historiae : Quum venissemus Jerosolymam, libenter susceperunt nos fratres (Act. 
21:17) : et sequenti die Jacobus et omnes seniores, qui cum eo erant, Evangelio illius 
comprobato, dixerunt ei : Vides frater, quot milia sunt in Judaea, qui crediderunt in Christum, et 
hi omnes aemulatores sunt Legis. Audierunt autem de te, quod discessionem doceas a Moyse, 
eorum qui per gentes sunt Judaeorum, dicens : non debere eos circumcidere filios suos ; neque 
secundum consuetudinem ingredi. Quid ergo est ? Utique oportet convenire multitudinem : 
audierunt enim te supervenisse. Hoc ergo fac, quod tibi dicimus. Sunt nobis viri quattuor votum 
habentes super se. His assumptis, sanctifica te cum ipsis, et impende in eos, ut radant capita : 
et scient omnes, quid quae de te audierunt, falsa sunt ; sed ambulas et ipse custodiens Legem. 
Tunc Paulus, assumptis viris, postero die purificatus, intravit cum illis in templum, annuntians 
expletionem dierum purificationis, donec offerretur pro unoquoque eorum oblatio. O Paule, et 
in hoc te rursus interrogo : cur captus raseris ; cur nudipedalia exercueris de caeremoniis 
Judaeorum ; cur obtuleris sacrificia ; et secundum Legem pro te hostiae fuerint immolatae ? 
Utique respondebis, ne scandalizarentur qui ex Judaeis crediderunt. Simulasti ergo te [al. abest 
te] Judaeum, ut Judaeos lucrifaceres ; et hanc ipsam simulationem Jacobus, et ceteri te docuere 
Presbyteri : sed tamen evadere non potuisti. Orta enim seditione, quum occidendus esses, 
raptus es a tribuno, et ab eo missus Caesaream, sub custodia militum diligenti (Act. 23:23), ne te 
Judaei quasi simulatorem ac destructorem Legis occiderent. Atque inde Romam perveniens, in 
hospitio quod tibi conduxeras, Christum et Judaeis et gentibus praedicasti (Actor. 28:14,30), et 
sententia tua Neronis gladio confirmata est. 

112:11 Didicimus, quod propter metum Judaeorum et Petrus et Paulus aequaliter finxerint se 
Legis praecepta servare. Qua igitur fronte, qua audacia Paulus in altero reprehendit [al. 
reprehendat], quod ipse commisit ? Ego, immo alii ante me exposuerunt causam quam 
putaverant, non officiosum mendacium defendentes, sicut tu scribis : sed ostendentes [al. 
docentes] honestam dispensationem, ut et Apostolorum prudentiam demonstrarent, et 
blasphemantis Porphyrii impudentiam coercerent, qui Paulum et Petrum puerili dicit inter se 
pugnasse certamine : immo exarsisse Paulum in invidiam virtutum Petri, et ea scripsisse 
jactanter, quae vel non fecerit, vel si fecerit, procaciter fecerit id in alio reprehendens quod ipse 
commiserit. Interpretati sunt illi ut potuerunt. Tu quomodo istum locum edisseres ? Utique 
meliora dicturus, qui veterum sententiam reprobasti. 

112:12 Scribis ad me in epistola tua (Epist. 67), "neque enim a me docendus es, quomodo 
intellegatur, quod idem dicit [al. additur Apostolus]: Factus sum tanquam Judaeus, ut Judaeos 
lucrifacerem (1. Cor. 9:20), et cetera ; quae ibi dicuntur compassione misericordiae, non 
simulatione fallaciae. Fit enim tanquam aeger, qui ministrat aegroto, non quum se febres habere 
mentitur ; sed quum animo condolentis cogitat, quemadmodum sibi serviri vellet, si ipse 
aegrotaret. Nam utique Judaeus erat ; Christianus autem factus, non Judaeorum sacramenta 
reliquerat, quae convenienter ille populus, et legitimo tempore, quo oportebat, acceperat : 
ideoque suscepit ea celebranda, quum jam Christi esset Apostolus, ut doceret non esse 
perniciosa his, qui ea vellent, sicut a parentibus per Legem acceperant, custodire, etiam quum 
in Christum credidissent : non tamen in eis jam constituerent spem salutis : quoniam per 
Dominum Jesum salus ipsa quae illis sacramentis significabatur, advenerat." Totius sermonis tui, 
quem disputatione longissima protraxisti, hic sensus est : ut Petrus non erraverit in eo, quod his 
qui ex Judaeis crediderant, putaverit Legem esse servandam : sed in eo a recti linea deviarit, 
quod gentes coegerit judaizare. Coegerit autem, non docentis imperio, sed conversationis 
exemplo. Et Paulus non contraria sit locutus his, quae ipse gesserat ; sed quare Petrus eos, qui 
ex gentibus erant, judaizare compelleret. 

112:13 Haec ergo summa est quaestionis, immo sententiae tuae : ut post Evangelium Christi, 
bene faciant Judaei credentes, si Legis mandata custodiant, hoc est, si sacrificia offerant, quae 
obtulit Paulus, si filios circumcidant, si sabbatum servent, ut Paulus, in Timotheo, et omnes 
observavere Judaei. Si hoc verum est, in Cerinthi et Ebionis haeresim delabimur, qui credentes 
in Christo propter hoc solum a Patribus anathematizati sunt, quod Legis caeremonias Christi 
Evangelio miscuerunt ; et sic nova confessi sunt, ut vetera non omitterent. Quid dicam de 
Ebionitis, qui Christianos esse se simulant ? Usque hodie per totas Orientis synagogas inter 
Judaeos haeresis est, quae dicitur Minaeorum, et a Pharisaeis nunc usque damnatur : quos vulgo 
Nazaraeos nuncupant, qui credunt in Christum Filium Dei, natum de virgine Maria, et eum dicunt 
esse, qui sub Pontio Pilato passus est, et resurrexit, in quem et nos credimus : sed dum volunt 
et Judaei esse et Christiani, nec Judaei sunt, nec Christiani. Oro ergo te, ut qui nostro vulnusculo 
medendum putas, quod acu foratum, immo punctum, ut dicitur, hujus sententiae medearis 
vulneri, quod lancea, et ut ita dicam, phalaricae mole percussum est. NEQUE ENIM ejusdem est 
criminis in explanatione Scripturarum diversas majorum sententias ponere, et haeresim 
sceleratissimam rursum in Ecclesiam introducere. Sin autem haec nobis incumbit necessitas, ut 
Judaeos cum legitimis suis suscipiamus, et licebit eis observare in Ecclesiis Christi, quod 
exercuerunt in synagogis satanae : dicam quod sentio, non illi Christiani fient, sed nos Judaeos 
facient. 

112:14 Quis enim hoc Christianorum patienter audiat, quod in tua epistola continetur : Judaeus 
erat Paulus, Christianus autem factus, non Judaeorum sacramenta reliquerat, quae convenienter 
ille populus, et legitimo tempore, quo oportebat, acceperat : ideoque suscepit [al. sed ideo 
susceperat] celebranda ea, quum jam Christi esset Apostolus ; ut doceret non esse perniciosa 
his qui ea vellent sicut a parentibus per Legem acceperant, custodire. Rursum obsecro te, ut 
pace tua meum dolorem audias : Judaeorum Paulus caeremonias observabat, quum jam Christi 
esset Apostolus : et dicis eas non esse perniciosas his qui eas vellent, sicut a parentibus 
acceperant, custodire ? Ego e contrario loquar, et reclamante mundo, libera voce pronuntio [al. 
pronuntiem]: caeremonias Judaeorum, et perniciosas esse et mortiferas Christianis ; et 
quicumque eas observaverit, sive ex Judaeis, sive ex gentibus, eum in barathrum diaboli 
devolutum. Finis enim Legis Christus ad justitiam omni credenti (Rom. 10:4) : Judaeo scilicet et 
Gentili. Neque enim omni credenti erit finis ad justiam, si Judaeus excipitur. In Evangelio 
legimus : Lex et Prophetae usque ad Joannem Baptistam (Matth. 11:12). Et in alio loco : 

Propterea ergo magis quaerebant eum Judaei interficere : quia non solum solvebat sabbatum ; 
sed et Patrem suum dicebat esse Deum, aequalem se faciens Deo (Joan. 5:18). Et iterum : De 
plenitudine ejus nos omnes accepimus, gratiam pro gratia ; quia Lex per Moysen data est, gratia 
autem et veritas per Jesum Christum facta est (Joan. 1:15). Pro Legis gratia quae praeteriit, 
gratiam Evangelii accepimus permanentem ; et pro umbris et imaginibus veteris Instrumenti, 
veritas per Jesum Christum facta est. Jeremias quoque ex persona Dei vaticinatur : Ecce dies 
veniunt, dicit Dominus, et consummabo domui Israel, et domui Juda testamentum novum : non 
secundum testamentum quod disposui patribus eorum, in die qua apprehendi manum eorum, 
ut educerem eos de terra /Egypti (Jerem. 31:31). Observa quid dicat, quod non populo gentilium, 
ei qui ante non receperat Testamentum ; sed populo Judaeorum, cui Legem dederat per Moysen, 
Testamentum novum Evangelii repromittat : ut nequaquam vivant in vetustate litterae, sed in 
novitate spiritus. Paulus autem super cujus nunc nomine quaestio ventilatur, crebras hujusmodi 
ponit sententias : e quibus brevitatis studio pauca subnectam. Ecce ego Paulus dico vobis, 
quoniam si circumcidamini, Christus vobis nihil prodest (Gal. 5:2). Et iterum : Evacuati estis a 
Christo, qui in Lege justificamini, a gratia excidistis. Et infra : Si spiritu ducimini, jam non estis 
sub Lege. E quo apparet, qui sub Lege est, non dispensative, ut nostri voluere majores ; sed 
vere, ut tu intellegis, eum Spiritum Sanctum non habere. Qualia autem sint praecepta legalia, 
Domino docente, discamus. Ego, inquit, dedi eis praecepta non bona, et justificationes, in quibus 
non vivant in eis. Haec dicimus non quo Legem juxta Manichaeum et Marcionem destruamus, 
quam et sanctam, et spiritualem juxta Apostolum novimus ; sed quia postquam venit fides et 
temporum plenitudo, misit Deus filium suum factum ex muliere, factum sub Lege, ut eos qui sub 
Lege erant redimeret, ut adoptionem filiorum reciperemus ; et nequaquam sub paedagogo, sed 
sub adulto, et Domino herede vivamus. 

112:15 Sequitur in Epistola tua : Non ideo Petrum emendavit, quod paternas traditiones 
observaret : quod si facere vellet, nec mendaciter, nec incongrue faceret. Iterum dico : 
quandoquidem [al. quando] Episcopus es, Ecclesiarum Christi magister, ut probes verum esse 
quod asseris suscipe aliquem Judaeorum, qui factus Christianus, natum sibi filium circumcidat, 
qui observet sabbatum, qui abstineat a cibis quos Deus creavit ad utendum cum gratiarum 
actione ; qui quartadecima die mensis primi agnum mactet ad vesperam ; et quum hoc feceris, 
immo non feceris (scio enim te Christianum, et rem sacrilegam non esse facturum) velis nolis, 
tuam sententiam reprobabis : et tunc scies opere, difficilius esse confirmare sua, quam aliena 
reprehendere. Ac ne forsitan tibi non crederemus, immo non intellegeremus quid diceres 
(frequenter enim in longum sermo protractus caret intellegentia : et dum non sentitur, minus 
reprehenditur) inculcas et replicas : Hoc Judaeorum Paulus dimiserat, quod malum habebant. 
Quod est malum Judaeorum, quod Paulus dimiserat ? Utique illud quod sequitur : quod 
ignorantes Dei justitiam, et suam volentes constituere, justitiae Dei non sunt subjecti (Rom. 10:3). 
"Deinde quod post passionem et resurrectionem Christi, dato ac manifestato sacramento gratiae 
secundum ordinem Melchisedech, adhuc putabant vetera sacramenta, non ex consuetudine 
solemnitatis, sed ex necessitate salutis esse celebranda : quae tamen si nunquam fuissent 
necessaria, infructuose atque inaniter pro eis Machabaei martyres fierent." Postremo illud quod 
praedicatores gratiae Christianos Judaei, tanquam hostes Legis persequerentur [al. 
persequebantur]. "Hos atque hujusmodi errores et vitia dicit se damna et ut stercora arbitratum, 
ut Christum lucrifaceret" (Phil. 3:8). 

112:16 Didicimus per te, quae Apostolus Paulus mala reliquerit Judaeorum : rursum te docente 
discamus, quae bona eorum tenuerit. (Observationes, inquies, Legis, quas more patrio 
celebrant : sicut ab ipso Paulo celebratae sunt, sine ulla salutis necessitate.) Id quid velis dicere, 
sine ulla salutis necessitate, non satis intellego. Si enim salutem non afferunt, cur observantur ? 

Si autem observanda sunt, utique salutem afferunt : maxime quae observata, martyres faciunt. 
Non enim observarentur, nisi afferrent salutem. Neque enim indifferentia sunt inter bonum et 
malum, sicut Philosophi disputant. Bonum est continentia, malum est luxuria. Inter utrumque 
indifferens, ambulare, digerere alvi stercora, capitis naribus purgamenta projicere, sputis 
rheumata jacere. Hoc nec bonum, nec malum est : sive enim feceris, sive non feceris, nec 
justitiam habebis, nec injustitiam. Observare autem Legis caeremonias, non potest esse 
indifferens : sed aut bonum est, aut malum est. Tu dicis bonum, ego assero malum : et malum 
non solum his qui ex gentibus ; sed et his qui ex Judaico populo crediderunt. In hoc, ni fallor, 
loco, dum aliud vitas, in aliud devolveris. Dum enim metuis Porphyrium blasphemantem, in 
Ebionis incurris laqueos, his qui credunt ex Judaeis, observandam Legem esse decernens. Et quia 
[al. qui] periculosum intellegis esse quod dicis, rursum illud superfluis verbis temperare conaris, 
sine ulla salutis necessitate : non sicut Judaei celebranda putant, aut fallaci simulatione, quod 
Paulus in Petro reprehenderat. 

112:17 Fallax simulatio. — Petrus igitur simulavit Legis custodiam. Iste autem reprehensor Petri, 
audacter observavit legitima. Sequitur enim in epistola tua : "Nam si propterea illa sacramenta 
celebravit, quia se simulavit Judaeum, ut illos lucrifaceret ; cur non etiam sacrificavit cum 
gentibus, quia et his qui sine Lege erant, tanquam sine Lege factus est, ut eos quoque 
lucrifaceret ? (1. Cor. 9:21) Nisi quia et illud fecit, ut natura Judaeus ; et hoc totum dixit, non ut 
Paulus se fingeret esse quod non erat, sed ut misericorditer ita subveniendum esse sentiret, ac 
si ipse in eo errore laboraret ; non scilicet mentientis astu, sed compatientis affectu." Bene 
defendis Paulum, quod non simulaverit errorem Judaeorum ; sed vere fuerit in errore. Neque 
imitari Petrum voluerit mentientem, ut quod erat, metu Judaeorum dissimularet : sed tota 
libertate Judaeum esse se diceret. Nova clementia Apostoli ; dum Judaeos Christianos vult facere, 
ipse Judaeus factus est. Non enim poterat luxuriosos ad frugalitatem reducere, nisi se 
luxuriosum probasset, et misericorditer, ut ipse dicis, subvenire miseris, nisi se miserum ipse 
sentiret. Vere enim miselli et misericorditer deplorandi, qui contentione sua et amore legis 
abolitae Apostolum Christi fecere Judaeum. Nec multum interest inter meam et tuam 
sententiam, qua ego dico, et Petrum et Paulum timore fidelium Judaeorum, Legis exercuisse, 
immo simulasse mandata : tu autem asseris hoc eos fecisse clementer ; non mentientis astu, 
sed compatientis affectu, dummodo illud constet, vel metu, vel misericordia eos simulasse se 
esse quod non erant. Illud autem argumentum quo adversum nos uteris, quod et gentilibus 
debuerit gentilis fieri, si Judaeis Judaeus factus est, magis pro nobis facit. Sicut enim non fuit vere 
Judaeus, sic nec vere gentilis erat. Et sicut non fuit vere gentilis, sic nec vere Judaeus erat. In eo 
autem imitator gentium est, quia praeputium recipit in fide Christi : et indifferenter permittit 
vesci cibis quos damnant Judaei, non cultum, ut tu putas, idolorum. In Christo enim Jesu, nec 
circumcisio est aliquid, nec praeputium, sed observatio mandatorum Dei (Gal. 5:6. et cap. 6:15). 

112:18 Quaeso igitur te, et iterum atque iterum obsecro [al. deprecor], ut ignoscas 
disputatiunculae meae : et quod modum meum egressus sum, tibi imputes, qui coegisti ut 
rescriberem [al. scriberem], et mihi cum Stesichoro oculos abstulisti. Neque me putes 
magistrum esse mendacii, qui sequor Christum dicentem : Ego sum via, veritas, et vita (Joan. 
14:6) ; nec potest fieri, ut veritatis cultor, mendacio colla summittam. Neque mihi imperitorum 
plebeculam concites, qui te venerantur ut Episcopum, et in Ecclesia declamantem, Sacerdotii 
honore suspiciunt : me autem aetatis ultimae et paene decrepitum, ac Monasterii et ruris secreta 
sectantem parvipendunt. Et quaeras tibi quos doceas, sive reprehendas. Ad nos enim tantis 
maris atque terrarum spatiis a te divisos vix vocis tuae sonus pervenit. Et si forsitan litteras 
scripseris, ante eas Italia ac Roma suscipient, quam ad me cui mittendae sunt, deferantur. 

112:19 Quod autem in aliis quaeris epistolis : cur prior mea in libris Canonicis interpretatio 
asteriscos habeat et virgulas praenotatas ; et postea aliam translationem absque his signis 
ediderim : pace tua dixerim, videris mihi non intellegere, quod quaesisti. Illa enim interpretatio 
Septuaginta Interpretum est : et ubicumque virgulae, id est obeli sunt, significatur quod 
Septuaginta plus dixerint, quam habetur in Hebraeo. Ubi autem asterisci, id est, stellulae 
praelucentes, ex Theodotionis editione ab Origene additum est : Et ibi Graeca transtulimus : hic 
de ipso Hebraico, quod intellegebamus, expressimus : sensuum potius veritatem, quam 
verborum ordinem interdum conservantes. Et miror quomodo Septuaginta Interpretum libros 
legas, non puros ut ab eis editi sunt, sed ab Origene emendatos, sive corruptos per obelos et 
asteriscos ; et Christiani hominis interpretatiunculam non sequaris, praesertim quum ea quae 
addita sunt, ex hominis Judaei atque blasphemi post passionem Christi, editione transtulerit. Vis 
amator esse verus Septuaginta Interpretum ? Non legas ea quae sub asteriscis sunt, immo rade 
de voluminibus, ut veterum te fautorem probes. Quod si feceris, omnes Ecclesiarum 
Bibliothecas damnare cogeris. Vix enim unus aut alter invenietur liber, qui ista non habeat. 

112:20 Porro quod dicis non debuisse me interpretari post veteres, et novo uteris syllogismo : 
aut obscura fuerunt quae interpretati sunt Septuaginta, aut manifesta. Si obscura, te quoque in 
illis falli potuisse credendum est. Si manifesta, illos in eis falli non potuisse, perspicuum est. Tuo 
tibi sermone respondeo. Omnes veteres tractatores qui nos in Domino praecesserunt, et qui 
Scripturas sanctas interpretati sunt, aut obscura interpretati sunt, aut manifesta. Si obscura, 
quomodo tu ausus es post eos disserere, quod illi explanare non potuerunt ? Si manifesta, 
superfluum est te voluisse disserere, quod illos latere non potuit : maxime in explanatione 
Psalmorum, quos apud Graecos interpretati sunt multis voluminibus, primus Origenes, secundus 
Eusebius Caesariensis, tertius Theodorus Heracleotes, quartus Asterius Scythopolitanus, quintus 
Apollinaris Laodicenus, sextus Didymus Alexandrinus. Feruntur et diversorum in paucos Psalmos 
opuscula. Sed nunc de integro Psalmorum corpore dicimus. Apud Latinos autem Hilarius 
Pictaviensis, et Eusebius Vercellensis Episcopi, Origenem et Eusebium transtulerunt, quorum 
priorem et noster Ambrosius in quibusdam secutus est. Respondeat mihi prudentia tua, quare 
tu post tantos et tales Interpretes in explanatione Psalmorum diversa senseris. Si enim obscuri 
sunt Psalmi, te quoque in eis falli potuisse credendum est. Si manifesti, illos in eis falli potuisse 
non creditur : ac per hoc utroque modo superflua erit interpretatio tua, et hac lege post priores 
nullus loqui audebit, et quodcunque alius occupaverit alius de eo licentiam scribendi non habebit. 
QUIN POTIUS humanitatis tuae est, in quo veniam tibi tribuis, indulgere et ceteris. Ego enim non 
tam vetera abolere conatus sum, quae linguae meae hominibus emendata de Graeco in Latinum 
transtuli, quam ea testimonia quae a Judaeis praetermissa sunt vel corrupta, proferre in medium ; 
ut scirent nostri quid Hebraica Veritas contineret. Si cui legere non placet, nemo compellit 
invitum. Bibat vinum vetus cum suavitate, et nostra musta contemnat, quae in explanatione 
priorum edita sunt ; ut sicubi illa non intelleguntur, ex nostris manifestiora fiant. Quod autem 
genus interpretationis in Scripturis sanctis sequendum sit, liber quem scripsi de Optimo genere 
interpretandi, et omnes Praefatiunculae divinorum Voluminum, quas editioni nostrae 
praeposuimus, explicant ; ad illasque prudentem lectorem remittendum puto. Et si me, ut dicis, 
in novi Testamenti emendatione suscipis, exponisque causam cur suscipias ; quia plurimi linguae 
Graecae habentes scientiam, de meo possint opere judicare : eandem integritatem debueras 
etiam in veteri credere Testamento, quod non nostra confinximus ; sed ut apud Hebraeos 
invenimus, divina transtulimus. Sicubi dubitas, Hebraeos interroga. 

112:21 Sed forte dices : quid si Hebraei aut respondere noluerint, aut mentiri voluerint ? Tota 
frequentia Judaeorum in mea interpretatione reticebit ? Nullusque inveniri poterit, qui Hebraeae 
linguae habeat notitiam [al. notionem]: aut omnes imitabuntur illos Judaeos, quos dicis in Africae 

repertos oppidulo, in meam conspirasse calumniam ? Hujuscemodi enim in epistola tua texis 
fabulam : "Quidam frater noster Episcopus, quum lectitari instituisset in Ecclesia cui praeest, 
interpretationem tuam, movit quiddam longe aliter a te positum apud Jonam Prophetam, quam 
erat omnium sensibus memoriaeque inveteratum, et tot aetatum successionibus decantatum. 
Factusque est tantus tumultus in plebe, maxime Graecis arguentibus et inclamantibus 
calumniam falsitatis, ut cogeretur Episcopus (ea quippe civitas erat) Judaeorum testimonium 
flagitare. Utrum autem illi imperitia, an malitia, hoc esse in Hebraeis codicibus responderunt, 
quod et Graeci et Latini habebant, atque dicebant. Quid plura ? Coactus est homo velut 
mendacium [al. mendositatem] corrigere, volens post magnum periculum non remanere sine 
plebe. Unde etiam nobis videtur aliquando in nonnullis te quoque falli potuisse. 

112:22 Dicis me in Jonam Prophetam male quiddam interpretatum, et seditione populi 
conclamante, propter unius verbi dissonantiam Episcopum paene Sacerdotium perdidisse ; et 
quid sit illud quod male interpretatus sim, subtrahis, auferens mihi occasionem defensionis meae, 
ne quicquid dixeris, me respondente solvatur : nisi forte, ut ante annos plurimos, cucurbita venit 
in medium, asserente illius temporis Cornelio et Asinio Pollione, me hederam pro cucurbita 
transtulisse. Super qua re in Commentario Jonae Prophetae plenius respondimus. Hoc tantum 
nunc dixisse contenti, quod in eo loco ubi Septuaginta Interpretes cucurbitam, et Aquila cum 
reliquis hederam transtulerunt, id est, kiooov, in Hebraeo volumine CICEION scriptum est [al. 
habetur], quam vulgo Syri CICEIAM vocant. Est autem genus virgulti, lata habens folia, in modum 
pampini. Quumque plantatum fuerit, cito consurgit in arbusculam absque ullis calamorum et 
hastilium adminiculis, quibus et cucurbitae et hederae indigent, suo trunco se sustinens. Hoc 
ergo verbum de verbo edisserens, si CICEION transferre voluissem, nullus intellegeret : si 
cucurbitam, id dicerem quod in Hebraico non habetur : hederam posui, ut ceteris interpretibus 
consentirem. Sin autem Judaei vestri, ut ipse asseris, malitia vel imperitia, hoc dixerunt esse in 
voluminibus Hebraeorum, quod in Graecis et Latinis codicibus continetur, manifestum est eos aut 
Hebraeas litteras ignorare, aut ad irridendos cucurbitarios voluisse mentiri. Peto in fine epistolae, 
ut quiescentem senem olimque veteranum militare non cogas, et rursum de vita periclitari. Tu 
qui juvenis es, et in Pontificali culmine constitutus, doceto populos, et novis Africae frugibus 
Romana tecta locupletato. Mihi sufficit cum auditore et lectore pauperculo in angulo monasterii 
susurrare. 

{113} 

Epistola CXIII 


(alias inedita inter Epistolas ; scripta an. 405) 


Theophili ad Hieronymum pars quaedam sive initium 

Se bene semper optasse Joanni Chrysostomo testatur, nec temere credidisse ejus accusatoribus, 
donec erumpente judicio Concilii, sede sua Cplitana exturbatus, pulsusque est in exilium. 

113:1 Dilectissimo atque amantissimo fratri HIERONYMO THEOPHILUS in Domino salutem. 

Paucis in exordio placet judicium veritatis : dicente autem Domino per Prophetam, Et judicium 
meum quasi lux egreditur (Is. 51:4), qui tenebrarum horrore circumdati sunt, nec naturam rerum 
clara mente perspiciunt, pudore operiuntur aeterno, et cassos se habuisse conatus ipso fine 
cognoscunt. Unde et nos Joannem, qui dudum Constantinopolitanam rexit Ecclesiam, Deo 
placere semper optavimus ; et causas perditionis ejus, in quas ferebatur improvidus, 
nequaquam credere voluimus. Sed ille, ut cetera ejus flagitia taceam, Origenistas in suam 
recipiens familiaritatem, et ex his plurimos in sacerdotium provehens, atque ob hoc scelus 
beatae memoriae hominem Dei Epiphanium, qui inter Episcopos clarum in orbe sidus effulsit, non 
parvo maerore contristans, meruit audire : Cecidit, cecidit Babylon (Isai. 21:9). 2. Scientes ergo 
dictam a Salvatore : Nolite judicare secundum faciem ; sed justum judicium judicate (Joan. 7:24), 
ne quo 

{ 114} 

Epistola CXIV 


(al. cum superiori conjuncta ; scripta eodem anno 405) 


Hieronymi ad Theophilum 


Multa causatur impedimenta, ob quae librum contra Joannem Chrysostomum a Theophilo 
scriptum, serius sit interpretatus. Tum ejus libri doctrinam, ac sententias laudat, ac veniam 
precatur, si quando Graecos sensus Latine non satis bene reddiderit. 

114:1 BEATISSIMO PAP/E THEOPHILO HIERONYMUS. 


Quod tardius Beatitudini tuae latino sermone translatum Librum tuum remitterem, multa in 
medio impedimenta fecerunt : Isaurorum repentina eruptio : Phoenicis Galilaeaeque vastitas : 
terror Palaestinae, praecipue Jerosolymae : et nequaquam librorum, sed murorum exstructio. Ad 
hoc asperitas hiemis, fames intolerabilis, nobis praesertim, quibus multorum fratrum cura 
imposita est. Inter quas difficultates lucrativis, et ut ita dicam, furtivis, per noctem operis, 
crescebat interpretatio, et jam in schedulis tenebatur, quum diebus sanctae Quadragesimae 
scripta ad purum, collatione tantum indigerem, gravissimo languore correptus, et mortis limen 
ingrediens, Domini misericordia et tuis precibus reservatus sum. Ad hoc forsitan ut implerem 
praeceptum tuum, et volumen disertissimum, quod Scripturarum floribus texuisti, eadem qua a 
te scriptum est gratia verterem ; licet imbecillitas corporis et animi maeror, ingenii quoque 
acumen obtuderit, et verba prono cursu labentia velut quibusdam obicibus retardarit. 

114:2 Mirati sumus in opere tuo utilitatem omnium Ecclesiarum, ut discant qui ignorant, 
eruditi testimoniis Scripturarum, qua debeant veneratione Sancta suscipere, et altaris Christi 
ministerio deservire ; sacrosque calices, et sancta velamina, et cetera, quae ad cultum Dominicae 
pertinent Passionis, non quasi inania, et sensu carentia sanctimoniam non habere ; sed ex 
consortio Corporis et Sanguinis Domini eadem qua Corpus ejus et Sanguis majestate veneranda. 

114:3 Suscipe igitur Librum tuum, immo meum, et ut verius loquar, nostrum : cumque mihi 
faveris, tuus fautor eris. Tibi enim meum sudavit ingenium, et facundiam Graecam Latinae linguae 

volui paupertate pensare. Neque vero ut diserti interpretes faciunt, verbum verbo reddidi ; nec 
adnumeravi pecuniam, quam mihi per partes dederas, sed pariter appendi ; ut nihil desit ex 
sensibus, quum aliquid desit ex verbis. Epistolam autem tuam idcirco in latinum verti, et huic 
volumini praeposui, ut omnes, qui legerint, sciant me non temeritate et jactantia, sed praeceptis 
Beatitudinis tuae suscepisse onus ultra vires meas. Quod an consecutus sim, tuo judicio 
derelinquo. Certe si imbecillitatem reprehenderis, voluntati veniam commodabis. 

{115} 

Epistola CXV 


(alias 96; scripta fort. an. 405) 


Ad Augustinum 


Resalutat Augustinum, excusans quod liberius responderit, et rursum de cucurbita meminit, 
rogatque ut omissis contentiosis quaestionibus deinceps secum invicem amice conferant, et 
placide versentur in campo sacrarum Scripturarum. 

115:1 Domino vere Sancto et Beatissimo Papae AUGUSTINO, HIERONYMUS in Christo salutem. 


Quum a sancto fratre nostro Firmo sollicite quaererem quid ageres, sospitem te laetus audivi. 
Rursum quum tuas litteras non dico sperarem, sed exigerem, nesciente te, ex Africa profectum 
se esse dixit. Itaque reddo tibi per eum salutationis officia, qui te unico amore complectitur, 
simulque obsecro, ut ignoscas pudori meo, quod diu ut rescriberem, praecipienti negare non 
potui. Nec ego tibi, sed causa causae respondit. Et si culpa est respondisse, quaeso ut patienter 
audias, multo major est provocasse. Sed facessant istiusmodi querimoniae : sit inter nos pura 
germanitas ; et deinceps non quaestionum, sed caritatis ad nos scripta mittamus. Sancti fratres 
qui nobiscum Domino serviunt, affatim te salutant. Sanctos qui tecum Christi leve trahunt jugum, 
praecipue sanctum et suspiciendum [al. suscipiendum] papam Alypium, ut meo obsequio salutes, 
precor. Incolumem te et memorem mei, Christus Deus noster tueatur omnipotens, domine vere 
sancte et beatissime papa. Si legisti librum explanationum in Jonam, puto quod ridiculam 
cucurbitae non recipias quaestionem. Sin autem amicus qui me primus gladio petiit, stilo 
repulsus est ; sit humanitatis tuae atque justitiae accusantem reprehendere, non respondentem. 
In Scripturarum si placet campo sine nostro invicem dolore ludamus. 

{116} 

Epistola CXVI 


(alias 97 ; scripta paulo post superiorem) 


Augustini ad Hieronymum 

Respondet accuratius epistolis Hieronymi, 105:112. et 115. de interpretatione loci Epistolae ad 
Galatos, confirmans quod Petrus merito veraciterque reprehensus fuerit a Paulo. Ceterum 
deprecatur veniam, si dictis forte incautioribus Hieronymi animum offenderit, excusans, quod 
nulla sua culpa per multorum manus obambularit epistola, priusquam ad eum, cui scripta erat, 
perveniret. 

116:1 Domino dilectissimo et in Christi visceribus honorando, sancto fratri et compresbytero 
HIERONYMO, AUGUSTINUS in Domino salutem. 


“Jampridem caritati tuae prolixam epistolam misi, respondens illi tuae, quam per sanctum filium 
tuum Asterium, nunc jam non solum fratrem, verum etiam collegam meum, misisse te recolis. 
Quae utrum in manus tuas pervenire meruerit, adhuc nescio, nisi quod per fratrem 
sincerissimum Firmum scribis si ille qui te primum gladio petiit, stilo repulsus est ; ut sit 
humanitatis meae atque justitiae, accusantem reprehendere, non respondentem. Hoc solo 
tenuissimo indicio utcumque conjicio, legisse te illam epistolam meam. In ea quippe deploravi 
tantam inter vos exstitisse discordiam, de quorum tanta amicitia, quaquaversum eam fama 
diffuderat, caritas fraterna gaudebat. Quod non feci reprehendendo in aliquo germanitatem 
tuam, cujus in ea re aliquam culpam me cognovisse, non ausus sum dicere : sed dolendo 
humanam miseriam, cujus in amicitiis mutua caritate retinendis, quantalibet illa sit, incerta 
permansio est. Verum illud malueram tuis nosse rescriptis, utrum mihi veniam, quam 
poposceram, dederis. Quod apertius mihi intimari cupio, quamvis hilarior quidam vultus 
litterarum tuarum, etiam hoc me impetrasse significare videatur : si tamen post lectam illam 
missae sunt ; quod in eis minime apparet." 

116:2 "Petis, vel potius fiducia caritatis jubes, ut in Scripturarum campo sine nostro invicem 
dolore ludamus. Equidem quantum ad me attinet, serio nos ista, quam ludo agere mallem. 
Quod si hoc verbum tibi propter facilitatem ponere placuit, ego fateor majus aliquid ex peto a 
benignitate virium tuarum, prudentiaque tam docta, et otiosa, annosa, studiosa, ingeniosa 
diligentia ; haec tibi non tantum donante, verum etiam dictante Spiritu Sancto, ut in magnis et 
laboriosis quaestionibus, non tanquam ludentem in campo Scripturarum, sed in montibus 
anhelantem adjuves. Si autem propter hilaritatem, quam esse inter carissimos disserentes decet, 
putasti dicendum esse, ludamus : sive illud apertum et planum sit, unde colloquimur, sive 
arduum atque difficile, hoc ipsum edoce, obsecro te, quonam modo assequi valeamus : ut quum 
forte aliquid nos movet, quod nobis, et si non cautius attendentibus, certe tardius 
intellegentibus non probatum est : et quid nobis videatur contra conamur asserere, si hoc 
aliquanto securiore libertate dicamus, non incidamus in suspicionem puerilis jactantiae, quasi 
nostro nomini famam, viros illustres accusando quaeramus. Si autem aliquid asperum refellendi 
necessitate depromptum fuerit, quo tolerabile fiat, leniore circumfundamus eloquio, ne litum 
meile gladium stringere videamur [al. judicemur]. Nisi forte ille modus est, quo utrumque hoc 
vitium, vel vitii suspicionem caveamus, si cum doctiore amico sic disputemus, ut quicquid dixerit, 
necesse sit approbare ; nec quaerendi saltem causa, liceat aliquantulum reluctari." 

116:3 "Tum vero sine ullo timore offensionis tanquam in campo luditur ; sed mirum si nobis 
non illuditur. Ego enim fateor caritati tuae solis eis Scripturarum libris, qui jam Canonici 
appellantur, didici hunc timorem honoremque deferre, ut nullum eorum auctorem scribendo 
aliquid errasse firmissime credam. At si aliquid in eis offendero litteris, quod videatur 
contrarium veritati, nihil aliud quam vel mendosum esse codicem, vel interpretem non 

assecutum esse quod dictum est, vel me minime intellexisse, non ambigam. Alios autem ita lego, 
ut quantalibet sanctitate doctrinaque praepolleant, non ideo verum putem, quia ipsi ita 
senserunt ; sed quia mihi vel per illos auctores Canonicos, vel probabili ratione, quod a vero non 
abhorreat, persuadere potuerunt. Nec te, mi frater, sentire aliquid aliter existimo : prorsus, 
inquam, non te arbitror, sic legi tuos libros velle, tanquam Prophetarum et [al. vel] Apostolorum : 
de quorum scriptis quod omni errore careant dubitare nefarium est. Absit hoc a pia humilitate, 
et veraci de temetipso cogitatione, qua nisi esses praeditus, non utique diceres, (utinam 
mereremur complexus tuos, et collatione mutua vel doceremus aliqua, vel disceremus)." 

116:4 "Quod si teipsum consideratione vitae ac morum tuorum, non simulate, nec fallaciter 
dixisse credo : quanto magis aequum est me credere Apostolum Paulum non aliud sensisse quam 
scripserit, ubi ait de Petro et Barnaba : Quum viderem quia non recte ingrediuntur [al. 
ingrediebantur, et ingrediantur] ad veritatem Evangelii, dixi Petro coram omnibus : si tu quum 
sis Judaeus, gentiliter et judaice vivis, quomodo gentes cogis judaizare ? (Galat. 2:14) De quo 
enim certus sim, quod me scribendo vel loquendo non fallat, si fallebat Apostolus filios suos, 
quos iterum parturiebat, donec in eis Christus, id est, veritas formaretur. Quibus quum 
praemisisset, dicens : Quae autem scribo vobis, ecce coram Deo, quia non mentior (Gal. 1:20), 
non tamen veraciter scribebat, sed nescio qua dispensatoria simulatione fallebat, vidisse se 
Petrum et Barnabam non recte ad Evangelii veritatem ingredientes, ac Petro in faciem restitisse, 
non ob aliud nisi quod gentes cogeret judaizare." 

116:5 At enim satius est credere Apostolum Paulum aliquid non vere scripsisse, quam 
Apostolum Petrum non recte aliquid egisse. Hoc si ita est, dicamus (quod absit) satius esse 
credere mentiri Evangelium, quam negatum esse a Petro Christum : et mentiri Regnorum librum, 
quam tantum Prophetam a Domino Deo tam excellenter electum, et in concupiscenda atque 
abducenda uxore aliena commisisse adulterium, et in marito ejus necando, tam horrendum 
homicidium. Imo vero sanctam Scripturam in summo, et caelesti auctoritatis culmine collocatam, 
de veritate ejus certus ac securus legam : et in ea homines vel approbatos, vel emendatos, vel 
damnatos veraciter discam, potius quam, facta humana dum in quibusdam laudabilis 
excellentiae personis aliquando credere timeo reprehendenda, ipsa divina eloquia mihi sint 
ubique suspecta. 

116:6 "Manichaei plurima divinarum Scripturarum, quibus eorum nefarius error clarissima 
sententiarum perspicuitate convincitur, quia in alium sensum detorquere non possunt, falsa 
esse contendunt : ita tamen ut eandem falsitatem non scribentibus Apostolis tribuant, sed 
nescio quibus codicum corruptoribus : Quod tamen quia nec pluribus sive antiquioribus 
exemplaribus, nec praecedentis linguae auctoritate (unde Latini libri interpretati sunt) probare 
aliquando potuerunt, notissima omnibus veritate superati confusique discedunt. Itane non 
intellegit prudentia sancta tua, quanta malitiae illorum patescat occasio, si non ab aliis 
Apostolicas litteras esse falsatas, sed ipsos Apostolos falsa scripsisse dicamus ?" 

116:7 "Non est, inquis, credibile, hoc in Petro Paulum, quod ipse Paulus fecerat, arguisse. Non 
nunc inquiro quid fecerit, sed quid scripserit quaero. Hoc ad quaestionem quam suscepi maxime 
pertinet ; ut veritas divinarum Scripturarum ad nostram fidem aedificandam memoriae 
commendata, non a quibuslibet, sed ab ipsis Apostolis, ac per hoc in Canonicum auctoritatis 
culmen recepta, ex omni parte verax atque indubitanda persistat. Nam si hoc fecit Petrus quod 
facere debuit, mentitus est Paulus, quod eum viderit non recta ingredientem ad veritatem 
Evangelii. Quisquis enim hoc facit quod facere debet, recte utique facit : et ideo falsum de eo 
dicit, qui dicit eum non recte fecisse, quod eum novit facere debuisse. Si autem verum scripsit 
Paulus, verum est quod Petrus non recte tunc ingrediebatur ad veritatem Evangelii. Id ergo 



387 


faciebat quod facere non debebat : e si tale aliquid Paulus ipse jam fecerat, correctum potius 
etiam ipsum credam, coapostoli sui correctionem non potuisse neglegere, quam mendaciter 
aliquid in sua epistola posuisse. Et si hoc non in epistola qualibet, quanto magis in illa, in qua 
praelocutus ait : Quae autem scribo vobis, ecce coram Deo quia non mentior ?" 

116:8 "Ego quidem illud Petrum sic egisse credo, ut gentes cogeret judaizare. Hoc enim lego 
scripsisse Paulum, quem mentitum esse non credo (Gal. 1:20) : et ideo non recte agebat hoc 
Petrus. Erat enim contra Evangelii veritatem, ut putarent qui credebant in Christum, sine illis 
veteribus sacramentis salvos se esse non posse. Hoc enim contendebant Antiochiae, qui ex 
Circumcisione crediderant. Contra quos Paulus perseveranter acriterque confligit. Ipsum vero 
Paulum non ad hoc id egisse, quod vel Timotheum circumcidit (Act. 16:1), vel Cenchreis votum 
persolvit (Act. 18:18), vel Jerosolymis a Jacobo admonitus, cum eis qui voverant, legitima illa 
celebranda suscepit ; ut putari videretur per ea sacramenta etiam Christianam salutem dari (Act. 
21:24) : sed ne illa quae prioribus ut congruebat temporibus, in umbris rerum futurarum Deus 
fieri jusserat, tanquam idololatriam gentilium damnare crederetur. Hoc est enim quod illi 
Jacobus ait : auditum de illo esse, quod discissionem doceat a Moyse (Act. 21:21). Quod utique 
nefas est, ut credentes in Christum discindantur a Propheta Christi, tanquam ejus doctrinam 
detestantes atque damnantes ; de quo ipse Christus dicit, Si crederetis Moysi, crederetis et 
mihi : de me enim ille scripsit (Joan. 5:46)." 

116:9 "Attende obsecro ipsa verba Jacobi : Vides, inquit, frater quot milia sunt in Judaea, qui 
crediderunt in Christum : et hi omnes aemulatores sunt Legis. Audierunt autem de te, quia 
discissionem doces a Moyse, eorum qui per gentes sunt Judaeorum, dicens non debere 
circumcidere eos filios suos, neque secundum consuetudinem ingredi. Quid ergo est ? Utique 
oportet convenire multitudinem ; audierunt enim te supervenisse : hoc ergo fac quod tibi 
dicimus. Sunt nobis viri quattuor votum habentes super se : his assumptis sanctifica te cum 
ipsis, et impende in eos ut radant capita : et scient [al. sciant] omnes quia quae de te audierunt 
falsa sunt ; sed sequeris et ipse custodiens Legem, de gentibus autem qui crediderunt, nos 
mandavimus, judicantes nihil ejusmodi servare illos, nisi ut se observent ab idolis immolato, et 
a sanguine, et a fornicatione (Act. 21:20 et sqq). Non, ut opinor, obscurum est, et Jacobum hoc 
ideo monuisse, ut scirent falsa esse quae de illo audierant, hi qui quum in Christum ex Judaeis 
credidissent, tamen aemulatores erant Legis, ne per doctrinam Christi, velut sacrilega, nec Deo 
mandante conscripta damnari putarentur, quae per Moysen patribus fuerant ministrata : hoc 
enim de Paulo jactaverant non illi qui intellegebant quo animo a Judaeis fidelibus observari tunc 
ista deberent, propter commendandam scilicet auctoritatem divinam, et sacramentorum 
illorum Propheticam sanctitatem, non propter adipiscendam salutem, quae jam in Christo 
revelabatur, et per baptismi sacramentum ministrabatur ; sed illi hoc de Paulo sparserant, qui 
sic ea volebant observari, tanquam sine his in Evangelio salus credentibus esse non posset. 
Ipsum enim senserant vehementissimum gratiae praedicatorem, et intentioni eorum maxime 
adversum, docentem, non per illa hominem justificari, sed per gratiam Jesu Christi, cujus 
praenuntiandae causa, illae umbrae in Lege mandatae sunt. Et ideo ille invidiam et persecutionem 
molientes concitare, tanquam inimicum legis mandatorumque divinorum criminabantur : cujus 
falsae criminationis invidiam congruentius : devitare non posset, quam ut ea ipsa celebraret, 
quae damnare tanquam sacrilega putabatur ; atque ita ostenderet, nec Judaeos tunc ab eis 
tanquam a nefariis prohibendos, nec gentiles ad ea tanquam ad necessaria compellendos." 

116:10 "Nam si revera sic ea reprobaret, quemadmodum de illo auditum erat, et ideo 
celebranda susciperet, ut actione simulata suam posset occultare sententiam, non ei diceret, 
Jacobus, et scient omnes : sed diceret, et putabant omnes, quoniam quae de te audierunt, falsa 

sunt (Act. 21:24), praesertim quia in ipsis Jerosolymis Apostoli jam decreverant, ne quisquam 
gentes cogeret judaizare : non autem decreverant ne quisquam tunc Judaeos judaizare 
prohiberet : quamvis etiam ipsos jam doctrina Christiana non cogeret. Proinde si post hoc 
Apostolorum decretum, Petrus habuit illam in Antiochia simulationem, qua gentes cogeret 
judaizare, quod jam nec ipse cogebatur, quamvis propter commendanda eloquia Dei, quae 
Judaeis sunt credita, non prohibebatur ; quid mirum si constringebat eum Paulus libere asserere, 
quod cum ceteris Apostolis se Jerosolymis decrevisse meminerat." 

116:11 "Si autem hoc, quod magis arbitror, ante illud Jerosolymitanum concilium Petrus fecit : 
nec sic mirum est, quod eum volebat Paulus non timide obtegere, sed fidenter asserere, quod 
eum pariter sentire jam noverat, sive quod cum eo contulerat Evangelium, sive quod in Cornelii 
Centurionis vocatione, etiam divinitus eum de hac re admonitum acceperat, sive quod 
antequam illi quos timuerat, venissent Antiochiam, cum gentibus eum convesci viderat. Neque 
enim negamus in hac sententia fuisse jam Petrum, in qua et Paulus fuit. Non itaque tunc eum 
quid in ea re verum esset docebat, sed ejus simulationem, qua gentes judaizare cogebantur, 
arguebat, non ob aliud, nisi quia sic illa omnia simulatoria gerebantur, tanquam verum esset 
quod illi dicebant, qui sine circumcisione praeputii atque aliis observationibus, quae umbrae erant 
futurorum, putabant credentes salvos esse non posse." 

116:12 "Ergo et Timotheum circumcidit propterea, ne Judaeis, et maxime cognationi ejus 
maternae sic viderentur, qui ex gentibus in Christum crediderant, detestari circumcisionem : 
sicut idololatria detestanda est, quum illam Deus fieri praeceperit, hanc Satanas persuaserit : Et 
Titum propterea non circumcidit, ne occasionem daret eis qui sine ulla circumcisione dicebant 
credentes salvos esse non posse, et ad deceptionem gentium hoc etiam Paulum sentire jactarent. 
Quod ipse satis significat, ubi ait. Sed neque Titus qui mecum erat quum esset Graecus 
compulsus est circumcidi : propter subintroductos autem falsos fratres, qui subintroierant 
perscrutari libertatem nostram, ut nos in servitutem redigerent, quibus nec ad horam cessimus 
subjectioni [al. subjectione], ut veritas Evangelii permaneret [al. permaneat] apud vos (Gal. 
2:3:4, 5). Hinc [al. Hic] apparet quid eos captare intellexerit, ut non faceret quod in Timotheo 
fecerat, et quod ea libertate facere poterat, qua ostenderat illa sacramenta, nec tanquam 
necessaria debere appeti, nec tanquam sacrilega debere damnari." 

116:13 "Sed cavendum est videlicet in hac disputatione, ne sicut Philosophi, quaedam facta 
hominum media dicamus, inter recte factum et peccatum : quae neque in recte factis, neque in 
peccatis numerentur ; et urgeamur eo, quod observare Legis caeremonias non potest esse 
indifferens, sed aut bonum, aut malum. Ut si bonum dixerimus, eas nos quoque observare 
cogamus ; si autem malum, non vere, sed simulate ab Apostolis observatas esse credamus. Ego 
vero Apostolis, non tam exemplum Philosophorum timeo, quando et illi in sua disputatione veri 
aliquid dicunt, quam forensium advocatorum, quando in alienarum causarum actione 
mentiuntur. Quorum similitudo, si in ipsa expositione epistolae ad Galatas ad confirmandam 
simulationem Petri et Pauli putata est decenter induci ; quid ego apud te timeam nomen 
Philosophorum, qui non propterea vani sunt, quia omnia falsa dicunt, sed quia et falsis plerisque 
confidunt, et ubi vera inveniuntur dicere, a Christi gratia, qui est ipsa veritas, alieni sunt." 

116:14 "Cur autem non dicam praecepta illa veterum sacramentorum nec bona esse, quia non 
eis homines justificantur ; umbrae enim sunt praenuntiantes gratiam, qua justificamur : nec 
tamen mala, quia divinitus praecepta sunt, temporibus personisque congruentia : cumque me 
adjuvet etiam prophetica sententia, qua dicit Deus se illi populo dedisse praecepta non bona ? 
(Ezech. 20:23) Forte enim propterea non dixit mala ; sed tantum non bona, id est, non talia, ut 
illis homines boni fiant, aut sine illis boni non fiant. Vellem me doceret benigna sinceritas tua, 

utrum simulate quisquam sanctus orientalis quum Romam venerit, jejunet sabbato, excepto illo 
die Paschalis vigiliae. Quod si malum esse dixerimus, non solum Romanam Ecclesiam, sed etiam 
multa ei vicina, et aliquanto remotiora damnabimus, ubi mos idem tenetur et manet. Si autem 
non jejunare sabbato malum putaverimus, tot Ecclesias Orientis, et multo majorem orbis 
Christiani partem, qua temeritate criminabimur ? Placetne tibi, ut medium quiddam esse 
dicamus, quod tamen acceptabile sit ei, qui hoc non simulate, sed congruenti societate atque 
observantia fecerit ? Et tamen nihil inde legimus in Canonicis libris praeceptum esse Christianis : 
quanto magis illud malum dicere non audeo, quod Deum praecepisse ipsa Christiana fide negare 
non possum : qua [al. quia didici non eo me justificari, sed gratia Dei per Jesum Christum 
Dominum nostrum ?" 

116:15 "Dico ergo circumcisionem praeputii, et cetera hujusmodi, priori populo per 
Testamentum, quod vetus dicitur, divinitus data ad significationem futurorum, quae per 
Christum oportebat impleri : quibus advenientibus remansisse illa Christianis legenda tantum 
ad intellegentiam praemissae Prophetiae, non autem necessaria facienda : quasi adhuc 
expectandum esset, ut veniret fidei revelatio, quae his significabatur esse ventura. Sed quamvis 
gentibus imponenda non essent, non tamen sic debuisse auferri a consuetudine Judaeorum, 
tanquam detestanda atque damnanda. Sensim proinde atque paulatim fervente sana 
praedicatione gratiae Christi, qua sola nossent credentes se justificari, salvosque fieri non illis 
umbris rerum antea futurarum, tunc jam venientium atque praesentium, ut in illorum Judaeorum 
vocatione, quos praesentia carnis Domini et Apostolica tempora sic invenerant, omnis illa actio 
consumeretur umbrarum, hoc eis suffecisse ad commendationem, ut non tanquam detestanda 
et similis idololatriae vitaretur, ultra vero non haberet progressum ; ne putaretur necessaria, 
tanquam vel ab illa salus esset, vel sine illa esse non posset. Quod putaverunt haeretici, qui dum 
volunt et Judaei esse et Christiani, nec Judaei nec Christiani esse potuerunt. Quorum sententiam 
mihi cavendam, quamvis in ea nunquam fuerim, tamen benevolentissime admonere dignatus 
es : in cujus sententiae non consensionem, sed simulationem Petrus timore inciderat, ut de illo 
Paulus verissime scriberet : quod quum eum vidisset non recte ingredientem ad veritatem 
Evangelii, eique verissime diceret, quod gentes judaizare cogebat (Gal. 2:14). Quod Paulus 
utique non cogebat, ob hoc illa vetera veraciter, ubi opus esset, observans, ut damnanda non 
esse monstraret : praedicans tamen instanter non eis ; sed revelata gratia fidei, fideles salvos 
fieri, ne ad ea quemquam velut necessaria suscipienda compelleret. Sic autem credo Apostolum 
Paulum veraciter cuncta illa gessisse, nec tamen nunc quemquam factum ex Judaeo Christianum, 
vel cogo, vel sino talia veraciter celebrare : sicut nec tu, cui videtur Paulus ea simulasse, cogis 
istum vel sinis talia simulare. 

116:16 "An vis ut etiam ego dicam hanc esse summam quaestionis, immo sententiae tuae, ut post 
Evangelium Christi, bene faciant credentes Judaei, si sacrificia offerant, quae obtulit Paulus ; si 
filios circumcidant, si sabbatum observent, ut Paulus in Timotheo (Act. 16:3), et omnes 
observavere Judaei, dummodo haec simulate ac fallaciter agant ? Hoc si ita est, non jam in 
haeresim Ebionis, vel eorum quos vulgo Nazaraeos nuncupant, vel quamlibet aliam veterem ; sed 
nescio in quam novam delabimur, quae sit eo perniciosior, quo non errore, sed proposito est ac 
voluntate fallaci. Quod si respondeas, ut te ab hac purges sententia, tunc Apostolos ista 
laudabiliter simulasse, ne scandalizarentur infirmi, qui ex Judaeis multi crediderant, et ea 
respuenda, nondum intellegebant : nunc vero confirmata per tot gentes doctrina gratiae 
Christianae, confirmata etiam per omnes Christi Ecclesias lectione Legis et Prophetarum, 
quomodo haec intellegenda, non observanda recitentur, quisquis ea simulando agere voluerit, 
videatur insanire : cur mihi non licet dicere Apostolum Paulum, et alios rectae fidei Christianos, 
tunc illa vetera sacramenta paululum observando veraciter commendare debuisse, ne 

putarentur illae Propheticae significationis observationes a piissimis patribus custoditae tanquam 
sacrilegia diabolica a posteris detestandas ? Jam enim quum venisset fides, quae prius illis 
observationibus praenuntiata, post mortem et resurrectionem Domini revelata est, amiserant 
tanquam vitam officii sui. Verumtamen sicut defuncta corpora, necessariorum officiis, 
deducenda erant quodammodo ad sepulturam, nec simulate, sed religiose ; non autem 
deserenda continuo, vel inimicorum obtrectationibus tanquam canum morsibus projicienda. 
Proinde nunc quisquis Christianorum, quamvis sit ex Judaeis, similiter ea celebrare voluerit, 
tanquam sopitos cineres eruens, non erit pius deductor, vel bajulus corporis, sed impius 
sepulturae violator." 

116:17 "Fateor sane in eo, quod epistola continet mea, quod ideo sacramenta Judaeorum Paulus 
celebranda susceperat, quum jam Christi esset Apostolus, ut doceret non esse perniciosa his qui 
ea vellent, sicut a parentibus per Legem acceperant custodire, minus me posuisse, illo duntaxat 
tempore, quo primum fidei gratia revelata est : tunc enim hoc non erat perniciosum. Progressu 
vero temporis illae observationes ab omnibus Christianis desererentur : ne si tunc fieret, non 
discerneretur quod Deus populo suo per Moysen praecepit, ab eo quod in templis daemoniorum 
spiritus immundus instituit. Proinde potius culpanda est neglegentia mea : quia hoc non addidi, 
quam objurgatio tua. Verumtamen longe antequam litteras tuas accepissem, scribens contra 
Faustum Manichaeum, quomodo eundem locum, quamvis breviter explicaverim, et hoc illic non 
praetermiserim ; et legere poterit, si non dedignetur benignitas tua, et a carissimis nostris, per 
quos nunc haec scripta misi, quomodo volueris, tibi fides fiet, illud me ante dictasse : mihique 
de animo meo crede, quod coram Deo loquens, jure caritatis exposco, nunquam mihi visum 
fuisse, etiam nunc Christianos ex Judaeis factos sacramenta illa vetera quolibet affectu, quolibet 
animo celebrare debere, aut eis ullo modo licere ; quum illud de Paulo semper ita senserim, ex 
quo illius mihi litterae innotuerunt : sicut nec tibi videtur hoc tempore cuiquam esse simulanda 
ista, quum hoc fecisse Apostolos credas." 

116:18 "Proinde sicut tu e contrario loqueris, et licet reclamante, sicut scribis, mundo, libera 
voce pronuntias, caeremonias Judaeorum et perniciosas esse, et mortiferas Christianis ; et 
quicumque eas observaverit, sive ex Judaeis, sive ex gentibus, eum in barathrum diaboli 
devolutum : ita ego hanc vocem tuam omnino confirmo, et addo : Quicumque eas observaverit, 
sive ex Judaeis, sive ex gentibus, non solum veraciter, verum etiam simulate, eum in barathrum 
diaboli devolutum. Quid quaeris amplius ? Sed sicut tu simulationem Apostolorum ab hujus 
temporis ratione secernis, ita ego Pauli Apostoli veracem tunc in his omnibus conversationem 
ab hujus temporis, quamvis minime simulata caeremoniarum Judaicarum observatione, 
secerno ; quoniam tunc fuit approbanda, nunc detestanda. Ita quamvis legerimus : Lex et 
Prophetae usque ad Joannem Baptistam (Luc. 16:16) ; et quia propterea quaerebant Judaei 
Christum interficere, quia non solum solvebat sabbatum, sed et Patrem suum dicebat Deum, 
aequalem se faciens Deo (Joan. 5, 18) : et quia gratiam pro gratia accepimus (Joan. 1:16) : et 
quoniam Lex per Moysen data est, gratia autem et veritas per Jesum Christum facta est (Ibid. 
17) : et per Jeremiam promissum est, daturum Deum Testamentum novum domui Juda, non 
secundum Testamentum quod disposuit patribus eorum (Jerem. 31:31,32) : non tamen arbitror 
ipsum Dominum fallaciter a parentibus circumcisum. Aut si hoc propter aetatem minime 
prohibebat, nec illud arbitror eum dixisse fallaciter lepreso, quem certe non illa per Moysen 
praecepta observatio, sed ipse mandaverat : Vade et offer pro te sacrificium quod praecepit 
Moyses in testimonium illis (Mare. 1:44). Nec fallaciter ascendit ad diem festum usque adeo non 
causa ostentationis coram hominibus, ut non evidenter ascenderit, sed latenter" (Joan. 7:10). 

116:19 "At enim dixit idem Apostolus : Ecce ego Paulus dico vobis, quia si circumcidamini, 
Christus vobis nihil proderit (Gal. 5:2). Decepit ergo Timotheum, et fecit ei nihil prodesse 
Christum ? An quia hoc fallaciter factum est, ideo non obfuit ? At ipse hoc non posuit : nec ait, 
si circumcidamini veraciter, sicut nec fallaciter, sed sine ulla exceptione dixit : Si circumcidamini, 
Christus vobis nihil proderit. Sicut ergo tu vis hic locum dare sententiae tuae, ut velis subintellegi, 
nisi fallaciter, ita non impudenter flagito, ut etiam nos illic intellegere sinas eis dictum : si 
circumcidamini, qui propterea volebant circumcidi, quod aliter se putabant in Christo salvos esse 
non posse. Hoc ergo animo, hac voluntate, ista intentione quisquis tunc circumcidebatur, 
Christus ei nihil omnino proderat ; sicut alibi aperte dicit, Nam, si per Legem justitia, ergo 
Christus gratis mortuus est (Gal. 2:21). Hoc ergo declarat, quod et ipse commemorasti, Evacuati 
estis a Christo, qui in Lege justificamini, a gratia excidistis (Gal. 5:4). Illos itaque arguit, qui se 
justificari in Lege credebant ; non qui legitima illa in ejus honorem, a quo mandata sunt 
observabant intellegentes, et qua praenuntiandae veritatis ratione mandata sint, et quousque 
debeant perdurare. Unde est illud quod ait : Si spiritu ducimini, non adhuc estis sub Lege (Ibid. 
18). Unde, velut colligis, apparet, qui sub Lege est, non dispensative, ut nostros putas voluisse 
majores ; sed vere, ut ego intellego, eum Spiritum Sanctum non habere." 

116:20 "Magna mihi videtur quaestio, quid sit esse sub Lege sic, quemadmodum Apostolus 
culpat. Neque enim propter circumcisionem hoc eum arbitror dicere, aut illa sacrificia, quae tunc 
facta a patribus, nunc a Christianis non fiunt, et cetera hujusmodi, sed hoc ipsum etiam quod 
Lex jubet : Non concupisces (Exod. 20:17), quod fatemur certe Christianos debere observare, 
atque evangelica maxime illustratione praedicari. Legem dicit esse sanctam, et mandatum 
sanctum et justum et bonum (Rom. 7:12). Deinde subjungit, Quod ergo bonum est, mihi factum 
est mors ? Absit ! Sed peccatum ut appareat peccatum, per bonum mihi operatum est mortem, 
ut fiat supra modum peccator, aut peccatum, per mandatum (Ibid. v. 13). Quod autem hic dicit, 
peccatum per mandatum fieri supra modum, hoc alibi ait : Lex subintravit, ut abundaret 
delictum. Ubi autem abundavit delictum, superabundavit et gratia (Rom. 5:20). Et alibi, quum 
superius de dispensatione gratiae loqueretur, quod ipsa justificet, velut interrogans ait. Quid 
ergo Lex ? Atque huic interrogationi continuo respondit : Praevaricationis gratia posita est, 
donec veniet semen, cui promissum est (Gal. 3:19). Hos ergo damnabiliter dicit esse sub Lege, 
quos reos facit Lex, non implentes Legem, dum non intellegendo gratiae beneficium ad facienda 
Dei praecepta, quasi de suis viribus superba elatione praesumunt. Plenitudo enim Legis caritas 
(Rom. 13:10). Caritas vero Dei diffusa est in cordibus nostris, non per nosipsos, sed per Spiritum 
Sanctum, qui datus est nobis (Rom. 5:5). Sed huic rei quantum satis est explicandae, prolixior 
fortasse et sui proprii voluminis sermo debetur. Si ergo illud, quod Lex ait, Non concupisces 
(Rom. 13:9), si humana infirmitas gratia Dei adjuta non fuerit, sub se reum tenet, et 
praevaricatorem potius damnat, quam liberat peccatorem, quanto magis illa, quae significationis 
causa praecepta sunt, circumcisio, et cetera, quae revelatione gratiae latius innotescente, necesse 
fuerat aboleri, justificare neminem poterant ? Non tamen ideo fuerant tanquam diabolica 
gentium sacrilegia fugienda, etiam quum ipsa gratia jam coeperat revelari, quae umbris talibus 
fuerat praenuntiata ; sed permittenda paululum eis, maxime qui ex illo populo, cui data sunt, 
venerant. Postea vero tanquam cum honore sepulta sunt, a Christianis omnibus irreparabiliter 
deserenda." 

116:21 "Hoc autem, quod dicis (non dispensative, ut nostri voluere majores), quid sibi vult, oro 
te ? Aut enim hoc est, quod ego appello officiosum mendacium, ut haec dispensatio sit officium, 
velut honeste mentiendi : aut quid aliud sit, omnino non video, nisi forte, addito nomine 
dispensationis, fiat [al. fit] ut mendacium non sit mendacium : quod si absurdum est ; cur ergo 
non aperte dicis officiosum mendacium defendendum, nisi forte nomen te movet : quia non 

tam usitatum est in Ecclesiasticis libris vocabulum Officii, quod Ambrosius noster non timuit, qui 
suos quosdam libros utilium praeceptionum plenos, de Officiis voluit appellare. An si officiose 
mentiatur quisque culpandus est ; si dispensative, approbandus ? Rogo te, mentiatur ubi 
elegerit qui hoc putat : quia et in hoc magna quaestio est, sit ne aliquando mentiri viri boni, 
immo viri Christiani, qualibus dictum est, Sit in ore vestro, est, est, non, non, ut non sub judicio 
decidatis ? (Jac. 5:12; Matth. 5:37.) Et qui cum fide audiunt, Perdes omnes qui loquuntur 
mendacium" (Ps. 5:7). 

116:22 "Sed haec, ut dixi, et alia et magna quaestio est : eligat quod voluerit, qui hoc existimat, 
ubi mentiatur, dum tamen a scribentibus auctoribus sanctarum Scripturarum, et maxime 
Canonicarum, inconcusse credatur, et defendatur omnino abesse mendacium : ne 
dispensatores Christi, de quibus dictum est, Hic jam quaeritur inter dispensatores, ut fidelis quis 
inveniatur (1. Cor. 4:2), tanquam magnum aliquid sibi fideliter didicisse videantur, pro veritatis 
dispensatione mentiri, quum ipsa fides in latino sermone ab eo dicatur appellata, quia fit quod 
dicitur. Ubi autem fit quod dicitur, mentiendi utique non est locus. Fidelis igitur dispensator 
Apostolus Paulus procul dubio nobis exhibet in scribendo fidem : quia veritatis dispensator erat, 
non falsitatis. Ac per hoc verum scripsit, vidisse se Petrum non recte ingredientem ad veritatem 
Evangelii, eique in faciem restitisse, quod gentes cogeret judaizare (Gal 2:14). Ipse vero Petrus, 
quod a Paulo fiebat utiliter libertate caritatis, sancta ac benigna pietate humilitatis accepit : 
atque ita rarius et sanctius exemplum posteris praebuit, quo non dedignarentur sicubi forte recti 
tramitem reliquissent, etiam a posterioribus corrigi ; quam Paulus, quo confidenter auderent, 
etiam minores majoribus pro defendenda Evangelica veritate, salva fraterna caritate resistere. 
Nam quum satius sit, a tenendo itinere in nullo, quam in aliquo declinare ; MULTO EST tamen 
mirabilius et laudabilius, libenter accipere corrigentem, quam audacter corrigere deviantem. Est 
laus itaque justae libertatis in Paulo et sanctae humilitatis in Petro : quae, quantum mihi pro 
modulo meo videtur, magis fuerat adversus calumniantem Porphyrium defendenda, quam ut ei 
daretur obtrectandi major occasio, qua multo mordacius criminaretur Christianos fallaciter vel 
suas litteras scribere, vel Dei sui sacramenta tractare." 

116:23 "Flagitas a me, ut aliquem saltem unum ostendam, cujus in hac re sententiam sita 
secutus, quum tu tam plures nominatim commemoraveris, qui te in eo, quod astruis 
praecesserunt ; petens ut in eo, quod te reprehendo errantem, patiar te errare cum talibus ; 
quorum ego fateor neminem legi ; sed quum ferme sex, vel septem, horum quattuor 
auctoritatem tu quoque infringis. Nam Laodicenum, cujus nomen taces, de Ecclesia dicis nuper 
egressum ; Alexandrum autem veterem haereticum ; Origenem vero ac Dydimum reprehensos 
abs te, lego in recentioribus quaestionibus, quamvis Origenem mirabiliter ante laudaveris. Cum 
his ergo errare puto, quia nec te ipse patieris ; quamvis hoc perinde dicatur ac si in hac sententia 
non erraverint. Nam quis est, qui se velit cum quolibet errare ? Tres igitur restant, Eusebius 
Emisenus, Theodorus Heracleotes, et quem paulo post commemoras, Joannes, qui dudum in 
Pontificali gradu Constantinopolitanam rexit Ecclesiam." 

116:24 "Porro si quaeras, vel recolas, quid hinc senserit noster Ambrosius : quid noster itidem 
Cyprianus, invenies fortasse, nec nobis defuisse, quos in eo, quod asserimus, sequeremur, 
quanquam sicut paulo ante dixi, TANTUMMODO Scripturis Canonicis hanc ingenuam debeam 
servitutem, qua eas solas ita sequar, ut conscriptores earum nihil in eis omnino errasse, nihil 
fallaciter posuisse non dubitem. Proinde quum quaero tertium, ut tres etiam ego tribus 
opponam, possem quidem, ut arbitror, facile reperire, si multa legissem. Verumtamen ipse mihi 
pro his omnibus, immo supra hos omnes Apostolus Paulus occurrit : ad ipsum confugio ; ad 
ipsum ab omnibus qui aliud sentiunt litterarum tractatoribus provoco, ipsum interrogans 



393 


interpello et requiro in eo, quod scripsit ad Galatas, vidisse se Petrum non recte ingredientem 
ad veritatem Evangelii, eique in faciem propterea restitisse, quod illa simulatione gentes 
judaizare cogebat (Galat. 2:14), utrum verum scripserit, an forte nescio qua dispensativa 
falsitate mentitus sit. Et audio eum paulo superius, in ejusdem narrationis exordio religiosa voce 
mihi clamantem, Quae autem scribo vobis, ecce coram Deo quia non mentior" (Gal. 1:20). 

116:25 "Dent veniam quilibet aliud opinantes ; ego magis credo tanto Apostolo in suis litteris 
juranti, quam cuique doctissimo de alienis disputanti. Nec dici timeo, me sic Paulum defendere, 
quod non simularit errorem Judaeorum, sed vere fuerit in errore. Quoniam neque simulabat 
errorem qui libertate Apostolica, sicut illi tempori congruebat, vetera illa sacramenta, ubi opus 
erat agendo, commendabat ea, non solum Satanae versutia decipiendis hominibus, sed Dei 
providentia, praenuntiandis rebus futuris prophetice constituta. Nec vere fuerat in errore 
Judaeorum, qui non solum noverat, sed etiam instanter et acriter praedicabat eos errare, qui 
putabant gentibus imponenda, vel justificationi quorumcumque fidelium necessaria." 

116:26 "Quod autem dixi eum factum Judaeis tanquam Judaeum, et tanquam gentilem gentibus, 
non mentientis astu, sed compatientis affectu quemadmodum dixerim, parum mihi visus es 
attendisse ; immo ego fortasse non satis hoc explanare potuerim. Neque enim hoc ideo dixi, 
quod misericorditer illa simulaverit ; sed quia sic ea non simulavit, quae faciebat similia Judaeis ; 
quemadmodum nec illa quae faciebat similia gentibus, quae tu quoque commemorasti : atque 
in eo me, quod non ingrate fateor, adjuvisti. Quum enim abs te quaesissem in epistola mea, 
quomodo putetur ideo factus Judaeis tanquam Judaeus, quia fallaciter suscepit sacramenta 
Judaeorum, quum et gentibus tanquam gentilis factus sit, nec tamen suscepit fallaciter sacrificia 
gentium : tu respondisti in eo factum gentibus tanquam gentilem, quod praeputium receperit ; 
quod indifferenter permiserit vesci cibis, quos damnant Judaei. Ubi ego quaero : utrum et hoc 
simulate fecerit ? Quod si absurdissimum atque falsissimum est : sic ergo et illa, in quibus 
Judaeorum consuetudini congruebat libertate prudenti, non necessitate servili, aut quod est 
indignius, dispensatione fallaci potius quam fideli." 

116:27 "Fidelibus enim, et his qui cognoverunt veritatem, sicut ipse testatur (nisi forte et hic 
fallit) omnis creatura Dei bona est, et nihil abjiciendum, quod cum gratiarum actione accipitur 
(1. Tim. 4:4). Ergo et ipsi Paulo non solum viro, verum etiam dispensatori maxime fideli, non 
solum cognitori, verum etiam doctori veritatis, omnis utique in cibis creatura Dei, non simulate, 
sed vere bona erat. Cur igitur nihil simulate suscipiendo sacrorum, caeremoniarumque gentilium, 
sed de cibis et praeputio vera sentiendo, atque docendo, tamen tanquam gentilis factus est 
gentibus, et non potuit fieri tanquam Judaeus Judaeis, nisi fallaciter suscipiendo sacramenta 
Judaeorum ? Cur oleastro inserto observavit dispensationis veracem fidem : et naturalibus ramis 
non extra, sed in arbore constitutis, nescio quod dispensatoriae velamen simulationis obtendit ? 
Cur factus tanquam gentilis gentibus, quod sentit docet, quod ait, sentit : factus autem tanquam 
Judaeus Judaeis, aliud claudit in pectore, aliud promit in verbis, in factis, in scriptis ? Sed absit 
hoc sapere ! Utrisque enim debebat caritatem de corde puro, et conscientia bona, et fide non 
ficta. Ac per hoc omnibus omnia factus est, ut omnes lucrifaceret, non mentientis astu, sed 
compatientis affectu, id est, non omnia mala hominum fallaciter agendo ; sed aliorum omnium 
malis omnibus, tanquam si sua essent, misericordis medicinae diligentiam procurando." 

116:28 "Quum itaque illa Testamenti veteris sacramenta, etiam sibi agenda minime recusabat, 
non misericorditer fallebat ; sed omnino non fallens, atque hoc modo a Domino Deo illa usque 
ad certi temporis dispensationem jussa esse commendans, a sacrilegis sacris gentium 
distinguebat. Tunc autem, non mentientis astu, sed compatientis affectu, Judaeis tanquam 
Judaeus fiebat, quando eos ab illo errore, quo vel in Christum credere nolebant, vel per vetera 

sacerdotia sua caeremoniarumque observationes se a peccatis posse mundari, fierique salvos 
existimabant : sic liberare cupiebat tanquam ipse illo errore teneretur : diligens utique 
proximum tanquam seipsum, et haec aliis faciens, quae sibi ab aliis fieri vellet, si hoc illi opus 
esset. Quod quum Dominus monuisset, adjunxit : Haec est enim Lex et Prophetae" (Mare. 22:40). 

116:29 "Hunc compatientis affectum, in eadem Epistola ad Galatas praecipit, dicens : Si 
praeoccupatus fuerit homo in aliquo delicto, vos qui spirituales estis, instruite hujusmodi in 
spiritu lenitatis, intendens teipsum, ne et tu tenteris (Gal. 6:1). Vide si non dixit : fiere tanquam 
ille, ut illum lucrifacias. Non utique, ut ipsum dilectum fallaciter ageret ; aut se id habere 
simularet : sed ut in alterius delicto, quid etiam sibi accidere posset, attenderet, atque ita alteri, 
tanquam sibi ab altero vellet, misericorditer subveniret, hoc est, non mentientis astu, sed 
patientis affectu. Sic Judaeo, sic gentili, sic cuilibet homini Paulus in errore, vel peccato aliquo 
constituto, non simulando, quod non erat, sed compatiendo, quia esse potuisset, tanquam qui 
se hominem cogitaret, omnibus omnia factus est, ut omnes lucrifaceret." 

116:30 "Teipsum, si placet, obsecro, te paulisper intuere : teipsum, inquam, erga meipsum ; et 
recole, vel si habes conscripta, relege verba tua in illa epistola, quam mihi per fratrem nostrum, 
jam collegam meum Cyprianum breviorem misisti, quam veraci, quam germano, quam pleno 
caritatis affectu, quum quaedam me in te commisisse expostulasses graviter, subjunxisti : (In 
hoc laeditur amicitia, in hoc necessitudinis jura violantur, ne videamur certare pueriliter et 
fautoribus invicem, vel detractoribus nostris tribuere materiam cotendendi.) : Haec abs te verba, 
non solum ex animo dicta, sentio, verum etiam benigno animo ad consulendum mihi. Deinde 
[al. Denique] addis, quod etiam si non adderes, appareret, et dicis (Haec scribo, quia te pure et 
Christiane diligere cupio, nec quidquam in mea mente retinere quod distet a labiis) : O vir sancte 
mihique (ut Deus videt animam meam) veraci corde dilecte, hoc ipsum, quod posuisti in litteris 
tuis, quo te mihi exposuisse non dubito, hoc ipsum omnino Apostolum Paulum credo exhibuisse 
in litteris suis, non uni cuilibet homini, sed Judaeis, et Graecis, et omnibus gentibus filiis suis, quos 
in Evangelio genuerat, et quos pariendo parturiebat : et deinde posterorum tot milibus fidelium 
Christianorum, propter quos illa memoriae mandabatur [al. commendabatur] epistola, ut nihil in 
sua mente retineret, quod distaret a labiis." 

116:31 "Certe factus es etiam tu, tanquam ego, non mentientis astu, sed compatientis affectu, 
quum cogitares tam me non relinquendum in ea culpa, in quam me prolapsum existimasti, quam 
nec te velles, si co modo prolapsus esses. Unde agens gratias benevolae menti erga me tuae, 
simul posco ut etiam mihi non succenseas, quod quum in opusculis tuis aliqua me moverent, 
motum meum intimavi tibi : hoc erga me ab omnibus servari [al. observari] volens, quod erga 
te ipse servari, ut quicquid improbandum putant in scriptis meis, nec laudent subdolo pectore, 
nec ita reprehendant apud alios, ut taceant apud me ; hinc potius existimans laedi amicitiam, et 
necessitudinis jura violari. Nescio enim utrum amicitiae Christianae putandae sint, in quibus 
magis valet vulgare proverbium, Obsequium amicos, veritas odium parit, quam Ecclesiaticum, 
Fideliora sunt vulnera amici, quam voluntaria oscula inimici." 

116:32 "Proinde carissimos nostros, qui nostris laboribus sincerissime favent, hoc potius quanta 
possumus instantia doceamus, quo sciant fieri posse, ut inter carissimos aliquid alterutro 
sermone contradicatur, nec tamen ipsa caritas minuatur, nec veritas odium pariat, quae debetur 
amicitiae ; sive illud verum sit, quod contradicitur, sive corde veraci qualecumque sit dicitur, non 
retinendo in mente, quod a labiis distet. Credant igitur fratres nostri, familiares tui, quibus 
testimonium perhibes, quod sint vasa Christi, me invito factum, nec mediocrem de hac re 
dolorem inesse cordi meo, quod litterae meae prius in multorum manus venerunt [al. venerint], 
quam ad te, ad quem scriptae sunt, pervenire potuerunt. Quo autem modo id acciderit, et 

longum est enarrare [al. narrare], et, nisi fallor, superfluum : quum sufficiat si quid mihi in hoc 
creditur, non eo factum animo, quo putatur ; nec omnino meae fuisse voluntatis, aut 
dispositionis, aut consensionis, aut saltem cogitationis, ut fieret. Hoc si non credunt, quod Deo 
teste loquor, quid amplius faciam non habeo. Ego tamen absit, ut eos credam, haec tuae 
sanctitati malevola mente suggerere ad excitandas inter nos inimicitias ; quas misericordia 
Domini Dei nostri avertat a nobis ; sed, sine ullo nocendi animo, facile de homine humana vitia 
suspicari. Hoc enim me de illis aequum est credere, si vasa sunt Christi, non in contumeliam, sed 
in honorem facta, et disposita in domo magna a Deo , ad omne opus bonum. Quod si post hanc 
attestationem meam, si in notitiam eorum venerit ; facere voluerint ; quam non recte faciant, 
et tu vides." 

116:33 "Quod sane scripseram, nullum me librum adversus te Romam misisse, ideo scripseram, 
quia et libri nomen ab ipsa epistola discernebam. Unde omnino nescio quid aliud te audisse 
existimaveram ; et Romam nec ipsam epistolam, sed tibi miseram ; et adversus te non esse 
arbitrabar, quod sinceritate amicitiae, sive admonendum, sive ad te, vel me abs te corrigendum 
fecisse me noveram. Exceptis autem familiaribus tuis, teipsum obsecro per gratiam, qua 
redempti sumus, ut quaecumque tua bona, quae Domini bonitate tibi concessa sunt, in litteris 
meis posui, non me existimes insidioso blandiloquio posuisse. Si quid autem in te peccavi, 
dimittas mihi. Nec illud, quod de nescio cujus Poetae facto ineptius fortasse, quam litteratius a 
me commemoratum est, amplius quam dixi, ad te trahas : quum continuo subjecerim, non hoc 
ideo me dixisse, ut oculos cordis reciperes, quos absit unquam ut amiseris ; sed ut adverteres, 
quos sanos ac vigiles haberes. Propter solam ergo si scripserimus aliquid, quod scripto 
posteriore destruere debeamus, imitandam, non propter Stesichori caecitatem, quam cordi tuo 
nec tribui, nec timui, attengendum illud existimavi : atque identidem rogo, ut me fidenter 
corrigas, ubi mihi hoc opus esse perspexeris. Quanquam enim secundum honorum vocabula, 
quae jam Ecclesiae usus obtinuit : Episcopatus Presbyterio major sit : tamen in multis rebus 
Augustinus Hieronymo minor est : LICET ETIAM a minore quolibet non sit refugienda, vel 
dedignanda correctio." 

116:34 "De interpretatione tua jam mihi persuasisti, qua utilitate Scripturas volueris transferre 
de Hebraeis ; ut scilicet ea, quae a Judaeis praetermissa, vel corrupta sunt, proferres in medium : 
Sed insinuare digneris peto, a quibus Judaeis, utrum ab eis ipsis, qui ante adventum Domini 
interpretati sunt ; et si ita est, quibus, vel quonam eorum ; an ab istis posterius, qui propterea 
putari possunt, aliqua de codicibus Graecis vel subtraxisse, vel in eis corrupisse, ne illis 
testimoniis de Christiana fide convincerentur ? Illi autem anteriores cur hoc facere voluerint, 
non invenio. Deinde nobis mittas, obsecro interpretationem tuam de Septuaginta ; quam te 
edidisse nesciebam. Librum quoque tuum, cujus mentionem fecisti, de optimo genere 
interpretandi, cupio legere ; et adhuc nosse quomodo coaequanda sit in interprete peritia 
linguarum, conjecturis eorum, qui scripturas edisserendo pertractant ; quos necesse est, etiamsi 
rectae atque unius fidei fuerint, varias parere in multorum locorum obscuritate sententias : 
quamvis nequaquam ipsa varietas ab ejusdem fidei unitate discordet ; sicut etiam unus tractator, 
secundum eandem fidem, aliter atque aliter eundem locum potest exponere, quia hoc ejus 
obscuritas patitur." 

116:35 "Ideo autem desidero interpretationem tuam de Septuaginta, ut et tanta Latinorum 
interpretum, qui qualescumque hoc ausi sunt, quantum possumus imperitia careamus : et hi, 
qui me invidere putant utilibus laboribus tuis, tandem aliquando, si fieri potest, intellegant, 
propterea me nolle tuam ex Hebraeo interpretationem in Ecclesiis legis, ne contra Septuaginta 
auctoritatem, tanquam novum aliquid proferentes, magno scandalo perturbemus plebes Christi, 

quarum aures, et corda illam interpretationem audire consueverunt, quae etiam ab Apostolis 
approbata est. Unde et illud apud Jonam virgultum (Jona. 4:6), si in Hebraeo nec hedera est, nec 
cucurbita, sed nescio quid aliud, quod trunco suo nixum, nullis sustentandum adminiculis 
erigatur ; mallem jam in omnibus Latinis cucurbitam legi. Non enim frustra hoc puto 
Septuaginta posuisse, nisi quia et huic si mile sciebant." 

116:36 "Satis me, immo fortasse plus quam satis, tribus epistolis tuis respondisse arbitror ; 
quarum duas per Cyprianum accepi, unam per Firmum. Rescribe quod visum fuerit ad nos vel 
alios instruendos. Dabo autem operam diligentiorem quantum me adjuvat Dominus, ut litterae, 
quas ad te scribo, prius ad te perveniant, quam ad quemquam, a quo latius dispergantur. Fateor 
enim, nec mihi hoc fieri velle de tuis ad me, quod de meis ad te factum justissime expostulas. 
Tamen placeat nobis invicem non tantum caritas, verum etiam libertas amicitiae ; nec apud me 
taceas, vel ego apud te, quod in nostris litteris vicissim nos movet ; eo scilicet animo qui oculis 
Dei, in fraterna dilectione, non displicet. Quod si inter nos fieri posse sine ipsius dilectionis 
perniciosa offensione non putas ; non fiat. Illa enim caritas, quam tecum habere velim, profecto 
major est : sed melius haec minor, quam nulla est." 

{117} 

Epistola CXVII 


(alias 47; scripta anno 405) 


Ad Matrem et Filiam in Gallia commorantes 


Docet viduis et virginibus vitandam esse domesticam consuetudinem eorum, unde sit periculum 
vel pudicitiae, vel famae. Argumentum epistolae ipse copiosius exponit in Praefatione. 

117:1 

Praefatio 


Retulit mihi quidam frater e Gallia, se habere sororem virginem, matremque viduam, quae in 
eadem urbe divisis habitarent cellulis : et vel ob hospitii solitudinem, vel ob custodiendas 
facultatulas, praesules sibi quosdam Clericos assumpsissent ; ut majore dedecore jungerentur 
alienis, quam a se fuerant separatae. Quumque ego ingemiscerem, et multo plura tacendo quam 
loquendo significarem. Quaeso te, inquit, corripias eas litteris tuis, et ad concordiam revoces ; 
ut mater filiam, et filia matrem agnoscat. Cui ego : Optimam, inquam, mihi injungis provinciam : 
ut alienus conciliem, quas filius fraterque non potuit. Quasi vero Episcopalem cathedram 
teneam, et non clausus cellula, ac procul a turbis remotus, vel praeterita plangam vitia, vel vitare 
nitar praesentia. Sed et incongruum est latere corpore, et lingua per totum orbem vagari. Et 
ille : Nimium, ait, formidolosus es. Ubi illa quondam constantia, in qua multo sale orbem 
defricans, Lucillianum quippiam rettulisti ? Hoc est, ajo, quod me fugat, et labra dividere non 
sinit. Postquam enim arguendo crimina, factus sum criminosus, et juxta tritum vulgi sermone 
proverbium : Jurgantibus, et negantibus cunctis, nec aures me credo habere, nec tactum : 
ipsique parietes in me maledicto resonarunt, et in me psallebant qui bibebant vinum (Ps. 68) : 



397 


coactus malo tacere didici, rectius esse arbitrans, ponere custodiam ori meo, et ostium munitum 
labiis meis (Ps. 38), quam declinare cor meum in verba malitiae : et dum carpo vitia, in vitium 
detractionis incurrere. Quod quum dixissem : Non est, inquit, detrahere, verum dicere ; nec 
privata correptio generalem facit doctrinam ; quum aut rarus, aut nullus sit, qui sub hujus culpae 
rea tum cadat. Quaeso ergo te, ne me tanto itinere vexatum, frustra venisse patiaris. Scit enim 
Dominus, quod post visionem sanctorum Locorum, hanc vel maxime causam habui, ut cum tuis 
litteris sorori mederer ac matri. Et ego : Jamjam, inquam, quod vis faciam : nam et epistolae 
transmarinae sunt, et specialiter sermo dictatus, raro potest invenire quos mordeat. Te autem 
obsecro, ut clam sermonem hunc habeas. Quumque portaveris eum pro viatico, si auditus fuerit, 
laetemur pariter, si autem contemptus fuerit, quod et magis reor, ego verba perdiderim, tu 
itineris longitudinem. 

Explicit Praefatio 


117:2 Primum vos scire cupio soror et filia, me non idcirco scribere, quia aliquid de vobis 
sinistrum suspicer ; sed ne ceteri suspicentur vestram me orare concordiam. Alioquin (quod 
absit) si peccatorum vos existimarem glutino cohaesisse, nunquam scriberem ; sciremque me 
surdis narrare fabulam. Deinde hoc obsecro, ut si mordacius quippiam scripsero, non tam meae 
putetis austeritatis [al. auctoritatis] esse, quam morbi. Putridae carnes ferro curantur et 
cauterio: venena serpentino pelluntur antidoto. Quod satis dolet, majori dolore expellitur. Ad 
extremum hoc dico, quod si etiam haec conscientia criminis vulnus non habeat, habet tamen 
fama ignominiam. Mater et filia, nomina pietatis, officiorum vocabula, vincula naturae, secunda 
post Deum foederatio. Non est laus, si vos diligitis : scelus est, quod odistis. Dominus Jesus 
subjectus erat parentibus suis (Luc. 2) : venerabatur matrem, cujus erat ipse pater. Colebat 
nutritium, quem nutriverat : gestatumque se meminerat alterius utero, alterius brachiis. Unde 
et in cruce pendens, commendat parentem discipulo (Joan. 19), quam nunquam ante crucem 
dimiserat. 

117:3 Tu vero, filia (jam enim desino ad matrem loqui, quam forsitan et aetas et imbecillitas, 
ac solitudo excusabilem facit) tu, inquam, filia, ejus domum angustam judicas, cujus non tibi fuit 
venter angustus ? Decem mensibus utero clausa vixisti, et uno die in uno cubiculo cum matre 
non duras ? An oculos ejus ferre non potes ? Et, quae [al. quia] omnes motus tuos, utpote illa, 
quae genuit, quae aluit, et ad hanc perduxit aetatem, facilius intellegit, testem domesticam fugis ? 
Si virgo es, quid times diligentem custodiam ? Si corrupta, cur non palam nubis ? Secunda post 
naufragium tabula est, quod male coeperis, saltem hoc remedio temperare. Neque vero hoc 
dico, quod post peccatum tollam paenitentiam, ut quod male coepit, male perseveret [al. 
coeperis et perseveres]: sed quod desperem in istiusmodi copula divulsionem. Alioqui si ad 
matrem migraveris post ruinam, facilius poteris cum ea plangere, quod per illius absentiam 
perdidisti. Quod si adhuc integra es, et non perdidisti, serva ne perdas. Quid tibi necesse est in 
ea versari domo, in qua necesse habes cottidie aut perire, aut vincere ? Quisquamne mortalium 
juxta viperam securos somnos capit ? Quae etsi non percutiat, certe sollicitat. Securius est perire 
non posse, quam juxta periculum non perisse. In altero tranquillitas est, in altero gubernatio. 
Ibi gaudemus, hic evadimus. 

117:4 Sed forte respondeas : Non bene morata mater est, res saeculi cupit, amat divitias, 
ignorat jejunium, oculos stibio linit, vult compta procedere, et nocet proposito meo, nec possum 
cum hujusmodi vivere. Primum quidem etiamsi talis est, ut causaris, majus habebis praemium, 

si talem non deseras. Illa te diu portavit in utero, diu aluit, et difficiliores infantiae mores blanda 
pietate sustinuit. Lavit pannorum sordes, et immundo saepe foedata est stercore. Assedit 
aegrotanti ; et quae pro te sua fastidia sustinuit, tua quoque passa est. Ad hanc perduxit 
aetatem ; ut Christum amares, docuit. Non tibi displiceat ejus conversatio, quae te sponso tuo 
virginem consecravit. Quod si ferre non potes et delicias ejus fugis : atque (ut hoc vulgo solet 
dici) saecularis est mater, habes alias virgines, habes sanctum pudicitiae chorum. Quid matrem 
deserens, eum eligis [al. diligis], qui forsitan suam reliquit sororem et matrem ? Illa difficilis ; 
sed iste facilis. Illa jurgatrix : ergo iste placabilis. Quaero, utrum virum secuta sis, an postea 
inveneris ? Si eum secuta es, manifestum est matrem reliqueris. Si postea repperisti, ostendis 
quid in matris hospitio non potueris invenire. Durus dolor est, et meo mucrone me vulnerans. 
Qui ambulat, inquit, simpliciter, ambulat confidenter (Prov. 10). Tacerem, si me non morderet 
conscientia, et in aliis meum crimen non reprehenderem : nec per trabem oculi mei alterius 
festucam viderem. Nunc autem cum inter fratres procul habitans, eorumque fruens 
contubernio honeste sub arbitris, et videam raro, et videar : impudentissimum est hujus te 
verecundiam non sequi, cujus sequi testeris exemplum. Quod si dixeris : Et mihi sufficit 
conscientia mea : habeo Deum judicem, qui meae vitae est testis ; non curo quid loquantur 
homines : audi Apostolum scribentem : Providentes bona, non solum coram Deo, sed etiam 
coram omnibus hominibus (Rom. 12). Si quis te carpit, quod sis Christiana, quod sis virgo, ne 
cures, quod ideo dimiseris matrem, ut in monasterio inter virgines viveres : talis detractio laus 
tua est. UBI NON LUXURIA in puella Dei, sed duritia carpitur, crudelitas ista pietas est. Illum 
enim praefers [al. praeferas] matri, quem praeferre juberis et animae tuae. Quem si et ipsa 
praetulerit, et filiam te sentiet et sororem. 

117:5 Quid igitur ? Scelus est sancti viri habere contubernium ? Obtorto collo me in jus trahis 
ut aut probem quod nolo, aut multorum invidiam subeam. Sanctus vir nunquam a matre filiam 
sejungit : utramque suscipit, et utramque veneratur. Sit quamlibet sancta filia, mater vidua 
indicium castitatis est. Si coaevus tuus est ille nescio quis, matrem tuam honoret ut suam : si 
senior, te ut filiam diligat, et parentis subjiciat disciplinae. Non expedit amborum famae, plus te 
illum amare quam matrem : ne non videatur in te affectum eligere, sed aetatem. Et haec dicerem, 
si fratrem Monachum non haberes, si domesticis careres praesidiis. Nunc vero, proh dolor, inter 
matrem atque germanum, et matrem viduam, fratremque Monachum, cur se alienus interserit ? 
Bonum quidem est, ut te et filiam noveris et sororem. Si autem utrumque non potes, et mater 
quasi dura respuitur, saltem frater placeat. Si frater asperior est, mollior sit illa quae genuit. 
Quid palles ? Quid aestuas ? Quid vultum rubore suffundis, et trementibus labiis impatientiam 
pectoris contestaris ? Non superat amorem matris et fratris, nisi solius uxoris affectus. 

117:6 Audio praeterea te suburbana rura, villarum amoenitates cum affinibus atque cognatis, 
et istiusmodi generis hominibus circumire. Nec dubito quin vel consobrina, vel soror sit, in 
quarum solatium novi generis ducaris assecla. Absit quippe, ut quamvis proximi sint et cognati, 
virorum te suspicer captare consortia. Obsecro ergo te, virgo, ut mihi respondeas : Sola vadis 
in comitatu propinquorum, an cum amasio tuo ? Quamvis sis impudens, saecularium oculis eum 
ingerere non audebis. Si enim hoc feceris, et te et illum familia universa cantabit : vos 
cunctorum digiti denotabunt : ipsa quoque soror, aut affinis, sive cognata, quae in adulationem 
tui, sanctum et Nonnum coram te vocant, quum se paululum averterint, portentuosum ridebunt 
maritum. Siu autem sola ieris (quod et magis existimo) utique inter servos adolescentes, inter 
maritatas feminas atque nupturas, inter lascivas puellas, et comatos liniatosque juvenes, 
furvarum vestium puella gradieris. Dabit tibi barbatulus quilibet manum, sustentabit lassam ; 
et pressis digitis, aut tentabitur, aut tentabit. Erit tibi inter viros matronasque convivium : 
spectabis aliena oscula, praegustatos cibos ; et non absque scandalo tuo, in aliis sericas vestes, 

auratasque miraberis. In ipso quoque convivio ut vescaris carnibus, quasi invita cogeris. Ut 
vinum bibas, Dei laudabitur creatura. Ut laves balneis, sordibus detrahetur : et omnes te, quum 
aliquid eorum, quae suadent, si retrectans feceris, puram, simplicem, dominam, et vere 
ingenuam conclamabunt. Personabit interim aliquis cantator ad mensam, et inter psalmos dulci 
modulamine currentes, quoniam alienas non audebit uxores, te, quae custodem non habes, 
saepius respectabit. Loquetur nutibus, et quicquid metuit dicere, significabit affectibus. Inter 
has et tantas illecebras voluptatum, etiam ferreas mentes libido domat : quae majorem in 
virginibus patitur famem, dum dulcius putat omne quod nescit. Narrant gentilium fabulae, 
cantibus Sirenarum nautas isse in saxa praecipites : et ad Orphei citharam, arbores bestiasque, 
ac silicum dura mollita. Difficile inter epulas servatur pudicitia. Nitens cutis sordidum ostendit 
animum. 

117:7 Legimus in scholis pueri, et spirantia in plateis aera perspeximus, aliquem ossibus vix 
haerentem, illicitis arsisse amoribus, et ante vita caruisse, quam peste. Quid tu facies puella sani 
corporis, delicata, pinguis, rubens, aestuans inter carnes, inter vina, et balneas, juxta maritos [al. 
maritas], juxta adolescentulos [al. adolescentulas] ? Quae et si rogata non feceris, tamen de 
forma putes testimonium, si rogeris. Libidinosa mens ardentius inhonesta persequitur ; et quod 
non licet, dulcius suspicatur. Vestis ipsa vilis et pulla, animi tacentis indicium est ; si rugam non 
habeat ; si per terram, ut altior videaris, trahatur ; si de industria dissuta sit tunica, ut aliquid 
intus appareat, operiatque quod foedum est, et aperiat quod formosum. Caliga quoque 
ambulantis nigella ac nitens stridore ad se juvenes vocat. Papillae fasciolis comprimuntur, et 
crispanti cingulo angustius pectus arctatur. Capilli, vel in frontem, vel in aures defluunt. 
Palliolum interdum cadit, ut candidos nudet humeros, et quasi videri noluerit, celat festina, quod 
volens detexerat. Et quando in publico quasi per verecundiam operit faciem, lupanarium [al. 
luparum] arte id solum ostendit, quod ostensum magis placere potest. 

117:8 Respondebis : Unde me nosti ? Et quomodo tam longe positus, jactas in me oculos 
tuos ? Fratris tui hoc mihi narraverunt lacrimae, et intolerabiles per momenta singultus. Atque 
utinam ille mentitus sit, et magis timens hoc quam arguens, dixerit. Sed mihi crede : nemo 
mentiens plorat. Dolet sibi praelatum juvenem, non quidem comatum, non vestium sericarum, 
sed torosulum et in sordibus delicatum qui ipse saeculum signet, textrinum teneat, pensa 
distribuat, regat familiam, emat quicquid de publico necessarium est. Dispensator et dominus, 
et praeveniens officia servulorum, quem omnes rodant famuli : et quicquid domina non dederit, 
illum clamitent subtraxisse. Querulum servulorum genus est, et quantacumque dederis, semper 
eis minus est. Non enim considerant de quanto, sed quantum detur ; doloremque suum solis, 
quod possunt, obtrectationibus consolantur. Ille parasitum, iste impostorem, hic heredipetam, 
alius novo quolibet appellat vocabulo. Ipsum jactant assidere lectulo, obstetrices adhibere 
languenti, portare matulam, calefacere lintea, plicare fasciolas. Facilius mala credunt homines, 
et quodcunque domi fingitur, rumor in publicum fit. Nec mireris, si ancillae et servuli de vobis 
ista confingant, quum mater quoque idipsum queratur et frater. 

117:9 Fac igitur quod moneo, quod precor, ut primum matri, dehinc, si id fieri non potest, 
saltem fratri reconcilieris. Aut si ista tam cara nomina hostiliter detestaris dividere, ab eo, quem 
tuis diceris praetulisse. Si autem et hoc non potes (reverteris enim ad tuos, si illum possis 
deserere) vel honestius sodali tuo utere. Separentur domus vestrae, dividaturque convivium, ne 
maledici homines sub uno tectulo vos manentes, lectulum quoque criminentur habere 
communem. Potes et ad necessitates tuas quale voluisti habere solatium, et aliqua ex parte 
publica carere infamia. Quanquam cavenda sit macula, quae nullo nitro secundum Jeremiam, 
nulla fullonum herba elui [al. dilui] potest. Quando vis, ut te videat et invisat, adhibe arbitros, 

amicos, libertos [al. liberos], servulos. Bona conscientia nullius oculos fugit. Intret, intrepidus, 
securus exeat. Taciti oculi, et sermo silens, et totius corporis habitus vel, trepidationem 
interdum, vel securitatem loquuntur. Aperi quaeso aures tuas, et clamorem totius civitatis 
exaudi. Jam perdidistis vestra vocabula, et mutuo ex vobis cognomina suscepistis : tu illius 
diceris, et ille tuus. Haec mater audit et frater : paratique sunt, et precantur vos sibi dividere ; 
et privatam vestrae conjunctionis infamiam, laudem facere communem. Tu esto cum matre, sit 
ille cum fratre. Audentius diliges sodalem fratris tui : honestius amabit mater amicum filii, quam 
filiae suae. Quod si nolueris, si mea monita rugata fronte contempseris, epistola tibi haec voce 
libera proclamabit : Quid alienum servum obsides ? Quid ministrum Christi, famulum tibi facis ? 
Respice ad populum, singulorum facies intuere. Ille in Ecclesia legit, in te aspiciunt universi : nisi 
quod paene licentia conjugali de tua infamia gloriaris. Nec jam secreto dedecore potes esse 
contenta. Procacitatem, libertatem vocas. Facies meretricis facta est tibi, nescis erubescere 
(Jerem. 3). 

117:10 Iterum me malignum, iterum suspiciosum et rumigerulum clamitas. Egone suspiciosus ? 
Egone malevolus ? Qui ut in principio epistolae praefatus sum, ideo scripsi, quia non suspicabar. 
An tu neglegens, dissoluta, contemptrix, quae annos nata viginti quinque, adolescentem necdum 
bene barbatulum, ita brachiis tuis, quasi cassibus inclusisti ? Optimum revera paedagogum, qui 
te moneat, qui asperitate frontis terreat. Et quanquam in nullis aetatibus libido sit tuta, tamen 
vel cano capite, ab aperta defendit ignominia. Veniet, veniet tempus (dies enim allabitur, dum 
ignoras) et iste formosulus tuus, quia cito senescunt mulieres, maxime quae juxta viros sunt, vel 
ditiorem reperiet, vel juniorem. Tunc te paenitebit consilii tui, et taedebit pertinaciae, quando et 
rem et famam amiseris, quando quod male junctum fuerat, dividetur bene. Nisi forte secura es, 
et coalescente tanti temporis caritate, dissidium non vereris. 

117:11 Tu quoque mater, quae propter aetatem maledicta non metuis, noli sic vindicare, ut 
pecces. Magis a te discat filia separari, quam tu ab illa sejungi. Habes filium, et filiam, et 
generum, immo et contubernalem filiae tuae. Quid quaeris aliena solatia, et ignes jam sopitos 
suscitas ? Honestius est tibi saltem culpam filiae sustentare, quam occasionem tuae quaerere. 
Sit tecum filius Monachus, pietatis viduitatisque praesidium. Quid tibi alienum hominem quaeris, 
in ea praesertim domo, quae filium et filiam capere non potuit ? Ejus jam aetatis es, ut possis 
nepotes habere ex filia. In vita ad te utrumque. Revertatur cum viro, quae sola exierat. Virum 
dixi, non maritum. Nemo calumnietur. Sexum significare volui, non conjugium. Aut si erubescit, 
et retractat, et domum, in qua nata est, arbitratur angustam, vos ad ejus hospitiolum pergite ; 
quamvis arctum sit, facilius matrem et fratrem capere potest, quam hominem alienum, cum quo 
certe in domo una, uno cubiculo, casta manere non poterat. Sint in una domo duae feminae, et 
duo masculi. Si autem et tertius ille yqpoPooKoq tuus habitare non vult, et seditiones ac turbas 
concitat, sit biga, sit triga, frater vester hac filius, et sororem illi exhibebit et matrem. Alii 
vitricum et generum vocitent, ille nutricium appellet et fratrem. 

117:12 Haec ad brevem lucubratiunculam celeri sermone dictavi, volens desiderio postulantis 
satisfacere, et quasi ad scholasticam materiam me exercens. Eadem enim die mane pulsabat 
ostium, qui profecturus erat. Simulque ut ostenderem obtrectatoribus meis, quod et ego possim 
quicquid venerit in buccam dicere. Unde et de Scripturis pauca perstrinxi ; nec orationem meam, 
ut in ceteris libris facere solitus sum, illarum floribus texui. Extemporalis est dictatio, et tanta ad 
lumen lucernulae facilitate profusa, ut notariorum manus lingua praecurreret ; et signa ac furta 
verborum volubilitas sermonum obrueret. Quod idcirco dixi, ut qui non ignoscit ingenio, 
ignoscat vel tempori. 


{ 118 } 

Epistola CXVIII 


(alias 34; scripta anno 406) 


Ad Julianum 


Julianum quendam praedivitem, qui intra paucos dies amiserat duas filias et uxorem, atque 
incursantibus barbaris, bonam possessionum partem : comparatione Job consolatur, et 
exemplo Pammachii, Paulinique adhortatur ad perfectam vitam, hoc est, absolutum mundi 
contemptum, videlicet huc vocante etiam ipsa fortuna. 

118:1 Filius meus, frater tuus, Ausonius in ipso jam profectionis articulo, quum mihi 
praesentiam sui tarde dedisset : et cito abstulisset, atque in puncto temporis, salve pariter 
valeque dixisset : vacuum se redire arbitratus est, nisi mearum aliquid ad te nugarum, 
tumultuario sermone portaret. Jam demisso synthemate equus publicus sternebatur, et 
nobilem juvenem punicea indutum tunica baltheus ambiebat, et tamen ille apposito notario 
cogebat loqui, quae velociter edita, velox consequeretur manus, et linguae celeritatem 
prenderent signa verborum. Itaque non scribentis diligentia, sed dictantis temeritate, longum 
ad te silentium rumpo, offerens tibi nudam officii voluntatem. Extemporalis est epistola, absque 
ordine sensuum, sine lenocinio et compositione verborum : ut totum in illa amicum, nihil de 
oratore reperias. In procinctu effusam putes, et abire cupienti ingestum viaticum. Divina 
Scriptura loquitur : Musica in luctu, intempestiva narratio (Eccli. 22:6). Unde et nos leporem 
artis rhetoricae contemnentes, et puerilis, atque plausibilis eloquii venustatem, ad sanctarum 
Scripturarum gravitatem confugimus, ubi vera vulnerum medicina est, ubi dolorum certa 
remedia : in quibus recipit unicum filium mater in feretro : ubi turbae dicitur circumstanti, Non 
est mortua puella, sed dormit (Mare. 5:39) : ubi et quatriduanus mortuus ad vocem inclamantis 
Domini ligatus egreditur (Joan. 11). 

118:2 Audio te in brevi tempore, duas virgunculas filias junctis paene extulisse funeribus, et 
pudicissimam ac fidissimam conjugem tuam Faustinam, immo fidei calore germanam, in qua 
sola post amissos liberos acquiescebas, subita tibi dormitione subtractam : quasi si naufragus in 
litore latrones reperiat, et juxta eloquia Prophetarum fugiens ursum, incidat in leonem : 
extendensque manum ad parietem, a colubro mordeatur. Consecuta rei familiaris damna, 
vastationem totius barbaro hoste provinciae, et in communi depopulatione privatas 
possessionum tuarum ruinas : abactos armentorum ac pecorum greges : vinctos occisosque 
servulos ; et in unica filia, quam tibi tam crebrae orbitates fecerant cariorem, electum 
nobilissimum generum, ex quo ut omnia taceam, plus maeroris, quam gaudii suscepisti. Hic est 
catalogus tentationum tuarum, haec cum Juliano tirunculo Christi, pugna hostis antiqui. Quae si 
ad te respicias, grandia sunt ; si ad bellatorem fortissimum, ludus et umbra certaminis. Beato 
Job post malorum examina, uxor pessima reservata est, ut per eam disceret blasphemare. Tibi 
sublata est optima, ut miseriarum solatium perderes. Aliud est sustinere quam nolis, aliud 
desiderare quam diligas. Ille in tot mortibus filiorum domus suae ruinam unum habuit sepulcrum, 
et scissis vestibus, ut parentis monstraret affectum, procidens in terram adoravit, et dixit : 
Nudus exivi de utero matris meae, nudus et redeam, Dominus dedit, Dominus abstulit : sicut 
Domino placuit, ita factum est : sit nomen Domini benedictum (Job 1:21). Tu, ut parcissime 

dicam, inter multorum officia propinquorum, et consolantes amicos, tuorum exequias 
prosecutus es. Perdidit ille simul omnes divitias, et succedentibus sibi malorum nuntiis ad 
singulas plagas feriebatur immobilis, complens in se illud de Sapiente praeconium. Si fractus 
illabatur orbis : Impavidum ferient ruinae (Horatius lib. 3. Od. 2). Tibi major pars derelicta 
substantae, ut tantum tenteris, quantum ferre potes. Necdum enim ad eum pervenisti gradum, 
ut totis adversum te cuneis dimicetur. 

118:3 Dives quondam dominus, et ditior pater, subito orbus et nudus est. Quumque in 
omnibus his quae contigerant ei, non peccasset coram Domino, nec quidquam locutus esset 
insipiens : exsultans Dominus in victoria famuli sui, et illius patientiam suum ducens triumphum, 
dixit ad diabolum : Animadvertisti famulum meum Job : quia non est quisquam ei similis super 
terram ? Homo innocens, verus [al. verax] Dei cultor, abstinens se ab omni malo, et adhuc 
perseverans in innocentia (Job 2:3). Pulchre addidit : Et adhuc perseverans in innocentia ; quia 
difficile est pressam malis innocentiam, non dolere : et hoc ipso fide non periclitari, quod se 
videat injuste sustinere quod patitur. Ad quae respondens diabolus Domino, ait : Corium pro 
corio, et omnia, quae habuerit homo, dabit pro anima sua. Sed extende manum tuam, et tange 
ossa, et carnes ejus, nisi in faciem benedixerit tibi (Job 4:5). Callidissimus adversarius et 
inveteratus dierum malorum, novit alia esse quae extrinsecus sint, et Philosophis quoque mundi 
&5ict4>opa, hoc est, indifferentia nominentur, in eorumque amissione atque contemptu 
perfectam non esse virtutem : alia quae intrinsecus et desiderata cogant dolere perdentem. 
Unde audacter Dei renuit praedicationi [al. praedicationem], et dicit nequaquam eum debere 
laudari, qui nihil de se, sed totum extra se dederit, qui pro corio suo coria obtulerit filiorum, et 
deposuerit marsupium, ut fruatur corporis sanitate. Unde intellegat prudentia tua usque ad 
hunc terminum pervenisse tentationes tuas, et dedisse te corium pro corio, pellem pro pelle, 
omniaque, quae habes paratum esse dare pro anima tua : necdum autem extentam in te manum 
Dei, nec tactas carnes, nec ossa confracta, ad quorum dolorem difficile est non ingemiscere ; et 
in faciem Deo benedicere, pro eo quod est, maledicere. Unde et Nabutha in Regum libris dicitur 
benedixisse Deum, et regem, et idcirco lapidatur a populo (3. Reg. 21). Sciens autem Dominus 
athletam suum, immo virum fortissimum etiam in isto extremo perfectoque certamine non 
posse superari : Ecce, inquit, trado illum tibi : tantum animam illius custodi (Job 2:6). CARO 
VIRI SANCTI datur in diaboli potestatem, et animae sanitas reservatur : ne si illud percussisset, 
in quo sensus est mentisque judicium, non esset culpa peccantis, sed ejus qui statum mentis 
everterat. 

118:4 Laudent ergo te alii, et tuas contra diabolum victorias panegyricis prosequantur, quod 
laeto vultu mortes tuleris filiarum, quod in quadragesimo die dormitionis earum lugubrem 
vestem mutaveris, et dedicatio ossium Martyris candida tibi vestimenta reddiderit, ut non 
sentires dolorem orbitatis tuae, quem civitas universa sentiret, sed ad triumphum Martyris 
exsultares : quod sanctissimam conjugem tuam non quasi mortuam, sed quasi proficiscentem 
deduxeris. Ego te nequaquam adulatione decipiam, nec lubrica laude supplantabo. Loquar illud 
potius, quod tibi audire conducit : Fili accedens ad servitutem Dei, praeparato animam tuam ad 
tentationem (Eccli. 2:1) ; et, Quum omnia feceris, dicito, Servus inutilis sum : feci quod facere 
debui (Luc. 17:10). Tulisti liberos, quos ipse dederas : recepisti ancillam, quam mihi ob breve 
solatium commodaveras. Non contristor, quod recepisti, sed ago gratias, quod dedisti. 
Quondam dives adolescens omnia, quae in Lege praecepta sunt, se implesse jactabat : ad quem 
Dominus in Evangelio, Unum, inquit, tibi deest : Si vis perfectus esse, vade, vende omnia, quae 
habes, et da pauperibus : et veni, sequere me (Matth. 19:21). Qui omnia se fecisse dicebat, in 
primo certamine divitias vincere non potest. Unde et difficile intrant divites in regna caelorum : 
quae expeditos, et alarum levitate subnixos, habitatores desiderant. Vade, inquit, et vende, non 

partem substantiae, sed universa quae possides, et da pauperibus : non amicis, non 
consanguineis, non propinquis, non uxori, non liberis ; plus aliquid addam : Nihil tibi ex omnibus 
metu inopiae reservans, ne cum Anania damneris, et Sapphira (Act. 5), sed da cuncta pauperibus, 
et fac tibi amicos de iniquo mammona, qui te recipiant in aeterna tabernacula [Luc. 16], ut me 
sequaris, ut Dominum mundi, possessionem habeas ; ut possis canere cum Propheta : Pars mea 
Dominus (Ps. 15:5 et 72:26), et ut verus Levita nihil de terrena hereditate possideas. Et hoc 
hortor : Si vis esse perfectus, si Apostolicae dignitatis culmen cupis, si sublata cruce Christum 
sequi, si apprehenso aratro, non respicere post tergum, si in sublimi tecto positus, pristina 
vestimenta contemnis ; et ut evadas /Egyptiam dominam, saeculi pallium derelinquas (Gen. 39). 
Unde et Elias ad caelorum regna festinans, non potest ire cum pallio, sed mundi in mundo 
vestimenta dimittit (4. Reg. 2). Sed hoc ais, Apostolicae dignitatis est, et ejus qui velit esse 
perfectus. Cur autem et tu nolis esse perfectus ? CUR QUI IN saeculo primus es, non in Christi 
familia primus sis ? An quia uxorem habueris ? Habuit et Petrus, et tamen cum reti eam, et 
navicula dereliquit. Providentissimus Dominus, et omnium salutem desiderans, malensque 
paenitentiam peccatoris quam mortem, abstulit tibi hanc excusationem, ut non illa te retrahat 
ad terras, sed tu eam sequaris ad paradisi regna trahentem [al. tendentem]. Bona liberis pares, 
qui te ad Dominum praecesserunt ; ut partes eorum non in divitias sororis proficiant, sed in 
redemptionem animae tuae, atque alimenta miserorum. Haec monilia filiae tuae a te expetunt ; 
his gemmis ornari capita sua volunt. QUOD PERITURUM erat in serico, vilibus pauperum tunicis 
servetur. Repetunt a te partes suas ; junctae Sponso nolunt videri pauperes et ignobiles, propria 
ornamenta desiderant. 

118:5 Nec est, quod excuses nobilitatem et divitiarum pondera. Respice sanctum virum 
Pammachium, et ferve ntissimae fidei Paulinum Presbyterum, qui non solum divitias, sed seipsos 
Domino obtulerunt. Qui contra diaboli tergiversationem, nequaquam pellem pro pelle, sed 
carnes, et ossa, et animas suas Domino consecrarunt. Qui te et exemplo, et eloquio, id est, et 
opere, et lingua possunt ad majora perducere. Nobilis es, et illi, sed in Christo nobiliores. Dives 
et honoratus, et illi, immo ex divitibus et honoratis pauperes et inglorii : et idcirco ditiores, et 
magis incluti, quia pro Christo pauperes et inhonorati. Et tu quidem benefacis, quod Sanctorum 
diceris usibus ministrare, fovere Monachos, Ecclesiis offerre quam plurima. Sed haec rudimenta 
sunt militiae tuae. Contemnis aurum, contempserunt et mundi Philosophi. E quibus unus, ut 
ceteros sileam, multarum possessionum pretium projecit in pelagus : Abite dicens in profundum 
malae cupiditates, ego vos mergam, ne ipse mergar a vobis. Philosophus gloriae animal, et 
popularis aurae vile mancipium, totam simul [al. semel] sarcinam deposuit ; et tu te putas in 
virtutum culmine constitutum, si partem ex toto offeras ? Teipsum vult Dominus hostiam vivam, 
placentem Deo. Te, inquam, non tua. Et ideo variis tentationibus commonet, quia multis plagis 
et doloribus eruditur Israel. Et quem diligit Dominus, corripit. Flagellat autem omnem filium, 
quem recipit (Prov. 8:13). Paupercula vidua duo aera minuta misit in gazophylacium. Et quia 
totum obtulit quod habebat, omnes dicitur in oblatione munerum Dei superasse locupletes 
(Mare. 12; et Luc. 21) ; quae non pondere sui, sed offerentium voluntate pensantur. Ut multis 
erogaveris censum tuum, et quidam tua gaudeant liberalitate, tamen multo plures sunt, quibus 
nihil dedisti. Neque enim Darii opes, et Croesi divitiae valent explere pauperes mundi. Quod si 
teipsum Domino dederis, et Apostolica virtute perfectus, sequi coeperis Salvatorem, tunc 
intelleges ubi fueris, et in exercitu Christi, quam extremum tenueris locum. Non planxisti filias 
mortuas, et paternae in genis lacrimae Christi timore siccatae sunt. Quanto major Abraham, qui 
unicum filium voluntate jugulavit (Gen. 22), et quem heredem mundi futurum audierat, non 
desperat etiam post mortem esse victurum. Jephte obtulit virginem filiam (Judit. 11), et idcirco 
in enumeratione Sanctorum ab Apostolo ponitur. Nolo tantum ea offeras Domino, quae potest 

fur rapere, hostis invadere, proscriptio tollere : quae et accedere possunt, et recedere, et instar 
undarum ac fluctuum a succedentibus sibi dominis occupantur : atque, ut uno cuncta sermone 
comprehendam, quae velis, nolis, in morte dimissurus es. Illud offer, quod tibi nullus hostis 
possit auferre, nullus eripere tyrannus : quod tecum pergat ad inferos, immo ad regna caelorum, 
et ad paradisi delicias. Exstruis monasteria, et multus a te per insulas Dalmatiae sanctorum 
numerus sustentatur. Sed melius faceres, si et ipse sanctus inter sanctos viveres. Sancti estote, 
quoniam ego sanctus sum, dicit Dominus (Levit. 19:2. et 20:7). Apostoli gloriantur, quod omnia 
dimiserint, et secuti sint Salvatorem (Matth. 19) : et certe praeter retia, et navem nihil legimus 
eos dimisisse, et tamen testimonio futuri judicis coronantur. QUIA SE OFFERENTES, totum 
dimiserant quod habebant. 

118:6 Hoc loquor non in suggillationem operum tuorum, vel quod extenuem liberalitatem et 
eleemosynas tuas, sed quod te nolim inter saeculares esse monachum, et inter monachos 
saecularem. Totumque a te expetam, cujus audio mentem divino cultui deditam. Si huic consilio 
nostro, vel amicus, vel assecla, vel propinquus renititur, et te ad delicias splendentis mensae 
revocat ; intellegito eum non de tua anima, sed de suo ventre cogitare ; et omnes opes lautaque 
convivia, subita morte finiri. Octo et sex annorum, intra viginti dies, duas filias amisisti, et 
arbitraris senem diu posse vivere ? Cujus ut aetas longa tendatur, audit a David : Dies vitae 
nostrae septuaginta anni. Si autem amplius, octoginta : et quicquid superest, labor, et dolor est 
(Ps. 89:10). Felix et omni dignus beatitudine, quem senectus Christo occupet servientem, quem 
extrema dies Salvatori invenerit militantem, qui non confundetur, quum loquetur inimicis suis 
in porta (Ps. 126) ; cui in introitu paradisi dicetur : Recepisti mala in vita tua, nunc autem hic 
laetare (Luc. 1). Nec enim ulciscetur bis Dominus in eadem re. Divitem purpuratum gehennae 
flamma suscepit ; Lazarus pauper et ulceribus plenus, cujus carnes putridas lambebant canes, 
et vix de micis mensae locupletis miserabilem sustentabat animam, in sinu Abrahae recipitur, et 
tanto Patriarcha parente laetatur. Difficile, immo impossibile est ut et praesentibus quis et futuris 
fruatur bonis : ut et hic ventrem, et ibi mentem impleat ; ut de deliciis transeat ad delicias ; ut 
in utroque saeculo primus sit ; ut et in caelo et in terra appareat gloriosus. 

118:7 Quod si tibi tacita cogitatio scrupulum moverit : cur monitor ipse non talis sim, qualem 
te esse desidero ; et nonnullos videris in medio itinere corruisse, illud breviter respondebo, non 
mea esse quae dico, sed Domini Salvatoris. Non monere quid ipse possim ; sed quid debeat velle 
vel facere qui servus futurus est Christi. ET ATHLET/E SUIS incitatoribus fortiores sunt ; et tamen 
monet debilior, ut pugnet ille qui fortior est. Noli respicere Judam negantem, sed Paulum 
respice confitentem. Jacob ditissimi patris filius, solus et nudus in baculo suo pergit 
Mesopotamiam, jacet lassus in itinere, et qui delicatissime a Rebecca matre fuerat educatus, 
lapide ad caput pro pulvillo utitur. Vidit scalam de terra usque ad caelum, et ascendentes per 
eam Angelos et descendentes, et desuper innitentem Dominum (Gen. 28), ut lapsis manum 
porrigeret, ut ascendentes suo ad laborem provocaret aspectu. Unde et vocatur locus ipse 
Bethel, hoc est, Domus Dei ; in qua cottidie ascenditur atque descenditur. Et Sancti enim 
corruunt, si fuerint neglegentes ; et peccatores pristinum recipiunt gradum, si sordes fletibus 
laverint. Hoc ideo dixi, ut non te terreant descendentes, sed provocent ascendentes. Nunquam 
exemplum a malis sumitur : etiam in saeculi rebus semper a me meliori parte incitamenta 
virtutum sunt. Oblitus propositi et epistolaris brevitatis, plura dictare cupiebam ; ad materiae 
quippe dignitatem, et ad meritum personae tuae, parum est omne, quod dicitur : et ecce tibi 
noster Ausonius coepit schedulas flagitare, urgere notarios, et hinnitu ferventis equi, ingenioli 
mei festinus arguere tarditatem. Memento igitur nostri, et cura, ut in Christo valeas, Atque ut 
cetera taceam, domestica sanctae Verae exempla sectare, quae vere secuta Christum, 
peregrinationis molestias sustinet, et sit tibi tanti dux femina facti (/Eneid. lib. 1). 

{ 119 } 

Epistola CXIX 


(al. 152; scripta circa fin. an. 406) 


Ad Minervium et Alexandrum Monachos 


Minervio, et Alexandro, qui per Sisinnium monachum, filium Sancti Exuperii Episcopi Tolosani de 
verbis Apostoli, Omnes quidem dormiemus, etc., interrogaverant, respondet : alias id genus 
quaestiones, quae simul proponebantur, in aliud differens tempus. 

119:1 In ipso jam profectionis articulo sancti fratris nostri Sisinnii, qui vestra mihi scripta 
detulerat, haec, qualiacumque sunt, dictare compellor, nec possum vestram celare prudentiam, 
sed obsecro ne hoc dictum referatis ad gloriam, quin potius ad plenam necessitudinem, dum ita 
vobis, quasi mihi loquor. Multas sanctorum fratrum, ac sororum de vestra provincia ad me 
detulit quaestiones, ad quas usque ad diem Epiphaniorum, largissimo spatio me responsurum 
putabam. Quumque furtivis noctium lucubratiunculis ad plerasque dictarem ; et expletis aliis, 
me ad vestram quasi ad difficillimam reservarem, subito supervenit, asserens se ilico 
profecturum. Quumque eum rogarem ut differret iter, Libyae mihi coepit famem obtendere, 
monasteriorum XEgypti necessitates, Nili non plenas aquas, multorum inediam, ut prope offensa 
esset in Dominum, illum ultra velle retinere. Itaque sub tegmen et stamina, liciaque, et telas, 
quae mihi ad vestram tunicam paraveram, vobis inconfecta transmisi, ut quicquid mihi deest, 
vestro texatur eloquio. Prudentes estis, et eruditi, et de canina, ut ait Appius, facundia, ad Christi 
disertitudinem trasmigrastis. Nec magno mihi apud vos labore opus est ; quod Philosophum 
quendam in suadendo rustico esse perpessum narrant fabulae. Vix dum dimidium, inquit, 
dixeram, jam intellexerat. Itaque et ego tempore coarctatus, singulorum vobis, qui in sacram 
Scripturam commentariolos reliquerunt, sententias protuli, et ad verbum pleraque interpretatus 
sum ; ut et me liberem quaestione, et vobis veterum tractatorum mittatur auctoritas, qui in 
legendis singulis, ac probandis, non meae voluntati, sed vestro acquiescatis arbitrio. 

119:2 Quaeritis quo sensu dictum sit, et quomodo in prima ad Corinthios epistola Pauli Apostoli 
sit legendum : Omnes quidem dormiemus, non autem omnes immutabimur (1. Cor. 15:5). An 
juxta quaedam exemplaria. Non omnes dormiemus, omnes autem immutabimur : utrumque 
enim in Graecis codicibus invenitur. Super quo Theodorus Heracleotes, quae urbs olim Perinthus 
vocabatur, in commentariolis Apostoli sic locutus est : Omnes quidem non dormiemus, omnes 
autem immutabimur. "Enoch enim et Elias, mortis necessitate superata, ita ut erant in 
corporibus, de terrena conversatione ad caelestia regna translati sunt (Genes. 5:4; et Reg. 2). 
Unde et Sancti qui die consummationis atque judicii in corporibus reperiendi sunt, cum aliis 
Sanctis qui ex mortuis resurrecturi sunt, rapientur in nubibus obviam Christo in aera, et non 
gustabunt mortem : eruntque semper cum Domino, gravissima mortis necessitate calcata. 
Unde ait Apostolus : Omnes quidem non dormiemus, omnes autem immutabimur. Qui enim ex 
mortuis resurrexerint, et in nubibus viventes rapti fuerint, transibunt ad incorruptionem, et a 
mortalitate in immortalitatem mutabuntur ; non in tempore, non saltem in brevi spatio : sed in 
atomo et in puncto temporis, atque momento, quo palpebra oculi moveri potest in novissima 
tuba. Tanta enim fiet celeritate resurrectio mortuorum, ut vivi, quos in corporibus suis, 

consummationis tempus invenerit, mortuos de inferis resurgentes, praevenire non valeant. 
Quod manifeste Paulus edisserens, ait : Canet enim tuba, et mortui resurgent incorrupti, et nos 
immutabimur. Oportet enim corruptibile istud induere incorruptionem, et mortale hoc induere 
immortalitatem (1. Cor. 15:52), ut possit in utramque partem, vel in poenis, vel in caelorum regno 
manere perpetuo." 

119:3 "Diodorus Tarsensis Episcopus, praeterito hoc capitulo, in consequentibus breviter 
annotavit: in eo, quod scriptum est : et mortui resurgent incorrupti, et nos immutabimur. Si, 
inquit, incorrupti resurgent mortui, haud dubium quin et ipsi ad meliora mutati : quid necesse 
fuit dicere, et nos immutabimur ? An hoc voluit intellegi quod incorruptio communis sit omnium, 
immutatio autem proprie justorum ? Dum non solum incorruptionem et immortalitatem, sed 
et gloriam sequuntur." 

119:4 Apollinarius licet aliis verbis, eadem quae Theodorus asseruit : quosdam non esse 
morituros, et de praesenti vita rapiendos in futuram, ut mutatis glorificatisque corporibus, sint 
cum Christo. Quod nunc de Enoch, et Elia credimus. 

119:5 Didymus non pedibus, sed verbis in Origenis transiens sententiam, contraria via graditur. 
Ecce mysterium vobis loquor : Omnes quidem dormiemus, non omnes autem immutabimur. 
Quod ita disseruit : "Si non indigeret resurrectio interprete, nec obscuritatem haberet in 
sensibus, nunquam Paulus post multa, quae de resurrectione locutus est, intulisset : Ecce 
mysterium vobis dico : Omnes quidem dormiemus, id est, moriemur non omnes autem, sed soli 
sancti immutabimur. Scio quod in nonnullis codicibus scriptum sit : Non quidem omnes 
dormiemus, omnes autem immutabimur. Sed considerandum, an ei quod praemissum est, 
omnes immutabimur, possit convenire quod sequitur : Mortui resurgent incorrupti, et nos 
immutabimur. Si enim omnes immutabuntur, et hoc commune cum ceteris est, superfluum fuit 
dicere, et nos immutabimur. Quamobrem ita legendum est. Omnes quidem dormiemus, non 
omnes autem immutabimur. Si enim in Adam omnes moriuntur, et in morte dormitio est ; 
omnes ergo dormiemus sive moriemur. Dormit autem juxta idioma Scripturarum, qui mortuus 
est spe resurrectionis futurae. Omnisque qui dormit, utique expergiscitur : si tamen non subita 
vis mortis eum oppresserit, et mors somno fuerit copulata. Quumque [al. namque] omnes ita 
dormierint lege naturae, soli sancti et corpore et anima in melius mutabuntur : ita ut incorruptio 
omnium resurgentium sit ; gloria autem atque mutatio proprie Sanctorum." Quodque sequitur 
juxta Graecos, ev aiopu), ev pircrj, sive ev ponfj 64>0aApou (utrumque enim legitur) et nostri 
interpretati sunt, in momento et in ictu, sive, in motu oculi : idem Didymus ita explanavit : 
"Juncta simul omnium resurrectione, rapientur obviam Christo : sed hi quos mors dissolverit, 
quae praesens sermo significat. Quando enim dicit, in puncto temporis, et in motu oculi, atque 
momento, futuram omnium resurrectionem, cunctam primae et secundae resurrectionis excludit 
fabulam ; ut alii primi, alii novissimi resurrecturi esse credantur. Atomus autem punctum 
temporis est, quod secari, et dividi non potest. Unde et Epicurus ex suis atomis mundum struit, 
et universa conformat. Ictusque oculi sive motus, qui Graece dicitur ponrj, tanta velocitate 
transcurrit, ut paene sensum videntis effugiat. Verum quia in plerisque codicibus pro ponrj, id 
est, ictu, vel motu, pi 7c q legitur, hoc sentire debemus, quod quomodo levis pluma, vel stipula, 
aut tenue siccumque folium vento flatuque raptatur, et de terra ad sublime transfertur ; sic ad 
ictum oculi, et ad nutum Dei, omnium mortuorum corpora movebuntur parata ad adventum 
judicis. Quodque jungit et dicit : In novissima tuba : canet enim tuba, et mortui resurgent 
incorrupti, et nos immutabimur. Oportet enim corruptibile hoc induere incorruptionem ; et 
mortale hoc induere immortalitatem, duplicem habet intellegentiam, ut clangor tubae, aut vocis 
indicet magnitudinem, juxta illud quod scriptum, est : Sicut tuba exalta vocem tuam (Isai. 58) ; 

aut apertam omnium resurrectionem, juxta illud quod in Evangelio legimus : Tu autem quando 
facis eleemosynam, noli tuba canere ante te (Matth. 6:2), hoc est, abscondite fac misericordiam, 
et in secreto, ne videaris de alterius miseria gloriari. Quaerimus autem cur ad novissimam tubam 
mortuos scripserit resurrecturos. Quando enim novissima dicitur, utique aliae praecesserunt. In 
Apocalypsi Joannis, septem describuntur Angeli cum tubis, et unoquoque clangente, primo 
videlicet, secundo et tertio, quarto et quinto et sexto, quid per singulos actum sit, indicatur 
(Apocal. 8. et 9). Novissimo autem, id est, septimo, claro tubae strepitu personante, mortui 
suscitantur : corpora quae prius habuerant corruptibilia, incorrupta recipientes. Unde post 
novissimam tubam exponit Apostolus quid sequatur : Canet enim tuba, et mortui resurgent 
incorrupti, nos autem immutabimur. Quando dicit, nos, alium se, et eos, qui secum sunt, praeter 
mortuos esse significat. Ad quod intellegendum, sunt qui dicant mortuos, qui resurgant 
incorrupti, esse corpora mortuorum ; eos autem qui dicantur esse mutandi, animas debere 
accipi, quando in majorem gloriam fuerint commutatae ; et pervenerint in virum perfectum, in 
mensuram aetatis plenitudinis Christi (Ephes. 4:13). Alii vero asserunt, mortuos deberi intellegi 
peccatores, qui resurgent incorrupti, ut possint aeterna sustinere supplicia : eos autem qui 
commutantur, esse sanctos, qui de virtute in virtutem, et de gloria transferuntur in gloriam. 
Unde et ad incorruptionem mortuorum intulit : Oportet enim corruptivum hoc induere 
incorruptionem. Ad id autem quod dixerat : nos immutabimur, illud adjunxit : et mortale hoc 
induet immortalitatem. Aliud est enim immortalitas, aliud incorruptio ; sicut aliud mortale, et 
aliud corruptivum. Quicquid autem mortale est, et corruptivum est ; sed non quod corruptivum, 
statim et mortale. Corruptiva quippe sunt corpora, quae carent anima, et tamen non sunt 
mortalia ; quia nunquam habuere vitam, quae proprie animantium est. Unde signanter 
Apostolus, corruptioni incorruptionem, mortalitati immortalitatem resurrectionis futuram 
tempore copulavit." 

119:6 Aeacius Caesareae, quae prius turris Stratonis vocabatur, post Eusebium Pamphili 
Episcopus, in quarto Duppixicov ^niripaicov libro proponens sibi hanc eandem quaestionem, 
latius disputavit, et utrumque suscipiens, quod inter se videtur esse contrarium, post principium 
quod omisimus, sic locutus est : "Dicamus primum de eo quod magis in plurimis codicibus 
invenitur : Ecce mysterium dico vobis : omnes quidem dormiemus ; non omnes autem 
immutabimur. Mysterium dixit, ut attentos faceret auditores, de resurrectione plenius 
disserturus. Dormitio autem mortem istam, quae communis est omnium, significat : unde 
rectissime posuit, quod omnes dormiamus, id est, moriamur, sicut supra dixit : Quomodo in 
Adam omnes moriuntur sic et in Christo omnes vivificabuntur. Quum ergo omnes morituri sint, 
audite sacramenta quae dico : Omnes quidem moriemur [al. dormiemus]; sed non omnes 
immutabimur. Canet enim tuba, haud dubium quin Angelus septimus ; et mortui resurgent 
incorrupti. Si autem incorrupti erunt mortui, quomodo non immutabuntur, quum incorruptio 
ipsa mutatio sit ? Sed hic commutatio, qua Paulus mutandus et sancti sunt, glorificatio 
intellegitur. Incorruptio autem idcirco communis est omnium, quia in eo miserabiliores erunt 
peccatores, ut ad tormenta perpetui sint, et non mortali et corruptibili corpore dissolvantur. 
Legimus in eadem epistola, Apostolo disserente, sacratam diversitatem resurrectionis, non in 
natura corporum, sed in varietate gloriae : dum alii resurgunt ad poenas perpetuas, alii ad 
gloriam sempiternam. Alia enim caro volatilium, alia piscium, alia jumentorum, et corpora 
caelestia, et corpora terrestria. Sic, inquit, erit et resurrectio mortuorum (1. Cor. 15:39,40,42). 
Cui sententiae magis acquiescit Ecclesia, ut omnes communi morte moriamur, et non omnes 
mutemur in gloriam, juxta illud, quod Daniel scribit : Multi dormientes in terrae pulvere, 
resurgent ; alii in gloriam aeternam, alii in confusionem, et opprobrium sempiternum (Dan. 12:2). 
Qui enim resurgent in opprobrium et confusionem sempiternam, non resurgent in aeternam 

gloriam, in quam Paulus, et qui cum eo sunt, mutabuntur. Quae quum ita se habeant, et sic 
intellecta sint a nobis, eorum tantum commutationem suscipere, qui resurgent in gloriam : 
peccatorum autem et infidelium, qui mortui appellantur, et resurgent incorrupti, nequaquam 
commutationem, sed poenas perpetuas esse dicendas." 

119:7 Transeamus ad secundam lectionem, quae ita fertur in plerisque codicibus. Non quidem 
omnes dormiemus, omnes autem immutabimur. E qua nonnulli asserunt multos vivos in 
corporibus reperiendos ; et si non dormiant omnes, non omnes esse morituros ; si autem non 
moriantur omnes, non omnes resurrecturos. Resurgere enim proprie dicitur, qui prius moriendo 
cecidit. Unde et Paulum volunt scribere in prima ad Thessalonicenses Epistola : Nos qui vivimus, 
qui residui erimus [al. sumus] in adventu Domini, non praeveniemus eos qui dormierunt : 
quoniam ipse Dominus in jussu, et voce Archangeli, et in tuba Dei descendet de caelo : et mortui 
in Christo resurgent primum [al. primi]: deinde nos qui vivimus, qui residui sumus, simul cum illis 
rapiemur in nubibus obviam Christo in aera : et sic semper cum Domino erimus (1. Thess. 4:14. 
et seqq.). Et ex his dictis probare conantur, Apostolum Paulum, et qui cum eo scribebant 
Epistolam, putasse se non esse morituros, sed reperiendos in die consummationis in corpore. 
Quod si verum est, erravit Paulus, et humana aestimatione deceptus est, ut arbitraretur se 
inveniendum in corpore : quod falsum esse, rerum exitus approbavit. Hoc intellexerant et ipsi 
Thessalonicenses, sacramenta sermonis mystici nescientes, et conjecturis variis fluctuabant, 
dicebantque : Si Paulus inveniendus in corpore est, proximus est dies judicii. Unde corrigit eos, 
secundam Epistolam scribens : Rogamus vos fratres per adventum Domini nostri Jesu Christi, et 
nostri congregationem in ipsum, ut non cito moveamini mente, nec terreamini, neque per 
spiritum, neque per verbum, neque per epistolam, tanquam per nos missam, quasi instet dies 
Domini : ne quis vos seducat ullo modo ; quoniam nisi discessio venerit primum, et revelatus 
fuerit homo peccati, filius perditionis, qui adversatur, et extollitur super omne, quod dicitur Deus, 
aut quod colitur : ita ut in templo Dei sedeat, ostendens se tanquam sit Deus. Non meministis 
quod quum apud vos essem adhuc, haec dicebam vobis ? (2. Thess. 2:1. et sqq.) Quibus dictis 
hoc agit, ut eos revocet ab errore, ne putent diem appropinquare judicii, et id quod scripserat : 
Nos qui vivimus, qui residui sumus, in adventu Domini non praeveniemus eos qui dormierunt, 
aliter intellegant, quam intellegi voluit ipse qui scripsit. Neque enim fieri potest, ut qui ad 
Timotheum scripserat : Ego enim jam delibor, et tempus resolutionis meae instat (2. Tim. 4:6), 
putaret se in carne perpetuum, et nunquam esse moriturum ; et de vita terrena statim ad regna 
caelestia transiturum : praesertim quum ad Romanos scribens, eadem dixerit, Quis me liberabit 
de corpore mortis hujus ? (Rom. 7:24) Et ad Corinthios, Habitantes in corpore, peregrinamur a 
Domino. Magis autem volumus exire de corpore, et esse cum Domino (2. Cor. 5:8). Qui haec 
dicebat, noverat utique se esse moriturum. Melius est igitur spiritualiter sentire quod scriptum 
est, dormitionem in praesenti loco, non mortem accipere, per quam anima a corpore separatur ; 
sed peccatum post fidem et offensam Dei, dormitionemque post baptismum, de qua et ad 
Corinthios loquebatur : Et ideo inter vos multi infirmi sunt, et dormiunt plurimi (1. Cor. 11:30). 
Et in alio loco : Ergo et qui dormierunt in Christo, perierunt (Ibid. 15:1) : qui quum mortui sint, 
non sunt perpetua morte perituri : quia non in mortali crimine continentur, sed levi modicoque 
peccato. Quod et alius sanctus vitare cupiens, loquebatur : Ne forte obdormiam in morte (Ps. 
12:4). Est enim somnus peccati, qui ducit ad mortem, et est alia delicti dormitio, quae morte non 
stringitur. Qui ergo vixerit ea vita, quae dicit, Ego sum vita (Joan. 14:6) (etenim vita nostra 
abscondita est cum Christo in Deo [Coloss. 3:3]) et nunquam ab ea fuerit separatus, nec ad 
mortem usque peccaverit, iste de viventibus, et semper viventibus esse dicitur ; de quibus et 
Salvator in Evangelio Joannis mystico sermone testatur : Qui credit in me, non morietur. Et 
omnis qui vivit, et credit in me, non morietur in aeternum (Joan. 11:25,26). Unde et Apostolus, 

Domini sui calcans vestigia, ea docuit discipulos, quae didicit a magistro. Omnes itaque non 
dormiemus. Qui enim omni custodia servat cor suum, et ad Christi praecepta vigilat, mandatique 
ejus memor est, dicentis : Vigilate, quia nescitis qua hora fur veniat (Matth. 24:42), Et in alio 
loco : Ne dederis somnum oculis tuis, et palpebris tuis dormitationem (Prov. 6:4), ut salvus fias : 
quasi caprea de vinculis, et quasi avis de laqueis, iste non dormiet. Quum igitur quidam non 
dormiant, qui semper in Christo vivunt, et vigilant, sequitur ut nequaquam omnes dormiant, et 
e contrario omnes immutentur ; non immutatione gloriae, quae proprie debetur Sanctis, sed ea 
immutatione, qua corruptivum hoc incorruptivum efficitur ; ut vel poenas vel praemia recipiat 
sempiterna. Quod et si dormierit aliquis in Christo, et neglegentiae somno obdormierit, debet 
audire quod scriptum est. Nunquid qui dormit, non resurget ? (Ps. 40:9) Qui vero non dormit, 
sed vigilat, et semper vivit in Christo, de vita ad vitam transiet, sive rapietur in nubibus, ut 
semper cum Domino sit. De istiusmodi dormientibus Lazarus erat, de quo Dominus ait, Lazarus 
amicus noster dormit. Et de hoc dormiente dicebat ad Martham, Qui credit in me, etiamsi 
mortuus fuerit, vivet : et omnis qui vivit, et credit in me, non morietur in aeternum (Joan. 
11:11:25,26). Qui enim tota mente in Christo confidit, etiamsi, ut homo lapsus, mortuus fuerit 
in peccato, fide sua vivit in perpetuum. Alioqui mors ista communis, et credentibus et non 
credentibus debetur aequaliter ; et omnes pariter resurrecturi sunt, alii in confusionem aeternam, 
alii ex eo quod credunt, in sempiternam vitam. Et sic stare potest, ut qui credit in Christo, non 
moriatur ; et etiamsi mortuus fuerit, vivat in perpetuum. Quod juxta corporalem mortem, 
excepto Euoch, et Elia (Genes. 5; et 4. Reg. 2), nulli contigisse perspicuum est. Qui autem fidei 
magnitudine semper vivunt in Christo, non dormient, neque morientur : sed imitatores erunt 
vitae Apostolicae, qui absque ulla culpa vixerunt in lege justitiae ; et ad fidem Domini transeuntes, 
credentesque in eum, qui vita vocatur, et resurrectio, nunquam dormiere, nunquam mortui sunt. 
Anima enim, quae peccaverit, ipsa morietur (Ezech. 18, 4), Sicut igitur anima, quae peccat, vivente 
corpore mortua est : et eadem die qua peccaverit, dormit in morte ; dicente Ecclesiaste : Qui 
peccaverit, mortuus est ex tunc ; sic anima quae Christi praecepta servaverit, etiamsi corpus 
mortuum fuerit, vivet in aeternum. Hoc autem sciendum, quod magis conveniat veritati, ita 
legere : Omnes quidem dormiemus, non omnes autem immutabimur : maxime quia sequitur, 
Mortui resurgent incorrupti, et nos immutabimur. Si enim omnes sunt immutandi, juxta alteram 
lectionem, quomodo postea dicitur, quasi praecipuum atque privatum, et proprie Apostolorum, 
et nos immutabimur ? Quando autem dicit nos, sanctos quosque significat. 

119:8 Quaeritis quomodo intellegendum sit illud, quod in prima ad Thessalonicenses Epistola 
scribitur : Hoc enim vobis dicimus in verbo Domini : quia nos qui vivimus, qui residui sumus, in 
adventu Domini non praeveniemus eos, qui dormierunt : quoniam ipse Dominus in jussu, et in 
voce Archangeli, et in tuba Dei descendet de caelo ; et mortui qui in Christo sunt, resurgent 
primi : deinde nos qui vivimus, qui residui sumus, simul cum illis rapiemur in nubibus obviam 
Christo in aera ; et sic semper cum Domino erimus (1. Thess. 4:15. et seqq.). Super quo quamvis 
superior Aeacii disputatio plenius ventilarit, tamen dicendum est quid videatur aliis, Theodoro 
videlicet, Apollinario, et Diodoro, qui unam sequuntur sententiam : quorum Diodorus haec 
scripsit. "Residuos atque viventes, Paulus Apostolus vocat ; non quo velit intellegi et se et alios 
resurrectionis tempore in corpore reperiendos : sed nos dixit, pro eo quod est, justos ; de 
quorum et ego sum numero. Ipsi enim rapientur obviam Christo, et non peccatores. Viventes 
autem, non juxta tropologiam, sanctos accipimus, qui peccato non mortui sunt, sed omnes, quos 
in corpore adveniens Christus invenerit. Quodque sequitur : Non praeveniemus eos, qui 
dormierunt, nequaquam ad peccatores referre debemus : neque enim peccatores cum justis 
rapientur obviam Christo sed ii, quos mors dissolverit. Verum quid ista perquiro, et Apostolicis 
dictis calumniam facio, quum ipse manifestissime scribat : qui residui sumus in adventu Domini ? 

(1 Thess 4:15) Qui sint autem residui, verbis discimus Salvatoris : Sicut in diebus Noe ducebant 
uxores, et nubebant ; et repente venit diluvium, et tulit omnes : sic erit adventus Filii hominis 
(Matth. 24; et Luc. 17). Quibus sermonibus approbatur, in fine mundi multos vivos, et adhuc in 
corporibus reperiendos. Sequitur: In jussu, et in voce Archangeli, et mortui resurgent primi. Et 
hoc rursum Salvator loquitur in Evangelio : Media autem nocte sponsus venit (Matth. 25:6) ; 
qui utique viventes in corpore deprehendet, quando duo erunt in lectulo uno : unus assumetur, 
et alius relinquetur : et duae molentes, una assumetur, et alia relinquetur (Luc. 17). Quibus 
dictis ostenditur, medio noctis, securis omnibus, consummationem mundi ese venturam." 

119:9 Origenes in tertio volumine e^nvnxiKtbv Epistolae Pauli ad Thessalonicenses primae, post 
multa, quae vario prudentique sermone disseruit, haec intulit : de quibus nulli dubium est et 
Aeacium pleraque libasse. "Quid est ergo quod scribunt Thessalonicensibus in verbo Dei Paulus 
et Sylvanus et Timotheus : Nos qui vivimus, qui residui sumus, in adventu Domini non 
praeveniemus eos, qui dormierunt ? Qui sunt isti viventes qui loquuntur talia ! Utique Paulus 
non ab hominibus, nec per homines Apostolus (Gal. 1), et carissimus ejus filius in fide Timotheus, 
et Sylvanus, qui illis erat et affectione et virtutibus copulatus. Et hoc non solum illi, sed 
quicumque Pauli et scientia, et conversatione similis est, dicere potest : Nos qui vivimus ; 
quorum corpus mortuum est propter peccatum ; spiritus autem vivit propter justitiam : et 
quorum mortificata sunt membra super terram ; ita ut nequaquam concupiscat caro contra 
spiritum. Si enim adhuc desiderat caro, vivit ; et quia vivit, desiderat ; et non sunt mortificata 
membra illius super terram. Quod si mortificata sunt, nequaquam contra spiritum concupiscunt, 
quae mortificatione sui, hujuscemodi desiderium perdiderunt. Sicut igitur qui vita caruere 
praesenti, et ad meliora translati sunt, magis vivunt, deposito mortis corpore, et vitiorum 
omnium incentivis : sic qui mortificationem Jesu in corpore suo circumferunt, nequaquam 
vivunt juxta carnem, sed juxta spiritum : vivunt in eo qui vita est, et vivit in eis Christus, de quo 
scriptum est : Vivens est sermo Dei et efficax, qui est Dei virtus, Deique sapientia (Hebr. 4:12). 
Vivunt enim in quibus vivit virtus Dei, omni humana fragilitate deposita ; et in quibus vivit 
sapientia, quae abscondita est in Deo ; et in quibus vivit et operatur justitia. Christus enim factus 
est nobis, non solum justitia ex Deo, sed et sapientia, et omne quod virtus est (1. Cor. 1). Et 
siquidem in praesenti loco se a dormientibus et in Christo mortuis, qui hanc scribunt Epistolam, 
separarent, videbatur [al. videtur] superflua adnotatio, et ex uno loco assumptum testimonium 
non valeret. Nunc vero eodem sensu, quia et eodem spiritu, in prima ad Corinthios loquitur, 
Omnes non dormiemus, omnes autem immutabimur, in momento, in motu oculi, in novissima 
tuba. Canet enim tuba, et mortui resurgent incorrupti, et nos immutabimur (1. Cor. 15:51,55). 
Hoc quod in praesenti loco scriptum est : In tuba Dei descendet de caelo ; compara illi quod ad 
Corinthios dicitur : In novissima tuba ; canet enim tuba (1. Cor. 15:52), illi autem, quod ad 
Thessalonicenses legitur : Et mortui in Christo resurgent primi (1. Thess. 4:15), hoc quod ad 
Corinthios scriptum est, Et mortui resurgent incorrupti. Porro quod sequitur, Deinde nos qui 
vivimus, qui residui sumus, illi respondet : Et nos immutabimur, quorum utrumque sic intellegi 
potest. Nos qui vivimus, qui residui sumus in adventu Domini, et nos qui immutabimur, et non 
sumus ex his, qui appellantur mortui, sed vivimus : idcirco praesentiam Domini non in morte, 
sed in vita praestolamur, quia de Israelitico genere sumus, et electae sunt de nobis reliquiae, de 
quibus Dominus olim loquebatur. Dereliqui mihi septem milia virorum, qui non curvaverunt 
genu Baal (3. Reg. 19:18). In Joannis quoque Evangelio vivorum, et non vivorum, duplex ordo 
describitur. Omnis qui credit in me, etiamsi mortuus fuerit, vivet : et omnis qui vivit, et credit 
in me, non morietur in aeternum (Joan. 11:25,26). Si vivos ita intellegimus, ut jam a nobis dictum 
est, dormientes, et in Christo mortuos illos esse credamus, qui quum velint in Christo vivere, 
tamen peccato mortui sunt. Sin autem reliquiae, et electio secundum gratiam, appellantur 



411 


viventes, qui non ita credunt, nec de Israelitica nobilitate generati sunt, dormientes et mortui 
appellabuntur [al. appellantur] in Christo." 

119:10 Sunt qui hunc locum ita edisserant. Vivi appellantur, qui nunquam peccato mortui sunt, 
qui autem peccaverunt, et in eo quod peccaverunt, mortui sunt : et postea conversi ad 
paenitentiam, purgant antiqua delicta, mortui appellantur, quia peccaverunt : in Christo autem 
mortui, quia plena ad Deum mente conversi sunt. Porro qui vivunt, et habent testimonium fidei, 
et necdum receperunt promissionem Dei, qui et de aliis melius quiddam cogitavit, ut non absque 
his, qui justi sunt coronentur, in eo habent beatitudinem, quod fruuntur bono conscientiae, et 
vivunt, et relicti sunt in adventu Domini Salvatoris. Sed quia clemens est Deus, et vult salvare 
etiam eos qui dormierunt, et in Christo mortui sunt, non praevenient illos, neque soli rapientur 
in nubibus : sed juxta exemplum Evangelicae parabolae (Matth. 20), unum denarium, unamque 
mercedem, et undecimae horae operarii, et primae, qui in vineam missi sunt, salutis pretium 
accipient. Nec hoc alicui videatur injustum, ut dispar labor unum praemium consequatur. 
Magna quippe diversitas est eorum, qui post vulnera sunt sanati, et eorum, qui nunquam 
viderunt mortis terrorem. De his puto dictum : Quis est homo, qui vivat, et non videat mortem ? 
Redimet de morte animam suam (Ps. 88:45). Neque enim, ut quidam putant, quis pro eo quod 
est nullus, accipitur : sed quasi dixerit, quis putas, juxta illud, quod scriptum est : Quis sapiens, 
et intelleget haec ? (Osee 14:10). Et in alio loco : Domine, quis habitabit in tabernaculo tuo ? 
(Ps. 14:1). Et iterum : Quis cognovit sensum Domini ? (Rom. 11:31). Residui ergo erunt de 
credentibus pauci, qui adventum Domini videant, secundum id quod Deus Verbum est, 
nequaquam in vilitate carnis, sed in gloria triumphantis. Et considerandum quomodo primum 
dormientes appellaverit : deinde in Christo mortuos, quos viventes praevenire non poterunt. 
Qui enim non custodierit hoc, quod scriptum est : Ne dederis somnum oculis tuis, neque 
palpebris tuis dormitationem ; ut salvus fias, sicut caprea de vinculis, et sicut avis de laqueis 
(Prov. 6:4), dormiet, et culpabili sopore torpescet : cumque dormierit, transibit in mortem. Sicut 
enim movetur qui vigilat, sic qui dormit jacet immotus, et mortis torpet similitudine. Quod 
autem dormitionem sequatur mors, et prima ad Corinthios Epistola docere nos poterit ; in qua 
ita scriptum est : Nunc autem Christus surrexit ex mortuis, primitiae dormientium : quia per 
hominem mors, et per hominem resurrectio mortuorum (1. Cor. 15:20,21) : Et post paululum : 
Non omnes dormiemus, sed omnes immutabimur in momento, in ictu oculi, in novissima tuba. 
Canet enim tuba, et mortui resurgent incorrupti, et nos immutabimur (Ibid. 51:52). Quum ergo 
haec de dormitione dicantur, et morte, et illud legamus in Apostolo, Surge qui dormis, et exurge 
de mortuis, et illuminabit te Christus (Eph. 5:14), juremus Domino, et votum faciamus Deo Jacob, 
unusquisque dicens in corde suo : Si ascendum super stratum meum, si dedero somnum oculis 
meis, et palpebris meis dormitationem, donec inveniam locum Domino : haud dubium quin in 
anima sua, tabernaculum Deo Jacob (Ps. 131) ; ut Deus in illo aeterna sede requiescat. Sequitur : 
Quia ipse Dominus in jussu ; et reliqua. Descendet enim missus a Patre, non diversitate virtutis, 
sed dispensatione judicis ; et descendet ad eos, qui deorsum sunt, Verbum Dei et sapientia, et 
veritas, atque justitia. Et quanquam mortui sint, ad quos dignatur descendere : non tamen sunt 
ab eo alieni. Mortui enim vocantur in Christo. Qui autem vivunt, hoc habent privilegium, quod 
eliguntur e pluribus. Attamen utrumque agmen, et mortuorum in Christo, et viventium, 
rapientur pariter in nubibus obviam Christo, ut non eum exspectent, donec ad terrena descendat, 
sed praesentia illius, et contubernio in sublimibus perfruantur. Quantaque clementia Christi, ut 
pro salute nostra non solum caro factus sit, sed ad mortuos usque descenderit, et in ipsa morte 
habeat signa viventium. Aqua enim et sanguis de latere ejus egressa sunt (Joan. 19). Descendit 
igitur sermo divinus voce Archangeli praecedente, et praeparante sibi viam in his, qui ejus 
possunt ferre praesentiam. Quod ut queamus intellegere, primi adventus mysteria cognoscamus. 

Scriptum est de Joanne, qui praecursor ejus fuit, quod in eremo dixerit : Ego vox clamantis in 
deserto, et reliqua. Quid clamavit vox in deserto ? Parate viam Domini, rectas facite semitas 
ejus (Matth. 3:3; Luc. 3:4; Mare. 1:3; Joan. 1:23). Ob quod praemium quamve mercedem ? 
Omnis vallis implebitur, et omnis mons et collis humiliabitur : et erunt prava in directa ; et 
aspera in vias planas : et videbit omnis caro salutare Dei (Isai. 40:3,4). Hoc autem ideo quia 
Verbum caro factum, et habitavit in nobis (Joan. 1:14). Nunc autem nequaquam vox Prophetae 
in deserto erit : sed vox Archangeli parantis vias, non in carnis humilitate venienti, sed ei, qui 
est apud Patrem Verbum Deus. Et tunc quidem egrediebantur in desertum, ut audirent assumpti 
hominis praecursorem, et viderent arundinem vento agitatam (Luc. 7), de qua factae sunt tibiae, 
et vocalis calamus, qui in ore puerorum dulci sonat modulamine, canentium in plateis atque 
dicentium : Cantavimus vobis, et non saltastis (Matth. 11:17. et Luc. 7:32). Nunc autem in voce 
Archangeli praecedentis Dominum descendentem de caelis, et in clarissima tuba, unusquisque 
credentium, vel ad praelium, vel ad sacerdotalia ministeria provocatur. Legimus in Numerorum 
libro (Cap. 10. v. 3), sacratas Deo tubas, quae ante ostium personent. Sin autem magna est vox 
Angeli, et tubae Archangeli, quanto major erit tubae Dei, quae parat vias primum dormientium, 
et mortuorum in Christo ; deinde eorum, qui vivunt, et residui sunt, et sermonis Dei 
praestolantur adventum ? Forsitan simplicis tubae clangor dormientibus et mortuis in Christo 
necessarius est : vox autem Archangeli et tubae Dei, his qui vivunt, et in praesentia Dei 
reservantur. Videamus quid possit intellegi, et id quod sequitur : Simul cum illis rapiemur. Quo 
verbo ostendi puto, subitum ad meliora transcensum : et idcirco raptum se voluisse dicere, ut 
velocitas transeuntis, sensum cogitantis excederet. Quod et in alio loco ejudem verbi 
proprietate signavit : "Scio hominem in Christo ante annos quattuordecim, sive in corpore, 
nescio, sive extra corpus nescio, Deus scit, raptum istiusmodi usque ad tertium caelum. Et scio 
hujusmodi hominem, sive in corpore, sive extra corpus nescio, Deus scit, quia raptus est in 
paradisum, et audivit verba ineffabilia, quae non licet homini loqui." (2. Cor. 12:2, et seqq.) Alii 
enim proficientes et (ut ita dicam) gradientes ad majora crescebant, donec fierint juxta id quod 
scriptum est Magni valde nimis : et quosdam in caelum assumptos legimus. Paulus autem vas 
electionis in tertium caelum raptus ascendit : et idcirco audivit verba ineffabilia. Quomodo 
autem hi, qui rapiuntur in nubibus, rapiantur obviam Christo, diligentius contemplandum est. 
Scimus nubes Prophetas, quibus praecepit Deus ne pluerent super Israel imbrem, quando 
impleverunt mensuram patrum suorum, et facta est Lex et Prophetae usque ad Joannem 
Baptistam (Matth. 11:13). Et quia Deus posuit in Ecclesia primum Apostolos, secundo Prophetas 
(Ephes. 4:11) : non solum Prophetae, sed et Apostoli nubes intellegendi sunt. Si quis igitur 
rapitur ad Christum, ascendit super nubes Legis, et Evangelii, super Prophetas, et Apostolos : et 
assumptis alis columbae, eorumque doctrina ad excelsa sublatus, occurrit, non deorsum sed in 
aere, et spirituali intellegentia Scripturarum. Occurrens autem in spiritualibus, terrena dimittens, 
sive ille sit dormiens, sive in Christo mortuus, sive vivens, et in illius praesentiam reservatus 
semper cum illo erit et perfruetur Verbo Dei, et sapientia, veritate atque justitia. 

119:11 Haec celeri sermone dictavi, quid eruditi viri de utroque sentirent loco, et quibus 
argumentis suas vellent probare sententias, vestrae prudentiae exponens. Neque enim tanta est 
meae pusillitatis auctoritas, qui nihil sum, et invidorum tantum morsibus pateo, quanta eorum 
qui nos in Domino praecesserunt. NEC JUXTA Pythagorae discipulos, praejudicata doctoris opinio, 
sed doctrinae ratio ponderanda est. Si quis autem contrariae factionis immurmurat, quare eorum 
explanationes legam, quorum dogmatibus non acquiesco, sciat me illud Apostoli libenter audire : 
Omnia probate, quod bonum est, tenete (1. Thess. 5:21), et Salvatoris verba dicentis : Estote 
probati nummularii, ut si quis nummus adulter est, et figuram Caesaris non habet, nec figuratus 
[al. signatus] est moneta publica, reprobetur. Qui autem Christi faciem claro praefert lumine, in 

cordis nostri marsupium recondatur. Etenim si dialecticam scire voluero, aut Philosophorum 
dogmata, et ut ad nostram redeam, scientiam Scripturarum ; nequaquam simplices Ecclesiae 
viros interrogare debeo, quorum alia gratia est ; et unusquisque in suo sensu abundat 
(praesertim quum in domus magna patrisfamiliae vasorum diversitas multa dicatur (2. Tim. 2:20) ; 
sed eos, qui artem didicere ab artifice et in Lege Domini meditantur die ac nocte. Ego et in 
adolescentia et in extrema aetate profiteor et Origenem et Eusebium Caesariensem viros esse 
doctissimos, sed errasse in dogmatum veritate. Quod e contrario de Theodoro, Aeacio, 
Apollinario possumus dicere, et tamen omnes in explanationibus Scripturarum, sudoris sui nobis 
memoriam reliquerunt. In terra aurum quaeritur, et de fluviorum alveis splendens profertur 
glarea : Pactolusque ditior est caeno quam fluento. Cur me lacerant amici mei, et adversum 
silentem, crassae sues grunniunt ? Quarum omne studium est, immo scientiae supercilium, 
aliena carpere, et sic veterum defendere perfidiam, ut perdant fidem suam. Meum propositum 
est antiquos legere, probare singula, retinere quae bona sunt, et a fide Ecclesiae Catholicae non 
recedere. 

119:12 Volens ad alias quaestiunculas respondere, et vel mea, vel aliena dictare extemplo, a 
fratre Sisinnio admonitus sum, ut et ad vos et ad ceteros sanctos fratres qui nos amare dignantur 
litteras scriberem. Cohibebo igitur gradum, et si vita comes fuerit, futuro me operi reservabo, 
ut et vobis per partes paream, et fructum ac senile corpusculum onus possit ferre moderatum. 
Illud autem breviter in fine commoneo, hoc quod in Latinis codicibus legitur : Omnes quidem 
resurgemus, non omnes autem immutabimur, in Graecis voluminibus non haberi : sed vel, 
Omnes dormiemus, non autem omnes immutabimur ; vel, Non omnes dormiemus, omnes 
immutabimur ; quorum quis sensus sit, supra diximus. 

{ 120 } 

Epistola CXX 


(alias 150 ; scripta anno 406. vel sequenti) 


Ad Hedibiam. Capitula XII. Quaestionum Hedibiae ad S. Hieronymum 


I. Quomodo perfectus quis esse possit, et quomodo Deo vivere debeat vidua, quae sine liberis 
derelicta est. 

II. Quid sit quod in Matthaeo scriptum est : Non bibam amodo de hoc genimine vitis, usque in 
diem illum, quo illud bibam vobiscum novum in regno Patris mei. 


III. Quae causa sit, ut de resurrectione et apparitione Domini Evangelistae diversa narraverint. Et 
cur dicente Matthaeo, quod vespere sabbati illucescente in una sabbati Dominus surrexit, 
Marcus mane eum alterius diei asserat surrexisse. 


IV. Quomodo juxta Matthaeum, vespere sabbati Maria Magdalene vidit Dominum resurgentem ; 
et Joannes Evangelista refert, mane una sabbati eam juxta sepulcrum flere. 

V. Quomodo juxta Matthaeum, Maria Magdalene vespere sabbati, cum altera Maria, advoluta 
pedibus Salvatoris, secundum Joannem mane una sabbati audit a Domino : Noli me tangere ; 
necdum enim ascendi ad Patrem. 


VI. Quomodo custodiente militum turba, Petrus et Joannes libere ingressi sunt sepulcrum, nullo 
prohibente custodum. 


VII. Quomodo Matthaeus scribit et Marcus, quod mandatum sit Apostolis per mulieres ut 
praecederent Jesum in Galilaeam, et ibi eum viderent : Lucas autem et Joannes in Jerusalem eum 
ab Apostolis visum commemorant. 


VIII. Quid significet quod in Evangelista Matthaeo scriptum est : Jesus autem clamans voce 
magna emisit spiritum : et velum Templi scissum est in duas partes, a summo usque deorsum, 
et reliqua. 


IX. Quomodo Salvator, secundum Joannem insufflat Spiritum Sanctum Apostolis, et secundum 
Lucam post ascensionem missurum se esse dicit. 

X. Quid significet illud quod Apostolus Paulus disputat ad Romanos scribens : Quid ergo 
dicemus: Nunquid iniquitas apud Deum ? Absit! Usque ad eum locum ubi ait : Nisi Dominus 
Sabaoth reliquisset nobis semen, et reliqua. 

XI. Quid sit quod Apostolus scribit ad Corinthios in secunda Epistola : Aliis odor mortis in mortem, 
et aliis odor vitae in vitam. 


XII. Quid sit quod scriptum est in Epistola ad Thessalonicenses prima : Ipse autem Deus pacis 
sanctificet vos per omnia, et integer spiritus vester, et anima et corpus sine querela, in adventu 
Domini nostri Jesu Christi servetur. 


Expliciunt Capitula Quaestionum. 


Hieronymus ad Hedibiam. de Quaestionibus XII 

120:1 PR/EFATIO. — Ignota vultu, fidei mihi ardore notissima es. Et de extremis Galliae finibus 
in Bethleemitico rure latitantem, ad respondendum provocas, de sanctarum quaestiunculis 
Scripturarum, per hominem Dei, filium meum Apodemium, 

Commonitoriolum dirigens ; quasi vero non habeas, in tua provincia disertos viros, et in Lege 
Dei perfectos : nisi forte experimentum magis nostri, quam doctrinam flagitas, et vis scire, quid 
de his quae ab aliis audisti, nos quoque sentiamus. Majores tui Patera, atque Delphidius, quorum 
alter antequam ego nascerer, Rhetoricam Romae docuit : alter me jam adolescentulo omnes 
Gallias prosa versuque, suo illustravit ingenio, jam dormientes et taciti me jure reprehendunt, 
quod audeam ad stirpem generis sui quippiam mussitare : licet concedens eis eloquentiae 
magnitudinem, et doctrinam saecularium litterarum, merito subtraham scientiam Legis Dei, 
quam nemo accipere potest, nisi ei data fuerit a Patre luminum (Jacob. 1), qui illuminat omnem 
hominem venientem in hunc mundum (Joan. 1), et stat medius credentium, qui in nomine ejus 
fuerint congregati (Matth. 18). Unde libere profiteor (nec dictum superbe pertimesco) me 
scribere tibi non in doctis humanae sapientiae verbis, quam Deus destructurus est ; sed in verbis 
fidei, spiritualibus spiritualia comparantem (1. Cor. 2:23) : ut abyssus veteris Testamenti invocet 
abyssum Evangelicam (Ps. 41), in voce cataractarum, id est, Prophetarum et Apostolorum 
suorum, et veritas Domini perveniat usque ad nubes, quibus mandatum est, ne super 
incredulum Israel imbrem pluerent ; sed ut rigarent arva gentilium, et torrentem spinarum, ac 
mare mortuum dulcorarent. Ora igitur, ut verus Elisaeus steriles in me et mortuas aquas vivificet, 
et Apostolorum sale, quibus dixerat Vos estis sal terrae (Matth. 5:13), meum olusculum condiat, 
quia omne sacrificium quod absque sale est, Domino non offertur (Levit. 2:13). Nec fulgore 
saecularis eloquentiae delecteris, quam vidit Jesus quasi fulgur cadentem de caelo (Luc. 10) : sed 
potius eum respice, qui non habet decorem nec speciem : homo in plagis positus et sciens ferre 
infirmitatem (Isai. 53) ; et quicquid ad proposita respondero, scias me non confidentia 
respondisse sermonis ; sed ejus fide, qui pollicitus est : Aperi os tuum, et ego implebo illud (Ps. 
80:11). 


CAPUT PRIMUM. — Interrogas, quomodo perfectus esse quis possit, et quomodo vivere debeat 
vidua, quae sine liberis derelicta est. Hoc idem in Evangelio Legis Doctor interrogat : Magister, 
quid faciens vitam aeternam possidebo ? Cui respondit Dominus : Mandata nosti ? Dicit ille, 
Quae ? Jesus autem dixit : Non homicidium facies, non adulterium, non furtum, non falsum 
dices testimonium : honora patrem et matrem, et diliges proximum tuum sicut teipsum. Et illo 
dicente : Haec omnia feci, Dominus intulit : Unum tibi deest. Si vis esse perfectus, vade, et 
vende omnia quae habes, et da pauperibus : et veni sequere me (Matth. 19. v. 16.-21). Itaque 
et ego tibi Domini nostri respondebo sermonibus : Si vis esse perfecta, et tollere crucem tuam, 
et sequi Dominum Salvatorem, et imitari Petrum dicentem : Ecce nos dimisimus omnia, et secuti 
sumus te (Mare. 10:28) ; vade et vende omnia quae habes, et da pauperibus, et sequere 
Salvatorem. Non dixit, da filiis, da fratribus, da propinquis, quos etiamsi haberes, jure his 
Dominus praeferretur : sed, da pauperibus : immo da Christo, qui in pauperibus pascitur : qui 
quum dives esset, pro nobis pauper factus est ; qui loquitur in tricesimo nono Psalmo : Ego 
autem mendicus sum et pauper, et Dominus sollicitus est pro me (Ps. 39:18). Statimque 
quadragesimi Psalmi de eo exordium est : Beatus qui intellegit super egenum et pauperem (Ps. 
40:1). Intelligentia opus est, ut post intellegentiae beatitudinem, sciatur qui sit egenus et pauper. 
Non utique ille qui mendicitate, et squalore coopertus est, et tamen non recedit a vitiis ; sed de 
quibus Apostolus loquitur : Tantum ut pauperum memores essemus (Gal. 2:10). Ob quorum 
refrigeria laborabant [al. laborant] Paulus et Barnabas in Ecclesiis gentium, ut collectae fierent 

per primam sabbati, et hanc ipsam oblationem, non per alios, sed per se deferre festinant his, 
qui suas pro Christo amisere substantias, qui persecutiones passi sunt, qui dixerunt patri suo et 
matri, uxoribus et liberis : Non novimus vos (Deut. 33:9). Hi impleverunt voluntatem Patris, et 
audierunt dicentem Dominum Salvatorem, Mater mea et fratres mei hi sunt, qui faciunt 
voluntatem Patris mei (Matth. 12:50. et Luc. 8 21). Et haec dicimus, non quod in pauperes 
Judaeos, sive gentiles, et omnino cujuslibet gentis sint pauperes, prohibeamus faciendam 
eleemosynam ; sed quod Christianos et credentes pauperes incredulis praeferamus, et inter 
ipsos Christianos sit multa diversitas, utrum peccator, an sanctus sit. Unde et Apostolus passim 
in omnes misericordiam probans, infert : Maxime in domesticos fidei (Gal. 6:10). Domesticus 
fidei est, qui eadem tibi religione conjungitur, quem a consortio fraternitatis peccata non 
separant. Quod si de inimicis quoque nobis praecipitur, ut si esurierint, demus eis cibum, si 
sitierint, demus eis potum : et haec facientes congregemus carbones super caput eorum (Rom. 
12:20) ; quanto magis de his, qui non sunt inimici, et qui Christiani sunt, atque Sancti ? Neque 
vero hoc quod dicitur, Hoc enim faciens, carbones ignis congregabis super caput ejus, in malam 
partem accipiendum est, sed in bonam. Quando enim inimicis nostris praebemus beneficia, 
malitiam eorum nostra bonitate superamus, et mollimus duritiam, iratumque animum ad 
mollitiem et benevolentiam flectimus ; atque ita congregamus carbones super capita eorum, de 
quibus scriptum est : Sagittae potentis acutae, cum carbonibus desolatoriis (Ps. 119:4) ; ut 
quomodo de altari a Seraphim carbo sublatus, Prophetae labia purgavit (Isa. 6:6. et 7) ; ita et 
inimicorum nostrorum peccata purgentur, et vincamus in bono malum (Rom. 12:21), et 
benedicamus maledicentibus : et imitemur Patrem nostrum, qui solem suum oriri facit super 
bonos et malos, et pluit super justos et injustos (Matth. 5:45). Igitur et tu, quia paucos non 
habes filios, plurimos fac tibi amicos de iniquo mammona, qui te recipiant in aeterna tabernacula 
(Luc. 16:9). Pulchre dixit de iniquo ; omnes enim divitiae de iniquitate descendunt, et nisi alter 
perdiderit, alter non potest invenire. Unde et illa vulgata sententia mihi videtur esse verissima. 
Dives autem iniquus, aut iniqui heres. Quod cum legis doctor audisset, et ferre non posset, quia 
habebat divitias multas, conversus Dominus ad discipulos, ait : Quam difficile, qui divites sunt, 
intrare possunt in regna caelorum (Matth. 19:23. Mare. 10:23. et Luc. 18:24). Non dixit, 
impossibile; sed difficile : licet exemplum posuerit impossibilitatis : Facilius est camelum per 
foramen acus transire, quam divitem intrare in regnum Dei. Hoc autem non tam difficile est, 
quam impossibile. Nunquam enim fieri potest, ut camelus transeat per foramen acus. Nunquam 
igitur dives intrare poterit in regna caelorum. Sed camelus tortuosus, et curvus est, et gravi 
sarcina praegravatur. Et nos ergo, quando pravas ingredimur semitas, et rectam Domini viam 
dimittimus, et oneramur mundi divitiis, sive pondere delictorum, regnum Dei ingredi non 
valemus. Quod si deponamus gravissimam sarcinam, et assumamus nobis pennas columbae, 
volabimus, et requiescemus, et dicetur nobis : Si dormiatis inter medios cleros, pennae columbae 
deargentatae, et posteriora dorsi ejus in pallore auri (Ps. 67:14). Dorsum nostrum, quod prius 
informe erat, et gravi sarcina premebatur, habeat nitorem auri, quod interpretatur in sensu, et 
alas deargentatas, quae intelleguntur eloquia Scripturarum, et regnum Dei intrare poterimus. 
Dicunt Apostoli se omnia, quae sua fuerant dimisisse, et mercedem pro hac virtute audacter 
exposcunt. Quibus respondit Dominus : Omnis, qui reliquerit domum, aut fratres, aut sorores, 
aut patrem, aut matrem, aut uxorem, aut filios, aut agros propter nomen meum, centuplum 
accipiet, et vitam aeternam possidebit (Matth. 19:29). O quanta beatitudo, pro parvis magna 
recipere, aeterna pro brevibus, pro morituris semper viventia, et habere Dominum debitorem. 
Si qua autem vidua habet liberos, et maxime si nobilis familiae est, egentes filios non dimittat, 
sed ex aequalitate eos amet, et ut meminerit primum animae suae, et ipsam putet esse de filiis, 
et partiatur potius cum liberis, quam omnia filiis derelinquat ; immo Christum liberorum suorum 
faciat coheredem. Respondebis, difficile est, durum est, et contra naturam. Sed Dominum 

audies tibi respondentem : Qui potest capere, capiat (Matth. 19:12). Et si vis esse perfecta, non 
tibi jugum necessitatis imponit, sed potestati tuae liberum concedit arbitrium. Vis esse perfecta, 
et in primo stare fastigio dignitatis, fac quod fecerunt Apostoli, vende omnia, quae habes, et da 
pauperibus, et sequere Salvatorem, nudam, solamque crucem, nuda sequaris et sola. Non vis 
esse perfecta, sed secundum vis tenere gradum virtutis, dimitte omnia quaecumque habes, da 
filiis, da propinquis. Nemo te reprehendit, si inferiora secteris, dummodo illam scias tibi jure 
praelatam, quae elegerit prima. Dices, hoc Apostolorum est, et virorum : mulierem autem 
nobilem non posse omnia vendere, quae multis adjumentis hujus vitae indigeat. Audi igitur 
Apostolum commonentem : Non ut aliis refrigerium, vobis autem tribulatio : sed ex aequalitate, 
vestra abundantia, illorum sustentet inopiam ; ut et illorum abundantia vestrae inopiae sit 
supplementum (2. Cor. 8:14). Unde inquit Dominus : Qui habet duas tunicas, det alteram non 
habenti (Luc. 3:11). Quid si Scythiae frigora sint, et Alpinae nives, quae non duabus, et tribus 
tunicis, sed vix pecudum pellibus repelluntur ? Quicquid ergo corpori nostro sufficere potest, et 
humanae succurrere imbecillitati, quos nudos natura profudit, hoc una appellanda est tunica ; 
et quicquid in praesentibus alimentis necessarium est, hoc unius diei victus appellatur. Unde 
praeceptum est : Non cogitetis de crastino (Matth. 6:34), hoc est de futuro tempore. Et 
Apostolus, Habentes, inquit, victum, et vestitum, his contenti simus (1. Tim. 6:8). Si plus habes, 
quam tibi ad victum vestitumque necessarium est, illud eroga, et in illo debitricem esse te 
noveris. Ananias et Sapphira Apostoli meruere sententiam, quia sua timide reservarunt (Act. 5). 
Ergone, inquies, puniendus est, qui sua non dederit ? Minime. Ideo puniti sunt, quia mentiri 
voluerunt Spiritui Sancto, et reservantes necessaria victui suo, quasi perfecte saeculo 
renuntiantes, vanam gloriam sectabantur. Alioqui licet libere vel dare, vel non dare. Quanquam 
ei, qui cupiat esse perfectus, praesens paupertas futuris divitiis compensanda sit. Quomodo 
autem vidua vivere debeat, brevi sermone comprehendit Apostolus, dicens : Vidua, quae in 
deliciis est, vivens mortua est (1. Tim. 5:6) ; et nos in duobus libellis, quos ad Furiam, et Salvinam 
scripsimus, plenius dictum putamus. 


CAPUT II. — Quomodo accipiendum sit illud Salvatoris apud Matthaeum : Dico autem vobis : 
Non bibam amodo de hoc genimine vitis, usque in diem illum, quo bibam illud novum vobiscum 
in regno Patris mei (Matth. 26:29). Ex hoc loco quidam mille annorum fabulam struunt, in quibus 
Christum regnaturum corporaliter esse contendunt, et bibiturum vinum, quod ex illo tempore 
usque ad consummationem mundi non biberit. Nos autem audiamus panem, quem fregit 
Dominus, deditque discipulis suis, esse Corpus Domini Salvatoris, ipso dicente ad eos, Accipite, 
et comedite, hoc est Corpus meum : et calicem illum esse, de quo iterum locutus est : Bibite ex 
hoc omnes : hic est enim Sanguis meus novi Testamenti, qui pro multis effundetur (Matth. 
26:27,28; Mare. 14:22,24), etc. Iste est calix de quo in Propheta legimus : Calicem salutaris 
accipiam (Ps. 115:4). Et alibi : Calix tuus inebrians quam praeclarus est (Ps. 22:5). Si ergo panis, 
qui de caelo descendit, Corpus est Domini ; et vinum quod discipulis dedit, Sanguis illius est novi 
Testamenti qui pro multis effusus est in remissionem peccatorum, Judaicas fabulas repellamus, 
et ascendamus cum Domino cenaculum magnum, stratum, atque mundatum, et accipiamus ab 
eo sursum calicem novi Testamenti ; ibique cum eo Pascha celebrantes, inebriemur ab eo vino 
sobrietatis. Non enim est regnum Dei cibus, et potus, sed justitia, et gaudium, et pax in Spiritu 
Sancto (Rom. 14:17). Nec Moyses dedit nobis panem verum ; sed Dominus Jesus : ipse conviva 
et convivium, ipse comedens, et qui comeditur. Illius bibimus Sanguinem, et sine ipso potare 
non possumus, et cottidie in sacrificiis ejus de genimine vitis verae, et vineae Sorec, quae 
interpretatur, electa, rubentia musta calcamus, et novum ex his vinum bibimus de regno Patris, 
nequaquam in vetustate litterae, sed in novitate spiritus : cantantes canticum novum, quod 

nemo potest cantare, nisi in regno Ecclesiae (Apoc. 14:3), quod regnum Patris est. Hunc panem 
et Jacob Patriarcha comedere cupiebat, dicens : Si fuerit Dominus Deus mecum, et dederit mihi 
panem ad vescendum, et vestimentum ad operiendum (Gen. 28:20). Quotquot enim in Christo 
baptizamur, Christum induimus (Gal. 3:27), et panem comedimus Angelorum, et audimus 
Dominum praedicantem : Meus cibus est, ut faciam voluntatem ejus, qui me misit Patris, ut 
impleam opus ejus (Joan. 4:34). Faciamus igitur voluntatem ejus, qui misit nos, Patris, et 
impleamus opus ejus ; et Christus nobiscum bibet in regno Ecclesiae sanguinem suum. 


CAPUT III. — Quae causa sit, ut de resurrectione Domini et apparitione Evangelistae diversa 
narraverint. In quibus primum quaeris, cur Matthaeus dixerit, Vespere autem sabbati 
illucescente in una sabbati Dominum surrexisse (Matth. ult.), et Marcus mane resurrectionem 
ejus factam esse commemoret, ita scribens : Quum autem resurrexisset, una sabbati, mane 
apparuit Mariae Magdalenae, de qua ejecerat septem daemonia : et illa abiens nuntiavit his, qui 
cum eo fuerant lugentibus, et flentibus. II lique audientes quod viveret, et quod vidisset eum, 
non crediderunt ei (Mare. ult. 9. et 10). Hujus quaestionis duplex solutio est ; aut enim non 
recipimus Marci testimonium, quod in raris fertur Evangeliis, omnibus Graeciae libris paene hoc 
capitulum in fine non habentibus, praesertim quum diversa atque contraria Evangelistis ceteris 
narrare videatur ; aut hoc respondendum, quod uterque verum dixerit : Matthaeus, quando 
Dominus surrexerit vespere sabbati, Marcus autem, quando eum viderit Maria Magdalene, id 
est, mane prima sabbati. Ita enim distinguendum est : Quum autem resurrexisset, et parumper 
spiritu coarctato, inferendum, prima sabbati, mane apparuit Mariae Magdalenae, ut qui vespere 
sabbati (juxta Matthaeum) surrexerat, ipse mane primo sabbati (juxta Marcum) apparuerit 
Mariae Magdalenae. Quod quidem et Joannes Evangelista (Cap. 20) significat, mane eum alterius 
diei visum esse demonstrans. 


CAPUT IV. — Quomodo juxta Matthaeum, vespere sabbati Maria Magdalene vidit Dominum 
resurgentem, et Joannes Evangelista refert eam mane una sabbati juxta sepulcrum flere ?(Joan. 
20) Una sabbati, dies Dominica intellegenda est, quia omnis hebdomada in sabbatum, et in 
primam, et secundam, et tertiam, et quartam, et quintam, et sextam sabbati dividitur, quam 
Ethnici, idolorum, et elementorum nominibus appellant. Denique Apostolus collectam pecuniae, 
quae indigentibus praeparabatur, in una sabbati praecepit congregandam (1. Cor. 16:2). Nec 
putandum est, Matthaeum, et Joannem diversa sensisse, sed unum atque idem tempus, mediae 
noctis scilicet, et gallorum cantus, diversis appellasse nominibus. Matthaeus enim scribit, 
Vespere sabbati, id est, sero, non incipiente nocte, sed jam profunda et magna ex parte 
transacta, apparuisse Dominum Mariae Magdalenae, et apparuisse vespere sabbati illucescentis 
in unam sabbati, seipsum interpretans quid dixisset, vespere sabbati, id est appopinquante jam 
luce sequentis diei. Et Joannem non absolute dixisse, Una autem sabbati venit Maria Magdalene 
mane ad sepulcrum : sed addidisse, quum adhuc essent tenebrae. Ejusdem igitur atque unius 
temporis, id est mediae noctis, atque gallorum cantus, alterum finem, alterum dixisse principium. 
Mihique videtur Evangelista Matthaeus, qui Evangelium Hebraico sermone conscripsit, non tam 
vespere dixisse, quam sero, et eum qui interpretatus est, verbi ambiguitate deceptum, non sero 
interpretatum esse, sed vespere. Quanquam consuetudo humani sermonis teneat, sero non 
vesperum significare, sed tarde. Solemus enim dicere, sero venisti, id est tarde, et quae facere 
ante debueras, fac saltem sero, id est tarde. Sin autem illud objicitur, quomodo eadem Maria 
quae prius viderat Dominum resurgentem, postea ad sepulcrum ejus flere referatur, hoc 
dicendum est, quod et sola, et cum altera, sive cum aliis mulieribus memor beneficiorum, quae 

in se Dominus contulerat, ad sepulcrum ejus frequenter cucurrerit, et nunc adoraverit, quem 
videbat, nunc fleverit, quem quaerebat absentem : Licet quidam duas Marias Magdalenas de 
eodem vico Magdalo fuisse contendant, et alteram esse, quae in Matthaeo eum viderit 
resurgentem, alteram, quae in Joanne eum quaerebat absentem. Quattuor autem fuisse Marias, 
in Evangeliis legimus, unam matrem Domini Salvatoris, alteram materteram ejus, quae appellata 
est Maria Cleophe, tertiam Mariam matrem Jacobi et Jose, quartam Mariam Magdalenam. Licet 
alii matrem Jacobi et Jose, materteram ejus fuisse contendant. Nonnulli (ut se liberent 
quaestione) in Marco volunt unam esse de Mariis, sed non additum cognomen Magdalene, et ex 
superfluo scriptorum inolevisse vitio, quod primum Evangelista non scripserit. Nobis autem 
simplex videtur et aperta responsio, sanctas feminas, Christi absentiam non ferentes, per totam 
noctem, non semel, nec bis, sed crebro ad sepulcrum Domini cucurrisse, praesertim quum 
terraemotus, et saxa disrupta, et sol fugiens, et rerum natura turbata, et (quod his majus est) 
desiderium Salvatoris somnum ruperit feminarum. 


CAPUT V. — Quomodo juxta Matthaeum Maria Magdalene vespere sabbati, cum altera Maria, 
advoluta sit pedibus Salvatoris : quum secundum Joannem mane sabbati audierit a Domino : 
Noli me tangere, necdum enim ascendi ad Patrem meum (Joan. 20:17). Quae prius viderat 
Dominum resurgentem cum altera Maria, et ejus pedibus fuerat advoluta, postea reversa per 
noctem (domi enim ob desiderium ejus manere non poterat) venit ad sepulcrum. Quumque 
lapidem quo monumentum fuerat clausum, vidisset ablatum, cucurrit ad Simonem Petrum, et 
ad alterum discipulum, quem Jesus amabat plurimum, et dicit eis : Tulerunt Dominum de 
monumento : et nescio ubi posuerunt eum (Ibid. 13). Error mulieris cum pietate sociatus est. 
Pietas in eo erat, quod desiderabat eum, cujus noverat majestatem. Error in eo, quod dicebat : 
Tulerunt Dominum de monumento, et cetera. Denique quum Petrus, et Joannes introeuntes 
sepulcrum vidissent linteamina separata ; et sudarium quo caput Domini fuerat involutum, 
seorsum positum ; et resurrexisse crederent, cujus corpus non invenerant in sepulcro : Maria 
stabat ad monumentum foris plorans. Quumque se inclinasset, vidit duos Angelos in albis 
sedentes in loco monumenti ad caput et pedes, ubi positum fuerat corpus Jesu, ut sub tanta 
custodiae dignitate non crederet ab hominibus potuisse furari, qui ministris Angelis servabatur. 
Dicunt ei Angeli, quos cernebat : Mulier, quid ploras ?, secundum illud quod Dominus 
loquebatur ad matrem : Quid mihi, et tibi est mulier ? Nondum venit hora mea (Joan. 2:4), ut 
eo quod appellaverunt mulierem, arguerent frustra plorantem et dicerent, Quid ploras ? In 
tantum autem Maria Magdalene obstupefacta torpuerat, et fidem, miraculis territa, quasi in 
caligine, possidebat : ut ne Angelorum quidem praesentium sentiret aspectum, sed muliebriter 
responderet, et diceret : Ideo ploro, quia tulerunt Dominum meum, et nescio ubi posuerunt 
eum. O Maria, si Dominum credis, et Dominum tuum, quomodo arbitraris ab hominibus 
sublatum ? Nescio, inquit, ubi posuerunt eum. Quomodo nescis, quem paulo ante adorasti ? 
Quumque videret Angelos ; et quos cernebat, ignoraret, stupore perterrita, huc atque illuc 
faciem circumferebat, nihil aliud nisi Dominum videre desiderans, conversaque retro, vidit 
Jesum stantem, et nesciebat, quia Jesus erat. Non quod juxta Manichaeum, et alios haereticos 
formam Dominus vultumque mutasset : ut pro voluntate diversus ac varius videretur, sed quod 
Maria stupefacta miraculo, hortulanum putaret, quem tanto studio requirebat. Itaque et 
Dominus eisdem verbis, quibus et Angeli, loquitur ad eam : Mulier quid ploras? Addiditque de 
suo, quem quaeris? At illa respondit : Domine, si tu sustulisti eum, dicito mihi, ubi posuisti eum ; 
et ego eum tollam. Hic Dominum non de confessione verae fidei Salvatorem vocat : sed 
humilitate, et timore hortulano defert obsequium. Et vide quanta ignorantia. Quem custodiebat 
cohors militum, cujus sepulcro Angeli praesidebant, ab uno hortulano arbitratur ablatum : et 

ignorans imbecillitatem femineam, tantarum se virium ropromittit, et credit, ut corpus viri, et 
perfectae aetatis : quod (ut cetera taceam) centum libris myrrhae circumlitum erat, existimaret 
ab una, et pavida muliere posse portari. Quumque Jesus appellasset eam, atque dixisset : Maria, 
ut quem facie non agnoscebat, voce intellegeret, illa in errore persistens, nequaquam Dominum, 
sed Rabboni, id est, magistrum vocat. Et vide quanta turbatio, quem hortulanum putans, 
Dominum nuncupaverat, Dei Filium resurgentem, magistrum vocat. Itaque ad eam, quae 
quaerebat viventem cum mortuis ; quae errore femineo et imbecillitate muliebri huc, illucque 
currebat, et corpus quaerebat occisi ; cujus pedes viventis tenuerat, loquitur Dominus et dicit : 
Noli me tangere, tibi enim nondum ascendi ad Patrem meum. Et est sensus : Quem mortuum 
quaeris, viventem tangere non mereris. Si me necdum putas ascendisse ad Patrem, sed 
hominum fraude sublatum, meo tactu indigna es. Hoc autem dicebat : non ut studium 
quaerentis obtunderet ; sed ut dispensationem carnis assumptae, in divinitatis gloriam sciret 
esse mutatam : et nequaquam corporaliter vellet esse cum Domino, quem spiritualiter credere 
deberet regnare cum Patre. Unde et Apostoli majoris fidei sunt, qui absque Angelorum visu, 
absque ipsius Salvatoris aspectu, postquam corpus ejus in monumento non reppererant, 
crediderunt eum ab inferis surrexisse. Alii putant primum esse quod a Joanne narratum est, 
venisse Mariam Magdalenam ad sepulcrum, et vidisse revolutum lapidem a monumento, et 
postea regressam cum Apostolis Petro et Joanne, solam ad monumentum remansisse : et 
idcirco adhuc incredulam, a Domino fuisse correptam : reversamque domum, rursum ad 
sepulcrum venisse cum Maria ; et ab Angelo monitam, exeuntem de monumento, adorasse 
Dominum, et tenuisse pedes ejus, quando ab eo pariter audierunt : Avete. Et illae accesserunt, 
et tenuerunt pedes ejus, et adoraverunt eum. Quae in tantum profecerunt, ut mittantur ad 
Apostolos, et audiant primum, Nolite timere : secundo, Ite nuntiate fratribus meis, ut eant in 
Galilaeam, ibi me videbunt. 


CAPUT VI. — Quomodo custodiente militum turba, Petrus et Joannes libere ingressi sunt 
sepulcrum, nullo prohibente custodum (Matth. 22. et Joan. 20). Hac videlicet causa, quia 
vespere sabbati, quae lucescebat in prima sabbati, venit Maria Magdalene, et altera Maria videre 
sepulcrum. Et ecce terraemotus factus est magnus. Angelus quoque Domini descendit de caelo, 
et accedens revolvit lapidem, et sedebat super eum : eratque aspectus ejus sicut fulgur, et 
vestimentum illius, sicut nix. Prae timore autem ejus perterriti sunt custodes, et facti sunt velut 
mortui. Igitur qui fuerant tanto timore perterriti, ut putarentur mortui ; aut dimisisse sepulcrum, 
et fugisse credendi sunt ; aut ita corpore, et animo obtorpuisse, ut non dicam viros, sed ne 
mulierculas quidem, sepulcrum intrare cupientes, auderent prohibere. Magnus enim timor eos 
exterruerat, videntes lapidem revolutum, et terraemotum, factum, non ex more solito, sed tam 
magnum, qui cuncta concuteret, et eversionem terrae funditus minaretur : Angelum quoque 
descendisse de caelo, tam claro vultu, ut non lampadem, et humana lumen arte succensum, sed 
fulgur imitaretur caeli, quo illustrantur omnia. Unde et in tenebris videre potuerunt. Itaque 
libere introeunt. Viderat enim Maria Magdalene, quae eis nuntiaverat lapidem revolutum, et 
corpus Domini de monumento esse sublatum. Angelum autem non putemus idcirco venisse, ut 
aperiret sepulcrum Domino resurgenti, et revolveret lapidem : sed postquam Dominus 
resurrexit, hora qua ipse voluit, et quae nulli mortalium cognita est, indicasse quod factum est : 
Et sepulcrum vacuum revolutione lapidis, et sui ostendisse praesentia : quae omnia videbantur, 
splendore faciei ipsius et horrorem tenebrarum fulgoris claritate vincente. 

CAPUT VII. — Quomodo Matthaeus, et Marcus scribant Apostolis mandatum per mulieres, ut 
irent in Galilaeam Dominum revisuri (Matth. 26, et 28; Mare. 16) : quam Lucas (Cap. 24), et 
Joannes (Cap. 20. et 21), Jerosolymis ab illis visum esse perhibeant. Aliud est undecim se offerre 
discipulis, qui propter metum Judaeorum absconditi erant, quando ad eos clausis ingressus est 
januis, et putantibus quod videretur in spiritu, manus, et latus obtulit, clavis, et lancea 
vulneratum : aliud quando secundum Lucam, praebuit se eis in multis argumentis per dies 
quadraginta, apparens eis et loquens de regno Dei : et convescens praecepit eis, ab Jerosolymis 
ne discederent (Actor. 1:4). In altero enim pro consolatione timentium videbatur, et videbatur 
breviter, rursumque ex oculis tollebatur : in altero autem tanta familiaritas erat, et 
perseverantia, ut cum eis pariter vesceretur. Unde et Paulus Apostolus refert eum quingentis 
simul apparuisse discipulis. Et in Joanne legimus, quod piscantibus Apostolis, in litore steterit, 
et partem assi piscis, favumque comederit quae verae resurrectionis indicia sunt. In Jerusalem 
autem nihil horum fecisse narratur. 


CAPUT VIII. — Quid significet quod in Evangelista Matthaeo scriptum est, Jesus autem clamans 
voce magna, emisit spiritum : et velum Templi scissum est in duas partes, a summo usque 
deorsum, et terra mota est, et petrae scissae sunt, et monumenta aperta sunt : et multa corpora 
Sanctorum, qui dormierant, surrexerunt. Et exeuntes de monumentis, post resurrectionem ejus, 
venerunt in sanctam civitatem, et apparuerunt multis (Matth. 27:50. et seqq.). De hoc loco in 
eisdem Matthaei Commentariis disseruimus. Primumque dicendum, quod divinae sit potentiae, 
ponere animam quando voluerit, et rursum accipere eam. Denique Centurio audiens eum 
dixisse ad Patrem : In manus tuas commendo spiritum meum (Luc. 23:46), et statim spiritum 
sponte dimisisse, commotus signi magnitudine, ait : Vere Dei Filius erut iste. Velum quoque 
Templi scissum est in duas partes ; ut compleretur illud, quod refert Josephus, praesides Templi 
dixisse virtutes : Transeamus ex his sedibus. In Evangelio autem quod Hebraicis litteris scriptum 
est, legimus, non velum Templi scissum ; sed superliminare Templi mirae magnitudinis corruisse. 
Terra, inquit, mota est, pendentem Dominum suum ferre non sustinens ; et petrae scissae sunt, 
ut indicarent duritiam Judaeorum, qui praesentem Dei Filium intellegere noluerunt ; et 
monumenta aperta sunt, in signum futurae resurrectionis ; multaque Sanctorum corpora 
exeuntia de sepulcris, venerunt in sanctam civitatem, et apparuerunt multis. Sanctam civitatem, 
Jerosolymam debemus accipere, ad distinctionem omnium civitatum, quae tunc idolis serviebant. 
In hac enim sola fuit Templum, et unius Dei cultus, et vera religio : et non omnibus apparuerunt, 
sed multis, qui resurgentem Dominum susceperunt. 


120:2 Deinde juxta anagogen dicendum est quod, inclamante Jesu et emittente spiritum, 
velum Templi scissum sit in duas partes a summo usque deorsum : et omnia Legis sint revelata 
mysteria ; ut quae prius recondita tenebantur, universis gentibus proderentur. In duas autem 
partes, in vetus et novum Testamentum ; et a summo usque deorsum, ab initio mundi, quando 
homo conditus est, et reliqua quae facta sunt in medio, sacra narrat historia, usque ad 
consummationem mundi. Et quaerendum, quod velum Templi scissum sit, exterius, an interius ? 
Mihi videtur in passione Domini illud velum esse conscissum, quod in tabernaculo, et in Templo 
foris positum fuerat ; et appellabatur exterius : Quia nunc ex parte videmus, et ex parte 
cognoscimus. Quum autem venerit quod perfectum est (1. Cor. 13:9. et 10), tunc et velum 
interius dirumpendum est : ut omnia quae, nunc nobis abscondita sunt, domus Dei sacramenta, 
videamus. Videamus quid significent duo Cherubim, quid Oraculum, quid vas aureum, in quo 
manna reconditum fuit. Nunc enim per speculum videmus in aenigmate (Ibid. 12) : et quum 

historiae nobis velum scissum sit, ut ingrediamur atrium Dei, tamen secreta ejus et universa 
mysteria, quae in caelesti Jerusalem clausa retinentur, scire non possumus. Igitur in passione 
Domini terra commota est, juxta illud quod scriptum est in Aggaeo ; Adhuc semel, et ego movebo 
caelum et terram : et veniet desideratus cunctis gentibus (Agg. 2:7,8) ; ut ab Oriente et 
Occidente veniant et recumbant cum Abraham, Isaac, et Jacob (Matth. 8:11). Et petrae scissae 
sunt, id est dura corda gentilium ; sive petrae, universa vaticinia Prophetarum, qui et ipsi a petra, 
hoc est, a Christo cum Apostolis petrae vocabulum acceperunt : ut quicquid in eis duro Legis 
velamine claudebatur, scissum pateret gentibus. Monumenta quoque, de quibus scriptum est : 
Vos estis sepulcra extrinsecus dealbata, quae intus plena sunt ossibus mortuorum (Matth. 23:27), 
ideo sunt aperta, ut egrederentur de his, qui prius in infidelitate mortui erant, et cum resurgente 
Christo atque vivente, viverent (Ephes. 2), et ingrederentur caelestem Jerusalem ; et haberent 
municipatum, nequaquam in terra, sed in caelo ; morientesque cum terreno Adam, resurgerent 
cum Adam supercaelesti. Porro secundum litteram, nulli violentum esse videatur, mortuo 
Salvatore appellari Jerusalem sanctam civitatem ; quum usque ad destructionem ejus semper 
Apostoli Templum ingressi sint ; et ob scandalum eorum, qui de Judaeis crediderant, Legis 
exercuerint caeremonias. In tantum autem Jerusalem amavit Dominus, ut fleret eam, et 
plangeret (Luc. 19:41), et pendens in cruce loqueretur : Pater, ignosce illis : quod enim faciunt, 
nesciunt (Ibid. 23:34). Itaque impetravit, quod petierat : multaque statim de Judaeis milia 
crediderunt, et usque ad quadragesimum secundum annum datum est ei tempus paenitentiae. 
Post quos, perseverantibus illis in malitia, egressi sunt duo ursi de silvis gentium Romanarum, 
Vespasianus, et Titus : et blasphemantes pueros, ascendente vero Elisaeo in domum Dei (hoc 
enim interpretatur Bethel) voce consona illudentes interfecerunt, atque laceraverunt (4. Reg. 
2) : et ex eo tempore Jerusalem non appellatur civitas sancta : sed sanctitatem et pristinum 
nomen amittens, spiritualiter vocatur Sodoma, et /Egyptus : ut aedificetur pro ea civitas nova, 
quam fluminis impetus laetificat (Ps. 45:5) ; et de cujus medio egreditur fons, qui totius orbis 
amaritudinem mitigavit : ut miserabilis Israel ruinas Templi, nudatis plangat lacertis : et in 
Christo turba credentium, nova cottidie videat Ecclesiae tecta consurgere, et dicat Sion, Angustus 
mihi locus est (Isai. 49:20) : impleaturque illud, quod in Isaia scriptum est : Et erit sepulcrum 
ejus inclutum (Ibid. 11:10). 

CAPUT IX. — Quomodo Salvator secundum Joannem (Joan. 20), insufflavit Spiritum Sanctum in 
sanctos Apostolos, et secundum Lucam, post ascensionem se missurum repromittit ? Hujus 
quaestionis perfacilis solutio est, si docente Apostolo Paulo, Spiritus Sancti diversas gratias 
noverimus. Scribit enim in prima ad Corinthios Epistola : "Divisiones donorum sunt, idem vero 
Spiritus : et divisiones ministeriorum sunt, idem autem Dominus : et divisiones operationum 
sunt, idem autem Deus, qui operatur omnia in omnibus. Unicuique autem datur manifestatio 
spiritus, ad id quod expedit. Alii quidem datur per Spiritum sermo sapientiae, alii sermo scientiae 
secundum eundem Spiritum, alii gratia sanitatum in uno Spiritu, alii fides in eodem Spiritu, alii 
operatio virtutum, alii Prophetia, alii discretio spirituum, alii genera linguarum, alii autem 
interpretatio sermonum. Haec autem omnia operatur unus atque idem Spiritus, dividens singulis 
prout vult" (1. Cor. 12:4. et sqq). Ergo Dominus, qui post resurrectionem suam juxta Lucae 
Evangelium dixerat : "Ecce ego mittam promissionem Patris mei in vos : Vos autem sedete in 
civitate quoadusque induamini virtute ex alto" (Luc. ult. 49) : et juxta eundem in Apostolorum 
Actibus est locutus : "Praecepit eis ab Jerosolymis ne discederent ; sed exspectarent 
promissionem Patris, quam audistis, inquit, per os meum : quia Joannes quidem baptizavit aqua, 
vos autem baptizabimini Spiritu Sancto, non post multos hos dies" (Act. 4:5) ; rursum in fine 
Evangelii secundum Joannem, eo die quo resurrexerat, id est die Dominica, clausis januis ad 
Apostolos introisse narratur, et dixisse eis secundo, "Pax vobis" ; et intulisse : "Sicut misit me 

Pater, et ego mitto vos : hoc quum dixisset, insufflavit, et dixit eis : Accipite Spiritum Sanctum : 
quorum remiseritis peccata, remittuntur eis, et quorum retinueritis, retenta erunt (Joan. 20:21. 
et seqq). Prima igitur die resurrectionis, acceperunt Spiritus Sancti gratiam, qua peccata 
dimitterent, et baptizarent, et filios Dei facerent, et spiritum adoptionis credentibus largirentur : 
ipso Salvatore dicente : "Quorum remiseritis peccata, remittuntur eis ; et quorum retinueritis, 
retenta erunt" Die autem Pentecostes eis amplius repromissum est, ut baptizarentur Spiritu 
Sancto, et induerentur virtute ex alto, qua Christi Evangelium cunctis gentibus praedicarent, 
juxta illud, quod in sexagesimo septimo Psalmo legimus : Donus dabit verbum evangelizantibus 
virtute multa ; ut haberent operationem virtutum, et gratiam sanitatum ; et praedicaturi multis 
gentibus, acciperent genera linguarum : ut jam tunc nosceretur, qui Apostolorum, quibus 
deberent gentibus nuntiare. Denique Apostolus Paulus, qui de Jerusalem usque ad Illyricum 
praedicavit, et inde per Romam ad Hispaniam ire festinat (Rom. 15), gratias agit Deo, quod 
cunctis Apostolis magis linguis loquatur (1. Cor 14). Qui enim multis gentibus annuntiaturus erat, 
multarum linguarum acceperat gratiam. Quae repromissio Spiritus Sancti die decima post 
ascensionem Salvatoris expleta est, Luca referente, qui scripsit ; Quum complerentur dies 
Pentecostes, erant omnes pariter in eodem loco, et factus est repente de caelo sonus tanquam 
advenientis Spiritus vehementis : et replevit totam domum, ubi erant sedentes ; et apparuerunt 
illis dispartitae linguae tanquam ignis : seditque supra singulos eorum ; et repleti sunt omnes 
Spiritu Sancto : et coeperunt loqui variis linguis, prout Spiritus Sanctus dabat eloqui illis (Act. 2:1. 
et seqq). Tunc completum est illud quod legitur in Joel : Et erit in novissimis diebus, dicit 
Dominus : effundam de spiritu meo super omnem carnem : et prophetabunt filii vestri, et filiae 
vestrae : seniores vestri somnia somniabunt : et juvenes vestri visiones videbunt (Joel. 2:18). 
Verbum autem effusionis significat gratiae largitatem, et idipsum sonat, quod Dominus 
repromisit : Vos autem baptizabimini Spiritu Sancto non post multos hos dies (Act. 1:5). In 
tantum enim Spiritu Sancto baptizati sunt, ut repleretur tota domus, ubi erant sedentes : et 
ignis Spiritus Sancti stationem in eis inveniret optatam, linguasque divideret ; et secundum 
Isaiam, qui immunda labia habere se dixerat, purgaret labia eorum, ut Evangelium Christi purius 
praedicarent. Et in Isaia (Cap. 6) quidem superliminare Templi dicitur fuisse commotum ; et 
repleta est omnis domus fumo, id est, errore, et tenebris, verique ignorantia. In principio autem 
Evangelii repletur Spiritu Sancto Ecclesia, ut gratia ejus, atque fervore, omnium credentium 
peccata purgentur : et igne Spiritus Sancti, quem Dominus missurum esse se dixerat, 
praedicatura Christum lingua sanetur. Non ergo Joannes Lucasque discordant, ut quod ille primo 
resurrectionis die datum esse significat, hic quinquagesimo die venisse describat : sed profectus 
Apostolicus est, ut qui primo remittendorum peccatorum gratiam acceperant, postea acciperent 
operationes virtutum, et cuncta donationum genera, quae ab Apostolo descripta 
commemoravimus : et (quod magis necessarium erat) diversitatem linguarum omnium 
gentium ; ut annuntiaturi Christum, nullo indigerent interprete. Unde et in Lycaonia quum 
audissent Paulum, et Barnabam loqui linguis suis, deos in homines conversos esse credebant 
(Act. 14). Et revera indumentum virtutis, Spiritus Sancti gratia est : quam possidentes, judicum 
tribunalia, et regum purpuras non timebant. Promiserat enim Dominus prius quam pateretur, 
et dixerat : Quum autem tradent vos, nolite cogitare quomodo, aut quid loquamini ; dabitur 
enim vobis in illa hora, quid loquamini. Non enim vos estis, qui loquimini, Sed Spiritus Patris 
vestri, qui loquitur in vobis (Matth. 10:19). Ego autem audacter, et tota libertate pronuntio, ex 
eo tempore, quo Apostoli Domino crediderunt, semper eos habuisse Spiritum Sanctum : nec 
potuisse signa facere absque Spiritus Sancti gratia : sed pro modulo atque mensura. Unde 
Salvator clamabat in Templo, dicens : Qui sitit, veniat ad me, et bibat : et qui credit in me, sicut 
dicit Scriptura, flumina de ventre ejus fluent aquae vivae. Hoc autem dixit de Spiritu quem 
accepturi erant credentes in eum (Joan. 7:37,38). Et in eodem loco infert : Nondum enim erat 

Spiritus datus : quia Jesus nondum fuerat glorificatus (Ibid. 39) : non quo non esset Spiritus 
Sanctus, dicente Domino Salvatore : Si autem ego in Spiritu Sancto ejicio daemonia, filii vestri in 
quo ejiciunt ? (Matth. 12:26), sed quia erat in Domino, necdum totus in Apostolis morabatur. 
Quamobrem terrentur ad passionem ejus, et negant et Christum se nescire jurant. Postquam 
autem baptizantur in Spiritu Sancto, et infunditur in eos Spiritus Sancti gratia, tunc libere 
loquuntur ad principes Judaeorum : Obedire magis Deo oportet, quam hominibus (Ibid. 5:29) : 
mortuos suscitant, inter flagella laetantur ; fundunt sanguinem pro Christo ; et suppliciis suis 
coronantur. Nondum ergo erat Spiritus in Apostolis, nec de ventre eorum fluebant gratiae 
spiritales, quia Dominus necdum fuerat glorificatus. Quae sit autem gloria, ipse in Evangelio 
loquitur : Pater glorifica me gloria, quam apud te habui prius quam mundus esset. Gloria 
Salvatoris, patibulum triumphantis est. Crucifigitur ut homo ; glorificatur ut Deus. Denique sol 
fugit, luna mutatur in sanguinem, terraemotu insolito contremiscit : aperiuntur inferi, mortui 
ambulant, saxa rumpuntur. Haec est gloria, de qua loquebatur in Psalmo : Exurge gloria mea, 
exurge psalterium, et cithara (Ps. 95:9). Ipsaque de se respondit gloria et dispensatio carnis 
assumptae : Exurgam diluculo ; ut impleatur vigesimi primi Psalmi titulus, pro assumptione 
matutina. Haec dicimus non quod alium Deum, alium hominem esse credamus, et duas personas 
faciamus in uno Filio Dei, sicut nova haeresis calumniatur ; sed unus atque idem Filius Dei, et 
Filius hominis est : et quicquid loquitur, aliud referimus ad divinam ejus gloriam, aliud ad 
nostram salutem. Pro quibus non rapinam arbitratus est se esse aequalem Deo, sed semetipsum 
exinanivit, formam servi accipiens : factus oboediens Patri usque ad mortem, mortem autem 
crucis (Philipp. 2). Et Verbum caro factum est, et habitavit in nobis (Joan. 1:14). Miror autem 
Montanum, et insanas feminas ejus, abortivos Prophetas, Domino promittente, atque dicente : 
Vado et alium Paracletum mittam vobis (Joan. 14:16) ; et postea, Luca Evangelista narrante (Ac. 
1 et 2), quod Apostoli acceperunt quod promissum est : id multo post tempore in se dicere 
fuisse completum. Apostolis enim promissum est : Ego mittam sponsionem Patris mei in vos : 
et vos sedebitis in civitate, quoadusque induamini virtute ex alto (Luc. 24:49) : et resurgens, in 
Apostolos insufflavit, et non in Montanum, Priscillam, et Maximillam : et illis, id est, Apostolis, 
ait : Quorum dimiseritis peccata, dimittuntur eis, et quorum retinueritis, retenta sunt. Apostolis, 
inquam, praecepit, ne discederent ab Jerosolymis, sed exspectarent promissionem Patris. Et 
postea quod promissum est, expletum legimus. Repleti sunt omnes Spiritu Sancto, et coeperunt 
loqui variis linguis, prout Spiritus Sanctus dabat eloqui illis (Act. 2:4). Spiritus enim Sanctus ubi 
vult spirat (Joan. 3:8). Et quando dicit Dominus, alium Paracletum mittam vobis, et se ostendit 
esse Paracletum, qui appellatur Consolator. Unde et Deus Pater hoc censetur nomine, Deus 
miserationum, et totius consolationis (2. Cor. 1). Si autem et Pater consolator, et Filius 
consolator, et Spiritus Sanctus consolator est : et in nomine Patris, et Filii, et Spiritus Sancti, 
quod intellegitur Deus, baptizantur credentes, quorum unum divinitatis, et consolatoris est 
nomen, eorum et una natura est. Hic Spiritus Sanctus, non solum in Apostolis, sed etiam in 
Prophetis fuit, de quo David orabat, dicens : Spiritum Sanctum tuum ne auferas a me (Ps. 50:13). 
Et Daniel Spiritum Dei habuisse narratur : et David in spiritu loquitur, dixisse Dominum Domino 
suo, sede a dextris meis, donec ponam inimicos tuos, scabellum pedum tuorum (Ps. 109). Nec 
sine Spiritu Sancto prophetaverunt Prophetae : et verbo Domini caeli firmati sunt, et Spiritu oris 
ejus omnis virtus eorum : et quicquid Patris, et Filii est, hoc idem et Spiritus Sancti est : et ipse 
Spiritus Sanctus quum mittitur, a Patre et Filio mittitur : in alio atque alio loco, Spiritus Dei Patris, 
et Christi Spiritus appellatur. Unde et in Actibus Apostolorum, qui Joannis Baptismate fuerant 
baptizati, et credebant in Deum Patrem, et Christum, quia Spiritum Sanctum nesciebant, iterum 
baptizantur : immo tunc verum accipiunt baptisma. ABSQUE ENIM Spiritu Sancto, imperfectum 
est mysterium Trinitatis. Et in eodem volumine, Petrus Ananiae, et Sapphirae dixisse narratur, 
quod mentientes Spiritui Sancto, non sint hominibus mentiti, sed Deo (Act. 5). 

CAPUT X. — Quid significet illud, quod Apostolus Paulus disputat, ad Romanos scribens, Quid 
ergo dicemus ? Nunquid iniquitas apud Deum ? Absit ! (Rom. 9:14), usque ad eum locum, ubi 
ait : Nisi Dominus sabaoth reliquisset nobis semen, sicut Sodoma facti fuissemus, et sicut 
Gomorra similes fuissemus (Ibid. 29). Omnis quidem ad Romanos Epistola interpretatione 
indiget, et tantis obscuritatibus involuta est, ut ad intellegendam eam, Spiritus Sancti 
indigeamus auxilio, qui per Apostolum haec ipsa dictavit : sed praecipue locus hic, in quo quidam 
volentes Dei servare justitiam, ex praecedentibus causis, dicunt electum in utero Rebeccae Jacob, 
et abjectum Esau (Gen. 25) : sicut et Jeremias, et Baptista Joannes eliguntur in utero (Jerem. 1; 
Luc. 1) : et ipse Apostolus Paulus praedestinatur in Evangelium antequam nascatur. Nobis autem 
nihil placet, nisi quod Ecclesiasticum est, et publice in ecclesia dicere non timemus : ne juxta 
Pythagoram, et Platonem, et discipulos eorum, qui sub nomine Christiano introducunt dogma 
gentilium, dicamus animas lapsas de caelo esse : et pro diversitate meritorum, in his vel in illis 
corporibus poenas antiquorum luere peccatorum. Multoque melius est simpliciter imperitiam 
confiteri, et inter cetera quae nescimus, etiam hujus loci obscuritatem refugere, effugere], quam, 
dum volumus Dei probare justitiam, Basilidis et Manichaei haeresim defendere, et Iberas naenias, 
/Egyptiaque portenta sectari. Dicamus igitur, ut possumus, et Apostolicae voluntatis sequentes 
vestigia, ne punctum quidem (ut dicitur) atque unguem transversum, ab illius sententiis 
recedamus. Fleverat supra, et dolori suo, et conscientiae testem invocaverat Spiritum Sanctum, 
quod fratres sui et cognati secundum carnem, id est, Israelitae, Dei Filium non recepissent : 
quorum fuit adoptio, et gloria, et testamentum, et legislatio, et cultura, et promissio : ex quibus 
etiam ipse Christus secundum carnem de Maria generatus est Virgine : et tam continuo cordis 
dolore torquetur : ut ipse optet anathema esse a Christo, id est solus perire, ne omne 
Israeliticum genus pereat (Rom. 9). Et quia hoc dixerat, statim venientem e regione praevidit 
quaestionem. Quid ergo dicis ? Omnes qui ex Israel sunt perierunt ? Et quomodo tu ipse et 
ceteri Apostoli, et infinita Judaici populi multitudo, Christum Dei Filium recepistis ? Quam ita 
solvit : Israel in Scripturis sanctis dupliciter appellatur, et in duos dividitur filios : in unum, qui 
juxta carnem est ; et in alterum, qui juxta repromissionem et spiritum. Abraham duos habuit 
filios, Ismael et Isaac, Ismael, qui secundum carnem natus est, hereditatem patris non accepit. 
Isaac, qui de repromissione generatus ex Sara est, semen Dei appellatur. Scriptum est enim : In 
Isaac vocabitur tibi semen, id est, non qui filii carnis, hi filii Dei ; sed qui sunt filii repromissionis, 
isti existimantur in semine. Et hoc non solum in Ismael et Isaac accidisse convincimus ; sed 
etiam in duobus Rebeccae filiis, Esau et Jacob, quorum alter abjectus, alter electus est. Et hoc 
totum dicit, ut in duobus prioribus fratribus, Ismael et Esau, populum Judaeorum abjectum esse 
significet. In posterioribus autem, hoc est, in Isaac et Jacob, electum populum gentium, vel eos 
qui ex Judaeis in Christum credituri erant. Et quoniam hoc volens approbare, proposuerat 
testimonium nascentium geminorum Esau et Jacob, de quibus scriptum est : Major serviet 
minori (Gen. 25) : et in Malachia legimus : Jacob dilexi, Esau autem odio habui (Malach. 1:2,3), 
venientem e latere quaestionem more suo proponit, et disserit : et hac soluta, revertitur ad id, 
de quo coeperat disputare. Si Esau et Jacob necdum nati erant ; nec aliquid egerant boni aut 
mali, ut vel promererentur Deum, vel offenderent : et electio eorum atque abjectio, non merita 
singulorum, sed voluntatem eligentis et abjicientis ostendit, quid ergo dicemus ? Iniquus est 
Deus ? Secundum illud exemplum, quo loquitur ad Moysen : Miserebor cui misertus fuero (Rom. 
9:15), et misericordiam praestabo, cui miserebor. Si hoc, inquit, recipimus, ut faciat Deus 
quodcunque voluerit, et absque merito et operibus, vel eligat aliquem, vel condemnet : ergo 
non est volentis neque currentis, sed miserentis Dei : maxime quum eadem Scriptura, hoc est 
idem Deus, loquatur ad Pharaonem : In hoc ipsum excitavi te, ut ostendam in te virtutem meam, 

et annuntietur nomen meum in universa terra. Si hoc ita est, et pro voluntate sua miseretur 
Israeli, et indurat Pharaonem : ergo frustra queritur, atque causatur, nos vel bona non fecisse, 
vel fecisse mala : quum in potestate ipsius sit et voluntate, absque bonis et malis operibus, vel 
eligere aliquem, vel abjicere ; praesertim quum voluntati illius humana fragilitas resistere 
nequeat. Quam validam quaestionem Scripturarum ratione contextam, et paene insolubilem, 
brevi Apostolus sermone dissolvit, dicens : O homo ! tu quis es qui respondeas Deo? Et est 
sensus. Ex eo quod respondes Deo, et calumniam facis, et de Scripturis tanta perquiris, ut 
loquaris contra Deum, et justitiam voluntatis ejus incusas [al. inquiras], ostendis te liberi esse 
arbitrii, et facere quod vis, vel tacere, vel loqui. Si enim in similitudinem vasis fictilis te a Deo 
creatum putas, et illius non posse resistere voluntati : hoc considera : quia vas fictile non dicit 
figulo : quare me sic fecisti? Figulus enim habet potestatem de eodem luto, aut eadem massa, 
aliud vas in honorem facere, aliud in contumeliam. Deus autem aequali cunctos sorte generavit, 
et dedit arbitrii libertatem, ut faciat unusquisque quod vult, sive bonum, sive malum. In tantum 
autem dedit omnibus potestatem ; ut vox impia disputet contra Creatorem suum, et causas 
voluntatis illius perscrutetur. Sin autem Deus volens ostendere iram, et notam facere potentiam 
suam, sustinuit in multa patientia vasa irae, apta ad interitum, ut ostenderet divitias gloriae suae 
in vasa misericordiae, quae praeparavit in gloriam : quos et vocavit, non solum nos ex Judaeis, sed 
etiam ex gentibus, sicut in Osee dicit (Cap. 2:24) : Vocabo non plebem meam, plebem meam ; 
et non dilectam, dilectam : et erit in loco ubi dictum est eis : non plebs mea vos, ibi vocabuntur 
filii Dei vivi (Rom. 9:22. et seqq.), et cetera quae sequuntur Si inquit, patientia Dei induravit 
Pharaonem, et multo tempore poenas distulit Israelis, ut justius condemnaret, quos tanto 
tempore sustinuerat, non Dei accusanda est patientia et infinita clementia, sed eorum duritia, 
qui bonitate Dei, in perditionem suam abusi sunt. Alioquin unus est solis calor, et secundum 
essentias subjacentes, alia liquefacit, alia indurat, alia solvit, alia constringit. Liquatur enim cera, 
et induratur lutum : et tamen caloris non est diversa natura. Sic et bonitas, et clementia Dei, 
vasa irae, quae apta sunt in interitum, id est populum Israel, indurat : vasa autem misericordiae, 
quae praeparavit in gloriam, quae vocavit, hoc est nos, qui non solum ex Judaeis sumus, sed etiam 
ex gentibus, non salvat irrationabiliter, et absque judicii veritate ; sed causis praecedentibus : 
quia alii non susceperunt Filium Dei ; alii autem recipere sua sponte voluerunt. Haec autem vasa 
misericordiae, non solum populus gentium est, sed etiam hi, qui ex Judaeis credere voluerunt, et 
unus credentium effectus est populus. E quo ostenditur, non gentes eligi, sed hominum 
voluntates, atque ita factum est, ut impleretur illud, quod dictum est in Osce : Vocabo non 
plebem meam, plebem meam, hoc est, populum gentium : et quibus prius dicebatur : non plebs 
mea vos, nunc vocentur [al. vocantur] filii Dei vivi. Quod ne solum de gentibus dicere videretur, 
etiam eos qui ex Israelitica multitudine crediderunt, vasa misericordiae, et electionis appellat. 
Clamat enim Isaias pro Israel ; Si fuerit numerus filiorum Israel quasi arena maris, reliquiae salvae 
fient (Rom. 9:27), hoc est, etiam si multitudo non crediderit, tamen pauci credent. Verbum enim 
consummatum atque breviatum in sua Deus aequitate libravit, ut humilitate, et incarnatione 
Christi, eos salvos faceret, qui in eum credere voluissent. Hoc ipsum et in alio loco dixit Isaias : 
Nisi Dominus sabaoth reliquisset nobis semen, sicut Sodoma facti fuissemus, et sicut Gomorra 
similes essemus (Isai. 1:9). Quumque testimonia proposuisset, quibus duplex vocatio praedicitur, 
et gentium et populi Judaeorum, transit ad cohaerentem disputationem, et idcirco dicit gentes, 
quae non sectabantur justitiam, apprehendisse justitiam, quia non superbierint, sed in Christum 
crediderint. Israelis autem magnam partem ideo corruisse, quia offenderit in lapidem 
offensionis, et petram scandali, et ignoraverit justitiam Dei : et quaerens suam statuere justitiam, 
justitiae Dei, quae Christus est, subjici noluerit. Legi in cujusdam Commentariis sic respondisse 
Apostolum ut magis implicuerit, quam solverit quaestionem. Ait enim ad id, quod proposuerat : 
Quid ergo dicemus ? Nunquid iniquitas apud Deum? Et, Non est volentis neque currentis, sed 

miserentis Dei : Et, Cujus vult miseretur, et quem vult indurat Deus : Et, Voluntati ejus quis 
potest resistere? Sic Apostolum respondisse : O homo, qui terra, et cinis es, audes facere 
quaestionem Deo ? Et vas fragile atque testaceum rebellas contra figulum tuum ? Nunquid 
figmentum potest dicere ei qui se finxit, quare me sic fecisti? Aut non habet potestatem figulus 
luti ex eadem massa facere, aliud quidem vas in honorem, aliud vero in contumeliam ? /Eterno 
igitur silentio conticesce : et scito fragilitatem tuam, et Deo ne moveas quaestionem, qui fecit 
quod voluit : ut in alios clemens, in alios severus existeret. 


CAPUT XI. Quid sit quod Apostolus scribit ad Corinthios in secunda Epistola : Aliis odor mortis in 
mortem : aliis odor vitae in vitam ; et ad haec quis tam idoneus ? (2. Cor. 2:16) Totum loci hujus 
capitulum proponamus, ut ex praecedentibus, et sequentibus possint intellegi media, quae ex 
utroque contexta sunt. Quum venissem, ait, Troadem, propter Evangelium Christi, et ostium 
mihi apertum esset in Domino, non habui requiem spiritui meo, eo quod non invenerim Titum 
fratrem meum ; sed valefaciens eis, profectus sum in Macedoniam. Deo autem gratia, qui 
semper nos triumphat in Christo Jesu, et odorem notitiae suae per nos manifestat in omni loco ; 
quia Christi bonus odor sumus Deo, in his qui salvi fiunt, et in his qui pereunt : aliis quidem odor 
mortis in mortem, aliis autem odor vitae in vitam. Et ad haec quis tam idoneus ? Non enim sumus, 
sicut plurimi venundantes verbum Dei ; sed ex sinceritate, sed sicut ex Deo, coram Deo in Christo 
loquimur. Narrat Corinthiis quae fecerit, quae passus sit, et quomodo in cunctis Deo agat gratias, 
ut sub exemplo sui illos provocet ad certandum. Veni, inquit, Troadem, quae prius Troja 
appellabatur, ut Evangelium Christi in Asia praedicarem. Quumque mihi ostium apertum esset 
in Domino, hoc est, plurimi credidissent, sive per signa atque virtutes quae in me operabatur 
Deus, et spes esset nascentis fidei, et in Domino succrescentis, non habui requiem spiritui meo, 
hoc est, speratam consolationem invenire non potui, eo quod Titum fratrem meum non 
invenerim, sive quem ibi reperiendum putabam, sive quem ibi audieram degere, vel qui 
venturum esse illuc se dixerat. Quae autem fuit tanta consolatio, et quae requies spiritui in 
praesentia Titi, quem quia non invenit, valefaciens eis, profectus est in Macedoniam ? Aliquoties 
diximus Apostolum Paulum virum fuisse doctissimum, et eruditum ad pedes Gamalielis (Act. 
22:3), qui in Apostolorum Actibus contionatur, et dicit : Et nunc quid habetis cum hominibus 
istis ? Si enim a Deo est, stabit, si ex hominibus, destruetur (Ibid. 5:38,39). Quumque haberet 
scientiam sanctarum Scripturarum, et sermonis diversarumque linguarum gratiam possideret : 
unde ipse gloriatur in Domino, et dicit : Gratias ago Deo, quod omnium vestrum linguis magis 
loquor (1. Cor. 14:18), divinorum sensuum majestatem digno non poterat Graeci eloquii 
explicare sermone. Habebat ergo Titum interpretem : sicut, et beatus Petrus Marcum, cujus 
Evangelium, Petro narrante, et illo scribente, compositum est. Denique et duae Epistolae quae 
feruntur Petri, stilo inter se et charactere discrepant, structuraque verborum. E quo intellegimus, 
pro necessitate rerum, diversis eum usum interpretibus. Ergo et Paulus Apostolus contristatur : 
quia praedicationis suae in praesentiarum fistulam, organumque per quod Christo caneret, non 
invenerat : perrexitque in Macedoniam, apparuerat enim ei vir Macedo, dicens : Transiens 
adjuva nos; ut ibi inveniret Titum, et visitaret fratres : vel persecutionibus probaretur : hoc est 
enim quod dicit : Deo autem gratia, qui semper triumphat nos in Christo Jesu, et odorem notitiae 
suae spargit in omni loco. Triumphat nos, pro eo quod est, triumphat de nobis, sive triumphum 
suum agit per nos : qui in alio loco dixerat : Spectaculum facti sumus mundo, et Angelis, et 
hominibus (1. Cor. 4). Denique narrat in consequentibus. Nam quum venissemus Macedoniam, 
nullam requiem habuit caro nostra : sed omnem tribulationem passi sumus. Foris pugnae, intus 
timores. Sed Deus qui consolatur humiles, consolatus est nos in adventu Titi. Non solum autem 
in adventu ejus, sed etiam in consolatione [al. solatioj. Ergo propterea valefaciens Trojanis sive 

Troadensibus, profectus est in Macedoniam, ut inveniret ibi Titum, et haberet interpretationis 
Evangeliique solatium : quem intellegimus non ibi repertum, sed post tribulationes, et 
persecutiones Apostoli supervenisse. Prius ergo quam venisset Titus, multa perpessus, agit 
gratias Deo in Christo Jesu, quem gentibus praedicabat, quod dignum se elegerit, in quo ageret 
triumphum Filii sui. Triumphus Dei est passio Martyrum ; et pro Christi nomine cruoris effusio, 
et inter tormenta laetitia. Quum enim quis viderit tanta perseverantia stare Martyres, atque 
torqueri, et in suis cruciatibus gloriari, odor notitiae Dei disseminatur in gentes, et subit tacita 
cogitatio quod nisi verum esset Evangelium, nunquam sanguine defenderetur. NEQUE ENIM 
DELICATA et divitiis studens ac secura confessio est ; sed in carceribus, in plagis, in 
persecutionibus, in fame, in nuditate et siti. Hic triumphus est Dei Apostolorumque victoria. 
Sed poterat audiens respondere : Quomodo ergo non omnes crediderunt ? Prius ergo quam 
interrogaretur, solvit dv0uno4>opctv (exceptionem) ; et juxis morem suum quicquid alius 
objicere potest, antequam objiciatur edisserit. Et est sensus : Nominis Christi in omni loco bonus 
odor sumus Deo, et praedicationis nostrae longe lateque spirat fragrantia. Sed quia homines suo 
arbitrio derelicti sunt : neque enim bonum necessitate faciunt, sed voluntate, ut credentes 
coronam accipiant, increduli suppliciis mancipentur : ideo odor noster qui per se bonus est, 
virtute eorum et vitio qui suscipiunt sive non suscipiunt, in vitam transit, aut mortem : ut qui 
crediderint, salvi fiant, qui vero non crediderint pereant. Nec hoc mirandum de Apostolo, quum 
etiam de Domino legerimus : Ecce hic positus est in ruinam, et in resurectionem multorum in 
Israel, et in signum cui contradicetur (Luc. 2:34) : solisque radios tam munda loca excipiant, 
quam immunda, et sic in floribus, quom do in stercore luceant : nec tamen solis radii polluuntur. 
Sic et Christi bonus odor, qui nunquam mutari potest, nec suam naturam amittere, credentibus 
vita est, incredulis mors. Mors autem non ista communis, quia cum bestiis morimur et jumentis : 
sed illa de qua scriptum est : Anima quae peccaverit, ipsa morietur (Ezech. 18:4). Ergo et vita 
arbitranda est non haec, qua spiramus, et incedimus, et huc illucque discurrimus ; sed illa de qua 
David loquitur : Credo videre bona Domini in terra viventium (Ps. 26:13). Deus enim vivorum 
est, et non mortuorum (Matth. 22:23) : et, Vita nostra abscondita est cum Christo in Deo. Quum 
autem Christus apparuerit vita nostra, tunc et nos cum illo apparebimus in gloria (Coloss. 3:34). 
Nec vobis inquit, o Corinthii, parum esse videatur, si nobis praedicantibus veritatem, alii credant, 
alii non credant ; alii vera morte moriantur, alii vivant ea vita quae dicit : Ego sum vita. Nisi enim 
nos locuti essemus, nec incredulos mors, nec credentes vita sequeretur : quia difficile dignus 
praeco virtutum Christi inveniri potest, qui in annuntiandis illis non suam, sed ejus quaerat 
gloriam quem praedicat. In eo autem quod se negat non esse sicut multos, qui venditent verbum 
Dei, ostendit esse quam plurimos, qui quaestum putant esse pietatem, et turpis lucri gratia 
omnia faciunt, qui devorant domos viduarum (Luc. 20) ; se autem ex sinceritate quasi missum a 
Deo, et praesente eo qui se miserit, omnia in Christo et pro Christo loqui : ut causa praedicationis 
Dei, triumphus Christi, ejusque sit gloria. Et notandum quod mysterium Trinitatis in hujus 
capituli fine monstretur. E Deo enim, in Spiritu Sancto, coram Deo, Patre, in Christo loquitur. 
Ad comprobandum autem quod de Troade perrexerit Macedoniam, de Apostolorum Actibus 
ponam testimonium. Quum autem pertransissent Mysiam, descenderunt Troadem, et visio per 
noctem Paulo ostensa est. Vir Macedo quidam erat stans et deprecans eum, ac dicens : 
Transiens in Macedoniam, adjuva nos. Quod quum vidisset, statim quaesivimus proficisci in 
Macedoniam, certi facti, quod vocasset nos Deus evangelizare eis (Act. 16:8. et seqq). 


CAPUT XII. — Quid sit quod in Epistola scribit ad Thessalonicenses prima : Ipse autem Deus pacis 
sanctificet vos per omnia, ut integer spiritus vester et anima et corpus, sine querela in adventu 
Domini nostri Jesu Christi servetur (1. Thes. 5:13). Famosa quaestio, sed brevi sermone tractanda. 

Supra dixerat, spiritum nolite exstinguere (Ibid. 19) : quod si fuerit intellectum, statim sciemus 
quis iste sit spiritus, qui cum anima et corpore in die adventus Domini conservandus est. Quis 
enim possit credere, quod instar flammae, quae exstincta desinit esse quod fuerat, exstinguatur 
Spiritus Sanctus, et sustineat abolitionem sui, qui fuit quondam in Israel, quando per Isaiam et 
Jeremiam et singulos Prophetas dicere poterat : Haec dicit Dominus, et nunc in Ecclesia per 
Agabum loquitur : Haec dicit Spiritus Sanctus. Divisiones donorum sunt, idem vero Spiritus : et 
divisiones ministeriorum sunt, idem autem Dominus : et divisiones operationum, idem vero 
Deus, qui operatur omnia in omnibus. Unicuique autem datur manifestatio Spiritus ad id quod 
expedit. Alii per Spiritum datur sermo sapientiae, alii sermo scientiae secundum eundem 
Spiritum : alii fides in eodem Spiritu, alii operatio virtutum, alii gratia sanitatum in uno spiritu, 
alii Prophetia, alii discretio spirituum. Omnia autem haec operatur unus atque idem Spiritus, 
dividens singulis prout vult (1. Cor. 12:4. et seqq.). De hoc Spiritu, ne a se auferretur, rogabat 
David, dicens : Spiritum sanctum tuum ne auferas a me (Ps. 50:13). Qui quando aufertur, non 
substantia sui, sed ei a quo aufertur, exstinguitur. Ego puto unum atque idem significare, 
Spiritum nolite exstinguere (1. Thess. 5:19), et quod in alio loco scribit : Spiritu ferventes (Rom. 
12:11). In quo enim fervor spiritus, multiplicata iniquitate, et caritatis frigore, non tepescit, in 
hoc spiritus nequaquam exstinguitur. Deus igitur pacis sanctificet vos per omnia, vel in omnibus, 
sive plenos atque perfectos : hoc enim magis sonat oAoxeAeTq. Deus autem appellatur pacis : 
quia per Christum ei reconciliati sumus ; qui est pax nostra, qui fecit utraque unum (Ephes. 
2:14) : qui et in alio loco pax Dei dicitur, superans omnem sensum, quae custodit corda 
cogitationesque Sanctorum. Qui autem sanctificatur, sive perfectus in omnibus est, in hoc et 
spiritus et anima et corpus in die Domini conservatur. Corpus, si singulorum membrorum utatur 
officiis, verbi gratia, si operetur manus, pes ambulet, oculus videat, audiat auris, dentes cibos 
molant, stomachus coquat, alvus digerat, aut si nulla membrorum parte truncatum est. Et hoc 
quisquam potest credere Apostolum pro credentibus deprecari, ut in die judicii integrum 
omnium corpus Christus inveniat : quum omnium corpora, aut morte dissoluta sint, aut si (ut 
quidam volunt) reperta fuerint spirantia [al. adhuc spirantia habeant], adhuc habeant debilitates 
suas, et maxime Martyrum, et eorum qui pro Christi nomine vel oculos effossos, vel amputatas 
nares, vel abscissas manus habeant ? Ergo integrum corpus est, de quo diximus in alia quaestione, 
tenens caput, ex quo omne corpus connexum atque compactum, accipiet [al. accipit] 
augmentum in administrationem corporis Christi. Hoc corpus Ecclesia est. Et quicumque hujus 
corporis tenuerit caput, et cetera membra servaverit, habebit integrum corpus : quantum 
accipere potest humana natura. Juxta hunc modum et animae integritas conservanda est, quae 
dicere potest : Benedic anima mea Dominum, qui sanat omnes infirmitates tuas (Ps. 102:1,3) ; 
et de qua scriptum est : Misit verbum suum, et sanavit eos (Ps. 106:20). Spiritus quoque in 
nobis integer conservatur, quando non erramus in spiritualibus, sed vivimus in spiritu, 
acquiescimus spiritui, et opera carnis mortificamus spiritu, afferimusque omnes fructus ejus, 
caritatem, gaudium, pacem, et cetera. Aliter. Praecipitur nobis, Salomone dicente : Tu autem 
describe ea tripliciter in consilio et scientia ; ut respondeas verbo veritatis, his qui proponunt 
tibi (Prov. 22:20,21). Triplex in corde nostro descriptio, et regula Scripturarum est. Prima, ut 
intellegamus eas juxta historiam. Secunda, juxta tropologiam. Tertia, juxta intellegentiam 
spiritualem. In historia, eorum quae scripta sunt, ordo servatur. In tropologia, de littera ad 
majora consurgimus, et quicquid in priori populo carnaliter factum est, juxta moralem 
interpretamur locum, et ad animae nostrae emolumenta convertimus. In spirituali Oecopict ad 
sublimiora transimus, terrena dimittimus, de futurorum beatitudine, et caelestibus disputamus : 
ut praesentis vitae meditatio, umbra futurae beatitudinis sit. Quos Christus [al. Quos si Christus] 
tales invenerit, ut et corpore, et anima, et spiritu integri conserventur, et perfectam habeant 
triplicis in se scientiae veritatem, hos sua pace sanctificabit et faciet esse perfectos. Multi 

simpliciter hunc locum de resurrectione intellegunt, ut et spiritus, et anima, et corpus in adventu 
Domini integra conserventur. Alii ex hoc loco triplicem in homine volunt affirmare substantiam : 
Spiritus, quo sentimus, animae, qua vivimus, corporis, quo incedimus. Sunt qui ex anima tantum, 
et corpore subsistere hominem disserentes, spiritum in eo tertium, non substantiam velint 
intellegi, sed efficientiam, per quam et mens in nobis, et sensus, et cogitatio, et animus 
appellantur, utique non sunt tot substantiae, quot nomina. Quumque illud eis oppositum fuerit : 
Benedicite spiritus, et animae justorum Domino (Dan. 3:86), Scripturam non recipiunt, dicentes 
eam in Hebraico non haberi. Nos autem in praesenti loco (ut supra diximus) scriptum, qui cum 
anima et corpore integer conservatur, non substantiam Spiritus Sancti, quae non potest interire, 
sed gratias ejus donationesque accipimus, quae nostra vel virtute, vel vitio, et acceduntur, et 
exstinguuntur in nobis. 


{ 121 } 

Epistola CXXI 


(alias 151 ; scripta eodem anno ac superiore) 


Ad Algasiam. Capitula XI Quaestionum Algasiae ad S. Hieronymum 


I. Cur Joannes discipulos suos mittit ad Dominum, ut interrogarent eum, Tu es qui venturus es, 
an alium exspectamus ? Quum prius ipse de eodem dixerit : Ecce Agnus Dei, ecce qui tollit 
peccata mundi. 

II. Quid significet quod in Matthaeo scriptum est, Arundinem quassatam non confringet ; et 
linum fumigans non exstinguet. 


III. Quem sensum habet quod in Evangelio Matthaei scriptum est : Si quis vult post me venire, 
abneget semetipsum. Quae est sui abnegatio : aut quomodo, qui sequitur Salvatorem seipsum 
negat. 


IV. Quid vult significare quod in eodem Matthaeo scriptum est : Vae praegnantibus, et 
nutrientibus in illis diebus : Et, Orate ut non fiat fuga vestra in hieme, vel sabbato. 


V. Quid sibi velit quod scriptum est in Evangelio secundum Lucam : Et non receperunt, quia 
facies ejus erat vadens Jerusalem. 


VI. Quid sit villicus iniquitatis, qui Domini voce laudatus est. 

VII. Quo sensu accipiendum est, quod in Epistola legimus ad Romanos : Vix enim pro justo quis 
moritur : nam pro bono forsitan quis audeat mori? 


VIII. Quid sibi vult quod ad Romanos scribit Apostolus : Occasione accepta peccatum per 
mandatum operatum est in me omnem concupiscentiam. 


IX. Quare Apostolus Paulus in eadem ad Romanos scribit Epistola : Optabam ego ipse anathema 
esse a Christo pro fratribus meis, et reliqua. 


X. Quid sibi velit quod idem Apostolus ad Colossenses scribit : Nemo vos superet, volens in 
humilitate mentis, et religione Angelorum, et reliqua. 


XI. Quid est quod idem Apostolus ad Thessalonicenses scribit : Nisi discessio venerit primum, et 
revelatus fuerit homo peccati, et reliqua. 


Expliciunt Capitula. 


121:1 

Hieronymus ad Algasiam. de Quaestionibus XI 


PRAEFATIO. — Filius meus Apodemius, qui interpretationem nominis sui, longa ad nos veniens 
navigatione, signavit, et de Oceani litore, atque ultimis Galliarum finibus, Roma praeterita, 
quaesivit Bethleem, ut inveniret in ea caelestem panem, et saturatus eructaret in Domino, ac 
diceret : Eructavit cor meum verbum bonum, dico ego opera mea regi (Ps. 44:1), detulit mihi in 
parva schedula maximas quaestiones, quas a te datas, mihique tradendas diceret. Ad quarum 
lectionem intellexi studium Reginae Saba in te esse completum, quae de finibus terrae venit 
audire sapientiam Salomonis (3. Reg. 10:4; Matth. 12:42). Non quidem ego Salomon, qui et ante 
se, et post se, cunctis hominibus praefertur sapientia ; sed tu Regina appellanda es [al. ex] Saba, 
in cujus mortali corpore non regnat peccatum, et quae ad Dominum tota mente conversa, audies 
ab eo : Convertere, convertere Sunamitis (Cant. 6:12). Etenim Saba in lingua nostra 
conversionem sonat. Simulque animadverti, quod quaestiunculae tuae de Evangelio tantum et 
de Apostolo propositae, indicant te veterem Scripturam aut non satis legere, aut non satis 
intellegere, quae tantis obscuritatibus, et futurorum typis obvoluta est, ut omnis interpretatione 
egeat : et porta orientalis, de qua verum lumen exoritur, et per quam Pontifex ingreditur et 
egreditur, semper clausa sit (Ezech. 43:1,2. et 44:1), et soli Christo pateat (Apoc. 5), qui habet 
elavem David, qui aperit, et nemo claudit : claudit, et nemo aperit, ut illo reserante introeas 
cubiculum ejus, et dicas, Introduxit me rex in cubiculum suum (Cant. 1:3). Praeterea satis miratus 
sum, cur purissimo fonte vicino relicto, nostri tam procul rivuli fluenta quaesieris, et omissis aquis 
Siloe, quae vadunt cum silentio (Isai. 8), desiderares [al. desideras] aquas Sihor, quae turbidis 
saeculi hujus vitiis sordidantur. Habes istic sanctum virum Alethium Presbyterum, qui viva, ut 

ajunt, voce, et prudenti disertoque sermone possit solvere quae requiris : nisi forte peregrinas 
merces desideras, et pro varietate gustus, nostrorum quoque condimentorum te alliamenta 
delectant. Aliis dulcia placent, nonnullos subamara delectant, horum stomachum acida 
renovant, illorum salsa sustentant. Vidi ego nauseam, et capitis vertiginem antidoto, quae 
appellatur niKpct, saepe sanari, et juxta Hippocratem, contrariorum contraria esse remedia. 
Itaque nostram amaritudinem, illius nectareo meile curato, et mitte in Mara lignum crucis, 
senilemque pituitam juvenili austeritate compesce, ut possis laeta cantare : Quam dulcia gutturi 
meo eloquia tua, super mei ori meo (Ps. 118:103). 


CAPUT PRIMUM. — Cur Joannes discipulos suos mittit ad Dominum, ut interrogent eum : Tu es 
qui venturus es, an alium exspectamus ? (Matth. 11:3, et Luc. 7:20) Quum prius ipse de eodem 
dixerit : Ecce Agnus Dei, ecce qui tollit peccata mundi (Joan. 1:29). De hac Quaestione in 
Commentariis Matthaei plenius diximus. Unde apparet quae haec interrogas, ipsa te volumina 
non habere. Tamen stringendum est breviter, ne omnino tacuisse videamur. Joannes mittebat 
discipulos suos in vinculis constitutus, ut sibi quaerens, illis disceret ; et capite truncandus, illum 
doceret esse sectandum, quem interrogatione sua magistrum omnium fatebatur. Neque enim 
poterat ignorare, quem ignorantibus ante monstraverat, et de quo dixerat : Qui habet sponsam, 
sponsus est (Ibid. 3:29) ; Et, Cujus non sum dignus calceamenta portare (Matth. 3:11) ; Et, Illum 
oportet crescere, me autem minui (Joan. 1:27). Deumque Patrem intonantem audierat : Hic est 
Filius meus dilectus, in quo mihi complacui (Ibid. 3:30). Quod autem dicit : Tu es qui venturus 
es, an alium exspectamus ? (Matth. 3:17), hunc quoque sensum habere potest : Scio quod ipse 
sis, qui tollere venisti peccata mundi ; sed quia ad inferos descensurus sum, etiam hoc interrogo, 
utrum et illuc ipse descendas, an impium sit hoc de Filio Dei credere, aliumque missurus sis ? 
Hoc autem scire desidero : ut qui te in terris hominibus nuntiavi, etiam inferis nuntiem, si forte 
venturus es. Tu enim es, qui venisti dimittere captivitatem, et solvere eos, qui in vinculis 
tenebantur. Cujus sciscitationem Dominus intellegens, operibus magis quam sermone 
respondet : et Joanni praecipit nuntiari, videre caecos, ambulare claudos, leprosos mundari, 
surdos audire, mortuos surgere, et (quod his majus est) pauperes evangelizari (Matth. 11; et Luc. 
7). Pauperes autem vel humilitate, vel divitiis : ut nulla inter pauperem divitemque distantia sit 
salutis; sed omnes vocentur aequaliter. Quodque infert : Beatus qui non fuerit scandalizatus 
in me (Matth. 11:6), non Joannem, sed discipulos ejus percutit, qui prius accesserant ad eum, 
dicentes : Quare nos et Pharisaei jejunamus frequenter, discipuli autem tui non jejunant (Mare. 
18; et Luc. 5:33) ? Et ad Joannem : Magister, cui tu praebuisti testimonium juxta Jordanem, ecce 
discipuli ejus baptizant, et plures veniunt ad eum (Joan. 3:26). Quo dicto livorem significant de 
signorum magnitudine, ex invidiae mordacitate venientem : cur baptizatus a Joanne, ipse audeat 
baptizare ; et multo amplior ad eum turba concurrat, quam prius venerat ad Joannem. Et ne 
forsitan plebs nesciens, hoc dicto Joannem suggillari arbitraretur, in illius laudes perorat : et 
coepit de Joanne ad turbas dicere circumstantes : Quid existis in desertum videre ? Arundinem 
vento agitatam ? Sed quid existis in solitudinem videre ? hominem mollibus vestitum ? (Matth. 
11:7 et 8; et Luc. 7:24 et 25) Et reliqua. Cujus dicti hic sensus est : Nunquid ad hoc existis in 
eremum, ut videretis hominem instar arundinis ventorum flatu, in partes varias inclinari ? Ut 
quem ante laudaverat, de eo nunc dubitet : et de quo prius dixerat : Ecce Agnus Dei, nunc 
interroget, utrum ipse an alius sit, qui vel venerit, vel venturus sit ? Et quia omnis praedicatio 
falsa sectatur lucra, et gloriam quaerit humanam, ut per gloriam nascantur compendia : asserit 
eum camelorum vestitum pilis, nulli posse adulationi succumbere ; et qui locustis vescitur ac 
meile silvestri (Matth. 3:4), nec opes neque alias terrenas delicias quaerere, rigidamque et 
austeram vitam, aulas vitare palatii, quas quaerunt qui purpura et bysso et serico et mollibus 

vestiuntur. Dicitque eum non solum Prophetam, qui soleat ventura praedicere ; sed plus esse 
quam Prophetam : quia quem illi venturum esse dixerant, hic venisse monstravit, dicens : Ecce 
Agnus Dei, qui tollit peccata mundi (Joan. 1:29) : praesertim quum ad fastigium Prophetale 
Baptistae accesserit privilegium ; ut qui dixerat : Ego a te debeo baptizari (Matth. 3:14), ipse 
eum baptizaverit : non praesumptione majoris, sed oboedientia discipuli, ac timore servi. 
Quumque inter natos mulierum, nullum asserat Joanne surrexisse majorem (Matth. 11:11), se, 
qui de Virgine procreatus est, majorem esse commemorat : sive omnem Angelum in caelis qui 
minimus est, in terris cunctos homines anteire. Nos enim in Angelos proficimus ; et non Angeli 
in nos : sicut quidam stertentes sopore gravissimo somniant. Nec sufficit hoc in Joannis laudibus, 
nisi ipse praedicans baptismum paenitentiae, prius dixisse referatur : Paenitentiam agite, 
appropinquavit enim regnum caelorum (Matth. 3:1). Unde a diebus praedicationis ejus, regnum 
caelorum vim patitur (Ibid. 11:12) ; ut qui homo natus est. Angelus esse desideret ; et terrenum 
animal, caeleste quaerat habitaculum. Lex enim et Prophetae usque ad Joannem prophetaverunt 
(Ibid. 13) : non quod Joannes Prophetarum sit finis et Legis, sed ille qui Joannis testimonio 
praedicatus est. Joannes autem secundum mysterium, quod in Malachia scriptum est (Cap. 4. v. 
5), Ipse est Elias, qui venturus est (Matth. 11:14) : non quod eadem anima (ut Haeretici 
suspicantur) et in Elia et in Joanne fuerit : sed quod eandem habuerit Sancti Spiritus gratiam, 
zona cinctus ut Elias, vivens in eremo ut Elias : persecutionem passus ab Herodiade, ut ille 
sustinuit ab Jezabel : ut quomodo Elias secundi praecursor adventus est, ita Joannes venturum 
in carne Dominum Salvatorem, non solum in eremo, sed etiam in matris utero salutarit, et 
exsultatione corporis nuntiarit. 


CAPUT II. — Quid significet quod in Matthaeo scriptum est : "Arundinem quassatam non 
confringet, et linum fumigans non exstinguet" (Matth. 12:20). Ad cujus expositionem loci, totum 
quod Matthaeus de Isaia Propheta assumit testimonium ponendum est, et ipsius verba Isaiae 
(Isai. 42) : juxta Septuaginta interpretes, ipsumque Hebraicum, cui Theodotio, Aquila, 
Symmachusque consentiunt. Sic ergo de quattuor Evangelistis, solus Matthaeus posuit : "Jesus 
autem sciens, secessit inde : et secuti sunt eum multi, et curavit eos omnes : et praecepit eis, 
ne manifestum eum facerent ; ut impleretur quod dictum est per Isaiam Prophetam (Cap. 42. v. 
1. et seqq.), dicentem : Ecce puer meus quem elegi : dilectus meus, in quo bene complacuit 
animae meae. Ponam spiritum meum supereum, et judicium gentibus nuntiabit. Non contendet, 
neque clamabit, neque audiet quisquam in plateis vocem ejus. Arundinem quassatam non 
confringet, et linum fumigans non exstinguet, donec ejiciat ad victoriam judicium : et in nomine 
ejus gentes sperabunt" (Matth 12:15. et seqq.). Pro quo in Isaia juxta Septuaginta Interpretes 
sic scriptum est : "Jacob puer meus, suscipiam eum. Israel electus meus, suscepit eum anima 
mea. Dedi spiritum meum supereum, judicium gentibus proferet. Non clamabit, neque dimittet, 
nec audietur foris vox ejus. Arundinem confractam non conteret, et linum fumigans non 
exstinguet : sed in veritate proferet judicium. Splendebit, et non quassabitur, donec ponat 
super terram judicium : et in nomine ejus gentes sperabunt." Nos autem ex Hebraeo ita vertimus, 
"Ecce puer [al. servus] meus, suscipiam eum ; electus meus, complacuit sibi in illo anima mea. 
Dedi spiritum meum super eum : judicium gentibus proferet. Non clamabit, neque accipiet 
personam, neque audietur foris vox ejus. Calamum quassatum non conteret, et linum fumigans 
non exstinguet. In veritate educet judicium. Non erit tristis neque turbulentus, donec ponat in 
terra judicium : et legem ejus insulae expectabunt." E quo apparet Matthaeum Evangelistam, 
non veteris interpretationis auctoritate constrictum, dimisisse Hebraicam Veritatem : sed quasi 
Hebraeum ex Hebraeis, et in Lege Domini doctissimum ea gentibus protulisse, quae in Hebraeo 
legerat. Si enim sic accipiendum est, ut Septuaginta Interpretes ediderunt : Jacob puer meus, 

suscipiam eum : Israel electus meus, suscepit eum anima mea, quomodo in Jesu intellegimus 
esse completum, quod de Jacob, et de Israel scriptum est ? Quod beatum Matthaeum non solum 
in hoc testimonio, sed etiam in alio loco fecisse legimus : Ex /Egypto vocavi filium meum (Osee 
11:2) : pro quo Septuaginta transtulerunt : Ex /Egypto vocavi filios ejus. Quod utique, nisi 
sequamur Hebraicam Veritatem, ad Dominum Salvatorem non pertinere, manifestum est. 
Sequitur enim : Ipsi autem immolabant Baalim. Quod autem de assumpto testimonio in 
Evangelio minus est : splendebit, et non quassabitur, donec ponat super terram judicium, 
videtur mihi accidisse primi scriptoris errore, qui legens superiorem sententiam in verbo judicii 
esse finitam, putavit inferioris sententiae ultimum verbum esse judicium : et pauca verba quae 
in medio, hoc est, inter judicium, et judicium fuerant, praetermisit. Rursumque quod apud 
Hebraeos legitur : Et in lege ejus sperabunt insulae, Matthaeus sensum potius quam verba 
interpretans, pro lege, et insulis, nomen posuit, et gentes. Et hoc non solum in praesenti loco, 
sed ubicumque de veteri Instrumento Evangelistae et Apostoli testimonia protulerunt, 
diligentius observandum est : non eos verba secutos esse, sed sensum : et ubi Septuaginta ab 
Hebraico discrepant, Hebraeum sensum suis expressisse sermonibus. Puer igitur Dei 
omnipotentis juxta dispensationem carnis assumptae, qua [al. quae] ad nos mittitur, Salvator est 
appellatus. Ad quem et in alio loco dicit Pater : Magnum tibi est vocari puerum meum, ut 
congreges tribus Jacob (Isai. 49:3). Haec[al. Hic] est vinea Sorec, quae interpretatur, electa. Hic 
est filius amantissimus, in quo sibi complacuit anima Dei : non quod Deus animam habeat ; sed 
quod in anima omnis Dei monstretur affectus. Et non mirum, si in Deo anima nominetur, quum 
universa humani corporis membra, secundum leges tropologiae, et diversas intellegentias, 
habere dicatur. Posuit quoque spiritum suum super eum : Spiritum Sapientiae, et intellegentiae, 
spiritum consilii, et fortitudinis, spiritum sapientiae, et pietatis, et timoris Domini (Isai. 11) : qui 
in specie columbae descendit super eum : de quo et Joannes Baptista a Deo Patre audisse se 
narrat : Super quem videris Spiritum Sanctum descendentem, et manentem super eum, ipse est 
(Joan. 1:33). Et Judicium gentibus nuntiabit ; de quo, et in Psalmis : Deus judicium tuum regi 
da, et justitiam tuam filio regis (Ps. 71:1). Qui et ipse loquitur in Evangelio : Non enim Pater 
judicat quemquam, sed omne judicium dedit Filio (Joan. 5:22). Non contendet : sicut agnus 
ductus est ad victimam : non contendet in subversione audientium. Neque clamabit, juxta illud 
quod Paulus Apostolus scribit : Omnis clamor, et ira, et amaritudo auferatur a vobis (Ephes. 
4:31). Non clamabit : quia Israel non fecit judicium, sed clamorem. Neque audiet quisquam in 
plateis, sive foris, vocem ejus. Omnis enim gloria filiae regis ab intus (Ps. 44:14) : Et, Arcta, et 
angusta via est, quae ducit ad vitam (Matth. 7:14). Unde in plateis vox illius non auditur, in quibus 
confidenter agit sapientia, latam spatiosamque viam non ingrediens, sed arguens atque 
condemnans. Unde et his qui foris erant, non sua voce, sed per parabolas loquebatur : 
Arundinem, inquit, quassatam non confringet ; sive (ut Septuaginta transtulerunt) calamum 
fractum non conteret. Calamus fractus qui fuit antea vocalis, et in laudes Domini concinebat, 
appellandus est Israel, qui quoniam [al. quondam] impegit in angularem lapidem, et cecidit 
super eum, fractusque in illo est ; propterea dicitur de eo : Increpa Domine bestias calami (Ps. 
67:31) : et in Jesu volumine torrens appellatur cannae, id est, calami ; qui aquas habet turbidas, 
quas elegit Israel, purissima contemnens fluenta Jordanis : reversusque mente in /Egyptum, et 
desiderans caenosam ac palustrem regionem, peponesque, et cepe, et allia, et cucumeres, 
ollasque /Egyptiarum carnium, rectissime per Isaiam appellatur calamus fractus : cui qui inniti 
voluerit, pertundetur manus ejus. Qui enim post adventum Domini Salvatoris Evangelicae 
interpretationis spiritum derelinquens, in Judaicae litterae morte requiescit, istius cuncta opera 
vulnerantur. Linum quoque fumigans non exstinguet, populum de gentibus congregatum, qui 
exstincto legis naturalis ardore, fumi amarissimi, et qui noxius oculis est, tenebrosaeque caliginis 
involvebatur erroribus. Quem non solum non restinxit et redegit in cinerem, sed e contrario de 

parva scintilla, et paene moriente, maxima suscitavit incendia ; ita ut totus orbis arderet igne 
Domini Salvatoris, quem venit mittere superterram, et in omnibus ardere desiderat (Luc. 12:49). 
Secundum tropologiam quid nobis videretur de hoc loco, in Commentariolis Matthaei breviter 
annotavimus. Iste autem qui arundinem quassatam non confregit, et linum fumigans non 
exstinxit, judicium quoque perduxit ad victoriam (Isai. 42:3), cujus judicia vera sunt, justificata in 
semetipsis (Ps. 18), ut justificetur in sermonibus suis, et vincat quum judicatur (Ps. 50), et tamdiu 
lumen praedicationis ejus in mundo resplendeat, nulliusque conteratur, et vincatur insidiis, 
donec ponat in terra judicium, et impleatur illud quod scriptum est : Fiat voluntas tua, sicut in 
caelo et in terra (Matth. 6:10). Et, In nomine ejus gentes sperabunt (Isai. 11:10) ; sive in lege 
ejus sperabunt insulae (Ibid. 42:4). Quomodo enim insulae turbine flatuque ventorum, et crebris 
tempestatibus feriuntur quidem, sed non subvertuntur, in exemplum Evangelicae domus, quae 
supra petram robusta mole fundata est (Matth. 7; et Luc. 6), ita et Ecclesiae quae sperant in lege, 
et in nomine Domini Salvatoris, loquuntur per Isaiam : Ego civitas firma, civitas quae non 
oppugnatur (Isai. 27:3. sec. LXX). 


CAPUT III. — Quem sensum habeat, quod in Evangelista Matthaeo scriptum est : Si quis vult 
venire post me, abneget semetipsum (Matth. 16:24). Quae est sui abnegatio ? Aut quomodo 
qui sequitur Salvatorem, seipsum abnegat ? De quo in tertio Commentariorum ejusdem 
Matthaei libro, ita breviter locutus sum : Qui deponit veterem hominem cum operibus suis negat 
seipsum, dicens : Vivo autem jam non ego, vivit vero in me Christus (Galat. 2:20) : tollitque 
crucem suam et mundo crucifigitur. Cui autem mundus crucifixus est, sequitur Dominum 
crucifixum. Quibus nunc addere possumus : postquam ostendit discipulis quod oporteret eum 
ire Jerusalem, et multa pati a Sacerdotibus et Scribis, et principibus Sacerdotum et occidi, 
assumens eum Petrus, coepit increpare et dicere : Absit a te, Domine, non erit tibi hoc. Qui 
conversus, dicit Petro : Vade post me Satana, scandalum es mihi : quia non sapis quae Dei sunt, 
sed quae hominum (Matth. 16:23). Humano quippe timore perterritus, passionem Domini 
formidabat. Et quomodo, audiens multa pati, et occidi, timebat : sic audiens, et tertia die 
resurgere, gaudere debuerat, et tristitiam passionis, resurrectionis gloria mitigare. Unde illo pro 
timore correpto, loquebatur ad omnes discipulos, sive, convocavit turbam cum discipulis suis, 
ut Marcus posuit ; aut juxta Lucam, dicebat ad cunctos : Si quis vult post me venire, abneget 
semetipsum ; et tollat crucem suam, et sequatur me (Luc. 9:23). Cujus exhortationis hic sensus 
est : Non est delicata in Deum et secura confessio. Qui in me credit, debet suum sanguinem 
fundere. Qui enim perdiderit animam suam in praesenti, lucrifaciet eam in futuro (Matth. 10:39). 
Quotidie credens in Christum, tollit crucem suam, et negat seipsum. Qui impudicus fuit, versus 
ad castitatem, temperantia luxuriam negat. Qui formidolosus et timidus, assumpto robore 
fortitudinis, priorem se esse nescit. Iniquus si sequatur justitiam, negat iniquitatem. Stultus si 
Christum confiteatur Dei virtutem et Dei sapientiam, negat stultitiam (1. Cor. 1). Quod scientes, 
non solum persecutionis tempore et necessitate martyrii, sed in omni conversatione, opere, 
cogitatione, sermone, negemus nosmetipsos quod ante fuimus ; et confiteamur eos, qui in 
Christo renati sumus. Idcirco enim Dominus crucifixus est, ut et nos qui credimus in eum, et 
peccato mortui sumus, crucifigamur cum ipso, dicamusque quod Apostolus Paulus docuit : Cum 
Christo crucifixus sum (Gal. 2:19). Et: Mihi autem absit gloriari, nisi in Cruce Domini nostri Jesu 
Christi : per quem mihi mundus crucifixus est, et ego mundo (Galat. 6:14). Qui cum Christo 
crucifixus est, spoliet principatus et potestates, et triumphet eas in ligno. Unde et in Evangelio 
secundum Matthaeum, in typum eorum qui in Domino credituri erant, et se cum illo crucifixuri, 
Simon Cyrenaeus portat crucem ejus ; quam juxta alios Evangelistas prior ipse portavit. 

CAPUT IV. — Quid vult significare, quod in eodem Matthaeo scriptum est, Vae praegnantibus, et 
nutrientibus in illis diebus. Et: Orate ne fiat fuga vestra hieme vel sabbato (Matth. 24:19,20). 
Quod ex superioribus pendere manifestum est. Quum enim Evangelium Christi cunctis gentibus 
fuerit praedicatum, et venerit consummatio, viderintque abominationem desolationis, quae dicta 
est a Daniele Propheta, stantem in loco sancto (Mare. 13) : tunc praecipitur his, qui in Judaea 
sunt, ut fugiant ad montes ; et qui in tecto, ne descendant tollere aliquid de domo sua ; et qui 
in agro, ne revertantur auferre tunicam suam. De quibus in Commentariis ejusdem Matthaei 
plenius diximus. Statimque conjungitur : Vae praegnantibus et nutrientibus in illis diebus. In 
quibus diebus ? Quando abominatio desolationis steterit in loco sancto. Quod quidem juxta 
litteram de adventu Antichristi praedicari, nulli dubium est : quando persecutionis magnitudo 
compellit fugere, et graves uteri, parvulique lactentes fugam retardant. Licet quidam Titi et 
Vespasiani adversus Judaeos, et praecipue Jerusalem obsidionem pugnamque significari velint. 
Hyemem quoque et sabbatum, sic interpretantur, ne eo tempore fugere compellantur, quando 
duritia frigoris in agris, et in desertis locis, fugientes latere non patitur : et observatio sabbati, 
aut praevaricatores facit, si fugiant ; aut hostium gladiis subjacere, si sabbati otium, et praecepta 
servaverint. Nos autem audientes Dominum Salvatorem, ut qui in Judaea sunt, ad montana 
confugiant, ipsi quoque oculos levemus [al. levamus] ad montes, de quibus scriptum est : Levavi 
oculos meos in montes, unde veniet auxilium mihi (Ps. 120:1). Et in alio loco : Fundamenta ejus 
in montibus sanctis (Ps. 86:1) : Et, Montes in circuitu ejus, et Dominus in circuitu populi sui (Ps. 
124) : Et, Non potest latere civitas super montem posita (Matth. 5:14), et discalciemus non pelle 
litterae, nudisque pedibus cum Moyse ascendentes montem, dicamus : Transiens videbo 
visionem hanc magnam (Exod. 3:3) ; ut possimus intellegere praegnantes animas, quae de 
semine doctrinarum et sermonis Dei, initia fidei conceperunt, et dicunt cum Isaia : A timore tuo 
Domine concepimus, et parturivimus, et peperimus spiritum salutis tuae, quem fecisti super 
terram (Isai. 26:14). Sicuti enim semina paulatim formantur in uteris : et tamdiu non putatur 
[al. reputatur] homo, donec elementa confusa suas imagines membraque suscipiant : ita sensus 
ratione conceptus, nisi in opera proruperit, adhuc in ventre retinetur ; et cito abortio perit, 
quum viderit abominationem desolationis (Dan. 9:27; Matth. 24:15; Mare. 13:14) stantem in 
Ecclesia, et Satanam transfigurari in Angelum lucis (2. Cor. 11:14). De istiusmodi fetibus Paulus 
loquitur, dicens, Filioli mei, quos iterum parturio, donec Christus formetur in vobis (Galat. 4:10). 
Has ergo reor juxta mysticos intellectus esse mulieres, de quibus idem Apostolus scribit : Mulier 
seducta in transgressione facta est. Salvabitur autem per filiorum generationem, si 
permanserint in fide et caritate et sanctitate cum pudicitia (1. Tim. 2:14,15). Quae si de sermone 
divino aliquando generarit, necesse est, quae generata sunt, crescere ; et primum accipere lac 
infantiae (1. Cor. 3:2), donec perveniant ad solidum cibum, et ad maturam aetatem plenitudinis 
Christi (Ephes. 4:13). Omnis enim qui lacte alitur, imperitus est in ratione justitiae : parvulus 
enim est. Hae igitur animae quae necdum pepererunt, sive quae necdum potuerunt quae generata 
sunt alere ; quum viderint sermonem haereticum stantem in Ecclesia, cito scandalizantur et 
pereunt : et in tempestate atque persecutionibus permanere non possunt, praesertim si otium 
habuerint bonorum operum, et non ambulaverint in via, quae Christus est (Joan. 14:6). De hac 
abominatione haereticae perversaeque doctrinae dicebat Apostolus, quod homo iniquitatis et 
adversarius elevet se contra omne quod dicitur Deus et religio, ita ut audeat stare in Templo Dei, 
et ostendere se quod ipse sit tanquam Deus (2. Thess. 2:4) : cujus adventus secundum 
operationem Satanae ; et ea quae concepta sunt facit perire abortio ; et quae sunt nata, ad 
pueritiam et ad perfectam aetatem pervenire non posse. Quamobrem orandus est Dominus, ne 
in exordio fidei et crescentis aetatis oriatur hiems, de qua scriptum est : Hiems transiit, imber 

abiit sibi (Cant. 2:11) ; ne otio torpeamus : sed imminente naufragio, suscitemus dormientem 
Dominum, atque dicamus : Praeceptor salva nos, perimus (Matth. 8:25). 


CAPUT V. — Quid sibi velit, quod scriptum est in Evangelio secundum Lucam : Et non receperunt 
eum : quoniam facies ejus erat vadens in Jerusalem (Luc. 9:53). Festinans Dominus pergere in 
Jerusalem, ut complerentur dies assumptionis ejus, et Pascha celebraret, de quo dixerat : 
Desiderio desideravi hoc Pascha comedere vobiscum antequam patiar (Ibid. 22:15), et bibere 
calicem, de quo ait : Calicem quem dedit mihi Pater, non bibam illum (Joan. 18:11) ? Omnemque 
doctrinam suam patibulo roboraret, juxta illud quod scriptum est : Quum exaltatus fuero a terra, 
omnia traham ad meipsum (Ibid. 12:32) ; obfirmavit faciem suam, ut iret Jerusalem. 
Obfirmatione enim et fortitudine opus est ad passionem sponte properanti. Unde et Ezechieli, 
cui dixerat Deus : Fili hominis in medio scorpionum tu habitas, et ne timeas eos : obfirmavi, 
inquit, faciem tuam, et dedi faciem tuam aeneam, et frontem tuam ferream (Ezech. 2:6. et 3:9) ; 
ut si forsitan surrexisset contra eum malleus universae terrae, quasi incus durissima resisteret, 
malleumque contereret, de quo scriptum est : Quomodo confractus est, et contritus est malleus 
universae terrae (Jer. 50:23) ? Et misit nuntios, id est, Angelos ante faciem suam (Luc. 9:52). 
Justum enim erat ut Dei Filio Angeli ministrarent. Sive Angelos, Apostolos vocat : quia et 
Joannes praecursor Domini, Angelus appellatus est (Malach. 3; et Matth. 11). Quumque ingressi 
essent vicum Samariae, ut praepararent ei, non susceperunt illum : quia facies ejus erat vadens 
in Jerusalem. Hostili inter se Samaritani atque Judaei discordant odio, et quum omnes oderint 
gentes, proprio contra se furore bacchantur, dum utrique de Legis possessione contendunt, et 
intantum se mutuo persequuntur, ut postquam Judaei de Babylonia sunt reversi, aedificationem 
Templi, Samaritani semper impedierint. Quumque vellent et ipsi cum eis aedificare Templum, 
responderunt Judaei : Non licet nobis et vobis aedificare domum Domini (1. Esdr. 4). Denique 
pro summa injuria Pharisaei exprobrabant Domino : Nonne daemonium habes, et Samaritanus 
es ? (Joan. 8:48). Et in parabola de Jerusalem descendentis Jericho, Samaritanus ponitur pro 
signo atque miraculo, quod malus bene fecerit (Luc. 10) : et ad puteum Samaritanae scriptum 
est : Non enim coutuntur Samaritani Judaeis (Joan. 4:9). Videntes ergo Samaritae Dominum 
Jerusalem pergere, id est, ad hostes suos, quod audierant a discipulis ejus, qui ad parandum 
hospitium venerant, Judaeum esse cognoscunt : et quasi Judaeum atque alienum, et eum qui ad 
inimicos pergeret, suscipere noluerunt. Quanquam, et alia nobis subjiciatur intellegentia, quod 
voluntatis Domini fuerit, non suscipi a Samaritis, quia festinabat ire Jerusalem, ibique pati, et 
sanguinem fundere, ne occupatus susceptione Samaritica, et doctrina gentis illius, passionis 
differret diem, ad quam venerat sustinendam. Unde dicit et alio loco : Non veni nisi ad oves 
perditas domus Israel (Matth. 15:24). Et Apostolis praecepit : Civitatem Samaritanorum non 
intrabitis (Ibid. 10:5), volens tollere omnem occasionem persecutionis Judaicae : ne postea 
dicerent, crucifiximus eum, quia se inimicis nostris, et hostibus junxerat. Facies igitur ejus erat 
pergentis Jerusalem. Et idcirco juxta aliam intellegentiam, non receperunt eum Samaritae : quia 
festinabat ingredi Jerusalem. Ut autem eum non reciperent, fuit Dominicae voluntatis. Denique 
Apostoli in Lege versati, in qua tantum justitiam noverant, oculum pro oculo, dentem pro dente, 
ulcisci nituntur injuriam, et imitari Eliam, ad cujus vocem duos pentecontarchos militum ignis 
absumpserat : dicuntque ad Dominum : Vis, dicimus, ut ignis descendat de caelo, et consumat 
eos ? (Luc. 9:51) Pulchre, Vis, inquiunt, dicimus : nam et Elias dixerat : Si homo Dei sum, ignis 
descendat de caelo super vos (4. Reg. 1:10). Ergo ut Apostolorum sermo efficientiam habeat, 
voluntatis est Domini. Nisi enim ille jusserit, frustra dicunt Apostoli, ut ignis descendat super 
eos, et quodammodo verbis aliis hoc loquuntur. Si ad servi Eliae injuriam ignis descendit de caelo, 
et non Samaritas, sed Judaeos consumpsit incendium, quanto magis ad contemptum Filii Dei, in 

impios Samaritas debet flamma saevire ? E regione Dominus, qui non ad judicandum venerat ; 
sed ad salvandum, non in potestate, sed in humilitate, non in Patris gloria, sed in hominis vilitate, 
increpat eos, quod non meminerint doctrinae suae, et bonitatis Evangelicae, in qua dixerat : Qui 
te percusserit in maxillam, praebe ei et alteram (Matth. 5:39) : Et, Diligite inimicos vestros (Luc. 
6:35). 


CAPUT VI. — Alteram de Evangelio Lucae (Cap. 16. v. 1. et sqq.) quaestiunculam proposuisti : quis 
sit villicus iniquitatis, qui Domini voce laudatus est. Cujus quum vellem scire rationem, et de quo 
fonte processerit, revolvi volumen Evangelicum, et inter cetera repperi ; quod 
appropinquantibus Salvatori publicanis, et peccatoribus, ut audirent eum, murmurabant 
Pharisaei et Scribae, dicentes : Quare iste peccatores suscipit, et comedit cum eis ? (Luc. 15:2) 
Qui locutus est eis parabolam centum ovium, et unius perditae, quae inventa pastoris humeris 
reportata est. Et cur esset proposita, statim intulit : Dico vobis, sic erit gaudium in caelo super 
uno peccatore paenitentiam agente, magis quam super nonaginta novem justis, qui non habent 
opus paenitentia. Aliam quoque parabolam decem drachmarum uniusque perditae, et repertae 
quum proposuisset, simili eam fine complevit. Sic dico vobis, gaudium erit coram Angelis Dei 
super uno peccatore paenitentiam agente. Tertiam quoque parabolam proposuit hominis 
habentis duos filios, et dividentis inter eos substantiam. Quumque minor facultatibus perditis, 
egere coepisset, et comedere siliquas, porcorum cibum, reversus ad patrem, susceptus ab eo est. 
Frater quoque invidens senior, patris voce correptus est, quod laetari debuerit, et gaudere, quia 
frater ejus mortuus fuerat, et revixit : perditus erat, et inventus est. Has tres parabolas contra 
Pharisaeos, et Scribas locutus est, qui nolebant recipere paenitentiam peccatorum, et 
Publicanorum salutem. Dicebat autem, inquit, et ad discipulos suos (Ibid. 16:1), haud dubium, 
quin parabolam, sicut prius ad Scribas, et Pharisaeos : qua parabola ad clementiam discipulos 
hortaretur, et aliis diceret verbis : Dimitte, et dimittetur vobis (Luc. 6:7) ; ut in Oratione 
Dominica libera fronte poscatis, Dimitte nobis debita nostra, sicut et nos dimittimus debitoribus 
nostris (Matth. 6:12). Quae est ergo parabola ad clementiam discipulos cohortantis ? Homo 
quidam erat dives, qui habebat villicum (Luc. 16:1) sive dispensatorem, hoc enim olxovopos 
significat. Villicus autem proprie villae gubernator est, unde et a villa villicus nomen accepit. 
OiKOvopoq autem tam pecuniae, quam frugum, et omnium quae dominus possidet, dispensator 
est. Unde, et oiKOvopiKoq Xenophontis pulcherrimus liber est, qui non gubernationem villae, sed 
dispensationem universae domus (Tullio interpretante) significat. Iste igitur dispensator 
accusatus est ad dominum suum, quod dissiparet substantiam ejus. Quo vocato dixit : Quid hoc 
undio de te ? Redde rationem dispensationis tuae, neque enim ultra mea poteris dispensare. 
Quid dixit intra semetipsum : Quid faciam, quia dominus meus aufert a me dispensationem ? 
Fodere non valeo, mendicare erubesco. Scio quid faciam, ut quando sublata mihi fuerit 
dispensatio, suscipiant me in domos suas. Vocavit itaque singulos debitores domini sui, et dixit 
primo: Quantum debes Domino meo ? Qui dixit ei: Centum batos olei. Ait illi: Tolle cautionem 
tuam, et sedens cito, scribe quinquaginta. Deinde ad alium locutus est : Tu autem quantum 
debes? At ille respondit : Centum coros tritici. Dixitque ei : Tolle cautionem tuam, et scribe 
octoginta. Et laudavit Dominus villicum, sive dispensatorem iniquitatis, quod prudenter fecerit : 
quia filii saeculi hujus prudentiores sunt filiis lucis in generatione sua. Et ego dico vobis, facite 
vobis amicos de iniquo mamona : ut quando defeceritis, recipiant vos in aeterna tabernacula. 
Qui fidelis est in parvo, et in multo fidelis est. Qui minimo iniquus est, et in multo iniquus erit. 
Si ergo in iniquo mamona fideles non fuistis, quod verum est, quis credet vobis ? Et si in alieno 
fideles non fuistis, quod vestrum est, quis dabit vobis ? Nemo servus potest duobus Dominis 
servire : aut enim unum habebit odio, et alterum diliget : aut unum audiet, et alterum 

contemnet. Non potestis Deo servire, et mammonae. Audiebant autem haec omnia Pharisaei, 
qui erant avari, et subsannabant illum. Totum parabolae hujus textum posui, ut non nobis 
intellegentiam aliunde quaeramus, et in parabola certas nitamur invenire personas ; sed 
interpretemur eam quasi parabolam, hoc est similitudinem, quae ab eo vocatur quod alteri 
napaPctAAexai, hoc est, assimilatur, et quasi umbra praevium veritatis est. Si ergo dispensator 
iniqui mammonae, Domini voce laudatur, quod de re iniqua sibi justitiam praepararit : et passus 
dispendia Dominus, laudat dispensatoris prudentiam, quod adversus Dominum quidem 
fraudulenter, sed pro se prudenter egerit : quanto magis Christus qui nullum damnum sustinere 
potest, et pronus est ad clementiam, laudabit discipulos suos, si in eos qui credituri [al. crediti] 
sibi sunt, misericordes fuerint ? Denique post parabolam intulit : Et ego vobis dico, facite vobis 
amicos de iniquo mamona. Mamona autem, non Hebraeorum, sed Syrorum lingua, divitiae 
nuncupantur, quod de iniquitate collectae sint. Si ergo iniquitas bene dispensata vertitur in 
justitiam : quanto magis sermo divinus, in quo nulla est iniquitas, qui et Apostolis creditus est, 
si bene fuerit dispensatus, dispensatores suos levabit in caelum ? Quamobrem sequitur : Qui 
fidelis est in minimo, hoc est in carnalibus, et in multis fidelis erit, hoc est in spiritualibus. Qui 
autem in parvo iniquus est, ut non det fratribus ad utendum, quod a Deo pro omnibus est 
creatum ; iste et in spirituali pecunia dividenda iniquus erit ; ut non pro necessitate, sed pro 
personis doctrinam Domini dividat. Si autem, inquit, carnales divitias quae labuntur, non bene 
dispensatis, veras aeternasque divitias doctrinae Dei, quis credet vobis ? Et si in his quae aliena 
sunt (alienum autem est a nobis omne quod saeculi est) infideles fuistis, ea quae vestra sunt, et 
proprie deputata homini, quis vobis credere poterit ? Unde corripit avaritiam, et dicit eum qui 
amat pecuniam. Deum amare non posse. Igitur et Apostolis, si velint amare Deum, pecunias 
esse contemnendas. Unde Scribae et Pharisaei qui erant avari, adversum se dictam intellegentes 
parabolam, subsannabant eum : carnalia, ut certa et praesentia, spiritualibus ac futuris, et quasi 
incertis praeponentes, Theophilus Antiochenae Ecclesiae septimus post Petrum Apostolum 
Episcopus, qui quattuor Evangelistarum in unum opus dicta compingens, ingenii sui nobis 
monumenta dimisit [al. reliquit], haec super hac parabola in suis Commentariis est locutus. 
"Dives qui habebat villicum, sive dispensatorem, Deus omnipotens est, quo nihil est ditius. Hujus 
dispensator est Paulus, qui ad pedes Gamalielis sacras Litteras didicit (Act. 22:3), et Legem Dei 
susceperat dispensandam. Qui quum coepisset credentes in Christo persequi, ligare, occidere, 
et omnem Domini sui dissipare substantiam, correptus a Domino est : Saule, Saule quid me 
persequeris ? Durum est tibi contra stimulum calcitrare (Actor. 9:4,5). Dixitque in corde suo : 
Quid faciam ? Quia qui magister fui, et villicus, cogor esse discipulus et operarius. Fodere non 
valeo. Omnia enim mandata Legis, quae terrae incubabant, cerno destructa : et Legem atque 
Prophetas usque ad Joannem Baptistam esse finitos. Mendicare erubesco, ut qui doctor fueram 
Judaeorum, cogar a gentibus et a discipulo Anania, salutis ac fidei mendicare doctrinam. Faciam 
igitur quod mihi utile esse intellego : ut postquam projectus fuero de villicatione mea, recipiant 
me Christiani in domos suas. Coepitque eos qui prius versabantur in Lege, et sic in Christum 
crediderant, ut arbitrarentur se in Lege justificandos, docere Legem abolitam, Prophetias 
praeterisse, et quae antea pro lucro fuerant, reputari in stercora (Philipp. 3:8). Vocavit itaque 
duos de pluribus debitoribus. Primum, qui debebat centum balos olei, eos videlicet qui fuerant 
ex gentibus congregati, et magna indigebant misericordia Dei ; et de centenario numero (qui 
plenus est atque perfectus) fecit eos scribere quinquagenarium, qui proprie paenitentium est, 
juxta jubilaeum, et illam in Evangelio parabolam, in qua alteri quingenti, alteri quinquaginta 
denarii dimittuntur. Secundum autem vocavit populum Judaeorum, qui tritico mandatorum Dei 
nutritus erat, et debebat ei centenarium numerum, et coegit, ut de centum, octoginta faceret, 
id est crederet in Domini resurrectione, quae octavae diei numero continetur, et de octo 
completur decadibus : ut de sabbato Legis transiret ad primam sabbati. Ob hanc causam a 

Domino praedicatur, quod bene fecerit ; et pro salute sua in Evangelii clementiam de Legis 
austeritate mutatus sit. Quod si quaesieris, quare vocetur villicus iniquitatis, in Lege, quae Dei 
est ; iniquus erat villicus, qui bene quidem offerebat, sed non bene dividebat ; credens in 
Patrem, sed Filium persequens ; habens Deum omnipotentem, sed Spiritum Sanctum negans. 
Prudentior itaque fuit Paulus Apostolus in transgressione Legis filiis quondam lucis, qui in Legis 
observatione versati, Christum qui Dei patris verum lumen est, perdiderunt. Ambrosius 
Mediolanensis Episcopus quid de hoc loco senserit, in Commentariis ejus legere poteris. 
Origenis et Didymi in hanc parabolam explanationem invenire non potui ; et utrum abolita sit 
temporum vetustate, an ipsi non scripserint, incertum habeo. Mihi juxta priorem 
interpretationem hoc videtur, quod de iniquo mamona debeamus nobis amicos facere, non 
quoslibet pauperes ; sed eos qui nos possint recipere in domos suas, et in aeterna tabernacula : 
ut quum eis parva praebuerimus, recipiamus ab illis magna, et dantes aliena, nostra suscipiamus, 
et seminemus in benedictione, ut metamus benedictionem : Qui enim parce seminaverit, parce 
et metet. 


CAPUT VII. — Quo sensu accipiendum sit, quod in Epistola legimus ad Romanos : Vix enim pro 
justo quis moritur. Nam pro bono forsitan quis audeat mori (Rom. 5:7). Duae haereses ex 
occasione hujus testimonii, quod non intellegunt, diverso quidem errore, sed pari impietate 
blasphemant. Marcion enim qui justum Deum, et Creatorem Legis facit, et Prophetarum ; 
bonum autem Evangeliorum, et Apostolorum, cujus vult esse Filium Christum, duos introducit 
deos : alterum justum, et alterum bonum. Et pro justo asserit, vel nullos, vel paucos oppetisse 
mortem. Pro bono autem, id est Christo, innumerabiles Martyres exstitisse. Porro Arius justum 
ad Christum refert, de quo dictum est : Deus judicium tuum regi da, et justitiam tuam filio regis 
(Ps. 71:1): Et ipse de se in Evangelio : Non enim Pater judicat quemquam ; sed omne judicium 
dedit Filio (Joan. 5:22) ; Et, Ego sicut audio, sic judico (Ibid. 30). Bonum autem ad Deum Patrem, 
de quo ipse Filius confitetur : Quid me dicis bonum : Nemo est bonus, nisi unus Deus Pater (Luc. 
18:19). Quumque hucusque blasphemiae suae devios calles potuerit invenire, in consequentibus 
impingit, et corruit. Quomodo enim pro Patre quis audet mori, et pro Filio vix moritur, quum 
propter nomen Christi, tantus Martyrum sanguis effusus sit ? Qui igitur simpliciter hunc exponit 
locum, hoc potest dicere quod in veteri Lege, in qua justitia est, vix pauci inventi sunt, qui suum 
fuderint sanguinem. In novo autem Instrumento, in quo bonitas est atque clementia, 
innumerabiles exstiterunt Martyres. Sed ex eo quod posuit, forsitan quis etiam audeat mori, et 
pendulo gradu sententiam temperavit, inveniri posse nonnullos, qui audeant mori pro Evangelio, 
ostendit non sic accipiendum ; sed ex superioribus, et inferioribus sensum loci hujus debere 
tractari. Dicens enim Paulus se gloriari in tribulationibus : quia tribulatio patientiam operatur ; 
patientia autem probationem ; probatio vero spem ; spes autem non confundit (Rom. 5:4. et 
5), quae ex eo certam habeat promissionem, quia caritas Dei diffusa est in cordibus nostris, per 
Spiritum Sanctum qui datus est nobis (Ibid.) : secundum illud quod Deus dixerat per Prophetam : 
Effundam de spiritu meo super omnem carnem (Joel. 1:28) ; miratur bonitatem Christi, quod 
pro impiis, et infirmis, et peccatoribus mori voluerit, et mori opportuno tempore, de quo ipse 
dicit : Tempore opportuno exaudivi te, et in die salutis auxiliatus sum tui (Isai. 49:8). Et rursum : 
Ecce nunc tempus acceptabile, ecce nunc dies salutis (2. Cor. 6:2). Quando omnes peccaverunt, 
simul inutiles facti sunt, non fuit qui faceret bonum, non fuit usque ad unum (Ps. 13:1). 
Incredibilis ergo bonitas, et clementia inaudita, mori pro impiis, vix enim pro justo aliquem, et 
bono suum sanguinem fundere, metu mortis cuncta terrente. Nam inveniri interdum potest, ut 
aliquis pro re justa, et bona audeat mori. Caritas autem Dei, quam habuit in nobis, hinc maxime 
comprobatur, quod quum adhuc peccatores essemus, Christus pro nobis mortuus est, et sublata 

est de terra vita ejus : Et pro iniquitatibus populi ductus est ad mortem : Et portavit peccata 
nostra, Et tradita est in mortem anima illius, Et, cum iniquis deputatus est (Isai. 53) ; ut nos 
impios, et infirmos, et peccatores, pios et robustos, et justos faceret. Nonnulli ita interpretantur. 
Si ille pro nobis impiis mortuus est, et peccatoribus, quanto magis nos absque dubitatione pro 
justo, et bono Christo debemus occumbere ? Justum autem, et bonum non putemus esse 
diversum, nec aliquam proprie significare personam ; sed absolute justam rem, et bonam, pro 
qua difficulter, sed interdum aliquis inveniri potest, qui suum sanguinem fundat. 


CAPUT VIII. — Quid sibi velit quod ad Romanos scribit Apostolus : Occasione accepta, peccatum 
per mandatum operatum est in me omnem concupiscentiam (Rom. 7:7). Ponamus totum 
testimonium, et singula Christi auxilio disserentes, quid nobis videatur, simpliciter indicemus, 
non praejudicantes tuo sensui, quid velis intellegere, sed nostram sententiam breviter 
explicantes. Quid ergo dicemus ? Lex peccatum est ? Absit ! Sed peccatum non cognovi, nisi 
per Legem. Nam concupiscentiam nesciebam, nisi Lex diceret, non concupisces. Occasione 
autem accepta, peccatum per mandatum operatum est in me omnem concupiscentiam. Sine 
Lege enim peccatum mortuum erat. Ego autem vivebam aliquando sine Lege : sed ubi venit 
mandatum, peccatum revixit. Ego autem mortuus sum, et inventum est mihi mandatum quod 
erat ad vitam, hoc esse ad mortem. Peccatum enim, occasione accepta per mandatum, seduxit 
me, et per illud occidit. Itaque Lex quidem sancta, et mandatum sanctum, et justum, et bonum. 
Quod ergo bonum est, mihi mors est ? Absit ! Sed ut peccatum appareat peccatum, per bonum 
mihi operatum est mortem : ut fiat supra modum peccans peccatum per mandatum. Scimus 
enim, quia Lex spiritalis est : ego autem carnalis sum, venundatus sub peccato. Quod enim 
operor, ignoro [al. non intellego]. Non enim quod volo, hoc ago : sed quod odi, illud facio. Si 
autem quod nolo, hoc facio, consentio legi, quia bona est. Nunc autem jam non ego operor illud, 
sed quod habitat in me, peccatum. Scio enim quod non habitat in me, hoc est in carne mea, 
bonum. Velle enim adjacet mihi, perficere autem bonum, non invenio. Non enim quod volo, 
facio bonum : sed quod nolo, malum, hoc ago. Si autem quod nolo, hoc facio : jam non ego 
operor illud, sed quod habitat in me peccatum. Invenio igitur legem volenti mihi facere bonum : 
quia mihi malum adjacet. Condelector enim legi Dei secundum interiorem hominem. Video 
autem aliam legem in membris mei, repugnantem legi mentis meae, et captivum me ducentem 
in lege peccati, quae est in membris meis. Infelix ego homo, quis me liberabit de corpore mortis 
hujus ? Gratia Deo perJesum Christum Dominum nostrum. Quomodo medicina non est causa 
mortis, si ostendat venena mortifera, licet his mali homines abutantur ad mortem, et vel se 
interficiant, vel insidientur inimicis : sic Lex data est, ut peccatorum venena monstret ; et 
hominem male libertate sua abutentem, qui prius ferebatur improvidus, et per praecipitia 
labebatur, freno Legis retineat, et compositis doceat incedere gressibus, ita ut serviamus in 
novitate spiritus, et non in vetustate litterae, id est, vivamus sub praecepto, qui prius in modum 
brutorum animalium dicebamus; Manducemus et bibamus, crasenim moriemurjl. Cor. 15:32). 
Quod si subintrante Lege (quae docet quid facere, et prohibet quid non facere debeamus) vitio 
nostro et incontinentia feramur contra scita legalia, videtur Lex causa esse peccati : quae dum 
prohibet concupiscentiam, quodammodo eam inflammare cognoscitur. Saecularis apud Graecos 
sententia est : Quicquid licet, minus desideratur. Ergo e contrario quicquid non licet, fomentum 
accipit desiderii. Unde et Tullius de parricidarum suppliciis apud Athenienses Solonem scripsisse 
negat, ne non tam prohibere, quam commonere videretur. Igitur Lex apud contemptores et 
legum praecepta calcantes, videtur esse occasio delictorum : dum prohibendo quod non vult 
fieri, ligat eos vinculis mandatorum ; qui prius absque lege peccantes, non tenebantur 
criminibus. Haec diximus, Legem, quae per Moysen data est, intellegentes. Verum quia in 

consequentibus scriptum est : Lex Dei, et lex carnis atque membrorum, quae pugnat adversus 
legem mentis nostrae, et captivos nos ducit in Lege peccati, simulque quattuor leges contra se 
dimicantes in uno loco scriptas esse cognosco, non abs re arbitror, si requiram quot genera legis 
in Scripturis sanctis esse memorentur. Dicitur Lex, quae per Moysen data est, secundum illud 
quod scriptum est ad Galatas : Quotquot enim ex operibus Legis sunt, sub maledicto sunt. 
Scriptum est enim : Maledictus omnis qui non permanet in omnibus quae scripta sunt in libro 
Legis, ut faciat ea (Gal. 3:10). Et rursum in eadem epistola : Lex propter praevaricationes posita 
est, donec veniret semen cui repromissum est, disposita per Angelos in manu mediatoris (Galat. 
3:19). Et iterum: Itaque Lex paedagogus noster fuit in Christo, ut ex fide justificemur. Postquam 
autem venit fides, nequaquam ultra sub paedagogo sumus. Omnes enim filii Dei estis per fidem, 
quae est in Christo Jesu (Galat. 3:24. et seqq.). Historia quoque quae praecepta non continet, sed 
quid factum sit refert, ab Apostolo Lex appellatur. Dicite mihi, inquit, qui sub Lege vultis esse, 
Legem non legistis ? Scriptum est enim, quia Abraham duos filios habuit, unum de ancilla, et 
alterum de libera. Sed qui ex ancilla, secundum carnem natus est ; qui autem de libera, per 
repromissionem (Ibid. 4:22,23). Sed et Psalmi Lex appellantur : Ut compleretur sermo qui in 
Lege eorum conscriptus est : Quia odio habuerunt me gratis (Ps. 68:5). Isaiae quoque 
Prophetiam, Legem Apostolus vocat (1. Cor. 14:21) : In Lege scriptum est : quoniam in aliis 
linguis, et in aliis labiis loquar populo huic : et nec sic me exaudient, dicit Dominus (Isai. 21). 
Quod juxta Hebraicum et Aquilam in Isaia scriptum repperi. Appellatur etiam Lex, mystica 
Scripturarum intellegentia : Scimus quia Lex spiritualis est (Rom. 7:14). Et extra haec omnia, 
naturalem legem scriptam in cordibus nostris, idem Apostolus docet. Quum enim Gentes, quae 
Legem non habent, naturaliter ea, quae Legis sunt, faciunt : Isti Legem non habentes ipsi sibi 
sunt Lex : qui indicant opus Legis scriptum in cordibus suis, testimonium perhibente illi 
conscientia (Ibid. 2:14 et 15). Ista lex quae in corde scribitur, omnes continet nationes : et nullus 
hominum est, qui hanc legem nesciat. Unde omnis mundus sub peccato, et universi homines 
praevaricatores legis sunt : et idcirco justum judicium Dei est scribentis in corde humani generis : 
Quod tibi fieri nolueris, alteri ne feceris. Quis enim ignoret homicidium, adulterium, furtum, et 
omnem concupiscentiam esse malum, ex eo quod sibi ea nolit fieri ? Si enim mala esse nesciret, 
nequaquam doleret sibi esse illata. Per hanc naturalem legem et Cain cognovit peccatum suum, 
dicens : Major est causa mea, quam ut dimittar. Et Adam et Eva cognoverunt peccatum suum, 
et propterea absconditi sunt sub ligno vitae. Pharao quoque antequam Lex daretur per Moysen, 
stimulatus lege naturae, sua crimina confitetur, et dicit : Dominus justus, ego autem et populus 
meus impii (Exod. 9:27). Hanc legem nescit pueritia, ignorat infantia, et peccans absque 
mandato, non tenetur lege peccati. Maledicit patri et matri, et parentes verberat : et quia 
necdum accepit legem sapientiae, mortuum est in eo peccatum. Quum autem mandatum 
venerit, hoc est, tempus intellegentiae appetentis bona, et vitantis mala : tunc incipit peccatum 
reviviscere, et ille mori, reusque esse peccati. Atque ita fit, ut tempus intellegentiae, quo Dei 
mandata cognoscimus, ut perveniamus ad vitam, operetur in nobis mortem : si agamus 
neglegentius, et occasio sapientiae seducat nos atque supplantet, et ducat ad mortem. Non 
quod intellegentia peccatum sit (Lex enim intellegentiae sancta et justa et bona est) sed per 
intellegentiam peccatorum atque virtutum mihi peccatum nascitur, quod priusquam 
intellegerem, peccatum esse non noveram. Atque ita factum est, ut quod mihi pro bono datum 
est, meo vitio mutetur in malum ; et ut hyperbolice dicam, novoque verbo utar ad explicandum 
sensum meum : peccatum, quod priusquam haberem intellegentiam, absque peccato erat, per 
praevaricationem mandati incipiat mihi esse peccantius peccatum. Prius quaeramus quae sit ista 
concupiscentia, de qua Lex dicit : Non concupisces. Alii putant illud esse mandatum, quod in 
Decalogo scriptum est : Non concupisces rem proximi tui (Deut. 5:21). Nos autem per 
concupiscentiam omnes perturbationes animae significatas putamus, quibus maeremus et 



443 


gaudemus, timemus et concupiscimus. Et hoc Apostolus vas electionis, cujus corpus templum 
erat Spiritus Sancti, et qui dicebat : An experimentum quaeritis ejus qui in me loquitur Christus 
(1. Cor. 13:3) ? Et in alio loco : Christus nos redemit (Galat. 3:13) : Et iterum : Vivo autem jam 
non ego, vivit vero in me Christus (Ibid. 2:20), non de se loquitur, sed de eo, qui vult post peccata 
agere paenitentiam : et sub persona sua, fragilitatem describit condicionis humanae : quae 
duorum hominum, interioris et exterioris pugnantium inter se bella perpetitur. Interior homo 
consentit et scriptae et naturali legi, quod bona sit, et sancta, et justa, et spiritualis. Exterior, 
Ego, inquit, carnalis sum, venundatus sub peccato. Quod enim operor nescio, et non quod volo 
hoc ago, sed quod odi (Rom. 7:14). Si autem exterior facit quod non vult, et operatur quod odit, 
ostendit bonum esse mandatum, et non se operari quod est malum ; sed habitans in sua carne 
peccatum : hoc est vitia corporis, et desideria voluptatis, quae propter posteros et sobolem insita 
est humanis corporibus : et si fines fuerit egressa, vertitur in peccatum. Se unusquisque 
consideret, et accusator sui, tractet incentiva vitiorum : quomodo et in sermone, et in 
cogitatione, et in calore corporis saepe loquatur, et cogitet, et patiatur, quod non vult : nolo 
dicere, faciat, ne sanctos viros videar accusare, de quibus scriptum est : Erat ille homo verus et 
immaculatus, justus Dei cultor, recedens ab omni opere malo (Job 1:1). Et de Zacharia, et 
Elizabeth : Erant justi ambro in conspectu Dei, ambulantes in omnibus mandatis et 
justificationibus Domini absque querela (Luc. 1:6). Et praeceptum est Apostolis : Estote perfecti, 
sicut Pater vester caelestis perfectus est (Matth. 5:46). Nunquam autem hoc Apostolis imperaret, 
nisi sciret hominem posse esse perfectum. Nisi forte hoc dicamus, quod recedens ab omni malo, 
emendationem significet, et de erroribus pueritiae, et de vitiis lascivientis aetatis, transitum ad 
correctionem atque virtutes ; justitiam quoque quae in Zacharia, et Elizabeth praedicatur, foris 
esse ; concupiscentiam vero quae nunc habitare in membris nostris dicitur, versari intrinsecus. 
Sed et Apostolis non pueris praecipitur, verum jam aetatis robustae, ut assumant perfectionem, 
quam et nos confitemur in aetate esse perfecta. Nec haec dicentes, adulamur vitiis ; sed 
auctoritatem sequimur Scripturarum, quod nullus homo sit absque peccato, sed conclusit Deus 
omnes sub peccato ; ut omnium misereatur (Gal. 3:22) : absque eo solo, qui peccatum non fecit, 
nec inventus est dolus in ore ejus (Isai. 53). Unde et per Salomonem dicitur : quod serpentis 
vestigia non inveniantur in petra (Prov. 30). Et ipse de se Dominus : Ecce, inquit, venit princeps 
mundi hujus ; et nihil in me invenit (Joan. 14:30), id est, sui operis, suique vestigii. Ob hanc 
causam jubetur nobis, ne exprobremus homini revertenti a peccatis suis, et ne abominemur 
/Egyptium : quia, et ipsi quondam in /Egypto fuimus ; et de luto ac lateribus Pharaoni civitates 
exstruximus (Deut. 23) ; et quia captivi ducti sumus in Babylonem lege peccati, quod in membris 
nostris morabatur. Quumque videretur extrema desperatio, immo aperta confessio, omnem 
hominem diaboli laqueis irretiri, conversus in se Apostolus, immo homo, sub cujus persona 
Apostolus loquitur, agit gratias Salvatori, quod redemptus sit sanguine ejus, et sordes in 
baptismo deposuerit, et novum Christi assumpserit vestimentum, et mortuo veteri homine, 
natus sit homo novus, qui dicat : Miser ego homo, quis me liberabit de corpore mortis hujus ? 
(Rom. 7:24) Gratias ago Deo per Jesum Christum Dominum nostrum, qui me de corpore mortis 
liberavit. Quod si cui non videtur sub persona sua hoc Apostolus de aliis dicere, exponat, 
quomodo Daniel, quem justum fuisse novimus, quasi de se dicat, quum pro aliis deprecatur : 
Peccavimus, inique fecimus, injuste gessimus, impie egimus, et recessimus, ac declinavimus a 
mandatis, et judiciis tuis, et non audivimus servos tuos Prophetas, qui locuti sunt in nomine tuo 
ad reges nostros, et principes, et patres, et ad omnem populum terrae. Tibi Domine justitia, 
nobis autem confusio (Dan. 3:29. et seqq.). Illud quoque quod in tricesimo primo Psalmo dicitur : 
Peccatum meum cognitum tibi feci, et iniquitatem meam non abscondi. Dixi : Confitebor 
adversum me injustitiam meam Domino, et tu remisisti impietatem peccati mei. Pro hac orabit 
ad te omnis sanctus in tempore opportuno (Ps. 31:5. et seqq.), non David, et justo viro, et (ut 

simpliciter loquar) Prophetae, cujus verba narrantur, sed peccatori congruit. Quumque justus 
sub persona paenitentis talia profudisset, a Deo meretur audire : Intelligere te faciam, et docebo 
te in via hac qua ambulabis : confirmabo super te oculos meos (Ibid. 8). In tricesimo quoque 
septimo Psalmo, cujus titulus est, In commemorationem, ut doceat nos semper peccatorum 
nostrorum memores esse debere, et agere paenitentiam, tale quid legimus : Non est pax essibus 
meis a facie peccatorum meorum. Quoniam iniquitates meae elevatae sunt super caput meum, 
quasi onus grave gravatae sunt super me. Corruptae sunt, et putruerunt cicatrices meae, a facie 
insipientiae meae. Afflictus sum, et curvatus sum usque ad finem (Ps. 37:4. et seqq.). Totus hic 
Apostoli locus, et in superioribus, et in consequentibus, immo omnis Epistola ejus ad Romanos, 
nimiis obscuritatibus involuta est, et si voluero cuncta disserere, nequaquam mihi unus liber, 
sed magna, et multa erunt scribenda volumina. 


CAPUT IX. — Quare Apostolus Paulus in eadem ad Romanos scribit Epistola : Optabam ego ipse 
anathema esse a Christo, pro fratribus meis ac propinquis juxta carnem, qui sunt Israelitae, 
quorum adoptio et gloria, et testamenta, et legislatio, et cultus, et repromissiones : quorum 
patres, et ex quibus est Christus juxta carnem : qui est super omnia Deus benedictus in saecula, 
amen (Rom. 9:3 et seqq.). Revera valida quaestio, quomodo Apostolus qui supra dixerat : Quis 
nos separabit a caritate Christi, tribulatio, an angustia, an persecutio, an fames, an nuditas, an 
periculum, an gladius ? (Ibid. 8:35) Et rursum : Confido autem, quia neque mors, neque vita, 
neque Angeli, neque Principatus, neque praesentia, neque futura, neque fortitudo, neque 
excelsa, neque profundum, neque alia creatura, poterit nos separare a caritate Dei, quam 
habemus in Christo Jesu Domino nostro (Ibid. 38:39), nunc sub jurejurando confirmet, et dicat : 
Veritatem dico in Christo Jesu, non mentior, testimonium mihi perhibente conscientia mea in 
Spiritu Sancto, quoniam tristitia est mihi magna, et continuus dolor cordi meo : Optabam enim 
anathema esse a Christo pro fratribus meis, et propinquis juxta carnem ; et reliqua. Si enim in 
Deum tantae est caritatis, ut nec metu mortis, nec spe vitae, nec persecutione, nec fame, nec 
nuditate, nec periculo, nec gladio, possit separari a caritate ejus ; et si Angeli quoque, et 
Potestates, et vel praesentia, vel futura, et omnes caelorum Fortitudines, et excelsa pariter ac 
profunda, et universa simul creatura ei ingruat, quod nequaquam potest fieri : tamen non 
separetur a caritate Dei, quam habet in Christum Jesum : quae est ista tanta mutatio, immo 
inaudita prudentia, ut pro caritate Christi, nolit habere Christum ? Et ne ei forsitan non 
credamus, jurat, et confirmat in Christo, et conscientiae suae testem invocat Spiritum Sanctum, 
se habere tristitiam, non levem ac fortuitam ; sed magnam et incredibilem, et habere dolorem 
in corde, non qui ad horam pungat et transeat, sed qui jugiter in corde permaneat. Quo tendit 
ista tristitia ? Ad quid proficit incessabilis dolor ? Optat anathema esse a Christo, et perire, ut 
alii salvi fiant. Sed si consideremus Moysis vocem rogantis Deum pro populo Judaeorum, atque 
dicentis : Si dimittis eis peccatum suum, dimitte ; si autem non vis, dele me de libro tuo quem 
scripsisti (Exod. 32:31,32), perspiciemus eundem, et Moysis, et Pauli erga creditum sibi gregem 
affectum. Pastor enim bonus ponit animam suam pro ovibus suis. Mercenarius autem, quum 
viderit lupum venientem, fugit, quia non sunt ejus oves (Joan. 10:11,12). Et hoc ipsum est 
dicere: Optabam anathema esse a Christo ; et dele me de libro tuo quem scripsisti. Qui enim 
delentur de libro viventium, et cum justis non scribuntur, anathema fiunt a Domino. Simulque 
cerne Apostolum quantae caritatis in Christum sit, ut pro illo cupiat mori, et solus perire, 
dummodo omne in illum credat hominum genus. Perire autem, non in perpetuum, sed 
impraesentiarum. Qui enim perdiderit animam suam pro Christo, salvam eam facit (Matth. 
10:39). Unde, et de quadragesimo tertio Psalmo assumit exemplum : Quoniam propter te 
mortificamur tota die, reputati sumus ut oves occisionis (Ps. 43:22). Vult ergo Apostolus perire 

in carne, ut alii salventur in spiritu ; suum sanguinem fundere, ut multorum animae conserventur. 
Quod autem anathema interdum occisionem sonet, multis veteris Instrumenti testimoniis 
probari potest. Et ne levem putemus esse tristitiam, et modicam causam doloris, jungit, et dicit : 
Pro fratribus meis, et propinquis juxta carnem. Quando propinquos appellat, et fratres juxta 
carnem, in spiritu a se ostendit alienos. Quorum est, inquit, adoptio, quae significantius Graece 
dicitur uioBeoia, de quibus quondam Dominus loquebatur : Filius primogenitus meus Israel : Et, 
filios genui, et exaltavi (Isai. 1:2), nunc dicit : Filii alieni mentiti sunt mihi (Ps. 17:46). Et, quorum 
gloria, ut de cunctis gentibus eligerentur in peculiarem populum Dei : Et, quorum testamenta, 
unum in littera, alterum in spiritu : ut qui prius in carne servierant caeremoniis Legis abolitae ; 
postea servirent in spiritu mandatis Evangelii sempiterni. Et legislatio, ad utrumque respondet, 
et novi, et veteris Instrumenti. Et cultus, id est, vera religio. Et repromissiones ; ut quicquid 
repromissum est patribus, compleretur in filiis. Et (quod omnibus majus est) ex quibus Christus 
de Maria genitus virgine. Et ut sciremus quis iste sit Christus, causas doloris sui uno sermone 
comprehendit, qui est super omnia Deus benedictus in saecula, amen. Et iste tantus ac talis, ab 
eis non recipitur, de quorum stirpe generatus est. Et nihilominus laudat judicii veritatem, ne 
sententia Dei in propinquos et fratres suos displicere videatur, et vel austera esse, vel nimia. In 
quibus igitur tanta fuerunt bona, dolet cur nunc tanta mala sint. 


CAPUT X. Quid velit intellegi, quod idem Apostolus scribit ad Colossenses : Nemo vos superet, 
volens in humilitate mentis et religione Angelorum, quae non vidit, ambulans frustra inflatus 
sensu carnis suae, et non tenens caput, ex quo totum corpus per nexus et conjunctiones 
sumministratum et conjunctum crescit in augmentum Dei (Coloss. 2:18,19), et reliqua. Illud 
quod crebro diximus : Et si imperitus sermone, non tamen scientia (2. Cor. 11:6), nequaquam 
Paulum de humilitate, sed de conscientiae veritate dixisse etiam nunc approbamus. Profundos 
enim et reconditos sensus lingua non explicat. Et quum ipse sentiat quid loquatur, in alienas 
aures puro non potest transferre sermone. Quem quum in vernacula lingua habeat 
disertissimum (quippe Hebraeus ex Hebraeis, et eruditus ad pedes Gamalielis, viri in Lege 
doctissimi) seipsum interpretari cupiens, involvitur. Si autem in Graeca lingua hoc ei accidit, 
quam nutritus in Tarso Ciliciae a parva aetate imbiberat, quid de Latinis dicendum est, qui verbum 
de verbo exprimere conantes, obscuriores faciunt ejus sententias : et veluti herbis crescentibus, 
frugum strangulant ubertatem ? Conabimur itaque napa4>paoTiKtbq sensus evolvere, et tricas 
implicati eloquii, suo ordini reddere atque juncturae ; ut simplici stamine verborum fila 
decurrant : puroque subtegmine, Apostolici sermonis textura succrescat. Nemo vos superet, id 
est, nemo adversum vos bravium accipiat : hoc enim Graece dicitur, KaiaPpaPeueiu) quando 
quis in certamine positus, iniquitate agonothetae, vel insidiis magistrorum, PpaPeiov et palmam 
sibi debitam perdit. Multaque sunt verba, quibus juxta morem urbis et provinciae suae 
familiarius Apostolus utitur. E quibus (exempli gratia) pauca ponenda sunt. Mihi autem parum 
est judicari ab humano die (1. Cor. 1.), hoc est, ctno ctv0pu)Tuvr|q rjpepaq : Et, humanum dico 
(Rom. 6), hoc est, dv0pu)Tiivov#957; Aiyu) : Et, ou KaxevctpKrioa rjpaq, hoc est, non gravavi vos 
(2 Cor. 12) : et quod nunc dicitur, pnfieiq upaq KaiaPpaPeueiu) id est, nullus bravium accipiat 
adversum vos. Quibus et aliis multis verbis usque hodie utuntur Cilices. Nec hoc miremur in 
Apostolo, si utatur ejus linguae consuetudine, in qua natus est et nutritus, quum Virgilius, alter 
Homerus apud nos, patriae suae sequens consuetudinem, sceleratum frigus appellet (Georgica 
2). Nemo ergo vos superet ac devincat, 880 volens humilitatem litterae sequi, et Angelorum 
religionem atque culturam ; ut non serviatis spirituali intellegentiae, sed exemplaribus 
futurorum, quae nec ipse vidit, qui vos superare desiderat, sive videt (utrumque enim habetur in 
Graeco) praesertim quum tumens ambulet, et incedat inflatus, mentisque superbiam, gestu 

corporis praeferat, hoc enim significat epPaxeucjov. Frustra autem inflatur et tumet sensu carnis 
suae, carnaliter cuncta intellegens, et traditionum Judaicarum deliramenta perquirens, et non 
tenens caput omnium Scripturarum, illud de quo scriptum est : Caput viri Christus est (1 Cor. 2, 
3; Ephes. 1, et 4 et 5; Coloss. 1). Caput autem ac principium totius corporis, eorumque qui 
credunt, et omnis intellegentiae spiritualis. E quo capite corpus Ecclesiae per suas compages 
atque juncturas, vitalem doctrinae caelestis accipit succum, ut omnia paulatim membra 
vegetentur, et per occultos venarum meatus, fundatur defecatus sanguis ciborum, et 
ministretur atque succrescat, immo teneatur temperantia corporis, ut de fonte capitis, rigati 
artus crescant in perfectionem Dei, et impleatur Salvatoris oratio : Pater volo, ut sicut ego, et tu 
unum sumus ; sic et isti in nobis unum sint (Joan. 17:21) : ut postquam nos Christus tradiderit 
Patri, sit Deus omnia in omnibus (1. Cor. 15:28). Tale quid, et in verbis, et in sensibus, et in 
genere locutionis obscurissime scribit ad Ephesios, Veritatem autem loquentes in caritate, 
crescamus in illo per omnia, qui est caput Christus, ex quo totum corpus compactum et 
connexum per omnem juncturam sumministrationis, secundum operationem in mensuram [al. 
mensura] uniuscujusque membri, augmentum corporis facit in aedificationem sui in caritate 
(Ephes. 4:25,16). Super quo et in Commentariis ejusdem Epistolae plenius diximus. Loquitur 
autem universa contra eos, qui credentes ex Judaeis in Dominum Salvatorem, Judaicas 
caeremonias observare cupiebant. Super qua re et in Actis Apostolorum non (Cap. 15) parva 
quaestio concitata est. Unde et supra Paulus ait, de his qui magistros Legis esse se jactant : 
Nemo vos judicet in cibo et potu (Coloss. 2:16), quasi alia munda sint, alia immunda ; aut in 
parte diei festi, ut alios dies festos putent, alios non festos. Nobis enim qui Christum credimus 
resurgentem, jugis, et aeterna festivitas est. Aut in parte neomeniae, hoc est, Calendarum, et 
mensis novi, quando decrescens luna finitur, et noctis umbris tegitur. Christianorum enim 
lumen aeternum est, et semper Solis justitiae radiis illustratur. Aut in parte sabbatorum, ut non 
faciant servile opus, et onera non portent, quia nos sumus Christi libertate donati, et onera 
peccatorum portare desivimus. Haec, inquit, omnia umbra sunt futurorum ; et imagines 
venturae felicitatis, ut in quibus Judaei haesitant juxta litteram, et tenentur in terra ; nos juxta 
spiritum transeamus ad Christum, qui ad distinctionem umbrarum, nunc corpus appellatur. 
Quomodo enim in corpore veritas, et in corporis umbra mendacium, sic in spirituali intellegentia 
mundus omnis cibus, et potus, et tota festivitas, et perpetuae Calendae, et aeterna requies 
exspectanda est. Quaerimus quid dicere voluerit, in humilitate et religione Angelorum, aut quem 
sensum habeat. E quo Dominus locutus est ad discipulos : Surgite, eamus hinc (Joan. 14:31) : 
Et, Relinquetur vobis domus vestra deserta (Matth. 23:38) : Et, Locus in quo Dominus crucifixus 
est, spiritualiter /Egyptus vocatur et Sodoma (Apoc. 11:8), omnis Judaicarum observationum 
cultura destructa est, et quascumque offerunt victimas, non Deo offerunt, sed Angelis refugis et 
spiritibus immundis. Nec mirum, si hoc post passionem Domini faciant, quum per Amos quoque 
Prophetam dicatur ad eos : Nunquid hostias et victimas obtulistis mihi quadraginta annis in 
deserto domus Israel ; et assumpsistis tabernaculum Moloch, et sidus dei vestri Rempham, 
figuras quas fecistis, ut adoretis eas ? (Amos. 5:25,26) Quod plenius in contione Judaica 
Stephanus Martyr exponens, et revolvens historiam veterem, sic locutus est : Et vitulum 
fecerunt in diebus illis, et obtulerunt hostias idolo, et laetabantur in operibus manuum suarum. 
Conversus autem Deus, tradidit eos, ut colerent militiam caeli : sicut scriptum est in libro 
Prophetarum (Act. 7:41,42). Militia autem caeli, non tantum sol appellatur, et luna, et astra 
rutilantia ; sed et omnis Angelica multitudo, eorumque exercitus, qui Hebraice appellantur 
SABAOTH, id est, virtutum, sive exercituum. Unde et in Evangelio juxta Lucam legimus : Et subito 
facta est cum Angelo multitudo militiae caelestis, laudantium Deum et dicentium : Gloria in 
altissimis Deo et in terra pax hominibus bonae voluntatis (Luc. 2:13,24). Facit enim Deus Angelos 
suos spiritus, et ministros suos ignem urentem (Ps. 103). Et ut sciamus semper eos, qui colebant 

idola, licet in Templo hostias viderentur offerre, non Deo eas obtulisse, sed Angelis, per Ezechiel 
plenius discimus : Dedi eis justificationes non bonas, et praecepta non bona (Ezech. 20:25). Non 
enim sanguinem hircorum, aut taurorum quaerit Deus ; sed sacrificium Deo est spiritus 
contribulatus, cor contritum, et humiliatum Deus non despicit (Ps. 50). Et propterea qui vitulum 
fecerant in Horeb, et coluerant sidus dei Rempham, de quo in Propheta Amos plenius 
disseruimus, adoraverunt figuras, quas ipsi fecerunt : et tradidit eos Deus, ut servirent militiae 
caeli, quae nunc ab Apostolo dicitur religio Angelorum. Pro humilitate in Graeco iom:£ivo4>poouvr| 
legitur, id est, humilitas mentis, sive sensus. Vere enim humilis sensus, et miseranda superstitio, 
Deum credere hircorum atque taurorum sanguine delectari, et nidore thymiamatis, quem saepe 
homines declinamus. Quod autem sequitur : Si mortui estis cum Christo, ab elementis mundi, 
quid adhuc tanquam viventes in mundo decernitis ? Ne tetigeritis, neque gustaveritis, neque 
contrectaveritis : quae sunt omnia in interitum ipso usu, secundum praecepta, et doctrinas 
hominum, quae sunt rationem quidem habentia sapientiae, in superstitione, et humilitate, et ad 
non parcendum corpori ; non in honore aliquo ad saturitatem carnis (Coloss. 2:20 et seqq.), 
hunc nobis habere sensum videtur. Curramus per singula, et obscuritatem sensuum atque 
verborum, Christo reserante, pandamus. Si baptizati estis in Christo, et cum Christo in 
baptismate consepulti, mortui autem ab elementis hujus mundi, pro eo quod est elementis ; cur 
mecum non dicitis, Mihi autem absit gloriari, nisi in cruce Domini nostri Jesu Christi : per quem 
mihi mundus crucifixus est, et ego mundo ? (Galat. 6:4) Nec audistis Dominum dicentem ad 
Patrem : De mundo non sunt : sicut, et ego non sum de mundo, et mundus odit eos, quoniam 
non sunt de mundo ; sicut et ego non sum de mundo (Joan. 17:16, et 15:19). Sed e contrario 
quasi viventes in mundo decernitis, ne tetigeritis corpus hominis mortui, nec vestimentum, nec 
scabellum in quo sederit mulier menstruata : neque gustaveritis carnem suillam, et leporum, et 
sepiarum, et loliginum, murenae, et anguillae, et universorum piscium, qui squamas, et pennulas 
non habent : quae omnia in corruptionem, et interitum sunt ipso usu, et stercore digeruntur ? 
Esca enim ventri, et venter escis, Et, Omne quod intrat per os, non coinquinat hominem ; sed 
ea quae de nobis exeunt (Matth. 15:11; et Mare. 7:15). i Secundum praecepta, inquit, et doctrinas 
hominum ; secundum illud quod Isaias loquitur : Populus hic labiis me honorat, cor autem 
eorum longe est a me (Isa. 29:13). Frustra autem colunt me, docentes doctrinas hominum, et 
praecepta (Matth. 15:8,9). Unde, et Dominus corripit Pharisaeos, dicens : Irritum fecistis 
mandatum Dei, ut traditiones vestras statueretis. Deus enim dixit : Honora patrem, et matrem, 
et qui maledixerit patri vel matri, morte moriatur. Vos autem dicitis, quicumque dixerit patri vel 
matri, munus quodcunque est ex me, tibi proderit : et non honorificabit [al. honorificavitj 
patrem suum aut matrem, et reliqua. Quibus infert, Et irritum fecistis mandatum Dei, propter 
traditiones vestras (Ibid. v. 4:5 et 6). Quantae traditiones Pharisaeorum sint, quas hodie vocant 
SsuxspiboEiq, et quam aniles fabulae, evolvere nequeo. Neque enim libri patitur magnitudo, et 
pleraque tam turpia sunt, ut erubescam dicere. Dicam tamen unum in ignominiam gentis 
inimicae. Praepositos habent synagogis sapientissimos quosque, foedo operi delegatos, ut 
sanguinem virginis, sive menstruatae, mundum, vel immundum, si oculis discernere non 
potuerint, gustu probent [al. praelibent]. Praeterea quia jussum est, ut diebus sabbatorum sedeat 
unusquisque in domo sua, et non egrediatur (Exod. 16:29), neque ambulet de loco in quo 
habitat ; si quando eos juxta litteram ceperimus arctare, ut non jaceant, non ambulent, non 
stent, sed tantum sedeant, si velint praecepta servare, solent respondere, et dicere : Barachibas, 
et Simeon, et Hellel magistri nostri tradiderunt nobis, ut bis mille pedes ambulemus in sabbato, 
et cetera istiusmodi, doctrinas hominum praeferentes doctrinae Dei. Non quod dicamus 
sedendum semper esse in sabbato, et de loco, in quo quis fuerit occupatus penitus non 
recedendum ; sed quod id quod impossibile Legis est, in quo infirmatur per carnem, spirituali 
observatione complendum sit. Sequitur: Quae sunt rationem quidem habentia sapientiae. Hoc 

loco, quidem, conjunctio superflua est : quod in plerisque locis propter imperitiam artis 
Grammaticae apostolum fecisse reperimus. Neque enim sequitur sed, vel alia conjunctio, quae 
solet ei praepositioni, ubi quidem positum fuerit, respondere. Videntur igitur observationes 
Judaicae apud imperitos, et vilem plebeculam, imaginem habere rationis, humanaeque sapientiae. 
Unde, et doctores eorum oo4>oi, hoc est, sapientes vocantur. Et si quando certis diebus 
traditiones suas 885 exponunt, discipulis suis solent dicere, oi. oocftoi Seuxeptboiv id est, 
sapientes docent traditiones. Pro superstitione in Graeco sGcAoBpqoKeia positum est, hoc est, 
falsa religio : et pro humilitate xarceivo4>poouv, quae magis virtutem solet sonare, quam vitium. 
Sed hic xaneivoctipovfjiv, sic est intellegendum, quod humilia sentiant atque terrena. A4>ei5ia 
autem ocbpaxoq, cujus nomen Latinus sermo non explicat, apud nos dicitur, ad non parcendum 
corpori. Non parcunt Judaei corporibus suis in assumptione ciborum, contemnentes interdum 
quae habent, et quaerentes quae non habent. E qua necessitate debilitates interdum, et morbos 
contrahunt. Nec honorant semetipsos, quum omnia munda sint mundis (Tit. 1:15), nihilque 
possit esse pollutum, quod cum gratiarum actione percipitur, et idcirco a Domino sit creatum, 
ut saturitate, et adimpletione carnis, humanos artus vegetet atque sustentet. Elementa autem 
mundi, a quibus, immo quibus mortui sumus, Lex Moysis, et omne vetus Instrumentum 
intellegendum est : quibus quasi elementis, et religionis exordiis Deum discimus. Quomodo 
enim elementa appellantur litterae, per quas syllabas ac verba conjungimus, et ad texendam 
orationem longa meditatione procedimus : ars quoque Musica habet elementa sua, et 
Geometria ab elementis incipit linearum, et Dialectica atque Medicina habent doaycjoydq suas : 
sic elementis veteris Testamenti, ut ad Evangelicam plenitudinem veniat, sancti viri eruditur 
infantia. Unde centesimus decimus octavus Psalmus, et omnes alii qui litteris praenotantur, per 
Ethicam nos ducunt ad Theoricam, et ab elementis occidentis litterae, quae destruitur, transire 
faciunt ad spiritum vivificantem. Qui ergo mundo, et elementis ejus mortui sumus, non 
debemus ea observare, quae mundi sunt, quia in altero inituim, in altero perfectio est. 


CAPUT XI. — Quid sit quod idem Apostolus ad Thessalonicenses scribit : Nisi discessio venerit 
primum, et revelatus fuerit homo peccati (2. Thess. 2:3) et reliqua. In prima ad Thessalonicenses 
Epistola scripserat : De temporibus autem, et momentis, fratres non necesse habetis ut scribam 
vobis : ipsi enim diligenter scitis, quia dies Domini sicut fur in nocte, ita veniet. Quum enim 
dixerint, pax, et securitas : tunc repentinus illis instabit interitus, sicut dolor in utero habentis, 
et non effugient (1. Thess. 5:1. seqq.). Supra enim ad eos scripserat : Hoc vobis dicimus in verbo 
Domini, quia nos qui vivimus, qui residui sumus, in adventu Domini, non praeveniemus eos qui 
dormierunt : quoniam ipse Dominus in jussu, et in voce Archangeli, et in tuba Dei descendet de 
caelo, et mortui qui in Christo sunt, resurgent primi. Deinde nos qui vivimus, qui relinquimur, 
simul rapiemur cum illis in nubibus obviam Christo in aera, et sic semper cum Domino erimus. 
Itaque consolamini invicem in verbis istis (Ibid. 4:14. et seqq.). Quod audientes Macedones, non 
intellexerunt, quos secum viventes, Apostolus vocet, et qui dicantur residui, qui cum illo 
rapiantur in nubibus obviam Domino, sed arbitrati sunt, dum adhuc essent in corpore, et 
antequam gustarent mortem, Christum in sua majestate venturum. Quod Apostolus audiens, 
rogat eos, et adjurat per adventum Domini nostri Jesu Christi, ut non cito moveantur ; neque 
per spiritum, neque per sermonem, neque per Epistolam, tanquam ab eo scriptam, quasi instet 
dies Domini. Duos autem esse adventus Domini Salvatoris, et omnia Prophetarum docent 
volumina, et Evangeliorum fides : quod primum in humilitate venerit, et postea sit venturus in 
gloria, ipso Domino protestante, quae ante consummationem mundi ventura sint, et quomodo 
venturus Antichristus, quando loquitur ad Apostolos, Quum videritis abominationem 
desolationis, quae dicta est a Daniele Propheta, stantem in loco sancto, qui legit, intellegat, tunc 

qui in Judaea sunt, fugiant ad montes, et qui in tecto, non descendant tollere aliquid de domo 
sua (Matth. 24:15. et seqq. an. D 9). Et iterum : Tunc si quis vobis dixerit, ecce hic Christus aut 
illic, nolite credere. Surgent enim Pseudochristi, et Pseudoprophetae, et dubunt signa magna, 
et prodigia, ita ut in errorem inducantur, si fieri potest, etiam electi. Ecce praedixi vobis. Si ergo 
dixerint vobis, ecce in deserto est, nolite exire, ecce in penetralibus, nolite credere. Sicut enim 
fulgur exit ab Oriente, et paret usque in Occidentem, ita erit et adventus Filii hominis. Ac deinde : 
Tunc apparebit signum Filii hominis in caelo, et videbunt Filium hominis venientem in nubibus 
caeli cum virtute multa, et majestate. Et mittet Angelos suos cum tuba et voce magna, et 
congregabunt electos ejus a quattuor ventis a summo caelorum usque ad terminos eorum (Ibid. 
23. et seqq.). Rursumque de Antichristo loquitur ad Judaeos : Ego veni in nomine Patris mei, et 
non credidistis mihi. Si alius venerit in nomine suo, illum suscipietis (Joan. 7:43). Igitur 
Thessalonicensium animos, vel occasio non intellectae Epistolae, vel ficta revelatio, quae per 
somnium deceperat dormientes, vel aliquorum conjectura, Isaiae, et Danielis, Evangeliorumque 
verba de Antichristo praenuntiantia, in illud tempus interpretantium moverat, atque turbaverat : 
ut in majestate sua tunc Christum sperarent esse venturum. Cui errori medetur Apostolus, et 
exponit quae ante adventum Christi debeant praestolari ; ut quum illa facta viderint : tunc sciant 
Antichristum, id est, hominem peccati, et filium perditionis, qui adversatur, et extollitur supra 
omne quod dicitur Deus, aut quod colitur ; ita ut in Templo Dei sedeat, esse venturum. Nisi, 
inquit, venerit discessio primum, quod dicitur anooiaoia, ut omnes gentes quae Romano 
imperio subjacent, recedant ab eis, et revelatus fuerit, id est, ostensus, quem omnia 
Prophetarum verba praenuntiant, homo peccati, in quo fons omnium peccatorum est ; et filius 
perditionis, id est, diaboli ; ipse est enim universorum perditio, qui adversatur Christo, et ideo 
vocatur Antichristus : et extollitur supra omne quod dicitur Deus, ut cunctarum gentium deos, 
sive probatam omnem, et veram religionem suo calcet pede : et in Templo Dei, vel Jerosolymis 
(ut quidam putant) vel in Ecclesia [ut verius arbitramur] sederit, ostendens se tanquam ipse sit 
Christus, et Filius Dei. Nisi, inquit, fuerit Romanum imperium ante desolatum, et Antichristus 
praecesserit) Christus non veniet : qui ideo ita venturus est, ut Antichristum destruat. 
Meministis, ait, quod haec ipsa, quae nunc scribo per Epistolam, quum apud vos essem, praesenti 
sermone narrabam : et dicebam vobis, Christum non esse venturum, nisi praecessisset 
Antichristus. Et nunc quid detineat, scitis : ut reveletur in suo tempore : hoc est, quae causa sit, 
ut Antichristus in praesentiarum non veniat, optime nostis. Nec vult aperte dicere Romanum 
imperium destruendum, quod ipsi qui imperant, aeternum putant. Unde secundum 
Apocalypsim Joannis, in fronte purpuratae meretricis, scriptum est nomen blasphemiae, id est, 
Romae aeternae. Si enim aperte audacterque dixisset, non veniet Antichristus, nisi prius 
Romanum deleatur imperium, justa causa persecutionis in orientem tunc Ecclesiam consurgere 
videbatur. Quodque sequitur : Jam enim mysterium operatur iniquitatis, tantum ut qui tenet 
nunc, teneat, donec de medio fiat, et tunc revelabitur ille iniquus, hunc habet sensum : Multis 
malis atque peccatis, quibus Nero impurissimus Caesarum mundum premit, Antichristi parturitur 
adventus, et quod ille operaturus est postea, in isto ex parte completur, tantum ut Romanum 
imperium, quod nunc universas gentes tenet, recedat, et de medio fiat, et tunc Antichristus 
veniet, fons iniquitatis, quem Dominus Jesus interficiet spiritu oris sui ; divina videlicet potestate, 
et suae majestatis imperio, cujus jussisse, fecisse est ; non in exercitus multitudine, non in robore 
militum, non in Angelorum auxilio : sed statim ut ille advenerit, interficietur Antichristus. Et 
quomodo tenebrae solis fugantur adventu : sic illustratione adventus sui, eum Dominus destruet 
atque delebit. Cujus opera, Satanae sunt opera. Et sicut in Christo plenitudo divinitatis fuit 
corporaliter (Coloss. 2:9), ita et in Antichristo omnes erunt fortitudines, et signa, et prodigia, sed 
universa mendacia. Quomodo enim signis Dei, quae operabatur per Moysen, Magi suis restitere 
mendaciis, et virga Moysi devoravit virgas eorum (Exod. 7) : Ita mendacium Antichristi Christi 

veritas devorabit. Seducentur autem ejus mendacio qui [al. quia] perditioni sunt praeparati. Et 
quia tacita quaestio poterat commoveri, cur enim concessit Deus omnem eum habere virtutem, 
signa atque prodigia, per quae seducantur, si fieri potest, etiam electi Dei ; solutione praevenit 
quaestionem, et quod opponi poterat, antequam opponatur, absolvit. Faciet, inquit, haec omnia 
non sua virtute, sed concessione Dei, propter Judaeos, ut qui noluerunt caritatem recipere 
veritatis, hoc est, Spiritum Dei per Christum, quia caritas Dei diffusa est in corda credentium 
(Rom. 5:5) : Et ipse dicit : Ego sum veritas (Joan. 14:6) : de quo in Psalmis scriptum est : Veritas 
de terra orta est (Ps. 84:12). Qui ergo caritatem, et veritatem non receperunt, ut Salvatore 
suscepto, salvi fierent, mittet illis Deus non operatorem, sed ipsam operationem, id est, fontem 
erroris ut credant mendacio. Quia mendax est ipse, et pater ejus. Et siquidem Antichristus de 
virgine natus esset, et primus venisset in mundum, poterant Judaei habere excusationem, et 
dicere, quod putaverint veritatem, et idcirco mendacium pro veritate susceperint. Nunc autem 
ideo judicandi sunt, immo procul dubio condemnandi : quia Christi veritate contempta, postea 
mendacium, id est, Antichristum suscepturi sunt. 


{ 122 } 

Epistola CXXII 


(alias 46; scripta circa an. 408) 


Ad Rusticum de Paenitentia 


RUSTICUM, quod promissam cum uxore Artemia continentiam fregerat, ad paenitentiam, et ut 
sancta invisat, conjugis exemplo, loca, hortatur. 

122:1 Quod ignotus ad ignotum audeo scribere, sanctae ancillae Christi Hedibiae, et filiae meae, 
conjugis tuae, Artemiae, immo sororis ex conjuge atque conservae, fecit deprecatio. Quae 
nequaquam propria salute contenta, tuam et ante quaesivit in patria et nunc in sanctis Locis 
quaerit ; imitari cupiens Andreae et Philippi Apostolorum benevolentiam : quorum uterque 
inventus a Christo, fratrem Simonem, et amicum Nathanael invenire desiderat ; ut alter eorum 
mereatur audire : Tu es Simon filius Joannis, tu vocaberis Cephas, quod interpretatur, Petrus. 
Alter donum Dei (hoc enim lingua nostra sonat Nathanael) Christi ad se loquentis testimonio 
sublevetur, Ecce vere Israelita, in quo dolus non est (Joan. 1). Optaverat quondam et Lot cum 
filiabus salvare conjugem suam, et de incendio Sodomae et Gomorrae paene semiustus erumpens, 
educere eam, quae pristinis vitiis tenebatur astricta : sed ea desperatione trepida, respiciensque 
post tergum, aeterno infidelitatis titulo condemnatur. Et ardens fides pro una muliere perdita, 
totam Segor liberat civitatem. Denique postquam Sodomiticas valles ac tenebras derelinquens, 
ad montana conscendit, ortus est ei Sol in Segor, quae interpretatur parvula : ut parva fides Lot, 
quia majora non poterat, saltem minora servaret. Neque enim Gomorrae quondam et erroris 
habitator, statim ad meridiem poterat pervenire, in qua Abraham amicus Domini cum Angelis 
suscepit Deum. Et Joseph fratres pascit in /Egypto, sponsusque audit a sponsa : Ubi cubas? Ubi 
pascis in meridie ? (Cant. 1:6) Samuel quondam plangebat Saulem (1. Reg. 15), quia superbiae 
vulnera paenitentiae medicamine non curabat. Et Paulus lugebat Corinthios, qui fornicationis 

maculas lacrimis delere nolebant (1. Cor. 5 2; et 2. Cor. 2:1). Unde et Ezechiel librum devorat 
scriptum intus et foris, carmine, et planctu, et vae (Ezech. 2:9. et 3:1). Carmine, super laude 
justorum : planctu, super paenitentibus, vae, super his de quibus scriptum est : Quum venerit 
impius in profundum malorum, contemnit (Prov. 18:3). Quos ostendit Isaias, dicens : Vocavit 
Dominus sabaoth in die illa ad fletum et planctum et decalvationem et accinctionem ciliciorum : 
ipsi autem fecerunt laetitiam et exsultationem, mactantes vitulos, et occidentes oves, ut 
comederent carnes dicentes : Manducemus, et bibamus, cras enim moriemur (Isai. 22:12,13). 
De quibus et Ezechiel loquitur : Et tu fili hominis dic domui Israel, sic locuti estis, dicentes : 
Errores nostri et iniquitates nostrae super nos erunt, et in ipsis contabescimus : et quomodo 
salvi esse poterimus ? Dic eis : Vivo ego, dicit Dominus : Nolo mortem impii, sed ut convertatur 
a via sua. Et iterum : Revertimini recedentes a via vestra : quare moriemini domus Israel ? 
(Ezech. 33:11) Nihil ita offendit Deum, quam desperatione meliorum haerere pejoribus [al. 
prioribus]: licet et ipsa desperatio incredulitatis indicium sit. Qui enim desperat salutem, non 
putat futurum esse judicium. Quod si metueret, utique bonis operibus se judici praepararet. 
Audiamus per Jeremiam loquentem Deum : Converte pedem tuum a via aspera, et guttur tuum 
a siti (Jerem. 2:25). Et iterum : Nunquid qui cadit, non resurget : aut qui aversus est, non 
revertetur? Et per Isaiam : Quando conversus ingemueris, tunc salvus eris, et scies ubi fueris 
(Isa. 30 et 15). Scire non possumus aegrotationis mala, nisi quum fuerit sanitas consecuta. Et 
quantum boni virtus habeat, vitia demonstrant : clariusque fit lumen, comparatione 
tenebrarum. Ezechiel quoque eisdem verbis, quia eodem et spiritu : Convertimini, inquit, et 
redite ab iniquitatibus vestris, domus Israel ; et non erunt vobis in tormentum impietates. 
Projicite omnes impietates vestras, quibus impie egistis adversum me, et facite vobis cor novum 
et spiritum novum. Et quare moriemini domus Israel ? Nolo enim mortem peccatoris, dicit 
Dominus (Ezech. 18:30-32 et 33:11). Unde et in consequentibus loquitur : Vivo ego, dicit 
Dominus. Nolo mortem peccatoris, nisi ut revertatur a via sua, et vivat ; ne [al. nec] mens 
incredula de bonorum repromissione desperet, et semel perditioni animus destinatus, non 
adhibeat vulneri curationem, quod nequaquam existimat posse curari. Idcirco jurare se dicit, ut 
si non credimus promittenti Deo, credamus saltem pro nostra salute juranti. Quam ob causam 
justus precatur, et dicit : Converte nos Deus salutaris noster, et averte furorem tuum a nobis 
(Ps. 84:4). Et iterum : Domine, in voluntate tua praestitisti decori meo fortitudinem. Avertisti 
faciem tuam a me, et factus sum conturbatus (Ps. 29:8). Postquam enim foeditatem delictorum 
meorum virtutum decore mutavi, infirmitatem meam tua gratia roborasti. Ecce audio 
pollicentem : Persequar inimicos meos, et comprehendam illos, et non convertar [al. revertar], 
donec deficiant (Ps. 17:38) : ut qui te ante fugiebam, et inimicus eram, tua comprehendar manu. 
Ne cesses a persequendo, donec deficiam a via mea pessima, et revertar ad virum meum 
pristinum ; qui mihi dabit linteamina mea, et oleum, et similam, et cibabit me pinguissimis cibis. 
Qui idcirco obsepsit atque praeclusit vias meas pessimas, ut eam invenirem viam, quae dicit in 
Evangelio : Ego sum via, veritas, et vita (Joan. 14:6). Audi Prophetam loquentem : Qui seminant 
in lacrimis, in gaudio metent. Euntes ibant et flebant, portantes semina sua. Venientes autem 
venient in exsultatione, portantes manipulos suos (Ps. 125:6,7). Et loquere cum eo : Lavabo per 
singulas noctes lectum meum, in lacrimis meis stratum meum rigabo (Ps. 6:7). Et iterum : Sicut 
desiderat cervus ad fontes aquarum, ita desiderat anima mea ad te Deus. Sitivit anima mea ad 
te Deum fontem vivum, quando veniam et apparebo ante faciem Dei ? Factae sunt mihi lacrimae 
meae panes per diem et noctem (Ps. 41:1. et seqq). Et in alio loco : Deus Deus meus, ad te de 
luce vigilo. Sitivit anima mea ad te, quam multipliciter tibi caro mea. In terra deserta et invia et 
inaquosa, sic in sancto apparui tibi (Ps. 62:2 et 3). Quanquam enim sitierit te anima mea, tamen 
multo te plus carnis meae labore quaesivi, et tibi sancto apparere non potui ; nisi prius in terra 
deserta a vitiis, et invia adversariis potestatibus, et absque humore et rhenmate ullius libidinis 

commorarer. Flevit et Dominus super civitatem Jerusalem, quia non egissent paenitentiam (Luc. 
19:41) : et Petrus trinam negationem amaritudine abluit lacrimarum (Matth. 26:75), 
implevitque illud Propheticum Exitus aquarum deduxerunt oculi mei (Ps. 118:136). Plangit et 
Jeremias populum paenitentiam non agentem, dicens : Quis dabit capiti meo aquam, et oculis 
meis fontem lacrimarum, et plorabo populum istum per diem et noctem ? (Jerem. 9:1) Cur 
autem plangat et defleat, sequenti sermone demonstrat : Nolite flere mortuum, neque 
plangatis eum. Flete planctu qui egreditur, quia non revertetur ultra. Nequaquam igitur Gentilis 
plangendus est, atque Judaeus, qui in Ecclesia non fuerunt, et semel mortui sunt, de quibus 
Salvator dicit : Dimitte mortuos sepelire mortuos suos (Matth. 8) ; sed eos plange, qui per 
scelera atque peccata egrediuntur de Ecclesia, et nolunt ultra reverti ad eam, damnatione 
vitiorum. Unde et ad viros Ecclesiasticos, qui muri et turres Ecclesiae nuncupantur, loquitur 
sermo Propheticus, dicens : Muri Sion, proferte lacrimas (Thren. 2:18) : implentes illud Apostoli : 
Gaudere cum gaudentibus, flere cum flentibus (Rom. 12:25) ; ut dura corda peccantium vestris 
lacrimis provocetis ad fletum, ne perseverantes in malitia, audiant : Ego plantavi te vineam 
frugiferam, omne semen verum : quomodo versa es in amaritudinem vitis alienae ? (Jerem. 2:21) 
Et iterum : Ligno dixerunt, pater meus es tu ; et lapidi, tu genuisti me ; et verterunt ad me 
dorsa, et non facies suas (Ibidem 27). Et est sensus : Noluerunt ad me converti, ut agerent 
paenitentiam ; sed per cordis duritiam in injuriam meam sua terga verterunt. Quamobrem et 
Dominus loquitur ad Jeremiam, Vidisti quae fecerunt mihi, habitatio Israel ? Abierunt super 
omnem montem excelsum, et subter omne lignum frondosum, et fornicati sunt ibi ; et dixi 
postquam fornicata est et fecit haec omnia : ad me revertere ; et non est reversa (Jerem. 3; Isai. 
57). 

122:2 O clementia Dei ! o nostra duritia I dum et post tanta scelera nos provocat ad salutem. 
Et ne sic quidem volumus ad meliora converti : Si reliquerit, inquit, uxor virum suum, et alii 
nupserit, et voluerit postea reverti ad eum : nunquid suscipiet eam, et non detestabitur [Jerem. 
2:1] ? Pro quo scriptum est juxta Hebraicam Veritatem, quod in Graecis et Latinis codicibus non 
habetur : Et tu reliquisti me, tamen convertere, et suscipiam te, dicit Dominus. Isaias quoque 
in eundem sensum eisdem paene loquitur sermonibus : Convertimini qui profundum consilium 
cogitatis, et iniquum, filii Israel : revertere ad me, et redimam te. Ego Deus et non est alius 
praeter me, justus et salvator non est absque me. Revertimini ad me, et salvi eritis, qui estis in 
extremis terrae. Recordamini horum, et ingemiscite et agite paenitentiam qui erratis. 
Convertimini corde, et mementote priorum a saeculo : quoniam ego sum Deus, et non est alius 
absque me (Isai. 21 et 31. et 45). Scribit et Joel : Convertimini ad me ex toto corde vestro, in 
jejunio, et lacrimis, et planctu : scindite corda vestra, et non vestimenta vestra. Misericors enim 
et miserator est Dominus, et agens paenitentiam super malitiis (Joel. 2). Quantae autem sit 
misericordiae, et quam (ut ita loquar) nimiae ineffabilisque clementiae, Osee Propheta nos doceat, 
per quem loquitur Deus : Quid tibi faciam Ephraim ? Quomodo te protegam Israel ? Quid tibi 
inquam faciam ? Sicut Adama ponam te, et sicut Seboim. Conversum est cor meum in me, et 
conturbata est paenitudo mea. Nequaquam faciam secundum iram furoris mei (Osee 6). Unde 
et David loquitur in Psalmo : Non est in morte qui memor sit tui : in inferno autem quis 
confitebitur tibi ? (Ps. 6) Et in alio loco : Peccatum meum notum feci, et iniquitatem meam non 
abscondi. Dixi, pronuntiabo contra me iniquitatem meam Domino, et tu dimisisti impietatem 
cordis [al. peccati] mei. Pro hac orabit ad te omnis Sanctus in tempore opportuno. Verumtamen 
in diluvio aquarum multarum ad eum non approximabunt (Ps. 31). 

122:3 Vide quanta magnitudo sit fletuum, ut aquarum diluvio comparetur. Quos qui habuerit, 
et dixerit cum Jeremia : Non sileat pupilla oculi mei (Thren. 2), statim in illo complebitur, 
Misericordia et veritas obviaverunt sibi ; justitia et pax osculatae sunt [Psal. 48]: ut si te justitia 

et veritas terruerint, misericordia et pax provocent ad salutem. Totam paenitentiam peccatoris 
ostendit Psalmus quinquagesimus, quando ingressus est David ad Bethsabee uxorem Uriae Ethaei, 
et a Nathan prophetante correptus, respondit : Peccavi. Statimque meruit audire : Et Dominus 
abs te abstulit peccatum (2. Reg. 11). Adulterio enim junxerat homicidium, et tamen conversus 
ad lacrimas : Miserere, ait, mei Deus, secundum magnam misericordiam tuam : et secundum 
multitudinem miserationum tuarum, dele iniquitatem meam (Ps. 50). MAGNUM enim 
peccatum, magna indigebat misericordia. Unde jungit et dicit : Multum lava me ab iniquitate 
mea, et a peccato meo munda me. Quoniam iniquitatem meam ego agnosco, et delictum meum 
contra me est semper. Tibi soli peccavi (rex enim eram, alium non timebam [al. erat et timebat]) 
et malum coram te feci, ut justificeris in sermonibus tuis, et vincas, quum judicaris. Conclusit 
enim Deus omnia sub peccato, ut omnibus misereatur (Rom. 11:32). Tantumque profecit, ut 
dudum peccator et paenitens transierit in magistrum, et dicat : Docebo iniquos vias tuas, et impii 
ad te convertentur (Ps. 50). Confessio enim et pulchritudo coram eo, ut qui sua confessus fuerit 
peccata, et dixerit : Putruerunt et corruptae sunt cicatrices meae a facie insipientiae meae (Ps. 
37:6), foeditatem vulnerum in sanitatis decorem commutet. Qui enim abscondit iniquitatem 
suam, non prosperabitur (Prov. 28). Achab, rex impiissimus, vineam Nabuthae cruore possedit 
(3. Reg. 21) : et cum Jezabel non tam conjugio sibi, quam crudelitate conjuncta, Eliae 
increpatione corripitur : Haec dicit Dominus : Occidisti, et possedisti. Et iterum : In loco in quo 
linxerunt canes sanguinem Nabuthae, ibi lingent sanguinem tuum : et Jezabel canes comedent 
ante muros Jezrael. Quod quum audisset Achab, scidit vestimenta sua, et posuit saccum super 
carnem suam, jejunavitque et dormivit in cilicio. Factusque est sermo Domini ad Eliam, dicens : 
Quoniam reveritus est Achab faciem meam, non inducam malum in diebus ejus. Unum scelus 
Achab et Jezabel, tamen converso ad paenitentiam Achab, poena differtur in posteros ; et Jezabel 
in scelere perseverans, praesenti judicio condemnatur. Loquitur et Dominus in Evangelio : Viri 
Ninivitae surgent in judicium cum generatione hac, et condemnabunt eam, quia egerunt 
paenitentiam in praedicatione Jonae (Matth. 12) : Et iterum : Non enim veni vocare justos, sed 
peccatores ad paenitentiam (Ibid. 9:13). Drachma perit, et tamen invenitur in stercore (Luc. 5). 
Nonaginta novem oves relinquuntur in solitudine, et una ovis quae aberraverat, pastoris humeris 
reportatur (Ibid. 15). Unde et laetitia Angelorum est super uno peccatore agente paenitentiam. 
Quanta felicitas ut de salute nostra exsultent caelestia ? De quibus dicitur : Paenitentiam agite, 
appropinquavit enim regnum caelorum. Nullum in medio spatium. Mors et vita sibi contraria 
sunt, et tamen paenitentia copulantur. Luxuriosus filius totam prodegerat substantiam : et 
procul a patre vix porcorum cibis inediam sustentabat. Revertitur ad parentem, immolatur ei 
vitulus saginatus : stolam accipit et annulum (Luc. 15), ut Christi recipiat vestimentum, quod 
dudum polluerat, et audire mereatur : Candida sint semper vestimenta tua (Eccl. 9) ; 
receptoque signaculo Dei, proclamet ad Dominum : Pater, peccavi in caelum, et coram te ; et 
reconciliatus osculo, dicat ad eum : Signatum est super nos lumen vultus tui Domine (Ps. 4). 
Justitia justi non liberabit eum in quacumque die peccaverit : et iniquitas iniqui non nocebit ei, 
quacumque die conversus fuerit [Ezech. 33:2]. Unumquemque judicat Deus sicut invenerit. Nec 
praeterita considerat, sed praesentia : si tamen vetera crimina, novella conversione mutentur. 
Septies cadit justus, et resurgit (Prov. 24). Si cadit, quomodo justus, si justus quomodo cadit ? 
Sed justi vocabulum non amittit, qui per paenitentiam semper resurgit. Et non solum septies, 
sed septuagies septies delinquenti, si convertatur ad paenitentiam, peccata donantur (Matth. 
18). Cui plus dimittitur, plus diligit. Meretrix lacrimis pedes Salvatoris lavat, et crine detergit : 
et in typum Ecclesiae de gentibus congregatae meretur audire : Dimittuntur tibi peccata tua (Luc. 
7). Pharisaei justitia perit superbia : et publicani humilitas confessione salvatur (Luc. 28). Per 
Jeremiam contestatur Deus : Ad summam loquar contra gentem et regnum, ut eradicem et 
destruam, et disperdam illud. Si paenitentiam egerit gens illa a malo suo, quod locutus sum 

adversum eam : agam et ego paenitentiam super malo, quod cogitavi ut facerem ei. Et ad 
summam loquar super gentem et regnum, ut aedificem, et ut plantem illud. Si fecerit malum in 
conspectu meo, ut non audiat vocem meam : paenitentiam agam super bono, quod locutus sum 
ut facerem ei. Statimque infert : Ecce ego fingo contra vos malum, et cogito contra vos 
cogitationem. Revertatur unusquisque a via sua mala, et dirigite vias vestras et studia vestra. 
Qui dixerunt : Desperavimus ; post cogitationes enim nostras ibimus, et unusquisque post 
pravitatem cordis sui malum faciemus (Jerem. 18). Simeon justus in Evangelio loquitur : Ecce 
hic positus est in ruinam, et in resurrectionem multorum (Luc. 2), in ruinam videlicet peccatorum, 
et in resurrectionem eorum, qui agunt paenitentiam. Apostolus scribit ad Corinthios : Auditur 
inter vos fornicatio, et talis fornicatio, qualis ne inter gentes quidem, ita ut uxorem patris aliquis 
habeat. Et vos inflati estis, et non magis luctum habuistis, ut tollatur de medio vestrum, qui hoc 
opus fecit (1. Cor. 5). Et in secunda ad eosdem Epistola, Ne abundantiori tristitia pereat, qui 
ejusmodi est (2. Cor. 2), revocat eum, et obsecrat, ut confirment super illum caritatem ; ut qui 
incestu perierat, paenitentia conservetur. Nullus quidem mundus est a peccato : nec si unius 
quidem dici fuerit vita ejus [Job. 15 et 25]; numerabiles autem anni vitae illius. Astra quoque 
ipsa non sunt munda in conspectu ejus : et adversum angelos suos perversum quid excogitavit 
(Job. 4:18). Si in caelo peccatum, quanto magis in terra ? Si delictum in his qui carent tentatione 
corporea : quanto magis in nobis, qui fragili carne circumdamur, et cum Apostolo dicimus : 
Miser ego, homo, quis me liberabit de corpore mortis hujus ? (Rom. 7) Non enim habitat in 
carne nostra bonum, nec agimus quod volumus, sed quod nolumus, ut aliud anima desideret, 
aliud caro facere cogatur. Quod si quidam justi appellantur in Scripturis, et non solum justi, sed 
justi in conspectu Dei, juxta illam justitiam appellantur justi, juxta quam supra dictum est : 
Septies cadit justus, et resurgit (Prov. 24). Et juxta quod iniquitas iniqui non nocebit ei in 
quacumque die conversus fuerit [Ezech. 33:12]. Denique et Zacharias pater Joannis, qui scribitur 
justus, peccavit in eo quod non credidit, et statim silentio condemnatur (Luc. 1). Et Job, qui 
justus et immaculatus, ac sine querela in principio voluminis sui scribitur, postea et Dei sermone, 
et confessione sui peccator arguitur. Si Abraham, Isaac et Jacob. Prophetae quoque et Apostoli 
nequaquam caruere peccato : si purissimum triticum habuit mixtas paleas ; quid de nobis dici 
potest, de quibus scriptum illud est : Quid paleis ad frumentum, dicit Dominus ? (Jerem. 23) Et 
tamen paleae futuro reservantur incendio, et zizania hoc tempore mixta sunt segetibus 
frumentorum, donec veniat qui habet ventilabrum in manu sua, et purgaverit aream, ut 
congreget triticum in horrea, et quisquilias gehennae igni comburat. 

122:4 Haec omnia quasi per pulcherrima Scripturarum prata discurrens, in unum locum volui 
congregare, et de speciosissimis floribus coronam tibi texere paenitentiae, quam imponas capiti 
tuo : et assumas pennas columbae, et voles, et requiescas (Ps. 54), et clementissimo reconcilieris 
Patri. Narravit mihi uxor quondam tua, nunc soror atque conserva, quod juxta praeceptum 
Apostoli ex consensu abstinueritis vos ab opere nuptiarum, ut vacaretis orationi ; tuaque rursum 
vestigia, quasi in salo posita fluctuasse, immo (ut apertius loquar) esse prolapsa. Illam autem 
audisse a Domino cum Moyse, Tu vero hic sta mecum (Exod. 33) ; et dixisse de Domino : Statuit 
supra petram pedes meos (Ps. 49). Tuam, domum, quae fundamenta fidei solida non habebat, 
postea diaboli turbine concidisse. Porro illius perstare in Domino, et suum tibi hospitium non 
negare ; ut cui prius conjunctus fueras corpore, nunc spiritu copuleris. Qui enim adhaeret 
Domino, unus spiritus est cum eo (1. Cor. 6). Quumque vos rabies barbarorum, et imminens 
captivitas separaret, sub jusjurandi testificatione pollicitum [al. pollicitus es], ut ad sancta 
transeuntem loca, vel statim, vel postea sequereris, et servares animam tuam, quam visus fueras 
neglegentia perdidisse. Redde igitur quod praesente Deo spopondisti. Incerta est vita 
mortalium : ne ante rapiaris, quam tuam impleas sponsionem, imitare eam, quam docere 

debueras. Proh pudor, fragilior sexus vincit saeculum, et robustior superatur a saeculo. Tanti 
dux femina facti est (ex Virgil.) : et non sequeris eam, in cujus salute candidatus es fidei ? Quod 
si te rei familiaris tenent reliquiae, ut scilicet et mortes amicorum et civium videas, et ruinas 
urbium atque villarum, saltem inter captivitatis mala, et feroces hostium vultus, et provinciae 
tuae infinita naufragia, teneto tabulam paenitentiae : et memento conservae tuae, quae tuam 
cottidie suspirat, nec desperat salutem. Tu vagaris in patria, immo non patria, quia patriam 
perdidisti : ista pro te in locis venerabilibus Resurrectionis et Crucis, et Incunabulorum Domini 
Salvatoris, in quibus parvulus vagiit, tui nominis recordatur, teque ad se orationibus trahit : ut 
si non tuo merito, saltem hujus salveris fide. Jacebat quondam Paralyticus in lectulo, et sic erat 
cunctis artubus dissolutus, ut nec pedes ad ingrediendum, nec manus movere posset ad 
precandum : et tamen profertur ab aliis, et restituitur pristinae sanitati, ut portaret lectulum 
(Mare. 2; et Joan. 5), qui dudum portabatur a lectulo. Et te igitur absentem corpore, praesentem 
fide, offert conserva tua Domino Salvatori ; et dicit cum Chananaea, Filia mea male vexatur a 
daemonio (Matth. 15). Recte enim appellabo animam tuam, filiam animae ejus, quae sexus nescit 
diversitatem : quia te quasi parvulum, atque lactentem, et necdum valentem sumere solidos 
cibos, invitat ad lac infantiae, et nutricis tibi alimenta demonstrat ; ut possis dicere cum 
Propheta : Erravi sicut ovis perdita : quaere servum tuum, quoniam mandata tua non sum 
oblitus (Ps. 118). 

{123} 

Epistola CXXIII 


(alias 11; scripta anno 409) 


Ad Ageruchiam de Monogamia 


Ageruchiam adolescentulam viduam a secundis nuptiis dehortatur, rejiciens argumenta quae in 
contrarium facere videbantur, atque in hunc eundem finem mundi calamitates illi ob oculos 
ponens. 

123:1 In vetere via, novam semitam quaerimus, et in antiqua detritaque materia, rudem artis 
excogitamus elegantiam, ut nec eadem sint, et eadem sint. Unum iter, et perveniendi quo cupias, 
multa compendia. Saepe ad viduas scripsimus, et in exhortationem eadum multa de Scripturis 
sanctis exempla repetentes, varios testimoniorum flores in unam pudicitiae coronam texuimus. 
Nunc ad Ageruchiam nobis sermo est, quae quodam vaticinio futurorum, ac Dei praesidentis 
auxilio, nomen accepit. Quam aviae, matris, amitaeque, probatarum in Christo feminarum, 
nobilis turba circumstat. Quarum avia Metronia, per quadraginta annos vidua perseverans, 
Annam nobis filiam Phanuelis de Evangelio rettulit (Luc. 3:36). Benigna, mater quartum, et 
decimum viduitatis implens annum, centenario virginum choro cingitur. Soror Celerini, patris 
Ageruchiae, qui parvulam nutrivit infantem, et in suo natam suscepit gremio, per annos viginti 
mariti solatio destituta, erudit neptem ; docens quod a matre didicit. 

123:2 Haec brevi sermone perstrinxi, ut ostendam adolescentulam meam non praestare 
monogamiam generi suo, sed reddere : nec tam laudandam esse, si tribuat, quam omnibus 
exeerandam, si negare tentaverit : praesertim quum postumus ejus Simplicius nomen patris 

referat, et nulla sit excusatio desertae ac sine heredibus domus ; sub quorum patrocinio 
interdum sibi libido blanditur, ut quod propter intemperantiam suam faciunt, videantur facere 
desiderio liberorum. Sed quid ego quasi ad retrectantem loquor, quum audiam eam multos 
Palatii procos, Ecclesiae vitare praesidio, quos certatim diabolus inflammat, ut viduae nostrae 
castitatem probent, quam et nobilitas, et forma, et aetas, et opes faciunt cunctis appetibilem : 
ut quanto plura sunt, quae impugnant pudicitiam, tanto victricis majora sint praemia ? 

123:3 Et quia nobis de portu egredientibus, quasi quidam scopulus opponitur, ne possimus ad 
pelagi tuta decurrere, et Apostoli Pauli scribentis ad Timotheum profertur auctoritas, in qua de 
viduis disputans ait : Volo autem juniores nubere, filios procreare, matresfamilias esse, nullam 
occasionem dare adversario, maledicti gratia. Jam enim quaedam abierunt retro post Satanam 
(1. Tim. 5:14. et 15) : oportet primum sensum tractare praecepti, et omnem loci hujus 
continentiam (contextum sive complexum orationis) discutere ; atque ita Apostolicis vestigiis 
insistentem, ne transversum quidem, ut dici solet, unguem in partem alteram declinare. Supra 
scripserat qualis vidua esse deberet : Unius viri uxor, quae liberos educavit, quae in bonis 
operibus habuit testimonium, suae tribulatis de sua substantiola sumministravit (Ibid. 9. et 10) ; 
cujus spes Deus est, et quae permanet in obsecratione, et orationibus nocte ac die (Ibid. 5). Post 
quae jungit contraria : Quae autem iu deliciis est, vivens mortua est. Statimque infert, ut 
discipulum suum muniat omni arte doctrinae : Adolescentiores autem viduas devita, quae quum 
lascivierint in Christo, nubere volunt : habentes damnationem quod primam fidem irritam 
fecerunt (1 Tim. 11 et 12). Propter has igitur, quae fornicatae sunt in injuriam viri sui Christi (hoc 
enim Kaxaorpnvidocjooi Graecus sermo significat) vult Apostolus alterum matrimonium, 
praeterens digamiam fornicationi : secundum indulgentiam duntaxat, non secundum imperium. 

123:4 Simulque singula testimonii verba tractanda sunt. Volo, inquit, adolescentulas nubere. 
Cur quaeso? Quia nolo adolescentulas fornicari. Procreare filios. Quam ob causam ? Ne metu 
partus ex adulterio, filios necare cogantur. Matresfamilias esse. Quare obsecro ? Quia multo 
tolerabilius est digamam esse, quam scortum, et secundum habere virum, quam plures 
adulteros. In altero enim miseriarum consolatio, in altero poena peccati est. Sequitur: Nullam 
occasionem dare adversario maledicti gratia ; in quo brevi accinctoque praecepto, multa simul 
monita continentur. Ne propositum viduae exquisitior cultus infamet. Ne oculorum nutibus, et 
hilaritate vultus, juvenum post se greges trahat. Ne aliud verbo, aliud habitu polliceatur, et 
conveniat ei versiculus ille vulgatus : 

Risit, et arguto quiddam promisit ocello. 

(Ovid. in Elegiis amatoriis, lib. 3. Eleg. 22) 


Atque ut omnes nubendi causas brevi sermone concluderet, cur hoc praecepisset, ostendit, 
dicens : Jam enim quaedam abierunt retro post Satanam. Ideo ergo secunda, et, si necesse est, 
tertia incontinentibus aperit matrimonia, ut a Satana abstrahat, ut magis mulierem qualicumque 
viro junctam faciat esse, quam diabolo. Sed et ad Corinthios tale quid loquitur : Dico autem 
innuptis, et viduis : bonum est illis, si sic permanserint, ut ego. Si autem non se continent, 
nubant: Melius enim est nubere, quam uri (1. Cor. 7:8,9). Cur Apostole? Statim intulit, quia 
pejus est uri. 

123:5 Alioquin absolutum bonum est, et sine comparatione pejoris, esse quod Apostolus est, 
id est, solutum, non ligatum ; nec servum, sed liberum ; cogitantem ea quae Dei sunt, non ea 
quae uxoris. Et protinus in consequentibus : Mulier, inquit, alligata est viro, quamdiu vir ejus 
vivit; quod si dormierit vir ejus, libera est : cui vult nubat ; tantum in Domino. Beatior autem 
erit, si sic permanserit secundum consilium meum. Puto autem quod, et ego spiritum Dei 
habeam (Ibid. 39), et in hoc idem sensus est, quia idem spiritus ; Diversae Epistolae, sed unus 
auctor Epistolarum. Vivente viro, mulier alligata est ; et mortuo, soluta. Ergo matrimonium 
vinculum est, et viduitas solutio. Uxor alligata est viro, et vir uxori alligatus est : in tantum, ut 
sui corporis non habeant potestatem, et alterutrum debitum reddant. Nec possint habere 
pudicitiae libertatem, qui serviunt dominatui nuptiarum. Quodque addidit, tantum in Domino, 
amputat Ethnicorum conjugia, de quibus in alio loco dixerat : Nolite jugum ducere cum 
infidelibus. Quae enim participatio justitiae cum iniquitate ? Aut quae societas lucis cum 
tenebris ? Quae conventio Christi cum Belial ? Aut quae pars fideli cum infideli ? Qui consensus 
templo Dei cum idolis ? (2. Cor. 6:14. et seqq.) Ne scilicet aremus in bove, et asino (Deuter. 
22:10) : ne tunica nuptialis, vario sit texta subtegmine. Extemploque tollit quod concesserat, et 
quasi paeniteat eum sententiae suae, retrahit : Beatior erit, si sic permanserit ; suique hoc magis 
dicit esse consilii. Quod ne contemnatur ut hominis : Spiritus Sancti auctoritate confirmat, ut 
non indulgens homo fragilitati carnis humanae ; sed in Apostolo Spiritus Sanctus praecipiens 
audiatur. 

123:6 Nec sibi in eo annorum puellarium debet vidua blandiri, quod non minus sexagenariam 
eligi praecipit (1. Tim. 5:9). Neque enim innuptas, vel juvenculas cogit, ut nubant, qui de nuptis 
quoque loquitur : Tempus breve est : Superest, ut, et qui habent uxores sic sint, quasi non 
habeant (1. Cor. 7:29) ; sed de his viduis disputat, quae suorum nutriuntur alimentis, quae 
filiorum, et nepotum cervicibus imponuntur. Quibus imperat, ut discant domum suam colere, 
et remunerare parentes et sufficienter eis tribuere, ut non gravetur Ecclesia, et possit certis 
viduis ministrare. De quibus scriptum est : Honora viduas, quae verae viduae sunt (1. Tim. 5:3), 
hoc est, quae omni suorum auxilio destitutae, quae manibus suis laborare non possunt, quas 
paupertas debilitat, aetasque conficit : quibus Deus spes est, et omne opus oratio. E quo datur 
intellegi, adolescentulas viduas, exceptis his quas excusat infirmitas, vel suo labori, vel liberorum, 
et propinquorum ministerio delegari. Honor autem impraesentiarum, vel pro eleemosyna, vel 
pro munere accipitur, ut est illud, Presbyteri duplici honore digni habeantur, maxime qui 
laborant in verbo, et doctrina (1. Tim. 5:17). Et in Evangelio Dominus disserit mandatum Legis, 
in quo dicitur : Honora patrem tuum, et matrem tuam (Exod. 20:21) ; non in verborum sono, 
qui inopiam parentum, cassa potest adulatione frustrari, sed in victus necessariis ministrandis 
debere intellegi. Jubente enim Domino, ut filii alerent parentes pauperes, et redderent beneficia 
senibus, quae parvuli acceperant, Scribae, et Pharisaei e contrario docebant filios, ut parentibus 
responderent : Corban, hoc est, donum, quod altari pollicitus sum, et in templi dona promisi, si 
tu a me acceperis cibos, vertetur in tuum refrigerium. Atque ita fiebat, ut egentibus patre, et 
matre, sacrificium offerrent filii, quod Sacerdotes Scribaeque consumerent. Si ergo Apostolus 
pauperes viduas (eas tamen quae adolescentulae sunt, et nulla debilitate franguntur) cogit suis 
manibus laborare, ne gravetur Ecclesia, et possit anus viduas sustentare ; qua excusatione 
utetur, quae opibus mundi affluit, quae potest etiam aliis ministrare, et de iniquo mammona sibi 
facere amicos, qui possint eam in aeterna tabernacula recipere ? Simulque considera, quod 
vidua non eligatur nisi unius viri uxor : et nos putamus Sacerdotum hoc tantum esse privilegium, 
ut non admittatur ad altare, nisi qui unam habuerit uxorem. Non solum enim ab officio 
Sacerdotii digamus excluditur ; sed et ab eleemosyna Ecclesiae, dum indigna putatur stipe, quae 
ad secunda conjugia devoluta est. Quanquam lege Sacerdotali teneatur, et laicus, qui talem 

praebere se debet, ut possit eligi in Sacerdotium. Non enim eligitur, si digamus fuerit. Porro 
eliguntur ex laicis sacerdotes. Ergo et laicus tenetur mandato, per quod ad sacerdotium 
pervenitur. 

123:7 Aliud est quod vult Apostolus : aliud quod cogitur velle. Ut concedat secunda 
matrimonia meae est incontinentiae, non illius voluntatis. Vult omnes esse sicut seipsum, et ea 
cogitare quae Dei sunt, et solutos nequaquam ultra alligari. Sed si labentes, per incontinentiam 
ad barathrum stupri viderit pervenire ; digamiae porrigit manum, ut cum una magis, quam cum 
pluribus volutentur. Quod nequaquam ut amare dictum, et contra Apostoli regulam, secundus 
nuptiator exaudiat. Duae enim sunt Apostoli voluntates : una qua praecepit, Dico autem innuptis, 
et viduis : bonum est illis si sic permanserint, sicut et ego. Altera qua indulget : Si autem non 
se continent, nubant. Melius est enim nubere, quam uri. Primum quid velit : deinde quid 
cogatur velle, demonstrat. Vult nos permanere post nuptias, sicut seipsum : et propositae 
beatitudinis Apostolicum ponit exemplum. Sin autem nos viderit nolle quod ipse vult, 
incontinentiae nostrae tribuit indulgentiam. Quam e duabus eligimus voluntatem, quod magis 
vult, et quod per se bonum est : an quod mali comparatione fit levius, et quodam modo nec 
bonum est, quia praefertur malo ? Ergo si eligimus, quod Apostolus non vult, sed velle 
compellitur, immo acquiescit deteriora cupientibus, non Apostoli, sed nostram facimus 
voluntatem Legimus in veteri Testamento (Levit. 22; et Ezech. 44) : Semel maritatas filias 
Sacerdotum, si viduae fuerint, vesci debere de sacerdotalibus cibis : mortuisque sicut patri, et 
matri sic exhibendum inferiarum officium. Sin autem alios viros acceperint, alienas eas, et a 
patre, et a sacrificis fieri, et inter externas debere deputari. 

123:8 Quod quidem observat, et gentilitas, in condemnationem nostri, si hoc non exhibeat 
veritas Christo, quod tribuit mendacium diabolo ; qui et castitatem repperit perditricem. 
Hierophanta apud Athenas ejurat virum, et aeterna debilitate fit castus. Flamen unius uxoris ad 
sacerdotium admittitur. Flaminea quoque unius mariti eligitur uxor. Ad tauri /Egyptii sacra 
semel maritus assumitur. Ut omittam virgines Vestae, et Apollinis, Junonisque Achivae, et Dianae 
ac Minervae, quae perpetua sacerdotii virginitate marcescunt. Stringam breviter reginam 
Carthaginis, quae magis ardere voluit, quam Hiarbae regi nubere : et Hasdrubalis uxorem, quae 
apprehensis utraque manu liberis, in subjectum se praecipitavit incendium, ne pudicitiae damna 
sentiret : et Lucretiam, quae amissa gloria castitatis, noluit pollutae conscientiae supervivere. Ac 
ne multa longo sermone contexam, quae potes de primo contra Jovinianum volumine ad 
aedificationem tuam sumere, unum tantum, quod in patria tua gestum est, repetam ; ut scias 
pudicitiam etiam barbaris ac feris, et sanguinariis gentibus esse venerabilem. Gens Theutonum 
ex ultimis Oceani atque Germaniae profecta litoribus, omnes Gallias inundavit ; saepiusque caesis 
Romanis exercitibus, apud Aquas Sextias Mario pugnante, superata est. Quorum trecentae 
matronae, quum aliis se viris captivitatis condicione tradendas esse didicissent, primum 
Consulem deprecatae sunt, ut templo Cereris ac Veneris in servitium traderentur. Quod quum 
non impetrarent, submovente eas lictore, parvulis caesis liberis, mane mortuae sunt repertae, 
suffocatis laqueo faucibus, et mutuis complexibus se tenentes. 

123:9 Quod igitur barbarae castitati non potuit inferre captivitas, hoc matrona nobilis faciet ? 
Et experietur alterum virum, quae priorem aut bonum perdidit, aut malum experta est, ut rursum 
contra judicium Dei facere nitatur ? Quid si statim secundum perdiderit, sortietur et tertium [al. 
societur et tertio] ? Et si ille dormierit, in quartum quintumque procedet, ut nihil sit quo a 
meretricibus differat ? Omni ratione viduae providendum est, ne castitatis primos excedat 
limites. Quos si excesserit, et verecundiam ruperit matronalem, in omnem debacchabitur 
luxuriam, ita ut Prophetam mereatur audire dicentem : Facies meretricis facta est tibi : 

Impudorata es tu (Jerem. 3:3). Quid igitur ? Damnamus secunda matrimonia ? Minime; sed 
prima laudamus. Abjicimus de Ecclesia digamos ? Absit ! Sed monogamos ad continentiam 
provocamus. In Arca Noe non solum munda, sed et immunda fuerunt animalia. Habuit homines, 
habuit et serpentes. In domo quoque magna, vasa diversa sunt ; alia in honorem, alia in 
contumeliam (2. Tim. 2:20). Est crater ad bibendum ; est et matula ad secretiora naturae. Nam 
quum in semente terrae bonae, centesimum, et sexagesimum, et trigesimum fructum Evangelia 
doceant (Matth. 13:8) ; et centenarius pro virginitatis corona, primum gradum teneat ; 
sexagenarius pro labore viduarum, in secundo sit numero ; tricenarius foedera nuptiarum, ipsa 
digitorum conjunctione testetur, digamia in quo erit numero ? Immo extra numerum. Certe in 
bona terra non oritur, sed in vepribus, et spinetis vulpium, quae Herodi impiissimo comparantur, 
ut in eo se putet esse laudabilem, si scortis melior sit : si publicarum libidinum victimas superet, 
si uni sit prostituta, non pluribus. 

123:10 Rem dicturus sum incredibilem, sed multorum testimoniis approbatam. Ante annos 
plurimos, quum in chartis Ecclesiasticis juvarem Damasum Romanae urbis Episcopum, etOrientis 
atque Occidentis Synodicis consultationibus responderem, vidi duo inter se paria, vilissimorum 
e plebe hominum comparata, unum qui viginti sepelisset uxores, alteram quae vicesimum 
secundum habuisset maritum, extremo sibi, ut ipsi putabant, matrimonio copulatos. Summa 
omnium exspectatio virorum pariter ac feminarum, post tantas rudes quis quem prius efferret. 
Vicit maritus, et totius urbis populo confluente, coronatus, et palmam tenens, adoreamque per 
singulos sibi acclamantes, uxoris multinubae feretrum praecedebat. Quid dicemus tali mulieri ? 
Nempe illud, quod Dominus Samaritanae : Viginti duos habuisti maritos, et iste a quo nunc 
sepeliris, non est tuus (Joan. 4). 

123:11 Itaque obsecro te, religiosa in Christo filia, ut testimonia ista non noveris, quibus 
incontinentibus et miseris subvenitur ; sed illa potius lectites, quibus pudicitia coronatur. 
Sufficit tibi quod primum perdidisti virginitatis gradum, et per tertium venisti ad secundum, id 
est, per officium conjugale, ad viduitatis continentiam. Extrema, immo abjecta ne cogites : nec 
aliena et longe posita exempla perquiras. Habes aviam, matrem, et amitam, quarum tibi 
abundans imitatio atque doctrina, et praecepta vivendi, norma virtutum est. Si enim multae in 
conjugio, viventibus adhuc viris, intellegunt illud Apostoli : Omnia licent, sed non omnia 
expediunt (1. Cor. 6:12), et castrant se propter regna caelorum, vel a secunda nativitate post 
lavacrum ex consensu, vel post nuptias ex ardore fidei ; cur vidua quae judicio Dei, virum habere 
desiit, non illud laetabunda congeminet, Dominus dedit, Dominus abstulit (Job. 1) ; et oblatam 
occasionem arripiat libertatis, ut sui corporis habeat potestatem, nec rursum ancilla fiat 
hominis ? Et certe multo laboriosius est, non frui eo quod habeas, quam desiderare quod 
amiseris. Unde et virginitas in eo facilior est, quod carnis incentiva non novit : et viduitas in eo 
sollicitior, quod praeteritas animo recolit voluptates : MAXIME SI SE virum putet perdidisse, non 
praemisisse : quorum alterum doloris, alterum gaudii est. 

123:12 Primi hominis creatura nos doceat, plures nuptias refutare. Unus Adam, et una Eva, 
immo una ex eo costa separatur in feminam. Rursumque quod divisum fuerat, nuptiis copulatur, 
dicente Scriptura : Erunt duo in carnem unam ; non in duas, nec in tres. Propter quod relinquet 
homo patrem, et matrem, et adhaerebit uxori suae (Genes. 2:24) ; certe non uxoribus. Quod 
testimonium Paulus edisserens, ad Christum refert, et ad Ecclesiam (1. Cor. 6:16. et seqq.) ; ut 
primus Adam in carne, et secundus in spiritu monogamus sit. Sit una Eva mater cunctorum 
viventium, et una Ecclesia parens omnium Christianorum. Sicut illam maledictus Lamech in duas 
divisit uxores, sic hanc haeretici in plures Ecclesias lacerant, quae juxta Apocalypsim Joannis, 
synagogae magis diaboli appellandae sunt (Apoc. 2:9), quam Christi conciliabula. Legimus in 

Carminum libro, Sexaginta sunt reginae, et octoginta concubinae, et adolescentulae, quarum non 
est numerus. Una est columba mea, perfecta mea : una est matri suae, electa genitrici suae 
(Cant. 6). Ad quam scribit idem Joannes Epistolam, Senior, Electae dominae, et filiis ejus (2. Joan. 
1). Sed et in Arcam quam Petrus Apostolus sub typo interpretatur Ecclesiae (1. Petr. 3), Noe cum 
tribus filiis, singulas, non binas uxores introduxit (Genes. 6). Etiam de immundis animalibus bina 
sumuntur, masculus, et femina : ut ne in bestiis quidem, serpentibusque, crocodilis, ac lacertis, 
digamia habeat locum. Quod si de mundis septena ponuntur, id est, imparia : et in hoc 
virginitatis ac pudicitiae palma monstratur. Egressus enim de Arca Noe, Deo victimas immolavit : 
non utique de pari, sed de impari numero, quia alterum fetibus atque conjugio, alterum sacrificio 
praeparatum est. 

123:13 At [al. Atqui] Patriarchae non singulas habuerunt uxores, immo et concubinas habuere 
plurimas. Et, ne hoc parum sit, David multas, et Salomon habuit innumerabiles. Judas ad 
Thamar, quasi ad scortum ingreditur. Et juxta occidentem litteram, Osee Propheta non solum 
meretrici, sed etiam adulterae copulatur (Osee 1). Quod si et nobis jure conceditur, adhinniamus 
ad omnes feminas, et in exemplum Sodomae et Gomorrae, ab ultimo die deprehendamur 
vendentes, et ementes, nubentes, et nuptui tradentes (Matth. 24:38), et tunc sit finis conjugii, 
quando terminus vitae. Quod et si post Diluvium, et ante Diluvium viguit ista sententia : Crescite 
et multiplicamini, et replete terram (Genes. 1:28), quid ad nos, in quos fines saeculorum 
decurrerunt, quibus dicitur : Tempus breve est (1. Cor. 7:29) : Et, Jam securis ad radices arborum 
posita est, quae silvam Legis, et nuptiarum Evangelica castitate succidat ? Tempus amplexandi, 
et tempus longe fieri ab amplexibus (Eccles. 3:5). Jeremias, captivitate propinqua, uxorem 
prohibetur accipere. Ezechiel in Babylone, Mortua est, inquit, uxor mea ; et apertum est os 
meum (Ezech. 24:28). Nec ducturus uxorem, nec ille qui duxerat, possunt in opere conjugali 
libere prophetare. Olim gloriae erat illum audire versiculum : Filii tui sicut novellae [al. novellatio 
cum August. et Hilarioj olivarum, in circuitu mensae tuae ; Et, Videas filios filiorum tuorum (Ps. 
127). Nunc de continentibus dicitur : Qui adhaeret Domino, unus spiritus est (1 Cor. 6:17). Et, 
Adhaesit anima mea post te : me suscepit dextera tua (Ps. 62:9). Tunc oculum pro oculo : nunc 
verberanti maxillam, praebemus et alteram. Illo tempore bellatoribus dicebatur : Accingere 
gladio tuo super femur tuum, Potentissime (Ps. 44:4) ; modo audit Petrus : Conde gladium tuum 
in vaginam. Qui enim gladio percutit, gladio morietur (Matth. 26:52). Haec dicimus, non 
separantes Legem, et Evangelium, ut Marcion calumniatur ; sed unum atque eundem 
suscipientes Deum, qui pro varietate temporum atque causarum principium, et finis ; serit, ut 
metat ; plantat, ut habeat quod succidat ; jacit fundamentum, ut aedificationi, consummato 
saeculo, culmen imponat. Alioqui si ad sacramenta veniamus, et futurorum typos, non nostro 
arbitrio, sed Apostolo disserente consideremus ; Agar, et Sara, vel mons Sina, et Sion, duo 
Testamenta significant. Lia lippientibus oculis, et Rachel, quam Jacob amabat plurimum (Genes. 
29), Synagogam Ecclesiamque testantur. Unde et Anna prius sterilis, Fennenae ubertate 
fecundior est (1. Reg. 1). Licet et monogamia nos in Isaac, et Rebecca praecesserit : cujus solius 
partus Domini revelatio est. Nec ulla alia feminarum Deum per seipsam consuluit. Quid loquar 
de Thamar, quae Zaram, et Pharez geminos fudit infantes ? In quorum nativitate divisa maceria, 
duos populos separavit : et ligata manus coccino, conscientiam Judaeorum jam tunc Christi 
passione respersit. Ac de scorto prophetico, cujus similitudo vel Ecclesiam significat de gentibus 
congregatam : vel (quod ipsi loco magis convenit) Synagogam primum assumptam de idololatris 
per Abraham, et Moysen : deinde post adulterium, et negationem Salvatoris, sedentem plurimo 
tempore sine altari, Sacerdotibus ac Prophetis, et viri pristini consortium praestolantem ; ut 
postquam subintraverit plenitudo gentium, tunc omnis Israel salvus fiat (Rom. 11). 

123:14 Quasi in brevi tabella latissimos terrarum situs ostendere volui, ut pergam ad alias 
quaestiunculas ; quarum prima de Annae consilio est : 

Solane perpetua maerens carpere juventa ? 

Nec dulces natos, Veneris nec praemia noris ? 

Id cinerem, aut manes credis curare sepultos ? 

Cui breviter respondeat ipsa, quae passa est : 

Tu lacrimis evicta meis : tu prima furentem 
His, germana, malis oneras, atque objicis hosti. 

Non licuit thalami expertem sine crimine vitam 
Degere more ferae, tales nec tangere curas. 

Non servata fides cineri promissa Sichaei. 

(/Eneid. 4). 


Proponis mihi gaudia nuptiarum : ego tibi opponam pyram, gladium, et incendium. Non tantum 
boni est in nuptiis quod speramus, quantum mali, quod accidere potest, et timendum est. 
LIBIDO TRANSACTA semper sui relinquit paenitudinem : nunquam satiatur ; et exstincta 
reaccenditur. Usu crescit, et deficit : nec rationi paret, quae impetu ducitur. Sed dices : Amplae 
opes, et dispensatio rei familiaris egent auctoritate viri. Scilicet perierunt domus caelibum, et 
nisi cum servulis tuis ipsa servieris, familiae tuae imperare non poteris. Avia tua, mater et amita, 
nonne auctoritatis pristinae, honorisque majoris sunt, dum eas, et tota provincia, et Ecclesiarum 
principes suspiciunt ? Ergo milites, et peregrinantes, sine uxoribus sua hospitiola non regunt, et 
nec invitant ad convivia, nec invitantur ? Quasi non possis probatae aetatis habere famulos, vel 
libertos, in quorum nutrita es manibus ; qui praesint domui, ad publicum respondeant, tributa 
persolvant ; qui te suspiciant, ut patronam, diligant, ut alumnam, venerentur, ut sanctam. 
Quaere primum regnum Dei, et haec omnia adjicientur tibi (Matth. 6:33). Si de veste cogitaveris, 
lilia tibi de Evangelio proponuntur. Si de cibo, remitteris ad aves, quae non serunt, neque metunt, 
et Pater tuus caelestis pascit illas. Quantae virgines et viduae absque ulla sorde rumoris, suam 
substantiolam gubernarunt ? 


123:15 Cave ne jungaris adolescentulis : ne his adhaereas, propter quas Apostolus concedit 
secunda matrimonia, et sustineas in media tranquillitate naufragium. Si Timotheo dicitur : 
Adolescentiores viduas devita : Et iterum : Ama anus, ut matres : adolescentulas, ut sorores 
cum omni castitate ; quare tu me commonentem non audias ? Fuge personas, in quibus potest 
malae conversationis esse suspicio, nec paratum habeas illud e trivio : Sufficit mihi conscientia 
mea : non curo quid de me loquantur homines. Et certe Apostolus providebat bona, non tantum 
coram Deo, sed etiam coram hominibus (Rom. 12), ne per illum nomen Dei blasphemaretur in 
gentibus (Ibid. 2:24). Habebat utique potestatem sororem mulierem circumducendi, sed 
nolebat se judicari ab infideli conscientia. Et quum posset de Evangelio vivere, diebus ac 
noctibus laborabat manibus suis, ne quem gravaret credentium. Si scandalizat, inquit, esca 

fratrem, in aeternum carnem non manducabo (1. Cor. 2:13). Dicamus et nos : Si scandalizat 
soror, vel frater, non unum, et alterum, sed totam Ecclesiam ; nec sororem videbo, nec fratrem. 
Melius est rem familiarem minui, quam salutem animae perire. Melius est amittere, quod 
velimus, nolimus, aliquando periturum est. Melius est sponte dimittere ; quam id amittere, pro 
quo omnia dimittenda sunt. Quis nostrum, non dicam cubitum, quod enorme est ; sed unius 
unciolae decimam partem adjicere potest ad staturam suam ? Et solliciti sumus quid 
manducemus, aut quid bibamus ? Ne cogitemus ergo de crastino : Sufficit diei malitia sua 
(Matth. 6:34). Jacob fratrem fugiens, magnis in patris domo divitiis derelictis, nudus pergit [al. 
profugit] in Mesopotamiam ; et ut nobis fortitudinis suae praeberet exemplum, lapide capiti 
supposito, vidit scalam ad caelum usque surrectam, et Dominum innitentem super eam : per 
quam ascendebant Angeli et descendebant (Gen. 28:5) ; ut nec peccator desperet salutem, nec 
justus in sua virtute securus sit. Atque, ut multa praeteream (neque enim tempus est, ut 
assumpti testimonii omnia edisseram) post annos viginti dives dominus, et pater [al. patre] ditior, 
qui dudum Jordanem in baculo transierat, cum tribus turmis gregum in patriam revertitur. 
Apostoli toto orbe peregrini, non aes in zona, non virgam in manu, non caligas habuere in pedibus, 
et tamen dicere poterant : Nihil habentes, et omnia possidentes (2. Cor. 6:10). Et, aurum et 
argentum non est nobis, quod autem habemus, hoc tibi damus : in nomine Jesu Christi Nazareni, 
surge, et ambula (Act. 3:6). Non enim erant divitiarum sarcina praegravati. Et ideo stantes cum 
Elia in foramine petrae, per angustias acus transire poterant, et posteriora Domini contemplari 
(3. Reg. 19). Nos vero ardemus avaritia, et contra pecunias disputantes, auro sinum 
expandimus ; nihilque nobis satis est. Et illud, quod de Megarensibus dicitur, jure miseris 
coaptari potest : /Edificant quasi semper victuri : vivunt quasi altera die morituri. Et haec 
facimus, quia Domini verbis non credimus ; et quia aetas optata cunctis non viciniam mortis, 
quae debetur mortalibus lege naturae ; sed cassa spe, annorum nobis spatia pollicetur. Nemo 
enim tam fractis viribus, et sic decrepitae senectutis est, ut non putet se unum adhuc annum 
esse victurum. Unde surrepit oblivio condicionis suae, ut terrenum animal, et jam jamque 
solvendum, erigatur in superbiam, et animo caelum teneat. 

123:16 Verum quid ago ? Fracta navi de mercibus disputo. Qui tenebat, de medio fit, et non 
intellegimus Antichristum appropinquare, quem Dominus Jesus Christus interficiet spiritu oris 
sui (2. Thes. 2:8). Vae praegnantibus, et nutrientibus in illa die (Mare. 13:17; et Luc. 21) ; quorum 
utrumque de fructibus nuptiarum est. Praesentium miseriarum pauca percurram. Quod rari 
hucusque residemus, non nostri meriti, sed Domini misericordiae est. Innumerabiles et 
ferocissimae nationes universas Gallias occuparunt. Quicquid inter Alpes et Pyrenaeum est, quod 
Oceano et Rheno includitur, Quadus, Wandalus, Sarmata, Halani, Gipedes, Heruli, Saxones, 
Burgundiones, Alemani, et, o lugenda respublica ! hostes Pannonii vastarunt. Etenim Assur 
venit cum illis (Ps. 82:9). Moguntiacum [al. Maguntiacum], nobilis quondam civitas, capta atque 
subversa est, et in Ecclesia multa hominum milia trucidata. Vangiones longa obsidione deleti. 
Remorum urbs praepotens, Ambiani, Attrebatae, extremique hominum Morini, Tornacus, 
Nemetae, Argentoratus, translatae in Germaniam. Aquitaniae, Novemque populorum, 
Lugdunensis, et Narbonensis provinciae, praeter paucas urbes populata sunt cuncta. Quas et 
ipsas foris gladius, intus vastat fames. Non possum absque lacrimis Tolosae facere mentionem, 
quae ut hucusque non rueret, sancti Episcopi Exuperii merita praestiterunt. Ipsae Hispaniae jam 
jamque periturae, cottidie contremiscunt, recordantes irruptionis Cimbricae, et quicquid alii 
semel passi sunt, illae semper timore patiuntur. 

123:17 Cetera taceo, ne videar de Dei desperare clementia. Olim a mari Pontico usque ad Alpes 
Julias, non erant nostra, quae nostra sunt. Et per annos triginta fracto Danubii limite, in mediis 
Romani imperii regionibus pugnabatur. Aruerunt vetustate lacrimae. Praeter paucos senes, 

omnes in captivitate et obsidione generati, non desiderabant, quam non noverant libertatem. 
Quis hoc credet ? Quae digno sermone historiae comprehendent ? Romam in gremio suo, non 
pro gloria, sed pro salute pugnare ? Immo ne pugnare quidem, sed auro et cuncta supellectile 
vitam redimere ? Quod non vitio Principum, qui vel religiosissimi sunt, sed scelere semibarbari 
accidit proditoris, qui nostris contra nos opibus armavit inimicos. /Eterno quondam dedecore 
Romanum laborabat imperium, quod Gallis cuncta vastantibus, fusoque apud Alliam exercitu, 
Romam Brennus intravit. Nec pristinam poterat abolere ignominiam, donec et Gallias, genitale 
Gallorum solum, et Gallograeciam, in qua consederant Orientis Occidentisque victores, suo 
imperio subjugasset. Hannibal, de Hispaniae finibus orta tempestas, quum vastasset Italiam, 
vidit urbem, nec ausus est obsidere. Pyrrhum tanta tenuit Romani nominis reverentia, ut deletis 
omnibus, e propinquo recederet loco : nec audebat victor aspicere, quam regum didicerat 
civitatem. Et tamen pro hac injuria (non enim dicam superbia) quae bonos exitus habuit, alter 
toto orbe fugitivus, tandem Bithyniae mortem veneno repperit ; alter reversus in patriam, in suo 
regno occubuit ; et utriusque provinciae populi Romani vectigales sunt. Nunc ut omnia prospero 
fine eveniant, praeter nostra quae amisimus, non habemus quod victis hostibus auferamus. 
Potentiam Romanae urbis, ardens Poeta describens, ait : Quid satis est, si Roma parum est 
(Lucan. in V. Pharsal.) Quod nos alio mutemus elogio : 

Quid salvum est, si Roma perit ? 

Non mihi si linguae centum sint, oraque centum, 

Ferrea vox, omnes captorum dicere poenas, 

Omnia caesorum percurrere nomina possim. 

(Vergilius, /Eneid. 6) 


Et haec ipsa quae dixi, periculosa sunt, tam loquentibus, quam audientibus, ut ne gemitus quidem 
liber sit, nolentibus, immo nec audentibus nobis flere quae patimur. 


123:18 Responde mihi, carissima in Christo filia, inter ista nuptura es ? Quem acceptura virum, 
cedo ? Fugiturum, an pugnaturum ? Quid utrumque sequatur intellegis. Et pro Fescennino 
carmine terribilis tibi rauco sonitu buccina concrepabit : ut quas habes pronubas, habeas forte 
lugentes. Aut quibus deliciis affluas, quae possessionum tuarum redditus perdidisti ; quae 
obsessam familiolam tuam, morbo et fame cernis contabescere ? Sed absit, ut de te talia 
sentiam, ut sinistrum quippiam suspicer de ea, quae suam Domino animam consecravit. Non 
tam tibi, quam sub tuo nomine aliis sum locutus : quae otiosae et curiosae, atque verbosae domos 
circumeunt matronarum : quarum Deus venter est, et gloria in confusione earum (Philipp. 3), 
quae nihil aliud de Scripturis, nisi digamiae praecepta noverunt ; quae in alieno corpore, sua 
desideria consolantur, ut quod ipsae fecerint, alias facere videant, et malarum societate 
palpentur. Quarum quum impudentiam et propositiones, Apostolicarum sententiarum 
interpretatione contriveris, legito quomodo tibi in viduitate servanda vivendum sit, librum ad 
Eustochium de Virginitate servanda (Epistola XXII. ad Eustoch.), et alios ad Furiam, atque 
Salvinam (Epist. LIV. ad Furiam et LXXIX ad Salvinam), quarum altera Probi quondam consulis 
nurus, altera Gildonis, qui Africam tenuit, filia est. Hic libellus de Monogamia sub nomine tuo, 
titulum possidebit. 

{124} 

Epistola CXXIV 


(alias 59; scripta sub anno 410) 


Ad Avitum quid cavendum in libris nepi. Apxtov 


Librum Origenis nepi Apxtov, quem pridem Rufinus sublesta fide Latine reddiderat, addens 
mutilansque aliqua, Hieronymus quum a Pammachio rogatus denuo vertisset, nihil immutans, 
quo posset citra fidei periculum legi, ostendit quae sint in eo impie dicta, atque ut haeretica caveri 
debeant. 

124:1 Ante annos circiter decem, sanctus vir Pammachius ad me cujusdam schedulas misit, 
quae Origenis nepi Apxtov interpretata volumina continerent, immo vitiata ; hoc magnopere 
postulans, ut Graecam veritatem Latina servaret translatio, et in utramque partem seu bene, seu 
male dixisset ille, qui scripsit, absque interpretis patrocinio, Romana lingua cognosceret. Feci ut 
voluit, misique ei libros, quos quum legisset, exhorruit, et reclusit scrinio, ne prolati in vulgus, 
multorum animos vulnerarent. A quodam fratre qui habebat zelum Dei, sed non secundum 
scientiam, rogatus ut traderet ad legendum, quasi statim reddituro, propter angustiam temporis, 
fraudem non potuit suspicari. Qui acceperat legendos, adhibitis notariis opus omne descripsit, 
et multo celerius quam promiserat, codicem reddidit. Eademque temeritate, et (ut levius dicam) 
ineptia, quod male surripuerat, pejus aliis credidit. Et quia difficile grandes libri de rebus mysticis 
disputantes, notarum possunt servare compendia, praesertim qui furtim celeriterque dictantur ; 
ita in illis confusa sunt omnia, ut et ordine in plerisque, et sensu careant. Quamobrem petis, 
Avite carissime, ut ipsum ad te exemplar dirigam, quod a me olim translatum, et nulli alii 
traditum, a supradicto fratre perverse editum est. 

124:2 Accipe igitur quod petisti : sed ita, ut scias detestanda tibi in eis esse quam plurima, et 
juxta sermonem Domini, inter scorpiones, et colubros incedendum (Luc. 10), ut est illud statim 
in primo volumine : Christum Filium Dei non natum esse, sed factum : Deum Patrem per 
naturam invisibilem, etiam a Filio non videri. Filium, qui sit imago invisibilis Patris, comparatum 
Patri, non esse veritatem : apud nos autem qui Dei omnipotentis non possumus recipere 
veritatem, imaginariam veritatem videri ; ut majestas ac magnitudo majoris, quodammodo 
circumscripta sentiatur in Filio. Deum Patrem esse lumen incomprehensibile. Christum 
collatione Patris, splendorem esse perparvum, qui apud nos pro imbecillitate nostra magnus 
esse videatur. Duarum statuarum majoris, et parvulae ; unius, quae mundum impleat, et 
magnitudine sua quodammodo invisibilis sit, et alterius, quae sub oculos cadat, ponit exemplum : 
priori Patrem, posteriori Filium comparans. Deum Patrem omnipotentem appellat bonum, et 
perfectae bonitatis. Filium non esse bonum, sed auram quandam, et imaginem bonitatis ; ut 
non dicatur absolute bonus, sed cum additamento, pastor bonus, et cetera. Tertium dignitate, 
et honore post Patrem, et Filium, asserit Spiritum Sanctum. De quo quum ignorare se dicat, 
utrum factus sit, an infectus, in posterioribus quid de eo sentiret, expressit : nihil absque solo 
Deo Patre infectum esse confirmans. Filium quoque minorem Patre, eo quod secundus ab illo 
sit, et Spiritum Sanctum inferiorem Filio, in sanctis quibusque versari. Atque hoc ordine 
majorem Patris fortitudinem esse, quam Filii, et Spiritus Sancti. Et rursum majorem Filii 



465 


fortitudinem esse, quam Spiritus Sancti, et consequenter ipsius Sancti Spiritus majorem esse 
virtutem ceteris, quae sancta dicuntur. 

124:3 Quumque venisset ad rationales creaturas, et dixisset eas per neglegentiam [al. 
neglegentias] ad terrena corpora esse delapsas, etiam hoc addidit : Grandis neglegentiae atque 
desidiae est, in tantum unumquemque defluere atque evacuari, ut ad vitia veniens, 
irrationabilium jumentorum possit crasso corpore colligari. Et in consequentibns : Quibus, 
inquit, moti disputationibus, arbitramur sua sponte alios esse in numero Sanctorum, et 
ministerio Dei ; alios ob culpam propriam de sanctimonia corruentes, in tantam neglegentiam 
corruisse, ut etiam in contrarias fortitudines verterentur. Rursumque nasci ex fine principium, 
et ex principio finem, et ita cuncta variari, ut et qui nunc homo est, possit in alio mundo daemon 
fieri, et qui daemon est, et neglegentius egerit, in crassiora corpora relegetur, id est, ut homo 
fiat. Sicque permiscet omnia, ut de Archangelo possit diabolus fieri, et rursus diabolus in 
Angelum revertatur. Qui vero fluctuaverint, et motis pedibus nequaquam corruerint, 
subjicientur omnino dispensandi et regendi, atque ad meliora gubernandi Principatibus, 
Potestatibus, Thronis, Dominationibus, et forsitan ex his hominum constabit genus in uno aliquo 
ex mundis, quando juxta Isaiam, caelum, et terra nova fient (Is. 65). Qui vero non fuerint meriti, 
ut per genus hominum revertantur ad pristinum statum, fient diabolus et Angeli ejus, et pessimi 
daemones : ac pro varietate meritorum in singulis mundis diversa officia sortientur. Ipsosque 
daemones ac rectores tenebrarum in aliquo mundo, vel mundis, si voluerint ad meliora converti, 
fieri homines, et sic ad antiquum redire principium : Ita duntaxat, ut per supplicia atque 
tormenta, quae vel multo vel brevi tempore sustinuerint, in hominum eruditi corporibus, rursum 
veniant ad Angelorum fastigia. E quo consequenti ratione monstrari, omnes rationabiles 
creaturas ex hominibus posse fieri, non semel et subito, sed frequentius : nosque et Angelos, 
futuros daemones, si egerimus neglegentius, et rursum daemones, si voluerint capere virtutes, 
pervenire ad Angelicam dignitatem. 

124:4 Corporales quoque substantias penitus dilapsuras : aut certe in fine omnium hoc esse 
futura corpora, quod nunc est aether et caelum, et si quod aliud corpus sincerius, et purius 
intellegi potest. Quod quum ita sit, quid de resurrectione sentiat, perspicuum est. Solem 
quoque, et lunam et astra cetera, esse animantia : immo quomodo nos homines, ob quaedam 
peccata his sumus circumdati corporibus, quae crassa sunt et pigra [al. pinguia]: sic et caeli 
luminaria talia vel talia accepisse corpora, ut vel plus vel minus luceant, et daemones, ob majora 
delicta, aerio corpore esse vestitos. Omnem creaturam, secundum Apostolum, vanitati esse 
subjectam, et liberari in revelationem filiorum Dei (Rom. 18:19,20). Ac ne quis putet nostrum 
esse quod dicimus, ipsius verba ponamus : In fine atque consummatione mundi, quando velut 
de quibusdam repagulis atque carceribus missae fuerint a Domino animae et rationabiles 
creaturae, alias earum tardius incedere ob segnitiem, alias pernici volare cursu propter 
industriam. Quumque omnes liberum habeant arbitrium, et sponte sua vel virtutes possint 
capere vel vitia ; illae multo in pejori condicione erunt, quam nunc sunt. Hae ad meliorem statum 
pervenient : quia diversi motus, et variae voluntates in utramque partem diversum accipient 
statum, id est, ut Angeli, homines, vel daemones, et rursum ex his, homines, vel Angeli fiant. 
Quumque omnia vario sermone tractasset, asserens diabolum non incapacem esse virtutis, et 
tamen necdum velle capere virtutem, ad extremum sermone latissimo disputavit, Angelum, sive 
animam, aut certe daemonem, quos unius asserit esse naturae, sed diversarum voluntatum, pro 
magnitudine neglegentiae, et stultitiae jumentum posse fieri, et pro dolore poenarum, et ignis 
ardore, magis eligere ut brutum animal sit, et in aquis habitet et fluctibus, ac corpus assumere 
hujus vel illius pecoris : ut nobis non solum quadrupedum, sed, et piscium corpora sint timenda. 
Et ad extremum, ne teneretur Pythagorici dogmatis reus, qui asserit peiep^ux^oiv, post tam 

nefandam disputationem, qua lectoris animum vulneravit, Haec, inquit, juxta nostram 
sententiam non sint dogmata, sed quaesita tantum atque projecta, ne penitus intractata 
viderentur. 

124:5 CAP. II. — In secundo autem libro mundos asserit innumerabiles, non, juxta Epicurum, 
uno tempore plurimos et sui similes ; sed post alterius mundi finem, alterius esse principium. 
Et ante hunc nostrum mundum, alium fuisse mundum, et post hunc, alium esse futurum, et post 
illum, alium : rursumque ceteros post ceteros. Et dubitat utrum futurus sit mundus alteri mundo 
ita ex parte [f. ex omni parte] consimilis, ut nullo inter se distare videantur, an certe nunquam 
mundus alteri mundo ex toto indiscretus et similis sit futurus. Rursumque post modicum : "Si 
omnia, inquit, (ut ipse disputationis ordo compellit) sine corpore vixerint, consumetur corporalis 
universa natura, et redigetur in nihilum, quae aliquando facta est de nihilo : eritque tempus, quo 
usus ejus iterum necessarius sit. Et in consequentibus : Sin autem, ut ratione et Scripturarum 
auctoritate monstratum est, corruptivum hoc induerit incorruptionem, et mortale hoc induerit 
immortalitatem (1. Cor. 15), absorbebitur mors in victoriam, et corruptio in incorruptionem, et 
forsitan omnis corporea natura tolletur e medio, in qua sola potest mors operari." Et post 
paululum : "Si haec non sunt contraria fidei, forsitan sine corporibus aliquando vivemus. Sin 
autem qui perfecte subjectus est Christo, absque corpore intellegitur ; omnes autem subjiciendi 
sunt Christo, et nos erimus sine corporibus, quando ei ad perfectum subjecti fuerimus." Et in 
eodem loco : "Si subjecti fuerint omnes Deo, omnes deposituri sunt corpora, et tunc 
corporalium rerum universa natura solvetur in nihilum. Quae si secundo necessitas postularit, 
ob lapsum rationabilium creaturarum rursus existet. Deus enim in certamen, et luctam animas 
dereliquit, ut intellegant plenam consummatamque victoriam, non ex propria se fortitudine, sed 
ex Dei gratia consecutas. Et idcirco arbitror pro varietate causarum diversos mundos fieri, et 
elidi errores eorum, qui similes sui mundos esse contendunt." Et iterum : "Triplex ergo suspicio 
nobis de fine suggeritur : e quibus quae vera et melior sit, lector inquirat. Aut enim sine corpore 
vivemus, quum subjecti Christo, subjiciemur Deo, et Deus fuerit omnia in omnibus : aut 
quomodo Christo subjecta, cum ipso Christo subjicientur Deo, et in unum foedus arctabuntur : 
ita omnis substantia redigetur in optimam qualitatem, et dissolvetur in aetherem, quod purioris 
simpliciorisque naturae est : aut certe sphaera illa, quam supra appellavimus drcA.avfj, et quicquid 
illius circulo continetur, dissolvetur in nihilum : illa vero qua aiTUjcjbvq ipsa tenetur, et cingitur, 
vocabitur terra bona : nec non, et altera sphaera, quae hanc ipsam terram circum ambit vertigine, 
et dicitur caelum ; in sanctorum habitaculum conservabitur." 

124:6 Quum haec dicat, nonne manifestissime gentium sequitur errorem, et Philosophorum 
deliramenta, simplicitati ingerit Christianae ? Et in eodem libro : "Restat ut invisibilis sit Deus. 
Si autem invisibilis per naturam est, neque Salvatori visibilis erit. Et in inferioribus : Nulla alia 
anima, quae ad corpus descendit humanum, puram et germanam similitudinem signi in se prioris 
expressit, nisi illa de qua Salvator loquitur : Nemo tollet animam meam a me, sed ego pono eam 
a meipso (Joan. 10). Et in alio loco : Unde cum infinita cautione tractandum est, ne forte quum 
animae salutem fuerint consecutae, et ad beatam vitam pervenerint, animae esse desistant. Sicut 
enim venit Dominus atque Salvator quaerere, et salvum facere quod perierat (Luc. 19), ut 
perditum esse desistat : sic anima quae perierat, et ob cujus salutem venit Dominus, quum salva 
facta fuerit, anima esse cessabit. Illud quoque pariter requirendum, utrum sicut perditum 
aliquando non fuit perditum, et erit tempus quando perditum non erit : sic et anima aliquando 
fuerit anima, et fore tempus, quando nequaquam anima perseveret. Et post multum de anima 
tractatum, haec intulit, vouq, id est, mens corruens, facta est anima, et rursum anima instructa 
virtutibus mens fiet. Quod et de anima Esau scrutantes possumus invenire, propter antiqua 
peccata eum in deteriori vita esse damnatum. Et de caelestibus requirendum est, quod non eo 

tempore quo factus est mundus, solis anima, vel quodcunque eam appellari oportet, esse 
coeperit, sed antequam lucens illud, et ardens corpus intraret. De luna et stellis similiter 
sentiamus, quod ex causis praecedentibus, licet invitae, compulsae sint subjici vanitati, ob praemia 
futurorum, non suam facere, sed Creatoris voluntatem, a quo in haec officia distributae sunt." 

124:7 Ignem quoque gehennae, et tormenta, quae Scriptura sancta peccatoribus comminatur, 
"non ponit in suppliciis, sed in conscientia peccatorum, quando Dei virtute, et potentia omnis 
memoria delictorum ante oculos nostros ponitur. Et veluti ex quibusdam seminibus in anima 
derelictis, universa vitiorum seges exoritur : et quicquid feceramus in vita vel turpe, vel impium, 
omnis eorum in conspectu nostro pictura describitur, ac praeteritas voluptates mens intuens, 
conscientiae punitur ardore, et paenitudinis stimulis confoditur. Et iterum : Nisi forte corpus hoc 
pingue atque terrenum caligo, et tenebrae nominandae sunt ; per quod, consummato hoc 
mundo, quum necesse fuerit in alium transire mundum, rursum nascendi sumet exordia. Haec 
dicens, perspicue pexepijjuxcooi v Pythagorae Platonisque defendit." Et in fine secundi voluminis 
de Perfectione nostra disputans, intulit : "Quumque in tantum profecerimus, ut nequaquam 
carnes, et corpora, forsitan ne animae quidem fuerimus, sed mens et sensus ad perfectum 
veniens, nulloque perturbationum nubilo caligans, intuebitur [fort. intuebimur] rationabiles 
intellegibilesque substantias, facie ad faciem." 

124:8 CAP. III. — In libro quoque tertio haec vitia continentur : "Sin autem semel recepimus, 
quod ex praecedentibus causis aliud vas in honorem, aliud in contumeliam sit creatum, cur non 
recurramus ad animae arcanum, et intellegamus eam egisse antiquitus, propter quod in altero 
dilecta, in altero odio habita sit (Malach. 1:2), antequam in Jacob corpore supplantaret, et in 
Esau planta teneretur a fratre ?" (Gen. 25:25) Et iterum : "Ut autem aliae animae fierent in 
honorem, aliae in contumeliam, materiarum causarumque merita praecesserunt. Et in eodem 
loco : Juxta nos autem ex praecedentibus meritis, vas quod in honorem fuerit fabricatum, si non 
dignum vocabulo suo opus fecerit, in alio saeculo fiet vas contumeliae, et rursum vas illud, quod 
ex anteriori culpa contumeliae nomen acceperat, si in praesenti vita corrigi voluerit, in nova 
creatione fiet vas sanctificatum, et utile Domino, et in omne opus bonum paratum. Statimque 
subjungit : Ego arbitror posse quosdam homines, a parvis vitiis incipientes, ad tantam nequitiam 
pervenire, si tamen noluerint ad meliora converti, et paenitentia emendare peccata, ut et 
contrariae fortitudines fiant ; et rursum ex inimicis contrariisque virtutibus, in tantum quosdam 
per multa tempora vulneribus suis adhibere medicinam, et fluentia prius delicta constringere, 
ut ad locum transeant optimorum. Saepius diximus, in infinitis perpetuisque saeculis, in quibus 
anima subsistit et vivit, sic nonnullas earum ad pejora corruere, ut ultimum malitiae locum 
teneant, et sic quasdam proficere, ut de ultimo malitiae gradu, ad perfectam veniant 
consummatamque virtutem." Quibus dictis conatur ostendere, et homines, id est, animas posse 
fieri daemones, et rursum daemones in Angelicam redigi dignitatem. Atque in eodem volumine : 
"Sed et hoc requirendum, quare humana anima nunc ab his, nunc ab aliis virtutibus ad diversa 
moveatur." Et putat quorumdam antequam venirent in corpora, merita praecessisse, ut est illud 
Joannis exsultantis in utero matris suae, quando ad vocem salutationis Mariae, indignam se 
confabulatione ejus Elizabeth confitetur. Statimque subjungit : "Et e contrario parvuli licet, et 
paene lactentes malis replentur spiritibus, et in divinos atque hariolos inspirantur : in tantum, 
ut etiam daemon Pythonicus quosdam a tenera aetate possideat ; quos derelictos esse apud 
providentiam Dei, quum nihil tale fecerint, ut istiusmodi insaniam sustinerent, non est ejus qui 
nihil vult absque Deo fieri, et omnia illius justitia gubernari." 

124:9 Rursumque de mundo : "Nobis autem, inquit, placet, et ante hunc mundum alium fuisse 
mundum, et post istum alium futurum. Vis discere, quod post corruptionem hujus mundi alius 

sit futurus ? Audi Isaiam loquentem : Erit caelum novum, et terra nova, quae ego facio 
permanere in conspectu meo (Cap. 66:22). Vis nosse, quod ante fabricam istius mundi, alii 
mundi in praeterito fuerint ? Asculta Ecclesiasten : Quid est quod fuit ? Ipsum quod erit. Et 
quid est quod factum est ? Ipsum quod futurum est. Et non est omne novum sub sole, quod 
loquatur, et dicat : Ecce hoc novum est. Jam enim fuit in saeculis pristinis, quae fuerunt ante nos 
(Eccle. 1:9,10). Quod testimonium non solum fuisse, sed futuros mundos esse testatur : non 
quod simul, et pariter omnes fiant, sed alius post alium : statimque subjungit : Divinitatis 
habitaculum et veram requiem apud superos existimo intellegi, in qua creaturae rationabiles 
commorantes antequam ad inferiora descenderent, et de invisibilibus ad visibilia commigrarent, 
ruentesque ad terram, crassis corporibus indigerent, antiqua beatitudine fruebantur. Unde 
conditor Deus fecit eis congrua humilibus locis corpora, et mundum istum visibilem fabricatus 
est : ministrosque ob salutem et correptionem eorum, qui ceciderunt, misit in mundum : ex 
quibus alii certa obtinerent loca, et mundi necessitatibus oboedirent : alii injuncta sibi officia, 
singulis quibusque temporibus, quae novit artifex Deus, sedula mente tractarent. Et ex his 
sublimiora mundi loca, sol, et luna, et stellae, quae ab Apostolo creatura dicuntur, acceperunt. 
Quae creatura vanitati subjecta est (Rom. 8), eo quod crassis circumdata corporibus, et aspectui 
pateat. Et tamen non sponte subjecta est vanitati : sed propter voluntatem ejus, qui eam 
subjecit in spe. Et iterum : alii vero in singulis locis atque temporibus, quae solus artifex novit, 
mundi gubernaculis serviunt, quos Angelos ejus esse credimus." Et post paululum : "Quem 
rerum ordinem totius mundi regit providentia, dum aliae virtutes de sublimioribus corruunt, aliae 
paulatim labuntur in terras. Istae voluntariae descendunt, aliae praecipitantur invitae. Hae sponte 
suscipiunt ministeria, ut ruentibus manum porrigant : illae coguntur ingratae, ut tanto tempore 
in suscepto officio perseverent." Et iterum : "E quo sequitur, ut ob varios motus, varii creentur 
et mundi, et post hunc quem incolimus, alius multo dissimilis mundus fiat. Nullusque alius 
diversis casibus, et profectibus, et vel virtutum praemiis, vel vitiorum suppliciis, et in praesenti, 
et in futuro, atque in omnibus et retro et postea temporibus potest merita dispensare, et ad 
unum rursum finem cuncta pertrahere, nisi solus conditor omnium Deus, qui scit causas propter 
quas alios permittat sua perfrui voluntate, et de majoribus ad ultima paulatim delabi, alios 
incipiat visitare, et gradatim quasi manu data, ad pristinum retrahere statum, et in sublimibus 
collocare." 

124:10 Quumque de fine disputare coepisset, haec intulit : "Quia (ut crebro jam diximus) 
principium rursus ex fine generatur, quaeritur utrum, et tunc futura sint corpora, an sine 
corporibus aliquando vivendum sit, quum redacta in nihilum fuerint, et incorporalium vita, 
incorporalis esse credenda sit, qualem et Dei novimus. Nec dubium est, quin, si omnia corpora 
ad mundum istum sensibilem pertineant, quae appellantur ab Apostolo visibilia (Rom. 1), futura 
sit vita incorporalium incorporalis." Et paulo post : "Illud quoque quod ab eodem Apostolo 
dicitur : Omnis creatura liberabitur a servitute corruptionis, in libertatem gloriae filiorum Dei 
(Rom. 8:21), sic intellegimus, ut primam creaturam rationabilium et incorporalium esse dicamus, 
quae non serviat corruptioni, eo quod non sit vestita corporibus ; et ubicumque corpora fuerint, 
statim corruptio subsequatur. Postea autem liberabitur de servitute corruptionis, quando 
receperint gloriam filiorum [al. filii] Dei, et Deus fuerit omnia in omnibus." Et in eodem loco : 
"Ut autem incorporeum finem omnium rerum esse credamus, illa nos Salvatoris oratio provocat, 
in qua ait : Ut quomodo ego et tu unum sumus, sic et isti in nobis unum sint. Etenim scire 
debemus, quid sit Deus, et quid sit futurus in fine Salvator, et quomodo in sanctis similitudo 
Patris, et Filii repromissa sit, ut quomodo in se illi unum sunt, sic et isti in eis unum sint. Aut 
enim suscipiendum est universitatis Deum vestiri corpore, et quomodo nos carnibus, sic illum 
qualibet materia circumdari ; ut similitudo vitae Dei, in fine sanctis possit aequari ; aut si hoc 

indecens est, maxime apud eos, qui saltem ex minima parte Dei sentire cupiunt majestatem, et 
ingenitae atque omnia excedentis naturae gloriam suspicari ; e duobus alterum suscipere 
cogimur, ut aut desperemus similitudinem Dei, si eadem semper sumus corpora habituri, aut si 
beatitudo nobis ejusdem cum Deo vitae promittitur, eadem qua vivit Deus, nobis condicione 
vivendum est." 

124:11 E quibus omnibus approbatur, quid de resurrectione sentiat, et quod omnia corpora 
interitura confirmet : ut simus absque corporibus, quomodo prius fuimus, antequam crassis 
corporibus vestiremur. Rursumque de mundorum varietate disputans, et vel ex Angelis 
daemones, vel de daemonibus Angelos, sive homines futuros esse contestans, et e contrario ex 
hominibus daemones, et omnia ex omnibus sententiam suam tali fine confirmat : “Nec dubium 
est, quin post quaedam intervalla temporum, rursus materia subsistat, et corpora fiant, et mundi 
diversitas construatur, propter varias voluntates rationabilium creaturarum, quae post 
perfectam beatitudinem usque ad finem omnium rerum paulatim ad inferiora dilapsae, tantam 
malitiam receperunt, ut in contrarium verterentur : dum nolunt servare principium, et 
incorruptam beatitudinem possidere. Nec hoc ignorandum, quod multae rationabiles creaturae, 
usque ad secundum, et tertium, et quartum mundum servent principium, nec mutationi in se 
locum tribuant. Aliae vero tam parum de pristino statu amissurae sint, ut paene nihil perdidisse 
videantur, et nonnullae grandi ruina in ultimum praecipitandae sint barathrum. Novitque 
dispensator omnium Deus, in condicione mundorum singulis abuti juxta meritum, et 
opportunitates et causas, quibus mundi gubernacula sustentantur, et initiantur : ut qui omnes 
vicerit nequitia, et penitus se terrae coaequaverit, in alio mundo, qui postea fabricandus est, fiat 
diabolus, principium plasmationis Domini, ut illudatur ei ab Angelis, qui exordii amisere 
virtutem." Quibus dictis, quid aliud conatur ostendere, nisi hujus mundi homines peccatores, in 
alio mundo posse diabolum et daemones fieri ? Et rursum nunc daemones, in alio mundo posse 
vel Angelos, vel homines procreari ? Et post disputationem longissimam, qua omnem creaturam 
corpoream in spiritualia corpora, et tenuia dicit esse mutandam : cunctamque substantiam in 
unum corpus mundissimum, et omni splendore purius convertendam, et talem, qualem nunc 
humana mens potest cogitare, ad extremum intulit : "Et erit Deus omnia in omnibus, ut universa 
natura corporea redigatur in eam substantiam, quae omnibus melior est, in divinam scilicet, qua 
nulla est melior." 

124:12 CAP. IV. — In quarto quoque libro, qui operis ejus extremus est, haec ab Ecclesia Christi 
damnanda interserit. "Et forsitan quomodo in isto mundo qui moriuntur separatione carnis et 
animae, juxta operum differentiam, diversa apud inferos obtinent loca : sic qui de caelestis 
Jerusalem (ut ita dicam) administratione moriuntur, ad nostri mundi inferna descendunt, ut pro 
qualitate meritorum, diversa in terris possideant loca." Et iterum : "Et quia comparavimus, de 
isto mundo ad inferna pergentes animas, eis animabus, quae de superiori caelo ad nostra 
habitacula pervenientes quodammodo mortuae sunt, prudenti investigatione rimandum est, an 
hoc ipsum possimus etiam in nativitate dicere singularum, ut quomodo quae in ista terra nostra 
nascuntur animae, vel de inferno rursum meliora cupientes, ad superiora veniunt, et humanum 
corpus assumunt, vel de melioribus locis ad nos usque descendunt ; sic et ea loca quae supra 
sunt in firmamento, aliae animae possideant, quae de nostris sedibus ad meliora proficiant : aliae 
quae de caelestibus ad firmamentum usque delapsae sint, nec tantum fecere peccatum, ut ad 
loca quae incolimus, truderentur. Quibus dictis nititur approbare, et firmamentum, id est caelum, 
ad comparationem superioris caeli esse inferos, et hanc terram, quam incolimus, collatione 
firmamenti inferos appellari, et rursum ad comparationem inferorum, qui subter nos sunt, nos 
caelum dici : ut quod aliis infernus est, aliis caelum sit." Nec hac disputatione contentus, dicit, 
"In fine omnium rerum, quando ad caelestem Jerusalem reversuri sumus, adversarium 

Fortitudinum contra populum Dei bella consurgere, ut non sit eorum otiosa virtus, sed 
exerceantur ad praelia, et habeant materiam roboris, quam consequi non possint, nisi fortes 
primum adversariis restiterint" : quos ratione, et ordine, et solertia repugnandi, in libro 
Numerorum legimus esse superatos (Num. 10:26,33). 

124:13 Quumque dixisset juxta Joannis Apocalypsim (Cap. 4. v. 6), Evangelium sempiternum, id 
est, futurum in caelis, tantum praecedere hoc nostrum Evangelium, quantum Christi praedicatio 
Legis veteris sacramenta, ad extremum intulit (quod et cogitasse sacrilegium est) pro salute 
daemonum, Christum etiam in aere, et in supernis locis esse passurum. Et licet ille non dixerit, 
tamen quod consequens sit, intellegitur : sicut pro hominibus homo factus est, ut homines 
liberaret : sic et pro salute daemonum, Deum futurum quod sunt hi, ad quos venturus est 
liberandos. Quod ne forsitan de nostro sensu putemur asserere, ipsius verba ponenda sunt. 
"Sicut enim per umbram Evangelii, umbram Legis implevit : sic quia omnis lex exemplum, et 
umbra est caeremoniarum caelestium, diligentius requirendum, utrum recte intellegamus Legem 
quoque caelestem, et caeremonias superni cultus plenitudinem non habere ; sed indigere 
Evangelii veritate, quod in Joannis Apocalypsi Evangelium legimus sempiternum, ad 
comparationem videlicet hujus nostri Evangelii, quod temporale est, et in transituro mundo ac 
saeculo praedicatum. Quod quidem etiam si usque ad passionem Domini Salvatoris inquirere 
voluerimus, quanquam audax, et temerarium sit, in caelo ejus quaerere passionem : tamen si 
spiritualia nequitiae in caelestibus sunt, et non erubescimus crucem Domini confiteri propter 
destructionem eorum, quae sua passione destruxit : cur timeamus etiam in supernis locis, in 
consummatione saeculorum aliquid simile suspicari, ut omnium locorum gentes illius passione 
salventur?" 

124:14 Rursumque blasphemans de Filio sic locutus est : "Si enim Patrem cognoscit Filius, 
videtur in eo quod novit Patrem, posse eum comprehendere : ut si dicamus artificis animum 
artis scire mensuram. Nec dubium, quin si Pater sit in Filio, et comprehendatur ab eo in quo est. 
Sin autem comprehensionem eam dicimus, ut non solum sensu quis, et sapientia 
comprehendat ; sed et virtute, et potentia cuncta teneat, qui cognovit ; non possumus dicere, 
quod comprehendat Filius Patrem : Pater vero omnia comprehendit. Inter omnia autem, et 
Filius est, ergo et Filium comprehendit." Et ut sciremus causas, quibus Pater comprehendat 
Filium, et Filius Patrem non queat comprehendere, haec verba subnectit : "Curiosus lector 
inquirat utrum ita a semetipso cognoscatur Pater, quomodo cognoscitur a Filio : sciensque illud 
quod scriptum est : Pater qui misit, major me est in omnibus (Joan. 14:28), verum esse 
contendet [fort. concedet], ut dicat, et in cognitione Filio Patrem esse majorem, dum perfectius, 
et purius a semetipso cognoscitur, quam a Filio". 

124:15 Mexepijjuxwoiv quoque, et abolitionem corporum, per hoc rursum sentire convincitur. 
"Si quis autem potuerit ostendere incorporalem rationabilemque naturam, quum exspoliaverit 
se corpore, vivere per semetipsam, et in pejori condicione esse, quando corporibus vestitur ; in 
meliori, quando illa deponit : nulli dubium est corpora non principaliter subsistere, sed per 
intervalla, et ob varios motus rationabilium creaturarum nunc fieri ; ut qui his indigent, 
vestiantur, et rursum quum illa depravatione lapsuum se ad meliora correxerint, dissolvi in 
nihilum, et hac semper successione variari." Et ne parvam putaremus impietatem esse eorum, 
quae praemiserat, in ejusdem voluminis fine conjungit : Omnes rationabiles naturas, id est 
Patrem, et Filium et Spiritum Sanctum, Angelos, Potestates, Dominationes, ceterasque Virtutes, 
ipsum quoque hominem secundum animae dignitatem, unius esse substantiae. "Intellectualem, 
inquit, rationabilemque naturam sentit Deus, et unigenitus Filius ejus, et Spiritus Sanctus : 
sentiunt Angeli, et Potestates, ceteraeque Virtutes, sentit interior homo, qui ad imaginem, et 

similitudinem Dei conditus est. E quo concluditur, Deum, et haec quodammodo unius esse 
substantiae." Unum addit verbum, quodammodo, ut tanti sacrilegii crimen effugeret, et qui in 
alio loco Filium, et Spiritum Sanctum non vult de Patris esse substantia, ne divinitatem in partes 
secare videatur, naturam omnipotentis Dei Angelis hominibusque largitur. 

124:16 Quum haec ita se habeant, quae insania est, paucis de Filio et Spiritu Sancto commutatis, 
quae apertam blasphemiam praeferebant ; cetera ita ut scripta sunt, protulisse in medium, et 
impia voce laudasse : quum utique, et illa, et ista de uno impietatis fonte processerint ? 
Adversum omnia scribere, nec hujus est temporis, et omnes qui adversus Arium, et Eunomium, 
Manichaeumque, et diversas scripserunt haereses, his quoque impietatibus respondisse credendi 
sunt. Quisquis igitur hos voluerit legere libros, et calciatis pedibus ad terram repromissionis 
pergere ; ne alicubi a serpentibus mordeatur, et arcuato Scorpii vulnere verberetur, legat prius 
hunc librum, et antequam ingrediatur viam, quae sibi cavenda sint, noverit. 

{125} 

Epistola CXXV 


(alias 4; scripta anno 411) 


Ad Rusticum Monachum 


Docet, quemadmodum oporteat instituere vitam, Monachi dignam nomine ; monetque 
imprimis vitandam suspectarum feminarum consuetudinem : tulius autem esse juvenem in 
coenobio, quam in solitudine vitam agere. Tum sero ad docendum, et scribendos libros esse 
veniendum : obtrectatorum familiaritatem modis omnibus fugiendam. 

125:1 Nihil Christiano felicius, cui promittitur regnum caelorum. Nihil laboriosius, qui cottidie 
de vita periclitatur. Nihil fortius, qui vincit diabolum. Nihil imbecillius, qui a carne superatur. 
Utriusque rei exempla sunt plurima. Latro credit in cruce, et statim meretur audire : Arnen dico 
tibi : hodie mecum eris in paradiso (Luc. 23:43). Judas de Apostolatus fastigio, in perditionis 
tartarum labitur, et nec familiaritate convivii, nec instinctione buccellae, nec osculi gratia 
frangitur, ne quasi hominem tradat, quem Filium Dei noverat. Quid Samaritana vilius ? Non 
solum ipsa credidit, et post sex viros unum invenit Dominum, Messiamque cognovit ad fontem, 
quem in Templo Judaeorum populus ignorabat : sed et auctor fit salutis multorum, et Apostolis 
ementibus cibos, esurientem reficit, lassumque sustentat (Joan. 4). Quid Salomone sapientius ? 
Attamen infatuatur amoribus mulierum (3. Reg. 11:1). Bonum est sal, nullumque sacrificium 
absque hujus aspersione suscipitur (Lev. 2). Unde et Apostolus praecepit : Sermo vester semper 
in gratia sale sit conditus (Coloss. 4:6). Quod si infatuatur, foras projicitur (Mare. 8), in 
tantumque perdit nominis dignitatem, ut ne in sterquilinium quidem utile sit, quo solent 
credentium arva condiri, et sterile animarum solum pinguescere. Haec dicimus, ut prima te, fili 
Rustice, fronte doceamus, magna cepisse, et excelsa sectari ; et adolescentiae, immo pubertatis 
incentiva calcantem, perfectae quidem aetatis gradum scandere : sed lubricum iter esse, per 
quod ingrederis ; NEC TANTUM SEQUI gloriae post victoriam, quantum ignominiae post ruinam. 

125:2 Non mihi nunc per virtutum prata ducendus est rivulus : nec laborandum, ut ostendam 
tibi variorum pulchritudinem florum : quid in se lilia habeant puritatis, quid rosa verecundiae 

possideat, quid violae purpura promittat in regno, quid rutilantium spondeat pictura gemmarum. 
Jam enim, propitio Domino, stivam tenes. Jam tectum atque solarium cum Petro Apostolo 
conscendisti ; qui esuriens in Judaeis, Cornelii saturatur fide ; et famem incredulitatis eorum, 
gentium conversione restinguit : atque in vase Evangeliorum quadrangulo, quod de caelo 
descendit ad terram, docetur, et discit omnes homines posse salvari. Rursumque quod viderat, 
in specie candidissimi linteaminis in superna transfertur, et credentium turbam de terris ad 
caelum rapit : ut pollicitatio Domini compleatur : Beati mundo corde : quoniam ipsi Deum 
videbunt (Matth. 5:8). Totum quod apprehensa manu insinuare tibi cupio, quod quasi doctus 
nauta, post multa naufragia, rudem conor instruere vectorem, illud est, ut in quo litore pudicitiae 
pirata sit [al. pirata sint] noveris ; ubi Charybdis, et radix omnium malorum avaritia ; ubi Scyllaei 
obtrectatorum canes, de quibus Apostolus loquitur : Ne mordentes invicem, mutuo 
consumamini (Galat. 5), quomodo in media tranquillitate securi, Lybicis interdum vitiorum 
Syrtibus obruamur ; quid venenatorum animantium, desertum hujus saeculi nutriat [al. deserta 
his nutriant]. 

125:3 Navigantes Rubrum mare, in quo optandum nobis est, ut verus Pharao cum suo 
mergatur exercitu, multis difficultatibus ac periculis ad urbem Auxumam perveniunt. Utroque 
in litore Gentes vagae, immo belluae habitant ferocissimae. Semper solliciti, semper armati, 
totius anni vehunt cibaria. Latentibus saxis vadisque durissimis plena sunt omnia, ita ut 
speculator, et doctor in summa mali arbore sedeat, et inde regendae, et circumflectendae navis 
dictata praedicet. Felix cursus est, si post sex menses supradictae urbis portum teneant, a quo 
se incipit aperire Oceanus ; per quem vix anno perpetuo ad Indiam pervenitur, et ad Gangem 
fluvium (quem Phison Sancta Scriptura commemorat) qui circumit totam terram Evila, et multa 
genera pigmentorum de paradisi dicitur fonte devehere. Ubi nascitur carbunculus, et 
smaragdus ; et margarita candentia, et uniones, quibus nobilium feminarum ardet ambitio : 
montesque aurei, quos adire propter gryphas, et dracones, et immensorum corporum monstra, 
hominibus impossibile est : ut ostendatur nobis, quales custodes habeat avaritia. 

125:4 Quorsum ista ? Perspicuum est, si negotiatores saeculi tanta sustinent, ut ad incertas 
periturasque divitias perveniant, et servent cum animae discrimine, quae multis periculis 
quaesierunt, quid Christi negotiatori faciendum est, qui venditis omnibus quaerit, pretiosissimum 
margaritum ? Qui totis substantiae suae opibus emit agrum, in quo reperiat thesaurum, quem 
nec fur effodere, nec latro possit auferre ? 

125:5 Scio me offensurum esse quamplurimos, qui generalem de vitiis disputationem, in suam 
referunt contumeliam ; et dum mihi irascuntur, suam indicant conscientiam : multoque pejus 
de se, quam de me judicant. Ego enim neminem nominabo : nec veteris Comoediae licentia 
certas personas eligam atque perstringam. PRUDENTIS VIRI EST, ac prudentium feminarum, 
dissimulare, immo emendare quod in se intellegunt, et indignari sibi magis quam mihi ; nec in 
monitorem maledicta congerere. Qui etsi eisdem teneatur criminibus, certe in eo melior est, 
quod sua ei mala non placent. 

125:6 Audio religiosam habere te matrem, multorum annorum viduam, quae aluit, quae 
erudivit infantem : ac post studia Galliarum, quae vel florentissima sunt, misit Romam, non 
parcens sumptibus, et absentiam filii, spe sustinens futurorum ; ut ubertatem Gallici nitoremque 
sermonis, gravitas Romana condiret : nec calcaribus in te, sed frenis uteretur, quod et in 
disertissimis viris Graeciae legimus, qui Asianum tumorem Attico siccabant sale, et luxuriantes 
flagellis vineas, falcibus reprimebant, ut eloquentiae torcularia, non verborum pampinis, sed 
sensuum, quasi uvarum, expressionibus redundarent. Hanc tu suspice, ut parentem : ama, ut 
nutricem : venerare, ut sanctam. Nec aliorum imiteris exemplum, qui relinquunt suas, et alienas 

appetunt : quorum dedecus in propatulo est, sub nominibus pietatis quaerentium suspecta 
consortia. Novi ego quasdam jam maturioris aetatis, et plerasque libertini generis 
adolescentibus delectari, et filios quaerere spirituales : paulatimque pudore superato, per ficta 
matrum nomina erumpere in licentiam maritalem. Aliae sorores virgines deserunt, et externis 
viduis copulantur. Sunt quae oderunt suos, et non suorum palpantur affectu : quarum 
impatientia, index animi, nullam recipit excusationem ; et cassa impudicitiae velamenta, quasi 
aranearum fila disrumpit. Videas nonnullos accinctis renibus, pulla tunica, barba prolixa, a 
mulieribus non posse discedere, sub eodem manere tecto, simul inire convivia, ancillas juvenes 
habere in ministerio, et praeter vocabulum nuptiarum, omnia esse matrimonii. Nec haec culpa 
est Christiani nominis, si simulator religionis in vitio sit : quinimo confusio gentilium, quum ea 
vident Ecclesiis displicere, quae omnibus bonis non placent. 

125:7 Boni Monachi officium. — Tu vero si monachus esse vis, non videri, habeto curam, non 
rei familiaris, cui renuntiando, hoc esse coepisti, sed animae tuae. SORDID/E VESTES candidae 
mentis indicia sint : vilis tunica contemptum saeculi probet : ita duntaxat, ne animus tumeat, 
ne habitus sermoque dissentiant. Balnearum fomenta non quaerat, qui calorem corporis, 
jejuniorum cupit frigore exstinguere. Quae et ipsa moderata sint, ne nimia debilitent stomachum, 
et majorem refectionem poscentia, erumpant in eruditatem, quae parens libidinum est. 
MODICUS AC temperatus cibus et carni et animae utilis est. Matrem ita vide, ne per illam alias 
videre cogaris : quarum vultus cordi tuo haereant, Et tacitum vivat sub pectore vulnus (/Eneid. 
4). Ancillas quae illi in obsequio sunt, tibi scias esse in insidiis ; quia quanto vilior earum condicio, 
tanto facilior est ruina. Et Joannes Baptista sanctam matrem habuit, Pontificisque filius erat ; et 
tamen nec matris affectu, nec patris opibus vincebatur, ut in domo parentum cum periculo 
viveret castitatis. Vivebat in eremo (Luc. 1), et oculis desiderantibus Christum, nihil aliud 
dignabatur aspicere. Vestis aspera, zona pellicea, cibus locustae, melque silvestre (Mare. 1), 
omnia virtuti, et continentiae praeparata. Filii Prophetarum (quos monachos in veteri 
Testamento legimus) aedificabant sibi casulas propter fluenta Jordanis, et turbis urbium 
derelictis, polenta, et herbis agrestibus victitabant (4. Reg. 6). Quamdiu in patria tua es, habeto 
cellulam pro paradiso : varia Scripturarum poma decerpe : his utere deliciis : harum fruere 
complexu. Si scandalizat te oculus, pes, manus, projice ea (Matth. 5). Nulli parcas, ut soli parcas 
animae. Qui viderit, inquit Dominus, mulierem ad concupiscendum eam, jam moechatus est eam 
in corde suo. Quis gloriabitur castum se habere cor ? (Prov. 20:9) Astra non sunt munda in 
conspectu Domini : quanto magis homines (Job. 25:5,6), quorum vita tentatio est ? Vae nobis, 
qui quoties concupiscimus, toties fornica mur. Inebriatus est, inquit, gladius meus in caelo (Isai. 
34:5), multo amplius in terra, quae spinas, et tribulos generat. Vas electionis, in cujus ore 
Christus resonabat, macerat corpus suum, et subjicit servituti (1. Cor. 9:27) ; et tamen cernit 
naturalem carnis ardorem suae repugnare sententiae, ut quod non vult, hoc agere compellatur, 
et quasi vim patiens, vociferatur, et dicit : Miser ego homo, quis me liberabit de corpore mortis 
hujus ? (Rom. 7:24) Et tu te arbitraris absque lapsu et vulnere posse transire, nisi omni custodia 
servaveris cor tuum, et cum Salvatore dixeris : Mater mea, et fratres mei hi sunt, qui faciunt 
voluntatem Patris mei ? (Matth. 12:50; et Mare. 3:35) Crudelitas ista, pietas est ; immo quid 
tam pium, quam sanctae matri sanctum filium custodire ? Optat et illa te vivere, et non videre 
ad tempus, ut semper cum Christo videat. Anna Samuelem, non sibi, sed Tabernaculo genuit (1. 
Reg. 2). Filii Jonadab, qui vinum, et siceram non bibebant, qui habitabant in tentoriis, et quas 
nox compulerat, sedes habebant, scribuntur in Psalmo (Ps. 70. seq. LXX), quod primi 
captivitatem sustinuerint, qui ab exercitu Chaldaeorum vastante Judaeam, urbes introire 
compulsi sunt. 

125:8 Viderint alii quid sentiant. Unusquisque enim suo sensu ducitur. MIHI OPPIDUM carcer, 
et solitudo paradisus est. Quid desideramus urbium frequentiam, qui de singularitate 
censemur ? Moyses ut praeesset populo Judaeorum, quadraginta annis eruditur in eremo (Exod. 
3) : pastor ovium, hominum factus est pastor (Luc. 5:10). Apostoli de piscatione lacus 
Genezareth, ad piscationem hominum transierunt. Tunc [al. qui tunc] habentes patrem, rete, 
naviculam, secuti Dominum, protinus omnia reliquerunt, portantes cottidie crucem suam, et ne 
virgam quidem in manu habentes. Haec dico, ut etiam si Clericatus te titillat desiderium, discas 
quod possis docere ; et rationabilem hostiam offeras Christo : ne miles antequam tiro, ne prius 
magister sis, quam discipulus. Non est humilitatis meae, neque mensurae, judicare de Clericis, 
et de ministris Ecclesiarum sinistrum quippiam dicere. Habeant illi ordinem, et gradum suum, 
quem si tenueris, quomodo tibi in eo vivendum sit, editus ad Nepotianum liber (Epist. Lll), 
docere te poterit. Nunc monachi incunabula, moresque discutimus : et ejus monachi, qui 
liberalibus studiis eruditus in adolescentia, jugum Christi collo suo imposuit. 

125:9 Laus vitae Coenobiticae. — Primumque tractandum est, utrum solus, an cum aliis in 
monasterio vivere debeas. Mihi quidem placet, ut habeas Sanctorum contubernium, nec ipse 
te doceas, et absque ductore ingrediaris viam, quam nunquam ingressus es, statimque tibi in 
partem alteram declinandum sit, et errori pateas, plusque aut minus ambules, quam necesse 
est ; ne aut currens lasseris, aut moram faciens, obdormias. In solitudine cito surrepit superbia : 
etsi parumper jejunaverit, hominemque non viderit, putat se alicujus esse momenti : oblitusque 
sui, unde, et quo venerit, intus corde, lingua foris vagatur. Judicat, contra Apostoli voluntatem, 
alienos servos : quo gula voluerit, porrigit manum : dormit quantum voluerit : nullum veretur, 
facit quod voluerit, omnes inferiores se putat, crebriusque in urbibus, quam in cellula est : et 
inter fratres simulat verecundiam, qui platearum turbis colliditur. Quid igitur ? Solitariam vitam 
reprehendimus ? Minime : quippe quam saepe laudavimus. Sed de ludo monasteriorum, 
hujuscemodi volumus egredi milites, quos eremi dura rudimenta non terreant : qui specimen 
conversationis suae multo tempore dederint : qui omnium fuerint minimi, ut primi omnium 
fierent: quos nec esuries aliquando, nec saturitas superavit : qui paupertate laetantur : quorum 
habitus, sermo, vultus, incessus, doctrina virtutum est : qui nesciunt secundum quosdam 
ineptos homines, daemonum pugnantium contra se portenta confingere, ut apud imperitos, et 
vulgi homines miraculum sui faciant, et exinde lucra sectentur. 

125:10 Vidimus nuper et planximus, Croesi opes unius morte deprehensas : urbisque stipes, 
quasi in usus pauperum congregatas, stirpi et posteris derelictas. Tunc ferrum quod latebat in 
profundo, supernatavit aquae, et inter palmarum arbores, Merrhae amaritudo monstrata est. 
Nec mirum : talem et socium et magistrum habuit, qui egentium famem, suas fecit esse divitias ; 
et miseris derelicta, in suam reservavit miseriam. Quorum clamor tandem pervenit ad caelum, 
et patientissimas Dei vicit aures, ut missus Angelus pessimus, Nabal Carmelio diceret : Stulte, 
hac nocte auferent animam tuam a te ; quae autem praeparasti, cujus erunt ? (Luc. 12:2). 

125:11 Volo ergo te, et propter causas quas supra exposui, non habitare cum matre ; et 
praecipue, ne aut offerentem delicatos cibos, renuendo contristes : aut si acceperis, oleum igni 
adjicias ; et inter frequentiam puellarum per diem videas, quod nocte cogites. Nunquam de 
manu et oculis tuis recedat liber, discatur Psalterium ad verbum ; oratio sine intermissione ; 
vigil sensus, nec vanis cogitationibus patens. Corpus pariter et animus tendatur ad Dominum. 
Iram vince patientia : AMA SCIENTIAM Scripturarum, et carnis vitia non amabis. Nec vacet mens 
tua variis perturbationibus, quae si pectori insederint dominabuntur tui ; et te deducent ad 
delictum maximum. Facito aliquid operis, ut te semper diabolus inveniat occupatum. Si Apostoli 
habentes potestatem de Evangelio vivere, laborabant manibus suis, ne quem gravarent ; et aliis 

tribuebant refrigeria, quorum pro spiritualibus debebant metere carnalia (1. Cor. 9:11), cur tu in 
usus tuos cessura non praepares ? Vel fiscellam texe junco, vel canistrum lentis plecte viminibus : 
sarriatur humus : areolae aequo limite dividantur : in quibus quum olerum jacta fuerint semina, 
vel plantae per ordinem positae, aquae ducantur irriguae, ut pulcherrimorum versuum spectator 
assistas : 

Ecce supercilio, clivosi tramitis undam 
Elicit, illa cadens raucum per levia murmur 
Saxa ciet scatebrisque arentia temperat arva. 

(Georgica lib. 3.) 


Inserantur infructuosae arbores, vel gemmis, vel surculis, ut parvo post tempore, laboris tui 
dulcia poma decerpas. Apum fabricare alvearia, ad quas te mittunt Salomonis Proverbia (Prov. 
6:8. juxta LXX) ; et monasteriorum ordinem, ac regiam disciplinam, in parvis disce corporibus. 
Texantur et lina capiendis piscibus, scribantur libri, ut et manus operetur cibum, et animus 
lectione saturetur. In desideriis est omnis otiosus (Prov. 13:14. juxta LXX). /Egyptiorum 
Monasteria hunc morem tenent, ut nullum absque operis labore suscipiant, non tam propter 
victus necessitatem, quam propter animae salutem. Ne vagetur perniciosis cogitationibus mens, 
et instar fornicantis Jerusalem, omni transeunti divaricet pedes suos (Ezech. 17:23). 


125:12 Dum essem juvenis, et solitudinis me deserta vallarent, incentiva vitiorum ardoremque 
naturae ferre non poteram, quem quum crebris jejuniis frangerem, mens tamen cogitationibus 
aestuabat. Ad quam edomandam, cuidam fratri, qui ex Hebraeis crediderat, me in disciplinam 
dedi, ut post Quintiliani acumina, Ciceronis fluvios, gravitatemque Frontonis, et lenitatem Plinii, 
alphabetum discerem, et stridentia anhelantiaque verba meditarer. Quid ibi laboris 
insumpserim, quid sustinuerim difficultatis, quoties desperaverim, quotiesque cessaverim, et 
contentione discendi rursus inceperim, testis est conscientia, tam mea qui passus sum, quam 
eorum qui mecum duxerunt vitam. Et gratias ago Domino, quod de amaro semine litterarum, 
dulces fructus carpo. 

125:13 Dicam et aliud, quod in /Egypto viderim : Graecus adolescens erat in coenobio, qui nulla 
abstinentia [al. continentia], nulla operis magnitudine flammam poterat carnis exstinguere. 
Hunc periclitantem Pater monasterii hac arte servavit : imperavit cuidam viro gravi, ut jurgiis 
atque conviciis insectaretur hominem, et post irrogatam injuriam, primus veniret ad 
querimoniam. Vocati testes pro eo loquebantur, qui contumeliam fecerat. Flere ille contra 
mendacium, quod nullus crederet veritati : solus Pater defensionem suam callide opponere, ne 
abundantiori tristitia absorberetur frater. Quid multa ? Ita annus ductus est ; quo expleto, 
interrogatus adolescens super cogitationibus pristinis, an adhuc molestiae aliquid sustineret : 
papae, inquit, vivere mihi non licet : et fornicari libeat ? Hic si solus fuisset, quo adjutore 
superasset ? 

125:14 Philosophi saeculi solent amorem veterem amore novo, quasi clavum clavo expellere. 
Quod et Assuero regi septem principes fecere Persarum, ut Vasthi reginae desiderium, aliarum 
puellarum amore compescerent (Esth. 2:3). ILLI VITIUM VITIO, peccatumque peccato 
medicantur, nos amore virtutum, vitia superemus. Declina, ait, a malo, et fac bonum (Ps. 36:37) : 



476 


Quaere pacem, et persequere eam. Nisi oderimus malum, bonum amare non possumus. Quin 
potius faciendum est bonum, ut declinemus a malo. Pax quaerenda, ut bella fugiamus. Nec 
sufficit eam quaerere, nisi inventam fugientemque omni studio persequamur, quae exsuperat 
omnem sensum : in qua habitatio Dei est, dicente Propheta : Et factus est in pace locus ejus 
(75:2). Pulchreque persecutio pacis dicitur, juxta illud Apostoli : Hospitalitatem persequentes 
[Rom. 12:13], ut non levi usitatoque sermone, et (ut ita loquar) summis labiis hospites 
invitemus ; sed toto mentis ardore teneamus, quasi auferentes secum de lucro nostro atque 
compendio. 

125:15 Nulla ars absque magistro discitur. Etiam muta animalia, et ferarum greges, ductores 
sequuntur suos. In apibus principes sunt : grues unam sequuntur ordine litterato. Imperator 
unus : Judex unus provinciae. Roma ut condita est, duos fratres simul habere reges non potuit, 
et parricidio dedicatur. Iu Rebeccae utero, Esau, et Jacob bella gesserunt (Gen. 25:22). Singuli 
Ecclesiarum Episcopi, singuli Archipresbyteri, singuli Archidiaconi : et omnis ordo Ecclesiasticus 
suis rectoribus nititur. In navi unus gubernator : in domo unus Dominus : in quamvis grandi 
exercitu, unius signum expectatur. Et ne plura replicando fastidium legenti faciam, per haec 
omnia ad illud tendit oratio ; ut doceam te, non tuo arbitrio dimittendum, sed vivere debere in 
monasterio sub unius disciplina Patris, consortioque multorum, ut ab alio discas humilitatem, ab 
alio patientiam : hic te silentium, ille doceat mansuetudinem. Non facias quod vis, comedas 
quod juberis, vestiare quod acceperis, operis tui pensum persolvas, subjiciaris cui non vis, lassus 
ad stratum venias, ambulansque dormites, et necdum [al. nec demum] expleto somno, surgere 
compellaris. Dicas Psalmum in ordine tuo ; IN QUO NON dulcedo vocis, sed mentis affectus 
quaeritur, dicente Apostolo : Psallam spiritu, psallam et mente (1. Cor. 14:15) : Et, Cantantes in 
cordibus vestris Domino. Legerat enim esse praeceptum, Psallite sapienter. Servias fratribus, 
hospitum laves pedes ; passus injuriam taceas ; Praepositum monasterii timeas ut dominum, 
diligas ut parentem. Credas tibi salutare quicquid ille praeceperit ; nec de majorum sententia 
judices, cujus officii est oboedire, et implere quae jussa sunt, dicente Moyse : Audi Israel, et tace 
(Deut. 27:9. juxta LXX). Tantis negotiis occupatus, nullis vacabis cogitationibus, et dum ab alio 
transis ad aliud, opusque succedit operi, illud solum mente tenebis, quod agere compelleris. 

125:16 Falsi Monachi. — Vidi ego quosdam, qui postquam renuntiavere saeculo, vestimentis 
duntaxat, et vocis professione, non rebus, nihil de pristina conversatione mutarunt. Res 
familiaris magis aucta quam imminuta. Eadem ministeria servulorum, idem apparatus convivii. 
In vitro, et patella fictili aurum comeditur, et inter turbas et examina ministrorum, nomen sibi 
vindicant solitarii. Qui vero pauperes sunt, et tenui substantiola, videnturque sibi scioli ; 
pomparum ferculis similes procedunt in publicum, ut caninam exerceant facundiam. Alii sublatis 
in altum humeris, et intra se nescio quid cornicantes, stupentibusque in terram oculis, tumentia 
verba trutinantur, ut si Praeconem addideris, putes incedere Praefecturam. Sunt qui humore 
cellarum, immoderatisque jejuniis, taedio solitudinis, ac nimia lectione, dum diebus ac noctibus 
auribus suis personant, vertuntur in melancholiam, et Hippocratis magis fomentis, quam nostris 
monitis indigent. Plerique artibus, et negotiationibus pristinis carere non possunt, mutatisque 
nominibus institorum, eadem exercent commercia : non victum et vestitum, quod Apostolus 
praecipit (2. Tim. 6), sed majora quam saeculi homines, emolumenta sectantes. Et prius quidem 
ab /Edilibus, quos ayopavopouq Graeci appellant, vendentium coercebatur rabies, nec erat 
impune peccatum. Nunc autem sub religionis titulo exercentur injusta compendia [al. 
commercia], ET HONOR nominis Christiani fraudem magis facit, quam patitur. Quodque pudet 
dicere, sed necesse est, ut saltem sic ad nostrum erubescamus dedecus, publice extendentes 
manus, pannis aurum tegimus : et contra omnium opinionem, plenis sacculis morimur divites, 
qui quasi pauperes viximus. Tibi quum in monasterio fueris, haec facere non licebit : et 

inolescente paulatim consuetudine, quod primum cogebaris, vel incipies, et delectabit te labor 
tuus ; oblitusque praeteritorum, semper priora sectaberis : nequaquam considerans, quid alii 
mali faciant, sed quid boni tu facere debeas. 

125:17 Clericorum laus. — Neque vero peccantium ducaris multitudine, et te pereuntium turba 
sollicitet, ut tacitus cogites : Quid ? Ergo omnes peribunt, qui in urbibus habitant ? Ecce illi 
fruuntur suis rebus, ministrant Ecclesiis, adeunt balneas, unguenta non spernunt ; et tamen in 
omnium ore versantur. Ad quod et ante respondi, et nunc breviter respondeo, me in praesenti 
opusculo non de Clericis disputare, sed monachum instituere. Sancti sunt Clerici et omnium vita 
laudabilis. Ita ergo age, et vive in monasterio, ut Clericus esse merearis, ut adolescentiam tuam 
nulla sorde commacules, ut ad altare Christi quasi de thalamo virgo procedas, et habeas de foris 
bonum testimonium : feminaeque nomen tuum noverint, et vultum tuum nesciant. Quum ad 
perfectam aetatem veneris, si tamen vita comes fuerit, et te vel populus, vel Pontifex civitatis, in 
Clericum elegerit, agito quae Clerici sunt, et inter ipsos sectare meliores. QUIA IN OMNI 
condicione et gradu, optimis mixta sunt pessima. 

125:18 Quid cavendum. — Ne ad scribendum cito prosilias, et levi ducaris insania. Multo 
tempore disce quod doceas. Ne credas laudatoribus tuis, immo irrisoribus aurem ne libenter 
accommodes ; qui quum te adulationibus foverint, et quodammodo impotem mentis effecerint, 
si subito respexeris, aut ciconiarum deprehendes post te colla curvari, aut manu auriculas agitari 
asini, aut aestuantem canis protendi linguam. Nulli detrahas nec in eo te sanctum putes, si 
ceteros laceres. Accusamus saepe quod facimus, et contra nosmetipsos diserti, in nostra vitia 
invehimur, muti de eloquentibus judicantes. Testudineo Grunnius incedebat ad loquendum 
gradu, et per intervalla quaedam, vix pauca verba carpebat, ut eum putares singultire, non 
proloqui. Et tamen quum mensa posita, librorum exposuisset struem, adducto supercilio, 
contractisque naribus, ac fronte rugata, duobus digitulis concrepabat, hoc signo ad audiendum 
discipulos provocans. Tum nugas meras fundere, et adversum singulos declamare : criticum 
diceres esse Longinum, Censoremque Romanae facundiae, notare quem vellet, et de Senatu 
doctorum excludere. Hic bene nummatus, plus placebat in prandiis. Nec mirum, si qui multos 
inescare solitus erat, facto cuneo circumstrepentium garrulorum, procedebat in publicum : intus 
Nero, foris Cato. Totus ambiguus, ut ex contrariis diversisque naturis, unum monstrum 
novamque bestiam diceres esse compactam, juxta illud poeticum : Prima leo, postrema draco, 
media ipsa chimaera. 

125:19 Nunquam ergo tales videas, nec hujusmodi hominibus appliceris, nec declines cor tuum 
in verba malitiae, et audias : Sedens adversus fratrem tuum loquebaris, et adversus filium matris 
tuae ponebas scandalum. Et iterum : Filii hominum, dentes eorum arma et sagittae (Ps. 56:5). 
Et alibi : Molliti sunt sermones ejus super oleum, et ipsi sunt jacula (Ps. 54:22). Et apertius in 
Ecclesiaste : Sicut mordet serpens in silentio, sic qui fratri suo occulte detrahit (Eccl. 10:11). Sed 
dices : Ipse non detraho, aliis loquentibus quid facere possum ? Ad excusandas excusationes in 
peccatis (Ps. 140) ista praetendimus. Christus arte non illuditur. Nequaquam mea, sed Apostoli 
sententia est : Nolite errare : Deus non irridetur (Galat. 6:7). Ille in corde, nos videmus in facie. 
Salomon loquitur in Proverbiis : Ventus aquilo dissipat nubes, et vultus tristis, linguas 
detrahentium (Prov. 25:23). Sicut enim sagitta si mittatur contra duram materiam, 
nonnunquam in mittentem revertitur, et vulnerat vulnerantem ; illudque completur : Facti sunt 
mihi in arcum pravum (Ps. 77:57). Et alibi : Qui mittit in altum lapidem, recidet in caput ejus 
(Eccl. 27:28) : ita detractor quum tristem faciem viderit audientis, immo ne audientis quidem, 
sed obturantis aures suas, ne audiat judicium sanguinis, ilico conticescit, pallet vultus, haerent 
labia, saliva siccatur. Unde idem vir sapiens : Cum detractoribus, inquit, ne miscearis : quoniam 

repente veniet perditio eorum et ruinam utriusque quis novit (Prov. 24:21) : tam scilicet ejus 
qui loquitur, quam illius, qui audit loquentem. VERITAS ANGULOS non amat, nec quaerit 
susurrones. Timotheo dicitur : Adversum presbyterum accusationem cito non receperis. 
Peccantem autem, coram omnibus argue, ut et ceteri metum habeant (1. Tim. 5:19. et 20). Non 
est facile de provecta aetate credendum, quam et vita praeterita defendit, et honorat vocabulum 
dignitatis. Verum quia homines sumus, et interdum contra annorum maturitatem, puerorum 
vitiis labimur ; si me vis corrigere delinquentem, aperte increpa, tantum ne occulte mordeas. 
Corripiet me justus in misericordia, et increpabit : Oleum autem peccatoris non impinguet caput 
meum (Ps. 140:5). Quem enim diligit Dominus, corripit : castigat autem omnem filium quem 
recipit (Prov. 3:12). Et per Isaiam clamat Dominus : Populus meus, qui beatos vos dicunt, 
seducunt vos, et semitas pedum vestrorunt supplantant (Isai. 3:11). Quid enim mihi prodest, si 
aliis mala referas mea ? Si me nesciente, peccatis meis, immo detractionibus tuis alium 
vulneres ; et quum certatim omnibus narres, sic singulis loquaris, quasi nulli dixeris alteri ? Hoc 
est non me emendare : sed vitio tuo satisfacere. Praecipit Dominus, peccantes in os argui debere 
secreto, vel adhibito teste ; et si audire noluerint, referri ad Ecclesiam, habendosque in malo 
pertinaces, sicut ethnicos et publicanos (Matth. 18). 

125:20 Haec expressius loquor, ut adolescentem meum, et linguae et aurium prurigine liberem : 
ut renatum in Christo, sine ruga et macula, quasi pudicam virginem exhibeam, castam tam 
mente quam corpore ; ne solo nomine glorietur, et absque oleo bonorum operum, exstincta 
lampade, excludatur a sponso. Habes istic sanctum doctissimumque Pontificem Proculum, qui 
viva et praesenti voce nostras schedulas superet, quotidianisque tractatibus iter tuum dirigat ; 
nec patiatur te in partem alteram declinando, viam relinquere regiam, per quam Israel ad terram 
repromissionis properans, se transiturum esse promittit. Atque utinam exaudiatur vox Ecclesiae 
implorantis : Domine, pacem da nobis : omnia enim dedisti nobis (Is. 16. sec. LXX). Utinam 
quod renuntiamus saeculo, voluntas sit, non necessitas : ET PAUPERTAS habeat expetita gloriam, 
non illata cruciatum. Ceterum juxta miserias hujus temporis, et ubique gladios saevientes, satis 
dives est, qui pane non indiget. Nimium potens est, qui servire non cogitur. Sanctus Exuperius, 
Tolosae Episcopus, viduae Sareptensis imitator, esuriens pascit alios : et ore pallente jejuniis, 
fame torquetur aliena : omnemque substantiam Christi visceribus erogavit. Nihil illo ditius, qui 
Corpus Domini [al. Christi] canistro vimineo, Sanguinem portat in vitro. Qui avaritiam ejecit e 
Templo : qui absque funiculo et increpatione, cathedras vendentium columbas, id est, dona 
Sancti Spiritus, mensasque subvertit mammonae, et nummulariorum aera dispersit ; ut domus 
Dei, domus vocetur orationis, et non latronum spelunca. Hujus e vicino sectare vestigia, et 
ceterorum qui virtutum illius similes sunt, quos Sacerdotium et humiliores facit et pauperes. Aut 
si perfecta desideras, exi cum Abraham de patria et cognatione tua, et perge quo nescis. Si 
habes substantiam, vende, et da pauperibus. Si non habes, grandi onere liberatus es : nudum 
Christum, nudus sequere. Durum, grande, difficile ; sed magna sunt praemia. 

{126} 

Epistola CXXVI 


(al. 82; scripta an. 411) 


Ad Marcellinum et Anapsychiam 

Exponit diversas sententias de origine animae, hortans ut reliqua petant ab Augustino, et 
indicans quibus ipse sit occupatus studiis. 

126:1 Dominis vere sanctis atque omni officiorum caritate venerandis filiis MARCELLINO et 
ANAPSYCHI/E, HIERONYMUS in Christo salutem. 


Tandem ex Africa vestrae litteras unanimitatis accepi ; et non me paenitet impudentiae, qua 
tacentibus vobis epistolas meas frequenter ingessi, ut rescriptum mererer, et vos esse sospites, 
non aliis nuntiantibus, sed vestro potissimum sermone cognoscerem. Super animae statu 
memini vestrae quaestiunculae, immo maxime ecclesiasticae quaestionis : Utrum lapsa de caelo 
sit, ut Pythagoras philosophus, omnesque Platonici, et Origenes putant : An a propria Dei 
substantia, ut Stoici, Manichaeus, et Hispana Priscilliani haeresis suspicantur : An in thesauro 
habeantur Dei, olim conditae, ut quidam Ecclesiastici stulta persuasione confidunt : An cottidie 
a Deo fiant, et mittantur in corpora, secundum illud, quod in Evangelio scriptum est, Pater meus 
usque modo operatur, et ego operor (Joan. 5:17) : An certe ex traduce, ut Tertullianus, 
Apollinaris, et maxima pars Occidentalium autumant ; ut, quomodo corpus ex corpore, sic anima 
nascatur ex anima, et simili cum brutis animantibus condicione subsistat. Super quo quid mihi 
videretur [al. videatur], in opusculis contra Rufinum scripsisse me novi, adversus eum libellum, 
quem sanctae memoriae Anastasio Episcopo Romanae Ecclesiae dedit [al. edidit]: in quo lubrica 
et subdola, immo stulta confessione, dum auditorum simplicitati illudere nititur, suae fidei, immo 
perfidiae illusit : quos libros reor sanctum parentem vestrum habere Oceanum. Olim enim editi 
sunt, multis Rufini libris adversus calumnias respondentes. Certe habes ibi virum sanctum et 
eruditum Augustinum Episcopum, qui viva, ut ajunt, voce docere te poterit et suam, immo per 
se nostram explicare sententiam. 

126:2 Ezechielis volumen olim aggredi volui, et sponsionem creberrimam studiosis lectoribus 
reddere ; sed in ipso dictandi exordio ita animus meus Occidentalium provinciarum, et maxime 
urbis Romae [al. Romanae] vastatione confusus est, ut, juxta vulgare proverbium, proprium 
quoque ignorarem vocabulum : diuque tacui, sciens tempus esse lacrimarum. Hoc autem anno 
quum tres explicassem libros, subitus impetus barbarorum, de quibus tuus dicit Virgilius, lateque 
vagantes Barcaei (/Eneid. 4), et sancta Scriptura de Ismahel, Contra faciem omnium fratrum 
suorum habitabit (Gen. 16:12), sic /Egypti limitem, Palaestinae, Phoenicis, Syriae percurrit ad 
instar torrentis cuncta secum trahens, ut vix manus eorum misericordia Christi potuerimus 
evadere. Quod si, juxta inclutum oratorem, silent inter arma leges (Cicero pro Milone), quanto 
magis studia Scripturarum ? Quae et librorum multitudine, et silentio, ac librariorum sedulitate, 
quodque proprium est, securitate et otio dictantium indigent. Duos itaque libros misi sanctae 
filiae meae Fabiolae, quorum exempla [al. exemplaria] si volueris, ab ipsa poteris mutuari. Pro 
angustia quippe temporis alios describere non potui : quos quum legeris et vestibula videris, 
facilis conjectura erit, qualis ipsa sit futura domus. Sed credo in Dei misericordia, qui nos adjuvit 
in difficillimo principio supradicti operis, quod ipse adjuvet et in penultimis Prophetae partibus, 
in quibus Gog et Magog bella narrantur : et in extremis, in quibus sacratissimi et inexplicabilis 
templi aedificatio, varietas, mensuraque describitur. 

126:3 Sanctus frater noster Oceanus, cui vos cupitis commendari, tantus et talis est, et sic 
eruditus in Lege Domini, ut, absque nostro rogatu, instruere [al. instituere] vos possit, et 
nostram super cunctis quaestionibus Scripturarum pro modulo communis ingenii explicare 

sententiam. Incolumes vos et prolixa aetate florentes Christus Deus noster tueatur omnipotens, 
Domini vere sancti. 

{127} 

Epistola CXXVII 


(al. 16; scripta an. 412) 


Ad Principiam Virginem, sive Marcellae viduae Epitaphium 


Laudat Marcellam primae nobilitatis mulierem, quae septimo a nuptiis mense viro orbata, deinde 
Cerealem Consulem, nuptias ejus ambientem, rejecit, et Monachae vitam, prima nobilium 
feminarum ausa est Romae profiteri, multas ad idem institutum pertrahens : tum ab ipso 
Hieronymo divinas litteras diligentissime Romae didicit : absenti saepe scripsit ; ejusque tandem 
opera factio Origenistarum, quae in urbe coeperat invalescere, prodita atque exstincta est. Obiit 
paucis diebus post urbem a Gothis direptam. 

127:1 Saepe et multum flagitas, virgo Christi Principia, ut memoriam sanctae feminae Marcellae 
litteris recolam, et bonum quo diu fruiti sumus, etiam ceteris noscendum, imitandumque 
describam. Satisque doleo, quod hortaris sponte currentem, et me arbitraris indigere precibus, 
qui ne tibi quidem in ejus dilectione concedam : multoque plus accipiam, quam tribuam 
beneficii tantarum recordatione virtutum. Nam ut hucusque reticerem, et biennium praeterirem 
silentio, non fuit dissimulationis, ut male existimas, sed tristitiae incredibilis, quae ita meum 
oppressit animum, ut melius judicarem tacere impraesentiarum, quam nihil dignum illius 
laudibus dicere. Neque vero Marcellam tuam, immo meam, et ut verius loquar, nostram, 
omniumque Sanctorum, et propriae Romanae urbis inclutum decus institutis rhetorum 
praedicabo ; ut exponam illustrem familiam, alti sanguinis decus, et stemmata per Consules et 
Praefectos Praetorio decurrentia. Nihil in illa laudabo, nisi quod proprium est, et eo nobilius, 
quod, opibus et nobilitate contempta, facta est paupertate et humilitate nobilior. 

127:2 Orba [al. orbata] patris morte : viro quoque post nuptias septimo mense privata est. 
Quumque eam Cerealis (cujus clarum inter Consules nomen est) propter aetatem et 
antiquitatem familiae, et insignem (quod maxime viris placere consuevit) decorem corporis, ac 
morum temperantiam ambitiosius peteret, suasque longaevus polliceretur divitias, et non quasi 
in uxorem, sed quasi in filiam vellet donationem transfundere : Albinaque mater tam clarum 
praesidium viduatae domus ultro appeteret, illa respondit : Si vellem nubere, et non me cuperem 
aeternae pudicitiae dedicare, utique maritum quaererem, non hereditatem. Illoque mandante, 
posse et senes diu vivere, et juvenes cito mori, eleganter lusit : Juvenis quidem potest cito mori ; 
sed senex diu vivere non potest. Qua sententia repudiatus, exemplo ceteris fuit, ut ejus nuptias 
desperarent. Legimus in Evangelio secundum Lucam : Et erat Anna Prophetissa filia Phanuelis 
de tribu Aser : Et haec provectae aetatis in diebus plurimis. Vixeratque cum viro suo annis septem 
a virginitate sua, et erat vidua annis octoginta quattuor, nec recedebat de Templo : jejuniisque 
et obsecrationibus Domino serviens nocte ac die (Luc. 2:36,37). Nec mirum, si videre meruit 
Salvatorem, quem tanto labore quaerebat. Conferamus septem annos, septem mensibus : 
sperare Christum, et tenere : natum confiteri, et in crucifixum credere, parvulum non negare, 

et virum gaudere regnantem. Non facio ullam inter sanctas feminas differentiam, quod nonnulli 
inter sanctos viros et Ecclesiarum principes stulte facere consueverunt : sed illo tendit assertio, 
ut quarum unus est labor, unum et praemium sit. 

127:3 Difficile est in maledica civitate, et in urbe, in qua orbis quondam populus fuit, palmaque 
vitiorum, si honestis detraherent, et pura ac munda macularent, non aliquam sinistri rumoris 
fabulam contrahere. Unde quasi rem difficillimam, et paene impossibilem optat Propheta, 
potiusquam praesumit, dicens : Beati immaculati in via, qui ambulant in lege Domini (Ps. 118:1). 
Immaculatos in via hujus saeculi appellat, quos nulla obsceni rumoris aura macularit : qui 
opprobrium non acceperint adversus proximos suos. De quibus Salvator in Evangelio : Esto, 
inquit, benevolus, sive bene sentiens, de adversario tuo, dum es in via cum illo (Matth. 5:25). 
Quis unquam de hac muliere, quod displiceret, audivit, ut crederet ? Quis credidit, ut non magis 
se ipsum malignitatis et infamiae condemnaret ? Ab hac primum confusa gentilitas est, dum 
omnibus patuit quae esset viduitas Christiana, quam et conscientia et habitu promittebat. Illae 
enim solent purpurisso et cerussa ora depingere, sericis nitere vestibus, splendere gemmis, 
aurum portare cervicibus, et auribus perforatis, Rubri maris pretiosissima grana suspendere, 
fragrare mure, maritos ita plangere, ut tandem dominatu eorum se caruisse laetentur, 
quaerantque alios : non quibus juxta Dei sententiam serviant, sed quibus imperent. Unde et 
pauperes eligunt, ut nomen tantum virorum habere videantur, qui patienter rivales sustineant ; 
si mussitaverint, ilico projiciendi. Nostra vidua talibus usa est vestibus, quibus arceret frigus, 
non membra nudaret : aurum usque ad annuli signaculum repudians, et magis in ventribus 
egenorum, quam in marsupiis recondens. Nusquam sine matre : nullum Clericorum, aut 
Monachorum (quod amplae domus interdum exigebat necessitas) vidit absque arbitris. Semper 
in comitatu suo virgines, ac viduas, et ipsas graves feminas habuit : sciens ex lascivia puellarum 
saepe de dominarum moribus judicari ; et qualis quaeque sit, talium consortio delectari. 

127:4 Divinarum Scripturarum ardor erat incredibilis, semperque cantabat : In corde meo 
abscondi eloquia tua, ut non peccem tibi (Ps. 118:11), Et illud de perfecto viro ; Et in lege Domini 
voluntas ejus, et in lege ejus meditabitur die ac nocte (Ps. 1:2). Meditationem legis non in 
replicando quae scripta sunt, ut Judaeorum existimant Pharisaei ; sed in opere intellegens, juxta 
illud Apostolicum : Sive comeditis, sive bibitis, sive quid agitis ; omnia in gloriam Domini 
facientes (1. Cor. 10). Et Prophetae verba dicentis : A mandatis tuis intellexi (Ps. 118:104) : ut 
postquam mandata complesset, tunc se sciret mereri intellegentiam Scripturarum. Quod et alibi 
legimus : Quia coepit Jesus facere et docere (Act. 1:1). ERUBESCIT enim quamvis praeclara 
doctrina, quam propria reprehendit conscientia ; frustraque ejus lingua praedicat paupertatem, 
et docet eleemosynas, qui Croesi divitiis tumet ; vilique opertus pallio, pugnat contra tineas 
vestium sericarum. Illi erant moderata jejunia, carnium abstinentia, vini odor magis, quam 
gustus, propter stomachum et frequentes infirmitates (1. Tim. 5). Raro procedebat ad publicum, 
et maxime nobilium matronarum vitabat domos, ne cogeretur videre quod contempserat. 
Apostolorum et Martyrum basilicas secretis celebrans orationibus, et quae populorum 
frequentiam declinarent. Matri in tantum oboediens, ut interdum faceret, quod nolebat. Nam 
quum illa suum neglegeret sanguinem, et absque filiis et nepotibus, vellet in fratris liberos 
universa conferre : ista pauperes eligebat, et tamen matri contraire non poterat : monilia, et 
quicquid supellectilis fuit, divitibus peritura concedens, magisque volens pecuniam perdere, 
quam parentis animum contristare. 

127:5 Nulla eo tempore nobilium feminarum noverat Romae propositum Monachorum, nec 
audebat propter rei novitatem, ignominiosum, ut tunc putabatur, et vile in populis nomen 
assumere. Haec ab Alexandrinis Sacerdotibus, Papaque Athanasio, et postea Petro, qui 

persecutionem Arianae haereseos declinantes, quasi ad tutissimum communionis suae portum 
Romam confugerant, vitam beati Antonii adhuc tunc viventis, monasteriorumque in Thebaide, 
Pachomii, et virginum ac viduarum didicit disciplinam. Nec erubuit profiteri, quod Christo 
placere cognoverat. Hanc multos post annos imitata est Sophronia [al. Sophronium], et aliae : 
quibus rectissime illud Ennianum aptari potest : Utinam ne in nemore Pelio. Hujus amicitiis 
fruita est Paula venerabilis. In hujus cubiculo nutrita Eustochium, virginitatis decus : ut facilis 
aestimatio sit, qualis magistra, ubi tales discipulae. Rideat forsan infidelis lector, me in 
muliercularum laudibus immorari, qui, si recordetur sanctas feminas, comites Domini Salvatoris, 
quae ministrabant ei de sua substantia, et tres Marias stantes ante crucem, Mariamque proprie 
Magdalenen, quae ob sedulitatem et ardorem fidei, turritae nomen accepit, et prima ante 
Apostolos, Christum videre meruit resurgentem, se potius superbiae, quam nos condemnabit 
ineptiarum : QUI VIRTUTES non sexu, sed animo judicamus ; contemptaeque nobilitatis ac 
divitiarum majorem gloriam ducimus. Unde et Jesus Joannem Evangelistam amabat plurimum : 
qui propter generis nobilitatem erat notus Pontifici, et Judaeorum insidias non timebat : in 
tantum, ut Petrum introduceret in atrium, et staret solus Apostolorum ante crucem : 
matremque Salvatoris in sua reciperet ; ET H/EREDITATEM virginis Domini, virginem matrem 
filius virgo susciperet. 

127:6 Annis igitur plurimis sic suam transegit aetatem, ut ante se vetulam cerneret, quam 
adolescentulam fuisse meminisset, laudans illud Platonicum, qui Philosophiam meditationem 
mortis esse dixit. Unde et noster Apostolus : Quotidie, inquit, morior propter vestram salutem 
(1. Cor. 15:31). Et Dominus, juxta antiqua exemplaria : Nisi quis tulerit crucem suam cottidie, 
et secutus fuerit me, non potest meus esse discipulus (Luc. 14:27.) Multoque ante per 
Prophetam Spiritus Sanctus : Propter te mortificamur tota die, aestimati sumus ut oves 
occisionis (Rom. 8 36). Et post multas aetates illa sententia : Memento semper diem mortis, et 
nunquam peccabis (Eccli. 7). Disertissimique praeceptum Saturici : 

Vive memor lethi, fugit hora, hoc quod loquor, inde est. 

— Aulus Persius Flaccus : Satura 5:153 


Sic ergo (ut dicere coeperamus) aetatem duxit, et vixit, ut semper se crederet esse morituram. 
Sic induta est vestibus, ut meminisset sepulcri, offerens se hostiam rationabilem, vivam, 
placentem Deo. 


127:7 Quando Romam venit. — Denique quum et me Romam cum sanctis Pontificibus, Paulino 
et Epiphanio, Ecclesiastica traxisset necessitas (quorum alter Antiochenam Syriae, alter 
Salaminiam Cypri rexit Ecclesiam) et verecunde nobilium feminarum oculos declinarem, ita egit 
secundum Apostolum, importune, opportune (2. Tim. 4), ut pudorem meum sua superaret 
industria. Et quia alicujus tunc nominis esse existimabar super studio Scripturarum, nunquam 
convenit, quin de Scripturis aliquid interrogaret : nec ut statim [al. nec statim] acquiesceret, sed 
moveret e contrario quaestiones ; non ut contenderet, sed ut quaerendo disceret earum 
solutiones, quas opponi posse intellegebat. Quid in illa virtutum, quid ingenii, quid sanctitatis, 
quid puritatis invenerim, vereor dicere, ne fidem credulitatis excedam, et tibi majorem dolorem 
incutiam, recordanti quanto bono carueris. Hoc solum dicam, quod quicquid in nobis longo fuit 
studio congregatum, et meditatione diuturna, quasi in naturam versum ; hoc illa libavit, hoc 
didicit, atque possedit : ita ut post profectionem nostram, si de aliquo testimonio Scripturarum 

esset oborta contentio, ad illam judicem pergeretur. Et quia valde prudens erat, et noverat illud, 
quod appellant Philosophi io npenov id est, decere quod facias : sic ad interrogata respondebat, 
ut etiam sua, non sua diceret, sed vel mea, vel cujuslibet alterius, ut in eo ipso quod docebat, se 
discipulam fateretur. Sciebat enim dictum ab Apostolo : Docere autem mulieri non permitto (1. 
Tim. 2:2) ; ne virili sexui, et interdum Sacerdotibus, de obscuris et ambiguis sciscitantibus, facere 
videretur injuriam. 

127:8 In nostrum locum statim audivimus te illius adhaesisse consortio, et nunquam ab illa ne 
transversum quidem unguem, ut dicitur, recessisse. Eadem domo, eodem cubiculo usam, ut 
omnibus in urbe clarissima notum fieret, et te matrem, et illam filiam repperisse. Suburbanus 
ager vobis pro monasterio fuit, et rus electum pro solitudine. Multoque ita vixistis tempore, ut 
ex imitatione vestri, conversatione multarum gauderemus Romam factam Jerosolymam. Crebra 
virginum monasteria, monachorum innumerabilis multitudo ; ut pro frequentia servientium Deo, 
quod prius ignominiae fuerat, esset postea gloriae. Interim absentiam nostri mutuis solabamur 
alloquiis, et quod carne non poteramus, spiritu reddebamus. Semper obviare epistolis, superare 
officiis, salutationibus praevenire. Non multum perdebat absentia, quae jugibus sibi litteris 
jungebatur. 

127:9 Origenistae. — In hac tranquillitate, et Domini servitute, haeretica in his provinciis exorta 
tempestas, cuncta turbavit ; et in tantam rabiem concitata est, ut nec sibi, nec ulli bonorum 
parceret. Et quasi parum esset, hic universa movisse, navem plenam blasphemiarum Romano 
intulit portui. Invenitque protinus patella operculum, et Romanae fidei purissimum fontem, 
lutosa caeno permiscuere vestigia. Nec mirum si in plateis, et in foro rerum venalium, fictus 
ariolus stultorum verberet nates, et obtorto fuste dentes mordentium quatiat : quum venenata 
spurcaque doctrina Romae invenerit quos induceret. Tunc librorum nepi ctpxtov infamis 
interpretatio : tunc discipulus oAphoq, vere nominis sui, si in talem magistrum non impegisset. 
Tunc nostrorum SictAuioq contradictio, et Pharisaeorum turbata est schola. Tunc sancta 
Marcella, quae diu se cohibuerat, ne per aemulationem quippiam facere videretur, postquam 
sensit fidem apostolico ore laudatam (Rom. 1:18), in plerisque violari, ita ut sacerdotes quoque, 
et nonnullos monachorum, maximeque saeculi homines, in assensum sui traheret ; ac 
simplicitati illuderet Episcopi, qui de suo ingenio ceteros aestimabat, publice restitit : malens 
Deo placere, quam hominibus. 

127:10 Laudat Salvator in Evangelio villicum iniquitatis, quod contra dominum quidem 
fraudulenter, attamen pro se prudenter fecerit (Luc. 16:10). Cernentes haeretici de parva 
scintilla maxima incendia concitari ; et suppositam dudum flammam jam ad culmina pervenisse ; 
nec posse latere, quod multos deceperat, petunt, et impetrant ecclesiasticas epistolas : ut 
communicantes Ecclesiae discessisse viderentur. Non multum tempus in medio, succedit in 
pontificatum vir insignis Anastasius, quem diu Roma habere non meruit, ne orbis caput sub tali 
episcopo truncaretur. Imo idcirco raptus atque translatus est, ne semel latam sententiam, 
precibus suis flectere conaretur : dicente Domino ad Jeremiam : Ne oraveris pro populo isto, 
neque depreceris in bonum. Quia si jejunaverint, non exaudiam preces eorum. Et si holocausta 
et victimas obtulerint, non suscipiam eas. In gladio enim et fame, et pestilentia ego consumam 
eos (Jerem. 14:11,12). Dicas, quid haec ad laudem Marcellae ? Damnationis haereticorum haec 
fuit principium : dum adducit testes, qui prius ab eis eruditi, et postea ab haeretico fuerant 
errore correpti : dum ostendit multitudinem deceptorum, dum impia nepi ctpxtov ingerit 
volumina, quae emendata manu scorpii (2) monstrabantur : dum acciti frequentibus litteris 
haeretici, ut se defenderent, venire non sunt ausi : tantaque vis conscientiae fuit, ut magis 
absentes damnari, quam praesentes coargui maluerint. Hujus tam gloriosae victoriae origo 

Marcella est : tuque caput horum et causa bonorum, scis me vera narrare : quae nosti, vix de 
multis pauca me dicere, ne legenti fastidium faciat odiosa replicatio ; et videar apud malevolos 
sub occasione laudis alterius, stomachum meum digerere. Pergam ad reliqua. 

127:11 De Occidentis partibus ad Orientem turbo transgressus, minitabatur plurimis magna 
naufragia. Tunc impletum est : Putas veniens Filius hominis fidem inveniet super terram (Luc. 
18:8) ? Refrigerata caritate multorum, pauci qui amabant fidei veritatem, nostro lateri 
jungebantur, quorum publice petebatur caput : contra quos opes omnes parabantur ; ita ut 
Barnabas quoque duceretur in illam simulationem, immo apertum parricidium, quod non viribus, 
sed voluntate commisit. Et ecce universa tempestas, Domino flante, deleta est, expletumque 
vaticinium prophetale : Auferes spiritum eorum et deficient, et in pulverem suum revertentur 
(Ps. 103:29) In illa dic peribunt omnes cogitationes eorum (Ps. 145:4). Et illud Evangelicum : 
Stulte, hac nocte auferetur anima tua a te : quae autem praeparasti, cujus erunt ? (Luc. 12:20) 

127:12 Dum haec aguntur in Jebus (Jerusalem), terribilis de Occidente rumor affertur, obsideri 
Romam, et auro salutem civium redimi, spoliatosque rursum circumdari, ut post substantiam, 
vitam quoque perderent. Haeret vox, et singultus intercipiunt verba dictantis. Capitur Urbs, quae 
totum cepit orbem : immo fame perit antequam gladio, et vix pauci qui caperentur, inventi sunt. 
Ad nefandos cibos erupit esurientium rabies, et sua invicem membra laniarunt, dum mater non 
parcit lactenti infantiae, et recipit [al. et suo recipit] utero, quem paulo ante effuderat. Nocte 
Moab capta est, nocte cecidit murus ejus (Isai. 15:1). Deus, venerunt gentes in hereditatem tuam, 
polluerunt templum sanctum tuum. Posuerunt Jerusalem in pomorum custodiam : posuerunt 
cadavera sanctorum tuorum escas volatilibus caeli, carnes Sanctorum tuorum bestiis terrae. 
Effuderunt sanguinem eorum tanquam aquam in circuitu Jerusalem, et non erat qui sepeliret 
(Ps. 78:1. et seqq.). 

Quis cladem illius noctis, quis funera fando 
Explicet, aut possit lacrimis aequare dolorem ? 

Urbs antiqua ruit, multos dominata per annos ; 

Plurima, perque vias sparguntur inertia passim 
Corpora, perque domos, et plurima mortis imago. 

(Vergilius, liber II, TEneid.) 


127:13 Quum interim, ut in tanta confusione rerum, Marcellae quoque domum cruentus victor 
ingreditur. Sit mihi fas audita loqui (e Vergilii /Eneide, lib. VI), immo a sanctis viris visa narrare, 
qui interfuere praesentes, qui te dicunt in periculo quoque ei fuisse sociatam. Intrepido vultu 
excepisse dicitur introgressos : cumque posceretur aurum, et defossas opes vili excusaret tunica, 
non tamen fecit fidem voluntariae paupertatis. Caesam fustibus flagellisque, ajunt non sensisse 
tormenta ; sed hoc lacrimis, hoc pedibus eorum prostratam egisse, ne te a suo consortio 
separarent : ne sustineret adolescentia, quod senilis aetas timere non poterat. Christus dura 
corda mollivit, et inter cruentos gladios invenit locum pietas. Quumque et illam et te ad apostoli 
Pauli basilicam barbari deduxissent, ut vel salutem vobis ostenderent, vel sepulcrum ; in tantam 
laetitiam dicitur erupisse, ut gratias ageret Deo, quod te integram sibi reservasset : quod 
pauperem illam non fecisset captivitas, sed invenisset : quod egeret quotidiano cibo : quod 
saturata Christo, non sentiret esuriem : quod et voce et opere loqueretur, Nuda exivi de utero 

matris meae, nuda et redeam. Sicut Domino visum est, ita et factum est. Sit nomen Domini 
benedictum (Job. 1:21). 

127:14 Post aliquot dies, sano, integro, vegetoque corpusculo, obdormivit in Domino : et te 
paupertatulae suae, immo per te pauperes reliquit heredes, claudens oculos in manibus tuis, 
reddens spiritum in tuis osculis ; dum inter lacrimas tuas illa rideret conscientia vitae bonae, et 
praemiis futurorum. Haec tibi, Marcella venerabilis, et haec tibi Principia filia, una et brevi 
lucubratione dictavi, non eloquii venustate, sed voluntate in vos animi gratissimi, et Deo, et 
legentibus placere desiderans. 

{128} 

Epistola CXXVIII 


(alias 12 ; scripta circ. an. 413) 


Ad Gaudentium de Pacatulae infantulae educatione 


Docet quibus rudimentis imbuenda sit rudis aetas puellae, virginitati destinatae, prius quam boni 
maligue discrimen noverit. 

128:1 Causa difficilis, parvulae scribere, quae non intellegit quid loquaris : cujus animum 
nescias : de cujus voluntate periculose promittas ; ut secundum praeclari Oratoris exodium, 
spes in ea magis laudanda sit, quam res. Quid enim horteris ad continentiam, quae placentas 
desiderat ? Quae in sinu matris garrula voce balbutit ? Cui dulciora sunt mella, quam verba ? 
Audiat profunda Apostoli, quae anilibus magis fabulis delectatur ? Prophetarum aenigmata 
sentiat, quam tristior gerulae vultus exagitat ? Evangelii intellegat majestatem, ad cujus fulgura 
omnis mortalium sensus hebetatur ? Ut parenti subjiciatur horter, quae manu tenera ridentem 
verberat matrem ? Itaque Pacatula nostra hoc epistolium post lectura suscipiat. Interim, modo 
litterarum elementa cognoscat, jungat syllabas, discat nomina, verba consociet : atque ut voce 
tinnula ista meditetur, proponantur ei crustula : mulsa praemia, et quicquid gustu suave est : 
quod vernat in floribus, quod rutilat in gemmis, quod blanditur in pupis, acceptura festinet. 
Interim et tenero tentet pollice fila ducere : rumpat saepe stamina, ut aliquando non rumpat : 
post laborem lusibus gestiat : de matris pendeat collo : rapiat oscula propinquorum : Psalmos 
mercede decantet : amet quod cogitur discere, ut non opus sit, sed delectatio, non necessitas, 
sed voluntas. 

128:2 Solent quaedam, quum futuram virginem spoponderint, pulla tunica eam induere, et 
furvo [al. fulvo] operire pallio, auferre linteamina : nihil in collo, nihil in capite auri sinere : 
revera bono consilio, ne habere discat in tenero, quod postea ponere compellatur. Aliis vero e 
contra videtur. Quid enim, ajunt, si ipsa non habuerit, habentes alias non videbit ? 4>iA6i<oopoq 
genus femineum est ; multasque etiam insignis pudicitiae, quamvis nulli virorum, tamen sibi 
scimus libenter ornari. Quin potius habendo satietur ; et cernat laudari alias, quae ista non 
habeant. Meliusque est, ut satiata contemnat, quam non habendo, habere desideret. Tale vero 
quid et Israelitico fecisse populo Dominum, ut cupientibus aegyptias carnes, usque ad nauseam, 
et vomitum praeberet examina coturnicum : multosque saeculi prius homines, facilius carere 
experta corporis voluptate, quam eos qui a pueritia libidinem nesciant. Ab alii enim nota calcari, 

ab aliis ignota appeti. Illos vitare paenitendo suavitatis insidias, quas fugerunt : hos carnis 
illecebras, dulci titillatione corporis blandientes dum mella putant, venena noxia reperire. Mei 
enim distillare labia meretricis (Prov. 5. juxta LXX) ; quod ad tempus impinguat vescentium 
fauces, et postea felle amarius invenitur. Unde et in Domini sacrificiis mei non offerunt, ceraque 
contempta, quae mellis hospitium est, oleum accenditur in templo Dei (Levit. 2) ; quod de 
amaritudine exprimitur olivarum. Pascha quoque cum amaritudinibus comedi (Exod. 12) in 
azymis sinceritatis et veritatis (1. Cor. 5:8) : quas qui habuerit, in saeculo persecutionem 
sustinebit. Unde et Propheta mystice cantat : Sedebam solus, quia amaritudine repletus sum 
(Jerem. 15:17). 

128:3 Quid igitur ? Luxuriandum est in adolescentia, ut postea luxuria fortius contemnatur ? 
Absit vero, inquiunt, Unusquisque enim in qua vocatione vocatus est, in ea permaneat (1. Cor. 
7:24). Circumcisus quis, id est, virgo vocatus est, non adducat praeputium, hoc est non quaerat 
pelliceas tunicas nuptiarum, quibus Adam ejectus de paradiso virginitatis, indutus est. In 
praeputio quis vocatus est, hoc est, habens uxorem, et matrimonii pelle circumdatus, non 
quaerat virginitatis, et aeternae pudicitiae nuditatem, quam semel habere desivit; sed utatur vase 
suo in sanctificatione et pudicitia (1. Thess. 4:4), bibatque de fontibus suis, et non quaerat 
cisternas luparum dissipatas, quae purissimas aquas pudicitiae continere non possunt (Prov. 5). 
Unde et idem Paulus in eodem capitulo, de virginitate, et nuptiis disputans, servos carnis vocat 
in matrimonio constitutos : liberos eos, qui absque jugo nuptiarum, tota Domino serviunt 
libertate. Quod loquimur, non in universum loquimur, sed in parte tractamus : nec de omnibus, 
sed de quibusdam dicimus. Ad utrumque enim sexum, non solum ad vas infirmum, nostersermo 
dirigitur. Virgo es, quid te mulieris delectat societas ? Quid fragilem, et sutilem ratem magnis 
committis fluctibus, et grande periculum navigationis incertae securus ascendis ? Nescis quid 
desideres, et tamen sic ei jungeris, quasi aut ante desideraveris, aut (ut levissime dicam) postea 
desideraturus sis. Sed ad ministerium iste sexus est aptior. Elige ergo anum deformem, elige 
probatae in Domino continentiae. Quid te adolescentula, quid pulchra, quid luxuriosa delectat ? 
Uteris balneis, cute nitida, rubicundis genis incedis, carnibus vesceris, affluis divitiis, pretiosa 
veste circumdaris, et juxta serpentem mortiferum secure dormire te credis ? At non habitas in 
eodem hospitio. In nocte dumtaxat. Ceterum totos dies in hujus confabulatione consumis. 
Quare solus cum sola, et non cum arbitris sedes, ut quum ipse non pecces, aliis peccare videaris : 
ut exemplo sis miseris, qui nominis tui auctoritate delinquant ? Tu quoque virgo, vel vidua, cur 
tam longo sermone viri retineris ? Cur cum solo relicta non metuis ? Saltem alvi te, vessicae 
cogat necessitas, ut exeas foras, ut deseras in hac re eum, cum quo licentius, quam cum 
germano : multo inverecundius, quam cum marito egisti. Sed de Scripturis sanctis aliquid 
interrogas : Interroga publice ; audiant pedissequae, audiant comites tuae. Omne quod 
manifestatur, lux est (Ephes. 5:13). BONUS SERMO secreta non quaerit, quin potius delectatur 
laudibus suis et testimonio plurimorum. Magister egregius contemnit viros, despicit fratres, et 
in unius mulierculae secreta eruditione desudat. 

128:4 Declinavi parumper de mea disputatione, aliorum occasione ; et dum infantem 
Pacatulam instituo, immo et nutrio, multarum subito mihi male pacatarum bella suscepi. 
Revertar ad propositum : Sexus femineus suo jungatur sexui : nesciat, immo timeat cum pueris 
ludere. Nullum impudicum verbum noverit ; et si forte in tumultu familiae discurrentis aliquid 
audiat, non intellegat. Matris nutum pro verbis ac monitis, et pro imperio habeat. Amet ut 
parentem, subjiciatur ut dominae, timeat ut magistram. Quum autem virgunculam rudem et 
edentulam, septimus aetatis annus exceperit, et ceperit erubescere, scire quid taceat, dubitare 
quid dicat : discat memoriter Psalterium, et usque ad annos pubertatis, libros Salomonis : 
Evangelia, Apostolos, et Prophetas sui cordis thesaurum faciat. Nec liberius procedat ad 

publicum, nec semper ecclesiarum quaerat celebritatem. In cubiculo suo totas delicias habeat. 
Nunquam juvenculos, nunquam cincinnatos videat, vocis dulcedines per aurem animam 
vulnerantes, puellarumque lascivia repellantur. Quae quanto licentius adeunt, tanto difficilius 
evitantur : et quod didicerunt, secreto docent, inclusamque Danaen vulgi sermonibus violant. 
Sit ei magistra comes, paedagoga custos : non multo vino dedita : non, juxta Apostolum, otiosa 
atque verbosa ; sed sobria, gravis, lanifica, et ea tantum loquens, quae animum puellarem ad 
virtutem instituant. Ut enim aqua in areola digitum sequitur praecedentem, ita aetas mollis, et 
tenera in utramque partem flexibilis est, et quocumque duxeris, trahitur. Solent lascivi et 
comptuli juvenes blandimentis, affabilitate, munusculis, aditum sibi per nutrices aut alumnas 
quaerere ; et quum clementer intraverint, de scintillis incendia concitare, paulatimque proficere 
ad impudentiam : et nequaquam posse prohiberi, illo in se versiculo comprobato : /Egre 
reprehendas, quod sinis consuescere. Pudet dicere: et tamen dicendum est : Nobiles feminae, 
quae nobiliores habuere neglectui procos, vilissimae condicionis hominibus, et servulis 
copulantur ; ac sub nomine religionis, et umbra continentiae, interdum deserunt viros, Helenae 
sequuntur Alexandros, nec Menelaos pertimescunt. Videntur haec, plaguntur, et non 
vindicantur : quia multitudo peccantium peccandi licentiam sumministrat. 

128:5 Proh nefas, orbis terrarum ruit, in nobis peccata non ruunt. Urbs incluta et Romani 
imperii caput, uno hausta est incendio. Nulla est regio, quae non exules Romanos habeat. In 
cineres ac favillas sacrae quondam Ecclesiae conciderunt, et tamen studemus avaritiae. VIVIMUS 
QUASI altera die morituri, et aedificamus quasi semper in hoc saeculo victuri. Auro parietes, auro 
laquearia, auro fulgent capita columnarum, et nudus atque esuriens ante fores nostras Christus 
in paupere moritur. Legimus Aaron Pontificem isse obviam furentibus flammis, et accenso 
turibulo, Dei iram cohibuisse (Num. 16). Stetit inter mortem, et vitam Sacerdos magnus, nec 
ultra vestigia ejus ignis procedere ausus est. Moysi loquitur Deus : Dimitte me, et delebo 
populum istum (Exod. 32:10). Quando dicit : dimitte me, ostendit se teneri posse, ne faciat 
quod minatus est, Dei enim potentiam servi preces impediebant. Quis putas ille sub caelo est, 
qui nunc irae Dei possit occurrere ? Qui obviare flammis ? Et cum Apostolo dicere, Optabam 
ego anathema esse pro fratribus meis ? (Rom. 9:3) Pereunt cum pastoribus greges, quia sicut 
populus, sic Sacerdos. Moyses compassionis loquebatur affectu : Si dimittis populo huic, 
dimitte : sin autem, dele me de libro tuo (Exod. 32:31,32). Vult perire cum pereuntibus, nec 
propria salute contentus est. Gloria quippe regis, multitudo populi (Prov. 14). His Pacatula 
nostra nata est temporibus. Inter haec crepundia primam carpit aetatem, ante lacrimas scitura, 
quam risum ; prius fletum sensura, quam gaudium. Necdum introitus, jam exitus. Talem 
semper putet fuisse mundum. Nesciat praeterita, fugiat praesentia, futura desideret. Haec ut 
tumultuario sermone dictarem, et post neces amicorum, luctumque perpetuum, infanti senex 
longo postliminio scriberem, tua, Gaudenti frater, impulit caritas : maluique parum, quam nihil 
omnino poscenti dare : quia in altero voluntas oppressa luctu, in altero amicitiae dissimulatio 
est. 

{129} 

Epistola CXXIX 


(al. 129; scripta circa annum 414) 


Ad Dardanum de Terra promissionis 

Ferram promissionis non eam esse, quam Judaei possederunt : sed aliam caelestem 
intellegendam, terram nempe viventium, mitibus in Evangelio repromissam. Neque aliam 
causam miseriarum et aeternae captivitatis Judaeorum esse, quam sanguis Christi effusus, et 
execrabile facinus, quo mortem ipsi inferre non timuerunt. 

129:1 Quaeris Dardane, Christianorum nobilissime, et nobilium christianissime, quae sit terra 
repromissionis, quam Judaei redeuntes ex/Egypto possederunt, quum a majoribus eorum jam 
fuerit ante possessa, ac proinde non sit promissa, sed reddita I His enim verbis uteris in calce 
epistolae tuae. Quod interrogans, videris illud sentire, quod plurimis nostrorum placet, aliam 
repromissionis terram esse quaerendam, de qua et David loquitur in psalmo : Credo videre bona 
Domini, in terra viventium (Ps. 26:13). Et Dominus in Evangelio : Beati mites, quoniam ipsi 
possidebunt terram (Matth. 3:4). Utique David quando haec cantabat in spiritu, in terra 
repromissionis erat, et non solum in Judaeae finibus morabatur, sed multarum in circuitu 
nationum victor exstiterat, quae a torrente /Egypti, qui est Rhinocorurae, usque ad Euphratem 
fluvium tendebantur ; dicens in alio loco : In Idumaeam extendam calceamentum meum : mihi 
alienigenae servient (Ps. 59:49). Quomodo ergo se credebat accipere, quod jam victoria 
possidebat ? Et ne forsitan legentibus Judaeis ambiguum derelinquat, quae sit illa terra, quam 
videre cupiebat, ipso sermone demonstrat, dicens : Credo videre bona Domini, in terra 
viventium. Ergo terra Judaeae, quae ditionis illius erat, non est terra viventium, id est Abraham, 
Isaac, et Jacob, de quibus Dominus in quaestione Resurrectionis dicit : Non est Deus mortuorum, 
sed viventium (Matth. 22:32) : verum terra et regio mortuorum, de quibus loquitur Ezechiel : 
Anima quae peccaverit, ipsa morietur (Ezech. 18:4). Et: Non mortui laudabunt te Domine, sed 
nos qui vivimus (Ps. 113, 17. et 18) : qui et in resurrectione occursuri sunt Domino Salvatori, 
dicente Apostolo : Hoc enim dico vobis in sermone Domini, quoniam nos qui vivimus, qui 
relinquimur in adventum Domini, non praeveniemus eos qui dormiunt (1. Thess. 4:14) : de 
quibus et Jeremias loquitur : Derelinquentes te, super terram scribentur (Jer. 17:13). Quodque 
David promittit : Credo videre bona Domini, ad spiritalem nos perspicue trahit intellegentiam. 
Quae enim bona rex alia requirebat, aut quo indigebat, qui tantae potentiae fuit, ut partis per 
illum opibus, Salomon filius ejus (quo nullus in orbe terrarum ditior fuit) contentus esset ? Sed 
in terra viventium bona illa quaerebat, quae nec oculus vidit, nec auris audivit, nec in cor hominis 
ascenderunt, quae praeparavit Deus diligentibus se. Quod autem in Evangelio dicitur : Beati 
mites, quoniam ipsi possidebunt terram (Matth. 5:4) ; juxta litteram sibi videtur esse contrarium. 
Non enim terrae possessio mansuetorum est et mitium, qui saepe etiam a parentibus derelicta 
perdunt propter mansuetudinem : sed virorum fortium et violentorum, qui sunt ad bella 
promptissimi. Denique et in psalmo quadragesimo quarto, qui sub nomine Salomonis ad Christi 
Ecclesiaeque ejus sacramentum refertur, scribitur : Accingere gladio tuo super femur tuum, 
Potentissime. Specie tua et decore tuo, intende, et prosperare, et regna. Propter 
mansuetudinem et justitiam et veritatem, et deducet te mirabiliter dextera tua. Hic est qui et 
in alio psalmo loquebatur : Memento, Domine, David, et omnis mansuetudinis ejus (Ps. 131:1). 
Et iterum : Assumens mansuetos Dominus (Ps. 146:6). Et apertius in Evangelio : Discite a me, 
quia humilis sum, et mansuetus corde (Matth. 11:29). In cujus typum et Moyses omnium 
hominum, qui erant super terram, mansuetissimus scribitur (Num. 12:3). 

129:2 Haec est, ut diximus, terra viventium, in qua sanctis viris atque mansuetis bona Domini 
praeparantur : quae ante adventum in carne Domini Salvatoris, nec Abraham, nec Isaac, nec 
Jacob, nec Prophetae, et alii justi viri consequi potuerunt. Denique et Abraham, licet diversis 
locis, cum Lazaro videtur apud inferos (Luc. 16) : et Jacob vir justus dicit : Lugens et gemens 

descendam ad Infernum (Gen. 37:35). SANGUIS CHRISTI, clavis paradisi est, dicentis ad 
latronem : Hodie mecum eris in paradiso (Luc. 23:42). Ista est, ut diximus, terra viventium, terra 
divitiarum et bonorum Dei, quam primus Adam perdidit, et secundus Adam invenit : immo ab 
illo perditam iste restituit, dicente Apostolo : Regnavit mors ab Adam usque ad Moysen (sub 
cujus persona lex intellegitur) in similitudinem praevaricationis Adam, qui est forma futuri (Rom. 
5:14). Volumus scire manifestius, quae sit haec terra, legamus in Malachia : Beatos vos dicent 
omnes, dicit Dominus : quoniam eritis vos in terra voluntaria (Malach. 3:12) [al. voluptaria], quae 
significantius Graece appellatur BeArycri, quam vel Sancti desiderant, vel quae placeat Deo. Isaias 
quoque in haec verba consentit, dicens : Et erit vir abscondens sermones suos, et apparebit in 
terra Sion, sicut fluvius gloriosus in terra sitienti (Isai. 32:2. sec. LXX). Quae est terra Sion, in qua 
apparebit fluvius gloriosus ? Illa videlicet, de qua idem David in alio psalmo canit : Gloriosa dicta 
sunt de te, civitas Dei. Et iterum : Diligit Dominus portas Sion, super omnia tabernacula Jacob 
(Ps. 86:3). Nunquid istas portas diligit Deus, quas videmus in cineres et favillas esse conversas ? 
Non dico prudentibus, sed ne stultis quidem hoc persuaderi potest. Ego arbitror et illud, quod 
in sexagesimo quarto Psalmo legimus : Visitasti terram, et inebriasti eam : multiplicasti 
locupletare illam. Fluvius Dei repletus est aquis : parasti cibum illorum, quoniam sic est 
praeparatio ejus : sulcos ejus inebria, multiplica genimina illius : in stillicidiis ejus laetabitur 
germinans ; huic sensui convenire. Illa enim terra cottidie visitatur a Deo, et inebriatur, 
cunctisque plena est divitiis. De hac fluvius egreditur Dei, de quo scriptum est : Fluminis impetus 
laetificat civitatem Dei (Ps. 45:5) ; qui et in descriptione templi Ezechiel mystico sermone 
narratur (Ezech. 47) : in cujus ripis arbores sunt, ex utraque parte per singulos menses novis 
frugibus abundantes. De qua terra et in Proverbiis vir scripsit sapientissimus : Qui operatur 
terram suam, implebitur panibus (Prov. 12:11). Quod si de hac terra quam cernimus, et quae 
magis a peccatoribus possidetur, de qua scriptum est : Maledicta terra in operibus tuis (Gen. 
3:17), aliquis intellegendum putat ; respondeat quomodo possit haec stare sententia : Qui 
operatur terram suam implebitur panibus. Quanti enim operantur terram, et exercent vomere : 
et tamen multis impedientibus causis, egestate conficiuntur et penuria ? Sed considerandum, 
Scriptura quid dicat : Qui operatur terram suam, quae proprie juris sui est, de qua nunquam ejici 
potest : secundum quem sensum et illud scriptum est : Redemptio animae viri, propriae divitiae 
(Prov. 13:8). Et hoc secundum litteram sentiri non potest. Quanti enim alienis amicorumque 
redimuntur pecuniis ? Hujus terrae cultores et agricolae, Apostoli sunt, quibus dicitur : Vos estis 
sal terrae (Matth. 3:13). Et in alio loco : In patientia vestra, possidebitis animas vestras (Luc. 
21:19) : quorum unus, vas electionis, confidentissime loquebatur ? Dei enim cooperatores 
sumus, Dei agricultura, Dei aedificatio estis (1. Cor. 3:9) ; et multa alia, quae idcirco non replico, 
ne sensum videar legentis obtundere, et memoriae illius diffidere. 

129:3 Illud quoque sollicita mente tractemus, et Scripturarum nos doceat auctoritas, sanctos 
hujus terrae, quam Judaei terram repromissionis autumant, non habitatores esse, sed accolas 
atque peregrinos. E justi viri persona legimus : Advena sum ego et peregrinus, sicut omnes 
patres mei (Ps. 38:13). Qui quum diu in terrae hujus tenebris versaretur, flebiliter ingemiscit et 
dicit, Heu me, quia peregrinatio mea prolongata est, habitavi cum habitantibus Cedar, multum 
incola fuit anima mea (Ps. 119:5). Ubicumque autem habitator terrae legitur, et priora, et media, 
et extrema tractemus, et liquido Scripturarum poterit regula comprobari, semper habitatores 
terrae peccatores appellari : de quibus in Apocalypsi Joannis illud exemplum est : Vae 
habitatoribus terrae (Apoc. 8:13). Abraham ad quem primum facta est repromissio, dicente 
Domino. Tibi dabo terram hanc et semini tuo (Gen. 12:7), juxta Stephani primi in Christo 
martyris contionem, ne vestigium quidem pedis hujus terrae dicitur accepisse. Ita enim scriptum 
est : Tunc egressus de terra Chaldaeorum habitavit in Carran : et inde, postquam mortuus est 

pater ejus, migravit in terram, in qua vos nunc habitatis : et non dedit ei possessionem, ne 
vestigium quidem pedis, quam repromisit dare ei in possessionem, et semini ejus post eum (Act. 
7:4. et seqq.). Ac ne forsitan lectoris tacita cogitatio trahat eum ad illam intellegentiam, ut quod 
non est datum parenti, reddatur posteris, vas electionis loquitur ad Hebraeos : Fide qui vocatur 
Abraham, oboedivit egredi in locum, quem accepturus erat in possessionem : et egressus est, 
nesciens quo iret. Fide peregrinatus est in terra repromissionis, quasi in aliena : in tabernaculis 
habitans cum Isaac et Jacob, et coheredibus ejusdem promissionis : exspectavit enim 
fundamentum habentem civitatem, cujus artifex et creator Deus est (Hebr. 11:8. et seqq.). Et 
iterum quum de Abel et Enoch, et Noe, Saraque dixisset, intulit : Juxta fidem mortui sunt hi 
omnes, non acceptis repromissionibus, sed procul eas videntes et salutantes et confitentes, quia 
peregrini et advenae erant super terram. Qui enim haec loquuntur, ostendunt quod quaerant 
patriam : et siquidem illius recordabantur, de qua egressi erant, habebant tempus, ut 
reverterentur : nunc vero meliorem desiderant, id est caelestem (Ibid. 13. et seqq.). Multisque 
in medio Sanctis commemoratis, ad extremum intulit, Et hi omnes testimonium habentes in fide, 
non acceperunt repromissionem, Deo de nobis melius quid providente, ne sine nobis perfecti 
fierent (Ibid. 49. et seqq.). Accessimus enim ad montem Sion et civitatem Dei viventis, Jerusalem 
caelestem, et multa milia angelorum solemnitatis, et Ecclesiam primitivorum, qui scripti sunt in 
caelis (Hebr. 12:22,23). Nec me fugit, quod perfidia Judaeorum haec testimonia non suscipiat, 
quae utique Veteris Testamenti auctoritate firmata sunt. Illud nostris dicendum est, hanc 
epistolam quae inscribitur ad Hebraeos, non solum ab ecclesiis Orientis, sed ab omnibus retro 
ecclesiasticis Graeci sermonis scriptoribus, quasi Pauli apostoli suscipi, licet plerique eam vel 
Barnabae, vel Clementis arbitrentur ; et nihil interesse, cujus sit, quum ecclesiastici viri sit, et 
cottidie ecclesiarum lectione celebretur. Quod si eam Latinorum consuetudo non recipit inter 
Scripturas canonicas ; nec Graecorum quidem ecclesiae Apocalypsin Joannis eadem libertate 
suscipiunt ; et tamen nos utramque suscipimus, nequaquam hujus temporis consuetudinem, 
sed veterum scriptorum auctoritatem sequentes, qui plerumque utriusque abutuntur 
testimoniis, non ut interdum de apocryphis facere solent, quippe qui et gentilium litterarum raro 
utantur exemplis, sed quasi canonicis et ecclesiasticis. 

129:4 Respondeant mihi qui hanc terram (quae nunc nobis Christi passione et resurrectione, 
terra repromissionis effecta est) possessam putant a populo Judaeorum, postquam reversus est 
ex /Egypto, quantum possederit ; utique a Dan usque Bersabee, quae vix centum sexaginta 
milium in longum spatio tenditur. Neque enim David et Salomon potentissimos reges, exceptis 
eis quos post victoriam in amicitiam receperunt, plus tenuisse Scriptura testatur (2. Reg. 17). Et 
hoc dico, ut taceam quinque Palestinae civitates, Gazam, Ascalonem, Geth, Accaron, et Azotum : 
Idumaeos quoque a meridiana plaga vix septuaginta quinque milibus ab Jerosolyma separatos, 
Arabas et Agarenos, quos nunc Sarracenos vocant, in vicinia urbis Jerusalem. Pudet dicere 
latitudinem terrae repromissionis, ne ethnicis occasionem blasphemandi dedisse videamur. Ab 
Joppe usque ad viculum nostrum Bethleem, quadraginta sex milia sunt, cui succedit vastissima 
solitudo, plena ferocium barbarorum de quibus dicitur, Contra faciem omnium fratrum suorum 
habitabit (Gen. 16:12) ; et quorum facit Poeta eloquentissimus mentionem. Lateque vagantes 
Barcaei, a Barca oppido, quod in solitudine situm est ; quos nunc corrupto sermone, Afri 
Baricianos vocant. Hi sunt qui pro locorum qualitatibus, diversis nominibus appellantur ; et a 
Mauritania per Africam et /Egyptum, Palaestinamque et Phoenicem, Coelen Syriam et 
Osrhohenem, Mesopotamiam, atque Persidem tendunt ad Indiam. Haec est, Judaee, tuarum 
longitudo et latitudo terrarum ; in his gloriaris, super his te per diversas provincias ignorantibus 
jactitas. Ad populum phaleras, ego te intus et in cute novi. 


(PERSII Satyr. 3). 

129:5 Quod si objeceris terram repromissionis dici, quae in Numerorum volumine continetur 
(Cap. 34), a meridie maris Salinarum per Sina et Cades-Barne, usque ad torrentem /Egypti, qui 
juxta Rhinocoruram mari magno influit ; et ab occidente ipsum mare, quod Palaestinae, Phoenici, 
Syriae Coeles, Ciliciaeque protenditur ; ab aquilone Taurum montem et Zephyrium usque Emath, 
quae appellatur Epiphania Syriae ; ad orientem vero per Antiochiam et lacum Cenereth, quae 
nunc Tyberias appellatur, et Jordanem, qui mari influit Salinarum, quod nunc Mortuum dicitur ; 
trans Jordanem autem duarum et semis tribuum possessio est, Ruben et Gad, et dimidiae tribus 
Manasse. Et ego fatebor haec tibi repromissa, non tradita : si observasses mandata Dei, et in 
praeceptis illius ambulasses ; si non pro omnipotente Deo coluisses Beelphegor et Baalim, 
Beelzebub et Chamos ; quos quia praetulisti Deo, omnia quae tibi promissa fuerant, perdidisti. 
Et mihi in Evangelio promittuntur regna caelorum, quae instrumentum vetus omnino non 
nominat. Sed si non fecero quae praecepta sunt, nequaquam erit culpa in promittente, sed in 
me qui promissum accipere non merui. Ubi enim optio proponitur ad eligendum, qui operari 
renuis, frustra cupias quod promissum est. Lege librum Josue et Judicum, et quantis 
possessionum angustiis sis coarctatus, intelleges. Quid diversarum urbium alienigenas 
commemorem, quos populus Judaeorum non quivit expellere de urbibus et sedibus suis, quum 
ipsa metropolis tua prius Jebus, postea Salem, tertio Jerosolyma, et nunc /Elia, Jebusaeos 
expellere non valuerit ; sed manserit cum eis in scandalum exemplumque vicinorum : intantum 
ut ibi templum tuum conditum sit, ubi area Orne fuerit Jebusaei, et ipsum templum septuaginta 
milium latomorum, et octoginta milium vectorum, hoc est, centum quinquaginta milium, 
exceptis praepositis operum, prae multitudine habitantium tecum incircumcisorum, ab ethnicis 
exstructum sit. 

129:6 Nec hoc dico in suggillationem terrae Judaeae, ut haereticus sycophanta mentitur ; aut 
quo auferam historiae veritatem, quae fundamentum est intellegentiae spiritalis, sed ut decutiam 
supercilium Judaeorum, qui synagogae angustias, Ecclesiae latitudini praeferunt. Si enim 
occidentem tantum sequuntur litteram, et non spiritum vivificantem, ostendant terram 
repromissionis lacte et meile manantem. Sin autem per tropologiam dictum putant pro rerum 
omnium abundantia : et nos terram confessionis terramque viventium, terrae veprium 
praeferemus, dicente Domino ad Moysen de abjectione Israelis et assumptione gentium, Dimitte 
me, ut deleam populum istum, et faciam te in gentem magnam (Exod. 32:10). Et eodem Patre 
ad filium, Postula a me, et dabo tibi hereditatem tuam, et possessionem tuam terminos terrae 
(Ps. 2:8). Et apertius per Isaiam, Parum tibi est, ut sis puer meus ad suscitandas tribus Jacob, et 
feces, vel reliquias Israel congregandas. Dedi te in lucem cunctis gentibus, ut sis salvator 
universae terrae (Isa. 49:6). E quo perspicue demonstratur, omnia illius populi in umbra et typo, 
et imagine praecessisse, scripta autem esse pro nobis, in quos fines saeculi decurrerunt. 

129:7 Multa, Judaee, scelera commisisti, cunctis circa te servisti nationibus. Ob quod factum ? 
Utique propter idolatriam. Quumque servisses crebro, misertus tui est Deus, et misit Judices et 
salvatores, qui te de famulatu Moabitarum et Ammonitarum, Philistiim quoque et diversarum 
gentium liberarunt. Novissime sub regibus offendisti Deum, et omnis tua provincia, gente 
Babylonica vastante, deleta est. Per septuaginta annos templi solitudo permansit. A Cyro rege 
Persarum est laxata captivitas. Esdras hoc et Nehemias planissime referunt. Exstructum est 
templum sub Dario rege Persarum atque Medorum a Zorobabel filio Salathiel, et Jesu filio 
Josedec sacerdote magno. Quae passi sitis a Medis, /Egyptiis, Macedonibusque, non enumero. 
Nec tibi adducam in memoriam Antiochum Epiphanem crudelissimum omnium tyrannorum nec 
Gn. Pompejum, Gabinium, Scaurum, Varum, Cassium, Sosiumque replicabo, qui tuis urbibus et 
praecipue Jerosolymae insultavere. Ad extremum sub Vespasiano et Tito urbs capta, 
templumque subversum est. Deinde civitatis usque ad Hadrianum principem per quinquaginta 

annos mansere reliquiae. Post eversionem Templi paulo minus per quadringentos annos et urbis 
et templi ruinae permanent. Ob quod tantum facinus ? Certe non colis idola, sed etiam serviens 
Persis atque Romanis, et captivitatis pressus jugo, ignoras alienos deos. Quomodo 
clementissimus quondam Deus, qui nunquam tui oblitus est : nunc per tanta spatia temporum 
miseriis tuis non adducitur, ut solvat captivitatem, et ut verius dicam, expectatum tibi mittat 
Antichristum ? Ob quod, inquam, facinus, et tam execrabile scelus avertit a te oculos suos ? 
Ignoras ? Memento vocis parentum tuorum, Sanguis ejus super nos, et super filios nostros 
(Matth. 27:25). Et, Venite occidamus eum, et nostra erit hereditas (Ibid. 21:8). Et, non habemus 
regem, nisi Caesarem (Joan. 19:15). Habes quod elegisti, usque ad finem mundi serviturus es 
Caesari, donec gentium introeat plenitudo, et sic omnis Israel salvus fiat, ut qui quondam erat in 
capite, vertatur in caudam. 

129:8 Haec tibi, vir eloquentissime, in duplicis Praefecturae honore transacto, nunc in Christo 
honoratior, tumultuaria et brevi lucubratione dictavi, ne viderer omnino reticere. Eodem enim 
tempore, immo eodem mihi die, et litterae tuae redditae sunt, et meae expetitae, ut aut tacendum 
fuerit, aut incompto eloquio respondendum : quorum alterum pudoris, alterum caritatis est. 

{130} 

Epistola CXXX 


(alias 8; scripta eod. anno. 414) 


Ad Demetriadem de servanda Virginitate 


Laudat Demetriadem Virginem, Julianae filiam, neptem Probae, quod se Christo consecrarit ; 
hortans ut perseveret, utque statim obsit instinctibus diaboli sollicitantis ad turpia. De studio, 
de jejunio, de oboedientia, de fugiendis jocis, ceterisque rebus, quae ad virginis institutum 
pertinent, praecipit. 

130:1 Inter omnes materias, quas ab adolescentia usque ad hanc aetatem, vel mea, vel 
notariorum scripsi manu, nihil praesenti opere difficilius. Scripturus enim ad Demetriadem 
virginem Christi, quae et nobilitate et divitiis, prima est in orbe Romano, si cuncta virtutibus ejus 
congrua dixero, adulari putabor : si quaedam subtraxero, ne incredibilia videantur, damnum 
laudibus ejus mea faciet verecundia. Quid igitur faciam ? Quod implere non possum, negare 
non audeo : tanta est aviae ejus et matris, insignium feminarum, in jubendo auctoritas, in 
petendo fides, in extorquendo perseverantia. Neque enim ut novum et praecipuum quiddam a 
me flagitant, cujus ingenium in hujuscemodi materiis saepe detritum est : sed ne vocis meae, pro 
virili parte, desit testimonium in ejus virtutibus explicandis, cujus ut incluti oratoris utar 
sententia, Spes magis laudanda est, quam res. Quanquam puellares annos fidei ardore 
superarit ; et inde coeperit, unde alias desisse, perfectae consummataeque virtutis est. 

130:2 Procul [al. sit procul] obtrectatio : facessat invidia. Nullum in ambitione sit crimen. 
Ignoti ad ignotam scribimus, dumtaxat juxta faciem corporalem. Alioquin interior homo, pulchre 
sibi cognitus est illa notitia, qua et Paulus apostolus Colossenses multosque credentium noverat, 
quos ante non viderat. Quantum sit apud me meritum, immo miraculum virginis nostrae, hinc 
potest aestimari, quod occupatus in explanatione Templi Ezechielis, quod opus in omnibus 

Scripturis sanctis, vel difficillimum est : et in ea parte delubri, in qua Sancta sanctorum, et 
thymiamatis altare describitur, malui parumper uti hoc diverticulo, ut de altari transirem ad 
altare, et hostiam vivam, placentem Deo, ac sine ulla macula, aeternae pudicitiae consecrarem. 
Scio quod ad imprecationem pontificis, flammeum virginalem sanctum operuerit caput ; et illud 
apostolicae vocis insigne, celebratum sit : Volo autem vos omnes virginem castam exhibere 
Christo. Quando astitit regina a dextris ejus, in vestitu deaurato, circumdata varietate. Qua 
veste polymita, et multarum virtutum diversitate contexta, indutus fuit et Joseph, et regum 
quondam utebantur filiae. Unde et ipsa sponsa laetatur ac dicit : Introduxit me rex in cubiculum 
suum (Cant. 1:3). Sodaliumque respondet chorus : Omnis gloria filiae regis intrinsecus (Ps. 44:14). 
Sed et nostra oratio dabit aliquid emolumenti. Equorum cursus favore pernicior fit. Pugilum 
fortitudo clamoribus incitatur : paratas ad praelium acies, strictosque mucrones, sermo 
Imperatoris accendit. Igitur et in opere praesenti, avia quidem materque plantaverunt ; sed et 
nos rigabimus, et Dominus incrementum dabit. 

130:3 Rhetorum disciplina est, ab avis et atavis, et omni retro nobilitate, ornare quem laudes, 
ut ramorum sterilitatem, radix fecunda compenset, et quod in fructu non teneas, mireris in 
trunco. Scilicet nunc mihi Proborum et Olybriorum clara repetenda sunt nomina : et illustre 
Anicii sanguinis genus, in quo aut nullus, aut rarus est, qui non meruerit Consulatum. Aut 
proferendus Olybrius virginis nostrae pater, quem immatura morte subtractum Roma congemuit. 
Vereor plura dicere, ne sanctae matris vulnus exasperem, et virtutum ejus recordatio, fiat doloris 
instauratio. Pius filius, vir amabilis, clemens dominus, civis affabilis, Consul quidem in pueritia ; 
sed morum bonitate Senator illustrior. Felix morte sua, qui non vidit patriam corruentem ; 
immo felicior sobole, qui Demetriadis proaviae nobilitatem, insigniorem reddidit, Demetriadis 
filiae perpetua castitate. 

130:4 Verum quid ago ? Oblitus propositi, dum admiror juvenem, laudavi aliquid bonorum 
saecularium, quum in eo mihi virgo magis nostra laudanda sit, quod haec universa contempserit, 
quod se non nobilem, non divitiis praepollentem, sed hominem cogitarit. Incredibilis animi 
fortitudo, inter gemmas et sericum : inter eunuchorum et puellarum catervas, et adulationem 
ac ministeria familiae perstrepentis, et exquisitas epulas, quas amplae domus praebebat 
abundantia, appetisse eam jejuniorum laborem, asperitatem vestium, victus continentiam. 
Legerat enim Domini verba dicentis : Qui mollibus vestiuntur, in domibus regum sunt (Matth. 
11:8). Stupebat ad conversationem Eliae et Joannis Baptistae, quorum uterque zona pellicea 
astrinxit et mortificavit lumbos suos : alter venisse narratur in spiritu et virtute Eliae, praecursor 
Domini, in utero prophetans parentis, et ante diem judicii, judicis voce laudatus. Annae filiae 
Phanuelis mirabatur ardorem, quae orationibus atque jejuniis usque ad ultimam senectutem in 
templo Domino serviebat. Quattuor virginum filiarum Philippi desiderabat chorum, et unam se 
illarum esse cupiebat, quae pudicitia virginali, Prophetiae gratiam consecutae sunt. His et 
hujuscemodi cogitationibus pascebat animum, nihil ita metuens, quam aviam matremque 
offendere. Quarum quum incitaretur exemplo, voluntate et studiis terrebatur : non quo 
displiceret eis sanctum propositum, sed quod pro rei magnitudine, optare id et appetere non 
auderent. /Estuabat Christi tyruncula. Oderat ornatum suum ; et cum Esther loquebatur ad 
Dominum : Tu nosti quod oderim insigne capitis mei (hoc est diadema, quo utebatur quasi 
regina) et tantae ducam immunditiae, velut pannum menstruatae (Esther. 14 16). Ajunt sanctae 
et nobiles feminae, quae eam viderunt, quae norunt, quas de litore Galliarum ad habitationem 
sanctorum Locorum, hostium per Africam compulit saeva tempestas, noctibus et secreto, 
consciis tantum virginibus Dei, quae in matris et aviae comitatu erant, nunquam eam linteamine, 
nunquam plumarum usam mollitie ; sed ciliciolum in nuda humo habuisse pro stratu, jugibus 

faciem rigasse lacrimis, Salvatoris genibus mente advolutam, ut suum reciperet propositum, ut 
impleret desiderium, ut aviae animum matrisque molliret. 

130:5 Quid ultra differo ? Quum jam nuptiarum appropinquaret dies, et futuro matrimonio 
thalamus pararetur : secreto et absque arbitris, noctemque habens pro solatio, talibus se fertur 
armasse consiliis. Quid agis, Demetrias? Cur pudicitiam tanto pavore defendis ? Libertate opus 
est et audacia. Quae sic in pace metuis, quid faceres in martyrio perpetiendo ? Quae tuorum 
vultum ferre non potes, quomodo sustineres tribunalia persecutorum ? Si te virorum exempla 
non provocant, hortetur faciatque securam beata martyr Agnes quae et aetatem vicit, et 
tyrannum, et titulum castitatis martyrio consecravit. Nescis misera, nescis cui virginitatem tuam 
debeas. Dudum inter barbaras tremuisti manus, aviae matrisque sinu, et palliis tegebaris. Vidisti 
te captivam, et pudicitiam tuam, non tuae potestatis. Horruisti truces hostium vultus : raptas 
virgines Dei gemitu tacito conspexisti. Urbs tua, quondam orbis caput, Romani populi sepulcrum 
est ; et tu in Libyco litore, exulem virum, exui ipsa accipies ? Quam habitura pronubam ? Quo 
deducenda comitatu ? Stridor Punicae linguae procacia tibi Fescennina cantabit. Rumpe moras 
omnes. Perfecta Dei dilectio, foras mittit timorem (1. Joan. 4:18). Assume scutum fidei, loricam 
justitiae, galeam salutis, procede ad praelium. Habet et servata pudicitia martyrium suum. Quid 
metuis aviam ? Quid formidas parentem ? Forsitan et ipsae velint, quod te velle non credunt. 
His et aliis quampluribus inflammata stimulis, omnem corporis cultum, et habitum saecularem, 
quasi propositi sui impedimenta, projecit : Pretiosa monilia, et graves censibus uniones, 
ardentesque gemmae, redduntur scriniis : vili tunica induitur, viliori tegitur pallio : et insperata 
aviae genubus repente provolvitur, fletu tantum et planctibus quae esset ostendit. Obstupuit 
sancta et gravis femina, alienum habitum in nepte conspiciens. Mater gaudio stabat attonita. 
Utraque verum non credere, quod verum esse cupiebant. Haesit vox faucibus, et inter ruborem 
et pallorem metumque atque laetitiam, cogitationes variae nutabant. 

130:6 Succumbendum est huic loco, neque [f. ne quid] narrare aggrediar, quod dicendo minus 
faciam. Ad explicandam incredibilis gaudii magnitudinem, et Tulliani fluvius siccaretur ingenii, 
et contortae Demosthenis vibrataeque sententiae, tardius languidiusque ferrentur. Quicquid 
potest cogitare animus, quicquid sermo potest [al. non potest] explicare, illo in tempore factum 
est. Certatim in oscula neptis, et filia, mater, et avia ruunt. Ubertim flere prae gaudio, jacentem 
manu attollere, amplexarique trepidantem. Agnoscere in illius proposito mentem suam, et 
gratulari, quod nobilem familiam, virgo virginitate sua nobiliorem faceret. Invenisse eam quod 
praestaret generi, quod Romanae urbis cineres mitigaret. Jesu bone, quid illud in tota domo 
exsultationis fuit ? Quasi ex radice fecunda, multae simul virgines pullularunt, exemplumque 
patronae et dominae secuta est clientum turba atque famularum. Per omnes domos fervebat 
virginitatis professio : QUARUM CUM impar esset in carne condicio, unum erat praemium 
castitatis. Parum loquor. Cunctae per Africam Ecclesiae quodam exsultavere tripudio. Non 
solum ad urbes, oppida, viculosque : sed ad ipsa quoque magalia [al. mapalia], celebris fama 
penetravit. Omnes inter Africam Italiamque insulae, hoc rumore completae [al. repletae] sunt, et 
inoffenso pede, longius gaudia cucurrere. Tunc lugubres vestes Italia mutavit, et semiruta urbis 
Romae moenia, pristinum ex parte recepere fulgorem, propitium sibi existimantes Deum, in 
alumnae conversione perfecta. Putares exstinctam Gotthorum manum, et colluviem 
perfugarum atque servorum Domini desuper intonantis fulmine concidisse. Non sic post 
Trebiam, Thrasymenum, et Cannas ; in quibus locis Romanorum exercituum caesa sunt milia, 
Marcelli primum apud Nolam praelio, se populus Romanus erexit. Minori prius gaudio strata 
Gallorum agmina, auro redempta nobilitas, et seminarium romani generis in arce cognovit. 
Penetravit hic rumor Orientis litora, et in mediterraneis quoque urbibus, Christianae gloriae 
triumphus auditus est. Quae virginum Christi non hujus se societate jactavit ? Quae mater non 

tuum, Juliana, beatum clamavit uterum ? Incerta apud infideles sint praemia futurorum. Plus 
interim recepisti virgo, quam obtulisti. Quam sponsam hominis una tantum provincia noverat, 
virginem Christi totus orbis audivit. Solent miseri parentes, et non plenae fidei Christiano, 
deformes et aliquo membro debiles filias, quia dignos generos non inveniunt; virginitati tradere. 
Tanti, ut dicitur, vitrum, quanti margaritum. Certe qui religiosiores sibi videntur, parvo sumptu, 
et qui vix ad alimenta sufficiat, virginibus dato, omnem censum in utroque sexu, saecularibus 
liberis largiuntur. Quod nuper in hac urbe dives quidam fecit Presbyter ut duas filias in proposito 
virginali inopes relinqueret, et aliorum ad omnem copiam filiorum luxuriae atque deliciis 
provideret. Fecerunt hoc multae, proh dolor, nostri propositi feminae ; atque utinam rarum 
esset exemplum, quod quanto crebrius est, tanto istae feliciores, quae ne plurimarum quidem 
exempla secutae sunt. 

130:7 Fertur, et omnium Christianorum laude celebratur, quicquid fuerat nuptiis praeparatum, 
a sancta Christi synoride {= ouvu)pi5i} virgini traditum, ne sponso fieret injuria : immo ut dotata 
pristinis opibus veniret ad sponsum : ET QUOD IN REBUS mundi periturum erat, domesticorum 
Dei sustentaret inopiam. Quis hoc credat ? Proha illa omnium dignitatum, et cunctae nobilitatis 
in orbe romano nomen illustrius, cujus sanctitas et in universos effusa bonitas, etiam apud 
barbaros venerabilis fuit ; quam trium liberorum, Probini, Olybrii, et Probi, non fatigarunt 
ordinarii Consulatus ; quum [al. et quum] incensis direptisque omnibus in Urbe captivitas sit, 
nunc habitas venundare dicitur possessiones, et facere sibi amicos de iniquo mamona, qui se 
recipiant in aeterna tabernacula ; UT ERUBESCANT OMNIS Ecclesiastici ministerii gradus, et cassa 
nomina monachorum emere praedia, tanta nobilitate vendente. Vix barbarorum effugerat 
manus ; et avulsas de complexu suo virgines fleverat, quum subito intolerabili, quod nunquam 
timuerat, amantissimi filii orbitate percutitur, et quasi futura virginis Christi avia, spe futurorum 
mortiferum vulnus excepit : probans in se verum esse, quod in lyrico carmine super justi 
praeconio dicitur : 

Si fractus illabatur orbis, 

Impavidum ferient ruinae. 

(HORAT. lib. 3. Carm. Oda. 3) 


Legimus in volumine Job : Adhuc isto loquente, venit alius nuntius (Job. 1). Et in eodem : 
Tentatio, sive (ut melius habetur in Hebraico) militia est vita hominis super terram (Ibid. 7:1). 
Ad hoc enim laboramus, et in saeculi hujus periclitamur militia, ut in futuro saeculo coronemur. 
Nec mirum hoc de hominibus credere, quum Dominus ipse tentatus sit (Matth. 4). Et de 
Abraham Scriptura testatur : quod Deus tentaverit eum (Genes. 22). Quam ob causam et 
Apostolus loquitur : Gaudentes in tribulatione. Et, scientes, quod tribulatio patientiam 
operatur : patientia, probationem : probatio, spem : spes autem non confundit (Rom. 5. et 
seqq.). Et in alio loco : Quis nos separabit a caritate Dei [al. Christi.]? Tribulatio, an angustia ? 
An persecutio ? An fames ? An nuditas ? An periculum ? An gladius ? Sicut scriptum est : Quia 
propter te mortificamur tota die, aestimati sumus ut oves occisionis (Rom. 8:35,36). Et Isaias 
hujuscemodi homines cohortatur, dicens : Qui ablactati estis a lacte, qui avulsi ab ubere, 
tribulationem super tribulationem exspectate : spem super spem (Isai. 28:7,10). Non sunt 
condignae passiones hujus temporis ad futuram gloriam, quae revelabitur in nobis (Rom. 8:18). 
Cur ista replicaverim, sequens sermo monstrabit. Quae de mediomari fumantem viderat patriam, 
et fragili cymbae, salutem suam suorumque commiserat, crudeliora invenit Africae litora. 
Excipitur enim ab eo quem nescias, utrum avarior, an crudelior fuerit : cui nihil dulce praeter 

vinum, et pretium ; et qui sub occasione partium clementissimi Principis, saevissimus omnium 
exstitit tyrannorum ; et (ut aliquid loquar de fabulis Poetarum) quasi Orcus in tartaro, non 
tricipitem, sed multorum capitum habuit Cerberum qui cuncta traheret ac laceraret. Hic matrum 
gremiis abducere pactas ; negotiatoribus et avidissimis mortalium Syris, nobilium puellarum 
nuptias vendere : non pupillarum, non viduarum, non virginum Christi inopiae parcere, magisque 
manus rogantium spectare quam vultus. Hanc feram Charybdim, Scyllamque succinctam multis 
canibus, fugiens barbaros matrona sustinuit ; qui nec naufragiis parcerent, nec captivitatibus 
flecterentur. Imitare crudelis saltem hostem Romani imperii. Brennus nostri temporis, tantum 
quod invenerat tulit : tu quaeris quod non invenis. Et mirantur aemuli (virtus enim semper 
invidiae patet) cur tantarum secum pudicitiam tacita proscriptione mereata sit, quum et ille 
partem dignatus sit accipere, qui totum potuit auferre : et haec quasi Comiti negare non ausa 
sit, quae se intellegebat sub nomine privatae dignitatis tyranno servientem ? Sentio me 
inimicorum patere morsibus ? Quod adulari videar clarissimae et nobilissimae feminae ; qui 
accusare non poterunt, si me scierint [al. scient] hucusque tacuisse. Neque enim laudavi in ea 
unquam antiquitatem generis, divitiarum et potentiae magnitudinem, viro vivente vel mortuo, 
quae alii forsitan mercenaria oratione laudaverint. Mihi propositum est stilo ecclesiastico 
laudare aviam virginis meae, et gratias agere, quod voluntatem ejus, sua adjuverit voluntate. 
Alioquin cellula monasterii, vilis cibus, vestisque contempta, et aetas vicina jam morti, brevisque 
tempori viaticum, carent omni assentationis infamia. Denique in reliquis partibus, omnis mihi 
sermo ad virginem dirigetur, et virginem nobilem, et nobilem non minus sanctitate, quam 
genere : CUJUS QUANTO sublimior ascensus est, tanto lapsus periculosior. 


Unum illud tibi nata Deo : praeque omnibus unum. 
Praedicam, et repetens, iterumque iterumque monebo, 
(Vergil, TEneis, Liber 3:436) 


ut animum tuum sacrae lectionis amore occupes : nec in bona terra pectoris tui sementem lolii 
avenarumque suscipias : ne dormiente patrefamilias : (qui est vouq, id est, animus, Deo semper 
adhaerens) inimicus homo zizania superseminet ; sed semper loquaris : In noctibus quaesivi 
quem dilexit [al. diligit] anima mea (Cant. 3:1), ubi pascis, ubi cubas in meridie ? (Ibid. 1:6) Et, 
Inhaesit post te anima mea, me suscepit dextera tua (Ps. 62, 9). Illudque Jeremiae : Non laboravi 
sequens te, neque enim est dolor in Jacob, nec labor in Israel (Jerem. 17). Quando eras in saeculo, 
ea quae erant saeculi diligebas. Polire faciem purpurisso, et cerussa ora depingere ; ornare 
crinem, et alienis capillis turritum verticem struere. Ut taceam de inaurium pretiis, candore 
margaritarum, Rubri maris profunda testantium, smaragdorum virore, cerauniorum flammis, 
hyacinthorum pelago, ad quae ardent et insaniunt studia matronarum. Nunc autem quia 
saeculum reliquisti, et secundo post baptismum gradu, inisti pactum cum adversario tuo, dicens 
ei : Renuntio tibi, diabole, et saeculo tuo, et pompae tuae, et operibus [al. opibus] tuis, serva 
foedus quod pepigisti, et esto consentiens, pactumque custodiens cum adversario tuo, dum es 
in via hujus saeculi, ne forte tradat te judici, et te de suo aliquid usurpasse convincat : tradarisque 
ministro, qui ipse est, et inimicus et vindex ; et mittaris in carcerem (Matth. 5) et in tenebras 
exteriores, quae quanto a Christo vero lumine separantur, tanto nos majori horrore circumdant ; 
et non inde exeas, nisi solvas novissimum quadrantem, id est, minimum quodque delictum : 
quia et pro otioso verbo reddituri sumus rationem in die judicii (Ibid. 12:36). 

130:8 Haec dicta sint, non infausto contra te vaticinio, sed pavidi cautique monitoris officio, ea 
quoque in te, quae tuta sunt formidantis. Si spiritus inquit, potestatem habentis ascenderit super 
te, locum tuum ne dimiseris (Eccles. 10:4). Quasi in procinctu, et in acie stamus semper ad 
pugnam. Vult nos loco movere hostis, et de gradu decedere ; sed solidanda vestigia sunt, et 
dicendum. Statuit supra petram pedes meos (Ps. 39:3) ; Et, Petra refugium leporibus (Ps. 
103:18), pro quo multi Herinaceos legunt. Herinacios animal parvum, et fugax, et spinarum 
sentibus praegravatum. Sed ideo Jesus spinis coronatus est, et nostra delicta portavit, et pro 
nobis doluit, ut de sentibus et tribulationibus feminarum, ad quas dicitur, In anxietatibus, et 
doloribus paries mulier, et ad virum conversio tua, et ipse tui dominabitur (Genes. 3), rosae 
virginitatis, et lilia castitatis nascerentur. Unde et sponsus pascitur inter lilia, et inter eos qui 
vestimenta sua non coinquinaverunt, virgines enim permanserunt, audieruntque praeceptum : 
Candida sint semper vestimenta tua (Eccl. 9:8), et quasi auctor virginitatis et princeps loquitur 
confidenter : Ego flos campi, et lilium convallium (Cant. 2:1). Petra igitur leporum est, qui in 
persecutionibus fugiunt de civitate in civitatem ; nec timent illud Propheticum : Periit fuga a 
me (Ps. 141:5). Montes autem excelsi cervis, quorum colubri cibus sunt, quos educit puer 
parvulus de foramine, quando pardus et haedus requiescunt simul ; et bos et leo comedunt 
paleas, ut nequaquam bos discat feritatem, sed leo doceatur mansuetudinem. Revertamur ad 
propositum testimonium. Si spiritus potestatem habentis ascenderit super te, locum tuum ne 
dimiseris. Post quod sequitur : Quia curatio quiescere facit peccata maxima. Qui versiculus 
hunc habet sensum : Si in cogitationes tuas coluber ascenderit, omni custodia serva cor tuum, 
et cum David canito : Ab occultis meis munda me, Domine : et ab alienis parce servo tuo (Ps. 
18:13), et ad peccatum maximum, quod opere perpetratur, nequaquam parvenies : sed 
incentiva vitiorum statim in mente jugulabis, et parvulos Babylonis allides ad petram ; in qua 
serpentis vestigia non reperiuntur, cauteque Domino promittes : Si mei non fuerint dominati : 
tunc immaculatus ero, et emundabor a delicto maximo (Ps. 18:14). Hoc est quod alibi Scriptura 
testatur : Peccata patrum reddam in filios in tertiam et in quartam generationem (Num. 14:18) ; 
ut cogitationes nostras mentisque decretum, non statim puniat, sed reddat in posteris, id est in 
malis operibus, et in delictorum perseverantia, quoniam per Amos loquitur : Super tribus et 
quattuor impietatibus illius, et illius civitatis, nonne aversabor eam ? (Amos. 1:3. et 2:4) 

130:9 Haec cursim quasi de prato pulcherrimo sanctarum Scripturarum, parvos flores carpsisse 
sufficiat pro commonitione tui ; ut et claudas cubiculum pectoris, et crebro signaculo crucis 
munias frontem tuam, ne exterminator /Egypti in te locum reperiat ; sed primogenita, quae apud 
/Egyptios pereunt, in tua mente salventur, et dicas cum Propheta : Paratum cor meum, Deus, 
paratum cor meum : cantabo et psallam. Exurge gloria mea, exurge psalterium et cithara (Ps. 
107:1 et 2). Quam assumere jubetur et Tyrus, multis peccatorum confossa vulneribus ; ut agat 
paenitentiam, et maculas pristinae foeditatis, cum Petro amaris lacrimis abluat. Verum nos 
ignoremus paenitentiam, ne facile peccemus. Illa quasi secunda post naufragium miseris tabula 
sit : in virgine integra servetur navis. Aliud est quaerere quod perdideris, aliud est possidere 
quod nunquam amiseris. Unde et Apostolus castigabat corpus suum, et in servitutem redigebat; 
ne aliis praedicans, ipse reprobus inveniretur ; corporisque ex persona generis humani 
inflammatus ardoribus, loquebatur : Miser ego homo, quis me liberabit de corpore mortis 
hujus ? (Rom. 7:24) Et iterum : Scio quia non habitat in me, hoc est, in carne mea bonum : Velle 
enim adjacet mihi ; ut faciam autem bonum, nequaquam. Neque enim quod volo, bonum, sed 
quod nolo malum, hoc facio (Ibid. 18. et 19). Et denuo : Qui in carne sunt, Deo placere non 
possunt. Vos autem non estis in carne, sed in spiritu : si tamen spiritus Dei habitat in vobis (Ibid. 
8:8. et 9). 



498 


130:10 Post cogitationum diligentissimam cautionem, jejuniorum tibi arma sumenda sunt, et 
canendum cum David : Humiliavi in jejunio animam meam (Ps. 68 11). Et, cinerem tanquam 
panem manducavi (Ps. 101:10). Et, quum molesti erant mihi, induebar cilicio (Ps. 34:13). Eva 
per cibum ejecta est de paradiso. Elias quadraginta dierum exercitatus jejunio, igneo curru 
rapitur in caelum (3. Reg. 19). Moyses quadraginta diebus ac noctibus, familiaritate et sermone 
Dei pascitur (Exod. 24. et 34) ; in se verissimum probans quod dicitur : Non in solo pane vivit 
homo, sed in omni verbo quod procedit de ore Dei (Matth. 44). Salvator generis humani, qui 
virtutum et conversationis suae nobis reliquit exemplum, post baptismum statim assumitur a 
spiritu ut pugnet contra diabolum, et oppressum atque contritum, tradat discipulis 
conculcandum. Unde et Apostolus loquitur : Deus autem conteret Satanam sub pedibus vestris 
velociter (Rom. 16:20). Et tamen hostis antiquus post quadraginta dierum jejunium, per cibum 
molitur insidias, et dicit : Si Filius Dei es, die ut lapides isti panes fiant (Matth. 4:3). In Lege, 
mense septimo post clangorem tubarum decimo die mensis totius gentis Hebraeae jejunium est ; 
et exterminatur illa anima de populo suo, quae saturitatem praetulerit continentiae. In Job 
scriptum est de dracone : Virtus ejus in lumbis ejus, et fortitudo illius super umbilicum ventris 
ejus (Job. 38). Adversum juvenes et puellas, aetatis ardore hostis noster abutitur, et inflammat 
rotam nativitatis nostrae, et implet illud Osee : Omnes adulterantes, quasi clibanus corda eorum 
(Osee. 7:4), quae Dei misericordia, et jejuniorum rigore [al. frigore] restinguuntur. Haec sunt 
ignita diaboli jacula, quae simul et vulnerant et inflammant, et a rege Babylonio tribus pueri, 
praeparantur, qui succendit fornacem quadraginta novem cubitorum, habens et ipse septem 
hebdomadas ad perditionem, quas Dominus observari jusserat ad salutem. Sed quomodo ibi 
quartus speciem habens quasi filii hominis, immensos mitigavit ardores, et inter camini 
aestuantis incendium docuit flammas calorem amittere, et aliud oculis comminari, aliud praebere 
tactui, sic et in animo virginali, rore caelesti, et jejuniorum rigore [al. frigore], calor puellaris 
exstinguitur, et in humano corpore, angelorum impetratur conversatio. Quam ob rem et vas 
electionis de virginibus se dicit Domini non habere praeceptum (1. Cor. 7), quia contra naturam, 
immo ultra naturam est, non exercere quod nata sis : interficere in te radicem tuam, et sola 
virginitatis poma decerpere, nescire torum, omnem virorum horrere contactum, et in corpore 
vivere sine corpore. 

130:11 Neque vero immoderata tibi imperamus jejunia, et enormem ciborum abstinentiam, 
quibus statim corpora delicata franguntur, et ante aegrotare incipiunt, quam sanctae 
conversationis jacere fundamenta. Philosophorum quoque sententia est, psooxqxaq apexaq, 
urcepPoAaq raxiaq elvai, quod latinus ita potest sermo resonare, moderatas esse virtutes, 
excedentes modum atque mensuram, inter vitia reputari [al. deputari]. Unde et unus de septem 
sapientibus, ne quid, ait, nimis. Quod tam celebre factum est, ut comico quoque versu 
expressunt sit. Sic debes jejunare, ut non palpites, et respirare vix possis, et comitum tuarum, 
vel porteris, vel traharis manibus ; sed ut fracto corporis appetitu, nec in lectione, nec in Psalmis, 
nec in vigiliis solito quid minus facias. Jejunium non perfecta virtus, sed ceterarum virtutum 
fundamentum est ; et sanctificatio atque pudicitia, sine qua nemo videbit Deum, gradus praebet 
ad summa scandentibus, nec tamen si sola fuerit, virginem poterit coronare. Legamus 
Evangelium sapientium et stultarum virginum ; quarum aliae cubiculum sponsi ingrediuntur : 
aliae bonorum operum oleum non habentes, exstinctis lampadibus excluduntur (Matth. 25). 
Latus est super jejuniis campus, in quo et nos saepe cucurrimus, et multorum proprii habentur 
libri, ad quorum te mittimus lectionem, ut discas quid boni habeat continentia, et quid e 
contrario mali, saturitas. 

130:12 Imitare sponsum tuum : esto aviae matrique subjecta. Nullum virorum, et maxime 
juvenum, nisi cum illis, videas. Nullum scias, quem illae nesciant. Saecularis quoque sententia 

est. Eadem velle, et eadem nolle, ea demum firma amicitia est. Ut appeteres virginitatem, ut 
Christi praecepta cognosceres, ut scires quid tibi expediret, quid eligere [al. diligere] deberes, 
illarum te exempla docuerunt : sancta domi instruxit conversatio. Non igitur solum putes tuum 
esse quod tuum est, sed earum quae suam in te expressere pudicitiam, et honorabilium 
nuptiarum, cubilisque immaculati pretiosissimum germinavere te florem : qui perfectos afferet 
fructus, si humiliaveris te sub potenti manu Dei, et scriptum semper memineris : Superbis Deus 
resistit, humilibus autem dat gratiam (Jacob. 4:6). Ubi autem gratia, non operum retributio, sed 
donantis est largitas ; ut impleatur dictum Apostoli : Non est volentis, neque currentis, sed Dei 
miserentis (Rom. 9:16). Et tamen velle, et nolle nostrum est : ipsumque quod nostrum est, sine 
Dei miseratione nostrum non est. 

130:13 Eunuchorum quoque tibi, et puellarum ac servulorum mores magis eligantur quam 
vultuum elegantia, quia in omni sexu et aetate, et truncatorum corporum violenta pudicitia, 
animi considerandi sunt, qui amputari, nisi Christi timore non possunt. Scurrilitas atque lascivia, 
te praesente, non habeant locum. Nunquam verbum inhonestum audias : aut si audieris, non 
inesceris. Perditae mentis homines uno frequenter levique sermone, tentant claustra pudicitiae. 
Ridere, et rideri, saecularibus derelinque. Gravitas tuam personam decet. Catonem quoque 
(illum dico Censorium) et vestrae quondam urbis principem, qui extrema aetate Graecas litteras, 
nec erubuit censor, nec desperavit senex discere : et M. Crassum semel in vita scribit risisse 
Lucilius. Fuerit illa affectata severitas, et gloriam quarens auramque popularem : nos affectus 
et perturbationes, quamdiu in tabernaculo corporis hujus habitamus, et fragili carne 
circumdamur, moderari et regere possumus ; amputare non possumus. Unde et Psalmista dicit : 
Irascimini, et nolite peccare (Ps. 4:5). Quod Apostolus edisserens. Sol, inquit, non occidat super 
iracundiam vestram (Ephes. 4:26) ; quia et irasci hominis est, et finem iracundiae imponere, 
Christiani. 

130:14 Superfluum reor te monere contra avaritiam, quum generis tui sit, et habere et calcare 
divitias, et Apostolus doceat avaritiam esse idolorum cultum (Ephes. 5:5), Dominusque 
respondeat sciscitanti : Magister bone, quid boni faciens, vitam aeternam possidebo ? Si vis 
esse perfectus, vade, vende omnia quae habes, et da pauperibus, et habebis thesaurum in caelis, 
et veni, sequere me (Matth. 19:16. et 21). Apostolici fastigii est, perfectaeque virtutis, vendere 
omnia, et pauperibus distribuere, et sic levem atque expeditum, cum Christo ad caelestia 
subvolare Nobis, immo tibi diligens credita est dispensatio, quanquam in hoc, omni aetati, 
omnique personae, libertas arbitrii relicta sit. Si vis, inquit, esse perfectus. Non cogo, non impero, 
sed propono palmam, ostendo praemia : tuum est eligere, si volueris in agone atque certamine 
coronari. Et consideremus, quam sapienter sapientia sit locuta : Vende quae habes. Cui ista 
praecipiuntur? Nempe illi, cui dictum est : Si vis esse perfectus. Non partem bonorum tuorum 
vende: sed omnia. Quumque vendideris, quid sequitur ? Et da pauperibus. Non divitibus, non 
propinquis, non ad luxuriam, sed ad necessitatem. Sive ille sacerdos sit, sive cognatus, et affinis, 
nihil in illo aliud consideres, quam paupertatem. Laudent te esurientium viscera, non ructantium 
opulenta convivia. In Actis Apostolorum (Cap. 4. v. 5), quando Domini nostri adhuc calebat eruor, 
et fervebat recens in credentibus fides, vendebant omnes possessiones suas, et pretia earum ad 
Apostolorum deferebant pedes, ut ostenderent pecunias esse calcandas : dabaturque singulis, 
prout cuique opus erat. Ananias et Sapphira dispensatores timidi, immo corde duplici, et ideo 
condemnati, quia post votum obtulerunt quasi sua et non ejus, cui semel ea voverant : 
partemque sibi alienae substantiae reservaverunt, metuentes famem, quam vera fides non timet, 
praesentem meruere vindictam : non crudelitate sententiae, sed correptionis exemplo. Denique 
et apostolus Petrus nequaquam imprecatur eis mortem, ut stultus Porphyrius calumniatur ; sed 
Dei judicium prophetico spiritu annuntiat, ut poena duorum hominum sit doctrina multorum. Ex 

eo tempore, quo virginitati perpetuae consecrata es, tua, non tua sunt, immo vere tua, quia 
Christi esse coeperunt, quae, avia vivente vel matre, ipsarum arbitrio dispensanda sunt. Sin 
autem obierint, et somno Sanctorum requieverint (scio enim, et hoc illas optare, ut te habeant 
superstitem), quum aetas maturior fuerit, et voluntas gravior, firmiorque sententia, facies quod 
tibi visum fuerit ; immo quod Dominus imperarit (al. imperat), scitura nihil te habituram, nisi 
quod in bonis operibus erogaveris. Alii aedificent Ecclesias, vestiant parietes marmorum crustis ; 
columnarum moles advehant, earumque deaurent capita pretiosum ornatum non sentientia ; 
ebore argentoque valvas, et gemmis aurata distinguant altaria. Non reprehendo, non abnuo. 
Unusquisque in sensu suo abundet. Meliusque est hoc facere, quam repositis opibus incubare. 
Sed tibi aliud propositum est : Christum vestire in pauperibus, visitare in languentibus, pascere 
in esurientibus, suscipere in his qui tecto indigent, et maxime in domesticis fidei, virginum alere 
monasteria, servorum Dei, et pauperum spiritu habere curam, qui diebus et noctibus serviunt 
Domino tuo : qui in terra positi, imitantur angelorum conversationem, et nihil aliud loquuntur, 
nisi quod ad laudes Dei pertinet : habentesque victum et vestitum, his gaudent divitiis, qui plus 
habere nolunt : si tamen servant propositum. Alioqui si amplius desiderant, his quoque quae 
necessaria sunt, probantur indigni. Haec ad virginem divitem, et virginem nobilem sum locutus. 

130:15 Nunc tantum ad virginem loquar, id est non ea quae extra te, sed in te sunt, tantum 
considerans. Praeter psalmorum et orationis ordinem, quod tibi Hora Tertia, Sexta, Nona, ad 
Vesperum, Media nocte, et Mane semper est exercendum, statue quot horis sanctam 
Scripturam ediscere debeas ; quanto tempore legere, non ad laborem, sed ad delectationem et 
instructionem animae. Quumque haec finieris spatia, et frequenter te ad figenda genua, 
sollicitudo animae suscitaverit, habeto lanam semper in manibus, vel staminis pollice fila 
deducito, vel ad torquenda subtegmina in alveolis fusa vertantur ; aliarumque neta, aut in 
globum collige, aut texenda compone. Quae texta sunt, inspice : quae errata, reprehende : quae 
facienda, constitue. Si tantis operum varietatibus fueris occupata, nunquam dies tibi longi 
erunt : sed quamvis aestivis tendantur solibus, breves videbuntur, in quibus aliquid operis 
praetermissum est. Haec observans, et teipsam salvabis, et alias, et eris magistra sanctae 
conversationis, multarumque castitatem lucrum tuum facies, Scriptura dicente : In desideriis 
est omnis anima otiosi. Nec idcirco tibi ab opere cessandum est, quia Deo propitio nulla re 
indiges : sed ideo cum omnibus laborandum est, ut per occasionem operis, nihil aliud cogites, 
nisi quod ad Domini pertinet servitutem. Simpliciter loquar. Quamvis omnem censum tuum in 
pauperes distribuas, nihil apud Christum erit pretiosius, nisi quod manibus tuis ipsa confeceris, 
vel in usus proprios, vel in exemplum virginum ceterarum : vel quod aviae matrique offeras, 
majora ab eis in refectionem pauperum pretia receptura. 

130:16 Paene praeterii, quod vel praecipuum est. Dum esses parvula, et sanctae ac beatae 
memoriae Anastasius episcopus romanam regeret ecclesiam, de Orientis partibus haereticorum 
saeva tempestas simplicitatem fidei, quae Apostoli voce laudata est, polluere et labefactare 
conata est. Sed vir ditissimae paupertatis et apostolicae sollicitudinis, statim noxium perculit 
caput, et sibilantia hydrae ora compescuit. Et quia vereor, immo rumore cognovi, in quibusdam 
adhuc vivere et pullulare venenata plantaria, illud te pio caritatis affectu praemonendam puto, 
ut sancti Innocentii, qui apostolicae cathedrae, et supradicti viri successor et filius est, teneas 
fidem : nec peregrinam, quamvis tibi prudens callidaque videaris, doctrinam recipias. Solent 
enim hujuscemodi per angulos mussitare, et quasi justitiam Dei, quaerere. Cur illa anima, in illa 
est nata provincia ? Quid causae exstitit, ut alii de Christianis nascantur parentibus, alii inter feras 
et saevissimas nationes, ubi nulla Dei notitia est? Quumque hoc quasi scorpionis ictu simplices 
quousque percusserint, et fistulato vulnere, locum sibi fecerint, venena diffundunt. Putasne 
frustra infans parvulus, et qui vix matrem risu, et vultus hilaritate cognoscat ; qui nec boni aliquid 

fecit, nec mali daemone corripitur, morbo opprimitur regio, et ea sustinet, quae videmus impios 
homines non sustinere, et sustinere Deo servientes ? Sin autem judicia sunt, inquiunt, Domini 
vera, justificata in semetipsis (Ps. 18), et nihil apud Deum injustum est ; ipsa ratione compellimur, 
ut credamus animas fuisse in caelestibus, et propter quaedam antiqua peccata damnatas in 
corporibus humanis, et ut ita loquamur, sepultas, nosque in valle lacrimarum poenas luere 
veterum peccatorum. Unde et Propheta dicit : Priusquam humiliarer, ego peccavi (Ps. 118:67). 
Et: Educ de carcere animam meam (Ps. 141:8). Et: Iste peccavit, ut caecus ex utero nasceretur, 
an parentes ejus ? (Joan. 9:2) Et cetera his similia. Haec impia et scelerata doctrina olim in 
/Egypto et Orientis partibus versabatur, et nunc abscondite, quasi in foveis viperarum apud 
plerosque versatur, illarumque partium polluit puritatem, et quasi hereditario malo, serpit in 
paucis, ut perveniat ad plurimos : quam certus sum, quod si audieris non recipias. Habes enim 
apud Deum magistras, quarum fides norma doctrinae est. Intelligis quid loquar. Dabit enim tibi 
Deus in omnibus intellectum. Nec statim adversum saevissimam haeresim, et multo his nequiora, 
quae dixi, responsionem hominis flagitabis, ne non tam prohibuisse videar, quam commonuisse : 
quum praesentis operis sit instituere [al. instruere] virginem, non haereticis respondere. 
Ceterum omnes fraudulentias eorum, et cuniculos quibus nituntur subvertere veritatem, in alio 
opere Deo adjuvante, subvertimus : quod si volueris, prompte libenterque mittemus. Ultroneas 
enim, ajunt, putere merces ; et pretia facilitate decrescunt [al. decrescere] quae semper in 
raritate majora sunt. 

130:17 Solet inter plerosque esse certamen, Utrum solitaria, an cum multis vita melior sit : 
quarum prior praefertur quidem secundae ; sed si in viris periculosa est, ne abstracti ab hominum 
frequentia, sordidis et impiis cogitationibus pateant ; et pleni arrogantiae et supercilii, cunctos 
despiciant, armentque linguas suas, vel clericis, vel aliis monachis detrahendo ; de quibus 
rectissime dicitur : Filii hominum, dentes eorum arma et sagittae, et lingua eorum gladius acutus 
(Ps. 56:5) : quanto magis in feminis, quarum mutabilis fluctuansque sententia, si suo arbitrio 
relinquatur, cito ad deteriora delabitur ? Novi ego in utroque sexu, per nimiam abstinentiam 
cerebri sanitatem quibusdam fuisse vexatam. Praecipueque in his, qui in humectis et frigidis 
habitaverunt [al. habitant] cellulis : ita ut nescirent quid agerent, quove se verterent : quid loqui, 
quid tacere deberent. Certe si rudes saecularium litterarum de tractatibus hominum disertorum 
quippiam legerint, verbositatem solam discunt, absque notitia Scripturarum ; et juxta vetus 
elogium : quum loqui nesciant, tacere non possunt : docentque Scripturas quas non intellegunt ; 
et quum aliis persuaserint, eruditorum sibi assumunt supercilium : prius imperitorum magistri, 
quam doctorum discipuli. Bonum est igitur oboedire majoribus, parere praefectis [al. perfectis] 
et post regulas Scripturarum, vitae suae tramitem ab aliis discere : nec praeceptore uti pessimo, 
scilicet praesumptione sua. De talibus feminis et Apostolus loquitur : Quae circumferuntur omni 
vento doctrinae (Ephes. 4:14) : semper discentes, et nunquam ad scientiam veritatis 
pervenientes (2. Tim. 3:7). 

130:18 Vitanda saecularium consortia. — Matronarum maritis ac saeculo servientium, tibi 
consortia declinentur, ne sollicitetur animus, et audias, quid vel maritus uxori, vel uxor locuta sit 
viro. Venenatae sunt hujuscemodi confabulationes. Super quarum damnatione, saecularem 
versum assumens Apostolus, fecit Ecclesiasticum : Corrumpunt mores bonos confabulationes 
pessimae (1. Cor. 15). Cujus Iambici metrum dum verbum servat ex verbo, nequaquam expressit 
latina translatio. Graves feminae, et maxime viduae, ac virgines, tibi comites eligantur : quarum 
probata est conversatio, sermo moderatus, sancta verecundia. Fuge lasciviam puellarum, quae 
ornant capita, crines a fronte demittunt, cutem peliunt, utuntur pigmentis, adstrictas habent 
manicas, vestimenta sine ruga, soccosque crispantes : ut sub nomine virginali, vendibilius 
pereant [al. pareant]. Mores enim et studia dominarum, plerumque ex ancillarum et comitum 

moribus judicantur. Illa tibi sit pulchra, illa amabilis, illa habenda inter socias quae se nescit esse 
pulchram ; quae neglegit formae bonum, et procedens ad publicum, non pectus et colla denudat, 
nec pallio revoluto cervicem aperit ; sed quae celat faciem, et vix uno oculo, qui viae necessarius 
est, patente ingreditur. 

130:19 Quid fugiendum. — Dubito an loquar : sed velim, nolim, quia crebro fit, dicendum est : 
non quo haec in te timere debeam, quae ista forsitan nescias, nec unquam audieris : sed quo per 
occasionem tui, ceterae praemonendae sint. Cincinnatulos pueros et calamistratos, et peregrini 
muris olentes pelliculas, de quibus illud Arbitri est : Non bene olet, qui bene semper olet, quasi 
quasdam pestes et venena pudicitiae virgo devitet : ut taceam de ceteris, quorum importuna 
visitatio et se infamat, et alias ; ut etiam si nihil mali perpetretur : tamen hoc sit vel maximum 
malum, frustra patere maledictis et morsibus Ethnicorum. Nec hoc de omnibus dicimus, sed de 
his, quos Ecclesia ipsa reprehendit ; quos interdum abjicit ; in quos nonnunquam episcoporum 
et presbyterorum censura desaevit : ut prope periculosius sit lascivis puellis ad loca religionis, 
quam ad publicum procedere. Quae vivunt in monasterio, et quarum simul magnus est numerus, 
nunquam solae, nunquam sine matre procedant. De agmine columbarum crebro accipiter unam 
separat, quam statim invadat et laceret, cujus carnibus et cruore saturetur. Morbidae oves suum 
relinquunt gregem, et luporum faucibus devorantur. Scio ego sanctas virgines, quae diebus festis 
propter frequentiam populorum, pedem domi cohibent ; nec tunc egrediuntur, quando major 
est adhibenda custodia, et publicum penitus devitandum. Ante annos circiter triginta, de 
Virginitate servanda edidi librum (Epist. XX. I. ad Eustochium), in quo necesse fuit mihi ire contra 
vitia, et propter instructionem virginis, quam monebam, diaboli insidias patefacere. Qui sermo 
offendit plurimos, dum unusquisque in se intellegens quod dicebatur, non quasi monitorem 
libenter audivit, sed quasi criminatorem sui operis aversatus est. Verumtamen quid profuit 
armasse exercitum reclamantium, et vulnus conscientiae dolore monstrasse ? Liber manet, 
homines praeterierunt. Scripsi et ad plerasque virgines ac viduas anouSaopdiia et quicquid dici 
poterat, in illis opusculis defloratum est : ut aut superfluo eadem a nobis repetantur, aut nunc 
praetermissa, plurimum noceant. Certe et beatus Cyprianus egregium de virginitate volumen 
edidit, et multi alii, tam latino sermone, quam Graeco ; omniumque gentium litteris atque linguis, 
praecipue in Ecclesiis ctyvf) vita laudata est. Sed hoc ad eas pertineat, quae necdum elegerunt 
virginitatem, et exhortatione indigent, ut sciant quale sit, quod eligere debeant. Nobis electa 
servanda sunt, et quasi inter scorpiones et colubros incedendum, ut accinctis lumbis, calceatis 
pedibus, et apprehensis manu baculis, iter per insidias hujus saeculi, et inter venena faciamus ; 
ut possimus ad dulces Jordanis pervenire aquas, et terram repromissionis intrare, et ad domum 
Dei ascendere, ac dicere cum propheta : Domine, dilexi decorem domus tuae, et locum 
habitationis gloriae tuae (Ps. 25:8). Et illud : Unam petii a Domino, hanc requiram, ut inhabitem 
in domo Domini, omnibus diebus vitae meae (Ps. 26:7). Felix illa conscientia et beata virginitas, 
in cujus corde, praeter amorem Christi, qui est sapientia, castitas, patientia atque justitia, 
ceteraeque virtutes, nullus alius versatur amor ; nec ad recordationem hominis, aliquando 
suspirat ; nec videre desiderat, quem quum viderit, nolit dimittere. Sanctum virginum 
propositum, et caelestis Angelorumque familiae gloriam, quarumdam non bene se agentium, 
nomen infamat. Quibus aperte dicendum est, ut aut nubant, si se non possunt continere, aut 
contineant, si nolunt nubere. Digna res risu, immo planctu, incedentibus dominis, ancilla virgo 
procedit ornatior, ut pro nimia consuetudine quam incomptam videris, dominam suspiceris. 
Nonnullae separata et absque arbitris quaerunt hospitia, ut vivant licentius : utantur balneis, 
faciantque quod volunt, et devitent conscientias plurimarum. Haec videmus et patimur, et si 
aureus nummus affulserit, inter bona opera deputamus. 

130:20 Finem jungo principio : nec semel monuisse contentus sum. Ama Scripturas sanctas, et 
amabit te sapientia : dilige eam, et servabit te : honora illam, et amplexabitur te. Haec monilia 
in pectore, et in auribus tuis haereant. Nihil aliud noverit lingua, nisi Christum. Nihil possit 
sonare, nisi quod sancctum est. Aviae tuae tibi semper ac matris in ore dulcedo versetur : 
quarum imitatio forma virtutis est. 

{131} 

Epistola CXXXI 


(alias inter Hieronymianas non computata ; scripta an. 415. verno tempore) 


Augustini Ad Hieronymum sive liber de origine Animae hominis 


Recensens varias de animae origine sententias, cupit doceri quae potissimum tenenda sit, et 
quomodo adversus Pelagianorum dogma defendi possit ea, quam Hieron. in superiore epistola 
126 suam esse fere insinuavit, "singulas animas novas nascentibus fieri." 

131:1 "Deum nostrum, qui nos vocavit in suum regnum et gloriam, et rogavi et rogo, ut hoc 
quod ad te scribo, sancte frater Hieronyme, consulens te de his quae nescio, fructuosum esse 
nobis velit [al. velis]. Quanquam enim te multo quam ego sum aetate majorem, tamen etiam ipse 
jam senex consulo. Sed ad discendum quod opus est, nulla mihi aetas sera videri potest ; quia 
etsi senes magis decet docere quam discere, magis tamen discere, quam quid doceant ignorare. 
Nihil equidem molestius fero in omnibus angustiis meis, quas patior in difficillimis quaestionibus, 
quam in tam longinquo tuae caritatis absentiam, ut vix possim meas dare, vel recipere litteras 
tuas, per intervalla, non dierum, non mensium, sed aliquot annorum : quum, si fieri posset, 
cottidie praesentem te habere vellem, cum quo loquerer quicquid vellem. Nec ideo tamen non 
debui facere quod potui, si non potui totum quod volui." 

131:2 "Ecce venit ad me religiosus juvenis, catholica pace frater, aetate filius, honore 
compresbyter noster Orosius, vigil ingenio, promptus eloquio, flagrans studio, utile vas in domo 
Domini esse desiderans, ad refellendas falsas perniciosasque doctrinas, quae animas 
Hispanorum multo infelicius, quam corpora barbaricus gladius, trucidarunt. Nam inde ad nos 
usque ab oceani litore properavit, fama excitus, quod a me posset de his, quae scire vellet, 
quicquid vellet audire. Neque nullum cepit adventus sui fructum. Primo ne de me multum famae 
crederet. Deinde docui hominem quod potui : quod autem non potui, unde discere posset, 
admonui, atque ut ad te iret hortatus sum. Qua in re consilium vel praeceptum meum quum 
libenter et oboedienter acciperet, rogavi eum ut abs te veniens, per nos ad propria remearet. 
Quam ejus pollicitationem tenens, occasionem mihi credidi a Domino esse concessam, qua tibi 
scriberem de his, quae per te scire cupio. Quaerebam enim quem ad te mitterem, nec mihi facile 
occurrebat idoneus et fide agendi, et alacritate oboediendi et exercitatione peregrinandi. Ubi 
ergo istum juvenem expertus sum, eum ipsum esse qualem a Domino petebam, dubitare non 
potui." 

131:3 "ACCIPE igitur quae mihi, peto, aperire ac disserere non graveris. Quaestio de anima 
multos movit, in quibus et me esse confiteor. Nam quid de anima firmissime teneam, non 
tacebo. Deinde subjungam quid mihi adhuc expediri velim. Anima hominis immortalis est, 

secundum quendam modum suum. Non enim omni modo sicut Deus, de quo dictum est," qui 
solus habet immortalitatem (1. Tim. 6:15). "Nam de animae mortibus sancta Scriptura multa 
commemorat : unde illud est," sine mortuos sepetire mortuos suos (Matth. 8:22). "Sed quod 
ita moritur alienata a vita Dei, ut tamen in natura sua vivere non omnino desistat : ita mortalis 
ex aliqua causa invenitur, ut etiam immortalis non sine ratione dicatur. Non est pars Dei anima. 
Si enim hoc esset, omni modo incommutabilis atque incorruptibilis esset. Quod si esset, nec 
deficeret in deterius, nec proficeret in melius ; nec aliquid in semetipsa vel inciperet habere 
quod non habebat, vel desineret habere quod habebat, quantum ad ejus ipsius affectiones 
pertinet. Quam vero aliter se habeat, non opus est extrinsecus testimonio ; quisquis seipsum 
advertit, agnoscit. Frustra autem dicitur ab eis, qui animam Dei partem esse volunt, hanc ejus 
labem ac turpitudinem, quam videmus in nequissimis hominibus, hanc denique infirmitatem et 
aegritudinem, quam sentimus in omnibus hominibus, non ex ipsa illi esse, sed ex corpore. Quid 
interest unde aegrotet, quae si esset incommutabilis, undelibet aegrotare non posset ? Nam quod 
vere incommutabile et incorruptibile est, nullius rei accessu commutari vel corrumpi potest. 
Alioquin non Achillea tantum, sicut fabulae ferunt, sed omnis caro esset invulnerabilis, si nullus 
ei casus accideret. Non est itaque natura incommutabilis, quae aliquo modo, aliqua causa, aliqua 
parte mutabilis est. Deum autem nefas est, nisi vere summeque incommutabilem credere. Non 
est igitur anima pars Dei." 

131:4 Anima incorporea. — Incorpoream quoque esse animam, etsi difficile tardioribus 
persuaderi potest, mihi tamen fateor esse persuasum. Sed ne verbi controversiam vel superfluo 
faciam vel merito patiar, quoniam CUM DE RE CONSTAT, non est opus certare de nomine : si 
corpus est omnis substantia vel essentia, vel si quid aptius nuncupatur id, quod aliquomodo est 
in seipso, corpus est anima. Item si eam solam incorpoream placet appellare naturam, quae 
summe incommutabilis et ubique tota est, corpus est anima ; quoniam tale aliquid ipsa non est. 
Porro si corpus non est, nisi quod per loci spatium aliqua longitudine, latitudine, et altitudine ita 
sistitur vel movetur, ut majore sui parte majorem locum occupet, et breviore breviorem, 
minusque sit in parte quam in toto, non est corpus anima. Per totum quippe corpus, quod 
animat, non locali diffusione, sed quadam vitali intentione porrigitur. Nam per omnes ejus 
particulas tota simul adest, nec minor in minoribus, et in majoribus major, sed alicubi intensius, 
alicubi remissius, et in omnibus tota, et in singulis tota est. Neque enim aliter, quod in corpore 
etiam non toto sentit, tamen tota sentit. Nam quum exiguo puncto in carne viva aliquid tangitur, 
quamvis locus ille non solum totius corporis non sit, sed vix in corpore videatur, animam tamen 
totam non latet : neque id quod sentitur, per corporis cuncta discurrit, sed ibi tantum sentitur 
ubi fit. Unde ergo ad totam mox pervenit, quod non in toto fit, nisi quia et ibi tota est ubi fit, 
nec ut tota ibi sit, cetera deserit ? Vivunt enim et illa ea praesente, ubi nihil tale factum est. 
Quod si fieret, et utrumque simul fieret, simul utrumque totam pariter non lateret. Proinde et 
in omnibus simul, et in singulis particulis corporis sui, tota simul esse non posset, si per illas ita 
diffunderetur, ut videmus corpora diffusa per spatia locorum, minoribus suis partibus minora 
occupare, et amplioribus ampliora. Quapropter si anima corpus esse dicenda est, non est certe 
corpus quale terrenum est, nec quale humidum, aut aerium, aut aetherium. Omnia quippe talia 
majora sunt in majoribus locis, et minora in minoribus, et nihil eorum in aliqua sui parte totum 
adest : sed ut sunt partes locorum, ita occupantur partibus corporum. Unde intellegitur anima, 
sive corpus, sive incorporea dicenda sit, propriam quandam habere naturam, omnibus his 
mundanae molis elementis excellentiore substantia creatam, quae veraciter non possit in aliqua 
phantasia corporalium imaginum, quas per carnis sensus percipimus, cogitari, sed mente 
intellegi, vitaque sentiri. Neque haec proinde loquor, ut te quae tibi nota sunt doceam : sed ut 

aperiam quid firmissime de anima teneam, ne me quisquam, quum ad ea venero quae requiro, 
nihil de anima vel scientia vel fide tenere arbitretur." 

131:5 Anima sua culpa lapsa, sola Dei misericordia liberatur. — "Certus etiam sum, animam 
nulla Dei culpa, nulla Dei necessitate vel sua, sed propria voluntate in peccatum esse collapsam, 
nec liberari posse de corpore mortis hujus, vel suae voluntatis virtute, tanquam sibi ad hoc 
sufficiente, vel ipsius corporis morte, sed gratia Dei per Jesum Christum Dominum nostrum : nec 
omnino esse animam ullam in genere humano, cui non sit necessarius ad liberationem mediator 
Dei et hominum homo Christus Jesus. Quaecumque autem sine gratia mediatoris et sacramento 
ejus, in qualibet corporis aetate, de corpore exierit, et in poenam futuram, et in ultimo judicio 
recepturam corpus ad poenam. Si autem post generationem humanam, quae facta est ex Adam, 
regenerentur in Christo ad ejus pertinens societatem, et requiem post mortem corporis 
habituram, et corpus ad gloriam recepturam. Haec sunt, quae de anima firmissime teneo." 

131:6 Animae reatus unde. — "NUNC accipe, quaeso, quid requiram, et noli me spernere, sic 
non te spernat, qui pro nobis dignatus est sperni. Quaero ubi contraxerit anima reatum, quo 
trahitur in condemnationem, etiam infantis morte praeventi, si ei per sacramentum quo etiam 
parvuli baptizantur, Christi gratia non subvenerit. Non enim es ex illis, qui modo nova quaedam 
garrire coeperunt, dicentes, nullum reatum esse ex Adam tractum qui per baptismum in infante 
solvatur. Quod te sapere si scirem, immo nisi te id non sapere scirem, nequaquam hoc abs te 
quaererem aut quaerendum putarem. Sed quia tenemus de hac re sententiam tuam 
concinentem catholicae fundatissimaeque fidei, quia et Joviniani vaniloquia redarguens, 
adhibuisti testimonium ex libro Job, Nemo mundus in conspectu tuo, nec infans cujus est diei 
unius vita super terram (Job 15:4. sec. LXX) : deinde adjunxisti, Tenemurque rei in similitudinem 
praevaricationis Adae : et libertuus in Jonam prophetam satis hoc insigniter dilucideque declarat, 
ubi jejunare parvulos propter ipsum originale peccatum, merito coactos esse dixisti : non 
inconvenienter abs te quaero hunc reatum anima ubi contraxerit, unde oporteat eam etiam in 
illa aetate per sacramentum Christianae gratiae liberari." 

131:7 "Ego quidem ante aliquot annos quum libros quosdam scriberem de libero arbitrio, qui 
in multorum manus exierunt, et nunc habentur a plurimis, quattuor opiniones de animae 
incarnatione, Utrum ex illa una, quae primo homini data est, ceterae propagentur, An singulis 
quibusque novae etiam modo fiant : An alicubi jam exsistentes, vel mittantur divinitus, vel 
sponte labantur in corpora ; ita putavi esse tractandas, ut quaelibet earum vera esset, non 
impediret intentionem meam, qua tunc adversus eos quantis poteram viribus agebam, qui 
naturam mali suo principio praeditam, adversus Deum conantur inducere, id est contra 
Manichaeos. Nam de Priscillianistis adhuc nihil audieram, qui non multum ab istis dissimiles 
blasphemias fabulantur. Ideo quintam opinionem non addidi, quam in tua epistola inter ceteras 
commemorasti, ne aliquam praeterires, ubi quaestione interroganti rescripsisti religiosae 
memoriae viro, nobisque in Christi caritate gratissimo Marcellino, quod anima non sit pars Dei. 
Primo, quia non de incarnatione ejus, sed de natura quaeritur, quum hoc quaeritur. Deinde quia 
hoc sentiunt illi contra quos agebam, et id maxime agebam, ut Creatoris inculpabilem 
inviolabilemque naturam a creaturae vitiis et labe secernerem, quum illi a substantia mali, cui 
proprium principium principesque tribuunt, ipsam boni Dei substantiam ex parte, qua capta est 
corruptam et oppressam, et ad peccandi necessitatem perductam esse contendunt. Hoc itaque 
excepto haereticae opinionis errore, ex quattuor reliquis opinionibus quaenam sit eligenda scire 
desidero. Quaecumque enim eligenda est, absit ut impugnet hanc fidem, de qua certi sumus, 
omni animae etiam parvuli infantis necessariam esse liberationem ex obligatione peccati, 
eamque nullam esse nisi per Jesum Christum, et hunc crucifixum." 

131:8 "PROINDE ne longum faciamus, hoc certe sentis, quod singulas animas singulis 
nascentibus etiam modo Deus faciat. Cui sententiae ne objiciatur, quod omnes creaturas sexto 
die consummaverit Deus, et septimo die requieverit, adhibes testimonium ex Evangelio, Pater 
meus usque nunc operatur (Joan. 5:17) : Sic enim ad Marcellinum scripsisti : in qua epistola 
etiam mei commemorationem benevolentissime facere dignatus es, quod hic me haberet in 
Africa, qui ei ipsam facilius possem explicare sententiam. Quod si potuissem, non ille hoc abs te 
tam longe posito inquireret ; si tamen id tibi ex Africa scripsit. Nam quando scripserit nescio ; 
tantum scio quod de hoc bene cognoverit cunctationem meam : unde me inconsulto facere 
voluit. Quanquam etiam si consuleret, magis hortarer, et gratias agerem quod nobis omnibus 
conferre posset, nisi tu breviter rescribere, quam respondere maluisses. Credo ne superfluo 
laborares, ubi ego essem, quem putabas id optime scire, quod ille quaesiverat. Ecce volo ut illa 
sententia etiam mea sit, sed nondum esse confirmo." 

131:9 "Misisti ad me discipulos, ut ea doceam, quae nondum ipse didici. Doce ergo quod 
doceam. Nam ut doceam, multi a me flagitant, eisque me sicut alia multa, et hoc ignorare 
confiteor. Etfortasse quamvis in os meum verecundentur, tamen apud se dicunt, Tu es Magister 
in Israel, et haec ignoras ? (Joan. 3:10). Quod quidem Dominus ei dixit, qui erat unus illorum, 
quod delectabat vocari Rabbi. Unde etiam ad verum magistrum nocte venerat, quia fortassis 
erubescebat discere, qui docere consueverat. Me autem potius magistrum audire, quam velut 
magistrum delectat audiri. Recolo enim quid dixerit eis, quos prae ceteris elegit : Vos autem, 
inquit, nolite vocari ab hominibus Rabbi : unus est enim magister vester, Christus (Matth. 23:8). 
Nec alius docuit Moysen etiam per Jetro, nec alius Cornelium etiam per priorem Petrum, nec 
alius Petrum etiam per posteriorem Paulum. A quocumque enim verum illo donante dicitur, qui 
est ipsa veritas. Quod si ideo adhuc ista nescimus, et ea neque orando, neque legendo, neque 
cogitando et ratiocinando invenire potuimus, ut probemus non solum indoctos quanta caritate 
doceamus, verum a doctis etiam quanta humilitate discamus?" 

131:10 "Doce ergo, quaeso, quod doceam, doce quod teneam, et dic mihi, si animae singillatim 
in singulis hodieque nascentibus, fiunt, ubi in parvulis peccent, ut indigeant in sacramento Christi 
remissione peccati, peccantes in Adam, ex quo caro est propagata peccati : aut si non peccant, 
qua justitia Creatoris ita peccato obligantur alieno, quum exinde propagatis membris mortalibus 
inseruntur, ut eas, nisi per Ecclesiam subventum fuerit, damnatio consequatur ; quum in earum 
potestate non sit, ut eis possit gratia baptismi subveniri. Tot igitur animarum milia, quae in 
mortibus parvulorum sine indulgentia Christiani sacramenti de corporibus exeunt, qua aequitate 
damnantur, si novae creatae, nullo suo praecedente peccato, sed voluntate Creatoris singulae 
singulis nascentibus adhaeserunt, quibus eas animandis ille creavit et dedit, qui utique noverat, 
quod unaquaeque earum nulla sua culpa sine baptismo Christi de corpore fuerat exitura ? 
Quoniam igitur neque de Deo possumus dicere, quod vel cogat animas fieri peccatrices, vel 
puniat innocentes ; neque negare fas nobis est, eas quae sine Christi sacramento de corporibus 
exierint, etiam parvulorum, non nisi in damnationem trahi : obsecro te, quomodo haec opinio 
defenditur, qua creduntur animae non ex illa una primi hominis fieri omnes, sed sicut illa una uni, 
ita singulis singulae ?" 

131:11 "Ea vero quae dicuntur alia contra hanc opinionem, facile puto me posse refellere, sicut 
est illud, quo eam sibi quidam videntur urgere, quomodo consummaverit Deus omnia opera sua 
sexto die, et septimo requieverit (Gen. 2:2), si novas adhuc animas creat ? Quibus si dixerimus 
quod ex Evangelio in supra dicta epistola posuisti, Pater meus usque nunc operatur (Joan. 5:17) : 
respondent, operatur, dictum est, institutas administrando, non novas instituendo naturas, ne 
Scripturae Geneseos contradicatur ubi apertissime legitur consummasse Deum omnia opera sua. 

Nam et quod eum scriptum est requievisse, utique a creandis nobis creaturis intellegendum est, 
non a gubernandis ; quia tunc ea quae non erant, fecit, a quibus faciendis requievit : quia 
consummaverat omnia, quae antequam essent, vidit esse facienda, ut deinceps non ea quae non 
erant, sed ex his quae jam erant, crearet et faceret quicquid faceret. Ita utrumque verum esse 
monstratur, et quod dictum est, Requievit ab operibus suis : et quod dictum est, Usque nunc 
operatur : quoniam Genesi non potest Evangelium esse contrarium." 

131:12 "Verum his qui haec ideo dicunt ne credatur modo Deus, sicut illam unam novas animas, 
quae non erant, facere ; sed ex illa una, quae jam erat, eas creare, vel ex fonte aliquo sive 
thesauro quodam, quem tunc fecit, eas mittere, facile respondetur, etiam illis sex diebus multa 
Deum creasse ex his naturis, quas jam creaverat, sicut ex aquis alites et pisces ; ex terra autem 
arbores, fenum, animalia : sed quod ea, quae non erant, tunc fecerit, manifestum est. Nulla 
enim erat avis, nullus piscis, nulla arbor, nullum animal : et bene intellegitur ab his creatis 
requievisse, quae non erant, et creata sunt, id est cessasse, nec ultra quae non erant, crearentur. 
Sed nunc quod dicitur, animas non in nescio quo fonte jam exsistentes mittere, nec de seipso 
tanquam suas particulas irrorare, nec de illa una originaliter trahere, nec pro delictis ante 
carnem commissis carneis vinculis compedire, sed novas creare singulas singulis suam, cuique 
nascenti, non aliquid facere dicitur, quod ante non fecerat. Jam enim sexto die fecerat hominem 
ad imaginem suam, quod utique secundum animam rationalem fecisse intellegitur. Hoc et nunc 
facit, non instituendo quod non erat, sed multiplicando quod erat. Unde et illud verum est, quod 
a rebus, quae non erant, instituendis requievit. Et hoc verum est, quod non solum gubernando 
quae fecit, verum etiam aliquid non quod nondum, sed quod jam creaverat, numerosius creando 
usque nunc operatur. Vel sic ergo vel alio modo quolibet eximus ab eo, quod nobis objicitur de 
requie Dei ab operibus suis, ne propterea non credamus nunc usque fieri animas novas, non ex 
illa una, sed sicut illam unam. 

131:13 "Nam quod dicitur, Quare facit animas eis, quos novit cito morituros ? Possumus 
respondere, parentum hinc peccata vel convinci, vel flagellari. Possumus etiam recte illius 
moderationi ista relinquere, quem scimus omnibus temporaliter transeuntibus rebus, ubi sunt 
etiam animalium ortus et obitus, cursum ornatissimum atque ordinatissimum dare ; sed nos 
ista sentire non posse, quae si sentiremus, delectatione ineffabili mulceremur. Non enim frustra 
per Prophetam, qui haec divinitus inspirata didicerat, dictum est de Deo, Qui profert numerose 
saeculum (Is. 40:26). Unde musica, id est scientia sensusve bene modulandi, ad admonitionem 
magnae rei, etiam mortalibus rationales habentibus animas Dei largitate concessa est. Unde si 
homo faciendi carminis artifex novit quas quibus moras vocibus tribuat, ut illud quod canitur, 
decedentibus ac succedentibus sonis, pulcherrime currat ac transeat ; quanto magis Deus, cujus 
sapientia, per quam fecit omnia, longe omnibus artibus praeferenda est, nulla in naturis 
nascentibus et occidentibus temporum spatia, quae tanquam syllabae ac verba ad particulas 
hujus saeculi pertinent, in hoc labentium rerum tanquam mirabili cantico, vel brevius, vel 
productius, quam modulatio praecognita et praefinita deposcit, praeterire permittit ? Hoc quum 
etiam de arboris folio dixerim, et de nostrorum numero capillorum ; quanto magis de hominis 
ortu et occasu, cujus temporalis vita brevius productiusve non tenditur, quam Deus dispositor 
temporum novit universitatis moderamini consonare?" 

131:14 "Id etiam quod ajunt, omne quod in tempore coepit esse, immortale esse non posse : 
quia omnia orta occidunt, et aucta senescunt, ut eo modo credi cogant, animum humanum ideo 
esse immortalem, quod ante omnia tempora sit creatus, non movet fidem nostram. Ut enim 
alia taceam, coepit esse in tempore immortalitas carnis Christi, quae tamen jam non moritur, et 
mors ei ultra non dominabitur (Rom. 6:9)." 

131:15 "Illud vero quod in libro adversus Rufinum posuisti (Lib. 3, cap. ultimo), quosdam huic 
sententiae calumniari, quod Deum dare animas adulterinis conceptibus videatur indignum, unde 
conantur adstruere meritis gestae ante carnem vitae animas quasi ad ergastula hujus mundi juste 
posse perduci, non me movet multa cogitantem, quibus haec possit calumnia refutari. Et quod 
ipse respondisti, non esse vitium sementis in tritico quod furto dicitur esse sublatum, sed in eo 
qui frumenta furatus est ; nec idcirco terram non debuisse gremio suo semina confovere, quia 
sator immunda ea projecerit manu ; elegantissima similitudo est. Quam et antequam legerem 
nullas mihi objectio ista de adulterinis fetibus in hac quaestione faciebat angustias, generaliter 
intuenti multa bona Deum facere, etiam de nostris malis nostrisque peccatis. Animalis autem 
cujuscumque creatio, si habeat pium prudentemque consideratorem, ineffabilem laudem 
Creatori excitat ; quanto magis creatio non cujuslibet animalis, sed hominis ? Si autem causa 
creandi quaeritur, nulla citius et melius respondetur, nisi quia omnis creatura Dei bona est. Et 
quid dignius quam ut bona faciat bonus Deus, quae nemo potest facere nisi Deus?" 

131:16 "Haec et alia quae possum, sicut possum, dico adversus eos qui hanc opinionem, qua 
creduntur animae sicut illa una singulis fieri, labefactare conantur. Sed quum ad poenas ventum 
est parvulorum, magnis, mihi crede, coarctor angustiis, nec quid respondeam prorsus invenio : 
non solum eas poenas dico, quas habet post hanc vitam illa damnatio, quo necesse est trahantur, 
si de corpore exierint sine Christianae gratiae sacramento, sed eas ipsas, quae in hac vita 
dolentibus nobis versantur ante oculos ; quas enumerare si velim, prius tempus quam exempla 
deficient. Languescunt aegritudinibus, torquentur doloribus, fame et siti cruciantur, debilitantur 
membris, privantur sensibus, vexantur ab immundis spiritibus. Demonstrandum est utique, 
quomodo ista sine ulla sua mala causa juste patiantur. Non enim dici fas est, aut ista ignorante 
Deo fieri, aut eum non posse resistere facientibus, aut injuste ista vel facere vel permittere. 
Numquidnam sicut animalia irrationabilia recte dicimus in usus dari naturis excellentioribus, etsi 
vitiosis, sicut apertissime in Evangelio videmus, porcos ad usum desideratum concessos esse 
daemonibus (Matth. 8:22) ; hoc et de homine recte possumus dicere ? Animal est enim, sed 
rationale, etsi mortale. Anima est rationalis in illis membris, quae tantis afflictionibus poenas 
luit : Deus bonus est, Deus justus est, Deus omnipotens est ; hoc dubitare omnino dementis est. 
Tantorum ergo malorum, quae fiunt in parvulis, causa justa dicatur. Nempe quum majores ista 
patiuntur [al. patiantur], solemus dicere, aut sicut in Job merita examinari, aut sicut in Herode 
peccata puniri. Et de quibusdam exemplis, quae Deus manifesta esse voluit, alia quae obscura 
sunt homini conjectare conceditur, sed hoc in majoribus. De parvulis autem quid respondeamus 
edissere, si poenis tantis nulla in eis sunt punienda peccata. Nam utique nulla est in illis aetatibus 
examinanda justitia." 

131:17 "De ingeniorum vero diversitate, immo absurditate, quid dicam ; quae quidem in 
parvulis latet, sed ab ipsis exordiis naturalibus ducta, apparet in grandibus, quorum nonnulli tam 
tardi et obliviosi sunt, ut ne prima quidem discere litterarum elementa potuerint : quidam vero 
tantae sunt fatuitatis, ut non multum a pecoribus differant ; quos moriones vulgo vocant. 
Respondetur fortasse, corpora hoc faciunt. Sed nunquid secundum hanc sententiam quam 
defendi volumus, anima sibi corpus elegit, et in eligendo quum falleretur, erravit ? Aut quum in 
corpus cogeretur intrare necessitate nascendi, alia corpora praeoccupantibus animarum turbis, 
ipsa aliud non invenit, et sicut in spectaculo aliquo locum, ita carnem non quam voluit, sed quam 
valuit, occupavit ? Nunquid haec et talia vel dicere possumus, vel sentire debemus ? Doce igitur 
quid sentire, quid dicere debeamus, ut constet nobis ratio novarum animarum singillatimque 
factarum singulis corporibus." 

131:18 "Ego quidem non de ingeniis, sed saltem de poenis parvulorum, quas in hac vita 
patiuntur, dixi, aliquid in libris illis de libero arbitrio (Lib. 3:23. n. 67). Quod quale sit, et cur mihi 
in ista, quam habemus in manibus quaestione, non sufficiat, intimabo, et eum ipsum de tertio 
libro locum excerptum his litteris inseram ; nam ita se habet : De cruciatibus autem corporis 
quibus affliguntur parvuli, quorum per aetatem nulla peccata sunt, si animae quibus animantur, 
non prius quam ipsi homines esse coeperunt, major querela et quasi misericors deponi solet, 
quum dicitur, Quid mali fecerunt, ut ista paterentur ? Quasi possit esse meritum innocentiae, 
ante quam quisque nocere aliquid possit. Quum autem boni aliquid operatur Deus in 
emendatione majorum, quum parvulorum suorum qui eis cari sunt, doloribus ac mortibus 
flagellantur, cur ista non fiant, quando quum transierint, pro non factis erunt, in quibus facta 
sunt : propter quos autem facta sunt, aut meliores erunt, si temporalibus incommodis emendati, 
rectius elegerint vivere : aut excusationem in futuri judicii supplicio non habebunt, si vitae hujus 
angoribus, ad aeternam vitam desiderium convertere noluerint ? Quis autem novit quid parvulis, 
de quorum cruciatibus duritia majorum contunditur, aut exercetur fides, aut misericordia 
probatur : quis ergo novit quid ipsis parvulis in secreto judiciorum suorum bonae compensationis 
reservet Deus ? Quoniam quanquam nihil recte fecerint, tamen nec peccantes aliquid ista 
perpessi sunt. Non enim frustra etiam infantes illos, qui quum Dominus noster Jesus Christus 
necandus ab Herode quaereretur, occisi sunt, in honorem Martyrum receptos commendat 
Ecclesia." 

131:19 "Haec tunc dixi, quum hanc ipsam de qua nunc agitur vellem communire sententiam. 
Sicut enim paulo ante commemoravi, quaecumque illarum de animae incarnatione quattuor 
opinionum vera esset, inculpatam substantiam Creatoris, et a nostrorum peccatorum societate 
remotissimam nitebar ostendere. Et ideo quaecumque illarum veritate posset convinci et 
repudiari, ad curam intentionis meae, quam tunc habebam non pertinebat : quandoquidem 
cunctis diligentiore disputatione discussis, quaecumque illarum recte vinceret ceteras, me 
securissimo fieret, quando etiam secundum omnes id, quod agebam, invictum persistere 
demonstrabam. Nunc vero unam volo, si possum, ratione recta eligere ex omnibus : et 
propterea hujus ipsius, de qua nunc agimus defensionem, in his, quae commemoravi de illo libro, 
verbis meis attentius intuens, validam firmamque non video." 

131:20 "Nam velut firmamentum ejus illud est, quod ibi dixi, Quis autem novit quid parvulis, de 
quorum cruciatibus duritia majorum contunditur, aut exercetur fides, aut misericordia 
probatur : quis, inquam, novit quid ipsis parvulis in secreto judiciorum suorum bonae 
compensationis reservet Deus? Sed hoc non immerito dici video de his, qui vel pro Christi 
nomine ac vera religione tale aliquid etiam nescientes patiuntur, vel sacramento Christi jam 
imbuti sunt, quia sine societate unius mediatoris liberari a damnatione non possunt, ut possit 
eis, etiam pro illis malis, quae hic in diversis afflictionibus pertulerunt, compensatio ista praestari. 
Nunc autem quum ista quaestio non possit absolvi, nisi etiam de his parvulis respondeatur, qui 
post gravissimos cruciatus sine sacramento Christianae societatis exspirant quae circa eos 
compensatio cogitanda est, quibus insuper et damnatio praeparata est ? Nam et de baptismo 
parvulorum in eodem libro, non quidem sufficienter, sed quantum illi operi satis esse videbatur, 
utcumque respondi, quod etiam nescientibus, et fidem suam nondum habentibus prodest : non 
tamen de damnatione eorum parvulorum, qui sine illo ex hac vita emigrant, tunc aliquid 
dicendum putavi, quia non quod nunc agitur agebatur. 

131:21 Sed ut omittamus et contemnamus ea, quae brevi tempore patiuntur, nec transacta 
revocantur, nunquid similiter contemnere possumus, quod per unum hominem mors, et per 
unum hominem resurrectio mortuorum ? Sicut enim in Adam omnes moriuntur, sic et in Christo 

omnes vivificabuntur (1. Cor. 15, 21 et 22). Per hanc enim apostolicam, divinam, claramque 
sententiam, satis evidenter elucet, neminem ire in mortem nisi per Adam, neminem ire in vitam 
aeternam, nisi per Christum. Hoc est quippe omnes et omnes, quia sicut omnes homines per 
primam, hoc est per carnalem generationem pertinent ad Adam : sic omnes homines ad 
secundam, id est spiritalem generationem veniunt, quicumque ad Christum perveniunt. Ideo 
ergo dictum est, et hic omnes et ibi omnes, quia sicut omnes qui moriuntur, nonnisi in Adam 
moriuntur : ita omnes qui vivificabuntur, nonnisi in Christo vivificabuntur. Ac per hoc, QUISQUIS 
NOBIS dixerit, quemquam in resurrectione mortuorum vivificari posse, nisi in Christo, tanquam 
pestis communis fidei detestandus est. Item QUISQUIS DIXERIT, quod in Christo vivificabuntur 
etiam parvuli, qui sine sacramenti ejus participatione de vita exeunt, hic profecto et contra 
apostolicam praedicationem venit, et totam condemnat Ecclesiam, ubi propterea cum 
baptizandis parvulis festinatur et curritur, quia sine dubio creditur aliter eos in Christo vivificari 
omnino non posse. Qui autem non vivificatur in Christo, restat ut in ea [al. eadem] 
condemnatione maneat, de qua dicit Apostolus, Per unius delictum in omnes homines ad 
condemnationem (Rom. 5:18) : Cui delicto obnoxios parvulos nasci, et omnis credit Ecclesia, et 
ipse jam contra Jovinianum disputans, et exponens Jonam Prophetam, sicut paulo ante 
commemoravi, fide veracissima definisti : credo et in aliis locis opusculorum tuorum, quae vel 
non legi, vel in praesentia non recordor, Hujus igitur damnationis in parvulis [al. parvulos] causam 
requiro ; quia neque animarum, si novae fiunt singulis singulae, video esse ullum in illa aetate 
peccatum, nec a Deo damnari aliquam credo quam videt nullum habere peccatum." 

131:22 "An forte dicendum est, in parvulo carnem solam causam esse peccati, novam vero illi 
animam fieri, qua secundum Dei praecepta vivente, in adjutorio gratiae Christi, et ipsi carni 
edomitae ac subjugatae possit incorruptionis meritum comparari. Sed quia in parvulo anima 
nondum id agere potest, nisi Christi acceperit sacramentum, per hanc gratiam carni ejus 
acquiritur, quod illius moribus nondum potuit. Si autem sine illo sacramento anima parvuli 
exierit, ipsa quidem in aeterna vita erit, unde eam nullum peccatum potuit separare : caro vero 
ejus non resurget in Christo, non percepto ante mortem illius sacramento?" 

131:23 "Hanc opinionem nunquam audivi, nunquam legi. Sed plane audivi et credidi, propter 
quod et locutus sum, quia venit hora, quando omnes qui in monumentis sunt, audient vocem 
ejus : et procedent qui bene fecerunt, in resurrectionem vitae (Joan. 5:28). Ipsa est de qua 
dicitur, et per unum hominem resurrectio mortuorum (1. Cor. 15:21) : Ipsa est qua in Christo 
omnes vivificabuntur. Qui autem male egerunt, in resurrectionem judicii. Quid hic ergo de illis 
infantibus intellegendum est, qui prius quam possent agere vel bene vel male, sine baptismo 
corpore exuti sunt ? Nihil hic de talibus dictum est. Sed si caro eorum ideo non resurget, quia 
nec boni aliquid fecerunt, nec mali ; nec illorum resurrectura est, qui percepta baptismi gratia, 
in illa aetate defuncti sunt, in qua nihil bene vel male agere potuerunt. Si autem illi inter sanctos 
resurgent, id est inter eos qui bene egerunt ; inter quos et illi resurrecturi sunt, nisi inter eos qui 
male egerunt, ne aliquas humanas animas credamus corpora sua non recepturas, sive in 
resurrectionem vitae, sive in resurrectionem judicii ? Quae sententia prius quam refellatur, ipsa 
novitate jam displicet. Deinde quis ferat, si credant se illi, qui ad baptismum cum suis parvulis 
currunt, propter carnes [al. carnem] eorum, non propter animas currere ? Beatus quidem 
Cyprianus non aliquod decretum condens novum, sed Ecclesiae fidem firmatissimam [al. 
firmissimam] servans, ad corrigendum eos, qui putabant ante octavum diem nativitatis non esse 
parvulum baptizandum, non carnem, sed animam dixit non esse perdendam ; et mox natum, 
rite baptizari posse, cum suis quibusdam coepiscopis censuit." 

131:24 "Sed contra Cypriani aliquam opinionem, ubi quod videndum fuit, fortasse non vidit, 
sentiat quisque quod libet ; tantum contra apostolicam manifestissimam fidem nemo sentiat, 
quae ex unius delicto omnes in condemnationem duci praedicat : ex qua condemnatione non 
liberat, nisi gratia Dei per Jesum Christum Dominum nostrum, in quo uno omnes vivificantur, 
quicumque vivificantur. Contra Ecclesiae fundamentum morem nemo sentiat, ubi ad baptismum, 
si propter sola parvulorum corpora curreretur, baptizandi offerrentur et mortui." 

131:25 "Quae quum ita sint, quaerenda causa est, atque reddenda, quare damnentur [al. 
damnantur] animae, quae novae creantur singulis quibusque nascentibus, si praeter Christi 
sacramentum parvuli moriantur. Damnari enim eas, si sic de corpore exierint, et sancta Scriptura, 
et sancta est testis Ecclesia. Unde illa de animarum novarum creatione sententia, si hanc fidem 
fundatissimam non oppugnat, sit et mea : si oppugnat, non sit et tua." 

131:26 "Nolo mihi dicatur, pro hac sententia debere accipi quod scriptum est, Qui finxit spiritum 
hominis in ipso (Zach. 12:1), et Qui finxit singillatim corda eorum (Ps. 32:15). Aliquid fortissimum 
atque invictissimum requirendum est, quod nos non cogat Deum credere ullarum animarum 
sine culpa aliqua damnatorem. Nam vel tantumdem valet, vel plus est forsitan creare, quam 
fingere, et tamen scriptum est Cor mundum crea in me Deus (Ps. 50:12). Nec ideo putari potest, 
animam hoc loco optare se fieri, prius quam aliquid esset : Sicut ergo jam existens creatur 
innovatione justitiae, sic jam existens fingitur conformatione doctrinae. Nec illud quod in 
Ecclesiaste scriptum est, Tunc convertetur in terram pulvis sicut fuit, et spiritus revertetur ad 
Dominum qui dedit illum (Eccl. 12:7) : istam confirmat sententiam, quam volumus esse nostram. 
Plus enim hoc suffragatur eis, qui ex una putant omnes esse animas. Nam sicut convertitur, 
inquiunt, pulvis in terram, sicut fuit ; et tamen caro, de qua hoc dictum est, ad hominem non 
revertitur, ex quo propagata est, sed ad terram, unde primus homo factus est : sic et spiritus ex 
illius unius spiritu propagatus, non tamen ad eum revertitur ; sed ad Dominum, a quo illi datus 
est. Verum quia hoc testimonium ita pro istis sonat, ut non omni modo huic opinioni, quam 
defendi volo, videatur esse contrarium, admonendam tantum credidi prudentiam tuam, ne 
talibus testimoniis ex his angustiis me coneris eruere. Nam licet nemo faciat optando, ut verum 
sit quod verum non est : tamen si fieri posset, optarem ut haec sententia vera esset : sicut opto, 
ut si vera est, abs te liquidissime atque invictissime defendatur." 

131:27 "Haec autem difficultas etiam illos sequitur, qui jam existentes alibi animas, et ab initio 
divinorum operum praeparatas, a Deo mitti opinantur in corpora. Nam et ab his hoc idem 
quaeritur, Si animae inculpatae oboedienter veniunt, quo mittuntur ; cur in parvulis, si non 
baptizati vitam istam finierint, puniuntur ? Eadem prorsus in utraque sententia difficultas est. 
Illi sibi videntur de hac facilius exire quaestione, qui animas asseverant pro meritis vitae prioris, 
singulas singulis corporibus implicari. Hoc enim putant esse in Adam mori, in carne scilicet, quae 
propagata est ex Adam, supplicia pendere : a quo reatu, inquiunt, gratia Christi liberat pusillos 
quum magnis. Hoc quidem recte, veraciter, optimeque, quod gratia Christi liberat a reatu 
peccatorum pusillos cum magnis. Sed in alia superiore vita peccare animas, et inde praecipitari 
in carceres carneos, non credo, non acquiesco, non consentio. Primo, quoniam nescio per quos 
circuitus fieri id ajunt isti : ut post nescio quanta volumina saeculorum iterum ad istam sarcinam 
corruptibilem [al. corruptibilis] carnis, et supplicia pendenda redeundum sit : qua opinione quid 
horribilius cogitari possit ignoro. Deinde quis tandem justus defunctus est, de quo non, si isti 
vera dicunt, solliciti esse debeamus, ne in sinu Abrahae peccans, in flammas illius divitis 
dejiciatur ? Cur enim non et post hoc corpus peccari possit, si et ante potuit ? Postremo et 
longe aliud est in Adam peccasse. Unde dicit Apostolus : In quo omnes peccaverunt (Rom. 
5:12) : et aliud est extra Adam, nescio ubi peccasse : et ideo in Adam, id est, in carnem quae ex 

Adam propagata est, tanquam in carcerem trudi. Illam vero opinionem, quod ex una fiant omnes 
animae, nec discutere volo, nisi necesse sit. Atque utinam ista de qua nunc agimus, si vera est, 
sic abs te defendatur, ut hoc jam necesse non sit." 

131:28 "Quamvis autem desiderem, rogem, votis ardentibus exoptem et expetam, ut per te 
mihi Dominus hujus rei auferat ignorantiam : tamen si, quod absit, minime meruero, patientiam 
mihi petam a Domino Deo nostro : in quem si credimus, ut si aliqua nobis non aperiat etiam 
pulsantibus, nullo modo adversus eum murmurare debeamus. Memini prius ipsis Apostolis 
dictum : Multa habeo vobis dicere, sed non potestis illa portare modo (Jean. 16:12). In his, 
quantum ad me attinet, etiam hoc deputem. Nec qui hoc sciam me indigner indignum, ne hoc 
ipso etiam convincar indignior. Multa enim alia similiter nescio, quae commemorare vel 
enumerare non possum. Et hoc tolerabiliter ignorarem, nisi metuerem, ne aliqua istarum 
opinionum contra illud quod firmissima fide retinemus, incautis obreperet mentibus. Sed 
antequam sciam, quaenam earum potius eligenda sit, hoc me non temere sentire profiteor, eam 
quae vera est, non adversari robustissimae ac fundatissimae fidei, qua Christi Ecclesia nec 
parvulos homines recentissime natos a damnatione credit, nisi per gratiam nominis Christi, 
quam in suis sacramentis commendavit, posse liberari." 

{132} 

Epistola CXXXII 


(alias inter Hieronymianas non adnumerata ; scripta eodem tempore ac superior) 


Augustini ad Hieronymum seu liber de sententia Jacobi 


Consuluit de loco ex Jacobi epist. 2:10. Qui offenderit in uno, factus est omnium reus, multaque 
admiscet de Stoicis, qui docebant omnia peccata esse paria : et quisquis haberet unam virtutem, 
habere omnes ; qui careret una, nullam habere. 

132:1 Quod ad te scripsi, honorande mihi in Christo frater Hieronyme, quaerens de anima 
humana, si nascentibus singulis, novae singulae nunc usque fiunt [al. fiant], ubi peccati vinculum 
contrahant, quod per sacramentum gratiae Christi, etiam in infantibus recenter natis solvendum 
esse non dubitamus, quum in non parvum volumen procederet, nolui ulla alia onerare 
quaestione : sed quod urget acrius, multo minus est neglegendum. Proinde quaeso, et per Deum 
obsecro, ut exponas mihi quod multis existimo profuturum : aut si jam vel abs te, vel ab alio 
aliquo expositum habes, dirigas nobis, quomodo accipiendum sit, quod in epistola Apostoli 
Jacobi scriptum est : Quicumque enim totam Legem servaverit, offendat autem in uno, factus 
est omnium reus (Jac. 2:10). Quae res talis ac tanta est, ut quod hinc tibi non jam olim scripsi, 
multum me paeniteat. 

132:2 De agenda namque praesenti vita, quomodo ad vitam perveniamus aeternam, non de 
praeterita perscrutanda, quam penitus demersit oblivio, sicut est illud quod de anima 
quaerendum putavi, haec vertitur quaestio. Eleganter autem dictum esse narratur, quod huic rei 
satis apte convenit. Quum quidam ruisset in puteum, ubi aqua tanta erat, ut eum magis 
exciperet, ne moreretur, quam suffocaret, ne loqueretur : accessit alius, et eo viso admirans, 
ait, Quomodo huc cecidisti ? At ille : Obsecro, inquit, cogita quomodo hinc me liberes, non 

quomodo huc ceciderim, quaeras. Ita quoniam fatemur, et fide Catholica tenemus, de reatu 
peccati tanquam de puteo etiam parvuli infantis animam Christi gratia liberandam, satis est ei 
quod modum quomodo salva fiat, novimus, etiam si nunquam quomodo in malum illud 
devenerit, noverimus. Sed ideo putavi esse quaerendum, ne forte ex illis opinionibus 
incarnationis animae aliquam teneamus incautius, quae liberandam prorsus animam parvuli 
contradicat : negans eam esse in isto malo. Hoc igitur firmissime retento, quod anima parvuli 
de reatu peccati liberanda est, nec alio modo liberanda, nisi gratia Dei per Jesum Christum 
Dominum nostrum : si possumus etiam ipsius mali causam et originem nosse, vaniloquis non 
disputatoribus, sed litigatoribus paratius instructiusque resistimus. Si autem non possumus, non 
quia latet miseriae principium, ideo pigrescere misericordiae debet officium. Adversus eos autem 
qui sibi videntur scire quod nesciunt, hoc tutiores sumus, quod hanc ignorantiam nostram non 
ignoramus. Aliud est enim, quod nescire malum est : aliud quod sciri vel non potest, vel non 
opus est, vel ad vitam quam quaerimus, indifferens est. Hoc vero quod de litteris Apostoli Jacobi 
nunc requiro, in hac ipsa qua vivimus, et ut semper vivamus Deo placere studemus, actione 
versatur. 

132:3 Quomodo igitur intellegendum est, obsecro te, Quicumque totam Legem servaverit, 
offendat autem in uno, factus est omnium reus ? (Jac. 2:10). Itane qui furtum fecerit, immo vero 
qui dixerit diviti, "Sede hic", pauperi autem, "Tu sta illic", et homicidii et adulterii et sacrilegii 
reus est ? Quod si non est, quomodo qui in uno offendat, factus est omnium reus ? An illud 
quod dixit de divite et paupere, ad ista non pertinet, quorum si quis in uno offenderit, fiet [al. 
factus est] omnium reus ? Sed recolendum est, unde venerit illa sententia, et quae illam 
superiora pepererint, quibusque connexa dependeat. Fratres mei nolite, inquit, in personarum 
acceptione habere fidem Domini nostri Jesu Christi gloriae. Etenim si introierit in conventum 
vestrum vir annulum aureum habens in veste candida : introierit autem et pauper in sordido 
habitu, et intendatis in eum qui indutus est veste praeclara, et dicatis ei, Tu sede hic bene ; 
pauperi autem dicatis, Tu sta illic, aut, sede sub scabello pedum meorum, nonne judicatis apud 
vosmetipsos, et facti estis judices cogitationum iniquarum ? Audite, fratres carissimi, nonne 
Deus elegit pauperes in hoc mundo, divites in fide, et heredes regni, quod repromisit Deus 
diligentibus se ? Vos autem exhonorastis pauperem, propter illum scilicet, cui dictum est : Tu 
sta illic : quum habenti anulum aureum dictum esset, Tu sede hic bene. Ac deinde sequitur, 
eandem ipsam sententiam latius versans, et explicans : Nonne, inquit, divites per potentiam 
opprimunt vos, et trahunt ad judicia ? Nonne ipsi blasphemant bonum nomen, quod invocatum 
est super vos ? Si quidem legem perficitis regalem secundum Scripturam, Diliges proximum 
tuum sicut teipsum, benefacitis. Si autem accipitis personas, peccatum operamini, redarguti a 
Lege quasi transgressores. Vide quemadmodum transgressores legis appellat, qui dicunt diviti, 
Sede hic, et pauperi, Sta illic. Unde ne putarent contemptibile esse peccatum, in hac una re 
Legem transgredi, secutus adjunxit : Quicumque totam Legem servaverit, offendat autem in 
uno, factus est omnium reus. Qui enim dixit, Non moechaberis, dixit et, Non occides. Quod si 
non occidis [al. occides], moecharis autem, factus es transgressor Legis ; propter id quod dixerat, 
Redarguti a Lege, quasi transgressores. Quae quum ita sint, consequens videtur, (nisi alio modo 
intellegendum ostendatur,) ut qui dixerit diviti, Sede hic, et pauperi, Sta illic, huic non honorem, 
quem illi deferens, et idololatra, et blasphemus, et adulter, et homicida, et ne (quod longum est) 
cuncta commemorem, reus omnium criminum judicandus sit. Offendens quippe in uno, factus 
est omnium reus. 

132:4 At enim qui unam virtutem habet, omnes habet, et qui unam non habet, nullam habet. 
Hoc si verum est, confirmatur ista sententia. Sed ego eam exponi volo, non confirmari, quae per 
seipsam apud nos omnibus philosophorum auctoritatibus firmior est. Et illud quidem de 

virtutibus, et vitiis, si veraciter dicitur, non est consequens, ut propter hoc omnia peccata sint 
paria. Nam illud de inseparabilitate virtutum, nisi forsitan fallor, tamen si verum memini, quod 
vix memini, omnibus philosophis placuit, qui easdem virtutes, agendae vitae necessarias esse 
dixerunt. Hoc autem de parilitate peccatorum soli Stoici ausi sunt disputare contra omnem 
sensum generis humani ; quam eorum vanitatem in Joviniano illo qui in hac sententia Stoicus 
erat, in aucupandis autem et defensandis voluptatibus, Epicureus, de Scripturis sanctis 
dilucidissime convicisti (contra Jovinian. lib. 2). In qua tua suavissima, et praeclarissima 
disputatione satis evidenter apparuit, non placuisse auctoribus nostris, vel ipsi potius quae per 
eos locuta est, veritati, omnia esse paria peccata. Quomodo autem fieri possit, ut etiam si hoc 
de virtutibus verum est, non tamen ideo cogamur fateri aequalitatem omnium peccatorum, 
quantum possum, adjuvante Domino, aperire conabor. Quod si effecero, approbabis, ubi vero 
causae defuero, tu supplebis. 

132:5 Virtutum catena. — Certe hinc persuadent, qui unam virtutem habuerit, habere omnes, 
et omnes deesse cui una defuerit ; quod prudentia nec ignava, nec injusta nec intemperans 
potest esse ; nam si aliquid horum fuerit, prudentia non erit. Porro si prudentia tunc erit, si et 
fortis, et justa, et temperans sit, profecto ubi fuerit, secum habet ceteras. Sic et fortitudo 
imprudens esse non potest vel intemperans vel injusta. Sic et temperantia necesse est, ut 
prudens fortis et justa sit. Sic et justitia non est, nisi sit prudens, fortis, et temperans. Ita ubi est 
una vera aliqua earum, et aliae similiter sunt. Ubi autem aliae desunt, vera una illa non est, etiam 
si aliquo modo similis esse videatur. 

132:6 Vitia manifesta, et palliata. — Sunt enim, ut scis, quaedam vitia virtutibus aperta 
discretione contraria, ut imprudentia prudentiae. Sunt autem quaedam tantum quia vitia sunt, 
ideo contraria, quadam tamen specie fallaci similia, ut eidem prudentiae non imprudentia, sed 
astutia. Nunc enim eam dico astutiam, quae usitatius in malitiosis intellegi et vocari solet ; non 
sicut nostra loqui Scriptura consuevit, quae saepe astutiam in bono ponit. Unde, estote astuti, 
ut serpentes (Matth. 10:16) ; et illud Ut et innocentibus det astutiam (Prov. 1:4). Quanquam et 
apud illos Romanae linguae disertissimus dixerit : Neque illi tamen ad cavendum dolus aut astutia 
deerant ; astutiam ponens in bono, sed apud illos rarissimum, apud nostros frequentissimum 
est. Itemque in partibus temperantiae, apertissimae contraria est effusio parcimoniae. Ea vero 
quae tenacitas dici vulgo solet, vitium quidem est, tamen parcimoniae simile, non natura, sed 
fallacissima specie. Item dissimilitudine manifesta contraria est injustitia justitiae. Solet autem 
quasi imitari justitiam vindicandi se libido, sed vitium est. Ignavia fortitudini perspicue contraria 
est : duritia vero distat natura, fallit similitudine. Constantia pars quaedam virtutis est, ab hac 
inconstantia longe abhorret, et indubie contrasistit : pertinacia vero constantia dici affectat, et 
non est, quia illa est virtus, hoc [al. haec] vitium. 

132:7 Ut ergo non iterum haec eadem commemorare necesse sit, exempli gratia ponamus 
aliquid, unde possint cetera intellegi, Catilina, ut de illo scripserunt, qui nosse potuerunt, frigus, 
sitim, famem ferre poterat, eratque patiens inediae, algoris, vigiliae supra quam cuiquam 
credibile est, ac per hoc, et sibi, et suis magna praeditus fortitudine videbatur. Sed haec fortitudo 
prudens non erat, mala enim pro bonis eligebat. Temperans non erat, corruptelis enim 
turpissimis foedabatur. Justa non erat, nam contra patriam conjuraverat. Et ideo nec fortitudo 
erat, sed duritia sibi, ut stultos falleret, nomen fortitudinis imponebat. Nam si fortitudo esset, 
non vitium, sed virtus esset. Si autem virtus esset, a ceteris virtutibus tanquam inseparabilibus 
comitibus nunquam relinqueretur. 

132:8 Quapropter dum quaeritur etiam de vitiis, utrum ipsa similiter omnia sint, ubi unum erit ; 
aut nulla sint, ubi unum non erit, laboriosum est id ostendere, propterea quia uni virtuti duo 

vitia opponi solent, et quod aperte contrarium est, et quod specie similitudinis adumbratur. 
Unde illa Catilinae, quia fortitudo non erat, quae esset, quum secum virtutes alias non habebat, 
facilius videbatur. Quod vero ignavia fuerit, ubi exercitatio quaslibet gravissimas molestias 
perpetiendi atque tolerandi, supra quam cuiquam credibile est, fuit, aegre persuaderi potest. 
Sed forte acutius intuentibus ignavia apparet ipsa duritia, quia laborem bonorum studiorum, 
quibus vera acquiritur fortitudo, neglexerat. Verumtamen quia sunt audaces qui timidi non sunt, 
et rursus timidi quibus abest audacia, quum sit utrumque vitium, quoniam qui vera virtute fortis 
est, nec temere audet, nec inconsulte timet, cogimur fateri vitia plura esse virtutibus. 

132:9 Unde aliquando vitium vitio tollitur, ut amore laudis amor pecuniae. Aliquando unum 
cedit, ut plura succedant, velut qui ebriosus fuerit, si modicum biberit, et tenacitatem, et 
ambitionem didicerit. Possunt itaque vitia etiam cedere vitiis succedentibus, non virtutibus, et 
ideo plura sunt. Virtus vero quo una ingressa fuerit, quoniam secum ceteras ducit, profecto vitia 
cedent omnia quaecumque inerant. Non enim omnia inerant, sed aliquando totidem, aliquando 
plura paucioribus, vel pauciora pluribus succedebant. 

132:10 Haec utrum ita se habeant, diligentius inquirendum est. Non enim et ista divina 
sententia est qua dicitur : Qui unam virtutem habuerit, omnes habet ; eique nulla inest, cui una 
defuerit : sed hominibus hoc visum est, multum quidem ingeniosis, studiosis, sed tamen 
hominibus. Ego vero nescio quemadmodum dicam. Non dico virum a quo denominata dicitur 
virtus, sed etiam mulierem quae viro suo servat tori fidem, si hoc faciat propter praeceptum et 
promissum, eique primitus sit fidelis, non habere pudicitiam, aut pudicitiam nullam vel parvam 
esse virtutem. Sic et maritum qui hoc idem servat uxori. Et tamen sunt plurimi tales, quorum 
sine aliquo peccato esse neminem dixerim, et utique illud qualecumque peccatum ex aliquo vitio 
venit. Unde pudicitia conjugalis in viris feminisque religiosis, quum procul dubio virtus sit, non 
enim aut nihil aut vitium est, non tamen secum habet omnes virtutes. Nam si omnes ibi essent, 
nullum esset vitium : si nullum vitium, nullum omnino peccatum. Qui autem sine aliquo peccato 
est ? Quis ergo sine aliquo vitio, id est, fomite quodam vel quasi radice peccati, quum clamet 
qui supra pectus Domini recumbebat : Si dixerimus quia peccatum non habemus, nos ipsos 
decipimus (1. Joan. 1:8), et veritas in nobis non est ? Neque hoc apud te diutius agendum est, 
sed propter alios qui forte hoc legerint, dico. Nam tu quidem in eodem ipso opere splendido 
contra Jovinianum, etiam hoc de Scripturis sanctis diligenter probasti : ubi etiam ex hac ipsa 
epistola : cujus verba sunt, quorum nunc intellectum requirimus posuisti quod scriptum est : In 
multis enim offendimus omnes (Jac. 3:2). Non enim ait, offenditis, sed offendimus omnes, quum 
Christi loqueretur Apostolus, et quum hoc loco dicat : Quicumque autem totam Legem 
servaverit, offendat autem in uno, factus est omnium reus (Jac. 2:10). Ibi non in uno, sed in 
multis, nec quosdam, sed omnes dicit offendere. 

132:11 Absit autem ut quisquam fidelis existimet tot milia servorum Christi, qui veraciter dicunt 
se habere peccatum, ne seipsos decipiant, et veritas in eis non sit, nullam habere virtutem, quum 
virtus magna sit sapientia. Dixit autem, ipsa sapientia, homini, Ecce pietas est sapientia (Job 
28:28. juxta LXX). Absit ergo ut dicamus tot ac tantos fideles et pios homines, Dei non habere 
pietatem, quam Graeci vel euoepeiav, vel expressius et plenius BeoaePeiav vocam. Quid autem 
pietas est, nisi Dei cultus ? ET UNDE ILLE COLITUR NISI CARITATE? Caritas igitur de corde puro 
et conscientia bona, et fide non ficta, magna et vera virtus est, quia ipsa est finis praecepti. 
Merito dicta est fortis, sicut mors (Cant. 2:6), sive quia nemo eam vincit, sicut mortem : sive 
quia in hac vita usque ad mortem est mensura caritatis, sicut Dominus ait : Majorem hac 
caritatem nemo habet, quam ut animam suam ponat quis pro amicis suis (Joan. 15:13) : sive 
potius, quia sicut mors animam avellit a sensibus carnis, sic caritas a concupiscentiis carnalibus. 

Huic subservit scientia, quum est utilis : nam sine illa inflat. Quod vero illa aedificando impleverit, 
nihil ibi ista inane quod inflet inveniet. Utilem porro scientiam definiendo monstravit : ubi quum 
dixisset, Ecce pietas est sapientia, continuo subjunxit : Abstinere vero a malis, scientia est (Job 
28:28). Cur ergo non dicimus, qui hanc virtutem habet, habere omnes : quum plenitudo Legis 
sit caritas ? (Rom. 13:10) An quanto magis est in homine, tanto magis est virtute praeditus : 
quanto autem minus, tanto minus inest virtus ei ; quia ipsa est virtus : et quanto minus est 
virtus, tanto majus est vitium ? Ubi ergo illa plena et perfecta erit, nihil ex vitio remanebit. 

132:12 Proinde mihi videntur Stoici falli, quia proficientem hominem in sapientia, nolunt 
omnino habere sapientiam : sed tunc habere, quum in ea omnino perfectus fuerit : non quia 
illum provectum negant, sed nisi ex profundo quodam emergendo repente emicet in auras 
sapientiae liberas, nulla ex parte esse sapientem. Sicut enim nihil interest ad hominem 
praefocandum, utrum aqua stadiis multis super se habeat altam, aut uno palmo, aut digito : sic 
illos qui tendunt ad sapientiam, proficere quidam dicunt, tanquam ab imo surgentes gurgitis in 
aerem : sed nisi totam stultitiam, velut opprimentem aquam, proficiendo velut emergendo 
evaserint, non habere virtutem, nec esse sapientes. Ubi autem evaserint, mox habere totam, 
nec quidquam stultitiae remanere, unde omnino ullum peccatum possit exsistere. 

132:13 "Haec similitudo ubi stultitia velut aqua, et sapientia velut aer ponitur : ut animus a 
praefocatione stultitiae, tanquam emergens in sapientiam rerepente respiret : non mihi videtur 
satis accommodata nostrarum Scripturarum auctoritati : sed illa potius, ut vitium vel stultitia 
tenebris : luci autem virtus et sapientia comparetur, quantum ista similia de corporalibus ad 
intellegibilia duci possunt. Non itaque sicut de aquis in aerem surgens, ubi earum summum 
transierit, repente quantum sufficit inspiratur, sed sicut de tenebris in lucem procedens, 
paulatim progrediendo illuminatur. Quod donec plenissime fiat, jam eum tamen dicimus, 
tanquam de abditissima spelunca egredientem, vicinia lucis afflatum, tanto magis, quanto magis 
propinquat egressui : ut illud quod in eo lucet, sit utique ex lumine quo progreditur ; illud autem 
quod adhuc obscurum est, sit ex tenebris unde egreditur. Itaque et non justificabitur in 
conspectu Dei omnis vivens (Ps. 142:2), et tamen justus ex fide vivit (Abac. 2:4). Et induti sunt 
sancti justitia (Job 29:14), alius magis, alius minus. Et nemo hic vivit sine peccato, et hoc alius 
magis, alius minus. Optimus autem est qui minimum." 

132:14 "Sed quid ego tanquam oblitus, cui loquor, doctori similis factus sum, quum 
proposuerim qui abs te discere velim ? Sed quia de peccatorum parilitate, unde in id quod 
agebam incidit quaestio, examinandam tibi sententiam meam promere statueram, jam eam 
tandem aliquando concludam. Quia et si verum est, eum qui habet unam, omnes habere 
virtutes, eum qui unam non habet, nullam habere, nec sic peccata sunt paria, quia ubi virtus 
nulla est, nihil quidem rectum est, nec tamen ideo non est pravo pravius, distortoque distortius. 
Si autem quod puto esse verius, sacrisque litteris congruentius, ita sunt animae intentiones, ut 
corporis membra non quod videantur locis, sed quod sentiantur affectibus, et aliud illuminantur 
amplius, aliud minus, aliud omnino caret lumine, et tenebroso inumbratur obstaculo, profecto 
ita ut quisquis illustratione piae caritatis affectus est, in alio actu magis, in alio minus, in aliquo 
nihil, sic potest dici habere aliam, et aliam non habere, aliam magis, aliam minus habere virtutem. 
Nam et major est, in isto caritas, quam in illo, recte possumus dicere ; et aliqua in isto, nulla in 
illo, quantum pertinet ad caritatem quae pietas est, et in ipso uno homine quod majorem habeat 
pudicitiam, quam patientiam, et majorem hodie quam heri, si proficit, et adhuc non habeat 
continentiam, et habeat non parvam misericordiam." 

132:15 "Et ut generaliter breviterque complectar, quam de virtute habeam [al. habeo] 
notionem, quod ad recte vivendum attinet, VIRTUS EST CARITAS, qua id quod diligendum est, 

diligitur. Haec in aliis major, in aliis minor, in aliis nulla est, plenissima vero quae jam non possit 
augeri, quamdiu homo hic vivit, est in nemine : quamdiu autem augeri potest, profecto illud 
quod minus est quam debet, ex vitio est. E quo vitio non est justus in terra, qui faciat bonum, 
et non peccet. Equo vitio non justificabitur in conspectu Dei omnis vivens. Propter quod vitium, 
si dixerimus, quia peccatum non habemus, nosmetipsos seducimus, et veritas in nobis non est 
(1. Joan. 1:8). Propter quod etiam, quantumlibet profecerimus, necessarium est nobis dicere, 
Dimitte nobis debita nostra (Matth. 6:12), quum jam omnia in baptismo, dicta, facta, cogitata 
dimissa sint. Videt itaque, qui recte videt, unde et quando et ubi speranda sit illa perfectio, cui 
non sit quod adjici possit ? Si autem praecepta non essent, non utique esset ubi se homo certius 
inspiceret et videret unde averteretur, quo conaretur, quare gratularetur, quid precaretur. 
Magna est ergo utilitas praeceptorum, si libero arbitrio tantum detur, ut gratia Dei amplius 
honoretur." 

132:16 Solutio quaestionis. — "Quae si ita se habent, unde fiet omnium reus, si in uno offendat, 
qui totam Legem servaverit ? An forte quia plenitudo Legis caritas est (Rom. 13:10), qua Deus 
proximusque diligitur, in quibus praeceptis caritatis, tota Lex pendet et Prophetae (Matth. 22:40), 
merito fit reus omnium, qui contra illam facit, in qua pendent omnia ? Nemo autem peccat, nisi 
adversus illam faciendo, quia non adulterabis, non homicidium facies, non furaberis, non 
concupisces, et si quod aliud est mandatum, in hoc sermone recapitulatur, in eo quod est, diliges 
proximum tuum tanquam teipsum. Dilectio proximi malum non operatur. Plenitudo autem 
Legis est caritas (Rom. 13:9,10). Nemo autem diligit proximum, nisi diligens Deum, et hoc 
quantum potest proximo impendat, quem diligat [al. diligit] tanquam seipsum, ut et ille diligat 
Deum, quem si ipse non diligit, nec se, nec proximum diligit. Ac per hoc qui totam Legem 
servaverit, si in uno offenderit, fit omnium reus ; quia contra caritatem facit, unde tota Lex 
pendet. Reus itaque fit omnium, faciendo contra eam, in qua pendent omnia." 

132:17 "Cur ergo non dicantur paria peccata ? An forte quia magis facit contra caritatem, qui 
gravius peccat, minus, qui levius ? Et hoc ipso quod admittit, fit quidem omnium reus, sed 
gravius peccans, vel in pluribus peccans, magis reus ; levius autem vel in paucioribus peccans, 
minus reus : tanto majore scilicet reatu, quanto amplius, tanto minore, quanto minus 
peccaverit : tamen etiam si in uno offenderit, reus est omnium, quia contra eam facit, in qua 
pendent omnia ? Quae si vera sunt, eo modo et illud absolvitur, quod ait homo etiam apostolicae 
gratiae" : In multis enim offendimus omnes (Jac. 3:2). "Omnes enim offendimus, sed unus 
gravius, alius levius. Quanto quisque gravius leviusque peccaverit, tanto in peccato 
committendo major, quanto in diligendo Deo et proximo minor. Et rursus tanto minor in peccati 
perpetratione, quanto major in Dei et proximi dilectione. Tanto itaque plenior iniquitatis, 
quanto inanior caritatis. Et tunc perfecti sumus in caritate, quando nihil restat ex infirmitate. 

132:18 "Nec sane quantum arbitror putandum est leve esse peccatum in personarum 
acceptione, habere fidem Domini nostri Jesu Christi, si illam distantiam sedendi ac standi ad 
honores Ecclesiasticos referamus. Quis enim ferat eligi divitem ad sedem honoris Ecclesiae, 
contempto paupere instructiore atque sanctiore ? Si autem de quotidianis consessibus loquitur, 
quis non hinc [al. hic] peccat ? Si tamen peccat, nisi quum apud seipsum intus ita judicat, ut ei 
tanto melior, quanto ditior illo esse videatur. Hoc enim videtur significasse quum dicit, "Nonne 
judicatis apud vosmetipsos, et facti estis judices iniquarum cogitationum ?" (Jac. 2:4.) 

132:19 "Lex itaque libertatis lex caritatis est, de qua dicit." Si tamen perficitis legem regalem, 
secundum Scripturas, diliges proximum [al. proximum tuum] sicut teipsum, bene facitis. Si 
autem personas accipitis, peccatum operamini, redarguti a Lege, tanquam transgressores. "Et 
post illam sententiam ad intellegendum difficillimam de qua satis dixi, quod dicendum putavi, 

eandem legem libertatis commemorans" : Sic loquimini, inquit, et sic facite : sicut per legem 
libertatis incipientes judicari (Jac. 2:12). "Et quoniam quid Paulo ante dixerit, novit" : quoniam 
in multis offendimus omnes : "suggerit dominicam tanquam quotidianis quotidianam, etsi 
levioribus, tamen vulneribus medicinam." Judicium enim, inquit, sine misericordia illi, qui non 
facit misericordiam (Ibid. 13). "Hinc enim et Dominus" : Dimittite, inquit, et dimittetur vobis : 
date, et dabitur vobis (Luc. 6:37). Superexsultat autem misericordia judicio (Jac. 2:13) ; "non 
dictum est, vincit misericordia judicium, non enim est adversa judicio, sed" superexsultat : "quia 
plures per misericordiam colliguntur, sed qui misericordiam praestiterunt. Beati enim 
misericordes, quia ipsis miserebitur Deus (Matth. 5:7)." 

132:20 "Et hoc utique justum est, ut dimittatur eis, quia dimiserunt, et detur eis, quia dederunt. 
Inest quippe Deo et misericordia judicanti, et judicium miseranti, propter quod ei dicitur, 
"Misericordiam et judicium cantabo tibi Domine (Ps. 100:1)." Nam quisquis velut nimium justus, 
judicium sine misericordia, quasi securus expectat, iram justissimam provocat, quam timens ille 
dixit : "Ne intres in judicium cum servo tuo (Ps. 142:2)." Unde dicitur populo contumaci : "Quid 
vultis mecum judicio contendere (Jer. 2:29) ?" Quum enim rex justus sederit in throno, quis 
gloriabitur castum se habere cor ? Aut quis gloriabitur mundum se esse a peccato (Prov. 20:8. 
et 9.) ? Quae igitur spes est, nisi superexsultet misericordia judicio ? Sed erga illos qui 
misericordiam fecerunt, veraciter dicendo, Dimitte nobis, sicut et nos dimittimus (Matth. 6:12) : 
et sine murmuratione dando : hilarem enim datorem diligit Deus (2. Cor. 9:7). "Denique sanctus 
Jacobus jam ex isto loco de misericordiae operibus loquitur, ut quos vehementer illa sententia 
terruerat, consoletur, quum admonet, quomodo etiam quotidiana peccata, sine quibus hic non 
vivitur, quotidianis remediis expientur, ne homo qui quum in uno offenderit, fit omnium reus 
(Jac. 5:16), in multis offendendo, quia in multis offendimus omnes, propter magnum aggerem 
reatus sui, minutatim collectum, ad tribunal tanti judicis perveniat, et eam quam non fecit 
misericordiam non inveniat ; sed potius dimittendo atque dando mereatur sibi dimitti peccata, 
reddique promissa." 

132:21 "Multa dixi quibus tibi taedium fortassis inferrem, qui haec tamen quae approbas, non 
exspectas discere, quod ea docere consuevisti. Si quid autem est in eis, quantum ad rem ipsam 
pertinet : nam quali eloquio explicata sint, non nimis curo. Si quid ergo in eis est, quod 
eruditionem offendat tuam, quaeso ut rescribendo admoneas, et me corrigere non graveris. 
Infelix est enim qui non tantos et tam sanctos tuorum studiorum labores et digne honorat, et de 
his Domino Deo nostro, cujus munere talis es, gratias agit. Unde quum libentius debeam a 
quolibet discere quod inutiliter ignoro, quam promptius quoslibet docere quod scio ; quanto 
justius abs te hoc caritatis debitum flagito, cujus doctrina in nomine et adjutorio Domini tantum 
in Latina lingua Ecclesiasticae litterae adjutae sunt, quantum nunquam antea potuerunt ? 
Maxime tamen istam sententiam : "Quicumque totam legem servaverit, offendat autem in uno, 
factus est omnium reus (Jacob. 2:10)" : si quo alio modo exponi melius posse novit tua dilectio, 
per Dominum obsecro, ut id nobiscum communicare digneris." 

{133} 

Epistola CXXXIII 


(al. numero caret ; scripta eodem anno 415) 

Ad Ctesiphontem adversus Pelagium 


Pelagiani dogmatis insaniam, in primis vero anaOeiav, et avapapxr|oiav, sive ab animi 
perturbationibus immunitatem, et impeccantiam, rogatu Ctesiphontis refellit, ostendens e 
quorum caenosis fontibus manarint. Tum Rufinum redarguit, qui Xisti Pythagorici, sub nomine 
Sixti martyris ac Romani Pontificis, Pelagianum errorem redolentem librum Latine interpretatus 
sit, aliumque Eusebii Pamphili pro Origene, obtruderit quasi Pamphili martyris. Denique 
pollicetur, quum per otium licuerit, justo volumine Pelagiano dogmati se responsurum. 

133:1 Non audacter, ut falso putas, sed amanter studioseque fecisti, ut novam mihi ex vetere 
mitteres quaestionem, quae ante litteras tuas plerosque in Oriente decepit, UT PER simulatam 
humilitatem, superbiam discerent ; et dicerent cum diabolo, In caelum ascendam : super sidera 
caeli ponam thronum meum, et ero similis Altissimo (Isai. 14:13). Quae enim potest alia major 
esse temeritas, quam Dei sibi non dicam similitudinem, sed aequalitatem vindicare, et brevi 
sententia omnium Haereticorum venena complecti, quae de Philosophorum et maxime 
Pythagorae et Zezonis principis Stoicorum fonte manarunt ? Illi enim quae Graeci appellant Jid0r|, 
nos perturbationes possumus dicere : aegritudinem videlicet et gaudium, spem et metum : 
quorum duo praesentia, duo futura sunt, asserunt extirpari posse de mentibus, et nullam fibram 
radicemque vitiorum in homine omnino residere, meditatione et assidua exercitatione virtutum. 
Adversum quos et Peripatetici, qui de Aristotelis fonte descendunt, fortissime disputant : et 
Academici novi, quos Tullius sequitur ; et eorum, non dico res quae nullae sunt, sed umbras et 
vota subvertunt. Hoc est enim hominem ex homine tollere, et in homine constitutum esse sine 
corpore : et optare potius quam docere, dicente Apostolo : Miser ego homo, quis me liberabit 
de corpore mortis hujus ? (Rom. 7:24.) Et quia Epistolaris brevitas non potest omnia 
comprehendere, strictim tibi vitanda describam. Unde et illud Virgilianum est : 

Hinc metuunt, cupiuntque, dolent, gaudentque, nec auras 

Respiciunt, clausae tenebris et carcere caeco. 

(/Eneid. lib. 6) 


Quis enim potest, aut non gestire gaudio, aut maerore contrahi, aut spe extolli, aut timore 
terreri ? Quamobrem et gravissimus Poeta Flaccus scripsit in Satura : 

Nam vitiis nemo sine nascitur : optimus ille est 

Qui minimis urgetur 

(Horatius. Sermones, Liber 1, Satyra 3) 


133:2 Pulchre quidam nostrorum ait : Philosophi patriarchae Haereticorum, Ecclesiae puritatem 
perversa maculavere doctrina ; ut nesciant illud dictum de humana fragilitate : Quid gloriatur 
terra et cinis ? (Eccli. 10:49). praesertim quum idem Apostolus dicat : Video aliam legem in 
membris meis, repugnantem legi mentis meae, et ducentem me in captivitatem (Rom. 7:23). Et 
iterum : Non enim quod volo, hoc ago : sed quod nolo, id operor (Ibid. 19). Si quod non vult 

operatur, quomodo stare potest hoc quod dicitur, Posse hominem sine peccato esse, si velit ? 
Qua ratione potest esse quod velit, quum Apostolus asserat se quod cupiat, implere non posse ? 
Quumque ab eis quaerimus, qui sint illi, quos absque peccato putent, nova stropha eludere 
cupiunt veritatem : se non eos dicere, qui sint, vel fuerint, sed qui esse possint. Egregii doctores 
dicunt esse posse quod nunquam fuisse demonstrant, dicente Scriptura : Omne quod futurum 
est, jam factum est in priori tempore (Eccles. 1:9). Neque nunc mihi necesse est ire per singulos 
Sanctorum, et quasi in corpore pulcherrimo nevos quosdam et maculas demonstrare : quod 
plerique Nostrorum simpliciter faciunt, quum paucis sententiolis Scripturarum possint 
Haereticorum, et per eos Philosophorum argumenta convinci. Quid enim dicit vas electionis ? 
Conclusit Deus omnia sub peccato, ut omnium misereatur (Rom. 11:32). Et in alio loco, Omnes 
enim peccaverunt, et indigent gloria Dei (Ibid. 3:23). Ecclesiastes quoque, per quem se cecinit 
ipsa sapientia, libere protestatur, et dicit : Non est enim homo justus super terram, qui faciat 
bonum et non peccet (Eccles. 7:21). Et iterum : Si peccaverit populus tuus, non est enim homo 
qui non peccet (Ibidem). Et: quis gloriabitur castum se habere cor ? (Prov. 20:9). Et: non est 
mundus a sorde, nec si unius diei fuerit super terram vita ejus. Unde et David dicit : Ecce enim 
in iniquitatibus conceptus sum, et in delictis concepit me mater mea (Ps. 50:7). Et in alio Psalmo : 
Non justificabitur in conspectu tuo omnis vivens (Ps. 142:2). Quod testimonium sub nomine 
pietatis nova argumentatione deludunt. Ajunt enim ad comparationem Dei nullum esse 
perfectum, quasi Scriptura hoc dixerit. Neque enim ait : Non justificabitur ad comparationem 
tui omnis vivens : sed, non justificabitur in conspectu tuo omnis vivens. Quando enim dicit, in 
conspectu tuo, hoc intellegi vult, quod etiam qui hominibus sancti videntur, Dei scientiae atque 
notitiae nequaquam sancti sint. Homo enim videt in facie, Deus autem in corde. Si autem 
inspiciente Deo et omnia contemplante, quem cordis arcana non fallunt, nullus est justus : 
perspicue ostenditur, haereticos, non hominem in excelsa sustollere ; sed Dei potentiae 
derogare : multaque alia, quae si de Scripturis sanctis voluero congregare, non dicam Epistolae, 
sed voluminis quoque excedam modum. 

133:3 Nihil novi asserunt, qui in hujuscemodi applaudente sibi perfidia, simplices quidem et 
indoctos decipiunt : sed Ecclesiasticos viros, qui in lege Dei, die ac nocte meditantur, decipere 
non valent. Pudeat ergo eos principium et sociorum suorum, qui ajunt, posse hominem sine 
peccato esse si velit, quod Graeci dicunt avapapirycov. Et quia hoc Ecclesiarum per Orientem 
aures ferre non possunt, simulant se, sine peccato, quidem dicere, sed avapapTrycov dicere non 
audere ; quasi aliud sit sine peccato, aliud avapapTrycov, et non Graecum sermonem, qui apud 
illos compositus est, duobus verbis sermo Latinus expresserit. Si absque peccato dicis, et 
ctvapdpiriTOv dicere te, diffiteris, damna eos ergo qui avapapirycov praedicant. Sed non facis. 
Nosti enim quid intrinsecus discipulos tuos doceas, aliud ore commemorans, et aliud celans 
conscientia : nobisque alienis et indoctis loqueris per parabolas, tuis autem mysteria confiteris : 
et hoc juxta Scripturam te facere jactas ; quia dictum est : turbis Jesus in parabolis loquebatur 
(Luc 8:20) : et ad discipulos in domo dicit : Vobis datum est scire mysteria regni caelorum, illis 
autem non est datum (Matth. 13:11). Sed ut dicere coeperam, exponam breviter principum et 
sociorum tuorum nomina, ut animadvertas, qualium consortio gloriaris. Manichaeus electos 
suos, quos inter d^ifiaq Platonis in caelestibus collocat, dicit omni carere peccato, nec si velint, 
posse peccare. Ad tanta enim eos virtutum culmina transcendisse, ut carnis operibus illudant. 
Priscillianus in Hispania pars Manichaei (de turpitudine cujus te discipuli diligunt plurimum) 
verbum perfectionis, et scientiae tibi temere vindicantes, soli cum solis clauduntur mulierculis, 
et illud eis inter coitum amplexusque decantant : 


Tum pater omnipotens fecundis imbribus aether 

Conjugis in gremium laetae descendit : et omnes 
Magnus alit, magno commixtus corpore, fetus. 
(Vergilius, Georgica 2) 


Qui quidem partem habent Gnosticae haereseos, de Basilidis impietate venientem. Unde et vos 
asseritis eos, qui absque legis scientia sunt, peccata vitare non posse. Quid loquor [al. loquar] 
de Priscilliano, qui et saeculi gladio, et totius orbis auctoritate damnatus est ? Evagrius Ponticus 
Iberita, qui scribit ad Virgines, scribit ad Monachos, scribit ad eam cujus nomen nigredinis 
testatur perfidiae tenebras, edidit librum et sententias rcepidrcaBeiaq quam nos impassibilitatem 
vel imperturbationem possumus dicere ; quando nunquam animus nullo perturbationis vitio 
commovetur : et ut simpliciter dicam, vel saxum, vel Deus est. Hujus libros per Orientem 
Graecos, et interpretante discipulo ejus Rufino, Latinos plerique in Occidente lectitant. Qui 
librum quoque scripsit, quasi de Monachis : multosque in eo enumerat, qui nunquam fuerunt, 
et quos fuisse describit Origenistas : et ab Episcopis damnatos esse non dubium est, Ammonium 
videlicet, et Eusebium, et Euthymium, et ipsum Evagrium, Or quoque et Isidorum, et multos alios, 
quos enumerare taedium est : et juxta illud Lucretii : 


Ac veluti pueris absinthia taetra medentes 
Quum dare conantur, prius oras pocula circum 
Contingunt dulci mellis flavoque liquore 
(Lucretius, liber 4. de Nat. rerum) 


Ita ille unum Joannem in ipsius libri posuit principio, quem et catholicum et sanctum fuisse non 
dubium est, ut per illius occasionem ceteros quos posuerat haereticos, Ecclesiae introduceret. 
Illam autem temeritatem, immo insaniam ejus, quis digno possit explicare sermone, quod librum 
Xysti Pythagorei, hominis absque Christo atque Ethnici, immutato nomine, Sixti Martyris, et 
Romanae Ecclesiae Episcopi praenotavit ? In quo juxta dogma Pythagoricorum, qui hominem 
exaequant Deo, et de ejus dicunt esse substantia, multa de perfectione dicuntur : UT QUI 
VOLUMEN Philosophi nesciunt, sub Martyris nomine bibant de aureo calice Babylonis. Denique 
in ipso volumine nulla Prophetarum, nulla Patriarcharum, nulla Apostolorum, nulla Christi fit 
mentio : ut Episcopum et Martyrem sine Christi fide fuisse contendat. Unde et vos plurima 
contra Ecclesiam usurpatis testimonia. Fecerat hoc et in sancti Pamphili Martyris nomine, ut 
librum primum sex librorum defensionis Origenis, Eusebii Caesariensis, quem fuisse Arianum, 
nemo est qui nesciat, nomine Pamphili Martyris praenotaret, quo scilicet egregia illa quattuor 
Origenis nepi Apxcov volumina Latinis infunderet auribus. Vis adhuc et alium nosse tui erroris 
principem ? Doctrina tua Origenis ramusculus est. In eo enim Psalmo ubi scriptum est (ut de 
ceteris taceam) Insuper et usque ad noctem erudierunt me renes mei (Ps. 15:7). asserit virum 
sanctum, de quorum videlicet et tu numero es, quum ad virtutum venerit summitatem, ne in 
nocte quidem ea pati, quae hominum sunt, nec cogitatione vitiorum aliqua titillari. Nec 
erubescas de societate talium, renuens eorum nomina, quorum blasphemiis jungeris. Joviniani 
secunda quaestio, tui ingenii disciplina est. Quicquid illi responsum est, tibi responsum credito. 
Nec fieri potest, ut diversus sit eorum exitus, quorum est una sententia. 

133:4 Quum haec ita se habeant, quid volunt miserae mulierculae oneratae peccatis, quae 
circumferuntur omni vento doctrinae, semper discentes et nunquam ad scientiam veritatis 
pervenientes (2. Tim. 3:6 et 7) ; et ceteri muliercularum socii, prurientes auribus, et ignorantes 
quid audiant, quid loquantur, qui vetustissimum caenum, quasi novam suscipiunt 
temperaturam : qui, juxta Ezechielem, liniunt parietem absque temperamento, et 
superveniente veritatis pluvia, dissipantur ? Simon Magus haeresim condidit, Helenae meretricis 
adjutus auxilio. Nicolaus Antiochenus omnium immunditiarum repertor, choros duxit femineos. 
Marcion Romam praemisit mulierem, quae decipiendos sibi animos praepararet. Apelles 
Philumenem [al. Philomenem] suarum comitem habuit doctrinarum. Montanus immundi 
spiritus praedicator, multas Ecclesias per Priscam et Maximillam nobiles et opulentas feminas, 
primum auro corrupit; deinde haeresi polluit. Dimittam vetera, ad viciniora transcendam. Arius, 
ut orbem deciperet, sororem principis ante decepit. Donatus per Africam, ut infelices quosque 
[al. quousque] foetentibus pollueret aquis, Luciliae opibus adjutus est. In Hispania Agape 
Elpidium, mulier virum, caecum caeca duxit in foveam, successoremque qui Priscil Manum habuit, 
Zoroastris magi studiosissimum, et ex mago Episcopum, cui juncta Galla non gente, sed nomine, 
germanam huc illucque currentem alterius et vicinae haereseos reliquit heredem. Nunc quoque 
mysterium iniquitatis operatur. Duplex sexus utrumque supplantat, ut illud Propheticum 
cogamur assumere : Clamavit perdix, congregavit quae non peperit, faciens divitias suas, non 
cum judicio. In dimidio dierum derelinquet eas, et novissimum ejus erit insipiens (Jerem. 17:11). 

133:5 Illud vero quod ad decipiendos homines quosque postea huic sententiae coaptarunt 
(Non absque Dei gratia) quum prima legentes fronte decipiat, introspectum et diligentissime 
ventilatum, decipere non potest. Ita enim Dei gratiam ponunt, ut non per singula opera ejus 
nitamur et regamur auxilio : sed ad liberum referunt arbitrium, et ad praecepta legis ponentes 
illud Isaiae : Legem enim Deus in adjutorium posuit (Isai. 8. sec. LXX), ut in eo Deo referendae 
sint gratiae, quod tales nos condiderit, qui nostro arbitrio possimus et eligere bona, et vitare 
mala. Et non intellegunt ista dicentes, quod per os eorum, intolerabilem blasphemiam diabolus 
sibilet. Si enim in eo tantum Dei est gratia, quod propriae nos condidit voluntatis, et libero 
arbitrio contenti sumus ; nec ultra ejus indigemus auxilio, ne si indiguerimus liberum frangatur 
arbitrium : ergo nequaquam ultra orare debemus : nec illius clementiam precibus flectere, ut 
accipiamus cottidie, quod semel acceptum in nostra est potestate. Istiusmodi homines tollunt 
orationem, et per liberum arbitrium, non homines propriae voluntatis, sed Dei potentiae factos 
se esse jactant, qui nullius ope indigent. Tollantur et jejunia, omnisque continentia. Quid enim 
mihi necesse est laborare, ut accipiam per industriam, quod semel meae factum est potestatis ? 
Hoc quod dico, meum non est argumentum : Unus discipulorum ejus, immo jam magister et 
totius ductor exercitus, et contra Apostolum vas perditionis, per soloecismorum, et non (uti 
jactitant) Syllogismorum spineta decurrens, sic philosophatur et disputat. "Si nihil ago absque 
Dei auxilio, et per singula opera, ejus est omne quod gessero, ergo non ego qui laboro, sed Dei 
in me coronabitur auxilium, frustraque dedit arbitrii potestatem, quam implere non possum, nisi 
ipse me semper adjuverit. Destruitur enim voluntas, quae alterius ope indiget. Sed liberum dedit 
arbitrium Deus, quod aliter liberum non erit, nisi fecero quod voluero. Ac per hoc ait : Aut utor 
semel potestate, quae mihi data est, ut liberum servetur arbitrium : aut si alterius ope indigeo, 
libertas arbitrii in me destruetur." 

133:6 Qui haec dicit, quam non excedit blasphemiam ? Quae haereticorum venena non 
superat ? Asserunt se per arbitrii libertatem nequaquam ultra necessarium habere Deum ; et 
ignorant scriptum : Quid habes quod non accepisti ? Si autem accepisti, quid gloriaris, quasi 

non acceperis ? (1. Cor. 4:7). Magnas agit Deo gratias, qui per libertatem arbitrii rebellis in Deum 
est : quam nos libenter amplectimur, ita duntaxat, ut agamus semper gratias largitori ; 
sciamusque nos nihil esse, nisi quod donavit, in nobis ipse servaverit, dicente Apostolo : Non est 
volentis neque currentis, sed miserentis Dei (Rom. 9:16). Velle et currere meum est : sed ipsum 
meum, sine Dei semper auxilio non erit meum. Dicit enim idem Apostolus : Deus est qui 
operatur in nobis et velle et perficere (Philip. 2:13). Et Salvator in Evangelio : Pater meus usque 
modo operatur, et ego operor (Joan. 5:17). Semper largitor, semperque donator est. Non mihi 
sufficit, quod semel donavit, nisi semper donaverit. Peto, ut accipiam : et quum accepero, 
rursus peto. Avarus sum ad accipienda beneficia Dei, nec ille deficit in dando, nec ego satior in 
accipiendo. Quanto plus bibero, tanto plus sitio. Legi enim a Psalmista cantari. Gustate et videte, 
quoniam suavis est Dominus (Ps. 33:9). Omne quod habemus bonum, gustus est Domini. Quum 
me putavero ad calcem pervenisse virtutum, tunc habebo principium. Principium enim 
sapientiae timor Domini (Ps. 110:10), qui expellitur atque destruitur caritate. H/EC HOMINIBUS 
sola perfectio, si imperfectos esse se noverint. Et vos, inquit, quum omnia feceritis, dicite : Servi 
inutiles sumus : quod debuimus facere, fecimus (Luc. 17:10). Si inutilis est qui fecit omnia, quid 
de illo dicendum est, qui explere non potuit ? Unde et Apostolus, ex parte accepisse, et ex parte 
comprehendisse se dicit, et necdum esse perfectum, praeteritorumque oblivisci, et in futurum 
se extendere (1. Cor. 13:10; et Philipp. 3:13). Qui semper praeteritorum obliviscitur, et futura 
desiderat, ostendit se praesentibus non esse contentum. Quod autem sursum deorsum jactitant, 
liberum a nobis arbitrium destrui, audiant e contrario eos arbitrii destruere libertatem, qui male 
eo abutuntur adversum beneficium largitoris. Quis destruit arbitrium ? Ille, qui semper Deo agit 
gratias, et quodcunque in suo rivulo fluit, ad fontem refert ? An qui dicit : Recede a me quia 
mundus sum (Isai. 65:5) : non habeo te necessarium ? Dedisti enim mihi semel arbitrii 
libertatem, ut faciam quod voluero : quid rursum te ingeris, ut nihil possim facere, nisi tu in me 
tua dona compleveris ? Fraudulenter praetendis Dei gratiam, ut ad condicionem hominis referas, 
et non in singulis operibus auxilium Dei requiras ; ne scilicet liberum arbitrium videaris amittere ; 
et quum Dei contemnas adminiculum, hominum quaeras auxilia. 

133:7 Audite, quaeso, audite sacrilegum. "Si, inquit, voluero curvare digitum, movere manum, 
sedere, stare, ambulare, discurrere, sputa jacere, duobus digitulis narium purgamenta decutere, 
relevare alvum, urinam digerere, semper mihi auxilium Dei necessarium erit ?" Audi ingrate, 
immo sacrilege, Apostolum praedicantem : Sive manducatis, sive bibitis, sive aliud quid agitis, 
omnia in nomine Dei agite (1. Cor. 10:31). Et illud Jacobi, Ecce nunc qui dicitis, hodie aut cras 
proficiscemur in illam civitatem, et faciemus illic annum unum, ut negotiemur et lucremur, qui 
nescitis de crastino. Quae enim est vita vestra ? Aura est enim sive vapor paululum apparens : 
deinde dissipatur, pro eo quod debeatis dicere : si Dominus voluerit, et vixerimus, faciemus aut 
hoc aut illud. Nunc autem exsultatis in superbiis vestris, omnis istiusmodi gloriatio pessima est 
(Jacob. 4:13. et sqq.). Injuriam tibi fieri putas et destrui arbitrii libertatem, si ad Deum semper 
auctorem recurras, si ex illius pendeas voluntate, et dicas : Oculi mei semper ad Dominum, 
quoniam ipse evellet de laqueo pedes meos ? (Ps. 24:15). Unde et audes lingua proferre 
temeraria, unumquemque arbitrio suo regi ? Si suo arbitrio regitur, ubi est auxilium Dei ? Si 
Christo rectore non indiget, quomodo scribit Jeremias : Non est in homine via ejus. Et: a Domino 
gressus hominis diriguntur ? (Jerem. 10:23). Facilia dicis Dei esse mandata, et tamen nullum 
proferre potes, qui universa compleverit. Responde mihi, facilia sunt, an difficilia ? Si facilia, 
profer quis ea impleverit, et cur David in Psalmo canat : Qui fingis laborem in praecepto (Ps. 
93:20). Et iterum : Propter verba labiorum tuorum ego custodivi vias duras (Ps. 16:4). Et 
Dominus in Evangelio : Intrate per angustam portam (Matth. 7:13). Et: Diligite inimicos vestros 
(Luc. 6:35). Et: Orate pro eis qui persequuntur vos ? (Matth. 5:44). Sin autem difficilia, cur ausus 

es dicere, facilia esse Dei mandata, quae nullus impleverit ? Non intellegis tuas inter se 
repugnare sententias ? Aut enim facilia sunt, et infinita est multitudo hominum, qui ea 
impleverint : aut difficilia, et temere dixisti esse facile, quod difficile est. 

133:8 Soletis et hoc dicere, aut possibilia esse mandata, et recte a Deo data : aut impossibilia, 
et non in his esse culpam qui accipere mandata, sed in eo qui dedit impossibilia. Nunquid 
praecepit mihi Deus, ut essem quod Deus est : ut nihil inter me esset et Dominum Creatorem : 
ut major essem Angelorum fastigio, ut haberem quod Angeli non habent ? De illo scriptum est 
quasi proprium : Qui peccatum non fecit, nec dolus inventus in ore ejus (Isai. 53:9). Si hoc et 
mihi cum Christo commune est, quid ille habuit proprium ? Alioqui per se tua sententia 
destruetur. Asseris posse hominem esse sine peccato, si velit : et post gravissimum somnum ad 
decipiendas rudes animas frustra conaris adjungere. Non absque Dei gratia. Si enim semel 
homo per se potest esse sine peccato, quid necessaria est Dei gratia ? Sin autem sine illius gratia 
nihil potest facere, quid necesse fuit dicere, posse quod non potest ? Potest, inquit, esse sine 
peccato, potest esse perfectus, si voluerit. Quis enim Christianorum non vult esse sine peccato, 
aut quis perfectionem recusat, si sufficit ei velle ; et statim sequitur posse, si velle praecesserit ? 
Nullus Christianorum est, qui nolit esse sine peccato : omnes ergo sine peccato erunt, quia 
utique omnes cupiunt esse sine peccato. Et in hoc ingratis teneberis, ut quia nullum, aut rarum 
quemquam sine peccato proferre potes, omnes sine peccato esse posse fatearis. Possibilia, 
inquit, mandata dedit Deus. Et quis hoc negat ? Sed quomodo haec intellegenda sit sententia, 
vas electionis apertissime docet ; ait enim : Quod erat impossibile legis [al. legi], in quo 
infirmabatur per carnem, Deus filium suum mittens in similitudinem carnis peccati, et de peccato 
condemnavit peccatum in carne (Rom. 8:3). Et iterum : Ex operibus legis non justificabitur omnis 
caro (Ibid. 3:30). Quod ne de lege Moysi tantum dictum putes, et non de omnibus mandatis, 
quae uno legis nomine continentur, idem Apostolus scribit, dicens : Consentio enim legi Dei juxta 
interiorem hominem : video autem aliam legem in membris meis, repugnantem legi mentis 
meae, et captivantem me in lege peccati, quae est in membris meis. Miser ego homo, quis me 
liberabit de corpore mortis hujus ? Gratia Dei per Jesum Christum Dominum nostrum (Rom. 
7:22. et sqq.). Cur autem hoc dixerit, alio sermone demonstrat. Scimus enim quod lex spiritualis 
est, ego autem carnalis sum, venundatus sub peccato. Quod enim operor, non cognosco. Non 
enim quod volo, illud operor, sed quod odi, illud facio. Sin autem quod nolo, hoc facio, consentio 
legi, quoniam bona est. Nunc autem nequaquam operor illud, sed quod in me habitat, peccatum. 
Scio enim quod non habitat in me, hoc est, in carne mea, bonum. Velle enim adjacet mihi, 
perficere autem bonum non invenio. Non enim quod volo bonum, hoc facio : sed quod nolo, 
malum, hoc ago. Si autem quod nolo, hoc facio, nequaquam ego operor illud, sed quod habitat 
in me, peccatum (Rom. 7:14, et sqq.). 

133:9 Reclamabis, et dices, Manichaeorum dogma nos sequi, et eorum qui de diversis naturis 
Ecclesiae bella concinnant, asserentium malam esse naturam quae immutari nullo modo possit. 
Et hoc non mihi, sed Apostolo imputa, qui novit aliud esse Deum, aliud esse hominem, aliam 
carnis fragilitatem, aliam spiritus fortitudinem. Caro enim desiderat contra spiritum, et spiritus 
contra carnem, et haec invicem sibi adversantur, ut non quae volumus, ipsa faciamus (Gal. 5:17). 
A me nunquam audies malam esse naturam. Sed quomodo sit carnis fragilitas disserenda, ipso 
qui scripsit docente, discamus. Interroga eum quare dixerit : non enim quod volo, hoc operor : 
sed quod odi malum, illud facio. Quae necessitas illius impediat voluntatem, quae tanta vis, odio 
digna imperet facere, ut non quod vult, sed quod odit, et non vult, facere compellatur ? 
Respondebit tibi : O homo, tu quis es qui respondeas Deo ? Nunquid dicit figmentum figulo, 
quare me fecisti sic ? An non habet potestatem figulus luti, de eadem massa, aliud quidem vas 
facere in honorem, aliud autem in contumeliam ? (Rom. 9:20,21) Objice Deo fortiorem 

calumniam, quare adhuc quum in utero essent Esau, et Jacob dixerit : Jacob dilexi, Esau autem 
odio habui (Malach. 1:3). Accusa eum iniquitatis, cur Achan filius Charmi de Jerichuntina praeda 
aliqua furatus sit, et tanta milia hominum illius vitio trucidata sint (Jos. 7). Quamobrem filii Eli 
peccaverint, et omnis paene populus exstinctus, arcaque sit capta. David peccavit, ut 
enumeraret populum, et cur in toto Israele tanta hominum caesa sint milia (1. Reg. 2. et seqq.). 
Et ad extremum (quod solet nobis objicere contubernalis vester Porphyrius) qua ratione clemens, 
et misericors Deus ab Adam usque ad Moysen, et a Moyse usque ad adventum Christi passus sit 
universas gentes perire ignorantia Legis et mandatorum Dei. Neque enim Britannia fertilis 
provincia tyrannorum, et Scoticae gentes, omnesque usque ad Oceanum per circuitum barbarae 
nationes Moysen Prophetasque cognoverant. Quid necesse fuit eum in ultimo venire tempore, 
et non priusquam innumerabilis periret hominum multitudo ? Quam quaestionem beatus 
Apostolus ad Romanos scribens, prudentissime ventilat, ignorans haec, et Dei concedens 
scientiae. Dignare igitur et tu ista nescire, quae quaeris. Concede Deo potentiam sui, nequaquam 
te indiget defensore. Ego miserabilis, qui tuas exspecto contumelias, qui illud semper lego : 
Gratia salvi facti estis (Ephes. 2:8). Et: Beati quorum remissae sunt iniquitates, et quorum tecta 
sunt peccata (Ps. 31:1), ut de mea fragilitate loquar, novi me multa velle, quae facienda [al. 
sancta] sunt, et tamen implere non posset SPIRITUS ENIM fortitudo ducit ad vitam, sed carnis 
fragilitas ducit ad mortem. Et audio Dominum commonentem : Vigilate et orate, ne intretis in 
tentationem. Spiritus promptus est, caro autem infirma (Matth. 26:41; et Mare. 14:38). 

133:10 Frustra blasphemas et ignorantium auribus ingeris, nos liberum arbitrium condemnare. 
Damnetur ille qui damnat. Ceterum non ex eo differimus a brutis animalibus, quod liberi arbitrii 
conditi sumus ; sed ipsum liberum, ut diximus, arbitrium Dei nititur auxilio, illiusque per singula 
ope indiget, quod vos non vultis ; sed id vultis, ut qui semel habet liberum arbitrium, Deo 
adjutore non egeat. Liberum arbitrium dat liberam voluntatem, et non statim ex libero arbitrio 
homo facit ; sed Domini auxilio, qui nullius ope indiget. Tu ipse qui perfectam, et Deo aequalem 
in hominibus justitiam jactitas, et peccatorem te esse confiteris, responde mihi, velis, an nolis 
carere peccato ? Si vis, quare juxta sententiam tuam non imples quod desideras ? Sin autem 
non vis, contemptorem te praeceptorum Dei esse demonstras. Si contemptor es, utique et 
peccator. Si peccator, audi tibi Scripturam loquentem : Peccatori dixit Deus : Quare tu enarras 
justitias meas, et assumis testamentum meum per os tuum ? Tu vero odisti disciplinam, et 
projecisti verba mea retrorsum (Ps. 49:16). Verba Dei dum non vis facere, post tergum tuum 
projicis. Et novus Apostolus, orbi terrarum facienda, et non facienda decernis. Sed non est ita, 
ut loqueris : aliud in tua mente versatur. Quando enim te dicis peccatorem, et posse hominem 
sine peccato esse, si velit ; illud vis intellegi, te quidem sanctum esse, et omni carere peccato : 
sed per humilitatem, peccati [f. peccatoris] nomen assumere : ut alios potius laudes, et tibi 
detrahas. 

133:11 Illud quoque argumentum vestrum ferre quis possit ? Dicitis his verbis. "Aliud est esse, 
aliud esse posse. Esse non est in nostra positum potestate, esse autem posse, generaliter dici : 
quod licet aliquis non fuerit, tamen possit esse qui esse voluerit," Rogo quae est ista 
argumentatio, posse esse, quod nunquam fuerit ? Posse fieri, quod [al. qui] nullum fecisse 
testeris ? Id cuilibet tribuere, qui an futurus sit ignores : et dare nescio cui, quod in Patriarchis, 
Prophetis, Apostolis fuisse nequeas approbare ? Audi Ecclesiasticam simplicitatem, sive 
rusticitatem, aut imperitiam, ut vobis videtur. Loquere, quod credis : publice praedica, quod 
secreto discipulis loqueris. Qui dicis te habere arbitrii libertatem, quare non libere quod sentis 
loqueris ? Aliud audiunt cubiculorum tuorum secreta, aliud rostrorum populi. Etenim vulgus 
indoctum non potest arcanorum tuorum onera sustentare, nec capere solidum cibum, quod 
infantiae lacte contentum est. Necdum scripsi, et comminaris mihi rescriptorum tuorum fulmina, 

ut scilicet hoc timore perterritus, non audeam ora reserare, et non animadvertis idcirco nos 
scribere, ut vos respondere cogamini, et aperte aliquando dicere, quod pro tempore personis et 
locis vel loquimini, vel tacetis. Nolo vobis liberum esse, negare quod semel scripseritis. Ecclesiae 
victoria est, vos aperte dicere quod sentitis. Aut enim idem responsuri estis, quod et nos 
loquimur, et nequaquam eritis adversarii, sed amici ; aut si contraria nostro dogmati dixeritis, 
in eo vincemus, quod omnes cognoscent Ecclesiae, quid sentiatis. Sententias vestras prodidisse, 
superasse est. Patet prima fronte blasphemia. Non necesse habet convinci, quod sua statim 
professione blasphemum est. Minamini nobis responsionem, quam vitare nullus potest, nisi qui 
omnino non scribit. Unde nostis quid dicturi simus, ut responsionem paretis ? Forsitan vestra 
dicemus, et frustra ingenii vestri acuetis stilum. Eunomiani, Ariani, Macedoniani, nominibus 
separati, impietate concordes, nullum nobis laborem faciunt. Loquuntur enim quod sentiunt. 
Sola haec haeresis est, quae publice erubescit loqui, quod secreto docere non metuit. 
Magistrorum silentia profert rabies discipulorum. Quod audierunt in cubiculis, in tectis 
praedicant : ut si placuerit auditoribus quod dixerint, referatur ad gloriam magistrorum ; si 
displicuerit, culpa sit discipuli, non magistri. Ideo crevit vestra haeresis, et decepistis plurimos : 
maximeque eos, qui adhaerent mulieribus, et sciunt se peccare non posse : quia semper docetis, 
semper negatis, et audire meremini illud Propheticum : Gloriam in partubus, et parturitionibus 
da illis, Domine. Quid dabis illis ? Vulvam sterilem, et ubera arentia (Osee, 11. et 14. juxta LXX). 
Fervet animus, nec possum verba cohibere. Epistolaris angustia non patitur longi operis 
magnitudinem. Nullius in hoc opusculo nomen proprie tangitur. Adversus magistrum perversi 
dogmatis locuti sumus. Qui si iratus fuerit atque rescripserit, suo quasi mus prodetur indicio, 
ampliora in vero certamine vulnera suscepturus. 

133:12 Multi anni sunt, quod ab adolescentia usque ad hanc aetatem, diversa scripsi opuscula, 
semperque habui studio audientibus loqui, quod publice in Ecclesia didiceram : nec 
Philosophorum argumenta sectari, sed Apostolorum simplicitati acquiescere, sciens illud 
scriptum : Perdam sapientiam sapientium, et prudentiam prudentium reprobabo (Isai. 29:14; 
et 1. Cor. 1:19). Et: Fatuum Dei, sapientius est hominibus (1. Cor. 1:25). Quum haec se ita 
habeant, provoco adversarios, ut omnes retro chartulas ex integro discutiant, et si quid in meo 
ingeniolo vitii reppererint, proferant in medium. Aut enim bona erunt, et contradicam eorum 
calumniae : aut reprehensibilia, et confitebor errorem : malens emendare quam perseverare in 
pravitate sententiae. Et tu ergo, doctor egregie, aut defende quod locutus es, et sententiarum 
tuarum acumina astrue eloquio subsequenti, ne quando tibi placuerit, neges quod locutus es : 
aut si certe errasti, quasi homo, libere confitere, et discordantium inter se redde concordiam. 
In mentem tibi veniat, tunicam Salvatoris nec a militibus fuisse conscissam. Fratrum inter se 
cernis jurgia, et rides atque laetaris, quod alii tuo nomine, alii Christi appellentur. Imitare Jonam, 
et dicito : Si propter me est ista tempestas, tollite me, et mittite in mare (Jonae, 1:12). Ille 
humilitate dejectus est in profundum, ut in typum Domini gloriosus resurgeret. Tu per 
superbiam ad astra sustolleris, ut de te loquatur Jesus : Videbam Satanam sicut fulgur cadentem 
de caelo (Luc. 10:18). 

133:13 Quod autem in Scripturis sanctis multi justi appellentur, ut Zacharias, et Elizabeth, Job, 
Josaphat, et Josias, et multi quorum nominibus sacra Scriptura contexta est, quanquam in 
promisso opere plenius (si gratiam Dominus dederit) dicturus sim [al. sum]: tamen in praesenti 
Epistola hoc breviter perstrinxisse sufficiat, quod justi appellentur, non quod omni vitio careant ; 
sed quod majori parte virtutum commendentur. Denique et Zacharias silentio condemnatur 
(Luc. 1), et Job sub sermone reprehenditur, et Josaphat, et Josias, qui justi absque dubio dicti 
sunt, fecisse narrantur quae Domino displicerent. Quorum alter impio auxilium tulit (3. Reg. 22), 
et correptus est a Propheta : alter contra praeceptum Domini ex ore Jeremiae, occurrit Nechao 

regi /Egyptio, et interfectus est (4. Reg. 23; et 2. Paral. 35), et tamen uterque justus appellatur. 
De ceteris non est hujus temporis scribere : neque enim a me librum, sed epistolam flagitasti, 
qui dictandus est ex otio, et omnes oblatrationes [al. oppositiones] eorum Christi auxilio 
destruendae : quod nobis sanctarum Scripturarum testimoniis asserendum est, in quibus 
cottidie credentibus loquitur Deus. Illudque per te sanctae et illustris domus conciliabulum 
precor, atque commoneo, ne per unum, aut ut multum, tres homunculos, suscipiant tantarum 
feces haereseon, aut (ut parum dicam) infamiam : ut ubi primum virtus, et sanctitas laudabatur, 
sordidissimae societatis turpitudo versetur. Sciantque qui hujuscemodi hominibus opes 
suggerunt, haereticorum multitudinem congregare, et Christi hostes facere et enutrire 
adversarios ejus ; frustraque aliud lingua praetendere, quum manu [al. animus] sentire aliud 
comprobentur [al. comprobetur]. 

{134} 

Epistola CXXXIV 


(alias 94; scripta anno 416) 


Ad Augustinum 


Indicat se ab Orosio accepisse duos libros sibi inscriptos, sive duas superiores Augustini epistolas 
131 et 132. quibus cur non responderit, excusat. 

134:1 Domino vere sancto et omni mihi affectione venerabili Papae AUGUSTINO HIERONYMUS 
in Christo salutem. 


Virum honorabilem fratrem meum, filium dignationis tuae, Orosium Presbyterum, et sui merito 
et te jubente suscepi. Sed incidit tempus difficillimum, quando mihi tacere melius fuit quam 
loqui : ita ut nostra studia cessarent, et juxta Appium canina exerceretur facundia. Itaque 
duobus libellis tuis, quos meo nomini dedicasti, eruditissimis et omni eloquentiae splendore 
fulgentibus, ad tempus respondere non potui. Non quo quidquam in illis reprehendendum 
putem ; sed quia juxta Apostolum, unusquisque in suo sensu abundet : alius quidem sic, alius 
autem sic (Rom. 14:5). Certe quicquid dici potuit, et sublimi ingenio de Scripturarum sanctarum 
hauriri fontibus, a te positum atque dissertum est. Sed quaeso reverentiam tuam, parumper 
patiaris me tuum laudare ingenium. Nos enim inter nos erudiditionis causa disserimus. Ceterum 
aemuli et maxime haeretici, si diversas inter nos sententias viderint, de animi calumniabuntur 
rancore descendere. Mihi autem decretum est te amare, te suspicere, colere, mirari, tuaque 
dicta quasi mea defendere. Certe et in Dialogo quem nuper edidi, tuae beatitudinis ut dignum 
fuerat recordatus sum : magisque demus operam, ut perniciosissima haeresis de Ecclesiis 
auferatur, quae semper simulat paenitentiam ; ut docendi in Ecclesiis habeat facultatem : ne si 
aperta se luce prodiderit, foras expulsa moriatur. 

134:2 Sanctae ac venerabiles filiae tuae Eustochium et Paula (Junior), et genere suo, et 
exhortatione tua digne gradiuntur ; specialiterque salutant beatitudinem tuam : omnis quoque 
fraternitas, quae nobiscum Domino Salvatori servire conatur. Sanctum Presbyterum Firmum, 

anno praeterito ob rem earum Ravennam, et inde Africam, Siciliamque direximus : quem 
putamus jam in Africae partibus commorari. Sanctos tuo adhaerentes lateri, ut meo obsequio 
salutes, precor. Litteras quoque meas ad sanctum Presbyterum Firmum direxi, quae si ad te 
venerint, ei dirigere non graveris. Incolumem te et mei memorem Christus Dominus custodiat, 
domine vere sancte et beatissime Papa. 

Et subter : 


Grandem Latini sermonis in ista provincia notariorum patimur penuriam ; et idcirco praeceptis 
tuis parere non possumus, maxime in editione Septuaginta, quae asteriscis verubusque distincta 
est. Pleraque enim prioris laboris fraude cujusdam amisimus. 


{135} 

Epistola CXXXV 


(al. inter Hieronymianas non computata ; scripta an. 417) 


Innocentii Papae ad Aurelium 


Litteras Aurelio mittit Innocentius Hieronymo reddendas. 
135:1 Dilectissimo fratri AURELIO INNOCENTIUS. 


Piissimam etiam ad nos perveniendi tuam affectionem bene compresbyter noster credidit 
Hieronymus. Compatimur gregis nostri membro, et quod faciendum duximus, vel facere 
potuimus, sumus velociter exsecuti. Germanitas tua, frater carissime, citius litteras memorato 
reddere festinet. 

{136} 

Epistola CXXXVI 


(al. non annumerata inter Hieronymian ; scripta eodem temp. ac superior) 


Innocentii ad Hieronymum 

Innocentius Hieronymum, ob ea quae passus est, consolatur, et quid pro tempore faciendum 
duxerit, ac jam fecerit, declarat. 

136:1 Dilectissimo filio HIERONYMO Presbytero INNOCENTIUS. 

Nunquam boni aliquid contentionem fecisse in Ecclesia testatur Apostolus (Tit. 3:10) ; et ideo 
haereticorum correptiones primum fieri jubet magis, quam diuturna duci collatione. Quae regula 
dum neglegenter aspicitur, malum non vitatur quod cavendum est ; sed augetur. Tamen 
quoniam dolor gemitusque tuus ita qualit viscera nostra ut ratio non tractandi consulendique 
sit : primum constantiae tuae alloquor fidem. Pro veritate quisque injuria, aut, ut dicis, periculo 
percelletur, qui exspectet beatitudinem, multis saepe narrasti ; et tuarum te praedicationum 
bene memorem commonemus. Itaque excitati tanta malorum scena, arripere auctoritatem 
Sedis Apostolicae ad omne comprimendum nefas, festinavimus ; sed in quem insurgeremus, nec 
nomine appellatum legimus, nec criminis aliqua ratione taxatum. Quod ergo possumus, 
condolemus. Si deposueris autem apertam manifestamque in homines aliquos accusationem, 
aut judices competentes tribuam, aut si aliquid urgentius sollicitiusque a nobis fieri potest, non 
retardabo, fili dilectissime. Tamen Episcopo fratri meo Joanni scripsi, ut circumspectius agat : 
ne quid circa Ecclesiam sibi creditam adhuc tale aliquid fiat, quale providere et propellere, ne 
accideret, vel ne accidat, etiam ipsi sit et postea molestissimum. 

{137} 

Epistola CXXXVII 


(al. non computata inter Hieronymiam ; scripta eodem temp. ac superior) 


Innocentii ad Joannem 


Joannem Jerosolymitanum prospicere debuisse, ne tot ac tantis malis, quibus afflicti sunt 
Hieronymus, Eustochium et Paula, opprimerentur, ac nisi haec deinceps aut corrigantur, aut 
retundantur, rationem inde redditurum. 

137:1 Dilectissimo fratri JOANNI INNOCENTIUS. 


Direptiones, caedes, incendia, omne facinus extremae clementiae, generosissimae sanctae virgines 
Eustochium et Paula deploraverunt in locis ecclesiae suae perpetrasse Diabolum : nomen enim 
hominis causamque reticuerunt. Quod etsi ambiguum non sit a quo commissum, oportuit 
tamen custodire germanitatem tuam, et gregi illius sollicitius providere, ne quid hujusmodi 
oriretur, quod, cum aliorum periculo, tua lacessit neglegentia admittere in gregem Domini, et 
tales agnas incendio, armis et persecutionibus, nudas, debiles, post suorum caedes et mortes, 
vix vivere audivimus. Nihil movet pietatem illam sacerdotii tui de tanta diaboli in te atque in 
tuos potestate admissa ? In te, inquam, prorsus enim Sacerdotis gravitatem condemnat tantum 
nefas in ecclesia fuisse completum. Ubi provisiones tuae ? Ubi certe, si casus evenerant, auxilia, 
vel consolationes, quum plus se adhuc metuere dicant, quam conqueruntur esse perpessas ? 
Altius censerem, si essent aliquid de hac re mecum apertius collocutae. Vide, frater, antiqui 
hostis insidias, et spiritu boni rectoris pervigila, ut haec quae ad nos opinione magis quam 
accusatione manifesta delata sunt, vel corrigantur vel retundantur ; ne jus ecclesiasticum de 
labefactatis causas, eum, qui non defenderit, praestare compellat. 

{138} 

Epistola CXXXVIII 


(al. 55; scripta circ. an. 417) 


Ad Riparium 


Riparium presbyterum, quomodo Pelagiana dogmata rejecta, iliorumque disseminator veluti 
alter Catilina expulsus sit, et quid ei illa contigerit in re docet. 

138:1 Christi te adversum hostes Catholicae fidei bella bellare, et tuis litteris, et multorum 
relatione cognovi, ventosque esse contrarios, et in perditionem mutuam fautores esse 
perditionis, qui defensores saeculi esse deberent : tamen scias in hac provincia nullis humanis 
auxiliis, sed proprie Christi sententia pulsum esse, non solum de urbe, sed de Palestinae quoque 
finibus Catilinam : nosque dolere plurimum, quod cum Lentulo multi conjurationis socii 
remanserunt, qui in Joppe remorantur. Nobis autem melius visum est locum mutare, quam fidei 
veritatem ; aedificiorumque et mansionis amoenitatem amittere, quam eorum communione 
maculari, quibus impraesentiarum, aut cedendum erat, aut certe cottidie non lingua, sed gladiis 
dimicandum. Quanta autem passi simus, et quomodo excelsa manus Christi pro nobis in hostem 
saevierit, puto te celebri nuntio omnium cognovisse. Quaeso ergo te, ut arreptum opus impleas ; 
nec patiaris, te praesente, non habere Christi Ecclesiam defensorem. Certe scit unusquisque, 
quod vel tibi sufficiat pro virili parte : quia non viribus corporis, sed caritate animi dimicandum, 
quae superari nunquam potest. Sancti fratres, qui cum nostra sunt parvitate, plurimum te 
salutant. Puto autem et sanctum fratrem Alentium Diaconum tuae dignationi cuncta narrare 
fideliter. Incolumem te et memorem mei, Christus dominus noster tueatur omnipotens, domine 
vere sancte et suscipiende frater. 

{139} 

Epistola CXXXIX 


(alias 56; scripta circ. ann. 417) 


Ad Apronium 


APRONIUM, quod in fide contra Pelagianos manserit, laudat, et, ut sancta Jerosolymae loca petat, 
hortatur. 

139:1 Nescio qua tentatione diaboli factum sit, ut et tuus labor, et sancti Innocentii Presbyteri 
industria, et nostrum desiderium ad praesens nequaquam videatur habere effectum. Deo gratia, 
quod te sospitem, et fidei calore ferventem, inter ipsa tentamenta diaboli cognovi. Hoc meum 
gaudium est, quando in Christo audio filios meos dimicare ; et istum zelum in nos ipse confirmet, 
cui credimus : ut pro fide ejus sanguinem voluntarie fundamus. Eversam nobilem domum 

funditus doleo, et tamen quid in causa sit, scire non potui. Neque enim portitor litterarum nosse 
se dixit. Unde dolere possumus pro amicis communibus, et Christi, qui solus potens et Dominus 
est, clementiam deprecari : licet ex parte Dei mereamur offensam, qui inimicos Domini 
foverimus. Optimum autem facies, si cunctis rebus omissis, Orientem et praecipue sancta loca 
petas : hic enim quieta sunt omnia. Et licet venena pectoris non amiserint, tamen os impietatis 
non audent aperire : sed sunt sicut aspides surdae, et obturantes aures suas (Ps. 57:5). Sanctos 
fratres saluta. Nostra autem domus secundum carnales opes, haereticorum persecutionibus 
penitus eversa, Christo propitio spiritualibus divitiis plena est. Melius est enim panem 
manducare, quam fidem perdere. 

{ 140} 

Epistola CXL 


(al. 139; script. circ. an. 418) 


Ad Cyprianum Presbyterum 


Psalmum octogesimum nonum, cujus initium est « Domine, refugium factus es nobis », Cypriano 
Presbytero ad fidem Hebraicae veritatis, post LXX., et Vulgatam editionem, pie eloquenterque 
exponit. 

140:1 Prius te, Cypriane Presbyterorum studiosissime, de illorum numero, super quibus audivit 
Moyses : Elige Presbyteros, quos tu ipse scis esse Presbyteros (Exod. 12), tantum Epistolis 
noveram, et beati viri vocabulum consecutum, qui in Lege Dei die ac nocte meditatur (Ps. 1). 
Nunc autem quia exterioris quoque hominis nobis invicem facta est cognitio, et post 
salutationem dulcesque complexus, quibus sibi amicitia copulatur, ut probes verum esse quod 
audieras, statim a me postulas, ut difficillimum Psalmum, qui apud Graecos et Latinos 
octogesimus nonus inscribitur, tibi edisseram, non composita verborum oratione plausuque 
populari, qui solet imperitorum aures decipere atque palpare ; sed oratione simplici, et 
Ecclesiastici eloquii veritate : ut scilicet interpretatio nostra non alio interprete indigeat, quod 
plerisque nimium disertis accidere solet, ut major sit intellegentiae difficultas in eorum 
explanationibus, quam in his quae explanare conantur. Aggrediar opus difficillimum, et 
sanctarum precum tuarum fultus auxilio, illius versiculi recordabor : Dominus dabit verbum 
evangelizantibus virtute multa (Ps. 67:12). 

140:2 Ac primum sciendum quod Psalmi istius juxta Hebraicum titulus sit, Oratio Moysi viri 
Dei : juxta Septuaginta, Oratio Moysi hominis Dei. Inter hominem autem et virum quid intersit 
sancta Scriptura nos doceat. Loquitur quinquagenarius ad Eliam : Homo Dei, rex vocat te. Cui 
ille respondit, Si homo Dei ego sum, descendat ignis de caelo, et comedat te et quinquaginta 
viros tuos (4. Reg. 1:9 et 10). Ad Timotheum quoque Apostolus scribit : Tu autem, o homo Dei, 
haec fuge (1. Tim. 6:11). Porro de viro Dei idem Apostolus instruit : Volo autem vos scire, quod 
omnis viri caput Christus sit : caput autem mulieris vir : caput vero Christi Deus (1. Cor. 11:3). 
Iste vir est, qui caput velare non debet, quum sit imago et gloria Dei, et cottidie orans loquitur : 
Nos autem omnes revelata facie gloriam Domini contemplantes, in eandem imaginem 
transformamur, a gloria in gloriam sicut a Domini spiritu (2. Cor. 3:18). Et in alio loco : Donec 

perveniamus omnes in virum perfectum, in mensuram aetatis plenitudinis Christi (Eph. 4:13). 
Sive igitur viri, sive hominis appellatio sancto viro competit, et ei qui vidit Deum facie ad faciem, 
et salva facta est anima ejus : cujus ore, creaturam mundi, eorum duntaxat quae visibilia sunt, 
condicionem hominis, et omnis retro historiae didicimus veritatem, qui non solum nobis quinque 
reliquit libros, Genesim, Exodum, Leviticum, Numeros et Deuteronomium : sed undecim quoque 
Psalmos, ab octogesimo nono, cujus principium est : Domine, refugium factus es nobis, usque 
ad nonagesimum nonum, qui inscribitur, Psalmus in confessione. Quod autem in plerisque 
codicibus nonagesimus octavus habet titulum, Psalmus David, in Hebraico non habetur ; hanc 
habente Scriptura sancta consuetudinem, ut omnes Psalmi qui cujus sint, titulos non habent, his 
deputentur, quorum in prioribus Psalmis nomina continentur. 

140:3 Quattuor autem Psalmi sunt qui habent orationis titulum, sextus decimus, qui inscribitur, 
Oratio David, et incipit : Exaudi, Domine, justitiam meam. Et octogesimus quintus : Inclina, 
Domine. Et octogesimus nonus, qui nunc in manibus est : Domine, refugium factus es nobis. Et 
centesimus primus, qui titulum habet, Oratio pauperis quum anxius fuerit, et in Domini effuderit 
precem suam. David et pauper, qui quum dives esset, pro nobis pauper factus est, refertur ad 
Christum, qui sedit super pullum asinae, juxta Zachariam (Cap. 9. v. 9), pauper atque mansuetus. 
Moyses autem per quem Dominus legem dedit, cujus ore audivimus loquentem Deum : 
Faciamus hominem ad imaginem et similitudinem nostram (Gen. 1:26) : statimque infertur : Et 
fecit Deus hominem ad imaginem suam, ad imaginem Dei fecit illum : masculum et feminam 
fecit illos, ab initio condicionis hominis usque ad mortem et resurrectionem omnia explicat, 
qualis creatus sit, quanto vivat tempore, quid agat in saeculo, quem fructum vitae habeat, propter 
quid laboret, quo ire contendat. Et quoniam ipse qui haec scribit homo est, sub persona sua de 
omni generis humani condicione testatur. Sunt autem qui hunc Psalmum, sive Orationem, ad 
Israeliticum populum referant : quomodo in solitudine offenderit Deum atque conciderit, et non 
meruerit terram promissionis intrare ; proque patribus ingressi sunt filii, et rursum placatum 
exspectent Deum, quod in Christi compleatur adventu. 

140:4 Oratio quid in Scripturis. — Oratio, juxta Grammaticos, omnis sermo loquentium est, 
cujus etymologiam sic exprimunt ; Oratio est oris ratio. In Scripturis autem Sanctis, difficile 
Orationem juxta hunc sensum legimus ; sed eam quae ad preces et obsecrationes pertinet. Ajunt 
Hebraei uno Psalmorum volumine quinque libros contineri ; a primo usque ad quadragesimum ; 
et a quadragesimo primo usque ad septuagesimum primum ; et a septuagesimo secundo usque 
ad octogesimum octavum ; et ab octogesimo nono qui quarti libri initium est, et quem nunc 
disserimus, usque ad centesimum quintum. In quorum omnium fine duplex AMEN positum est, 
quod Septuaginta transferunt, fiat, fiat : et a centesimo sexto usque ad finem. Instar duodecim 
Prophetarum, qui et ipsi quum proprios libros [al. libellos] ediderint, unius voluminis nomine 
continentur. Illud autem quod paene praeterii, asserens inter undecim Moysi Psalmos, etiam 
nonagesimum octavum esse, in quo positum est : Exaltate Dominum Deum nostrum, et adorate 
scabellum pedum ejus, quoniam sanctum est : Moyses et Aaron in sacerdotibus ejus, et Samuel 
in eis qui invocant nomen illius ; videtur nostrae sententiae contraire ; quomodo Moysi sit, qui 
Samuelem nominet, quem multa post tempora fuisse cognoscimus. Cujus quaestionis facilis 
solutio est ; prophetatum nomen esse Samuelis, qui tanti meriti fuit, ut cum Moyse poneretur 
in Jeremia ; Si steterint Moyses et Samuel (Jer. 15:1) : juxta illud exemplum, quando homo Dei 
loquitur in Samaria : Altare, altare, haec dicit Dominus : ecce filius nascetur domui David, Josias 
nomen ejus (5. Reg. 13:2). Sciamus quoque errare eos, qui omnes Psalmos David arbitrantur, et 
non eorum, quorum nominibus inscripti sunt. Unde et hunc Psalmum volunt sub nomine Moysi 
a David esse compositum, quod scilicet Legislator communem humani generis offensam et 
calamitatem, et deinde exspectationem salutis, sacro ore describat. 

140:5 Domine, habitaculum factus es nobis, in generatione et generatione. Septuaginta : 
Domine refugium factus es nobis, in omni generatione et generatione. Pro habitatione et 
refugio in Hebraico MAON ponitur, quod magis habitationem quam refugium sonat. Narraturus 
autem tristia, et genus deploraturus humanum, a laudibus Dei incipit, ut quicquid postea homini 
accidit adversorum, non Creatoris duritia, sed ejus qui creatus est culpa accidisse videatur. Qui 
sustinet tempestatem, vel petrae vel tecti quaerit refugium. Quem hostis persequitur, ad muros 
urbium confugit. Fessus viator tam sole quam pulvere, umbrae quaerit solatium. Si saevissima 
bestia hominis sanguinem sitiat, cupit et nititur, utcumque poterit, praesens vitare discrimen. 
Ita et homo a principio condicionis suae Deo utitur adjutore : et quum illius sit gratiae quod 
creatus est, illiusque misericordiae quod subsistit et vivit ; nihil boni operis agere potest absque 
eo, qui ita concessit liberum arbitrium, ut suam per singula opera gratiam non negaret. Ne 
libertas arbitrii redundaret ad injuriam conditoris, et ad ejus contumaciam, qui ideo liber 
conditus est, ut absque Deo nihil esse se noverit. Quod autem dixit, in generatione, et 
generatione, omnia significat tempora et ante Legem et in Lege, et in Evangelii gratia. Unde et 
Apostolus dicit : Gratia salvi facti estis per fidem, et hoc non ex vobis, sed ex dono Dei (Ephes. 
2:8). Et omnes Epistolae ejus in salutationis principio, non prius pacem habent, et sic gratiam : 
sed ante gratiam, et sic pacem, ut donatis nobis peccatis nostris, pacem Domini consequamur. 

140:6 Antequam montes nascerentur, et parturiretur terra et orbis, a saeculo usque in 
saeculum tu es Deus. Septuaginta : Antequam montes firmarentur, et fingeretur terra et orbis, 
a saeculo et usque in saeculum tu es Deus. Hunc locum quidam prava distinctione subvertunt, 
maxime hi qui volunt ante fuisse animas, quam homo in sexti diei numero conderetur. Ita enim 
legunt atque distinguunt : Domine, refugium factus es nobis, a generatione in generationem, 
prius quam montes firmarentur, et fingeretur terra et orbis : ut scilicet postea consequatur, a 
saeculo et usque in saeculum tu es Deus. Ita enim edisserunt. Si Dominus, antequam montes 
firmarentur, et fingeretur terra orbisque terrarum, refugium fuit hominum ; ergo fuerunt animae 
in caelestibus, antequam hominum corpora formarentur. Nos autem, ut proposuimus, 
lectionem ita debemus distinguere : Antequam montes firmarentur et fingeretur terra et orbis 
terrarum, a saeculo et usque in saeculum tu es Deus ; ut non refugium nostrum fuerit ante 
condicionem mundi, qui necdum eramus ; sed quod Deus ab aeterno usque in aeternum sit 
semper Deus. Pro eo enim quod Latinus interpres posuit, a saeculo usque in saeculum, et 
Hebraice dicitur OLAM, rectius interpretabimur, a sempiterno usque ad sempiternum. Simile 
quid et in Proverbiis ex persona sapientiae, qui Christus est, legitur : Dominus creavit me initio 
viarum suarum in opera sua, ante saecula fundavit me in principio, antequam terram faceret et 
abyssos priusquam procederent [al. produceret] fontes aquarum, priusquam montes 
firmarentur, ante omnes colles generavit me (Prov. 8:22. et seqq.). Nullum autem debet verbum 
creationis movere, quum in Hebraeo non sit creatio quae dicitur BARA; sed possessio. Ita enim 
scriptum est : ADONAI CANANI BRESITH DERCHO, quod in lingua nostra exprimitur : Dominus 
possedit me initio viarum suarum. Inter possessionem autem et creationem multa diversitas 
est. Possessio significat, quod semper Filius in Patre et Pater in Filio fuerit. Creatio autem ejus 
qui prius non erat, condicionis exordium. Potest juxta leges tropologiae hoc quod dicitur : 
Antequam montes firmarentur et fingeretur terra et orbis terrarum, significare, quod antequam 
in anima nostra [al. animae nostrae] sublimia dogmata firmarentur, et terra corporis nostri 
fingeretur sive stabiliretur a Deo, et orbis terrarum qui Hebraice dicitur THEBEL; Graece 
significantius dicitur oiKOupevri, quam nos, habitatam, transferre possumus, firmaretur, sive 
stabiliretur, Deus nobis semper refugium fuerit. Habitata est autem anima, non deserta, quae 
hospitem meretur habere Deum, dicente Salvatore : Ego et Pater veniemus, et mansionem apud 
eum faciemus (Joan. 14:23). Illud autem quod et Hebraicum habet, et omnes alii Interpretes : 

Antequam montes nascerentur, et parturiretur terra, manifeste ad tropologiam nos trahit. 
Neque enim montes et terra nativitatem parturitionemque recipiunt, sed condicionem. E quo 
liquido demonstratur, sanctos quoque excelsasque virtutes, Dei semper misericordia procreari. 

140:7 Convertes hominem usque ad contritionem, et dices, revertimini filii Adam. 
Septuaginta: Ne avertas hominem in humilitatem, et dixisti : convertimini filii hominum. Juxta 
Hebraicum, quod dicitur, hoc est : O Deus, qui hominem condidisti, et ab initio ejus es refugium 
et habitatio, convertes eum usque ad contritionem : fecisti eum atque plasmasti, ut 
contereretur in mortem, et vas tuum extremo vitae suae tempore frangeretur ; cui quum 
immineat ista condicio, ut ortus intereat, et quamvis longo vixerit tempore, tamen fine 
dissolvatur extremo ; cottidie ei loqueris per Prophetas : Revertimini filii Adam, qui vestra culpa 
offendistis Deum, et de immortalibus facti estis mortales. Praecipientis enim noluisti audire 
imperium : De omni ligno quod est in paradiso comedes : de ligno autem scientiae boni et mali 
non comedes. In quocumque enim die gustaveris de eo, morte morieris (Gen. 2:17). Porro illud 
quod Septuaginta transtulerunt : Ne avertas hominem in humilitatem, et dixisti : Convertimini 
filii hominum, hunc habet sensum : Obsecro, ut hominem quem ad tuam imaginem et 
similitudinem condidisti, et tantum eum honorare dignatus est, ut de servo filium nuncupares ; 
ne eum humilies peccato perpetuo, ne super illum vigeat antiqua sententia : Terra es et in 
terram ibis (Gen. 3:19). Tu enim nobis promisisti paenitentiam, dicens : Nolo mortem 
peccatoris : tantum ut convertatur et vivat (Ezech. 18:23) : Tu dixisti, omnium Sanctorum 
tuorum eloquio : Convertimini, sive revertimini, filii hominum, ad clementissimum Patrem, qui 
occurrit venientibus, et signum quod suo vitio perdiderunt, offert, et stolam incorruptionis 
largitur antiquam. 

140:8 Quia mille anni in oculis tuis, ut dies hesterna, quae praeteriit, vel transiit, et ut vigilia 
nocturna, sive in nocte. Qui per Prophetas semper nos ad paenitentiam provocas, dicens : 
Revertimini filii hominum, petimus (ut ante jam dixi) nefacias hominem in humilitate sempiterna 
retineri. Nec enim putamus longum esse quod promittis, salutem nobis post tempora multa 
tribuendam. /Eternitati enim comparata, brevis est omnium temporum longitudo. In conspectu 
enim tuo mille anni quasi una dies reputantur. Statimque se ipse reprehendit. Male dixi, unam 
diem, et unius diei spatio mille annorum apud te longitudinem computari, quum magis 
debuerim dicere, unius vigiliae spatium, instar habere mille annorum prolixitatem. Nox in 
quattuor vigilias dividitur, quae singulae trium horarum spatio supputantur. Unde et Dominus 
quarta vigilia ad navigantes venit Apostolos (Matth. 14; et Mare. 6). Sicut igitur una noctis vigilia 
cito pertransiit, maxime vigiliarum labore defessis : sic et mille annorum spatia apud te, qui 
semper es, et futurus es, et fuisti, pro brevissimo tempore computantur. Quodque infert : Sicut 
dies hesterna, quae praeteriit, juxta illud Apostoli sentiamus quod scribit ad Hebraeos : Jesus 
Christus heri et hodie, ipse et in sempiternum (Hebr. 13:8). Ergo arbitror ex hoc loco, et ex 
Epistola quae nomine Petri Apostoli inscribitur, mille annos pro una die solitos appellari : ut 
scilicet quia mundus in sex diebus fabricatus est, sex milibus annorum tantum credatur 
subsistere : et postea venire septenarium numerum, et octonarium, in quo verus exercetur 
sabbatismus, et circumcisionis puritas redditur. Unde et octo beatitudinibus bonorum operum 
praemia promittuntur. Scribit autem Petrus hoc modo : Unum hoc vos ne praetereat, dilectissimi, 
quia una dies apud Deum quasi mille anni, et mille anni quasi unus dies. Non moratur Dominus 
in promisso, ut quidam morari existimant (2. Petr. 3:8. et 9). 

140:9 Percutiente te eos, somnium erunt, mane quasi herba transiens. Mane floruit et abiit, 
ad vesperam conteretur atque siccabitur. Septuaginta : Quae pro nihilo habentur, eorum anni 
erunt : Mane sicut herba transeat, mane floreat et transeat, vespere decidat, induret, et arescat. 

Juxta Hebraicum hic sensus est : Multum conversioni nostrae contulit et saluti, quod omnis vita 
mortalium, quasi somnium, ita veloci morte contracta est : quae in similitudinem florum atque 
feni, eodem paene tempore siccatur atque deperit. Percutiente te, inquit, eos, id est, homines ; 
et illo sermone completo : Stulte, hac nocte repetent animam tuam a te : quae autem 
praeparasti, cujus erunt ? (Luc. 12:20) Omnis humana condicio somnio comparabitur. Sicut enim 
mane virens herba, et suis floribus vernans, delectat oculos contemplantium, paulatimque 
marcescens, amittit pulchritudinem, et in fenum quod conterendum est, vertitur : ita omnis 
species hominum vernat in parvulis, floret in juvenibus, viget in perfectae aetatis viris : et repente 
dum nescit, incanescit caput, rugatur facies, cutis prius extenta contrahitur ; et extremo fine, 
quod hic dicitur vespere, id est, senectute, vix moveri potest : ita ut non cognoscatur quis prior 
fuerit, sed paene in alium commutetur. Quid loquimur de infantiae temporibus usque ad 
extremam et decrepitam senectutem, quum hoc et languor faciat, et inediae maeror, ut vultus 
prius pulcherrimus feminarum, ad tantam transeat foeditatem, ut amor in odia commutetur ? 
Super hac condicione mortalium et Isaias loquitur : Omnis caro fenum, et omnisgloria ejus quasi 
flos feni. Fenum aruit, flos decidit (Isai. 40:6). Juxta Septuaginta quoque similiter explicandum 
est. Omne quod in saeculo longum videtur, apud te, Deus, breve est. Dies enim et anni quibus 
humana vita contracta est, si comparentur aeternitati, reputabuntur pro nihilo. Sicut enim herba 
mane crevit, floruit et siccatur, ad vesperamque indurescit et deperit : ita erit omnis hominum 
pulchritudo. 

140:10 Consumpti enim sumus in furore tuo, et in indignatione tua conturbati sumus. 
Septuaginta : Quia defecimus in ira tua, et in furore tuo turbati sumus. Pro eo quod nos diximus, 
turbati sumus, Symmachus et Aquila transtulerunt, acceleravimus. Brevitatem autem vitae 
significat humanae. Quodque intulit : in ira tua et in furore tuo, sententiae Dei ostendit 
perseverantiam, cui omnes homines subjacemus, illi videlicet : Terra es et in terram ibis. Pulchre 
autem, non ut in Septuaginta habetur, turbati sumus, sed juxta Hebraicum, acceleravimus 
dicitur ; ut quamvis aetas hominum longa videatur, tamen comparatione aeternitatis brevis sit. 
Quod et illustris Poeta testatur, dicens : 

Sed fugit interea, fugit irreparabile tempus. 

(Georgica, lib. 3.) 


Et iterum : 


Rhoebe diu (res si qua diu mortalibus ulla est) 
Viximus. 

(/Eneid. 10.) 


140:11 Posuisti iniquitates nostras coram te : neglegentias nostras in luce vultus tui. 
Septuaginta : Posuisti iniquitates nostras in conspectu tuo, saeculum nostrum in illuminatione 
vultus tui. Ubi nos juxta Hebraicum et Symmachum posuimus, neglegentias nostras, pro quo 
Septuaginta, saeculum nostrum transtulerunt, in Hebraico scriptum est ALOMENU, quod quinta 

Editio interpretatur, adolescentiam ; Aquila rcapopctoeiq, et nos in linguam nostram vertere 
possumus, errores, sive ignorantias. Unde dixit in alio loco : Delicta juventutis meae, et 
ignorantias meas ne memineris (Ps. 24:7). Et iterum : Delicta quis intellegit? Et: Ab occultis meis 
munda me Domine : et ab alienis parce servo tuo (Ps. 18:13). Aliena enim nobis sunt vitia, quae 
saepe voluntate, interdum ignorantia et errore committimus : et tamen quum non sit voluntas 
in crimine, error in culpa est. Miror autem cur Septuaginta voluerint pro adolescentia, 
neglegentiis, et erroribus, sive ignorationibus, saeculum dicere : nisi forte, quod in saeculo et in 
vitae hujus tempore vitia committantur. Quodque intulit : in illuminatione, sive in luce vultus 
tui, hunc habet sensum. Nihil te nostrorum latuit peccatorum : secreta quoque nostra tuus 
oculus inspexit : juxta illud quod scriptum est : Tenebrae non abscondentur [al. obscurabuntur] 
a te (Ps. 138:12). Et, Scrutans corda et renes Deus (Ps. 7:10). Et iterum : Sicut tenebrae ejus, ita 
et lumen ejus (Ps. 138:12). Homo enim videt in facie, Deus autem in corde. 

140:12 Omnes enim dies nostri transierunt, et in furore tuo consumpsimus annos nostros, quasi 
sermonem loquens. Septuaginta : Quoniam dies nostri defecerunt : et in ira tua defecimus. 
Anni nostri sicut aranea meditati sunt. Brevitatem humanae vitae, quae sententiae Dei hucusque 
subjecta est ; et quam in priori versiculo somnio comparavit, dicens : Percutiente te eos, 
somnium erunt, nunc sermoni loquentium comparat : ut quomodo sermo qui in ore versatur 
dum profertur, intercipitur, et esse desistit ; sic et omnis vita nostra pertranseat atque desistat : 
et hoc in ira et in furore Dei, cui merito subjacemus, vivente in nobis, ut supra diximus, sententia 
Dei. Quae sit autem ira et furor Dei, crebrius diximus, non quod Deus ulciscatur iratus, sed quod 
patientibus poenas iratus esse videatur. Quod enim in nos ex perturbatione descendit, in illo est 
ex judicii veritate. Pro sermone loquentis, Septuaginta meditationem araneae transtulerunt. 
Quomodo enim loquentis sermo praetervolat : ita et opus araneae incassum texitur. De quo 
super persona haereticorum scriptum est in Isaia : Telam araneae texunt (Isai. 59:5) ; quae parva 
et levia potest capere animalia, ut muscas, culices et cetera hujusmodi ; a fortioribus autem 
rumpitur. Instar levium in Ecclesia simpliciumque, qui eorum decipiuntur erroribus, quum viros 
in fidei veritate robustos non valeant obtinere. 

140:13 Dies annorum nostrorum in ipsis septuaginta anni : sin autem multum, octoginta anni ; 
et quod amplius est, labor et dolor. Septuaginta : Dies annorum nostrorum in ipsis septuaginta 
anni. Si autem in potentatibus octoginta anni : et amplius eorum labor et dolor. Pro eo quod 
nos posuimus, in ipsis, et in Hebraeo habetur B/EM; Symmachus significantius transtulit 
oAoKAqpoi quod magis ad sensum quam ad verbum transferre possumus, universi. Quicquid 
igitur vivimus, et in quo delectabilis est vita mortalium, septuaginta annorum spatio 
comprehenditur. Sin autem multum, et ut interpretatus est Symmachus, contra opinionem, 
octoginta sunt anni ; quicquid supra fuerit, morbis et infirmitate transigitur, quae est socia 
senectutis, caligantibus oculis, dolentibus vel cadentibus prius durissimis dentibus, quod plenius 
divinus sermo in Ecclesiaste describit : Venient dies malitiae, et in quibus dicemus, non est nobis 
voluntas. Quando obscurabitur sol et luna, et stellae ; et convertentur nubes post pluviam. In 
die qua movebuntur custodes domus, et subvertentur viri virtutis : cessabuntque molentes, 
quia paucae factae sunt : et obscurabuntur quae vident in foraminibus, et claudentur januae in 
foro : in infirmitate vocis molentis, et exsurget ad vocem avis, et humiliabuntur omnes filiae 
cantici, et quidem ab alto aspicient ; et pavores in via : et florebit amygdalus, et incrassabitur 
locusta, et scindetur capparis. Quoniam abibit homo in domum aeternitatis suae ; et gyrabunt 
in foro qui plangunt, quoadusque non pulseturfuniculus argenti et conteratur ornamentum auri, 
et confringatur hydria ad fontem, et impediatur rota in lacu, et convertatur pulvis in terram sicut 
fuit ; et spiritus revertatur ad Dominum, qui dedit eum. Vanitas vanitatum, dicit Ecclesiastes, et 
universa vanitas. Quae omnia humanae vitae et maxime senectutis miserias comprehendunt : et 

quem sensum habeant, in suo loco disseruimus. Sunt qui istum locum allegorice interpretantes, 
ad sabbati circumcisionisque mysterium referunt : quod primum requiescamus in Lege, et 
postea verae circumcisionis in Evangelio sacramenta nos teneant, admonentes et illud : Da 
partem septem, et da partem octo. Et septuaginta milia, et octoginta milia hominum 
multitudines, a quibus templum sub Salomone constructum est. Sed quid hoc ad praesentem 
locum, cui sufficit simplex et pura explanatio, quae non doctrinae gloriam in multiplicatione 
sermonum ; sed legentis debet intellegentiam quaerere ? 

140:14 Quoniam transivimus cito et avolavimus. Septuaginta : Quoniam supervenit 
mansuetudo super nos, et corripiemur. Pro quo in Graeco scriptum est naiSeuGqoopsGa, quod 
verbum ambiguum est ; et tam correptionem, quam eruditionem doctrinamque significat. 
Quem enim diligit Dominus, corripit, sive erudit, ac flagellat omnem filium quem recipit. Quem 
locum ita Symmachus transtulit : Succidimus enim repente, et avolamus. Quinta Editio hoc 
modo: Quoniam transivimus celeriter et dissolvimur. Et est sensus. Post septuaginta annos, 
et, ut multum octoginta, quibus hominum vita transigitur, quum anima fuerit a corpore 
segregata, vento similes avolamus ; sive quia supra herbae virenti et florum pulchritudini, et ad 
vesperam siccitati hominem comparat : nunc pro ariditate vesperae, succisionem florum ponit. 
Et quum pertransierit, inquit, omne quod vivimus, subita morte dissolvimur. Quod autem 
Septuaginta dixere, Quoniam superveniet [al. supervenit] mansuetudo, et corripiemur, hunc 
habet sensum. Post septuaginta annos et octoginta, quum venerit Domini mansuetudo, et dies 
nobis mortis ingruerit, non judicabimur juxta meritum, sed juxta clementiam : et quae putatur 
correptio esse, eruditio est et doctrina. Satisque miramur quid voluerint verbum Hebraicum AIS, 
Septuaginta, Theodotion, et Sexta Editio transferre mansuetudinem : quum Aquila, Symmachus 
et Quinta Editio festinationem et repente celeriterque transtulerint. 

140:15 Quis novit fortitudinem irae tuae, et secundum timorem tuum, indignationem tuam? 
Septuaginta : Quis novit potestatem irae tuae, et prae timore tuo iram tuam dinumerare? Inter 
Hebraicum et Septuaginta diversa distinctio est. Septuaginta enim dinumerationem timori et 
furori Domini copulant. Porro Hebraicum sequenti aptat versiculo, ut sequatur : Ut numerentur 
dies nostri, sic ostende : et veniemus corde sapienti. Quod breviter ita nobis disserendum 
videtur. Quis potest nosse quamdiu ira tua, ex qua timor nascitur humano generi, perseveret, 
nisi te docente, qui Deus es ? Itaque obsecro, ut tempus vitae nostrae indices nobis, quo 
possimus corde sapienti, tuo nos judicio praeparare. Quod autem dixit : Quis novit fortitudinem 
sive potestatem irae tuae ; et secundum timorem tuum, indignationem tuam? ostendit esse 
difficile, irae timorisque et indignationis Dei secretum rationemque cognoscere : unde et 
Propheta lacrimabiliter deprecatur : Domine ne in ira tua arguas me ; neque in furore tuo 
corripias me (Ps. 6:1). Non enim corripit, ut interficiat atque disperdat ; sed ut corrigat et 
emendet. Quamobrem et in Osee (Cap. 4:14), populo Judaeorum, cui multum iratus est, dicit se 
nequaquam irasci, nec visitare nurus eorum, quum adulteraverint. Et per Ezechielem loquitur 
ad Jerusalem : Jam non irascar tibi, et zelus meus recessit a te (Ezech. 16:42). Et in verbis Dierum 
sonat, quando pergit Israel adversum hostes in praelium corde pacifico. 

140:16 Ut numerentur dies nostri, sic ostende, et veniemus corde sapienti. Septuaginta : 
Dexteram tuam ita notam fac, et eruditos corde in sapientia. Quod Aquila, Symmachus et Quinta 
Editio sic verterunt : Dies nostros sic ostende, ut veniamus corde sapienti. Errorque perspicuus 
est, cur pro diebus, Septuaginta dexteram dixerint : JAMENU quippe verbum compositum est, 
significans dies nostros. Quod in singulari numero si scribatur, extrema littera, quae appellatur 
NUN, exprimit dexteram ; sicut est illud in nomine BENJAMIN, qui interpretatur, filius dexterae. 
Sin autem MEM habeat, diem vel dies sonat. Est autem sensus : Numerum annorum dierumque 

nostrorum, quibus in hoc saeculo nos vivere decrevisti, ostende nobis, ut praeparemus nos 
adventui tuo ; et contempto errore mortalium, ad te pergere festinemus, cupiamusque 
praesentiam tuam, et ad te festinemus corde sapienti. Nihil enim ita decipit humanum genus, 
quam dum ignorant spatia vitae suae, longiorem sibi saeculi hujus possessionem repromittunt. 
Unde et illud egregie dictum est : Nullum tam senem esse et sic decrepitae aetatis, ut non se 
adhuc uno plus anno vivere suspicetur. Ad hunc sensum pertinet et illud quod dicitur : 
Memento mortis tuae, et non peccabis (Eccl. 7:40). Qui enim se recordatur cottidie esse 
moriturum, contemnit praesentia, et ad futura festinat. Hoc est quod David in alio precatur loco, 
dicens : Ne auferas me in dimidio dierum meorum, prius quam abeam, et non subsistam (Ps. 
101:25 et Psal. 38:14). Quod ita exponitur : Ne eo tempore facias me mori, quando adhuc 
putabam me victurum, ut possim peccata corrigere paenitentia. Si enim hoc feceris, inventus in 
delictis meis esse desistam. Non, quo [al. quod] spem resurrectionis neget ; sed quo coram eo 
se neget posse subsistere, apud quem omnes qui in vitiis perseverant, pro nihilo computantur 
[al. reputantur]. Ubi nos interpretati sumus, eruditos corde in sapientia [verius sapienti], alii 
transtulerunt compeditos, verbi ambiguitate decepti. Si enim dicas rceneSripevouq, compeditos 
significat. 

140:17 Revertere Domine usquequo ? Et exorabilis esto super servos tuos. Septuaginta 
similiter. Quia agimus paenitentiam, et scientes vitae nostrae brevitatem, ad te corde sapienti 
cupimus pervenire : et tu, Domine, revertere ad nos. Peccatis enim nostris longe recesseras, et 
dimiseras nos ; ut ambularemus secundum voluntatem et cogitationes nostras. Quod autem 
infert, usquequo, illam habet intellegentiam, quam in duodecimo Psalmo legimus : Usquequo 
Domine oblivisceris mei in finem? Qui enim in angustia constitutus est, serum ei videtur Dei 
auxilium : et propterea impensius deprecatur, ut cito adjutorem Dominum [al. Deum] sentiat ; 
et nequaquam iratum judicem, sed placatum. 

140:18 Imple nos matutina misericordia tua, et laudabimus et laetabimur in cunctis diebus 
nostris. Septuaginta : Repleti sumus mane misericordia tua, et exsultavimus et delectati sumus 
in omnibus diebus nostris. In cunctis paene locis hanc habent Septuaginta consuetudinem, ut 
quod apud Hebraeos in futurum ostenditur [al. ponitur], hoc illi quasi jam factum et praeteritum 
referant. Hic ergo, non, ut illi voluerunt, dicunt se impletos esse matutina misericordia Dei, 
atque laetatos : alioqui si hoc factum erat, quomodo postea deprecantur, et dicunt : Respice in 
servos tuos et in opera tua? sed totum quod postulant, ideo deprecantur, ut mereantur 
matutinam misericordiam ejus, quam quum fuerint consecuti, laudent Deum atque laetentur in 
cunctis diebus vitae suae. Videntur autem mihi in resurrectionis spem aeternae vitae praemia 
deprecari, dicentes : Imple nos matutina misericordia tua. Quod quidem et vicesimi primi Psalmi 
titulus sonat, qui proprie ad mysterium Domini et ad resurrectionem ejus pertinens, inscribitur : 
Pro assumptione matutina. 

140:19 Laetifica nos pro diebus, quibus nos afflixisti, et annis, quibus vidimus mala. Septuaginta : 
Laetati sumus pro diebus, quibus nos humiliasti, annis, quibus vidimus mala. Et Lazarus, qui 
receperat mala in vita sua, in sinu Abraham aeterno quiescit gaudio (Luc. 16). Mala autem non 
ea appellat quae contraria bonis sunt, sed pro afflictione ponit et angustiis. Quibus malis et Sara 
afflixit Agar ancillam suam ; et de quibus in Evangelio scribitur : Sufficit diei malitia sua (Matth. 
6:34). Quanto igitur magis in hoc saeculo, persecutionibus, paupertate, inimicorum potentia, vel 
morborum cruciatibus fuerimus afflicti ; tanto post resurrectionem in futuro majora praemia 
consequemur. Pulchre autem non dixit, sustinuimus mala ; sed vidimus. Quis enim est homo 
qui vivat, et non videat mortem 

?(Ps. 88:49) Quae non tam ad dissolutionem corporis referenda est, quam ad multitudinem 
peccatorum, juxta quam dicitur : Anima quae peccaverit, ipsa morietur (Ezech 18). 

140:20 Appareat apud servos tuos opus tuum, et gloria tua super filios eorum. Septuaginta : 
Respice in servos tuos, et in opera tua, et dirige filios eorum. Ergo in servis suis ipse Dominus 
operatur opus suum. Nec propria qui postulat salute contentus est, sed quaerit gloriam filiorum, 
id est, servorum Dei. Filios autem non tam illos qui de eorum stirpe generati sunt, quam 
discipulos debemus accipere ; de quibus et Paulus loquebatur : Filioli mei, quos iterum parturio 
(Gal. 4:19). Unde et Joannes Apostolus secundum merita filiorum suorum, profectusque 
operum singulorum, scribit ad parvulos, scribit ad juvenes, scribit ad patres. 

140:21 Et sit decor Domini Dei nostri super nos, et opus manuum nostrarum fac stabile super 
nos : et opus manuum nostrarum confirma. Septuaginta ; Et sit splendor Domini Dei nostri 
super nos ; et opera manuum nostrarum dirige super nos : et opus manuum nostrarum dirige. 
Ubi sunt qui liberi arbitrii sibi potestate plaudentes, in eo putant se Dei gratiam consecutos, si 
habeant potestatem faciendi, vel non faciendi bona, sive mala ? Ecce hic beatus Moyses post 
resurrectionem quam postulaverat, dicens : Imple nos matutina misericordia tua, et laudabimus 
et laetabimur in cunctis diebus nostris, nequaquam surrexisse contentus est, et aeternae vitae 
praemia consecutum ; sed postulat, ut decor Domini Dei sui sit super eos qui surrexerint, et 
splendeat in animabus eordibusque sanctorum : et opera manuum eorum ipse dirigat, faciatque 
esse perpetua : ipseque confirmet quicquid in sanctis videtur boni. Sicut enim humilitas 
deprecantis meretur praemia : ita superbia comtemnentis [al confidentis] Dei auxilio deseretur. 

{ 141 } 

Epistola CXU 


(al. 80; script. circ. an. 418) 


Ad Augustinum 

Gratulatur ejus industriae, per quam haereticorum factionibus obstiterit, eaque in re suum 
quoque studium testificatur. 

141:1 Domino sancto ac beatissimo Papae AUGUSTINO HIERONYMUS. 


Omni quidem tempore beatitudinem tuam, eo quo decet honore, veneratus sum ; et 
habitantem in te dilexi dominum Salvatorem : sed [al. et] nunc, si fieri potest, cumulo aliquid 
addimus, et plene complemus, ut absque tui nominis mentione, ne unam quidem horam 
praeterire patiamur, qui contra flantes ventos ardore fidei perstitisti. Maluisti, quantum in te 
fuit, solus liberari de Sodomis, quam cum pereuntibus commorari. Scit quid dicam prudentia 
tua. Macte virtute, in orbe [al. urbe] celebraris. Catholici te conditorem antiquae rursum fidei 
venerantur atque suspiciunt ; et, quod signum majoris gloriae est, omnes haeretici detestantur : 
et me pari persequuntur odio ; ut quos gladiis nequeunt, voto interficiant. Incolumem et mei 
memorem te Christi Domini clementia tueatur, domine venerande et beatissime Papa. 

{142} 

Epistola CXLII 


(al. 81; scripta eodem tempore) 


Ad Augustinum 

Significat damnatas haereses clam et oblique adhuc moliri, et non neminem potentem esse, qui 
dissimulanter eis faveat. 

142:1 Domino sancto ac beatissimo Papae AUGUSTINO HIERONYMUS. 


Multi utroque claudicant pede ; et ne fractis quidem cervicibus inclinantur, habentes affectum 
erroris pristini, quum praedicandi eandem non habeant libertatem. Sancti fratres, qui cum 
nostra sunt parvitate, praecipue sanctae ac venerabiles filiae tuae, suppliciter te salutant. Fratres 
tuos, dominum meum Alypium, et dominum meum Evodium, ut meo nomine salutes, precor 
coronam tuam. Capta Jerusalem tenetur a Nabuchodonosor, nec Jeremiae vult audire consilia : 
quin potius /Egyptum desiderat, ut moriatur in Taphnes, et ibi servitute pereat sempiterna. 

{143} 

Epistola CXLIII 


(al. 79; scripta exeunte an. 419) 


Ad Alypium et Augustinum 


Alypio et Augustino gratulatur, quorum opera Celestiana haeresis sit exstincta : simulque 
excusat quod nondum scripserit adversus libros Anniani Diaconi Pelagiani. 

143:1 Dominis vere sanctis atque omni affectione ac jure venerandis ALYPIO et AUGUSTINO 
Episcopis, HIERONYMUS in Christo salutem. 


Sanctus Innocentius Presbyter, qui hujus sermonis est portitor, anno praeterito, quasi 
nequaquam in Africam reversurus, mea ad dignationem vestram scripta non sumpsit. Tamen 
Deo gratias agimus, quod ita evenit, ut nostrum silentium vestris epistolis vinceretis. Mihi enim 
omnis occasio gratissima est, per quam scribo vestrae reverentiae ; testem invocans Deum, quod 
si posset fieri, assumptis alis columbae, vestris amplexibus implicarer : semper quidem pro 
merito virtutum vestrarum ; sed nunc maxime, quia cooperatoribus et auctoribus vobis, haeresis 
Celestiana jugulata est, quae ita infecit corda multorum, ut quum superatos damnatosque esse 

se sentiant, tamen venena mentium non omittant [f. amittant]: et quod solum possunt, nos 
oderint, per quos putant se libertatem docendae haereseos perdidisse. 

143:2 Quod autem quaeritis, utrum rescripserim contra libros Anniani [al. Amandi], 
Pseudodiaconi Celedensis, qui copiosissime pascitur, ut alienae blasphemiae verba frivola 
sumministret, sciatis me ipsos libros in schedulis missos a sancto fratre nostro Eusebio 
Presbytero suscepisse, non ante multum temporis ; et exinde vel ingruentibus morbis, vel 
dormitione sanctae et venerabilis filiae vestrae Eustochii, ita doluisse, ut propemodum 
contemnendos putarem. In eodem enim luto haesitat, et exceptis verbis tinnulis atquo 
emendicatis, nihil aliud loquitur. Tamen multum egimus ; ut dum epistolae meae respondere 
conatur, apertius se proderet, et blasphemias suas omnibus patefaceret. Quicquid enim in illa 
miserabili Synodo Diospolitana dixisse se denegat, in, hoc opere confitetur ; nec grande est 
ineptissimis naeniis respondere. Si autem Dominus vitam tribuerit, et notariorum habuerimus 
copiam, paucis lucubratiunculis respondebimus : non ut convincamus haeresim emortuam [al. 
mortuam]; sed ut imperitiam atque blasphemiam ejus, nostris sermonibus confutemus. 
Meliusque hoc faceret sanctitas vestra ; ne compellamur contra haereticum nostra laudare. 
Sancti filii communes Albina, Pinianus et Melania plurimum vos salutant. Has litteras de sancta 
Bethleem, sancto Presbytero Innocentio dedi perferendas. Neptis vestra Paula miserabiliter 
deprecatur, ut memores ejus sitis, et multum vos salutat. Incolumes vos et memores mei, 
Domini nostri Jesu Christi tueatur clementia, Domini vere sancti atque omnium affectione 
venerabiles patres. 

{ 144} 

Epistola CXLIV 


(intellege Paulam juniorem, Laetae et Toxotii filiam, Eustochii neptem) 


Augustini ad Optatum episcopum Milevitanum 


De Natura et origine animae. Nondum se abs Hieronymo responsum epistolae suae heic 131. de 
Origine animae accepisse, nec eam interim consultationem in vulgus edi se probare. 

144:1 Domino beatissimo, sinceriterque carissimo, et desideratissimo fratri, et Coepiscopo 
OPTATO AUGUSTINUS in Domino salutem. 


“Per religiosum Presbyterum Saturninum tuae venerationis litteras sumpsi hoc a me magno 
studio quod nondum habeo flagitantis. Sed eur hoc leceris causam mihi aperuisti, quod scilicet 
eredas de hac re mihi consulenti jam fuisse responsum. Utinam ita esset ! Absit ut te, cujus 
exspectationem avidissimam noverim, hujus muneris communicationem fraudarem ; sed si quid 
credis, frater carissime, quinque ferme anni ecce evoluti sunt, ex quo in Orientem misi Librum 
non praesumptionis, sed consultationis meae, et adhuc rescripta non merui, quibus mihi 
enodaretur haec quaestio, in qua me cupis ad te certam ferre sententiam. Utrumque ego 
misissem, si utrumque haberem. Hoc autem quod habeo, sine altero, quod nondum habeo, 
cuiquam debere mejam mittere, vel edere non videtur, ne ille, qui mihi fortasse, ut desidero 

responsurus est, interrogationem meam disputatione operosissima elaboratam, sine sua 
responsione, quae adhuc desperanda non est, per manus hominum notitiamque diffundi jure 
succenseat, idque jactantius, quam utilius fecisse me judicet, quasi ego potuerim quaerere, quod 
ille non potuerit enodare, quum forsitan possit, idque dum faciat, exspectandum sit. Magis enim 
scio quod aliis occupatur, quae minime differenda sunt, plurisque pendenda. Quod ut tua 
quoque Sanctitas noverit, attende paulisper, quod mihi alio anno per latorem per quem 
scripseram remeantem scripserit. Nam hoc ex ejus epistola in istam transtuli." Incidit, inquit, 
tempus difficillimum, quando mihi tacere melius fuit quam loqui ; ita ut nostra studia cessarent 
ne, juxta Appium, canina exerceretur facundia. Itaque duobus libellis tuis, quos meo nomini 
dedicasti, eruditissimis et omni eloquentiae splendore fulgentibus, ad tempus respondere non 
potui. Non quo quidquam in illis reprehendendum putem : sed quia juxta Apostolum, 
unusquisque in suo sensu abundet : alius quidem sic, alius autem sic (Rom. 14:5). Certe quicquid 
dici potuit, et sublimi ingenio de Scripturarum sanctarum hauriri fontibus, a te positum atque 
dissertum est. Sed quaeso reverentiam tuam, parumper patiaris me tuum laudare ingenium. 
Nos enim inter nos eruditionis causa disserimus. Ceterum aemuli, et maxime haeretici, si diversas 
inter nos sententias viderint, de animi calumniabuntur rancore descendere. Mihi autem 
decretum est te amare, te suspicere, colere, mirari, tuaque dicta quasi mea defendere. Certe et 
in Dialogo quem nuper edidi, tuae beatitudinis ut dignum fuerat recordatus sum : magisque 
demus operam, ut perniciosissima haeresis de Ecclesiis auferatur, quae semper simulat 
paenitentiam ; ut docendi in Ecclesiis habeat facultatem : ne si aperta se luce prodiderit, foras 
expulsa moriatur." 

144:2 "Cernis nempe, venerande frater, haec mei carrissimi verba, inquisitioni meae reddita, 
non eam negasse responsionem, sed excusasse de tempore, quod in alia magis urgentia curam 
cogeretur impendere. Vides etiam quam benevolum animum erga me gerat, quidve 
commoneat, ne scilicet quod inter nos, salva utique caritate ac sinceritate amicitiae, eruditionis 
causa facimus, calumnientur aemuli, et maxime haeretici de animi rancore descendere. Proinde 
si utrumque opus nostrum, et ubi ego inquisivi, et ubi ipse ad inquisita responderit, homines 
legerint, quia etiam oportet, ut si eadem quaestio secundum ejus sententiam sufficienter fuerit 
explicata, me instructum esse gratias agam, non parvus erit fructus, quum hoc exierit in notitiam 
plurimorum, ut minores nostri non solum sciant, quid de hac re sentire debeant, quae inter nos 
diligenti disceptatione discussa est, verum etiam discant exemplo nostro, Deo miserante, atque 
propitio, quemadmodum inter carissimos fratres, ita non desit alterna inquisitionis gratia 
disputatio, ut tamen maneat inviolata dilectio." 

144:3 "Si autem scriptum meum, ubi res obscurissima tantummodo legitur inquisita, sine illius 
rescripto, ubi forsitan apparebit inventum, emanarit, latius pergat, perveniat etiam ad illos, qui 
comparantes, ut ait Apostolus, semetipsos sibimetipsis, non intellegunt, quo animo a nobis fiat, 
quo ipsi eo animo facere nesciunt, et voluntatem meam erga honorandum pro suis ingentibus 
meritis dilectissimum amicum, non sicut eam vident, quomodo nec vident, sed sicut eis libitum 
est, et sicut odio suo dictante suspicantur, exponent : quod profecto, quantum in nobis est, 
cavere debemus. At si forte, quod per nos innotescere nolumus, etiam invitis nobis, eis quibus 
nolumus innotuerit, quid restabit, nisi aequo animo habere Domini voluntatem ? Neque enim 
hoc scribere ad quemquam deberem, quod semper latere voluissem. Nam si (quod absit) aliquo 
vel casu, vel necessitate nunquam ille rescripserit, procul dubio nostra consultatio, quam ad eum 
misimus, quandoque manifestabitur. Nec inutilis legentibus erit, quia etsi non illa invenient, 
quae requirunt, invenient certe, quemadmodum sint inquirenda, nec temere affirmanda, quae 
nesciunt, et dum ea, quae ibi legerint, consulere etiam ipsi, quos potuerint, studiosa caritate, 
non discordiosa contentione curabunt ; donec aut id, quod volunt reperiant, aut ipsa 

inquisitione aciem mentis exerceant, ut ulterius inquirendum non esse cognoscant. Nunc tamen, 
quamdiu jam consulti amici nondum est desperanda responsio, edendam non esse 
consultationem nostram, quantum quidem in nobis est, puto quod persuaserim dilectioni tuae ; 
quanquam et ipse non eam solam poposceris, sed adjunctam etiam ejus quem consului, 
responsionem tibi desideraveris mitti, quod utique facerem, si haberem. Si autem ut verbis tuae 
sanctitatis utar, quae in tua epistola posuisti, sapientiae meae lucidam demonstrationem, quam 
mihi promerito (ut scribis) vitae meae auctor lucis attribuit, non ipsam dicis consultationem, et 
inquisitionem meam, sed mihi jam ejus rei, quam quaesivi, provenisse inventionem putas, et 
ipsam potius poscis ut mittam ; facerem si ita esset, ut putas. Ego enim adhuc, fateor, non 
inveni, quemadmodum Anima, et peccatum ex Adam trahat, (unde dubitare fas non est) et ipsa 
ex Adam non trahatur, quod mihi diligentius inquirendum, quam inconsultius asserendum est." 

144:4 "Habent litterae tuae, nescio quot senes et a doctis sacerdotibus institutos viros, quos ad 
tuae modicitatis intellegentiam, assertionemque veritate plenissimam revocare non poteras ; 
nec tamen exprimis quaenam sit assertio tua veritate plenissima, ad quam senes, et a doctis 
sacerdotibus institutos viros revocare non poteras. Si enim hoc tenebant, vel tenent hi senes, 
quod a doctis sacerdotibus acceperunt, quomodo tibi rustica, et minus instructa clericorum 
turba molestias generaverat in his rebus, in quibus a doctis sacerdotibus fuerat instituta? Si 
autem senes isti, vel turba clericorum ab eo quod a doctis sacerdotibus acceperat, sua pravitate 
deviabat, illorum potius auctoritate fuerat corrigenda, et a tumultu contentiosissimo 
comprimenda. Sed rursus quum dicis Te novellum rudemque doctorem, tantorum ac talium 
Episcoporum traditiones timuisse corrumpere, et convertere homines in meliorem partem ob 
defunctorum injuriam formidasse, quid das intellegi, nisi quod illi, quos corrigere cupiebas, 
doctorum, atque magnorum jam defunctorum episcoporum traditiones nolendo deserere, 
novello, rudique doctori acquiescere recusabant ? Qua in re de illis interim taceo, tuam vero 
assertionem, quam dicis esse veritate plenissimam, vehementer scire desidero ; non ipsam dico 
sententiam, sed ejus assertionem." 

144:5 "Improbari enim abs te eos, qui affirmant, omnes animas hominum ex illa una, quae 
protoplasto data est, per generationum successionem propagari, atque traduci, sufficienter 
quidem in nostram notitiam protulisti ; sed qua ratione, quibusve divinarum Scripturarum 
testimoniis id falsum esse monstraveris, quia tuae litterae non continent, ignoramus. Deinde 
quid ipse pro isto, quod improbas, teneas, legenti mihi epistolam tuam, et quam fratribus antea 
Caesariensibus, et quam mihi nuperrime direxisti, non evidenter apparet, nisi quod te video 
credere, sicut scribis, Deum fecisse homines, et facere, et facturum esse, neque aliquid esse in 
caelis, aut in terra, quod non ipso constiterit, et constet auctore. Hoc sane ita verum est, ut 
dubitare hinc nullus debeat. Sed adhuc te oportet exprimere, unde faciat animas Deus, quas 
negas ex propagine fieri, utrum aliunde ? Et si ita est, quidnam illud sit, an omnino de nihilo ? 
Nam illud Origenis, et Priscilliani, vel si qui alii tale aliquid sentiunt : quod pro meritis vitae prioris 
terrena, atque mortalia contrudantur in corpora, absit, ut sentias ; huic quippe opinioni prorsus 
Apostolica contradicit auctoritas, dicens, Esau, et Jacob, antequam nati fuissent ; nihil operatos 
boni, vel mali. Igitur non ex toto, sed ex parte, nobis est tua de hac re nota sententia ; assertio 
vero ejus, id est unde doceatur verum esse, quod sentis, nos penitus latet. Propterea petiveram 
prioribus litteris meis, ut libellum Fidei, quem te scripsisse commemoras, eique nescio quem 
presbyterum fallaciter subscripsisse conquereris, mihi mittere dignareris : quod etiam nunc peto, 
et quid testimoniorum divinorum huic quaestioni reserandae adhibere potuisti. Dicis enim in 
epistola ad Caesarienses, Placuisse vobis, ut omnem veritatis approbationem etiam Judices 
cognoscerent saeculares, quibus ex communi deprecatione residentibus, et ad fidem universa 
rimantibus, id Divinitas, ut scribis, misericordiae suae infusione largita est, ut majorem 

affirmationem pro suis sensibus assertionemque proferrent, quam vestra circa eos mediocritas 
cum ingentium testimoniorum auctoritatibus retentabat. Has ergo testimoniorum ingentium 
auctoritates ingenti studio scire desidero. Solam quippe unam causam videris secutus, qua 
contradictores tuos refelleres, quod scilicet negarent esse opus Dei animas nostras. Quod si 
sentiunt, merito eorum sententia judicatur esse damnanda. Nam hoc si de ipsis corporibus 
dicerent, procul dubio fuerant emendandi, vel detestandi. Quis enim Christianus neget opera 
Dei esse corpora singulorum quorumque nascentium ? Nec tamen ea propterea negamus a 
parentibus gigni, quia fatemur divinitus fingi. Quando ergo dicitur, sic etiam animarum 
nostrarum incorporea quaedam sui generis semina, et a parentibus trahi, et tamen ex eis animas 
Dei opere fieri, ad hoc refutandum non humana conjectura, sed divina Scriptura testis adhibenda 
est. Nam de sanctis libris canonicae auctoritatis potuit nobis testimoniorum suppetere copia, 
qua probatur Deus animas facere ; sed testimoniis talibus ii redarguuntur, qui opera Dei esse 
singulas quasque animas in hominibus nascentibus negant ; non ii qui hoc fatentur, et tamen 
eas, sicut corpora, Deo quidem operante, formari, sed ex parentum propagatione, contendunt. 
Ad hos refellendos tibi divina testimonia certa quaerenda sunt, aut si jam invenisti, nobis, qui 
nondum invenimus, quum impensissime, quantum possumus, inquiramus, mutua dilectione 
mittenda. Tua quippe consultatio brevis, atque postrema in litteris, quas ad fratres Caesarienses 
misisti, ita se habet : Exoro, inquis, ut me filium vestrum, atque discipulum, et ad haec mysteria 
nuper, proximeque, Deo juvante, venientem, qua debetis, et dignum est, et qua prudentes 
respondere convenit Sacerdotes, informatione doceatis : utrum magis illa sit tenenda sententia, 
quae animam dicit esse de traduce, et per occultam quandam originem, ordinemque secretum 
in omne hominum genus, coeteras animas ex Adae protoplasti transfusione defluere, an potius 
ea, quam omnes fratres vestri, et sacerdotes hic positi retinent, et affirmant, eligenda definitio, 
credulitasque retinenda, quae Deum auctorem universarum rerum, hominumque cunctorum et 
fuisse, et esse, et futurum esse testatur, et credit." 

144:6 "Horum igitur duorum, quae consulens proposuisti, vis ut eligatur, tibi respondeatur 
alterutrum, quod fieri deberet ab scientibus, si essent inter se duo ista contraria, ut altero electo, 
consequenter esset alterum respuendum. Nunc autem, si quispiam non alterum e duobus his 
eligat, sed utrumque verum esse respondeat, id est, in omne hominum genus ceteras animas ex 
Adae protoplasti transfusione defluere, et nihilominus Deum auctorem universarum rerum, 
hominumque cunctorum et fuisse, et esse, et futurum esse credat, et dicat, quid huic 
contradicendum esse censes ? Nunquid nam dicturi sumus : Si ex parentibus animae 
propagantur, non est Deus auctor omnium rerum quia non facit animas? Respondebitur enim, 
si hoc dixerimus : ergo quia corpora ex parentibus propagantur, non est Deus auctor omnium 
rerum, si propter hoc dicendus est non facere corpora. Quis autem neget, auctorem 
humanorum omnium corporum Deum, sed illius dicat solius, quod de terra primitus finxit, aut 
certe etiam conjugis ipsius, quia et ipsam de latere ejus ipse formavit, non autem etiam 
exterorum, quia ex illis cetera hominum corpora defluxisse negare non possumus?" 

144:7 "Ac per hoc, si, adversus quos tibi est in hac quaestione conflictus, sic asseverant 
animarum ex illius unius derivatione propaginem, ut eas jam Deum negent facere, atque 
formare, insta eis redarguendis, convincendis, corrigendis, quantum Domino adjuvante potueris. 
Si autem initia quaedam ex illo uno, et deinceps a parentibus attrahi, et tamen singulas in 
hominibus singulis affirmant ab auctore omnium rerum Deo creari, atque formari, quid eis 
respondeatur, inquire de Scripturis maxime sanctis, quod non sit ambiguum, nec aliter possit 
intellegi : aut si jam invenisti, ut superius postulavi, dirige et nobis. Quod si te adhuc, sicut me 
latet ; insta quidem omnibus viribus eos confutare, qui dicunt animas non ex overe Divino, quod 
eos dixisti in epistola tua prima inter secretiores fabulas murmurasse, deinde propter hanc 



545 


sententiam stultam, atque impiam a tuo consortio, et Ecclesiae servitio recessisse, atque 
adversus eos omnibus modis defende, et tuere, quod in eadem epistola posuisti, Deum fecisse 
animas, et facere, et facturum esse, neque aliquid esse in caelis, aut in terra, quod non ipso 
constiterit, aut constet auctore. Hoc enim de omni omnino genere creaturae verissime, atque 
rectissime creditur, dicitur, defenditur, comprobatur. Deus enim auctor universarum rerum, 
hominumque cunctorum et fuit, et est, et futurus est, quod in extrema tua ad Coepiscopos 
nostros Provinciae Caesariensis Consultatione posuisti, atque ut id potius eligerent, exemplo 
omnium fratrum, et consacerdotum, qui sunt apud vos, atque id retinent, quodammodo 
hortatus es. Sed alia quaestio est ubi quaeritur, utrum omnium animarum, et corporum auctor, 
effectorque Deus sit, quod veritas habet, an aliquid naturarum exoriatur, quod ipse non faciat, 
quae opinio prorsus erroris est ; alia vero ubi quaeritur, utrum Deus animas humanas ex 
propagine, an sine propagine faciat, quas tamen ab illo fieri, dubitare fas non est. In qua 
quaestione sobrium te esse, ac vigilantem volo ; ne sic animarum propaginem destruas, ut 
haeresim Pelagianam incautus incurras. Nam si humanorum corporum, quorum propagatio est 
omnibus nota, dicimus tamen Deum, vereque dicimus, non illius tantum primi hominis, 
conjugumve primorum, sed omnium ex illis propagatorum esse creatorem, puto facile intellegi, 
eos qui animarum defendunt propaginem, non ex hoc nos habere velle destruere, quando Deus 
animas facit, quum et corpora facit, quae de propagine fieri negare non possumus ; sed alia 
documenta esse quaerenda, quibus hi qui sentiunt propagari animas, repellantur, si eos errare 
veritas loquitur ; de qua re illi magis fuerant, si fieri posset, interrogandi, propter quorum 
injuriam defunctorum, sicut scribis in Epistola, quam mihi posteriorem misisti, in meliorem 
partem convertere homines formidabas. Hos enim defunctos, tales tantosque, et tam doctos 
Episcopos fuisse dixisti, ut earum traditiones timeres doctor novellus, rudisque corrumpere velle. 
Itaque si scire possem, tales ac tanti et tam docti viri istam de animarum propagatione 
sententiam, quibus vel testimoniis asserebant : quam tamen in litteris ad Caesarienses datis, 
illorum auctoritatem nequaquam respiciens, inventionem novam, et inauditum dogma esse 
dixisti, quum profecto, et si error est, novum tamen eum non esse noverimus, sed vetustum, et 
antiquum. 

144:8 "Quando autem nos aliquae causae in aliqua quaestione non immerito dubitare 
compellunt, non etiam hinc dubitare debemus, utrum dubitare debeamus. De dubiis quippe 
rebus sine dubitatione dubitandum est. Vides, quemadmodum Apostolus de se ipso dubitare 
non dubitet, utrum in corpore, an extra corpus raptus sit in tertium caelum : sive hoc, sive illud, 
nescio, Deus scit. (1. Cor. 12:2,3). Cur ergo mihi, quamdiu nescio, dubitare non liceat, utrum 
Anima mea in istam vitam ex propagine, an sine propagine venerit, quum eam utrolibet modo a 
summo, et vero Deo factam esse non dubitem ? Cur mihi fas non sit dicere : Scio Animam meam 
ex opere Dei subsistere, et prorsus opus Dei esse, sive ex propagine, sicut corpus, sive extra 
propaginem, sicut illa, quae primo homini data est, nescio, Deus scit ? Unum horum vis ut 
confirmem ? Possem, si nossem. Quod si ipse nosti, en habes me cupidiorem discere, quod 
nescio, quam docere, quod scio. Si autem nescis, sicut ego, ora sicut ego, ut sive per quemlibet 
servum suum, sive per se ipsum Magister ille nos doceat, qui dixit discipulis suis : Ne velitis dici 
ab hominibus Rabbi, unus est enim Magister vester Christus (Matth. 23:8). Si tamen scit 
expedire nobis, ut etiam talia noverimus, qui novit non solum quid doceat, verum etiam quid 
nobis discere expediat ; nam confiteor dilectioni tuae cupiditatem meam ; cupio quidem et hoc 
scire, quod quaeris ; sed multo magis cuperem scire, si fieri posset, quando praesentetur 
desideratus omnibus gentibus, et quando regnum futurum sit Sanctorum, quam unde in hanc 
terram venire ceperim. Et tamen illud, quum ab illo, qui scit omnia, discipuli sui, nostri Apostoli, 
quaererent, responsum acceperunt : Non est vestrum nosse tempus, aut tempora, quae Deus 

posuit in sua potestate (Act. 1:7). Quid si et hoc scit non esse nostrum scire, qui profecto scit, 
quid nobis sit utile scire ? Et illud quidem per illum scio, non esse nostri scire tempora, quae 
Pater posuit in sua potestate ; utrum autem originem Animarum, quam nondum scio, nostrum 
sit scire, id est pertineat ad nos id scire, ne hoc quidem scio. Nam si saltem hoc scirem, quod 
nostrum non sit id scire, non solum affirmare, quamdiu nescio, verum etiam quaerere jam 
desisterem. Nunc autem quamvis tam sit obscurum, ac profundum, ut plus illic docendi caveam 
temeritatem, quam discendi habeam cupiditatem, tamen etiam hoc volo scire, si possum. Et 
licet multo amplius sit necessarium, quod ait ille Sanctus : Notum mihi fac Domine finem meum 
(Ps. 38:5) (non enim ait : initium meum) quod ad istam quaestionem attinet, me lateret. 

144:9 "Verum de ipso quoque initio meo ingratus doctori meo non sum, quod Animam 
humanam spiritum esse, non corpus, eumque rationabilem, vel intellectualem scio, nec eam Dei 
esse naturam, sed potius creaturam aliquatenus mortalem, in quantum in deterius commutari, 
et a vita Dei, cujus participatione beata sit, alienari potest ; et aliquatenus immortalem, quoniam 
sensum, quo ei post hanc vitam vel bene, vel male sit, amittere non potest. Scio etiam, non eam 
pro actibus ante carnem gestis includi in carne meruisse, sed nec ideo esse in homine sine sorde 
peccati, etsi unius diei, sicut scriptum est, fuerit vita ejus super terram (Job 14:5. juxta LXX). Ac 
per hoc scio ex Adam per seriem generationis sine peccato neminem nasci, unde et parvulis 
necessarium est per gratiam regenerationis in Christo renasci. Haec tam multa, nec parva, de 
initio, vel origine Animarum nostrarum, in quibus plura sunt ad eam scientiam pertinentia, quae 
fide constant, et didicisse me gratulor, et nosse confirmo. Quapropter, si nescio in origine 
Animarum, utrum illas Deus hominibus ex propagine, an sine propagine faciat, quas tamen ab 
ipso fieri non ambigo, scire quidem et hoc magis eligo, quam nescire ; sed quamdiu non possum, 
melius hinc dubito, quam velut certum confirmare aliquid audeo, quod illi rei sit forte contrarium, 
de qua dubitare non debeo. 

144:10 "Tu itaque, mi frater bone, quoniam consulis me, et vis unum horum definiam : utrum 
Animae ceterae ex illo uno homine, sicut corpora per propaginem, an sine propagine, sicut illius 
unius a Creatore, singulis singulae fiant (ab ipso enim fieri, sive sic, seu sic non negamus) patere, 
ut etiam ipse consulam, quomodo inde Anima peccatum originaliter trahat, unde originaliter 
ipsa non trahitur ? Omnes enim Animas ex Adam trahere originale peccatum similiter non 
negamus, ne in Pelagianam haeresim detestabilem irruamus. Si hoc, quod ego interrogo, nec tu 
scis, sine me patienter utrumque nescire, et quod tu interrogas, et quod ego. Si autem jam scis 
quod interrogo, quum hoc etiam me docueris, tunc et illud, quod vis ut respondeam, nihil ibi jam 
metuens, respondebo. Peto ergo, ne succenseas, quia non potui confirmare quod quaeris, sed 
potui demonstrare quid quaeras, quod quum inveneris, confirmare non dubites quod quaerebas. 
Et hoc quidem sanctitati tuae scribendum existimavi, qui propaginem Animarum jam quasi certus 
improbandam putas. Ceterum si illis, qui hanc asserunt, rescribendum fuisset, fortassis 
ostenderem, quemadmodum id quod se nosse arbitrantur, ignorent, et ne hoc asserere 
auderent, quantum formidare deberent. Sane in rescripto amici quod huic Epistolae inserui, ne 
te forte moveat, quod duos libros a me missos commemoravit, quibus respondere vacuum sibi 
tempus non fuisse respondit. Unus est de hac quaestione, non ambo ; in alio autem aliud ab illo 
consulendo, et pertractando quaesivi. Quod vero admonet, et hortatur, ut magis demus operam, 
ut perniciosissima haeresis de Ecclesiis auferatur, illam ipsam Pelagianam haeresim dicit, quam 
cautissime ut devites, quantum possum, frater admoneo, quum de Animarum origine sive 
cogitas, sive jam disputas, ne tibi surripiat esse credendum, ullam prorsus Animam, nisi unius 
Mediatoris, non ex Adam trahere originale peccatum generatione devinctum, regeneratione 
solvendum. 

{145} 

Epistola CXLV 


(alias 39; scripta anno incerto) 


Ad Exsuperantium 


Exsuperantium adhortatur ut, relicta militia, conferat se ad perfectam Christiani vitam, unaque 
cum fratre suo Quintiliano Bethleem commigret. 

145:1 Inter omnia quae mihi sancti fratris Quintiliani amicitiae praestiterunt, hoc vel maximum 
est, quod te mihi ignotum corpore, mente sociavit. Quis enim non diligat eum, qui sub 
paludamento et habitu militari agat opera Prophetarum, et exteriorem hominem aliud 
promittentem, vincat interiori homine, qui formatus est ad imaginem Creatoris ? Unde et prior 
ad officium provoco litterarum, et precor, ut mihi occasionem tribuas saepius rescribendi : quo 
de cetero scribam audacius. Illud autem prudentiae tuae breviter significasse sufficiat, ut 
memineris Apostolicae sententiae : Vinctus es uxori, ne quaeras solutionem, solutus es, ne 
quaeras uxorem (1. Cor. 7:27), id est, alligationem, quae solutioni contraria est. Qui igitur servit 
officio conjugali, vinctus est ; qui vinctus est, servus est ; qui autem solutus est, liber est. Quum 
ergo Christi gaudeas libertate, et aliud agas, aliud repromittas, ac propemodum in domate 
constitutus sis, non debes ad tollendam tunicam tecto descendere (Luc. 17), nec respicere post 
tergum, nec aratri semel arrepti stivam dimittere (Luc. 9:62) : Sed si fieri potest, imitare Joseph, 
et /Egyptiae dominae pallium relinque, ut nudus sequaris Dominum Salvatorem, qui dicit in 
Evangelio : Nisi quis dimiserit omnia, et tulerit crucem suam, et secutus me fuerit, non potest 
meus esse discipulus (Matth. 10:38). Projice sarcinam saeculi, ne quaeras divitias, quae 
camelorum pravitatibus comparantur (Matth. 19:24). Nudus et levis ad caelum evola, ne alas 
virtutum tuarum auri deprimant pondera. Hoc autem dico, non quod te avarum didicerim ; sed 
quod subintellegam, idcirco adhuc militiae operam dare, ut impleas sacculum, quem evacuare 
Dominus praecepit. Si igitur qui habent possessiones et divitias, jubentur omnia vendere, et dare 
pauperibus, et sic sequi Salvatorem : dignatio tua, aut dives est, et debet facere quod 
praeceptum est ; aut adhuc tenuis, et non debet quaerere, quod erogatura est. Certe Christus 
pro animi voluntate omnia in acceptum refert. Nemo Apostolis pauperior fuit : et nemo tantum 
pro Domino dereliquit. Vidua illa in Evangelio paupercula, quae duo minuta misit in 
Gazophylacium, cunctis praefertur divitibus, quia totum quod habuit dedit (Luc. 21). Et tu igitur 
eroganda non quaeras ; sed quaesita jam tribue, ut fortissimum tyrunculum suum Christus 
agnoscat ; ut laetus tibi de longissima regione venienti occurrat Pater ; ut stolam tribuat, ut 
donet annulum, ut immolet pro te vitulum saginatum (Luc. 15), ut expeditum cum sancto fratre 
Quintiliano ad nos cito faciat navigare. Pulsavi amicitiarum fores : si aperueris, nos crebro 
habebis hospites. 

{146} 

Epistola CXLVI 

(alias 85; scripta incerto tempore) 


Ad Evangelum 


Refellit eorum errorem, qui diaconum Presbytero aequabant, ostendens quid sit discriminis inter 
Episcopum, Presbyterum, et Diaconum. 1. Legimus in Isaia : Fatuus fatua loquetur (Isai. 32:6). 

146:1 Audio quendam in tantam erupisse vecordiam, ut Diaconos, Presbyteris, id est, Episcopis 
anteferret. Nam quum Apostolus perspicue doceat eosdem esse Presbyteros quos Episcopos, 
quid patitur mensarum et viduarum minister, ut supra eos se tumidus efferat, ad quorum preces 
Christi Corpus Sanguisque conficitur ? Quaeris auctoritatem ? Audi testimonium : Paulus et 
Timotheus servi Christi Jesu, omnibus sanctis in Christo Jesu, qui sunt Philippis, cum Episcopis et 
Diaconis (Philipp. 1:1). Vis et aliud exemplum ? In Actibus Apostolorum, ad unius Ecclesiae 
Sacerdotes ita Paulus loquitur : Attendite vobis et cuncto gregi, in quo vos Spiritus Sanctus 
posuit Episcopos, ut regeretis Ecclesiam Domini, quam acquisivit sanguine suo (Act. 20:18). Ac 
ne quis contentiose in una Ecclesia plures Episcopos fuisse contendat, audi et aliud testimonium, 
in quo manifestissime comprobatur eundem esse Episcopum atque Presbyterum. Propter hoc 
reliqui te in Creta, ut quae deerant corrigeres, et constitueres Presbyteros per civitates, sicut et 
ego tibi mandavi. Si quis est sine crimine, unius uxoris vir, filios habens fideles, non in 
accusatione luxuriae, aut non subditos. Oportet enim Episcopum sine crimine esse, quasi Dei 
dispensatorem (Tit. 1:5 et seqq.). Et ad Timotheum : Noli neglegere gratiam quae in te est, quae 
tibi data est prophetiae, per impositionem manuum Presbyterii (1. Tim. 4:14). Sed et Petrus in 
prima Epistola : Presbyteros, inquit, in vobis precor Compresbyter, et testis passionum Christi, 
et futurae gloriae quae revelanda est, particeps, regere gregem Christi, et inspicere non ex 
necessitate, sed voluntarie juxta Deum (1. Petr. 5). Quod quidem Graece significantius dicitur 
emoKonouvxeq, id est, super intendentes, unde et nomen Episcopi tractum est. Parva tibi 
videntur tantorum virorum testimonia ? Clangat tuba Evangelica, filius tonitrui, quem Jesus 
amavit plurimum, qui de pectore Salvatoris doctrinarum fluenta potavit (Joan. 21) : Presbyter, 
Electae dominae et filiis ejus, quos ego diligo in veritate (2. Joan. 1). Et in alia Epistola : Presbyter, 
Gajo carissimo, quem ego diligo in veritate (3. Joan. 1). Quod autem postea unus electus est, 
qui ceteris praeponeretur, in schismatis remedium factum est : ne unusquisque ad se trahens 
Christi Ecclesiam rumperet. Nam et Alexandriae a Marco Evangelista usque ad Heraclam et 
Dionysium Episcopos, Presbyteri semper unum ex se electum, in excelsiori gradu collocatum, 
Episcopum nominabant : quomodo si exercitus Imperatorem faciat : aut Diaconi eligant de se, 
quem industrium noverint, et Archidiaconum vocent. Quid enim facit excepta ordinatione 
Episcopus, quod Presbyter non faciat ? Nec altera Romanae urbis Ecclesia, altera totius orbis 
existimanda est. Et Galliae, et Britanniae, et Africa, et Persis, et Oriens et India, et omnes barbarae 
nationes, unum Christum adorant, unam observant regulam veritatis. Si auctoritas quaeritur, 
orbis major est Urbe. Ubicumque fuerit Episcopus, sive Romae, sive Eugubii, sive Constantinopoli, 
sive Rhegii, sive Alexandriae, sive Tanis, ejusdem meriti, ejusdem est et Sacerdotii. Potentia 
divitiarum, et paupertatis humilitas, vel sublimiorem, vel inferiorem Episcopum non facit. 
Ceterum omnes Apostolorum successores sunt. 

146:2 Sed dices [al. dicis], quomodo Romae ad testimonium Diaconi, Presbyter ordinatur ? 
Quid mihi profers unius urbis consuetudinem ? Quid paucitatem, de qua ortum est supercilium, 

in leges Ecclesiae vindicas ? Omne quod rarum est, plus appetitur. Pulegium apud Indos pipere 
pretiosius est. Diaconos paucitas honorabiles, Presbyteros turba contemptibiles facit. Ceterum 
etiam in Ecclesia Romae, Presbyteri sedent, et stant Diaconi : licet paulatim increbrescentibus 
vitiis, inter Presbyteros, absente Episcopo, sedere Diaconum viderim : et in domesticis conviviis, 
benedictiones Presbyteris dare. Discant qui hoc faciunt, non se recte facere, et audiant 
Apostolos : Non est dignum, ut relinquentes verbum Dei, ministremus mensis (Actor. 6:2). 
Sciant quare Diaconi constituti sint. Legant Acta Apostolorum, recordentur condicionis suae. 
Presbyter et Episcopus, aliud aetatis, aliud dignitatis est nomen. Unde et ad Titum, et ad 
Timotheum de ordinatione Episcopi et Diaconi dicitur (Tit. 1; 1. Tim. 3) : de Presbyteris omnino 
reticetur : quia in Episcopo et Presbyter continetur. Qui provehitur, de minori ad majus 
provehitur. Aut igitur ex Presbytero ordinetur Diaconus, ut Presbyter minor Diacono 
comprobetur, in quem crescit ex parvo, aut si ex Diacono ordinatur Presbyter, noverit se lucris 
minorem, Sacerdotio esse majorem. Et ut sciamus traditiones Apostolicas sumptas de veteri 
Testamento, quod Aaron et filii ejus atque Levitae in Templo fuerunt, hoc sibi Episcopi et 
Presbyteri et Diaconi vindicent in Ecclesia. 

{147} 

Epistola CXLVII 


(al. 48; scripta incerto tempore) 


Ad Sabinianum 


Sabinianum Diaconum, qui perpetrato adulterio, in Bethleem fugerat, per litteras Episcopi sui 
Hieronymo commendatus, manensque in sanctis locis, et Diaconi officio fungens, virginem 
quandam sacram ad stuprum, fugamque sollicitaverat : deprehensum objurgat, utque in 
Monasterio paeniteat, hortatur. 

147:1 Samuel quondam lugebat Saulem, quia paenituerat Dominum, quod unxisset eum regem 
super Israel (1. Reg. 16) : et Paulus Corinthios, in quibus audiebatur fornicatio, et talis fornicatio, 
quae ne inter gentes quidem, voce flebili commonebat, dicens : Nequum rursus venero, humiliet 
me Deus apud vos, et lugeam multos ex his qui ante peccaverunt, et non egerunt paenitentiam 
super immunditiis, quas gesserunt in impudicitia et fornicatione (1. Cor. 12. ultim). Si hoc 
Propheta et Apostolus nulla ipsi labe maculati, clementi in cunctos mente faciebant, quanto 
magis ego ipse peccator, in te debeo facere peccatorem, qui non vis erigi post ruinam, nec oculos 
ad caelum levas ; sed prodacta Patris substantia, porcorum siliquis delectaris (Luc. 15), et 
superbiae praerupta conscendens, praeceps laberis in profundum ? Deum ventrem vis habere 
pro Christo : servis libidini, gloriaris in carne et confusione tua, et quasi pinguis hostia in mortem 
propriam saginaris, imitarisque eorum vitam, quorum tormenta non metuis : ignorans, quoniam 
benignitas Dei ad paenitentiam te hortetur. Secundum autem duritiam tuam et cor impaenitens, 
thesaurizas tibi iram in die irae (Rom. 2:5). An idcirco induratur juxta Pharaonem (Exod. 4 et 
seqq.) cor tuum, quia non statim percuteris, et differeris ad poenam diu ? Et ille dilatus est, et 
decem plagas non quasi ab irato Deo, sed quasi a patre commonente sustinuit, donec in 
perversum acta paenitentia, populum quem dimiserat, per deserta sequeretur, et ingredi 
auderet maria ; per quae vel sola doceri potuit, timori habendum eum, cui etiam elementa 

servirent. Dixerat et ille, Non novi Dominum, neque dimitto Israel. Quem tu imitans loqueris : 
Visio quam hic videt, in dies longos est, et in tempora longa iste prophetat (Ezech. 12:27). 
Propter quod dicit idem Propheta : Haec dicit Adonai Dominus : Non prolongabuntur amplius 
omnes sermones mei, quoscumque loquar ; quia loquar verbum, et faciam (Ibid. v. 28). Sanctus 
David de impiis et de scelestis dicit (quorum tu pars non modica, sed princeps es) quod saeculi 
felicitate fruerentur et dicerent : Quomodo cognovi Deus, et si est scientia in excelso ? Ecce ipsi 
peccatores et abundantes in saeculo obtinuerunt divitias (Ps. 72:11. et 12) : paene lapso pede et 
fluctuanti vestigio causabatur, dicens : Ergo sine causa justificavi cor meum, et lavi inter 
innocentes manus meas (Ibid. v. 13). Praemiserat enim, Quia aemulatus sum super iniqua 
agentes, pacem peccatorum videns : quia non est respectus morti [al. in morte] eorum, et solida 
plaga in flagella [al. flagello] eorum. In laboribus hominum non sunt, et cum hominibus non 
flagellabuntur. Propterea tenuit eos superbia, circumdati sunt iniquitate et impietate sua. 
Egredietur sicut ex adipe iniquitas eorum : transierunt in affectum cordis. Cogitaverunt, et locuti 
sunt mala, iniquitatem in excelso [al. excelsum] locuti sunt. Posuerunt in caelum os suum, et 
lingua eorum pertransiit super terram (Ibid. v. 3 et seqq.). 

147:2 Nonne tibi videtur de te omnis iste Psalmus esse compositus ? Vegeto quippe es corpore, 
et novus Antichristi Apostolus, quum in una notus fueris civitate, transgrederis ad aliam. Non 
indiges sumptibus ; non plaga forti percuteris ; et cum hominibus qui non sunt, ut tu, velut 
irrationabilia jumenta, corripi non mereris. Propterea elatus es in superbiam, et vestimentum 
tuum est facta luxuria, et quasi ex arvina pingui et quodam adipe eructans verba mortifera, non 
te respicis esse moriturum, nec umquam post expletam libidinem, paenitentia remorderis. 
Transisti in affectum cordis, et ne tibi solus videaris errasse, simulas nefanda de servis Dei, 
nesciens quod iniquitatem in altum loquaris, et ponas in caelum os tuum. Nec mirum si a te 
qualescumque servi Dei blasphementur, quum patremfamilias Beelzebub vocaverint patres tui. 
Non est discipulus supra magistrum, nec servus supra dominum suum. Si illi in viridi ligno tanta 
fecerunt, tu in me, arido ligno, quid facturus es ? (Luc. 23:31) Tale quid et in Malachia plebs 
scandalizata credentium, de corde tuo loquitur : Dixerunt, Vanus est qui servit Deo. Et quid 
plus ? Quia custodivimus mandata ejus, et quoniam ivimus supplicantes ante faciem Domini 
omnipotentis. Et nunc nos beatos dicimus alienos. Reaedificantur omnes qui faciunt iniqua. 
Adversati sunt Deo, et salvi facti sunt (Malach. 3:14,15 juxta LXX). Quibus postea diem judicii 
Dominus comminatur, et quid inter justum et injustum futurum sit, multo ante praenuntians, 
ait: Et convertimini : et videbitis quid sit inter justum, et injustum : inter servientem Domino, 
et non servientem (Ibid. ultim.). 

147:3 Haec tibi ridicula forte videantur, qui comoedis, et lyricis scriptoribus, et mimis Lentuli 
delectaris : quamquam ne ista tibi quidem prae nimia cordis hebetudine intellegenda 
concesserim. Prophetarum verba contemnes [al. contemnas]; sed respondebit tibi Amos : Et in 
tribus et in quattuor impietatibus, nonne aversabor eum, dicit Dominus ? (Amos 1:3. juxta LXX) 
Quoniam enim Damascus, Gaza, Tyrus, Idumaea, Ammonitae, et Moabitae, Judaei quoque et Israel, 
saepe ad se Dei vaticinio destinato, ut agerent aliquando paenitentiam, audire contempserunt, 
irae suae, quam illaturus est, Dominus causas justissimas profert, dicens : In tribus et quattuor 
impietatibus nonne aversabor eos? Sceleratum est, inquit, mala cogitare : concessi. Nequius 
est male cogitata velle perficere, et hoc pro mea misericordia benignus indulsi. Nunquid et 
opere implendum peccatum fuit ? Et mea superbe calcanda clementia ? Tamen et post factum, 
quia malo paenitentiam peccatoris, quam mortem : Non enim sani opus habent medico, sed 
male habentes (Luc. 5:31), jacenti manum porrigo, et conspersum in sanguine suo, ut propriis 
fletibus lavetur, exhortor. Quod si nec sic paenitentiam vult agere, et fracto navigio tabulam, per 
quam salvari poterat, non retentat, cogor dicere : Super tribus et quattuor impietatibus, nonne 

aversabor eum, dicit Dominus? Aversionem aestimans esse pro poena, dum suae peccator 
relinquitur voluntati. Inde est quod peccata patrum in tertiam et quartam generationem 
restituit (Exod. 20), dum non vult statim punire peccantes, sed ignoscens primis, postrema 
condemnat. Alioqui si protinus scelerum ultor existeret : et multos alios, et certe Paulum 
Apostolum Ecclesiae non haberent. Ezechiel Propheta, cujus supra fecimus mentionem, Dei 
verbum ad se factum referens, ait : Aperi os tuum, et manduca quae ego dabo tibi. Et vidi, inquit, 
et ecce manus extenta ad me ; et in ipsa volumen libri. Et revolvit illud in conspectu meo, et in 
ipso [al. eo.] scriptum erat, a facie et retrorsum, lamentum, et carmen, et vae (Ezech. 2:8. et sqq.). 
Prima Scriptura ad te pertinet, si tamen volueris agere paenitentiam, post delictum. Secunda ad 
sanctos, qui ad Dei canticum provocantur. Non est enim pulchra laudatio in ore peccatoris. 
Tertia ad tui similes, qui desperantes semetipsos tradiderunt immunditiae, et fornicationi, et 
ventri, et his quae infra ventrem sunt ; qui putant omnia morte finiri, et nihil esse post mortem, 
et dicunt : Tempestas si transierit, non veniet super nos (Isai. 28:15). Liber ille, quem Propheta 
devorat, omnis series Scripturarum est. In quibus et paenitens plangitur, et justus canitur, et 
maledicitur desperanti [al. desperans.]. Nihil ita repugnat Deo, quam cor impaenitens. Solum 
crimen est, quod veniam consequi non potest. Si enim ei ignoscitur post peccatum, qui peccare 
desistit, et ille flectit judicem qui rogat : impaenitens autem omnis ad iracundiam provocat 
judicantem : solum desperationis crimen est, quod mederi nequeat. Porro ut scias Deum 
cottidie peccatores ad paenitentiam provocare, qui si rigidi perstiterint, de demente eum 
severum et trucem faciunt, audi Isaiae verba dicentis : Et vocabit, inquit, Dominus sabaoth in die 
illa ad fletum, et planctum magnum, et decalvationem, et accinctionem ciliciorum. Ipsi vero 
fecerunt laetitiam et exsultationem, mactantes vitulos, et immolantes oves, ut comederent 
carnes, et biberent vinum, dicentes : Manducemus et bibamus, cras enim moriemur (Isai. 22:12. 
et seqq.). Post quas voces et perditae mentis audaciam, Scriptura commemorat, dicens. Et 
revelata sunt haec in auribus Domini sabaoth, non remittetur vobis hoc peccatum, donec 
moriamini (Ibidem v. 14). Si enim peccato mortui fuerint, tunc eis remittetur peccatum. Quod 
quamdiu in peccato vixerint, non dimittitur. 

147:4 Parce quaeso animae tuae. Crede Dei futurum esse judicium. Recordare a quali Episcopo 
Diaconus ordinatus sis. Nec mirum quamvis sanctum hominem, tamen in homine deligendo 
potuisse falli, quum et Deum paeniteat, quod Saul in regem unxerit (1. Reg. 15). et in duodecim 
Apostolis Judas sit proditor repertus ; et de quondam ordinis tui hominibus Nicolaus 
Antiochenus, immunditiarum omnium, et Nicolaitarum haereseos auctor exstitisse referatur. 
Non tibi illa nunc replico, quod plures virgines stuprasse narreris ; quod a te nobilium violata 
matrimonia, publico caesa sint gladio ; quod per lupanaria impurus, et helluo cucurristi. Magna 
quidem ista sunt pondere suo, sed fiunt eorum quae illaturus sum comparatione leviora. Rogo 
quantum crimen est ubi stuprum et adulterium parum est ? Infelicissime mortalium, tu 
speluncam illam, in qua Dei Filius natus est, et veritas de terra orta est, et terra dedit fructum 
suum, de stupro condicturus ingrederis. Non times, ne de praesaepi infans vagiat ; ne puerpera 
Virgo te videat ; ne mater Domini contempletur ? Angeli clamant, pastores currunt, stella 
desuper rutilat, Magi adorant, Herodes terretur, Jerosolyma conturbatur ; et tu cubiculum 
virginis, decepturus virginem irrepis ? Paveo miser, et tam mente, quam corpore perhorresco, 
ponere tibi volens ante oculos tuos, opus tuum. Tota Ecclesia nocturnis vigiliis Christum 
Dominum personabat, et in diversarum gentium linguis unus in laudibus Dei spiritus concinebat. 
Tu inter ostia quondam praesaepis Domini, nunc altaris, amatorias epistolas fulciebas, quas 
postea illa miserabilis, quasi flexo adoratura genu, inveniret et legeret ; et stabas deinceps in 
choro psallentium, et impudicis nutibus loquebaris. 

147:5 Proh nefas, non possum ultra progredi. Prorumpunt singultus antequam verba, et 
indignatione pariter ac dolore, in ipso meatu faucium spiritus coarctatur. Ubi mare illud 
eloquentiae Tullianae ? Ubi torrens fluvius Demosthenis ? Nunc [ai. Nunc, nunc.] profecto muti 
essetis ambo, et vestra lingua torpesceret. Inventa est res, quam nulla eloquentia explicare [al. 
explicari.] queat. Repertum est facinus, quod nec mimus fingere, nec scurra ludere, nec 
Atellanus possit effari. Moris est in /Egypti et Syriae monasteriis, ut tam virgo, quam vidua, quae 
se Deo voverint, et saeculo renuntiantes, omnes delicias saeculi conculcarint, crinem 
monasteriorum matribus offerant desecandum, non intecto postea contra Apostoli voluntatem 
incessurae capite ; sed ligato pariter ac velato. Nec hoc quispiam, praeter tondentes novit et 
tonsas, nisi quod quia ab omnibus fit, paene scitur ab omnibus. Hoc autem duplicem ob causam, 
de consuetudine versum est in naturam, vel quia lavacrum non adeunt, vel quia oleum nec 
capite, nec ore norunt, ne a parvis animalibus, quae inter cutem et crinem gigni solent, et 
concretis sordibus, opprimantur [al. obruantur]. 

147:6 Videamus igitur, tu vir bone inter ista quid feceris. Futuro matrimonio, in spelunca illa 
venerabili, quasi quosdam obsides accipis capillos, sudariola infelicis, et cingulum, dotale pignus, 
reportas [al. deportas], jurans ei te nullam similiter amaturum. Deinde curris ad pastorum locum, 
et Angelorum desuper strepitu concinente, in eadem verba testaris. Nihil dico amplius, quod in 
oscula rueris, quod amplexatus sis. Totum quidem de te credi potest, sed veneratio praesaepis 
et loci [al. campi] non me sinunt plus credere, quam te voluntate tantum et animo corruisse. 
Miser : nonne quando in spelunca cum virgine stare coepisti, caligaverunt oculi, lingua torpuit, 
conciderunt brachia, pectus intremuit, nutavit incessus ? Post Apostoli Petri Basilicam, in qua 
Christi flammeo consecrata est : post Crucis et Resurrectionis et Ascensionis Dominicae 
sacramenta, in quibus rursum se in monasterio victuram spoponderat, audes crinem accipere 
tecum noctibus dormiturae [al. dormiturum], quem Christo messuerat in spelunca ? Deinde a 
vespere usque mane fenestrae illius assides, et quia propter altitudinem, haerere vobis cominus 
non licebat, perfuniculum, vel accipis aliquid, vel remittis. Vide quanta diligentia Dominae fuerit, 
ut nunquam virginem, nisi in Ecclesia videris : et quum talem uterque vestrum habuerit 
voluntatem, nisi per fenestram nocte facultas vobis non fuerit colloquendi. Oriebatur tibi, ut 
postea didici, sol invito. Exanguis, marcidus, pallidus, ut suspicione omni careres, Evangelium 
Christi, quasi Diaconus lectitabas. Nos pallorem jejunii putabamus, et exangue os contra 
institutum ac morem tuum, quasi confectum vigiliis mirabamur. Jam tibi et scalae, per quas 
deponeres miseram, parabantur ; jam iter dispositum, decreta navigia, condicta dies, fuga 
animo pertractata [al. praeparata]; et ecce Angelus ille cubiculi Mariae janitor, cunarum Domini 
custos, et infantis Christi gerulus, coram quo tanta faciebas, ipse te prodidit. 

147:7 O funestos oculos meos I o diem illum omni maledictione dignissimum, in quo epistolas 
illas tuas, quas hucusque retinemus, consternata mente legi I quae ibi turpitudines ? Quae 
blanditiae ? Quanta de condicto stupro exsultatio ? Haeccine Diaconum, non dicam loqui, sed 
scire potuisse ? Ubi miser ista didicisti, qui in Ecclesia te nutritum esse jactabas ? Nisi quod in 
eisdem epistolis juras te nunquam pudicum, nunquam fuisse Diaconum. Si negare volueris, 
manus tua te redarguet ipsi apices proclamabunt, Habeto interim lucrum sceleris, non possum 
tibi ingerere quae scripsisti. 

147:8 Jaces itaque advolutus genibus meis, et heminam, ut tuis verbis utar, sanguinis 
deprecaris, Et, o te miserum, neglecto judicio Dei, me tantum quasi vindicem times I Ignovi 
fateor ; quid enim aliud possum tibi facere, Christianus ? Hortatus sum ut ageres paenitentiam, 
et in cilicio et cinere volutareris, ut solitudinem peteres, ut viveres in monasterio, ut Dei 
misericordiam jugibus lacrimis implorares. At tu bonae spei columen, excetrae stimulis 

inflammatus, factus es mihi in arcum perversum, et contra me conviciorum sagittas jacis. 
Inimicus tibi factus sum, vera dicens. Non dolebo [al. doleo] de maledictis ; quis enim nesciat, 
nihil nisi flagitiosum tuo ore laudari ? Hoc plango, quod te ipse non plangis, quod te non sentis 
mortuum [al. esse mortuum]; quod quasi gladiator paratus libithynae, in proprium funus ornaris. 
Amiciris linteis, digitos annulis oneras, dentes pulvere teris, raros in rubenti calvaria digeris 
capillos : taurina cervix toris adipeis intumescens, nec quia propter libidinem fracta est, 
inclinatur. Super haec, unguenta fragras, mutas balneas, et contra renascentes pilos pugnas ; 
per forum ac plateas, nitidus ac politus amator incedis. Facies meretricis facta est tibi, nescis 
erubescere. Convertere miser ad Dominum, ut ad te Dominus convertatur. Age paenitentiam, 
ut et ille agat paenitentiam super omnibus quae locutus est malis ut faceret tibi. 

147:9 Quid neglecto vulnere proprio, alios niteris infamare ? Quid me bene tibi et sedulo 
consulentem, quasi phreneticus morsu lace ras ? Esto, ego flagitiosus sim, ut vulgo jactitas 
saltem mecum age paenitentiam ; criminosus, ut simulas, imitare lacrimas criminosi. Num mea 
peccata virtutes tuae sunt ? An malorum tuorum putas solatium, si multos tui similes habeas ? 
Fluant paululum de oculis lacrimae intersericum et linteamina, quibus tibi videris fulgidus et 
formosus ; intellege te nudum, conscissum, sordidatum [al. sordidum], mendicantem. 
Nunquam est sera paenitentia. Quamvis de Jerosolymis descenderis, et sis in itinere vulneratus, 
inde te Samaritanus impositum jumento, curandumque ad stabulum referet. Sed et si mortuus 
jaces [al. jaceas] in sepulcro, tamen et foetentem Dominus suscitabit. Imitare saltem caecos illos, 
propter quos Salvator dimittens domum suam et hereditatem suam, Jericho venit. Sedentibus 
in tenebris et umbra mortis lux orta est eis, Qui postquam praeterire Dominum cognovissent, 
ceperunt clamare, dicentes : Fili David, miserere nostri. Poteris et tu videre, si clames ; si accitus 
ab eo, sordida vestimenta projicias. Quum conversus ingemueris, tunc salvus eris, et tunc scies 
ubi fueris (Isai. 30:15). Tangat modo cicatrices tuas, pertractet luminum quondam tuorum 
vestigia. Licet ab utero sic genitus sis, et in delictis conceperit te mater tua, asperget te hyssopo, 
et mundaberis : lavabit te, et super nivem dealbaberis. Quid incurvus terrae heres, et totus in 
coeno jaces ? Illa quam decem et octo annis Satanas vinxerat, postquam a Salvatore curata est, 
caelum erecta suspexit. Quod ad Cain dictum est, tibi dictum puta, Peccasti, quiesce (Genes. 
4:13) : Quid longius recedis a-facie Dei, et habitas in terra Naid ? Quid totus in salo fluctuas, nec 
statuis supra petram pedem tuum ? Cave ne te Phinees cum Madianitide fornicantem 
seiromaste {= osipopctoir)} configat. Quid postquam Thamar virginem frater et consanguineus 
polluisti, versus in Absalom, occidere eum cupis, qui te rebellantem plangit et mortuum ? 
Clamat contra te sanguis Nabuthae : et vinea Jezrael, hoc est, seminis Dei ; quam in hortum 
voluptatum, lasciviae olera convertisti, dignam de te ultionem reposcit. Mittitur tibi Elias, 
tormenta et interitum nuntians. Incurvare, et sacco vestire paulisper, et de te poterit dicere 
Deus : Vidisti, quia reveritus fuerit Achab a facie mea ? Non superducam malitiam in diebus 
ejus (3. Reg. 21:29). 

147:10 Sed forte blandiris tibi, quod a tali Episcopo Diaconus ordinatus es. Jam superius dixi, 
nec patrem pro filio, nec filium pro patre puniri. Anima enim quae peccaverit, ipsa morietur 
(Ezech. 18:4). Et Samuel habuit filios qui recesserunt a timore Dei, et abierunt post avaritiam et 
iniquitatem. Et Heli Sacerdos sanctus fuit ; sed habuit filios, qui, ut in Hebraeorum volumine 
legimus, fornicabantur cum mulieribus in tabernaculo Dei, et in similitudinem tui, impudenter 
sibi Dei ministerium vindicabant (1. Reg. 8). Unde et locus tabernaculi ipse subversus est et 
propter vitia Sacerdotum Dei, sanctuarium, destitutum est [al. destructum]. Quanquam et ipse 
Heli dum est nimium lenis in filios, offendit Deum ; tantumque abest, ut te valeat Episcopi tui 
justitia liberare, ut timendum sit, ne propter te de solio suo corruens omoBoiovu) pereat 
insanabili. Si Oza Levites Arcam Domini, quam portare ipse debuerat, quasi ruentem sustentare 

voluit, et percussus est : quid de te fututurum putas, qui stantem Arcam Domini praecipitare 
conatus es ? Quanto magis Episcopus qui te ordinavit probabilis est, tanto tu amplius 
detestandus, qui talem hominem fefellisti. Solemus mala domus nostrae scire novissimi, ac 
liberorum et conjugum vitia, vicinis canentibus, ignorare. Noverat te omnis Italia. Universi te 
stare ante altare Christi ingemiscebant. Nec tu tam callidus eras, ut prudenter tua vitia celares. 
Sic aestuabas, sic subantem te et lascivientem huc atque illuc rapiebat voluptas, ut quasi 
quosdam triumphos, palmamque vitiorum de expletis libidinibus sublevares. 

147:11 Denique inter gladios barbari, et barbari mariti, et mariti potentis excubias, impudicitiae 
flamma te rapuit. Non timuisti in illa domo adulterium facere, in qua sine judice laesus vir se 
poterat ulcisci. Duceris ad hortulos, ad suburbana pertraheris : tam libere et insane te agis, ut 
absente marito, uxorem te putes habere, non adulteram. Inde [al. Unde] per quosdam 
cuniculos dum illa tenetur, erumpis. Romam occultus ingrederis, latitas inter Samnitas latrones, 
et ad primum mariti nuntium, quod novus tibi ex Alpibus Hannibal descendisset, navigio te credis 
in tuto. Tanta fugae celeritas fuit, ut tempestatem terra duceres tutiorem. Venis [al. Venisti] 
utcumque in Syriam, inde te velle Jerosolymam transcendere, et serviturum Domino polliceris. 
Quis non susciperet eum, qui se Monachum promittebat, praesertim ignorans tragoedias tuas, et 
Episcopi tui Commendatitias ad ceteros Sacerdotes epistolas legens ? At tu infelixtransfigurabas 
te in Angelum lucis, et minister Satanae, ministrum justitiae simulabas. Sub vestitu ovium latebas 
lupus, et post adulterium hominis, adulter Christi esse cupiebas. 

147:12 Haec idcirco rettuli, ut totam tibi scenam operum tuorum, quasi in brevi depingerem 
tabella, et gesta tua ante oculos tuos ponerem, ne misericordiam Domini nimiamque 
clementiam, materiam existimes delictorum, rursum crucifigens tibimetipsi Filium Dei, et 
ostentui habens, et non legens illud quod sequitur. Terra enim venientem saepe super se bibens 
imbrem, et generans herbam opportunam illis a quibus colitur, accipit benedictionem a Domino : 
Proferens autem spinas et tribulos, reproba est et maledicto proxima, cujus consummatio fit in 
combustionem (Heb. 6:7. et 8). 

{ 148 } 

Epistola CXLVIII 


(alias 14) 


Ad Celantiam Matronam de ratione pie vivendi 


Celantiam nobilem matronam docet, quomodo inter saeculi honores, divitias, ac Matrimonii 
onera vitam suam sancte ac religiose ducat. Ad divinae Scripturae lectionem primum hortatur, 
deinde ne de generis nobilitate superbiat, in quo sita sit vera nobilitas, docet ; denique quod 
aliquot jam ante annos absque pacto, et consensu viri, continentiam servare sibi proposuisset 
in animo, acriter redarguit, et quid viro suo debeat, ostendit. 

148:1 Vetus Scripturae celebrata sententia est, esse pudorem, quo gloria inveniatur et gratia ; 
et esse rursus pudorem, qui soleat parere peccatum. Cujus dicti veritas, quanquam satis ad 
omnium intellegentiam ipsa sui luceat claritate, mihi tamen, nescio quomodo in praesenti causa 
propius innotuit. Provocatus enim ad scribendum litteris tuis, quae miris hoc a me 

obsecrationibus flagitabant, diu fateor de responsione dubitavi : silentium mihi imperante 
verecundia. Cui tamen fortissime resistebat, et vim faciebat precum tuarum fidelis ambitio. 
Pugnabatque acriter cum haesitatione mea humilitas obsecrantis, et magna quadam fidei 
violentia, oris claustra pulsabat. Quumque sic animum in utroque nutantem, cogitatio diversa 
libraret, paene pudor exclusit officium. Sed me illa, quam supra posui, sapientis sententia, 
armavit ad depellendam inutilem verecundiam, et damnosum silentium resolvendum, quum 
utique ipsam scribendi causam tam honestam viderem esse, tam sanctam, ut peccare me 
crederem, si tacerem : illud mecum Scripturae reputans : Tempus tacendi, et tempus loquendi 
(Eccl. 3:7). Et iterum : Ne retineas verbum in tempore salutis (Eccli. 4:28). Et illud B. Petri : 
Parati semper ad satifactionem omni poscenti vos rationem (1. Petr. 3:15). 

148:2 Petis namque, et sollicite ac violenter petis, ut tibi certam ex Scripturis sanctis 
praefiniamus regulam, ad quam ordines cursum vitae tuae, ut cognita Domini voluntate, inter 
honores saeculi et divitiarum illecebras morum magis diligas supellectilem, atque ut possis in 
conjugio constituta, non solum conjugi placere, sed etiam ei qui ipsum indulsit conjugium. Cui 
tam sanctae petitioni, tamque pio desiderio, non satisfacere : quid aliud est, quam profectum 
alterius non amare ? Parebo igitur precibus tuis, teque paratam ad implendam Domini 
voluntatem, ipsius nitar incitare sententiis. Idem est enim verus omnium Dominus ac magister, 
qui nos placere sibi jubet, et docet quomodo placere ei possimus. Ipse itaque te informet, ipse 
te doceat, qui interroganti in Evangelio adolescenti, quid faceret, ut mereretur vitam aeternam, 
divina continuo mandata proponit (Matth. 19), ostendens nobis ejus voluntatem esse faciendam, 
a quo speramus et praemia. Propter quod alio testatur loco : Non omnis qui dicit mihi, Domine, 
Domine, intrabit in regnum caelorum : sed qui facit voluntatem Patris mei qui in caelis est, ipse 
intrabit in regnum caelorum (Ibid. 7:21). Quo manifeste illud ostenditur, nos non sola Dei 
confessione tanti praemii magnitudinem promereri, nisi fidei et justitiae opera conjuncta sint. 

148:3 Qualis enim est illa confessio, quae sic Deo credit, ut pro nihilo ejus ducat imperium ? 
Aut quomodo ex animo, ac vere dicimus, Domine, Domine, si ejus, quem Dominum confitemur, 
praecepta contemnimus ? Unde ipse in Evangelio dicit : Quid autem vocatis me, Domine, 
Domine, et non facitis quae dico ? (Luc. 6:46) Et iterum : Populus hic labiis me honorat, cor 
autem eorum longe est a me (Matth. 15:8. Isai. 29:13). Et rursum loquitur per Prophetam : Filius 
honorificat patrem, et servus dominum suum timet. Et si pater ego sum : ubi est honor meus ? 
Et si Dominus ego sum, ubi est timor meus ? (Malach. 1:6) E quo apparet, nec honorari ab eis 
Dominum, nec timeri, qui ejus praecepta non faciunt. Et ad David expressius dicitur, qui 
peccatum admiserat : Et pro nihilo duxisti Dominum (2 Reg. 12) ; et ad Heli fit sermo Domini : 
Qui honorificat me, honorificabo eum ; qui autem pro nihilo me habent, ad nihilum redigentur 
(1. Reg. 2:30). 

148:4 Et nos securo ac bono animo sumus qui per singula quaeque praecepta, inhonorantes 
Deum clementissimum Dominum ad iracundiam provocamus, ejusque imperium superbissime 
contemnendo, in tantae majestatis imus injuriam ? Quid enim unquam tam superbum, quid vero 
tam ingratum videri potest, quam adversus ejus vivere voluntatem, a quo ipsum vivere 
acceperis ? Quam illius praecepta despicere, qui ideo aliquid imperat, ut causas habeat 
remunerandi ? Neque enim obsequii nostri Deus indiget, sed nos illius indigemus imperio. 
Mandata ejus desiderabilia super aurum et lapidem pretiosum nimis, et dulciora super mei et 
favum : quoniam in custodiendis illis retributio multa (Ps. 18:11,12). Et ideo nobis irascitur, 
idcirco magis illa immensa Dei bonitas offenditur, quia eam per tanti etiam praemii detrimenta 
contemnimus : nec solum imperata, sed etiam promissa illius pro nihilo ducimus. Unde saepe, 
immo semper illa nobis Domini revolvenda sententia : Si vis ad vitam venire, serva mandata 

(Matth. 19:17) ; hoc enim tota nobiscum lege agitur : hoc Prophetae, hoc Apostoli docent : hoc 
a nobis, et vox Christi et sanguis efflagitat : qui ideo pro omnibus mortuus est, ut qui vivunt, jam 
non sibi vivant, sed ei, qui pro illis mortuus est (2. Cor. 5:15). Vivere autem illi non est aliud, 
quam ejus praecepta servare, quae nobis ille quasi certum quoddam dilectionis suae pignus, 
servanda mandavit. Si diligitis, inquit, me, mandata mea servate (Joan. 14:15). Et, qui habet 
mandata mea, et servat ea, ille est qui diligit me. Ac rursus : Si quis diligit me, sermonem meum 
servabit, et Pater meus diliget eum, et ad eum veniemus, et mansionem apud eum faciemus. 
Qui non diligit me, sermones meos non servat (Ibid. v. 21:23 et 24). Grandem vim obtinet vera 
dilectio. Et qui perfecte amatur, totam sibi amantis vindicat voluntatem. Nihil est imperiosius 
caritate. Nos si vere Christum diligimus : si ejus nos redemptos sanguine recordamur, nihil magis 
velle, nihil omnino debemus agere, quam quod illum velle cognoscimus. 

148:5 Duo autem sunt genera mandatorum, in quibus clauditur tota justitia. Prohibendi unum 
est, jubendi alterum. Ut enim mala prohibentur, ita praecipiuntur bona. Ibi otium imperatur, 
hic studium. Ibi coercetur animus, hic incitatur. Ibi fecisse, hic non fecisse, culpabile est. Unde 
et Propheta dicit : Quis est homo qui vult vitam, et cupit videre dies bonos ? Prohibe linguam 
tuam a malo, et labia tua ne loquantur dolum. Declina a malo, et fac bonum (Ps. 33:13,14 et 15). 
Et beatus Apostolus. Odientes malum, adhaerentes bono (Rom. 12:9). Hoc itaque duplex 
diversumque praeceptum, prohibendi scilicet et imperandi, aequo omnibus jure mandatum est. 
Non virgo, non vidua, non nupta, ab hoc imperio libera est. In quovis proposito, in quovis gradu, 
aequale peccatum est, vel prohibita admittere, vel jussa non facere. Neque vero eorum te 
seducat error, qui ex arbitrio suo eligunt, quae potissimum Dei mandata faciant, quaeve quasi 
vilia ac parva despiciant : nec metuunt, ne secundum divinam sententiam, minima 
contemnendo paulatim decidant (Eccli. 19:1). 

148:6 Stoicorum quidem est, peccatorum tollere differentiam, et delicta omnia paria judicare : 
nec ullum inter scelus et erratum discrimen facere. Nos vero etsi multum inter peccata distare 
credimus, quia et legimus : tamen satis prodesse ad cautionem dicimus, etiam minima pro 
maximis cavere. Tanto enim facilius abstinemus a quocumque delicto, quanto illud magis 
metuimus. Nec cito ad majora progreditur, qui etiam parva formidat. Et sane nescio, an 
possimus leve aliquod peccatum dicere quod in Dei contemptum admittitur. Estque ille 
prudentissimus, qui non tam considerat quod jussum sit, quam illum qui jusserit : nec 
quantitatem imperii, sed imperantis cogitat dignitatem. 

148:7 /Edificanti itaque tibi spiritualem domum non super levitatem arenae, sed super 
soliditatem petrae, innocentiae in primis fundamentum ponatur, super quod facilius possis 
arduum culmen justitiae erigere. Maximam enim partem aequitatis implevit, qui nulli nocuit : 
beatusque est qui potest cum sancto Job dicere : Nulli nocui hominum : juste vixi cum omnibus 
(Job 27:6). Unde audenter et simpliciter loquebatur ad Dominum. Quis est ille qui judicetur 
mecum ? (Job 13:19) Id est, quis tuum adversum me potest implorare judicium, ut se laesum a 
me convincat ? Purissimae conscientiae est, secure canere cum Propheta : Perambulabam in 
innocentia cordis mei : in medio domus meae (Ps. 100:3). Unde idem alibi dicit : Non fraudavit 
eos Deus bonis, qui ambulant in innocentia (Ps. 83:13). Itaque malitiam, odium atque invidiam, 
quae vel maxima, vel sola semina sunt nocendi, Christiana a se propellat anima : neque manu 
tantum, aut lingua, sed corde quoque custodiat innocentiam : nec opere modo, sed voto etiam 
nocere formidet. Quantum enim ad peccati rationem pertinet, nocuit et qui nocere disposuit. 
Multi nostrorum [al. nostrum] illum absolute atque integre definiunt innocentem, qui ne in eo 
quidem ulli noceat quo prodesse desistat. Quod si est verum, tum demum laetare de innocentiae 
conscientia, si quum potes adjuvare, non desinas ; si vero divisa inter se ista atque distincta 

sunt : aliudque est non nocere quod semper potes, aliud prodesse quum possis, aliud malum 
non facere, aliud operari bonum : illud tibi rursum occurrat : non sufficere Christiano, si partem 
unam justitiae impleat, cui utraque praecipitur. 

148:8 Neque enim debemus ad multitudinis exempla respicere : quae nullam morum 
disciplinam sequens, nullum vivendi tenens ordinem, non tam ratione ducitur, quam quodam 
impetu fertur. Nec imitandi nobis illi sunt, qui sub Christiano nomine gentilem vitam agunt, et 
aliud professione, aliud conversatione testantur : atque, ut Apostolus ait, Deum confitentur se 
nosse, factis autem negant (Tit. 1:13). Inter Christianum et gentilem non fides tantum debet, 
sed etiam vita distinguere : et diversam religionem, per diversa opera monstrare. Nolite, ait 
Apostolus, jugum ducere cum infidelibus. Quae enim participatio justitiae cum iniquitate ? Aut 
quae societas luci ad tenebras ? Quae autem conventio Christi ad Belial ? Aut quae pars fideli 
cum infideli ? Qui autem consensus templo Dei cum idolis ? (2. Cor. 6:14. et seqq.) 

148:9 Sit ergo inter nos et illos maxima separatio. Disjungitur [al. Distinguitur] certo 
discrimine error et veritas. Illi terrena sapiant, qui caelestia promissa non habent. Illi brevi huic 
vitae se totos implicent, qui aeterna nesciunt. Illi peccare non metuant, qui peccatorum 
impunitatem putant. Illi serviant vitiis, qui non sperant futura praemia virtutum. Nos vero qui 
purissima confitemur fide, omnem hominem manifestandum esse ante tribunal Christi, ut 
recipiat unusquisque propria corporis sui, prout gessit ; sive bonum, sive malum (2. Cor. 5:10) : 
procul esse debemus a vitiis, dicente Apostolo : Qui enim Christi sunt, carnem suam 
crucifixerunt cum vitiis et concupiscentiis (Galat. 5:24). Nec turbam sequantur errantem, qui se 
veritatis discipulos confitentur. 

148:10 Duas certe conversationis vias, et distincta in diversum itinera vivendi, Salvator in 
Evangelio ostendit. Quam, inquit, spatiosa via, quae ducit ad mortem, et multi sunt qui intrant 
per eam. Et rursum : Quam arcta via et angusta est, quae ducit ad vitam, et pauci sunt qui 
inveniunt eam (Matth. 7:13. et 14). Vide quanta inter has vias separatio sit, quantumque 
discrimen. Illa ad mortem, haec tendit ad vitam. Illa celebratur et teritur a multis, haec vix 
invenitur a paucis. Illa enim vitiis per consuetudinem, quasi declivior ac mollior, et velut 
quibusdam amoena floribus voluptatum facile ad se rapit commeantium multitudinem : haec 
vero insueto calle virtutum tristior atque horridior : ab his tantum eligitur, quibus non tam 
delectatio itineris cordi est, quam utilitas mansionis. Asperam enim nobis, et insuavem virtutum 
viam, nimia facit vitiorum consuetudo, quae si in partem alteram transferatur, invenietur, sicut 
Scriptura dicit, semita justitiae laevis (Prov. 2:20. juxta LXX). Ponamus ergo jam rationem vitae 
nostrae, et per quam potissimum gradiamur viam, conscientia teste discamus. Omne enim quod 
agimus, omne quod loquimur, aut de lata, aut de angusta via est. Si cum paucis angustum iter 
et subtilem quandam semitam invenimus, ad vitam tendimus. Si vero multorum comitamur 
viam, secundum Domini sententiam, imus ad mortem. 

148:11 Si ergo odio atque invidia possidemur, si cupiditati et avaritiae cedimus, si praesentia 
commoda futuris praeferimus : per spatiosam viam incedimus. Habemus enim ad haec comitum 
multitudinem, et late similium stipamur agminibus. Si iracundiam libidinemque explere volumus, 
si injuriam vindicamus [al. vindicare], si maledicenti remaledicimus, et adversum inimicum 
inimico animo sumus, aeque cum pluribus ferimur. Si vel adulamur ipsi, vel adulantem libenter 
audimus, si verum dicere gratia impedimur, et magis offendere animos hominum timemus, 
quam non ex animo loqui ; de multorum item via sumus. Tot nostri sunt socii, quot extranei 
veritatis. At e contrario, si ab his omnibus vitiis sumus extranei, si purum ac liberum animum 
praestamus, et omni cupiditate calcata, solis studemus divites esse virtutibus : per angustam 
viam nitimur. Conversatio enim ista paucorum est. Estque perrarum atque difficile, idoneos 

hujus itineris comites reperire. Quin etiam multi hac ire se simulant, et per diversa errorum 
diverticula, ad viam multitudinis revertuntur. Ideoque timendum est, ne quos duces recti hujus 
itineris habere nos credimus : eos comites habeamus erroris. 

148:12 Si igitur inveniuntur exempla, quae nos per hanc ducant viam, et rectum Evangelii 
tramitem teneant, sequenda sunt. Sin vero ea vel deficiunt, vel deficere putantur, Apostolorum 
forma universis proposita est. Clamat vas electionis Paulus, nosque quasi ad angustum hoc iter 
convocans, dicit : Imitatores mei estote, sicut et ego Christi (1. Cor. 11:1). Certe quod est 
amplius omnibus, ipsius Domini relucet exemplum, qui in Evangelio ait : Venite ad omnes qui 
laboratis et onerati estis, et ego requiescere faciam vos. Tollite jugum meum super vos, et 
discite a me, quia mitis sum, et humilis corde (Matth. 11:28,29). Si periculosum est imitari illos, 
de quibus dubitas an imitandi sint : hunc certe imitari tutissimum est, atque ejus vestigia sequi, 
qui dixit : Ego sum via, veritas, et vita (Joan. 14:6). Nunquam enim errat, qui sequitur veritatem. 
Unde et Apostolus Joannes ait : Qui dicit se in Christo manere, debet sicut ille ambulavit, et ipse 
ambulare (1. Joan. 2:6). Et beatus Petrus ait : Christus pro nobis passus est, vobis relinquens 
exemplum, ut sequamini vestigia ejus : qui peccatum non fecit, nec est inventus dolus in ore 
ejus. Qui quum malediceretur, non maledicebat : quum pateretur, non comminabatur. 
Tradebat autem judicanti se injuste. Qui peccata nostra, ipse pertulit in corpore suo super 
lignum, ut peccatis mortui, justitiae vivamus (1. Petr. 2:21. et seqq.). 

148:13 Cesset omnis excusatio errorum, auferantur peccandi foeda solatia. Nihil omnino agimus, 
qui nos per multitudinis exempla defendimus, et ad consolationem nostram, aliena saepe 
numerantes vitia, deesse nobis dicimus, quos debeamus sequi. Ad illius exemplum mittimur, 
quem omnes fatemur imitandum. Atque ideo praecipua tibi cura sit, legem nosse divinam : per 
quam possis, quasi praesentia cernere exempla sanctorum : quid faciendum sit, quidve 
vitandum, illius consilio disce [al. discere]. Maximum enim ad justitiam auxilium, est implere 
divinis eloquiis animum, et quod opere exequi cupias, semper corde meditari. Rudi adhuc 
populo, et hominibus ad oboedientiam insuetis, per Moysen imperatur a Domino, ut in signum 
memoriae, qua praecepta Domini recordentur : per singulas vestimentorum fimbrias, habeant 
cum cocco hyacinthini coloris insignia, ut etiam casu huc illucque respicientibus oculis, 
mandatorum caelestium memoria nascatur. De quibus fimbriis Pharisaei redarguuntur a Domino 
(Matth. 23:5), quod eas perverso usu, non ad commonitionem praeceptorum dei, sed ad 
ostentationem sui habere coeperint, ut scilicet quasi de majoris observationis diligentia, sancti a 
populo judicarentur. 

148:14 Tibi vero servanti non jam litterae praecepta, sed spiritus, divinorum mandatorum 
memoria spiritualiter excolenda est. Cui non tam frequenter recordanda sunt praecepta Domini, 
quam semper cogitanda. Sint ergo divinae Scripturae semper in manibus tuis, et jugiter mente 
volvantur. Nec sufficere tibi putes mandata Dei memoria tenere, et operibus oblivisci. Sed ideo 
illa cognosce, ut facias quicquid faciendum didiceris. Non enim auditores legis justi sunt apud 
Deum, sed factores legis justificabuntur (Rom. 2:31). Latus quidem et immensus divinae legis 
campus extenditur. Qui diversis testimoniis veritatis, velut caelestibus quibusdam floribus 
vernans, mira oblectatione legentis animum pascit ac refovet. Quae omnia semper cognoscere, 
secumque revolvere, ingens ad conservandam justitiam beneficium est. Sed quasi ad 
compendiosum quoddam commonitorium, illa tibi Evangelii eligenda sententia est, et 
superscribenda cordi tuo, quae ad totius justitiae breviarium, dominico ore profertur : Omnia 
quaecumque vultis ut faciant vobis homines, haec et vos facite illis. Haec enim Lex et Prophetae 
(Matth. 7:12). Infinitae namque sunt species, partesque justitiae : quas non modo stilo persequi, 
sed cogitatione etiam capere difficillimum est. Quas omnes una ac brevi sententia 

comprehendit, et latentem hominum conscientiam, secreto animi judicio, aut absolvit, aut 
damnat. 

148:15 Ad omnem igitur actum, ad omne verbum, ad omnem etiam cogitatum, haec sententia 
retractetur : quae tibi quasi speculum quoddam paratum, et ad manum semper positum, 
qualitatem tuae voluntatis ostendat, ac etiam vel de injusto opere redarguat, vel de justo 
laetificet. Quotiescumque enim talem in alterum habueris animum, qualem in te ab altero 
servari cupis, aequitatis viam tenes. Quoties vero talis erga alterum fueris, qualem in te vis 
neminem: iter justitiae dereliquisti. En totum illud divinae legis arduum totumque difficile. En 
ob quam causam dura imperia Domino reclamamus, et dicimus nos vel difficultate, vel 
impossibilitate mandatorum premi. Nec sufficit, quod jussa non facimus, nisi etiam jubentem 
injustum pronuntiemus : dum ipsum aequitatis auctorem, non modo dura et ardua, sed etiam 
impossibilia praecepisse conquerimur. Omnia, inquit, quaecumque vultis, ut faciant vobis 
homines, haec et vos facite illis. Conjungi vult inter nos, atque connecti, per mutua beneficia 
caritatem. Omnesque homines vicario inter se amore copulari, ut id unoquoque praestante alteri, 
quod sibi ab omnibus praestari velit : tota justitia, et praeceptum hoc Dei, communis sit utilitas 
hominum. Et, o miram clementiam Domini I o ineffabilem Dei benignitatem ! Praemium nobis 
pollicetur, si nos invicem diligamus, id est, si nobis ea praestemus invicem, quorum vicissim 
indigemus. Et nos superbo simul et ingrato animo, ejus renitimur voluntati : cujus etiam 
imperium beneficium est. 

148:16 Nulli unquam omnino detrahas, nec aliorum vituperatione te laudabilem videri velis : 
magisque vitam tuam ornare disce, quam alienam carpere. Ac semper Scripturae memor esto 
dicentis : Noli diligere detrahere, ne eradiceris (Prov. 20:13. juxta LXX). Pauci admodum sunt, 
qui huic vitio renuntient, raroque invenies, qui ita vitam suam irreprehensibilem exhibere velint, 
ut non libenter reprehendant alienam. Tantaque hujus mali libido mentes hominum invasit, ut 
etiam qui procul ab aliis vitiis recesserunt, in istud tamen quasi in extremum diaboli laqueum 
incidant. Tu vero hoc malum ita effuge, ut non modo ipsa non detrahas, sed ne alii quidem 
detrahenti, aliquando credas. Nec obtrectatoribus auctoritatem de consensu tribuas : ne eorum 
vitium nutrias, annuendo. Noli, inquit Scriptura, consentaneus esse cum derogantibus adversus 
proximum tuum, et non accipies super illum peccatum. Et alibi : Sepi aures tuas spinis, et noli 
audire linguam nequam (Eccli. 28:28). Unde et beatus David, diversas innocentiae species 
justitiaeque dinumerans, de hac quoque virtute non tacuit, dicendo : Et opprobrium non accepit 
adversus proximos suos (Ps. 14:4) : propterea quod ipse non solum adversatur, sed etiam 
persequitur detrahentem. Ait enim : Detrahentem secreto proximo suo hunc persequar (Ps. 
100:5). Est sane tale hoc vitium, quod vel in primis exstingui debeat, et ab eis qui se sancte 
instituere volunt, prorsus excludi. Nihil enim tam inquietat animum, nihil est quod ita mobilem 
mentem ac levem faciat, quam facile totum credere, et obtrectatorum verba, temerario mentis 
assensu sequi. Hinc enim crebrae dissensiones, hinc odia injusta nascuntur. Hoc est quod saepe 
de amicissimis etiam inimicos facit, dum concordes quidem, sed credulas animas, maliloqua 
lingua dissociat. At contra, magna quies animi, magnaque est morum gravitas, non temere de 
quoquam sinistri aliquid audire. Beatusque est qui ita se contra hoc vitium armavit, ut apud eum 
detrahere nemo audeat. Quod si haec in nobis esset diligentia, ne passim obtrectatoribus 
crederemus, jam omnes detrahere timerent : ne non tam alios, quam seipsos viles detrahendo 
facerent. Sed hoc ideo malum celebre est, idcirco in multis fervet hoc vitium, quia paene ab 
omnibus libenter auditur. 

148:17 Adulatorum quoque assentationes, et noxia blandimenta fallaciae, velut quasdam pestes 
animae fuge. Nihil est quod tam facile corrumpat mentes hominum, nihil quod tam dulci et molli 

vulnere animum feriat. Unde et quidam sapiens ait : Verba adulatorum mollia, feriunt autem 
interiora ventris (Prov. 26:22). Et Dominus loquitur per Prophetam : Populus meus, qui 
beatificant vos, seducunt vos, et semitas pedum vestrorum dissipant (Isai. 3:12. sec. LXX). In 
multis, isto maxime tempore, regnat hoc vitium quodque est gravissimum, humilitatis ac 
benevolentiae loco ducitur. Eo fit, ut qui adulari nescit, aut invidus, aut superbus putetur. Est 
sane grande et subtile artificium, laudare alterum in commendationem sui, et decipiendo, 
animum sibi obligare decepti : quodque hoc maxime vitio agi solet, fictas laudes, certo pretio 
vendere. Quae haec tanta est levitas animi, quae tanta vanitas, relicta propria conscientia, 
alienam opinionem sequi : et quidem fictam atque simulatam ? Rapi vento falsae laudationis, 
gaudere ad circumventionem suam, et illusionem pro beneficio accipere ? Tu ergo si vere 
laudabilis esse cupis, laudem hominum ne requiras. Illique praepara conscientiam tuam, qui et 
illuminabit abscondita tenebrarum, et manifestabit consilia cordium, et tunc laus tibi erit a Deo 
(1. Cor. 4:5). 

148:18 Sit igitur intentus ac vigilans, et adversus peccata semper armatus animus tuus. Sermo 
in omnibus moderatus et parcus, et qui necessitatem magis loquendi indicet, quam voluntatem. 
Ornet prudentiam verecundia, quodque praecipuum in feminis semperfuit, cunctas in te virtutes 
pudor superet. Diu ante considera, quid loquendum sit, et adhuc tacens provide, ne quid dixisse 
paeniteat. Verba tua ponderet cogitatio, et linguae officium animi libra dispenset. Unde 
Scriptura dicit : Argentum et aurum tuum confla, et verbis tuis facito stateram, et frenos ori tuo 
rectos : et attende ne forte labaris lingua (Eccli. 28). Nunquam malum verbum de ore tuo 
procedat, quae ad cumulum benignitatis juberis etiam maledicentibus benedicere. Misericordes, 
inquit, modesti, humiles, non reddentes malum pro malo, neque maledictum pro maledicto, sed 
e contrario benedicentes (1. Petr. 3:9). 

148:19 Mentiri vero atque jurare, lingua tua prorsus ignoret, tantusque in te sit veri amor, ut 
quicquid dixeris, juratum putes. De quo Salvator ad discipulos ait : Ego autem dico vobis, non 
jurare omnino. Et paulo post : Sit autem sermo vester, est, est : non, non : Quod autem his 
abundantius est, a malo est (Matth. 5:34,37). In omni igitur actu atque verbo, quieta mens et 
placida servetur : semperque cogitationi tuae Dei praesentia occurrat : sit humilis animus, ac 
mitis, et adversus sola vitia erectus. Nunquam illum aut superbia extollat, aut avaritia inflectat, 
aut ira praecipitet. Nihil enim quietius, nihil purius, nihil denique pulchrius ea mente esse debet, 
quae in Dei habitaculum praeparanda est, quem non auro templa fulgentia, non gemmis altaria 
distincta delectant, sed anima ornata virtutibus. Ideo et templum Dei, sanctorum corda dicuntur, 
affirmante Apostolo, qui ait : Si quis templum Dei violaverit, disperdet illum Deus. Templum 
enim Dei sanctum est, quod estis vos (1. Cor. 3:17). 

148:20 Nihil habeas humilitate praestantius, nihilque amabilius. Haec est enim praecipua 
conservatrix, et quasi custos quaedam virtutum omnium : nihilque est quod nos ita et hominibus 
gratos et Deo faciat, quam si vitae merito magni, humilitate infimi simus. Propter quod Scriptura 
dicit : Quanto magnus es, humilia te in omnibus, et coram Deo invenies gratiam (Eccli. 3:20). Et 
Dominus loquitur per Prophetam : Super quem alium requiescam, nisi super humilem, et 
quietum, et trementem verba mea ? (Isai. 66:2) Verum tu eam humilitatem sequere : non quae 
ostenditur, atque simulatur gestu corporis, aut fracta voce verborum, sed quae puro affectu 
cordis exprimitur. Aliud est enim virtutem habere, aliud virtutis similitudinem : aliud est rerum 
umbram sequi, aliud veritatem. Multo deformior illa est superbia, quae sub quibusdam 
humilitatis signis latet. Nescio enim quomodo turpiora sunt vitia, quae virtutum specie celantur. 

148:21 Nulli te unquam de generis nobilitate praeponas, neque obscuriores quasque et 
humiliore loco natas, te inferiores putes. Nescit religio nostra personas accipere : nec 

condiciones hominum, sed animos inspicit singulorum. Servum et nobilem de moribus 
pronuntiat. Sola apud Deum libertas est, non servire peccatis. Summa apud Deum est nobilitas, 
clarum esse virtutibus. Quid apud Deum in viris nobilius Petro, qui piscator et pauper fuit ? Quid 
in feminis beata Maria illustrius, quae sponsa fabri describitur ? Sed illi piscatori et pauperi 
caelestis regni a Christo creduntur claves. Haec sponsa fabri, meruit esse mater illius, a quo ipsae 
claves datae sunt. Eligit enim Deus ignobilia et contemptibilia hujus mundi (1. Cor. 1:27), ut 
potentes ac nobiles ad humilitatem facilius adduceret. Nam et alias frustra sibi aliquis de 
nobilitate generis applaudit, quum universi paris honoris, et ejusdem apud Deum pretii sint, qui 
uno Christi sanguine sunt redempti : nec interest qua quis condicione natus sit, quum omnes in 
Christo aequaliter renascamur. Nam et si obliviscimur, quia ex uno omnes generati sumus : 
saltem id semper meminisse debemus, quia per unum omnes regeneramur. 

148:22 Cave ne si jejunare aut abstinere coeperis, te putes jam esse sanctam. Haec enim virtus 
adjumentum est, non perfectio sanctitatis. Magisque id providendum est, ne tibi hoc, quum 
licita contemnas, securitatem quandam illicitorum faciat. Quicquid supra justitiam offertur Deo, 
non debet impedire justitiam, sed adjuvare. Quid autem prodest tenuari abstinentia corpus, si 
animus intumescat superbia ? Quam laudem merebimur de pallore jejunii, si invidia lividi 
simus ? Quid virtutis habet vinum non bibere, et ira atque odio inebriari ? Tunc, inquam, 
praeclara est abstinentia, tunc pulchra atque magnifica castigatio corporis, quum est animus 
jejunus a vitiis. Imo qui probabiliter ac scienter abstinentiae virtutem tenent, eo affligunt carnem 
suam, quo animae frangant superbiam : ut quasi de quodam fastigio contemptus sui atque 
arrogantiae, descendant ad implendam Domini voluntatem, quae maxime in humilitate perficitur. 
Idcirco a variis ciborum desideriis mentem retrahunt, ut totam ejus vim occupent in cupiditate 
virtutum. Jamque minus jejuniorum et abstinentiae laborem caro sentit, anima esuriente 
justitiam. Nam et vas electionis Paulus dum castigat corpus suum, et in servitutem redigit, ne 
aliis praedicans ipse reprobus inveniatur (1. Cor. 9:27), non ad [al. ob] solam, ut quidam imperiti 
putant, hoc facit castitatem : non enim huic tantummodo, sed omnibus omnino virtutibus 
abstinentia opitulatur. Neque magna aut tota Apostoli gloria est, non fornicari : sed hoc agit, 
ut castigatione corporis, erudiatur animus ; quantoque nihil ex voluptatibus concupiscit, tanto 
magis possit de virtutibus cogitare : ne perfectionis magister, imperfectum aliquid in se 
ostendat : ne Christi imitator, extra praeceptum quicquam aut voluntatem Christi faciat : neve 
minus exemplo, quam verbo doceat, cumque aliis praedicaverit, ipse reprobetur : audiatque 
cum Pharisaeis : Dicunt enim et non faciunt (Matth. 23:3). 

148:23 Apostolici vero et praecepti est, et exempli, ut habeamus rationem, non conscientiae 
tantum, sed etiam famae (Rom. 12:17). Non superfluum et a fructu vacuum, gentium magister 
hoc docet : vult enim etiam extraneos ad fidem homines, per fidelium opera proficere, ut 
religionem ipsam religionis disciplina commendet. Et ideo sicut luminaria in mundo lucere nos 
jubet, in medio nationis pravae et perversae, ut incredulae mentes errantium, ex nostrorum 
actuum lumine, ignorantiae suae tenebras deprehendant. Unde et ipse ad Romanos ait : 
Providentes bona non solum coram Deo sed etiam coram hominibus (Rom. 12:17). Et alibi : Sine 
offensione estote Judaeis, et gentibus, et Ecclesiae Dei, sicut ego per omnia omnibus placeo, non 
quaerens quod mihi utile est, sed quod multis (1. Cor. 10:32,33). Beatus est qui tam sancte, 
tamque graviter disposuit vitam suam, ut de eo sinistri aliquid ne fingi quidem possit : dum 
adversus obtrectatorum libidinem pugnat meriti magnitudo nec fingere quisquam ausus est, 
quod a nullo putat esse credendum. Quod si id assequi difficile atque nimis arduum est, saltem 
hanc adhibeamus vitae nostrae diligentiam, ne malae mentes occasionem inveniant detrahendi. 
Ne ex nobis scintilla procedat, per quam adversus nos sinistrae famae flamma confletur. Alioqui 
frustra irascimur obtrectatoribus nostris si eis ipsi obtrectandi materiam ministramus. Si autem 

nobis diligenter atque sollicite omnia ad honestatem providentibus, cunctisque actibus nostris 
timorem Dei praeferentibus, illi nihilominus insaniunt : consoletur nos conscientia nostra, quae 
tunc maxime tuta est, tunc optime secura est, quum ne occasionem quidem male de se sentiendi 
dedit. Illis enim vae dicitur per Prophetam, qui dicunt quod bonum est malum : qui lucem 
appellant tenebras : et quod dulce est, amarum vocant (Isai. 5:20. juxta LXX). Nobis ergo 
Salvatoris aptabitur sermo : Beati estis quum vobis maledixerint homines, mentientes (Matth. 
5:11). Nos modo agamus, ut male de nobis nemo loqui absque mendacio possit. 

148:24 Ita habeto sollicitudinem domus, ut aliquam tamen vacationem animae tribuas. Eligatur 
tibi opportunus, et aliquantum a familiae strepitu remotus locus, in quem tu velut in portum, 
quasi ex multa tempestate curarum te recipias, et excitatos foris cogitationum fluctus, secreti 
tranquillitate componas. Tantum ibi sit divinae lectionis studium, tam crebrae orationum vices, 
tam firma et pressa de futuris cogitatio, ut omnes reliqui temporis occupationes facile hac 
vocatione compenses. Nec hoc ideo dicimus, quo te retrahamus a tuis : immo id agimus, ut ibi 
discas, ibique mediteris, qualem tuis praebere te debeas. 

148:25 Familiam tuam ita rege et confove, ut te matrem magis tuorum, quam dominam videri 
velis, a quibus benignitate potius, quam severitate exige reverentiam. Fidelius et gratius semper 
obsequium est, quod ab amore, quam quod a metu proficiscitur. Praecipue autem in conjugio 
venerabili atque immaculato Apostolicae regulae ordo teneatur. 

148:26 Servetur in primis viro auctoritas sua, totaque a te discat domus, quantum illi honoris 
debeat. Tu illum dominum obsequio tuo, tu magnum illum tua humilitate demonstra, tanto ipsa 
honoratior futura, quanto illum amplius honoraveris. Caput enim, ut ait Apostolus, mulieris est 
vir (Ephes. 5:23) : nec aliunde magis reliquum corpus ornatur, quam ex capitis dignitate. Unde 
idem alibi dicit : Mulieres subditae estote viris, sicut oportet in Domino (Coloss. 3:18). Sed et 
beatus Petrus Apostolus ait Similiter autem mulieres subditae sint viris, ut et si qui non credunt 
verbo, per mulierum conversationem, sine verbo lucrifiant (1. Petr. 31). Si ergo etiam gentilibus 
maritis debetur honor jure conjugii, quanto magis reddendus est Christianis. 

148:27 Atque ut ostendat, quibus ornamentis etiam viris junctae femine decorari debeant, ait : 
Quarum sit non extrinsecus capillatura, aut circumdatio auri, aut vestimentorum cultus, sed qui 
absconditus cordis est homo in incorruptibilitate quieti et modesti spiritus, qui est in conspectu 
Dei locuples. Sic enim aliquando et sanctae mulieres sperantes in Domino, ornabant se, subjectae 
propriis viris, sicut Sara oboediebat Abrahae, Dominum suum vocans (Ibid. 3. et seqq.). Haec 
autem praecipiens, non eas jubet squalere sordibus, et horrentibus pannorum assumentis tegi, 
sed immoderato cultui, et nimis exquisito interdicit ornatui, simplicemque commendat ornatum 
atque habitum. De quo et vas electionis ait : Similiter autem et mulieres in habitu ornato, cum 
verecundia et sobrietate : ornantes se non in tortis crinibus, aut auro, aut margaritis, vel veste 
pretiosa, sed quod decet mulieres, promittentes castitatem per opera bona (1. Tim. 2:9,10). 

148:28 Reperi vero te miro fidei ardore succensam, aliquot jam ante annos continentiam 
proposuisse, et reliquum vitae tuae tempus pudicitiae consecrasse. Magni hoc animi signum, et 
perfectae virtutis indicium est, renuntiare subito expertae voluptati, fugere notas carnis 
illecebras, et calentis adhuc aetatis flammas fidei amore [al. ardore] restinguere. Sed illud 
quoque simul didici, quod me non mediocriter angit ac stimulat, te videlicet tantum hoc bonum, 
absque consensu et pacto viri servare coepisse, quum hoc Apostolica omnino interdicat 
auctoritas, quae in hac duntaxat causa, non modo uxorem viro, sed etiam virum uxoris subjecit 
potestati. Uxor, inquit, sui corporis potestatem non habet, sed vir. Similiter autem et vir 
potestatem non habet sui corporis, sed mulier (1. Cor. 7:4). Tu vero quasi oblita foederis nuptialis, 

pactique hujus ac juris immemor, inconsulto viro vovisti Domino castitatem. Sed periculose 
promittitur quod adhuc in alterius potestate est. Et nescio quam sit grata donatio, si unus offerat 
rem duorum Multa jam per hujuscemodi ignorantiam et audivimus, et vidimus scissa conjugia, 
quodque recordari piget, occasione castitatis adulterium perpetratum. Nam dum una pars se 
etiam a licitis abstinet : altera ad illicita delapsa est. Et nescio in tali causa, quis magis accusari, 
quis amplius culpari debeat, utrum ille qui repulsus a conjuge fornicatur, an illa quae repellendo 
a se virum, eum fornicationi quodammodo objicit. Atque ut super hac causa, quid veritas habeat, 
agnoscas, pauca mihi de divina auctoritate ponenda sunt. Apostolicae doctrinae regula nec cum 
Joviniano aequat continentiae opera nuptiarum, nec cum Manichaeo conjugia condemnat. Ita 
vas electionis ac magister gentium, inter utrumque temperatus incedit ac medius, ut remedium 
incontinentiae indulgeat, et ad praemium provocet continentiam. Totusque in hac causa ejus hic 
sensus est, ut ex utriusque sententia proponatur castitas, aut certe ab utroque debitum 
commune solvatur. 

148:29 Sed ipsa jam Apostoli verba ponamus, totamque hanc causam a sui principio 
retractemus. Loquitur enim ad Corinthios : De quibus autem scripsistis mihi : bonum est homini 
mulierem non tangere (1. Cor. 7:1). Et quanquam hic laudaverit castitatem, tamen ne aliquibus 
videatur prohibere conjugia, subjungit. Propter fornicationem autem unusquisque suam 
uxorem habeat. Uxori vir debitum reddat : similiter autem et uxor viro. Mulier autem sui 
corporis potestatem non habet, sed vir. Et vir sui corporis potestatem non habet, sed mulier. 
Nolite fraudare invicem (Ibid. et seqq.) Ac rursus, ne tanta pro nuptiarum parte dicendo, 
videretur excludere castitatem, sequitur : Nisi forte ex consensu ad tempus, ut vacetis orationi. 
Et statim quasi recusat hoc, quod dixit, ad tempus : ne non tam perpetuam, quam temporalem 
ac brevem continentiam docere videatur. Ait enim : propter incontinentiam vestram. Hoc 
autem dico secundum indulgentiam, non secundum imperium. Unde hoc quod dixit, ad tempus, 
docet meditationem debere fieri castitatis, ut per certa intervalla temporum quasi exploratis 
continentiae suae viribus, sine periculo utrique promittant, quod semper est ab utroque 
servandum. Quid vero absolute velit, manifeste dicit : Volo autem omnes homines esse sicut 
meipsum, id est, in jugi ac perpetua castitate vivere. 

148:30 Vides ne quam caute quam provide, quam sine ullius occasione scandali, magister 
firmaverit de castitate sententiam, nolens tantum bonum in unius temeritate nutare, quod 
ligare et confirmare debet consensus amborum ? Et revera, quid ea castitate firmius est, quidve 
tutius, quam quae ex duorum coepta sententia, ab utroque velut in commune servatur ? Nec de 
se tantum pars altera sollicita, mutuo se ad virtutis animet perseverantiam. Hoc enim, sicut alia 
quoque bona, non tantum coepisse, sed perfecisse laudandum est. Jamdudum, ut intellegis, 
scopuloso difficilique in loco versatur oratio, nec audet in alterutram declinare partem, dum 
aequaliter utrumque formidat, sed ex nostra difficultate tuum agnosce discrimen, maluimus 
enim te contristare forsitan vera dicendo, quam ficta adulatione decipere. Duplex, ut vides, 
malum, aequale et anceps periculum est : ex utroque arctaris, ex utroque constringeris. 
Contemnere omnino virum atque despicere, aperta contra Apostoli sententiam est : perdere 
vero tanti temporis castitatem, et Deo non reddere quod promiseras, timendum, atque 
metuendum est. Ut vulgo dicitur : Facile ex amico inimicum facies, cui promissa non reddas. 
Sic enim Scriptura dicit. Quod si voveris votum Domino Deo, non moreris reddere illud : quia 
quaerens quaerit illud Dominus Deus abs te, et erit tibi in peccatum (Deut. 23:21. sec. LXX. et Eccl. 
5:3). Ait ergo : Debitam honorificentiam viro exhibe, ut ex utroque Domino debitum, quod 
vovisti, reddere possis. De cujus conscientia non diffidimus, si paululum exspectasses : non 
quod te a bono castitatis retrahamus, sed hujus animum ad castitatis oraculum totis viribus 
incitemus ; ut voluntarium sacrificium offerat Deo, in odorem suavitatis : ut exuta mens a 

cunctis retinaculis mundanis, atque corporalibus voluptatibus sit : ut valeas plenius inhaerere 
Dominicis praeceptis. Quod tamen, ne quid a nobis neglegenter esse dictum arbitreris, 
divinarum Scripturarum testimoniis edocuimus, sicut etiam. Apostolus dicit : Et erunt duo in 
carne una (1. Cor. 6:16,17) ; jam non una caro (Matth. 19:6), sed unus spiritus (1. Cor. 6:17). 

148:31 Hoc sacramentum magnum est, arduumque est iter castitatis : sed magna sunt praemia, 
vocatque nos Dominus in Evangelio dicens : Venite benedicti Patris mei, possidete praeparatum 
vobis regnum ab origine mundi (Matth. 35:34). Idem ipse Dominus dicit : Venite ad me omnes, 
qui laboratis, et onerati estis ; et ego vos reficiam. Tollite jugum meum super vos, et discite a 
me, quia mitis sum, et humilis corde, et invenietis requiem animabus vestris ; jugum enim meum 
suave est, et onus meum leve. Dicit enim idem Dominus eis, qui ad sinistram ejus erunt : 
Discedite a me maledicti in ignem aeternum, quem praeparavit Pater meus diabolo, et angelis 
ejus (Matth. 25:41) : nescio vos, operarii iniquitatis. Erit ibi fletus et stridor dentium. Illi utique 
omnes plangent, illi lugebunt, qui ita curis se vitae praesentis involvunt, ut obliviscantur futuram ; 
quos somno quodam ignorantiae, et malae securitatis oppressos fluctibus, Domini comprehendet 
adventus : unde ipse, in Evangelio ait : Attendite vobis, ne forte graventur corda vestra in 
crapula, et ebrietate, et curis hujus vitae : ne forte superveniat in vos repentina dies illa, tanquam 
laqueus enim superveniet in omnes, qui sedent super faciem omnis terrae (Luc. 21:34,35). Et 
rursum : Vigilate, et orate, nescitis enim, quando tempus sit (Matth. 24:42. et 25:13). 32. Beati 
sunt, qui ita exspectant, ita illum speculantur diem, ut se ad eum cottidie praeparent, qui non de 
praeterita sibi justitia blandientes, secundum Apostolum, per dies singulos in virtute renovantur 
(2. Cor. 4:16). Justitia enim justi non proderit ei, a quo die justus esse desierit. Sicut etiam iniquo 
non nocebit iniquitas, sua a die, quo se ab iniquitate converterit (Ezech. 18:24). Nec sanctus 
ergo securus esse debet, quamdiu in hujus vitae agone versatur ; nec desperare peccator, qui, 
secundum praedictam Prophetae sententiam, uno die justum se efficere potest ; sed totum, quo 
tenditur, spatium vitae tuae est, ut peragere possis justitiam ; nec de praeterita justitia confidens, 
remissior efficiaris ; sed sicut dicit Apostolus, Posteriora obliviscens, ad ea autem, quae anteriora 
sunt, me extendens, ad destinatum persequor bravium supernae vocationis, sciens scriptum esse 
cordis inspectorem Deum (Phil. 3:15. et Prov. 24:12). Et idcirco satagit, ut animam mundam 
habeat a peccato. Propter quod scriptum est, omni custodia serva cor tuum (Prov. 4:23). Et 
iterum : Diligit Dominus munda corda. Accepti autem sunt ei omnes immaculati (Prov. 11:20. 
juxta LXX). Idcirco age, ut ordines reliquum tempus vitae tuae sine offensa, ut possis secure 
canere cum Propheta : Perambulam in innocentia cordis mei, in medio domus meae (Ps. 100:2). 
Et iterum : Introibo ad altare Dei, ad Deum, qui laetificat juventutem meam (Ps. 42:4). Quia 
inchoasse non sufficit ; sed perfecisse justitia est. 

{ 149 } 

Epistola CXUX 


(al. inedita) 


Hieronymi 


De solemnitatibus Paschae. Hebraeorum dies festos edisserit, eosque minime observari debere 
post Evangelium docet. 

149:1 De solemnitatibus et Sabbatis, Neomeniis, quae in Lege a Domino praecipiuntur observari, 
tuae caritatis imperio cogente, dicturi, quid secundum litteram reprobari, vel quid spiritualiter 
observari debeat : prius cogimur amatoribus litterae adversariisque veritatis respondere ; quos 
quum meo jure possim repercutere magis eos blande leniterque alloquens ad agnitionem 
veritatis venire cupio, qui quum radicum amarum corticem ruminare cupiunt, poma expuunt, 
pulveremque auri mirantes, formata metalla despiciunt. Qui etsi secundum litteram Legis 
observari cuncta contendunt, velamine posito super faciem Moysi, spiritus veritatis luce 
illuminari nequeunt, quos etsi veritati non acquieverint, hirci tamen more emissarii, humero 
nostrae patientiae parati ad satisfactionem de ea quae in nobis est fide (1. Pet. 3:15), ad eremum 
suae perditionis, et lavare postea vestimenta, ne contagione haeretici sensus polluti remaneant. 
Nos autem in initio hujus opusculi exemplo Jeremiae docti, evellere prius, destruere, et postea 
plantare et aedificare proponimus. 

149:2 De Scripturis prius ostendere cupientes, quomodo hae feriae Domini, quae praecipiuntur 
Loge servari, non umbra, sed spirituali observantia celebrantur. Et siqui imbecillitatis nostrae 
auctoritatem parvipendere voluerint, Prophetas audiant, qui provido patrocinio providentes 
harum reprobationum Evangelii tempore aperta voce praedixerunt. Imo in eis Domino 
proloquente : Dies festos vestros, et Neomenias, et Sabbatha audit anima mea. Et haec se 
Dominus non mandasse pronuntiat, quum ipsum in Lege haec praecepisse manifestum est. In 
quibus verbis quid aliud ostenditur, quod cum Christo finis Legis advenerit, ea secundum 
litteram custodiri non mandaverit ? De sacrificiis autem per alium Prophetam loquitur. Non in 
sacrificiis tuis arguam te. Holocausta autem tua in conspectu meo sunt semper, neque de 
gregibus tuis hircos, et reliqua usque, aut sanguinem hircorum potabo. Quibus verbis Apostolus 
eodem spiritu repletus conveniens ait : Nemo vos seducat in esca aut in potu, aut in parte diei 
festi, aut Neomeniae, aut Sabbati quod est umbra futurorum et reliqua. Quibus verbis 
luculentissime declarat in his sive diebus temporaliter, sive escis carnalibus observatis, nihil aliud 
quam vanissimam umbram, et erroris seditionem invenire poterit [al. inveniri posse]. Et 
Dominus Jesus Christus in Evangelio Sabbatum solvere declaravit quum paralytico praeceperat : 
Tolle grabatum tuum, quod lege prohibitum, videlicet onera in Sabbato portari, manifestum est. 
Solvit et Scaenopegiam, quando dicebat : Non ascendam ad diem festum hunc ; ac si dixisset, 
in hac hujus festivitatis observantia honoris mei gloria non ascendet. 

149:3 De Pascha autem tanquam maximo sacramento salutis nostrae, paulo latius aliquid 
dicturus, etiam si non est hujus temporis cuncta disserere, prius ostendere volo, quibus, vel 
quantis rationibus phase Domini custodiri praecipitur. Mense primo, X. die mensis agnus 
anniculus immaculatus segregari, et servari usque ad XIII. et XIV. a Domino praecipitur per 
Moysen occidi ab universo coetu filiorum Israel ad vesperum. Quas rationes ipse Dominus verus 
agnus quum ad vesperum Pascha progreditur aliquas permanere volens custodivit, aliquas non 
servari cupiens, commutavit. Qui quum in primo mense secundum praeceptum legis immolari 
dignatus est, et XIII. nullo modo praevenire suae passionis tempora permisit. Aliqua tamen contra 
figuram fecisse narrat Evangelium, quia quum a Juda traderetur Judaeis, XI. die mensis primi 
tentus est. Et quum sui corporis et sanguinis sacramenta dare in sua vita, et discipulis suis 
dignatus fuerit, hoc contra figuram fecisse monstratur. Quum ille agnus igitur in typo Christi 
Pascha occidi praecipitur assatus igni cum capite et pedibus, et interanea post suam occisionem 
consumi a populo mandaretur. Hoc autem, ut mihi videtur, propter duas rationabiles causas 
Dominus fecisse cognoscitur, ne quum Pascha cum discipulis manducaret, nisi postea sacrificium 
commutasset, dicens : Hoc est corpus meum (Matth. 26:26) ; sic etiam postea observari debere 
crederetur. Haec autem altera, ut opinor, causa, ut corpus Domini integrum et suum sanguinem 
in se continens ante passionem cernerent, hoc corpore spiritualiter refici crederent, et sic etiam 

nunc a nobis credi debeat. Et hoc etiam intueri debemus, quod non in XIV. die ad vesperum, ut 
lex praecipit, ille agnus Dei, qui tollit peccata mundi, et Pascha nostrum immolatus est Christus 
(2. Cor. 5) ; sed XV. die, in quo manifestum est diem festum Judaeorum cum suo sacrificio a 
Domino esse solutum. Sed quid in hoc intellegere debemus, quod prius figurat agni carnes 
comedere, et postea sui corporis cibo nostros Apostolos reficit, et post Judaeorum typicum 
Pascha immolatus est Christus ? Hoc, ut opinor, non ut veritas figuram ; sed figura veritatem 
praecederet, quia non prius quod spiritale, sed quod animale, deinde quod spiritale unde electa, 
et amica sponsa Christi universalis Ecclesia anathematizat eos qui cum Judaeis in festivitate 
paschali XIV. celebrari definiunt, et Sabbata, et cetera hujus umbralis observantiae, et hoc 
tantum observare dignatus est quod Dominus ut in primo mense post XIV. diem paschalem 
festivitatem praecedente una Sabbatorum celebrari sine ulla ambiguitate censuerit, licet in hoc 
veritas Ecclesiae orta est : aliis sufficere credentibus, ut non in XIV. cum Judaeis Pascha 
celebrarent, alii hoc fortiter cauteque custodiant, ut immolationem veri agni Dei, qui tollit 
peccata mundi ante XIV. celebrare non audeant secundum illud legale praeceptum, quod et 
Dominus ad passionem veniens minime contempsit, observabitis eum usque ad XIV (Exod. 
13:6) ; quae nunc maxime Ecclesia auctoritatem Sedis Apostolicae sequens observat. Sed haec 
deserentes, quia non est hujus temporis per singula discuti, ad spiritalem intellegentiam mentis 
aciem commutamus, quibus praecipitur mense novorum XIV. die mensis paschalis agni carnes 
comedere, ut nobis nascentibus ob bonorum operum fructus, quum Decalogi a nobis verba 
completa fuerint, in Evangelii perfectione quaterno numero consistentes carnes nostri agni in 
vespere mundi, in quo finis saeculorum pervenit, non tenebratis cordibus, Spiritu Sancto noctem 
nostram illuminante, comedamus. 

149:4 De Sabbato, et VI. diebus operari praecipitur ; in VII. autem hoc est Sabbato, ab omni 
opere servili prohibemur. Per senarium autem numerum perfectio operum designatur, quia VI. 
diebus fecit Dominus caelum et terram. In Sabbato autem omne opus servile, hoc est peccatum, 
operari prohibemur, quia qui facit peccatum, servus est peccati (Joan. 8:34), ut quum in praesenti 
saeculo perfectionem operum compleverimus, non obdurantes corda nostra in veram requiem, 
quae contumacibus denegata est, pervenire mereamur Domino per David dicente : Si intrabunt 
in requiem meam (Ps. 49:11). De quinquagesimo ab altero die Sabbati VII. hebdomadas plenas 
numerare nobis lege praecipitur usque ad alteram diem expletionis hebdomadae VII. id est 
quinquagesimum diem in quo primitiae offeruntur, quae denumeratio perfectionis plena per 
septenarium numerum et quinquedecies et X. quinquies in hoc significare puto, ut per 
quinquagenarium, qui remissionem in se continet, per caritatem, quae septiformi spiritu gratiae 
superveniente diffusa est in cordibus nostris, et quinque nostri corporis sensus legi Dei subditos 
habeamus. Quae verba Decalogum in se continent et per caritatem, ut dixi, quae caritas operit 
multitudinem peccatorum (1. Pet. 4:8), et sic sacrificium novum Domino ex omnibus 
habitationibus nostris in usum nostri Sacerdotis cum pacificis nostris victimis credentes 
offerimus, si cum Domino pacem fecerimus offerentes spirituales hostias acceptabiles Deo per 
Jesum Christum, qui panes primitiarum terrae nostrae etsi fermentatos, tamen sibi consecratos 
comedit sibi Pontifex, qui caelum penetrans possit compati infirmitatibus nostris, et quum apud 
Patrem Advocatum habeamus eum, opera quae fermento fragilitatis nostrae fermentata in usum 
hujus Sacerdotis manu orationis elevata cedent per viscera misericordiae, devorat, quae odorem 
suavitatis Deo praebent, sed magis indulgentiam exigunt. 

149:5 De Scenopegia et in fine anni solaris apud Hebraeos idem VII. mense, quando 
congregantur fructus in horrea, sive in cellaria, tunc solemnia celebrare lege praeceptum est, id 
est primo die tubarum X. die expletionum celebrare debere Sabbata, et XV. die per dies VII. 
usquedum finiantur, VIII. tabernaculorum feriae esse praecipiuntur. His autem fortasse 

significare potest, ut quia nos in fine saeculi trinae invocationis Sacramento simus consecrati tuba, 
praedicationis Evangelii fidem et aspersionem Sanguinis Jesu Christi, in quo vera propitiatio est 
finito legis tempore dicere non cessamus, et congregatis bonorum operum fructibus ab omni 
opere malo quiete per septiformis spiritus gratiam persecutione substenta in octavae 
beatitudinis numerum pervenire mereamur. Quod tamen per jejunii et orationis laborem fieri 
non est dubium, quia et affligi animas lege praecipitur. 

149:6 De Neomeniis : in Neomenia buccinare tuba praecipitur, id est nova luna, quia qui in 
lumine scientiae illuminatus est praedicare aliis, cessare non debet, quod Paulus scientiae Christi 
fulgore illuminatus observare minime contempsit, praedicans in Synagogis. Pauca dicere 
decreveram, quae quum hostiae veri Pontificis in se figuram continent a nobis etiam Domino 
spiritualiter offerri debent. Per vitulum enim labor noster, per ovem innocentia, per hircum 
mortificatio fornicariae voluptatis, per capram, quae in sublimi pascitur, vita theorica, per arietem 
autem praedicationis, quae agnos bono pastori generat, per virtutem castitatis solitariae mentis 
nemini praeter Christum junctae, per columbam perspicacia intuitus sacramentorum, per panem 
soliditas praeceptorum, per similam sinceritas vitae, per vinum et sal veritas praedicationis, per 
oleum fomenta caritatis intelleguntur. Quae omnia sive festa, sive sacrificia in uno loco celebrari 
et offerri. Lex jubet, quia tunc omnia prosunt, quum in unitate Ecclesiae sine ullo schismatis 
errore peraguntur. Haec pauca in abysso multa legis praecepta disserens, hanc sorbitiunculam 
diviti pauper, peregrinus civi praebere non timui, perfecta dilectio foras mittit timorem (1 Joan. 
4:8) : credens etiam hoc, O venerabilis Papa, quod plus valet oboedientia cum fide, quam 
facultas humani ingenii. Haec autem et a te postulata et a me dicta sunt propter eos, qui, quum 
in superficie Christiani videantur, per judaici sensus impietatem corpus Christi Ecclesiam suis 
schismatibus scindere non metuunt. Haec sub brevitate transcurrimus, quae si per omnia 
tractarentur, grande volumen poscerent, quod in hujus temporis otium exigit. Ora pro me, 
venerabilis Papa. 

{150} 

Epistola CL 


Procopii ad Hieronymum 


Procopius Hieronymo. 

150:1 "Iterum TEgyptus et mollities, nosque tibi pauperes, et absentium ratio nulla. Nihil est 
istud, rideas modo auro fluentem spectans Nilum. Etiamsi magis etiamnum attolas supercilium, 
contemptum omnino patiemur. Erit enim tempus quum iterum videbis Elusam, et flebis arenam 
disjectam ventis et radice tenus vastantem [vites. Peregrinae aliquae et mari advenientes 
Nymphae et Jupiter] pluvius ibi nusquam. Tunc quidem ipse ridebo et subsannabo fortunam. Tu 
vero me nunc abjectum, tum beatum putabis. Verumtamen dum tibi Nilus deliciis vivere 
permittit, scribe tantummodo, et nos minutos et velut quosdam humo prorepentes appelles. 
Sic enim et te scribente fruemur, et tuam superbiam futuri exspectatione mollius feram." 



